
			యుధిష్ఠిర ఉవాచ - యుధిష్ఠిరు డిట్లనెను. 

			అయం పితామహే నోక్తో రాజధర్మః సనాతనః,	1

			ఈశ్వరశ్చ మహాదణ్డో దణ్డే సర్వం ప్రతిష్ఠితమ్. 	2

			తాత సనాతనమగు ఈ రాజధర్మమును వివరించి చెప్పెను. గొప్పదియగు దండమే ప్రభువు. దండమున సర్వము నెలకొనియున్నది. 

			దేవతానా మృషీణాం చ పితౄణాం చ మహాత్మనామ్, 

			యక్షరక్షః పిశాచానాం సాధ్యానాం చ విశేషతః. 	2

			సర్వేషాం ప్రాణినాం లోకే తిర్యగ్యోని నివాసినామ్, 

			సర్వవ్యాపీ మహాతేజా దణ్డః శ్రేయా నితి ప్రభో. 	3

			ఇత్యేవ ముక్తం భవతా దణ్డే వై సచరాచరమ్, 

			పశ్యతా లోకమాసక్తం ససురాసురమానుషమ్. 	4

			దేవతలు, ఋషులు, మహాత్ములగు పితృదేవతలు, యక్షులు, రక్షస్సులు, పిశాచులు, విశేషించి సాధ్యులు, లోకమునందలి పశువుల పక్షుల కడుపుల నున్నవి యగు ప్రాణులు - ఈ అన్నింటియందు గొప్ప తేజము కలదియు, శ్రేయస్సును కూర్చునదియునగు దండము వ్యాపించి యున్నదని నీవు చెప్పితివి. చరములు, అచరములు, దేవతలు, రాక్షసులు, మనుష్యులు అనువారితో కూడిన లోకమంతయు దండమున తగులుకొనియుండుటను దర్శించి నీవు పలికితివి. 

			ఏత దిచ్ఛా మ్యహం జ్ఞాతుం తత్త్యేన భరతర్షభ, 

			కో దణ్డః కీదృశో దణ్డః కింరూపః కింపరాయణః. 	5

			కిమాత్మకః కథంభూతః కథంమూర్తిః కథంప్రభో, 

			జాగర్తి చ కథం దణ్డః ప్రజా స్వవహితాత్మకః. 	6

			దీనితో పాటు రెండధ్యాయములతో దండస్వరూపమును వివరించు చున్నారు. 

			కశ్చ పూర్వాపర మిదం జాగర్తిప్రతిపాలయన్, 

			కశ్చ విజ్ఞాయతే పూర్వం కో వరో దణ్డసంహితః. 

			కిం సంస్థశ్చ భవేద్దణ్డః కా వాఽస్య గతి రుచ్యతే. 	7

			భరతవరేణ్యా! నేను దీనిని మూలముట్టుగా తెలియగోరుచున్నాను. దండ మననేది? ఎటువంటిది? దానిరూప మేమి? దాని పరమలక్ష్యమేమి? దాని ఆత్మ ఎట్టిది? అది యెట్టిదై యున్నది? దాని ఆకార మెట్టిది? మెలకువకల స్వరూపముతో అది ప్రజలయందు ఎట్లు మేల్కొనియుండును? ముందు వెనుకలలో దీనిని మెలకువతో రక్షించుచు ఎవడు జాగరూకతతో నుండును? ఇది మొదట ఎవనికి తెలియవచ్చినది? దండ మను పేరుగల శ్రేష్ఠమైన దేది? అది దేనియందు చక్కగా నెలకొనియుండును? దీని గతిగా దేనిని చెప్పదురు? 

			భీష్మ ఉవాచ - భీష్ము డిట్లు పలికెను. 

			శృణు కౌరవ్య యో దణ్డో వ్యవహారో యథా చ సః, 

			యస్మిన్ హి సర్వ మాయత్తం సదణ్డ ఇహ కేవలః. 	8 

			కురువరా! దండమనగా నేమియో వ్యవహార మన నేమియో, దేనియందు సర్వము కూడుకొని యున్నదో, కేవలమగు దండ మెట్టిదియో వినుము. 

			ధర్మ సంఖ్యా మహారాజ వ్యవహార ఇతీష్యతే, 

			తస్య లోపః కథం న స్యా ల్లోకే ష్వవహితాత్మనః 

			ఇత్యేవం వ్యవహారస్య వ్యవహారత్వ మిష్యతే. 	9 

			ధర్మమును ప్రకాశింపజేయుటయే, మహారాజా! వ్యవహార మనబడును. లోకములందు ఎల్లవేళల జాగరూకతతోనుండు దానికి లోపము రాకుండవలయును. ఆ విధముగా వ్యవహారమునకు వ్యవహారత్వము ఏర్పడును. 

			అపి చైతత్పురా రాజ న్మనునా ప్రోక్త మాదితః. 	10

			సుప్రణీతేన దణ్డేన ప్రియాప్రియ సమాత్మనా 

			ప్రజా రక్షతి యః సమ్య గ్ధర్మ ఏవ స కేవలః. 	11 

			ప్రియులు, అప్రియులు అనువారియందు సమబుద్ధి కలిగి చక్కగా నిర్వహించిన దండముతో ప్రజలను రక్షించెడు రాజు కేవలము ధర్మమే యగును అని రాజా! మొదటికాలమున మనువు వక్కాణించెను. 

			యథోక్త మేత ద్వచనం ప్రాగేవ మనునా పురా, 

			యన్మయోక్తం మనుష్యేన్ద్ర బ్రహ్మణో వచనం మహత్. 	12 

			ఇప్పుడు నేను పలికిన యీపలుకు ప్రజాపతి మొదట పలికిన దొడ్డవాక్కు. దానినే మనువు మునుపు పలికెను. 

			ప్రాగిదం వచనం ప్రోక్త మతః ప్రాగ్వచనం విదుః, 

			వ్యవహారస్య చాఖ్యానా ద్వ్యవహార ఇహోచ్యతే. 	13 

			ముందు పలికిన మాట కనుక దీనిని ‘ప్రాగ్వచనము’గా చెప్పుచుందురు. ఇది వ్యవహారమును తెలియజేయుచున్న కారణమున ఇక్కడ దీనికి వ్యవహారమను పేరు కలిగినది. 

			దణ్డే త్రివర్గః సతతం సుప్రణీతే ప్రవర్తతే, 

			దైవం హి పరమో దణ్డో రూపతో ఽగ్ని రివోత్థితః, 	14 

			చక్కగా నిర్వహించిన దండమునందు ఎల్లవేళల ధర్మము, అర్థము, కామము అను వాని సముదాయము నడచుచుండును. పరమమైనదండము, రూపముతో వెలువడిన అగ్నివలె, ఏర్పడిన దైవమే. 

			నీలోత్పలదళశ్యామ శ్చతుర్దంష్ట్ర శ్చతుర్భుజః, 

			అష్టపా న్నై కనయనః శంకుకర్ణో ర్ధ్వరోమవాన్. 	15 

			దండ పురుషుడు నల్లని కలువ రేకులవలె శ్యామ వర్ణము కలవాడు. నాలుగు కోరలు, నాలుగు భుజములు, ఎనిమిది పాదములు, పెక్కుకన్నులు, శంకువు వంటి చెవులు, పైకి లేచి నిలిచిన రోమములు కలవాడు. 

			జటీ ద్విజిహ్వ స్తామ్రాస్యో మృగరాజ తనుచ్ఛదః, 

			ఏతద్రూపం బిభర్త్యుగ్రం దణ్డో నిత్యం దురాధరః. 	16 

			జడలు, రెండునాలుకలు, ఎఱ్ఱని మొగము, సింహము చర్మపుకవచము కలిగి యిట్టి ఉగ్రరూపమును దండపురుషుడు ఎల్లవేళల ధరించును. అత డెవ్వరికిని లొంగనివాడు. 

			అసిర్ధను ర్గదా శక్తి స్త్రి శూలం ముద్గరః శరః, 

			ముసలం పరశు శ్చక్రం పాశం దణ్డ ర్ష్టితోమరాః. 	17

			సర్వప్రహరణీయాని సన్తి యానీహ కానిచిత్, 

			దణ్డ ఏవ స సర్వాత్మా లోకే చరతి మూర్తిమాన్. 	18

			కత్తి, విల్లు, గద, శక్తి, త్రిశూలము, ముద్గరము, అమ్ము, రోకలి, గొడ్డలి, చక్రము, పాశము, దండము, ఈటె, తోమరము మొదలైన కొట్టుటకు యోగ్యములైన ఆయుధము లెన్నికలవో అన్నియు ఆ దండపురుషునివి. అత డీ విధముగా సర్వాత్ముడై మూర్తిదాల్చిన వాడై లోకమున తిరుగాడుచుండును. 

			భిన్దంశ్ఛిన్దన్ రుజన్ కృన్తన్ దారయన్ పాటయం స్తథా, 

			ఘాతయ న్నభిధావంశ్చ దణ్డ ఏవ చరత్యుత. 	19 

			పగులగొట్టుచు, ముక్కలు చేయుచు, బాధ కలిగించుచు, చీల్చివేయుచు, నిలువుగాకోసివేయుచు, చంపుచు, పరువులు పెట్టుచు దండమే లోకమున తిరుగుచున్నది. 

			అసి ర్విశసనో ధర్మ స్తీ క్ష్ణవర్మా దురాధరః, 

			శ్రీ గర్భో విజయః శాస్తా వ్యవహారః సనాతనః. 	20

			శాస్త్రం బ్రాహ్మణమన్త్రాశ్చ శాస్తా ప్రాగ్వదతాంవరః, 

			ధర్మపాలో ఽక్షరో దేవః సత్యగో నిత్యగోఽగ్రజః. 	21

			అసంగో రుద్రతనయో మను ర్జ్యేష్ఠః శివంకరః, 

			నామా న్యేతాని దణ్డస్య కీర్తితాని యుధిష్ఠిర. 	22

			యుధిష్ఠిరా! అసి, విశసనము, ధర్మము, తీక్ష్ణవర్మ, దురాధరము, శ్రీగర్భము, విజయము, శాస్త, వ్యవహారము, సనాతనము,శాస్త్రము, బ్రాహ్మణమంత్రములు, శాస్త, ప్రాగ్వదతాంవరము, ధర్మపాలము, అక్షరము, దేవుడు, సత్యగము, నిత్యగము, అగ్రజము, అసంగము, రుద్ర తనయుడు, మనువు, జ్యేష్ఠుడు, శివంకరము అను ఈ నామములు దండమునకు చెప్పబడినవి. 

			దణ్డో హి భగవాన్ విష్ణు ర్దణ్డోనారాయణః ప్రభుః, 

			శశ్వద్రూపం మహద్భిభ్రన్ మహాన్ పురుష ఉచ్యతే.. 	23 

			దండమనగా భగవంతుడగు విష్ణువు. దండము ప్రభువగు నారాయణుడే. పెక్కువిధములైన రూపములను తాల్చు మహాపురుషుడు. 

			తథోక్తా బ్రహ్మకన్యేతి లక్ష్మీ ర్వృత్తిః సరస్వతీ, 

			దణ్డనీతి ర్జగద్ధాత్రీ దణ్డో హి బహువిగ్రహః. 	24 

			అట్లే బ్రహ్మకన్య, లక్ష్మి, వృత్తి, సరస్వతి, దండనీతి, జగద్ధాత్రి అనియు దండపత్ని నామములు. దండపురుషుడు పెక్కువిగ్రహములు (రూపములు) కలవాడు. 

			అర్థానర్థౌ సుఖం దుఃఖం ధర్మాధర్మౌ బలాబలే, 

			దౌర్భాగ్యం భాగధేయం చ పుణ్యా పుణ్యే గుణాగుణౌ. 	25

			కామాకామా వృతు ర్మాసఃశర్వరీ దివసః క్షణః, 

			అప్రమాదః ప్రమాదశ్చ హర్షక్రోధౌ శమో దమః. 	26

			అర్థము, అనర్థము, సుఖము, దుఃఖము, ధర్మము, అధర్మము, బలము, బలహీనత, దౌర్భాగ్యము, సౌభాగ్యము, పుణ్యము, పాపము, గుణము, అవగుణము, కామము, అకామము, ఋతువు, మాసము, రాత్రి, పగలు, క్షణము, జాగరూకత, ప్రమాదము, హర్షము,క్రోధము, శమము, దమము - ఇవన్నియు దండము యొక్క రూపములు. 

			దైవం పురుషకారశ్చ మోక్షామోక్షే భయాభయే, 

			హింసాహింసే తపోయజ్ఞః సంయమోఽథ విషావిషమ్. 	27 

			అదృష్టము, మానవప్రయత్నము, మోక్షము, బంధము, భయము, భయము లేకుండుట, హింస, అహింస, తపస్సు, యజ్ఞము, సంయమము, విషము, విషముకానిది - ఇవన్నియు దండము యొక్క బహురూపములు. 

			అన్తశ్చాదిశ్చమధ్యంచ కృత్యానాం చ ప్రపఞ్చనమ్,

			 మదః ప్రమాదో దర్పశ్చ దంభో ధైర్యం నయానయౌ. 	28 

			ఆయా కార్యముల మొదలు, తుది మధ్యములు, వాని విస్తృతి, మదము - ప్రమాదము, దర్పము, మిడిసిపాటు, ధైర్యము, నీతి అవినీతులు - ఇవన్నియు దండ స్వరూపములు. 

			అశక్తిః శక్తి రిత్యేవం మానస్తంభౌ వ్యయావ్యయౌ, 

			వినయశ్చ విసర్గశ్చ కాలాకాలౌ చ భారత. 	29 

			చచ్చుదనము, శక్తి, అభిమానము, పొగరు, వ్యయము, పొదుపరితనము, వినయము, సృష్టి, కాలము, అకాలము-ఇవన్నియు దండముయొక్క బహు రూపములు. 

			అనృతం జ్ఞానితా సత్యం శ్రద్ధాశ్రద్ధే తథైవ చ, 

			క్లీబతా వ్యవసాయశ్చ లాభాలాభౌ జయాజయౌ. 	30 

			అనృతము, జ్ఞానము, సత్యము, శ్రద్ధ, అశ్రద్ధ, సోమరితనము, ప్రయత్నము (కృషి) లాభము, నష్టము, గెలుపు-ఓటమి-ఇవియన్నియు దండపు బహురూపములు. 

			తీక్ణతా మృదుతా మృత్యు రాగమానాగమౌ తథా, 

			విరోధ శ్చావిరోధశ్చ కార్యాకార్యే బలాబలే. 	31 

			వాడిమి, మెత్తదనము, మృత్యువు, రాకడ పోకడ, విరోధము-అవిరోధము, కార్యము - అకార్యము; బలము-బలములేకుండుట - ఇవి యన్నియు దండపు బహురూపములు. 

			అసూయా చానసూయాచ ధర్మాధర్మౌ తథైవ చ 

			అపత్రపానపత్రపే హ్రీశ్చ సంపద్విపత్పదమ్. 	32 

			అసూయ-అసూయలేకుండుట, ధర్మము-అధర్మము, సిగ్గు-సిగ్గు లేకుండుట, పాపపు పనులకు సంకోచించుట, సంపద, విపత్తు - ఇవియన్నియు దండపు బహురూపములు. 

			తేజః కర్మాణి పాణ్డిత్యం వాక్శక్తి స్తత్వబుద్ధితా 

			ఏవం దణ్ణస్య కౌరవ్య లోకేఽస్మిన్ బహురూపతా. 	33 

			తేజస్సు, కర్మములు, పాండిత్యము, పలుకులపస, సత్వబుద్ధిగలిగియుండుట-ఇట్లు ఈ లోకమున దండపు పెక్కురూపముల స్థితి కానవచ్చును. 

			న స్యాద్యదీహ దణ్డోవై ప్రమథేయు: పరస్పరమ్ 

			భయాద్దణ్డస్య నాన్యో౭న్యం ఘ్నన్తి చైవ యుధిష్ఠిర. 	34 

			దండమిచట లేకున్నచో జనులొకరి నొకరు నలిపివేసికొందురు. యుధిష్ఠిరా! దండపు భయము వలన ఒకరినొకరు చంపుకొనకున్నారు.

			దణ్డేన రక్షమాణా హి రాజన్నహరహః ప్రజాః, 

			రాజానం వర్ధయన్తీహ తస్మాద్దణ్డః పరాయణమ్. 	35 

			రాజా! దండముతో రక్షింపబడుచున్న ప్రజలు రాజును పెంపొందింతురు. అందువలన దండమే పరమగతి. 

			వ్యవస్థాపయతి క్షిప్ర మిమం లోకం నరేశ్వర, 

			సత్యే వ్యవస్థితో ధర్మో బ్రాహ్మణే ష్వవతిష్ఠతే. 	36 

			దండము, ఓ నరేశ్వరా! ఈలోకమును పట్టినిలుపును. ధర్మము సత్యమునందు గట్టిగా నిలిచియున్నది. బ్రహ్మజ్ఞాన సంపన్నులయందు నెలకొనియున్నది. 

			ధర్మయుక్తా ద్విజశ్రేష్ఠా దేవయుక్తా భవన్తి చ 

			బభూవ యజ్ఞో దేవేభ్యో యజ్ఞః ప్రీణాతి దేవతాః. 	37 

			ధర్మముతో కూడిన బ్రాహ్మణ ప్రవరులు దేవతలతో కూడిన వారగుదురు. యజ్ఞము దేవతలవలన ఏర్పడినది. యజ్ఞము దేవతలను ప్రీతిపరచును. 

			ప్రీతాశ్చ దేవతా నిత్య మిన్ద్రే పరివదన్త్యపి 

			అన్నం దదాతి శక్ర శ్చాప్యనుగృష్ణా న్నిమాః ప్రజాః. 	38 

			దేవతలు ప్రీతినందినవారై ఇంద్రునియందు ప్రశంసలు కురిపింతురు. ఇంద్రుడును ఈ ప్రజల నందరను అనుగ్రహించుచు అన్నమునొసగును. 

			ప్రాణాశ్చ సర్వభూతానాం నిత్య మన్నే ప్రతిష్ఠితాః, 

			తస్మాత్ర్పజాః ప్రతిష్ఠన్తో దణ్డో జాగర్తి తాసు చ.	39 

			సకలప్రాణులప్రాణములును ఎల్లవేళల అన్నమునందు నెలకొనియున్నవి. దానివలననే ప్రజలు స్థిరతను పొందుచున్నారు. దండము వారియందు మేలుకొనియుండును. 

			ఏవం ప్రయోజన శ్చైవ దణ్డః క్షత్రియతాం గతః, 

			రక్షన్ ప్రజాః స జాగర్తి నిత్యం స్వవహితోఽక్షరః. 	40 

			ఇట్టి ప్రయోజనము గల దండము నిత్యము ఏమరుపాటు, జారుపాటు లేనిదై ప్రజలను రక్షించుచు క్షత్రియత్వమును పొంది మేలుకొనియున్నది. 

			ఈశ్వరః పురుషః ప్రాణః సత్యం చిత్తం ప్రజాపతిః, 

			భూతాత్మా జీవ ఇత్యేవం నామభిః ప్రోచ్యతే ఽష్టభిః. 	41 

			ఈశ్వరుడు, పురుషుడు, ప్రాణము, సత్త్వము, చిత్తము, ప్రజాపతి, భూతాత్మ, జీవుడు - అను ఎనిమిది పేర్లతో నిది చెప్పబడుచున్నది. 

			అదద ద్దణ్డ మేవాస్మై ధృత మైశ్వర్య మేవ చ, 

			బలేన యశ్చ సంయుక్తః సదా పంచవిధాత్మకః. 	42 

			బలముతో కూడి అయిదువిధములగు స్వరూపములతో నుండురాజునకు పరమేశ్వరుడే దండమును, ఐశ్వర్యమును ఒసగెను. 

			కులం బహుధనామాత్యాః ప్రజ్ఞా ప్రోక్తా బలాని తు, 

			ఆహార్య మష్ట కైర్ద్రవ్యై ర్బల మన్య ద్యుధిష్ఠిర. 	43 

			కులము, గొప్పధనముగల అమాత్యులు, ప్రజ్ఞ, బలములు, ఎనిమిదివిధములగు ద్రవ్యములతో కూడిన మఱియొకబలమును రాజు సమకూర్చుకొనవలయును. 

			హస్తినోఽశ్వా రథాః పత్తి ర్నావో విష్టి స్తథైవ చ, 

			దైశికా శ్చావికా శ్చైవ తదష్టాంగం బలం స్మృతమ్. 	44 

			ఏనుగులు, గుఱ్ఱములు, రథములు, కాల్బంటులు, నావలు, వెట్టివారు, ఆయాప్రాంతముల సేనలు, గొఱ్ఱెలనుండి ఏర్పడిన గొంగళి మొదలగు సాధనములు 

			ఇది ఎనిమిది అంగముల బలమని తలంతురు. 

			అథ వాఙ్గస్య యుక్తస్య రథినో హస్తియాయినః, 

			అశ్వారోహాః పదాతాశ్చ మన్త్రిణో రసదాశ్చ యే. 	45

			భిక్షుకాః ప్రాడ్వివాకాశ్చ మౌహూర్తా దైవచిన్తకాః, 

			కోశో మిత్రాణి ధాన్యం చ సర్వోపకరణాని చ. 	46

			సప్త ప్రకృతి చాష్టాంగం శరీర మిహ యద్విదుః, 

			రాజ్యస్య దణ్డ మేవాఙ్గం దణ్డః ప్రభవ ఏవ చ. 	47

			మరియు, ఈ అంగముతో కూడినరాజునకు, రథములవారు, ఏనుగు సైనికులు, గుఱ్ఱములవారు, కాల్బలమువారు, మంత్రులు, వైద్యులు, భిక్షుకులు (సన్యాసులు) ప్రాడ్వివాకులు, జ్యోతిషశాస్త్రపండితులు, దైవచింతకులు (పురోహితులు) ధనాగారము, మిత్రములు, ధాన్యము, ఇతరములగు సాధనములన్నియును, ఏడువిధములగు ప్రకృతులు, ఎనిమిది అంగములు శరీరమని తెలియవలయును. కనుక రాజ్యమునకు దండమే అంగము. దండమే సర్వసాధకము. 

			ఈశ్వరేణ ప్రయత్నేన కారణాత్ క్షత్రియస్య చ, 

			దణ్డో దత్తః సమానాత్మా దణ్డో హీదం సనాతనమ్. 	48 

			ఈశ్వరుడు ప్రయత్నముతో ఒక ప్రత్యేక ప్రయోజనమును సంభావించి తనతో సమానమగు స్వరూపముగల దండమును క్షత్రియున కొసగెను. కనుక ఈ దండము సనాతనమైనది. 

			రాజ్ఞాం పూజ్యతమో నాన్యో యథా ధర్మః ప్రదర్శితః

			బ్రహ్మణా లోకరక్షార్థం స్వధర్మ స్థాపనాయ చ. 	49 

			ఇట్లు ప్రదర్శించిన విధానమును బట్టి రాజులకు మిక్కిలి మన్నింపదగినది మరియొకటి లేదు. ఈదండమును బ్రహ్మ లోకములరక్షణ కొరకు, తమతమ ధర్మములు దృఢముగా నిలిచి యుండుటకొరకు నిర్మించెను. 

			భర్తృ ప్రత్యయ ఉత్పన్నో వ్యవహార స్తథాపరః, 

			బ్రహ్మణా లోకరక్షార్థం స్వధర్మ స్థాపనాయ చ. 	50 

			వాది ప్రతివాదులవలన ఉత్పన్నమైన వ్యవహారము ఒకరిహితముతో కూడినదై ఒకనికి జయము కలిగించున దగును. 

			వ్యవహారస్తు వేదాత్మా వేదప్రత్యయ ఉచ్యతే, 

			మౌలశ్చ నరశార్దూల శాస్త్రోక్త శ్చ తథాపరః. 	51 

			వ్యవహారము వేదాత్మకమైనచో దండము వేదమే ప్రమాణముగా గలది యగును. కులాచార ప్రయుక్తమైనచో శాస్త్రోక్తమైన దండమే చేయదగినది. 

			ఉక్తో యశ్చాపి దణ్డోఽసౌ భర్తృప్రత్యయ లక్షణః, 

			జ్ఞేయో నః స నరేన్ద్రస్థో దణ్డః ప్రత్యయ ఏవ చ. 	52 

			భర్తృప్రత్యయలక్షణమైన దండమని చెప్పినదేది కలదో అది రాజునందున్నదిగా మనము తెలిసికొనవలయును. (క్షత్రియులు దండమును, న్యాయనిర్ణయమును రెంటిని తెలిసికొనవలయునని భావము) 

			దణ్డ ప్రత్యయ దృష్టోఽపి వ్యవహారాత్మకః స్మృతః, 

			వ్యవహారః స్మృతోయశ్చ స వేద విషయాత్మకః. 	53

			వ్యవహారసంబంధమైన దండ ప్రత్యయముకూడ వేదవిషయాత్మకమే. 

			యశ్చ వేదప్రసూతాత్మా స ధర్మో గుణదర్శనః, 

			ధర్మప్రత్యయ ఉద్దిష్టో యథాధర్మం కృతాత్మభిః. 	54 

			వేదము మూలకారణముగా పుట్టిన ధర్మమును గుణములను బట్టి చూడనగును పుణ్యాత్ములా చరించు ధర్మమును బట్టియే విశ్వాసమును పొందదగును. (పుణ్యాత్ములు ప్రవర్తించు విధానమును బట్టి అట్టి ధర్మవిషయమున విశ్వాసము పొందదగునని భావము) 

			వ్యవహారః ప్రజాగోప్తా బ్రహ్మదిష్టో యుధిష్ఠిర 

			త్రీన్ ధారయతి లోకాన్ వై సత్యాత్మా భూతివర్ధనః. 	55 

			ఓయి యుధిష్ఠిరా! వ్యవహారమను దానిని బ్రహ్మ ఏర్పరచెను. సత్యమే ఆత్మగా గలది. ఐశ్వర్యమును పెంపొందించునది. ప్రజలను సంరక్షించునది. 

			యశ్చ దణ్డః సదృష్టో నో వ్యవహారః సనాతనః, 

			వ్యవహారశ్చ దృష్టో యః సవేద ఇతి నిశ్చితమ్. 	56 

			దండమని మేము దర్శించిన ఆ సనాతనమగు వ్యవహారము వేదమే యని నిశ్చయము. 

			యశ్చ వేదః సవై ధర్మో యశ్చ ధర్మః ససత్పథః, 

			బ్రహ్మా పితామహః పూర్వం బభూవాథ ప్రజాపతి:. 	57 

			ఏది వేదమో అదియే ధర్మము. ఏది ధర్మమో అదియే మంచి మార్గము. బ్రహ్మమొదట పితామహుడు తరువాత ప్రజాపతి ఆయెను. 

			లోకానాం స హి సర్వేషాం ససురాసురరక్షసామ్, 

			సమనుష్యోరగవతాం కర్తా చైవ సభూతకృత్. 	58 

			దేవతలు, అసురులు, రక్కసులు, మనుష్యులు, సర్పములు మొదలగునవి కల లోకములన్నింటికి ఆతడే కర్త. అతడు భూతములను చేసినవాడు. 

			తతోఽన్యో వ్యవహారో ఽయం భర్తృ ప్రత్యయలక్షణః, 

			తస్మాదిద మథోవాచ వ్యవహార నిదర్శనమ్. 	59 

			భర్తృప్రత్యయలక్షణముగల ఈ వ్యవహారము అంతకంటె వేరైనది. అందువలన వ్యవహారనిదర్శనమైన యీ మాట నాతడు పలికెను. 

			మాతా పితా చ భ్రాతా చ భార్యా చైవ పురోహితః, 

			నాదణ్డ్యో విద్యతే రాజ్ఞో యో స్వధర్మేణ తిష్ఠతి. 	60

			ఇతి శ్రీమహాభారతే శాంతిపర్వణి రాజధర్మానుశాసనపర్వణి దణ్ణస్వరూపాదికథనే ఏకవింశత్యధిక శతతమోధ్యాఽయః. 

			తనధర్మమునందు స్థిరముగా నున్న రాజునకు తల్లి, తండ్రి, అన్న, తమ్ముడు, భార్య, పురోహితుడు - వీరిలో ఎవరైన కానీ దండింపరానివాడు లేడు. 

			ఇది శ్రీమహాభారతము శాంతిపర్వమున రాజ ధర్మానుశాసనపర్వమున దండస్వరూపము మున్నగు వానిని తెలియజెప్పెడు 
నూటయిరువది యొకటవ అధ్యాయము. 

			భీష్మ ఉవాచ - భీష్ము డిట్లు పలికెను. 

			అత్రా ప్యుదాహర న్తీమ మితిహాసం పురాతనమ్, 

			అఙ్గేషు రాజా ద్యుతిమాన్ వసుహోమ ఇతి శ్రుతః. 	1 

			ఇందును ఒక ప్రాతకాలపునాటి ఇతిహాసమును చెప్పుకొనుచుందురు. అంగ దేశములందు గొప్ప తేజశ్శాలి యగు రాజు వసుహోముడు ఉండెడివాడు. 

			స రాజా ధర్మవి న్నిత్యం సహ పత్న్యా మహాతపాః, 

			ముఞ్జాపృష్ఠం జగామాథ పితృదేవర్షి పూజితమ్. 	2 

			ధర్మమును చక్కగా నెరిగినవాడు, గొప్ప తపశ్శాలి అయిన ఆరాజు పితరులు, దేవతలు, ఋషులు మన్నించెడు ముంజపృష్ఠమను క్షేత్రమునకు పత్నితోపాటుగా అరిగెను. 

			తత్ర శృఙ్గే హిమవతో మేరౌ కనక పర్వతే, 

			యత్ర ముజ్ఞావటే రామో జటాహరణ మాదిశత్. 	3

			తదాప్రభృతి రాజేన్ద్ర ఋషిభిః సంశితవ్రతైః, 

			ముఞ్జపృష్ఠ ఇతిప్రోక్తః సదేశో రుద్రసేవితః. 	4

			స తత్ర బహుభి ర్యుక్త స్తదా శ్రుతిమయై ర్గుణైః, 

			బ్రాహ్మణా నా మనుమతో దేవర్షి సదృశోఽభవత్. 	5

			అదిమొదలుకొని తీవ్రమైన వ్రతములు గల ఋషులు రుద్రుడు సేవించిన ఆ ప్రదేశమును ముంజపృష్ఠ మని పలుక జొచ్చిరి. బంగారుకొండ మేరువునందు మంచుకొండ శిఖరమున రాముడు జడలను ముడుచుటను ఆదేశించిన స్థానము ముంజవటమున వేదములు ప్రశంసించిన గుణములు పెక్కింటితో కూడిన ఆమహారాజు బ్రాహ్మణులు అనుమతింపగా దేవర్షి సదృశుడాయెను. 

			తం కదాచి దహీనాత్మా సఖా శక్రస్య మానితా, 

			అభ్యగచ్ఛ న్మహీపాలో మాంధాతా శత్రు కర్శనః. 	6 

			అంతనొకప్పుడు దొడ్డబుద్ధిగలవాడు, ఇంద్రునిచెలికాడు, అభిమానము గలవాడు, శత్రువులను నలిపివేయువాడు నగు మాంధాత యను మహారాజు అతనికడ కరుదెంచెను. 

			సోఽ పసృత్య తు మాన్ధాతా వసుహోమం నరాధిపమ్, 

			దృష్ట్వా ప్రకృష్టతపసం వినతోఽ గ్రే ఽ భ్యతిష్ఠత. 	7 

			ఆ మాంధాత గొప్పతపస్సు కలవాడగు వసుహోమమహారాజును సమీపించి వినయముతో అతనిముందు నిలిచియుండెను. 

			వసుహోమోఽపి రాజ్ఞో వై పాద్య మర్ఘ్యం న్యవేదయత్, 

			సప్తాఙ్గస్య తు రాజ్యస్య పప్రచ్ఛ కుశలావ్యయే. 	8 

			వసుహోముడును ఆరాజునకు పాద్యము, అర్ఘ్యమును సమర్పించెను. ఏడుఅంగములుగల రాజ్యముయొక్క కుశలమును, మంచిస్థితిని గూర్చి ప్రశ్నించెను. 

			సద్భి రాచరితం పూర్వం యథావ దనుయాయినమ్, 

			అపృచ్ఛ ద్వసుహోమ స్తం రాజన్ కిం కరవాణి తే. 	9 

			ఉత్తమపురుషులు మున్ను ఆచరించెడు ధర్మమును చక్కగా అనుసరించెడు ఆరాజును వసుహోముడు, రాజా! నీకు నేనేమి చేయుదును? అని యడిగెను. 

			సో ఽ బ్రవీత్పరమప్రీతో మాన్దాతా రాజసత్తమమ్, 

			వసుహోమం మహాప్రాజ్ఞ మాసీనం కురునన్దన. 	10 

			మిక్కిలి ప్రీతి నందిన మాంధాత రాజశ్రేష్ఠుడు, మహాబుద్ధిశాలి అచట కూర్చున్నవాడు అయిన వసుహోమునితో పలికెను. 

			మాంధాతోవాచ - మాంధాత ఇట్లనెను. 

			బృహస్పతే ర్మతం రాజ న్నధీతం సకలం త్వయా, 

			తథైవౌశనసం శాస్త్రం విజ్ఞాతం తే నరోత్తమ. 	11 

			రాజా! నీవు బృహస్పతిమతము నంతటిని అధ్యయనము చేసితివి. అట్లే శుక్రుడు చెప్పిన శాస్త్రమును కూడ చక్కగా ఎరిగితివి. 

			తదహం జ్ఞాతు మిచ్ఛామి దణ్డ ఉత్పద్యతే కథమ్, 

			కిం చాస్య పూర్వం జాగర్తి కింవా పరమ ముచ్యతే. 	12 

			అందువలన నేను తెలియగోరుచున్నాను. దండ మెట్లు పుట్టినది? దానికి ముందు ఏది మేల్కొని యున్నది? అమలులోనున్నది? పరమమైనదిగా దేనిని చెప్పుదురు? 

			కథం క్షత్రియసంస్థశ్చ దణ్డః సంప్రత్యవస్థితః, 

			బ్రూహి మే సుమహాప్రాజ్ఞ దదామ్యాచార్య వేతనమ్. 	13 

			అది క్షత్రియునియందెట్లు నెలకొన్నది? ఇప్పుడు దాని స్థితియేమి? మేధావీ! నాకు తెలుపుము. నీకు గురుదక్షిణ యిచ్చుకొందును. 

			వసుహోమ ఉవాచ - వసుహోము డిట్లు చెప్పెను. 

			శృణు రాజన్ యథా దణ్డః సంభూతో లోకసంగ్రహః, 

			ప్రజావినయ రక్షార్థం ధర్మస్యాత్మా సనాతనః. 	14 

			ప్రజలయందు వినయమును రక్షించుట కొరకు లోకములను కాపాడునట్టిదై ధర్మము యొక్క ఆత్మ, సనాతనము అయిన దండమెట్లు పుట్టినదో చెప్పెదను. వినుము. 

			బ్రహ్మా యియక్షు ర్భగవాన్ సర్వలోక పితామహః, 

			ఋత్విజం నాత్మన స్తుల్యం దదర్శేతి హ నఃశ్రుతమ్. 	15 

			లోకములన్నింటికి తాతయగు బ్రహ్మ యజ్ఞము చేయగోరినవాడై తనకు సాటియైన ఋత్విజుని కనుగొనలేకపోయెనని మేము వినియుంటిమి. 

			స గర్భం శిరసా దేవో బహు వర్షాణ్యధారయత్, 

			పూర్ణే వర్షసహస్రే తు స గర్భః క్షువతోఽ పతత్. 	16 

			ఆ దేవుడు పెక్కేండ్లు తలలో గర్భమును ధరించెను. వేయిఏండ్లు నిండిన తరువాత ఆతడు తుమ్మగా ఆ గర్భము క్రిందపడెను. 

			స క్షుపో నామ సంభూతః ప్రజాపతి రరిందమ, 

			ఋత్విగాసీ న్మహారాజ యజ్ఞే తస్య మహాత్మనః. 	17 

			ఆతడు క్షుపుడను పేరుతో ప్రజాపతియై పుట్టెను. ఆ మహాత్ముని యజ్ఞమున ఋత్విజు డాయెను. 

			తస్మిన్ ప్రవృత్తే సత్రే తు బ్రహ్మణః పార్థివర్షభ, 

			దృష్టరూపప్రభావత్వా ద్దణ్డః సోఽన్తర్హితోఽభవత్. 	18 

			బ్రహ్మదియగు ఆ సత్రయాగము సాగుచుండగా కానవచ్చెడురూపముయొక్క ప్రభావమువలన దండపురుషుడు అంతర్హితు డాయెను. 

			తస్మిన్నంతర్హితే చాపి ప్రజానాం సంకరో ఽభవత్, 

			నైవ కార్యం నవా కార్యం భోజ్యాభోజ్యం న విద్యతే. 	19 

			అతడు కనుమరుగు కాగా ప్రజలలో సంకర మేర్పడెను. చేయదగినదేదో, తగనిదేదో, తినదగినదేదియో, కానిదేదియో తెలియకుండెను. 

			పేయాపేయే కుత స్సిద్ధి ర్హింసంతి చ పరస్పరమ్, 

			గమ్యాగమ్యం తదా నాసీ త్స్వం పరస్వం చ వై సమమ్. 	20 

			త్రావదగినది, త్రావరానిది అనువాని ఏర్పాటు ఎక్కడ? ఒకరినొకరు హింసించుకొనుచుండిరి. స్త్రీలవిషయమున గమ్య, అగమ్య అను విచారణ లేకుండెను. తనసొమ్ము, పరులసొమ్ము ఒక్కటియే ఆయెను. 

			పరస్పరం విలుంపన్తి సారమేయా యథామిషమ్, 

			అబలాన్ బలినో ఘ్నన్తి నిర్మర్యాద మవర్తత. 	21 

			కుక్కలు మాంసమునకు వలె, ఒకరినొకరు పీకికొని తినుచుండిరి. బలవంతులు బలహీనులను చంపివైచిరి. మర్యాదలు లేకపోయెను. 

			తతః పితామహో విష్ణుం భగవన్తం సనాతనమ్, 

			సంపూజ్య వరదం దేవం మహాదేవ మథాబ్రవీత్. 	22 

			అంత పితామహుడు (బ్రహ్మ) సనాతనుడు, భగవంతుడు, వరదుడు, సర్వవ్యాపి అయిన మహాదేవుని పూజించి యిట్లు పలికెను. 

			అత్ర త్వమనుకంపాం వై కర్తు మర్హసి కేశవ, 

			సంకరో న భవే దత్ర యథా తద్వై విధీయతామ్. 	23 

			కేశవా! నీవిచట దయచూడవలయును. సంకర మెట్లు కాకుండునో యట్లు నీవు చేయవలయును. 

			తతః స భగవాన్ ధ్యాత్వా చిరం శూలవరాయుధః, 

			ఆత్మాన మాత్మనా దణ్ణం ససృజే దేవసత్తమః. 	24 

			అంత శూలమనెడు శ్రేష్ఠమగు మహాయుధమును ధరించిన ఆ భగవానుడు పెద్ద కాలము ధ్యానించి తన్ను తానుగా డండమును సృజించెను. 

			తస్మాచ్చ ధర్మచరణా న్నీతి ర్దేవీ సరస్వతీ, 

			ససృజే దణ్ణనీతిం సా త్రిషు లోకేషు విశ్రుతా. 	25 

			అట్లే ధర్మము నాచరించు స్వరూపముతో సరస్వతీదేవి దండనీతిని సృజించెను. 

			ఆ దండనీతి మూడు లోకములలో ప్రసిద్ధి కెక్కెను. 

			భూయః స భగవాన్ ధ్యాత్వా చిరం శూల వరాయుధః, 

			తస్య తస్య నికాయస్య చకా రైకైక మీశ్వరమ్. 	26 

			శూలమనుశ్రేష్ఠమగు ఆయుధముగల ఆభగవంతుడు మరియు ధ్యానించి ఒక్కొక్క సముదాయమున కొక్కొక్క ప్రభువును నిర్మించెను. 

			దేవానా మీశ్వరం చక్రే దేవం దశశతేక్షణమ్, 

			యమం వైవస్వతం చాపి పితౄణా మకరోత్ప్రభుమ్. 	27 

			దేవతలందరకు వేయికన్నులదేవుని - ఇంద్రుని - ప్రభువుగా చేసెను. సూర్యకుమారుడగు యముని పితృదేవతలకు ప్రభువు నొనర్చెను. 

			ధనానాం రాక్షసానాం చ కుబేర మపి చేశ్వరమ్, 

			పర్వతానాం పతిం మేరుం సరితాం చ మహోదధిమ్. 	28 

			ధనములకు, రాక్షసులకు ఈశ్వరునిగా కుబేరుని నియమించెను. పర్వతములకు పతిగా మేరువును, నదులకు ప్రభువుగా మహాసముద్రమును ఏర్పరచెను. 

			అపాం రాజ్యే సురాణాం చ విదధే వరుణం ప్రభుమ్, 

			మృత్యుం ప్రాణేశ్వర మథో తేజసాం చ హుతాశనమ్. 	29 

			జలముల రాజ్యమునను, సురలకును వరుణుని ప్రభువు గావించెను. ప్రాణములకు ఈశ్వరునిగా మృత్యువును, తేజస్సులకు అగ్నిని నియమించెను. 

			రుద్రాణా మపి చేశానం గోప్తారం విదధే ప్రభుమ్, 

			మహాత్మానం మహాదేవం విశాలాక్షం సనాతనమ్. 	30 

			మహాత్ముడు, మహాదేవుడు, విశాలాక్షుడు, సనాతనుడు అయిన ఈశానుని రుద్రులకు రక్షకుడగు ప్రభువుగా చేసెను. 

			వసిష్ఠ విూశం విప్రాణాం వసూనాం జాతవేదసమ్, 

			తేజసాం భాస్కరం చక్రే నక్షత్రాణాం నిశాకరమ్. 	31 

			విప్రుల కీశ్వరునిగా వసిష్ఠుని, వసువులకు అగ్నిని, గ్రహగణములకు భాస్కరుని, నక్షత్రములకు చంద్రుని ప్రభువులనుగా చేసెను. 

			వీరుధా మంశుమన్తం చ భూతానాం చ ప్రభుం వరమ్, 

			కుమారం ద్వాదశభుజం స్కన్దం రాజాన మాదిశత్. 	32

			ఓషధీలతలకు సూర్యుని, భూతములకు పండ్రెండు చేతులుగల కుమార స్వామియనుస్కందుని రాజుగా ఆదేశించెను. 

			కాలం సర్వేశ మకరో త్సంహార వినయాత్మకమ్, 

			మృత్యో శ్చతుర్విభాగస్య దుఃఖస్య చ సుఖస్య చ. 	33 

			నాలుగు విభాగములుగల మృత్యువునకు, దుఃఖమునకు, సుఖమునకు ప్రభువుగా సంహారము, పెంపుదల అనువానిస్వరూపముగల కాలుని ఏర్పరచెను. 

			ఈశ్వరః సర్వదేవస్తు రాజరాజో నరాధిపః, 

			సర్వేషా మేవ రుద్రాణాం శూలపాణి రితి శ్రుతిః. 	34 

			ఈశ్వరుడు, సర్వదేవుడు, రాజరాజు, నరాధిపుడు, అయిన శూలపాణి రుద్రులందరకు ప్రభువని వేదము చెప్పుచున్నది. 

			తమేనం బ్రహ్మణః పుత్ర మనుజాతం క్షుపం దదౌ, 

			ప్రజానా మధిపం శ్రేష్ఠం సర్వధర్మభృతా మపి. 	35 

			ఆ బ్రహ్మననుసరించి పుట్టిన కుమారుడు క్షుపుడుండెనే ఆతనిని అన్నిధర్మములను అవలంబించెడు ప్రజలకు శ్రేష్ఠుడైన ప్రభువుగా నొసగెను. 

			మహాదేవ స్తత స్తస్మిన్ వృత్తే యజ్ఞే యథావిధి, 

			దణ్డం ధర్మస్య గోప్తారం విష్ణవే సత్కృతం దదౌ. 	36 

			ఆ యజ్ఞము యథావిధిగ ముగిసిన పిదప మహాదేవుడు ధర్మమునకు రక్షకమైన దండమును - సత్కరింపబడినదానిని - విష్ణువున కొసగెను. 

			విష్ణు రఙ్గిరసే ప్రాదా దఙ్గిరా మునిసత్తమః, 

			ప్రాదా దిన్ద్రమరీచిభ్యాం మరీచి ర్భృగవే దదౌ. 	37 

			విష్ణువు అంగిరసున కొసగెను. మునులలో శ్రేష్ఠుడగు అంగిరుడు ఇంద్రమరీచులకు సమర్పించెను. మరీచి భృగువున కొసగెను. 

			భృగు ర్దదా వృషిభ్యస్తు దణ్డం ధర్మసమాహితమ్, 

			ఋషయో లోకపాలేభ్యో లోకపాలాః క్షుపాయ చ. 	38 

			భృగువు ఋషులకు, ఋషులు లోకపాలురకు, లోకపాలురు క్షుపునకు ధర్మముతో చక్కగా కూడిన దండము నొసగిరి. 

			క్షుపస్తు మనవే ప్రాదా దాదిత్యతనయాయ చ, 

			పుత్రేభ్యః శ్రాద్ధ దేవస్తు సూక్ష్మ ధర్మార్థ కారణాత్. 	39 

			క్షుపుడు ఆదిత్యునికుమారుడగు మనువునకు అందించెను. సూక్ష్మములగు ధర్మముల ప్రయోజనము కారణముగా శ్రాద్ధదేవుడు దానిని పుత్రుల కొసగెను. 

			విభజ్య దణ్డః కర్తవ్యో ధర్మేణ న యదృచ్ఛయా, 

			దుష్టానాం నిగ్రహో దణ్డో హిరణ్యం బాహ్యతః క్రియా. 	40 

			ధర్మముతో చక్కగా విభజించి దండమును విధింపవలయును. ఇష్టమువచ్చినట్లు కాదు. దండము దుష్టులను అణచుటకొరకు మాత్రమే. హిరణ్యము (బంగారము) వెలుపలి వ్యవహారము. 

			వ్యంగత్వం చ శరీరస్య వధో నాల్పస్య కారణాత్, 

			శరీరపీడా స్తా స్తాశ్చ దేహత్యాగో వివాసనమ్. 	41 

			(శిక్షలోభాగముగా) శరీరమున అంగములను తొలగించుటయు, వధము, ఆయాశరీరపీడలు, దేహమును వదలించుట, దేశమునుండి వెడలనడచుట అనునవి చిన్న కారణమునకై కారాదు. 

			తం దదౌ సూర్యపుత్రస్తు మనుర్వై రక్షణార్థకమ్, 

			ఆనుపూర్వ్యాచ్చ దణ్డోఽ యం ప్రజా జాగర్తి పాలయన్. 	42 

			సూర్యుని కుమారుడగు మనువు (వైవస్వతుడు) దానిని రక్షణకొరకుగా ఒసగెను. ఈ విధముగా ఈదండము క్రమముగా ప్రజలను పాలించుచు మేల్కొని యున్నది. (అప్రమత్తముగానున్నది)

			ఇన్ద్రో జాగర్తి భగవా నింద్రా దగ్ని ర్విభావసుః, 

			అగ్నే ర్జాగర్తి వరుణో వరుణాచ్చ ప్రజాపతిః. 	43 

			భగవంతుడగు ఇంద్రుడు ఈదండవిషయమున మెలకువతో నుండును. ఇంద్రునివలన అగ్ని, అగ్నివలన వరుణుడు, వరుణుని వలన ప్రజాపతి మెలకువగా నుండిరి. 

			ప్రజాపతే స్తతో ధర్మో జాగర్తి వినయాత్మకః, 

			ధర్మాచ్చ బ్రహ్మణః పుత్రో వ్యవసాయః సనాతనః. 	44 

			ప్రజాపతివలన వినయస్వరూపుడగు ధర్ముడు, ధర్మునివలన బ్రహ్మపుత్రుడు సనాతనుడునగు వ్యవసాయుడు దండమును అప్రమత్తులై నిలిపిరి. 

			వ్యవసాయా త్తత స్తేజో జాగర్తి పరిపాలయత్, 

			ఓషధ్య స్తేజస స్తస్మా దోషధీభ్యశ్చ పర్వతాః. 	45 

			వ్యవసాయము వలన తేజస్సు, తేజస్సు వలన ఓషధులు, ఓషధులవలన పర్వతములు జాగృతి కలిగియున్నవి. 

			పర్వతేభ్య శ్చ జాగర్తి రసో రసగుణాత్తథా, 

			జాగర్తి నిరృతి ర్దేవీ జ్యోతీంషి నిరృతే రపి 	46 

			పర్వతములవలన రసము, రసగుణములవలన నిరృతియను దేవి, ఆమెవలన జ్యోతులు వెలయుచున్నవి. 

			వేదాః ప్రతిష్ఠా జ్యోతిర్భ్య స్తతో హయశిరాః ప్రభుః, 

			బ్రహ్మా పితామహా స్తస్మా జ్జాగర్తి ప్రభు రవ్యయః. 	47 

			జ్యోతిస్సులవలన వేదములు, వానినుండి హయగ్రీవుడు, అతనినుండి తాతయగు బ్రహ్మయు అవ్యయుడై వెలయుచున్నాడు. 

			పితామహా న్మహాదేవో జాగర్తి భగవాన్ శివః, 

			విశ్వదేవాః శివాచ్చాపి విశ్వేభ్యశ్చ తథర్షయః. 	48 

			బ్రహ్మవలన మహాదేవుడగు శివుడు, శివునివలన విశ్వదేవతలు, వారినుండి ఋషులు మెలకువ నందిరి. 

			ఋషిభ్యో భగవాన్ సోమః సోమాద్దేవాః సనాతనాః, 

			దేవేభ్యో బ్రాహ్మణా ల్లోకే జాగ్రతీత్యుపధారయ. 	49 

			ఋషులవలన భగవంతుడగు సోముడు, సోమునివలన సనాతనులగు దేవతలు, దేవతలవలన లోకమున బ్రాహ్మణులు దండవిషయమున జాగరూకులై యున్నారని తెలిసికొనుము. 

			బ్రాహ్మణేభ్యశ్చ రాజన్యా లోకాన్ రక్షన్తి ధర్మతః, 

			స్థావరం జఙ్గమం చైవ క్షత్రియేభ్యః సనాతనమ్. 	50 

			బ్రాహ్మణులవలన రాజన్యులు మెలకువ కలవారై లోకములను ధర్మముతో కాపాడుచున్నారు. క్షత్రియులవలన స్థావరము, జంగమము అయిన దెల్ల చక్కగా నిలద్రొక్కుకొనియున్నది. 

			ప్రజా జాగర్తి లోకేఽస్మిన్ దణ్డో జాగర్తి తాసు చ, 

			సర్వం సంక్షిపతే దణ్డం పితామహసమప్రభః. 	51 

			ఈలోకమున ప్రజయు, వారియందు దండమును మెలకువతో నిలిచియున్నవి. బ్రహ్మతోసాటియగు కాంతి కలదియై దండము సర్వమును ఒక్కత్రాటికి తెచ్చుచున్నది. 

			జాగర్తి కాలః పూర్వంచ మధ్యే చాన్తే చ భారత, 

			ఈశ్వరః సర్వలోకస్య మహాదేవః ప్రజాపతిః. 	52 

			కాలము మొదట, నడుమ, తుదిని మెలకువతో నున్నది. అదియే సర్వలోకమునకు ఈశ్వరుడు, మహాదేవుడు, ప్రజాపతి. 

			దేవదేవః శివః సర్వో జాగర్తి సతతం ప్రభుః, 

			కపర్దీ శంకరో రుద్రః శివః స్థాణు రుమాపతిః. 

			ఇత్యేష దజ్ఞో విఖ్యాత ఆదౌ మధ్యే తథావరే, 	53 

			దేవదేవుడు, శివుడు, సర్వుడు ఎల్లకాలములలో ప్రభువై మెలకువతో నున్నాడు. కపర్ది, శంకరుడు, రుద్రుడు, శివుడు, స్థాణువు, ఉమాపతి అను పేర్లతో దండపురుషుడే ఆదిమధ్యాంతములయందు ప్రసిద్ధుడై యున్నాడు. 

			భూమిపాలో యథాన్యాయం వర్తేతానేన ధర్మవిత్. 	54 

			భూమిపాలుడు ధర్మమెరిగినవాడై ఈదండముతో న్యాయము తప్పక మెలగవలయును. 

			భీష్మ ఉవాచ - భీష్ముడిట్లు పలికెను. 

			ఇతీదం వసుహోమస్య శృణుయా ద్యో మతం నరః, 

			శ్రుత్వా సమ్యక్ప్రవర్తేత సర్వాన్ కామా నవాప్నుయాత్. 	55

			ఇట్లీవసుహోముని మతమును విన్ననరుడు విని చక్కగా ప్రవర్తింపవలయును . అట్టివాడు కోరికలన్నింటిని పొందును. 

			ఇతి తే సర్వమాఖ్యాతం యో దణ్డో మనుజర్షభ, 

			నియన్తా సర్వలోకస్య ధర్మక్రాన్తస్య భారత. 	56

			ఇతి శ్రీమహాభారతే శాన్తిపర్వణి రాజధర్మాను శాసనపర్వణి దణ్డోత్పత్త్యుపాఖ్యానే ద్వావింశాధిక శతతమోఽధ్యాయః 

			మనుజాధిపా! భారతా! దండమననేమో అది ధర్మమాక్రమించిన లోకము లన్నింటిని ఎట్లు హద్దులలో నిలుపుచున్నదో సర్వమును నీకు తెలిపితిని. 

			ఇది శ్రీమహాభారతము శాంతిపర్వమున రాజధర్మాను శాసనపర్వమున దణ్డోత్పత్తి ఉపాఖ్యానముగల నూటయిరువది రెండవ అధ్యాయము. 

			యుధిష్ఠిర ఉవాచ - ధర్మరా జిట్లు పలికెను. 

			తాత ధర్మార్థకామానాం శ్రోతు మిచ్ఛామి నిశ్చయమ్, 

			లోకయాత్రా హి కార్త్స్యేన తిష్ఠే త్కేషు ప్రతిష్ఠితా. 	1 

			తాతా! లోకయాత్ర యంతయు మొత్తముగా వేనియందు పాదుకొనియున్నదో అట్టి  ధర్మార్థకామముల నిశ్చయమును వినగోరుచున్నాను. 

			ధర్మార్థకామాః కింమూలా స్త్రయాణాం ప్రభవశ్చ కః, 

			అన్యోన్యం చానుషజ్జన్తే వర్త న్తే చ పృథక్పృథక్. 	2 

			ధర్మము, అర్థము, కామము అనువానిమూలమేది? ఆమూడును ఎటనుండి పుట్టినవి? వానిలో ఒక దానితో ఒక దానికి గల సంబంధమేమి? వేరువేరుగా ఎట్లు ప్రవర్తించుచున్నవి. 

			భీష్మ ఉవాచ - భీష్ము డిట్లు చెప్పెను 

			యదా తే స్యుః సుమనసో లోకే ధర్మార్థ నిశ్చయే, 

			కాలప్రభవసంస్థాసు సజ్జన్తే చ త్రయ స్తదా. 	3 

			ధర్మపూర్వకమైన అర్థనిశ్చయమునందు మానవులు మంచిబుద్ధి కలవారైనపుడు, కాలము, ప్రభవము, సంస్థ అనువానియందు అవి ఒకదానితో ఒకటి కూడియుండును. 

			ధర్మమూల: సదైవార్థ: కామో ఽర్థ ఫల ముచ్యతే, 

			సంకల్పమూలా స్తే సర్వే సుకల్పో విషయాత్మకః. 	4 

			ఎల్లప్పుడును అర్థము ధర్మమే మూలముగా కలది. కామము అర్థము యొక్క ఫలము. అవియన్నియు సంకల్ప మూలములు. సంకల్పము విషయరూపమైనది. 

			విషయాశ్చైవ కార్త్స్న్యేన సర్వ ఆహారసిద్ధయే, 

			మూల మేతత్త్రివర్గస్య నివృత్తి ర్మోక్ష ఇష్యతే. 	5 

			విషయములన్నియు మొత్తముగా ఆహారసిద్ధి కొరకే. ఇది త్రివర్గమునకు మూలము. నివృత్తియే మోక్షము. 

			ధర్మా చ్ఛరీరసంగుప్తి ర్ధర్మార్థం చార్థ ఉచ్యతే, 

			కామో రతిఫల శ్చాత్ర సర్వే తే చ రజస్వలాః. 	6 

			ధర్మమువలన శరీరసంరక్షణము అగును. ధర్మముకొరకు అర్థము అని చెప్పుదురు. కామము రతియే ఫలముగాగలది. అవియన్నియు రజస్సే ప్రధానముగా కలవి. 

			సంనికృష్టాం శ్చరే దేతా న్న చైతా న్మనసా త్యజేత్ 

			విముక్త స్తపసా సర్వాన్ ధర్మాదీన్ కామనైష్ఠికాన్. 	7 

			మిక్కిలి దగ్గరగానున్న వీని నాచరింపవలయును. వీనిని మనస్సుచేతను విడువరాదు. తపస్సుచేత ధర్మము, అర్థము, కామము అను వాని నన్నింటిని విడువవలయును. 

			శ్రేష్ఠే బుద్ధి స్త్రివర్గస్య యదయం ప్రాప్నుయాన్నర: 

			కర్మణా బుద్ధి పూర్వేణ భవత్యర్థో న వా పునః. 	8 

			త్రివర్గమునందలి బుద్ధినిష్ఠను శ్రేష్ఠమగు మోక్షమునందు నిలిపినచో నరుడు దానిని పొందును. బుద్ధిపూర్వకమైన కర్మముచేత అర్థము కలుగునో కలుగదో చెప్పజాలము. 

			అర్థార్థ మన్య ద్భవతి విపరీత మథాపరమ్, 

			అనర్థార్థ మవాపార్థ మన్య త్రా ద్యోపకారకమ్, 

			బుద్ధ్యా బుద్ధి రిహార్థే న తదజ్ఞాననికృష్టయా. 	9 

			అర్థముకొరకైనది మరియొకటి కలదు. అనర్థమును కలిగించునదియు మరియొకటి కలదు. అర్థమును పొందియు లోకము అనర్థమునకే యగుచున్నది. కనుక మొదటిదగు ధర్మమునకు ఉపకారకమైనది యితరమే యగును. ఈ విషయమున అజ్ఞానముగుంజివైచిన బుద్ధితో బుద్ధిహీనుడు ధర్మార్థముల ఫలమును పొందజాలడు. 

			అపధ్యానమలో ధర్మో మలో ఽ ర్థస్య నిగూహనమ్, 

			సంప్రమోదమలః కామో భూయః స్వగుణవర్జితః 	10 

			ధర్మము అపధ్యానమే మలముగా గలది. దాచి ఉంచుటయే అర్థపుమలము. సంప్రమోదమే మలముగా గలదికామము. ఇట్టి అగుణములను వదలినదియే గొప్ప ఫలము నొసగునది. 

			అత్రాప్యుదాహరన్తీమ మితిహాసం పురాతనమ్, 

			కామన్దకస్య సంవాద మాఙ్గరిష్ఠస్య చోభయోః. 	11 

			ఈ విషయమునందు ప్రాతకాలపునాటి యితిహాసమును ఉదాహరింతురు. అది కామందకుడు, ఆంగరిష్ఠుడు అనువారి సంవాదము. 

			కామన్ద మృషి మాసీన మభివాద్య నరాధిపః, 

			ఆఙ్గరిష్ణో ఽథ పప్రచ్ఛ కృత్వా సమయ పర్యయమ్. 	12 

			ఆంగరిష్ఠుడను మహారాజు, కూర్చుండి యున్న కామంద ఋషికి అభివాదముచేసి, మర్యాదను పాటింపక, యిట్లు అడిగెను. 

			యః పాపం కురుతే రాజా కామ మోహ బలాత్కృతః, 

			ప్రత్యాసన్నస్య తస్యర్షే కిం స్యా త్పాప ప్రణాశనమ్. 	13 

			రాజు కామమోహముల ఒత్తిడికి లోనై పాపము చేసెనేని ఋషీ! పశ్చాత్తాపము పొందిన అతనికి పాపము నశించు మార్గమేది? 

			అధర్మం ధర్మ ఇతి చ యో ఽజ్ఞానా దాచరే న్నరః, 

			తం చాపి ప్రథితం లోకే కథం రాజా నివర్తయేత్. 	14 

			అజ్ఞానమువలన నరుడు ధర్మమనుకొని అధర్మము నాచరించును. అదియు లోకమున వెల్లడి అయినది. రాజు దానినెట్లు మరలింప వలయును? 

			కామందక ఉవాచ- కామందకు డిట్లు పలికెను. 

			యో ధర్మార్థే పరిత్యజ్య కామ మేవానువర్తతే, 

			సధర్మార్థ పరిత్యాగా త్ర్ప జ్ఞానాశ మిహార్ఛతి. 	15 

			ధర్మార్థములను వదలివైచి కామమునే పట్టి వ్రేలువాడు,ధర్మార్థముల పరిత్యాగము వలన ప్రజ్ఞానాశమును పొందును. 

			ప్రజ్ఞానాశాత్మకో మోహ స్తథా ధర్మార్థ నాశకః, 

			తస్మా న్నాస్తికతా చైవ దురాచారశ్చ జాయతే. 	16 

			మోహము ప్రజ్ఞను నశింపజేయు నట్టిది. అది ధర్మమును, అర్థమును నశింపజేయునట్టిదియు నగును. దానివలన నాస్తికత ఏర్పడును. దురాచారము పుట్టును. 

			దురాచారాన్ యదా రాజా ప్రదుష్టా న్న నియచ్ఛతి, 

			తస్మా దుద్విజతే లోకః సర్పా ద్వేశ్మ గతా దివ. 	17 

			మిక్కిలి దుష్టములైన దురాచారములను రాజు నిలువరింపనిచో లోకము అట్టి వానివలన, ఇంటిలో దూరిన పాము వలన వలె, బెదరిపోవుచుండును. 

			తం ప్రజా నానువర్తన్తే బ్రాహ్మణా నచ సాధవః, 

			తతః సంశయ మాప్నోతి తథా వధ్యత్వ మేతి చ. 	18 

			అట్టి రాజును ప్రజలు అనుసరింపరు. సాధువులైన బ్రాహ్మణులును అతనిని మన్నింపరు. దానివలన అతని బ్రదుకు సంశయము పాలగును. అట్లతడు వధ్యతను పొందును. 

			అపధ్వస్త స్త్యవమతో దుఃఖం జీవిత మృచ్ఛతి, 

			జీవేచ్చ యదపధ్వ స్తస్తచ్ఛుద్ధం మరణం భవేత్. 	19 

			సర్వమును కోల్పోయి, అవమానములు పొంది అతడు దుఃఖమైన జీవితము కలవాడగును. సర్వనాశనము పొంది అతడు బ్రదికి యున్నను అది శుద్ధమైన మరణమే యగును. 

			అత్రైత దాహు రాచార్యాః పాపస్య పరిగర్హణమ్, 

			సేవితవ్యా త్రయీవిద్యా సత్కారో బ్రాహ్మణేషు చ. 	20 

			ఈ పాపమునకు పరిహారముగా ఆచార్యులు వేదవిద్యను సేవించుట, బ్రాహ్మణులయందు సత్కారము అను వానిని చెప్పుదురు. 

			మహామనా భవేద్ధర్మే వివహేచ్చ మహాకులే, 

			బ్రాహ్మణాం శ్చాపి సేవేత క్షమాయుక్తా న్మనస్వినః 	21 

			ధర్మమునందు దొడ్డబుద్ధికలవాడు కావలయును. గొప్ప ఓరిమితో కూడిన అభిమానధనులగు బ్రాహ్మణులను సేవింప వలయును. 

			జపే దుదకశీలః స్యా త్సతతం సుఖ మాస్థితః. 

			ధర్మాన్వితాన్ సంప్రవిశేద్ బహిః కృత్వేహ దుష్కృతీన్. 	22 

			నీటిని మాత్రము పుచ్చుకొనుచు ఎల్లవేళల సుఖముగా కూర్చుండి జపించు చుండవలయును. ధర్మముతో కూడిన వారిని కలియుచుండవలయును. పాపపు పనులు చేయువారిని వెలుపలికి గెంటివేయవలయును. 

			ప్రసాదయే న్మధురయా వాచా వాఽ ప్యథ కర్మణా, 

			తవాస్మీతి వదే న్నిత్యం పరేషాం కీర్తయన్ గుణాన్. 	23 

			తీయని మాటతోడనో, మంచి పనితోడనో వారిని ప్రసన్నులను చేసికొనవలయును. నేనునీవాడనని నిత్యము పలుకుచుండవలయును. ఇతరుల గుణములను కొనియాడు చుండవలయును. 

			అపాపో హ్యేవ మాచారః క్షిప్రం బహుమతో భవేత్, 

			పాపాన్య పి హి కృచ్ఛ్రాణి శమయే న్నాత్ర సంశయః. 	24 

			ఇట్టి ఆచారములు కలవాడు వెను వెంటనే పాపములు తొలగినవాడగును. అతి కష్టములగు పాపములను కూడ ఇది అణగార్చును. ఇందు సందియములేదు. 

			గురవో హి పరం ధర్మం యం బ్రూయు స్తం తథా కురు, 

			గురూణాం హి ప్రసాదా ద్వై శ్రేయః పర మవాప్స్యసి. 	25 

			ఇతి శ్రీమహాభారతే శాన్తిపర్వణి రాజధర్మానుశాసన పర్వణి కామందాంగరిష్ఠ సంవాదే త్రయోవింశాధిక శతతమోఽధ్యాయః 

			పరమధర్మము నుపదేశించు గురువులు చెప్పెడుదానిని చేయుము. గురువుల ప్రసాదమువలన పరమ శ్రేయమును పొందెదవు. 

			ఇది శ్రీ మహాభారతము శాంతి పర్వమున రాజ ధర్మానుశాసన పర్వమున కామందాంగరిష్ఠ సంవాదము గల నూట యిరువది మూడవ అధ్యాయము. 

			యుధిష్ఠిర ఉవాచ-యుధిష్ఠిరు డిట్లు పలికెను. 

			ఇమే జనా నరశ్రేష్ఠ ప్రశంసన్తి సదా భువి, 

			ధర్మస్య శీల మేవాదౌ తతో మే సంశయో మహాన్. 	1 

			నరవరా! ఎల్లవేళల ఈ భూమిలో ఈ జనులు ధర్మమునకు కారణముగా శీలమునే మొట్ట మొదట కొనియాడుదురు. దానివలన నాకొక పెద్ద సంశయము కలుగుచున్నది. 

			యది తచ్ఛక్య మస్మాభి ర్జ్ఞాతుం ధర్మభృతాం వర, 

			శ్రోతు మిచ్ఛామి తత్సర్వం యథై తదుపలభ్యతే. 	2 

			ధర్మమును కాపాడువారిలో శ్రేష్ఠుడా ! అందినంతవరకు దానిని అంతటిని వినగోరుచున్నాను. మేము తెలియగలుగు వారమైనచో తెలుపుము. 

			కథం తత్రాప్యతే శీలం శ్రోతు మిచ్ఛామి భారత! 

			కిం లక్షణం చ తత్రోక్తం బ్రూహి మే వదతాంవర! 	3 

			భారతా! వాగ్విశారదా! ఆ శీలమును పొందు టెట్లో వినగోరుచున్నాను. దాని లక్షణ మేమని చెప్పిరో నాకు చెప్పుము. 

			భీష్మ ఉవాచ- భీష్ము డిట్లు పలికెను. 

			పురా దుర్యోధనేనేహ ధృతరాష్ట్రాయ మానద, 

			ఆఖ్యాతం తప్యమానేన శ్రియం దృష్ట్వా తథాగతామ్. 	4 

			ఆ విధముగా వచ్చిపడిన నీ సంపదను గాంచి కుములుచున్న దుర్యోధనుడు ధృతరాష్ట్రునితో ఇట్లు పలికెను. 

			ఇంద్రప్రస్థే మహారాజ తవ సభ్రాతృకస్య హ, 

			సభాయాం చాహ వచనం తత్సర్వం శృణు భారత. 	5 

			తమ్ములతో కూడిన నీ ధనము నంతటిని ఇంద్రప్రస్థమున చూచినప్పటి మాట. అది యంతయు వినుము. 

			భవత స్తాం సభాం దృష్ట్వా సమృద్ధిం చాప్యనుత్తమామ్, 

			దుర్యోధన స్తదాసీనః సర్వం పిత్రే న్యవేదయత్. 	6 

			నీ ఆ సభను, మిక్కిలి గొప్పదియగు సమృద్ధిని చూచి దుర్యోధనుడు కూలబడి తండ్రి కంతయు నివేదించెను. 

			శ్రుత్వా హి ధృతరాష్ట్రస్య దుర్యోధన వచస్తదా, 

			అబ్రవీత్ కర్ణసహితం దుర్యోధన మిదం వచః. 	7 

			దుర్యోధనుని పలుకు విని ధృతరాష్ట్రుడు కర్ణునితో కూడిన దుర్యోధనునితో ఇట్లు పలికెను. 

			ధృతరాష్ట్ర ఉవాచ- ధృతరాష్ట్రు డిట్లనెను. 

			కిమర్థం తప్యసే పుత్ర శ్రోతు మిచ్ఛామి తత్త్వతః, 

			శ్రుత్వా త్వా మనునేష్యామి యది సమ్యగ్భవిష్యతి. 	8 

			కొడుకా ! ఏల కుమిలి పోయెదవు. ఉన్నదున్నట్లు వినగోరుదును. విని, అంతయు సరిగా నున్నచో, నిన్ను అనునయించెదను. 

			త్వయా చ మహ దైశ్వర్యం ప్రాప్తం పరపురంజయ! 

			కింకరా భ్రాతరః సర్వే మిత్ర సంబంధినః సదా. 	9 

			శత్రుపురములను గెలిచిన నీవు కూడ దొడ్డ సంపదను పొందితివి. తమ్ములు, చెలికాండ్రు, చుట్టములు అందరు ఎల్లవేళల నీకు కింకరులై యున్నారు. 

			ఆచ్ఛాదయసి ప్రావారా నశ్నాసి పిశితౌదనమ్, 

			ఆజానేయా వహన్త్య శ్వాః కేనాసి హరిణః కృశః. 	10 

			వెలగల వస్త్రములను కట్టుచున్నావు. మాంసభోజనము తినుచున్నావు. మేలుజాతి గుఱ్ఱములు నీరథమును మోయుచున్నవి. ఏ కారణముగా పాలిపోయి చిక్కిపోయితివి? 

			దుర్యోధన ఉవాచ - దుర్యోధను డిట్లనెను. 

			దశ తాని సహస్రాణి స్నాతకానాం మహాత్మనామ్, 

			భుఞ్జతే రుక్మపాత్రీభి ర్యుధిష్ఠిర నివేశనే. 	11 

			యుధిష్ఠిరుని యింట చక్కని విద్యావంతులయిన మహాత్ములు పదివేలమంది ప్రతిదినము బంగారు పాత్రలలో భుజించుచున్నారు. 

			దృష్ట్వా చ తాం సభాం దివ్యాం దివ్యపుష్పఫలాన్వితామ్, 

			అశ్వాం స్తిత్తిర కల్మాషాన్ వస్త్రాణి వివిధాని చ. 	12

			దృష్ట్వా తాం పాణ్డవేయానా మృద్ధిం వైశ్రవణీం శుభామ్, 

			అమిత్రాణాం సుమహతీ మనుశోచామి భారత. 	13

			మనకు పగవారైన పాండవుల స్వర్గలోకపు పూలతో పండ్లతో కలకలలాడుచున్న ఆదివ్యసభను, తిత్తిరిపక్షులవన్నెలవంటి వన్నెచిన్నెలుగల ఆ గుఱ్ఱములను, వింతవింత వస్త్రములను, కుబేరుని తలదన్నిన ఆ మేలైన గొప్ప సంపదను గాంచి ఏడ్చుచున్నాను. 

			ధృతరాష్ట్ర ఉవాచ - ధృతరాష్ట్రు డిట్లనెను. 

			యదీచ్ఛసి శ్రియం తాత యాదృశీ సా యుధిష్ఠిరే, 

			విశిష్టాం వా నరవ్యాఘ్ర శీలవాన్ భవ పుత్రక! 	14 

			నాయనా! కొడుకా! యుధిష్ఠిరుని యందున్నదానివంటిదో, దాని తలదన్నినదో యగు సంపదను కోరుదువేని నీవు శీలవంతుడవు కమ్ము. 

			శీలేన హి త్రయో లోకాః శక్యా జేతుం న సంశయః, 

			న హి కిఞ్చి దసాధ్యం వై లోకే శీలవతాం భవేత్. 	15 

			శీలముతో మూడులోకములను గెలువనగును. సంశయము లేదు. లోకమున శీలవంతులకు అసాధ్యమైనది ఏ కొంచెమును లేదు. 

			ఏకరాత్రేణ మాన్ధాతా త్య్రహేణ జనమేజయః, 

			సప్తరాత్రేణ నాభాగః పృథివీం ప్రతిపేదిరే. 	16 

			ఒక్కరాత్రిలో మాంధాతయు, మూడు దినములలో జనమేజయుడును, ఏడురాత్రులలో నాభాగుడును భూమిని చేజిక్కించుకొనిరి. 

			ఏతే హి పార్థివాః సర్వే శీలవన్తో దయాన్వితాః, 

			అత స్తేషాం గుణక్రీతా వసుధా స్వయ మాగతా. 	17 

			ఈ మహారాజులందరు దయగలవారు, శీలము పండించుకొన్నవారు. అందువలననే వారి గుణముల కమ్ముడు వోయిన వసుధ తనకు తానై వారికి వశమాయెను. 

			దుర్యోధన ఉవాచ - దుర్యోధను డిట్లు పలికెను. 

			కథం తత్ ప్రాప్యతే శీలం శ్రోతు మిచ్ఛామి భారత! 

			యేన శీలేన తైః ప్రాప్తా క్షిప్ర మేవ వసుంధరా. 	18 

			ఏ శీలముతో ఆ మహారాజులు అంత శీఘ్రముగా వసుంధరను చేజిక్కించుకొనిరో భారతా! ఆ శీలమును సాధించు టెట్లో వినగోరుదును. 

			ధృతరాష్ట్ర ఉవాచ - ధృతరాష్ట్రు డిట్లు పలికెను. 

			అత్రా ప్యుదాహర న్హీమ మితిహాసం పురాతనమ్, 

			నారదేన పురా ప్రోక్తం శీల మాశ్రిత్య భారత! 	19 

			ఈ విషయమున ఈ ప్రాతకాలపు ఇతిహాసమును చెప్పుకొనుచుందురు. శీలమును గూర్చి మునుపు నారదుడు దీనిని వక్కాణించెను. 

			ప్రహ్లాదేన హృతం రాజ్యం మహేన్ద్రస్య మహాత్మనః, 

			శీల మాశ్రిత్య దైత్యేన త్రైలోక్యం చ వశే కృతమ్. 	20 

			మహాత్ముడగు మహేంద్రుని రాజ్యమును ప్రహ్లాదుడు కొల్లగొట్టెను. ఆ దైత్యుడు శీలముతో మూడు లోకములను వశము చేసికొనెను. 

			తతో బృహస్పతిం శక్రః ప్రాఞ్జలి: సముపస్థితః, 

			తమువాచ మహాప్రాజ్ఞః శ్రేయ ఇచ్ఛామి వేదితుమ్. 	21 

			అంత ఇంద్రుడు బృహస్పతికడ కరిగి దోసిలొగ్గి నాకు మేలైనది తెలియగోరుచున్నానని పలికెను. 

			తతో బృహస్పతి స్తస్మై జ్ఞానం నైఃశ్రేయసం పరమ్, 

			కథయామాస భగవాన్ దేవేంద్రాయ కురూద్వహ. 	22 

			అంత భగవంతుడగు బృహస్పతి దేవేంద్రునకు మోక్ష సంబంధమైన ఉత్కృష్టమైన జ్ఞానమును బోధించెను. 

			ఏతావ చ్ఛ్రేయ ఇత్యేవ బృహస్పతి రభాషత, 

			ఇన్ద్రస్తు భూయః పప్రచ్ఛ కో విశేషో భవే దితి. 	23 

			బృహస్పతి యింతకంటెను మేలైనది కలదని పలికెను. అప్పు డింద్రుడు ఆ విశేషమేమి యగునో యని యడిగెను. 

			బృహస్పతి రువాచ - బృహస్పతి యిట్లు పలికెను. 

			విశేషోఽస్తి మహాం స్తాత భార్గవస్య మహాత్మనః, 

			అత్రాగమయ భద్రం తే భూయ ఏవ సురర్షభ. 	24 

			బాబూ! గొప్ప విశేషము కలదు. అది మహాత్ముడగు శుక్రాచార్యునకు సంబంధించినది. దేవరాజా! నీకు మేలగుగాక! ఆ మహానుభావునివలన ఆ జ్ఞానమును పొందుము. 

			ఆత్మన స్తు తతః శ్రేయో భార్గవాత్ సుమహాతపాః, 

			జ్ఞాన మాగమయత్ ప్రీత్యా పునః స పరమద్యుతిః. 	25 

			అంత గొప్పతపస్సు, శ్రేష్ఠమగు ముఖకాంతి గల ఆ దేవేంద్రుడు భృగువంశమువాడగు శుక్రునివలన ఆగొప్ప శ్రేయస్సును పొందెను. 

			తేనాపి సమనుజ్ఞాతో భార్గవేణ మహాత్మనా, 

			శ్రేయోఽస్తీతి పున ర్భూయః శుక్ర మాహ శతక్రతుః. 	26 

			మహాత్ముడగు శుక్రాచార్యుడు బోధింపగా ఇంద్రుడు ఇంతకంటెను మేలైనది కలదా? అని శుక్రు నడిగెను. 

			భార్గవ స్త్వాహ సర్వజ్ఞః ప్రహ్లాదస్య మహాత్మనః, 

			జ్ఞానమస్తి విశేషే ణే త్యుక్తో హృష్టశ్చ సోఽభవత్. 	27 

			అప్పుడన్నియు నెరిగిన భార్గవుడు మహాత్ముడగు ప్రహ్లాదుని కడ విశేషముగా జ్ఞానము కలదని పలికెను. దానితో ఆతడానంద మందెను. 

			స తతో బ్రాహ్మణో భూత్వా ప్రహ్లాదం పాకశాసనః, 

			గత్వా ప్రోవాచ మేధావీ శ్రేయ ఇచ్ఛామి వేదితుమ్. 	28 

			అంత తెలివిగల పాకశాసనుడు బ్రాహ్మణరూపము ధరించి ప్రహ్లాదునికడ కరిగి శ్రేయము నెరుగగోరుచున్నానని పలికెను. 

			ప్రహ్లాద స్త్వబ్రవీద్ విప్రం క్షణో నాస్తి ద్విజర్షభ, 

			త్రైలోక్యరాజ్య సక్తస్య తతో నోపదిశామి తే. 	29 

			ప్రహ్లాదు డిట్లనెను. ఓయి! బ్రాహ్మణ శ్రేష్ఠా! మూడులోకముల రాజ్యముతో తగులము కలనాకు తీరిక లేదు. అందువలన నేను నీ కుపదేశింపను. 

			బ్రాహ్మణ స్త్వబ్రవీద్ రాజన్ యస్మిన్ కాలే క్షణో భవేత్, 

			తదో పాదేష్టు మిచ్ఛామి యదా చర్య మనుత్తమమ్. 	30 

			అంత బ్రాహ్మణు డిట్లనెను; రాజా! నీ కెప్పుడు తీరిక దొరకునో అప్పుడే శ్రేష్ఠమగు ఆచరింపదగిన దానిని ఉపదేశింపుము. నేను వినగోరుదును. 

			తతః ప్రీతో ఽభవద్ రాజా ప్రహ్లాదో బ్రహ్మవాదినః, 

			తథేత్యుక్త్యా శుభే కాలే జ్ఞాన తత్త్వం దదౌ తదా. 	31 

			అంత ఆ రాజు ప్రహ్లాదుడు ఆ బ్రాహ్మణుని మాటకు ప్రీతుడాయెను. అట్లే అని పలికి శుభమైన కాలమున ఆతనికి జ్ఞానతత్త్వమును ప్రసాదించెను. 

			బ్రాహ్మణో ఽపి యథాన్యాయం గురు వృత్తి మనుత్తమామ్, 

			చకార సర్వభావేన యదస్య మనసేప్సితమ్. 	32 

			బ్రాహ్మణుడు తగిన విధముగా అతడు మనసున కోరినదానికి తగువిధముగా మనసంతయు నిలిపి మిక్కిలి శ్రేష్ఠమగు సేవను చేసెను. 

			పృష్టశ్చ తేన బహుశః ప్రాప్తం కథ మనుత్తమమ్, 

			త్రైలోక్య రాజ్యం ధర్మజ్ఞ కారణం తద్ బ్రవీహి మే, 

			ప్రహ్లాదోఽపి మహారాజ బ్రాహ్మణం వాక్య మబ్రవీత్. 	33 

			ధర్మజ్ఞా ! నీవు మూడు లోకముల రాజ్యము నెట్లు పొందితివి? ఆ కారణమును నాకు చెప్పుమని పలుమారులు అడిగెను. ప్రహ్లాదుడును బ్రాహ్మణునితో ఇట్లు పలికెను. 

			ప్రహ్లాద ఉవాచ - ప్రహ్లాదు డిట్లు పలికెను. 

			నా సూయామి ద్విజాన్ విప్ర రాజాస్మీతి కదాచన, 

			కావ్యాని వదతాం తేషాం సంయచ్ఛామి వహామి చ. 	34 

			విప్రా! నేను ఏలిక నని విప్రుల యెడ నెన్నటికి అసూయ పొందను. శుక్రుడుపదేశించిన నీతులను వారు ఉపదేశించుచుండగా వానిని మిక్కిలి శ్రద్ధతో వినుచుందును. వానిని హృదయమున పట్టుకొని యుందును. 

			తే విశ్రద్ధాః ప్రభాషన్తో సంయచ్ఛన్తి చ మాం సదా, 

			తే మాం కావ్యపథే యుక్తం శుశ్రూషు మనసూయకమ్. 	35 

			ధర్మాత్మానం జితక్రోధం నియతం సంయతేన్ద్రియమ్, 

			సమాసిఞ్చన్తి శాస్తారః క్షౌద్రం మధ్వివ మక్షికాః. 	36 

			వారు నాయందు విశ్వాసము కలవారై అసూయలేనివాడను, వినుకోరిక కలవాడను, శుక్ర నీతి మార్గమున మనసుపెట్టిన వాడను అగు నన్ను నియమ పూర్వకముగా బోధించిరి. ధర్మాత్ముడను, క్రోధమును అదుపున నుంచుకొనినవాడను, ఇంద్రియములపై పట్టు గలవాడను, నియమముల ననుసరించి నడచుకొనువాడను అగు నన్ను ఆ గురువులు, తేనెటీగలు తేనెతోవలె, నన్ను నిలువెల్ల స్నానమాడించిరి. 

			సోఽహం వాగగ్రవిద్యానాం రసానా మవలేహితా, 

			స్వజాత్యా నధితిష్ఠామి నక్షత్రాణీవ చన్ద్రమాః.. 	37 

			నేనును వాక్కుల చివర విద్యలుగలవారు ప్రసాదించినరసములను జుఱ్ఱినవాడనై నా జాతివారినందరిని, చంద్రుడు నక్షత్రములను వలె, మించి పోయితిని. 

			ఏతత్ పృథివ్యా మమృత మేత చ్చక్షు రనుత్తమమ్, 

			యద్ బ్రాహ్మణ ముఖే కావ్య మేత చ్ఛ్రుత్వా ప్రవర్తతే. 	38 

			ఇది భూమియందు అమృతము. ఇది మిక్కిలి శ్రేష్ఠమగు కన్ను. బ్రాహ్మణుని ముఖమున ప్రసరించిన శుక్రనీతి. రాజు దీనిని విని అట్లు ప్రవర్తింపవలయును. 

			ఏతావచ్ఛ్రేయ ఇత్యాహ ప్రహ్లాదో బ్రహ్మవాదినమ్, 

			శుశ్రూషిత స్తేన తదా దైత్యేన్ద్రో వాక్య మబ్రవీత్. 	39 

			ఆ బ్రాహ్మణుడట్లు సేవింపగా ప్రహ్లాదుడు ఇంతమాత్రమే శ్రేయమైనదని పలికెను. పిమ్మట రాక్షసరాజు ఇట్లు పలికెను. 

			యథావద్ గుణవృత్త్యా తే ప్రీతోఽస్మి ద్విజసత్తమ, 

			వరం వృణీష్వ భద్రం తే ప్రదాతాస్మి న సంశయః. 	40 

			ఓయి ద్విజసత్తమా! నీ గుణములతో కూడిన నడవడితో ప్రీతి నందితిని. వరము కోరుకొమ్ము. నీకు మేలగుగాక! ఇత్తును. సంశయము లేదు. 

			కృత మిత్యేవ దైత్యేన్ద్ర మువాచ సచ వై ద్విజః, 

			ప్రహ్లాద స్త్వబ్రవీత్ ప్రీతో గృహ్యతాం వర ఇత్యుత. 	41 

			సరియే యని ఆ బాపడు రాక్షసరాజుతో ననెను. ప్రహ్లాదుడు ప్రీతుడై వరము కొనుమని పలికెను. 

			బ్రాహ్మణ ఉవాచ - బ్రాహ్మణు డిట్లు పలికెను. 

			యది రాజన్ ప్రసన్న స్త్వం మమ చేదిచ్ఛసి ప్రియమ్, 

			భవతః శీల మిచ్ఛామి ప్రాప్తు మేష వరో మమ. 	42 

			రాజా! నాకు ప్రసన్నుడవైనచో నాకు ప్రియము కోరుదువేని నీ(నుండి) శీలమును పొందగోరుచున్నాను. ఈ వరము నా కనుగ్రహింపుము. 

			తతః ప్రీతస్తు దైత్యేన్ద్రో భయ మస్యాభవ న్మహత్, 

			వరే ప్రదిష్టే విప్రేణ నాల్పతేజాయ మిత్యుత. 	43 

			అంత దైత్యపతి ప్రీతుడయ్యు అతనికి పెనుభయము కలిగెను. వరము నొసగినచో ఆవిప్రుడు మహాతేజస్సు కలవాడగును కదా! అని భయపడెను. 

			ఏవ మస్త్వితి సప్రాహ ప్రహ్లాదో విస్మితస్తదా, 

			ఉపాకృత్య తు విప్రాయ వరం దుః ఖాన్వితోఽభవత్. 	44 

			అట్లే యగుగాక అని యతడు పలికెను. ప్రహ్లాదుడంత అచ్చెరువందెను. విప్రునకు వరమొసగి మిక్కిలి వ్యథకలవాడాయెను. 

			దత్తే వరే గతే విప్రే చిన్తా ఽసీ న్మహతీ తదా, 

			ప్రహ్లాదస్య మహారాజ నిశ్చయం న చ జగ్మివాన్. 	45 

			వరమొసగగా విప్రుడు వెళ్లిన పిదప ప్రహ్లాదునకు, మహారాజా! మహాదుఃఖము కలిగెను. ఒక నిర్ణయమునకు రాజాలకుండెను. 

			తస్య చిన్తయత స్తావ చ్ఛాయాభూతం మహాద్యుతి, 

			తేజో విగ్రహవత్ తాత శరీర మజహాత్ తదా. 	46 

			అట్లతడు విచారించుచుండగా గొప్ప కాంతులుగల, మూర్తినొందిన ఒక వెలుగు అతని దేహమును వదలి వైచెను. 

			త మపృచ్ఛన్ మహాకాయం ప్రహ్లాదః కో భవా నితి, 

			ప్రత్యాహ తం తు శీలోఽ స్మి త్యక్తో గచ్ఛామ్యహం త్వయా. 	47 

			ప్రహ్లాదుడు ఆ పెనుదేహముగల ఆతనిని నీవెవరవు అని యడిగెను. అతడు నేను శీలమను. నీవు నన్ను విడిచివైవగా పోవుచున్నాను అని బదులు పలికెను. 

			తస్మిన్ ద్విజోత్తమే రాజన్ వత్స్యా మ్యహ మనిన్దితే, 

			యోఽసౌ శిష్యత్వ మాగమ్య త్వయి నిత్యం సమాహితః. 	48 

			నీయందు శిష్యత్వమును పొంది నిచ్చలు శ్రద్ధకలవాడై యుండెనే, ఏ చెడుగుణములు లేని ఆ బ్రాహ్మణ శ్రేష్ఠుని యందు నేను, రాజా, నివసింతును. 

			ఇత్యుక్త్యా న్తర్హితం తద్ వై శక్రం చాన్వావిశత్ ప్రభో, 

			తస్మిం స్తేజసి యాతే తు తాదృగ్ రూప స్తతో ఽపరః. 	49

			శరీరాన్నిఃసృత స్తస్య కో భవా నితి చాబ్రవీత్, 

			ధర్మం ప్రహ్లాద మాం విద్ధి యత్రా సౌ ద్విజ సత్తమః. 	50

			తత్ర యాస్యామి దైత్యేన్ద్ర యతః శీలం తతో హ్యహమ్, 

			ఇట్లు పలికి ఆ శీలము ఇంద్రునిలోనికి ప్రవేశించెను. ఆ తేజస్సు అట్లు వెడలగా అట్టి రూపమే గల మఱి యొకటి అతని శరీరమునుండి వెలువడెను. ప్రహ్లాదుడు నీవెవరని యడుగగా ప్రహ్లాదా! నన్ను ధర్మమునుగా ఎరుగుము. ఆ బ్రాహ్మణ ప్రవరు డెందుండెనో నేను నందే పోయెదను. ఏలయన శీలమెందుండునో నేనందుందును. 

			తతోఽపరో మహారాజ ప్రజ్వల న్నివ తేజసా, 

			శరీరా న్నిఃసృత స్తస్య ప్రహ్లాదస్య మహాత్మనః 	51 

			మహారాజా! పిదప తేజస్సుతో వెలిగిపోవుచున్న మరియొక స్వరూపము మహాత్ముడగు ప్రహ్లాదుని శరీరమునుండి వెలువడెను. 

			కో భవా నితి పృష్టశ్చ తమాహ స మహాద్యుతిః, 

			సత్యం విద్ధ్య సురేన్ద్రాద్య ప్రయాస్యే ధర్మ మన్వహమ్. 	52

			గొప్పతేజశ్శాలి యగు ప్రహ్లాదుడు నీ వెవరవని యడిగెను. అంత నది అసురేంద్రా! నన్ను సత్యముగా నెరుగుము. ధర్మము వెంబడినే నేనును పోయెదను - అని పలికెను. 

			తస్మి న్ననుగతే సత్యే మహాన్ వై పురుషో ఽపరః. 	53

			నిశ్చక్రామ తతస్త స్మాత్ పృష్ట శ్చాహ మహాబలః, 	

			వృత్తం ప్రహ్లాద మాం విద్ధి యతః సత్యం తతో హ్యహమ్. 	54 

			ఆ సత్యమట్లు ధర్మము వెంటనంటి పోగా మరియొక మహాపురుషుడు అతనినుండి వెలువడెను. అడుగగా ఆ మహాబలుడు ప్రహ్లాదా! నేను వృత్తమను. సత్యమెందుండునో నేనందుందును అని పలికెను. (వృత్తము - మంచినడవడి) 

			తస్మిన్ గతే మహాశబ్దః శరీరాత్ తస్య నిర్యయౌ, 

			పృష్ట శ్చాహ బలం విద్ధి యతో వృత్త మహం తతః. 	55 

			అది వెడలిపోగా ప్రహ్లాదుని శరీరమునుండి ఒక పెను నాదము వెలుపలికి వచ్చెను. అడుగగా ‘నేను బలమను. వృత్త మెట నుండునో నేనట నుందు’నని అది బదులు పలికెను. 

			ఇత్యుక్త్యా ప్రయయౌ తత్ర యతో వృత్తం నరాధిప, 

			తతః ప్రభామయీ దేవీ శరీరాత్ తస్య నిర్యయౌ. 	56

			తామపృచ్ఛత్ స దైత్యేన్ద్రః సా శ్రీ రి త్యేన మబ్రవీత్, 

			ఉషితాస్మి స్వయం వీర త్వయి సత్యపరాక్రమ. 	57

			త్వయా త్యక్తా గమిష్యామి బలం హ్యనుగతా హ్యహమ్. 

			అని పలికి అది వృత్త మున్నచోటికి వెడలిపోయెను. పిదప గొప్ప కాంతులను విరజిమ్ము ఒక దేవి ఆతనిశరీరమునుండి బయటికి వచ్చెను. దైత్యరాజు ఆమెను అడిగెను. నేను లక్ష్మీదేవి నని యామె బదులు పలికెను. వీరుడా! సత్య పరాక్రముడా! నాకు నేనై యిన్ని నాళ్లు నీ యందు నెలకొని యుంటిని. నీవు విడువగా ఇప్పుడు నేను బలము వెనుదగిలి వెడలుచున్నాను అని పలికెను. 

			తతో భయం ప్రాదు రాసీత్ ప్రహ్లాదస్య మహాత్మనః. 

			అపృచ్ఛత్ స తతో భూయః క్వ యాసి కమలాలయే, 	58

			త్వం హి సత్యవ్రతా దేవీ లోకస్య పరమేశ్వరీ, 

			కశ్చాసౌ బ్రాహ్మణశ్రేష్ఠ స్తత్వ మిచ్ఛామి వేదితుమ్. 	59

			అంత మహాత్ముడగు ప్రహ్లాదునకు భయము పైకొనెను. ఇట్లడిగెను- ‘ఓ కమలాలయా! ఎందు బోయెదవు? నీవు సత్యమునందు నిష్ఠ కలదానవు. లోకమునకు పరమేశ్వరివి. ఆ బ్రాహ్మణ శ్రేష్ఠుడెవడు? నిజము నెరుగ గోరుచున్నాను.’ 

			శ్రీ రువాచ - శ్రీ యిట్లు పలికెను. 

			స శక్రో బ్రహ్మచారీ య స్త్వత్త శ్చై వో పశిక్షితః, 

			త్రైలోక్యే తే యదైశ్వర్యం తత్ తేనాపహృతం విభో. 	60 

			దొరా! ఆ బ్రహ్మచారి ఇంద్రుడు. ఆతనికి నీవు విద్య నేర్పితివి. మూడులోకములందు గల నీ ఐశ్వర్యము నాతడు కొల్లగొట్టెను. 

			శీలేన హి త్రయో లోకా స్వయా ధర్మజ్ఞ నిర్జితాః, 

			తద్విజ్ఞాయ సురేన్ద్రేణ తవ శీలం హృతం ప్రభో. 	61 

			ధర్మజ్ఞుడా! నీవు శీలముతో మూడు లోకములను గెలుచుకొంటివి. అది యెరిగి, ప్రభూ! దేవేంద్రుడు నీ శీలమును దోచుకొనెను. 

			ధర్మః సత్యం తథా వృత్తం బలం చైవ తథా ఽప్యహమ్, 

			శీలమూలా మహాప్రాజ్ఞ సదా నాస్త్యత్ర సంశయః. 	62 

			గొప్ప ప్రజ్ఞగల ఓ రాజా! ధర్మము, సత్యము, మంచి నడవడి, బలము అట్లే నేనును శీలము కుదురుగా గలవారము. ఇందు సంశయము లేదు. 

			భీష్మ ఉవాచ - భీష్ముడిట్లు పలికెను. 

			ఏవ ముక్త్యా గతా శ్రీస్తు తే చ సర్వే యుధిష్ఠిర, 

			దుర్యోధనస్తు పితరం భూయ ఏవాబ్రవీద్ వచః. 	63 

			ఇట్లు పలికి లక్ష్మియు, ఆ యన్నియును వెడలి పోయినవి. దుర్యోధనుడు తండ్రితో మరియు నిట్లు పలికెను. 

			శీలస్య తత్త్య మిచ్ఛామి వేత్తుం కౌరవనన్దన, 

			ప్రాప్యతే చ యథా శీలం తం చోపాయం వదస్వ మే. 	64 

			కౌరవనందనా! శీలముతత్త్వము నెరుగ గోరుదును. శీలము నెట్లు పొందనగును? దానికి ఉపాయమేమి? దానిని నాకు చెప్పుము. 

			ధృతరాష్ట్ర ఉవాచ - ధృతరాష్ట్రు డిట్లు చెప్పెను. 

			సోపాయం పూర్వ ముద్దిష్టం ప్రహ్లాదేన మహాత్మనా, 

			సంక్షేపేణ తు శీలస్య శృణు ప్రాప్తిం నరేశ్వర. 	65 

			మహాత్ముడగు ప్రహ్లాదుడు ఉపాయముతో శీలస్వరూపమును మున్నే వివరించెను. ఇప్పుడు దానిపొందెడు దానిని గూర్చి చెప్పెదను రాజా! వినుము. 

			అద్రోహః సర్వభూతేషు కర్మణా మనసా గిరా, 

			అనుగ్రహశ్చ దానం చ శీల మేతత్ ప్రశస్యతే. 	66 

			చేష్టతో, మనసుతో, మాటతో అన్నిప్రాణుల యెడ ద్రోహము తలపెట్టకుండుట, అనుగ్రహము, దానము - ఇది శీలమని ప్రశస్తి కెక్కినది. 

			య దన్యేషాం హితం న స్యా దాత్మనః కర్మ పౌరుషమ్, 

			అపత్రపేత వా యేన న తత్ కుర్యాత్ కథంచన. 	67 

			తన పౌరుషమైన కర్మము ఇతరులకు హితముకానిది యైనచో దానిని, తాను సిగ్గుపడవలసినదానిని ఎన్నటికిని చేయరాదు. 

			తత్తు కర్మ తథా కుర్యాద్ యేన శ్లాఘ్యేత సంసది, 

			శీలం సమాసే నైతత్ తే కథితం కురుసత్తమ. 	68 

			ఏ పనినైనను సమాజమునందు కొనియాడు విధముగా చేయవలయును. సంక్షేపముగా శీలమును గూర్చి నీకు చెప్పితిని. 

			యద్యప్యశీలా నృపతే ప్రాప్నువన్తి శ్రియం క్వచిత్, 

			న భుఞ్జతే చిరం తాత సమూలాశ్చ న సన్తి తే. 	69 

			ఒకవేళ రాజా! శీలములేనివారు సంపదను పొందినను దానిని పెద్దకాలము అనుభవింపరు. నాయనా! అట్టి వారు కుదుళ్లతోపాటు కూలిపోవుదురు. 

			ఏతద్ విదిత్వా తత్త్యేన శీలవాన్ భవ పుత్రక! 

			యదీచ్ఛసి శ్రియం తాత సువిశిష్టాం యుధిష్ఠిరాత్. 	70 

			ఇది మూలముట్టుగా తెలిసికొని ఓయి కుమారా! యుధిష్ఠిరుని నుండి మిక్కిలి విశిష్టమగు సంపదను కోరుదువేని శీలవంతుడ వగుము. 

			భీష్మ ఉవాచ - భీష్ము డిట్లనెను. 

			ఏతత్ కథితవాన్ పుత్రే ధృతరాష్ట్రో నరాధిపః, 

			ఏతత్ కురుష్వ కౌన్తేయ తతః ప్రాప్స్యసి తత్ ఫలమ్. 	71

			ఇతి శ్రీమహాభారతే శాన్తి పర్వణి రాజధర్మానుశాసన పర్వణి శీలవర్ణనం నామ చతుర్వింశత్యధిక శతతమోఽధ్యాయః 

			రాజైన ధృతరాష్ట్రుడు పుత్రున కిది చెప్పెను. కుంతీకుమారా! దీనిని నీవాచరింపుము. దానివలన దాని ఫలమును పొందెదవు. 

			ఇది శ్రీమహాభారతము శాంతిపర్వమున రాజధర్మానుశాసనపర్వమున శీలవర్ణనము గల నూటయిరువది నాలుగవ అధ్యాయము. 

			యుధిష్ఠిర ఉవాచ - యుధిష్ఠిరు డిట్లనెను. 

			శీలం ప్రధానం పురుషే కథితం తే పితామహ!, 

			కథం త్వాశా సముత్పన్నా యా చాశా తద్ వదస్వ మే. 	1 

			తాతా! పురుషునియందు శీలము ప్రధానమని చెప్పితివి సరియే. ఆశ యనునది ఎట్లు పుట్టినది? దేనిని ఆశయందురు? దానిని నాకు తెలియజెప్పుము. 

			సంశయో మే మహానేష సముత్పన్నః పితామహ, 

			ఛేత్తా చ తస్య నాన్యోఽస్తి త్వత్తః పురుషర్షభః, 	2 

			తాతా! నాకీ పెద్దసంశయము పొడమినది. పురుష వరేణ్యా! దీనిని తీర్చువాడు నీకంటె మరియొకడు లేడు. 

			పితామహాశా మహతీ మమాసీద్ధి సుయోధనే, 

			ప్రాప్తే యుద్ధే తు తద్ యుక్తం తత్ కర్తాయ మితి ప్రభో!. 	3 

			పితామహా! సుయోధనుని విషయమున నాకు పెద్ద ఆశ యుండెడిది. యుద్ధమనునది వచ్చిపడినచో ఆతడు తగిన పని చేయుననెడిది ఆ ఆశ. (తగినపని - యుద్ధము చేయకముందే అర్ధ రాజ్యము పంచి యిచ్చుట) 

			సర్వస్యాశా సుమహతీ పురుష స్యోపజాయతే, 

			తస్యాం విహన్యమానాయాం దుఃఖో మృత్యు ర్న సంశయః. 	4

			సాధారణముగా ప్రతిమానవునకు మిక్కిలి పెద్దది యగు ఆశ పుట్టుచుండును. అది దెబ్బతిన్నచో దుఃఖము కలుగును. అది చావువంటిది. సంశయము లేదు. 

			సోఽహం హతాశో దుర్బుద్ధిః కృత స్తేన దురాత్మనా, 

			ధార్తరాష్ట్రేణ రాజేన్ద్ర పశ్య మన్దాత్మతాం మమ. 	5

			దురాత్ముడగు ఆదుర్యోధనుడు, ధృతరాష్ట్రునిముద్దుబిడ్డ, నన్ను దెబ్బతిన్న ఆశ కలవానినిగా, బుద్ధిచెడినవానినిగా చేసెను. నా తెలివి తక్కువతన మెట్టిదో చూడు. 

			ఆశాం మహత్తరాం మన్యే పర్వతా దపి సద్రుమాత్, 

			ఆకాశా దపి వా రాజ న్నప్రమేయైవ వా పునః. 	6 

			చెట్టుచేమలతో కూడిన పర్వతము కంటెను, ఆకాశము కంటెను, ఆశ మిన్న అయినదని తలతును. కాదు కాదు, అది ఊహల కందనంతటిది. 

			ఏషా చైవ కురుశ్రేష్ఠ దుర్విచిన్త్యా సుదుర్లభా, 

			దుర్లభత్వా చ్చ పశ్యామి కిమన్యత్ దుర్లభం తతః. 	7 

			కురుశ్రేష్ఠా! ఇది ఊహలకు మించిపోయినట్టిది. ఎన్నటికీ పొందనలవి కానిది. అట్లు దుర్లభమైన కారణమున దీనిని అలవికానిదానినిగా చూచుచున్నాను. దీనికంటెను దుర్లభమైనది ఏది కలదు? 

			భీష్మ ఉవాచ - భీష్ము డిట్లు పలికెను. 

			అత్ర తే వర్తయిష్యామి యుధిష్ఠిర నిబోధ తత్, 

			ఇతిహాసం సుమిత్రస్య నిర్వృత్త మృషభస్య చ. 	8 

			యుధిష్ఠిరా! సుమిత్రునకు, ఋషభునకు నడుమ జరిగినకథ నొక్కదానిని ఈ విషయమున తెలిపెదను. తెలిసికొనుము. 

			సుమిత్రో నామ రాజర్షి ర్హైహయో మృగయాం గతః, 

			ససార స మృగం విద్ధ్వా బాణే నానతపర్వణా. 	9 

			హైహయవంశపురాజు సుమిత్రుడు ఒకనాడు వేట కేగెను. వంపులుగల బాణముతో ఆతడొక లేడిని కొట్టి దాని వెంటబడెను. 

			స మృగో బాణ మాదాయ యయా వమితవిక్రమః, 

			స చ రాజా బలాత్ తూర్ణం ససార మృగయూథపమ్. 	10 

			గొప్పపిక్కలబలముగల ఆలేడి బాణముగైకొని పారిపోయెను. ఆరాజు కూడ పట్టుదలతో మృగములమంద కేలికయగు దానిని తరుమజొచ్చెను. 

			తతో నిమ్నం స్థలం చైవ స మృగో ఽద్రవ దాశుగః, 

			ముహూర్త మివ రాజేన్ద్ర సమేన స పథాగమత్, 	11 

			వడిగా పరువెత్తు ఆ మృగము ఎత్తుపల్లములలో పరుగులు తీయుచుండెను. రాజేన్ద్ర! ఒక్క ముహూర్తములో అది సమమగు దారిలోనికి చేరుకొనెను. 

			తతః స రాజా తారుణ్యా దౌరసేన బలేన చ, 

			ససార బాణాసన భృత్ సఖడ్గోఽసౌ తనుత్రవాన్. 	12 

			ఆ ఏలికయు మంచి వయసున నున్నవాడగుటవలన సహజమైన బలముతో (గుండె దమ్ముతో) వింటిని, ఖడ్గమును ధరించి కవచము తాల్చినవాడై దాని వెంటబడెను. 

			తతో నదా న్నదీశ్చైవ పల్వలాని వనాని చ, 

			అతిక్రమ్యాభ్యతిక్రమ్య ససారైకో వనేచర:. 	13 

			అంత ఆ అడవిజంతువు నదములను, నదులను, గుంటలను, అడవులను దాటిదాటి పోవజొచ్చెను. 

			స తు కామాన్మృగో రాజ న్నాసాద్యాసాద్య తం నృపమ్, 

			పున రభ్యేతి జవనో జవేన మహతా తతః. 	14 

			ఆ లేడి కావలయునని ఆరాజున కందినట్లే అనిపించి మరల గొప్పవేగముతో ముందుకు పోవుచుండెను. 

			స తస్య బాణై ర్బహుభిః సమభ్యస్తో వనేచరః, 

			ప్రక్రీడన్నివ రాజేన్ద్ర పునరభ్యేతి చాన్తికమ్. 	15 

			ఆ అడవిమృగము పెక్కు బాణములు నాటుకొనగా ఆటలాడుచున్నట్లు మరల దగ్గరకు వచ్చుచుండెను. 

			పునశ్చ జవ మాస్థాయ జవనో మృగయూథపః, 

			అతీత్యాతీత్య రాజేన్ద్ర పునరభ్యేతి చాన్తికమ్. 	16 

			మరల వేగమందుకొని వడిగల ఆ పరికాడు దాటుకొని దాటుకొనిపోయి మరల దగ్గరకు వచ్చుచుండెను. 

			తస్య మర్మచ్ఛిదం ఘోరం తీణ చామిత్ర కర్శనః, 

			సమాదాయ శరం శ్రేష్ఠం కార్ముకే తు తథాసృజత్. 	17 

			అంత పగవారిని పరిమార్చు ఆరాజు ఘోరము, వాడియైనది, ఆయువుపట్టును చీల్చునది యగు ఒక వాడి అమ్మును వింటియందు సంధించెను. 

			తతో గవ్యూతి మాత్రేణ మృగయూథప యూథపః, 

			తస్య బాణపథం ముక్త్వా తస్థివాన్ ప్రహసన్నివ. 	18 

			అంత నామృగరాజు గవ్యూతి మేరకు ముందునకు పోయి ఆతని బాణమార్గమును తప్పించుకొని వెక్కిరించుచున్నట్లు నిలిచెను. 

			తస్మిన్ నిపతితే బాణే భూమౌ జ్వలిత తేజసి, 

			ప్రవివేశ మహారణ్యం మృగో రాజా ప్యథాద్రవత్. 	19

			ఇతి శ్రీమహాభారతే శాన్తిపర్వణి రాజధర్మాను శాసనపర్వణి ఋషభగీతాసు పఞ్చవింశత్యధిక శతతమోఽధ్యాయః 

			మంటలు గ్రక్కు ఆతనిబాణము నేలపై వ్రాలగా ఆమృగము పెనుకానలోనికి చొరబారెను. రాజు కూడ దాని వెంట పారజొచ్చెను. 

			ఇది శ్రీమహాభారతము శాంతిపర్వమున రాజధర్మానుశాసన పర్వమున ఋషభగీతల యందు నూటయిరువది యైదవ అధ్యాయము. 

			భీష్మ ఉవాచ - భీష్ముడు చెప్పెను. 

			ప్రవిశ్య స మహారణ్యం తాపసానా మథాశ్రమమ్, 

			ఆససాద తతో రాజా శ్రాన్తశ్చోపవిశత్ తదా. 	1 

			అంత నా రాజు మహారణ్యమును ప్రవేశించి, తాపసుల ఆశ్రమమును చేరుకొని అలసత నొందినవాడై కూలబడెను. 

			తం కార్ముకధరం దృష్ట్వా శ్రమార్తం క్షుధితం తదా, 

			సమేత్య ఋషయ స్తస్మిన్ పూజాం చక్రు ర్యథావిధి. 	2 

			వింటిని చేతపట్టినవాడు, శ్రమతో నలిగియున్నవాడు, ఆకొన్నవాడునగు అతనిని సమీపించి ఋషులు యథావిధిగ ఆతనికి మర్యాదలు చేసిరి. 

			స పూజా మృషిభి ర్దత్తాం సమ్ప్రగృహ్య నరాధిపః, 

			అపృచ్ఛత్ తాపసాన్ సర్వాం స్తపసో వృద్ధి ముత్తమామ్. 	3 

			ఆ ఋషులొసగిన పూజను మన్ననతో గ్రహించి ఆరాజు ఆ తాపసుల నందరిని గొప్పదియగు తపస్సు పెంపును గూర్చి ప్రశ్న చేసెను. 

			తే తస్య రాజ్ఞో వచనం సమ్ప్రగృహ్య తపోధనాః, 

			ఋషయో రాజశార్దూలం తమపృచ్ఛన్ ప్రయోజనమ్. 	4 

			ఆ తపోధనులు ఆ రాజు మాటను చక్కగా ఆదరించి ఆ రాజశ్రేష్ఠుని రాకకు ప్రయోజనమును గూర్చి అడిగిరి. 

			కేన భద్ర సుఖార్థేన సంప్రాప్తోఽసి తపోవనమ్, 

			పదాతి ర్బద్ధనిస్త్రింశో ధన్వీ బాణీ నరేశ్వర. 	5 

			‘ఓయి మంచివాడా! కత్తి కట్టుకొని, విల్లంబులు పట్టుకొని, కాలినడక వాడవై ఏ సుఖమును కోరి ఈ తపోవనమును చేరుకొంటివి.’ 

			ఏత దిచ్ఛామహే శ్రోతుం కుతః ప్రాప్తో ఽసి మానద, 

			కస్మిన్ కులే తు జాత స్త్వం కిం నామా చాసి బ్రూహి నః. 	6 

			మేము దీనిని వినగోరుచున్నాము. అభిమానవంతుడా! ఎటనుండి వచ్చితివి? ఏ కులమున పుట్టితివి? ఏ పేరివాడవు? మాకు చెప్పుము. 

			తతః స రాజా సర్వేభ్యోద్విజేభ్యః పురుషర్షభ, 

			ఆచచక్షే యథాన్యాయం పరిచర్యాం చ భారత. 	7 

			అంత నా రాజు ఆ విప్రవరుల కందరకు ఉన్న దున్నట్లు జరిగినదంతయు వివరించెను. తన త్రిప్పటను గూర్చియు చెప్పెను. 

			హైహయానాం కులే జాతః సుమిత్రో మిత్రనన్దనః, 

			చరామి మృగయూథాని నిఘ్నన్ బాణైః సహస్రశః. 	8 

			‘నేను హైహయుల కులమున పుట్టినవాడను. సుమిత్రుడను. మిత్రులకు సంతోషము కూర్చువాడను. లేళ్లమందలను వేలకొలదిగా చంపుచు తిరుగుచున్నాను.’ 

			బలేన మహతా గుప్తః సామాత్యః సావరోధనః, 

			మృగ స్తు విద్ధో బాణేన మయా సరతి శల్యవాన్. 	9 

			గొప్పసేన నన్ను కాపాడుచున్నది. మంత్రులతో, అంతఃపురకాంతలతో అడవికి వచ్చితిని. ఒక మృగము నా బాణపు దెబ్బ తిని బాణముతోపాటుగా ఇందు తిరుగుచున్నది. 

			తం ద్రవన్త మనుప్రాప్తో వన మేతద్ యదృచ్ఛయా, 

			భవత్సకాశం నష్టశ్రీ ర్హతాశః శ్రమకర్శితః. 	10 

			అట్లు పారిపోవుచున్న దాని వెంటబడి అనుకొనకుండ ఈ అడవికి చేరుకొంటిని. మీ సమీపమునకు వచ్చితిని. నా వన్నెచిన్నెలు చెడినవి. ఆశ సడలినది. అలసత పైకొనినది. 

			కిం ను దుఃఖ మతోఽన్యద్ వై యదహం శ్రమకర్శితః, 

			భవతా మాశ్రమం ప్రాప్తో హతాశో భ్రష్ట లక్షణః. 	11 

			ఇంతకంటె దుఃఖమే ముండును. అలసత క్రుంగదీయగా మీ ఆశ్రమమునకు చేరుకొంటిని. ఆశ చచ్చినవాడను. వన్నెచిన్నెలు జారినవాడను.  

			న రాజలక్షణత్యాగో న పురస్య తపోధనాః, 

			దుఃఖం కరోతి తత్ తీవ్రం యథాఽశా విహతా మమ. 	12 

			తపోధనులారా! రాజలక్షణములను వదలి వేయుటగానీ, పురమును వదలుటగానీ జరుగలేదు. నా ఆశ చచ్చినది. అందువలన నది మిక్కిలి వెతను కలిగించు చున్నది. 

			హిమవాన్ వా మహాశైలః సముద్రో వా మహోదధిః, 

			మహత్త్వా న్నాన్వపద్యేతాం నభసో వాస్తరం తథా. 	13 

			ఆశాయా స్తపసిశ్రేష్ఠా స్తథా నాన్త మహం గతః, 

			భవతాం విదితం సర్వం సర్వజ్ఞా హి తపోధనాః. 	14 

			గొప్ప పర్వతము హిమవంతము గానీ, మహాజలరాశి సముద్రము గానీ, ఆకాశపు నడిమిభాగము గానీ ఆశ గొప్పతనము నందుకొనజాలవు. తాపస వరేణ్యులారా! నేను దాని తుదిని పొందనివాడ నైతిని. మీరు అంతయు నెరిగిన తపోధనులు. మీకంతయు తెలిసియే యుండును. 

			భవన్తః సుమహాభాగా స్తస్మాత్ పృచ్ఛామి సంశయమ్, 

			ఆశావాన్ పురుషో యః స్యా దన్తరిక్ష మథా ఽపి వా.	15

			 కింను జ్యాయస్తరం లోకే మహత్త్వాత్ ప్రతిభాతి వః, 

			ఏత దిచ్ఛామి తత్వేన శ్రోతుం కిమిహ దుర్లభమ్. 	16

			మీరు మహానుభావులు. అందువలన నొక సంశయమును మిమ్మడుగుచున్నాను. ఆశ గల మనుజుడు, ఆకాశము - ఈ రెంటిలో ఏది మహత్త్వమున మిన్నగా మీకు కన్పట్టుచున్నది. దీనిని తత్త్యముతో తెలియగోరుచున్నాను. ఇందు దుర్లభమేది? 

			యది గుహ్యం న వో నిత్యం తదా ప్రబ్రూత మాచిరమ్, 

			న గుహ్యం శ్రోతు మిచ్ఛామి యుష్మద్భ్యో ద్విజసత్తమాః. 	17 

			ఇది ఎల్లవేళల గుట్టయిన విషయము కానిచో మీరు నాకు తెలియబలుకుడు. బ్రాహ్మణ ప్రవరులారా! మీ నుండి రహస్య, మైనచో, వినగోరను. 

			భవత్తపోవిఘాతో వా యది స్యాద్ విరమే తతః, 

			యది వాస్తి కథాయోగో యోఽయం ప్రశ్నో మయేరితః. 	18

			ఏతత్కారణ సామర్థ్యం శ్రోతు మిచ్ఛామి తత్త్వతః, 

			భవన్తో హి తపోనిత్యా బ్రూయు రేత త్సమన్వితాః. 	19

			ఇతి శ్రీమహాభారతే శాన్తిపర్వణి రాజధర్మానుశాసనపర్వణి ఋషభగీతాసు షడ్వింశత్యధిక శతతమోఽధ్యాయ: 

			మీకిది తపస్సును చెడగొట్టునదైనచో నేను అడుగుట మానుకొందును. నేనడిగిన ప్రశ్నకు సంబంధించిన కథాయోగమున్నచో దయచేసి చెప్పుడు. ఈ ఆశకు సంబంధించిన కారణము, సమర్థత అనువానిని వినగోరుచున్నాను. మీ రంతయు కూడుకొని తపస్సునందు నిష్ఠకలవారు కావున దీనిని నాకు తెలియజెప్పుడు. 

			ఇది శ్రీమహాభారతము శాంతిపర్వమున రాజధర్మానుశాసనపర్వమున ఋషభగీతల యందు నూటయిరువది ఆరవ అధ్యాయము. 

			భీష్మ ఉవాచ - భీష్ముడిట్లు చెప్పెను. 

			తత స్తేషాం సమస్తానా మృషీణాం మృషిసత్తమః, 

			ఋషభో నామ విప్రర్షి ర్విస్మయ న్నిద మబ్రవీత్. 	1 

			అంత ఆ ఋషులందరిలో శ్రేష్ఠుడగు ఋషభుడను మహర్షి చిరునవ్వుతో ఇట్లు పలికెను. 

			పురాహం రాజశార్దూల తీర్థాన్యనుచరన్ ప్రభో, 

			సమాసాదితవాన్ దివ్యం నరనారాయణాశ్రమమ్. 	2 

			రాజేంద్రా! మునుపు నేను తీర్థములను తిరుగుచు మిక్కిలి గొప్పదగు నరనారాయణుల ఆశ్రమమును చేరుకొంటిని. 

			యత్ర సా బదరీ రమ్యా హ్రదో వైహాయస స్తథా, 

			యత్ర చాశ్వశిరా రాజన్ వేదాన్ పఠతి శాశ్వతాన్. 	3 

			రమణీయమగు బదరియు, గగనమున పుట్టిన గంగయు, నిత్యములగు వేదములను చదువుచుండెడు అశ్వశిరుడును ఎందుగలరో ఆ నరనారాయణా శ్రమమున కరిగితిని. 

			తస్మిన్ సరసి కృత్వా ఽహం విధివత్ తర్పణం పురా, 

			పితౄణాం దేవతానాం చ తతోఽశ్రమ మియాం తదా. 	4

			రేమాతే యత్ర తౌ నిత్యం నరనారాయణా వృషీ. 

			నేను ఆ సరస్సునందు శాస్త్రముననుసరించి పితృదేవతలకు, దేవతలకు తర్పణ మొనరించి, ఆ నరనారాయణ ఋషులు ఆనందముతో విహరించు ఆ ఆశ్రమమునకు చేరుకొంటిని. 

			అదూరా దాశ్రమం కఞ్చిద్ వాసార్థ మగమం తదా. 	5

			ఆ సమీపమున నివాసము కొఱకుగా ఒక ఆశ్రమమునకు ఏగితిని.  

			తత్ర చీరాజినధరం కృశ ముచ్చ మతీవ చ, 

			అద్రాక్ష మృషి మాయాన్తం తనుం నామ తపోధనమ్. 	6 

			అందు నారబట్టలు, లేడి చర్మము ధరించినవాడు, బక్కచిక్కినవాడు, మిక్కిలి పొడగరి అయిన తనువను తపోధనుడు ఎదురుగా వచ్చుచుండగా చూచితిని. 

			అన్యై ర్నరై ర్మహాబాహో వపుషా ష్టగుణాన్వితమ్, 

			కృశతా చాపి రాజర్షే న దృష్టా తాదృశీ క్వచిత్. 	7 

			మహాబాహూ! ఆతడు సాధారణ మానవుల కంటే ఎనిమిది రెట్లు పొడవైనవాడు. ఇక బక్కతనమన్ననో అటువంటిది మరియెచటను నేను చూచి యుండలేదు. 

			శరీర మపి రాజేన్ద్ర తస్య కానిష్ఠికాసమమ్, 

			గ్రీవా బాహూ తథా పాదౌ కేశా శ్చాద్భుతదర్శనాః. 	8 

			అతని శరీరము చిటికెన వ్రేలంత సన్నగా నుండెను. మెడ, భుజములు, కాళ్లు, కేశములు అచ్చెరువు గొలుపుచు కన్పట్టెను. 

			శిరః కాయానురూపం చ కర్ణౌ నేత్రే తథైవ చ, 

			తస్య వాక్చైవ చేష్టా చ సామాన్యే రాజసత్తమ. 	9 

			ఆతని తలయు, చెవులు, కన్నులు శరీరమునకు తగినట్లున్నవి. పలుకును, చేష్టయు సామాన్యముగా నున్నవి. 

			దృష్ట్వా ఽహం తం కృశం విప్రం భీతః పరమదుర్మనాః, 

			పాదౌ తస్యాభివాద్యాథ స్థితః ప్రాఞ్జలి రగ్రతః. 	10 

			ఆ బక్కబాపని చూచి నేను వెఱగందితిని. దిగులు పడిన మనస్సుతో ఆతని పాదములకు మ్రొక్కి చేతులు మోడ్చి ఆతని ముందు నిలిచి యుంటిని. 

			నివేద్య నామగోత్రే చ పితరం చ నరర్షభ, 

			ప్రవిష్టే చాసనే తేన శనై రహ ముపావిశమ్. 	11 

			నా నామగోత్రములను, తండ్రిని నివేదించుకొని ఆయన ఆసనమున కూర్చున్న పిదప మెల్లగా నేనును కూర్చుంటిని. 

			తతః స కథయామాస కథాం ధర్మార్థ సంహితామ్, 

			ఋషిమధ్యే మహారాజ తనుర్ధర్మభృతాం వరః. 	12 

			అటు పిమ్మట ధర్మమును పాటించు వారిలో శ్రేష్ఠుడగు ఆ తనుమహర్షి ఋషుల నడుమ ధర్మముతో అర్థముతో కూడిన ఒక కథను చెప్పెను. 

			తస్మిం స్తు కథయత్యేవ రాజా రాజీవలోచనః, 

			ఉపాయా జ్జవనై రశ్వైః సబలః సావరోధనః. 	13 

			అతడట్లు చెప్పుచుండగా వడిగల గుఱ్ఱములతో సేనలతో అంతఃపురముతో కూడినవాడును, కమలముల వంటి కనులు గలవాడును అగు ఒక రాజట కరుగుదెంచెను. 

			స్మరన్ పుత్ర మరణ్యే వై నష్టం పరమ దుర్మనాః, 

			భూరిద్యుమ్న పితా శ్రీ మాన్ వీరద్యుమ్నో మహాయశాః. 	14 

			అరణ్యమున తప్పిపోయిన కొడుకును తలచుకొనుచు మిక్కిలి దిగు లొందిన ఆ వీరద్యుమ్నుడు - భూరిద్యుమ్నుని తండ్రి - గొప్పకీర్తి కలవాడటకు వచ్చెను. 

			ఇహ ద్రక్ష్యామి తం పుత్రం ద్రక్ష్యామీ హేతి పార్థివః, 

			ఏవ మాశాహృతో రాజా చరన్ వన మిదం పురా. 	15 

			నా కొడుకు నిక్కడ గాంతును, అక్కడ కాంతు ననుకొనుచు ఆ రాజు ఆశలు త్రిప్పులు పెట్టు చుండగా ఆ అడవిలో తిరుగాడు చుండెను. 

			దుర్లభః సమయా ద్రష్టుం నూనం పరమధార్మికః, 

			ఏకః పుత్రో మహారణ్యే నష్ట ఇత్యసకృత్ తదా. 	16 

			గొప్ప ధర్మశాలి యగు నా పుత్రుని నేనింక చూడజాలను. ఒక్క కొడుకు - అడవిలో తప్పి పోయెనని మాటి మాటికి పలుకుచు తిరుగుచుండెను. 

			దుర్లభః స మయా ద్రష్టు మాశా చ మహతీ మమ, 	17 

			తయా పరీతగాత్రోఽహం ముమూర్షు ర్నాత్ర సంశయః. 

			అతడింక నాకు దొరకడు. వానిని చూడజాలను. ఆశ ఏమో కడుపొడవైనది. అది చుట్టబెట్టిన దేహము కలనేను మరణింపగోరుదును. ఇందు సందియము లేదు. 

			ఏతచ్ఛ్రుత్వా తు భగవాం స్తను ర్మునివరోత్తమః, 

			అవాక్ శిరా ధ్యానపరో ముహూర్త మివ తస్థివాన్. 	18 

			అది విని ముని శ్రేష్ఠులలో శ్రేష్ఠుడగు ఆ తనుభగవానుడు తలవాల్చి ధ్యానమున మునిగినవాడై కొంచెము సేపు ఉండెను. 

			త మనుధ్యాత మాలక్ష్య రాజా పరమ దుర్మనాః, 

			ఉవాచ వాక్యం దీనాత్మా మందం మంద మివాసకృత్. 	19 

			అట్లు ధ్యానించు చున్న మునిని గాంచి మిక్కిలిగా దీలుపడిన హృదయము గల ఆ రాజు దీనాత్ముడై మెల్లమెల్లగా పెక్కు మారు లిట్లడిగెను. 

			దుర్లభం కింను దేవర్షే ఆశాయాశ్చైవ కిం మహత్, 

			బ్రవీతు భగవా నేతత్ యది గుహ్యం న తే మయి. 	20 

			దేవర్షీ! దుర్లభమైన దేది? ఆశ కంటె గొప్పది యేది? పూజ్యుడా! అది నా విషయమున రహస్యము కానిచో దీనిని నాకు తెలుపుము. 

			ముని రువాచ- ముని పలికెను. 

			మహర్షి ర్భగవాంస్తేన పూర్వ మాసీద్ విమానితః, 

			బాలిశాం బుద్ధి మాస్థాయ మన్దభాగ్యతయా ఽఽత్మనః. 	21 

			ఆ నీ కుమారుడు తన దురదృష్టము వలన, పిల్లతనపు బుద్ధి నవలంబించి మునుపొక పూజ్యుడగు మహర్షి నవమానించెను. 

			అర్ధయన్ కలశం రాజన్ కాఞ్చనం వల్కలాని చ, 

			అవజ్ఞా పూర్వ కేనాపి న సంపాదితవాం స్తతః. 

			నిర్విణ్ణః సతు విప్రర్షి ర్నిరాశః సమపద్యత. 	22 

			రాజా! ఆ మహర్షి బంగారు కలశమును, మంచి వస్త్రములను కోరెను. నీ కొడుకువలన అవమానము పొందెను. కాని వానిని పొందలేక పోయెను. వెలతెలపోయిన ఆ బ్రహ్మర్షి నిరాశుడాయెను. 

			ఏవ ముక్తోఽభి వాద్యాథ తమృషిం లోక పూజితమ్, 

			శ్రాన్తోఽ వసీదద్ ధర్మాత్మా యథా త్వం నరసత్తమ. 	23 

			ఇట్లు లోకములు మన్నించు ఆ ఋషికి ప్రణమిల్లి ధర్మాత్ముడగు ఆ వీరద్యుమ్నుడు నీ వలెనే అలసత నొందినవాడై కూలబడెను. 

			అర్ఘ్యం తతః సమానీయ పాద్యం చైవ మహానృషిః, 

			ఆరణ్యేనైవ విధినా రాజ్ఞే సర్వం న్యవేదయత్. 	24 

			అంత నా మహర్షి అర్ఘ్యమును పాద్యమును తెప్పించి అరణ్యమునందలి పద్ధతినే యనుసరించి ఆ రాజునకు నివేదించెను. 

			తతస్తే మునయః సర్వే పరివార్య నరర్షభమ్, 

			ఉపావిశన్ నరవ్యాఘ్ర సప్తర్షయ ఇవ ధ్రువమ్. 	25 

			అంత నా మునులందరు, సప్తర్షులు ధ్రువుని వలె, అతనిని చుట్టుకొని కూర్చుండిరి. 

			అప్పచ్ఛం శ్చైవ తం తత్ర రాజాన మపరాజితమ్, 

			ప్రయోజన మిదం సర్వ మాశ్రమస్య నివేశనే. 	26

			ఇతి శ్రీమహాభారతే శాన్తిపర్వణి రాజధర్మానుశాసన పర్వణి ఋషభగీతాసు సప్తవింశత్యధిక శతతమోఽధ్యాయః 

			అంత ఓటమియెఱుగని ఆ రాజును ఆశ్రమమును ప్రవేశించుటయందలి ప్రయోజనమును గూర్చి ప్రశ్నించిరి. 

			ఇది శ్రీ మహాభారతము శాంతి పర్వమున రాజధర్మానుశాసనపర్వమున ఋషభగీతల యందు నూట యిరువది యేడవ అధ్యాయము. 

			రాజోవాచ - రాజిట్లు పలికెను. 

			వీరద్యుమ్న ఇతి ఖ్యాతో రాజాహం దిక్షు విశ్రుతః, 

			భూరిద్యుమ్నం సుతం నష్ట మన్వేష్టుం వన మాగతః. 	1 

			అన్ని దిక్కులలో ప్రశస్తి గల నేను వీరద్యుమ్నుడను నరపతిని. తప్పిపోయిన నా కుమారుడు భూరిద్యుమ్నుని వెదకుటకై యీ వనమునకు వచ్చితిని. 

			ఏకః పుత్రః స విప్రాగ్ర్య బాల ఏవ చ మే ఽనఘ, 

			న దృశ్యతే వనే చాస్మింస్త మన్వేష్టుం చరా మ్యహమ్. 	2 

			నా కొక్కడే కొడుకు, పసివాడు, ఈ అడవిలో కానరాకుండెను. వానిని వెదకుటకై తిరుగుచున్నాను. 

			ఋషభ ఉవాచ - ఋషభు డిట్లనెను. 

			ఇత్యేవ ముక్తే వచనే రాజ్ఞా ముని రథోముఖః, 

			తూష్ణీ మేవాభవత్తత్ర న చ ప్రత్యుక్తవాన్ నృపమ్. 	3 

			రాజిట్లు పలుకగా తలవంచుకొనియున్న ముని ఊరకయే యుండెను. రాజునకు బదులు చెప్పకుండెను. 

			స హి తేన పురా విప్రో రాజ్ఞా నాత్యర్థమానితః, 

			ఆశాకృత శ్చ రాజేంద్ర తపో దీర్ఘం సమాశ్రితః. 	4

			ప్రతిగ్రహ మహం రాజ్ఞాం న కరిష్యే కథఞ్చన, 

			అన్యేషాం చైవ వర్ణానా మితి కృత్వా ధియం తదా. 	5

			మునుపు ఈరాజు ఆవిప్రుని మన్నింపకుండెను. అతని ఆశ దెబ్బ తినెను. అందువలన పెద్ద కాలమాతడు తపము చేసెను. నేనిక ఎన్నటికిని రాజుల నుండి ఏమియు గ్రహింపను. అట్లే ఇతర వర్ణముల వారి నుండియు పుచ్చుకొనను అని నిశ్చయించుకొనియుండెను. 

			ఆశా హి పురుషం బాల ముత్థాపయతి తస్థుషీ, 

			తామహం వ్యపనేష్యామి ఇతి కృత్వా వ్యవస్థితః, 

			వీరద్యుమ్న స్తు తం భూయః పప్రచ్ఛ మునిసత్తమమ్. 	6 

			గుండెలో నిలిచి యున్న ఆశ మూర్ఖుడగు పురుషుని కూడ లేపి పరువెత్తించును. నేను దానిని తొలగించి వైచెదను. అని నిర్ణయించుకొని యుండెను. 

			వీరద్యుమ్నుడు మరల ఆ ముని శ్రేష్ఠు నిట్లు ప్రశ్నించెను. 

			రాజోవాచ - రాజు పలికెను. 

			ఆశాయాః కిం కృశత్వం చ కిం చేహ భువి దుర్లభమ్, 

			బ్రవీతు భగవా నేతత్ త్వం హి ధర్మార్థదర్శివాన్. 	7 

			పూజ్యుడు నాకీ విషయము చెప్పవలయును. నీవు ధర్మ, అర్థముల తత్త్వమును పరికించినవాడవు. ఆశ అను దాని కృశత్వమనగా నేమి? ఈ భూమియందు దుర్లభమైన దేది? 

			తతః సంస్మృత్య తత్ సర్వం స్మారయిష్య న్నివాబ్రవీత్. 

			రాజానం భగవాన్ విప్ర స్తతః కృశతను స్తదా. 	8 

			అంత దానినంతటిని గుర్తు తెచ్చుకొనుచు గుర్తుకు తెచ్చుచున్నవానివలె ఆ రాజుతో పూజ్యుడగు ఆ విప్రుడు కృశతను విట్లనెను. 

			ఋషి రువాచ - ఋషి యిట్లు పలికెను. 

			కృశత్వేన సమం రాజ న్నాశాయా విద్యతే నృప, 

			తస్యా వై దుర్లభత్వాచ్చ ప్రార్థితాః పార్థివా మయా. 	9 

			రాజా! ఆశ గలవాని బక్కతనమునకు సమానమైనది మరియొకటి లేదు. దాని దుర్లభత్వము వలననే నేను రాజులను దేబిరించవలసి వచ్చినది. 

			రాజో వాచ - రాజు పలికెను. 

			కృశా కృశే మయా బ్రహ్మన్ గృహీతే వచనాత్ తవ, 

			దుర్లభత్వం చ తస్యైవ వేదవాక్యమివ ద్విజ. 	10 

			నీ పలుకునుబట్టి విప్రవరా! చిక్కి పోయినది, చిక్కిపోవనిది అను వానిని నేను గ్రహించితిని. ఆశకు విషయమైన దుర్లభత్వమును కూడ వేదవాక్యమువలె గ్రహించితిని. 

			సంశయ స్తు మహాప్రాజ్ఞ సంజాతో హృదయే మమ, 

			తన్మునే మమ తత్వేన వక్తు మర్హసి పృచ్ఛతః. 	11 

			మహామేధావీ! ఒక సంశయము మాత్రము నా హృదయమున పొటమరించినది. దానిని మూలముట్టుగా, ఓ మునీ! అడుగుచున్న, నాకు చెప్పవలయును. 

			త్వత్తః కృశతరం కిన్ను బ్రవీతు భగవా నిదమ్, 

			యది గుహ్యం నతే కిఞ్చిద్ విద్యతే ముని సత్తమ. 	12 

			అది దాచరాని విషయమైనచో మాన్యుడు తన కంటెను కృశించిన దేదియో నాకు తెలియ జెప్పవలయును (తన కంటెను-మీ కంటెను) 

			కృశ ఉవాచ - కృశు డిట్లు పలికెను. 

			దుర్లభోఽ ప్యథవా నాస్తి యో ఽర్థీ ధృతి మవాప్నుయాత్, 

			స దుర్లభతర స్తాత యోఽర్థినం నావమన్యతే. 	13 

			ధైర్యమును పుంజుకొనగల అర్థి దుర్లభుడు, కాదా, లేడనియే చెప్పవచ్చును. వానిని మించి దుర్లభమైనవాడు కోరెడు వానిని అవమానింపనివాడు. 

			సత్కృత్య నోపకురుతే పరం శక్త్యా యథార్హతః, 

			యా సక్తా సర్వభూతేషు సాఽశా కృశతరీ మయా. 	14 

			తన శక్తి మేరకు యోగ్యునకు మన్ననతో ఉపకారము చేయక, పైగా సర్వ భూతములయందు తగులు కొన్న ఆశ ఏది కలదో అది నా కంటెను బక్కచిక్కినది. 

			కృతఘ్నేషు చ యా సక్తా నృశంసే ష్వబలేషు చ, 

			అపకారిషు చాసక్తా సాఽఽశా కృశతరీ మయా. 	15

			కృతఘ్నులయందు, క్రూరులయందు, దుర్బలులయందు, కీడు చేసిన వారియందు తగులుకొనెడు ఆశ నా కంటెను హీనమైనది. (బక్కనైనది) 

			ఏకపుత్రః పితా పుత్రే నష్టే వా ప్రోషితే ఽపి వా, 

			ప్రవృత్తిం యో న జానాతి సా ఽఽశా కృశతరీ మయా. 	16 

			ఒకే ఒక్క కొడుకు గల తండ్రి ఆ కొడుకు పోగా, లేదా పరదేశముల కేగగా వాని సమాచారము తెలియకున్నాడు. ఆ ఆశ నా కంటెను బక్కనైనది. 

			ప్రసవే చైవ నారీణాం వృద్ధానాం పుత్రకారితా, 

			తథా నరేన్ద్ర ధనినాం సా ఽఽశా కృశతరీ మయా. 	17 

			వయసు మళ్లిన స్త్రీలకు కొడుకులు పుట్టవలయుననెడు ఆశయు, ధనవంతుల ఆశయు నా కంటె మిక్కిలి చిక్కినట్టిది. 

			ప్రదాన కాంక్షిణీనాం చ కన్యానాం వయసి స్థితే, 

			శ్రుత్వా కథా స్తథాయుక్తాః సాఽశా కృశతరీ మయా. 	18 

			వయసుననుండి తమ్ము వరులకు దానమీగోరెడు కన్యలు దానికి సంబంధించిన కథలను వినెడునప్పటి ఆశ నా కంటెను మిక్కిలి కృశమైనది. 

			ఏత చ్ఛ్రుత్వా తతో రాజన్ రాజా సావరోధనః, 

			సంస్పృశ్య పాదౌ శిరసా నిపపాత ద్విజర్షభమ్. 	19 

			రాజా! ఇది విని ఆ రాజు తన అంతఃపురము వారితో పాటు ఆ బ్రాహ్మణ శ్రేష్ఠుని పాదములను శిరస్సుతో తాకి నేలపై వ్రాలెను. 

			రాజో వాచ - రాజిట్లు పలికెను. 

			ప్రసాదయే త్వాం భగవన్ పుత్రే ణేచ్ఛామి సంగమమ్, 

			య దేత దుక్తం భవతా సంప్రతి ద్విజసత్తమ, 

			సత్య మేత న్న సందేహో యదేతద్ వ్యాహృతం త్వయా. 	20

			పూజ్యుడా! నిన్ను బ్రతిమాలు కొందును. నా కొడుకుతో కలయికను కోరుచున్నాను. నీ విప్పడు పలికిన దంతయు సత్యమే సందేహము లేదు. నీవన్నది నిజమే. 

			తతః ప్రహస్య భగవాం స్తను ర్ధర్మభృతాం వరః, 

			పుత్ర మస్యానయన్ క్షిప్రం తపసా చ శ్రుతేన చ. 	21 

			ధర్మమును ధరించు వారిలో శ్రేష్ఠుడు, పూజ్యుడునగు ఆ తనుమహర్షి పెద్దగా నవ్వి తన తపశ్శక్తి చేతను, పాండిత్య బలము చేతను శీఘ్రముగా ఆతని పుత్రుని రావించెను. 

			స సమానీయ తత్పుత్త్రం తముపాలభ్య పార్థివమ్, 

			ఆత్మానం దర్శయామాస ధర్మం ధర్మభృతాం వరః. 	22 

			అతడట్లు అతని కుమారుని రప్పించి ఆ రాజును మందలించి ఆ ధర్మవంతులలో శ్రేష్ఠుడగు తనువు ధర్మస్వరూపమైన తన్ను చూపెను. 

			స దర్శయిత్వా చాత్మానం దివ్య మద్భుతదర్శనమ్, 

			విపాప్మా విగతక్రోధ శ్చచార వన మస్తకాత్. 	23 

			అద్భుతమైన దర్శనముగల తన స్వరూపమును ఆతనికి చూపి ఆ మహర్షి పాపములేనివాడు, క్రోధము విడచినవాడునై సమీపమున నున్న అడవిలోని కరిగెను. 

			ఏత ద్దృష్టం మయా రాజం స్తథా చ వచనం శ్రుతమ్, 

			ఆశా మపనయ స్వాశు తతః కృశతరీ మిమామ్. 	24 

			నరపాలా! నేను దీనిని చూచితిని. ఆ మాటను వింటిని. కనుక దాని కంటెను మిక్కిలి హీనమైన ఆశను తొలగించుకొనుము. (లేడి మీద ఆశ కొడుకు మీది ఆశ కంటె మరియు నీచమైనది కదా) 

			భీష్మ ఉవాచ - భీష్ము డిట్లు పలికెను. 

			స తథోక్త స్తదా రాజన్ ఋషభేణ మహాత్మనా, 

			సుమిత్రోఽ పనయత్ క్షిప్ర మాశాం కృశతరీం తతః. 	25 

			ఆ ఋషభు డట్లు చెప్పగా మహాత్ముని ఆ మాట విన్న సుమిత్రుడు వెనువెంటనే దానికంటె మిన్నయగు మృగముపైని ఆశను విడనాడెను. 

			ఏవం త్వమపి కౌన్తేయ శ్రుత్వా వాణీ మిమాం మమ, 

			స్థిరో భవ మహారాజ హిమవానివ పర్వతః. 	26 

			కుంతీ కుమారా! ఈ నా పవిత్రమైన పలుకును విని నీవును హిమవత్పర్వతము వలె స్థిరుడవు కమ్ము. 

			త్వం హి ప్రష్టా చ శ్రోతా చ కృచ్ఛ్రే ష్వనుగతేష్విహ, 

			శ్రుత్వా మమ మహారాజ న సంతప్తు మిహార్హసి. 	27

			ఇతి శ్రీ మహాభారతే శాంతిపర్వణి రాజధర్మానుశాసనపర్వణి ఋషభగీతాసు అష్టావింశత్యధిక శతతమో ఽధ్యాయః 

			కష్టములొక దాని వెంట నొకటి వచ్చి పడుచుండగా నీవు పరిష్కారములను అడుగుచున్నావు. వినుచున్నావు. కనుక నానుండి సమాధానములను విని మహారాజా! నీవు కుమిలి పోరాదు. 

			ఇది శ్రీ మహాభారతము శాంతిపర్వమున రాజధర్మాను శాసనపర్వమున ఋషభగీతల యందు నూట యిరువది యెనిమిదవ అధ్యాయము. 

			యుధిష్ఠిర ఉవాచ - యుధిష్ఠిరుడు పలికెను. 

			నామృతస్యేవ పర్యాప్తి ర్మ మాస్తి బ్రువతి త్వయి, 

			యథా హి స్వాత్మవృత్తిస్థ స్తథా తృప్తోఽస్మి భారత. 	1 

			భారతా! నీవు ఉపదేశించుచుండగా అమృతము త్రావిన వానికి వలె నాకు చాలు ననిపించుట లేదు. ఆత్మపదార్థమున నెలకొనియున్న వానివలె నేను మిక్కిలి తృప్తి పొందుచున్నాను. 

			తస్మాత్ కథయ భూయ స్త్వం ధర్మమేవ పితామహ, 

			న హి తృప్తి మహం యామి పిబన్ ధర్మామృతం హితే. 	2 

			అందువలన, తాతా! ఇంకను నాకు ధర్మమును గూర్చియే తెలుపుచుండుము. నీ! ధర్మామృతమును విన్న నేను నిండైన తృప్తిని పొందకున్నాను. 

			భీష్మ ఉవాచ - భీష్ముడిట్లు చెప్పెను. 

			అత్రా ప్యుదాహరన్తీమ మితిహాసం పురాతనమ్, 

			గౌతమస్య చ సంవాదం యమస్య చ మహాత్మనః. 	3 

			ఇందును ప్రాతకాలపునాటి ఒక ఇతిహాసమును చెప్పుకొనుచుందురు. అది మహాత్ముడగు యమునికి, గౌతమునకు నడుమనైన సంవాదము. 

			పారియాత్రం గిరిం ప్రాప్య గౌతమ స్యాశ్రమో మహాన్, 

			ఉవాస గౌతమో యం చ కాలం తమపి మే శృణు. 	4 

			పారియాత్రమను పర్వతము వరకు సాగి గౌతముని పెద్ద ఆశ్రమము కలదు. అందు గౌతముడు నివసించుచుండెను. ఆ కాలమును కూడ చెప్పెదను వినుము. 

			షష్టిం వర్షసహస్రాణి సో ఽతప్యద్ గౌతమ స్తపః, 

			త ముగ్రతపసం యుక్తం భావితం సుమహామునిమ్. 	5

			ఉపయాతో నరవ్యాఘ్ర లోకపాలో యమ స్తదా, 

			తమపశ్యత్ సుతపస మృషిం వై గౌతమం తదా. 	6

			ఆ గౌతముడు అరువది వేల యేండ్లు తపస్సు గావించెను. గొప్ప తపస్సుతో పవిత్రుడైన ఆ మహాముని కడకు లోకపాలుడగుయము డరుదెంచెను. గొప్పతపస్సుతో వెలిగిపోవుచున్న ఆ ఋషిని గాంచెను. 

			స తం విదిత్వా బ్రహ్మర్షి ర్యమ మాగత మోజసా, 

			ప్రాఞ్జలింః ప్రయతో భూత్వా ఉపవిష్ట స్తపోధనః. 	7 

			ఆ బ్రహ్మర్షి అతని ముఖకాంతిని బట్టి వచ్చిన వాడు యముడని తెలిసికొని చేతులు మోడ్చి చెదరని మనస్సుతో కూర్చుండెను. 

			తం ధర్మరాజో దృష్ట్వైవ సత్కృత్యైవ ద్విజర్షభమ్, 

			న్యమన్త్రయత ధర్మేణ క్రియతాం కిమితి బ్రువన్. 	8 

			అంత నా ధర్మరా జాతని గాంచినంతనే సత్కరించి ధర్మము ననుసరించి నేను మీకేమి చేయుదును అని పలికెను. అతనిని సుముఖుని చేసికొనెను. 

			గౌతమ ఉవాచ - గౌతము డిట్లు పలికెను. 

			మాతాపితృభ్యా మానృణ్యం కిం కృత్వా సమవాప్నుయాత్, 

			కథం చ లోకా నాప్నోతి పురుషో దుర్లభాన్ శుచీన్. 	9 

			మానవుడు తలిదండ్రుల ఋణమును తీర్చుకొనుట కేమి చేసి ఆ ఫలము పొందును? తేలికగా లభించనివి, పరిశుద్ధములైనవి యగు లోకముల నెట్లు పొందును?

			యమ ఉవాచ - యము డిట్లనెను. 

			తపః శౌచవతా నిత్యం సత్యధర్మరతేన చ, 

			మాతాపిత్రో రహరహః పూజనం కార్య మఞ్జసా. 	10 

			తపస్సు, శౌచము కలవాడు, ఎల్లవేళల సత్యధర్మములయందు ప్రీతి కలవాడును అగు నరుడు ప్రతిదినము శ్రద్ధతో తలిదండ్రుల పూజనము చేయవలయును. 

			అశ్వమేధైశ్చ యష్టవ్యం బహుభిః స్వాప్తదక్షిణైః, 

			తేన లోకా నవాప్నోతి పురుషోఽద్భుత దర్శనాన్. 	11

			ఇతి శ్రీ మహాభారతే శాన్తిపర్వణి రాజధర్మాను శాసనపర్వణి యమగౌతమ సంవాదే ఏకోనత్రింశ దధిక శతతమోఽధ్యాయః: 

			చక్కగా కూర్చిన దక్షిణలు గల పెక్కు అశ్వమేధయాగముల నాచరింప వలయును. దానివలన నరుడు అద్భుతదర్శనము గల లోకములను పొందును. 

			ఇది శ్రీమహాభారతము శాంతిపర్వమున రాజధర్మాను శాసనపర్వమున యమగౌతమసంవాదము గల నూట ఇరువది తొమ్మిదవ అధ్యాయము. 

			యుధిష్ఠిర ఉవాచ - యుధిష్ఠిరు డిట్లనెను. 

			మిత్రైః ప్రహీయమాణస్య బహ్వమిత్రస్య కా గతిః, 

			రాజ్ఞః సంక్షీణకోశస్య బలహీనస్య భారత. 	1 

			భారతా! మిత్రులు తరిగిపోయినవాడు, శత్రువులు పెరిగిపోయినవాడు, కోశము వట్టిపోయినవాడు, బలములేని వాడు (బలము - సేన) నగు రాజునకు గతి యేమి? 

			దుష్టామాత్య సహాయస్య చ్యుతమన్త్రస్య సర్వతః, 

			రాజ్యాత్ ప్రచ్యవమానస్య గతి మగ్ర్యా మపశ్యతః. 	2 

			దుష్టులగు మంత్రులు, సహాయులు కలవాడు, అన్నివైపుల నుండియు జారిపోయిన రాజ్యరహస్యములు కలవాడు, రాజ్యము నుండి జారిపోయినవాడు, మేలైనగతి కానరాక కొట్టుమిట్టాడెడు వాడునగు రాజేమి చేయవలయును? 

			పరచక్రాభియాతస్య పరరాష్ట్రాణి మృద్నతః, 

			విగ్రహే వర్తమానస్య దుర్బలస్య బలీయసా. 	3

			అసంవిహితరాష్ట్రస్య దేశకాలా వజానతః, 

			అప్రాప్యం చ భవేత్ సాన్త్వం భేదో వాప్యతి పీడనాత్, 

			జీవితం త్వర్థహేతు ర్వా తత్ర కిం సుకృతం భవేత్.  	4 

			పగవాని రాజ్యముపై దండెత్తి పోవుచున్నవాడు, పరుల రాష్ట్రములను దువ్వుచున్నవాడు బలవంతునితో వైరమున తిరుగుచున్న దుర్బలుడు, రాజ్యమునకు రక్షణ చేయలేనివాడు, దేశకాలముల నెరుగనివాడును అగు రాజునకు సామము పొందరానిదగును. మిక్కిలి పీడ నొందినవాడగుటచే భేదమును సాధ్యముకాదు. అట్టి యెడ జీవితము ప్రయోజనకరమగునా? అయినను దానివలన కలుగు పుణ్యమెట్టిది? 

			భీష్మ ఉవాచ - భీష్ము డిట్లు చెప్పెను. 

			గుహ్యం ధర్మజ మా ప్రాక్షీ రతీవ భరతర్షభ, 

			అపృష్టం నోత్సహే వక్తుం ధర్మ మేతం యుధిష్ఠిర. 	5 

			భరతవరేణ్యా! మిక్కిలి రహస్యమైన దానిని నన్ను నీవు అడిగితివి. అడుగక ఈ ధర్మమును చెప్పుటకు నేను ఉబలాటపడను. 

			ధర్మో హ్యణీయాన్ వచనాద్ బుద్ధిశ్చ భరతర్షభ, 

			శ్రుత్వోపాస్య సదాచారైః సాధు ర్భవతి స క్వచిత్. 	6 

			ధర్మరాజా! ధర్మము మిక్కిలి సూక్ష్మమైనది. శాస్త్రముల వచనమువలన అది తెలియవచ్చును. సదాచారములచేతను, విని, ఉపాసించుటచేతను ఎక్కడనో ఒక్కచోట ఒక్క మానవుడు సాధువగుచున్నాడు. 

			కర్మణా బుద్ధిపూర్వేణ భవత్యాఢ్యో న వా పునః, 

			తాదృశోఽయ మనుప్రశ్నః సంవ్యవస్య స్వయా ధియా. 	7 

			బుద్ధి మున్నుగాగల కర్మముతో అది గొప్పగుణములు కలది యగునా? కాదా? అనుప్రశ్నకు నీదయిన బుద్ధితో నిర్ణయము చేసికొనవలయును. 

			ఉపాయం ధర్మబహులం యాత్రార్థం శృణు భారత, 

			నా హ మేతాదృశం ధర్మం బుభూషే ధర్మకారణాత్, 	8 

			అట్టి కష్ట పరిస్థితులలో జీవనయాత్ర కొరకు ధర్మములు పెక్కుగాగల ఉపాయమును చెప్పెదను. వినుము. కానీ ధర్మము కారణముగా నేనిట్టి (ఆపదలకు సంబంధించిన) ధర్మమును అనుభవింపగోరను. 

			దుఃఖాదాన ఇహహ్యేష స్యాత్ తు పశ్చాత్ క్షయోపమః, 

			అభిగమ్యమతీనాం హి సర్వాసా మేవ నిశ్చయః. 	9 

			ఆపదలలో ప్రజలను కష్టపెట్టి ధనమును రాబట్టుట తరువాత రాజునకు చావువంటిదగును. ఇది ఆదరించదగిన బుద్ధి గల వారందరి నిశ్చయము. 

			యథా యథా హి పురుషో నిత్యం శాస్త్ర మవేక్షతే, 

			తథా తథా విజానాతి విజ్ఞాన మథ రోచతే. 	10 

			పురుషు డెట్లెట్లు ప్రతిదినము శాస్త్రమును పరికించుచుండునో అట్లట్లు చక్కగా విజ్ఞానమును తెలిసికొనును. క్రమముగా దాని యందు రుచియు ఆతనికి కల్గును. 

			అవిజ్ఞానా దయోగో హి పురుష స్యోపజాయతే, 

			విజ్ఞానా దపి యోగశ్చ యోగో భూతికరః పరః. 	11 

			విజ్ఞానము లేని కారణమున మనుజునకు ఉపాయము తోచకుండుట కలుగును. విజ్ఞానమువలన యోగము సిద్ధించును. యోగము సంపదను కలిగించునది యగును. 

			అశంకమానో వచన మనసూయు రిదం శృణు, 

			రాజ్ఞః కోశక్షయా దేవ జాయతే బలసంక్షయః. 	12 

			నీవు ఏమాత్రము నా మాటను శంకింపక, దానియందు అసూయలేని వాడవై వినుము. రాజునకు కోశము నశించుటవలననే బలము తరిగిపోవుట సంభవించును. 

			కోశం చ జనయేద్ రాజా నిర్జలేభ్యో యథా జలమ్, 

			కాలం ప్రాప్యానుగృహ్ణీయా దేష ధర్మః సనాతనః, 

			ఉపాయ ధర్మం ప్రాప్యేమం పూర్వై రాచరితం జనైః. 	13 

			జలము లేనివాని నుండి జలమును పొందినట్లు రాజు కోశమును పుట్టింప వలయును. తగుకాలమును పొంది ప్రజలను మరల అనుగ్రహింపవలయును. ఇది సనాతనమగు ధర్మము. వెనుకటి రాజులు కూడ ఈ ఉపాయ ధర్మమును ఆచరించి యున్నారు. 

			అన్యో ధర్మః సమర్థానా మాపత్స్వన్యచ్చ భారత, 

			ప్రాక్కోశాత్ ప్రాప్యతే ధర్మో వృత్తి ర్ధర్మాద్ గరీయసీ. 	14 

			ధర్మరాజా! సమర్థులగు వారి ధర్మమొకటి. ఆపదలయందు ధర్మము వేరొకటి. కోశము లేకపోయినను ధర్మమును సాధింపవచ్చును. వృత్తియనునది ధర్మము కంటె మిన్న యయినది. 

			ధర్మం ప్రాప్య న్యాయవృత్తిం నబలీయాన్ న విన్దతి, 

			యస్మాద్ బలస్యోపపత్తి రేకాన్తేన న విద్యతే. 	15

			తస్మా దాపత్స్వధర్మోఽపి శ్రూయతే ధర్మలక్షణః, 

			అధర్మో జాయతే తస్మి న్నితి వై కవయో విదుః. 	16

			బలము లేనివాడు ధర్మమునే పట్టి వ్రేలాడి మేలైన బ్రదుకు తెరువును పొందజాలడు. ప్రయత్నమువలననే బలము సిద్ధించునను నియమమేదియు లేదు. కనుక ఆపదలయందు అధర్మము కూడ కర్తవ్యమే యగునని వినవచ్చుచున్నది. కాని అట్టిదానియందలి అధర్మలక్షణమువలన అధర్మమే కలుగునని మేధావులు భావింతురు. 

			అనంతరం క్షత్రియస్య తత్ర కిం విచికిత్స్యతే, 

			యథాస్య ధర్మో న గ్లాయే న్నేయా చ్ఛత్రువశం యథా, 

			తత్ కర్తవ్య మిహే త్యాహు ర్నాత్మాన మవసాదయేత్. 	17 

			ఆపద గడచిన తరువాత ఆ అధర్మరూపమైన దానిని తొలగించుకొనుటకు క్షత్రియుడేమి చేయవలయునో విచారింప బడుచున్నది. ధర్మమెట్లు నశింప కుండునో, తానెట్లు శత్రువుచేత చిక్కకుండునో అది కర్తవ్యమని తెలిసినవారు చెప్పుదురు. తన్ను తాను నశింపజేసికొనరాదు. 

			సర్వాత్మనైవ ధర్మస్య న పరస్య న చాత్మనః, 

			సర్వోపాయై రుజ్జిహీర్షే దాత్మాన మితి నిశ్చయః. 	18 

			ఎట్టి పరిస్థితులందును సర్వవిధముల పరుని ధర్మమును గాని, తన ధర్మమును గాని ఉద్ధరింపదలపరాదు. తన్ను తాను ఉద్ధరించుకొనుటకే ప్రయత్నింప వలయునని నా నిశ్చయము. 

			తత్ర ధర్మవిదాం తాత నిశ్చయో ధర్మనైపుణమ్, 

			ఉద్యమో నైపుణం క్షాత్రే బాహువీర్యా దితి శ్రుతిః. 	19 

			అందు ధర్మవేత్తల నిర్ణయము ధర్మమును నేర్పుతో పాటించుటయే. క్షత్రియుల విషయమున భుజముల శక్తి కంటె ప్రయత్నమే నేర్పైనదని వేదము చెప్పుచున్నది. 

			క్షత్రియో వృత్తిసంరోధే కస్య నాదాతు మర్హతి, 

			అన్యత్ర తాపస స్వాచ్చ బ్రాహ్మణస్వాచ్చ భారత! 	20 

			భారతా! తన బ్రదుకుదారికి అడ్డు ఏర్పడినపుడు క్షత్రియుడు తాపసుల సొమ్ముకంటెను, బ్రహ్మజ్ఞానుల సొమ్ముకంటెను ఇతరమైన ఎవని సొమ్మును గ్రహింపరాదు? (ఎవని సొమ్మునైనను గ్రహింపవచ్చునని భావము) 

			యథా వై బ్రాహ్మణః సీద న్నయాజ్యమపి యాజయేత్, 

			అభోజ్యాన్నాని చాశ్నీయాత్ తథేదం నాత్ర సంశయః. 	21 

			బ్రాహ్మణుడు వేరు దిక్కులేక నాశనము పొందు దశలో యజ్ఞము చేయరానిచోట కూడ యజ్ఞముచేయించును. తినరాని కూడులను తినును. ఇదియు అటువంటిదే. ఇందు సంశయము లేదు. 

			పీడితస్య కిమద్వార ముత్పథో విధృతస్య చ, 

			అద్వారతః ప్రద్రవతి యదా భవతి పీడితః. 	22 

			పీడితుడైన వానికి ద్వారము కాని దేది? బంధితునకు వెలువడు దారి యేముండును? కనుక తప్పుడు మార్గముననైనను తప్పించుకొని పారిపోవును. 

			యస్య కోశబలగ్లాన్యా సర్వలోకపరాభవః, 

			భైక్ష్యచర్యా న విహితా న చ విట్ఛూద్రజీవికా. 	23 

			కోశము వట్టిపోయి, బలము తరిగిపోయి సర్వలోకము నుండియు పరాభవము పొందు క్షత్రియునకు బిచ్చమెత్తుకొనుటయో, వైశ్యవృత్తి గాని శూద్ర వృత్తిగాని చేపట్టుటయో శాస్త్రము చెప్పిన మార్గము కాదు. 

			స్వధర్మానన్తరా వృత్తి ర్జాత్యా ననుపజీవతః, 

			జహతః ప్రథమం కల్ప మనుకల్పేత జీవనమ్. 	24 

			తన జాతివారికడ ముష్టియెత్తుకొని బ్రదుకరాని వానికి, తన ధర్మమగు విజయముతో ధనము నార్జించుటకు మిక్కిలి దగ్గరగానున్న (మరియొక) వృత్తి విహితమగును. మొదటిదారి వదలిన వానికి ఏదో ఒక బ్రదుకుబాట ఏర్పడవలయును కదా! 

			ఆపద్గతేన ధర్మాణా మన్యాయే నోపజీవనమ్, 

			అపి హ్యేతద్ బ్రాహ్మణేషు దృష్టం వృత్తిపరిక్షయే. 	25 

			ఆపదనొందినవాడు ధర్మములకు విరుద్ధమైన విధానముతో కూడ, బ్రతుకు తెరువును చూచుకొనవలయును. బ్రదుకు తెరువు పాడైనపుడు ఇట్టి విధము బ్రాహ్మణుల యందును కాన వచ్చుచున్నది. 

			క్షత్రియే సంశయః కస్మా దిత్యేవం నిశ్చితం సదా, 

			ఆదదీత విశిష్టేభ్యో నావసీదేత్ కథఞ్చన. 	26 

			క్షత్రియుడును ఆపదలయందు విశిష్టులనుండి ధనమును గ్రహింపవచ్చును. ఏవిధముగను నశించిపోరాదు. ఇందులో సంశయమేల? ఇది ఎన్నటికిని నిశ్చయమే. 

			హన్తారం రక్షితారం చ ప్రజానాం క్షత్రియం విదుః, 

			తస్మాత్ సంరక్షతా కార్య మాదానం క్షత్రబంధునా. 	27 

			ప్రజలను కొల్లగొట్టువాడు, రక్షకుడును క్షత్రియుడే యని మేధావులు భావింతురు. కావున రక్షించుచున్న క్షత్ర బంధువు ధనమును గ్రహించుట చేయదగిన పనియే యగును. 

			అన్యత్ర రాజన్ హింసాయా వృత్తి ర్నేహాస్తి కస్యచిత్, 

			అప్యరణ్యసముత్థస్య ఏకస్య చరతో మునేః. 	28 

			అడవిలోనే ఒంటరిగా బ్రదుకుచు తిరిగెడు మునికి కూడ ఇట్టి స్థితిలో హింసకంటె వేరైన వృత్తి మరియొకటి కానరాదు. 

			న శఙ్ఖలిఖితాం వృత్తిం శక్య మాస్థాయ జీవితుమ్, 

			విశేషతః కురుశ్రేష్ఠ ప్రజాపాలన మీప్సయా. 	29 

			శంఖలిఖితయగు వృత్తిని పట్టుకొని బ్రదుకుట శక్యము కాని పని. విశేషించి, కురుశ్రేష్ఠా! ఉబలాటముతో ప్రజాపాలన చేయువానికి మరియు అసాధ్యము. 

			పరస్పరం హి సంరక్షా రాజ్ఞా రాష్ట్రేణ చాపది, 

			నిత్యమేవ హి కర్తవ్యా ఏష ధర్మః సనాతనః 	30 

			రాజు, రాష్ట్రము - ఒకరినొకరు ఆపదయందు రక్షించుకొనుట ఎల్లవేళల కర్తవ్యము. ఇది సనాతనమగు ధర్మము. 

			రాజా రాష్ట్రం యథాఽపత్సు ద్రవ్యౌఘై రపి రక్షతి, 

			రాష్ట్రేణ రాజా వ్యసనే రక్షితవ్యస్తథా భవేత్. 	31 

			ఆపదలలో రాజు ధనప్రవాహములతో రాష్ట్రము నెట్లు రక్షించునో, కష్ట సమయమున రాజును కూడ రాష్ట్రము అట్లే రక్షింపవలయును. 

			కోశం దణ్డం బలం మిత్రం యదన్య దపి సఞ్చితమ్, 

			న కుర్వీతాన్తరం రాష్ట్రే రాజా పరిగతః క్షుధా. 	32 

			ఆకలిపైకొన్న రాజు కోశమును, దండమును, మిత్రమును, మరియేదిగాని కూడబెట్టిన దానిని రాష్ట్రమునకు దూరమైనదిగా చేసికొనరాదు. (కాపాడుకొన వలయునని తాత్పర్యము) 

			బీజం భక్తేన సంపాద్య మితి ధర్మవిదో విదుః, 

			అత్రైత చ్ఛమ్బర స్యాహు ర్మహామాయస్య దర్శనమ్. 	33 

			ధర్మమెరిగినవారు బీజమును అన్నముతో సంపాదింపవలయునని యెరుగుదురు. ఇది పెనుమాయలు గల శంబరుని దర్శనముగా ఉదాహరింతురు. 

			ధిక్ తస్య జీవితం రాజ్ఞో రాష్ట్రం యస్యావసీదతి, 

			అవృత్త్యా ఽన్యమనుష్యోఽపి యో వైదేశిక ఇత్యపి. 	34 

			ఆ రాజు రాష్ట్రమును, ఇతర జనుడును విదేశములకు చెందిన వాడైనను బ్రతుకు మార్గములేక నశింతురేని ఛీ! ఆ రాజు బ్రతుకు ఎంత నికృష్టము! 

			రాజ్ఞః కోశబలం మూలం కోశమూలం పునర్బలమ్, 

			తన్మూలం సర్వధర్మాణాం ధర్మమూలాః పునః ప్రజాః.	35 

			రాజునకు కోశము బలము కుదురు. కోశము మూలమే మరల ఆతని బలము. అది సర్వధర్మములకు మూలము. ప్రజలకు ధర్మమే మూలము. 

			నాన్యానపీడయిత్వేహ కోశః శక్యః కుతో బలమ్, 

			తదర్థం పీడయిత్వా చ దోషం ప్రాప్తుం న సోఽర్హతి. 	36 

			ఇతరులను ఇబ్బంది పెట్టక కోశమును కూర్చుకొనుట సాధ్యము కాదు. ఇంక బలమును సాధించుట యెక్కడ? దానికొరకు ప్రజలను పీడించి యాతడు దోషమును 

			పొందడు. 

			అకార్య మపి యజ్ఞార్థం క్రియతే యజ్ఞ కర్మసు, 

			ఏతస్మాత్ కారణా ద్రాజా న దోషం ప్రాప్తు మర్హతి. 	37 

			యజ్ఞ కర్మములయందు, యజ్ఞముకొరకు కాని పనులను కూడ చేయుచుందురు. ఈ కారణమువలన రాజు దోషమును పొందరాదు. (తప్పు చేసినవాడు కాడని తాత్పర్యము) 

			అర్థార్థ మన్యద్ భవతి విపరీత మథాపరమ్, 

			అనర్థార్థ మథాప్యన్యత్ తత్ సర్వం హ్యర్థ కారణమ్, 

			ఏవం బుద్ధ్యా సంప్రపశ్యే న్మేధావీ కార్యనిశ్చయమ్. 	38 

			ఒక పని ఆపదలో అర్థముకొఱకు అగును. మరియొకటి దానికి విరుద్ధమైనది అనర్థము కొరకగును. ఇంకను ఒకటి అనర్థము కొరకయినదియు అంతయు అర్థము కొరకగుటయు సంభవించును. దీనినంతటిని బుద్ధితో మెలకువతో విచారించి తెలివి కలవాడు కార్యమును నిర్ణయించుకొనవలయును. 

			యజ్ఞార్థ మన్యద్ భవతి యజ్ఞోఽ న్యార్థస్తథా పరః, 

			యజ్ఞ స్యార్థార్థ మేవాన్యత్ తత్ సర్వం యజ్ఞ సాధనమ్. 	39 

			యజ్ఞము కొఱకు ఒకటి యగును. యజ్ఞము మరియొక దానికొఱకగును. యజ్ఞము కొరకైన దాని కొఱకు మఱియొకటి యగును. అదియంతయు యజ్ఞ సాధన మగును.  

			ఉపమా మత్ర వక్ష్యామి ధర్మతత్త్వప్రకాశినీమ్, 

			యూపం ఛిన్దన్తి యజ్ఞార్థం తత్ర యే పరిపన్ధినః. 	40 

			ధర్మ తత్త్వమును ప్రకాశింపజేయు ఉపమ నిందు చెప్పెదను. యజ్ఞము కొఱకైన యూపమును అందు శత్రువులైన వారు ముక్కలు చేయుదురు. 

			ద్రుమాః కేచన సామన్తా ధ్రువం ఛిన్దన్తి తానపి, 

			తే చాఽపి నిపతన్తోఽన్యా న్నిఘ్నన్త్యేవ వనస్పతీన్. 	41 

			కొందరు శత్రువులైన సామంతులనెడు వృక్షములు తప్పనిసరిగా ఇతర వృక్షములను కూడ కొట్టివైచెదరు. ఆ చెట్లు కూడ పడిపోవుచు ప్రక్కనున్న చెట్లను కూల్చివేయును. 

			ఏవం కోశస్య మహతో యే నరాః పరిపన్థినః, 

			తా నహత్వా నపశ్యామి సిద్ధి మత్ర పరంతప. 	42 

			ఈవిధముగా గొప్పకోశమునకు కొందరు పగవారగుదురు. వారిని చంపివేయక ఇందు సిద్ధి నాకు కానరాదు. 

			ధనేన జయతే లోకా వుభౌ పర మిమం తథా, 

			సత్యం చ ధర్మవచనం యథా నాస్త్యధన స్తథా. 	43 

			ధనముచేత ఇహపరలోకములను రెండింటిని సాధింతురు. అధనుడు లేనట్టివాడే అను ధర్మవచనము సత్యము. 

			సర్వోపాయై రాదదీత ధనం యజ్ఞప్రయోజనమ్, 

			న తుల్యదోషః స్యాదేవం కార్యాకార్యేషు భారత.	 44 

			యజ్ఞము ప్రయోజనముగాగలధర్మమును అన్ని యుపాయములచేతను సాధింపవలయును. కాని కార్యము అకార్యము అనువానియందు ఈవిధముగా సమానమగు దోషము ఉండదు. 

			నైతౌ సంభవతౌ రాజన్ కథంచిదపి పార్థివ, 

			న హ్యరణ్యేషు పశ్యామి ధనవృద్ధా నహం క్వచిత్. 	45 

			రాజా! ఈరెండును (ధన సంపాదన, త్యాగము అనునవి రెండును) ఒక్కనియందే ఎన్నటికిని సంభవింపవు. అడవులలో ధనవృద్ధులను నేనెందును చూడను. 

			యదిదం దృశ్యతే విత్తం పృథివ్యా మిహ కిఞ్చన, 

			మమేదం స్యా న్మమేదం స్యా దిత్యేవం కాంక్షతే జనః. 	46 

			ఈ భూమి పై ఏ కొంచెము ధనము కానవచ్చినను, ఇది నాది, ఇది నాది అని జనుడు దానిని కోరుచుండును. 

			న చ రాజ్యసమో ధర్మః కశ్చిదస్తి పరంతప, 

			ధర్మః సంశబ్దితో రాజ్ఞా మాపదర్థ మతో ఽన్యథా. 	47 

			రాజులకు రాజ్యముతో సమానమగు ధర్మము మరియొకటి లేదు. ఆపద సమయములందు ధర్మము కంటె వేరయిన విధానము కూడ ధర్మమనియే చక్కగా చెప్పబడినది. 

			దానేన కర్మణా చాన్యే తపసాఽన్యే తపస్వినః, 

			బుద్ధ్యాదాక్ష్యేణ చైవాన్యే విన్దన్తి ధనసఞ్చయాన్. 	48 

			కొందరు దానముచేతను, కొందరు యజ్ఞము మొదలగు కర్మముచేతను, కొందరు తపస్వులు తపస్సుచేతను, మఱికొందఱు అన్నిటికి చాలిన బుద్ధిచేతను ధనపుప్రోవులను పొందుచుందురు. 

			అధనం దుర్బలం ప్రాహు ర్ధనేన బలవాన్ భవేత్, 

			సర్వం ధనవతా ప్రాప్యం సర్వం తరతి కోశవాన్. 	49 

			ధనము లేనివాడే దుర్బలుడని యందురు. ధనము తోడనే బలవంతుడగును. ధనము గలవాడన్నింటిని పొందును. కోశము నిండుగా నున్నవాడు అన్ని ఆపదలను దాటును. 

			కోశేన ధర్మః కామశ్చ పరలోక స్తథా హ్యయమ్, 

			తం చ ధర్మేణ లిప్సేత నాధర్మేణ కదాచన. 	50

			ఇతి శ్రీమహాభారతే శాన్తిపర్వణి రాజధర్మాను శాసనపర్వణి 
త్రింశదధిక శతతమోఽధ్యాయః 

			కోశము వలన ధర్మము, కామము, ఇహపరలోకములు సిద్దించును. అదియు ధర్మము తోడనే పొందగోరవలయును. అధర్మముతో ఎన్నటికిని పొందగోరరాదు. 

			ఇది శ్రీమహాభారతము శాంతిపర్వమున రాజధర్మానుశాసనపర్వమున నూటముప్పదియవ అధ్యాయము. 

			సమాప్తం రాజధర్మానుశాసన పర్వ 
రాజధర్మాను శాసనపర్వము ముగిసినది 

		

		
			
			

		

		
			ఏకవింశత్యధిక శతత మోఽధ్యాయః

			దండ కథనము

			9. 	ధర్మసంఖ్యా - ధర్మమును చక్కగా ప్రకాశింపజేయుటయే దండము. దానికే మరియొకపేరు వ్యవహారము. దానిని నిర్వచించుచున్నారు. శ్రద్ధగలబుద్ధిగలరాజు ఆధర్మమునకు లోపము రాకుండునట్లు చూచుకొనుటయే వ్యవహారము. వి+అవహారః - వ్యవహారము. నీచమార్గమున ఇతరుల సొమ్మును హరించుటను అవహారమందురు. అది లేకపోవుటయే వ్యవహారము. 

			11.	ప్రజలను రక్షించునది కావున వ్యవహారమే ధర్మపదముచే చెప్పబడునది అని తెలుపుచున్నారు.

		

		
			
			

		

		
			12. 	మనువు బ్రహ్మ పలికినదానినే తనముఖమునుండి వెలువరించె నని తాత్పర్యము. 

			13. 	పైని చెప్పినమాట వలన దండమే ధర్మశబ్దముతో, వ్యవహారశబ్దముతో చెప్పబడునని తాత్పర్యము. 

			14. 	దండములోపలి రూపము అగ్నివలె చూచువానికి సంతాపమును కలుగజేయునట్టిదై యుండునని భావము

			15,16. ఈ రెంటిలో దండపురుషుని బాహ్యమగురూపమును వర్ణించుచున్నారు. దండపు అధిష్ఠాన దేవత యొక్క ఈ ధ్యానాదికము అజ్ఞానమువలన దండింపరానివారిని దండించుటవలన కలిగిన దోషమును నివారించుటకు దండకర్తలగు అమాత్యాదులు ధ్యానింపవలసిన దనుభావముతో కూడినది. ఒకవేళ లౌకికములగు దండధర్మ వ్యవహారాంగములను ఇచట ఉత్ప్రేక్షించుచు న్నారనుకొన్నచో అప్పుడు వ్యాఖ్యాన మిట్లుండును. 

				దండము సంహరించు రూపము కలదగుటచే రౌద్రము. రుద్రుడు నీలలోహితుడు. అందు “అగ్నిరివోత్థితః” అనుచోట లోహిత వర్ణమును - ఎరుపురంగును చెప్పియున్నారు. నీల వర్ణమును నీలోత్పలశ్యామ శబ్దముతో చెప్పుచున్నారు. 

				రాజు దండ్యుని ద్వేషించును, ఆతని ధనమున ఆశపడును. కావున విధింపబడెడు దండమునకు మాలిన్యము, రాగము ఏర్పడును. ఆవిధముగా దండరూపము నీలలోహితము. 

				దండ పురుషునకు నాలుగుకోరలు. ప్రాణులవధసాధనములు నాలుగు. కొందరు మానభంగముచేత, కొందరు ధనమును దొంగిలించుటచేత, కొందరు అంగములను వికలము చేయుటచేతను, కొందరు ప్రాణములు తీయుటచేతను వధకు యోగ్యు లగుదురు. అందువలన అవియే దండపురుషుని నాలుగు కోరలు. 

				నాలుగు భుజములు. అర్థమును గ్రహించు పద్ధతులు నాలుగు. ఒకటి ప్రజలవలన సామంతుల వలన పన్నుల రూపమున గ్రహించుట. అబద్ధమాడువారి నుండి అడుగు దాని కంటె రెట్టింపుగా గ్రహించుట రెండు. అబద్ధమాడు ప్రతివాదినుండి దానికి సమానమగు ధనము గ్రహించుట మూడవది. ధనవంతుడగు పిసిని గొట్టునుండి సొమ్ము మొత్తమును గ్రహించుట - ఇవి నాలుగును దండపురుషుని భుజములు. 

				అష్టపాత్ - దండపురుషునకు ఎనిమిది పాదములు. (1) ఆవేదనము (2) భాష (3) సంప్రతిపత్తి 
(4) మిథ్యోత్తరము (5) కారణోత్తరము (6) ప్రాఙ్న్యాయము (7) ప్రతిభువు (8) క్రియాఫలసిద్ధి - అనునవి.ఇవి నిమిత్తములుగా దండము ప్రవర్తించును కావున ఇవి పాదములు. 

				మరియొకవిధముగా వీనికి పాదత్వము కలుగదు. 

			(1)	ఆవేదనమ్ - వాది సభ్యులకడ కరిగి దేవదత్తుడు నాకడ నూరు రూప్యములను ఈ దేశమున ఈ కాలమున ఈసాక్షి ఎదుట తీసికొని తిరిగి యీకున్నాడని చెప్పుట. 

			(2)	భాష -మొదట వ్రాసి యిచ్చిన పత్రమును మరల ప్రతివాదిని పిలిచి అతని యెదుట అతనిచేతనే వ్రాయించుట. 

			(3) ప్రతివాది నేనీతనికి అప్పుపడితి ననిపలికినపుడు ఎవనికి దండము లేకుండుట సంప్రతిపత్తి రూపమగు సమాధానము. 

			(4)	నేనీతనికి అప్పుపడలేదని పలుకుట మిథ్యోత్తరము. 

			(5)	నేను ఇతనినుండి ధనమును తీసికొంటిని కాని దానిని తిరిగి యిచ్చి వైచితి నని చెప్పుట కారణోత్తరము. 

			(6)	ఈ విషయమున ఇతనితో ఇంతకు మునుపే నేను వివాదపడితిని. నాచేత నితడు ఓడింపబడె ననుట ప్రాఙ్న్యాయోత్తరము. 

			(7)	ప్రతిభువు - పూటకాపు ఈమూడు విధములగు ఉత్తరములందును వాది ప్రతివాదులకు పూటకాపు ఒకడు ఉండవలయును. 

			(8)	నేనీ అభియోగమున ఓడితిని. ఈ ద్రవ్యము నీతని కిత్తు ననుట క్రియ. స్వమతమునకు సాధకములైన సాక్షి, పత్రము, భోగము, శపథము అనువాని ప్రదర్శనము అందు జారిపోకుండినచో జయము. ఈ ఎనిమిది పాదముల తరువాత అపరాధి దండ్యు డగును. 

					ఈవిషయమున యాజ్ఞవల్క్యుడు ఇట్లనుచున్నాడు. 

			‘నిహ్నవే భావితో దద్యాత్ ధనం రాజ్ఞే చ తత్సమమ్, 

			మిథ్యాభియోగీ ద్విగుణ మభియోగార్ధనం వహేత్’ 

				నైకనయనః - నైకాని - పెక్కులు; నయనాని- నయన స్థానీయములు - రాజు; మంత్రి, పురోహితుడు, పరిషత్సభ్యులు మొదలగువారు - ఈ దర్శన సాధనములు కలది; 

				శంకుకర్ణ: - మిక్కిలి తీక్ష్ణమైన చెవి కలది, ఊర్ధ్వ రోమవాన్ - వికసించిన లక్షణము కలది. ఇది దండపురుష దంష్ట్రాది వివరణము.        

			16. 	జటీ - జడలుగలవాడు; అనేక సందేహములతో జటిలమైనది; ద్విజిహ్వః - వాదిప్రతివాదులవాక్యములలోని భేదములవలన రెండు నాల్కల వాడగు నని భావము; 

				ఇట్లు వ్యవహారరూపముగల దండము రూపమును చెప్పి ధర్ముడను పేరుగల దండము రూపమును చెప్పుచున్నారు. తామ్రాస్యః- తామ్రమనగా అగ్నియే - ఆ హవనీయము మొదలగునది - అదియే ఆస్యము - మొగముగా కలవాడు; మృగరాజ తనుచ్ఛదః -మృగరాజ మనగా నల్లని లేడి, దాని చర్మమే ఒడలికి కప్పుగా కలవాడు. దీని చేత దీక్షా ప్రధానమగు యజ్ఞమును చెప్పినట్లయినది; ఇది యంతయు దానము, ఉపవాసము, హోమము మున్నగువానికి సూచనము. 

				ఇట్లు దండమునకు ధర్మస్వరూపము సిద్ధించుచున్నది. రాజు దండమును నిర్వహించునపుడు ధర్మము నుపాసించుచున్నాడ నని భావింపవలయునని తాత్పర్యము. 

		

		
			
			

		

		
			
			

		

		
			
			

		

		
			23. 	దండము ముఖ్య రూపమును ఇందు చెప్పియున్నారు. 

			24. 	దణ్డనీతిః - దండముతో కూడిన నీతి. 

			25. 	“కింపరాయణమ్” అను ప్రశ్నకు సమాధానముగా అర్థానర్థములవివేకమే.దాని తుదిగతి అని “తస్మాద్దండః పరాయణమ్” అన్నంతవరకు గల గ్రంథభాగముతో చెప్పుచున్నారు. 

		

		
			
			

		

		
			36. “కిమాత్మకః, కథంభూతః, కథం మూర్తిః” అను మూడు ప్రశ్నలకు సమాధానము చెప్పుచున్నారు. దండములోకపాలునివంటిది, సత్య పక్షపాతము కలది, బ్రాహ్మణమూర్తి స్వరూపమైనది అని తాత్పర్యము. 

			37,38,39. దండము బ్రాహ్మణమూర్తి అనుదానిని వివరించుచు ‘కథం జాగర్తి’? ఎట్లు మేలుకొనియుండును? అను ప్రశ్నకు సమాధానముగా మూడు శ్లోకములను చెప్పుచున్నారు. బ్రాహ్మణ మూర్తియైన దండము యజ్ఞాదుల ద్వారమున అన్న సృష్టికికారణ మగుచు ప్రాణులను పాలించుచు మేల్కొనియుండునని మూడు శ్లోకములతాత్పర్యము. 

			40. “కశ్చ పూర్వాపరమిదం జాగర్తి” అను ప్రశ్నకు సమాధానము చెప్పుచున్నారు “జ్ఞేయో నఃస నరేన్ద్రస్థో దణ్డః ప్రత్యయ ఏవ చ” అన్న శ్లోకము తుదిగా గల భాగముచేత. 

			42. 	అదదత్ - ఇచ్చెను - ఈశ్వరుడని అర్థము; అస్మై - ఇతనికి - రాజునకు; దణ్ణమ్ - దండనీతిని; పంచవిధాత్మకః - అయిదు విధములగు ఆత్మలు కలవాడు - ధర్మము; వ్యవహారము, దండము, ఈశ్వరుడు, జీవుడు అనునవి ఆ అయిదు ఆత్మలు. 

			43. బహుధనామాత్యాః- బహుధనసహితులగు అమాత్యులు; బలాని, - తేజస్సు, ఓజస్సు అనువానితో కలిపి చెప్పదగిన దేహ, ఇంద్రియ, బుద్ధి సామర్థ్యములు; అష్టకై - ఎనిమిదింటితో - వీనిని తరువాతి శ్లోకమున చెప్పుచున్నారు; ఆహార్యమ్ - సంపాదించుకొనవలసినది; అన్యద్ బలమ్ - కోశమును పెంపొందించుకొనుట అను మఱియొకబలము;

		

		
			
			

		

		
			
			

		

		
			45.	అంగస్య - సైన్యముయొక్క; రాజ్యమునకు దండమే అంగము అని ముందు చెప్పుచున్నారు; కనుక ఆ విధముగా సిద్ధముగానున్న సైన్యమునకు రథములు మొదలగునవి శరీరమగునని మూడవశ్లోకముతో (47) అన్వయము. రసదాః- వైద్యులు; 

			46. 	ప్రాడ్వివాకాః- ప్రశ్నించువాడు ప్రాట్టు, వివాకః- వివాదపడిన యిద్దరి ప్రవృత్తికారణములను ఎరిగినవాడు - అట్టివాడు ప్రాడ్వివాకుడు; న్యాయాధికారి; 

			47. 	సప్త ప్రకృతి - స్వామి, అమాత్యుడు, జనపదము, బలము, సుహృత్తు, కోశము, దుర్గము - అను ఏడు ప్రకృతులుకలది; దణ్ణమ్ - సేన; దండః- డండనీతి; 

			49. 	దండము ప్రదర్శితమైనది. దాని స్థాపన కొరకు బ్రాహ్మణులును ఈశ్వరుని చేత నియమింపబడిరి - అని తాత్పర్యము. 

			50. 	భర్తృప్రత్యయః - భర్తలనగా ఇచట వివాదము పొందిన వాది ప్రతివాదులు - వారు కారణమైన వ్యవహారము భర్తృప్రత్యయము. వాది ప్రతివాదులతో ఏర్పడిన వ్యవహారమని తాత్పర్యము. భర్తృప్రత్యయ లక్షణమనగా - వారిలో ఒకనివైపు నిర్ధారణ పొందినది లక్షణముగా గలది - అది ఒకని గెలుపునకు కారణమై, సహితము - హితముతో - ఇష్టముతో కూడినది యగును. ఒకని పరాజయమునకు కారణమైనదగును.

		

		
			
			

		

		
			ద్వావింశాధిక శతతమోఽధ్యాయః 

		

		
			1. 	అత్ర - ఈ దండనీతి పుట్టుక విషయమున. 

			15.	యియక్షుః - యజ్ఞము చేయగోరినవాడు. 

			16.	క్షువతః - తుమ్ముచున్న. 

			18.	దృష్టరూప ప్రధానత్వాత్ - దృష్టమ్ - కానవచ్చిన; రూపం - దీక్షను గ్రహించుట - ప్రధానముగా గలదియగుట వలన - ప్రజలను నియమించువాడు దీక్షలో ప్రవేశించిన కారణముగా - అని తాత్పర్యము - అందువలన అందరిని నియముములోనుంచు దండము కనుమరుగాయెనని భావము.

			33. 	వినయః - వివృద్ధి - పెంపుదల, చతుర్విభాగస్య - నాలుగు విభాగములు కలవాడు - (1) ఆయుధము (2) శత్రువు, (3) యముడు (4) కర్మము అనునవి ఆ నాలుగు విభాగములు లేదా (1) రోగము 
(2) అపథ్యాహారము తినవలయుననెడి రాగము (3) యముడు (4) కర్మము అనునవి.

			39. 	శ్రాద్ధదేవుడు - యముడు 

			40. 	విభజ్య - వేరుచేసి - న్యాయమేది, న్యాయమువలె కన్నట్టునదేది అని చక్కగా వివేకించి; దుష్టుల నణచుటయే దండము ముఖ్యప్రయోజనము; అపరాధశుల్కముగా బంగారమును గ్రహించుట మొదలగునది లోకులను తప్పుడు పనులను చేయకుండ భయపెట్టుటకే కానీ కోశమును పెంపొందించుటకు కాదని "హిరణ్యం బాహ్యతః క్రియా" అను వాక్యము తెలుపుచున్నది.

			దండము పుట్టుక 

			త్రయోవింశాధిక శతతమోఽధ్యాయః

		

		
			
			

		

		
			2. 	కింమూలాః - దేనినుద్దేశించి చేయబడును అని అర్థము; ప్రభవః - దేనినుండి పుట్టును అనునర్థమున ప్రభవము - వీనిఉత్పత్తి స్థానమేది అని ప్రశ్నభావము. అన్యోన్యమ్ అనుషజ్జన్తే - అవిమూడును ఒకదానితోనొకటి కూడిమాడియుండుట ఎప్పుడు? - అవి వేరువేరుగా కన్పట్టుట ఎట్లు? - అని యివి నాలుగు ప్రశ్నలు. 

			3. 	సుమనసః - మంచి హృదయము కలవారగు మానవులు; లోకే - భూమియందు; ధర్మార్థనిశ్చయే ధర్మపూర్వకమైన అర్థనిశ్చయమునందు; - నేను గర్భాధానవిధి పూర్వకముగా ఋతుకాలమున భార్యను కూడి సుపుత్రుని పొందుదును అన్న ప్రవృత్తి కలిగినపుడు - తే - ధర్మార్థకామములు మూడును; కాలము - ఋతువేళ; ప్రభవము - పుట్టుక! సంస్థా - చక్కగా కర్మము ఏర్పడుట అనునీమూడును కలిగినపుడు - ధర్మార్థ కామములుమూడును కలియును. యోనిసంస్కార రూపమైనది ధర్మము, పుత్రరూపమైనది అర్థము, స్త్రీతో కలియుట అనునది కామము. ఇట్లీ మూడును కలియును. 

			4. 	మొదటి రెండు ప్రశ్నలకు సమాధానము చెప్పుచున్నారు - ధర్మమూల:- దివ్యదేవతాది శరీరములను, స్త్రీ మొదలగువారిని పొందుటకై ధర్మము చేయబడుచున్నది. అందువలన దైవముతో కూడిన అర్థము ధర్మమూలము. అర్థము భోగముకొరకు అనునది ప్రసిద్ధము - కనుక అర్థము కామమూలమని ప్రత్యేకించి చెప్పలేదు. కామము అర్థఫలము - కామముమూలము ఇంద్రియప్రీతి అనిభావము - ఈ మూడును సంకల్పము నుండియే పుట్టుచున్నవి - అని యిది రెండవ ప్రశ్నకు సమాధానము. సంకల్పము రూపాదులే విషయముగా - లక్ష్యముగా కలది - రూపాదులు అనుభవముకొరకే అయినవి. కనుక ఇవి యన్నియు సంకల్పమూలములే యని తాత్పర్యము. మోక్షముమాత్రము దీనికి విలక్షణమైనది అది సంకల్పములులేని స్థితి - అని భావము. 

			6. 	ఏమి యీ ధర్మార్థకామములను అందరు సేవింపరాదా? అని ఆశంకించి సమాధానము చెప్పుచున్నారు. రజస్వలాః - ఇవి రజస్సు ప్రధానముగా కలవి కనుక సేవింపరాదు. సత్యము ప్రధానము అయినది మాత్రమే సేవింపదగినది. 

			7. 	స్వర్గము మున్నగునది వెలుపలిఫలము. కనుక దూరముగా నుండునట్టిది. దానికొరకైన ధర్మాదులన్నియు దూరమైనట్టివి. ఆత్మజ్ఞానరూపమైనఫలము మిక్కిలిదగ్గరగా నున్నట్టిది. దాని కొరకైన ధర్మాదులు దగ్గరగా నుండునట్టివి. కావునవానిని - అనగా ధర్మాదులను దగ్గరగానుండు వానినిగా సేవింపవలయును. ధర్మమును చిత్తశుద్ధి ప్రయోజనముగా, అర్థమును నిష్కామకర్మార్థముగా, కామమును దేహధారణమాత్రము కొరకుగా సేవింపవలయునని తాత్పర్యము. ధర్మాదీన్ - ధర్మము మొదలుగా కలవానిని; కామనైష్ఠికాన్ - కామము అంతమున నున్నవానిని - అనగా ధర్మార్థకామములను అన్నింటిని; మనసాపి - మనస్సుతోనైనను; న త్యజేత్ - విడువరాదు. ఇక స్వరూపముతో విడువరాదని చెప్పనేల? అయినచో వీనిని వదలుట యెట్లు? అనుదానికి సమాధానము చెప్పుచున్నారు. విముక్తః - విచారము చేతనే వానినుండి నరుడు విముక్తుడగును. సంగఫలమును వదలుట ద్వారమున ధర్మాదులను అనుష్ఠింపవలయునని తాత్పర్యము. 

			8. 	శ్రేష్ఠే - శ్రేష్ఠమగు మోక్షమునందు - త్రివర్గమునందలి బుద్ధినిష్ఠ శ్రేష్ఠమగుమోక్షమునందే నిలిపినచో, అట్లు నిలిపిన వాడు శ్రేష్ఠమగు మోక్షమును పొందును. దీనియందు కోరికలేనివానికి అది లభించుట సాధ్యము కాదని భావము. 

				రెండవపాదమున కామ్యధర్మమును నిందించుచున్నారు. ఈ కర్మమువలన ఈ ఫలమును నేను పొందెదను అని బుద్ధి పూర్వకముగా కర్మముచేసినను ఫలము ఒక్కొక్కప్పుడు కలుగును. ఒకొక్కప్పుడు కలుగదు. అనగా అట్టిదానియందు ఫల మనిశ్చితమని భావము. 

			9.	అర్థమే కావలయునన్నచో ధర్మముకంటె వేరైన ఉపాయములును కలవు. ఇతరులను సేవించుట, వ్యవసాయముచేయుట మొదలగునవి. కనుక అర్థము ధర్మముచేత మాత్రమే లభించుననుకొని అర్థము కొరకు ధర్మమును చేయరాదు. అంతేకాదు విపరీతమైన - విరుద్ధమైన ఫలము కూడ దానివలన కలుగుచుండును. కొందరు అర్థము హఠాత్తుగానో, స్వభావమువలననో, దైవమువలననో కలుగునని తలంతురు. కావున దానికొరకు ధర్మముతో పనిలేదనియు భావింతురు. ఇట్లు ధర్మమునకు అర్థము కారణమగుటను కాదని నిరూపించి అర్థమునకు ధర్మము కూడ కారణముకాదని ప్రతిపాదించుచున్నారు. ఎట్లనగా ఒక్కొక్కప్పుడు మానవుడు అర్థమును సంపాదించియు అనర్థమును పొందుచున్నాడు. అది యెట్లనగా ధనము చేత ఒడలెరుగని వాడు అన్ని విధములగు పాపములను చేయుచున్నాడు. కనుక అర్థముచేత ధర్మము కలుగుట నిత్యము కాదు. అంతేకాదు, ఇతర విధముగా ధర్మము కూడ సిద్ధించుచున్నది. ఉపవాసములు, వ్రతములు మున్నగునవి - ఆద్యస్య - మొదటి పురుషార్థమగు ధర్మమునకు; ఉపకారకమ్ - వృద్ధిని పొందించునదియగుచున్నది. ఇహ అర్థే - ఈ విషయమున - ధర్మము వలన అర్థము, అర్థము వలన ధర్మము ఏర్పడునను విషయమున, అజ్ఞాననికృష్టయా - అజ్ఞానము గుంజివైచినబుద్ధితో, గుర్తింపబడిన, అబుద్ధిః - బుద్ధిహీనుడు, తత్ - ఇప్పుడు చెప్పిన రూపము గల ధర్మార్థముల ఫలమును; న ప్రాప్నుయాత్ - పొందడు. రెండు విధములందును ఒకే విధమగు స్థితి లేని కారణమున ఆ ధర్మార్థముల శ్రేష్ఠమగు ఫలము ఏకరూపమైనదని తాత్పర్యము. 

			10. అపధ్యానము - ఫలమును కోరుకొనుట, నిగూహనము - దానభోగములకు వినియోగింపకుండుట, సంప్రమోదః - ప్రీతి విశేషము, ఆ మూడు పురుషార్థముల సముదాయము; సు + అగుణ వర్జితః మిక్కిలిగా ఈ దోషములులేనిదై, భూయః - మిక్కిలిగానయిన, చిత్తశుద్ధి ద్వారమున బ్రహ్మానందరూపఫలము నొసగునని భావము. 

			12. 	సమయ పర్యయమ్ - మర్యాదను పాటింపకుండుట. 

			13. 	ప్రత్యాసన్నస్య - పశ్చాత్తాపము పొందినవాని; 

			15. 	ఇచట ఆపస్తంబామ్రనిదర్శనమువలన ఈస్థితి ఏర్పడుచున్నది. ఎట్లనగా - మామిడిచెట్టును పండ్లకొరకు నాటుదుము. కాని దానినుండి నీడయు, సువాసనయు కలుగుచున్నవి. అట్లే ధర్మము నాచరించుచుండగా అర్థములు వెన్నంటి పుట్టుచున్నవి. ఈ విధముగా ధర్మము అర్థకామములు లేనిదై లేనిదగుచున్నది. అట్లే అర్థముకూడ కామముతో అవినాభావసంబంధము కలది యగుచున్నది. ఇది అన్నియెడలను ఇట్టిదియే. ఇంక పరిశేషమువలన కామమే ధర్మార్థములను మించి నిలుచుచున్నది. కనుక కామపరత్వమును నిందించుచున్నారు. 

			20. 	ఆవిధముగా నిందితులైన వాని కర్తవ్యము నుపదేశించుచున్నారు.  

			కామంద, అంగరిష్ఠుల సంవాదము

			చతుర్వింశత్యధిక శతతమో ధ్యాయః

		

		
			
			

		

		
			124. ఇది శీలాధ్యాయము. 

			1. ధర్మస్య - ధర్మమునకు కారణమైనదిగా; 

			17.	గుణాక్రీడా - అని ఒకపాఠము - అప్పుడు గుణములతో తృప్తిపడినదై - అనియర్ధము.

			22.	నైః శ్రేయసమ్ - నిః శ్రేయస్సునకు - మోక్షమునకు - సంబంధించినది; 

			23.	కోవిశేషోభవేత్ - దానికంటె మేలైనది ఏదియగునో అని అడిగెను. 

			30.	ఆచర్యమ్ - ఆచరింపదగినది. 

			34.	కవి - అనగా శుక్రుడు. కావ్యములనగా శుక్రుడుపదేశించిన నీతి వాక్యములు.

			35.	తే - ఆ మునులు; సంయచ్చన్తి - నిన్ను నియమములలో నుంచుదుమని పలికిరి. 

			36. 	క్షౌద్రమ్ - క్షుద్రలనగా తేనెటీగలు - వానితో కూర్చబడినది - క్షౌద్రము - తేనె; తేనెటీగలు తేనెను వలె వారు నన్ను శాస్త్రముతో తడిపివైచిరని తాత్పర్యము. 

			37. 	వాగగ్ర విద్యానామ్ - నాలుక చివరనే ఉన్న విద్యలు కలవారు. పుస్తకములందున్న మాత్రమే యున్న విద్యలు కలవారు కారని తాత్పర్యము. 

			శీల వర్ణనము

			43. అల్పతేజాః + అయమ్ - ఇచట సంధి ఆర్షము. 

			46. తేజో విగ్రహవత్ - తేజస్సే స్వరూపముగాగల శీలము. 

		

		
			పణ్యవింశత్యధిక శతతమోఽధ్యాయః

		

		
			
			

		

		
			3. “తద్ యుక్తం  - కర్తాయమితి'' - యుద్ధము లేకయే ఆతడు నాకు అర్ధరాజ్య మొసగుననెడి ఆశ. 

			6. 	పర్వతాత్ - అనుటవలన కదల్పశక్యము కానిదనియు, ద్రుమాత్ - అనుటవలన పెద్ద ఎత్తుగానుండునదియే కాని ఫలములను చూపునది కాదనియు భావము. 

			7. 	సుదుర్లభా - గెలువశక్యముకానిదని తాత్పర్యము

			15. 	సమభ్యస్తః - కొట్టబడినదై;

			18. గవ్యూతిః - రెండు క్రోసుల దూరము.

			ఋషభగీతలు

			షడ్వింశత్యధిక శతతమోఽధ్యాయః

			ఋషభగీతలు

			12. పురస్య అనుపదముతో రాజ లక్షణ త్యాగః అనుచోటి త్యాగశబ్దమును వికర్షించి అన్వయించు కొనవలయును. 

		

		
			సప్తవింశత్యధిక శతతమోఽధ్యాయః

		

		
			
			

		

		
			3. వైహాయసః - విహాయసమనగా ఆకాశము - దానియందు ప్రవహించునది మందాకిని యను ఆకాశగంగ. 

			21. 	తేన - ఆ భూరిద్యుమ్నుని చేత - తప్పిపోయిన వీరద్యుమ్నుని కుమారుడు. 

			25. 	ముని రాజునకు మర్యాదలు చేసిన తరువాత అక్కడకు చేరియున్నవారు నీవు ఆశ్రమమునకు వచ్చుటలో ప్రయోజనమేమి యని యడిగిరని తాత్పర్యము. 

			ఋషభగీతలు

			అష్టావింశత్యధిక శతతమోఽధ్యాయః

		

		
			
			

		

		
			4.	ఆశాకృతః - ఆశతో హింసింపబడినవాడు - కౄహింసాయామ్ అనునది యిట ధాతువు. 

			ఋషభగీతలు

			9. 	ఆశాయాః - ఆశ కలవానికి అని అర్థము - వానికి సాటియగునది మరొకటి లేదని తాత్పర్యము. అట్లే కృశత్వముతో సాటియైనదియు మరొకటి లేదని భావము. 

			10.	కృశాకృశే - ఎవడు ఆశకు లోబడునో వాడు కృశుడు. ఎవడు ఆశను గెలుచునో వాడు పుష్టుడు అని తాత్పర్యము, తస్యైవ - ఆ ఆశకు విషయమైన దాని యొక్కయే. 

			13.	దుర్లభమైనదేది? అను రెండవ ప్రశ్నకు సమాధానము చెప్పుచున్నారు. 

			14.	ఆదరముతో ఆశపెట్టి అర్థికి మొండిచేయి చూపగా అతనికి కలిగెడు ఆశ ఎట్టిదో అది మిక్కిలి హీనమైనదని భావము.

			22.	ఉపాలభ్య - అతని యందు దోషమును ప్రతిపాదించి

			27.	మమ - నా వలన అని యర్థము.

		

		
			
			

		

		
			
			

		

		
			ఏకోనత్రింశదధిక శతతమోఽధ్యాయః

			యమ గౌతమ సంవాదము

			8. 	ధర్మముననుసరించి నేను నీకేమి యిష్టము నాచరింతును అని పలుకుచు యముడాతనిని తనవైపు త్రిప్పికొనెనని భావము. 

		

		
			త్రింశదధిక శతతమోఽధ్యాయః

		

		
			
			

		

		
			130వ అధ్యాయము రాబోవు ఆపద్ధర్మ పర్వమునకు సూత్రప్రాయమైనట్టిది. అన్నివిధముల ఆపద వచ్చినపుడు అధర్మముతోనైనను, ప్రజలను పీడించియైనను బొక్కసమును పెంపొందించుకొనవలయుననియు దానితోడనే ఆపద లన్నింటిని పోగొట్టుకొనవలయుననియు చెప్పుట ఈ అధ్యాయ తాత్పర్యము. 

			2. 	సర్వతః - అందరిచేతను అని భావము. 

			4. 	అసం విహిత రాష్ట్రస్య - చక్కగా రాజ్యమును రక్షించుకొనలేనివాడు, అట్టివానికి, భేదః - పగవాని మంత్రులు మున్నగు వారిని చీలగొట్టుటయు; సాధ్యము కాదు. అట్టి యెడ అర్థముతో - ధనముతో  సాధ్యమగు నట్టిది, తప్పుడు మార్గమున గ్రహింపనగునదియగు జీవితమును పొందదలచుటయా? లేక ధనము లేకుండ మరణించుట కర్తవ్యమా? అని ప్రశ్న తాత్పర్యము. 

			5. 	మా - మామ్ - నన్ను; అప్రాక్షీః - అడిగితివి. 

			6. 	వచనాత్ - శాస్త్ర వచనము వలన ధర్మమును విని, దానిని ఉపాసించి ఎక్కడనో ఎవడో ఒక్కడు మాత్రము సాధువగునని భావము. 

			7. 	ఆపత్కాలమున ధనము కొరకు ప్రజలను పీడించియు ధనమును పొందునేని రాజు ఆపద నుండి గట్టెక్కిన పిదప వారి యెడ దయజూప వలయును. ధనము పొందకపోయినచో ప్రజలకు వినాశము ఘటిల్లును - అని విచారించి నీ ప్రశ్నకు నీవే స్వయముగా నిర్ణయమును ఆలోచించుకొనవలయునని తాత్పర్యము. 

			8.	యాత్రార్థమ్ - రాజుల వ్యవహారములను చక్కగా నడుపుకొనుటకు, ధర్మ బహులమ్ - రాజులకు సంబంధించిన ఆపద్ధర్మము కొరకైన పెక్కువిధములగు; ఉపాయమ్ - ఉపాయమును; శృణు - వినుము, నేను మాత్రము ఆ ఉపాయములతోడి ఆపద్ధర్మములను పొందగోరను - అని అట్టి నీచ ధర్మములయెడ తనకు గల అనాదరభావమును భీష్ములు తెలియజేయుచున్నారు. నబుభూషే - పొందగోరను. 

			9. 	ఈ ఉపాయము - ఆపదలలో ప్రజలను పీడించి ధనము రాబట్టుట యను ఉపాయము - దుఃఖాదానః - ప్రజల దుఃఖముతో అంగీకరింపబడునది కావున; పశ్చాత్ - ఆ తరువాత; క్షయోపమ: - చావుతో సమానమైనది; పెద్దలిట్లందురు. 

				ప్రజాపీడన సంతాపా త్సముద్భూతో హుతాశనః, 

				రాజ్ఞః ప్రాణాన్ బలం కోశం నాదగ్ధ్వా వినివర్తతే. 

				ప్రజలను పీడించుట అను వేడివలన పుట్టిన నిప్పు రాజు ప్రాణములను, బలమును, కోశమును కాల్చివేయక చల్లారదు. 

				అభిగమ్యమతీనామ్ - అభిగమ్యములగు మతులు గలవారగు ప్రజలందరి నిర్ణయము అభిగమ్యము - చక్కగా పొందదగినది. 

			11.	అయోగః - ఉపాయము లేకుండుట; 

			13. అనుగృహ్ణీయాత్ - పూర్వము ఎవరినుండి ధనము గుంజితిమో వారిని - ఆ ప్రజలను - అనుగ్రహింపవలయునని భావము; ఉపాయ ధర్మమనగా ఉపధర్మము - అముఖ్యమగు ధర్మమని  భావము. 

			14. 	ప్రాక్ కోశాత్ - కోశము లేకపోయినను అని భావము; ధర్మః ప్రాప్యతే - తపస్సు మొదలగు వాని చేత ధర్మము పొందదగినది యగును. కాని; వృత్తిః - బ్రదుకుట; ధర్మాత్ - ధర్మము కంటెను; గరీయసీ - మిన్నయయినది; బ్రదుకుటకు మార్గము లేనియపుడు కోశమును కూడబెట్టుటకు విరోధి యగు ధర్మము నాదరింపరాదని తాత్పర్యము. 

			15, 16 నబలీయాన్ - అనునది ఏకపదము - దుర్బలుడని యర్థము; ధర్మం ప్రాప్య - ధర్మము నంటి పెట్టుకొనియుండి; న్యాయవృత్తిమ్ - న్యాయముతో కూడిన వృత్తిని - శ్రేష్ఠమగు బ్రదుకుబాటను; న విన్దతి - పొందడు. ఏలయన ప్రయత్నమువలన తప్పక బలము లభించునను నియమ మేదియు లేదు. అందువలన; అధర్మః - అపి, శ్రూయతే - అధర్మము కూడ కర్తవ్యముగా వినవచ్చు చున్నదని భావము; అందును; అధర్మ స్వరూపము నిండుగా నున్నచో అది అధర్మముగనే పరిగణనకు వచ్చునని ఈ రెండు శ్లోకముల తాత్పర్యము. 

			17. 	అనంతరమ్ - ఆపద తీరిన తరువాత, తత్ర - మునుపు చెప్పిన అధర్మము విషయమున; కిం, విచికిత్స్యతే - ఏది ఆలోచించి చేయదగినది - ప్రాయశ్చిత్తము మొదలగునది - అనగా పన్నులను కొంతకాలము రాబట్టకుండుట మొదలైనది - దానిని చెప్పుచున్నారు - ఫలితమును తరువాతి రెండు పాదములలో చెప్పుచున్నారు. 

			18.	ధర్మస్య - ఇది కర్మార్థమున షష్ఠి - ధర్మమును అని అర్థము; పరుని ధర్మమునో, తన ధర్మమునో ఉద్ధరింపవలయునని తలప రాదు. ముందు తన్నుద్ధరించుకొనవలయును. తనదియు, పరునిదియు ధర్మము లోపించినను తన్ను తాను ఉద్దరించుకొనుటకే ప్రయత్నింపవలయునని భావము.  

			22. 	విధృతస్య - బందీ అయినవానికి; ఉత్పథః - సుఖముగా వెలువడు మార్గము; కః - ఏది - ఏదియును ఉండదనిభావము. ఇంక, తప్పుడు దారితో నైనను ఎట్లు పారిపోవునో అట్లు ప్రయత్నింపవలయునని తాత్పర్యము. 

			24. 	‘ఎవనికి విహితము కాదో’ అను మాటను కలుపుకొనవలయును. తనవారికడ ముష్టి యెత్తుకొనుట ఎవనికి శాస్త్రవిహితము కాదో వాడు తన ధర్మమునకు అతిసన్నిహితముగా నున్న ధర్మమును ఏర్పరచుకొనవలయునని భావము. ‘ప్రథమం కల్పం జహతః’ - మొదటి పద్దతి పౌరుషముతో విజయముద్వారమున కోశమును సాధించుట అను మొదటి విధానమును వదలినవానికి - అని భావము. జీవనమ్, అనుకల్పేత - బ్రదుకు విధానమును కల్పించుట యుక్తమని భావము. 

			25. 	అన్యాయేన - విపరీత మార్గము చేత. 

				“బుభుక్షిత స్త్య్రహం విప్రో ధాన్యమబ్రాహ్మణా ద్ధరేత్” 

				మూడు దినములు ఆకలితో కడుపు మండుచున్న విప్రుడు బ్రాహ్మణేతరుని ధాన్యమును గ్రహింపవచ్చు’నని ధర్మశాస్త్రము. 

			26. 	ఈ విధముగనే క్షత్రియుడును ఆపత్కాలమున శిష్టులనుండి బలాత్కారముగా ధనము గ్రహింపవచ్చుననుటలో సందేహము లేదని తాత్పర్యము.

			27. 	క్షత్రబంధునా - ఆర్థికముగా ఇబ్బందులపాలైన క్షత్రియుని చేత - అనునర్థమునిట గ్రహింపదగును. 

			28. 	పైని చెప్పినదానికి అపవాదమును చెప్పుచున్నారు, అన్యత్ర హింసాయాః - కృశులయిన జనుల హింసింపక - అని భావము; హింసారూపమైన ఒకానొక ఆపదయందు జీవికయు హింసతో కూడినదియే యగుననుటలో సంశయము లేదని భావము. అరణ్య సముత్థస్య - అడవి యందే యుండువానికి; 

			29. 	శఙ్ఞలిఖితాం వృత్తిమ్ - శంఖమనగా నుదుటిఎముక - దాని యందు వ్రాసిన వృత్తి - అనగా అదృష్టమును బట్టి బ్రదుకు విధానము; దానితో రాజు బ్రదుకజాలడని తాత్పర్యము; ఈప్సయా - ఉత్కంఠతో - ప్రజాపాలనము చేయగోరువానిచేత - అని భావము. 

			32. 	అంతరమ్ - దూరమగు దానినిగా; 

			33. 	భక్తేన - అన్నముచేత; ఇప్పుడున్న ఆహారపు గింజలతో రాబోవు పంటకు విత్తములను ఏర్పాటు చేసికొనవలయునని తాత్పర్యము. ఉన్నదంతయు తినివేసినచో ముందుముందు ఆహారమే లభింపని స్థితి ఏర్పడును. అట్లే కొంచెముపాటి ధనముగల రాజును ప్రజలు రక్షించుకొనని యెడల ఆతడు నశించును. నశింపగా ప్రజలందరు నశింతురని భావము. ఏతత్ - ఈ శ్లోకపు మొదటి సగములో చెప్పబడిన దర్శనము; శంబరుడు దర్శించినదని భావము. 

			34. 	అవృత్త్యా - బ్రదుకు తెరువులేకపోవుట చేత; రాష్ట్రమ్ - రాష్ట్రముగాని, అన్య మనుష్యః, అపి - ఇతరుడగు జనుడును; ‘అల్ప’ అనుపాఠమున తక్కువపాటి పరివారము అని భావము; చివరకు విదేశీయుడైనను, బ్రదుకు లేక చెడుదురేని ఆ రాజు జీవితము పరమ నికృష్టమైనదగునని తాత్పర్యము. 

			35. 	రాజునకు మూలము - దీర్ఘకారణము కోశము - అందును కోశము బలమును కూర్చునది. ఆ బలము ధర్మములకు మూలమైనది. ధర్మము ప్రజలకు నిలుకడ కలిగించునట్టిది. ఇట్లు అంతటికిని మూలమైన కోశమును వృద్ధి పరచుకొనవలయునని తాత్పర్యము.

			37. 	కారణాత్ - ఈ దృష్టాంతము వలన; రాజు ప్రజల రక్షణ కొరకు ప్రజలను కప్పమడిగినచో దోషము కాదని భావము. 

			38. 	అన్యత్ - ఒక పని - ఆపదయందు - ప్రజాపీడనము అనుపని కూడ అర్థము కొఱకే యగును; విపరీతమ్ - దానికి విరుద్ధమైన ప్రజలను పీడింపకుండుట అనునది, అనర్థము కొఱకే యగును; అనర్థార్థమ్, అన్యత్, అపి - ధనమును లోపింపజేయు మరియొకపని, ఏనుగులను పోషించుట మొదలగునది; అర్థకారణమ్ - ముందు ముందు అర్థమును సాధించుట కొరకే యగును. 

			39. 	ఏవిధముగా పశువు మొదలగునవి యజ్ఞము కొరకును, యజ్ఞము చిత్త సంస్కారము కొరకును, పశ్వాదికము, యజ్ఞము, చిత్త సంస్కారము అను మూడును; అర్థార్థం - మోక్షము కొరకును అగుచున్నవో అట్లే దండము కోశమును పెంచుకొనుట కొఱకగును. కోశము బలము (సేన) కొఱకగును. బలము శత్రువులను అణచివేయుట కొఱకగును. ఈ మూడును రాష్ట్రమును పెంపొందించుట కొఱకగునని భావము.

			41. 	సామన్తాః - శత్రువులుగానయిన సామంతులని యర్థము. 

			43. 	యథానాస్త్య ధనస్థతా - అధనుడు బ్రదికియు చచ్చినవానివంటివాడే యని తాత్పర్యము. 

			44. యజ్ఞముకొరకు ధనము, సర్వోపాయైః - అన్ని విధములగు నిషిద్ధములైన ఉపాయములచేతను సాధింపవలయును. కాని, కార్యాకార్యముల విషయమున - విహితకర్మములు, నిషిద్ధకర్మములు అనువానియందట్లు కాదు; ఆపదయందు ప్రజలను బలవంతపెట్టి ధనము గొనుట విహితము. ఆపద లేనివేళ అది నిషిద్ధము. అట్టి విషయములందు తుల్యమగు దోషము కానరాదు. దేశకాలముల ననుసరించి కార్యము అకార్యమగును. అకార్యము కార్యమగును. అందు తారుమారైన స్థితిని పొందరాదని భావము. 

			45. 	ఏతౌ - ఈ ధనము కూర్చుట, వదలుట అను రెండు పనులు; నసంభవతౌ - ఒకే పురుషుని యందు ఒక్కమారుగా కన్పట్టవు. ఏలయన విరక్తుడైనవాడు ధనమును కూడ బెట్టడు గదా! 

			46. ఇతరులయందు త్యాగము అసంభవమని చెప్పుచున్నారు. రాజు విరక్తుడు కాడు కనుక ధనమును కోరవలసినదే యని శ్లోక భావము. 

			47. 	పాపమూలమైన ధనముతో పనియేమి? ధనమూలమైన రాజ్యముతో పనియేమి? అని శంకించి సమాధానము చెప్పుచున్నారు. ఆపద లేని సమయమునందు మాత్రమే ప్రజలను పీడించి పెక్కు పన్నులు రాబట్టుట పాపమూలము. ఆపదయందది అట్లు కాదు. అందువలన ధనము పాపమూలము కాదు. ధనమూలమైన రాజ్యము హేయమైనదియు కాదు. అంతేకాదు ధర్మమునకు హేతువైనది కనుక తప్పనిసరిగా (ధన సంపాదనము) కర్తవ్యమే అని యర్థము. 

			యుధిష్ఠిర ఉవాచ - యుధిష్ఠిరుడు పలికెను. 

			క్షీణస్య దీర్ఘసూత్రస్య సానుక్రోశస్య బన్ధుషు, 

			పరిశఙ్కిత వృత్తస్య శ్రుతమన్త్రస్య భారత. 	1

			విభక్త పురరాష్ట్రస్య నిర్ద్రవ్య నిచయస్య చ, 

			అసంభావిత మిత్రస్య భిన్నామాత్యస్య సర్వశః. 	2

			పరచక్రాభిజాతస్య దుర్బలస్య బలీయసా, 

			ఆపన్న చేతసో బ్రూహి కిం కార్య మవశిష్యతే. 	3

			తాతా! క్షీణుడు, అలసుడు, బంధువుల విషయమున చేతకానివాడు, ఎందును శంకలు కలవాడు, వెల్లడి అయిన మంత్రము గలవాడు, పగవారు కొల్లగొట్టిన పట్టణము, రాష్ట్రము గలవాడు, అర్థబలము లేనివాడు, మన్నించెడు చెలికాండ్రు లేనివాడు, శత్రువులకు అన్ని విధముల వశమైన మంత్రులు కలవాడు, శత్రుసేనల దాడిలో చిక్కుకొన్నవాడు, బలములేనివాడు, తనకంటె మిన్నయగు బలముగల వానిచేత ఆపద నొందిన బుద్ధిగలవాడు అగు రాజునకు చేయదగినది ఏమి మిగిలియున్నదో నాకు చెప్పుము. 

			భీష్మ ఉవాచ - భీష్ముడిట్లు చెప్పెను. 

			బాహ్య శ్చే ద్విజిగీషుః స్యాద్ధర్మార్థ కుశలః శుచిః, 

			జవేన సంధిం కుర్వీత పూర్వ భుక్తాన్ విమోచయేత్. 	4 

			దండెత్తి వచ్చినరాజుగెలువ గోరినవాడు, ధర్మ మార్గమున అర్థమును సాధించు నేర్పుగలవాడు, పవిత్రుడు అయినచో వెనువెంటనే సంధి చేసి కొనవలయును. తన పూర్వు లనుభవించిన గ్రామాదులను విడిపించుకొన వలయును. 

			యో ధర్మ విజిగీషుః స్యా ద్బలవాన్ పాపనిశ్చయః 

			ఆత్మనః సన్నిరోధేన సంధిం తేనాపి రోచయేత్. 	5 

			అతడు అధర్మమార్గమున గెలువగోరినవాడు, బలవంతుడు, పాపనిశ్చయములు గలవాడును అయినచో కొంత భూభాగము నిచ్చియు అతనితో సంధినే కోరవలయును. 

			అపాస్య రాజధానీం వా తరే ద్ద్రవ్యేణ చాపదమ్, 

			తద్భావయుక్తో ద్రవ్యాణి జీవన్ పున రుపార్జయేత్. 	6 

			రాజధానిని వదలి వైచియో, ఉన్నధనమంతయు నిచ్చి వైచియో ఆపదను దాటవలయును. రాజభావమును హృదయమున పదిలపరచుకొన్నవాడై బ్రదుకుచు మరల ధనమును సాధించుకొనవచ్చును. 

			యాస్తు కోశ బలత్యాగా చ్ఛ క్యా స్తరితు మాపదః, 

			కస్తత్రాధిక మాత్మానం సంత్యజే దర్థధర్మవిత్. 	7 

			ఆపదలు కోశమును, బలమును వదలుటచేత దాటశక్యమైనవి అయినచో, అర్థ ధర్మముల తత్వ మెరిగినవాడెవ్వడును అచట మిన్నయగు బ్రదుకును బలి పెట్టడు. 

			అవరోధాన్ జుగుప్సేత కా సపత్నధనే దయా, 

			నత్వేవాత్మా ప్రదాతవ్యః శక్యే సతి కథఞ్చన. 	8 

			అంతఃపురము నైనను ఏవగించుకొనవలయును. అది శత్రు ధనమైనచో దానియందు దయ ఎక్కడిది? ఏమైనను శక్తి యున్నంత వరకు తన్ను మాత్రము ఎన్నటికిని అర్పణ చేసి కొనరాదు. 

			యుధిష్ఠిర ఉవాచ- ధర్మరా జిట్లు పలికెను. 

			ఆభ్యంతరే ప్రకుపితే బాహ్యే చోపనిపీడితే, 

			క్షీణే కోశే శ్రుతే మంత్రే కింకార్య మవశిష్యతే. 	9 

			లోపలి వారు పెద్దగా కోపించి యున్నయెడల, వెలుపలి ధనము పీడనొంది యున్న యెడల, కోశము క్షీణించి మంత్రము బట్టబయలైనచో చేయదగు కార్యమేమి? 

			భీష్మ ఉవాచ - భీష్ముడిట్లు చెప్పెను. 

			క్షిప్రం వా సన్ధి కామః స్యాత్ క్షిప్రం వా తీక్ష్ణ విక్రమః, 

			తదాపనయనం క్షిప్ర మేతావ త్సాంపరాయికమ్. 	10 

			అట్టివాడు వెనువెంటనే సంధిని కోరువాడైన కావలయును. లేదా తెగించి విక్రమము చూపవలయును. శత్రువును రూపుమాపుటయో పరలోక క్రియలు పొందుటయో వెంటనే యగును. 

			అనురక్తేన చేష్టేన హృష్టేన జగతీపతిః, 

			అల్పేనాపి హి సైన్యేన మహీం జయతి భూమిపః.	 11 

			అనురాగము కలది, తనకు ఇష్టమైనది, రాజు విషయమున సంతోషము పొందినదిఅగు చిరు సైన్యముతోకూడ రాజు భూమిని గెలుచును. 

			హతో వా దివ మారోహే ద్ధత్వా వా క్షితి మావసేత్, 

			యుద్ధే హి సంత్యజన్ ప్రాణాన్ శక్ర స్యైతి సలోకతామ్. 	12

			చచ్చినచో స్వర్గ మెక్కును. చంపినచో భూమిని పొందును. యుద్ధమున ప్రాణములు వదలుచు దేవేంద్రునికి సమానమగు లోకము పడయును. 

			సర్వ లోకాగమం కృత్వా మృదుత్వం గన్తు మేవ చ, 

			విశ్వాసా ద్వినయం కుర్యా ద్విశ్వసే చ్చా ప్యు పాయతః. 	13

			సర్వలోకమున ప్రసిద్ధమగు ఉపాయము నవలంబించి మెత్తదనము పొంద వలయును. విశ్వాసముతో వినయమును, ఉపాయముతో విశ్వాసమును అవలంబింపవలయును. 

			అపచిక్రమిషుః క్షిప్రం సామ్నా వా పరిసాన్త్వయన్, 

			విలంఘయిత్వా మన్త్రేణ తతః స్వయ ముపక్రమేత్. 	14

			ఇతి శ్రీ మహాభారతే శాంతిపర్వణి ఆపద్ధర్మ పర్వణి 
ఏకత్రింశ దధిక శతతమోఽధ్యాయః 

			కొంత కాలము ప్రక్కకు తొలగగోరిన వాడగుచు, సామముతో శత్రువును వశము చేసికొనుచు, దేశమునుండి బయటకు వెడలి మంత్ర బలముతో మరల గెలువ నుంకింపవలయును. 

			ఇది శ్రీ మహాభారతము శాంతిపర్వమున ఆపద్ధర్మపర్వమున 
నూట ముప్పది యొకటవ అధ్యాయము. 

			యుధిష్ఠిర ఉవాచ - యుధిష్ఠిరు డిట్లు పలికెను. 

			హీనే పరమకే ధర్మే సర్వలోకాభి సంహితే, 

			సర్వస్మిన్ దస్యుసాద్భూతే పృథివ్యా ముపజీవనే. 	1

			కేనస్విద్ బ్రాహ్మణో జీవే జ్జఘన్యే కాల ఆగతే, 

			అసన్త్యజన్ పుత్ర పౌత్రా ననుక్రోశా త్పితామహ. 	2

			తాతా! లోకమంతయు మిక్కిలిగా మన్నింపదగు ధర్మము నశింపగా, భూమియందు బ్రదుకు అంతయు దొంగల పాలు కాగా చేటు కాలము రాగా, జాలి వలన కొడుకులను, మనుమలను విడనాడజాలని బ్రాహ్మణుడు ఎట్లు బ్రదుక వలయును? 

			భీష్మ ఉవాచ - భీష్ము డిట్లు చెప్పెను. 

			విజ్ఞానబల మాస్థాయ జీవితవ్యం తథాగతే, 

			సర్వం సాధ్వర్థ మే వేద మసాధ్వర్థం న కిఞ్చన. 	3 

			అట్టి స్థితి కలిగినపుడు విజ్ఞానబలము నూతగాగొని జీవింపవలయును. తన ధనాదిక మంతటిని సాధువుల కొరకే యగునట్లు, దుష్టులకు కాని యట్లు, బ్రదుక వలయును. 

			అసాధుభ్యోఽర్థమాదాయ సాధుభ్యో యః ప్రయచ్ఛతి, 

			ఆత్మానం సంక్రమం కృత్వా కృచ్ఛ్రధర్మవిదేవ సః. 	4 

			చెడ్డవారినుండి ధనము గ్రహించి మంచివారి కొసగునతడు తన్ను ధనాగమన మార్గముగా చేసికొనువాడు కష్ట కాలపు ధర్మము నెరిగిన వాడే యగుచున్నాడు. 

			ఆకాంక్ష న్నాత్మనో రాజ్యం రాజ్యే స్థితి మకోపయన్, 

			అదత్త మేవాదదీత దాతు ర్విత్తం మమేతి చ. 	5 

			తన రాజ్యమును పొందగోరుచు, రాజ్యమున స్థితిని ఉద్వేగ పరుపక, పాలకుని ధనము నాదే యను భావముతో ఇతరుడొసగని ధనమును కూడ గ్రహింపనగును. 

			విజ్ఞాన బల పూతో యో వర్తతే నిన్దితేష్వపి, 

			వృత్తి విజ్ఞానవాన్ ధీరః కస్తం వా వక్తు మర్హతి. 	6 

			విజ్ఞానబలముచేత పవిత్రుడు, వృత్తుల విజ్ఞానము గొప్పగా కలవాడు ధీరుడు అగు వాడు నిందింపదగిన పనుల యందు ప్రవర్తించినను అతని నెవ్వడు నిందింపగలడు? అట్టివానిని పడవేయరాదను దానికి ఎక్కడను ప్రమాణము కానరాదు. 

			యేషాం బలకృతా వృత్తి స్తేషా మన్యా న రోచతే, 

			తేజసాఽభి ప్రవర్తన్తే బలవన్తో యుధిష్ఠిర. 	7 

			యుధిష్ఠిరా! బలము నుపయోగించి బ్రదుకువారికి మఱి యొక పద్ధతి రుచింపదు. బలవంతులు తేజస్సుతోడనే అంతట ప్రవర్తింతురు. 

			య దైవ ప్రాకృతం శాస్త్ర మవిశేషేణ వర్తతే, 

			త దైవ మభ్యసే దేవం మేధావీ వాప్యథోత్తరమ్. 	8 

			సామాన్య శాస్త్రమునే, విశేషములేకుండ, సిద్ధించు నపుడు, రాజు పాటింప వలయును. మేధావి అయిన రాజు మాత్రము దాని కంటె విశిష్టమైన దానిని ఆచరింపవలయును. 

			ఋత్వి క్పురోహితాచార్యాన్ సత్కృతా నభిసత్కృతాన్ 

			న బ్రాహ్మణాన్ ఘాతయీత దోషాన్ ప్రాప్నోతి ఘాతయన్ 	9

			మిక్కిలి మన్ననగొన్న ఋత్విక్కులను, పురోహితులను, ఆచార్యులను దెబ్బ గొట్టరాదు. దాని వలన దోషము కలుగును. 

			ఏతత్ప్రమాణం లోకస్య చక్షు రేత త్సనాతనమ్, 

			తత్ప్రమాణోఽవగాహేత తేన తత్సాధ్వసాధు వా. 	10 

			ఇది లోకమునకు ప్రమాణము. ఇది సనాతనమగు నేత్రము. అది మంచి దైనను చెడ్డ దైనను రాజు ఆ ప్రమాణమునే మన్నింపవలయును. 

			బహవో గ్రామవాస్తవ్యా రోషాద్భూయుః పరస్పరమ్, 

			న తేషాం వచనా ద్రాజా సత్కుర్యాత్ ఘాతయీత వా. 	11 

			గ్రామ వాసులు పెక్కండ్రు ఒకరిపై నొకరు రోషముతో చాడీలు చెప్పుచుందురు. వారి మాటలను బట్టి రాజు మన్నించుటయో, చంపించుటయో చేయరాదు. 

			న వాచ్యః పరివాదోఽయం న శ్రోతవ్యః కథంచన, 

			కర్ణా వధా పిధాతవ్యౌ ప్రస్థేయం చాన్యతో భవేత్. 	12 

			ఋత్విక్కులు మొదలగు వారిని నిందింపరాదు. ఎవ్వరైన పలికినను వినరాదు. చెవులు మూసికొనవలయును. లేదా అచటినుండి ఆవలకు వెడలిపోవలయును. 

			అసతాం శీల మేత ద్వై పరివాదోఽథ పై శునమ్, 

			గుణానా మేవ వక్తారః సన్తః సత్సు నరాధిప. 	13 

			రాజా! ఇతరుల ను నిందించుట, నిందలను, కొండెములు చెప్పుట అనునది దుష్టుల శీలము, మంచివారి విషయమున మంచివారు గుణములనే పలుకు వారగుదురు. 

			యథా సమధురౌ దమ్యౌ సుదాన్తౌ సాధు వాహినౌ, 

			ధుర ముద్యమ్య వహత స్తథా వర్తేత వై పునః. 	14 

			చక్కని శిక్షణ కలవియు, చక్కగా బరువు మోయునవియు సమముగా కాడిని తాల్చునవియు నగు ఎద్దులు కాడి నెత్తుకొని బండిని మోయు విధమున రాజు ఋత్విక్కులు మొదలగు వారితో ప్రవర్తింపవలయును. 

			యథా యథాస్య బహవః సహాయాః స్యు స్తథా పరే, 

			ఆచార మేవ మన్యన్తే గరీయో ధర్మలక్షణమ్. 	15 

			మఱికొందరు పెక్కండ్రు సహాయు లేర్పడునట్లు రాజు మెలగవలయు నందురు. ఆచారమే అన్నింటికంటె మించిన ధర్మలక్షణముగా భావింతురు. 

			అపరే నైవ మిచ్ఛన్తి యే శఙ్ఖ లిఖిత ప్రియాః, 

			మాత్సర్యా దథవా లోభాన్న బ్రూయుర్వాక్య మీదృశమ్. 	16 

			శంఖ లిఖిత ప్రియులు కొందరు మాత్సర్యము వలననో లోభమువలననో దీనిని గూడ ఇష్టపడరు. ఇట్టి వాక్యమును పలుకరు. 

			ఆర్షమప్యత్ర పశ్యన్తి వికర్మస్థస్య పాతనమ్ 

			న తాదృక్ సదృశం కిఞ్చిత్ప్రమాణం దృశ్యతే క్వచిత్. 	17 

			చెడు పనియందున్న వానిని కూలనేయుట ఆర్షమైనదిగా కూడ చూతురు. అట్టి దానికి సదృశమైన ప్రమాణము ఎందును కొంచెమేని కానవచ్చుటలేదు. 

			దేవతాశ్చ వికర్మస్థం పాతయన్తి నరాధమమ్ । 

			వ్యాజేన విన్దన్ విత్తం హి ధర్మా త్స పరిహీయతే. 	18 

			పాడుపనియందు ప్రవర్తించు నీచమానవుని దేవతలు కూడ కూల ద్రోయుదురు. నెపముతో ధనము పొందువాడు ధర్మము నుండి జారి పోవును. 

			సర్వతః సత్కృతః సద్భి ర్భూతి ప్రవరకారణైః 

			హృదయే నాభ్యనుజ్ఞాతో యో ధర్మ స్తం వ్యవస్యతి. 	19 

			భూతిప్రవణకారణులైన సత్పురుషులు అన్ని విధముల సత్కరించునది హృదయము అంగీకరించునది అగు ధర్మమును కూడ ధర్మముగా నిర్ణయింతురు. 

			య శ్చతుర్గుణ సంపన్నం ధర్మం బ్రూయాత్ స ధర్మవిత్ 

			అహేరిన హి ధర్మస్య పదం దుఃఖం గవేషితుమ్. 	20

			నాలుగు గుణాల సంపద గల ధర్మమును గూర్చి చెప్పెడువాడు ధర్మమెరిగిన వాడగును. ధర్మముయొక్క పదమును, పాము పాదమును వెదకుట వలె చాల కష్టమైన పని. 

			యదా మృగస్య విద్ధస్య పద మేకపదం నయేత్, 

			లక్షే ద్రుధిరలేపేన తథా ధర్మపదం నయేత్. 	21 

			దెబ్బతిన్న మృగము తావును, పదముల గుర్తుల ద్వారా, రక్తపు మరకల ద్వారా గుర్తించి యితరులను పొందించు విధమున ధర్మపదమును తాను గుర్తించి ఇతరుల చేత గుర్తింపజేయవలయును. 

			యథా సద్భి ర్వినీతేన యథా గన్తవ్య మిత్యుత 

			రాజర్షీణాం వృత్త మేత దేవం గచ్ఛ యుధిష్ఠిర! 	22

			ఇతి శ్రీ మహాభారతే శాంతిపర్వణి ఆపద్ధర్మ పర్వణి 
ద్వాత్రింశదధిక శతతమోఽధ్యాయః 

			సత్పురుషులు నేర్పిన విధానముతో నడువవలసిన తీరును చక్కగా తెలిసికొని యుధిష్ఠిరా! ఈ రాజర్షుల మార్గమున నడువుము. 

			ఇది శ్రీ మహాభారతము శాంతిపర్వమున ఆపద్ధర్మపర్వమున 
నూట ముప్పది రెండవ అధ్యాయము. 

			భీష్మ ఉవాచ - భీష్ము డిట్లు పలికెను. 

			స్వరాష్ట్రా త్పరరాష్ట్రా చ్చ కోశం సంజనయే న్నృపః, 

			కోశాద్ధి ధర్మః కౌన్తేయ రాజ్యమూలం చ వర్ధతే 	1 

			ధర్మరాజా! రాజు తనరాష్ట్రమునుండియు, పరరాష్ట్రము నుండియు కోశమును వృద్ధి పొందింపవలయును. కుంతీతనయా! కోశము వలననే ధర్మమును, రాజ్యపు కుదురును వృద్ధి పొందును. 

			తస్మా త్సంజనయే త్కోశం సత్కృత్య పరిపాలయేత్ 

			పరిపాల్యాను తనుయా దేష ధర్మః సనాతనః 	2 

			కనుక కోశమును సమకూర్చుకొనవలయును. చక్కగా సాధించి సంరక్షింప వలయును. సంరక్షించి మెలకువతో అనుగ్రహింపవలయును. ఇది సనాతనమైన ధర్మము. 

			న కోశః శుద్ధశౌచేన న నృశంసేన జాతుచిత్, 

			మధ్యమం పదమాస్థాయ కోశసంగ్రహణం చరేత్. 	3 

			కేవలము మచ్చ లేని స్వభావముతోడను, లేదా క్రూరస్వభావముతోడను ఎన్నటికిని కోశమును కూర్పరాదు. మధ్య మార్గము నవలంబించి ధనాగారమును కూర్పవలయును. 

			అబలస్య కుతః కోశో హ్యకోశస్య కుతో బలమ్, 

			అబలస్య కుతో రాజ్య మరాజ్ఞః శ్రీ ర్భవే త్కుతః. 	4 

			బలములేనికి వానికి ధనసంపద ఎక్కడిది? ధనసంపద లేనివానికి బల మెక్కడిది? బలహీనునకు రాజ్య మెక్కడిది? రాజుకాని వానికి సంపద ఎట్లు కలుగును? 

			ఉచ్చై ర్వృత్తేః శ్రియో హాని ర్యథైవ మరణం తథా, 

			తస్మాత్ కోశం బలం మిత్ర మథ రాజా వివర్ధయేత్. 	5 

			గొప్ప స్థితి కలవానికి సంపద పోవుట చావు వంటిది. కావున రాజు ధనసంపదను, సేనను, మిత్రులను పెంపొందించు కొనవలయును. 

			హీన కోశం హి రాజాన మవజానన్తి మానవాః 

			న చాస్యాల్పేన తుష్యన్తి కార్య మప్యుత్సహన్తి చ. 	6 

			కోశము తరుగువడిన రాజును మానవులు సరకుగొనరు. అతని కొంచెము పాటి ధనముతో తృప్తిపడరు. అతని పనియెడల ఉత్సాహము చూపరు. 

			శ్రియో హి కారణా ద్రాజా సత్క్రియాం లభతే పరామ్, 

			సాఽస్య గూహతి పాపాని వాసో గుహ్యమివ స్త్రియాః. 	7

			సంపద కారణముగానే రాజు మిక్కిలి మన్ననను పొందుచున్నాడు. స్త్రీమానమును వస్త్రము కాపాడినట్లు అది అతని పాపములను కప్పిపుచ్చును. 

			బుద్ధి మస్యానుతప్యన్తే పురా విప్రకృతా నరాః, 

			శాలావృకా ఇవాజస్రం జిఘాంసు మేవ విన్దతి. 	8. 

			మునుపు అపకారము పొందిన నరులు, రాజు సమృద్ధిని చూచి, కుళ్లిపోవు చుందురు. ఎల్లవేళల తోడేళ్లవలె పొంచియుండి చంపుటకే దరిజేరుదురు. 

			ఈదృశస్య కుతో రాజ్ఞః సుఖం భవతి భారత, 

			ఉద్యచ్ఛేదేవ న నమే దుద్యమో హ్యేవ పౌరుషమ్. 	9 

			ఇట్టిరాజునకు, భారతా! సుఖమెట్లు కలుగును? కావున రాజు ఉన్నతస్థితికే అరుగవలయును. లొంగిపోరాదు. ఉద్యమమే పౌరుషము. 

			అప్యపర్వణి భజ్యేత న నమేతేహ కస్యచిత్, 

			అప్యరణ్యం సమాశ్రిత్య చరే న్మృగగణైః సహ. 	10 

			కణుపులేని తావునందైనను విరువనే వలయును. ఎట్టివానికిని వంగిపోరాదు. సాధ్యముకానిచో అడవి నాశ్రయించి మృగముల మందతోనైన కలిసి తిరుగనగును. 

			నత్వే వోజ్ఘితమర్యాదై ర్ధస్యుభిః సహిత శ్చరేత్, 

			దస్యూనాం సులభా సేనా రౌద్రకర్మసు భారత. 	11 

			హద్దులుమీరిన దొంగబుద్ధులుగలవారితో కలిసి తిరుగనే రాదు. రౌద్ర కర్మముల యందు అడవులలోని క్రూరాత్ములతో కూడ సేనను తేలికగా సమకూర్చు కొనవచ్చును. 

			ఏకాన్తతో హ్యమర్యాదా త్సర్వోఽప్యుద్విజతే జనః, 

			దస్యవోఽప్యభిశంకన్తే నిరనుక్రోశకారిణః. 	12 

			పట్టువిడుపులు లేని అమర్యాదవలన ప్రతినరుడు ఉద్వేగము పొందును. దయలేని వాని విషయమున దస్యులు కూడ శంకతోడనే వర్తింతురు. 

			స్థాపయే దేవ మర్యాదాం జనచిత్త ప్రసాదినీమ్, 

			అల్పేఽప్యర్థే చ మర్యాదా లోకే భవతి పూజితా. 	13 

			జనుల హృదయములను ప్రసన్నపరచు మర్యాదను రాజు నిలుపనే వలయును. చిన్న విషయమునందును మర్యాద లోకమున మన్నింపదగినదగును. 

			నాయం లోకోఽస్తి నపర ఇతి వ్యవసితో జనః, 

			నాలం గన్తుం హి విశ్వాసం నాస్తికే భయశఙ్కితే. 	14 

			ఇహములేదు, పరములేదు అని నిశ్చయమునకు వచ్చిన జనుడు, భయముతో శంకగల నాస్తికునియందు విశ్వాసమును పొందజాలడు. 

			యదా సద్భిః పరాదాన మహింసా దస్యుభిః కృతా, 

			అనురజ్యన్తి భూతాని సమర్యాదేషు దస్యుషు. 	15 

			మంచివారగు శత్రువులు ఇతరుల ధనము గ్రహించినను అది అహింసయే యగును. మర్యాదగల శత్రువులయందు జనులు అనురాగము పొందుదురు. 

			అయుధ్యమానస్య వధో దారామర్షః కృతఘ్నతా, 

			బ్రహ్మవిత్తస్య చాదానం నిఃశేషకరణం తథా. 	16

			స్త్రియా మోషః పతిస్థానం దస్యుష్వేతద్విగర్హితమ్, 

			సంశ్లేషం చ పరస్త్రీభి ర్దస్యు రేతాని వర్జయేత్. 	17

			యుద్ధము చేయనివానిని వధించుట, వారి భార్యల నవమానించుట, కృతఘ్నత, బ్రహ్మజ్ఞానిధనమును గుంజుకొనుట, సర్వస్వమును దొంగిలించుట, కన్యను దొంగిలించుట, గ్రామాధికారి స్థానము నాక్రమించుట - అనునవి శత్రువుల విషయమునను నిందింపదగినవి. పరులస్త్రీలను కలియుట అనువీనిని విడనాడవలయును. 

			అభిసందధతే యేచ విశ్వాసాయాస్య మానవాః, 

			అశేష మేవోపలభ్య కుర్వన్తీతి వినిశ్చయః. 	18 

			పగవాని విశ్వాసముకొరకు వంచన చేయువారు, సర్వమును పొంది, వానికిని అట్టిస్థితినే కలుగజేయుదురని నిర్ణయము. 

			తస్మా త్సశేషం కర్తవ్యం స్వాధీన మపి దస్యుభిః, 

			న బలస్థోఽహ మస్మీతి నృశంసాని సమాచరేత్. 	19 

			కావున శత్రువులు వశముచేసికొన్నదానిని కొంత మిగులు కలుగునట్లే వశము చేసికొనవలయును. బల పక్షమున నున్నవాడనని క్రూరకర్మములు చేయరాదు. 

			సశేషకారిణ స్తత్ర శేషం పశ్యన్తి సర్వశః, 

			నిఃశేష కారిణో నిత్యం నిఃశేషకరణా దృయమ్. 	20 

			ఇతి శ్రీమహాభారతే శాంతిపర్వణి ఆపద్ధర్మపర్వణి 
త్రయస్త్రింశదధికశతతమోఽధ్యాయః 

			పరులకు మిగులునట్లు చేయువానియెడల జనులును వానికి మిగులునట్లే చూతురు. నిలువుదోపిడి చేయువానికి, ఆదోపిడివలననే భయము కలుగును. 

			ఇది శ్రీమహాభారతము శాంతిపర్వమున ఆపద్ధర్మపర్వమున 
నూటముప్పదిమూడవ అధ్యాయము 

			భీష్మ ఉవాచ - భీష్ముడిట్లు చెప్పెను. 

			అత్ర ధర్మానువచనం కీర్తయన్తి పురా విదః, 

			ప్రత్యక్షా వేవ ధర్మార్థౌ క్షత్రియస్య విజానతః. 	1 

			ఇచట పురాణవేత్తలు ఒక ధర్మపుమాటను ప్రశంసించుచుందురు. చక్కని యెరుకగల క్షత్రియునకు ధర్మార్థములు ప్రత్యక్షములే యగును. 

			తత్ర నవ్యవధాతవ్యం పరోక్షా ధర్మయాపనా, 

			అధర్మో ధర్మ ఇత్యేత ద్యథా వృకపదం తథా. 	2 

			ధర్మవిషయమున వ్యవధానము చేయరాదు. ధర్మపు ఉపదేశము పరోక్షమైనది. ధర్మమా? అధర్మమా అను విచారణ తోడేలు కాలిగుర్తు వంటిది. 

			ధర్మాధర్మఫలే జాతు దదర్శేహ న కశ్చన, 

			బుభూషేద్బల మేవైత త్సర్వం బలవతో వశే. 	3 

			ఎవ్వడును ధర్మపు, అధర్మపుఫలమును ఇహలోకమున ఎప్పుడును చూచి యుండలేదు. కనుక బలమునే ఆశ్రయింపవలయును. సర్వమును బలవంతుని వశమునందే యుండును. 

			శ్రియో బల మమాత్యాంశ్చ బలవానిహ విన్దతి, 

			యో హ్యనాఢ్యః స పతిత స్తదుచ్ఛిష్టం యదల్పకమ్. 	4

			సంపదలు బలమును, బలవంతుడు అమాత్యులను పొందును. ధనసంపద లేనివాడే పతితుడు. ఏ కొంచెమైనను అతనిది ఎంగిలిమెతుకే. 

			బహ్వపథ్యం బలవతి నఞ్చికి త్క్రియతే భయాత్, 

			ఉభౌ సత్యాధికారస్థౌ త్రాయేతే మహతో భయాత్. 	5 

			బలవంతునియందు హితముకానిది పెద్దగానున్నను లోకము భయము వలన వానికేమియు కీడుచేయదు. సత్యపు అధికారమున నున్న ఆరెండును- బలధర్మములు రెండును - మహాభయము నుండి రక్షించును. 

			అతి ధర్మా ద్బలం మన్యే బలాద్ధర్మః ప్రవర్తతే, 

			బలే ప్రతిష్ఠితో ధర్మో ధరణ్యామివ జంగమమ్. 	6 

			ధర్మముకంటె బలమే మిన్న యని తలంతును. బలమువలననే ధర్మము ప్రవర్తిల్లును. భూమియందు జంగమము వలె బలమునందే ధర్మము నిలుకడ పొందియున్నది. 

			ధూమో వాయో రివవశే బలం ధర్మోఽను వర్తతే, 

			అనీశ్వరో బలే ధర్మో ద్రుమే వల్లీవ సంశ్రితా. 	7 

			గాలివాటముగా తిరుగు పొగవలె ధర్మము బలము ననుసరించి నడచుచుండును. బలమునందు సమర్థముకాని ధర్మము, చెట్టును తీగవలె ఆశ్రయించి యున్నది. 

			వశే బలవతాం ధర్మః సుఖం భోగవతా మివ, 

			నాస్త్యసాధ్యం బలవతాం సర్వం బలవతాం శుచి. 	8

			భోగవంతుల వశమున సుఖమున్నట్లు బలవంతుల వశమున ధర్మ ముండును. బలవంతులకు అసాధ్యమైనది లేదు. బలవంతుల సర్వము పవిత్రమే. 

			దురాచారః క్షీణబలః పరిత్రాణం న గచ్ఛతి, 

			అథ తస్మా దుద్విజతే సర్వో లోకో వృకా దివ. 	9 

			బలము పోయిన దురాచారుడు పరిరక్షణను పొందడు. లోకమంతయు, తోడేలువలన వలె, వానివలన గగ్గోలు పడును. 

			అపధ్వస్తో హ్యవమతో దుఃఖం జీవతి జీవితమ్, 

			జీవితం యదపక్రుష్టం యథైవ మరణం తథా. 	10

			ఐశ్వర్యమునుండి జారినవాడు అవమానములపాలై దుఃఖమైన బ్రదుకు బ్రదుకును. నిందలపాలైన బ్రదుకు చావువంటిది. 

			యదేవ మాహుః పాపేన చారిత్రేణ వివర్జితః, 

			సుభృశం తాప్య తేనైవ వాక్ఛల్యేన పరిక్షతః. 	11 

			పాపపు నడవడిచేత బంధువులు వదలివేయుదురు. దానినే లోకులు మాటిమాటికి పలుకుచుందురు. ఆ పలుకుములుకుతోడనే వాడు తాపముపొంది కుళ్లబొడువ బడినవాడగును. 

			అత్రైత దాహు రాచార్యాః పాపస్య పరిమోక్షణే, 

			త్రయీం విద్యా మవేక్షేత తథోపాసీత వై ద్విజాన్. 	12 

			ధర్మాచార్యులు ఈ విషయమునందే పాపమునుండి విడివడుటకు ఇట్లు చెప్పుదురు. "త్రయీ విద్యను పరిశీలింపవలయును. ద్విజులను ఉపాసింప వలయును.” 

			ప్రసాదయే చ్చక్షుషా చ వాచా చాప్యథ కర్మణా, 

			మహామనా శ్చాపి భవే ద్వివహేచ్చ మహాకులే. 	13 

			కంటితో, పలుకుతో, పనితో లోకము ప్రసన్నతను సాధింపవలయును. దొడ్డబుద్ధి కలవాడు కావలయును. గొప్పకులమున సంబంధము పొందవలయును. 

			ఇత్యస్మీతి వదే దేవం పరేషాం కీర్తయే ద్గుణాన్ 

			జపే దుదకశీలః స్యాత్ పేశలో నాతిజల్పకః. 	14 

			నేనిట్టివాడనని పలుకుచుండవలయును. పరుల గుణములను కొనియాడు చుండవలయును. స్నానములు చేయుచు జపము చేయుచుండవలయును. మెత్తనివాడు కావలయును. వాగుడు తగ్గింపవలయును. 

			బ్రహ్మక్షత్రం సంప్రవిశే ద్బహు కృత్వా సుదుష్కరమ్, 

			ఉచ్యమానో హి లోకేన బహుకృత్త దచిన్తయన్. 	15 

			ఇతరులకు చేయశక్యముకాని మంచి కార్యము పెద్దగా చేసి బ్రహ్మక్షత్రియ కులములలో ప్రవేశము పొందవలయును. లోకము కొనియాడుచున్నను దానిని మదిలో పట్టించుకొనక ఇంకను సత్కార్యములు పెక్కులు చేయుచుండ వలయును. 

			అపాపో హ్యేవ మాచారః క్షిప్రం బహుమతో భవేత్, 

			సుఖం చ చిత్రం భుంజీత కృతే నైకేన గోపయేత్. 	16 

			ఇట్లు ఆచరించువాడై పాపము పోగొట్టుకొని శీఘ్రముగా లోకము మన్నన పొందువాడగును. చక్కని సుఖము పొందును. తాను చేసిన ఒక్కదానిచేతనే తన్ను కాపాడుకొనును. (తనకర్మమే తన్ను సంరక్షించునని భావము.) 

			లోకే చ లభతే పూజాం పరత్రేహ మహత్ఫలమ్, 	17 

			ఇతి శ్రీమహాభారతే శాంతిపర్వణి ఆపద్ధర్మపర్వణి 
చతుస్త్రింశదధికశతతమోఽధ్యాయః 

			లోకమున గొప్పమన్ననను పొందును. ఇహమునను పరమునందును మహాఫలము పొందును. 

			ఇది శ్రీమహాభారతము శాంతిపర్వమున ఆపద్ధర్మపర్వమున 
నూట ముప్పదినాలుగవ అధ్యాయము 

			భీష్మ ఉవాచ - భీష్ము డిట్లు పలికెను. 

			అత్రాప్యుదాహరన్తీమ మితిహాసం పురాతనమ్, 

			యథా దస్యుః సమర్యాదః ప్రేత్యభావే న నశ్యతి. 	1 

			మర్యాదకల దొంగయు మరణము పొందినపుడు ఎట్లు నశింపకుండునో అను విషయమున ఈ ప్రాతకాలపు ఇతిహాసమును చెప్పుచుందురు. 

			ప్రహర్తా మతిమాన్ శూరః శ్రుతవాన్ సునృశంసవాన్, 

			రక్ష న్నాశ్రమిణాం ధర్మం బ్రహ్మణ్యో గురుపూజకః. 	2

			నిషాద్యాం క్షత్రియా జ్జాతః క్షత్రధర్మాను పాలకః, 

			కాయవ్యో నామ నైషాది ర్దస్యుత్వా త్సిద్ధి మాప్తవాన్. 	3

			పోటుగాడు, బుద్ధిమంతుడు, శూరుడు, పాండిత్యము కలవాడు, మిక్కిలి క్రూరుల నాయకుడు, ఆయా ఆశ్రమములయందున్న వారి ధర్మములను రక్షించు చుండువాడు, బ్రహ్మజ్ఞానము కలవాడు, గురువులను పూజించువాడు, క్షత్రియుని వలన నిషాదియందు పుట్టినవాడు, క్షత్రధర్మమును చక్కగా పాలించువాడునగు కాయవ్యుడను నిషాదజాతివాడు దస్యుడయ్యును సిద్ధిపొందిన వాడాయెను. 

			అరణ్యే సాయం పూర్వాహ్ణే మృగయూథ ప్రకోపితా, 

			విధిజ్ఞో మృగజాతీనాం నైషాదానాం చ కోవిదః. 	4 

			అరణ్యమునందు ఉదయసాయంకాలములయందు మృగముల మందలను రెచ్చగొట్టుచుండును. మృగజాతుల తీరుతెన్నులన్నియు తెలిసినవాడు. ఆటవికుల స్వభావములను చక్కగా తెలిసిన పండితుడు. 

			సర్వకాల ప్రదేశజ్ఞః పారియాత్రచరః సదా, 

			ధర్మజ్ఞః సర్వభూతానా మమోఘేషు ర్దృఢాయుధః. 	5 

			సర్వకాలములను, దేశములను ఎరిగినవాడు. ఎల్లప్పుడు పారియాత్రమను పర్వతముపై తిరుగుచుండువాడు. అన్ని భూతముల ధర్మముల జ్ఞానము కలవాడు. తిరుగులేని బాణము, మొక్కవోని ఆయుధములు కలవాడు. 

			అప్యనేకశతాం సేనా మేక ఏవ జిగాయ సః, 

			వందలకొలదిగాగల సేన నైనను ఒక్కడై గెలిచెను. 

			స వృద్ధా వంధబధిరౌ మహారణ్యేఽభ్యపూజయత్. 	6

			మధుమాంసై ర్మూలఫలై రన్నై రుచ్చావచై రపి, 

			సత్కృత్య భోజయామాస మాన్యా న్పరిచచార చ. 	7

			అతడు గ్రుడ్డిచెవిటివారగు ముదుసలి తలిదండ్రులను పెద్ద అడవిలో పూజించు చుండెను. తేనె, మాంసము, దుంపలు, పండ్లు, గొప్పగొప్ప భోజనములు మొదలగు వానితో వారిని ఆదరించుచుండెను. అట్లే పూజింపదగిన వారిని సేవించుచుండెను. 

			ఆరణ్యకాన్ ప్రవ్రజితాన్ బ్రాహ్మణాన్ పరిపూజయన్, 

			అపి తేభ్యో మృగాన్ హత్వా నినాయ సతతం వనే. 	8 

			అడవిలోని జనులను, సన్యాసులను, బ్రహ్మజ్ఞానులను గొప్పగా గౌరవించుచు అవసరమైనచో వారికొరకు మృగములను చంపి తెచ్చుచుండును. 

			యేఽస్మాన్న ప్రతిగృహ్ణన్తి దస్యుభోజన శంకయా, 

			తేషా మాసజ్య గేహేషు కల్య ఏవ స గచ్ఛతి. 	9 

			ఎవరైన ఇది దొంగతిండి అని శంకించి తననుండి గ్రహింపకుందురేని వారికి వారియిండ్ల యందే తగుభోజనము లేర్పాటుచేసి ప్రొద్దుననే వెళ్లి పోయెడివాడు. 

			బహూని చ సహస్రాణి గ్రామణిత్వేఽ భివవ్రిరే, 

			నిర్మర్యాదాని దస్యూనాం నిరనుక్రోశ వర్తినామ్. 	10 

			దయాదాక్షిణ్యములు హద్దుపద్దులు లేని దొంగలు పెక్కువేలమంది ఆతనిని తమనాయకునిగా ఎన్నుకొనిరి. 

			దస్యవ ఊచుః - దస్యు లిట్లనిరి 

			ముహూర్తదేశకాలజ్ఞః ప్రాజ్ఞః శూరో దృఢవ్రతః, 

			గ్రామణీ ర్భవ నో ముఖ్యః సర్వేషా మపి సంగతః, 	11 

			ముహూర్తములు, దేశములు, కాలములు చక్కగా తెలిసినవాడవు, గొప్ప తెలివిగలవాడవు, పోటుగాడవు, చెదరని వ్రతనిష్ఠ కలవాడవు అగునీవు మాకు ముఖ్య నాయకుడవు కమ్ము. 

			యథాయథా వక్ష్యసి నః కరిష్యామ స్తథా తథా, 

			పాలయాస్మాన్ యథాన్యాయం యథామాతా యథా పితా. 	12 

			నీవెట్లెట్లు చెప్పిన మేమట్లట్లు చేయుదుము. పాడితప్పక మమ్ము తల్లివలె తండ్రివలె పాలింపుము. 

			కాయవ్య ఉవాచ - కాయవ్యు డిట్లనెను. 

			మావధీ స్త్రిం	స్త్రియం భీరుం మా శిశుం మా తపస్వినమ్, 

			నాయుధ్యమానో హన్తవ్యో నచగ్రాహ్యా బలాత్ స్త్రియః. 	13 

			నీవు స్త్రీని, భయపడినవానిని, పసివానిని, తాపసిని, చంపరాదు. నీతో పోరనివానిని చంపరాదు. బలవంతముగ స్త్రీలను పట్టుకొనరాదు. 

			సర్వథా స్త్రీ న హన్తవ్యా సర్వసత్త్వేషు కేనచిత్, 

			నిత్యంతు బ్రాహ్మణే స్వస్తి యోద్ధవ్యం చ తదర్థతః. 	14 

			ఎట్టిపరిస్థితులయందును సమస్తప్రాణులయందు మనలో నెవ్వడును స్త్రీని చంపరాదు. ప్రతిదినము బ్రాహ్మణవిషయమున శుభమునే భావింపవలయును. వారికై పోరాడవలయును. 

			సత్యం చ నాపి హర్తవ్యం సారవిఘ్నం చ మా కృథాః, 

			పూజ్యన్తో యత్ర దేవాశ్చ పితరోఽతిథయ స్తథా. 	15 

			వారి సత్యమును చెడగొట్టరాదు. వారికి సంబంధించిన వివాహాది కార్యమును పాడుచేయరాదు. వారిని మన్నించుట యనగా దేవతలను, పితృదేవతలను, అతిథులను మన్నించుటయే. 

			సర్వభూతే ష్వపి చ వై బ్రాహ్మణో మోక్ష మర్హతి, 

			కార్యా చోపచితి స్తేషాం సర్వస్వేనాపి యా భవేత్. 	16 

			సర్వప్రాణి కోటియందును బ్రహ్మజ్ఞాన సంపన్నుడు మోక్షమునకు తగును. తన సొమ్మంతయు వెచ్చించియైనను బ్రాహ్మణునకు వృద్ధి కలిగింపవలయును. 

			యస్య హ్యేతే సంప్రరుష్టా మన్త్రయన్తి పరాభవమ్, 

			న తస్య త్రిషు లోకేషు త్రాతా భవతి కశ్చన. 	17 

			వారు ఎవని విషయమున మిక్కిలి కోపము పొంది పరాభవమును భావింతురో అట్టివానిని రక్షించువాడు ముల్లోకములందును ఒక్కడును లేడు. 

			యో బ్రాహ్మణాన్ పరివదే ద్వినాశం చాపి రోచయేత్, 

			సూర్యోదయ ఇవ ధ్వాన్తే ధ్రువం తస్య పరాభవః. 	18 

			బ్రాహ్మణులను నిందించువాడు, వారి వినాశమును ఇష్టపడువాడు సూర్యోదయమున చీకటి వలె తప్పక పరాభవ మొందును. 

			ఇహైవ ఫల మాసీనః ప్రత్యాకాంక్షేత సర్వశః, 

			యే యే నో న ప్రదాస్యన్తి తాంస్తాం స్తేనాభియాస్యసి. 	19 

			మనుజుడు ఇక్కడనే కూర్చుండి అన్నివైపులనుండియు ఫలమును పొందగోర వలయును. ఎవరెవరు మనకు ఈయరో వారిని వారిని దానితో ఎదుర్కొన వలయును. 

			శిష్ట్యర్థం విహితో దణ్డో న వృద్ధ్యర్థం వినిశ్చయః, 

			యే చ శిష్టాన్ ప్రబాధన్తేదణ్డ స్తేషాం వధః స్మృతః 	20 

			దుష్టులను శిక్షించుటకొఱకే దండమును ఏర్పరచిరి. కానీ తాను వృద్ధిపొందుటకు కాదు. ఇది నిశ్చయము. కావున శిష్టులను బాధించువారికి వధయే దండము. 

			యే చ రాష్ట్రోపరోధేన వృద్ధిం కుర్వన్తి కేచన, 

			తదైవ తేఽను మార్యన్తే కుణపే కృమయో యథా. 	21 

			ఎవరు దేశమువృద్ధిని అడ్డుకొని తమ వృద్ధిని చేసికొనుచుందురో అట్టివారు అప్పటికప్పుడు పీనుగు మీది పురుగులవలె చంపబడుదురు. 

			యే పున ర్ధర్మశాస్త్రేణ వర్తేర న్నిహ దస్యవః, 

			అపి తే దస్యవో భూత్వా క్షిప్రం సిద్ధి మవాప్నుయుః. 	22 

			ధర్మశాస్త్రమును బట్టి ప్రవర్తించు దొంగలు, దొంగలైనను వెనువెంటనే సిద్ధి పొందుదురు. 

			భీష్మ ఉవాచ - భీష్ము డిట్లనెను. 

			తే సర్వ మే వానుచక్రుః కాయవ్యస్యాను శాసనమ్, 

			వృద్ధిం చ లేభిరే సర్వే పాపేభ్య శ్చాప్యుపారమన్. 	23 

			ఆ దొంగలందరు కాయవ్యుని ఆదేశమును చక్కగా పాటించిరి. అందరు పాపములనుండి విరమించి వృద్ధి పొందిరి. 

			కాయవ్యః కర్మణా తేన మహతీం సిద్ధి మాప్తవాన్, 

			సాధూనా మాచరన్ క్షేమం దస్యూ న్పాపా న్నివర్తయన్. 	24 

			కాయవ్యుడు అట్టిపనితో సాధువులకు క్షేమము కూర్చుచు, దొంగలను పాపమునుండి మరలించుచు గొప్పసిద్ధి పొందెను. 

			ఇదం కాయవ్యచరితం యో నిత్య మనుచిన్తయేత్, 

			నారణ్యేభ్యో హి భూతేభ్యో భయం ప్రాప్నోతి కిఞ్చన. 	25 

			ఈ కాయవ్య చరితమును ప్రతిదినము భావించువానికి అరణ్యమునకు చెందిన క్రూర మృగాదులవలన ఏ కొంచెము భయము కలుగదు. 

			న భయం తస్య భూతేభ్యః సర్వేభ్యశ్చైవ భారత, 

			నాసతో విద్యతే రాజన్ సహ్యరణ్యేషు గోపతిః. 	26

			ఇతి శ్రీమహాభారతే శాంతిపర్వణి ఆపద్ధర్మపర్వణి కాయవ్యచరితే పంచత్రింశదధికశతతమోఽధ్యాయః 

			భారతా! దుష్టుడైనను అట్టివానికి సర్వభూతములనుండియు భయము కలుగదు. వాడు అడవులయందు ఆబోతువంటివాడు. 

			ఇది శ్రీమహాభారతము శాంతిపర్వమున ఆపద్ధర్మపర్వమున 
కాయవ్యచరితము గల నూట ముప్పది అయిదవ అధ్యాయము  

			భీష్మ ఉవాచ- భీష్ము డిట్లు పలికెను. 

			అత్ర గాథా బ్రహ్మ గీతాః కీర్తయన్తి పురావిదః, 

			యేన మార్గేణ రాజా వై కోశం సంజనయ త్యుత. 	1 

			రాజు ఏ మార్గమున కోశమును పుట్టించునో తెలియజేయు బ్రహ్మ చెప్పిన గాథలను ఇచట పురాణవేత్తలు చెప్పచుందురు. 

			న ధనం యజ్ఞ శీలానాం హార్యం దేవస్వమేవ వా, 

			దస్యూనాం నిష్క్రియాణాం చ క్షత్రియో హర్తు మర్హతి. 	2 

			యజ్ఞముచేయు శీలముకలవారి ధనమును, దేవతలసొమ్మును రాజు కొల్లగొట్టరాదు. దొంగలు, పని పాటలు లేనివారు అగువారి సొమ్మును క్షత్రియుడు హరింపదగును. 

			ఇమాః ప్రజాః క్షత్రియాణాం రాజ్యభోగాశ్చ భారత, 

			ధనం హి క్షత్రియ స్యైవ ద్వితీయస్య న విద్యతే. 	3 

			ఈ ప్రజలు, రాజ్యభోగములు అన్నియు క్షత్రియులవే. ధనము క్షత్రియునిదే. రెండవవానికి లేదు. 

			తదస్య స్యా ద్బలార్థం వా ధనం యజ్ఞార్థ మేవ చ, 

			అభోగ్యా శ్శౌషధీ శ్ఛిత్వా భోగ్యా ఏవ పచన్త్యుత. 	4 

			అతనికి ఆ ధనము బలముకొరకో, యజ్ఞముకొరకో మాత్రమే కావలయును. అనుభవమునకు పనికిరాని ఓషధులను కోసివైచి తిండి గుడ్డలకు పనికి వచ్చు వస్తువులనే జనులు పండించుకొందురు గదా! 

			యో వై న దేవా న్న పితౄ న్న మర్త్యాన్ హవిషార్చతి, 

			అనర్థకం ధనం తత్ర ప్రాహు ర్ధర్మవిదో జనాః. 	5 

			దేవతలను, పితృదేవతలను, మనుజులను హవిస్సుతో పూజింపనివానికడ నున్న ధనము పనికి మాలినదని ధర్మమెరిగిన జనులు చెప్పుదురు. 

			హరేత ద్రవిణం రాజన్ ధార్మికః పృథివీపతిః, 

			తతః ప్రీణయతే లోకం న శోకం తద్విధం నృపః. 	6 

			ధర్మముగా వర్తించు రాజు ధనమును సాధింపవలయును. దానితో లోకమును తృప్తి పరచును. శోకమును కాదు. 

			అసాధుభ్యోఽర్థ మాదాయ సాధుభ్యోయః ప్రయచ్ఛతి, 

			ఆత్మానం సంక్రమం కృత్వా కృత్స్నధర్మవిదేవ సః. 	7 

			చెడువారినుండి ధనములను గొని సత్పురుషుల కొసగు రాజు తన్నొక ఆనకట్టవలె చేసికొని సమగ్రమగు ధర్మమెరిగిన వాడగును. 

			తథా తథా జయే ల్లోకాన్ శక్త్యా చైవ యథా యథా, 

			ఉద్భిజ్జా జంతవో యద్వ చ్ఛుక్ల జీవా యథా యథా. 	8 

			ఆకుజెముడుతో బ్రదుకు చీమలవంటి జంతువులవలె మెల్లమెల్లగా తన శక్తినంతయు నుపయోగించి లోకములను జయింపవలయును. (అవి మెల్ల మెల్లగా ఎంత దూరమైనను పోవుచునే యుండును. అట్లే మనుజుడు దీక్ష విడువక లోకముల నన్నింటిని సాధింపవలయునని భావము.) 

			అనిమిత్తా త్సంభవన్తి తథాఽయజ్ఞః ప్రజాయతే. 	9 

			ఉద్భిజ్జములెట్లు నిమిత్తము లేకయే పుట్టుచుండునో, యజ్ఞవిరోధి కూడ అట్లే పుట్టుచుండును. 

			యథైవ దంశమశకం యథా చాణ్డ పిపీలికమ్, 

			సైవ వృత్తి రయజ్ఞేషు యథా ధర్మో విధీయతే. 	10 

			ఈగలు, దోమలు, చీమలు మొదలగు వానియందు వలెనే యజ్ఞవిరోధులయందు ప్రవర్తింపవలయును. దాని వలన ధర్మము నెలకొనును. 

			యథా హ్య కస్మా ద్భవతి భూమౌ పాంసువిలోలితః, 

			తథైవేహ భవేద్ధర్మః సూక్ష్మః సూక్ష్మతర స్తథా. 	11 

			ఇతి శ్రీమహాభారతే శాంతిపర్వణి ఆపద్ధర్మపర్వణి 
షట్త్రింశదధికశతతమోఽధ్యాయః 

			నేలపై దుమ్ము ఏ విధముగా అకస్మాత్తుగా ఏర్పడునో అట్లే ఇచ్చట కూడ సూక్ష్మము, మరింత సూక్ష్మముగా ధర్మ మేర్పడును. 

			ఇది శ్రీ మహాభారతము శాంతిపర్వమున ఆపద్ధర్మపర్వమున 
నూటముప్పదియారవ అధ్యాయము. 

			భీష్మ ఉవాచ- భీష్ము డిట్లు పలికెను. 

			అనాగతవిధాతా చ ప్రత్యుత్పన్నమతి శ్చ యః, 

			ద్వావేవ సుఖ మేధేతే దీర్ఘసూత్రీ వినశ్యతి. 	1 

			భవిష్యత్తు నెఱిగి ముందుజాగ్రత్తపడువాడు, అప్పటికప్పుడు ఉపాయము నూహింపగలవాడు- ఈ యిద్దరే సుఖమును పెంపొందించుకొందురు. దీర్ఘ సూత్రి చెడి పోవును. 

			అత్రైవ చేద మవ్యగ్రం శృణు ష్వాఖ్యాన ముత్తమమ్, 

			దీర్ఘం సూత్ర ముపాశ్రిత్య కార్యా కార్య వినిశ్చయే. 	2 

			కార్యమును, అకార్యమును నిర్ణయించుటయందు మిక్కిలి ఆలస్యమునకు సంబంధించిన ఒక ఉత్తమమగు కథ కలదు. ఏకాగ్రబుద్ధితో దానిని వినుము. 

			నాతిగాధే జలాధారే సుహృదః కుశలా స్త్రయః, 

			ప్రభూతమత్స్యే కౌన్తేయ బభూవుః సహచారిణః. 	3

			పుష్కలముగా చేపలు కలదియు, ఎక్కువలోతు లేనిదియునగు ఒక జలాశయమునందు చక్కనినేర్పుకలవియు, స్నేహము కలవియునగు మూడు చేపలు కలిసి జీవించుచున్నవి. 

			తత్రైకో దీర్ఘకాలజ్ఞ ఉత్పన్న ప్రతిభోఽపరః, 

			దీర్ఘసూత్ర శ్చ తత్రైక స్త్రయాణాం సహచారిణామ్. 	4 

			ఆ మూడు సహచరులలో ఒకటి మిక్కిలి ముందు చూపు కలది. మఱి యొకటి సమయమునకు తగిన తెలివితేటలు కలది. ఇంకొకటి తెగని ఆలోచన కలది. 

			కదాచిత్తం జలస్థాయం మత్స్యబన్ధః సమస్తతః, 

			నిస్రావయామాసు రథో నిమ్నేషు వివిధై ర్ముఖైః. 	5 

			ఒకసారి ఆ మడుగులో బెస్తవా రన్ని వైపులనుండి ప్రవేశించి పల్లపుగుంటలలో పలుపద్ధతులతో నీటిని తొలగించుచుండిరి. 

			ప్రక్షీయమాణం తం దృష్ట్వా జలస్థాయం భయాగమే, 

			అబ్రవీ ద్దీర్ఘదర్శీ తు తావుభౌ సుహృదౌ తదా. 	6 

			తరిగిపోవుచున్న నీరుగల ఆ మడుగును చూచి భయము కలుగగా దీర్ఘదర్శి ఆ యిద్దరు చెలిమికాండ్రతో ఇట్లు పలికెను. 

			ఇయ మాప త్సముత్పన్నా సర్వేషాం సలిలౌకసామ్, 

			శీఘ్ర మన్యత్ర గచ్ఛామః పన్థా యావ న్న దుష్యతి. 	7 

			నీటిలో నివసించు అందరికి, ఇదిగో, ఆపద దాపురించినది. దారి చెడకముందే మరొక తావునకు పోదము. 

			అనాగత మనర్థం హి సునయై ర్యః ప్రబాధయేత్, 

			స న సంశయ మాప్నోతి రోచతాం భో వ్రజామహే. 	8

			రానున్న కీడును నీతి మార్గములతో తొలగించు కొనువాడు సంశయము పొందడు. కనుక పోదము. మీరు కూడ (నాతోరచ్చుటకు) ఇష్టపడుడు. 

			దీర్ఘసూత్ర స్తు య స్తత్ర సోఽబ్రవీ త్సమ్యగుచ్యతే, 

			నతు కార్యా త్వరా తావ దితి మే నిశ్చితా మతిః. 	9 

			వారిలో దీర్ఘసూత్ర మిట్లనెను. నీవన్నది మంచిమాట. తొందర పనికిరాదని నా నిశ్చితమైన బుద్ధి. 

			అథ సంప్రతిపత్తిజ్ఞః ప్రాబ్రవీ ద్దీర్ఘ దర్శినమ్, 

			ప్రాప్తే కాలే న మే కిఞ్చి న్న్యాయతః పరిహాస్యతే, 	10 

			అప్పుడు ప్రాప్తకాలజ్ఞమను రెండవ చేప దీర్ఘదర్శితో ఇట్లనెను. కాలము దాపురించినపుడు న్యాయము ననుసరించి ఏదియు తొలగి పోదని నా అభిప్రాయము. 

			ఏవం శ్రుత్వా నిరాక్రమ్య దీర్ఘదర్శీ మహామతిః, 

			జగామ స్రోతసా తేన గంభీరం సలిలాశయమ్. 	11 

			దొడ్డబుద్ధి గల దీర్ఘదర్శి ఇది విని ఆ ఉన్న కొద్ది పాటి నీటి మార్గమున ఆ మడువు వెడలి మిక్కిలి లోతుగల మరియొక పెద్ద నీటితావున కరిగెను. 

			తతః ప్రస్రుతతోయం తం ప్రసమీక్ష్య జలాశయమ్, 

			బబన్ధు ర్వివిధై ర్యోగై ర్మత్స్యాన్మత్స్యోపజీవినః. 	12 

			అంత నీరు తొలగిపోయిన ఆ మడువును గాంచి చేపలవారు పెక్కు ఉపాయములతో చేపలను పట్టుకొనిరి. 

			విలోడ్యమానే తస్మింస్తు స్రుతతోయే జలాశయే, 

			అగచ్ఛ ద్బన్దనం తత్ర దీర్ఘసూత్రః సహాపరైః. 	13 

			ఆ జలాశయము చెదరగొట్టబడి తొలగిన నీరుకలది కాగా, దీర్ఘసూత్రము మఱికొన్ని చేపలతో పాటు బంధనమున చిక్కెను. 

			ఉద్యానే క్రియమాణే తు మత్స్యానాం తత్ర రజ్జుభిః, 

			ప్రవిశ్యానర్త మేతేషాం స్థితః సంప్రతిపత్తిమాన్. 	14 

			త్రాళ్లతో చేపలను కట్టివేయుచుండగా ప్రాప్తకాలజ్ఞమను రెండవచేప సందు చూచుకొని తోరణము నందు చిక్కినట్లు నిలిచియుండెను. 

			గృహ్యమేవ తదుద్యానం గృహీత్వా తం తథైవ సః, 

			సర్వానేవ చ తాం స్తత్ర తే విదు ర్గ్రథితా నితి. 	15 

			త్రాటికి కట్టివేసిన చేపలన్నియు చిక్కియే యున్నవని జాలరు లనుకొనిరి. ఆ చేప త్రాటిని నోట కరచుకొని పట్టుబడినట్లే నిలిచియుండెను. 

			తతః ప్రక్షాళ్యమానేషు మత్స్యేషు విపులే జలే, 

			ముక్త్వా రజ్జుం ప్రముక్తోఽసౌ శీఘ్రం సంప్రతిపత్తిమాన్.	16 

			ఎక్కువ నీరుగల కొలనులో చేపలను జాడించుచుండగా అప్పటికి పుట్టిన తెలివిగల ఆ రెండవ చేప త్రాటిని వదలి వేగముగా నీటిలోనికి చేరుకొనెను. 

			దీర్ఘసూత్రస్తు మన్దాత్మా హీనబుద్ధి రచేతనః, 

			మరణం ప్రాప్తవాన్ మూఢో యథైవోపహతేన్ద్రియః. 	17 

			బుద్ధిలేనిదీర్ఘసూత్రము కదలికలేనిదై తెలివికలుగనిదై, ఇంద్రియముల పట్టులేనివానివలె, చావు పొందెను. 

			ఏవం ప్రాప్తతమం కాలం యో మోహా న్నావబుధ్యతే, 

			స వినశ్యతి వై క్షిప్రం దీర్ఘసూత్రో యథా ఝషః. 	18 

			ఇట్లు మించివచ్చెడు కాలమును తెలివితక్కువ తనముతో తెలియజాలని వాడు దీర్ఘ సూత్రమను చేపవలె వెనువెంటనే నశించును. 

			ఆదౌ న కురుతే శ్రేయః కుశలోఽస్మీతి యః పుమాన్, 

			స సంశయ మవాప్నోతి యథా సంప్రతిపత్తిమాన్. 	19 

			నాకేమిలే యని మొదటనే మేలైన పని చేసికొననివాడు ప్రాప్తకాలజ్ఞుని వలె ప్రాణసంశయము పొందును. 

			అనాగత విధాతా చ ప్రత్యుత్పన్నమతిశ్చ యః, 

			ద్వావేవ సుఖ మేధేతే దీర్ఘసూత్రో వినశ్యతి. 	20 

			ముందే జాగ్రత్తపడువాడు, సమయమునకు తగిన బుద్ధిని ప్రయోగింప గలవాడు అను నిద్దరే సుఖముతో వృద్ధినొందెదరు. తెగని ఆలోచన కలవాడు చెడిపోవును. 

			కాష్ఠా కలా ముహూర్తా శ్చ దివా రాత్రి స్తథా లవాః, 

			మాసాః పక్షాః షడృతవః కల్పః సంవత్సరా స్తథా. 	21 

			పృథివీ దేశ ఇత్యుక్తః కాలః సచ న దృశ్యతే, 

			అభిప్రీతార్థ సిద్ధ్యర్ధం ధ్యాయతే యచ్చ తత్తథా. 	22 

			కాష్ఠలు, కళలు, ముహూర్తములు, పగలు, రాత్రి, లవములు, నెలలు, పక్షములు, ఆరు ఋతువులు, కల్పము, సంవత్సరములు, దేశము అనబడు నేలయు, ఆ కాలమును మానవునకు కానరావు. కోరినది నెరవేరుటకు దానిని మానవుడు ధ్యానించును. 

			ఏతౌ ధర్మార్థ శాస్త్రేషు మోక్ష శాస్త్రేషు చర్షిభిః, 

			ప్రధానా వితి నిర్దిష్టౌ కామే చాభి మతౌ నృణామ్. 	23 

			ధర్మము, అర్థము, మోక్షము అనువాని శాస్త్రములందును, కామ శాస్త్రమునందును ఋషులు ఈ యిద్దరినే నరులలో ప్రధానులుగా తలంతురు. 

			పరీక్ష్యకారీ యుక్తశ్చ స సమ్య గుపపాదయేత్, 

			దేశకాలా వభిప్రేతౌ తాభ్యాం ఫల మవాప్నుయాత్. 	24

			ఇతి శ్రీమహాభారతే శాన్తి పర్వణి ఆపద్ధర్మపర్వణి 
శాకులోపాఖ్యానే సప్త త్రింశదధిక శతతమోఽధ్యాయః. 

			చక్కగా ఆలోచించి ఏకాగ్రబుద్ధితో దీర్ఘదర్శి దేశకాలములను వశమునకు తెచ్చుకొనును. వానివలన ఫలమును సాధించును. 

			ఇది శ్రీమహాభారతము శాంతిపర్వమున ఆపద్ధర్మపర్వమున శాకులోపాఖ్యానమున నూటముప్పది ఏడవ అధ్యాయము. 

			యుధిష్ఠిర ఉవాచ - ధర్మరా జిట్లనెను. 

			సర్వత్ర బుద్ధిః కథితా శ్రేష్ఠా తే భరతర్షభ, 

			అనాగతా తథోత్పన్నా దీర్ఘసూత్రా వినాశినీ. 	1

			తదిచ్ఛామి తదా శ్రోతుం బుద్ధిం తే భరతర్ష భ, 

			యథా రాజా న ముహ్యేత శత్రుభిః పరివారితః. 	2

			ధర్మార్థ కుశలో రాజా ధర్మశాస్త్ర విశారదః, 

			పృచ్ఛామి త్వాం కురుశ్రేష్ఠ తన్మే వ్యాఖ్యాతు మర్హసి. 	3

			భరతవరేణ్యా! కురుశ్రేష్ఠా! ముందు జాగ్రత్త కలదియు, అప్పటికైన తెలివి కలదియు అగు బుద్ధి మిక్కిలి మేలైనదనియు, తెగని గుంజాటనగలబుద్ధి నాశము కలిగించునదనియు నీవు చెప్పితివి. శత్రువులు చుట్టుముట్టినపుడు, ధర్మమునందును, అర్థమునందును నేర్పుకలవాడు, ధర్మార్థ శాస్త్రములలో ఆరి తేరిన వాడు నగు రాజు ఏ బుద్ధి నాశ్రయించినచో తెలివి తప్పకుండునో దానిని నీవు వక్కాణింపుము. 

			శత్రుభి ర్బహుభి ర్గ్రస్తో యథా వర్తేత పార్థివః, 

			ఏత దిచ్ఛా మ్యహం శ్రోతుం సర్వ మేవ యథావిధి. 	4 

			పెక్కండ్రు పగవారికి చిక్కిన రాజు ఎట్లు మెలగవలయును? దీని నంతయు నున్నదున్నట్లు నేను వినగోరుదును. 

			విషమస్థం హి రాజానం శత్రవః పరిపన్థినః, 

			బహవోఽ ప్యేక ముద్ధర్తుం యతన్తే పూర్వతాపితాః. 	5 

			మున్ను ఒకనివలన వెట్టపొందిన పెక్కండ్రు బంధింపగల శత్రువులు మంచి స్థితిలో లేని ఆ రాజును పెకలించి వేయుటకు ప్రయత్నింతురు. 

			సర్వత్ర ప్రార్థ్యమానేన దుర్బలేన మహాబలైః, 

			ఏ కే నై వాసహాయేన శక్యం స్థాతుం భవే త్కథమ్. 	6 

			గొప్ప బలముకల అనేకులు కూల్చి వేయుటకు కోరుచుండగా, బలము తరిగి, తోడు లేక ఒక్కడై యున్న రాజు ఎట్లు నిలుకడ పొందగలడు? 

			కథం మిత్ర మరిం చాపి విన్దతే భరతర్షభ, 

			చేష్టితవ్యం కథం చాత్ర శత్రో ర్మిత్రస్య చాన్తరే. 	7 

			భరతవరా! అట్టివాడు మిత్రు నెట్లు పొందును? అతనికి పగవాడెట్లు ఏర్పడును? శత్రువు, మిత్రుడు అనువారి నడుమ ఆత డెట్లు మెలగవలయును? 

			ప్రజ్ఞాతలక్షణే మిత్రే తథై వామిత్రతాం గతే, 

			కథం తు పురుషః కుర్యాత్ కృత్వా కిం వా సుఖీ భవేత్	8 

			చక్కగా ఎరిగిన లక్షణములుకల మిత్రుడు స్పష్టముగా అట్లే పగవానితనమును పొందినచో ఆ మానవు డేమి చేయవలయును? ఏమి చేసి సుఖము కల వాడగును? 

			విగ్రహం కేన వా కుర్యాత్ సంధిం వా కేన యోజయేత్, 

			కథం వా శత్రుమధ్యస్థో వర్తేత బలవా నపి. 	9 

			ఎవనితో విరోధము పెట్టుకొనవలయును? ఎవనితో సంధి చేయవలయును? బలవంతుడై యుండియు శత్రువుల నడుమనున్నవాడు ఎట్లు ప్రవర్తింపవలయును? 

			ఏతద్వై సర్వ కృత్యానాం పరం కృత్యం పరంతప, 

			నైతస్య కశ్చి ద్వక్తాస్తి శ్రోతా వాపి సుదుర్లభః. 

			ఋతే శాన్తనవా ద్భీష్మాత్ సత్యసంధా జ్జితేన్ద్రియాత్, 	10 

			ఓయిశత్రుసంహారకుడా! ఇదియే కర్తవ్యము లన్నింటిలో పరమకర్తవ్యము. దీనిని చక్కగా వివరించి చెప్పగలవాడు, శంతనుకుమారుడు, సత్యసంధుడు, ఇంద్రియములను గెలిచిన వాడు అగు భీష్ముడు కాక, మరి యొకడు లేడు. చెప్పినను వినువాడును దొరకుట కష్టము. కావున దానిని చక్కగా పరిశీలించి అది యంతయు నాకు చెప్పుము. 

			తదన్విష్య మహాభాగ సర్వ మేత ద్బ్రవీహి మే. 	11

			కావున చక్కగా పరిశీలించి అది యంతయు నాకు తెలియ జెప్పము. 

			భీష్మ ఉవాచ - భీష్ము డిట్లు పలికెను. 

			త్వ ద్యుక్తోఽయ మనుప్రశ్నో యుధిష్ఠిర సుఖోదయః, 

			శృణు మే పుత్ర కార్త్స్న్యేన గృహ్య మాపత్సు భారత, 	12

			నాయనా! యుధిష్ఠిరా! నీ వడిగిన యీ ప్రశ్న సుఖమునకు మూలమైనది. ఆపదలయందు గ్రహింపదగినదానినిగూర్చి పూర్తిగా చెప్పెదను వినుము. 

			అమిత్రో మిత్రతాం యాతి మిత్రం చాపి ప్రదుష్యతి, 

			సామర్థ్యయోగా త్కార్యాణా మనిత్యా వై సదా గతిః 	13 

			ఆయా పనుల సామర్థ్యసంబంధమువలన శత్రువు మిత్రు డగును. మిత్రుడును చెడ్డవాడగును. ఈ శత్రు మిత్రుల గతి నిలుకడ లేనిది. 

			తస్మా ద్విశ్వసితవ్యం చ విగ్రహం చ సమాచరేత్, 

			దేశం కాలం చ విజ్ఞాయ కార్యాకార్య వినిశ్చయే. 	14 

			దేశమును, కాలమును, కార్యమును, అకార్యమును చక్కగా తెలిసికొని నిర్ణయించి విశ్వాస ముంచవలయును. లేదా వైరము పొందవలయును. 

			సంధాతవ్యం బుధై ర్నిత్యం వ్యవస్య చ హితార్థిభిః, 

			అమిత్రై రపి సంధేయం ప్రాణా రక్ష్యా హి భారత. 	15 

			చక్కగా నిర్ణయించుకొని మేలుకోరువారితోడను, పండితులతోడను, వారు పగవారైనను, కలయికనే కోరవలయును. ప్రాణములు రక్షించుకొనదగినవి కదా! 

			యో హ్య మిత్రై ర్నరో నిత్యం న సందధ్యా దపణ్డితః, 

			న సోఽర్థం ప్రాప్నుయా త్కిఞ్చిత్ ఫలాన్యపి చ భారత. 	16

			భారతా! తెలివిమాలినవాడై యోగ్యులగు పగవారితో సంధి చేసికొనని మానవుడు ఏ ప్రయోజనమును, ఎట్టి ఫలములను పొందడు. 

			యస్త్వమిత్రేణ సందధ్యా న్మిత్రేణ చ విరుధ్యతే, 

			అర్థయుక్తిం సమాలోక్య సుమహ ద్విన్దతే ఫలమ్. 	17 

			ప్రయోజనము సమకూడుటను చక్కగా పరికించి పగవానితో సంధి చేసికొనువాడు, మిత్రునితో పగ పెట్టుకొనువాడు గొప్ప ఫలమును పోందును.  

			అత్రా ప్యుదాహరన్తీమ మితిహాసం పురాతనమ్, 

			మార్జారస్య చ సంవాదం న్యగ్రోధే మూషికస్య చ. 	18 

			ఈ విషయమున మట్టి చెట్టు మీద పిల్లికి, ఎలుకకు జరిగిన సంవాదమను నొక ప్రాతకథను ఉదాహరింతురు. 

			వనే మహతి కస్మింశ్చి న్న్యగ్రోధః సుమహా నభూత్, 

			లతాజాల పరిచ్ఛిన్నో నానాద్విజగణాన్వితః. 	19 

			ఒకానొక పేరడవియందు పెక్కు తీగలల్లుకొనినది, అనేకవిధములగు పక్షుల గుంపులతో కూడినదియు నగు పెద్ద మఱ్ఱిమాను ఉండెడిది. 

			స్కస్ధవాన్మేఘసంకాశః శీతచ్ఛాయో మనోరమః, 

			అరణ్య మభితో జాతః సతు వ్యాళ మృగా కులః. 	20 

			గొప్ప కొమ్మలు కలదియై మేఘమో అన్నట్లు ఉండెను. చల్లని నీడ కలది యై మనసున కింపుగా నుండెను. అది అడవి నన్ని వైపుల నాక్రమించి పాములు, మృగములతో గజిబిజిగా నుండెను. 

			తస్య మూలం సమాశ్రిత్య కృత్వా శతముఖం బిలమ్, 

			వసతి స్మ మహాప్రాజ్ఞః పలితో నామ మూషికః. 	21 

			దాని మొదలును ఆశ్రయించి నూరు ముఖములు గల కలుగు నేర్పరచుకొని గొప్ప తెలివి కల పలితమను ఎలుక నివసించుచుండెడిది. 

			శాఖాం తస్య సమాశ్రిత్య వసతి స్మ సుఖం పురా, 

			లోమశో నామ మార్జారః పక్షి సంఘాత ఖాదకః. 	22 

			అంతకు మునుపే ఆ మఱ్ఱి కొమ్మను ఆశ్రయించి లోమశమను పిల్లి పక్షి గుంపులను భక్షించుచు సుఖముగా నివసించుచుండెను. 

			తత్ర చాగత్య చాణ్డాలో హ్యరణ్యే కృతకేతనః, 

			ప్రయోజయతి చోన్మాథం నిత్య మస్తంగతే రవౌ. 	23 

			అడవిలో ఇల్లు కట్టుకొన్న ఒక చండాలుడు ప్రతిదినము అచటికి వచ్చి సూర్యు డస్తమించిన పిదప బోను పెట్టుచుండెను. 

			తత్ర స్నాయుమయాన్ పాశాన్ యథావ త్సంవిధాయ సః,

			 గృహం గత్వా సుఖం శేతే ప్రభాతా మేతి శర్వరీమ్. 	24 

			అచట సన్నని నరముల పాశములను, నేర్పుగా కూర్చి యింటి కరిగి సుఖముగా అతడు నిద్రించు చుండెను. తెల్లవారినంతనే వచ్చుచుండెను. 

			తత్ర స్మ నిత్యం బధ్యత్తే నక్తం బహువిధా మృగాః

			 కదాచి దత్ర మార్జార స్త్వప్రమత్తో వ్యబధ్యత. 	25 

			ఆ బోనులయందు ప్రతిదినము పెక్కువిధముల మృగములు తగుల్కొనుచుండెడివి. ఒకనాడు ఆపిల్లి మెలకువ కలది యయ్యు, బోనునందు చిక్కుకొనెను. 

			తస్మిన్ బద్దే మహాప్రాణే శత్రౌ నిత్యాతతాయిని, 

			తం కాలం పలితో జ్ఞాత్వా ప్రచచార సునిర్భయః. 	26 

			గొప్ప బలముగలదియు, తనకు ప్రాణ సంకటమైనదియు అగు ఆ శత్రువు బోనునందు చిక్కుకొనగా పలితము ఏ మాత్రము భయములేనిదై, ఆ సమయమున, తిరుగజొచ్చెను. 

			తేనానుచరతా తస్మిన్ వనే విశ్వస్తచారిణా, 

			భక్ష్యం మృగయమాణేన చిరాద్దృష్టం తదామిషమ్. 	27 

			ఆ అడవిలో నమ్మకముతో తిరుగుచున్న ఆ ఎలుక తిండిని వెదకుచున్నదై ఆ బోనుపై వున్న ఎరను చాలసేపటికి చూచెను. 

			స తమున్మాథ మారుహ్య తదామిష మభక్షయత్. 

			తస్యోపరి సపత్నస్య బద్ధస్య మనసా హసన్, 	28 

			బోనులో చిక్కిన శత్రువును లెక్క చేయక మనస్సులో సంతోషించుచు ఆ ఎలుక ఆ బోను నెక్కి ఆ ఎరను తినసాగెను. 

			ఆమిషే తు ప్రసక్తః స కదాచి దవలోకయన్. 	29 

			అపశ్య దపరం ఘోర మాత్మనః శత్రు మాగతమ్, 

			శరప్రసూన సంకాశం మహీ వివర శాయినమ్. 	30 

			నకులం హరిణం నామ చపలం తామ్రలోచనమ్, 

			తేన మూషిక గన్ధేన త్వరమాణ ముపాగతమ్. 	31 

			ఒకప్పుడు ఆ ఎలుక ఈ తిండిపై మనసు పెట్టినదై అటు నిటు చూచుచు మరి యొక భయంకరమైన శత్రువు రాగా చూచెను. అది రెల్లు పూవు వలె నున్నదియు, బొరియలో నిద్రించునదియు, అటు నిటు కదలుచున్నదియు, ఎఱుపెక్కిన కనులు కలదియు అగు ‘హరిణ’ మను ముంగిస. అది ఎలుక వాసనతో ఒక్క పెట్టున వచ్చి పడెను. 

			భక్ష్యార్థం సంలిహానం తం భూమావూర్ధ్వముఖం స్థితమ్, 

			శాఖాగత మరిం చాన్య మపశ్య త్కోట రాలయమ్. 	32 

			ఆ ముంగిస భూమిపై మోము పై కెత్తి నిలిచి ఎలుకను తినుటకై నాలుక చాచుచుండెను. మరియు కొమ్మపై తొఱ్ఱలో దానికి మరి యొక శత్రువు కాన వచ్చెను. 

			ఉలూకం చంద్రకం నామ తీక్ష్ణ తుణ్డం క్షపాచరమ్, 

			గత స్స విషయం తత్ర నకులోలూకయో స్తథా. 	33 

			అది చంద్రకమను గూబ. దాని ముక్కు చాల వాడిగా నుండెను. అది రాత్రిపూట సంచరించుచుండును. ఇట్లా ఎలుక ముంగిస గూబల బారి బడెను. 

			అథా స్యా సీ దియం చిన్తా తత్ప్రాప్య సుమహద్భయమ్,

			 ఆపద్యస్యాం సుకష్టాయాం మరణే ప్రత్యుపస్థితే. 	34  

			సమన్తా ద్భయ ఉత్పన్నే కథం కార్యం హితైషిణా, 

			మిక్కిలి కష్టమైన ఈ ఆపదలో, చావు దాపురింపగా, అన్ని వైపుల నుండి భయము పుట్టగా హితము కోరువాడేమి చేయును? అను చింత దానికి కలిగెను. 

			స తథా సర్వతో రుద్ధః సర్వత్ర భయదర్శనః. 	35 

			అభవ ద్భయసంతప్త శ్చక్రే చ పరమాం మతిమ్, 

			శత్రుగణము అన్నివైపుల చుట్టుముట్టుకొనినది. ఎటు చూచినను భయమే గోచరించుచున్నది. భయముతో తపించి పోవుచున్నది. అట్టి ఆ ఎలుక గొప్ప ఊహ చేసెను. 

			ఆపద్వినాశభూయిష్ఠం గతైః కార్యం హి జీవితమ్. 	36 

			సమన్తా త్సంశయా త్సై షా తస్మా దాప దుపస్థితా, 

			ఆపదలను పొందిన వారు బ్రదుకును, ఆపత్తును నశింపచేయు మేలైన పని కలదానినిగా చేయవలయును. అన్ని వైపుల నుండి సంశయమే యగుటవలన నాకు పెద్ద ఆపద దాపురించినది. 

			గతం మాం సహసా భూమిం నకులో భక్షయిష్యతి. 	37  

			భూమికి చేరుకొన్నంతనే ముంగిస నన్ను తిని వేయును. 

			ఉలూక శ్చేహ తిష్ఠన్తం మార్జారః పాశ సంక్షయాత్, 

			ఇక్కడనే యున్నచో గూబ తినును. పాశము త్రెంపుకొన్నచో పిల్లి మ్రింగును. 

			న త్వేవాస్మ ద్విధః ప్రాజ్ఞః సంమోహం గన్తు మర్హతి. 	38 

			నావంటి తెలివి గలవాడు దిక్కు తోచని స్థితిని పొందరాదు.

			 కరిష్యే జీవితే యత్నం యావద్యుక్త్యా ప్రతి గ్రహాత్. 	39 

			ఉన్నంతలో ఉపాయము చేత బ్రదుకునందు ప్రయత్నము గావింతును.

			 నహి బుద్ధ్యాన్వితః ప్రాజ్ఞో నీతిశాస్త్రవిశారదః, 

			నిమజ్జ త్యాపదం ప్రాప్య మహతీం దారుణా మపి. 	40 

			బుద్ధియు ప్రజ్ఞయు కలనీతిశాస్త్రపండితుడు, ఎంత గొప్ప ఘోరమైన ఆపదను పొందియు క్రుంగిపోవడు. 

			న త్వ న్యా మిహ మార్జారా ద్గతిం పశ్యామి సాంప్రతమ్, 

			విషమస్థో హ్యయం శత్రుః కృత్యం చాస్య మహన్మయా. 	41 

			 ప్రస్తుతమిచట పిల్లికంటె నాకు మరియొకగతి కానరాదు. ఇదియు సంకటమున నున్నది. నాకు శత్రువు. నావలన దీనికి కాగల పనికూడ గొప్పది. 

			జీవితార్థీ కథం త్వద్య శత్రుభిః ప్రార్థిత స్త్రిభిః, 

			తస్మా దేన మహం శత్రుం మార్జారం సంశ్రయామి వై. 	42 

			ముగ్గురు పగవారు పొంచి చూచుచున్న నేను బ్రదుక గోరువాడ నెట్లు కాగలను? కనుక శత్రువైనను ఈ పిల్లిని నే నాశ్రయింతును. 

			నీతిశాస్త్రం సమాశ్రిత్య హిత మస్యోపవర్ణయే, 

			యేనేమం శత్రు సంఘాతం మతి పూర్వేణ వఞ్చయే. 	43 

			నీతిశాస్త్రము నాశ్రయించి దీనికి హితమును చక్కగా ఉపదేశింతును. దానితో ఈ శత్రువుల మూకను బుద్ధిబలముతో మోసగింతును.

			 అయ మత్యంత శత్రు ర్మే వైషమ్యం పరమం గతః, 

			మూఢో గ్రాహయితుం స్వార్థం సంగత్యా యది శక్యతే. 

			కదాచి ద్వ్యసనం ప్రాప్య సన్ధిం కుర్యా న్మయా సహ, 	44 

			ఇది నాకు పుట్టుశత్రువు. గొప్ప విషమదశను పొందియున్నది. తన ప్రయోజనమును పట్టించుకొనుటకు సాధ్యమైనచో ఒకవేళ కష్టదశను పొందియున్నది కనుక నాతో సంధి చేయవచ్చును. 

			బలినా సన్నికృష్టస్య శత్రో రపి పరిగ్రహః. 	45 

			కార్య ఇత్యాహు రాచార్యా విషమే జీవితార్థినా, 

			విషమదశలో బ్రదుకు కోరెడు బలవంతుడు కూడ దగ్గరగా నున్న శత్రువును చేపట్టుటయే కార్యమని ఆచార్యులు చెప్పదురు. 

			శ్రేష్ఠో హి పణ్ణితః శత్రు ర్న చ మిత్ర మపణ్డితః. 	46 

			పండితుడైన పగవాడు శ్రేష్ఠుడు. పండితుడు కాని మిత్రుడట్టి వాడు కాడు. 

			మమ త్వమిత్రే మార్జారే జీవితం సంప్రతిష్ఠితమ్, 

			హన్తా స్మై సంప్రవక్ష్యామి హేతు మాత్మాభిరక్షణే. 	47 

			అయ్యో ! నా బ్రదుకు ఇప్పుడు శత్రువైన పిల్లియందు నిలిచియున్నది. కనుక తన్ను తాను కాపాడుకొనుట యందలి హేతువును నమ్మబలుకుదును. 

			అపీదానీ మయం శత్రుః సంగత్యా పణ్డితో భవేత్, 

			ఒకవేళ ఇప్పుడు ఈ శత్రువు నా కలయికచే తెలివిగలది కావచ్చును. 

			ఏవం విచిన్తయామాస మూషికః శత్రు చేష్టితమ్. 	48 

			ఎలుక ఈ విధముగా శత్రువు చేష్టను గూర్చి ఆలోచించెను. 

			తతోఽర్థగతి తత్త్వజ్ఞః సంధివిగ్రహ కాలవిత్, 

			సాన్త్వ పూర్వ మిదం వాక్యం మార్జారం మూషికోఽబ్రవీత్. 	49 

			అంత ప్రయోజనస్థితితత్త్యము నెరిగినదియు, సంధి విగ్రహముల కాలము తెలిసినదియు నగు నెలుక మంచిమాటలతో పిల్లితో నిట్లనెను. 

			సౌహృదే నాభిభాషే త్వం కచ్చి న్మార్జార జీవసి, 

			జీవితం హి తవేచ్ఛామి శ్రేయః సాధారణం హి నౌ. 	50 

			మార్జాలమా! మంచి మనసుతో నిన్నడుగుచున్నాను. బాగుగానున్నావా? నీ బ్రదుకునే నేను కోరుదును. మన యిరువురకు శ్రేయస్సు సమానమైనది. 

			న తే సౌమ్య భయం కార్యం జీవిష్యసి యథాసుఖమ్, 

			అహం త్వా ముద్ధరిష్యామి యది మాం న జిఘాంససి. 	51 

			మంచిదానా! నీవు భయపడకుము. సుఖముగా బ్రదుకుదువు. నన్ను నీవు చంపగోరకున్నచో నిన్ను నేను ఉద్ధరింతును. 

			అస్తి కశ్చి దుపాయోఽత్ర దుష్కరః ప్రతిభాతి మే, 

			యేన శక్య స్త్వయా మోక్షః ప్రాప్తుం శ్రేయ స్తథా మయా. 	52 

			ఇందు కొంచెము కష్టమైనను నాకొక ఉపాయము తోచుచున్నది. దానితో నీవు విడుదల పొందెదవు. నేను మేలు పొందెదను. 

			మయా ప్యుపాయో దృష్టోఽయం విచార్య మతి మాత్మనః, 

			ఆత్మార్థం చ త్వదర్థం చ శ్రేయః సాధారణం హి నౌ. 	53 

			నేను నా బుద్ధి నుపయోగించి ఒక ఉపాయమును కనుగొంటిని. అది నాకును నీకును మేలైనది. మేలు అనునది యిప్పుడు మన యిరువురకు సాధారణము కదా! 

			ఇదం హి నకులోలూకం పాపబుద్ధ్యా భిసంస్థితమ్, 

			న ధర్షయతి మార్జార తవ మే స్వస్తి సాంప్రతమ్. 	54 

			ఇదిగో ఈ ముంగిసయు, గూబయు పాప బుద్ధితో పొంచియున్నవి. నిన్ను చూచి, ఓ పిల్లీ! నన్ను బెదరింపకున్నవి. దాని చేత నా కిప్పుడు మేలైనది. 

			కూజం శ్చపల నేత్రోఽ యం కౌశికో మాం నిరీక్షతే, 

			నగ శాఖా గ్రగః పాప స్త స్యా హం భృశముద్విజే. 	55 

			ఈ పాపి గూబ గ్రుడ్లు త్రిప్పుచున్నదై కూత లిడుచు చెట్టు కొమ్మ పై నుండి నన్ను చూచుచున్నది. దానితో నేను వణకి పోవుచున్నాను. 

			సతాం సాప్తపదం మైత్రం స సఖా మేఽసి పణ్ణితః, 

			సాంవాస్యకం కరిష్యామి నాస్తి మే భయ మద్య వై. 	56 

			మంచి వారితో చెలిమి ఏడు మాటలతో ఏర్పడునది. అట్టి పండితుడవైన నీవు నాకు చెలివైతివి. నీతో కలిసి బ్రదుకుదును. నాకీ నాడు భయము లేదు. 

			నహి శక్తేఽసి మార్జార పాశం ఛేత్తుం మయా వినా, 

			అహం ఛేత్స్యామి పాశాంస్తే యది మాం త్వం న హింససి. 	57 

			పిల్లీ ! నీవు నేను లేక ఈ పాశమును త్రెంపుకొనజాలవు. నీవు నన్ను హింసింప కున్నచో నీ పాశములను నేను త్రెంపుదును. 

			త్వ మాశ్రితో ద్రుమస్యాగ్రం మూలం త్వహ ముపాశ్రితః,

			చిరోషితా వుభా వావాం వృక్షేఽస్మిన్ విదితం చ తే. 	58 

			నీవు చెట్టు పైభాగము నాశ్రయించితివి. నేను దీని క్రింది భాగము నాశ్రయించితిని. మన యిరువురము ఈ చెట్టునందు పెద్ద కాలమునుండి నివసించుచున్నాము. ఇది నీవు ఎరిగిన విషయమే. 

			యస్మి న్నాశ్వాసతే కశ్చి ద్యశ్చ నాశ్వసితి క్వచిత్, 

			న తౌ ధీరాః ప్రశంసంతి నిత్య ముద్విగ్నమానసౌ. 	59 

			ఎవని యందు ఒకడు నమ్మకము పొందడో, ఎవడు ఎందును ఊరట కలిగింపడో అట్టి బెదరు గుండె కలయిరువురను ధీరులు మెచ్చుకొనరు. 

			తస్మా ద్వివర్ధతాం ప్రీతి ర్నిత్యం సంగత మస్తు నౌ, 

			కాలాతీత మిహార్థం తు న ప్రశంసంతి పణ్డితాః. 	60 

			కనుక మన యిరువురకు ఎల్లప్పుడు ప్రీతి పెంపొందుగాక. మనకు చెలిమి కలుగుగాక! కాలము మించి పోయిన ప్రయోజనమును బుద్ధిమంతులు మేలనరు. 

			అర్థయుక్తి మిమాం తత్ర యథా భూతాం నిశామయ, 

			తవ జీవిత మిచ్ఛామి త్వం మమేచ్ఛసి జీవితమ్. 	61 

			ఈదశలోఉన్న ప్రయోజనసంగతిని చెప్పెదను, వినుము. నేను నీ బ్రదుకును కోరుచున్నాను. నీవు నా బ్రదుకును కోరుచున్నావు. 

			కశ్చి త్తరతి కాష్ఠేన సుగంభీరాం మహానదీమ్, 

			స తారయతి తత్కాష్ఠం సచ కాష్ఠేన తార్యతే. 	62 

			మిక్కిలి లోతైన మహానదిని ఒకడొక కట్టెతో దాటుచున్నాడు. అత డా కట్టెను కూడ ఒడ్డునకు చేర్చుచున్నాడు. ఆ కట్టెతో తాను గట్టెక్కుచున్నాడు. 

			ఈదృశో నౌ సమాయోగో భవిష్యతి సువిస్తరః, 

			అహం త్వా తారయిష్యామి మాం చ త్వం తారయిష్యసి. 	63 

			మన కలయిక యిటువంటిదై చక్కగా పెంపొందునది కాగలదు. నేను నిన్ను గట్టెక్కింతును. నీవు నన్నుద్ధరింతువు. 

			ఏవ ముక్త్యాతు పలిత స్తమర్థ ముభయో ర్హితమ్,

			 హేతుమద్గ్రహణీయం చ కాలాపేక్షీ న్యవేక్ష్య చ 	64 

			కాలస్థితిని గమనించినదైన పలితము (ఎలుక) ఇరువురకు మేలైనది, యుక్తితో కూడినది, గ్రహింపదగినది అగు మాటను చక్కగా ఆలోచించి పలికినది. 

			అథ సువ్యాహృతం శ్రుత్వా తస్య శత్రో ర్విచక్షణః,

			 హేతుమ ద్గ్రహణీయార్థం మార్జారో వాక్య మబ్రవీత్. 	65 

			అంత వివేకము గల ఆ పిల్లి శత్రువగు ఎలుక చక్కగా పలికిన యుక్తిమంతము, గ్రహింపదగినది యగు ఆ వాక్యమును విని పలుక జొచ్చెను. 

			బుద్ధిమాన్ వాక్య సంపన్న స్త ద్వాక్య మనువర్ణయన్, 

			స్వామవస్థాం సమీక్ష్యాథ సా మ్నైవ ప్రత్య పూజయత్. 	66 

			పిల్లియు బుద్ధికలది. పలుకు నేర్పుకలది. ఎలుక పలుకులను మెచ్చుకొనుచు, తన అవస్థను పరిశీలించి మంచితనముతోడనే దానిని మన్నించెను. 

			తత స్తీక్ష్ణాగ్ర దశనో మణి వైదూర్య లోచనః, 

			మూషికం మన్ద ముద్వీక్ష మార్జారో లోమశోఽబ్రవీత్. 	67 

			అంత మిక్కిలి వాడి అయిన కొనలు గల దంతములు కలదియు, మణుల వంటి వైడూర్యముల వంటి కన్నులు గలదియుఅగు పిల్లి లోమశము ఎలుకను తల పై కెత్తి చూచి ఇట్లనెను. 

			నన్దామి సౌమ్య భద్రం తే యో మాం జీవితు మిచ్ఛసి, 

			శ్రేయశ్చ యది జానీషే క్రియతాం మా విచారయ. 	68 

			మంచిదానా! నేను బ్రదుక గోరుచున్నాను. నిన్ను మెచ్చుకొందును. నీకు మేలగు గాక! నా మేలు ఎట్లు కలుగునో ఎరుగుదువేని ఆచరింపుము. విచారింపకుము. 

			అహం హి భృశ మాపన్న స్త్వ మాపన్నతరో మమ, 

			ద్వయో రాపన్నయోః సన్ధిః క్రియతాం మా చిరాయ చ. 	69 

			నేను మిక్కిలి ఆపదలో నున్నదానను. నీ వంత కంటే ఆపద నొందియున్నావు. ఆపదలో నున్న యిరువురకు సంధి యగును. కనుక ఆలసింపక పనిచేయుము. 

			విధాస్యే ప్రాప్తకాలం యత్కార్యం సిద్ధికరం విభో, 

			మయి కృచ్ఛ్రా ద్వినిర్ముక్తే న వినంక్ష్యతి తే కృతమ్. 	70 

			సమయము వచ్చినపుడు నీకు సిద్ధిని కూర్చు పనిని నేనును చేయుదును. నేనీ కష్టమునుండి గట్టెక్కినచో నీవు చేసిన పని చెడి పోదు. 

			న్యస్తమానోఽ స్మి భక్తో ఽస్మి శిష్య స్త్వద్ధితకృత్తథా, 

			నిదేశవశవర్తీ చ భవన్తం శరణం గతః. 	71 

			నేను నా బింకమును వదలివైచినదానను. భక్తి కలదానను. శాసింపదగిన దానను. నీ మేలు చేయుదానను. నీ ఆజ్ఞకు లోబడి ప్రవర్తించు దానను. నిన్ను శరణము పొందిన దానను. 

			ఇత్యేవ ముక్తః పలితో మార్జారం వశ మాగతమ్, 

			వాక్యం హిత మువా చేద మభినీతార్థ మర్థవిత్. 	72 

			పిల్లి తన వశమునకు వచ్చి యిట్లు పలుకగా పలితము అర్థజ్ఞానము కలదియై చక్కగా కూర్చిన ప్రయోజనము గల వాక్యము నిట్లు పలికెను. 

			ఉదారం యద్భవా నాహ నైతచ్చిత్రం భవద్విధే, 

			విహితో యస్తు మార్గో మే హితార్థం శృణు తన్మమ. 	73 

			నీవు పలికినది ఉదారముగా నున్నది. ఇది నీ వంటి వానియందు చిత్రమైనది కాదు. నీ మేలుకొరకు నేను కూర్చిన మార్గమును చెప్పెదను వినుము. 

			అహం త్వాను ప్రవేక్ష్యామి నకులాన్మే మహద్భయమ్,

			 త్రాయస్వ భో మావధీ స్త్యం శక్తోఽస్మి తవ రక్షణే. 	74 

			నేను నీ దగ్గరకు చేరుకొందును. ఈ ముంగిసవలన నాకు పెనుభయము కలుగుచున్నది. నన్ను కాపాడుము. చంపకుము. నేను నిన్ను రక్షింపజాలుదును. 

			ఉలూకా చ్చైవ మాం రక్ష క్షుద్రః ప్రార్థయతే హి మామ్, 

			అహం ఛేత్స్యామి తే పాశాన్ సఖే సత్యేన తే శపే. 	75 

			ఈ నీచమైన గుడ్లగూబయు నన్ను తినగోరుచున్నది. దానినుండియు నన్ను కాపాడుము. నేను ఉరులను కొరికి వేయుదును. మిత్రమా! సత్యము మీద ఒట్టు. 

			తద్వచః సంగతం శ్రుత్వా లోమశో యుక్త మర్థవిత్, 

			హర్హా దుద్వీక్ష్య పలితం స్వాగతే నాభ్యపూజయత్. 	76 

			వివేకముగల లోమశము చక్కగా అతుకుచున్న ఆ యోగ్యమగు మాట విని సంతసముతో పలితమును చూచి స్వాగతముతో మన్నించెను.  

			తం సంపూజ్యాథ పలితం మార్జారః సౌహృదే స్థితః,

			 స విచిన్త్యాబ్రవీ ద్ధీరః ప్రీత స్త్వరిత ఏవ చ. 	77 

			అంత చెలిమి యందు గట్టిగా నిలిచి యున్న పిల్లి చక్కగా విచారించి ధీరము, ప్రీతము, త్వర గలదియునై ఆ పలితమును మెచ్చుకొని యిట్లు పలికెను. 

			శీఘ్ర మాగచ్ఛ భద్రం తే త్వం మే ప్రాణసమః సఖా, 

			తవప్రాజ్ఞ ప్రసాదాద్ధి ప్రాయః ప్రాప్స్యామి జీవితమ్. 	78

			వడిగా రమ్ము, నీకు మేలగును. నీవు ప్రాణములతో సమమైన మిత్రమవు. తెలివిగల ఓ పలితమా! నీ అనుగ్రహము వలన నేను నిశ్చయముగా జీవితమును పొందెదను. 

			యద్య దేవం గతే నాథ శక్యం కర్తుం మయా తవ, 

			తదాజ్ఞాపయ కర్తాస్మి సంధి రేవాస్తు నౌ సఖే. 	79 

			అటు పై విడుదల పొందిన నేను నీ వేది ఆజ్ఞాపించినను చేసెదను. మనకు సంధియే యగుగాక! 

			అస్మాత్తు సంకటాన్ముక్తః సమిత్రగణ బాన్ధవః, 

			సర్వకార్యాణి కర్తాహం ప్రియాణి చ హితాని చ. 	80 

			ఈ సంకటము నుండి బయట పడిన నేను నా మిత్రములతో చుట్టములతో కూడి నీకు ప్రియములు, హితములునైన అన్ని పనులను చేసెదను. 

			ముక్తశ్చ వ్యసనా దస్మా త్యౌమ్యాహ మపి నామ తే, 

			ప్రీతి ముత్పాదయేయం చ ప్రీతి కర్తుశ్చ సత్క్రియామ్. 	81 

			మంచిదానా! నేనీ కష్టమునుండి గట్టెక్కి నాకు ప్రీతి కలిగించిన నీకు ప్రీతిని కలుగజేయుదును. నీకు సత్క్రియ నాచరింతును. 

			ప్రత్యుపకుర్వన్ బహ్వపి న భాతి పూర్వోపకారిణా తుల్యః,

			 ఏకః కరోతి హి కృతే నిష్కారణ మేవ కురుతేఽన్యః. 	82 

			పెద్దపెట్టున చేసినదానికి తగిన ఉపకారము చేయువాడైనను, ముందుమేలు చేసినవానితో సమానుడుగా కన్పట్టడు. ఒకడు ఒక ప్రయోజనమునకై పనిచేయును. మఱియొకడు నిష్కారణముగనే పనిచేయును. 

			భీష్మ ఉవాచ - భీష్ము డిట్లు చెప్పెను. 

			గ్రాహయిత్వా తు తం స్వార్థం మార్జారం మూషిక స్తథా, 

			ప్రవివేశ తు విశ్రమ్య క్రోడ మస్య కృతాగసః. 	83 

			ఇట్లు ఎలుక పిల్లిని స్వప్రయోజనమును పొందించి నమ్మకముతో అది తనకు కీడు చేయు జాతి అయినను దాని ఒడిలోనికి చేరుకొనెను. 

			ఏవ మాశ్వాసితో విద్వాన్ మార్జారేణ స మూషికః, 

			మార్జారోరసి విస్రబ్ధః సుష్వాప పితృమాతృవత్. 	84 

			పిల్లి యిట్లు ఊరడింపగా తెలివిగల ఆ ఎలుక పిల్లి రొమ్ముపై తల్లిదండ్రులకడవలె నమ్మకముతో నిదురించెను. 

			లీనం తు తస్య గాత్రేషు మార్జారస్య చ మూషికమ్, 

			దృష్ట్వా తౌ నకులోలూకౌ నిరాశౌ ప్రత్యపద్యతామ్. 	85 

			ఆ పిల్లి దేహములో అంటుకొనిపోయిఉన్న ఆఎలుకను చూచి ముంగియు, గూబయు ఆశవదలుకొన్నవాయెను. 

			తథైవ తౌ సుసంత్రస్తౌ దృఢమాగతతంద్రితౌ, 

			దృష్ట్వా తయోః పరాం ప్రీతిం విస్మయం పరమం గతౌ. 	86 

			అట్లే ఆరెండును మిక్కిలి భయపడినవియు, గట్టిగా వచ్చిన కునికిపాటు కలవియు నాయెను. మరియు ఆపిల్లి ఎలుకల గొప్ప ప్రీతిని గాంచి పరమాశ్చర్యమును పొందెను. 

			బలినౌ మతిమన్తౌ చ సువృత్తౌ చాప్యుపాసితౌ, 

			అశక్తౌతు నయా త్తస్మా త్సంప్రధర్షయితుం బలాత్. 	87 

			బలము గలవి, బుద్ధికలవి, మంచినడకకలవి, దగ్గరగా నున్నవియునగు నారెండును నీతిబలమువలన తమదేహబలముతో ఎలుకను లోగొన జాలకపోయెను. 

			కార్యార్థం కృతసన్ధీ తౌ దృష్ట్వా మార్జారమూషికౌ, 

			ఉలూకనకులౌ తూర్ణం జగ్మతు స్తౌ స్వ మాలయమ్. 	88 

			ఒక ప్రయోజనముకొరకు సంధి చేసికొనిన ఆ పిల్లి యెలుకలను చూచి గూబ ముంగిసలు తమ నివాసమునకు త్వరగా వెళ్లిపోయెను. 

			లీనః స తస్య గాత్రేషు పలితో దేశకాలవిత్, 

			చిచ్ఛేద పాశా న్నృపతే కాలాపేక్షీ శనైః శనైః. 	89 

			ఆ పిల్లి అవయవములలో కలిసిపోయినట్లున్న ఆ పలితము దేశకాలముల తత్త్వమెరిగినది, కాలముకొఱకు చూచుచున్నదియునై మెల్లమెల్లగా ఆ వల త్రాళ్లను కొరుకసాగెను. 

			అథ బన్ధపరిక్లిష్టో మార్జారో వీక్ష్య మూషికమ్,

			 ఛిన్దన్తం వై తదా పాశా నత్వరస్తం త్వరాన్వితః. 	90 

			 తమత్వరన్తం పలితం పాశానాం ఛేదనే తథా, 

			సంచోదయితు మారేభే మార్జారో మూషికం తథా, 	91 

			అంత బంధనమున నలిగిపోయిన పిల్లి త్వరతో కూడినదియై తొందరపడక మెల్లగా త్రాళ్లను కొరుకుచున్న పలితమును తొందరపెట్టసాగెను. 

			కిం సౌమ్య నాతిత్వరసే కిం కృతార్థో ఽవమన్యసే, 

			ఛిన్ది పాశా నమిత్రఘ్న పురా శ్వపచ ఏతి చ. 	92 

			ఓ మంచిదానా! త్వరపడకున్నావేమి? నీ పని తీరినదని నన్ను చులకన చేయుచున్నావా? ఆ చండాలుడు రాకముందే త్రాళ్లను కొరికివేయుము. 

			ఇత్యుక్త స్త్వరతా తేన మతిమాన్ పలితో ఽబ్రవీత్, 

			మార్జార మకృతప్రజ్ఞం పథ్య మాత్మహితం వచః. 	93 

			అట్లు పిల్లి తొందరపెట్టుచు పలుకగా బుద్ధిగల పలితము తెలివితక్కువ పిల్లితో తనకు మేలైన హితవాక్యము నిట్లు పలికెను. 

			తూష్ణీం భవ నతే సౌమ్య త్వరా కార్యా న సంభ్రమః, 

			వయ మేవాత్ర కాలజ్ఞా నకాలః పరిహాస్యతే. 	94 

			మార్జాలమా! ఊరకుండు. తొందరపనికిరాదు. కంగారుపడకుము. మనమే యిచట కాలము నెరిగిన వారము. కాలము మించిపోలేదు. 

			అకాలే కృత్య మారబ్ధం కర్తు ర్నార్థాయ కల్పతే, 

			తదేవ కాల ఆరబ్ధం మహతే ఽర్థాయ కల్పతే. 	95 

			కానికాలమున మొదలిడినపని కర్తకు ప్రయోజనమును కల్పింపదు. తగుకాలమున మొదలిడిన పనియే గొప్ప ప్రయోజనమును కూర్చును. 

			అకాలే విప్రముక్తా న్మే త్వత్త ఏవ భయం భవేత్, 

			తస్మాత్ కాలం ప్రతీక్షస్వ కిమితి త్వరసే సఖే. 	96 

			అకాలమున విడుదల పొందిన నీవలననే నాకు భయము కలుగవచ్చును. కావున కాలమునకై వేచి యుండుము. నన్నేల తొందర పెట్టెదవు? 

			యదా పశ్యామి చాణ్డాల మాయాన్తం శస్త్రపాణినమ్, 

			తత శ్ఛేత్స్యామి తే పాశాన్ ప్రాప్తే సాధారణే భయే. 	97 

			మన యిరువురకు భయము సాధారణమై కలిగినపుడు ఆయుధము చేపట్టి వచ్చుచున్న చండాలుని చూచినంతనే, మన యిరువురకు ఒకేవిధమగు భయము సంప్రాప్తమైనపుడు, నీపాశములను కొరికివేయుదును. 

			తస్మిన్ కాలే ప్రముక్త స్త్వం తరు మేవాధిరోక్ష్యసే, 

			న హి తే జీవితా దన్య త్కించిత్కృత్యం భవిష్యతి. 	98 

			ఆ కాలమున నీవు విడుదలపొందినచో వెంటనే చెట్టునే ఎక్కెదవు. అపుడు నీకు ప్రాణము దక్కించుకొనుటకంటె మరియొక కార్యము కలుగదు. 

			తతో భవత్యపక్రాన్తే త్రస్తే భీతే చ లోమశ, 

			అహం బిలం ప్రవేక్ష్యామి భవాన్ శాఖాం భజిష్యతి. 	99 

			లోమశమా! భయముతో గుండె దిగులుతో నున్న నీవు తొలగిపోయినంతనే నేను బొరియలోని కరుగుదును. నీవు కొమ్మకు చేరుకొందువు. 

			ఏవ ముక్తస్తు మార్జారో మూషికే ణాత్మనో హితమ్, 

			వచనం వాక్య తత్త్వజ్ఞో జీవితార్థీ మహామతిః. 	100 

			తన మేలు కోరిన పలిత మిట్లు పలుకగా బ్రదుక గోరినదియు దొడ్డ బుద్ధి గలదియు మాటల సారము తెలిసినదియునగు పిల్లి యిట్లు పలికెను. 

			అథాత్మకృత్యే త్వరితః సమ్యక్ ప్రశ్రిత మాచరన్, 

			ఉవాచ లోమశో వాక్యం మూషికం చిరకారిణమ్. 	101 

			అంత లోమశము తన పనియందు తొందర పొందినదై నమ్మకము పుట్టించుచు జాగు చేయుచున్న ఎలుకతో ఇట్లనెను. 

			న హ్యేవం మిత్ర కార్యాణి ప్రీత్యా కుర్వన్తి సాధవః, 

			యథా త్వం మోక్షితః కృచ్ఛ్రా త్త్వరమాణేన వై మయా. 	102 

			తథా హి త్వరమాణేన త్వయా కార్యం హితం మమ, 

			యత్నం కురు మహాప్రాజ్ఞ యథా రక్షాఽవయో ర్భవేత్. 	103 

			మిత్రుల పనులను ప్రీతిగల సాధువులు ఈ విధముగా చేయరు. నేను వడివడిగా నిన్ను కష్టమునుండి విడిపించితిని గదా! అట్లే నీవును నాకు మేలైన పనిని వేగముగా చేయవలయును. దొడ్డబుద్ధిగలదానా! మన యిరువురకు రక్ష యగు విధమున ప్రయత్నింపుము. 

			అథవా పూర్వ వైరం త్వం స్మరన్ కాలం జిహీర్షసి, 

			పశ్య దుష్కృత కర్మ స్త్వం వ్యక్త మాయుః క్షయం తవ. 	104 

			అట్లు కాక మునుపటి పగను తలచుచు నీవు కాలము గడుపగోరుచున్నావా? అట్లు నీవు చెడు కర్మము కలవాడవైనచో, చూడు, ఇప్పటికే నీ యాయువు తరిగి పోయెడిది. 

			యది కిఞ్చి న్మయా జ్ఞానాత్ పురస్తా ద్దుష్కృతం కృతమ్, 

			న తన్మనసి కర్తవ్యం క్షామయే త్వాం ప్రసీద మే. 	105 

			నేనొకవేళ నీ యెదుట బుద్ధి లేక ఏదైన పాడుపని చేసి యున్నచో దానిని మనసున పెట్టుకొనకుము. నిన్నును నేనట్లే క్షమింతును. నా యందు ప్రసన్నుడవగుము. 

			త మేవంవాదినం ప్రాజ్ఞః శాస్త్రబుద్ధి సమన్వితః,

			 ఉవాచేదం వచః శ్రేష్ఠం మార్జారం మూషిక స్తదా. 	106 

			గొప్ప తెలివికలదియు, శాస్త్రబుద్ధితో కూడినదియునగు ఎలుక ఆ విధముగా పలుకుచున్న పిల్లితో మేలైన ఈ పలుకు పలికెను. 

			శ్రుతం మే తవ మార్జార స్వమర్థం పరిగృణతః, 

			మమాపి త్వం విజానాసి స్వమర్థం పరిగృణతః 	107 

			మార్జాలమా! స్వప్రయోజమునే పట్టివ్రేలుచున్న నీ మాట వింటిని. నేనును నా ప్రయోజనమునే పట్టుకొనియుంటినని నీ వెరుగుదువు. 

			యన్మిత్రం భీతవత్సాధ్యం యన్మిత్రం భయ సంహితమ్, 

			సురక్షితవ్యం తత్కార్యం పాణిః సర్పముఖాదిన. 	108 

			భయపడినది వలె ఉండి సాధింపదగిన మిత్రమును, నిజముగా భయముతో కూడిన మిత్రమును అగు దాని కార్యమును పామునోటి నుండి చేతిని వలె సంరక్షించుకొనదగును. 

			కృత్వా బలవతా సన్ధి మాత్మానం యో న రక్షతి, 

			అపథ్య మిన తద్భుక్తం తస్య నార్థాయ కల్పతే. 	109 

			బలవంతునితో సంధి చేసికొని తన్ను తాను రక్షించుకొననివాడు, అపథ్యము తిన్నవానివలె, ప్రయోజనము పొందడు. 

			న కశ్చి త్కస్యచిన్మిత్రం న కశ్చిత్కస్యచి త్సుహృత్, 

			అర్థతస్తు నిబధ్యన్తే మిత్రాణి రిపవ స్తథా. 	110 

			ఎవ్వనికి ఎవ్వడు మిత్రుడు కాడు. ఎవ్వనికిని ఎవ్వడు సుహృత్తు కాడు. మిత్రులో శత్రువులో ప్రయోజనమును బట్టియే ఏర్పడుదురు. 

			అర్థై రర్థా నిబధ్యన్తే గజై ర్వనగజా ఇవ, 

			నచ కశ్చిత్కృతే కార్యే కర్తారం సమవేక్షతే. 	111 

			ప్రయోజనములతోడనే ప్రయోజనములు కట్టువడును. ఏనుగులతోడనే అడవి ఏనుగులను పట్టుకొందురు కదా! పని ముగిసిన పిదప ఎవ్వడును మేలు చేసినవానిని పట్టించుకొనడు. 

			తస్మాత్ సర్వాణి కార్యాణి సావశేషాణి కారయేత్, 

			తస్మిన్ కాలేఽపి చ భవాన్ దివాకీర్తి భయార్దితః. 	112 

			మమ నగ్రహణే శక్తః పలాయన పరాయణః, 

			కనుక పనులన్నింటిని మిగులు ఉండునట్లే చేయవలయును. ఆ సమయమున (చండాలుడు వచ్చు సమయమున) నీవు ఆతని భయముతో పీడ నొందియుందువు. నన్ను పట్టుకొను శక్తి నీకు కలుగదు. పారిపోవుటయే పరమ లక్ష్యముగా నున్నదాన వగుదువు 

			ఛిన్నం తు తన్తుబాహుళ్యం తన్తు రేకోఽవశేషితః. 	113

			ఛేత్స్యా మ్యహం తమ ప్యాశు నిర్వృతో భవ లోమశ, 

			పెక్కు త్రాళ్ల నిప్పటికే త్రెంచి వైచితిని. ఇంక ఒక్కటి మాత్రమే మిగిలియున్నది. దానిని కూడ తొందరగనే కొరికెదను. లోమశమా! సుఖివి కమ్ము. 

			తయోః సంవదతో రేవం తథై వాపన్నయో ర్ద్వయోః. 	114

			క్షయం జగామ సా రాత్రి ర్లోమశం త్వావిశ ద్భయమ్, 

			అట్లు ఆపద పొందిన ఆ రెండును సంభాషించుకొనుచుండగా రాత్రి గడచిపోయెను. లోమశమునకు భయము పై కొనెను. 

			తతః ప్రభాత సమయే వికృతః కృష్ణపింగళః. 	115 

			స్థూలస్ఫిగ్వికృతో రూక్షః శ్వయూధ పరివారితః, 

			శంకుకర్ణో మహావక్త్రో మలినో ఘోరదర్శనః. 	116 

			పరిఘో నామ చాండాలః శస్త్రపాణి రదృశ్యత, 

			అంత తెలవారు సమయమున వికారరూపుడు, నల్లని గోరోజనము వంటి వన్నె కలవాడు, లావైన పిఱుదులతో రోత పుట్టించువాడు, క్రూరుడు, కుక్కల గుంపు చుట్టుముట్టినవాడు, మేకుల వంటి చెవులు గలవాడు, వెడల్పయిన నోరు కలవాడు, మలినుడు, ఘోరమైన దర్శనము కలవాడునగు పరిఘుడను చండాలుడు ఆయుధము చేత ధరించి కానవచ్చెను. 

			తం దృష్ట్వా యమదూతాభం మార్జార స్త్ర స్త చేతనః. 

			ఉవాచ వచనం భీతః కి మిదానీం కరిష్యసి, 	117 

			యముని దూతయో యన్నట్లున్న వానిని చూచి నిలువెల్ల వణకు పుట్టిన పిల్లి ఇప్పుడేమి చేయుదువని (ఎలుకతో) పలికెను.

			అథ తావపి సంత్రస్తౌ తం దృష్ట్వా ఘోరసంకులమ్. 	118 

			క్షణేన నకులోలూకౌ నైరాశ్య ముపజగ్మతుః, 

			అంత ఆ ముంగియు గూబయును ఆ భయంకరమగు గందరగోళమును చూచి మిక్కిలి భయపడి నిరాశ పొందెను. (ఇంతకు మునుపు తమ నెలవులకు పోయినట్లు చెప్పిరి. ఈ శ్లోకమును బట్టి ఆ నెలవులు ఆ చెట్టునందే కలవని ఊహింపదగును) 

			బలినౌ మతిమన్తౌ చ సంఘాతే చాప్యుపాగతౌ. 	119 

			అశక్తే సునయాత్తస్మా త్సంప్రధర్షయితుం బలాత్, 

			ఆ రెండును బలముకలవి, బుద్ధికలవి, కూడియున్నవి. అయినను గొప్ప నీతిబలమువలన బలముతో దానిని దెబ్బగొట్టుటకు అసమర్థములైనవి. 

			కార్యార్థౌ కృతసన్ధానౌ దృష్ట్వా మార్జార మూషికౌ. 	120 

			ఉలూకనకులౌ తత్ర జగ్మతుః స్వంస్వమాలయమ్, 

			ప్రయోజనము కొరకు సంధి చేసికొనిన ఆ పిల్లి ఎలుకలను చూచి ముంగి గూబలు తన తన నెలవులకు అరిగినవి. 

			తత శ్చిచ్ఛేద తం పాశం మార్జారస్య చ మూషికః. 	121 

			 అంత ఆ ఎలుక పిల్లి పాశమును త్రెంచి వేసెను.

			 విప్రముక్తోఽథ మార్జార స్తమే వాభ్యపత ద్ద్రుమమ్, 

			స తస్మాత్సంభ్రమావర్తా న్ముక్తో ఘోరేణ శత్రుణా. 	              122 

			విడుదల పొందిన పిల్లి ఒక్క దూకున చెట్టు పైకి చేరుకొనెను. ఆ విధముగా అది తన ఘోరశత్రువు చేత ఆ గుండె గుబులనెడు సుడి నుండి విడివడెను. 

			బిలం వివేశ పలితః శాఖాం లేభే స లోమశః, 

			ఉన్మాథ మప్యథాదాయ చాణ్డాలో వీక్ష్య సర్వశః. 	123 

			విహతాశః క్షణే నాస్తే తస్మాద్దేశా దపాక్రమత్,

			 జగామ స స్వభవనం చాణ్డాలో భరతర్షభ. 	124 

			పలితము బొరియలోని కరిగెను. లోమశము తన కొమ్మ నందుకొనెను. చండాలుడు దిక్కులు చూచుచు, ఆశ నశింపగా ఒక్క క్షణ మచట నిలిచి వలను కైకొని అట నుండి తొలగెను. తన యింటి కరిగెను. 

			తత స్త స్మా ద్భయాన్ముక్తో దుర్లభం ప్రాప్య జీవితమ్, 

			బిలస్థం పాదపాగ్రస్థః పలితం లోమశోఽబ్రవీత్. 	125 

			అంత చెట్టు మీద నున్న లోమశము ఆ భయమునుండి విముక్తి పొంది పొందరాని బ్రదుకును పొంది బొరియలో నున్న పలితముతో నిట్లనెను. 

			అకృత్వా సంవిదం కాఞ్చి త్సహసా సమవప్లుతః, 

			కృతజ్ఞం కృతకర్మాణం కచ్చి న్మాం నాభిశంకసే. 	126 

			నాతో ఒక్క మాట కూడ పలుకక ఒక్క గంతున పోయితివి. నీవు, కృతజ్ఞత కలదానను, నీకు మేలు చేసిన దానను అగు నన్ను శంకించుట లేదు కదా! 

			గత్వా చ మమ విశ్వాసం దత్వా చ మమ జీవితమ్,

			 మిత్రోపభోగసమయే కిం మాం త్వం నోపసర్పసి. 	127 

			నా విశ్వాసము పొంది, నాకు బ్రదుకు ప్రసాదించి మిత్రమా! సుఖ మనుభవించు వేళ నాకడ కేల రాకున్నావు? 

			కృత్వా హి పూర్వం మిత్రాణి యః పశ్చా న్నాను తిష్ఠతి,

			 న స మిత్రాణి లభతే కృచ్ఛ్రా స్వాపత్సు దుర్మతిః. 	128 

			ముందు మైత్రిని నెరపి తరువాత దానిని కొనసాగింపని దుష్టబుద్ధి ఘోరమైన ఆపదలయందు మిత్రులను పొందజాలడు. 

			సత్కృతోఽహం త్వయా మిత్ర సామర్థ్యా దాత్మనః సఖే,

			స మాం మిత్రత్వ మాపన్న ముపభోక్తుం త్వ మర్హసి. 	129 

			మిత్రమా! నీ సమర్థతతో నాకు మేలొనర్చితివి. కనుక మైత్రిని పొందిన నన్ను కలిసి సుఖ మనుభవింపదగుదువు. 

			యాని మే సన్తి మిత్రాణి యే చ సంబంధి బాంధవాః, 

			సర్వే త్వాం పూజయిష్యన్తి శిష్యా గురు మివ ప్రియమ్. 	130 

			నా మిత్రములు, చుట్ట పక్కములు అన్నియు నిన్ను, శిష్యులు ప్రియమైన గురువును వలె, మన్నింతురు. 

			అహం చ పూజయిష్యే త్వాం సమిత్రగణ బాన్ధవమ్,

			 జీవితస్య ప్రదాతారం కృతజ్ఞః కో న పూజయేత్. 	131 

			నేనును నిన్ను నీవారందరితోపాటు మన్నింతును. బ్రదుకునిచ్చిన వానిని కృతజ్ఞు డెవడు పూజింపకుండును? 

			ఈశ్వరో మే భవా నస్తు స్వశరీర గృహస్య చ, 

			అర్థినాం చైవ సర్వేషా మనుశాస్తా చ మే భవ. 	132 

			నీవు నా దేహమునకు, ఇంటికి, నా సంపదలకు సర్వమునకు ఏలికవు కమ్ము. నాకు మంచి చెడులను ఉపదేశించుదానవు కమ్ము. 

			అమాత్యోఽపి భవ ప్రాజ్ఞ పితేవేహ ప్రశాధి మామ్, 

			న తేఽస్తి భయ మస్మత్తో జీవితే నాత్మనః శపే. 	133 

			ప్రజ్ఞకలదానా! నాకు మంత్రివి కూడ అగుము. తండ్రివలె నన్ను శాసింపుము. నీకు నావలన భయము లేదు. నా జీవితముపై ఒట్టు పెట్టెదను. 

			బుద్ధ్యా త్వముశనా సాక్షా ద్బలేనాధికృతా వయమ్, 

			త్వం మన్త్రబలయుక్తో హి దత్వా జీవిత మద్య మే. 	134 

			నీవు బుద్ధితో సాక్షాత్తు శుక్రాచార్యుడవు. మేము బలముతో అధికులము. నా కిపుడు బ్రదుకు నిచ్చితివి. గొప్ప మంత్రశక్తి కలదానవు. 

			ఏవ ముక్తః పరాం శాన్తిం మార్జారేణ స మూషికః, 

			ఉవాచ పరమన్త్రజ్ఞః శ్లక్ష్ణమాత్మహితం వచః. 	135 

			ఇట్లు పిల్లి గొప్ప శాంతి వచనములు పలుకగా ఎలుక పరుని మంత్రపు లోతుల నెరిగినది కనుక తనకు మేలైన సూక్ష్మమగు పలుకు నిట్లు పలికెను. 

			యద్భవా నాహ తత్సర్వం మయా తే లోమశ శ్రుతమ్, 

			మమాపి తావద్బ్రువతః శృణు యత్ప్రతిభాతి మే. 		136 

			లోమశమా! నీవు పలికినదంతయు నేను వింటిని. నాకు తోచిన దొకటి చెప్పుదును వినుము. 

			వేదితవ్యాని మిత్రాణి విజ్ఞేయా శ్చాపి శత్రవః, 

			ఏతత్ సుసూక్ష్మం లోకేఽస్మిన్ దృశ్యతే ప్రాజ్ఞ సంమతమ్. 	137 

			మిత్రములను చక్కగా తెలిసికొనవలయును. అట్లే శత్రువులను కూడ బాగుగా ఎఱుంగవలయును. ఈ లోకమున ఇది ప్రజ్ఞావంతులకు సమ్మతమైన పరమ సూక్ష్మాంశము.  

			శత్రురూపా హి సుహృదో మిత్రరూపాశ్చ శత్రవః, 

			సన్ధితాస్తేఽవ బుద్ధ్యన్తే కామక్రోధ వశంగతాః. 	138 

			శత్రు రూపమున మిత్రములు, మిత్రరూపమున శత్రువులు ఉందురు. కామమునకు, క్రోధమునకు వశమైన అట్టి వారు కలిసియున్నను తెలియ రాకుందురు. 

			నాస్తి జాతు రిపు ర్నామ మిత్రం నామ న విద్యతే,

			 సామర్థ్యయోగా జ్జాయన్తే మిత్రాణి రిపవ స్తథా. 	139 

			శత్రువని ఒకడుండడు. అట్లే మిత్రమనియు సహజముగా ఒకడుండడు. సమాన ప్రయోజన సంబంధము చేత మిత్రులు, శత్రువులు ఏర్పడుచుందురు. 

			యో యస్మిన్ జీవతి స్వార్థం పశ్యేత్ పీడాం న జీవతి, 

			స తస్య మిత్రం తావత్ స్యాత్ యావన్న స్యాద్విపర్యయః 	140 

			ఎవడు బ్రదికి యుండగా స్వప్రయోజనము చూచునో, పీడను పొందకుండునో వాడు వానికి, దానికి విరుద్ధము కాకుండునంతవరకు, మిత్రమగును. 

			నాస్తి మైత్రీ స్థిరా నామ న చ ధ్రువ మసౌహృదమ్, 

			అర్థయుక్త్యాఽను జాయన్తే మిత్రాణి రిపవ స్తథా. 	141 

			స్థిరమైన మైత్రియు, స్థిరమైన అప్రీతియు నుండవు. ప్రయోజన సంబంధమును బట్టి మిత్రములు, శత్రువులు ఏర్పడుచుందురు. 

			మిత్రం చ శత్రుతా మేతి కస్మింశ్చిత్కాలపర్యయే, 

			శత్రు శ్చ మిత్రతా మేతి స్వార్థో హి బలవత్తరః. 	142 

			ఒకానొక కాలపు మార్పుచేత మిత్రుడును శత్రుత్వము పొందును. అట్లే శత్రువును చెలిమిని పొందును. స్వార్థము గదా మిక్కిలి బలము గలది! 

			యో విశ్వసితి మిత్రేషు న విశ్వసితి శత్రుషు, 

			అర్థయుక్తి మవిజ్ఞాయ యః ప్రీతౌ కురుతే మనః	143 

			మిత్రే వా యది వా శత్రౌ తస్యాపి చలితా మతిః, 

			న విశ్వసే దవిశ్వస్తే విశ్వస్తే నాతి విశ్వసేత్. 	144

			కేవలము ప్రీతియందు మనసు పెట్టి ప్రయోజనమును తెలిసికొనక మిత్రులయందు విశ్వాసము నుంచువానికి, శత్రువులందు నమ్మకము పెట్టకుండువానికి కూడ మిత్రునియందుగాని శత్రువు నందు గాని బుద్ధి చలించి పోవును. కనుక నమ్మరాని వాని యందు నమ్మక ముంచరాదు. నమ్మదగిన వానిని మేర మీరి నమ్మరాదు. 

			విశ్వాసాద్భయ ముత్పన్న మపి మూలాని కృన్తతి, 

			విశ్వాసము వలన పుట్టెడు భయము మొదళ్లను కూడ త్రుంచి వేయును.

			 అర్థయుక్త్యా హి జాయన్తే పితా మాతా సుత స్తథా. 	145  

			మాతులా భాగినేయాశ్చ తథా సంబంధి బాన్ధవాః, 

			తల్లి, తండ్రి, కొడుకు, మేనమామలు, మేనల్లుండ్రు, అట్లే మిగిలిన చుట్టపక్కములు ప్రయోజనమును బట్టియే దగ్గరి వారగుదురు. 

			పుత్రం హి మాతా పితరౌ త్యజతః పతితం ప్రియమ్. 	146 

			లోకో రక్షతి చాత్మానం పశ్య స్వార్థస్య సారతామ్, 

			ఇష్టుడైనను పతితుడైన కొడుకును తల్లిదండ్రులు కూడ వదలివేయుచున్నారు. అట్టి వానిని మరియొక జనుడు రక్షించుచున్నాడు. స్వార్థపు సారత ఎట్టిదో చూడు. 

			సామాన్యా నిష్కృతిః ప్రాజ్ఞ యో మోక్షా త్ప్రత్యనన్తరమ్. 	147 

			ఆపద గడచిన పిదన ప్రాయశ్చిత్తము సామాన్యమే. 

			కృతం మృగయసే శత్రుం సుఖోపాయ మసంశయమ్, 

			అస్మి న్నిలయ ఏవ త్వం న్యగ్రోధా దవతారితః. 	148 

			ఈ స్థలము నందే నీవు చెట్టు దిగి వచ్చి సంశయము లేకుండ సుఖమైన ఉపాయము కలుగునట్లుగా శత్రువును వెదకుచుందువు గదా! 

			పూర్వం నివిష్ట మున్మాథం చపలత్వా న్న బుద్ధవాన్,

			 ఆత్మన శ్చపలో నాస్తి కుతోఽన్యేషాం భవిష్యతి. 	149 

			మునుపు పన్నిన వలను చపలతవలన ఎరుగకుంటివి. చపలుడు తన విషయమందే స్థైర్యము లేనివాడగును. ఇతరుల విషయమున నెట్లు స్థిరముగా నుండును? 

			తస్మా త్సర్వాణి కార్యాణి చపలో హన్త్య సంశయమ్, 

			కనుక బుద్ధి నిలుకడ లేనివాడు పనులన్నింటిని నిస్సంశయముగా పాడు చేయును.

			 బ్రవీషి మధురం యచ్చ ప్రియో మేఽద్య భవానితి. 	150 

			తన్మిత్ర కారణం సర్వం విస్తరేణా పి మే శృణు, 

			ఇప్పడు నీవు నాకు ప్రియమైనదానవని తియ్యగా పలుకుచున్నావు. మిత్రమా! దాని కారణమును మరికొంత వివరించి చెప్పుదును వినుము. 

			కారణా త్ప్రియతా మేతి ద్వేష్యో భవతి కారణాత్. 	151 

			అర్థార్థీ జీవలోకోఽయం న కశ్చిత్ కస్యచిత్ప్రియః, 

			కారణమువలననే ప్రీతిని పొందును. కారణము వలననే ద్వేషింపదగిన వాడగును. ఈ జీవలోకమంతయు ప్రయోజనమును కోరునదియే. ఎవ్వడు ఎవ్వనికిని సహజముగా ప్రియుడు కాడు. 

			సఖ్యం సోదర్యయో ర్భ్రాత్రో ర్దంపత్యో ర్వా పరస్పరమ్. 	152 

			ఒక తల్లి కడుపున పుట్టిన అన్నదమ్ములకును, ఆలుమగలకును ఒకరియెడ నొకరికుండు సఖ్య మిట్టిదియే. 

			కస్యచిన్నాభిజానామి ప్రీతిం నిష్కారణా మిహ, 

			కారణములేని ప్రీతిని ఈ లోకమున నేనెందును చూడజాలకున్నాను. 

			యద్యపి భ్రాతరః క్రుద్ధా భార్యా వా కారణాన్తరే. 	153

			స్వభావత స్తే ప్రీయన్తే నేతరః ప్రీయతే జనః, 

			ఒక వేళ అన్నదమ్ములొకరి యందొకరు కోపము కలవారైనను, వేరొక కారణము చేత భార్య క్రోధము వహించినను స్వభావమువలన వారు మరల ప్రీతి పొందుదురేమో కానీ ఇతర జనుడు ప్రీతి పొందడు. 

			ప్రియో భవతి దానేన ప్రియవాదేన చాపరః,

			మన్త్ర హోమజపై రన్యః కార్యార్థం ప్రీయతే జనః. 	154 

			ఒకడు దానముచేత ప్రియుడగును. మరియొకడు ప్రియమైనమాటలవలన ప్రియుడగును. ఇంకొకడు మంత్రములు హోమములు జపములు అనువానివలన ప్రియుడగును. మనుజుడు ప్రయోజనము వలననే ప్రీతి పొందును. 

			ఉత్పన్నా కారణే ప్రీతి రాసీన్నౌ కారణాన్తరే. 	155 

			ప్రధ్వస్తే కారణస్థానే సా ప్రీతి ర్వినివర్తతే. 	156 

			మన యిరువురకు ఒక కారణమువలన ప్రీతి ఏర్పడినది. మరియొక కారణము నందు మొదటి కారణ స్థానము నశించినచో ఆ ప్రీతి వెనుదిరుగును. 

			కిన్తు తత్కారణం మన్యే యేనాహం భవతః ప్రియః, 

			అన్యత్రాభ్యవహారార్థం తత్రాఽపి చ బుధా వయమ్, 

			కాలో హేతుం వికురుతే స్వార్థస్త మనువర్తతే. 	157 

			మరియు నేను నీకు ప్రియమైన కారణము, భోజన ప్రయోజనము కంటె ఇతరమైనదని నాకనిపించుచున్నది. మనము అందు కూడ పండితులమే కదా! కాలము కారణమును వికారపరచును. స్వార్థము దాని వెంట బడిపోవుచుండును. 

			స్వార్థం ప్రాజ్ఞోఽభిజానాతి ప్రాజ్ఞం లోకోఽను వర్తతే, 

			న త్వీదృశం త్వయా వాచ్యం విదుషి స్వార్థ పండితే. 	158 

			ప్రజ్ఞకలవాడు స్వార్థమును చక్కగా ఎరుగును. ప్రజ్ఞకలవానిని లోకము వెంటనంటును. చక్కగా ఎరిగిన స్వార్థము నందు గొప్ప తెలివిగల వాని విషయమున నీవిట్లు పలుకరాదు. 

			అకాలే హి సమర్థస్య స్నేహ హేతు రయం తవ, 

			తస్మా న్నాహం చలే స్వార్థాత్ సుస్థిరః సంధివిగ్రహే. 	159 

			నీవు సమర్థుడవు. అయినను కాలము కలిసి రాక స్నేహము చేసితివి. అది అచట స్నేహకారణము. అందువలన నా ప్రయోజనమున గట్టిగా నిలిచి యుండువాడనై సంధి విగ్రహములందు చలింపను. 

			అభ్రాణా మివ రూపాణి వికుర్వన్తి క్షణే క్షణే, 

			అద్యైవ హి రిపు ర్భూత్వా పున రద్యైవ మే సుహృత్.	 160 

			కొందరు మేఘముల రూపముల వలె క్షణక్షణము మారిపోవుచుందురు. నేడే నీవు శత్రువవు. మరల నేడే నాకు మిత్ర మయితివి. 

			పునశ్చ రిపు రద్యైవ యుక్తీనాం పశ్య చాపలమ్, 

			ఆసీ న్మైత్రీ తు తావన్నౌ యావ ద్ధేతు రభూత్పురా. 	161 

			మరల ఈనాడే శత్రువ వగుదువు. యుక్తుల చంచలతను పరికింపుము. కారణ మెంతవరకు కలదో అంతవరకు మనకు మునుపు చెలిమి ఏర్పడినది. 

			సా గతా సహ తే నైవ కాలయుక్తేన హేతునా, 

			త్వం హి మే జాతితః శత్రుః సామర్థ్యా న్మిత్రతాం గతః. 	162

			 ఆ చెలిమి కాలముతో కూడినదైన ఆ కారణము తోడనే గతించినది. నీవు నాకు జాతి మాత్రమున విరోధివి. ప్రయోజనమువలన మిత్రత్వమును పొందితివి. 

			తత్కృత్య మభినిర్వర్త్య ప్రకృతిః శత్రుతాం గతా, 

			ఆ పనిని ముగించుకొనిన పిదప స్వభావము శత్రుత్వమునే పొందునది.

			 సోఽహమేవ ప్రణీతాని జ్ఞాత్వా శాస్త్రాణి తత్త్వతః. 

			ప్రవిశేయం కథం పాశం త్వత్కృతే తద్వదస్వ మే, 	163 

			ఈ విధముగా ఏర్పడిన శాస్త్రములను మూలముట్టుగా ఎరిగిన నేను మరల నీ కొరకు పాశములో ఎట్లు చిక్కుదును? అది నాకు చెప్పుము. 

			త్వద్వీర్యేణ ప్రముక్తాహం మద్వీర్యేణ తథా భవాన్. 

			అన్యోన్యాను గ్రహే వృత్తే నాస్తి భూయః సమాగమః, 	164 

			నీ శక్తితో నేను విడుదల పొందితిని. నా శక్తితో నీవును అట్లే అయితివి. ఒకరినొకరు దయచూచుట ముగిసిన పిదప మరల కలయిక ఉండదు కదా! 

			త్వం హి సౌమ్య కృతార్థో ఽద్య నివృత్తార్థా స్తథా వయమ్. 	165 

			న తేఽస్త్యద్య మయా కృత్యం కిఞ్చి దన్యత్ర భక్షణాత్, 

			మిత్రమా! నీవు ప్రయోజనము పొందితివి. మేమును అట్లే పని తీర్చుకొంటిమి. ఇక నీకు, మ్రింగుట కాక, నాతో నేడు పనియేమియు లేదు. 

			అహ మన్నం భవాన్ భోక్తా దుర్బలోఽ హం భవాన్ బలీ. 

			నావయో ర్విద్యతే సన్ధి ర్వియుక్తే విషమే బలే, 	166 

			నేను అన్నమను, నీవు భోక్తవు. నేను బలము లేని దానను. నీవు బలము గలదానవు. విషమమైన బలము విడివడగా మన యిరువురకు సంధి కలుగదు. 

			సమన్యేఽహం తవ ప్రజ్ఞాం యన్మోక్షాత్ప్రత్యనన్తరమ్. 

			భక్ష్యం ప్రశంససే నూనం సుఖో పాయేన కర్మణా, 	167 

			నీ యీ తెలివియంతయు విడుదల నొందిన తరువాత ఏర్పడిన దనుకొందును. సుఖమైన ఉపాయము గల పనితో నీవిపుడు తిండిని గూర్చి ఈ మాటలు పలుకుచున్నావు. నిక్కము. 

			భక్షార్థం హ్యవబద్ధ స్త్వం సముక్తః పీడితః క్షుధా. 

			శాస్త్రజాం మతి మాస్థాయ నూనం భక్షయితాద్య మామ్, 	168 

			నీవు తిండికొరకే వలలో చిక్కితివి. పిదప విడుదల పొందితివి. ఆకలితో బాధపడుచున్నావు. దానికై శాస్త్ర సంబంధమైన బుద్ధి నాశ్రయించి యిప్పుడు నన్ను మ్రింగి వైచెదవు. 

			జానామి క్షుధితం తు త్వా మాహార సమయశ్చ తే. 

			సత్వం మామభిసంధాయ భక్ష్యం మృగయసే పునః, 	169 

			నీవు ఆకొంటివని నేనెరుగుదును. ఇది నీకు భోజనసమయము. కనుక నన్ను వంచించి తిండికై వెదకుచున్నావు. 

			త్వం చాపి పుత్రదారస్థో యత్సన్ధిం సృజసే మయి, 

			శుశ్రూషాం యతసే కర్తుం సఖే మమ న తత్క్షమమ్. 	170 

			నీవును ఆలు బిడ్డలు కలదానవు. కనుక నాయందు సంధిని కూర్చుచున్నావు. మిత్రమా! అందువలన నా శుశ్రూషకై యత్నించుచున్నావు. నావిషయమున అది తగదు. 

			త్వయా మాం సహితం దృష్ట్వా ప్రియా భార్యా సుతాశ్చ తే,	171 

			కస్మాత్తే మాం న ఖాదేయు ర్హృష్టాః ప్రణయిన స్త్వయి. 

			నీతో కలసియున్న నన్ను నీ ముద్దుల యిల్లాలును, నీ ప్రియమైన పిల్లలును లొట్టలు వేయుచు ఏల తినకుందురు? 

			నాహం త్వయా సమేష్యామి వృత్తో హేతుః సమాగమే, 

			శివం ధ్యాయస్వ మే స్వస్థః సుకృతం స్మరసే యది. 	172 

			నేను నీతో కలియను. కలయిక కారణము గడిచిపోయినది. నా మంచి పనిని స్మరింతువేని సమచిత్తుడవై నాకు శుభమును భావింపుము. 

			శత్రో రనార్యభూతస్య క్లిష్టస్య క్షుధితస్య చ. 

			భక్ష్యం మృగయమాణస్య కః ప్రాజ్ఞో విషయం వ్రజేత్, 	173 

			పగవాడు, మంచినడవడిలేనివాడు, కష్టమునందున్నవాడు, ఆకలికొన్నవాడు, తిండిని వెదకుచున్నవాడునగు వాని తావునకు ఏ బుద్ధిమంతుడు వెడలును? 

			స్వస్తి తేఽస్తు గమిష్యామి దూరా దపి తవోద్విజే. 

			విశ్వస్తం వా ప్రమత్తం వా ఏత దేవకృతం భవేత్, 	174 

			నీకు మేలగు గాక! నేను పోయెదను. దూరమున ఉండియు నీకు ఉద్వేగము పుట్టింతును. నమ్మియున్నను, పొరబడినను ఇదియే చేయదగిన పనియగును. 

			బలవ త్సన్నికర్షో హి న కదాచి త్ప్రశస్యతే. 	175 

			బలవంతుని కడ నుండుట ఎన్నటికిని మంచిది కాదు.

			 నాహం త్వయా సమేష్యామి నివృత్తో భవ లోమశ,

			 యది త్వం సుకృతం వేత్సి తత్సఖ్య మనుసారయ. 	176 

			నీతో నేను చెలిమి చేయను. లోమశా! తిరిగి పొమ్ము. నా మంచి పనిని గుర్తింతువేని ఆ స్నేహమును అనుసరింపుము. 

			ప్రశాన్తా దపి మే పాపాత్ భేతవ్యం బలినః సదా, 

			యది స్వార్థం న తే కార్యం బ్రూహి కిం కరవాణి తే. 	177 

			పాపాత్ముడు బలవంతుడు ప్రశాంతుడై యున్నను వానివలన ఎన్నడు భయపడవలయును. నీకు స్వార్థము లేకున్నచో నేనేమి చేయవలయునో చెప్పుము. 

			కామం సర్వం ప్రదాస్యామి న త్వాత్మానం కదాచన,

			 ఆత్మార్థే సంతతి స్త్యాజ్యా రాజ్యం రత్నం ధనాని చ. 	178. 

			నీకు నా సర్వమును పూర్తిగా ఇత్తును. నన్ను మాత్రము ఎన్నటికిని సమర్పించుకొనను. తనకొరకు సంతానమునైనను, రాజ్యమునైనను, రత్నమునైనను, ధనమునైనను విడువవలయును. 

			అపి సర్వం స్వ ముత్సృజ్య రక్షే దాత్మాన మాత్మనా, 

			ఐశ్వర్యధనరత్నానాం ప్రత్యమిత్రే నివర్తతామ్. 	179 

			ఐశ్వర్యము, ధనము, రత్నములు అనువాని తన సొమ్ము నంతటిని వదలియైనను తన్ను తాను కాపాడుకొనవలయును. ఓసి విరోధి! మరలి పొమ్ము. 

			దృష్టా హి పున రావృత్తి ర్జీవతా మితి నః శ్రుతమ్,

			 న త్వాత్మనః సంప్రదానం ధనరత్న వదిష్యతే. 	180 

			బ్రదికియున్నవారికి పోయినదెల్ల మరల తిరిగి వచ్చుట కానవచ్చుచున్నది. ఇది మేము వినియు నుంటిమి. ధన రత్నముల వలె తన్ను తాను ఇచ్చుకొనుట కోరదగినది కాదు. 

			ఆత్మా హి సర్వదా రక్ష్యో దారై రపి ధనై రపి, 

			ఆపదో నోపపద్యన్తే పురుషాణాం స్వదోషజాః, 

			ఆత్మ రక్షణ తంత్రాణాం సుపరీక్షిత కారిణామ్. 	181 

			భార్యల నిచ్చియైనను, ధనములనిచ్చియైనను తన్నుతాను కాపాడుకొన వలయును. ఆత్మ రక్షణమున నేర్పుగలవారును, అన్నియు చక్కగా పరీక్షించి పనులు చేయువారును అగు పురుషులకు తమ దోషములవలన పుట్టెడు ఆపదలు కలుగవు. 

			శత్రుం సమ్య గ్విజానన్తి దుర్బలా యే బలీయసమ్, 

			న తేషాం చాల్యతే బుద్ధిః శాస్త్రార్థకృత నిశ్చయా. 	182 

			బలహీనులైనను బలవంతుడగు శత్రువును గూర్చి చక్కగా తెలిసికొనువారి  శాస్త్రముల అర్థములయందు గట్టి నిశ్చయము పొందిన బుద్ధి ఎన్నటికిని కదలింప జాలనిది. 

			ఇత్యభివ్యక్త మేవం స పలితే నాభి భర్త్సితః. 	183 

			మార్జారో వ్రీడితో భూత్వా మూషికం వాక్య మబ్రవీత్. 	184 

			ఇట్లు ఏ దాపరికము లేకుండ పలితము తెగవేసి పలుకగా సిగ్గుపడిన పిల్లి ఎలుకతో నిట్లనెను. 

			లోమశ ఉవాచ - పిల్లి యిట్లు పలికెను. 

			సత్యం శపే త్వయాఽహం వై మిత్రద్రోహో విగర్హితః, 

			తన్మన్యేఽహం తవ ప్రజ్ఞాం యస్త్వం మమ హితే రతః. 	185 

			సత్యము పై ఒట్టు. నన్ను నీవు మిత్రద్రోహిగా నిందించితివి. అది నీ బుద్ధి విశేషముగా నేను తలంతును. నీవు నా మేలునందు ఆసక్తి కలవాడవు. 

			ఉక్త వానర్థ తత్త్యేన మయా సంభిన్న దర్శనః, 

			నతు మామన్యథా సాధో త్వంగ్రహీతు మిహార్హసి. 	186 

			మరియొక భావముగల నీతో నేను ప్రయోజన దృష్టితో మాటాడితిని. నన్ను నీవు వేరు విధముగా గ్రహింపరాదు. 

			ప్రాణ ప్రదానజం త్వత్తో మయి సౌహృద మాగతమ్,

			 ధర్మజ్ఞోఽస్మి గుణజ్ఞోఽస్మి కృతజ్ఞ్మో ఽస్మి విశేషతః	187 

			నీవు ప్రాణమిచ్చుటవలన నాకు మంచి మనసు ఏర్పడినది. నేను ధర్మమెరిగిన దానను. గుణము నెరిగిన దానను. విశేషించి చేసిన మేలు గుర్తించుదానను. 

			మిత్రేషు వత్సల శ్చాస్మి త్వద్భక్త శ్చ విశేషతః, 

			తస్మా దేవం పునః సాధో మయ్యాచరితు మర్హసి. 	188 

			చెలుల యందు ప్రేమ గలదానను. విశేషించి నీ యందు భక్తి కలదానను. కనుక ఓ సాధు! నా యందు మరల అట్టి భావమునే నీవు చేయవలయును. 

			త్వయా హి వాచ్యమానోఽహం జహ్యాం ప్రాణాన్ సబాన్ధవః,

			విశ్రంభో హి బుధై ర్దృష్టో మద్విధేషు మనస్విషు 	189 

			నీవు నన్ను నిందింతువేని నేను నా వారందరితో కూడి ప్రాణములు వదలుదును. నా వంటి మంచి మనస్సు కలవారి యందు నమ్మకము పండితులకు కానవచ్చునదియే. 

			తదేత ద్ధర్మ తత్వజ్ఞ న త్వం శంకితు మర్హసి, 

			కనుక ధర్మతత్త్వ మెరిగిన నీవు నన్ను శంకింపరాదు.

			ఇతి సంస్తూయమానోఽపి మార్జారేణ స మూషికః.

			మనసా భావగంభీరో మార్జారం వాక్య మబ్రవీత్,	 190 

			అని పిల్లి యిట్లు కొనియాడుచున్నను ఎలుక మనస్సుతో లోతైన భావము గలదియై పిల్లి కిట్లనెను. 

			సాధు ర్భవాన్ శ్రుతార్థోఽస్మి ప్రీయే చ నచ విశ్వసే. 

			సంస్త వై ర్వా ధనౌఘై ర్వా నాహం శక్యః పున స్త్వయా, 	191 

			నీవు మంచిదానవు. నీమాట వింటిని. నీ యందు ప్రీతి నొందెదను. కాని నిన్ను నమ్మ జాలను. ఈ స్తోత్రములు గాని ధన సముదాయములు గాని ఎరచూపి నన్ను నీవు వశపరచుకొనజాలవు.

			న హ్యమిత్రే వశం యాన్తి ప్రాజ్ఞా నిష్కారణం సఖే. 	 192 

			 బుద్ధి కుశలులు శత్రువు విషయమున నిష్కారణముగా వశముకారు. 

			అస్మి న్నర్థే చ గాథే ద్వే నిబోధోశనసా కృతే, 

			ఈ విషయమున మునుపు శుక్రుడు చెప్పిన రెండు గాథలు (శ్లోకములు) కలవు. ఎరుగుము. 

			శత్రు సాధారణే కృత్యే కృత్వా సంధిం బలీయసా, 

			సమాహిత శ్చరే ద్యుక్త్యా కృతార్థశ్చ న విశ్వసేత్. 	193 

			బలవంతుడు శత్రువుతో సమానమగు కార్యమునందు సంధి చేసికొని ఉపాయముతో జాగరూకుడై మెలగవలయును. ప్రయోజనము పొందినవాడగుచు నమ్మి యుండరాదు. 

			న విశ్వసే దవిశ్వస్తే విశ్వస్తే నాతి విశ్వసేత్, 

			నిత్యం విశ్వాసయే దన్యాన్ పరేషాం తు న విశ్వసేత్. 	194 

			నమ్మరాని వానియందు నమ్మకము నొందరాదు. నమ్మదగిన వాని యందును మేర మీరి నమ్మకముంచరాదు. ఇతరులయందు నమ్మకమును సాధింప వలయును. ఇతరులను మాత్రము నమ్మియుండరాదు. 

			తస్మా త్సర్వా స్వవస్థాసు రక్షే జీవిత మాత్మనః 

			ద్రవ్యాణి సంతతి శ్చైవ సర్వం భవతి జీవతః, 	195 

			కనుక అన్ని దశలయందును తన జీవితమును రక్షించుకొనవలయును. ద్రవ్యములు, సంతానము సర్వము బ్రదికి యున్న వానికి ఏర్పడును. 

			సంక్షేపో నీతి శాస్త్రాణా మవిశ్వాసః పరో మతః, 

			నృషు తస్మా దవిశ్వాసః పుష్కలం హిత మాత్మనః. 	196 

			అధికమైన అవిశ్వాసము నీతి శాస్త్రముల పరమసారము. కావున నరులయందు అవిశ్వాసము తనకు నిండైన హితము కూర్చునది. 

			వధ్యస్తే న హి విశ్వస్తాః శత్రుభి ర్దుర్బలా అపి. 

			విశ్వస్తా స్తేషు వధ్యన్తే బలవన్తోఽపి దుర్బలైః, 	197 

			నమ్మకముంచిన దుర్బలులు కూడ పగవారి చేత వధింప బడరు. బలవంతులు నమ్మకముంచి దుర్బలులకు కూడ వధింపదగిన వారగుదురు. 

			త్వద్వి ధేభ్యో మయా హ్యాత్మా రక్ష్యో మార్జార సర్వదా. 

			రక్ష త్వమపి చాత్మానం చాణ్డాలా జ్జాతి కిల్బిషాత్, 	198 

			నీ వంటి వారి వలన, పిల్లీ! నన్ను నేను ఎల్లప్పుడు కాపాడు కొనవలయును. జాతిచేత నే పాపములు చేయు చండాలుని వలన నీవును నిన్ను కాపాడుకొనుము. 

			సతస్య బ్రువత స్త్వేవం సంత్రాసా జ్ఞాత సాధ్వసః. 

			శాఖాం హిత్వా జవే నాశు మార్జారః ప్రయయౌ తతః, 	199 

			అది యిట్లు పలుకుచుండగా మహాభయము వలన పుట్టినగుబులుగల పిల్లి కొమ్మను వదలి వేగముగా పారిపోయెను. 

			తతః శాస్త్రార్థ తత్వజ్ఞో బుద్ధి సామర్థ్య మాత్మనః. 

			విశ్రావ్య పలితః ప్రాజ్ఞో బిల మన్య జ్జగామ హ, 	200 

			అంత శాస్త్రముల అర్థముల తత్త్వము నెరిగినది యగు పలితము తన బుద్ధి సామర్థ్యమును వినిపించి మరియొక బొరియకు చేరుకొనెను. 

			ఏవం ప్రజ్ఞావతా బుద్ధ్యా దుర్బలేన మహాబలాః. 

			ఏకేన బహవోఽమిత్రాః పలితే నాభిసంధితాః, 	201 

			ప్రజ్ఞ కలదియగు పలితము బలము లేనిదియు ఒంటరియునయ్యు బుద్ధి బలముచేత పెక్కండ్రు గొప్పబలము గలవారిని వంచించినది. 

			అరిణాఽపి సమర్థేన సంధిం కుర్వీత పణ్డితః. 

			మూషికశ్చ బిడాలశ్చ ముక్తా వన్యోన్య సంశ్రయాత్,	 202 

			పండితుడు సమర్థుడైన శత్రువుతో కూడ సంధి చేయదగును. ఎలుకయు పిల్లియు ఒకరినొకరు ఆశ్రయించి ఆపదనుండి విడుదల పొందిరి. 

			ఇత్యేవం క్షత్ర ధర్మశ్చ మయా మార్గేషు దర్శితః. 	203 

			ఈ విధముగా క్షత్ర ధర్మమును నేను పలు త్రోవలతో నీకు ప్రదర్శించితిని. 

			విస్తరేణ మహారాజ సంక్షేప మపి మే శృణు, 

			మహారాజా! దీనిని చాల విస్తరించి చెప్పితిని. సంక్షేపముగా కూడ చెప్పెదను వినుము. 

			అన్యోన్య కృతవైరౌ తు చక్రతుః ప్రీతి ముత్తమామ్. 

			అన్యోన్య మభిసంధాతుం సంబభూవ తయో ర్మతిః, 	204 

			ఒకటిపై నొకటి పగగొన్న ఆ రెండును (ఎలుక, పిల్లి) మిక్కిలి ప్రీతిని పొందినవి. కానీ ఒకదాని నొకటి వంచించుటకు వానికి బుద్ధి పుట్టినది. 

			తత్ర ప్రాజ్ఞోఽభి సంధత్తే సమ్యగ్ బుద్ధి సమాశ్రయాత్, 	205 

			అభిసంధీయతే ప్రాజ్ఞః ప్రమాదా దపి వా బుధైః. 

			చక్కగా బుద్ధిశక్తిని ఆశ్రయించుటవలన ప్రజ్ఞ కలవాడు ఇతరుని వంచించును. ప్రజ్ఞ కలవాడు కూడ ప్రమాదము వలన తెలివి గల వారి వంచనకు లోబడుచుండును. 

			తస్మా దభీతవ ద్భీతో విశ్వస్త వ దవిశ్వసన్. 

			న హ్యప్రమత్త శ్చలతి చలితో వా వినశ్యతి, 	206 

			అందువలన భయపడియు భయపడనివానివలెను, నమ్మకుండియు నమ్మినవానివలెను ఉండువాడు పొరపాటుపడక స్థిరముగా నుండును. ఊగులాడు వాడైనచో నశించిపోవును. 

			కాలేన రిపుణా సన్ధిః కాలే మిత్రేణ విగ్రహః, 

			కార్య ఇత్యేవ సంధిజ్ఞాః ప్రాహు ర్నిత్యం నరాధిప. 	207 

			రాజా! సంధితత్త్యము నెరిగినవారు కాలము ననుసరించి శత్రువుతో సంధిని, మిత్రునితో వైరమును చేయవలయునని నొక్కి చెప్పుదురు. 

			ఏతజ్జ్ఞాత్వా మహారాజ శాస్త్రార్థ మభిగమ్య చ, 

			అభియుక్తః ప్రసన్నశ్చ ప్రాగ్భయాద్ భీతవచ్చరేత్. 	208 

			మహారాజా! ఇది ఎరిగి రాజు శాస్త్రతత్వమును చక్కగా పొంది సంపదను పొందగోరుచు ప్రసన్నుడై భయము కలుగకముందే భయము కలవానివలె ప్రవర్తింపవలయును. 

			భీతవత్సన్నిధిః కార్యః ప్రతిసంధి స్తథైవ చ. 

			భయా దుత్పద్యతే బుద్ధి రప్రమత్తాభియోగతః, 	209 

			భయము కలవాని వలె బుద్ధిని సిద్ధము చేసికొనవలయును. అట్లే ఇతరులతో కలయికను కూడ పొందవలయును. పొరపాటు లేని మెలకువవలన కలిగెడు భయమువలన ఆపదలు తొలగించుకొను బుద్ధి ఏర్పడును. 

			న భయం విద్యతే రాజన్ భీత స్యానాగతే భయే. 

			అభీతస్య చ విశ్రంభాత్ సుమహ జ్జాయతే భయమ్, 	210 

			రాజా! భయము రాకముందే భయపడువానికి ఎన్నడును భయము కలుగదు. ఏమగునులే అని ఏమరి భయములేకుండ ప్రవర్తించువానికి పెను భయము ఉప్పతిల్లును. 

			అభీ శ్చరతి యో నిత్యం మన్త్రో దేయః కథంచన. 	211 

			అవిజ్ఞానాద్ధి విజ్ఞాతో గచ్ఛే దాస్పద దర్శిషు, 

			తస్మా దభీతవద్భీతో విశ్వస్తో బహు విశ్వసన్, 	212 

			కార్యాణాం గురుతాం ప్రాప్య నానృతం కిఞ్చి దాచరేత్. 

			కనుక భీతుడయ్యును భయపడని వానివలె, నమ్మనివాడయ్యు నమ్ముచున్న వానివలె ప్రవర్తించువాడు పనుల భారమును పొందినపుడు కాని దాని నేమాత్రము నాచరింపడు. 

			ఏవ మేతన్మయా ప్రోక్త మితిహాసం యుధిష్ఠిర, 

			శ్రుత్వా త్వం సుహృదాం మధ్యే యథావ త్సముపాచర. 	213 

			యుధిష్ఠిరా! నీ కీవిధముగా ఈ ఇతిహాసము నుపదేశించితిని. నీవు దానిని చక్కగా విని మిత్రముల నడుమ తగువిధముగా ఆచరింపుము. 

			ఉపలభ్య మతిం చాగ్ర్యా మరిమిత్రాన్తరం తథా. 	214 

			సంధి విగ్రహ కాలే చ మోక్షో పాయ స్తథైవ చ, 

			శత్రు సాధారణే కృత్యే కృత్వా సంధిం బలీయసా. 	215 

			సమాగమే చరే ద్యుక్త్యా కృతార్థో న చ విశ్వసేత్. 

			మిక్కిలి పదునైన బుద్ధిని సాధించి శత్రు మిత్రముల భేదములను గుర్తించి, సంధి విగ్రహముల కాలమును, ప్రమాదము నుండి బయట పడు ఉపాయమును తెలిసికొని శత్రువునకు సాధారణమగు పనియందు బలవంతునితో సంధిచేసికొని, కలిసిన పిదప ఉపాయముతో మెలగవలయును. ప్రయోజనము పొందినంత మాత్రమున నమ్మియుండరాదు. 

			అవిరుద్ధాం త్రివర్గేణ నీతి మేతాం మహీపతే, 	216 

			అభ్యుత్తి ష్ఠ శ్రుతా దస్మా ద్భూయః సంరక్షయన్ ప్రజౌః. 

			ధర్మము, అర్థము, కామము అనువానికి విరుద్ధముకాని ఈ నీతిని మావలన విని మేలుగా ప్రజలను కాపాడుచు వృద్ధి పొందుము. 

			బ్రాహ్మణై శ్చాపి తే సార్థం యాత్రా భవతు పాణ్డవ, 

			బ్రాహ్మణా వై పరం శ్రేయో దివి చేహ చ భారత. 	217 

			నాయనా! పాండు కుమారా! బ్రహ్మజ్ఞాన సంపన్నులతో కూడి నీ యాత్ర సాగుగాక! వారే ఇక్కడను, పరమునందును మిక్కిలి మేలు కూర్చువారు. 

			ఏతే ధర్మస్య వేత్తారః కృతజ్ఞః సతతం ప్రభో, 

			పూజితాః శుభకర్తారః పూజయే త్తాన్న రాధిప. 	218 

			ప్రభూ! వీరు ధర్మము చక్కగా నెరిగినవారు. ఎల్లప్పుడు కృతజ్ఞులు. మన్నన పొంది శుభమును కూర్చు వారు కనుక, రాజా! వారిని పూజింపుము. 

			రాజ్యం శ్రేయః పరం రాజన్ యశః కీర్తించ లప్స్య సే, 	219 

			కులస్య సన్తతిం చైవ యథా న్యాయం యథాక్రమమ్. 	220 

			మిక్కిలి మేలు కూర్చు గొప్ప రాజ్యమును, న్యాయమును కీర్తిని కులము చక్కగా సాగుటను, న్యాయము ననుసరించి పొందెదవు. (అన్ని దిక్కులకు వ్యాపించుట యశస్సు లక్షణము, అందరు కొని యాడుట కీర్తి లక్షణము) కులము యొక్క సంతతి యనగా కులము అవిచ్ఛిన్నముగా సాగుట). 

			ద్వయో రిమం భారత సంధి విగ్రహం 

			సుభాషితం బుద్ధి విశేష కారకమ్, 

			యథా త్వవేక్ష్య క్షితిపేన సర్వదా 

			నిషేవితవ్యం నృప శత్రు మణ్డలే. 	221 

			ఇతి శ్రీ మహాభారతే శాన్తిపర్వణి ఆపద్ధర్మపర్వణి 
మార్జారమూషిక సంవాదే అష్ట త్రింశదధిక శతతమోఽధ్యాయః 

			రాజా! బుద్ధి విశేషమును గలిగించునది యగు ఈ సంధి విగ్రహముల రెంటి స్థితిని నీకు చక్కగా పలికితిని. రాజు ఎల్లవేళల దీనిని మెలకువతో పరిశీలించి శత్రువుల సముదాయమున ప్రయోగింపవలయును. 

			ఇది శ్రీ మహాభారతము శాంతి పర్వమున ఆపద్ధర్మ పర్వమున మార్జారమూషిక సంవాదము గల నూట ముప్పది యెనిమిదవ అధ్యాయము. 

			యుధిష్ఠిర ఉవాచ - యుధిష్ఠిరు డిట్లు పలికెను :- 

			ఉక్తో మన్త్రో మహాబాహో విశ్వాసో నాస్తి శత్రుషు, 

			కథం హి రాజా వర్తేత యది సర్వత్ర నాశ్వసేత్. 	1 

			మహాబాహూ! విశ్వాసము పగవారియందు ఉంచరాదని మంత్రమును చెప్పితివి. ఎందును నమ్మకము లేనిచో రాజు మెలగుట యెట్లు? 

			విశ్వాసాద్ధి పరం రాజన్ రాజ్ఞా ముత్పద్యతే భయమ్,

			 కథం హి నాశ్వసన్ రాజా శత్రూన్ జయతి పార్థివః. 	2 

			రాజా! విశ్వాసమువలన రాజులకు పెనుభయము కలుగును. మఱి విశ్వసింపక రాజు శత్రువుల నెట్లు గెలుచును? 

			ఏతన్మే సంశయం ఛిన్ధి మతి ర్మే సంప్రముహ్యతి, 

			అవిశ్వాసకథా మేతా ముపశ్రుత్య పితామహ. 	3 

			తాతా! నాయీ సంశయమును తీర్పుము. ఈ అవిశ్వాసమను మాట విన్న నా బుద్ధి కళవళపడుచున్నది. 

			భీష్మ ఉవాచ - భీష్ము డిట్లు చెప్పెను. 

			శృణుష్వ రాజన్ యద్వృత్తం బ్రహ్మదత్తనివేశనే, 

			పూజన్యా సహ సంవాదం బ్రహ్మదత్తస్య భూపతేః. 	4 

			రాజా! బ్రహ్మదత్తుని గృహమున జరిగిన వృత్తాంతమును వినుము. బ్రహ్మదత్తుడను రాజునకు పూజనితో జరిగిన సంవాద మిది. 

			కాంపిల్యే బ్రహ్మదత్తస్య త్వన్తఃపురనివాసినీ, 

			పూజనీ నామ శకుని ర్దీర్ఘకాలం సహోషితా. 	5 

			కాంపిల్య నగరమున బ్రహ్మదత్తుని అంతఃపురమున నివసించుచు పూజని యను పక్షి బహుకాలము కలిసియుండెను. 

			రుతజ్ఞా సర్వభూతానాం యథా వై జీవజీవకః, 

			సర్వజ్ఞా సర్వతత్త్వజ్ఞా తిర్యగ్యోనిం గతాఽపి సా. 	6 

			అది అన్ని ప్రాణుల పలుకులను ఎఱుగునది. శకునములను చెప్పువాని వంటిది. పక్షియోని యందు పుట్టియున్నను, అన్నింటిని అన్నితత్త్యములను ఎఱిగియున్నది. 

			అభిప్రజాతా సా తత్ర పుత్ర మేకం సువర్చసమ్, 

			సమకాలం చ రాజ్ఞోఽపి దేవ్యాం పుత్రో వ్యజాయత. 	7 

			ఆపిచ్చుక మంచి తేజస్సుగల ఒక బిడ్డను కనెను. అదేసమయమున రాజునకు దేవియందు పుత్రుడు కలిగెను. 

			తయో రర్థం కృతజ్ఞా సా ఖేచరీ పూజనీ సదా, 

			సముద్రతీరం సాగత్వా ఆజహార ఫలద్వయమ్. 	8 

			గగనమున తిరుగునది యగు ఆ పిచ్చుక కృతజ్ఞురాలై వారిరువురి కొరకు సముద్రపు ఒడ్డున కరిగి రెండు పండ్లను కొనితెచ్చెను. 

			పుష్ట్యర్థం చ స్వపుత్రస్య రాజపుత్రస్య చైవ హ, 

			ఫల మేకం సుతాయాదాద్రాజపుత్రస్య చాపరమ్. 	9 

			తనబిడ్డయు, రాజకుమారుడును పుష్టి పొందుటకై ఆ రెండు పండ్లను తెచ్చి ఒకటి తనపిల్లకు, మఱియొకటి రాజకుమారునకు నిచ్చెను. 

			అమృతాస్వాదసదృశం బలతేజోఽభివర్ధనమ్, 

			ఆదాయాదాయ సైవాశు తయోః ప్రాదాత్పునః పునః,	 10 

			అమృతపురుచికి సాటియైనదియు, బలమును తేజమును పెంపొందించునదియునగు ఆ పండ్ల జంటను మరలమరల తెచ్చి తెచ్చి ఆపిచ్చుక వారి కిచ్చుచుండెను. 

			తతోఽగచ్ఛ త్పరాం వృద్ధిం రాజపుత్రః ఫలాశనాత్ 

			రాజపుత్రుడు ఆ పండు తినుటవలన ఎక్కువగా వృద్ధిపొందెను. 

			తతః స ధాత్ర్యా కక్షేణ ఉహ్యమానో నృపాత్మజః. 	11 

			దదర్శ తం పక్షిసుతం బాల్యాదాగత్యబాలకః,

			తతో బాల్యాచ్చ యత్నేన తేనాక్రీడత పక్షిణా. 	12 

			అంత రాచబిడ్డ దాదిచంకలో నెక్కి తిరుగుచు ఆ పక్షిపిల్లను చూచెను. పసితనము వలన ఆ బాలకుడు ఎంతో ముచ్చటపడి దానితో ఆడుకొనుచుండెను. 

			శూన్యే చ త ముపాదాయ పక్షిణం సమజాతకమ్, 

			హత్వా తతః స రాజేన్ద్ర ధాత్ర్యా హస్త ముపాగతః. 	13 

			తనయీడు పక్షిపిల్లను ఆబాలకుడు ఒకనాడు ఎవరులేనిచోటునకు కొనిపోయి చంపివైచి దాదిచంక ఎక్కెను. 

			అథ సా పూజనీ రాజ న్నాగమత్ఫలహారిణీ, 

			అపశ్య న్నిహతం పుత్రం తేన బాలేన భూతలే. 	14 

			అంత పండ్లు తెచ్చుచున్న పూజని తిరిగి వచ్చెను. ఆబాలుడు చంపగా నేలపై పడియున్న బిడ్డను చూచెను. 

			బాష్ప పూర్ణముఖీ దీనా దృష్ట్వా తం రుదతీ సుతమ్, 

			పూజనీ దుఃఖ సంతప్తా రుదతీ వాక్య మబ్రవీత్. 	15 

			ఆ పిల్లను చూచి కన్నులు నీటితో నిండిన ఆదీనురాలు దుఃఖముతో కుమిలిపోవుచు ఇట్లు పలికెను. 

			క్షత్రియే సంగతం నాస్తి న ప్రీతి ర్న చ సౌహృదమ్, 

			కారణాత్ సాన్త్వయన్త్యేతే కృతార్థాః సంత్యజన్తి చ. 	16 

			క్షత్రియుని యందు స్నేహము లేదు. ప్రీతిలేదు. మంచి మనసు లేదు. వీరు కారణమును బట్టి లాలింతురు. పనితీర్చుకొని వదలి వైచెదరు. 

			క్షత్రియేషు న విశ్వాసః కార్యః సర్వాపకారిషు,

			 అపకృత్యాపి సతతం సాన్వయన్తి నిరర్థకమ్. 	17 

			అన్నివిధముల కీడుచేయు స్వభావముగల క్షత్రియులయందు విశ్వాసము పొందరాదు. వారు అపకారము చేసికూడ పనికిమాలినవిధముగా మంచిమాట లాడుదురు. 

			అహ మద్య కరోమ్యద్య సదృశీం వైరయాతనామ్, 

			కృతఘ్నస్య నృశంసస్య భృశం విశ్వాసఘాతినః. 	18 

			కృతఘ్నుడు, క్రూరుడు, మీదుమిక్కిలి నమ్మకమును నాశనము చేసినవాడునగు వీనికి వాని చేష్టకు తగిన యాతనను నేడు చేయుదును. 

			సహ సంజాత వృద్ధస్య తథైవ సహభోజినః, 

			శరణాగతస్య చ వధ స్త్రివిధం హ్యేవ పాతకమ్. 	19 

			కలిసి పుట్టి పెరిగినవాడు, కలిసి తినుచున్నవాడు, శరణుకోరివచ్చినవాడు అనువారిని వధించుట మూడు విధములైన పాతకము. 

			ఇత్యుక్త్యా చరణాభ్యాం తు నేత్రే నృపసుతస్య సా, 

			భిత్త్వా స్వస్థా తత ఇదం పూజనీ వాక్య మబ్రవీత్. 	20 

			అని పలికి పూజని కాళ్లతో ఆ రాచబిడ్డ కనులను పొడిచి ఉద్వేగము తీర్చుకొని యిట్లు పలికెను. 

			ఇచ్ఛ యేహ కృతం పాపం సద్యస్తం చోపసర్పతి, 

			కృతం ప్రతికృతం యేషాం న నశ్యతి శుభాశుభమ్. 	21 

			బుద్ధిపూర్వకముగా చేసిన పాపము వెనువెంటనే చేసిన వానిని చుట్టుకొనును. అపకారము చేసినవారి శుభ, అశుభ కర్మము చేసిన దానికి విరుద్ధముగా నశింపదు. 

			పాపం కర్మ కృతం కిఞ్చి ద్యది తస్మి న్నదృశ్యతే, 

			నృపతే తస్య పుత్రేషు పౌత్రేష్వపి చ నప్తృషు. 	22 

			చేసిన పాపకర్మము కొంచెమైనను వానియందు ఫలమును చూపదేని, రాజా! అతని కొడుకులయందో, మనుమలయందో, మునిమనుమలయందో ఆఫలము కానవచ్చును. 

			బ్రహ్మదత్తః సుతం దృష్ట్వా పూజన్యాహృతలోచనమ్,

			 కృతే ప్రతికృతం మత్వా పూజనీ మిద మబ్రవీత్. 	23 

			బ్రహ్మదత్తుడు, పూజని పొడిచివైచిన కన్నులు గల కొడుకును చూచి చేసినదానికి సరియైన ప్రతిక్రియ అని తలచి పూజనితో ఇట్లనెను. 

			బ్రహ్మదత్త ఉవాచ - బ్రహ్మదత్తు డిట్లు పలికెను. 

			అస్తి వై కృత మస్మాభి రస్తి ప్రతికృతం త్వయా, 

			ఉభయం తత్సమీభూతం వస పూజని మాగమః. 	24 

			పూజనీ! మేము చేసిన పాపముకలదు. నీవుదానికి చేసిన ప్రతిక్రియయు కలదు. దానికి దానికి సరిపోయినది. నీవు మాయింటనే ఉండుము. వెళ్లకుము. 

			పూజ న్యువాచ - పూజని యిట్లనెను. 

			సకృత్కృతాపరాధస్య తత్రైవ పరిలమ్బతః, 

			న తద్బుధాః ప్రశంసన్తి శ్రేయ స్తత్రాపసర్పణమ్. 	25 

			ఒకమారు ఒకనికి ద్రోహముచేసి అచటనే పట్టి వ్రేలాడు వానిని పండితులు మేలనరు. ఆటనుండి తొలగి పోవుటయే మంచిది. 

			సాన్త్వే ప్రయుక్తే సతతం కృతవైరే న విశ్వసేత్, 

			క్షిప్రం స బధ్యతే మూఢో నహి వైరం ప్రశామ్యతి. 	26 

			అపకారము చేసిన వాని విషయమున ఎన్ని మంచి మాటలాడినను నమ్మియుండరాదు. ఆ మూఢుడు వెనువెంటనే పట్టువడును. పగ అణగదు. 

			అన్యోన్యకృతవైరాణాం పుత్రపౌత్రం నియచ్ఛతి,

			పుత్రపౌత్రవినాశే చ పరలోకం నియచ్ఛతి. 	27 

			ఒకరికొకరు అపకారము చేసికొన్నవారి కొడుకులు, మనుమలు కూడ నశించిపోవుదురు. పుత్రులు పౌత్రులు నశింపగా పరలోకము నాశనమగును. 

			సర్వేషాం కృతవైరాణా మవిశ్వాసః సుఖోదయః, 

			ఏకాన్తతో నవిశ్వాసః కార్యో విశ్వాసఘాతకైః. 	28 

			అపకారము చేసినవారి అందరికిని నమ్మకము లేకుండుటయే సుఖము కలిగించునది. నమ్మకమునాశనముచేసినవారితో ఒకే రూపమగు విశ్వాసమును చేయనేరాదు. 

			న విశ్వసే దవిశ్వస్తే విశ్వస్తే నాతి విశ్వసేత్, 

			విశ్వాసా ద్భయముత్పన్న మపి మూలం నికృన్తతి. 

			విశ్వాసములేనివానియందు విశ్వాసము ఉంచుకొనరాదు. నమ్మదగినవానియందు కూడ మేరమీరి నమ్మకముంచరాదు. నమ్మకమువలన పుట్టిన భయము మూలమునే తెగగోయును. 

			కామం విశ్వాసయే దన్యాన్ పరేషాం నచ విశ్వసేత్. 	29 

			ఇతరులను గట్టిగా నమ్మింపవలయును. ఇతరులను తాను నమ్మి యుండరాదు. 

			మాతా పితా బాన్ధవానాం వరిష్ఠా 

			భార్యా జరా బీజమాత్రం తు పుత్రః, 

			భ్రాతా శత్రుః క్లిన్నపాణి ర్వయస్య 

			ఆత్మా హ్యేకః సుఖ దుఃఖస్య భోక్తా. 	30 

			తల్లియు తండ్రియు బంధువులలో అందరికంటే మిన్నవారు. అంతమాత్రమే. భార్యయే ముదిమి. కొడుకు విత్తనము మాత్రమే. సోదరుడు శత్రువు. చెలిమికాడు తడి చేతులవాడు. తన సుఖదుఃఖములను అనుభవించునది తాను ఒక్కడు మాత్రమే. 

			అన్యోన్యకృతవైరాణాం న సంధి రుపపద్యతే, 

			స చ హేతు రతిక్రాన్తో యదర్థ మహ మావసన్. 	31 

			ఒకరికొకరు కీడు చేసికొన్నవారికి చెలిమి కుదరదు. మనయిరువురకు నేనిచట ఎందుకు ఉండవలయునో ఆహేతువు చెల్లిపోయినది. 

			పూజిత స్యార్థ మానాభ్యాం జన్తోః పూర్వాపకారిణః, 

			మనో భవత్యవిశ్వస్తం కర్మ త్రాసయతేఽబలాన్. 	32 

			మునుపు అపకారము పొందిన జీవి పిదప సొమ్ములతో, మన్ననలతో గౌరవము పొందినప్పటికిని వాని మనస్సు నమ్మకములేనిదే యగును. వానిచేష్ట బలములేనివారిని వణకించి వేయును. 

			పూర్వం సంమాననా యత్ర పశ్చాచ్చైవ విమాననా, 

			జహ్యా త్తత్సత్త్వవాన్ స్థానం శత్రోః సమ్మానితోఽపి సన్. 	33 

			మొదట సమ్మానము పిదప అవమానము పొందినవాడు సమర్థుడైనచో, శత్రువు తన్ను మన్నించుచున్నను ఆతావును వదలిపోవలయును. 

			ఉషితాస్మి తవాగారే దీర్ఘకాలం సమర్చితా, 

			తదిదం వైరముత్పన్నం సుఖ మాశు వ్రజామ్యహమ్. 	34 

			నీయింట పెనుకాలము మన్ననగొనుచు నివసించితిని. ఇదిగో ఇప్పుడు పగ ఏర్పడినది. వెంటనే సుఖముగా వెడలిపోయెదను 

			బ్రహ్మదత్త ఉవాచ - బ్రహ్మదత్తు డిట్లనెను. 

			యఃకృతే ప్రతికుర్యాద్వై న స తత్రాపరాధ్నుయాత్, 

			అనృణ స్తేన భవతి వస పూజని మాగమః. 	35 

			పూజని! కృతికి ప్రతికృతిచేసినవాడు దోషి కాడు. అందుచేత అప్పుతీరి పోయినది. ఉండు, వెళ్లకు. 

			పూజన్యువాచ - పూజని యిట్లనెను. 

			న కృతస్య తు కర్తుశ్చ సఖ్యం సంధీయతే పునః, 

			హృదయం తత్ర జానాతి కర్తు శ్చైవ కృతస్య చ. 	36 

			అపకారము చేసినవానికి, చేయబడిన వానికి చెలిమి మరల అతుకుకొనదు.ఆయిరువురి హృదయము ఆ అపకారమును నిత్యము స్మరించుచునే యుండును. 

			బ్రహ్మదత్త ఉవాచ - బ్రహ్మదత్తు డనెను. 

			కృతస్య చైవ కర్తుశ్చ సఖ్యం సంధీయతే పునః, 

			వైరస్యోపశమో దృష్టః పాపం నోపాశ్నుతే పునః. 	37 

			అపకారము పొందిన వానికిని, చేసినవానికిని మరల చెలిమి కలుగును. పగ అడగుట లోకమున కానవచ్చుచున్నది. కనుక అపకారము చేసినవాడు పాపమును పొందడు. 

			పూజన్యువాచ - పూజని పలికెను. 

			నాస్తి వైర మతిక్రాప్తం సాన్త్వితోఽస్మీతి నాశ్వసేత్,

			 విశ్వాసాద్ బద్ధ్యతే లోకే తస్మాచ్ఛ్రేయోఽప్యదర్శనమ్. 	38 

			పగ దాటిపోయినదనుటకు లేదు. అపకారము చేసినవాడు అనునయించెనని ఊరట పొందరాదు. లోకమున విశ్వాసమువలన మానవుడు బంధింపబడును. కావున అపకారము చేసినవానికి మొగము చూపకుండుటయే మేలు. 

			తరసా యే న శక్యన్తే శస్త్రైః సునిశితై రపి, 

			సామ్నా తేఽపి నిగృహ్యన్తే గజా ఇవ కరేణుభిః. 	39 

			మిక్కిలి వాడిగల ఆయుధములతో వడిగా అంకెకురాని వ్యక్తులు, మగ ఏనుగులు ఆడ ఏనుగులతో వలె, సామమార్గమున కట్టువడుదురు. 

			బ్రహ్మదత్త ఉవాచ - బ్రహ్మదత్తు డిట్లనెను. 

			సంవాసా జ్జాయతే స్నేహో జీవితాంతకరేష్వపి,

			అన్యోన్యస్య చ విశ్వాసః శ్వపచేన శునో యథా. 	40 

			బ్రదుకు నాశనము చేయువారి విషయమునందును కలసియుండుటవలన చెలిమికలుగుచున్నది. ఒకరియెడ నొకరికి నమ్మకము కూడ ఏర్పడుచున్నది. కుక్కకు కుక్కమాంసము తినువానితో చెలిమి, నమ్మకము కలుగుచున్నది కదా! 

			అన్యోన్యకృతవైరాణాం సంవాసా న్మృదుతాం గతమ్, 

			నైవ తిష్ఠతి తద్వైరం పుష్కరస్థ మివోదకమ్.	 41 

			ఒకరి కొకరుకీడుచేసికొన్నవారికిని సహవాసమువలన మెత్తదనముపొందిన పగ, తామరాకు నందలి నీటిబొట్టువలె, కలకాలము నిలువదు. 

			పూజ న్యువాచ - పూజని అనెను. 

			వైరం పఞ్చసముత్థానం తచ్చ బుధ్యన్తి పణ్డితాః, 

			స్త్రీకృతం వాస్తుజం వాగ్జం ససాపత్నాపరాధజమ్. 	42 

			పగ అయిదువిధములుగా పుట్టుకొని వచ్చునని పండితులు ఎరుగుదురు. స్త్రీకృతము, వాస్తుకృతము, వాక్కులతో ఏర్పడినది, సహజవైరము, అపరాధము వలన కలిగెడిది - అని ఆ అయిదు విధములు. 

			తత్ర దాతా నహన్తవ్యః క్షత్రియేణ విశేషతః,

			ప్రకాశం వాఽప్రకాశంవా బుద్ధ్వా దోషబలాబలమ్. 	43 

			విశేషించి క్షత్రియుడు దాతను దోషమునందలి బలాబలములను చక్కగా తెలిసికొని ప్రకాశముగనో, చాటుగనో చంపరాదు. 

			కృతవైరే న విశ్వాసః కార్యస్త్విహ సుహృద్యపి,

			ఛన్నం సంతిష్ఠతే వైరం గూఢోఽగ్ని రివ దారుషు. 	44 

			పగగొన్న మిత్రునియందును విశ్వాసము పెట్టుకొనరాదు. కట్టెలయందు కానరాకుండ అగ్నియున్నట్లు పగ పైకి కానరాకుండ నిలిచియే యుండును. 

			న విత్తేన న పారుష్యై ర్న చ సాన్త్వేన వాశ్రితైః,

			కోపాగ్నిః శామ్యతే రాజం స్తోయాగ్ని రివ సాగరే. 	45 

			ధనముతో గాని, కఠినపద్ధతులతో గాని, అనునయముతో గాని, ఆశ్రితులతో గానీ, రాజా! కోపము చల్లారదు. సముద్రమున బడబాగ్నివలె అది నిలిచియే యుండును. 

			న హి వైరాగ్ని రుద్భూతః కర్మ చాప్యరాధజమ్, 

			శామ్య త్యదగ్ధ్వా నృపతే వినా హ్యేకతరక్షయాత్. 	46 

			పుట్టిన పగ అనెడు అగ్ని కాల్చివేయక ఆరిపోదు. అపరాధమువలన పుట్టిన కర్మము ఇరువురిలో ఒకనినాశనము లేకుండగను అణగిపోవును.

			సత్కృతస్యార్థమానాభ్యా మనుపూర్వాపకారిణః,

			నాదేయోఽమిత్రవిశ్వాసః కర్మత్రాసయతేఽబలావ్. 	47 

			ధనగౌరవములచేత మన్నింపబడినవాడు, పూర్వము అపకారము చేసినవాడు అగు వ్యక్తిని గూర్చి శత్రువన్న నమ్మకమును కలుగనీరాదు. ఆపని బలహీనులను భయపెట్టును. 

			నైవాపకార్యే కస్మింశ్చిదహం త్వయి తథా భవాన్, 

			ఉషితాఽస్మి గృహేఽహం తే నేదానీం విశ్వసామ్యహమ్. 	48 

			మనమిరువురము ఒకరికొకరు కీడు చేసికొనక పూర్వము నేను నీయందు నీవు నాయందును విశ్వాసము కల్గియుండుటవలన నేను నీయింటియందు నివసించితిని. ఇప్పుడు నిన్నట్లు విశ్వసింపను. 

			బ్రహ్మదత్త ఉవాచ - బ్రహ్మదత్తు డనెను. 

			కాలేన క్రియతే కార్యం తథైవ వివిధాః క్రియాః, 

			కాలేనైతే ప్రవర్తన్తే కః కస్యేహాపరాధ్యతి. 	49 

			కాలమే అన్నిపనులను చేయుచుండును. అట్లే వేర్వేరు పనులు కాలముతోడనే నడచుచున్నవి. ఇక ఒక డొకనికి కీడుచేయుట యెట్లు సంభవించును? 

			తుల్యం చోభే ప్రవర్తేతే మరణం జన్మ చైవ హ, 

			కార్యతే చైవ కాలేన తన్నిమిత్తం న జీవతి. 	50 

			చావుపుట్టుకలు రెండును సమానముగా సంభవించుచుండును. కాలముచేతనే జీవుడు ఏర్పడుచున్నాడు. కాలము కారణముగనే మరల మరణించుచున్నాడు. 

			బధ్యన్తే యుగపత్కేచి దేకైకస్య నచాపరే, 

			కాలో దహతి భూతాని సంప్రాప్యాగ్ని రివేన్ధనమ్. 	51 

			కొందఱు ఒక్కుమ్మడిగా చచ్చుచున్నారు. ఒకని చావున కొకరు కారణము కారు. భూతము లన్నింటిని అగ్ని కట్టగానైన కట్టెలను కాల్చినవిధముగా కాలము సర్వభూతములను కాల్చివేయును. 

			నాహం ప్రమాణం నైవ త్వ మన్యోన్యం కారణం శుభే, 

			కాలో నిత్య ముపాదత్తే సుఖం దుఃఖం చ దేహినామ్. 	52 

			మంచిదానా! నేనుగాని, నీవుగాని ఒకరికొకరికి ప్రమాణము, కారణము కాము. దేహధారులకు సుఖమునో, దుఃఖమునో కాలమే ఎల్లప్పుడు కూర్చుచుండును. 

			ఏవం వసేహ సస్నేహా యథాకామ మహింసితా, 

			యత్కృతం తత్తు మే క్షాన్తం త్వం చ వై క్షమ పూజని. 	53 

			కనుక నీవు మునుపటి స్నేహములో ఇచ్చవచ్చినట్లు, ఏ హింసను బొందక ఇందే నివసింపుము. జరిగిన దానిని క్షమించితిని. నీవును అట్లే క్షమింపుము. 

			పూజ న్యువాచ - పూజని యిట్లనెను. 

			యది కాలః ప్రమాణం తే న వైరం కస్యచి ద్భవేత్, 

			కస్మాత్యపచితిం యాన్తి బాంధవా బాంధవై ర్హతైః. 	54 

			నీకు కాలమే ప్రమాణమైనచో ఎవ్వనికిని పగయే కలుగరాదు. అట్లయినచో బందుగులను పోగొట్టుకొన్నబంధువులు ఏల నష్టమును పొందుచున్నారు? 

			కస్మా ద్దేవాసురాః పూర్వ మన్యోన్య మభిజఘ్నిరే, 

			యది కాలేన నిర్యాణం సుఖం దుఃఖం భవాభవౌ. 	55 

			కాలముచేతనే చావు,సుఖము, దుఃఖము, పుట్టుక అనునవి కలుగునేని దేవతలు, దానవులు ఒకరినొకరు ఏల చంపుకొనిరి? 

			భిషజో భైషజం కర్తుం కస్మా దిచ్ఛన్తి రోగిణః, 

			యది కాలేన పచ్యన్తే భైషజైః కిం ప్రయోజనమ్?. 	56 

			వైద్యులు వైద్యము చేయవలయునని రోగులు ఏల కోరుదురు? కాలమే వారిని పక్వము చేయుచుండగా చికిత్సతో ప్రయోజనమేమి? 

			ప్రలాపః సుమహాన్ కస్మాత్ క్రియతే శోకమూర్ఛితైః 

			యది కాలః ప్రమాణం కస్మాద్ధర్మోఽస్తి కర్తృషు. 	57 

			శోకముతో విలవిల తన్నుకొనుచు కొందరు ఏల తెగవాగుచున్నారు? కాలమే అంతటికిని ప్రమాణమైనచో ఇక కర్తలయందు ధర్మమునకు తావెక్కడిది? 

			తవ పుత్రో మమాపత్యం హతవాన్ స హతో మయా, 

			అనన్తరం త్వయాఽహం చ హన్తవ్యా హి నరాధిప. 	58 

			రాజా! నీకొడుకు నాబిడ్డను చంపెను. అతనిని నేను కొట్టితిని. పిదప నీవు నన్ను చంపవలయును. అంతేకదా! 

			అహం హి పుత్రశోకేన కృతపాపా తవాత్మజే, 

			యథా త్వయా ప్రహర్తవ్యం తథా తత్త్వంచ మే శృణు.	59 

			నేను పుత్రశోకముచేత నీకొడుకునందు పాపము చేసిన	దానను. నీవు నన్నెట్లు కొట్టవలయునో దాని తత్త్వమును చెప్పెదను వినుము. 

			భక్షార్థం క్రీడనార్థంచ నరా వాఞ్ఛన్తి పక్షిణః, 

			తృతీయో నాస్తి సంయోగో వధబంధాదృతే క్షమః	60 

			తినుటకో,ఆడుకొనుటకో నరులు పక్షులను కోరుదురు. చంపుట, పంజరమున నిలుపుట అనునవి కాక తగిన మూడవ సంయోగము లేదు. 

			వధబన్ధభయా దేతే మోక్షతన్త్ర ముపాశ్రితాః,

			మరణోత్పాతజం దుఃఖం ప్రాహు ర్వేదవిదో జనాః. 	61 

			చావు, బంధము అనువానిభయమువలన ఈ పక్షులును విముక్తితంత్రమునే ఆశ్రయించుచుండును. వేదములనెరిగిన జనులు మరణము, ఉత్పాతము (పెనుకీడు) అను వానివలన పుట్టు దానినే దుఃఖమని అభివర్ణింతురు. 

			సర్వస్య దయితాః ప్రాణాః సర్వస్య దయితాః సుతాః, 

			దుఃఖా దుద్విజతే సర్వః సర్వస్య సుఖ మిప్సితమ్. 	62 

			ఎల్లవారికి ప్రాణములు మిక్కిలి ప్రియమైనవి. బిడ్డలు మిక్కిలి ప్రియమైనవారు. ఎల్లవాడును దుఃఖము వలన ఉద్వేగముపొందును. ప్రతివ్యక్తియు పొందగోరునది సుఖమే. 

			దుఃఖం జరా బ్రహ్మదత్త దుఃఖ మర్థ విపర్యయః, 

			దుఃఖం చానిష్ట సంవాసో దుఃఖ మిష్టవియోజనమ్. 	63 

			బ్రహ్మదత్తా! ముసలితనము దుఃఖము, ధనము ఎగుడు దిగుడులగుట దుఃఖము. అనిష్టులతో కలిసి నివసించుట దుఃఖము. ఇష్టులతో ఎడబాటు కలుగుట దుఃఖము. 

			వధబన్ధకృతం దుఃఖం స్త్రీకృతం సహజం తథా,

			దుఃఖం సుతేన సతతం జనా న్విపరివర్తతే. 	64 

			చంపుట, బంధించుట అనువానివలన కలిగెడు దుఃఖము, స్త్రీలవలన కలిగెడు దుఃఖము, సహజ దుఃఖము సుతుడు కారణముగా ఏర్పడెడు దుఃఖము జనులను మార్చివైచును. 

			న దుఃఖం పరదుఃఖే వై కేచి దాహు రబుద్ధయః, 

			యో దుఃఖం నాభిజానాతి స జల్పతి మహాజనే. 	65 

			బుద్ధిలేనివారు కొందరు పరుడు దుఃఖము పొందగా అది ఇతరునకు దుఃఖము కాదని పలుకుచుందురు. దుఃఖమునుగూర్చి చక్కగా ఎరుగనివాడు మహాజనుల విషయమున నిట్లు వాగుచుండును. 

			యస్తు శోచతి దుఃఖార్తః సకథం వక్తు ముత్సహేత్, 

			రసజ్ఞః సర్వదుఃఖస్య యథాత్మని తథాఽ పరే. 	66 

			దుఃఖమును పొంది విలపించువాడు పలుకుట కెట్లు ఉత్సహించును? అన్నిదుఃఖముల సారమెరిగినవాడు తన విషయమున నెట్లో పరుని విషయమునందును అట్లే ప్రవర్తించును. 

			యత్కృతం తే మయా రాజం స్త్వయా చ మమ యత్కృతమ్, 

			న తద్వర్షశతైః శక్యం వ్యపోహితు మరిందమ. 	67 

			శత్రుమర్దనుడా! నేను నీకు, నీవు నాకు చేసినదానిని వందల యేండ్లకైనను తొలగించుటకు సాధ్యము కాదు. 

			ఆవయోః కృత మన్యోన్యం పునస్సంధి ర్న విద్యతే, 

			స్మృత్వా స్మృత్వా హి తే పుత్రం నవం వైరం భవిష్యతి. 	68 

			మనలో మనకు మైత్రి ఇక చాలును. తిరిగి సంధి కలుగదు. నీకొడుకును తలచినప్పుడెల్ల పగ క్రొత్తక్రొత్తగా రూపొందుచుండును. 

			వైర మన్తిక మాసాద్య యః ప్రీతిం కర్తు మిచ్ఛతి, 

			మృన్మయస్యేవ భగ్నస్య యథా సన్ధి ర్న విద్యతే. 	69 

			పొంచిఉన్నపగను పెట్టుకొని ప్రీతిని ఎవ్వడు పొందును? పగిలిన మట్టి పాత్రకువలె మరల కూర్పు కలుగదు. 

			నిశ్చయః స్వార్థశాస్త్రేషు విశ్వాస శ్చాసుఖోదయః, 

			ఉశనా చైవగాథే ద్వే ప్రహ్లాదాయాబ్రవీ త్పురా. 	70 

			స్వార్థ శాస్త్రములయందు విశ్వాసము సుఖమును పుట్టించునది కాదనుట నిశ్చయము. శుక్రాచార్యుడు ఈ విషయమున ప్రహ్లాదునకు రెండు గాథలు మునుపు పలికెను. 

			యే వైరిణః శ్రద్దధతే సత్యే సత్యేతరేఽపివా, 

			బధ్యస్తే శ్రద్దధానాస్తు మధు శుష్కతృణై ర్యథా. 	71 

			అది సత్యమో, అసత్యమో - శత్రుని అట్టివాక్యమును నమ్మువారు, ఎండుగడ్డి పరకలలో తేనెను నమ్మువారివలె, చిక్కుల పాలగుదురు. 

			న హి వైరాణి శామ్యన్తి కులే దుఃఖగతాని చ, 

			ఆఖ్యాతారశ్చ విద్యన్తే కులే వై ధ్రియతే పుమాన్. 	72 

			కులమున దుఃఖమువలన ఏర్పడు పగలు అణగిపోవు. హితమును బోధించువారు ఎందరో ఉందురు. కాని మనుజుడు పట్టు విడువడు. 

			ఉపగృహ్య తు వైరాణి సాన్త్వయన్తి నరాధిప, 

			అథైనం ప్రతిపింషన్తి పూర్ణం ఘట మివాశ్మని. 	73 

			పగలను పట్టుకొనివ్రేలాడి మంచిమాటలు చెప్పుచుందురు. తుదికి నిండుకుండను రాతిపైవేసి పగులగొట్టినట్లు నుగ్గు చేయుదురు. 

			సదా న విశ్వసే ద్రాజా పాపం కృత్వేహ కస్యచిత్, 

			అపకృత్య పరేషాం హి విశ్వాసా ద్దుఃఖ మశ్నుతే. 	74 

			రాజు ఒకనికి ద్రోహముచేసి నమ్మియుండరాదు. పరులకపకారమొనరించి నమ్మియున్న కారణమున తుదికి దుఃఖమునే పొందును. 

			బ్రహ్మదత్త ఉవాచ - బ్రహ్మదత్తు డిట్లనెను. 

			నా విశ్వాసా ద్విన్దతేఽర్థా నీహతే చాపి కిఞ్చన, 

			భయాత్వేకతరా న్నిత్యం మృతకల్పా భవన్తి చ. 	75 

			నమ్మకములేకుండుట వలన నరు డేఅర్థమును పొందజాలడు. దేనిని కోరను చాలడు. ఏదో ఒక భయమువలన నరులు ఎల్లవేళల చచ్చిన వానితో సమానులగుదురు. 

			పూజ న్యువాచ - పూజని పలికెను. 

			యస్యేహ వ్రణినౌ పాదౌ పద్భ్యాం చ పరిసర్పతి, 

			ఖన్యేతే తస్య తౌ పాదౌ సుగుప్తమిహ ధావతః. 	76 

			పుండ్లుపడిన కాళ్లుకలవాడు ఆ కాళ్లతోనే ముందుకు పోవుచుండును. ఆతడెంత గూఢముగా పరువెత్తినను ఆపాదములే మరింతగా గాయములు పొందుచుండును.

			నేత్రాభ్యాం సరుజాభ్యాం యః ప్రతివాత ముదీక్షతే, 

			తస్య వాయురుజాత్యర్థం నేత్రయో ర్భవతి ధ్రువమ్. 	77 

			రోగము పొందిన కన్నులతో గాలికెదురుగా నిలిచి యుండు వానికి గాలి రోగము మరింతగా కన్నులకేర్పడును. నిక్కము. 

			దుష్టం పన్థాన మాసాద్య యో మోహా దుపపద్యతే, 

			ఆత్మనో బల మజ్ఞాయ తదన్తం తస్య జీవితమ్. 	78 

			చెడుదారిని బట్టి మోహమువలన దానినే అంటిపెట్టుకొని యుండువాడు తన బలము తెలిసికొన జాలక బ్రదుకునకు చేటు తెచ్చుకొనును. 

			యస్తు వర్ష మవిజ్ఞాయ క్షేత్రం కర్షతి కర్షకః, 

			హీనః పురుషకారేణ సస్యం నైవాశ్నుతే తతః. 	79 

			వర్షము రాకడను గుర్తింపక పొలము దున్ను సేద్యగాడు పురుషకారము లేనివాడై పంటను పొందజాలడు. 

			యస్తు తిక్తం కషాయం వా స్వాదు వా మధురం హితమ్, 

			ఆహారం కురుతే నిత్యం సోఽమృతత్వాయ కల్పతే. 	80 

			చేదో, ఘాటో, రుచికరమో, మధురమో అయినప్పటికిని హితమైన ఆహారమును కూర్చుకొనువాడు సుఖమునకు పాత్రమగును. 

			పథ్యం ముక్త్వాతు యో మోహా ద్దుష్ట మశ్నాతి భోజనమ్, 

			పరిణామ మవిజ్ఞాయ తదన్తం తస్య జీవితమ్. 	81 

			పథ్యమైన ఆహారమును వదలివైచి ఒడలెరుగక పిదప ఏమగునో తెలియక చెడు కూడు తినువానికి అదే బ్రదుకు తుది ఘట్టము. 

			దైవం పురుషకారశ్చ స్థితా వన్యోన్య సంశ్రయాత్, 

			ఉదారాణాం తు సత్కర్మ దైవం క్లీబా ఉపాసతే. 	82 

			దైవము, పురుషకారము ఒకదానినొకటి ఆశ్రయించి నిలుచునవి. గొప్పవారు సత్కర్మము నాచరింతురు. (పురుషకారమునే ఆశ్రయింతురని భావము) నపుంసకులు దైవమును సేవించుచుందురు. (ఇచట దైవమనగా అదృష్టము అని భావము). 

			కర్మ చాత్మహితం కార్యం తీక్ష్ణం వా యది వా మృదు, 

			గ్రస్యతే ఽకర్మశీలస్తు సదానర్థై రకిఞ్చనః. 	83 

			అది పదునైనదో, మెత్తనిదో తనకు హితమైన కర్మమునే నరుడు ఆచరింపవలయును. సోమరియగు దరిద్రుడు ఎల్లవేళల అనర్థములకే బలియగును. 

			తస్మాత్ సర్వం వ్యపోహ్యార్థం కార్య ఏవ పరాక్రమః, 

			సర్వస్వ మపి సంత్యజ్య కార్యమాత్మహితం నరైః. 	84 

			అందువలన సర్వమగు అర్థమును ప్రక్కకు త్రోసివైచి పరాక్రమమునే మానవుడు చేయవలయును. మానవులు సర్వమగు సొమ్మును వదలియైనను తనకు మేలైనదాని నాచరింపవలయును. 

			విద్యా శౌర్యం చ దాక్ష్యం చ బలం ధైర్యం చ పఞ్చమమ్, 

			మిత్రాణి సహజాన్యాహు ర్వర్తయన్తీహ తై ర్బుధాః. 	85 

			విద్య, పరాక్రమము, సమర్థత, బలము, అయిదవదియగు ధైర్యము - ఇవి మానవులకు సహజ మిత్రములు. వివేకము కలవారు వీనితో మెలగుదురు. 

			నివేశనం చ కుప్యం చ క్షేత్రం భార్యా సుహృజ్జనః, 

			ఏతాన్యుపహితా న్యాహుః సర్వత్ర లభతే పుమాన్. 	86 

			ఇల్లు, ధనధాన్యములు, పొలము, పెండ్లము, చెలికాండ్రు - వీనిని ఉపమిత్రములందురు. పురుషుడు వీనిని ఎందైనను పొందగలడు. 

			సర్వత్ర రమతే ప్రాజ్ఞః సర్వత్ర చ విరాజతే, 

			న విభీషయతే కశ్చిద్ భీషితో న బిభేతి చ. 	87 

			ప్రజ్ఞకలవాడు అన్నియెడల చక్కగా విహరించును. అన్నియెడల విరాజిల్లును. ఎవ్వడు అతనిని భయపెట్టడు. ఇతరుడు భయపెట్టినను ఇతడు భయపడడు. 

			నిత్యం బుద్ధిమతో ఽప్యర్థః స్వల్పకోఽపి వివర్ధతే, 

			దాక్ష్యే ణాకుర్వతః కర్మ సంయమా త్ప్రతితిష్ఠతి. 	88 

			బుద్ధిమంతుని సొమ్ము కొంచెము పాటిదైనను ఎల్లవేళల పెంపొందుచునే యుండును. ఆతడు పనిచేయకున్నను అతని సమర్థతవలన అది పెరుగుచుండును. సంయమమువలనదానికి భంగములేని స్థితి కలుగును. 

			గృహస్నేహావబద్ధానాం నరాణా మల్పమేధసామ్, 

			కుస్త్రీ ఖాదతి మాంసాని మాఘమాం సేగ వా ఇవ. 	89 

			తెలివితక్కువ దద్దమ్మలై యింటివలపునకు కట్టువడిన మనుజుల మాంసములను, ఎండ్రిని తనపిల్లలే చంపువిధముగా, దుష్టవనిత తినివేయును. 

			గృహం క్షేత్రాణి మిత్రాణి స్వదేశ ఇతి చాపరే, 

			ఇత్యేవ మవసీదన్తి నరా బుద్ధివిపర్యయే. 	90 

			బుద్ధి తారుమారయినపుడు నాయిల్లు, నాపొలములు, నామిత్రములు, నాదేశము అనుకొనుచు కొందరు చెడిపోవుదురు. 

			ఉత్పతే తృహజా ద్దేశా ద్వ్యాధిదుర్భిక్ష పీడితాత్, 

			అన్యత్ర వస్తుం గచ్ఛేద్వా వసేద్వా నిత్యమానితః. 	91 

			తనదేశము వ్యాధులతో కరవు కాటకములతో పీడనొందినపుడు దానిని వదలి మరియొకచోట వసించుటకు లేచిపోవలయును. లేదా మన్నన చెడకుండ అందే నివసింపవలయును. 

			తస్మా దన్యత్ర యాస్యామి వస్తుం నాహ మహోత్సహే, 

			కృత మేత దనార్యం మే తవ పుత్రే చ పార్థివ. 	92 

			కావున రాజా! నేను మరొక చోటి కరుగుదును. ఇందుండ నొల్లను. పైగా నేను నీకొడుకు విషయమున నికృష్టమగు పని చేసితిని. 

			కుభార్యాం చ కుపుత్రంచ కురాజానం కుసౌహృదమ్, 

			కుసంబంధం కుదేశం చ దూరతః పరివర్జయేత్. 		93 

			చెడిపెయగు పెండ్లమును, చెడిన కొడుకును, చెడ్డరాజును, చెడ్డ మిత్రుని, చెడ్డ చుట్టమును, పాడుదేశమును దూరముగా వదలివేయవలయును. 

			కుపుత్రే నాస్తి విశ్వాసః కుభార్యాయాం కుతో రతిః, 

			కురాజ్యే నిర్వృతి ర్నాస్తి కుదేశే నాస్తి జీవికా. 	94 

			చెడ్డ కొడుకునందు విశ్వాసము, చెడిన ఆలియందు సంసారసుఖము, చెడ్డ రాజ్యమున సుఖము, చెడ్డదేశమున బ్రదుకుతెరువు లేవు. 

			కుమిత్రే సంగతి ర్నాస్తి నిత్యమస్థిరసౌహృదే, 

			అవమానః కుసంబంధే భవత్యర్థ విపర్యయే. 	95 

			ఊగులాడుమైత్రిగల చెడుమిత్రమునందు కలయిక యుండదు. ధనవిషయమున ఎగుడు దిగుళ్లు కలిగినప్పుడు బంధువు చెడ్డవాడయినచో అవమానము కలుగును. 

			సా భార్యా యాప్రియం బ్రూతే స పుత్రో యత్ర నిర్వృతిః, 

			తన్మిత్రం యత్ర విశ్వాసః సదేశో యత్ర జీవ్యతే. 	96 

			ప్రియము పలుకునదియే యిల్లాలు. సుఖమెందు కలుగునో వాడే పుత్రుడు. నమ్మకముండుతావే మిత్రము. బ్రదుకు తెరువు ఎందు లభించునో అదియే దేశము. 

			యత్ర నాస్తి బలాత్కారః స రాజా తీవ్రశాసనః, 

			భీరేవ నాస్తి సంబంధో దరిద్రం యో బుభూషతే. 	97 

			రాజు తీవ్రశాసనుడైనను బలాత్కారము చేయకుండునేని అచట నరునకు భయమే యుండదు. ఏరాజు దరిద్రునే పాలింపగోరునో అచట మరియొక చుట్టమే ఉండడు. 

			భార్యా దేశోఽథ మిత్రాణి పుత్ర సంబంధి బాంధవాః, 

			ఏతే సర్వే గుణవతి ధర్మనేత్రే మహీపతౌ. 	98 

			రాజు గుణవంతుడు, ధర్మమును చక్కగా నడపువాడు అయినప్పుడే భార్య, దేశము, మిత్రులు, పుత్రులు, చుట్టములు, పక్కములు అనుమాటలు చెల్లును. 

			అధర్మజ్ఞస్య విలయం ప్రజా గచ్ఛన్తి నిగ్రహాత్, 

			రాజా మూలం త్రివర్గస్య స్వప్రమత్తోఽను పాలయేత్. 	99 

			ధర్మమెరుగని రాజు ప్రజలు నిగ్రహమువలన విలయమును పొందుదురు. రాజు ధర్మము, అర్థము, కామము అను మూడింటి సముదాయమునకు మూలము. దానిని మిక్కిలి జాగరూకతతో పాలింపవలయును. 

			బలిషడ్భాగ ముద్దృత్య బలిం సముపయోజయేత్, 

			న రక్షతి ప్రజాః సమ్యగ్ యః స పార్థివతస్కరః. 	100 

			ఆరవభాగమును కప్పముగా గొని దానిని చక్కగా అనుభవింపవలయును. అది గ్రహించియు ప్రజలను చక్కగా రక్షింపకున్నచో ఆతడు రాజు రూపమున నున్న దొంగ. 

			దత్త్వాభయం యః స్వయమేవ రాజా 

			న తత్ప్రమాణం కురుతేఽర్థలోభాత్, 

			స సర్వలోకా దుపలభ్య పాపం 

			సోఽధర్మబుద్ధి ర్నిరయం ప్రయాతి. 	101 

			తనంతతాను అభయమొసగి రాజు అర్థలోభమువలన దానిని మన్నింప కుండునేని అట్టి అధర్మబుద్ధి లోకమంతటి నుండి నిందను పొంది వినాశమందును. 

			దత్త్వాభయం స్వయం రాజా ప్రమాణం కురుతే యది, 

			స సర్వసుఖకృజ్జ్ఞేయః ప్రజా ధర్మేణ పాలయన్. 	102 

			తనకుతాను అభయ మొసగి రాజు దానిని చెడకుండ చూచునేని ఆతడు ప్రజలను ధర్మముతో పాలించుచు సుఖమును కూర్చువాడను ప్రతిష్ఠ పొందును. 

			మాతా పితా గురు ర్గోప్తా వహ్ని ర్వైశ్రవణో యమః, 

			సప్త రాజ్ఞో గుణా నేతాన్మను రాహ ప్రజాపతిః. 	103 

			తల్లి, తండ్రి, గురువు, రక్షకుడు, అగ్ని, కుబేరుడు, యముడు - రాజునందీ యేడుగురి లక్షణములుండవలయునని ప్రజాపతి యగు మనువు పలికెను. 

			పితా హి రాజా రాష్ట్రస్య ప్రజానాం యోఽనుకంపనః, 

			తస్మిన్మిథ్యావినీతో హి తిర్యగ్గచ్ఛతి మానవః. 	104 

			ప్రజలయెడ దయగలవాడైన రాజు రాష్ట్రమునకు తండ్రి. ఆవిషయమున వంచనను నేర్చినవాడు మానవుడైనను పశువువలె ప్రవర్తించును. 

			సంభావయతి మాతేవ దీన మప్యుపపద్యతే, 

			దహత్యగ్ని రివానిష్టా న్యమయ న్నసతో యమః. 	105 

			రాజు తల్లివలె దీనుని మన్నించును. సంరక్షించును. అనిష్టులను అగ్నివలె కాల్చివేయును. చెడువారిని అదుపున పెట్టుటలో యముడగును. 

			ఇష్టేషు విసృజన్నర్థాన్కుబేర ఇవ కామదః, 

			గురు ర్ధర్మోపదేశేన గోప్తా చ పరిపాలయన్. 	106 

			ఇష్టులయందు కుబేరునివలె కోరినవి యిచ్చువాడై అర్థములను క్రుమ్మరించును. ధర్మమునుపదేశించుటచేత గురువగును. సంరక్షించుచు గోప్త (కాపాడువాడు) అగును. 

			యస్తు రఞ్జయతే రాజా పౌరజానపదాన్ గుణైః, 

			న తస్య భ్రమతే రాజ్యం స్వయం ధర్మానుపాలనాత్.	 107 

			పురజనులను, పల్లెలవారిని తనగుణములచేత రంజించెడు రాజు రాజ్యము చెదరదు. స్వయముగా ధర్మమును కాపాడుట ఇందు కారణము. 

			స్వయం సముపజానన్ హి పౌరజానపదార్చనమ్, 

			స సుఖం ప్రేక్షతే రాజా ఇహలోకే పరత్ర చ. 	108 

			రాజ్యమునందలి పౌరులను జానపదులను సేవించుట నెరిగినరాజు ఈలోకమునందును, పరలోకమునందును సుఖమును గాంచును. 

			నిత్యోద్విగ్నాః ప్రజా యస్య కరభారప్రపీడితాః, 

			అనర్థై ర్విప్రలుప్యన్తే స గచ్ఛతి పరాభవమ్. 	109 

			పన్నులబరువుతో క్రుంగిపోయిన ప్రజలు అనర్థములతో ముక్కలు చెక్కలుగా చెడిపోవుదురు. అట్టిరాజు పరాభవమును పొందును. 

			ప్రజా యస్య వివర్ధన్తో సరసీవ మహోత్పలమ్, 

			స సర్వఫలభాగ్రాజా స్వర్గలోకే మహీయతే. 	110 

			కొలనియందు కలువతీగవలె ఎవనిరాజ్యమున ప్రజలు పెంపొందుదురో అట్టిరాజుసర్వఫలములను పొందువాడగును. స్వర్గలోకమున ప్రతిష్ఠగాంచును. 

			బలినా విగ్రహో రాజ న్న కదాచిత్ప్రశస్యతే, 

			బలినా విగ్రహో యస్య కుతో రాజ్యం కుతః సుఖమ్. 	111 

			బలవంతునితోడి పగ, రాజా! ఎన్నటికిని మేలుకాదు. బలవంతునితో పగగొన్న రాజునకు రాజ్యమెక్కడ? సుఖమెక్కడ? 

			భీష్మ ఉవాచ - భీష్ముడు పలికెను. 

			సైవ ముక్త్యా శకునికా బ్రహ్మదత్తం నరాధిపమ్, 

			రాజానం సమనుజ్ఞాప్య జగా మాభీప్సితాం దిశమ్. 	112 

			ఆ పక్షి బ్రహ్మదత్తునితో ఇట్లు పలికి ఆతనిని ఒప్పించి తన యిచ్చ వచ్చిన చోటి కరిగెను. 

			ఏతత్తే బ్రహ్మదత్తస్య పూజన్యా సహ భాషితమ్, 

			మ యోక్తం నృపతిశ్రేష్ఠ కిమన్యచ్ఛ్రోతు మిచ్ఛసి. 	113 

			ఇతి శ్రీ మహాభారతే శాన్తి పర్వణి ఆపద్ధర్మపర్వణి 
బ్రహ్మదత్త పూజన్యోః సంవాదే ఏకోనచత్వారింశదధిక శతతమోఽధ్యాయః 

			రాజా! బ్రహ్మదత్తునికి పూజనితో జరిగిన సంవాదమును నీకు వినిపించితిని. ఇంకను ఏమి వినగోరుదువు? 

			ఇది శ్రీమహాభారతము శాంతిపర్వమున ఆపద్ధర్మ పర్వమున బ్రహ్మదత్త పూజనుల సంవాదముగల నూటముప్పది తొమ్మిదవ అధ్యాయము 

			యుధిష్ఠిర ఉవాచ - ధర్మరాజిట్లనెను. 

			యుగక్షయా త్పరిక్షీణే ధర్మే లోకే చ భారత, 

			దస్యుభిః పీడ్యమానే చ కథం స్థేయం పితామహ. 	1 

			తాతా! యుగము ముగియుటవలన లోకమున ధర్మము మిక్కిలి తరిగిపోగా క్రూరాత్ములు పీడించుచుండగా మానవు డెట్లు నిలువవలయును? 

			భీష్మ ఉవాచ - భీష్ముడిట్లు చెప్పెను. 

			అత్ర తే వర్తయిష్యామి నీతి మాపత్సు భారత, 

			ఉత్సృజ్యాపి ఘృణాం కాలే యథా వర్తేత భూమిపః, 	2 

			భారతా! రాజు తగు సమయమున దయను వదలియు ఎట్లు నడవవలయునో అట్టి ఆపదలయందలి నీతిని నీకు తెలిపెదను. 

			అత్రా ప్యుదాహరన్తీమ మితిహాసం పురాతనమ్, 

			భారద్వాజస్య సంవాదం రాజ్ఞః శత్రుంజయస్య చ. 	3 

			ఇందును ఒక ప్రాతకాలపు కథను ఉదాహరింతురు. అది భారద్వాజునకు, శత్రుంజయుడను రాజునకు జరిగిన సంవాదము. 

			రాజా శత్రుంజయో నామ సౌవీరేషు మహారథః, 

			భారద్వాజ ముపాగమ్య పప్రచ్ఛార్థ వినిశ్చయమ్. 	4 

			సౌవీరదేశములయందు మహారథుడగు శత్రుంజయుడను రాజు భారద్వాజుని కడ కరిగి ఒక అర్థనిర్ణయమును గూర్చి అడిగెను. 

			అలబ్ధస్య కథం లిప్సా లబ్ధం కేన వివర్ధతే, 

			వర్ధితం పాల్యతే కేన పాలితం ప్రణయేత్కథమ్. 	5 

			లభింపని దానిని పొందుటెట్లు? లభించినది ఎట్లు పెంపొందును? పెరిగిన దానిని దేనిచేత రక్షించుకొనవలయును? రక్షించిన దానిని ఎట్లు వెచ్చింపవలయును? 

			తస్మై వినిశ్చితార్థాయ పరిపృష్టోఽర్థనిశ్చయమ్, 

			ఉవాచ బ్రాహ్మణో వాక్య మిదం హేతు మదుత్తమమ్. 	6 

			ఇట్లు అర్థనిర్ణయమును గూర్చి రాజడుగగా, చక్కగా నిశ్చయము పొందిన విషయము గల ఆ రాజునకు ఆ బ్రాహ్మణుడు హేతువుతో కూడిన ఉత్తమమగు వాక్యము నిట్లు పలికెను. 

			నిత్య ముద్యతదణ్డః స్యా న్నిత్యం వివృతపౌరుషః, 

			అచ్ఛిద్ర శ్ఛిద్రదర్శీ చ పరేషాం వివరానుగః. 	7 

			రాజు ఎల్లవేళల సిద్ధముగానున్న దండోపాయము కలవాడు, అందరకు తెలిసెడు పౌరుషము కలవాడు, ఏ దోషములు లేనివాడు, ఇతరుల దోషములను చూడగలవాడు, ఆ దోషములను బట్టి శిక్షించుటకు ప్రవర్తింపగలవాడును కావలయును. 

			నిత్యముద్యతదణ్డస్య భృశ ముద్విజతే నరః, 

			తస్మాత్ సర్వాణి భూతాని దణ్డే నైవ ప్రసాధయేత్. 	8 

			ఎల్లప్పుడు సిద్ధముగానుండు శిక్ష కలవానియెడ నరుడు మిక్కిలి భయపడుచుండును. కావున సర్వభూతములను దండముతోడనే చక్క దిద్దవలయును. 

			ఏవం దణ్డం ప్రశంసన్తి పణ్డితా స్తత్వదర్శినః, 

			తస్మాచ్చతుష్టయే తస్మిన్ ప్రధానో దణ్డ ఉచ్యతే. 	9 

			తత్వమును దర్శించు పండితులు ఈవిధముగా దండమును కొనియాడుదురు. అందువలన సామ, దాన, భేద, దండములను ఆ ఉపాయసముదాయములో దండమే ప్రధానమని చెప్పుదురు. 

			ఛిన్నమూలే త్వధిష్ఠానే సర్వేషాం జీవనం హతమ్, 

			కథం హి శాఖా స్తిష్ఠేయు శ్ఛిన్నమూలే వనస్పతౌ. 	10 

			మొదలు తెగిన ఆధారమునందు ఎల్లరకు బ్రదుకు చచ్చినదే యగును. మొదలు నరికిన చెట్టు నందు కొమ్మలెట్లు నిలుచును? 

			మూల మేవాదిత శ్ఛిన్ద్యా త్పరపక్షస్య పండితః, 

			తతః సహాయాన్ పక్షం చ మూల మేవానుసాధయేత్.	 11 

			తెలివి గలవాడు శత్రుపక్షము మూలమును మొదలంట తెగ నరుకవలయును. పిదప సహాయులను, శత్రువువైపువారిని ఆ మార్గముననే సాధింపవలయును. 

			సుమన్త్రితం సువిక్రాన్తం సుయుద్ధం సుపలాయితమ్, 

			ఆపదాస్పదకాలే తు కుర్వీత న విచారయేత్. 	12 

			చక్కని ఆలోచన, యోగ్యమగు తీరున విక్రమించుట, మేలైన పోరు, మంచిగా తప్పుకొని పోవుట అనువానిని ఆపద కలుగు కాలమున చేయవలయును. విచారింపరాదు. 

			వాఙ్మాత్రేణ వినీతః స్యా ద్ధృదయేన యథా క్షురః, 

			శ్లక్ష్ణ పూర్వాభిభాషీ చ కామక్రోధౌ వివర్జయేత్. 	13 

			రాజు మాటలతో వినయవంతుడు, హృదయముతో కత్తి వంటివాడు, స్పష్టముగా ముందు మాటాడువాడు, కామ క్రోధములను విడనాడువాడును కావలయును. 

			సపత్నసహితే కార్యే కృత్వా సన్ధిం న విశ్వసేత్, 

			అపక్రామే త్తతః శీఘ్రం కృతకార్యో విచక్షణ:. 	14 

			శత్రువులతో కూడిన కార్యమునందు సంధి చేసికొని నమ్మి యుండరాదు. వివేకముతో కార్యము సాధించిన పిమ్మట వెంటనే దాని నుండి తొలగిపోవలయును. 

			శత్రుం చ మిత్రరూపేణ సాన్త్వేనైవాభిసాన్త్వయేత్, 

			నిత్యశ శ్చోద్విజే త్తస్మా ద్గృహా త్సర్పయుతా దివ. 	15 

			శత్రువును కూడ మిత్రుని వలెనే బుజ్జగించుచుండవలయును. కాని ఎల్లవేళల వానివలన, పామున్న యింటివలన వలె, భయపడుచునే యుండవలయును. 

			యథా బుద్ధిః పరిభవే త్తమతీతేన సాన్త్వయేత్, 

			అనాగతేన దుష్ప్రజ్ఞం ప్రత్యుత్పన్నేన పణ్డితమ్. 	16 

			తన బుద్ధి సన్నగిల్లినపుడు శత్రువును కడచినదానితో బుజ్జగింపవలయును. చెడిన ప్రజ్ఞ గలవానిని రానున్నదానితో, పండితుడైన వానిని తత్కాలవిషయముతో లాలింపవలయును.

			అఞ్జలిం శపథం సాన్త్వం ప్రణమ్య శిరసా వదేత్, 

			అశ్రుప్రమార్జనం చైవ కర్తవ్యం భూతి మిచ్ఛతా. 	17 

			సంపదను కోరువాడు సమయమునకు తగినట్లుగా దోసిలిపట్టుట, ఒట్టులు పెట్టుకొనుట, తలవంచి నమస్కరించుట, కన్నీళ్లు తుడుచుట మొదలగునవియు చేయవలయును. 

			వహే దమిత్రం స్కన్ధేన యావత్కాలస్య పర్యయః, 

			ప్రాప్తకాలంతు విజ్ఞాయ భిన్ద్యాద్ఘట మివాశ్మని. 	18 

			పగవానిని సమయము కలసి రానిచో బుజముపై పెట్టుకొని మోయవలయును. కలసి వచ్చుటను తెలిసికొని, కుండను రాతిపై వేసి పగులగొట్టినట్లు, కొట్టవలయును. 

			ముహూర్త మపి రాజేన్ద్ర తిన్దుకాలాతవజ్జ్వలేత్, 

			న తుషాగ్ని రివానర్చి ర్ధూమాయేత చిరం నరః. 	19 

			రాజేంద్రా! నరుడు ఒక్క ముహూర్తకాలమైనను తిందుకపు కొఱకంచువలె వెలిగిపోవలయును. అంతేకాని మంటలు లేని ఊకనిప్పు వలె పొగచూరి పోరాదు. 

			నానార్థికోఽర్థసంబన్దం కృతఘ్నేన సమాచరేత్, 

			అర్థీతు శక్యతే భోక్తుం కృతకార్యోఽవమన్యతే,

			తస్మాత్ సర్వాణి కార్యాణి సావశేషాణి కారయేత్. 	20 

			పెక్కు ప్రయోజనములు పొందగోరువాడు కృతఘ్నునితో ధనసంబంధమును పెట్టుకొనరాదు. కృతఘ్నుడు పని యున్నంతవరకు తినజాలును. పని ముగిసినంత అవమానించును. కనుక కృతఘ్నుని పనులన్నింటిని మిగులు ఉండునట్లే చేయవలయును. 

			కోకిలస్య వరాహస్య మేరోః శూన్యస్య వేశ్మనః, 

			నటస్య భక్తిమిత్రస్య యచ్ఛ్రేయ స్తత్సమాచరేత్. 	21 

			కోకిల, పంది, మేరువు, శూన్యమైన గృహము, నటుడు, భక్తిగల మిత్రుడు - వీరికి, ఏది ఏది మేలుగూర్చునో రాజు దాని దానిని చక్కగా ఆచరింపవలయును. 

			ఉత్థాయోత్థాయ గచ్ఛేత నిత్యయుక్తో రిపో ర్గృహాన్, 

			కుశలం చాస్య పృచ్ఛేత యద్యప్యకుశలం భవేత్. 	22 

			మిక్కిలి జాగరూకత కలవాడై ప్రయత్నముతో శత్రువు నింటికి వెళ్లవలయును. తనకు కుశలము కాకున్నను ఆతనిని కుశలమడుగుచుండవలయును. 

			నాలసాః ప్రాప్నువన్త్య ర్థా న్నక్లీబా నాభిమానినః, 

			న చ లోకరవాద్భీతా నవై శశ్వత్ప్రతీక్షిణః. 	23 

			సోమరులు, నపుంసకులు, అభిమానము కలవారు, లోకనిందలకు భయపడువారు, ఎల్లప్పుడు దేనినో ఎదురుచూచుచుండువారు ధనములను పొందజాలరు. 

			నాత్మచ్ఛిద్రం రిపుర్విద్యా ద్విద్యా చ్ఛిద్రం పరస్య తు, 

			గూహే త్కూర్మ ఇవాఙ్గాని రక్షే ద్వివర మాత్మనః. 	24 

			తన లోపములను పగవా డెరుగరాదు. పరుని లోపమును తాను తెలిసికొన వలయును. తాబేటి వలె తన అంగములను దాచుకొనవలయును. తన దోషమును వెలికి తెలియకుండ రక్షించుకొనవలయును. 

			బక వచ్చిన్తయే దర్థాన్ సింహవచ్చ పరాక్రమేత్, 

			వృకవచ్చాస్యలుంపేత శరవచ్చ వినిష్పతేత్. 	25 

			కొంగ వలె అర్థములను సంభావింపవలయును. సింహము వలె పరాక్రమింప వలయును. తోడేలువలె కొరుకుకొని తినవలయును. బాణమువలె పగవానిపై పడవలయును. 

			పాన మక్షా స్తథా నార్యో మృగయా గీతవాదితమ్, 

			ఏతాని యుక్త్యా సేవేత ప్రసంగో హ్యత్ర దోషవాన్. 	26 

			త్రాగుట, జూదము, స్త్రీలు, వేట, సంగీతము - వీనిని ఉపాయముతో సేవింపవలయును. వీనియందు తగులుకొనుట దోషము. 

			కుర్యాత్తృణమయం చాపం శయీత మృగశాయికామ్, 

			అన్ధః స్యా దన్ధవేళాయాం బాధిర్యమపి సంశ్రయేత్. 	27 

			గడ్డిపరకలతో బాణము చేయవలయును. మృగముల వలె నిద్రింపవలయును. కనుగానని సమయమున గ్రుడ్డివలె మెలగవలయును. చెవిటితనమును కూడ ఆశ్రయింపవలయును. 

			దేశకాలౌ సమాసాద్య విక్రమేత విచక్షణః, 

			దేశకాల వ్యతీతో హి విక్రమో నిష్ఫలో భవేత్. 	28 

			వివేకముకల రాజు దేశకాలముల అనుకూలత ఉన్నపుడు పరాక్రమింప వలయును. కాని తావున, కాని కాలమున విక్రమించినచో ఫలముండదు. 

			కాలాకాలౌ సంప్రధార్య బలాబల మథాత్మనః, 

			పరస్పరం బలం జ్ఞాత్వా తత్రాత్మానం నియోజయేత్. 	29 

			కాలమేదో, అకాలమేదో చక్కగా నిర్ణయించుకొని తన బలమును, బలములేనితనమును, ఎదుటివాని బలాబలములను నిగ్గుతేల్చుకొని ప్రవర్తింపవలయును. 

			దణ్డేనోపనతం శత్రుం యో రాజా న నియచ్ఛతి, 

			స మృత్యు ముపగృహ్ణాతి గర్భ మశ్వతరీ యథా. 	30 

			దండోపాయముతో వచ్చిన శత్రువును నిలువరింపజాలని రాజు కంచరగాడిద గర్భమును వలె మృత్యువునే కైకొనును. 

			సుపుష్పితః స్యాదఫలః ఫలవాన్ స్యా ద్దురారుహః, 

			ఆమః స్యాత్పక్వ సంకాశో నచ శీర్యేత కస్యచిత్. 	31 

			నిలువెల్ల పూచియు ఫలింపనిది, పండ్లు కలది అయ్యు ఎక్కరానిది, పచ్చిగానుండియు పండిన దానివలె నుండునదియు నగు చెట్టువలె రాజు మెలగవలయును. ఎవనికిని లొంగిపోయి నాశనమొందరాదు. 

			ఆశాం కాలవతీం కుర్యా త్తాంచ విఘ్నేన యోజయేత్, 

			విఘ్నం నిమిత్తతో బ్రూయా న్నిమిత్తం చాపి హేతుతః. 	32 

			కాలమునకు యోగ్యమైన ఆశను పెట్టుకొనవలయును. దానిని విఘ్నముతో కలుపవలయును. విఘ్నమును నిమిత్తమునుబట్టి పలుకవలయును. నిమిత్తమును హేతువుతో అనుసంధింపవలయును. 

			భీతవత్సంవిధాతవ్యం యావద్భయ మనాగతమ్, 

			ఆగతం తు భయం దృష్ట్వా ప్రహర్తవ్య మభీతవత్. 	33 

			భయము రాకుండునంతవరకు భయపడినవానివలె మెలగవలయును. వచ్చిన భయమును గాంచి భీతియెరుగని వానివలె చావగొట్టవలయును. 

			న సంశయ మనారుహ్య నరో భద్రాణి పశ్యతి, 

			సంశయం పున రారుహ్య యది జీవతి పశ్యతి. 	34 

			నరుడు సంశయమును పొందక భద్రములను కాంచడు. సంశయమును పొంది బ్రదికినచో భద్రములను తప్పక పొందును. 

			అనాగతం విజానీయా ద్యచ్ఛే ద్భయ ముపస్థితమ్, . 

			పునర్వృద్ధి భయాత్కిఞ్చి దనివృత్తం నిశామయేత్. 	35 

			భయము రాక మునుపే వచ్చినట్లు భావింపవలయును. వచ్చినపుడు దానిని నిలువరింపవలయును. మరల పెరుగునను భయమువలన అది తిరిగిరాదన్నట్లు మెలగవలయును. 

			ప్రత్యుపస్థితకాలస్య సుఖస్య పరివర్జనమ్, 

			అనాగత సుఖాశా చ నైవ బుద్ధిమతాం నయః. 	36 

			చేతికందిన సుఖమును వదలుకొనుట, రానిదానికై అంగలార్చుట బుద్ధిమంతుల నీతి కానే కాదు. 

			యోఽరిణా సహ సంధాయ సుఖం స్వపితి విశ్వసన్, 

			సవృక్షాగ్రే ప్రసుప్తో వా పతితః ప్రతిబుద్ధ్యతే. 	37 

			పగవానితో సంధి చేసికొని నమ్మకముతో సుఖముగా నిద్రించువాడు చెట్టు చిటారుకొమ్మపై నిద్రించువాని వలె పతనము చెందినపుడే తెలివి పొందును. (ప్రమాదము తప్పదని భావము) 

			కర్మణా యేన తేనైవ మృదునా దారుణేన చ, 

			ఉద్ధరే ద్దీన మాత్మానం సమర్థో ధర్మమాచరేత్. 	38 

			అది మెత్తనిదో, గట్టిదో - యోగ్యమగు కర్మము తోడనే దీనుడైన తన్ను ఉద్ధరించు కొనవలయును. సమర్థుడై ధర్మము నాచరింపవలయును. 

			యే సపత్నాః సపత్నానాం సర్వాంస్తానుపసేవయేత్, 

			ఆత్మన శ్చాపి బోద్ధవ్యా శ్చారా వినిహతాః పరైః. 	39 

			తన శత్రువుల శత్రువుల నందరిని కూడగట్టుకొనవలయును. పగవారికి లొంగిన తన చారులను చక్కగా గుర్తింపవలయును. 

			చారస్త్వవిదితః కార్య ఆత్మనోఽథ పరస్య చ, 

			పాషణ్డాం స్తాపసాదీంశ్చ పరరాష్ట్రే ప్రవేశయేత్. 	40 

			తన చారుడు పగవానికి ఎరుగరాకుండ చేయవలయును. పాషండులు, తాపసాదులు అయిన చారులను శత్రు రాష్ట్రమున ప్రవేశపెట్టవలయును. 

			ఉద్యానేషు విహారేషు ప్రపా స్వావసథేషు చ, 

			పానాగారే ప్రవేశేషు తీర్థేషు చ సభాసు చ. 	41

			ధర్మాభిచారిణః పాపా శ్చారా లోకస్య కణ్టకాః, 	 

			సమాగచ్ఛన్తి తాన్ బుద్ధ్వా నియచ్చే చ్ఛమయీత వా. 	42 

			తోటలలో, విహార స్థలములలో, చలివేంద్రములలో, సత్రములలో, పానశాలలలో, ప్రవేశద్వారములలో, తీర్థములలో, సభలలో ధర్మద్రోహము చేయువారు, పాపులు, దొంగలు, లోకకంటకులు చేరుచుందురు. వారిని చక్కగా కనిపట్టి లొంగదీసికొనవలయును. అణచివేయవలయును. 

			న విశ్వసే దవిశ్వస్తే విశ్వస్తే నాతివిశ్వసేత్, 

			విశ్వాసాద్భయ మభ్యేతి నాపరీక్ష్య చ విశ్వసేత్. 	43 

			నమ్మరాని వానియందు నమ్మకముంచరాదు. నమ్మదగినవాని యందు ఎక్కువ విశ్వాసము పెట్టరాదు. విశ్వాసమువలన భయమును పొందును. పరీక్షింపక విశ్వసింపరాదు. 

			విశ్వాసయిత్వా తు పరం తత్త్వభూతేన హేతునా, 

			అథాస్య ప్రహరేత్కాలే కించిద్విచలితే పదే. 	44 

			చక్కని నమ్మదగిన కారణముతో శత్రువును నమ్మించి, తగు కాలమున తప్పటడుగు వేసినపుడు దెబ్బకొట్టవలయును. 

			అశంక్య మపి శంకేత నిత్యం శంకేత శంకితాత్, 

			భయం హ్యశంకితా జ్జాతం సుమూల మపి కృన్తతి. 	45 

			శంకింపరానివాని నైనను శంకింపవలయును. శంకింపబడినవానిని ఎల్లప్పుడు శంకించుచుండవలయును. శంకింపబడనివానివలన కలిగెడు భయము గట్టి మూలమును కూడ త్రెంపివేయును. 

			అవధానేన మౌనేన కాషాయేణ జటాజినైః, 

			విశ్వాసయిత్వా ద్వేష్టార మవలుమ్పే ద్యథా వృకః. 	46 

			ఏకాగ్రతతో, మౌనముతో, కాషాయవస్త్రముతో, జడలు, తోలుచీరలు మున్నగువానితో పగవానిని నమ్మించి తోడేలు వలె పీకుకొని తినవలయును. (సర్వనాశనము చేయవలయునని భావము.) 

			పుత్రో వా యది వా భ్రాతా పితా వా యది వా సుహృత్, 

			అర్థస్య విఘ్నం కుర్వాణా హన్తవ్యా భూతి మిచ్ఛతా. 	47 

			కొడుకు, సోదరుడు, తండ్రి, మిత్రము - వీరైనను తన ప్రయోజనమునకు విఘ్నము చేయువారైనచో, వృద్ధిని కోరువాడు, నాశనమే చేయవలయును. 

			గురోరప్యవలిప్తస్య కార్యాకార్య మజానతః, 

			ఉత్పథం ప్రతిపన్నస్య దణ్డో భవతి శాసనమ్. 	48 

			పొగరెక్కి, కార్యాకార్యము లెరుగక చెడుదారిని బట్టిన గురువు నైనను దండించుటయే కర్తవ్యము. 

			అభ్యుత్థానాభివాదాభ్యాం సంప్రదానేన కేనచిత్, 

			ప్రతిపుష్పఫలాఘాతీ తీక్ష్ణతుణ్డ ఇవ ద్విజః. 	49 

			రాజు ఎదురేగి ప్రీతి చూపుట, అభివాదనము చేయుట, ఏదేని వస్తువును దాన మిచ్చుట మున్నగు వానితో పగవాని ప్రతిపుష్పమును, ప్రతిఫలమును, వాడిముక్కు గల పక్షివలె, నాశనము చేయవలయును. 

			నాచ్ఛిత్వా పరమర్మాణి నాకృత్వా కర్మ దారుణమ్, 

			నాహత్వా మత్స్యఘాతీవ ప్రాప్నోతి మహతీం శ్రియమ్. 	50 

			ఇతరుల ఆయువుపట్టులను తెగగోయక, దారుణమగు పనిచేయక, బెస్తవానివలె చంపక ఎవడును గొప్ప సంపదను పొందడు. 

			నాస్తి జాత్యారిపుర్నామ మిత్రం వా ఽ పి న విద్యతే, 

			సామర్థ్యయోగా జ్జాయన్తే మిత్రాణి రిపవస్తథా. 	51 

			జాతితో పగవాడు ఉండడు. అట్లే మిత్రమును ఉండడు. సామర్థ్యయోగము వలన మిత్రులు, శత్రువులు ఏర్పడుచుందురు. 

			అమిత్రం నైవ ముఞ్చేత వదన్తం కరుణాన్యపి, 

			దుఃఖం తత్ర న కర్తవ్యం హన్యా త్పూర్వాపకారిణమ్. 	52 

			మునుపు అపకారము చేసిన శత్రువును ఎన్ని దీనాలాపములు పలికినను వదలిపెట్టరాదు. చంపనేవలయును. అందు దుఃఖము పొందరాదు. 

			సంగ్రహానుగ్రహే యత్నః సదా కార్యోఽనసూయతా, 

			నిగ్రహశ్చాపి యత్నేన కర్తవ్యో భూతి మిచ్ఛతా. 	53 

			అసూయ లేనివాడై రాజు సంగ్రహమునందు అనుగ్రహము నందు ఎల్లవేళల యత్నము చేయవలయును. అట్లే సంపదకోరువాడై ప్రయత్నపడి నిగ్రహమును కూడ పాటింపవలయును. 

			ప్రహరిష్యన్ ప్రియం బ్రూయాత్ ప్రహృత్యైవ ప్రియోత్తరమ్, 

			అసినాపి శిరశ్ఛిత్వా శోచేత చ రుదేత చ. 	54 

			దెబ్బకొట్టబోవుచు ప్రియమును పలుకవలయును. కొట్టియు ప్రియమైన ఉత్తరమునే పలుకవలయును. కత్తితో తలకోసియు శోకింపవలయును. ఏడువవలయును. 

			నిమన్త్రయీత సాన్త్వేన సంమానేన తితిక్షయా, 

			లోకారాధన మిత్యేతత్కర్తవ్యం భూతిమిచ్ఛతా. 	55 

			సామముతో, సంమానముతో, సహనముతో జనులను లోబరచుకొనవలయును. సంపదను కోరువాడు ఈవిధముగా లోకారాధన మాచరింపవలయును. 

			న శుష్కవైరం కుర్వీత బాహుభ్యాం న నదీం తరేత్, 

			అనర్థక మనాయుష్యం గోవిషాణస్య భక్షణమ్, 

			దన్తాశ్చ పరిమృజ్యన్తే రసశ్చాపి న లభ్యతే. 	56 

			పనికిమాలినపగ పెట్టుకొనరాదు. చేతులతో నదిని దాటరాదు. అది అనర్థమును కలిగించును. ఆయువును త్రుంచి వేయును. గోవు కొమ్ము నమలినచో పండ్లు విరుగును. రుచి కలుగదు కదా! 

			త్రివర్గ స్త్రివిధా పీడా అనుబన్ధా స్తథైవ చ, 

			అనుబన్ధం తథా జ్ఞాత్వా పీడాం చ పరివర్జయేత్. 	57 

			త్రివర్గమునకు త్రివిధమైన పీడ కలదు. వాని ఫలములకును అట్లే. ఫలమును చక్కగా ఎరిగి, పీడను పూర్తిగా వదలివేయవలయును. 

			ఋణశేష మగ్నిశేషం శత్రుశేషం తథైవ చ, 

			పునః పునః ప్రవర్ధన్తే తస్మాచ్ఛేషం న ధారయేత్. 	58 

			మిగులు గల అప్పు, మిగులు గల నిప్పు మిగిలియున్న పగవారు పెరిగిపోవుచుండును. కావున మిగులును ఉంచరాదు. 

			వర్ధమాన మృణం తిష్ఠే త్పరిభూతాశ్చ శత్రవః, 

			జనయన్తి భయం తీవ్రం వ్యాధయ శ్చాప్యుపేక్షితాః. 	59 

			పెరుగుచున్న అప్పును నిలువరింపవలయును.ఆవిధముగా శత్రువులు పరాభవింపవలయును. వ్యాధులును ఉపేక్ష చేసినచో తీవ్రమైన భయమును పుట్టించును. 

			నాసమ్యక్ కృతకారీ స్యాదప్రమత్తః సదా భవేత్, 

			కణ్టకోఽపి హి దుశ్ఛిన్నో వికారం కురుతే చిరమ్. 	60 

			ఏ కార్యమునైనను సరికాని విధమున చేయవలదు. ఎల్లప్పుడు ప్రమాదము లేనివాడు కావలయును. ముల్లైనను సరిగా పెరికివేయనిచో త్వరలోనే వికారమును కలిగించును. 

			వధేన చ మనుష్యాణాం మార్గాణాం దూషణేన చ, 

			అగారాణాం వినాశైశ్చ పరరాష్ట్రం వినాశయేత్. 	61 

			మనుష్యులను చంపుట, మార్గములను పాడుపెట్టుట, ధాన్యపు గిడ్డంగులు మొదలగువానిని నాశనము చేయుట మున్నగువానితో శత్రువు రాష్ట్రమును పాడుచేయవలయును. 

			గృధ్రదృష్టి ర్బకాలీనః శ్వచేష్టః సింహవిక్రమః, 

			అనుద్విగ్నః కాకశంకీ భుజఙ్గచరితం చరేత్. 	62 

			గ్రద్ధచూపు, కొంగనిలుకడ, కుక్క చేష్ట, సింహపు విక్రమము, కాకి శంక, పామునడవడి కలవాడై తొందరపాటుతనము లేనివాడై రాజు మెలగవలయును. 

			శూర మఞ్జలిపాతేన భీరుం భేదేన భేదయేత్, 

			లుబ్ధ మర్థ ప్రదానేన సమం తుల్యేన విగ్రహః. 	63 

			శూరుని దోసిలొగ్గి, భీరువును భేదోపాయముతో, ఆసగొట్టువానిని ధనమిచ్చి, సముని సమమైన పోరుతో విరువవలయును. 

			శ్రేణీముఖ్యోపజాపేషు వల్లభానునయేషు చ, 

			అమాత్యాన్ పరిరక్షేత భేదసంఘాతయో రపి. 	64 

			శ్రేణీముఖ్యుల భేదమునందు, ఇష్టులైనవారి అనునయములందును భేదమునందును, కలసికట్టుతనమునందును మంత్రులను రక్షించుకొన వలయును. 

			మృదు రిత్యవజానన్తి తీక్ష్ణ ఇత్యుద్విజన్తి చ 

			తీక్ష్ణకాలే భవేత్తీక్ష్ణో మృదుకాలే మృదు ర్భవేత్. 	65 

			మెత్తనివాడని తేలికగా చూచెదరు. కరుకుగా నున్నచో వెక్కస పడుదురు. కావున రాజు కరుకుగా నుండవలసిన వేళ కరుకుగా నుండవలయును. మెత్తగా నుండవలసిన సమయమున మృదువుగా నుండవలయును. 

			మృదునైవ మృదుం ఛిన్ది మృదునా హన్తి దారుణమ్, 

			నాసాధ్యం మృదునా కిఞ్చిత్త స్మా త్తీక్ష్ణతరోమృదుః. 	66 

			మెత్తనివానిని మెత్తదనముచేతనే కోసివేయుము. క్రూరుని కూడ మెత్తదనముతో ఒకడు దెబ్బకొట్టును. మృదువైనవానికి అసాధ్య మేదియు లేదు. కావున రాజు మిక్కిలి తీవ్రుడును, మెత్తనివాడును కావలయును. 

			కాలే మృదు ర్యో భవతి కాలే భవతి దారుణః, 

			ప్రసాధయతి కృత్యాని శత్రుం చాప్యధితిష్ఠతి. 	67 

			కాలమునకు తగినట్లుగా మెత్తనివాడు, కఠినుడు అయినరాజు కార్యములను చక్కగా సాధించుకొనును. శత్రువును లొంగదీసికొనును. 

			పణ్డితేన విరుద్ధః సన్ దూరస్థోఽస్మీతి నాశ్వసేత్, 

			దీర్ఘౌ బుద్ధిమతో బాహూ యాభ్యాం హింసతి హింసితః. 	68 

			తెలివిగలవానితో పగబెట్టుకొని దూరముగా నుండెను లెమ్మని ఊరట పొందరాదు. బుద్ధిమంతుని బాహువులు మిక్కిలి పొడవైనవి. బాధనొందిన ఆతడు వానితో బాధపెట్టగలఁడు. 

			న తత్తరే ద్యస్య నపారముత్తరే న్నతద్ధరే ద్యత్పున రాహరేత్ పరః, 

			న తత్ఖనే ద్యస్య న మూలముద్ధరే న్నతం హన్యా ద్యస్య శిరో న పాలయేత్. 	69 

			దేని ఆవలి ఒడ్డును చేరుకొనజాలమో దానిని దాటుటకు ప్రయత్నింపరాదు. పగవాడు మరల పొందగలదానిని హరింపరాదు. దేనిని మొదలంట పెరికి వేయజాలమో దానిని త్రవ్వుటకు పూనుకొనరాదు. ఎవని తలను నేల గూల్పజాలమో అట్టివానిని దెబ్బకొట్టరాదు. 

			ఇతీదముక్తం వృజినాభిసంహితం న చైతదేవం పురుషః సమాచరేత్, 

			పరప్రయుక్తేన కథం విభావయే దతో మయోక్తం భవతో హితార్థినా.	70 

			ఇట్లు దీనిని నీకు ఆపద కలిగిన వేళకొరకై చెప్పితిని. సాధారణముగా నరుడు దీనిని ఆచరింపరాదు. పగవాడు ప్రయోగించినచో దీనిని భావింపక తప్పదు గదా అని నీ హితమును కోరువాడనై దీనిని నీకు చెప్పితిని. 

			యథావదుక్తం వచనం హితార్థినా నిశమ్య విప్రేణ సువీరరాష్ట్రపః, 

			తథాఽ కరో ద్వాక్య మదీనచేతనః శ్రియం చ దీప్తాం బుభుజే సబాన్ధవః. 	71 

			ఇతి శ్రీమహాభారతే శాంతిపర్వణి ఆపద్ధర్మపర్వణి 
కణికోపదేశే చత్వారింశ దధిక శతతమోఽధ్యాయః 

			తన మేలుకోరి ఆ విప్రుడు సువీరరాజునకు చెప్పిన వాక్యమును విని చెదరని హృదయము కలవాడై ఆతడు దానిని చక్కగా ఆచరించెను. మెరిసిపోయెడు సంపదను చుట్టములతో పాటు అనుభవించెను. 

			ఇది శ్రీమహాభారతము శాంతిపర్వమున ఆపద్ధర్మ పర్వమున 
కణికోపదేశము గల నూటనలువదియవ అధ్యాయము. 

		

		
			
			

		

		
			గోపాలనారాయణ లక్ష్మణార్యాన్ 

			ధీరేశ గంగాధర నీలకంఠాన్ 

			చింతామణిం సాంబశివంచ నత్వా 

			వివృణ్మ ఆపద్గత రాజధర్మాన్  

				గోపాలుడు, నారాయణుడు, లక్ష్మణార్యుడు, ధీరేశుడు, గంగాధరుడు, నీలకంఠుడు, చింతామణి, సాంబశివుడు అనువారికి మ్రొక్కి, ఆపదనొందిన రాజు ధర్మములను వివరింతుము. 

				వెనుకటి అధ్యాయమున పరునిపై దండెత్తిన రాజునకు ఆపద వచ్చినచో ప్రజలను పీడించి అయినను కోశమును సంపాదించి ఆపదను దాటవలయునని తెలిపియున్నారు. ఇప్పుడు రాజ్యము నందున్నపుడే ఆపద గలిగినచో కార్యమేమి? అను విషయమును గూర్చి ధర్మజు డడుగుచున్నాడు. 

			1. 	క్షీణస్య - ధాన్యము, కోశము మొదలగునవి లేనివాడు; దీర్ఘసూత్రస్య - అలసత కలవాడు; సానుక్రోశస్య - బంధువులు నశింతురను భయముతో కోటనుండి వెలికివచ్చిపోరాడు శక్తిలేనివాడు; పరిశంకిత వృత్తస్య - మంత్రులయందు శంకలు కలవాడు; శ్రుతమంత్రస్య - లోకులకు వినవచ్చిన కార్యాలోచన కలవాడు; (మంత్రము గుట్టురట్టు అయినస్థితి కలవాడు) 

			2. 	విభక్త పురరాష్ట్రస్య - శత్రువులు కొల్లగొట్టిన రాజధానియు, రాష్ట్రము కలవాడు; అందువలననే; నిర్ద్రవ్య నిచయస్య - వట్టిపోయిన కోశము కలవాడు; అందువలననే; అసంభావిత మిత్రస్య- తనయందు మన్ననలేని మిత్రములు కలవాడు; పరచక్రాభిజాతస్య - పగవాని సేన ఎదుట నిలిచినవాడు - పరసేనచేత అవమానము పొందినవాడని భావము; ఆపన్నచేతసః - బలవంతుడైన శత్రువుచేత కలత పొందిన చిత్తము కలవాడు - అయిన రాజునకు - చేయదగిన పనియేమి? అని తాత్పర్యము.

			4. 	బాహ్యః - యాయి - వెలుపలినుండి దండెత్తి వచ్చిన శత్రురాజు, ధర్మార్థ కుశలః - ధర్మముతో కూడిన అర్థ సంపాదనము నందు నేర్పుగలవాడై, పూర్వభుక్తాన్ - తన పూర్వులు అనుభవించిన గ్రామ నగరాదులను పగవాడు ఆక్రమించి యున్న వానిని; మోచయేత్ - సామమార్గమున విడిపించుకొన వలయును. 

			5. 	అతడు - ఎత్తివచ్చిన వాడు దుష్టాత్ముడైనచో - సన్నిరోధేన - కొన్ని గ్రామములను ఇచ్చుటతో నైనను, తన్నుతాను నిలువరించుకొని అనిభావము; అధర్మవిజిగీషుః - అధర్మము ప్రధానముగా గలిగి గెలువగోరువాడు. 

			6. 	అతడు మరింత దుష్టుడైనచో ఏమి చేయవలయునో చెప్పుచున్నారు. తద్భావయుక్తః - రాజత్వ గుణయుక్తుడు.

			7. 	పగవాడు మిక్కిలి దుష్టుడైనచో రాజ్యధనమును వదలివైచి ఆత్మరక్షణ కావించుకొనవలయునని భావము. 

			8. 	అవరోధాన్- అంతఃపురములను; జుగుప్సేత రక్షణగల తావులకు పారిపోవుటను అనుమతింపవలయును అని భావము; కా సపత్నధనే దయా - ఒకవేళ అంతఃపురము శత్రువులకు దొరకిన ధనమైనచో దానియందు దయ ఎక్కడిది? అనగా అట్టి అంతఃపురమునందు దయ వహింపరాదని తాత్పర్యము. తన్నుదాను ఎట్లైనను రక్షించుకొనవలయునని భావము. 

			9. 	ఆభ్యంతరే - లోనివారగు మంత్రి మొదలగువారు; బాహ్యే - వెలుపలిదగు దుర్గము, రాష్ట్రము మొదలగునది; ఉపనిపీడితే- శత్రువులకు చిక్కిన దైనచో;

			10. 	అవతలివాడు ధర్మిష్ఠుడైనచో సంధికోరవలయును. ధర్మిష్ఠుడు కానిచో తెగించి పోరాడ వలయునని భావము. అట్టియెడ శత్రువును దూరమొనర్చుటయో, ధర్మయుద్ధముతో మరణము పొంది పరలోకహితము నందుటయో కలుగును. 

			11,12. పరాక్రమము వలన రెండు పక్షములు సిద్ధింపవచ్చునని రెండు శ్లోకములతో చెప్పుచున్నారు. 

			13. 	మొండిగా నెన్నడు పరాక్రమమునందే బుద్ధి నిలుపరాదు. సమయానుగుణముగా మెత్తబడుటయు - యుద్ధమును మానుటయు - కర్తవ్యము. కపటబుద్ధిలేక లోక ప్రసిద్ధమగు ఉపాయమును - కపటములేకుండ పాటించి విశ్వాసముతో విశ్వాసమును కలుగజేసి మెత్తదనము నవలంబింపవలయునని భావము.

			14. లోపలి వారి ప్రకోపమువలన యుద్ధము చేయుట సాధ్యము కానిచో, వెలుపలివారి ప్రకోపమువలన సామమార్గము సాధ్యము కానిచో అప్పుడు రాజు దుర్గమునుండి బయటకు పోగోరిన వాడు కావలయును. అపచిక్రమిషుః - వెలుపలికి పోగోరినవాడు; అట్లు కొంతకాలము, విలంఘయిత్వా - దేశముదాటిపోయి, మంత్రేణ - మంత్రబలముతో, ఉపక్రమేత్ - భూమిని గెలుచుటకు క్రొత్త ప్రయత్నములు చేయవలయును. 

		

		
			ఏకత్రింశదధిక శతతమోఽధ్యాయః 

			ఆపద్ధర్మ పర్వము ప్రారంభము

			ద్వాత్రింశదధిక శతతమోఽధ్యాయః

		

		
			
			

		

		
			1. 	హీనేధర్మే - రాజులధర్మము నశింపగా అని అర్థము, పరమకే - అతిశ్రేష్ఠమైన - ఏ యుపాయము చేతనైనను బ్రహ్మజ్ఞాన సంపన్నులు రక్షింపదగినవారని భావము. 

			2. 	జఘన్యే - ఆపదలు పెల్లుగా గల; బ్రాహ్మణః కథం జీవేత్ - రాజు బ్రాహ్మణునెట్లు రక్షింపవలయును? అని భావము. 

			3. 	సర్వమ్ - ధనము మొదలగునది అంతయు; సాధ్వర్థమ్ - సత్పురుషులకొఱకే 

			4. 	సంక్రమం - ధనము వచ్చుమార్గము; 

			5. 	స్థానభ్రష్టుడైనరాజు సజ్జనుల రక్షణకొరకై ఇతరులధనము హరించినను తప్పుకాదని శ్లోకతాత్పర్యము. దాతుః- పాలకునియొక్క- దేఙ్ పాలనే అనుధాతురూపము. ఇచట స్థితియనగా పాలనధర్మము; (6) వక్తుమ్ - నిందించుటకు. 

			8. 	ప్రాకృతమ్ - సాధారణమైన ఆపద్ధర్మమునందు ఉపయోగపడు; శాస్త్రమ్ - శాస్త్రము. స్వరాష్ట్రమునుండియో, పరరాష్ట్రమునుండియో ధనమును కూర్చుకొనవలయును అను సామాన్య ధర్మమునే ఆపద పొందిన రాజు అవలంబింపవలయును. మేధావి అయినరాజు రెండు రాష్ట్రములందును లోభమువలన దండనార్హులైన ధనవంతులనుండి మాత్రమే గ్రహింపవలయునను శాస్త్రము నాదరించునని భావము. 

			9. 	ఎంత గొప్ప ఆపద వచ్చినను ఋత్విక్కులు మొదలగువారు ధనవంతులై యున్నను వారి సొమ్ములను పుచ్చుకొనరాదని భావము. నఘాతయీత - ధనహరణముచేత హింసింపరాదు. రాజు ధర్మముల చివరచెప్పిన ఆపన్నుడు, దండెత్తి వెళ్లువాడు అనువారి స్థితిని దృఢపరచుటకై ఈ అధ్యాయము నారంభించుచున్నారు. 

			16. 	శంఖ లిఖిత ప్రియులు - అధర్మమొనరించిన తమ్ముని చేతులను నరికించిన శంఖుని ప్రవర్తనము వంటి దాని యందు ప్రీతికలవారు, ఎట్లైనను ధర్మమునే కాపాడవలయునను పట్టుదల కలవారని భావము; ఋత్విగాదులను దండింపరాదను అభిప్రాయమును ఇష్టపడరని భావము. వారామాటను మాత్సర్యము వలననో, లోభము వలననో కాక కేవల ధర్మబుద్ధితో పలుకుదురని భావము. 

			17. 	ఆర్షమ్ - “గురోరప్యవలిప్తస్య కార్యాకార్యమజానతః 

				ఉత్పథం ప్రతిపన్నస్య కార్యం భవతి శాసనమ్” 

				పొగరుబోతు, కార్యాకార్యముల, నెరుగనివాడు చెడుదారిపట్టినవాడు అయిన గురువును కూడ శాసించుట కార్యముల నెరుగనివాడు చెడు తాదృక్ - పాడుపనియందున్నవానిని పడగొట్టరాదనునట్టిది. 

			18. 	దేవతాశ్చ - దైవమే పాపిష్ఠులగు ఋత్విక్కులు మొదలగువారిని దండించును. రాజు అట్టివారివిషయమున ఉదాసీనుడగుటయే కర్తవ్యమని భావము. 

			19.	సర్వతః- సర్వవిధమైనబుద్ధితో, భూతి ప్రవరకారణైః -  ఈశ్వరులే కారణముగా గల - వంశపారంపర్యముగా గల; సద్భిః- మనువుమొదలగువారిచేత; సత్కృతః - మన్నింపబడిన - శ్రౌతధర్మము; మనువు మొదలగువారు చెప్పనిది, వారికి అంగీకారయోగ్యమైనది యగు ధర్మము శిష్టులకు ఆదరింపదగినది అయినచో అట్టిదానిని ఇతరులు పాటింపవలసినదే అనిశ్లోక తాత్పర్యము. 

			20. 	చతుర్గుణ సంపన్నమ్ - ఆన్వీక్షకి, త్రయి, వార్త, దండనీతి అనునాలుగు గుణములకు విరుద్ధము కానిది. 

			21. 	పదమ్ - భూమి పై మోపిన కాలిగుర్తును; లక్షేత్ - గుర్తింపచేయవలయును. యుక్తితో ఇతరులను ఆగుర్తుద్వారా గుర్తించునట్లు చేయవలయునని తాత్పర్యము

			రాజర్షి వృత్తాన్తః

			త్రయస్త్రింశదధిక శతతమోఽధ్యాయః

		

		
			
			

		

		
			1. 	కోశము - ధనాగారము - బొక్కసము. 

			2. 	అనుతనుయాత్ - అనుగ్రహింపవలయును - అనగా క్రమక్రమముగా వృద్ధి పొందింపవలయునని తాత్పర్యము. 

			5. 	ఉచ్చైర్వృత్తేః - గొప్ప నడవడి కలవానికి, గొప్పవానికి అని అర్థము. 

			6. 	కార్యమ్ - ఆతని పని నాచరించుటకు ఉత్సాహము చూపరని భావము. 

			8. 	రాజువలన అపకారము పొందినవారు ఎన్నటికిని అతని సంపదను చూచి సంతోషింపరు. లోలోపల కుములుచునే యుందురు. అయినచో అతనికడకేల చేరుదురనగా తోడేళ్లవలె అపకారము చేయుటకే చేరుదురు. కారణము అతడు; జిఘాంసువు - చంపగోరువాడు కనుక

			11. 	మంత్రులు మర్యాదలు లేనివారైనచో రాజు అడవులకైన నరిగి రక్షణ పొందవలయును. అడవిలో క్రూరకర్ములైన ఆటవికులు అవసరమైనచో అతనిని ఆదుకొందురని భావము. 

			15. 	ఉత్తమస్వభావముగల శత్రువులు ఇతరులధనమును కొల్లగొట్టినను అది అహింసగానే లెక్కకు వచ్చునని భావము. 

			16. 	నిఃశేషకరణమ్ - శత్రువునకు ఏమాత్రము ధనము మిగులకుండ చేయుట; 

			17. 	మోషః - దొంగతనము; పతిస్థానమ్ - గ్రామాదుల నాక్రమించి వాని అధికారస్థానములను వశము చేసికొనుట;

			18. 	పూర్తిగా కొల్లగొట్టినచో ప్రజలు శత్రువు విశ్వాసమును చూరగొనుటకు ప్రయత్నింతురు. ఆ విశ్వాసమును పొంది అతనికి, కొల్లగొట్టి యిచ్చుటకు ప్రయత్నింతురని భావము. 

			19. 	కావున శత్రువును పూర్తిగా కొల్లగొట్టరాదని తాత్పర్యము. 

			20. 	రాజేమి చేయునో ప్రజలుఅదే చేయుదురని తాత్పర్యము. 

			కోశమును కూర్చుకొనుట

			చతుస్త్రింశదథిక శతతమోఽధ్యాయః

		

		
			
			

		

		
			1. 	ప్రత్యక్షౌ - జ్ఞానవంతుడై ఆయాకార్యములు చేయు క్షత్రియునకు సర్వము ధర్మము వంటిదే యగునని తాత్పర్యము. 

			2. 	న వ్యవధాతవ్యమ్ - అప్పటికప్పుడు కానరాని ఫలముగల ధర్మాధర్మ విచారణమునందు అంతరాయమును చేయరాదు అని తాత్పర్యము. ధర్మయాపన అనగా ధర్మోపదేశము. పరోక్షః - కన్పట్టెడు ఫలములేనిదగుట వలన విశ్వసింపరాని దగునని భావము. వృకపదమ్ - నేలపైపడిన జంతువు కాలిగుర్తు తోడేలుదా, కుక్కదా, చిరుతపులిదా అనెడు విచారణ ఎట్లు వ్యర్థమో అట్లే ఇది ధర్మమా, అధర్మమా, అను విచారణ కూడ వ్యర్థమే. ఆచరణ ముఖ్యముకాని విచారణ ముఖ్యముకాదని తాత్పర్యము. 

			3. 	రెండవ శ్లోకమున ధర్మాధర్మములు అదృష్ట ఫలములని చెప్పిరి. కనుక క్షత్రియుడు వానిని పట్టి వ్రేలాడక పది విధములుగానున్న బలమునే ఆశ్రయింపవలయునని ఈ శ్లోకము చెప్పుచున్నది. 

				“విద్యాభిజనమిత్రాణి బుద్ధిసత్త్వ ధనాని చ 

				తపః సహాయవీర్యాణి దైవంచ దశమం బలమ్" 

				విద్య, కులము, మిత్రము, బుద్ధి, బలము, ధనము, తపస్సు, సహాయులు, శక్తి, దైవము అనువీని సముదాయము, రాజునకు బలము. 

			4. 	సంపదలు బలమును పొందును. బలవంతుడు అమాత్యాదులను పొందును. కావున సంపదయే అన్నింటికి మూలము. అది లేనివాడే పతితుడుగా లెక్కకువచ్చును. కాని అధర్మము నాచరించువాడు కాదని శ్లోకభావము. 

			5. 	బలవంతుని యందు పథ్యముకానిది ఎంత యున్నను, లోకమాతనిని వెలివేయుట వంటి పనిని భయము వలన చేయజాలదని భావము. 

			6. 	ధర్మము, బలము అనురెంటిలో బలమే శ్రేయమైనదని భావము. 

			10. 	అపధ్వస్తః - ఐశ్వర్యమునుండి జారినవాడు - అవమతః - అవమానము పొందినవాడు; అపక్రుష్టమ్ - నిందింపబడినది. 

			11. 	వివర్జితః - బంధువులచేత వదలివేయబడినవాడు; తాప్య - తాపమును - దుఃఖమును పొంది; పరిక్షతః - మాటలతో అట్టివానిని హింసింతురని భావము. 

			12. 	అత్ర - అధర్మముచేత ధనార్జనము చేసిన సందర్భమున. 

			సేన గొప్పతనము 

			పంచత్రింశదధిక శతతమోఽధ్యాయః

		

		
			
			

		

		
			1. 	“ప్రక్షాళానాద్ధి పంకస్య దూరాదస్పర్శనంవరమ్” అని ఒక న్యాయము కలదు. బురద అంటించుకొని కడుగుకొనుట కంటే, దానిని దూరమునుండియే తాకకుండుట మేలు. దస్యుడు-దొంగబుద్దికలవాడు, రాజు దొంగబుద్దికలవాడు కారాదు. ఒక వేళ తప్పనిసరి పరిస్థితులలో దొంగ అయినను, ప్రాయశ్చిత్తము చేసికొనునంత వరకు బ్రదికియుండునను నమ్మకము లేదు. కావున నశింపని నరకము ప్రాప్తించును కదా- అని శంకించి దస్యునకు కూడా స్వర్గముకలదని చెప్పుచున్నారు. 

			ప్రేత్యభావే న నశ్యతి - మరణము పొందినను నరకము పొందడని భావము.

			కాయవ్యుని చరితము 

		

		
			6. 	వృద్ధౌ - ముదుసులులగు తలిదండ్రులని భావము. 

			9. 	కల్యే ఏవ ప్రాతః కాలమునందే. 

			10. 	అభివవ్రిరే - ఆతనిని ప్రీతితో ఎన్నుకొనిరని భావము. 

			13. 	త్వమ్ - ఇచట ‘నీవు’ అను ఏకవచనము సముదాయమును సంబోధించును. 

			14. 	స్వస్తి - శుభమును భావింపవలయునని తాత్పర్యము. తదర్థతః - వారి రక్షణాదులకై యితరులతో పోరాడవలయునని భావము. 

			15. 	సారవిఘ్నం - సారమనగా వివాహాదికార్యము. దానికి విఘ్నము. 

			16. 	ఉపచితిః - వృద్ధి

			18. 	ధ్వాన్తే - చీకటికి 

			19. 	యేయే ఎవరెవరు, ఏయేవర్తకులు. 

			20. 	శిష్ట్యర్థం - దుష్టులను శాసించుటకొఱకు 

			21. 	కుణపే కృమయః యథా - పీనుగుమీద వాలి వచ్చెడు పురుగులు ఇతరులకు బాధ కలిగించును కావున వాని నక్కడికక్కడ చంపివేయుదురు. అట్టే రాష్ట్రాభివృద్ధిని పాడుచేయువారిని కూడ చంపివేయుదురని తాత్పర్యము. 

			షట్త్రింశదధిక శతతమోఽధ్యాయః

		

		
			
			

		

		
			4. 	ఔషధీః- భుజించుటకు పనికి రాని వృక్షాదులను; కోసి, వంట చెరకుగానుపయోగించి ధాన్యాదులను వండుకొనునట్లు దుష్టులను శిక్షించి శిష్టులను రక్షింపవలయునని భావము. 

			8. 	శుక్ల జీవాః- ఆకుజెముడు అనువృక్షమును ఆశ్రయించు బ్రదుకు పురుగులు, ఉద్భిజ్జా ః - భూమిని చీల్చుకొని వచ్చి పుట్టునవి. చీమలు మొదలైనవి.

			10. 	పశువులకు పట్టిన జోరీగలు మొదలగు వానిని ఎట్లు తొలగింతురో రాష్ట్రము నుండి యజ్ఞము చేయనివారిని అట్లు తొలగించవలయునని తాత్పర్యము. 

			11. 	పాంసు విలోలితః - రాతిపై ఱాయివైచి పొడిచేసిన ధూళి. అది సూక్ష్మము, సూక్ష్మతరము అయినట్లు ధర్మముకూడ మిక్కిలి సూక్ష్మ స్వరూపము పొందునని భావము.

			కోశమును కూర్చుకొనుట

		

		
			
			

		

		
			136

		

		
			
			

		

		
			
			

		

		
			సప్తత్రింశదధిక శతతమోఽధ్యాయః

		

		
			
			

		

		
			4. 	సహచారిణ :- అందు కలిసి బ్రదికెడు చేపలు ఇంకను పెక్కు కలవని తాత్పర్యము. 

			5. 	జలస్థాయమ్ - చిన్న నీటిమడుగు; నిమ్నేషు - పల్లపు తావులయందు; వివిధైః, ముఖైః - నీరు వెడలు పెక్కు మార్గములతో; నిఃస్రావయామాసు:- తోడివైచిరి.

			11. 	ఏవం శ్రుత్వా - వారిమాటలను విని అని యర్థము.

			12. 	యోగైః - నీటిని చెల్లాచెదరు చేయుట మొదలగు ఉపాయములతో 

			15. 	ఉద్యానమ్ - కట్టుత్రాడు; గాలమువంటిది గృహ్యమ్ - గుదిగ్రుచ్చిన తోరణమువంటి బంధనమును ముఖముతో పట్టుకొనినదై యున్న ఆ చేపను గాలమువంటిది; గృహీత్వా - పట్టుకొని, సర్వానేవ గ్రథితాన్, విదుః - అన్నియు త్రాట గ్రుచ్చబడినవే అనుకొనిరి, సః- ఆచేప; తథా+ఏవ - తోరణమున చిక్కిన దానివలెనే; ఆస్తే- ఉన్నది - అనిభావము.

			21,22- దేశకాలముల సూక్ష్మత్వమును మెలకువతో గుర్తింపవలయునని ఈ రెండు శ్లోకముల భావము.

			23. 	ఏతౌ - ఈ ఇరువురు - దీర్ఘదర్శి, ప్రాప్తకాలజ్ఞుడు అనువారు.

			24.	శాకులమ్ - చేపలకు సంబంధించిన చిన్నకథ

			శాకులో పాఖ్యానము
 బెస్తవానికథ

			అష్టత్రింశదధిక శతతమోఽధ్యాయః 

			పిల్లిఎలుకల సంవాదము

			6. 	సర్వత్ర - అన్నివైపులనున్న వారిచేత; ప్రార్థ్యమానేన - ఆక్రమించుటకు కోరబడుచున్నవానిచేత; 

			9. 	నిజమైన మిత్రులు, కృత్రిమ మిత్రులు అనువారినడుమ ఎవనితో సంధి? ఎవనితో వైరము? అని ప్రశ్నతాత్పర్యము.

			18. 	అత్ర - 17వ శ్లోకమునర్థమున. 

			23. 	ఉన్మాథమ్ - పక్షులను, పశువులను పట్టుకొను యంత్రము - బోను. 

			25. 	అప్రమత్తః - అనగా జాగరూకత కలది యని యర్థము. కాని మార్జారః సంప్రవృత్తః అనుపాఠము గ్రహింపదగినది. తిరుగుచు అని ఆపదమున కర్థము సరిపడును. 

			27. 	తద్, ఆమిషమ్ - ఆబోనుపై పెట్టిన ఎరను 

			28. 	సపత్నస్య బద్ధస్య - బంధింపబడిన శత్రువును లెక్కచేయక

			30. 	శరప్రసూన సంకాశమ్ - శరమనగా రెల్లుగడ్డి, దాని పూవు వంటిది. 

			36. 	గతైః - ఆపదలను పొందినవారిచేత, ఆపద్, వినాశ భూయిష్ఠమ్- ఆపదను నశింపజేయుటచేత ప్రశస్తమైన, జీవితమ్ - బ్రదుకు; కార్యమ్ - చేయదగినది. 

			105. 	క్షామయే త్వామ్ - అట్లే నీవేదేని చెడుపని నా ముందు చేసి యున్నచో నేనును క్షమింతునని భావము. 

		

		
			
			

		

		
			
			

		

		
			
			

		

		
			
			

		

		
			
			

		

		
			
			

		

		
			నమ్మకము కలుగని వానివలె ఎక్కువ నమ్మకము కలిగియుండవలయునని భీష్ముడు చెప్పెను. అందు అన్నియెడల అవిశ్వాసమే అయినచో కార్యము సిద్ధింపదుగదా అని శంకించి పూజని దృష్టాంతముద్వారా మునుపు అపకారము పొందినవాడు నమ్మియుండరాదని ఈ అధ్యాయమున వివరించుచున్నారు. 

			4. 	పూజని - ఒక పిచ్చుక. 

			6. 	జీవజీవకః - శాకునికుడు - అతడు ఈపక్షి ఈదిక్కునందులాభమును, ఈదిక్కునందు నష్టమును కలుగజేయునని చెప్పుచుండును. పక్షుల గమనములను బట్టి రాబోవు ఫలములను చెప్పువాడు అనిభావము. కొందరు జీవ జీవకమనునది ఒకపక్షి యని చెప్పుదురు. 

			13. సమజాతకమ్ - ఒకే యీడు కలది. 

			21. ఇచ్ఛయా - బుద్ధిపూర్వకముగా - తెలిసితెలిసి 

			22. పాపఫలము కర్తయందే కాదు, వాని పుత్రపౌత్రాదుల యందును కానవచ్చునని భావము.

			25. 	పరిలంబతః - నమ్మకముంచి అందే ఉండు వానికి;  

			27. 	నియచ్ఛతి - మృత్యువు నశింపజేయును. పుత్రులు, పౌత్రులు నశింపగా సంతతిలేనివారికి ఊర్ధ్వగతులు లేవు. కనుక పరలోకమును నశించును. 

			30. జరా - వీర్యము హరించి ముదిమిని తెచ్చునది కనుక భార్య జర; బీజమాత్రమ్ - పుత్రుడు విత్తనమువంటివాడై కులమును కొనసాగించుట మాత్రమే చేయును. భ్రాతా, శత్రుః అన్నదమ్ములు ఉన్న ధనములను పంచుకొనువారు కనుక పగవారు. వయస్యః, క్లిన్నపాణిః - తాను ధనాదికమిచ్చి చేయి తడుపుచున్నంతవరకే మిత్రుడు, అది లేనిచో మైత్రి నిలువదని భావము. 

			31. 	హేతుః - పుత్రరక్ష లేక స్నేహము అను కారణము.

			32. 	కర్మ- తాను చేసినపని; అబలాన్ - నావంటి అల్పబలులను. 

			36. 	ఒకరి కొకరు చేసికొన్న అపకారమును ఇద్దరును నిరంతరము తలచుచునే యుందురని భావము. 

			37. 	అపకారము చేసినదానికి ప్రాయశ్చిత్తము చేసికొంటిని గదా అని సజ్జనుడు మరల కీడుచేయకుండును గదా అను భావముతో దీనిని చెప్పుచున్నాడు. 

			39. 	నశక్యన్తే - జయించుటకు, లొంగదీసికొనుటకు వీలు కాని వారు - అనిభావము. 

			40. 	శ్వపచుడు -  చండాలుడు. కుక్క మాంసము తినువాడైనను కుక్కతో చెలిమితోడనే ఉండునని భావము. మనమిరువురము సంవాసము చేయుచున్నందువలన నాతో నీవట్లేయుండవలయునని భావము. 

			42. పంచసముత్థానమ్ - స్త్రీకృతమ్ - కృష్ణ శిశుపాలురకువలె; వాస్తుజమ్ - వాస్తువనగా ఇల్లుమొదలగునది. దానివలననైన వైరము - కౌరవ పాండవులకు వలె; వాగ్జమ్ - మాటలవలన పుట్టిన వైరము -ద్రోణద్రుపదులకు వలె; సాపత్నమ్ - జాతివైరము - ఎలుకపిల్లులకువలె; అపరాధజమ్ - కీడు చేసినందువలన కలిగెడి పగ - పూజని బ్రహ్మదత్తులకు వలె; 

			43. 	పగగలవాడైనను, దాతను - ధనాదులతో మన్నించువానిని ధ నాశగలరాజు చెడగొట్టుకొనరాదని భావము. 

			44. 	ప్రతిదినము రెండు ఫలముల నిచ్చుట వలన నీవు నన్ను చంపవని యెరుగుదును. అయినను ఒకమారు పగయేర్పడినచోట విశ్వాసముంచుట నీతివిరుద్ధమను భావముతో దీనిని చెప్పుచున్నాను. 

			45. 	పారుష్యైః- మేలుకోరి పెద్దలు శిష్యులయెడ ప్రయోగించు కఠినమైన మాటలచేత. 

			46. వైరమనెడు అగ్ని ఒకనిని కాల్పక ఆరిపోదు. అపరాధమువలన పుట్టినపని పగకల యిరువురిలో ఒకనినిచంపకయు శుష్కింపగలదు - అనిభావము. 

			48. 	జగత్తు అంతయు కాలమునకు వశమైనది కనుక మన యిరువురి నడుమను ఏ యొక్కని దోషము లేదని భావము. 

			50. 	కార్యతే - పుట్టుచున్నది, తన్నిమిత్తం - కాల నిమిత్తముగా న జీవతి బ్రదుకుటలేదు - చచ్చుచున్న దని తాత్పర్యము. 

			51. 	ఏకైకస్య - ఒకనికొకరు ఒకనికొకనికి అపకారము చేసికొనజాలరని ఫలితార్థము. 

			57.	ఆయాపనులు చేయువారు సర్వమునకు కాలమే కారణమనుకొనినచో, ఈపనిచేయదగినది, తగనిది అను విధినిషేధరూపమైన ధర్మము ఎక్కడ ఉండును? అనిభావము. 

			68. 	కృతమ్ - చాలును - మైత్రిచాలునని భావము. 

			71. 	వైరిణః - వైరియొక్క - మాటయందు అను దానిని కలుపుకొనవలయును. పగవాని పలుకునందు నమ్మకముంచువారు ఎండుగడ్డిలో తేనె ఉన్నదని చెప్పెడు మాటలను నమ్మి బంధములో చిక్కుకొనువారివిధముగా నశింతురని భావము. 

			76.  నేను తప్పుచేసితిని. నీవు దోషమెరుగని వాడవు - అట్టినీతోసహవాసము చేయజాలను - అని దృష్టాంత ముఖమున చెప్పుచున్నది.  

			83. 	అకర్మశీలుడు - పనిపాటలులేక సోమరిగా మెలగువాడు. 

			84. 	అర్థమ్ - కాలము, దైవము, స్వభావము అను పేర్లు కలది. 

			85. 	ఇచట బలమనగా వైరాగ్యమని భావింపవలయును. 

			86. 	కుప్యమనగారాగి మొదలగు ధనము - 'చ' అనుటవలన వెండి, బంగారములను కూడ గ్రహింపదగును. ఉపహితాని - ఉపమిత్రములు. పైని చెప్పిన మిత్రముల వంటివి - సాధించుకొనదగినవి అనిభావము. 

			87. 	కశ్చిత్ అనుదానితో 'తం' అనుపదమును కలుపుకొనవలయును. ఎవ్వడును అట్టి ప్రాజ్ఞుని బెదరింపజాలడనిభావము: 

			88. 	దాక్ష్యేణ - ఒకని సమర్థతవలననే ధనము పెంపొందును. సంయమాత్ - దక్షత కొరవడినను బుద్ధిమంతుడు ఉన్న స్థితికి భంగముకలుగనీయడని భావము. 

			89. 	మాఘమామ్ - ఎండ్రిని; సేగవాః - దాని పిల్లలు; కుస్త్రీ - ఖాదతి - శీలములేని పడతి తన తప్పుడు పనులతో భర్తను ఎండగట్టి వేయునని తాత్పర్యము. 

			90. 	ధైర్యముతో ఇల్లు వాకిండ్లను వదలలేనివానిస్థితి ఎట్లుండునో ఈ శ్లోకమున తెలుపుచున్నారు. 

			96. 	భార్య అయి అప్రియములు విడువక పలుకుదానిని భార్యగా భావించి ప్రయోజనము లేదు - అన్న తీరున ఈశ్లోకమునకు తాత్పర్యమును భావింపవలయును. అంతేకాని సంబంధము లేని వ్యక్తి " ప్రియములు పలికినచో ఆమెను భార్యగా భావింపవలయుననుట ఇచట వివక్షితము కాదు. 

			97. 	ఏ దేశమున బలాత్కారములేదో అచటి ప్రజలకు భయమే ఉండదు. దరిద్రులను చక్కగా పాలించు స్వభావము గల రాజే వారికి చుట్టము. మరియొక చుట్టముతో పని లేదని భావము.

			98. 	ధర్మనేత్రః - ధర్మమును చక్కగా నడపువాడని భావము. 

			99. 	నిగ్రహాత్ - బందీరూపమువలన రాజు ధర్మమెరుగనిచో ప్రజలు బందీలుగా స్వేచ్ఛ లేక ఉందురని భావము; స్వప్రమత్తః - సు+అప్రమత్తః - మిక్కిలి జాగరూకత గలవాడు. 

			100. సముపయోజయేత్ - భుజింపవలయును. కప్పముగొనియు రక్షింపనివాడు రాజు రూపమున నున్న దొంగ అని భావము. 

			105. సంభావయతి - ఇష్టమును గూర్చి అరయుచుండును -ఉపపద్యతే -పాలించును. 

		

		
			ఏకోనచత్వారింశదధిక శతతమోఽధ్యాయః. 

		

		
			139

		

		
			
			

		

		
			
			

		

		
			బ్రహ్మదత్తపూజనీ సంవాదము 

			చత్వారింశదధిక శతతమోఽధ్యాయః

		

		
			2. 	ఘృణామ్ - దయను 

			21. 	కోకిలకు శ్రేయము - తాను పోషింపవలసిన వానిని ఇతరులచే పోషింపజేయుట - కోకిల తన పిల్లలను కాకులచేత వృద్ధి పొందించును. రాజు కూడ తాను పోషింపవలసిన వారిని ఇతరులచేత వృద్ధి పొందింపవలయును - ఎట్లనగా 

			కృషి ర్వణిక్ పథో దుర్గం సేతుః కుఞ్జరబన్దనమ్, 

			ఖాన్యాకార కరాదానం సఞ్చయార్థాష్టకం మతమ్. 

				వ్యవసాయము, వర్తకుడు, బాట, దుర్గము, సేతువు, ఏనుగుల బంధనము, అగడ్త, పన్ను - ఇవి యెనిమిదియు అర్థ సాధన మార్గములు (1) ఒక రైతు వంద నివర్తనముల భూమిని దున్నుకొనుచున్నచో దానికి కౌలురూపముగా మరియొక పది నివర్తనముల భూమిని దున్ని ఆ ఫలసాయమును రాజునకొసగ వలయును. (నివర్తనము - ఒకవిధమగు భూమి కొలత - ఎకరము వంటిది.) 

			2. 	అట్లే ఒక వర్తకుడు నూరు ఎద్దులు మోయు వస్తువులతో వర్తకము చేసినచో పది ఎద్దులను రాజునకు సంబంధించిన వానిని కూడ పోషింపవలయును. 

			3. 	దుర్గము, అడవి మున్నగు వానియందు మార్గమును రక్షింతుమని బాటసారులనుండి వేతనము గ్రహింపవలయును. 

			5. 	ఇట్లే సేతువు. నదులపై వంతెనలు కట్టినందుకు సుంకమును వసూలు చేయును. 

			6. తనకున్న ఏనుగులన్నింటిని ప్రతి గ్రామమునకు పంచి గ్రామీణులు వానిని పోషించునట్లు చేయవలయును. 

			7,8. 	అగడ్తలు ఉపయోగించుకొనిన కారణముగా, పన్ను రూపముగా ధనమును కూడబెట్టవలయును. 

				రాజకీయ సంబంధమగు కుటుంబధనము ప్రజల ద్వారముననే భరింపజేయవలయును. ఆరవ వంతురూపమున పన్నుగా కొనుదానిని కోశమునకై ఉపయోగింపవలయును. కోశమును ధర్మమునకు, శత్రువుల నణచుటకు ఉపయోగింపవలయును. 

				ఇదియంతయు కోకిల వృత్తి వంటిది. 

			2. 	వరాహశ్రేయము : వరాహము మూలమును త్రవ్వుచుండును. అనగా శత్రువునకు మూలాధారము లేకుండ చేయవలయును. 

			3. 	మేరు శ్రేయము : మేరువువలె అచంచలత్వమును, దాటరాని స్థితిని, తనకు చేసికొనవలయును. 

			4. 	శూన్యగృహము : వట్టియిల్లు సంపదరాకను కోరును. అట్లే తనకు సంపదవచ్చుమార్గమును చూచుకొనవలయును. 

			5. 	నట శ్రేయస్సు: నటుని వలె అనేకరూపములను సమయానుగుణముగా తాల్చుచుండ వలయును. 

			6. 	భక్తి గల మిత్రుడు తానారాధించువాని అభ్యుదయమును కోరును. ఈ విధముగా రాజు తనకు పాలింపదగిన ప్రజల అభ్యుదయమును ఈ మార్గముల ద్వారా సాధింపవలయునని తాత్పర్యము.

			26. 	బకము వలె ఏకాగ్రత కలిగియుండవలయును. సింహము వలె భయము లేకుండవలయును. తోడేలు వలె వేగముతో పనులు సాధింపవలయును. బాణమువలె తిరుగులేనితనముతో వ్యవహరింప వలయును. శత్రువుల సొమ్ములను కొల్లగొట్టునపుడు ఈ గుణములను రాజు ఆశ్రయింపవలయునని భావము. 

			27. 	గడ్డిపరకలతో బాణము చేయుట అనగా అసాధ్య కార్యములను కూడ ఉపాయముతో సాధింపవలయునని తాత్పర్యము. మృగముల వలె నిద్రించుట అనగా సుఖమైన స్థితి లేకున్నను కార్యసాధనకై దానిని లెక్కపెట్టరాదని భావము. అవసరమైనచో గ్రుడ్డి, చెవిటివలె ప్రవర్తింప వలయునని భావము. 

			30. 	అశ్వతరి అనగా గాడిదకు పుట్టిన ఆడు గుఱ్ఱము. అది కడుపు చీలుట వలననే ప్రసవించుననుట ప్రసిద్ధము. గర్భము తాల్చినచో దానికి చావెట్లు తప్పదో శత్రురాజును నిలువరింపక పోయినచో చావు అట్లు తప్పదని భావము. 

			34. 	ప్రాణములకు తెగించియైనను ప్రవర్తించి శుభఫలములను పొందవలయునని తాత్పర్యము. 

			35. 	ఏర్పడిన భయమును మరల తిరిగి కలుగకుండునట్లు అణచి వేయవలయునని భావము. సర్వకాలములలో జాగరూకుడై మెలగవలయునని భావము. 

			49.	అభ్యుత్థానము మొదలైన మృదువైన ఉపాయముతో రాజు పగవాని ప్రతిపుష్పమును పురుషార్థ సాధనరూపమైన దానిని, ప్రతిఫలమును - పురుషార్థరూపమైన దానిని, వాడిముక్కుగల పక్షి చెట్టునంతటిని నాశనము చేయునట్లు చేయవలయునని భావము. 

			51. 	సామర్థ్యయోగాత్ - సమర్థత సంబంధముచేత. నీవు సమర్థుడవైనచో నిన్ను గెలువగలవారందరు నీకు శత్రువులు, ఇతరులు మిత్రులు అగుదురని భావము. 

			52. 	అయ్యో! వీనిని చంపితినే అని దుఃఖపడరాదని భావము. 

			53. 	సంగ్రహమనగా మనుజులను కూడగట్టుకొనుట. నిగ్రహమనగా దండించుట. ఔచిత్యము నెరిగి ఈ రెండు పనులను చేయవలయునని తాత్పర్యము. 

			54. 	శత్రువును తలకోసి విలపింపవలయుననగా అతనిపై మైత్రి ఉన్నట్లే ప్రకటింపవలయునని భావము. 

			56. 	శుష్కవైరమ్ - లాభము లేని శత్రుత్వము; దానికి దృష్టాంతమును చెప్పుచున్నారు. ఇది శత్రువు ఆవు కనుక దాని కొమ్మును నమలివైచెదను - అన్నచో దానివలన పండ్లు విరుగును. రసము పుట్టదు గదా - అట్టిదే శుష్కవైరము. 

			57. 	త్రివర్గము - ధర్మము, అర్థము, కామము అను మూడింటి సముదాయము. దానికి మూడు విధములగు పీడలు. ధర్మముతో అర్థమునకు, అర్థముతో ధర్మమునకు, కామముతో ధర్మార్థములకు పీడ కలుగును. అనుబంధములనగా ఆ త్రివర్గము ఫలములు. ధర్మము ఫలము అర్థమని, అర్థము ఫలము కామమని, కామము ఫలము ఇంద్రియముల ప్రీతి అని నీచులు పలుకుదురు. వివేకవంతులు మాత్రము ధర్మమునకు చిత్తశుద్ధి, అర్థమునకు యజ్ఞము, కామమునకు సాధారణమైన బ్రదుకు ఫలములుగా అభివర్ణింతురు. ఇట్లు త్రిర్గముల మూడు పీడలలో బలాబలముల నెరిగి ఫలములను పొందగోరవలయును. పీడను మాత్రము పరిహరింపవలయును - అని తాత్పర్యము. 

			62. గ్రద్దచూపు మిక్కిలిదూరముగా ప్రసరించును. కొంగ ఎరకొరకు ఎంతసేపైనను నిశ్చలముగా నిలిచియుండును. కుక్క మెలకువతో దొంగలు మొదలగు వారిని సూచించును. సింహము దయాదాక్షిణ్యములు లేనిదై ప్రవర్తించును. కాకి ఎల్లప్పుడు ఎటునుండి ప్రమాదము వచ్చునో అని జాగ్రత్తపడుచుండును. పాము హఠాత్తుగా పరప్రదేశములలో ప్రవేశించును. రాజు శత్రువిషయమున నిట్లిట్లు ప్రవర్తించువాడు కావలయును. 

			64. శ్రేణీ ముఖ్య + ఉపజాపేషు - పెక్కు జాతులవారు అయి ఉండియు ఒకపని యందు కలిసి యుండువారిని శ్రేణులందురు. వాని నాయకులు శ్రేణీముఖ్యులు. ఉపజాపమనగా వారిలో వారికి తగవులు పెట్టుట. వల్లభ + అనునయేషు - తమ ఇష్టులను శత్రురాజులు లోభపెట్టి వశపరచుకొనుటకు చేయు ప్రయత్నములందు; భేద, సంఘాతయోః - మంత్రులు తమలో తాము కలహించుకొనుట భేదము, వారందరు ఒక్కటి యగుట సంఘాతము - ఈ రెండు విధములందును రాజునకు ముప్పు కలుగవచ్చును. అట్లు కాకుండునట్లు మంత్రులను తగు విధముగా నుంచుటయే పరిరక్షణ. 

			70. 	వృజిన + అభిసంహితమ్ - ఆపద వచ్చిన సమయమున పాటించుటకైనది. అంతేకాని సాధారణముగా నరుడు ఈ అధ్యాయమున చెప్పిన నీతిని ఆచరింపరాదు. పరుడు ప్రయోగించినచో ఎదురు దెబ్బకొట్టుటకు మాత్రమే దీనిని నీ మేలు కోరి చెప్పితిని - అని భావము - ఇది జాగరూకతతో గమనింపవలసిన విషయము. సాధారణ నీతి కాదని తాత్పర్యము.

			కణికుని ఉపదేశము

			ఏకచత్వారింశదధిక శతతమోఽధ్యాయః

		

		
			యుధిష్ఠిర ఉవాచ - యుధిష్ఠిరుడు ఇట్లు పలికెను. 

			హీనే పరమకే ధర్మే సర్వలోకాభిలంఘితే, 

			అధర్మే ధర్మతాం నీతే ధర్మే చాధర్మతాం గతే. 	1

			మర్యాదాసు వినష్టాసు క్షుభితే ధర్మనిశ్చయే, 

			రాజభిః పీడితే లోకే పరై ర్వాఽపి విశాంపతే. 	2

			సర్వాశ్రయేషు మూఢేషు కర్మ సూపహతేషు చ, 

			కామాల్లో భాచ్చ మోహాచ్చ భయం పశ్యత్సు భారత. 	3

			అవిశ్వస్తేషు సర్వేషు నిత్యం భీతేషు పార్థివ, 

			నికృత్యా హన్యమానేషు వంచయత్సు పరస్పరమ్. 	4

			సంప్రదీప్తేషు దేశేషు బ్రాహ్మణే చాతిపీడితే, 

			అవర్షతి చ పర్జన్యే మిథో భేదే సముత్థితే. 	5

			సర్వస్మి న్దస్యుసాద్భూతే పృథివ్యా ముపజీవనే, 

			కేనస్వి ద్బ్రాహ్మణో జీవే జ్జఘన్యే కాల ఆగతే. 	6

			మిక్కిలి ఉత్తమమైన ధర్మము జనులందరు ఆచరింపక పోవుటవలన నశింపగా, అధర్మము ధర్మముగా, ధర్మము అధర్మముగా భావనకు రాగా, మర్యాదలన్నియు మాసిపోగా, ధర్మనిశ్చయము కలతనొందగా, రాజులో, పరరాజులో లోకములను పీడించుచుండగా, మూఢులు అన్నింటిని క్రమ్ముకొని యుండగా, సత్కర్మములు చచ్చిపోగా, కామము, లోభము, మోహము అనువానివలన జనులు భయమునే పరికించుచుండగా, జనులందరు ఒకరియెడ ఒకరికి నమ్మకము లేనివారై దిగులుపడుచుండగా, వంచనతో ఒకరినొకరు మోసగించుకొనుచు చంపుకొనుచుండగా, దేశములన్నియు భయంకరముగా కాలిపోవుచుండగా బ్రహ్మజ్ఞానసంపన్నుడు మిక్కిలి పీడ నొందగా, వానదేవుడు వర్షమును కురిపింపకుండగా, ఒకరికొకరికి పగలు ఎగయుచుండగా, భూమిపై బ్రదుకు అంతయు క్రూరాత్ముల వశమైపోగా, పాడుకాలము రాగా ధర్మమును పాటించువాడు దేనితో బ్రదుకు వెళ్లబుచ్చవలయును? 

			అతితిక్షు: పుత్రపౌత్రా ననుక్రోశా న్నరాధిప, 

			కథ మాపత్సు వర్తేత తన్మే బ్రూహి పితామహ. 	7

			జాలివలన కొడుకులను, మనుమలను వదలిపోజాలక నరుడు ఇట్టి యాపదల యందెట్లు మెలగవలయునో, తాతా! నాకు చెప్పుము. 

			కథం చ రాజా వర్తేత లోకే కలుషతాం గతే, 

			కథ మర్థాచ్చ ధర్మాచ్చ న హీయేత పరంతప. 	8 

			లోకమంతయు ఇట్లు కలుషితమైన సమయమున రాజెట్లు ప్రవర్తింపవలయును? అర్థము, ధర్మము అనువాని నుండి చెడకుండుటెట్లు? 

			భీష్మ ఉవాచ - భీష్ముడిట్లు చెప్పెను. 

			రాజమూలా మహాబాహో యోగక్షేమ సువృష్టయః, 

			ప్రజాసు వ్యాధయ శ్చైవ మరణం చ భయాని చ. 	9 

			ఓయి మహాబాహూ! ప్రజల యోగము, క్షేమము, మంచివానలు, రోగములు, చావు, భయములు ఈ అన్నియును రాజును బట్టియే కలుగును. 

			కృతం త్రేతాం ద్వాపరంచ కలిశ్చ భరతర్షభ, 

			రాజమూలా ఇతి మతి ర్మమ నాస్త్యత్ర సంశయః. 	10

			కృతము, త్రేత, ద్వాపరము, కలి - ఇవి అన్నియు రాజును బట్టియే ఏర్పడునని నా భావము. ఇందు సంశయము లేదు. 

			తస్మిం స్త్వభ్యాగతే కాలే ప్రజానాం దోషకారకే, 

			విజ్ఞానబల మాస్థాయ జీవితవ్యం భవేత్తదా. 	11 

			ప్రజలకు కీడు కలిగించు అట్టి కాలము దాపురింపగా విజ్ఞాన బలమును ఆశ్రయించి బ్రదుకవలయును. 

			అత్రాప్యుదాహరన్తీమ మితిహాసం పురాతనమ్, 

			విశ్వామిత్రస్య సంవాదం చాణ్డాలస్య చ పక్కణే. 	12 

			ఇందును ప్రాతకాలపునాటి ఇతిహాసమును - చండాలుని అంగణమునందు విశ్వామిత్రునకును, చండాలునకును జరిగిన సంవాదమును - చెప్పుకొనుచుందురు. 

			త్రేతాద్వాపరయోః సన్ధౌ తదా దైవవిధి క్రమాత్, 

			అనావృష్టి రభూ ద్ఘోరా లోకే ద్వాదశవార్షికీ. 	13 

			అది త్రేతాద్వాపరముల నడుమ కాలము. అప్పుడు దైవవశమున పండ్రెండేండ్ల భయంకరమగు అనావృష్టి కలిగెను. 

			ప్రజానా మతివృద్ధానాం యుగాన్తే సముపస్థితే, 

			త్రేతా విమోక్షసమయే ద్వాపరప్రతిపాదనే. 	14 

			మిక్కిలి ముదిమిగల ప్రజల ఆయువు చెల్లు కాలము దాపురించినది. త్రేత విడుదల పొందుచున్నది. ద్వాపరము రానున్నది. 

			నవవర్ష సహస్రాక్షః ప్రతిలోమోఽభవ ద్గురుః, 

			జగామ దక్షిణం మార్గం సోమో వ్యావృత్తలక్షణః 	15 

			బృహస్పతి తొమ్మిది సంవత్సరముల ఇంద్రుడు కలవాడై ప్రతిలోముడాయెను. చంద్రుడు వక్రమైన నడకతో దక్షిణమార్గమున అరిగెను. 

			నావశ్యాయోఽపి తత్రా భూ త్కుత ఏవాభ్రజాతయః, 

			నద్య: సంక్షిప్తతోయౌఘాః కిఞ్చి దన్తర్గతా స్తతః. 	16 

			కొంచెము తేమ కూడ అందు లేదు. ఇంక మేఘము లెక్కడివి? నదులు ఇంకిన నీరు కలవియై భూమిలోనికి చొచ్చుకొని పోయినవి. 

			సరాంసి సరితశ్చైవ కూపాః ప్రస్రవణాని చ, 

			హతత్విషో నలక్ష్యన్తే నిసర్గా ద్దైవకారితాత్. 	17 

			కొలనులు, నదులు, బావులు, వాగులు కళాకాంతులు లేనివై, ఆ దైవమేర్పరచిన స్థితి వలన, కానరాకున్నవి. 

			ఉపశుష్కజలస్థాయా వినివృత్త సభా ప్రపా, 

			నివృత్తయజ్ఞ స్వాధ్యాయా నిర్వషట్కారమంగళా. 	18

			ఉచ్ఛిన్నకృషిగోరక్షా నివృత్తవిపణాపణా, 

			నివృత్తయూపసంభారా విప్రనష్టమహోత్సవా. 	19

			అస్థి సంచయ సంకీర్ణా మహాభూతరవాకులా, 

			శూన్యభూయిష్ఠనగరా దగ్ధగ్రామనివేశనా. 	20

			క్వచిద్ఘోరైః క్వచిచ్ఛస్త్రైః క్వచిద్రాజభి రాతురైః, 

			పరస్పర భయా చ్చైవ శూన్యభూయిష్ఠ నిర్జనా. 	21

			గతదైవతసంస్థానా వృద్ధలోక నిరాకృతా, 

			గోజావిమహిషీహీనా పరస్పరపరాహతా. 	22

			హతవిప్రా హతారక్షా ప్రణష్టౌషధి సఞ్చయా, 

			సర్వభూతతరుప్రాయా బభూవ వసుధా తదా. 	23

			భూమి వట్టిపోయిన నీటిగుంటలు కలది ఆయెను. జనులు చలివేంద్రములనుండి మరలి పోయిరి. యజ్ఞములు, వేదముల చదువులు, వషట్కారముల మంగళములు కానరావు. వ్యవసాయము, గోపాలనము నశించినది. అంగళ్లయందు కొనుటయు అమ్ముటయు లేవు. యజ్ఞములందు పశువులు, కట్టు కొయ్యలు కనబడవు. వేడుకలు మచ్చునకైనను లేవు. ఎముకల ప్రోవులు చెల్లాచెదరై పడి యున్నవి. పెనుభూతములు గొంతెత్తి అరచుచున్నవి. నగరములలో జనముల అలికిడి లేదు. గ్రామములందలి కొంపలన్నియు కాలిపోయినవి. కొన్ని యెడల ఘోరములతో, కొన్ని యెడల ఆయుధములతో, కొన్నియెడల దిక్కుతోచని రాజులతో, ఒకరివలన ఒకరు భయమంది జనులందరు వీళ్లు వదలి పోయిరి. దేవాలయములు పాడుబడినవి. పెద్దలను మన్నించువారు లేరు. ఆవులు, మేకలు, గొఱ్ఱెలు, ఎనుములు కానరాకున్నవి. ఉన్న కొలదిమందియు ఒకరినొకరు కొట్టుకొని చచ్చుచున్నారు. విద్యావంతులను, రక్షకభటులను చంపివేయుచున్నారు. మందు మాకులు మొత్తముగా రూపుమాసి పోయినవి. అంతయు శ్మశాన వృక్షము వలె నైపోయినది. 

			తస్మిన్ ప్రతిభయే కాలే క్షతే ధర్మే యుధిష్ఠిర, 

			బభూవుః క్షుధితా మర్త్యాః ఖాదమానా: పరస్పరమ్. 	24 

			నాయనా! యుధిష్ఠిరా! అట్టి మహాభయంకరకాలమున ధర్మము రూపుమాసిపోగా ఆకలిగొన్న మానవులు ఒకరినొకరు మ్రింగువారైరి. 

			ఋషయో నియమాం స్త్యక్త్వా పరిత్యజ్యాగ్ని దేవతాః, 

			ఆశ్రమాన్ సంపరిత్యజ్య పర్యధావ న్నిత స్తతః. 	25 

			ఋషులును నియమములను, అగ్నిదేవతలను, ఆశ్రమములను వదలివైచి దిక్కుతోచక చెల్లాచెదరైరి. 

			విశ్వామిత్రోఽథ భగవా న్మహర్షి రనికేతనః, 

			క్షుధాపరిగతో ధీమాన్ సమన్తా త్పర్యధావత. 	26 

			మహానుభావుడగు విశ్వామిత్రమహర్షి నిలువనీడలేనివాడై ఆకలినిలువెల్ల క్రమ్ముకొనగా దిక్కుమాలి త్రిమ్మరసాగెను. 

			త్యక్త్యా దారాంశ్చ పుత్రాంశ్చ కస్మింశ్చ జనసంపది, 

			భక్ష్యాభక్ష్య సమో భూత్వా నిరగ్ని రనికేతనః 	27 

			భార్యను, పుత్రులను ఒకానొక జనుల గుంపు కడ వదలి ఆతడు ఆగ్నిహోత్రముల అర్చనము, కొంపయు లేనివాడై తినదగినది తగనిది అనువానియందు సమభావము కలవాడై యుండెను. 

			స కదాచిత్పరిపతన్ శ్వపచానాం నివేశనమ్, 

			హింస్రాణాం ప్రాణిఘాతానా మాససాద వనే క్వచిత్. 	28 

			క్రూరచిత్తులై ప్రాణిహింసచేయు చండాలుర వసతికి ఒకనాడు ఆతడు చేరుకొనెను. 

			విభిన్న కలశాకీర్ణం శ్వచర్మచ్ఛేదనాయుతమ్, 

			వరాహఖరభగ్నాస్థి కపాలఘట సంకులమ్. 	29

			మృతచైలపరిస్తీర్ణం నిర్మాల్యకృత భూషణమ్, 

			సర్పనిర్మోకమాలాభిః కృతచిహ్నకుటీ మఠమ్. 	30

			కుక్కుటారావబహులం గర్దభ ధ్వనినాదితమ్, 

			ఉద్ఘోషద్భిః ఖరై ర్వాక్యైః కలహద్భిః పరస్పరమ్. 	31

			ఉలూకపక్షిధ్వనిభి ర్దేవతాయతనై ర్వృతమ్, 

			లోహఘణ్టా పరిష్కారం శ్వయూథ పరివారితమ్. 	32

			అది పగిలిన కుండపెంకులతో, చిరిగిన కుక్కతోళ్లతో, పందుల, గాడిదల పగిలిన పుఱ్ఱెలతో ఎముకలతో చిందరవందరగా నుండెను. శవములతో, గుడ్డపీలికలతో, రూపుమాసిన మాలలతో, పాముకుబుసములతో కొంపలన్నియు నిండియున్నవి. కోడికూతలతో, గాడిదల అరపులతో, కాఱుకూతలతో ఒకరితో నొకరు పోరాడుచున్న జనములతో నిండియున్నది. దేవాలయములలో గ్రుడ్లగూబల రొదలు పిక్కటిల్లియున్నవి. లోహపుఘంటలు, కుక్కల మందలు అందు నిండుగా నున్నవి. 

			తత్ప్రవిశ్య క్షుధావిష్టో విశ్వామిత్రో మహానృషిః, 

			ఆహారాన్వేషణే యుక్తః పరం యత్నం సమాస్థితః. 	33 

			అట్టి గూడెమున ప్రవేశించి మహర్షి విశ్వామిత్రుడు ఆకలి పైకొనగా తిండికొరకు మిక్కిలి ప్రయత్నముతో వెదకుచుండెను. 

			నచ క్వచిదవిన్దత్స భిక్షమాణోఽపి కౌశికః, 

			మాంస మన్నం ఫలం మూల మన్యద్వా తత్ర కిఞ్చన. 	34

			విశ్వామిత్రుడు ఎంతగా బిచ్చమెత్తినను ఆతనికి ఇంత మాంసమో, అన్నమో, పండో, దుంపయో మరియొకటియో దొరకదాయెను. 

			అహో కృచ్ఛ్రం మయా ప్రాప్త మితి నిశ్చిత్య కౌశికః, 

			పపాత భూమౌ దౌర్బల్యా త్తస్మింశ్చాణ్డాల పక్కణే. 	35 

			అయ్యో! ఎంతటి కష్టము నాకు దాపురించినది! అనుకొనుచు ఆ కౌశికుడు సత్తువలేని కారణమున ఆ చండాలుని అంగడిలో నేలఁగూలెను. 

			స చిన్తయామాస మునిః కింను మే సుకృతం భవేత్, 

			కథం వృథా న మృత్యుః స్యా దితి పార్థివసత్తమ. 	36 

			ఆ ముని అయ్యో! నా పుణ్యమెట్టిదియో కదా! కూడు లేక నాకు చావెట్లు సంభవింపకుండును? అని తలపోయుచుండెను. 

			స దదర్శ శ్వమాంసస్య కుతన్త్రీం వితతాం మునిః, 

			చాణ్డాలస్య గృహే రాజన్ సద్యః శస్త్రహతస్య వై. 	37 

			అప్పుడతడు ఆ చండాలుని గృహమున అప్పుడే ఆయుధముతో చచ్చిన కుక్క మాంసము గల పొడవైన కట్టెను గాంచెను. 

			స చిన్తయామాస తదా స్తైన్యం కార్య మితో మయా, 

			న హీదానీ ముపాయో మే విద్యతే ప్రాణధారణే. 	38 

			అప్పు డత డిట్లు తలపోసెను. ఇప్పుడు దీని నుండి నేను దొంగిలింప వలయును. ప్రాణములు నిలుపుకొనుటకు ఇపుడు మరియొక ఉపాయము లేదు. 

			ఆపత్సు విహితం స్తైన్యం విశిష్టం చ మహీయసః, 

			విప్రేణ ప్రాణరక్షార్థం కర్తవ్య మితి నిశ్చయః. 	39 

			ముఖ్యముగా ఎంత గొప్పవ్యక్తి కైనను ఆపదలయందు దొంగతనము విహితమే. విప్రుడు ప్రాణరక్షణ కొరకు చేయదగుననియే నిర్ణయము. 

			హీనా దాదేయ మాదౌ స్యాత్సమానా త్తదనంతరమ్, 

			అసంభవే వాఽఽదదీత విశిష్టా దపి ధార్మికాత్. 	40 

			మొదట తక్కువ వాని నుండి గ్రహింపదగును. పిదప సమానుని నుండి కొనవలయును. అదియు ఏర్పడనిచోట విశిష్టుడగు ధార్మికుని నుండియైనను తీసికొనవలయును. 

			సోఽహ మన్త్యావసాయానాం హరా మ్యేనాం ప్రతిగ్రహాత్, 

			న స్తైన్యదోషం పశ్యామి హరిష్యామి శ్వజాఘనీమ్. 	41 

			అట్టి నేను కడజాతి వారి యీ వస్తువును దొంగిలింతును. బిచ్చమెత్తి పుచ్చుకొనుట కంటె ఈ దొంగతనము మిన్నయగు దోషముగా నేను సంభావింపను. కుక్కపిక్కను దొంగిలింతును. 

			ఏతాం బుద్ధిం సమాస్థాయ విశ్వామిత్రో మహామునిః, 

			తస్మిన్ దేశే స సుష్వాప శ్వపచో యత్ర భారత. 	42 

			ఇట్టి బుద్ధిని పొంది విశ్వామిత్రమహాముని ఆ చండాలుడున్న ప్రదేశమున నిదురించెను. 

			స విగాఢాం నిశాం దృష్ట్వా సుప్తే చాణ్డాలపక్కణే, 

			శనై రుత్థాయ భగవాన్ ప్రవివేశ కుటీ మతః. 	43 

			అతడు చిమ్మచీకటిని గాంచి ఆచండాల కుటుంబము నిద్రించియుండగా మెల్లగా లేచి గుడిసె లోనికి చొరబారెను. 

			స సుప్త ఇవ చాణ్డాలః శ్లేష్మా పిహితలోచనః, 

			పరిభిన్నస్వరో రూక్షః ప్రోవా చాప్రియదర్శనః. 	44 

			నిద్రించుచున్నట్లున్న ఆ చర్మకారుడు పుసులతో మూతవడుచున్న కన్నులు కలవాడు, చించుకొనుగొంతుక కలవాడునై చూడరాని స్వరూపముతో పరుషముగా నిట్లు అరచెను. 

			శ్వపచ ఉవాచ - చండాలు డిట్లు పలికెను. 

			కః కుతన్త్రీం ఘట్టయతి సుప్తే చాణ్డాల పక్కణే, 

			జాగర్మి నాత్ర సుప్తోఽస్మి హతోఽసీతి చ దారుణః. 	45 

			ఎవడురా! చండాల కులమంతయు నిద్రించుచుండగా దండెమును త్రెంచుచున్నాడు? నేను మేల్కొనియే యున్నాను. నిద్రింపలేదు. నీవు చచ్చితివి - అని దారుణుడై పల్కెను. 

			విశ్వామిత్ర స్తతో భీతః సహసా తమువాచ హ, 

			తత్ర వ్రీడాకులముఖః సోద్వేగ స్తేన కర్మణా. 	46 

			అంత విశ్వామిత్రుడు వెరగుపడి సంభ్రమముతో సిగ్గుతో కుమిలిపోవుచున్న మొగముతో, కుతకుత లాడుచున్న గుండెతో వానితో నిట్లు పలికెను. 

			విశ్వామిత్రో ఽహ మాయుష్మ న్నాగతోఽహం బుభుక్షితః, 

			మా వధీ ర్మమ సద్బుద్ధే యది సమ్యక్ ప్రపశ్యసి. 	47 

			చిరంజీవీ! నేను విశ్వామిత్రుడను. ఆకలిగొని ఇచటకు వచ్చితిని. చల్లనిచూపు చూచి ఓ సద్బుద్దీ! నన్ను చంపకు. 

			చాణ్డాల స్త ద్వచః శ్రుత్వా మహర్షే ర్భావితాత్మనః, 

			శయనా దుపసంభ్రాంత ఉద్యయౌ ప్రతి తం తతః. 	48 

			ఆ గోసగి దొడ్డబుద్ధిగల మహర్షి ఆడిన ఆ మాట విని గబగబ పడక నుండి లేచి ఆతనికడ కరుదెంచెను. 

			స విసృజ్యాశ్రు నేత్రాభ్యాం బహుమానా త్కృతాఞ్జలిః, 

			ఉవాచ కౌశికం రాత్రౌ బ్రహ్మన్ కిం తే చికీర్షితమ్. 	49 

			కన్నులనుండి నీరు కార్చుచు, మన్ననతో దోసిలిపట్టి ఆతడు విశ్వామిత్రునితో ఆ రాత్రిపూట, బాపనయ్యా! నీవు చేయగోరినదేమి? అని పలికెను. 

			విశ్వామిత్ర స్తు మాతఙ్గ మువాచ పరిసాన్త్వయన్, 

			క్షుధితోఽహం గతప్రాణో హరిష్యామి శ్వజాఘనీమ్. 	50 

			అప్పుడు విశామిత్రుడు ఆ మాతంగుని బ్రతిమాలుచు నేను ఆకొంటిని. ప్రాణములు పోయినవే అన్నట్లున్నవి. అందువలన కుక్కపిక్కను దొంగిలింపవలయు ననుకొంటిని. 

			క్షుధితః కలుషం యాతో నాస్తి హ్రీ రశనార్థినః, 

			క్షుచ్చ మాం దూషయత్యత్ర హరిష్యామి శ్వజాఘనీమ్. 	51 

			కడుపు కాలుచున్నవాడు ఏ పాపమునకైనను ఒడిగట్టును. అన్నముకొరకు వెంపరలాడు వానికి సిగ్గుండదు. ఆకలి నన్ను చెడగొట్టినది. కుక్క పిక్కను దొంగిలింప నుంటిని. 

			అవసీదన్తి మే ప్రాణాః శ్రుతి ర్మే నశ్యతి క్షుధా, 

			దుర్బలో నష్టసంజ్ఞశ్చ భక్ష్యాభక్ష్య వివర్జితః. 	52 

			నా ప్రాణములు కడబట్టుచున్నవి. నా చదువు చచ్చినది. ఆకలి పిక్కటిల్లి యున్నది. సత్తువ లేదు. జ్ఞానము నశించినది. తినదగినది, తినదగనిది అను వివేకము వదలి పోయినది. 

			సో ఽ ధర్మం బుద్ధ్యమానోఽపి హరిష్యామి శ్వజాఘనీమ్, 

			అటన్ భైక్ష్యం న విన్దామి యదా యుష్మాక మాలయే. 	53

			అట్టి నేను తెలిసి తెలిసి కుక్క మాంసమును దొంగిలించుచున్నాను. మీ యిండ్లలో బిచ్చమునకు తిరుగుచు ఏమియు పొందకున్నాను. 

			తదా బుద్ధిః కృతా పాపే హరిష్యామి శ్వజాఘనీమ్, 

			అగ్ని ర్ముఖం పురోధాశ్చ దేవానాం శుచిషా డ్విభుః. 	54

			యథావత్సర్వభు గ్బ్రహ్మా తథా మాం విద్ధి ధర్మతః, 

			అట్టి స్థితిలో నాకీ కుక్కపిక్కను దొంగిలింపవలయునను బుద్ధి పుట్టినది. అగ్ని దేవతలకు ముఖము. పురోహితుడు. సర్వమును తినువాడైనను శుద్ధములనే సహించును. అట్లే ధర్మముననుసరించి బ్రాహ్మణుడ నగు నన్ను కూడ అట్లే భావింపుము. 

			త మువాచ స చణ్డాలో మహర్షే శృణు మే వచః. 	55

			శ్రుత్వా తత్త్వం తథాఽఽతిష్ఠ యథా ధర్మో న హీయతే, 

			ధర్మం తవాపి విప్రర్షే శృణు యత్తే బ్రవీమ్యహమ్. 	56

			అంత ఆ చండాలుడు విశ్వామిత్రునితో ఇట్లు పలికెను. “మహర్షీ! నా మాట విను. విని ఎట్లు ధర్మము చెడదో అట్లాచరింపుము. బ్రహ్మర్షీ ! నీకును ధర్మమైన దానిని చెప్పెదను.” 

			శృగాలా దధమం శ్వానం ప్రవదన్తి మనీషిణః, 

			తస్యా ప్యధమ ఉద్దేశః శరీరస్య శ్వజాఘనీ. 	57 

			కుక్కను నక్కకంటె నీచమైనదిగా జ్ఞానసంపన్నులు పేర్కొందురు. దాని శరీరమునందును పిక్క మరియు నీచమైనది. 

			నేదం సమ్యగ్వ్యవసితం మహర్షే ధర్మగర్హితమ్, 

			చాణ్డాల స్వస్య హరణ మభక్ష్యస్య విశేషతః. 	58 

			మహర్షీ! ఈ నిర్ణయము సరియైనది కాదు. ధర్మమునకు నింద్యమైనది. చండాలుని సొమ్ము - అందును తినరానిది అగుదానిని హరించుట! 

			సాధ్వన్య మనుపశ్య త్వ ముపాయం ప్రాణధారణే, 

			న మాంసలోభా త్తపసో నాశ స్తే స్యా న్మహామునే. 	59 

			కనుక ప్రాణము నిలుపుకొనుటకు నీవు మరియొక ఉపాయమును చూచుకొనుట మేలు. మహామునీ! మాంసలోభమువలన నీ తపస్సునకు నాశము కలుగకుండుగాక! 

			జానతా విహితం ధర్మం న కార్యో ధర్మసంకరః, 

			మా స్మ ధర్మం పరిత్యాక్షీ స్త్వం హి ధర్మభృతాం వరః. 	60 

			ధర్మము నెరిగినవాడే ధర్మసంకరమును చేయరాదు గదా! ధర్మమును విడువవలదు. నీవు ధర్మమెరిగిన వారిలో శ్రేష్ఠుడవు. 

			విశ్వామిత్ర స్తతో రాజ న్నిత్యుక్తో భరతర్షభ, 

			క్షుధార్తః ప్రత్యువా చేదం పున రేవ మహామునిః, 	61 

			రాజా! అత డిట్లు పలుకగా ఆకలి పైకొన్న విశ్వామిత్రమహాముని ఆతనితో మరల నిట్లు పలికెను. 

			నిరాహారస్య సుమహా న్మమ కాలో ఽ భిధావతః, 

			న విద్యతేఽప్యుపాయశ్చ కశ్చి న్మే ప్రాణధారణే. 	62 

			తిండిలేక తిరుగుళ్లుపడుచున్న నాకు పెద్దకాలము గడచినది. ప్రాణములు నిలుపుకొనుటలో ఉపాయము కూడ ఏదియు కానరాదు. 

			యేన యేన విశేషేణ కర్మణా యేన కేనచిత్, 

			అభ్యుజ్జీవే త్సాద్యమానః సమర్థో ధర్మమాచరేత్. 	63 

			ఏదో ఒక విశేషముతో ఏదో ఒక కార్యముతో చావ నున్నవాడు బ్రదుక వలయును. పిదప సమర్థుడై ధర్మము నాచరింపవలయును. 

			ఐన్ద్రో ధర్మః క్షత్రియాణాం బ్రాహ్మణా నా మథాగ్నికః, 

			బ్రహ్మవహ్ని ర్మమ బలం భక్ష్యామి శమయన్ క్షుధామ్. 	64 

			క్షత్రియులకు పాలనమే ధర్మము. బ్రాహ్మణులకు అగ్నిధర్మమే ధర్మము. వేదమనెడు అగ్నియే నాకు బలము. కనుక ఆకలిని చల్లార్చుచు దీనిని తిందును. 

			యథా యథా వై జీవేద్ధి తత్కర్తవ్య మహేలయా, 

			జీవితం మరణా చ్ఛే యో జీవన్ ధర్మ మవాప్నుయాత్. 		65 

			మానవుడు ఎట్లెట్లో బ్రదుకవలయును. సిగ్గుపడక దానిని చేయుటయే కర్తవ్యము. చావుకంటె బ్రదుకుట మేలు. బ్రదికినచో ధర్మమును పొందవచ్చును. 

			సో ఽహం జీవిత మాకాంక్ష న్నభక్ష్యస్యాపి భక్షణమ్, 

			వ్యవస్యే బుద్ధిపూర్వం వై తద్భవా ననుమన్యతామ్. 	66 

			అట్టి నేను బ్రదుకు కోరుచు బుద్ధిపూర్వకముగా తినరానిదానిని తినుటకు నిశ్చయించితిని. దానిని నీ వనుమతింపవలయును. 

			బలవన్తం కరిష్యామి ప్రణోత్స్యా మ్యశుభాని తు, 

			తపోభి ర్విద్యయా చైవ జ్యోతీంషీవ మహత్తమః. 	67 

			తపస్సులచేత, విద్యచేతను నన్ను నేను బలవంతుని చేసికొందును. వెలుగులు గొప్ప చీకటిని వలె అశుభములను పారద్రోలి వైచెదను. 

			శ్వపచ ఉవాచ - గోసగి యిట్లు పలికెను. 

			నైత త్ఖాదన్ ప్రాప్నుతే దీర్ఘ మాయు ర్నైవ ప్రాణా న్నామృతస్యేవ తృప్తిః, 

			భిక్షా మన్యాం భిక్ష మా తే మనోఽస్తు శ్వభక్షణే శ్వా హ్యభక్ష్యో ద్విజానామ్. 	68 

			దీనిని తిని నీవు దీర్ఘమగు ఆయువు పొందవు. నీ ప్రాణములు దీనితో నిలువవు. అమృతము వలె ఇది నీకు తృప్తి నొసగదు. మఱియొక భిక్ష వేడుము. నీ మనస్సు కుక్కతిండియందు నిలువకుండుగాక! కుక్క బాపనయ్యలకు తినరానిది గదా! 

			విశ్వామిత్ర ఉవాచ - విశ్వామిత్రు డిట్లనెను. 

			న దుర్భిక్షే సులభం మాంస మన్య చ్ఛ్వపాక మన్యే న చ మేఽస్తి విత్తమ్, 

			క్షుధార్త శ్చాహ మగతి ర్నిరాశః శ్వమాంసే చాస్మిన్ షడ్రసాన్ సాధు మన్యే. 	69 

			కరవు దినములలో నాకు వేరుమాంసము సులభము కాదు. గోసగీ! నాకా ధనము లేదు! ఆకలి ప్రాణములు తీయుచున్నది. మరియొక దిక్కు లేదు. ఆసలు చచ్చినవి. ఈ కుక్క మాంసమునందే ఇప్పుడు ఆరు రుచులను లెస్సగా భావింతును. 

			శ్వపచ ఉవాచ - చండాలు డిట్లనెను. 

			పఞ్చ పఞ్చనఖా భక్ష్యా బ్రహ్మక్షత్రస్య వై విశః, 

			యథా శాస్త్రం ప్రమాణం తే మా భక్ష్యే మానసం కృథాః. 	70 

			బ్రాహ్మణులకు, క్షత్రియులకు, వైశ్యులకు అయిదుగోళ్ల జంతువులు అయిదు మాత్రమే తినదగినవి. నీకు శాస్త్రము ప్రమాణమైనచో తినరాని దానియందు మనసుపెట్టకుము. 

			విశ్వామిత్ర ఉవాచ - విశ్వామిత్రు డిట్లనెను. 

			అగస్త్యే నాసురో జగ్ధ వాతాపీ: క్షుధితేన వై, 

			అహ మాపద్గతః క్షుత్తో భక్షయిష్యే శ్వజాఘనీమ్. 	71 

			ఆకలిగొన్న అగస్త్యుడు వాతాపి అను రక్కసుని మ్రింగి వైచెను. నేను ఆకలివలన ఆపద నొందితిని. కుక్కమాంసమును తిందును. 

			శ్వపచ ఉవాచ - చండాలు డిట్లనెను. 

			భిక్షా మన్యా మాహరేతి న చ కర్తు మిహార్హసి, 

			న నూనం కార్య మేతద్వై హర కామం శ్వజాఘనీమ్. 	72 

			మరియొక బిచ్చమును తెచ్చికొనుమని చెప్పుచుండగా నీవా పని చేయనొల్లవు. ఇది నీకు తగని పని. నీ యిష్టము. కుక్కమాంసమును గొనిపొమ్ము. 

			విశ్వామిత్ర ఉవాచ - విశ్వామిత్రు డిట్లనెను. 

			శిష్టా వై కారణం ధర్మే తద్వృత్త మనువర్తయే, 

			పరాం మేధ్యాశనా దేనాం భక్ష్యాం మన్యే శ్వజాఘనీమ్. 	73 

			ధర్మవిషయమున శిష్టులు ప్రమాణము. నేనును వారి దారి ననుసరింతును. పవిత్రమగు భోజనముకంటె ఈ కుక్క మాంసమును ఇప్పుడు తినదగిన దానినిగా భావింతును. 

			శ్వపచ ఉవాచ - శ్వపాకు డిట్లనెను. 

			అసతా యత్సమాచీర్ణం న చ ధర్మః సనాతనః, 

			నాకార్య మిహ కార్యం వై మా ఛలేనాశుభం కృథాః. 	74 

			అసజ్జనుడు చేసినది సనాతనమగు ధర్మము కాదు. కూడని పని ఎన్నటికిని కూడని పనియే. నెపముతో పాడుపని చేయకుము. 

			విశ్వామిత్ర ఉవాచ - విశ్వామిత్రు డిట్లనెను. 

			న పాతకం నావమత మృషిః సన్కర్తు మర్హతి, 

			సమౌ చ శ్వమృగౌ మన్యే తస్మాద్భోక్ష్యే శ్వజాఘనీమ్. 	75 

			ఋషి పాతకమును, ధర్మము ఒల్లని దానిని చేయడు కదా! ఇచట కుక్క, అచట గొఱ్ఱెపోతు ఒక్కవిధమైనవియే కదా! కనుక కుక్కమాంసమును తిందును. 

			శ్వపచ ఉవాచ - శ్వపచు డిట్లనెను. 

			యద్ర్బాహ్మణే కృత మర్థితేన తేనర్షిణా తదవస్థాధికారే, 

			స వై ధర్మో యత్ర న పాప మస్తి సర్వై రుపాయై ర్గురవో హి రక్ష్యాః. 	76 

			ఆ అగస్త్యుడు బ్రాహ్మణులు ప్రార్థింపగా వారికొరకు, అగతికముగా ఆ జంతువును తినుటను చేసెను. పాపము లేని తావున అది ధర్మమే. ఉపాయము లన్నింటితో గురువులను రక్షించుకొనవలయును గదా! 

			విశ్వామిత్ర ఉవాచ - విశ్వామిత్రు డిట్లనెను. 

			మిత్రం చ మే బ్రాహ్మణస్యాయ మాత్మా ప్రియశ్చమే పూజ్యతమశ్చ లోకే, 

			తం ధర్తుకామోఽహ మిమాం జిహీర్షే నృశంసానా మీదృశానాం న బిభ్యే. 77 

			నేను బ్రాహ్మణుడను. నాకీ దేహము మిత్రము. మిక్కిలి ప్రియమైనది. దీనిని ఈ లోకమున నేను మిక్కిలిగా మన్నింపవలయును. దానిని కాపాడుట కొరకై, ఈ కుక్క మాంసమును గొనిపోవనున్నాను. ఇట్టి క్రూర కర్మములకు నేను భయపడను. 

			శ్వపచ ఉవాచ - శ్వపచు డిట్లనెను. 

			కామం నరా జీవితం సంత్యజన్తి న చాభక్ష్యే క్వచిత్ కుర్వన్తి బుద్ధిమ్, 

			సర్వాన్ కామాన్ ప్రాప్నువన్తీ హ విద్వన్ ప్రియస్వ కామం సహితః క్షుధైవ. 	78 

			నరులు బ్రదుకునైన విడుతురు. కాని తినరాని తిండియందు బుద్ధిపెట్టరు. ఓ తెలివిగలవాడా! అట్లు వారు కామము లన్నింటిని పొందుదురు. కనుక నీవు ఆకలి తోడనే కోరికను నింపుకొనుము. 

			విశ్వామిత్ర ఉవాచ - విశ్వామిత్రు డిట్లు పలికెను. 

			స్థానే భవేత్సయశః ప్రేత్యభావే నిఃసంశయః కర్మణాం వై వినాశః, 

			అహం పున ర్ర్వత నిత్యః శమాత్మా మూలం రక్ష్యం భక్షయిష్యా మ్యభక్ష్యమ్. 	79 

			ఆ కోరిక మరణము కలిగినచో కీర్తిదాయకము కాగలదనుట యుక్తమే. కానీ కర్మములు నశించుట తప్పక కలుగునది కదా! నేనన్ననో వ్రతములయందు నిష్ఠ కలవాడను. శాంతమగు ఆత్మకలవాడను. మూలమును రక్షించుకొనవలయును గదా! అందువలన తినరానిదైనను దీనిని తిందును. 

			బుద్ధ్యాత్మకే వ్యక్త మస్తీతి పుణ్యం మోహాత్మకే యత్ర యథా శ్వభక్ష్యే, 

			యద్య ప్యేత త్సంశయాత్మా చరామి నాహం భవిష్యామి యథా త్వమేవ. 80 

			బుద్ధిరూపముతో ఆలోచింపగా ఇచట పుణ్యము కలదనుట స్పష్టము. మోహబుద్ధితో విచారింపగా కుక్కమాంసమును తినుట నీవు చెప్పినట్లే యగును. అయినను సంశయాత్ముడనై దీనిని తిందును. అంతమాత్రమున నేను నీవంటివాడను కాను. 

			శ్వపచ ఉవాచ - చండాలు డిట్లు పలికెను. 

			గోపనీయ మిదం దుఃఖ మితి మే నిశ్చితా మతిః, 

			దుష్కృతో బ్రాహ్మణః సత్రం యస్త్వామహ ముపాలభే. 	81 

			ఈ కుక్కమాంసపు తిండి అనెడి పాపము గుట్టుగా ఉంచదగినదని నా నిశ్చితమైన బుద్ధి. కనుక నేను చెడ్డవాడను, బ్రాహ్మణేతరుడను అయినను, వంచన చేయువాడనగుదునన్న భయముతో నిన్ను మందలించుచున్నాను. 

			విశ్వామిత్ర ఉవాచ - విశ్వామిత్రు డిట్లు పలికెను. 

			పిబన్త్యేవోదకం గావో మణ్డూకేషు రువత్స్వపి, 

			న తేఽధికారో ధర్మేఽస్తి మా భూ రాత్మప్రశంసకః. 	82 

			కప్పలు అరచుచున్నను ఆవులు నీరు త్రావుచునే యుండును. నీకు ధర్మమున అధికారము లేదు. ఆత్మస్తుతి చేసికొనువాడవు కాకుము. 

			శ్వపచ ఉవాచ - శ్వపచు డిట్లు పలికెను. 

			సుహృ ద్భూత్వాఽనుశాసే త్వాం కృపా హి త్వయి మే ద్విజ, 

			య దిదం శ్రేయ ఆధత్స్వ మాలోభా త్పాతకం కృథాః. 	83 

			బాపనయ్యా! నీవు చెలికాడవని నీకు ఉపదేశము చేయుచున్నాను. నీ యందు నాకు జాలి కలదు కదా! ఇది నీకు మేలే అయినచో కానిమ్ము. కానీ లోభముతో పాతకము చేయకుము. 

			విశ్వామిత్ర ఉవాచ - విశ్వామిత్రుడు ఇట్లు పలికెను. 

			సుహృన్మే త్వం సుఖేప్సు శ్చే దాపదో మాం సముద్ధర, 

			జానేఽహం ధర్మతోఽత్మానం శౌనీ ముత్సృజ జాఘనీమ్. 	84 

			నీవు నాకు మిత్రమ వైనచో, నా సుఖము కోరువాడవగుదువేని నన్నుద్ధరింపుము. ధర్మవిషయమున నన్ను నేనెరుగుదును. ఈ కుక్కపిక్కను వదలుము. 

			శ్వపచ ఉవాచ - చండాలు డిట్లనెను. 

			నైవోత్సహే భవతో దాతు మేతాం నోపేక్షితుం హ్రియమాణం స్వమన్నమ్, 

			ఉభౌ స్యావ: పాపలోకావలిప్తౌ దాతా చాహం బ్రాహ్మణ స్వం ప్రతీచ్ఛన్. 	85 

			దీనిని నీకు దాన మొసగ నొల్లను. నా అన్నమును దొంగిలించుచుండగా చూచుచు ఊరకుండను ఒల్లను. ఇచ్చెడు నేనును, పుచ్చుకొనెడు బ్రాహ్మణుడవు నీవును ఇరువురము పాపలోకముల కరుగువారము. పాపమంటినవారము నగుదుము. 

			విశ్వామిత్ర ఉవాచ - విశ్వామిత్రు. డిట్లనెను. 

			అద్యాహ మేతద్వృజినం కర్మ కృత్వా జీవం శ్చరిష్యామి మహాపవిత్రమ్, 

			స పూతాత్మా ధర్మ మేవాభిపత్స్యే యదేతయో ర్గురు తద్వై బ్రవీహి.	86 

			ఈనాడు నేను ఈ పాడుపని చేసి బ్రదికియున్నచో మహాపవిత్రముగా మార్పునొందగలను. లేదు, పవిత్రమగు దేహము గలవాడనై ధర్మమునే పొందగలను. ఈరెంటిలో ఏది గొప్పదియో నీవు చెప్పుము. 

			శ్వపచ ఉవాచ - శ్వపచు డిట్లనెను. 

			ఆత్మైవ సాక్షీ కులధర్మకృత్యే త్వమేవ జానాసి యదత్ర దుష్కృతమ్, 

			యో హ్యాద్రియా ద్భక్ష్యమితి శ్వమాంసం మన్యే న తస్యాస్తి వివర్జనీయమ్. 	87 

			కులధర్మపు కృత్యమున తనకు తానే సాక్షి. ఇందు పాపమేదో నీవే ఎరుగుదువు. కుక్కమాంసమును తినదగినదానినిగా ఆదరించువానికి వదలదగినది ఏదియు నుండదని నేను తలంతును. 

			విశ్వామిత్ర ఉవాచ - విశ్వామిత్రు డిట్లనెను. 

			ఉపాదానే ఖాదనే చాస్తి దోషః కార్యాత్యయే నిత్య మత్రాపవాదః, 

			యస్మిన్ హింసా నానృతం వాచ్యలేశో భక్ష్యక్రియా యత్ర న తద్గరీయః. 88 

			గ్రహించుట, తినుటయందు, అవును, దోషము కలదు. కానీ ప్రాణములు పోవు సమయమున దీనికి నిత్యముగా అపవాదము కలదు. హింసయు, తప్పుడు మాటయు లేనిచోట కొంచెముపాటి నింద ఉండును. అట్టిపట్టున తినరానిది తినుట పెద్దదోషము కాదు.

			శ్వపచ ఉవాచ - శ్వపచు డిట్లనెను. 

			యద్యేష హేతు స్తవ ఖాదనే స్యా న్న తే వేదః కారణం నార్యధర్మః, 

			తస్మాద్ భక్ష్యే భక్షణే వా ద్విజేన్ద్ర దోషం న పశ్యామి యథేద మత్ర. 	89 

			నీకు తిండియందు ఇదియే కారణమైనచో, వేదము, ఆర్యధర్మము అనునవి ప్రమాణములు కావన్నమాట! అందువలన తినదగినది, తినరానిది అనువాని విషయమున ఇచట నీ చెప్పెడు దానిని బట్టి దోషము నాకు కానరాదు. 

			విశ్వామిత్ర ఉవాచ - విశ్వామిత్రుడిట్లు పలికెను. 

			నైవాతిపాపం భక్షమాణస్య దృష్టం సురాం తు పీత్వా పతతీతి శబ్దః, 

			అన్యోన్యకార్యాణి యథా తథైవ న పాపమాత్రేణ కృతం హినస్తి. 	90 

			తినరానిదానిని తిన్నవానికి పెద్దపాపము కలుగుట కానరాదు. కాని మద్యము త్రావువాడు భ్రష్టుడగునని శాస్త్రము చెప్పుచున్నది. అట్లే మిథునకార్యములును. కొంచెముపాటి పాపముచేత పుణ్యము చెడిపోవును. 

			శ్వపచ ఉవాచ - చండాలు డిట్లు పలికెను. 

			అస్థానతో హీనతః కుత్సితాద్వా తద్విద్వాంసం బాధతే సాధు వృత్తమ్, 

			శ్వానం పున ర్యో లభతేఽభిషఙ్గా త్తేనాపి దణ్డః సహితవ్య ఏవ. 	91

			అయోగ్యమగు తావునుండి, హీనునివలన, కుత్సితునివలన లభించునది మంచినడవడి గల విద్వాంసుని తప్పక బాధించును. దురాగ్రహముతో (చెడ్డ పట్టుదలతో) కుక్కను కైవసము చేసి కొనువాడు దానివలన నగు దండమును కూడ సహింపనే వలయును. 

			 భీష్మ ఉవాచ - భీష్ము డిట్లు పలికెను. 

			ఏవ ముక్త్యా నివవృతే మాతఙ్గః కౌశికం తదా, 

			విశ్వామిత్రో జహారైవ కృతబుద్ధి: శ్వజాఘనీమ్. 	92 

			ఇట్లు పలికి ఆ చండాలుడు మరలి పోయెను. విశ్వామిత్రుడు నిశ్చయము చేసికొని ఆ కుక్క మాంసమును కైకొనెను. 

			తతో జగ్రాహ సశ్వాఙ్గం జీవితార్థీ మహామునిః, 

			సదార స్తా ము పాహృత్య వనే భోక్తు మియేష సః. 	93

			అంతట బ్రదుకు కోరిన ఆ మహాముని ఆ కుక్క అంగమును గ్రహించెను. దానిని కొనిపోయి వనమున భార్యతోపాటు తినగోరెను. 

			అథాస్య బుద్ధి రభవ ద్విధినాహం శ్వజాఘనీమ్, 

			భక్షయామి యథాకామం పూర్వం సంతర్ప్య దేవతాః. 	94 

			అంత నతనికి ఈ కుక్కపిక్కను విధిపూర్వకముగా ముందు దేవతలకు తర్పణము చేసి పిదప కోరినట్లు తిందును - అనుబుద్ధి పుట్టెను. 

			తతోఽగ్ని ముపసంహృత్య బ్రాహ్మేణ విధినా మునిః, 

			ఐన్ద్రాగ్నేయేన విధినా చరుం శ్రపయత స్వయమ్. 	95 

			అంత నతడు అగ్నిని ఏర్పరచుకొని వేదోక్త పద్ధతి ప్రకారము ఇంద్రునకు, అగ్నికి సమర్పించు విధానముతో స్వయముగా చరువును వండెను (చరువు హోమము చేయుటకు వండెడు అన్నము మొదలగునది) 

			తతః సమారభ త్కర్మ దైవం పిత్య్రం చ భారత, 

			ఆహూయ దేవా నిన్ద్రాదీన్ భాగం భాగం విధిక్రమాత్. 	96 

			అంత నతడు దైవకార్యమును, పితృకార్యమును ప్రారంభించెను. ఇంద్రుడు మొదలగువారిని మంత్రములతో పిలిచి విధి ననుసరించి భాగములను సమర్పించెను. 

			ఏతస్మిన్నేవ కాలే తు ప్రవవర్ష స వాసవః, 

			సఞ్జీవయన్ ప్రజాః సర్వా జనయామాస చౌషధీః. 	97 

			అదే సమయమున దేవేంద్రుడు పెనువాన కురిపించెను. ప్రజలను చక్కగా బ్రదుకునట్లు చేయుచు ఓషధులను పుట్టించెను. 

			విశ్వామిత్రోఽపి భగవాం స్తపసా దగ్ధ కిల్బిషః, 

			కాలేన మహతా సిద్ధి మవాప పరమాద్భుతామ్. 	98 

			పూజ్యుడగు విశ్వామిత్రుడును తపస్సుచేత కాలిపోయిన పాపములు గలవాడై పెద్ద కాలమునకు పరమాద్భుతమగు సిద్ధిని పొందెను. 

			స సంహృత్య చ తత్కర్మ అనాస్వాద్య చ తద్ధవిః, 

			తోషయామాస దేవాంశ్చ పితౄంశ్చ ద్విజసత్తమః. 	99 

			ఆ విప్రవరేణ్యు డావిధముగా ఆ కర్మమును కూర్చుకొని ఆ హవిస్సును ఆస్వాదింపక దేవతలను, పితృదేవతలను తృప్తిపరచెను. 

			ఏవం విద్వా నదీనాత్మా వ్యసనస్థో జిజీవిషుః, 

			సర్వోపాయై రుపాయజ్ఞో దీన మాత్మాన ముద్ధరేత్. 	100 

			ఎరుక కలవాడు, దిగులు పొందనివాడు, బ్రదుకగోరువాడు ఉపాయముల నెరిగినవాడు అగు పురుషుడు ఈవిధముగా కష్టసమయములందు దీనుడగు తన్నుద్ధరించుకొనవలయును. 

			ఏతాం బుద్ధిం సమాస్థాయ జీవితవ్యం సదా భవేత్, 

			జీవన్ పుణ్య మవాప్నోతి పురుషో భద్ర మశ్నుతే. 	101 

			ఇట్టి బుద్ధిని కుదురుకొల్పుకొని పురుషుడు బ్రదుకగోరవలయును. బ్రదికియుండిన పుణ్యములు పడయవచ్చును. శుభమును పొందును. 

			తస్మాత్ కౌన్తేయ విదుషా ధర్మాధర్మ వినిశ్చయే, 

			బుద్ధి మాస్థాయ లోకేఽస్మిన్ వర్తితవ్యం కృతాత్మనా. 	102

			ఇతి శ్రీమహాభారతే శాంతిపర్వణి ఆపద్ధర్మపర్వణి 
విశ్వామిత్ర శ్వపచసంవాదే ఏకచత్వారింశదధిక శతతమోఽధ్యాయ: 

			కుంతీకుమారా! ధర్మమేది, అధర్మమేది అని నిశ్చయించునపుడు విద్వాంసుడు బుద్ధిని ఉపయోగించి కృతకృత్యుడై ఈలోకమున ప్రవర్తింపవలయును. 

			ఇది శ్రీమహాభారతము శాంతిపర్వమున ఆపద్ధర్మ పర్వమున విశ్వామిత్ర శ్వపచ సంవాదము గల నూట నలుబది యొకటవ అధ్యాయము. 

			యుధిష్ఠిర ఉవాచ - యుధిష్ఠిరు డిట్లు పలికెను. 

			యది ఘోరం సముద్దిష్ట మశ్రద్ధేయ మివానృతమ్, 

			అస్తి స్విద్దస్యుమర్యాదా యామహం పరివర్జయే. 	1

			సంముహ్యామి విషీదామి ధర్మో మే శిథిలీకృతః, 

			ఉద్యమం నాధిగచ్ఛామి కదాచిత్ పరిసాన్త్వయన్. 	2

			తాతా! నాకు విహితమే అయినను ఘోరమయినది, మనసున ఆదరింపరానిది, అసత్యము వంటిది అగు క్రూరుల మర్యాద ఏదైన గలదా? నేను అట్టిదానిని విడచివేయవలయును గదా! 

			 నాకు గందరగోళముగా నున్నది. దుఃఖము నన్ను ముంచియెత్తుచున్నది. నా ధర్మము పట్టుతప్పి సడలిపోయినది. ఏది చేయవలయునో తోచకున్నది. నన్ను నేనెంత సంబాళించుకొన్నను మనసు నిలువకున్నది. 

			భీష్మ ఉవాచ - భీష్ము డిట్లు పలికెను. 

			నైతచ్ఛ్రుత్వాగమా దేవ తవ ధర్మానుశాసనమ్, 

			ప్రజ్ఞా సమవిహారోఽయం కవిభిః సంభృతం మధు. 	3 

			ధర్మము యొక్క అనుశాసనము కేవలము శాస్త్రము వలననే ఏర్పడదు. అది ప్రజ్ఞకు ఈడైన విహారము. కవులు కూడబెట్టిన తేనె. 

			బహ్వ్యః ప్రతివిధాతవ్యాః ప్రజ్ఞా రాజ్ఞా తత స్తతః, 

			నైకశాఖేన ధర్మేణ యత్రైషా సంప్రవర్తతే. 	4 

			ఒక భాగము మాత్రమే గల ధర్మముతో బుద్ధి ప్రవర్తింపకున్నపుడు రాజు అందందు ఎన్నో ప్రజ్ఞలను కూర్చుకొని ప్రవర్తింపవలయును. 

			బుద్ధి సఞ్జననో ధర్మ ఆచారశ్చ సతాం సదా, 

			జ్ఞేయో భవతి కౌరవ్య సదాతద్విద్ధి మే వచః.	5 

			సత్పురుషులకు ధర్మము, ఆచారము అనునవి ఎల్లవేళల బుద్ధినుండి పుట్టునవి, తెలియదగిన దానిని కౌరవ రాజా! నా మాట నుండి చక్కగా తెలిసికొనుము. 

			బుద్ధి శ్రేష్ఠా హి రాజాన శ్చరన్తి విజయైషిణః, 

			ధర్మః ప్రతివిధాతవ్యో బుద్ధ్యా రాజ్ఞా తతస్తతః. 	6 

			బుద్ధిచేత శ్రేష్ఠులైనరాజులు విజయమున వాంఛలు గలవారై చరింతురు. రాజు అందందు విషయములను చక్కగా గ్రహించి బుద్ధితో ధర్మము చక్క దిద్దుకొనవలయును. 

			నైకశాఖేన ధర్మేణ రాజ్ఞా ధర్మో విధీయతే, 

			దుర్బలస్య కుతః ప్రజ్ఞా పురస్తా దనుపాహృతా. 	7 

			పెక్కు శాఖలు గల ధర్మముతో రాజునకు ధర్మము విధింపబడుచున్నది. మొదట చక్కగా అలవడని ప్రజ్ఞ దుర్బలునకు ఎట్లు నిలుచును? 

			అద్వైధజ్ఞః పథి ద్వైధే సంశయం ప్రాప్తు మర్హతి, 

			బుద్ధిద్వైధం వేదితవ్యం పురస్తా దేవ భారత. 	8 

			రెండు మార్గములు చక్కగా తెలియనివాడు, రెండు విధములు ఒక్కమారుగా ఏర్పడినప్పుడు సంకటమును పొందును. కనుక ముందుగనే బుద్ధిలో రెండు పరిష్కారములను తెలిసికొనియుండవలయును. 

			పార్శ్వతః కరణం ప్రాజ్ఞో విష్టంభిత్వా ప్రకారయేత్, 

			జన స్తచ్చరితం ధర్మం విజానా త్యన్యథాఽ న్యథా. 	9 

			తరువాత చేయదగినదానిని బుద్ధిగలవాడు ముందే నిశ్చయించి చేయవలయును. అత డాచరించిన ఆ ధర్మమును జనము వేరువేరుగా సంభావించును. 

			అమిథ్యాజ్ఞానినః కేచి న్మిథ్యా విజ్ఞానినః పరే, 

			తద్వై యథా యథం బుద్ధ్వా జ్ఞాన మాదదతే సతామ్. 	10 

			కొందరు నిజమైన జ్ఞానము కలవారు. కొందరు జ్ఞానమున్న వారివలె కానవచ్చెడివారు. అట్టిదానిని ఉన్నదున్నట్లుగా గుర్తించి సజ్జనుల సమ్మతమైన జ్ఞానమును బుద్ధిమంతుడు గ్రహించును. 

			పరిముష్ణన్తి శాస్త్రాణి ధర్మస్య పరిసన్ధినః, 

			వైషమ్య మర్థవిద్యానాం నిరర్థాః ఖ్యాపయన్తి తే. 	11 

			ధర్మమునకు శత్రువులైనవారు శాస్త్రములను చెడుదారులు పట్టింతురు. పనికి మాలిన వారై అర్థ విద్యలకు వైషమ్యమును వక్కాణించుచుందురు. 

			ఆ జిజీవిషవో విద్యాం యశః కామౌ సమన్తతః, 

			తే సర్వే నృప పాపిష్ఠా ధర్మస్య పరిపన్థినః. 	12 

			విద్యను, కీర్తిని, కామమును ఎల్లయెడల అంటి పెట్టుకొని నిండుజీవనము పొందగోరు వారందరు రాజా! పాపిష్ఠులు, ధర్మమునకు పగవారు. 

			అపక్వమతయో మన్దా న జానన్తి యథాతథమ్, 

			యథా హ్యశాస్త్ర కుశలాః సర్వత్రా యుక్తి నిష్ఠితాః. 	13 

			పండని బుద్ధి కలవారు, మందులు అయినవారు శాస్త్రములందు నేర్పులేనివారు, ఎల్లయెడల యుక్తి శూన్యతయందు పాతుకొని పోయినవారు వలె ఉండవలసిన స్థితిని ఎరుగరు. 

			పరిముష్ణన్తి శాస్త్రాణి శాస్త్ర దోషానుదర్శినః, 

			విజ్ఞాత మర్థం విద్యానాం స సమ్య గితి వర్తతే. 	14 

			శాస్త్రముల దోషములనే విడువక చూచు స్వభావము కలవారు శాస్త్రములను దుర్వ్యాఖ్యానములు చేయుదురు. విద్యలకు గల చక్కగా తెలిసిన అర్థమును సరిగా లేదని పలుకుదురు. 

			నిన్దయా పరవిద్యానాం స్వవిద్యాం ఖ్యాపయన్తి చ, 

			వాగస్త్రా వాక్ఛరీభూతా దుగ్ధవిద్యాఫలా ఇవ. 	15

			తాన్ విద్యావణిజో విద్ధి రాక్షసా నివ భారత, 

			వ్యాజేన సద్భి ర్విహితో ధర్మస్తే పరిహాస్యతి. 	16

			పరవిద్యల నిందతో తమ విద్యను పొగడుకొనుచుందురు. వారికి వాక్కులే అస్త్రములు, వాక్కులే ములుకులైనవారు. విద్యాఫలము నంతటిని పిండుకొన్నామన్నట్లు ప్రవర్తింతురు. వారు రక్కసుల వంటివారని, విద్యలతో వర్తకము చేయువారని ఎరుగుము. సత్పురుషు లేర్పరచిన నీ ధర్మము నెపముతో చేసినదని వెక్కిరింతురు. 

			న ధర్మ వచనం వాచా నైవ బుద్ద్యేతి నః శ్రుతమ్, 

			ఇతి బార్హస్పతం జ్ఞానం ప్రోవాచ మఘవా స్వయమ్. 	17

			ధర్మవచనము కేవలము మాటకో కేవలము బుద్ధికో అందునది కాదని మేము వినియుంటి మనుట బృహస్పతి జ్ఞానమని దేవేంద్రుడు స్వయముగా పలికెను. 

			న త్వేవ వచనం కించి దనిమిత్తా దిహోచ్యతే, 

			సువినీతేన శాస్త్రేణ న వ్యవస్యంత్యథాఽపరే. 	18 

			నిమిత్తము లేకుండ ఏవచనము ఇచట పలుక బడదు. కాని కొందరు శాస్త్రము చక్కగా నీతియుక్తమైనను దాని యందు నిశ్చయమును పొందరు. 

			లోకయాత్రా మిహైకే తు ధర్మం ప్రాహు ర్మనీషిణః, 

			సముద్దిష్టం సతాం ధర్మం స్వయ మూహేత పణ్డితః. 	19 

			కొందరు బుద్ధిమంతులు ఇహలోకమున లోకయాత్రనే ధర్మముగా వక్కాణింతురు. కావున సజ్జనులు భావించెడు ధర్మమును పండితుడు స్వయముగా ఊహించుకొన వలయును. 

			అమర్షా చ్ఛాస్త్రసమ్మోహా దవిజ్ఞానాచ్చ భారత, 

			శాస్త్రం ప్రాజ్ఞస్య వదతః సమూహే యాత్యదర్శనమ్. 	20 

			బుద్ధిమంతుడు శాస్త్రమును గూర్చి పలుకునపుడు కోపమువలననో, శాస్త్రము తెలియని కారణముననో, బుద్ధికుశలత లేని కారణముననో అది సభయందు తెలియరాని దశకు చేరుకొనును. 

			ఆగతాగమయా బుద్ధ్యా వచనేన ప్రశస్యతే, 

			అజ్ఞానాద్ జ్ఞాన హేతుత్వా ద్వచనం సాధు మన్యతే, 	21 

			వేదజ్ఞానముతో కూడిన బుద్ధిచేత పలికినమాటచేత శాస్త్రము ప్రశంస పొందుచున్నది. తెలియని దశలో జ్ఞానము కలుగుటకు కారణమైనది కావున శాస్త్ర వచనమును, ఇతరుడు, మంచిదిగా తలచుచున్నాడు. 

			అనయా హతమే వేద మితి శాస్త్ర మపార్థకమ్, 

			దైతేయా నుశనా ప్రాహ సంశయచ్ఛేదనం పురా. 	22 

			ఈ బుద్ధి చేత ఈ శాస్త్రము చచ్చినదని కొందరు శాస్త్రమును వ్యర్థమైనదిగా భావింతురు. ఇట్టి విషయములలో సంశయమును కొట్టివైచు వాక్యమును శుక్రాచార్యుడు రాక్షసులకు బోధించెను. 

			జ్ఞాన మప్యపదిశ్యం హి యథా నాస్తి తథైవ తత్, 

			తం తథా ఛిన్నమూలేన సన్నోదయితు మీర్హసి. 	23

			రెండు అంచులను తాకుచుండెడు జ్ఞానము, లేనిదెట్లో అట్లే వ్యర్థము. (రెండు అంచులను తాకుట అనగా - నిశ్చయ భావము లేకుండ ఊగులాడు చుండుట - అది జ్ఞానస్వరూపము కాదని తాత్పర్యము.) అట్టి సంశయమును మొదలంట పెకలించి వైచి నీవు దూరము చేసికోవలయును. 

			అనవ్యవహితం యో వా నేదం వాక్య ముపాశ్నుతే, 

			ఉగ్రాయైవ హి సృష్టోఽసి కర్మణే న త్వ మిక్షసే. 	24 

			అయుక్తమగు ఇట్టి వాక్యమును నీవు గాని అంగీకరింపవేని అది సరియైనది కాదు. నీవు ఉగ్రమైన కర్మమునకే సృజింపఁబడితివి. దానిని నీవు చక్కగా చూడకున్నావు. 

			అఙ్గ మామన్వవేక్షస్వ రాజన్యాయ బుభూషతే, 

			యథా ప్రముచ్యతే త్వన్యో యదర్థం న ప్రమోదతే. 	25 

			అంగమా! ఐశ్వర్యము పొందగోరు రాజ సమూహముకొరకు అది యెట్లు విడుదల పొందుచున్నదో, ఇతరమైన లోకము దేనికొరకు ఆనందమందకుండునో ఆవిధముగా నన్ను పరికింపుము. 

			అజోఽశ్వః క్షత్ర మిత్యేతత్ సదృశం బ్రహ్మణా కృతమ్, 

			తస్మాదభీక్ష్ణం భూతానాం యాత్రా కాచిత్ప్రసిద్ధ్యతి. 	26 

			మేక, గుఱ్ఱము, క్షత్రజాతి ఈ మూడింటిని బ్రహ్మ ఒకే విధముగా సృజించెను. దానివలన ప్రాణుల జీవయాత్ర ఒకటి చక్కగా సాగుచున్నది. 

			యస్త్యవధ్యవధే దోషః సవధ్యస్యావధే స్మృతః, 

			సా చైవ ఖలు మర్యాదా యామయం పరివర్జయేత్. 	27 

			వధింపదగనివానిని వధించుట ఎట్టి తప్పో, వధింపదగిన వానిని వధింపకుండుటయు అట్టి తప్పే. క్షత్రియుడు అట్టిదానిని పూర్తిగా వదలుటయే మర్యాద. 

			తస్మాత్తీక్ష్ణః ప్రజా రాజా స్వధర్మే స్థాపయే త్తతః, 

			అన్యోన్యం భక్షయన్తో హి ప్రచరేయు ర్వృకా ఇవ. 	28 

			కనుక రాజు తీవ్రస్వభావము కలవాడై ప్రజలను వారి వారి ధర్మములందు కుదురుకొనునట్లు చేయవలయును. లేనిచో ప్రజలు తోడేళ్లవలె ఒకరినొకరు మ్రింగుచు తిరుగుచుందురు. 

			యస్య దస్యుగణా రాష్ట్రే ధ్వాంక్షా మత్స్యాన్ జలా దివ, 

			విహరన్తి పరస్వాని సవై క్షత్రియ పాంసనః. 	29 

			ఎవని రాష్ట్రమున దొంగమూకలు, నీటినుండి కొక్కెరలు చేపలను వలె, ఇతరుల సొమ్ములను కొల్లగొట్టుకొని పోవుదురో అట్టి రాజు క్షత్రియజాతిని మైలపరచు వాడగును. 

			కులీనాన్ సచివాన్ కృత్వా వేదవిద్యా సమన్వితాన్, 

			ప్రశాధి పృథివీం రాజన్ ప్రజా ధర్మేణ పాలయన్. 	30 

			వేదవిద్యలు చక్కగా జీర్ణించుకొన్న సత్కులమున పుట్టినవారిని మంత్రులనుగా చేసికొని రాజా! ప్రజలను ధర్మమార్గముతో పాలించుచు ఈ భూమి నేలుము. 

			విహీనం కర్మణా న్యాయం యః ప్రగృహ్ణాతి భూమిపః, 

			ఉపాయ స్యావిశేషజ్ఞం తద్వై క్షత్రం నపుంసకమ్. 	31 

			తన విధిని నిర్వర్తింపక అన్యాయముగా ప్రజలనుండి పన్నులను రాజు రాబట్టునేని ఉపాయముల విశేషముల నెరుగని ఆతని క్షత్రియకులము మగతనము లేనిది. 

			నైవోగ్రం నైవ చానుగ్రం ధర్మేణేహ ప్రశస్యతే, 

			ఉభయం నవ్యతిక్రమే దుగ్రో భూత్వా మృదు ర్భవ. 	32 

			దండము అతిక్రూరముగా నుండరాదు. మరియు తేలికగా నుండరాదు. ధర్మమార్గమున నుండునది కొనియాడబడును. రెంటిని మేరమీరరాదు. తీవ్రుడవయి మెత్తనివాడవు కమ్ము. 

			కష్టః క్షత్రియధర్మోఽయం సౌహృదం త్వయి మే స్థితమ్, 

			ఉగ్రకర్మణి సృష్టోఽసి తస్మాద్రాజ్యం ప్రశాధి వై. 	33 

			ఈ క్షత్రియ ధర్మము మిక్కిలి కష్టమైనది. నాకు నీయందు చెలిమి కలదు. నీవు ఉగ్రకర్మము నిమిత్తముగా సృజింపబడితివి. అందువలన రాజ్యమును శాసింపుము. 

			అశిష్ట నిగ్రహో నిత్యం శిష్టస్య పరిపాలనమ్, 

			ఏవం శుక్రోఽబ్రవీద్ధీమా నాపత్సు భరతర్షభ. 	34 

			భరతవరేణ్యా! దుష్టులను నిగ్రహించుట, శిష్టుని కాపాడుట అనునది ఆపదలయందును కర్తవ్యమని బుద్ధిశాలియగు శుక్రుడు వాక్రుచ్చెను. 

			యుధిష్ఠిర ఉవాచ - ధర్మజు డిట్లు పలికెను. 

			అస్తి చేదిహ మర్యాదా యామన్యో నాభిలంఘయేత్, 

			పృచ్ఛామి త్వాం సతాం శ్రేష్ఠ తన్మే బ్రూహి పితామహ. 	35 

			ఇతరుడు దాట శక్యము కాని మర్యాద యేదైన నుండెనేని, సజ్జనవరేణ్యా! నిన్నడుగుచున్నాను. తాతా! దానిని నాకు చెప్పుము. 

			భీష్మ ఉవాచ - భీష్ము డిట్లు చెప్పెను. 

			బ్రాహ్మణానేవ సేవేత విద్యావృద్ధాం స్తపస్వినః, 

			శ్రుతిచారిత్ర వృత్తాఢ్యాన్ పవిత్రం హ్యేత దుత్తమమ్. 	36 

			విద్యను పండించుకొన్నవారు, తపస్వులు, విద్యచేతను, ప్రవర్తనచేతను, శీలము చేతను అందరి మన్నన పొందినవారు నగు బ్రహ్మఙ్ఞానసంపన్నులను సేవింపవలయును. ఇది ఉత్తమము, పవిత్రము. 

			యా దేవతాసు వృత్తి స్తే సాఽస్తు విప్రేషు నిత్యదా, 

			క్రుద్ధైర్హి విప్రైః కర్మాణి కృతాని బహుధా నృప. 	37 

			నీవు దేవతల యందెట్లు మెలగుదువో విద్యావంతులగువిప్రులయందట్లు ఎల్లవేళల మెలగవలయును. కోపించిన విప్రులు పెక్కు ఘోర కార్యములను చేసి యున్నారు. 

			ప్రీత్యా యశో భవే న్ముఖ్య మప్రీత్యా పరమం భయమ్, 

			ప్రీత్యా హ్యమృతవ ద్విప్రాః క్రుద్ధా శ్చైవ విషం యథా. 	38

			ఇతి శ్రీ మహాభారతే శాంతిపర్వణి ఆపద్ధర్మ పర్వణి 
ద్విచత్వారింశదధిక శతతమోఽధ్యాయః 

			వారి ప్రీతిచేత మేలైన యశస్సు కలుగును. అప్రీతిచేత పరమ భయము సంభవించును. ప్రీతితో విప్రులు అమృతము వంటివా రగదురు. క్రుద్ధులై విషము వంటి వారగుదురు. 

			ఇది శ్రీ మహాభారతము శాంతిపర్వమున ఆపద్ధర్మ పర్వమున 
నూట నలుబది రెండవ అధ్యాయము. 

			యుధిష్ఠిర ఉవాచ - యుధిష్ఠిరు డిట్లనెను. 

			పితామహ మహాప్రాజ్ఞ సర్వశాస్త్ర విశారద, 

			శరణం పాల్యమానస్య యో ధర్మస్తం బ్రవీహి మే. 	1 

			తాతా! మహాప్రజ్ఞాశాలీ! సర్వశాస్త్రములలో ఆరితేరిన మహానుభావా! శరణు కోరి వచ్చిన వానిని రక్షించువాని ధర్మమేదియో నాకు తెలుపుము. 

			భీష్మ ఉవాచ - భీష్ము డిట్లు చెప్పెను. 

			మహాన్ ధర్మో మహారాజ శరణాగత పాలనే, 	2 

			అర్హః ప్రష్టుం భవాం శ్చైవ ప్రశ్నం భరతసత్తమ.

			మహారాజా! శరణు కోరి వచ్చిన వానిని కాపాడుటలో గొప్ప ధర్మము కలదు. భరతోత్తమా! ఇట్టి ప్రశ్న నడుగుటకు నీవే తగుదువు! 

			శిబి ప్రభృతయో రాజన్ రాజానః శరణాగతాన్, 

			పరిపాల్య మహాత్మానః సంసిద్ధిం పరమాం గతాః. 	3 

			రాజా! శిబి మొదలయిన మహాత్ములగు రాజులు శరణు కోరి వచ్చినవారిని కాపాడి పరమసిద్ధిని పొందిరి. 

			శ్రూయతే చ కపోతేన శత్రుః శరణ మాగతః, 

			పూజిత శ్చ యథాన్యాయం స్వైశ్చ మాంసై ర్నిమన్త్రితః. 	4 

			తన్ను శరణుకోరి వచ్చిన పగవానిని పావురము తగువిధముగా మన్నించి తన మాంసములనే భుజింపుమని ప్రార్థించిన కథ వినవచ్చుచున్నది. 

			యుధిష్ఠిర ఉవాచ - యుధిష్ఠిరు డిట్లు పలికెను. 

			కథం కపోతేన పురా శత్రుః శరణ మాగతః, 

			స్వమాంసం భోజితః కాంచ గతిం లేభే స భారత. 	5

			పావురమును పగవాడెట్లు శరణు కోరెను? ఆ పావుర మెట్లు తన మాంసమును వానికి తినఁబెట్టెను. అది ఏ గతి పొందెను? 

			భీష్మ ఉవాచ - భీష్ము డిట్లు చెప్పెను. 

			శృణు రాజన్ కథాం దివ్యాం సర్వపాప ప్రణాశినీమ్, 

			నృపతే ర్ముచుకున్దస్య కథితాం భార్గవేణ వై. 	6 

			రాజా! ఈ కథ దివ్యమైనది. అన్ని పాపములను పూర్తిగా నాశనము చేయునట్టిది. దీనిని మునుపు భార్గవుడు ముచుకుందుడను రాజునకు చెప్పెను. దీనిని వినుము. 

			ఇమ మర్థం పురా పార్థ ముచుకుందో నరాధిపః, 

			భార్గవం పరిపప్రచ్ఛ ప్రణతః పురుషర్షభ. 	7 

			మునుపు ముచుకుందుడను ఱేడు భార్గవునికి మ్రొక్కి ఈ విషయమును గూర్చి చక్కగా ప్రశ్నించెను. 

			తస్మై శుశ్రూషమాణాయ భార్గవోఽకథయ త్కథామ్, 

			ఇమాం యథా కపోతేన సిద్ధిః ప్రాప్తా నరాధిప! 	8 

			చక్కగా సేవ చేయుచున్న ఆ రాజునకు పావురమునకు సిద్ధి ఎట్లు కలిగెనో చెప్పెడు ఈ కథను భార్గవుడు చెప్పెను. 

			ముని రువాచ - ముని పలికెను. 

			ధర్మనిశ్చయ సంయుక్తాం కామార్థ సహితాం కథామ్, 

			శృణుష్వావహితో రాజన్ గదతో మే మహాభుజ! 	9 

			మహాభుజుడా! రాజా! ఈ కథ ధర్మపు నిశ్చయముతో కూడినది. కామము, అర్థము అను పురుషార్థములతో కూడినది. చెప్పెదను. చెదరని మనస్సుతో వినుము. 

			కశ్చిత్ క్షుద్రసమాచారః పృథివ్యాం కాలసంమితః, 

			విచచార మహారణ్యే ఘోరః శకునిలుబ్ధకః. 	10 

			ఒక పెద్ద ఆడవిలోనికృష్టమైనప్రవృత్తి కలవాడు, భూతలమున యమునికి సాటియైనవాడు, క్రూరుడు నగు ఒక పిట్టలను పట్టువాడు తిరుగు చుండెడివాడు. 

			కాకోల ఇవ కృష్ణాంగో రక్తాక్షః కాలసంమితః, 

			దీర్ఘజంఘో హ్రస్వపాదో మహావక్త్రో మహాహనుః 	11 

			అతడు కాకి వలె నల్లని దేహము కలవాడు, ఎఱ్ఱకన్నులు కలవాడు, పొడవైన పిక్కలు, పొట్టికాళ్లు, అతడు చేట మొగము, పెద్దబుగ్గలు కలవాడునై యముని పోలియుండెను. 

			నైవ తస్య సుహృత్ కశ్చి న్న సంబన్ధీన బాన్ధవాః, 

			స హి తైః సంపరిత్యక్త స్తేన రౌద్రేణ కర్మణా. 	12 

			వాని కొక్క చెలికాడు లేడు. చుట్టము లేడు. బంధువులు లేరు. వారందరు అతని రౌద్రకర్మముచేత నాతనిని వెలివేసిరి. 

			నరః పాపసమాచార స్త్యక్తవ్యో దూరతో బుధైః, 

			ఆత్మానం యోఽభిసంధత్తే సోఽన్యస్య స్యాత్కథం హితః. 	13 

			పాపమైన నడవడికల నరుని తెలివిగలవారు దూరముగా వదలి వేయవలయును. తన్ను తాను చెఱుచు కొనువాడు ఇతరునకు హితుడెట్లగును? 

			యే నృశంసా దురాత్మానః ప్రాణిప్రాణహరా నరాః, 

			ఉద్వేజనీయా భూతానాం వ్యాలా ఇవ భవన్తి తే. 	14 

			క్రూరులు, దుష్టాత్ములు, ప్రాణుల ప్రాణములను హరించువారు నగు నరులు పాముల వలె సర్వభూతములకు ఉద్వేగము కలిగించు వారగుదురు. 

			స వై క్షారక మాదాయ ద్విజాన్ హత్వా వనే సదా, 

			చకార విక్రయం తేషాం పతఙ్గానాం జనాధిప. 	15 

			వాడొక వలను చేతపట్టి అడవిలో ఎల్లవేళల పక్షులను చంపుచు వాని నమ్ముచు నుండెడివాడు. 

			ఏవం తు వర్తమానస్య తస్య వృత్తిం దురాత్మనః, 

			అగమ త్సుమహాన్ కాలో న చాధర్మ మబుధ్యత. 	16

			ఇట్లు ఆ వృత్తినే ఆ దురాత్ముడు కొనసాగించుచుండగా పెద్దకాలము గడచెను. కాని అతడు తన అధర్మమును తెలియకుండెను. 

			తస్య భార్యాసహాయస్య రమమాణస్య శాశ్వతమ్, 

			దైవయోగవిమూఢస్య నాన్యా వృత్తి రరోచత.. 	17 

			పెండ్లముతో కూడి ఎల్లవేళల అట్లే కాలము గడుపుచు దైనయోగముచే వివేకము కలుగని ఆతనికి మరియొక బ్రదుకు తెరువు రుచింపకుండెను. 

			తతః కదాచి త్తస్యాథ వనస్థస్య సమన్తతః, 

			పాతయన్నివ వృక్షాం స్తాన్ సుమహాన్ వాతసంభ్రమః. 	18 

			కొంతకాలమునకు అడవిలో అతడు తిరుగుచుండగా అన్నివైపుల చెట్లను పెకలించి వేయునా అన్నట్టి పెనుగాలి సంభవించెను. 

			మేఘసంకుల మాకాశం విద్యున్మండల మండితమ్, 

			సంఛన్నస్తు ముహూర్తేన నౌసార్థై రివ సాగరః. 	19 

			ఆకసము మేఘములతో నిండిపోయెను. మెరపులు గుదులు గుదులుగా వెలిగిపోవుచుండెను. ఒక్క క్షణములో సముద్రమంతయు నావల గుంపులతో వలె మేఘములతో క్రమ్ముకొని పోయెను. 

			వారిధారాసమూహేన సంప్రవిష్టః శతక్రతుః, 

			క్షణేన పూరయామాస సలిలేన వసుంధరామ్. 	20 

			దేవేంద్రుడు నీటి ధారల సమూహముతో నిలువెల్లనిండినవాడై భూమిని ఒక్క పెట్టున ముంచియెత్తెను. 

			తతో ధారాకులే కాలే సంభ్రమ న్నష్ట చేతనః, 

			శీతార్త స్తద్వనం సర్వ మాకులేనాన్త రాత్మనా. 	21 

			ఆ సమయమంతయు జలధారలతో నిండిపోగా ఆతడు తెలివి మాలి కలత చెందిన మనస్సుతో చలికి గజగజలాడుచు వనమంతయు తిరిగెను. 

			నైవ నిమ్నం స్థలం వాపి సోఽవిన్దత విహఙ్గహా, 

			పూరితో హి జలౌఘేన తస్య మార్గో వనస్య చ. 	22 

			ఆ పిట్టల గొట్టు వానికి నీరులేని నేలయే దొరకలేదు. ఆ అడవి దారియంతయు నీటి వంకలతో నిండిపోయెను. 

			పక్షిణో వర్ష వేగేన హతా లీనా స్తదా ఽభవన్, 

			మృగసింహ వరాహాశ్చ స్థల మాశ్రిత్య శేరతే. 	23 

			వాని తాకిడికి పిట్టలన్నియు చచ్చి నీళ్లలో కలిసి పోయినవి. లేళ్లు, సింహములు, అడవి పందులు దొరికిన కొంచెము తావులో పడియున్నవి. 

			మహతా వాతవర్షేణ త్రాసితా స్తే వనౌకసః, 

			భయార్తా శ్చ క్షుధార్తాశ్చ బభ్రముః సహితా వనే. 	24 

			అడవులే నెలవుగా గలవారందరు (అన్నియు) పెనుగాలి వాననలన భయపడి పోయిరి. వెరపు, ఆకలి మిక్కిలి పీడింపగా అందరు(అన్నియు) మూకలు మూకలై తిరుగ సాగిరి. (సాగెను) 

			సతు శీతహతై ర్గాత్రై ర్న జగామ న తస్థివాన్, 

			దదర్శ పతితాం భూమౌ కపోతీం శీతవిహ్వలామ్. 	25 

			ఆ కిరాతుడు చలికి నుగ్గు నుగ్గైన అవయవములతో పోజాలక, నిలువలేక ఉండెను. నేలపై చలికి గజగజలాడుచు పడియున్న ఒక ఆడు పావురమును గాంచెను. 

			దృష్ట్వా ఽఽర్తోఽపి హి పాపాత్మా స తాం పఞ్జ రకే ఽక్షిపత్, 

			స్వయం దుఃఖాభిభూతోఽపి దుఃఖ మే వాకరో త్పరే. 	26 

			చూచి, స్వయముగా బాధ నొందిన వాడయ్యు ఆ పాపాత్ముడు దానిని బుట్టలోనికి పడవైచెను. తనకు తాను దుఃఖముతో కుమిలి పోవుచున్నను ప్రక్కనున్న దానికి దుఃఖమునే కలిగించెను. 

			పాపాత్మా పాపకారిత్వా త్పాపమేవ చకార సః, 

			సోఽపశ్య త్తరుషణ్డేషు మేఘ నీల వనస్పతిమ్. 	27 

			ఆ పాపాత్ముడు పాపములే చేయువాడు కనుక పాపమే ఆచరించెను. ఆ చెట్ల గుబురులో మబ్బువలె నల్లగానున్న ఒక చెట్టును గాంచెను. 

			సేవ్యమానం విహఙ్గౌఘై శ్ఛాయావాస ఫలార్థిభిః, 

			ధాత్రా పరోపకారాయ స సాధు రివ నిర్మితః. 	28 

			నీడ, గూడు, కూడు కోరెడు పక్షుల గుంపులు దానిని ఆశ్రయించి యున్నవి. బ్రహ్మ పరోపకారము కొరకే ఈ మంచిదానిని నిర్మించెనా అన్నట్టున్నది. 

			అథాభవత్ క్షణే నైవ వియ ద్విమలతారకమ్, 

			మహత్సర ఇవోత్ఫుల్లం కుముద చ్ఛురితోదకమ్ 	29 

			పిదప కొద్దిసేపటికే మిలమిలలాడు తారకలతో ఆకాశము కలువలు నిండుగా క్రమ్మిన వికసించిన పెద్ద సరస్సు వలె విరాజిల్లినది. 

			తారాఢ్యం కుముదాకార మాకాశం నిర్మలం బహు, 

			ఘనై ర్ముక్తం నభో దృష్ట్వా లుబ్ధకః శీతవిహ్వలః	30 

			దిశో విలోకయామాస విగాఢాం ప్రేక్ష్య శర్వరీమ్, 

			దూరతో మే నివాసశ్చ అస్మాద్దేశాదితి ప్రభో. 	31

			చుక్కలతో ప్రకాశించునది, కలువల ఆకారము కలది, మబ్బులు తొలగి నిర్మలమైనది అగు ఆకాశమును చూచి చలికి వణకి పోవుచున్న ఆ బోయ దిక్కులను గాంచెను. చిమ్మచీకటితో నున్న రాత్రిని గాంచి నా నివాస మీ తావునకు మిక్కిలి దూరముగానున్నదని తలంచెను. 

			కృతబుద్ధి ర్ద్రుమే తస్మి న్వస్తుం తాం రజనీం తతః, 

			సాఞ్జలిం ప్రణతిం కృత్వా వాక్యమాహ వనస్పతిమ్. 	32 

			ఆ రాత్రికి ఆ చెట్టుపై నిలిచియుండుటకు నిశ్చయించెను. దోసి లొగ్గి మ్రొక్కి ఆ చెట్టును గూర్చి ఇట్లనెను. 

			శరణం యామి యాన్యస్మిన్ దైవతాని వనస్పతౌ, 

			ఈ చెట్టుపై నున్న దేవతలను శరణు పొందెదను. 

			స శిలాయాం శిరః కృత్వా పర్ణా న్యాస్తీర్య భూతలే, 

			దుఃఖేన మహతావిష్ట స్తతః సుష్వాప పక్షిహా. 	33

			ఇతి శ్రీమహాభారతే శాంతిపర్వణి ఆపద్ధర్మపర్వణి 
కపోతలుబ్దక సంవాదోపక్రమే త్రిచత్వారింశదధిక శతతమోఽధ్యాయః. 

			ఇట్లని ఆ పిట్టల గొట్టువాడు చెట్టు క్రింద నేలపై ఆకులను పరచుకొని రాతిపై తలను బెట్టి పెను దుఃఖముతో కూడిన వాడై నిదురించెను. 

			ఇది శ్రీ మహాభారతము శాంతిపర్వమున ఆపద్ధర్మ పర్వమున కపోతలుబ్ధక సంవాద ప్రారంభముగల నూట నలుబది మూడవ అధ్యాయము. 

			భీష్మ ఉవాచ - భీష్ము డిట్లు పలికెను. 

			అథ వృక్షస్య శాఖాయాం విహఙ్గః ససుహృజ్జనః, 

			దీర్ఘకాలోషితో రాజం స్తత్ర చిత్ర తనూరుహః. 	1 

			రాజా! ఆ చెట్టు నీడలో చెలిమికాండ్రతో పాటు ఒక పక్షి చూడముచ్చట అయిన రెక్కలు గలది పెక్కు కాలముగా కాపురముండెను. 

			తస్య కల్యగతా భార్యా చరితుం నాభ్యవర్తత, 

			ప్రాప్తాం చ రజనీం దృష్ట్వా స పక్షీ పర్యతప్యత. 	2 

			ప్రొద్దు పొడుపున మేతకై వెడలిన దాని పెంటి తిరిగి రాలేదు. చీకటి పడగా చూచి ఆ పక్షి విలవిలలాడుచుండెను. 

			వాతవర్షం మహచ్చాసీ న్న చాగచ్ఛతి మే ప్రియా, 

			కిం ను తత్కారణం యేన సాఽద్యాపి న నివర్తతే. 	3 

			పెద్ద గాలివాన వచ్చినది. నాప్రియ తిరిగిరాలేదు. ఇంతవరకు మరలకుండుటకు కారణమేమో? 

			అపి స్వస్తి, భవేత్తస్యాః ప్రియాయా మమ కాననే. 

			తథా విరహితం హీదం శూన్య మద్య గృహం మమ, 	4 

			అడవిలో నా ప్రియురాలికి ఏమియు కాలేదు కదా! అది లేని యీ నా యిల్లు ఇప్పుడు శూన్యమై పోయినది. 

			పుత్ర పౌత్ర వధూ భృత్యై రాకీర్ణ మపి సర్వతః, 

			భార్యా హీనం గృహస్థస్య శూన్య మేవ గృహం భవేత్. 	5 

			బిడ్డలు, మనుమలు, కోడండ్రు, సేవకులు మున్నగువారితో అంతట సందడిగా నున్నను పెండ్లము లేని గృహస్థుని యిల్లు శూన్యమే అగును. 

			న గృహం గృహ మిత్యాహుః గృహిణీ గృహ ముచ్యతే, 

			గృహం తు గృహిణీహీన మరణ్య సదృశం మతమ్. 	6 

			ఇల్లు ఇల్లు కాదు. ఇల్లాలే ఇల్లు అందురు. ఇల్లాలు లేని యిల్లు అడవి వంటిది.    

			యది సా రక్తనేత్రాన్తా చిత్రాఙ్గీ మధురస్వరా, 

			అద్య నాయాతి మే కాన్తా న కార్యం జీవితేన మే. 	7 

			కనుకొలకులలో ఎఱ్ఱని జీరలు, చిత్రమైన దేహము, తీయని స్వరము గల నా కాంత రాకున్నచో నాకింక బ్రదుకుతో పనిలేదు. 

			న భుంక్తే మయ్యభుక్తే యా నా స్నాతే స్నాతి సువ్రతా, 

			నా తిష్ఠ త్యుపతిష్ఠేత శేతే చ శయితే మయి. 	8 

			ఆసువ్రత నేను తిననిచో తినదు. నేను నీరాడనిచో నీరాడదు. నేను నిలువనిచో నిలువదు. నేను నిద్రించినపుడే నిద్రించును. 

			హృష్టే భవతి సా హృష్టా దుఃఖితే మయి దుఃఖితా, 

			ప్రోషితే దీనవదనా క్రుద్ధే చ ప్రియవాదినీ. 	9 

			నేను ఆనందముతో పొంగిపోయినచో ఆమెయు పొంగిపోయెడిది. దుఃఖముతో క్రుంగినచో క్రుంగెడిది. వేరుతావుల కరిగినచో ఆమె మొగమున కళా కాంతులుండెడివి కావు. నేను కోపించినచో ఆమె ప్రియముగా పలుకుచుండెడిది. 

			పతివ్రతా పతిగతిః పతిప్రియహితే రతా, 

			యస్య స్యాత్తాదృశీ భార్యా ధన్యః స పురుషో భువి. 	10 

			ఆమె మగనియందు వ్రతము కలది. పతియే గతియైనది. పతికి ప్రియమును హితమును కూర్చుటయే ఆనందముగా భావించెడిది. అట్టి భార్య కలవాడే కదా భువిలో ధన్యుడు! 

			సా హి శ్రాన్తం క్షుధార్తంచ జానీతే మాం తపస్వినీ, 

			అనురక్తా స్థిరా చైవ భక్తా స్నిగ్ధా యశస్వినీ. 	11 

			ఆ తపస్విని నేను అలసినచో ఆ కొన్నచో వెంటనే గుర్తించెడిది. నా యందు అనురాగము కలది. స్థిరమైన మనస్సు కలది. భక్తురాలు, చెలిమి కలది. కీర్తి శాలిని. 

			వృక్షమూలేఽపి దయితా యస్య తిష్ఠతి తద్గృహమ్, 

			ప్రాసాదోఽపి తయా హీనః కాన్తార ఇతి నిశ్చితమ్. 	12 

			ప్రియురాలు చెట్టుక్రింద ఉన్నను అదియే గృహస్థునకు గృహము. ఆమెలేని పెద్ద భవనము కూడ అడవియే అని నిశ్చయము. 

			ధర్మార్థ కామమూలేషు భార్యా పుంసః సహాయినీ, 

			విదేశగమనే చాస్య సైవ విశ్వాసకారికా. 	13 

			ధర్మము,అర్థము, కామము అనువాని కుదుళ్ల యందు భార్యయే మగవానికి తోడు నీడ, విదేశములకు పోవునపు డతనికి ఆమె యే గుండెదిటవు కలిగించునట్టిది. 

			భార్యా హి పరమో హ్యర్థః పురుష స్యేహ పఠ్యతే, 

			అసహాయస్య లోకేఽస్మింల్లోక యాత్రా సహాయినీ. 	14 

			పురుషునకు భార్యయే పరమ ధనమని శాస్త్రములు చెప్పుచున్నవి. ఈ లోకమున తోడు లేని వానికి లోక యాత్రలో తోడగునది భార్యయే. 

			తథా రోగాభిభూతస్య నిత్యం కృచ్ఛ్రగతస్య చ, 

			నాస్తి భార్యాసమం కిఞ్చి న్నరస్యార్తస్య భేషజమ్. 	15 

			రోగము పై కొన్నవానికి కష్టములలో చిక్కుకొన్న వానికి భార్యకు సాటివచ్చు ఔషధము మరియొకటి లేదు. 

			నాస్తి భార్యాసమో బన్ధు ర్నాస్తి భార్యాసమా గతిః, 

			నాస్తి భార్యాసమో లోకే సహాయో ధర్మసఙ్గ్రహే. 	16 

			భార్యకు ఈడగుచుట్టము లేదు. భార్యతో సాటివచ్చు గతి మరి యొకటిలేదు. ధర్మమును కూర్చుకొనుటలో లోకమున భార్యకు సాటి వచ్చు సహాయుడు లేడు. 

			యస్య భార్యా గృహే నాస్తి సాధ్వీచ ప్రియవాదినీ, 

			అరణ్యం తేన గన్తవ్యం యథారణ్యం తథాగృహమ్. 	17

			ఇతి శ్రీ మహాభారతే శాన్తి పర్వణి ఆపద్ధర్మ పర్వణి 
భార్యా ప్రశంసాయాం చతుశ్చత్వారింశదధిక శతతమోఽధ్యాయః 

			ఇంట మంచి స్వభావము కలదియు, తీయని మాటలు పలుకునదియునగు భార్య లేనివాడు అడవికి పోవలయును. అట్టివానికి అడవి యెట్టిదో ఇల్లును అట్టిదియే. 

			ఇది శ్రీ మహాభారతము శాంతిపర్వమున ఆపద్ధర్మ పర్వమున భార్య ప్రశంస గల నూట నలుబది నాలుగవ అధ్యాయము. 

			భీష్మ ఉవాచ - భీష్ముడు చెప్పెను. 

			ఏవం విలపత స్తస్య శ్రుత్వా తు కరుణం వచః, 

			గృహీతా శకునిఘ్నేన కపోతీ వాక్య మబ్రవీత్. 	1 

			ఇట్లు మిక్కిలి దీనముగా విలవిలలాడుచున్న ఆ పక్షి పలుకును విని, పిట్టలను పొట్టను పెట్టుకొను ఆ కిరాతునికి చిక్కిన ఆడ పావురము ఇట్లు పలికెను. 

			కపోత్యువాచ - కపోతి పలికెను. 

			అహోఽతీవ సుభాగ్యాహం యస్యా మే దయితః పతిః, 

			అసతో వా సతో వాఽపి గుణా నేవం ప్రభాషతే. 	2 

			ఆహా! నా సౌభాగ్యమెంత గొప్పది! నాప్రియుడు ఉన్నవో, లేవో గాని నాగుణములనిట్లు కొనియాడుచున్నాడు! 

			న సా స్త్రీ హ్యభిమన్తవ్యా యస్యాం భర్తా న తుష్యతి, 

			తుష్టే భర్తరి నారీణాం తుష్టాః స్యు స్సర్వదేవతాః. 	3 

			భార్యవిషయమున భర్త తుష్టినందని వాడైనచో ఆ స్త్రీ మన్నింపదగినది కాదు. స్త్రీల విషయమున భర్త తుష్టుడైనచో సర్వదేవతలును తుష్టులగుదురు. 

			అగ్నిసాక్షిక మిత్యేవ భర్తా వై దైవతం పరమ్, 

			దావాగ్నినేవ నిర్దగ్ధా సపుష్పస్తబకా లతా 

			భస్మీభవతి సా నారీ యస్యా భర్తా న తుష్యతి. 	4 

			అగ్నిసాక్షిగాగల పరదైవము భార్యకు భర్తయే. ఏ స్త్రీ విషయమున భర్త సంతోషింపడో ఆ యింతి కారుచిచ్చుమాడ్చిన పూగుత్తులుగల లతవలె మాడి బూడిద యగును. 

			ఇతి సఞ్చిన్త్య దుఃఖార్తా భర్తారం దుఃఖితం తదా, 

			కపోతీ లుబ్ధకేనాపి గృహీతా వాక్య మబ్రవీత్. 	5 

			ఇట్లు తలపోసి దుఃఖపీడితయై, పిట్టలవానికి పట్టుపడినదైనను, ఆఆడుపావురము విలపించుచున్న పతితో ఇట్లు పలికెను. 

			హన్త వక్ష్యామి తే శ్రేయః శ్రుత్వా తు కురు తత్తథా, 

			శరణాగత సంత్రాతా భవ కాన్త విశేషతః . 	6 

			అయ్యా! నీకు మేలగు మాట చెప్పెదను. దానిని విని అట్లు చేయుము. మనోహరా! మీదుమిక్కిలి శరణుకోరినవానిని సంరక్షించువాడ వగుము. 

			ఏష శాకునికః శేతే తవ వాసం సమాశ్రితః, 

			శీతార్తశ్చ క్షుధార్తశ్చ పూజా మస్మై సమాచర 	7 

			ఈ పిట్టలవాడు నీయింటికి చేరుకొని నిద్రించుచున్నాడు. చలికి ఆకలికి బాధపడుచున్నాడు. అతనికి మన్నన చేయుము. 

			యో హి కశ్చి ద్ద్విజం హన్యాత్ గాం చ లోకస్య మాతరమ్, 

			శరణాగతం చ యో హన్యాత్ తుల్యం తేషాంచ పాతకమ్. 	8 

			ద్విజుని, గోవును, తల్లిని, శరణుకోరినవానిని హింసించువారి పాతకము సమానము. 

			అస్మాకం విహితా వృత్తిః కాపోతీ జ్ఞాతి ధర్మతః, 

			సా న్యాయ్యాత్మవతా నిత్యం త్వద్విధే నానువర్తితుమ్. 	9 

			మనకు కాపోతివృత్తి కులధర్మముగా నిర్ణయింపబడినది. మనోధర్మమెరిగిన నీవంటివాడు దానిని ఎల్లప్పుడు పాటించుట న్యాయసమ్మతము (కాపోతీ వృత్తి - అనగా కపోతములకు - పావురములకు సంబంధించినది - అనగా ఇతరులకు ఆహారమగుట - అని తాత్పర్యముగా గ్రహింపనగును) 

			యస్తు ధర్మం యథాశక్తి గృహస్థో హ్యనువర్తతే, 

			స ప్రేత్య లభతే లోకా నక్షయా నితి శుశ్రుమ. 	10 

			గృహస్థుడు తన ధర్మమును శక్తివంచనలేక పాటించునేని అతడు మరణించిన పిదప క్షయము పొందని పుణ్యలోకములను పొందునని విందుము. 

			సత్వం సంతానవా నద్య పుత్రవానసి చ ద్విజ, 

			తత్ స్వదేహే దయాం త్యక్త్వా ధర్మార్థౌ పరిగృహ్య చ 

			పూజా మస్మై ప్రయుంక్ష్వ త్వం ప్రీయేతాస్య మనో యథా. 	11 

			నీవు పిల్లలు కలవాడవు, కొడుకులును గలవాడవు. కనుక నీదేహమున దయను వదలివైచి ధర్మమును, అర్థమును చక్కగా కైకొని ఈతని మనస్సెట్లు తృప్తి నందునో అట్లు పూజింపుము. 

			శరీరే మా చ సంతాపం కుర్వీథా స్త్వం విహఙ్గమ, 

			శరీరయాత్రా కృత్యర్థ మన్యాన్ దారా నుపైష్యసి. 	12 

			శరీరవిషయమున నీవు సంతాపము చేయవలదు. శరీరయాత్ర సాగుటకు వేరు భార్యలను పొందెదవు (నేను చచ్చుచున్నందులకు శోకింపవలదని భావము) 

			ఇతి సా శకునీ వాక్యం పఞ్జరస్థా తపస్వినీ, 

			అతిదుఃఖాన్వితా ప్రోక్వై భర్తారం సముదైక్షత. 	13

			ఇతి శ్రీమహాభారతే శాన్తిపర్వణి ఆపద్ధర్మ పర్వణి 
కపోతం ప్రతి కపోతీవాక్యే పఞ్చ చత్వారింశ దధిక శతతమోఽధ్యాయః 

			పంజరమునందున్న ఆ దీనురాలు ఆడుపక్షి మిక్కిలి దుఃఖము పైకొనగా భర్తతో ఇట్లు పలికి, ఆతనిని చూచుచుండెను. 

			ఇది శ్రీమహాభారతము శాంతిపర్వమున ఆపద్ధర్మ పర్వమున కపోతముతో కపోతి పలికిన వాక్యముగల నూట నలుబదియైదవ అధ్యాయము 

			భీష్మ ఉవాచ - భీష్ముడు చెప్పెను. 

			స పత్న్యా వచనం శ్రుత్వా ధర్మయుక్తి సమన్వితమ్, 

			హర్షేణ మహతా యుక్తో వాక్యం వ్యాకులలోచనః. 	1 

			ధర్మముతో, యుక్తితోకూడిన పత్ని పలుకు విని ఆ పావురము మిక్కిలి సంతోషముతో కూడినదై కన్నుల కలవరపాటు కలది యాయెను. 

			తం వై శాకునికం దృష్ట్వా విధిదృష్టేన కర్మణా, 

			స పక్షీ పూజయామాస యత్నాత్తం పక్షిజీవినమ్. 	2 

			ఆ పిట్టలవానిని చూచి ఆ పక్షి ధర్మము చూపిన కర్మముతో ప్రయత్నపడి ఆ పక్షి జీవిని పూజించెను. 

			ఉవాచ స్వాగతం తేఽద్య బ్రూహి కిం కరవాణి తే, 

			సంతాపశ్చ న కర్తవ్యః స్వగృహే వర్తతే భవాన్. 	3 

			ఇట్లు పలికెను. అయ్యా! మీకు స్వాగతము. చెప్పుడు. మీకేమి చేయుదును? సంతాపము పొందవలదు. తమరు మీయింట నున్నట్లు భావింపుడు. 

			తద్ర్బవీతు భవాన్ క్షిప్రం కింకరోమి కి మిచ్ఛసి, 

			ప్రణయేన బ్రవీమి త్వాం త్వం హి నః శరణాగతః. 	4 

			తమరు త్వరగా చెప్పుడు. నేనేమి చేయుదును? మీరేమి కోరుదురు? ప్రేమతో పలుకుచున్నాను. మీరు మా యింటికి విచ్చేసిన వారు. 

			అరా వప్యుచితం కార్య మాతిథ్యం గృహ మాగతే, 

			ఛేత్తు మప్యాగతే ఛాయాం నోపసంహరతే ద్రుమః. 	5 

			ఇంటికివచ్చినపుడు పగవానికైనను అతిథి మర్యాద చేయుటమే ఉచితమగు పని. చెట్టు, తెగనరకుటకు వచ్చిన వానికిని నీడను లాగివేయదు కదా! 

			శరణాగతస్య కర్తవ్యమాతిథ్యం హి ప్రయత్నతః, 

			పఞ్చ యజ్ఞ ప్రవృత్తేన గృహస్థేన విశేషతః. 	6 

			శరణుకోరి వచ్చినవానికి గృహస్థుడు సర్వప్రయత్నముతో ఆతిథ్యమును చేయవలయును. అందును విశేషించి అయిదుయజ్ఞములను చేయు గృహస్థున కిది మరియు ధర్మము. 

			పఞ్చ యజ్ఞాంస్తు యో మోహా న్న కరోతి గృహాశ్రమే, 

			తస్య నాయం న చ పరో లోకో భవతి ధర్మతః. 	7 

			మోహమువలన గృహస్థాశ్రమమున నున్నవాడు పంచయజ్ఞములను చేయడేని వానికి ఈ లోకములేదు. పరలోకమును లేదు. ఇది ధర్మనిర్ణయము. 

			తద్ర్బూహి మా సువిశ్రబ్ధో యత్త్వం వాచా వదిష్యసి, 

			తత్కరిష్యా మ్యహం సర్వం మా త్వం శోకే మనఃకృథాః.8 

			ఏమియు సంకోచింపక నాకు చెప్పుము. నీవు నోరు విప్పి యేది పలుకుదువో నేను దాని నంతటిని చేయుదును. నీవు శోకమున మనసు పెట్టకుము. 

			తస్య తద్వచనం శ్రుత్వా శకునే ర్లుబ్ధకోఽబ్రవీత్, 

			బాధతే ఖలు మే శీతం సంత్రాణం హి విధీయతామ్. 	9 

			ఆ బోయ ఆపక్షిమాట విని, నన్ను చలి పీడించుచున్నది. దానినుండి రక్షణ కల్పింపవలయును. 

			ఏవ ముక్త స్తతః పక్షీ పర్ణా న్యాస్తీర్య భూతలే, 

			యథాశక్త్యా హి పర్ణేన జ్వలనార్థం ద్రుతం యయౌ. 	10 

			అతడట్లు పలుకగా పక్షి నేలపై ఆకులను పేర్చి శక్తికి తగినట్లుగా ఆకుతో మండించుటకై వేగముగా నరిగెను. 

			స గత్వా ఙ్గార కర్మాన్తం గృహీత్వాగ్ని మథాఽగమత్, 

			తతః శుష్కేషు పర్ణేషు పావకం సోఽప్యదీపయత్. 	11 

			ఆపక్షి కమ్మరి యింటి కరిగి నిప్పును తెచ్చెను. ఎండిన ఆకుల యందుంచి దానిని మండించెను. 

			స సందీప్తం మహత్ కృత్వా తమాహ శరణాగతమ్, 

			ప్రతాపయ సువిశ్రబ్ధః స్వగాత్రా ణ్యకుతోభయః. 	12 

			అది మంటను పెద్దగా చేసి ఆ శరణుకోరినవానితో, నమ్మకముతో నీ శరీరాంగములను ఏ భయమును లేక వెచ్చచేసికొనుము. 

			స తథోక్త స్త థేత్యు క్త్యా లుబ్ధో గాత్రా ణ్యతాపయత్, 

			అగ్నిం ప్రత్యాగతప్రాణ స్తతః ప్రాహ విహఙ్గమమ్. 	13 

			అట్లు పలుకగా ఆబోయ అట్లే యని ఒడలి భాగములను కాచుకొనెను. ప్రాణములు తిరిగి రాగా ఆ పక్షితో ఇట్లు పలికెను. 

			హర్షేణ మహతావిష్టో వాక్యం వ్యాకులలోచనః, 

			తథేమం శకునిం దృష్ట్వా విధిదృష్టేన కర్మణా. 

			దత్త మాహార మిచ్ఛామి త్వయా క్షుద్బాధతే హి మామ్, 	14 

			పెద్ద సంతోషము పైకొనగా గ్రుడ్లు త్రిప్పుకొనుచు, ఆ పక్షిని గాంచి నీవు శాస్త్రముచెప్పిన తీరుగా ఇచ్చెడు ఆహారమును కోరుచున్నాను. నన్ను ఆకలి బాధించుచున్నది - అనెను. 

			స తద్వచః ప్రతిశ్రుత్య వాక్య మాహ విహఙ్గమః. 	15

			ఆ పక్షి ఆమాటకు అట్లే యని మాట యిచ్చి యిట్లు పలికెను. 

			న మేఽస్తి విభవో యేన నాశయేయం క్షుధాం తవ, 

			ఉత్పన్నేన హి జీవామో వయం నిత్యం వనౌకసః. 	16 

			అయ్యా! నీ ఆకలిని పోకార్చు సంపద నాకు లేదు. మేము అడవియే నివాసముగా గలవారము. దొరకిన దానితో జీవింతుము. 

			సఞ్చయో నాస్తి చాస్మాకం మునీనా మివ భోజనే, 

			ఇత్యుక్త్యా తం తదా తత్ర వివర్ణవదనో ఽభవత్. 	17 

			మునులకు వలె మాకును తిండి విషయమున కూడబెట్టిన దేమియు లేదు అని పలికి అది తెల్లమొగము వైచెను. 

			కథం ను ఖలు కర్తవ్య మితి చిన్తాపర స్తదా, 

			బభూవ భరతశ్రేష్ఠ గర్హయన్ వృత్తి మాత్మనః. 	18 

			ఇప్పుడు ఏమి చేయుదును అని మనస్సులో కళవళపడెను. తనవృత్తిని నిందించుకొనుచుండెను. 

			ముహూర్తా ల్లబ్ధ సంజ్ఞస్తు స పక్షీ పక్షిఘాతినమ్, 

			ఉవాచ తర్పయిష్యే త్వాం ముహూర్తం ప్రతిపాలయ. 	19 

			కొంచెము సేపునకు తెప్పరిల్లి ఆ పక్షి పక్షిహంతతో, ముహూర్తకాలము వేచి యుండుము. నిన్ను తృప్తి పరతునని పలికెను. 

			ఇత్యుక్త్వా శుష్కపర్ణై స్తు సముజ్జ్వాల్య హుతాశనమ్, 

			హర్షేణ మహతావిష్టః సపక్షీ వాక్య మబ్రవీత్. 	20 

			ఇట్లు పలికి ఎండుటాకులతో అగ్నిని బాగుగా మండించి గొప్ప ఆనందముతో కూడినదై ఆపక్షి యిట్లు పలికెను. 

			ఋషీణాం దేవతానాం చ పితౄణాం చ మహాత్మనామ్, 

			శ్రుతః పూర్వం మయా ధర్మో మహా నతిథి పూజనే. 	21 

			ఋషులకు, దేవతలకు, పితృదేవతలకు, మహాత్ములకు అతిథిపూజనము నందే మహాధర్మమని నేను వినియుంటిని. 

			కురుష్వానుగ్రహం సౌమ్య సత్య మేతద్ బ్రవీమి తే, 

			నిశ్చితా ఖలు మే బుద్ధి రతిథిప్రతిపూజనే. 	22 

			మంచివాడా! అనుగ్రహము చేయుము. నిజము పలుకుచున్నాను. అతిథిని చక్కగా పూజించుట యందు నాబుద్ధి నిశ్చయము పొందియున్నది. 

			తతః కృతప్రతిజ్ఞో వై స పక్షీ ప్రహసన్నివ, 

			త మగ్నిం త్రిః పరిక్రమ్య ప్రవివేశ మహామతిః. 	23 

			అట్లు ప్రతిజ్ఞ చేసి ఆ పక్షి నవ్వుచు ఆ అగ్నిని మూడుమారులు వలగొని దొడ్డబుద్ధి గలదియై అందు చొచ్చెను. 

			అగ్నిమధ్యే ప్రవిష్టం తు లుబ్ధో దృష్ట్వాతు పక్షిణమ్, 

			చిన్తయామాస మనసా కి మిదం వై మయా కృతమ్.	 24 

			అట్లు నిప్పులనడుమ పడిన ఆ పక్షిని చూచి ఆ బోయ అయ్యో! నేనేమి చేసితిని! అని చింతించెను. 

			అహో మమ నృశంసస్య గర్హితస్య స్వకర్మణా, 

			అధర్మః సుమహాన్ ఘోరో భవిష్యతి న సంశయః. 	25 

			అయ్యో! క్రూరుడను, నేనుచేసిన పనికి నిందబొందదగినవాడను. ఘోరమైన మహాపాపము నాకు కలుగును. సంశయము లేదు. 

			ఏవం బహువిధం భూరి విలలాప స లుబ్ధకః, 

			గర్హయన్ స్వాని కర్మాణి ద్విజం దృష్ట్వా తథాగతమ్. 	26

			ఇతి శ్రీమహాభారతే శాంతి పర్వణి ఆపద్ధర్మ పర్వణి 
కపోతలుబ్ధక సంవాదే షట్చత్వారింశ దధిక శతతమోఽధ్యాయః. 

			అట్లయిన పక్షిని చూచి తన పనులను నిందించుకొనుచు ఆ బోయ పెక్కుతీరులుగా బోరన ఏడ్చెను. 

			ఇది శ్రీమహాభారతము శాంతిపర్వమున ఆపద్ధర్మ పర్వమున కపోతలుబ్ధక సంవాదముగల నూటనలుబది యారవ అధ్యాయము 

			భీష్మ ఉవాచ - భీష్ముడు చెప్పెను. 

			తతః స లుబ్దకః పశ్యన్ క్షుధయాఽపి పరిప్లుతః, 

			కపోత మగ్నిపతితం వాక్యం పునరువాచ హ. 	1 

			అంత నా కిరాతుడు ఆకలితో చుమ్మలు చుట్టుకొనిపోవుచున్నను అగ్నిలో పడిన పావురమును చూచి మరల ఇట్లు పలికెను. 

			కి మీదృశం నృశంసేన మయా కృత మబుద్ధినా, 

			భవిష్యతి హి మే నిత్యం పాతకం కృతజీవినః, 

			స వినిన్దం స్తథాత్మానం పునః పునరువాచ హ. 	2 

			బుద్ధిలేని క్రూరుడను నేను బ్రతికి యున్నచో ఇట్టి పాపమే ప్రతిదినము నాకు ఘటిల్లును. అని తన్నుదాను నిందించుకొనుచు మరల మరల పలికెను. 

			అవిశ్వాస్యః సుదుర్బుద్ధిః సదా నికృతి నిశ్చయః, 

			శుభం కర్మ పరిత్యజ్య సోఽహం శకుని లుబ్ధకః. 	3 

			నేను నమ్మరానివాడను. మిక్కిలి దుష్టమైన బుద్ధికలవాడను, ఎల్లప్పుడు పాపములందే నిశ్చయముకలవాడను. మంచిపనివదలివైచినవాడను, పిట్టలను, పట్టువాడను. 

			నృశంసస్య మమాద్యాయం ప్రత్యాదేశో న సంశయః, 

			దత్తః స్వమాంసం దహతా కపోతేన మహాత్మనా. 	4 

			ఇట్టిక్రూరుడనైననాకు దొడ్డ బుద్ధికల పావురము తనమాంసమును కాల్చి యిచ్చి ధిక్కారపూర్వకమైన (చీకొట్టి) ఉపదేశము ఒసగినది. 

			సోఽహం త్యక్ష్యే ప్రియాన్ ప్రాణాన్ పుత్రాన్ దారాం స్తథైవచ, 

			ఉపదిష్టో హి మేధర్మః కపోతేన మహాత్మనా. 	5 

			నాకీ గొప్పబుద్ధికల పావురము ధర్మము నుపదేశించినది. అట్టినేను ప్రియములైన ప్రాణములను, పెండ్లమును, కొడుకులను విడిచి వైచెదను. 

			అద్యప్రభృతి దేహం స్వం సర్వభోగై ర్వివర్జితమ్, 

			యథా స్వల్పం సరోగ్రీష్మే శోషయిష్యామ్యహం తథా. 	6

			నేటినుండి భోగము లన్నింటిని వదలివైచిన యీ దేహమును, గ్రీష్మమునందు నీటి పడియనువలె, ఎండకట్టెదను. 

			క్షుత్పిపాసాతపసహః కృశో ధమని సన్తతః, 

			ఉపవాసై ర్బహువిధై శ్చరిష్యే పారలౌకికమ్. 	7 

			ఆకలి, దప్పి, ఎండలను సహించు వాడనై బీరనరాలు పైకి కానవచ్చుచుండగా పెక్కు తీరులగు ఉపవాసములతో పరలోకపు సాధనను ఆచరింతును. 

			అహో దేహప్రదానేన దర్శితా ఽ తిథి పూజనా, 

			తస్మాద్ధర్మం చరిష్యామి ధర్మో హి పరమా గతిః. 	8 

			తన ఒడలిని దానమిచ్చుటచేత అతిథి పూజ అననేమో ఈ పక్షి నాకు చూపినది. కనుక నిటుపై ధర్మము నాచరింతును. ధర్మముకదా పరమగతి! 

			దృష్టో ధర్మో హి ధర్మిష్ఠే యాదృశో విహగోత్తమే, 

			ఏవ ముక్త్యా వినిశ్చిత్య రౌద్రకర్మా స లుబ్దకః 

			మహా ప్రస్థాన మాశ్రిత్య ప్రయయౌ సంశితవ్రతః.	9 

			గొప్ప ధర్మమునాచరించిన ఈ పక్షిశ్రేష్ఠమునందు నాకు ధర్మము కానవచ్చినది అనుకొని, నిర్ణయించుకొని ఘోరకృత్యములవాడగు అబోయ తీవ్రమగువ్రతములు కలవాడై మహాప్రస్థానము నాశ్రయించి బయలుదేరెను. 

			తతో యష్టిం శలాకాం చ క్షారకం పఞ్జరం తథా, 

			తాంచ బద్ధాం కపోతీం స ప్రముచ్య విససర్జ హ. 	10 

			ఇతి శ్రీమహాభారతే శాంతిపర్వణి ఆపద్ధర్మ పర్వణి 
లుబ్ధకోపరతౌ సప్త చత్వారింశ దధిక శతతమో ఽధ్యాయః 

			అంత నతడు కట్టెను, ఇనుప ఊచను, వలను, పంజరమును, కట్టియుంచిన ఆడు పావురమును వదలి వైచెను. 

			ఇది శ్రీమహాభారతము శాంతి పర్వమున ఆపద్ధర్మ పర్వమున బోయని వైరాగ్యముగల నూట నలుబది యేడవ అధ్యాయము. 

			భీష్మ ఉవాచ - భీష్ముడిట్లు చెప్పెను. 

			తతో గతే శాకునికే కపోతీ ప్రాహ దుఃఖితా, 

			సంస్మృత్య సాచ భర్తారం రుదతీ శోకకర్శితా. 	1 

			అంత పిట్టలవాడట్లు పోగా పెంటి పావురము మగని తలచుకొని కుమిలెడు గుండెతో ఏడుచుచుండెను. 

			నాహం తే విప్రియం కాన్త కదాచిదపి సంస్మరే, 

			సర్వాపి విధవా నారీ బహుపుత్రాపి శోచతే. 	2 

			ప్రియుడా! నీకు ప్రియము కానిదానిని నేనెన్నడునుతలపునకును రానీయలేదు. ఎందరు బిడ్డలున్నను ప్రతివిధవయు కుమిలిపోవలసినదే. 

			శోచ్యా భవతి బంధూనాం పతిహీనా తపస్వినీ, 

			లాలితాఽహం త్వయా నిత్యం బహుమానాచ్చ పూజితా. 

			వచనై ర్మధురైః స్నిగ్దై రసంక్లిష్ట మనోహరైః. 	3 

			మగడు లేని దీనురాలు చుట్టములందరికి దుఃఖమును కలిగించునది అగును. నీవు నన్ను నిత్యము మన్ననతో తీయని, చెలిమిగల, కల్లకపటములులేని ముద్దు పలుకులతో లాలించితివి. 

			కందరేషు చ శైలానాం నదీనాం నిర్ఝరేషు చ, 

			ద్రుమాగ్రేషు చ రమ్యేషు రమితాఽహం త్వయా సహ. 	4 

			కొండగుహలలో, నదుల సెలయేళ్ళలో, అందమైన చెట్టుల చిటారు కొమ్మలలో నీతో కూడి ఆడుకొంటిని. 

			ఆకాశగమనే చైవ విహృతాఽహం త్వయా సుఖమ్, 	5 

			రమామి స్మ పురా కాన్త తన్మే నాస్త్యద్య కిఞ్చన. 

			గగనమున నెగురునపుడు నీతో సుఖముగా విహరించితిని. కాంతుడా! మునుపు ఎంతగనో సుఖమందితిని. ఇప్పుడది యేమియు నాకు లేదు. 

			మితం దదాతి హి పితా మితం భ్రాతా మితం సుతః, 

			అమితస్య హి దాతారం భక్తారం కా న పూజయేత్. 	6 

			తండ్రి, అన్నదమ్ములు, కొడుకు ఇచ్చునది చాల మితమైనది. ఇంత అని చెప్పుటకు వీలు లేనట్లుగా ఒసగెడు భర్తను ఏకాంత గౌరవింపదు? 

			నాస్తి భర్తృ సమో నాథో నాస్తి భర్తృసమం సుఖమ్, 

			విసృజ్య ధన సర్వస్వం భర్తా వై శరణం స్త్రియాః. 	7 

			భర్తకు సాటి వచ్చు రక్షకుడు లేడు. భర్తకు ఈడైన సుఖములేదు. మొత్తము సొమ్మును విడచివైచినను స్త్రీకి భర్తయే రక్షకు డగును. 

			న కార్య మిహ మే నాథ జీవితేన త్వయా వినా, 

			పతి హీనా తు కా నారీ సతీ జీవితు ముత్సహేత్. 	8 

			నాథా! నీవు లేని బ్రదుకుతో నాకిట పనియేమి? మగడులేని పతివ్రత యగు ఇంతి ఎవతె బ్రదుకుట కిష్టపడును? 

			ఏవం విలప్య బహుధా కరుణం సా సుదుఃఖితా, 

			పతివ్రతా సంప్రదీప్తం ప్రవివేశ హుతాశనమ్. 	9 

			ఇట్లు పెక్కు విధముల జాలిగా ఆ కపోతి కుమిలి కుమిలి పట్టశక్యము కాని దుఃఖముతో మండుచున్న అగ్నిలో ప్రవేశించెను. 

			తత శ్చిత్రాఙ్గదధరం భర్తారం సాఽన్వపశ్యత. 

			విమానస్థం సుకృతిభిః పూజ్యమానం మహాత్మభిః, 	10 

			చిత్ర మాల్యాంబరధరం సర్వాభరణ భూషితమ్. 

			విమాన శతకోటీభి రావృతం పుణ్యకర్మభిః.	 11 

			అంత ఆ పెంటి పావురము మహాత్ములగు పుణ్యాత్ములతో పూజింపబడు చున్నదియు, చిత్రములగు మాలలు వస్త్రములు తాల్చినదియు, అన్ని విధములగు ఆభరణములు ధరించినదియు, పుణ్యకర్మములుగలవారధివసించిన వందలకోట్ల విమానములతో చుట్టబడినదియు, చిత్రమైన అంగదములను ధరించినదియు నగు తన పతిని కాంచెను. 

			తతః స్వర్గం గతః పక్షీ విమాన వర మాస్థితః, 

			కర్మణా పూజిత స్తత్ర రేమే స సహభార్యయా. 	12

			ఇతి శ్రీమహాభారతే శాంతి పర్వణి ఆపద్ధర్మ పర్వణి
 కపోత స్వర్గగమనే అష్టచత్వారింశదధిక శతతమోఽధ్యాయః 

			అంత శ్రేష్ఠమగు విమానము నెక్కియున్న ఆ పావురము స్వర్గమున కరిగి తన మహాకార్యమునకు అందు అందరి మన్ననలను గొనుచు భార్యతోపాటు ఆనంద మందెను. 

			ఇది శ్రీమహాభారతము శాంతి పర్వమున ఆపద్ధర్మ పర్వమున కపోతములు స్వర్గమున కరుగుట అను వృత్తాంతము గల నూట నలుబది ఎనిమిదవ అధ్యాయము 

			భీష్మ ఉవాచ - భీష్ముడిట్లు చెప్పెను. 

			విమానస్థౌతు తౌ రాజన్ లుబ్ధకః ఖే దదర్శ హ, 

			దృష్ట్వా తౌ దంపతీ రాజన్ వ్యచిన్తయత తాం గతిమ్. 	1 

			విమానము నందున్న ఆ పక్షి దంపతులను ఆ బోయవాడు కనుగొనెను. ఆ దంపతులను చూచి వారి గతిని గూర్చి ఇట్లు తలపోసెను. 

			ఈదృశేనైన తపసా గచ్ఛేయం పరమాం గతిమ్, 

			ఇతి బుద్ధ్యా వినిశ్చిత్య గమనా యోపచక్రమే. 	2 

			ఇట్టి తపస్సుతోడనే నేనును పరమగతిని పొందెదను. అని బుద్ధితో నిర్ణయించి మహాప్రస్థానమును మొదలుపెట్టెను. 

			మహాప్రస్థాన మాశ్రిత్య లుబ్ధకః పక్షిజీవకః, 

			నిశ్చేష్టో మరుదాహారో నిర్మమః స్వర్గకాంక్షయా. 	3 

			పిట్టలను కొట్టి బ్రదుకు ఆ బోయవాడు మహాప్రస్థానమును అవలంబించి చేష్టలుడిగినవాడు, గాలి మాత్రమే ఆహారముగా గలవాడు, మమకారము లేని వాడునై స్వర్గమును పొందు కోరికతో అరుగజొచ్చెను. 

			తతోఽపశ్య త్యు విస్తీర్ణం హృద్యం పద్మాభిభూషితమ్, 

			నానాపక్షిగణా కీర్ణం సరః శీతజలం శివమ్. 	4 

			అంత నతడు మిక్కిలి విశాలమైనది. మనోహరమైనది. తామరపూవుల శోభకలది, పెక్కుపక్షులగుంపులతో నిండినది, చల్లని నీరు కలది, శుభమైనది అగు ఒక సరస్సును గాంచెను. 

			పిపాసార్తో ఽపి తద్దృష్ట్వా తృప్తః స్యాన్నాత్ర సంశయః, 

			ఉపవాసకృశోఽత్యర్థే సతు పార్థివ లుబ్ధకః. 	5 

			దప్పికతో పీడ నొందువాడైనను అతడు దానిని చూచి తృప్తి నందలేదు. తిండిమాని మిక్కిలి చిక్కి పోయెను. 

			అనవేక్ష్యైవ సంహృష్టః శ్వాపదా ధ్యుషితం వనమ్, 

			మహాన్తం నిశ్చయం కృత్వా లుబ్ధకః ప్రవివేశ హ. 	6 

			దానివైపు చూడకయే తృప్తిపడి క్రూరమృగములు నివసించు అడవిలోనికి, పెద్ద నిర్ణయము చేసికొని ప్రవేశించెను. 

			ప్రవిశన్నేవ స వనం నిగృహీతః స కణ్టకైః, 

			స కణ్టకై ర్విభిన్నాఙ్గో లోహితార్ద్రీకృతచ్ఛవిః. 	7 

			అడవిలో ప్రవేశించుచునే ఆతడు ముళ్ళలో చిక్కుకొనెను. ముళ్ళతో ఒడలు చీరుకొని పోగా రక్తముతో తడిసిన వన్నె కలవాడాయెను. 

			బభ్రామ తస్మిన్విజనే నానామృగసమాకులే, 

			తతో ద్రుమాణాం మహతా పవనేన వనే తదా. 

			ఉదతిష్ఠత సంఘర్షా త్సుమహాన్ హవ్యవాహనః,	8 

			పెక్కు క్రూరమృగములు చెల్లాచెదరుగా తిరుగుచున్న జనులు లేని అటవిలో తిరుగసాగెను. అంత పెనుగాలితో అడవియందలి చెట్లకు రాపిడి కలుగగా పెద్ద కారుచిచ్చు ఎగిసి పడెను. 

			తద్వనం వృక్షసంపూర్ణం లతావిటప సంకులమ్, 

			దదాహ పావకః క్రుద్ధో యుగాన్తాగ్ని సమప్రభః. 	9 

			చెట్లతో నిండినదియు, తీగెలతో కొమ్మలతో చిందర వందర అయినదియు, నగు ఆ అడవిని కోపించిన అగ్నిదేవుడు ప్రళయకాలమందలి అగ్నివంటి కాంతులు కలవాడై కాల్చివైచెను. 

			స జ్వాలైః పవనోద్ధూతై ర్విస్ఫులింగైః సమన్తతః, 

			దదాహ తద్వనం ఘోరం మృగపక్షి సమాకులమ్. 	10 

			ఆ అగ్ని గాలి కెగసి అంతట పడిన నిప్పురవ్వలతో మృగములు, పక్షులు చెల్లాచెదరుగా తిరుగుచున్న ఆ ఘోరమైన అడవిని బూడిద చేసెను. 

			తతః స దేహమోక్షార్థం సంప్రహృష్టేన చేతసా, 

			అభ్యధావత వర్ధన్తం పావకం లుబ్ధక స్తదా. 	11 

			అంతనతడు దేహమును వదలివైచుటకు మిక్కిలి పొంగిపోవుచున్న హృదయముతో మింటి కెగయుచున్న అగ్ని వైపునకు పరువులు తీసెను. 

			తత స్తేనాగ్నినా దగ్ధో లుబ్ధకో నష్టకల్మషః, 

			జగామ పరమాం సిద్ధిం తతో భరతసత్తమ. 	12 

			అంత ఆ అగ్నికి కాలిబూడిద అయిన ఆ బోయవాడు పాపములు పటాపంచలుకాగా పరమసిద్ధిని పొందెను. 

			తతః స్వర్గస్థ మాత్మాన మ పశ్య ద్విగతజ్వరః, 

			యక్షగన్ధర్వ సిద్ధానాం మధ్యే భ్రాజన్త మిన్ద్రవత్. 	13 

			అటుపై నశించిన మనోరోగముకలవాడై అతడు యక్షుల, గంధర్వుల, సిద్ధులనడుమ ప్రకాశించుచున్న ఇంద్రునివలె స్వర్గమున నున్న తన్ను చూచుకొనెను. 

			ఏవం ఖలు కపోతశ్చ కపోతీ చ పతివ్రతా, 

			లుబ్ధకేన సహ స్వర్గం గతాః పుణ్యేన కర్మణా. 	14 

			ఇట్లా పావురము, పతివ్రతయగు ఆ పెంటి పావురము, ఆ బోయవాడు పుణ్యకర్మము చేత స్వర్గమున కరిగిరి. 

			యాఽపి చైవం విధా నారీ భర్తార మనువర్తతే, 

			విరాజతే హి సా క్షిప్రం కపోతీన దివి స్థితా. 	15 

			భర్తను అనుసరించు ఏ స్త్రీయైనను, పెంటి పావురము వలె వెనువెంటనే స్వర్గమున నున్నదియై విరాజిల్లును. 

			ఏవ మేత త్పురా వృత్తం లుబ్ధకస్య మహాత్మనః, 

			కపోతస్య చ ధర్మిష్ఠా గతిః పుణ్యేన కర్మణా. 	16 

			ఇది ఇట్లు పూర్వమున జరిగిన విషయము. మహాత్ముడగు బోయవాని యొక్కయు, పావురము యొక్కయు పుణ్యకర్మము చేత నైన ధర్మిష్ఠ యగు గతి యిట్టిది. 

			యశ్చేదం శృణుయా న్నిత్యం యశ్చేదం పరికీర్తయేత్, 

			నాశుభం విద్యతే తస్య మనసాఽపి ప్రసాదతః. 	17 

			దీనిని వినువాడును, ఇతరులకు చెప్పెడువాడును ప్రసన్నముగా నుండుటవలన మనస్సు నందును ఎట్టి అశుభమును పొందడు. 

			యుధిష్ఠిర మహా నేష ధర్మో ధర్మభృతాం వర! 

			ధర్మమును ధరించువారిలో శ్రేష్ఠుడవగు ఓ యుధిష్ఠిరా! ఇది మహా ధర్మము. 

			గోఘ్నే ష్వపి భవే దస్మి న్నిష్కృతిః పాపకర్మణః, 

			న నిష్కృతి ర్భవేత్తస్య యో హన్యా చ్ఛరణాగతమ్. 	18 

			గో హత్యాపాతకములందును పాపాత్మునకు పరిహారము కలదు. కాని శరణు కోరి వచ్చిన వానిని చెఱుచువాని పాపమునకు పరిహారములేదు. 

			ఇతిహాస మిమం శ్రుత్వా పుణ్యం పాపప్రణాశనమ్, 

			న దుర్గతి మవాప్నోతి స్వర్గలోకం చ గచ్ఛతి. 	19 

			ఇతి శ్రీమహాభారతే శాంతి పర్వణి ఆపద్ధర్మ పర్వణి 
లుబ్దక స్వర్గగమనే ఏకోనపఞ్చాశ దధిక శతతమోధ్యాయః 

			పుణ్యము, పాపములను పోకార్చునదియునగు ఈ ఇతిహాసమును వినువాడు దుర్గతిని పొందడు. స్వర్గలోకమున కరుగును. 

			ఇది శ్రీమహాభారతము శాంతి పర్వమున ఆపద్ధర్మ పర్వమున బోయవాని స్వర్గగమనముగల నూట నలుబది తొమ్మిదవ అధ్యాయము. 

			యుధిష్ఠిర ఉవాచ - యుధిష్ఠిరు డిట్లు పలికెను. 

			అబుద్ధి పూర్వం యత్పాపం కుర్యా ద్భరతసత్తమ, 

			ముచ్యతే స కథం తస్మా దేత త్సర్వం బ్రవీహి మే. 	1 

			భరతసత్తమా! నరుడు తెలియక ఏదేని పాపమును చేసినచో దానినుండి ఎట్లు విడివడును? దీని నంతయు నాకు తెలియఁజెప్పుము. 

			భీష్మ ఉవాచ - భీష్ముడిట్లు చెప్పెను 

			అత్ర తే వర్తయిష్యామి పురాణ మృషిసంస్తుతమ్, 

			ఇన్ద్రోతః శౌనకో విప్రో యదాహ జనమేజయమ్. 	2 

			ఈ విషయమున ఋషులు ప్రీతిగా చెప్పుకొనెడు ప్రాతకాలపు కథను చెప్పెదను. దీనిని శౌనకగోత్రుడైన విప్రుడు ఇంద్రోతుడు జనమేజయునకు చెప్పెను. 

			ఆసీద్రాజా మహావీర్యః పారిక్షి జ్జనమేజయః 

			అబుద్ధిపూర్వా మాగచ్ఛద్ బ్రహ్మహత్యాం మహీపతిః	3 

			గొప్పశక్తికలవాడు, పరీక్షితుని కుమారుడు నగు జనమేజయుడను మహారాజు తెలియక బ్రహ్మ హత్యా పాతకమును పొందెను. 

			బ్రాహ్మణాః సర్వ ఏవైతే తత్యజుః సపురోహితాః, 

			స జగామ వనం రాజా దహ్యమానో దివానిశమ్. 		   4 

			పురోహితునితోపాటు బ్రాహ్మణులందరు అతనిని వెలివేసిరి. ఆతడు రాత్రింబవళ్లు కుమిలి పోవుచు అడవుల కరిగెను. 

			ప్రజాభి స్స పరిత్యక్త శ్చకార కుశలం మహత్, 

			అతివేలం తప స్తేపే దహ్యమానః సమన్యునా. 	5 

			ప్రజలందరు ఆతనిని వదలివేయగా నతడు దుఃఖముతో కుమిలిపోవుచు అలవికాని తపస్సు చేసెను. 

			బ్రహ్మహత్యాపనోదార్థ మపృచ్చ ద్ర్బాహ్మణాన్ బహూన్, 

			పర్యటన్ పృథివీం కృత్స్నాం దేశే దేశే నరాధిపః. 	6 

			బ్రహ్మహత్యను పోగొట్టుకొనుటకై ఆతడు భూమియంతయు త్రిమ్మరుచు ప్రతిదేశమునందును పెక్కండ్రు బ్రాహ్మణులను ఉపాయ మడిగెను. 

			తత్రేతిహాసం వక్ష్యామి ధర్మస్యాస్యోపబృంహణమ్, 

			దహ్యమానః పాపకృత్యా జగామ జనమేజయః. 	7 

			నీవడిగిన ఈధర్మమును చక్కగా వివరించు ఆ ఇతిహాసమును నీకిపుడు చెప్పెదను. ఆపాప కార్యముచేత కుమిలిపోవుచున్న ఆజనమేజయుడు అట్లు తిరుగాడజొచ్చెను. 

			చరిష్యమాణ ఇన్ద్రోతం శౌనకం సంశితవ్రతమ్, 

			సమాసాద్యోపజగ్రాహ పాదయోః పరిపీడయన్, 	8 

			అట్లు త్రిమ్మరుచు ఆరాజు అతి తీవ్రములగు వ్రతములు కల, శౌనకగోత్రుడగు ఇంద్రోతుడను వానిని దరిజేరి ఆతని పాదములను పట్టుకొనెను. 

			ఋషి ర్దృష్ట్వా నృపం తత్ర జగర్హే సుభృశం తదా, 

			కర్తా పాపస్య మహతో భ్రూణహా కి మిహాగతః. 	9 

			అంత నాఋషి ఆరాజుని గాంచి పెల్లుగా తిట్టి పోసెను. ‘మహాపాతకము చేసిన వాడవు. కడుపులు కాల్చువాడవు ఇటకేల వచ్చితివి?’ అనెను. 

			కిం త్వయాఽస్మాసు కర్తవ్యం మా మాం స్ప్రాక్షీః కథంచన, 

			గచ్ఛ గచ్ఛ న తే స్థానం ప్రీణాత్యస్మా నితి బ్రువన్. 	10 

			మాతో నీకేమి పని? నన్ను తాకకుము. పో పో! నీవిట నిలుచుట మాకు ప్రీతి నొసగదు. 

			రుధిరస్యేవ తే గన్ధః శవస్యేవ చ దర్శనమ్, 

			అశివః శివసఙ్కాశో మృతో జీవ న్నివాటసి. 	11 

			నెత్తురు కంపు కొట్టుచున్నావు. పీనుగువలె కన్నట్టుచున్నావు. శుభము ఏమాత్రములేని వాడవై మంగళస్వరూపముతో నున్న నీవు చచ్చినవాడు బ్రదికి వచ్చినట్లు తిరుగాడుచున్నావు. 

			బ్రహ్మ మృత్యు రశుద్ధాత్మా పాప మేవానుచిన్తయన్, 

			ప్రబుద్ధ్యసే ప్రస్వపిషి వర్తసే పరమే సుఖే ॥ 	12 

			బ్రాహ్మణుని చంపిన మలినాత్ముడవు. పాపమును గూర్చియే భావించుచుందువు. మేల్కొందువు. నిద్రింతువు. పరమసుఖమున నున్నవాడవు! 

			మోఘం తే జీవితం రాజన్ పరిక్లిష్టం చ జీవసి, 

			పాపాయైవ హి సృష్టోఽసి కర్మణే హ యవీయసే. 	13 

			నీది పాడుబ్రదుకు. మిక్కిలి నలిగి పోవుచు బ్రదుకుచున్నావు. ఇట్టి నీచ కర్మము కొరకే పాపము మూటగట్టుకొనుటకై పుట్టితివి. 

			బహు కల్యాణ మిచ్ఛన్తి ఈహన్తే పితరః సుతాన్, 

			తపసా దైవతేజ్యాభి ర్వన్దనేన తితిక్షయా. 	14 

			తల్లితండ్రులు తపస్సుతో, దేవపూజలతో, మ్రొక్కులు చెల్లించుచు, పెక్కుకష్టములకోర్చి, ఏదో పెద్దగా ఒరిగింతురని తలచి, కొడుకులను కోరుకొందురు. 

			పితృవంశ మిమం పశ్య త్వత్కృతే నరకం గతమ్, 

			నిరర్థాః సర్వ ఏవైషా మాశాబద్ధా స్త్వదాశయాః. 	15 

			చూడు! ఈ నీ పితృవంశ మంతయు నీవలన నరకమున బడినది. నిన్నుగూర్చి పెట్టుకొన్న వీరి ఆశలబంధములన్నియు పనికి మాలినవై పోయినవి. 

			యాన్ పూజయన్తో విన్దన్తి స్వర్గమాయు ర్యశః ప్రజాః, 

			తేషు త్వం సతతం ద్వేష్టా బ్రాహ్మణేషు నిరర్థకః. 	16 

			మనుజులు ఎవరిని పూజించుచు స్వర్గమును, ఆయువును, కీర్తిని, మంచిసంతానమును పొందుదురో అట్టి బ్రహ్మవేత్తలయందు నీవు ఎల్లవేళల ద్వేషము పెట్టుకొని పనికి మాలినవాడవైతివి. 

			ఇమం లోకం విముచ్య త్వ మవాఙ్మూర్ధా పతిష్యసి | 

			అశాశ్వతీః శాశ్వతీశ్చ సమాః పాపేన కర్మణా. 	17 

			ఈ పాపకర్మముచేత, నీవీలోకమును వదలి అశాశ్వతములు, శాశ్వతములు నైన వత్సరములు తలక్రిందులుగా పడియుండెదవు. 

			అర్ధ్యమానో యత్ర గృధ్రైః శితికంఠై రయోముఖై:, 

			తతశ్చ పునరావృత్తః పాపయోనిం గమిష్యసి. 	18

			ఇతి శ్రీమహాభారతే శాన్తి పర్వణి ఆపద్ధర్మ పర్వణి 
ఇన్ద్రోత పారిక్షితీయసంవాదే పఞ్చాశదధిక శతతమోధ్యాయః 

			గ్రద్దలు, ఇనుప ముక్కులుగల నెమళ్ళు నిన్ను పీకుకొని తినుచుండగా అట్టి నరకము ననుభవింతువు. అటనుండి మరల తిరిగివచ్చి పాపపుజన్మ మెత్తుదువు. 

			ఇది శ్రీమహాభారతము శాన్తి పర్వమున ఆపద్ధర్మ పర్వమున ఇంద్రోత పారిక్షితీయసంవాద కథగల నూటయేబదియవ అధ్యాయము 

		

		
			
			

		

		
			141అ. ఆపద కాలమున ఆకార్యము కూడ చేయదగునని కణికుడు చెప్పెను (140అ) అందు శిష్టాచారము ఎట్లుండునో విశ్వామిత్రుడు కుక్క మాంసమును దొంగిలించుట అను కథ ద్వారమున నిరూపించుచున్నారు. 

			7. 	అతితిక్షు: - వదలజాలనివాడు; అనుక్రోశాత్ - దయవలన; బ్రహ్మజ్ఞాన సంపన్నులను పాలింపజాలని రాజు ఏమి చేయవలయును? అని ప్రశ్న తాత్పర్యము. 

			9. 	యోగమనగా లభింపనిది లభించుట, క్షేమమనగా లభించిన దాని సంరక్షణము. బ్రాహ్మణాదులకు ఆపద వచ్చుట రాజదోషమే అని భావము. 

			12. 	పక్వణే - చండాలుని యిల్లు. మాంసవిక్రయశాల 

			13. 	దైవవిధి క్రమాత్ - దైవము చేసిన వరుస వలన. 

			15.	ప్రతిలోమః - వంకరగమనము కలవాడు; వ్యావృత్తలక్షణః - మరి యొక విధముగా అయిన చిహ్నము కలవాదు.

			16. 	అవశ్యాయః - మంచు; 

			18. 	జలస్థాయాః - చిన్న నీటి పడియలు. 

			19. 	విపణః - క్రయవిక్రయములు; ఆపణః - అంగడి. 

			23. 	ఆరక్షులనగా రక్షణ చేయువారు. (పోలీన్) వారికే రక్షణ లేదని భావము. భూతతరు వనగా వల్లకాటిలోని చెట్టు. దానివలె అన్ని ప్రదేశములును చొరరాని వాయెనని భావము. ‘భూతనరప్రాయా’ అని పాఠము - అప్పుడు నరులందరు భూతము లైరని భావము. శావభూతనరప్రాయా - అనియు పాఠము - శవమే శావము - శవముగానైన నరులు అధికముగా కలది అని భావము. 

			36. 	వృథా - అన్నము లేక - అని భావము.

			41. 	ప్రతిగ్రహాత్ - ఒకడియ్యగా పుచ్చుకొనుట కంటె దొంగతనము మించిన తప్పు కాదని భావించి - అని తాత్పర్యము.  

			51. 	కలుషం యాతః - పాపకర్మము ననుసరించును. 

			54. 	అగ్ని దేవతలకు ముఖము. పురోహితుడు. అతడు - శుచిషాట్ - శుచియైన దానినే సహించువాడు. అమేధ్యమును కాదు. అతనికి సర్వమును తినుట అను లక్షణ మెట్లో బ్రాహ్మణుడనగు నాకును అట్లే అని భావింపుము. అని భావము. 

			64. 	ఐన్ద్రః - : ఇంద్ర సంబంధమైనది - పాలనాత్మకమని తాత్పర్యము. ఆగ్నికః - అగ్ని వలె సర్వముతినెడు స్వభావము కలది; బ్రహ్మవహ్నిః - బ్రహ్మమనగా వేదము -  వేదమనెడి అగ్ని. 

			67. 	దీపజ్వాలలవలె తపస్సనెడు ఇంధనము చేత నన్ను నేను బలవంతుని గావించుకొందునని తాత్పర్యము. 

			70. 	అయిదు గోళ్లు గల జంతువులు (1) కుందేలు, (2) ఏదుపంది (3) బల్లి (4) తాబేలు (5) ఖడ్గమృగము - తప్పనిసరి పరిస్థితిలో తినవలసి వచ్చినచో ఈ యైదింటిని మాత్రము తినవచ్చునని తాత్పర్యము. 

				శ్రీమద్రామాయణమున 

				“పఞ్చ పఞ్చనఖా భక్ష్యా బ్రహ్మక్షత్రేణ రాఘవ, 

				శశకః శల్యకో గోధా కూర్మః ఖడ్గీ తు పఞ్చమః.” 

				అను శ్లోకము కలదు. రెండు ఒక్కమారు తటస్థించినపుడు ఒకదానిని మరలించెడు విధిని పరిసంఖ్యావిధి అందురు. కనుక ఈ వాక్యము పంచనఖములను భక్షింపుమని చెప్పెడు విధివాక్యము కాదు. ఇది పంచనఖములు కాని వానిని తినరాదని చెప్పెడు పరిసంఖ్యా విధి. 

				 దీనివలన కుక్కమాంసము తినుట ధర్మవిరుద్ధమని స్పష్టమగుచున్నది. 

			73. 	శిష్టాః - అగస్త్యుడు మొదలగు వారు. 

			75. 	సమౌ - రెండును పశుజాతికి చెందినవే కనుక సమానము. (రెండు - ‘కుక్క - అచట గొఱ్ఱెపోతు రూపమున ఉన్న వాతాపి) 

			76. 	ఆ అగస్త్యుడు బ్రాహ్మణులు వేడుకొనగా వాతాపిభక్షణము చేసెను. అనగా అది వారు చేసిన పనియే అగును. అదియు స్వార్థము కొరకు కాదు. అవస్థాధికారే - ఆ సమయము అటువంటిది. అచట మరియొక పని చేయుటకు వీలు లేనట్టి స్థితి. అది క్రూరకర్మమే అయినను వాతాపిని భక్షించి నందువలన వాతాపి తినెడు బ్రాహ్మణులందరు రక్షింపబడిరి గదా! 

			77. 	అట్లయినచో ఈ దేహము నాకు మిత్రము. దీనిని రక్షించుటకు ఈ కుక్కమాంసమును తిన్నను నాకు దోషమంటదు అను ఆశయముతో చెప్పుచున్నాడు. ఈ ఆత్మ - దేహము నాకు మిత్రము, ప్రియము, మిక్కిలి పూజింపదగినది- అని. 

			78. 	ఆకలిని గెలిచినవారే అన్ని కోరికలను పొందుదురు. కనుక నీవు కూడ ఆకలితోడనే - ఆహారము గొనకయే కోరికలను నింపుకొనుము - అని భావము - ఆకలికి వశుడవై పాపమును మూటగట్టుకొని - ఉభయభ్రష్టుడవు కావలదని భావము. 

			79. 	ప్రేత్యభావే - చావు కలిగినచో; యశః - కీర్తి కలిగించునది, భవేత్ - అగును; ఇతి - అనుట; స్థానే - తగిన మాటయే. ఎట్లో కోరిక తీర్చుకొనుట కంటె మరణించుటయే కీర్తికరమను మాట ఉచితమే - తగినదియే. కానీ - బ్రదికియుండి తిండితినకుండుటవలన ధర్మలోపమగుట ప్రత్యక్షము కదా! ధర్మమునకు మూలమైన దేహమును రక్షించుకొనవలయును గదా! అది - దేహము - వికలమైనచో ధర్మవిరోధము ఏర్పడును గదా! అని తాత్పర్యము. - అని భావము; 

			80. 	బుద్ధ్యాత్మకే - జ్ఞానదృష్టితో ఆలోచించినచో - జ్ఞానోత్పత్తికి యోగ్యమగు శరీరమును చెడు మార్గమున నైనను రక్షించుకొనవలసినదే అను దృష్టితో - కుక్క మాంసమును తినుట పుణ్యమే - అని నేనెరుగుదును. మోహాత్మకే - నేను కర్తను, నేను భోక్తను - అనువిధముగా అభిమాన దృష్టితో విచారించినచో కుక్కమాంసము తినుట ఎట్లు దోషమో, శరీరమును ఉపేక్షించుటయు అట్లు దోషమే యగును. సంశయాత్మా - ఇది పాపమో, పుణ్యమో నిశ్చయింపజాలని వాడనయినను; చరామి - తిందును; నాహం భవిష్యామి యథాత్వమేవ - అయినను నేను నీవెట్టివాడవో అట్టివాడను కాను - నీవలె నేను చండాలుడను కాను - అని తాత్పర్యము. తపస్సుచేత దోషమును పోగొట్టుకొనగలనని భావము. 

			81. 	ఇదమ్ - ఇది - కుక్క మాంసపు తిండివలన నయ్యెడునది ఆగు; దుఃఖమ్ - పాపము; గోపనీయమ్ - గుట్టుగా ఉంచదగినది; నీవు చేసెడు ఈ పని నిరసింపదగినది. అని నా దృఢ నిశ్చయము - అని భావము. 

			82. 	ధర్మే - ధర్మమును అనుశాసించుట యందు అని భావము.

			85. 	పాపలోకౌచ తావవలిప్తౌచ అని సమానము ప్రతిగ్రహము చేయుచు - అని సమాసము పాపలోకులును ఆవలిప్తులును; ప్రతీచ్ఛన్ - దానము పుచ్చుకొనుచు – 

			86. 	పాపపు పనిచేసి ప్రాయశ్చిత్తాదులతో పవిత్రుడగుటయా, ధర్మమునంటి పెట్టుకొని కడుపు మంటకు మరణించి ధర్మమునే పొందుటయా? ఈరెంటిలో ఏది గొప్ప? అని ప్రశ్న. 

			88. 	కార్యాత్యయే - ప్రాణములు పోవు సందర్భమున - తినరానిది కూడ తినదగినదే యగునని భక్ష్యాభక్ష్యవిధికి అపవాదము కలదు. సూత్రము కూడ అట్లే చెప్పుచున్నది - “సర్వాన్నానుమతి శ్చ ప్రాణత్యాగే తద్దర్శనాత్” - “ప్రాణము వదలవలసిన సందర్భమున అన్నివిధములగు అన్నమునకు అనుమతి కలదు. అట్టిది కానవచ్చు చుండుట వలన” - అని. తినరానిదానిని నిర్ణయించు శాస్త్ర వాక్యము అచట పెద్దది పాటించదగినది - కాదు. తినరాని దానిని తినుట అనుదానియందు హింసయు, అసత్యము లేనియెడల అట్టిది పాపము కాజాలదు. అధర్మమునకు ఆరెండే కదా జ్ఞాపకములు! అయినచో భక్ష్యము, అభక్ష్యము అనువానిని నిర్ణయించు శాస్త్రము పనికిమాలినదగునా? భక్ష్యము,అభక్ష్యము అన్నచో కాదు అనుటకై వాచ్యలేశః అను పదమును ప్రయోగించి యున్నారు. హింసయు, అనృతము లేని అభక్ష్య భక్షణము వలన కొద్దిపాటి నింద కలిగిన కలుగవచ్చునని తాత్పర్యము.

			89. 	హేతుః - ప్రాణ పోషణమునందలి కోరికయే కారణమైనచో; కారణం - ప్రమాణము - వేదము, ఆర్యధర్మము బోధించునవి నీకు ప్రమాణము కాదని నీవు అంగీకరించినట్లే కదా! అని భావము. 

			90. 	హింస చేసినవానికి వలె తినరాని దానిని తినువానికి ఘోరమైన పాపము కలుగునట్లు శాస్త్ర ప్రమాణము కానవచ్చుట లేదు. మద్యము త్రావు వానికి, అన్యస్త్రీ సంపర్కము చేయువానికి ఘోర పాపము కలుగునని చెప్పెడు శాస్త్ర వాక్యములు కలవు. కాని అభక్ష్య భక్షణ విషయమున అట్టిది లేదు కనుక చేసినను పెద్ద తప్పు కాదు. దీనివలన కొంత పుణ్యము నశించినచో నశించును అంతమాత్రమే కదా! - అని తాత్పర్యము. 

			91. 	ఆస్థానతః - తగనిచోటు నుండి - చండాల గృహమునుండి:హీనతః - నీచపు పనివలన - దొంగతనము వలన, కుత్సితాత్ - ఇయ్యగోరని వానినుండి. 

			ద్విచత్వారింశదధిక శతతమోఽధ్యాయః 

		

		
			
			

		

		
			1. 	గొప్పవారు ఇది ధర్మము అని నిర్దేశించినను, ఆచరణలో ఘోరమైనది, పాటించరానిది, అసత్యమువలె త్రోసి వేయదగినది అగు క్రూరమైన మర్యాద ఏదైన ఉన్నచో దానిని నేను మూలముట్టుగా వదలి వేయవలయును - అట్టి దానిని చెప్పుము అని భావము. 

			2. 	ఈ చేయరాని పని యందు (యుద్ధమునందు) నా బుద్ధి ఒక నిర్ణయమునకు రాజాలని మోహమును పొందుచున్నది. ఎంతగా సమాధానపడుదమన్నను నిశ్చయము (నేను చేసినది తప్పు కాదు అను భావమును) పొందజాలకున్నాను. అని తాత్పర్యము. 

			3. 	వేదము చెప్పినది - నేను చేసితిని అన్నంతమాత్రమున చాలదు. బుద్ధి విశేషములతో దానిని నిర్ధరించుకొని ఆచరింపవలయును. ఏలయనగా కవులు - మేధావులు తమ భావనా బలముతో కూర్చిన తేనె వంటిది ధర్మము. అట్టివారు - చేయకున్నచో కలుగు అనర్థమును కూడ దర్శింపగల వారు అని భావము. 

			4. 	తత స్తతః - వేరు వేరు తావుల నుండి, కోకిల, పంది, తోడేలు, సింహము మొదలగు వాని నుండి కోకిల తన పిల్లలను వేరు జాతి పక్షులతో పెంపొందించును; పంది మొదలంట త్రవ్వు కొనుచు భూమిలోని సారమును గ్రహించును. ఇట్లే రాజు కూడ అనేక జంతువుల స్వభావము వంటి స్వభావమును అవసరమైన చోట అలవరచుకొని కార్యములను సాధించుకొనవలయునని భావము. 

			5. 	ధర్మము మొదలగునది తెలియదగినది. దాని స్వరూపమును నా మాట నుండి నీవు తెలిసికొనుము - అని తాత్పర్యము. 

			6. 	ప్రతి విధాతవ్యః - చక్కదిద్దుకొనదగినది. 

			7. 	పురస్తాత్ - మునుపు - అధ్యయన కాలమున; అనపాహృతా- అశిక్షితా - చక్కగా నేర్వబడనిది . కనుక; దుర్బలస్య - కొంతకొంత అధ్యయనము చేసినవానికి; ప్రజ్ఞా - గొప్ప బుద్ధి శక్తి; కుతః - ఎక్కడ నుండి లభించును? 

			8. 	ద్వైధం - ఒకే పని ఒక కాలమున ధర్మము, మరియొక కాలమున ఆధర్మముగా పరిగణనకు వచ్చును. అట్టి దానిని ద్వైధమందురు; ద్వైధే - అట్టిది తటస్థపడినపుడు; అద్వైధజ్ఞః - ద్వైధము నెరుగనివాడు; సంశయం - సంకటమును; ప్రాప్తుమర్హతి - పొందును; అహింస ధర్మమే కానీ దానిని పట్టుకొని దొంగను రక్షించుటవలన పాపము కలుగును. ఇది అట్టిదని ఎరుగవలయును. 

			9. 	పార్శ్వతః - తరువాత; కరణం చేయదగినది; విష్టంభిత్వా - చక్కగా నిశ్చయించుకొని; ప్రకారయేత్ - చక్కగా ఆచరింపవలయును. 

				రాబోవు వత్సరమున ప్రజల నుండి గ్రహింపవలసిన పన్నును, సగమో, మూడవవంతో గ్రహింతును. ఆపద వచ్చిన సమయమున ఆ పన్నునే ఒకటిపై సగము, ఒకటిపై నాలుగవ వంతుగా గ్రహింపవచ్చును. అని ఈ విధముగా ముందే నిర్ణయించుకొని ఆ ప్రకారము చేయవలయును. ఇట్టిది మూఢులకు అధర్మముగా కానరావచ్చును గానీ, ప్రాజ్ఞుల దృష్టికి అట్టిది కాజాలదు - అని తాత్పర్యము. 

			10. 	సతామ్ - సత్పురుషుల - మతమని కలుపుకొనవలయును. 

			11. 	పరిముష్ణన్తి - ధర్మశాస్త్ర విరుద్ధమైన అర్థశాస్త్రము ఆదరింపదగినదని పలుకుదురు. వైషమ్యమ్ - ప్రమాణము లేనితనమును, లేదా ధర్మ విరుద్ధమైన దానితనమును - పలుకుదురు. 

			12. 	శాస్త్రచోరుల నింద చేయు ప్రసంగమును బట్టి దానిని బట్టి బ్రదుకు వారిని కూడ నాలుగున్నర శ్లోకములతో నిందించు చున్నారు. (12 - 15) 

			16. 	ఇతరుల వంచనమునకై ధర్మమును గూర్చి ప్రసంగములు చేయువానినిగూర్చి పలుకుచున్నారు. 

			17. 	ధర్మవచనమ్ - ధర్మము నిర్ణయము; వాచా - వాక్కు చేతనే మాట మాత్రముననే; న - కాదు; బుద్ధ్యా వా - కేవలము తర్కము చేతనే; న - కాదు. అనగా కేవలము శబ్దశాస్త్రజ్ఞానము చేతనో, తర్కబలముననో కాక రెంటిని కలిపి ఉపయోగించుకొని ధర్మమును నిర్ణయింపవలయునని తాత్పర్యము. 

			18. 	‘ఆతతాయి అయినచో బ్రాహ్మణు నైనను చంపవలయును' అను మాట 'కోరి కోరి బ్రాహ్మణుని చంపువానికి ప్రాయశ్చిత్తము లేదు' అనుదానికి విరుద్ధముగా కన్పట్టును. దీనిని ఇట్లు సమన్వయించు కొనవలయును. ఆతతాయి ఎటువంటివాడైనను చంపదగినవాడే అనునర్థమును చెప్పుటలో పై వాక్యమునకు తాత్పర్యము. ‘బ్రాహ్మణరూపుడైన ఆతతాయి కూడ హంతవ్యుడు' అను నర్థమున తాత్పర్యము లేదు. - అని యిట్లు కొందరందురు. మరి కొందరు చక్కని నీతిశాస్త్రము నిర్ణయించెడు ఆతతాయి వధను కూడ కర్తవ్యముగా నిర్ణయింపరు. ఏలయన అది ప్రబలమైన అహింసా శాస్త్రమునకు విరుద్ధమైనది. తన్ను చంపుటకు వచ్చిన గోవు నుండి తానెట్లో బయట పడవలయును. కాని తన్ను చంపుచున్నదని గోవును చంపరు కదా! అని వారి భావము. 

			19. ఈ లోకమున కొందరు ఆచార్యులు లోకయాత్రను - దాని నిర్వహణమునే ధర్మమని వక్కాణింతురు. లోకయాత్రయు ఒక్కొక్కప్పుడు చోరులు మొదలగు వారిని చంపక సాగని పరిస్థితి కలుగును. కనుక హింసయు చేయక తప్పనిదగునని వారి ఆశయము. ఇట్టి యెడల హింస ధర్మమా? అహింస ధర్మమా? అను శంకకు సమాధానముగా అట్టి క్లిష్ట పరిస్థితులలో ధర్మాధర్మములను పండితుడైన వాడు స్వయముగా ఊహించుకొని నిర్ణయింపవలెనని ఈ శ్లోకపు తాత్పర్యము. 

			20. 	అందువలన అసహనము మొదలగు వానిని వదలి, వైచి సమూహే - జన సముదాయమునందు - సభ యందు, శాస్త్రమును పలుకవలయునని భావము. 

			21. 	ఆగతాగమయా - అట్టి వచ్చిన ఆగమము గల - వేదమునకు సమ్మతమైన అని భావము బుద్ధిచేత పలికిన; వచనేన - మాట చేత; ప్రశస్యతే - (శాస్త్రము) ప్రశస్తమైనదగును. మరియొక దానిచేత కాదు. జ్ఞానహేతుత్వాత్ - తెలియని దానిని తెలియజెప్పుటవలన; వచనమ్ - తర్కమునకు నిలువని మాటను; (అన్యః - ఇతరుడు) అజ్ఞానాత్ - అజ్ఞానము వలన, సాధు శ్రేష్ఠమైనదిగా; మన్యతే - తలచును. 

			22. 	(మరికొందరు) ఆనయా - దీనిచేత - ఈ యుక్తిచేత; ఇదమ్ - ఈ ఈ శాస్త్రవచనము; హతమ్ 
- దూషితమైనది; ఇతి - అని; శాస్త్రమ్ - శాస్త్రము; అపార్థకమ్ - వ్యర్థమైనదని. భావింతురు - అట్లు భావించుటయు అజ్ఞానము వలననే. 

				 కావున ఇట్టి సందర్భములలో ఊహశక్తి వలన శాస్త్రమునకు, శాస్త్రము చేత తర్కమునకు బాధ కలుగకుండ చూచుకొని రెంటికి సమ్మతమైనదే కర్తవ్యమని నిర్ణయింపవలయునని శుక్రాచార్యుని అభిప్రాయము ఇంతకు ముందు చెప్పిన బృహస్పతి అభిప్రాయముతో సరిపడు చున్నదని ప్రతిపాదించుచున్నారు. 

			23. 	అపదిశ్యమ్ - రెండు దిక్కులనడుమనున్నది - అనగా రెండు అంచులను తాకుచున్నది - అనగా సంశయరూపమైన జ్ఞానమును కూకటి వ్రేళ్లతో నీవు పెకలించి వేయవలయునని తాత్పర్యము. సంశయాత్మా వినశ్యతి. 

			24.	అనవ్యహితమ్ అయుక్తము; 'న' శబ్దము వ్యవహిత శబ్దముతో సమసించినదైనచో నవ్యవహితమనగా దగ్గరగా నున్నది అని అర్థము -అది కానిది అనగా దూరముగా నున్నది అర్థము. 

			25. 	రాజ వంశమున పుట్టినవాడు ఐశ్వర్యకాముడు కావలయును. దానికొరకు అతడు శరీర త్యాగము నైనను చేయుటకు సిద్ధపడవలయును. అట్లు చేయని నన్ను పరికింపుము - అని భావము. మరియు అన్యః యదర్థం న ప్రమోదతే - ఈతడు క్రూరుడు అని నిందించుచున్నప్పటికిని భూలోకమును కోరు రాజులు తమ హితము నెఱుగని వారైనప్పటికి నేను వారిని స్వర్గమును పొందింతును. అట్లు చేయుట వారి మేలునకే. ఇట్లే నీవును ఉగ్రకర్మముతో, వారి మేలునే కాంక్షించి, ప్రజలను పాలింపుము అని భావము.

			26. 	మేకను యజ్ఞము కొఱకు లాగుకొని పోవుదురు. ఆది దాని మేలునకే. దానివలన దానికి సద్గతి కలుగును కదా! అట్లే గుఱ్ఱము, క్షత్రియుడు యుద్ధభూమికి తరలిపోవుదురు. అది వారి మేలునకే. “చచ్చినచో స్వర్గము పొందుదువు. గెలిచినచో భూమి ననుభవింతువు” అని గీతా వాక్యము. అట్లే యజ్ఞమున చంపబడుచున్న పశువునకును యజ్ఞఫలము లభించుచున్నది. “పశుర్వై నీయమానః స మృత్యుం ప్రాపశ్యత్స దేవా న్నాన్వకామ యతైతుం తం దేవా అబ్రు వ న్నేహి స్వర్గం వై త్వా లోకం గమిష్యావః” 

				“యజ్ఞము కొఱకు లాగుకొని పోవుచున్న పశువు మృత్యువును గాంచెను. అది మృత్యువు దానిని తీసికొనిపోవుటకై దేవతలను ప్రార్థించెను. దేవతలు ఆ పశువును రా! నిన్ను స్వర్గలోకమును చేర్తుము” అనిరి.

			31. 	కర్మణా - పాలన రూపమైన ధర్మముతో; విహీనం - హీనమైనది - ఆ ధర్మము లేనిది - అని తాత్పర్యము; ప్రగృహ్ణాతి ఆరవవంతు ధనము మొదలగు రూపమైన కప్పమును గ్రహించును. 

			ఆపత్కాలమున రాజునకు ధర్మనిశ్చయము

			త్రిచత్వారింశదధిక శతతమోఽధ్యాయః

		

		
			143

		

		
			
			

		

		
			
			

		

		
			పావురము బోయవాడు – వీరిసంవాదము

		

		
			
			

		

		
			
			

		

		
			11. కాకోలః - ఒకవిధమగు కాకి.

			13.	అభిసంధత్తీ - విషము, వలవేయిట మొదలగు దానితో చంపుటకు సిద్ధమై యున్నవాడ-

			15.	క్షారకమ్ - వలను;

			చతుశ్చత్వారింశదధిక శతతమోఽధ్యాయః

			భార్యను ప్రశంసించుట

			పఞ్ఞచత్వారింశదధిక శతతమోఽధ్యాయః

			పావురము పలుకు

			షట్చత్వారింశదధిక శతతమోఽధ్యాయః 

			పావురము దేవామును వదలుట

			సప్తచత్వారింశ దధిక శతతమోఽధ్యాయః 

		

		
			
			

		

		
			4. 	ప్రత్యాదేశః - నీ బ్రదుకెంత నీచమైనదో చూడుమనుట ద్వారా చేసెడు ఉపదేశము 

			9. 	మహాప్రస్థానమ్ - శరీరమురాలిపోవువరకు ప్రయాణము చేయుచునే ఉండుట. 

			10. 	యష్టిం - పక్షులను పట్టుకొనుటకు ఉపయోగించు కట్టె; యష్టి శలాకామ్' అనిపాఠము - జిగురు పూసిన పొడవైన దండమున అరువది చువ్వలతో సాగుటకు వీలగునట్లుగా కూర్పుపొందిన ఒకసాధనము. 

		

		
			147

		

		
			
			

		

		
			
			

		

		
			పిట్టలవాని వైరాగ్యము

			అష్టచత్వారింశదధిక శతతమోఽధ్యాయః

			ఆడుపావురము 
స్వర్గమునకు పోవుట

			ఏకోన పఞ్చాశదధిక శతతమోఽధ్యాయః 

			పిట్టల స్వర్గమునకరుగుట

			పఞ్చాశదధిక శతతమోఽధ్యాయః

		

		
			
			

		

		
			1.	వ్యాధుని కథ ద్వారమున తెలిసితెలిసి తప్పుచేసిన వానికిని గొప్పతపస్సుతో పరిహారమగునని తెలిపియున్నారు. ఆప్రసక్తి ననుసరించి తెలియక పాపముచేసిన వానికిని పరిహారము దానితో సమానమగు ప్రయత్నముతో సాధ్యమా? అను ఆశయముతో అడుగుచున్నాడు. 

			3.	పారిక్షిత్ - పారిక్షితుడు - పరీక్షిత్తుకుమారుడు

			12. 	వర్తసే పరమే సుఖే- ఇది ఎగతాళిగా అన్నమాట. 

			13. 	యవీయసే - నీచమైన

			17. 	అశాశ్వతీ:- ఎట్టి కర్మమైనను ఎప్పుడో ఒకప్పుడు అంతమగును గావున శాశ్వతముగా నీకీ అనుభవము ఉండదనియు, శాశ్వతీః- పాపము గొప్పదగుటచే పెక్కేండ్లు ఇట్లుందువనియు భావము. 

			ఇంద్రోత జనమేజయుల సొంవాదము

			ఏకపఞ్చాశదధిక శతతమోఽధ్యాయః

		

		
			భీష్మ ఉవాచ - భీష్ముడిట్లు చెప్పెను 

			ఏవముక్తః ప్రత్యువాచ తం మునిం జనమేజయః,

			గర్హ్యం భవాన్ గర్హయతే నిన్ద్యం నిన్దతి మాం పునః.	1

			ఇట్లు ఆముని పలుకగా జనమేజయు డాతనితో నిట్లనెను. తమరు ఏవగించు కొనదగినవానిని ఏవగించుకొనుచున్నారు. తిట్టవలసిన వానిని తిట్టుచున్నారు. 

			ధిక్కార్యం మాం ధిక్కురుతే తస్మాత్త్వాహం ప్రసాదయే, 

			సర్వం హీదం దుష్కృతం మే జ్వలామ్యగ్నా వివాహితః,

			స్వకర్మాణ్యభిసంధాయ నాభినన్దతి మే మనః.	2

			ఛీ కొట్టవలసిన వానినే ఛీకొట్టుచున్నారు. అందువలన మీ ప్రసన్నతను కోరుచున్నాను. ఈనాపాపము నంతటిని భావించియే నిప్పులలో పడ్డవానివలె కాలిపోవుచున్నాను. నా మనస్సే నన్ను మెచ్చకున్నది. 

			ప్రాప్య ఘోరం భయం నూనం మయా వైవస్వతా దపి.	 3

			యముడు పెట్టు యాతనల ననుభవించి కాని నాయీ దుఃఖము తొలగదు. 

			తత్తు శల్య మనిర్హృత్య కథం శక్ష్యామి జీవితుమ్, 

			సర్వం మన్యుం వినీయ త్వ మభి మాం వద శౌనక.	4 

			ఆ ముంటిని పెకలింపక నేనెట్లు బ్రదుకగలను. నాయందలి కోపము నంతటిని తొలగించుకొని ఓయి శౌనక! నాతో మాటాడుడు. 

			మహా నాసం బ్రాహ్మణానాం భూయో వక్ష్యామి సాంప్రతమ్,

			అస్తు శేషం కులస్యాస్య మా పరాభూ దిదం కులమ్.	5 

			నేను బ్రాహ్మణుల యెడ గొప్ప భక్తుడనై యుంటిని. అది యంతయు పిదప చెప్పుదును. ఈ కులము మిగులు నిలుచుగాక! ఇది నశింపకుండుగాక! 

			నహి నో బ్రహ్మశస్తానాం శేషం భవితు మర్హతి,

			స్తుతీ రలభమానానాం సంవిదం వేద నిశ్చయాన్.	6 

			మా కులము బ్రాహ్మణులు హింసింపగా మిగిలినది కారాదు. మావలన స్తుతులు పొందని వారి ఐకమత్యమును పొందవలయును. వేదమునందు నిశ్చయ జ్ఞానముగల మీకు మరల విన్నవించుకొందును. 

			నిర్విద్యమాన స్త్వాత్మానం భూయో వక్ష్యామి శాశ్వతమ్, 

			భూయ శ్చైవాభిరక్షన్తు నిర్ధనా న్నిర్జనా ఇవ.	7

			మరియొక గతిలేని నేను నన్ను గూర్చి మరల మరల విన్నవించుకొందును. యోగులు దీనులను వలె తమరు నన్ను కాపాడవలయును. 

			న హ్యయజ్ఞా అముం లోకం ప్రాప్నువన్తి కథంచన, 

			ఆపాతాన్ ప్రతితిష్ఠన్తి పులిన్దశబరా ఇవ.	8 

			యజ్ఞములు లేనివారు ఏవిధముగను ఈలోకమును పొందజాలరు. పుళిందులు, 

			శబరులు మున్నగు మ్లేచ్ఛజాతులవలె నరకములందు నిలుకడగా నుందురు. 

			అవిజ్ఞా యైవ మే ప్రజ్ఞాం బాలస్యేవ స పణ్డితః, 

			బ్రహ్మన్ పితేవ పుత్రస్య ప్రీతిమాన్ భవ శౌనక.                                     	9

			బ్రాహ్మణోత్తమా! నాలోనున్న ప్రజ్ఞ నెరుగక నాదోషమునే చూచువాడు పండితుడే యగును. కాని పసివాడనగు నాయందు పుత్రుని యందు తండ్రివలె ఓ శౌనకా! మీరు ప్రీతికలవారు కావలయును. 

			 శౌనక ఉవాచ - శౌనకు డిట్లనెను. 

			కి మాశ్చర్యం తతః ప్రాజ్ఞో బ్రహ్మ కుర్యా దసాంప్రతమ్,

			ఇతి వై పణ్డితో భూత్వా భూతానాం నానుకుప్యతే. 	10 

			కోపించిన బ్రాహ్మణజాతి కాని పనిని చేయుటలో ఆశ్చర్య మేమున్నది? అని యెరిగి ప్రజ్ఞకలవాడు పండితుడై ప్రాణుల విషయమున కోపతాపములు లేనివాడగును. 

			ప్రజ్ఞాప్రాసాద మారుహ్య అశోచ్యః శోచతే జనాన్,

			జగతీస్థానివాద్రిస్థః ప్రజ్ఞయా ప్రతిపత్స్యతి, 	11

			దైన్యములేనివాడు ప్రజ్ఞయను ప్రాసాదము నెక్కి జనులను గూర్చి శోకించుచుండును. కొండకొమ్మున నున్నవాడు నేలబారు మనుజులను వలె ప్రజ్ఞతో పరిశీలించును. 

			న చోపలభ్యతే తేన న చాశ్చర్యాణి కుర్వతే, 

			నిర్విణ్ణాత్మా పరోక్షో వా ధిక్కృతః పూర్వసాధుషు. 	12

			సజ్జనులయందు ప్రీతిబుద్ధిలేనివాడు, వారిదృష్టినుండి తొలగినవాడు, వారిచే చీకొట్టించుకొన్నవాడునగు మానవునకు ప్రజ్ఞ కలుగదు. ఇతరులు ఆతని విషయమున ఆశ్చర్యములను కూడ చేయరు. 

			విదితం భవతో వీర్యం మాహాత్మ్యం వేద ఆగమే,

			కురుష్వేహ యథా శాన్తి బ్రహ్మా శరణ మస్తు తే. 	13

			నీకు బ్రాహ్మణుల శక్తి తెలిసివచ్చినది. ఆగమమునందలి, వేదమునందలి మాహాత్మ్యము కూడ తెలిసి వచ్చినది. శాంతిని విడనాడక నీవు సత్కార్యములు చేయుము. బ్రాహ్మణుడు నీకు శరణ మగుగాక! 

			తద్వై పారత్రికం తాత బ్రాహ్మణానా మకుప్యతామ్,

			అథవా తప్యసే పాపే ధర్మ మేవానుపశ్య వై. 	14

			కోపింపని బ్రాహ్మణుల విషయమున నీవు ఏమి చేయుదువో అదియే నీకు పరలోక సంబంధఫలముగా నగుగాక! లేదో, పాపమునందే కుమిలి పోయెదవు. ధర్మమునే పరికింపుము. 

			జనమేజయ ఉవాచ - జనమేజయు డిట్లనెను. 

			అనుతప్యే చ పాపేన నచ ధర్మం విలోపయే, 

			బుభూషుం భజమానం చ ప్రీతిమాన్ భవ శౌనక. 	15

			పాపముతో కుమిలిపోవుచున్నాను. ధర్మమునకు లోపమును రానీయను. శ్రేయస్సు పొందగోరినవాడను, నిన్ను సేవించువాడను అగు నాయందు ప్రీతికలవాడ వగుము. 

			శౌనక ఉవాచ - శౌనకు డిట్లనెను. 

			ఛిత్వా దంభం చ మానం చ ప్రీతి మిచ్ఛామి తే నృప,

			సర్వభూతహితం తిష్ఠ ధర్మం చైవ ప్రతిస్మరన్, 	16

			బెట్టును, పట్టుదలను తెగగోసి, ఓరాజా! నీకు ప్రీతిని చేయగోరుదును. ధర్మమునే వదలక తలచుచు సర్వభూతముల హితము నాచరింపుము. 

			నభయా న్న చ కార్పణ్యా న్నలోభా త్త్వా ముపాహ్వయే,

			తాం మే దైవీం గిరం సత్యాం శృణు త్వాం బ్రాహ్మణైః సహ. 	17 

			భయమువలననో, జాలివలననో, లోభమువలననో నిన్ను శిష్యునిగా గ్రహించుటలేదు. నాయీ దివ్యము, సత్యమునగు వాక్కును బ్రాహ్మణులతోపాటు వినుము. 

			సోఽహం న కేనచి చ్చార్థీ త్వాంచ ధర్మాదుపాహ్వయే,

			క్రోశతాం సర్వభూతానాం హాహా ధిగితి జల్పతామ్. 	18

			నేనెవ్వరి ప్రార్థనతోడను నిన్ను స్వీకరించుట లేదు. అయ్యో! అయ్యో! ఛీ! ఛీ! అని అందరు ఆక్రోశించుచున్నను కేవలము ధర్మమువలన మాత్రమే స్వీకరించుచున్నాను. 

			వక్ష్యన్తి మామధర్మజ్ఞం త్యక్ష్యన్తి సుహృదో జనాః, 

			తా వాచః సుహృదః శ్రుత్వా సంజ్వరిష్యన్తి మే భృశమ్. 	19

			నన్ను ధర్మమెరుగనివాడని నా మిత్రజనులు పలుకుదురు. నన్ను వెలివేయుదురు. నాయీమాటలు విని ఆ చెలికాండ్రందరు ఉడుకెక్కిపోవుదురు. 

			కేచిదేవ మహాప్రాజ్ఞాః ప్రతిజ్ఞాస్యన్తి తత్త్వతః, 

			జానీహి మత్కృతం తాత బ్రాహ్మణాన్ ప్రతి భారత.	 20

			గొప్ప ప్రజ్ఞగల కొందరు మాత్రమే నాపనిని తత్త్వపూర్వకముగా తెలిసికొందురు. బ్రాహ్మణులను గూర్చి నాపనియెట్టిదో నీవు చక్కగా తెలిసికొనుము. 

			యథా తే మత్కృతే క్షేమం లభన్తే తే తథా కురు

			ప్రతిజానీహి చాద్రోహం బ్రాహ్మణానాం నరాధిప. 	21

			వారందరు నానిమిత్తముగా నీవలన ఎట్లు క్షేమమును పొందుదురో అట్లు ఆచరింపుము. బ్రాహ్మణులకు ద్రోహము చేయను అని ప్రతిజ్ఞ చేయుము. 

			జనమేజయ ఉవాచ - జనమేజయు డిట్లనెను. 

			నైవ వాచా నమనసా పునర్జాతు నకర్మణా,

			ద్రోగ్ధాస్మి బ్రాహ్మణాన్ విప్ర చరణా వపి తే స్పృశే. 	22

			ఇతి శ్రీమహాభారతే శాన్తిపర్వణి ఆపద్ధర్మ పర్వణి 
ఇన్ద్రోత పారిక్షితీయే ఏక పఞ్చాశ దధిక శతతమోఽధ్యాయః 

			ఓయి విప్రుడా! మాటతో, మనసుతో, చేష్టతో ఎన్నటికిని బ్రాహ్మణులయెడ ద్రోహము చేయను. నీపాదములంటి ఒట్టుపెట్టుకొనుచున్నాను. 

			ఇది శ్రీమహాభారతము శాంతి పర్వమున ఆపద్ధర్మ పర్వమున ఇంద్రోత పారిక్షితీయ వృత్తాంతము గల నూటయేబది యొకటవ అధ్యాయము 

			శౌనక ఉవాచ - శౌనకు డిట్లనెను. 

			తస్మా త్తేఽహం ప్రవక్ష్యామి ధర్మ మావృత చేతసే,

			శ్రీమాన్ మహాబల స్తుష్టః స్వయం ధర్మ మవేక్షసే. 	1 

			విద్యావంతుడను, గొప్పగుండెదిటవు కలవాడను, తుష్టికలవాడను కనుక నేను మోహముపైకొన్న చిత్తముగల నీకు ధర్మమును గట్టిగా ఉపదేశించెదను. నీవు స్వయముగా ధర్మమును పరికింపుము. 

			పురస్తా ద్దారుణో భూత్వా సుచిత్రతరమేవ తత్, 

			అనుగృహ్ణాతి భూతాని స్వేన వృత్తేన పార్థివః. 	2 

			ముందు మహాక్రూరుడై యుండి పిదప తన నడవడితో రాజు ప్రాణులను అనుగ్రహించుచున్నాడు. ఇది మిక్కిలి చిత్రమైన విషయము. 

			కృత్స్నం నూనం స దహతి ఇతి లోకో వ్యవస్యతి, 

			యత్రం త్వం తాదృశో భూత్వా ధర్మమేవానుపశ్యసి. 	3

			ఇతడు తప్పక సర్వమును కాల్చివేయును అని లోకము నిశ్చయించుకొనును. 

			కాని నీవు అట్టివాడవై యుండి ధర్మమునే వదలక పరికించుచున్నావు. 

			హిత్వా తు సుచిరం భక్ష్యం భోజ్యాంశ్చ తప ఆస్థితః,

			ఇత్యేత దభిభూతానా మద్భుతం జనమేజయ. 	4 

			పెద్దకాలము తిండిని, భోగములను వదలి వైచి తపమున కుదురుకొంటివి. అధర్మముతో చెడిపోయినవారి విషయమున, ఓజనమేజయా! ఇది అద్భుతము. 

			యోఽదుర్లభో భవేద్దాతా కృపణో వా తపోధనః,

			అనాశ్చర్యం తదిత్యాహు ర్నాతిదూరేణ వర్తతే.	5 

			సంపన్నుడై యుండి దాతయగుటయు, దీనుడై తపోధనుడగుటయు ననునది ఆశ్చర్యము కాదని విజ్ఞులందురు. అట్లగుట వారిస్థితికి దగ్గరగా నుండు విషయము. 

			ఏత దేవ హి కార్పణ్యం సమగ్ర మసమీక్షితమ్,

			యచ్చేత్సమీక్షయైవ స్యా ద్భవేత్తస్మిం స్తతోగుణః. 	6

			అనాలోచితముగా ఈ దీనత యంతయు నేర్పడినదైనచో, చక్కగా ఆలోచించుకొనుటచేత దానియందు గుణ మేర్పడును. 

			యజ్ఞో, దానం, దయా, వేదాః, సత్యం చ పృథివీపతే, 

			పఞ్చైతాని పవిత్రాణి షష్ఠం సుచరితం తపః. 	7

			యజ్ఞము, దానము, దయ, వేదములు, సత్యము అను అయిదును పవిత్రములైనవి. ఆరవది చక్కగా ఆచరించిన తపస్సు. 

			త దేవ రాజ్ఞాం పరమం పవిత్రం జనమేజయ, 

			తేన సమ్యగ్గృహీతేన శ్రేయాంసం ధర్మ మాప్స్యసి.	8

			జనమేజయా! అదియే రాజులకు పరమ పవిత్రమైనది. చక్కగా చేపట్టిన దానిచేత శ్రేయమైన ధర్మమును పొందెదవు. 

			పుణ్యదేశాభిగమనం పవిత్రం పరమం స్మృతమ్, 

			అత్రా ప్యుదాహరన్తీమాం గాఢాం గీథాం యయాతినా. 	9

			పుణ్యదేశములను దర్శించుటయు మిక్కిలి పవిత్రమైనదిగా లెక్కకెక్కినది. ఈ విషయమునందును యయాతి పాడిన గాథను చెప్పుకొనుచుందురు. 

			యో మర్త్యః ప్రతిపద్యేత ఆయు ర్జీవిత మాత్మనః,

			యజ్ఞ మేకాన్తతః కృత్వా తత్సంన్యస్య తపశ్చరేత్. 	10

			ఏమనుజుడు తన ఆయువే జీవితమని నిశ్చయించుకొనునో అతడు గొప్పయత్నముతో యజ్ఞము నొనరించి దానిని సన్యసించి తపము నాచరింపవలయును. 

			పుణ్య మాహుః కురుక్షేత్రం కురుక్షేత్రా త్సరస్వతీమ్,

			సరస్వత్యాశ్చ తీర్థాని తీర్థేభ్యశ్చ పృథూదకమ్. 	11

			కురుక్షేత్రము పుణ్యమైనది. కురుక్షేత్రము కంటె సరస్వతి పుణ్యమైనది. సరస్వతి కంటె తీర్థములు పవిత్రమైనవి. తీర్థములకంటె గొప్పజలములు కలవి మేలైనవి. 

			యత్రావగాహ్య పీత్వా చ నైనం శ్వోమరణం తపేత్,

			మహాసరః పుష్కరాణి ప్రభాసోత్తరమానసే. 	12

			ప్రభాసమునకు ఉత్తరముగా నున్న మానసమునందలి మహాసరస్సునందును, పుష్కరములందును స్నానమాడియు, నీరుత్రావియు నరుడు రేపే మరణమగుటయను పాతకమున కాలిపోవడు. 

			కాలోదకం చ గన్తాసి లబ్దాయు ర్జీవితే పునః, 

			సరస్వతీ దృషద్వత్యోః సంగమో మానసః సరః. 	13

			జీవితమున ఆయువు లభించినవాడవైనచో కాలోదకతీర్థమున కరిగెదవు. అట్లే సరస్వతీ దృషద్వతీనదుల సంగమము మానస సరస్సు. 

			స్వాధ్యాయశీలః స్థానేషు సర్వేష్వేవ ముపస్పృశేత్, 

			వేదము నధ్యయనము చేయు శీలము కలవాడు ఈ ఆ స్థానము లన్నింటియందును స్నానమాచరింప వలయును. 

			 త్యాగధర్మః పవిత్రాణాం సంన్యాసం మను రబ్రవీత్.	 14

			పవిత్రములైన వానిలో త్యాగమనెడు ధర్మము మిక్కిలి మేలైనదనియు, సన్యాసము దానికంటె మిన్న అనియు మనువు చెప్పెను. 

			అత్రా ప్యుదాహరన్తీమా గాథాః సత్యవతా కృతాః,

			ఇందును సత్యవంతుడు చేసిన గాథలను చెప్పుకొందురు.

			యథా కుమారః సత్యో వై నైవ పుణ్యో న పాపకృత్.	 15

			న హ్యస్తి సర్వభూతేషు దుఃఖ మస్మిన్ కుతఃసుఖమ్,

			ఏవం ప్రకృతి భూతానాం సర్వసంసర్గయాయినామ్.	16

			త్యజతాం జీవితం శ్రేయో నివృత్తే పుణ్యపాపకే. 

			పసివాడు, రాగద్వేషములు లేనివాడు, పుణ్యముగాని, పాపముగాని చేయనివాడు ఎట్లు ఏకరూపముగా నుండునో అట్లే ఉండవలయును. అట్టివానికి సర్వభూతముల యందును, దుఃఖములేదు, సుఖమెక్కడిది? నశించిన సర్వపాపములు గల బ్రహ్మ స్వరూపులగు వారికి, త్యాగగుణము కలవారికి పుణ్యపాపములు మరలిపోగా అట్టి జీవితము మేలైనదగును. 

			యత్త్వేవ రాజ్ఞో జ్యాయిష్ఠం కార్యాణాం తద్బ్రవీమి తే.	17

			రాజు చేయవలసిన వానిలో అన్నింటికంటె మిన్న అయిన దానిని చెప్పెదను. 

			బలేన సంవిభాగైశ్చ జయ స్వర్గం జనేశ్వర, 

			యస్యైవ బలమోజశ్చ స ధర్మస్య ప్రభు ర్నరః.	 18 

			ఓ జనపాలకా! బలముతోడను, దానముల తోడను స్వర్గమును సాధింపుము. బలము, ఓజస్సు కల నరుడే ధర్మమునకు ప్రభువగును. 

			బ్రాహ్మణార్థం సుఖార్థం హి త్వం పాహి వసుధాం నృప,

			యథై వైతాన్ పురాక్షేప్సీ స్తథై వైతాన్ ప్రసాదయ.	19

			బ్రహ్మజ్ఞానులకొరకును, సుఖముకొరకును రాజా! నీవు భూమిని పాలింపుము. మునుపు నీవెట్లు వారిని ఆక్షేపించితివో (త్రోసి పుచ్చితివో) ఇప్పుడట్లు వారిని ప్రసన్నులను చేసికొనుము. 

			అపి విక్రమమాణోఽపి త్యజమానోఽప్యనేకధా, 

			ఆత్మనో దర్శనా ద్విప్రా న్న హన్తాస్మీతి మార్గయ,

			ఘటమానః స్వకార్యేషు కురు నిఃశ్రేయసం పరమ్.	20

			వారు నీపై దుడుకుగా వచ్చినను, నిన్ను వదలివైచినను విప్రులను బాధింపను, నావలెనే చూచుకొందునని నిశ్చయముగా భావింపుము. వారి పనులయందు కలసిమెలసి ప్రవర్తించుచు అత్యధికమగు మేలు నాచరింపుము. 

			హి మాగ్ని ఘోర సదృశో రాజా భవతి కశ్చన,

			లాంగలావనికల్పో వా భవేదన్యః పరంతప.	21

			రాజన్నవాడు హిమాగ్నులవలె ఘోరమైనవాడు, నాగలిపిడుగుల వంటివాడును కావలయును. 

			న విశేషేణ గన్తవ్య మవిచ్ఛిన్నేన వా పునః, 

			న జాతు నాహ మస్మీతి సుప్రసక్త మసాధుషు. 	22

			దుష్టుల విషయమున, ఇతడు పండితుడనియో, నాకిష్టుడనియో, బ్రాహ్మణుడనియో తలచి వారిని చేరరాదు. ఎన్నటికిని నేను ఉండనివాడను కాను అనుకొనుచు ప్రవర్తింపవలయును. 

			వి కర్మణా తప్యమానః పాపా ద్విపరిముచ్యతే,

			వైత త్కార్యం పునరితి ద్వితీయా త్పరిముచ్యతే.	23

			కరిష్యే ధర్మ మేవేతి తృతీయా త్పరిముచ్యతే,

			శుచి స్తీర్థా న్యనుచరన్ బహుత్వా త్పరిముచ్యతే. 	24

			ఒక్కమారు చేసిన పాడుపనిని గూర్చి పశ్చాత్తాపము పొందువాడు పాపమునుండి విడుదల పొందును. మరల ఈ పనిచేయరాదు అని నిశ్చయించుకొని రెండవ మారు చేసిన పాపమునుండి విముక్తుడగును. ధర్మమే చేయుదునను నిశ్చయముతో మూడవమారు చేసిన పాపమునుండి విడివడును. పవిత్రుడై తీర్థములను సేవించుచు పెక్కుమారులు చేసిన పాపమునుండి ముక్తుడగును. 

			కల్యాణ మనుకర్తవ్యం పురుషేణ బుభూషతా,

			యే సుగన్ధీని సేవన్తే తథాగన్ధా భవన్తి తే.	25 

			యే దుర్గన్ధీ ని సేవన్తే తథా గన్ధా భవన్తి తే, 

			తపశ్చర్యాపరః సద్యః పాపా ద్వి పరిముచ్యతే.                                        26	

			మేలుకోరు పురుషుడు శుభకార్యములనే వదలక చేయుచుండవలయును. సువాసనలను సేవించువారు అట్టిగంధములు కలవారే యగుదురు. కుళ్లు కంపులందు తిరుగువారు అట్టి కంపులవారే యగుదురు. తపశ్చర్యయందు శ్రద్ధ కలవాడు అప్పటికప్పుడు పాపమునుండి ముక్తుడగును. 

			సంవత్సర ముపాస్యాగ్ని మభిశస్తః ప్రముచ్యతే, 

			త్రీణి వర్షా ణ్యుపాస్యాగ్నిం భ్రూణహా విప్రముచ్యతే. 	27

			పరస్త్రీగమనాది దోషములు చేసి నింద పొందినవాడు ఒకయేడు అగ్నినుపాసించి ముక్తుడగును. గర్భహత్యలు చేసినవాడు మూడేండ్లకాలము అగ్నినుపాసించి పాపమును పోగొట్టుకొనును. 

			మహాసరః పుష్కరాణి ప్రభాసోత్తర మానసే,

			అభ్యేత్య యోజనశతం భ్రూణహా విప్రముచ్యతే. 	28

			గర్భమునందలి బిడ్డలను చంపువాడు ప్రభాసమునకు ఉత్తరమున నున్న మానస సరస్సునందు, నూరు యోజనములు నడచివెళ్లి పుష్కరతీర్థములను సేవించినచో పాపమును పరిహరించుకొనును. 

			యావతః ప్రాణినో హన్యా త్తజ్జాతీయాంస్తు తావతః,

			ప్రమీయమానా నున్మోచ్య ప్రాణిహా విప్రముచ్యతే. 	29

			ప్రాణులెందరిని చంపునో అన్నిసంఖ్యల అట్టివారిని చంపబడుచున్నవారిని (చావనున్న వారిని) తప్పించి ఆపాపమునుండి విముక్తి పొందును. 

			అపి చాప్సు నిమజ్జేత జపంస్త్రి రఘమర్షణమ్,

			యథాశ్వమేధావభృథ స్తథా తన్మను రబ్రవీత్. 	30 

			మరియు అఘమర్షణ మంత్రములను జపించుచు నీట మునిగియుండవలయును. అశ్వమేధయాగమున అవభృథ స్నానమెట్టిదో అది యట్టిదని మనువు చెప్పెను. 

			తత్ క్షిప్రం నుదతే పాపం సత్కారం లభతే తథా, 

			అపి చైనం ప్రసీదన్తి భూతాని జడమూకవత్. 	31 

			అది వెనువెంటనే పాపమును తొలగించును. మరియు నట్టివాడు సత్కారమును పొందును. మరియు నతని విషయమున ప్రాణులు జడులయందు, మూగవారియందువలె ప్రసన్నులగుదురు. 

			బృహస్పతిం దేవగురుం సురాసురాః 

			 సర్వే సమేత్యాభ్యనుయుజ్య రాజన్, 

			ధర్మ్యం ఫలం వేత్త ఫలం మహర్షే 

			 తథైవ తస్మిన్నరకే పారలోక్యే. 	32

			దేవతలు, దానవులు దేవగురువైన బృహస్పతిని పరమగౌరవముతో సమీపించి, ఓ మహర్షీ! ధర్మమువలన కలిగెడు ఫలమును నీవెరుగుదువా? మరియు పరలోక సంబంధమైన నరకమునందు ఫలమును కూడ ఎరుగుదువా? అని ప్రశ్నించిరి. 

			ఉభే తు యస్య సదృశే భవేతాం 

			 కిం స్వి త్తయో స్తత్ర జయోఽథ న స్యాత్,

			ఆచక్ష్వ నః పుణ్యఫలం మహర్షే 

			 కథం పాపం నుదతే ధర్మశీల.	33

			ఎవనికి రెండును సమానములే యగునో, ఎవనికి రెంటి యందును ఒకే విధమగు జయము కలుగునో లేదా కలుగదో ఓ మహర్షీ! మాకు ఆపుణ్యఫలమును గూర్చి చెప్పుము. ధర్మశీలుడు పాపమునెట్లు పోగొట్టుకొనునో దానిని కూడ చెప్పుము. 

			బృహస్పతి రువాచ - బృహస్పతి యిట్లు పలికెను. 

			కృత్వాపాపం పూర్వ మబుద్ధి పూర్వం 

			 పుణ్యాని చేత్కురుతే బుద్ధి పూర్వమ్, 

			స తత్పాపం నుదతే కర్మశీలీ 

			 వాసో యథా మలినం క్షారయుక్తమ్. 	34

			బుద్ధి పూర్వకముగా కాక పాపమొకదానిని చేసి బుద్ధిపూర్వకముగా పెక్కు పుణ్యములు చేసినచో అట్టి కర్మశీలి, మకిలిపట్టిన వస్త్రమువలె, ఆపాపమును తొలగించుకొనును. 

			పాపం కృత్వాభిమన్యేత నాహ మస్తీతి పూరుషః, 

			తచ్చికీర్షతి కల్యాణం శ్రద్దధానో ఽనసూయక:. 	35

			పురుషుడు (తెలియక) పాపము చేసియు నేను కాదు అని తలచినచో, శ్రద్ధకలవాడు, అసూయలేనివాడునై శుభమును చేయగోరును. 

			ఛిద్రాణి వివృతాన్యేవ సాధూనాం చా వృణోతి యః,

			యః పాపం పురుషః కృత్వా కల్యాణ మభిపద్యతే. 	36

			సాధుజనుల దోషములు తెలియకవచ్చునవే అయినను కప్పిపుచ్చువాడును శుభమును చేయగోరును. అట్టి పురుషుడు పాపము చేసియు శుభమునే పొందును. 

			యథాదిత్యః ప్రాత రుద్య స్తమః సర్వం వ్యపోహతి, 

			కల్యాణ మాచరన్నేవం సర్వపాపం వ్యపోహతి. 	37

			సూర్యుడు ప్రాతఃకాలమున ఉదయించుచు చీకటుల మొత్తమును తొలగించునట్లు శుభమునాచరించువాడు సర్వపాపమును తొలగించుకొనును. 

			భీష్మ ఉవాచ - భీష్ముడిట్లు చెప్పెను. 

			ఏవ ముక్త్వా తు రాజాన మిన్ద్రోతో జనమేజయమ్,

			యాజయామాస విధివ ద్వాజిమేధేన శౌనకః. 	38

			ఇట్లు శౌనకసగోత్రుడగు ఇంద్రోతుడు పలికి విధిపూర్వకముగా ఆతనితో
అశ్వమేధయాగము చేయించెను. 

			తతః స రాజా వ్యపనీతకల్మషః 

			శ్రేయోవృత్తః ప్రజ్వలితాగ్నిరూపవాన్,

			వివేశ రాజ్యం స్వమమిత్రకర్షణో 

			యథా దినం పూర్ణవపు ర్నిశాకరః. 	39

			ఇతి శ్రీమహాభారతే శాన్తిపర్వణి ఆపద్ధర్మ పర్వణి 
ఇన్ద్రోత పారిక్షితీయే ద్విపఞ్చాశదధిక శతతమోఽధ్యాయః 

			అంత నారాజు తొలగిన పాపము కలవాడై శ్రేయస్సునొసగు నడవడితో, వెలుగొందుచున్న అగ్నివంటి రూపము కలవాడై, శత్రువులను నలిపి వేయువాడై, నిండుబింబముగల చంద్రుడు ఆకాశమును చేరినట్లు, తన రాజ్యమును చేరుకొనెను. 

			ఇది శ్రీమహాభారతము శాంతిపర్వమున ఆపద్ధర్మ పర్వమున ఇంద్రోతపారిక్షితీయముగల నూటయేబది రెండవ అధ్యాయము. 

			యుధిష్ఠిర ఉవాచ - యుధిష్ఠిరు డిట్లనెను. 

			కచ్చి త్పితామహే నాసీ చ్ఛ్రుతం వా దృష్ట మేవ చ,

			కచ్చి న్మర్త్యో మృతో రాజన్ పునరుజ్జీవితోఽభవత్, 	1

			తాత ఎన్నడైన విని గాని చూచి గానీ యుండుట సంభవించెనా? చనిపోయిన మనుజుడు ఎందైన తిరిగి బ్రతికెనా? 

			భీష్మ ఉవాచ - భీష్ముడిట్లు చెప్పెను. 

			శృణు పార్థ యథావృత్త మితిహాసం పురాతనమ్, 

			గృధ్ర జంబుకసంవాదం యో వృత్తో నైమిశే పురా. 	2

			పార్థా! మునుపు నైమిశమున జరిగిన గ్రద్ద నక్కల సంవాదమను ప్రాతకాలపు ఇతిహాసమును ఉన్నదున్నట్లు చెప్పెదను. వినుము. 

			కస్య చి ద్రాహ్మణ స్యాసీ ద్దుఃఖలబ్ధః సుతో మృతః, 

			బాల ఏవ విశాలాక్షో బాలగ్రహ నిపీడితః. 	3

			ఒకానొక బాపనికి లేకలేక పుట్టిన కొడుకు, పెద్దకన్నులవాడు, పసివాడు, బాలగ్రహము పీడింపగా మరణించెను. 

			దుఃఖితాః కేచిదాదాయ బాల మప్రాప్తయౌవనమ్,

			కుల సర్వస్వభూతం వై రుదన్తః శోక విహ్వలాః.	4

			బాలం మృతం గృహీత్వాఽథ శ్మశానాభిముఖాః స్థితాః,

			అఙ్కే నైవ చ సంక్రమ్య రురుదు ర్భృశదుఃఖితాః. 	5

			పసితనము గడువనివాడు, కులమునకు సర్వస్వము అయినవాడు, చనిపోయినవాడు నగు బాలుని ఒడిలో నిడుకొని శోకము కుదిలించి వేయగా గుండెలు బాదుకొనుచు కొందరు వల్లకాటివైపు పోవుచు ఏడ్చుచుండిరి. 

			శోచన్త స్తస్య పూర్వోక్తాన్ భాషితాం శ్చాసకృత్పునః,

			తం బాలం భూతలే క్షిప్య ప్రతిగన్తుం న శక్నుయుః. 	6

			వాని వెనుకటి పలుకులను మాటిమాటికి చెప్పుకొనుచు ఆ బాలుని నేలపై నిడి తిరిగి పోవుటకు వారు చాలరైరి. 

			తేషాం రుదితశబ్దేన గృధ్రోఽభ్యేత్య వచోఽ బ్రవీత్,

			ఏకాత్మజ మిమం లోకే త్యక్త్యా గచ్ఛత మాచిరమ్. 	7

			వారి ఏడుపుల నాదము విని ఒక గ్రద్ద అచటకు వచ్చి పాపము! ఒక్క కొడుకు! వీనిని వదలిపొండు. ఆలసింపకుడు - అని పలికెను. 

			ఇహ పుంసాం సహస్రాణి స్త్రీ సహస్రాణి చైవ హ, 

			సమానీతాని కాలేన హిత్వా వై యాన్తి బాన్ధవాః. 	8

			ఇచట వేలకొలది మగవారిని, వేలకొలదిగా ఆడువారిని, కాలము మూడినవారిని, తీసికొనివచ్చి బంధువులు వదలి వెళ్లిపోయిరి. 

			సంపశ్యత జగత్సర్వం సుఖదుఃఖై రధిష్ఠితమ్, 

			సంయోగో విప్రయోగశ్చ పర్యాయేణోపలభ్యతే. 	9

			లోకమంతటిని చూడుడు. సుఖదుఃఖములతో నిండియున్నది. కలయిక, ఎడబాటు అనునవి ఒక మారది, ఒకమారిదిగా వచ్చుచుండును. 

			గృహీత్వా యే చ గచ్ఛన్తి యేన యాన్తి చ తాన్ మృతాన్,

			తేఽప్యాయుషః ప్రమాణేన స్వేన గచ్ఛన్తి జన్తవః. 	10

			ఎవరైన వారిని తీసికొని పోయినవారును, ఆమరణించినవారి వెంటబడి పోవనివారును తమ ఆయువు ప్రమాణమును బట్టి పోవుచునే ఉన్నారు.

			అలం స్థిత్వా శ్మశానేఽస్మిన్ గృధ్రగోమాయు సంకులే,

			కఙ్కాల బహులే రౌద్రే సర్వప్రాణి భయంకరే. 	11

			గ్రద్దలు, నక్కలు పెల్లుగా నున్నదియు, పుఱ్ఱెలు ఎక్కువగా కలదియు, ప్రాణులందరికి వెరపు పుట్టించునదియు, భయంకరమైనదియు నగు ఈ వల్లకాటిలో మీరుండవలదు. 

			న పున ర్జీవితః కశ్చి త్కాల ధర్మ ముపాగతః, 

			ప్రియో వా యది వా ద్వేష్యః ప్రాణినాం గతి రీదృశీ. 	12

			కాలధర్మము పొందినవాడెవ్వడును, వాడు ప్రియుడైనను, ద్వేషింపదగినవాడైనను మరల బ్రదికినవాడు లేడు. ప్రాణులగతి యిటువంటిది. 

			సర్వేణ ఖలు మర్తవ్యం మర్త్యలోకే ప్రసూయతా, 

			కృతాన్త విహితే మార్గే మృతం కో జీవయిష్యతి. 	13

			మర్త్యలోకమున పుట్టిన ప్రత్యివక్తియు చావవలసినదే. యము డేర్పరచిన మార్గమున చచ్చిన వానిని బ్రదికించువాడెవ్వడు? 

			కర్మాన్త విరతే లోకే అస్తం గచ్ఛతి భాస్కరే, 

			గమ్యతాం స్వ మధిష్ఠానం సుతస్నేహం విసృజ్య వై. 	14

			లోకము తమపనులు ముగించుకొనియున్నది. సూర్యుడు అస్తమించుచున్నాడు. కొడుకునందలి స్నేహమును వదలివైచి మీమీ ఇండ్లకు అరుగుడు. 

			తతో గృధ్ర వచః శ్రుత్వా ప్రాక్రోశన్త స్తదా నృప, 

			బాన్ధవా స్తేఽభ్యగచ్ఛన్త పుత్ర ముత్సృజ్య భూతలే. 	15

			అంత ఆ గ్రద్ద పలుకులు విని బందుగులు మరొక్క మారు గొల్లుమని పుత్రుని భూమిపై నిడి బయలుదేరిరి. 

			వినిశ్చిత్యాథ చ తదా విక్రోశన్త స్తతస్తతః, 

			మృతమిత్యేవ గచ్ఛన్తో నిరాశా స్తస్య దర్శనే. 	16

			చనిపోయినవాడే అని నిర్ణయించుకొని గుండెలో కుమిలిపోవుచున్నవారు, మరల వానిని చూతుమన్న ఆశ లేనివారై వారు పోవ నుంకించిరి. 

			నిశ్చితార్థాశ్చ తే సర్వే సంత్యజన్తః స్వమాత్మజమ్, 

			నిరాశా జీవితే తస్య మార్గ మావృత్య ధిష్ఠితాః. 	17

			వారందరు ఒక నిర్ణయమునకు వచ్చి తమబాలుని వదలివేయువారై, మరల అతని బ్రదుకున ఆశలేనివారై, యింటి దారి పట్టజొచ్చిరి. 

			ధ్వాంక్షపక్షసవర్ణస్తు బిలా న్ని సృత్య జంబుక:,

			గచ్ఛమానాన్ స్మ తానాహ నిర్ఘృణాః ఖలు మానుషాః. 	18

			కాకి రెక్కల వంటి, రంగుగల ఒక నక్క బొరియనుండి వెలువడి, తిరిగి పోవుచున్న వారితో 'ఆహా! మనుజులెంత దయలేనివారు!' అని పలికెను. 

			ఆదిత్యోఽయం స్థితో మూఢాః స్నేహం కురుత మాభయమ్,

			బహురూపో ముహూర్త శ్చ జీవత్య పి కదాచన. 	19

			'ఇంకను సూర్యుడు నిలిచియే యున్నాడు. మూఢులారా! మీ ప్రేమను వెళ్లబోసికొనుడు. భయపడకుడు. ఏమో! ముహూర్తము ఎన్నియో రూపములు కలది. మీ బాలు డొకప్పుడు బ్రదికినను బ్రదుకవచ్చును. 

			యూయం భూమౌ వినిక్షిప్య పుత్రస్నేహ వినాకృతాః, 

			శ్మశానే సుత ముత్సృజ్య కస్మా ద్గచ్ఛత నిర్ఘృణాః. 	20

			కొడుకు ప్రేమను విడనాడి మీరు బాలుని నేలపై నిడి వల్లకాటిలో వదలి వైచి దయలేనివారై ఎట్లు పోవుచున్నారు? 

			న వోఽస్త్యస్మిన్ సుతే స్నేహో బాలే మధురభాషిణి, 

			యస్య భాషితమాత్రేణ ప్రసాద మధిగచ్ఛత. 	21

			పసివాడు, తీయనిపలుకులవాడు, కొడుకు నగు నితనియందు మీకు మక్కువ లేదా? వాడు పలికినంత మాత్రమున ఉప్పొంగిపోయెదరు కదా! 

			తే పశ్యత సుతస్నేహో యాదృశః పశుపక్షిణామ్,

			న తేషాం ధారయిత్వా తాన్ కశ్చి దస్తి ఫలాగమః.	22

			చతుష్పా త్పక్షికీటానాం ప్రాణినాం స్నేహ సఙ్గినామ్,

			పరలోక గతిస్థానాం మునియజ్ఞక్రియా మివ. 	23

			ఆ పశువులకు, ఆ పక్షులకు బిడ్డలమీది వాత్సల్య మెంతటిదో చూడుడు. మృగములు, పక్షులు, పురుగులు, స్నేహపుతగులము గల ప్రాణులు మొదలగునవి పరలోక గతులయందు బుద్ధిపెట్టినవారికి మునుల యజ్ఞక్రియను పోలిన ఫలము రాకవంటిది, బిడ్డలను పెంచుటవలన కలుగునా? (ఫలము కలుగకపోయినను పశుపక్ష్యాదులు పిల్లలయందు చెడని మమకారము కలిగియుండెను కదా - అని భావము) 

			తేషాం పుత్రాభిరామాణా మిహలోకే పరత్ర చ, 

			న గుణో దృశ్యతే కశ్చి త్ప్రజాః సంధారయన్తి చ. 	24

			పుత్రులను చూచి మురిసిపోవు వారికందరికి ఈలోకమున గానీ, పరలోకమున గానీ ఏ ఒక్కలాభము కానరాకున్నది. అయినను వారు బిడ్డలను పెంచుచునే యున్నారు. 

			అపశ్యతాం ప్రియాన్ పుత్రాన్ తేషాం శోకో న తిష్ఠతి, 

			న చ పుష్ణన్తి సంవృద్ధా స్తే మాతాపితరౌ క్వచిత్. 	25

			వారు పెరిగి ముసలివారైన తరువాత తలిదండ్రులను పోషింపరు. అట్టి కొడుకులు కలవారికి కూడ ప్రియపుత్రులు కానరానిచో శోకము కట్టలు త్రెంచుకొని వచ్చును. 

			మానుషాణాం కుతః స్నేహో యేషాం శోకో భవిష్యతి, 

			ఇమం కులకరం పుత్రం త్యక్త్యా క్వను గమిష్యథ. 	26

			నిజముగా పెనుదుఃఖము కలుగవలసిన మనుష్యులలో ఆ దుఃఖ మేడ బోయినది? కులము నుద్ధరించు ఈ కొడుకును వదలి మీరెందు బోయెదరు? 

			చిరం ముఞ్చత బాష్పం చ చిరం స్నేహేన పశ్యత, 

			ఏవం విధాని హీష్టాని దుస్త్యజాని విశేషతః. 	27

			చాల సేపు కన్నీళ్లు కార్చుడు. పెద్దకాలము ప్రేమతో కొడుకును చూచుకొనుడు. ఈ విధములైన ఇష్టవస్తువులను ఒక్కమారుగా వదలివేయుట సాధ్యము కాదు కదా! 

			క్షీణ స్యార్థాభియుక్తస్య శ్మశానాభిముఖస్య చ, 

			బాన్ధవా యత్ర తిష్ఠన్తి తత్రాన్యో నాధితిష్ఠతి. 	28

			చిక్కిశల్యమయిన వానికి, ధనము కలవానికి, కాటికి కాళ్లు చాచుకొని యున్నవానికి చుట్టములే దగ్గర నిలుతురు కాని మరియెవ్వడును ఇతరుడు నిలువడు. 

			సర్వస్య దయితాః ప్రాణాః సర్వః స్నేహం చ విన్దతి,

			తిర్యగ్యోని ష్వపి సతాం స్నేహం పశ్యత యాదృశమ్. 	29

			అందరకు ప్రాణములు ప్రియములే. అందరకు స్నేహము లభించును. పశువులు, పక్షులు మొదలగు వానియందును మంచివారి కెంత ప్రేమ యుండునో చూడుడు. 

			త్యక్త్యా కథం గచ్ఛథేమం పద్మలోలాయతాక్షికమ్, 

			యథా నవోద్వాహకృతం స్నానమాల్య విభూషితమ్. 	30

			ఆ కన్నులు పద్మములవలె ముద్దుగా కదలాడుచున్నవి. కొత్త పెండ్లికొడుకు స్నానమాడి మాలలు ధరించినట్లు కళకళలాడుచున్నాడు. ఇట్టివానిని వదలి ఎట్లు పోయెదరు? 

			జంబుకస్య వచః శ్రుత్వా కృపణం పరిదేవతః,

			న్యవర్తన్త తదా సర్వే శవార్థం తేస్మ మానుషాః. 	31

			నక్క మాట విని జాలిగా ఏడ్చుచున్న వారందరు శవము కడకు మరలి వచ్చిరి. 

			గృధ్ర ఉవాచ - గ్రద్ద యిట్లు పలికెను. 

			అహో బత నృశంసేన జంబుకే నాల్పమేధసా,

			క్షుద్రేణోక్తా హీనసత్త్వా మానుషాః కిం నివర్తథ. 	32

			అయ్యో! పాపము! దయలేనిది, తెలివితక్కువది, క్షుద్రమైనది అగు గుంట నక్క మాటకు గుండెదిటవు కోల్పోయిన మానవులారా! మీరు వెను దిరుగుదురా? 

			పఞ్చభూతపరిత్యక్తం శూన్యం కాష్ఠత్వ మాగతమ్,

			కస్మా చ్ఛోచథ తిష్ఠన్త మాత్మానం కిం న శోచథ. 	33

			అయిదు భూతములు వదలి పోయినది, ఏమియు లేనిది, కట్టెస్థితికి వచ్చినది అగు ఈ శవమును గూర్చి మీ రేల ఏడ్తురు? నిలిచి యున్న మీ ఆత్మను గూర్చి విచారింపరేల? 

			తప: కురుత వై తీవ్రం ముచ్యధ్వం యేన కిల్బిషాత్,

			తపసా లభ్యతే సర్వం విలాపః కిం కరిష్యతి? 	34

			తీవ్రమైన తపమొనరింపుడు. దానితో పాపమునుండి విడివడుదురు. తపస్సుతో దేనినైనను పొందనగును. ఏడుపేమి చేయును? 

			అనిష్టాని చ భాగ్యాని జాతాని సహ మూర్తినా, 

			యేన గచ్ఛతి బాలోఽయం దత్వా శోక మనన్తకమ్.	 35

			దేహముతోడనే భాగ్యములు కలుగుచుండును. ఇష్టములు కాని దుర దృష్టములుకూడ పుట్టుచుండును. మనకు అంతు లేని శోకమును కలిగించి దానితో (ఆ దేహముతో) ఈ పసివాడు వెడలి పోయెను. 

			ధనం, గావః, సువర్ణం చ మణిరత్న మథాఽపి చ,

			అపత్యం చ తపోమూలం తపో యోగాచ్చ లభ్యతే. 	36

			ధనము, ఆవులు, బంగారు, మణులు, రత్నములు, సంతానము ఈ యన్నింటికీ తపస్సే కుదురు. తపస్సు యోగమువలననే లభించును.

			యథా కృతా చ భూతేషు ప్రాప్యతే సుఖదుఃఖితా,

			గృహీత్వా జాయతే జన్తు ర్దుఃఖాని చ సుఖాని చ. 	37

			భూతములు కర్మముననుసరించి సుఖదుఃఖానుభవమును పొందును. జంతువు (ప్రాణి) వానిని కైకొనియే పుట్టును. సుఖదుఃఖముల ననుభవించును. 

			న కర్మణా పితుః పుత్రః పితా వా పుత్రకర్మణా,

			మార్గేణాన్యేవ గచ్ఛన్తి బద్ధాః సుకృతదుష్కృతైః. 	38

			కొడుకు తండ్రి కర్మముతోగాని, తండ్రి కొడుకుకర్మముతో గాని బద్ధులు కారు. మరియొక మార్గముతో పుణ్యపాపములకు చిక్కినవారై పోవుచుందురు. 

			ధర్మం చరత యత్నేన న చాధర్మే మనః కృథాః,

			వర్తధ్వం చ యథాకాలం దైవతేషు ద్విజేషు చ. 	39

			పనివడి ధర్మమాచరింపుడు. అధర్మమునందు మనసుపెట్టకుడు. దేవతల విషయమునందును, బ్రాహ్మణుల విషయమునను కాలము ననుసరించి ప్రవర్తింపుడు. 

			శోకం త్యజత దైన్యం చ సుతస్నేహా న్నివర్తత, 

			త్యజ్యతా మయ మాకాశే తతః శీఘ్రం నివర్తత. 	40

			శోకమును వదలుడు. జాలిని విడనాడుడు. కొడుకు మీది ప్రేమనుండి మరలుడు. వీనిని ఈ వట్టినేలపై వదలివేయుడు. వడివడిగా తిరిగిపొండు. 

			యత్కరోతి శుభం కర్మ తథా కర్మ సుదారుణమ్,

			తత్ కర్తైవ సమశ్నాతి బాన్ధవానాం కి మత్ర హ. 	41

			జీవుడు శుభకర్మమునో, పరమఘోరమగు కర్మమునో ఆచరించునేని దానిఫలమును కర్తయే పొందును. బంధువుల కిందు పనియేమి? 

			ఇహ త్యక్త్యా న తిష్ఠన్తి బాన్ధవా బాన్ధవం ప్రియమ్,

			స్నేహ ముత్సృజ్య గచ్ఛన్తి బాష్పపూర్ణావిలేక్షణాః. 	42

			బందుగులు ప్రియమైన బంధువును ఇక్కడ వదలివేయుదురు. నిలువరు. కన్నీటితో కలతనొందిన కన్నులు కలవారై స్నేహమును వదలి వెళ్లిపోవుదురు. 

			ప్రాజ్ఞో వా యది వా మూర్ఖః సధనో నిర్ధనోఽపి వా, 

			సర్వః కాలవశం యాతి శుభాశుభ సమన్వితః. 	43

			తెలివిగలవాడో, మూర్ఖుడో, ధనవంతుడో, దరిద్రుడో ఎల్లవాడును కాలము పిడికిలికి చిక్కి పుణ్యపాపములతో కూడినవాడై వెడలిపోవును. 

			కిం కరిష్యథ శోచిత్వా మృతం కి మనుశోచథ, 

			సర్వస్య హి ప్రభుః కాలో ధర్మతః సమదర్శనః. 	44

			ఏడ్చి ఏమి సాధింతురు? చచ్చినవానిని గురించి ఏల ఏడ్తురు. అందరికిని కాలమే ప్రభువు. ధర్మమునుబట్టి అది అందరియందును ఒకే విధమగు చూపుకలది యగును. 

			యౌవనస్థాంశ్ఛ బాలాంశ్చ వృద్ధాన్ గర్భగతా నపి, 

			సర్వా నావిశతే మృత్యురేవం భూతమిదం జగత్. 	45

			మంచి వయసుననున్న వారిని, పసివారిని, ముసలివారిని, తల్లి కడుపున నున్నవారిని అందరిని మృత్యువు ఆక్రమించును. జగత్తు ఇటువంటిది! 

			జంబుక ఉవాచ - నక్క యిట్లనెను. 

			అహో మన్దీకృతః స్నేహః గృధ్రోణేహాల్పబుద్ధినా,

			పుత్రస్నేహాభిభూతానాం యుష్మాకం శోచతాం భృశమ్. 	46

			అయ్యో! ఈ తెలివితక్కువ గ్రద్ద, పుత్రస్నేహమున దెబ్బతిని పెల్లు ఏడ్చుచున్న మీ మమకారము నెంత హీనపరచెను! 

			సమైః సమ్యక్ర్పయుక్తైశ్చ వచనైః ప్రత్యయోత్తరైః,

			యద్గచ్ఛతి జనశ్చాయం స్నేహ ముత్సృజ్య దుస్త్యజమ్. 	47

			సమముగా కన్పట్టునవి, చక్కగా ప్రయోగింపబడినవి, నమ్మకము పుట్టించునవి యగు ఈ గ్రద్ద పలుకులతో ఈ జనము వదల శక్యముగాని స్నేహమును వదలి వెళ్లిపోవుచున్నది. 

			అహో పుత్రవియోగేన మృతశూన్యోప సేవనాత్, 

			క్రోశతాం సుభృశం దుఃఖం వివత్సానాం గవామివ.	48

			అద్య శోకం విజానామి మానుషాణాం మహీతలే,

			స్నేహం హి కారణం కృత్వా మమాప్యశ్రూణ్యథా పతన్.	49 

			మరణించిన కొడుకు ఎడబాటుచేత, దూడలుపోయినఆవులవలె, పెద్దగా గుండెలదరునట్లేడ్చుచున్న మానవుల శోకమెట్టిదో నేనెరుగుదును. అట్టి స్నేహము కారణముగా నాకును కన్నీళ్లు జాలువారుచున్నవి. 

			యత్నో హి సతతం కార్య స్తతో దైవేన సిద్ధ్యతి, 

			దైవం పురుషకారశ్చ కృతానే వోపపద్యతే. 	50

			మానవు డెల్లవేళల, ప్రయత్నము చేయవలయును. ఫలము దైవమును బట్టి సిద్ధించును. దైవము, మానవప్రయత్నము రెండును కాలమునుబట్టి ఫలితమునకు వచ్చును. 

			అనిర్వేదః సదా కార్యో నిర్వేదాద్ధి కుతః సుఖమ్, 

			ప్రయత్నాత్ ప్రాప్యతే హ్యర్థః కస్మా ద్గచ్ఛథ నిర్దయమ్. 	51

			మానవుడు ఎన్నడును ఆశ వదలినవాడు కారాదు. ఆశను వదలినచో సుఖమెక్కడిది? ప్రయత్నముతో ప్రయోజనము కలుగును. జాలివదలి యేల పోవుదురు? 

			ఆత్మమాంసోపవృత్తం చ శరీరార్ధమయీం తనుమ్, 

			పితౄణాం వంశకర్తారం వనే త్యక్త్వా క్వ యాస్యథ. 	52

			మీ మాంసముతో ఏర్పడినది, మీ శరీరముతో సగమైనట్టిది, పితృదేవతలకు, వంశము నుద్ధరించునది యగు ఈ బాలుని తనువును ఈ కాటిలో వదలివైచి ఎందు పోయెదరు? 

			అథవా స్తంగతే సూర్యే సన్ధ్యాకాల ఉపస్థితే, 

			తతో నేష్యథ వా పుత్ర మిహస్థా వా భవిష్యథ. 	53

			లేదా సూర్యుడస్తమించినపుడు, సంధ్యాకాలము వచ్చినపుడు మీ కొడుకును కొనిపొండు. లేదా మీరును ఇందే నిలువుడు. 

			గృధ్ర ఉవాచ - గ్రద్ద యిట్లనెను. 

			అద్య వర్షసహస్రం మే సాగ్రం జాతస్య మానుషాః, 

			న చ పశ్యామి జీవన్తం మృతం స్త్రీపుం నపుంసకమ్. 	54

			నేను పుట్టి వేయి యేండ్లు నిండుగా నయినది. మానవులారా! చచ్చినది ఆడుదియో, మగవాడో, నపుంసకుడో మరల బ్రదికివచ్చుటను నేను చూడలేదు. 

			మృతా గర్భేషు జాయన్తే జాతమాత్రా మ్రియన్తి చ, 

			చంక్రమన్తో మ్రియన్తే చ యౌవనస్థా స్తథా పరే. 	55

			కొందరు గర్భములందే చచ్చి వెలువడుదురు. మఱికొందరు పుట్టినవెంటనే చత్తురు. కొందరు గంతులు వైచుచు చనిపోవుదురు. మరికొందరు నడివయస్సున మరణింతురు. 

			అనిత్యా నీహ భాగ్యాని చతుష్పా త్పక్షిణా మపి, 

			జంగమానాం నగానాం వాఽప్యాయు రగ్రేఽ వతిష్ఠతే. 	56

			పశువులకుగాని, పక్షులకు గాని, జంగమములకు గానీ, స్థావరములకు గానీ భాగ్యములు ఒక్క విధముగా నుండునవి కావు. ఆయువు ముందు నిలిచియుండును. (ఆయువు స్వశక్తి చేత నిలుపుకొన గలిగినది కాదని తాత్పర్యము). 

			ఇష్టదారవియుక్తాశ్చ పుత్రశోకాన్వితా స్తథా, 

			దహ్యమానాః స్మ శోకేన గృహం గచ్ఛన్తి నిత్యశః. 	57 

			ప్రియమైన భార్యను కోల్పోయినవారు, కొడుకుల దుఃఖముతో కూడినవారు నగు ఎందరో జనులు ప్రతిదినము శోకముతో కాలిపోవుచు కొంపల కరుగు చున్నారు. 

			అనిష్టానాం సహస్రాణి తథేష్టానాం శతాని చ,

			ఉత్సృజ్యేహ ప్రయాతా వై బాన్ధవా భృశదుఃఖితాః. 	58

			ఇష్టులుకాని వారిని వేలకొలదిగా, ఇష్టులైన వారిని వందలకొలదిగా ఇచట వదలివైచి బంధువులు శోకముతో గుండెలు బాదుకొనుచు పోవుచుందురు. 

			త్యజ్యతా మేష నిస్తేజాః శూన్యః కాష్ఠత్వ మాగతః, 

			అన్యదేహ విషక్తం హి శావం కాష్ఠత్వ మాగతమ్. 	59

			మొగమున కళలేదు. శూన్యుడు. కొయ్యబారిన వాడు నగు నీబాలుని వదలివేయుడు. ఈ శవములో నున్న జీవుడు, దేహమును కట్టెగా మార్చి, మరియొక దేహమున ఈ పాటికి చిక్కుకొని యుండునుగదా! 

			త్యక్తజీవస్య చైవాస్య కస్మా ద్ధిత్వా న గచ్ఛత, 

			నిరర్థకో హ్యయం స్నేహో నిష్ఫలశ్చ పరిశ్రమః. 	60 

			ప్రాణములు పోయిన యీ కట్టెను విడచి మీరేల పోకున్నారు? ఈ స్నేహము పనికిమాలినది. ఈ పాటు ఫలములేనిది. 

			చక్షుర్భ్యాం న చ కర్ణాభ్యాం సంశృణోతి సమీక్షతే, 

			కస్మాదేనం సముత్సృజ్య నగృహాన్ గచ్ఛతా శు వై. 	61

			ఇది కన్నులతో చూడదు. చెవులతో వినదు. ఇట్టి దీనిని (శవమును) వదలివైచి మీరిండ్లకేల పోకున్నారు? 

			మోక్షధర్మాశ్రితై ర్వాక్యై ర్హేతుమద్భిః సునిష్ఠురైః, 

			మయోక్తా గచ్ఛత క్షిప్రం స్వం స్వమేవ నివేశనమ్. 	62

			మోక్షధర్మముల నాశ్రయించినవియు, హేతువులు కలవియు, మిక్కిలి నిష్ఠురములైనవియు నగు వాక్యములను నేను పలికితిని. వెనువెంటనే మీమీ గృహములకు పాండు. 

			ప్రజ్ఞావిజ్ఞాన యుక్తేన బుద్ధిసంజ్ఞా ప్రదాయినా, 

			వచనం శ్రావితా నూనం మానుషాః సంన్యవర్తత. 	63

			ఎంతో తెలివితో విజ్ఞానముతో కూడినదానను, బుద్ధికి వికాసమును ప్రసాదించుదానను అగు నేను మంచిమాటను మీకు వినిపించితిని. నిక్కము. నరులారా! మరలుడు. 

			శోకో ద్విగుణతాం యాతి దృష్ట్వా స్మృత్వా చ చేష్టితమ్,

			ఇత్యేత ద్వచనం శ్రుత్వా సన్నివృత్తాస్తు మానుషాః. 

			అపశ్య త్తత్తదా సుప్తం ద్రుత మాగత్య జంబుకః. 	64

			మీ దుఃఖము, ఈబాలుని చూచుచున్న కొలదియు, వానిచేష్టను తలపోసిన కొలదియు రెట్టింపగును - అని పలుకగా ఆ నరులు మరలబోయిరి. ఇంతలో నిద్రించుచున్నట్లున్న ఆ బాలుని చూచి వడివడిగా వచ్చి నక్క యిట్లనెను.

			జంబుక ఉవాచ - నక్క యిట్లు పలికెను. 

			ఇమం కనక వర్ణాభం భూషణైః సమలంకృతమ్, 

			గృధ్రవాక్యా త్కథం పుత్రం త్యక్షధ్వం పితృ పిండదమ్. 	65

			బంగరువన్నెతో మిలమిలలాడుచున్నవాడు, ఆభరణములతో వెలిగి పోవుచున్నవాడు, పితృదేవతలకు పిండము నొసగవలసినవాడునగు బాలుని ఈ గ్రద్దమాటలు విని ఎట్లు వదలివేయుదురు. 

			న స్నేహస్య విచ్ఛేదో విలాపరుదితస్య చ, 

			మృతస్యాస్య పరిత్యాగా త్తాపో వై భవితా ధ్రువమ్.                             66	

			ఇన్నాళ్లు ఏడ్చెనో, మొత్తుకొనెనో ఇప్పుడు చనిపోయిన వీనిని మీరు వదలివైచినచో మీ అనురాగము విరిగిపోదు. పిమ్మట మీకు దుఃఖము కలుగక మానదు. 

			శ్రూయతే శంబుకే శూద్రే, హతే బ్రాహ్మణ దారకః,

			జీవితో ధర్మ మాసాద్య రామాత్సత్య పరాక్రమాత్. 	67

			సత్య పరాక్రముడగు రాముడు ధర్మమును కైకొనుట వలన శంబుకుడను శూద్రుడు చావగా బ్రాహ్మణబాలకుడు మరల బ్రతికె నని వినవచ్చుచున్నది. 

			తథా శ్వేతస్య రాజర్షే ర్బాలో దిష్టాంత మాగతః, 

			శ్వేతేన ధర్మనిష్ఠేన మృతః సంజీవితః పునః. 	68

			అట్లే శ్వేతుడను రాజర్షి కుమారుడు మరణింపగా ధర్మనిష్ఠ గల శ్వేతుడాతనిని మరల బ్రతికించెనట.

			తథా కశ్చి ల్లభే త్సిద్ధో మునిర్వా దేవతాఽపి వా,

			కృపణానా మనుక్రోశం కుర్యా ద్వో రుదతా మిహ. 	69

			అట్లే ఒక సిద్ధుడో, మునియో, దేవతయో ఏడ్చుచున్న దీనులగు మీ యెడల జాలి చూపునేమో! 

			ఇత్యుక్తా స్తే న్యవర్తన్త శోకార్తాః పుత్రవత్సలాః, 

			అఙ్కే శిరః సమాధాయ రురుదు ర్బహు విస్తరమ్.

			తేషాం రుదితశబ్దేన గృధ్రో ఽభ్యేత్య వచోఽబ్రవీత్. 	70

			అని నక్క యిట్లు పలుకగా పుత్రునియందు ప్రేమకలవారు, శోకము పై కొన్న వారు నై బాలుని తలను ఒడిలో నిడుకొని పెద్దగా ఏడువజొచ్చిరి. వారి ఏడుపు సవ్వడి విన్న గ్రద్ద మరల సమీపించి యిట్లు పలికెను. 

			గృధ్ర ఉవాచ - గ్రద్ద పలికెను 

			అశ్రు పాత పరిక్లిన్నః పాణి స్పర్శ ప్రపీడితః 

			ధర్మరాజ ప్రయోగాచ్చ దీర్ఘనిద్రాం ప్రవేశితః. 	71

			కన్నీళ్ళు మొత్తముగా తడిపి వైవగా మీ చేతుల తాకిడికి నలిగి పోయిన ఈ బాలుడు ధర్మరాజు ప్రయోగము వలన దీర్ఘనిద్రను చొచ్చి యున్నాడు. 

			తపసాపి హి సంయుక్తా ధనవన్తో మహాధియః, 

			సర్వే మృత్యువశం యాన్తి తదిదం ప్రేత పత్తనమ్. 	72 

			గొప్పతపస్సుతో కూడియున్నవారు, మహాధనవంతులు, గొప్పబుద్ధి విశేషము కలవారు అందరును, ఇదిగో, ప్రేతముల పత్తనమునకు పోవుచునే యున్నారు. 

			బాలవృద్ధ సహస్రాణి సదా సంత్యజ్య బాన్ధవాః,

			దినాని చైవ రాత్రీ శ్చ దుఃఖం తిష్ఠన్తి భూతలే. 	73

			చుట్టపక్కములు బాలురను ముదుసలులను వదలివైచి దినములు రాత్రులు ఏడ్పులతో భూతలమున నిలిచియే యున్నారు. 

			అలం నిర్బన్ధ మాగత్య శోకస్య పరిధారణే, 

			అప్రత్యయం కుతో హ్యస్య పున రద్యేహ జీవితమ్. 	74

			పట్టుదలకు పోయి శోకమును గట్టిగా పట్టుకొనుట యిక చాలును. నేడు వీడు తిరిగి బ్రదుకుట నమ్మరానిది. అది యెట్లు జరుగును? 

			మృత స్యోసృష్ట దేహస్య పున ర్దేహో న విద్యతే,

			నైవ మూర్తి ప్రదానేన జంబుకస్య శతై రపి.  	75

			చచ్చి దేహము వదలిన వానికి మరల దేహము కలుగనే కలుగదు. నక్క వందమాట లాడి తన దేహ మొసగినను నూరేండ్ల కయినను ఈ బాలుని బ్రదికింపజాలదు. 

			శక్యం జీవయితుం హ్యేష బాలో వర్షశతైరపి 

			అథ రుద్రః కుమారో వా బ్రహ్మ వా విష్ణు రేవ చ.

			వరమ స్మై ప్రయచ్ఛేయు స్తతో జీవే దయం శిశుః 	76

			ఒక వేళ రుద్రుడో, కుమార స్వామియో, బ్రహ్మయో, విష్ణువో యితనికి వరమిత్తు రేని ఈ శిశువు బ్రదుకును. 

			నైవ బాష్ప విమోక్షేణ న వా శ్వాసకృతేన చ. 

			న దీర్ఘ రుదితే నాయం పున ర్జీవం గమిష్యతి.  	77

			కన్నీళ్లు క్రుమ్మరించినను, నోటితో గాలి ఊదినను, పెద్దకాలము ఏడ్చినను ఈ బాలుడు మరల జీవము పొందడు 

			అహం చ క్రోష్టుక శ్చైవ యూయం యే చాస్య బాన్ధవాః

			ధర్మాధర్మౌ గృహీత్వేహ సర్వే వర్తామహేఽధ్వని.  	78

			నేనును, ఈ నక్కయు వీని బందుగులగు మీరును ధర్మాధర్మములను చేపట్టి ఇచట ఈ మార్గమున ప్రవర్తింపవలయును. 

			అప్రియం పరుషం చాపి పరద్రోహం పరస్త్రియమ్, 

			అధర్మ మనృతం చైవ దూరా త్ప్రాజ్ఞో వివర్జయేత్. 	79

			అప్రియమైనదానిని, పరుషమును, పరద్రోహమును, పరస్త్రీని, అధర్మమును, అబద్ధమును బుద్ధిమంతుడు దూరముగా వదలివేయవలయును. 

			ధర్మం సత్యం శ్రుతం న్యాయ్యం మహతీం ప్రాణినాం దయామ్,	 80

			అజిహ్మత్వ మశాఠ్యం చ యత్నతః పరిమార్గత 

			ధర్మమును, సత్యమును, శాస్త్రమును, న్యాయము తప్పనిదానిని, ప్రాణుల యెడల గొప్పదియగు దయను, వంకరలు లేనితనమును, మొండితనము లేకుండుటను ప్రయత్నముతో వెదకికొనవలయును. 

			మాతరం పితరం వాపి బాన్ధవాన్ సుహృద స్తథా,

			జీవతో యే న పశ్యన్తి తేషాం ధర్మ విపర్యయః.  	81

			బ్రదికియున్న తల్లిని, తండ్రిని, బంధువులను, మిత్రములను ఎవరు సరిగా చూడరో వారికి ధర్మము తలక్రిందులగును. 

			యో న పశ్యతి చక్షుర్భ్యాం నేఙ్గతే చ కథంచన, 

			తస్య నిష్ఠావసానాన్తే రుదన్తః కిం కరిష్యథ. 	82

			కన్నులతో చూడనివాడు, ఎన్నటికిని మెదలని వాడు అయినవాని చావు సమయమున ఏడ్చుచు మీరు ఏమి చేయగలరు? 

			ఇత్యుక్తా స్తే సుతం త్యక్త్వా భూమౌ శోకపరిప్లుతాః, 

			దహ్యమానాః సుతస్నేహా త్ప్రయయు ర్బాన్ధవా గృహమ్.	83

			అని గ్రద్ద యిట్లు పలుకగా కుమారుని నేలపై విడిచి శోకము నిలువెల్ల నిండినవారు, పుత్రప్రేమతో కాలిపోవుచున్న వారునై బంధువులు ఇంటికి బయలుదేరిరి. 

			జంబుక ఉవాచ - నక్క యిట్లనెను. 

			దారుణో మర్త్యలోకోఽయం సర్వప్రాణివినాశనః,

			ఇష్టబన్ధువియోగశ్చ తథేహాల్పం చ జీవితమ్. 	84 

			ఈ మనుజుల లోకము దారుణమైనది. ప్రాణులన్నింటి వినాశము కలది. ఇష్టులైన చుట్టముల ఎడబాటు కలిగినట్టిది. బ్రదుకేమో మిక్కిలి తక్కువ యయినది. 

			బహ్వలీక మసత్యం చాప్యతి వాదా ప్రియంవదమ్, 

			ఇమం ప్రేక్ష్య పునర్భావం దుఃఖశోక వివర్ధనమ్. 	85

			ఎన్నికపటములు! ఎన్ని అబద్ధములు! ఎన్ని పెద్ద మాటలు! ఎన్ని అప్రియవాక్యములు. ఈ యన్నింటిని చూచుచుండగా దుఃఖశోకములు పెరిగిపోవుచున్నవి. 

			న మే మానుషలోకోఽయం ముహూర్త మపి రోచతే,

			అహా ధి గ్గృధ్రవాక్యేన యథై వాబుద్ధయ స్తథా.	86

			కథం గచ్ఛత నిః స్నేహాః సుతస్నేహం విసృజ్య చ,

			ప్రదీప్తాః పుత్రశోకేన సన్నివర్తత మానుషాః. 	87

			ఈ మనుష్యలోకము నాకు కొంచెము సేపు కూడ నచ్చలేదు. అయ్యో! ఒక గ్రద్దమాటకు బుద్ధిచెడి, ప్రేమను చంపుకొని, సుతస్నేహమును వదలి వైచి ఎట్లు పోవుచున్నారు? మనుష్యులారా! పుత్రశోకము మిమ్ములను కాల్చివేయుట లేదా? మరలుడు. 

			శ్రుత్వా గృధ్రస్య వచనం పాప స్యేహా కృతాత్మనః,

			సుఖస్యానంతరం దుఃఖం దుఃఖ స్యానన్తరం సుఖమ్ 

			సుఖదుఃఖావృతే లోకే నేహా స్త్యేక మనన్తరమ్. 	88

			పాపములే చేయునది, బుద్ధివికాసము లేనిది యయిన యీ గ్రద్ద మాట విని మీరు పోవుటయా? లోకమున సుఖము వెనుక దుఃఖము, దుఃఖము వెనుక సుఖము కలుగుచునే యుండును. సుఖదుఃఖములు క్రమ్మివైచిన యీలోకమున ఏదో ఒక్కటియే యుండుట అసంభవము. 

			ఇమం క్షితితలే త్యక్త్వా బాలం రూప సమన్వితమ్,	 89 

			కులశోభాకరం మూఢాః పుత్రం త్యక్త్వా క్వ యాస్యథ

			రూపయౌవన సంపన్నం ద్యోతమాన మివ శ్రియా. 	90

			చక్కనిరూపము, నిండు యౌవనము కలిగి అందచందములతో వెలిగి పోవుచున్నవాడు, కులమునకు వెలుగునిచ్చువాడు, బాలుడు, విశేషించి కన్నకొడుకు అయిన వీనిని నేలమీద పారవైచి ఎందుబోయెదరు? 

			జీవన్త మేవ పశ్యామి మనసా నాత్ర సంశయః, 

			వినాశో నాస్య నహి వై సుఖం ప్రాప్స్యథ మానుషాః. 	91

			నాకేమో వీడు బ్రదికియున్నట్లే కన్పట్టుచున్నాడు. సంశయము లేదు. వీనికి వినాశము లేదు, లేనే లేదు. మానవులారా! సుఖము పొందుడు. 

			పుత్రశోకాభితప్తానాం మృతానా మద్య వః క్షమమ్,

			సుఖ సంభావనం కృత్వా ధారయిత్వా సుఖం స్వయమ్ 

			త్యక్త్వా గమిష్యథ క్వాద్య సముత్సృ జ్యాల్పబుద్ధివత్. 	92 

			పుత్రశోకముతో కాలిపోయి చచ్చినవారివలె నున్న మీకు వానిని పట్టుకొని సుఖమును భావించుట తగిన పని. ఏదో కొంత సుఖము స్వయముగా మీరు పొందుదురు. బుద్ధితక్కువవారివలె వదలి ఎందు పోయెదరు? 

			భీష్మ ఉవాచ - భీష్ముడిట్లు చెప్పెను 

			తథా ధర్మ విరోధేన ప్రియమిథ్యాభిధాయినా,

			శ్మశానవాసినా నిత్యం రాత్రిం మృగయతా నృప.	93

			తతో మధ్యస్థతాం నీతా వచనై రమృతోపమైః,

			జంబుకేన స్వకార్యార్థం బాన్ధవా స్తత్ర ధిష్ఠితాః. 	94

			అట్లు ధర్మమునకు విరుద్ధమైనది, ప్రియమైన తప్పుడు కూతలు కూయు చున్నట్టిది, ప్రతిదినము రాత్రిపూట వల్లకాటిలో నుండి శవములను వెదుకునది అయిన నక్క తనపనికిగా అమృతము వంటిమాటలు పలికి వారిని ఊగులాటలో నిలుపగా వారందు నిలిచిపోయిరి. 

			గృధ్ర ఉవాచ - గ్రద్ద యిట్లనెను. 

			అయం ప్రేత సమాకీర్లో యక్షరాక్షస సేవితః,

			దారుణః కాననోద్దేశః కౌశికై రభినాదితః. 	95

			భీమః సుఘోరశ్చ తథా నీలమేఘ సమప్రభః,

			అస్మిన్ శవం పరిత్యజ్య ప్రేతకార్యాణ్యుపాసత. 	96

			ఇది అడవికొంప. ఎందుచూచినను శవములే నిండియున్నవి. యక్షులు, రాక్షసులు ఇందు తిరుగుచుందురు. దారుణమైనది. అవిగో గుడ్లగూబలు వెగటుగా కూయుచున్నవి. భయంకరముగానున్నది. మిక్కిలి ఘోరముగా నున్నది. నల్లని మబ్బు వంటి కాంతి వ్యాపించుచున్నది. ఇందు శవమును వదలివైచి ప్రేత కార్యము లందు దృష్టి పెట్టుడు. 

			భానుర్యావ త్ర్పయాత్యస్తం యావచ్చ విమలా దిశః,

			తావదేనం పరిత్యజ్య ప్రేతకార్యా ణ్యుపాసత. 	97

			సూర్యుడు కనుమరుగయ్యెడు లోపల, దిక్కులు కాంతులు కలిగియున్నపుడే వీనిని ఇందు వదలివైచి అపర కర్మములను శ్రద్ధతో చేయుడు. 

			నదన్తి పరుషం శ్యేనాః శివాః క్రోశన్తి దారుణమ్, 

			మృగేన్ద్రాః ప్రతినన్దన్తి రవి రస్తం చ గచ్ఛతి. 	98

			గ్రద్దలు చెవులు పగులునట్లరచుచున్నవి. నక్కలు దారుణముగా ఊళలు పెట్టుచున్నవి. సింహములు, అవిగో, ఉత్సాహముతో గంతులు వైచుచున్నవి. సూర్యుడును అస్తమించుచున్నాడు. 

			చితాధూమేన నీలేన సంరజ్యన్తే చ పాదపాః, 

			శ్మశానే చ నిరాహారాః ప్రతినర్దన్తి దేవతాః. 	99

			పాడెల కాఱు పొగతో చెట్లన్నియు నల్లబడిపోయినవి. శ్మశానమునందలి దెయ్యములు తిండి లేక అల్లాడుచున్నవి. 

			సర్వే వికృతదేహా శ్చాప్యస్మిన్ దేశే సుదారుణే, 

			యుష్మాన్ ప్రధర్షయిష్యన్తి వికృతా మాంసభోజినః. 	100

			అవి యన్నియు వికారపు దేహములతో ఈ వెరపు గొల్పు దేశమున వికృతములై ఎఱచి తిండి కలవాటుపడినవై మిమ్ములను బెదరగొట్టుచున్నవి. 

			క్రూర శ్చాయం వనోద్దేశో భయ మద్య భవిష్యతి, 

			త్యజ్యతాం కాష్ఠభూతోఽయం మృష్యతాం జాంబుకం వచః. 	101 

			ఈ అడవినేలక్రూరమైనది. ఇందు భయము ఇప్పుడు కలుగును. కట్టెవలె నైన వీనిని వదలివేయుడు. నక్కమాటను పట్టించుకొనకుడు. 

			యది జమ్బుకవాక్యాని నిష్ఫలా న్యనృతాని చ, 

			శ్రోష్యథ భ్రష్టవిజ్ఞానా స్తతః సర్వే వినఙ్క్ష్యథ. 	102

			పనికిమాలినవి, అబద్ధములు అయిన ఈ నక్కమాటలు విందురేని తెలివిచచ్చిన మీరందరు నశించి పోయెదరు. 

			జంబుక ఉవాచ - నక్క యిట్లనెను. 

			స్థీయతాం నేహ భేతవ్యం యావత్తపతి భాస్కరః,

			తావ దస్మిన్ సుతే స్నేహా దనిర్వేదేన వర్తత. 	103

			ఉండుడు. ఇక్కడ భయపడనక్కరలేదు. సూర్యుడింకను వెలుగుచునే యున్నాడు. అంతవరకు కొడుకు మీదిప్రేమతో, దిగులులేక, నిలువుడు. 

			స్వైరం రుదన్తో విశ్రబ్ధా శ్చిరం స్నేహేన పశ్యత,

			స్థీయతాం యావ దాదిత్యః కించ క్రవ్యాదభాషితైః.	104

			యది గృధ్రస్య వాక్యాని తీవ్రాణి రభసాని చ,

			గృహ్ణీత మోహితాత్మానః సుతో వో న భవిష్యతి. 	105

			యథేచ్ఛగా ఏడ్చుకొనుడు. నమ్మకముతో ప్రేమతో కొడుకును చూచు కొనుడు. సూర్యుడున్నంతవరకు నిలువుడు. మాంసముతినెడు ఈ గ్రద్ద మాటలకేమిలెండు! ఈ గ్రద్ద కాఱుకూతలను పట్టుకొని మీరు మదిని చెడగొట్టు కొన్నచో మీ కొడుకు మీకు దక్కడు. 

			భీష్మ ఉవాచ - భీష్ముడిట్లు చెప్పెను. 

			గృధ్రోఽస్త మిత్యాహ గతో గతో నేతి చ జంబుకః,

			మృతస్య తం పరిజన మూచతు స్తౌ క్షుధాన్వితౌ. 	106

			గ్రద్ద చచ్చెనని, నక్క చావలేదని ఆ చచ్చిన బాలుని బంధువులతో, ఆకలికొన్నవై, పలుకజొచ్చినవి. 

			స్వకార్యఽద్ధకక్షౌ తౌ రాజన్ గృధ్రోఽథ జంబుకః, 

			క్షుత్పిపాసాపరిశ్రాన్తౌ శాస్త్ర మాలమ్బ్య జల్పతః. 	107

			తమ పబ్బము గడపుకొనుటకై ఆగ్రద్దయు నక్కయు ఆకలిదప్పుల కలమటించినవై శాస్త్రములను పట్టుకొని వాగుచుండెను. 

			తయో ర్విజ్ఞానవిదుషో ర్ద్వయో ర్మృగపతత్రిణోః, 

			వాక్యై రమృతకల్పై స్తైః ప్రతిష్ఠన్తి వ్రజన్తి చ. 	108

			విజ్ఞానమున పాండిత్యముగల ఆ పశువును, పక్షియు పలికెడు అమృతము వంటి పలుకులతో వారు నిలువలేక, వెళ్లలేక ఊగులాడి పోవుచుండిరి. 

			శోకదైన్యసమావిష్టా రుదన్త స్తస్థిరే తదా,  

			స్వకార్యకుశలాభ్యాం తే సంభ్రామ్యన్తే హ నైపుణాత్.	109

			శోకదైన్యములు నిలువెల్ల క్రమ్ముకొనగా ఏడ్చుచు వారందరు నిలిచిరి. తమపనిని సాధించుకొను నేర్పుగల ఆ రెంటితో వారు గుడుసుళ్లు పడిపోయిరి. 

			తథా తయో ర్వివదతో ర్విజ్ఞాన విదుషో ర్ద్వయోః, 

			బాన్ధవానాం స్థితానాం చాప్యుపాతిష్ఠత శఙ్కరః. 	110

			అట్లు తెలివితేటలలో ఆరితేరిన ఆ రెండును వాదించుకొనుచుండగా చుట్టములు దిక్కుతోచక నిలిచియుండగా వారిముందు శంకరభగవానుడు సాక్షాత్కరించెను. 

			దేవ్యా ప్రణోదితో దేవః కారుణ్యార్ద్రీ కృతేక్షణః, 

			తత స్తానాహ మనుజాన్ వరదో ఽస్మీతి శఙ్కరః. 	111

			దేవి పురికొలుపగా దేవుడు జాలితో చెమ్మగిల్లిన కన్నులు కలవాడై ఆ మనుజులతో మీకు వరమిత్తునని పలికెను. 

			తే ప్రత్యూచు రిదం వాక్యం దుఃఖితాః ప్రణతాః స్థితాః,

			ఏకపుత్రవిహీనానాం సర్వేషాం జీవితార్థినామ్. 	112

			పుత్రస్య నో జీవదానా జ్జీవితుం దాతు మర్హసి. 

			వారందరు దుఃఖముతో కుమిలి పోవుచున్నవారై దండప్రణామము కావించి నిలిచి, ఉన్న ఒక్క కొడుకు చచ్చిపోయెను. మేమందరము వానిబ్రదుకే కోరుచున్నాము. మా పసివానికి ప్రాణములు పోసి బ్రదుకునిమ్మని ప్రార్థించిరి. 

			ఏవ ముక్తః స భగవాన్ వారిపూర్ణేన చక్షుషా, 

			జీవితం స్మ కుమారాయ ప్రాదా ద్వర్షశతాని వై. 	113

			వారిట్లు పలుకగా నాభగవానుడు జాలితో చెమ్మగిల్లిన కనులతో ఆ కుమారునకు నూరేండ్ల బ్రదుకు ననుగ్రహించెను. 

			తథా గోమాయు గృధ్రాభ్యాం ప్రాదదత్ క్షుద్వినాశనమ్.

			వరం పినాకీ భగవాన్ సర్వభూతహితే రతః. 	114

			ప్రాణులన్నింటి మేలునందు ప్రీతిగల ఆ భగవానుడు శివుడు నక్కకు గ్రద్దకు ఆకలి లేకుండునట్లు వరమొసగెను. 

			తతః ప్రణమ్య తే దేవం ప్రాయో హర్షసమన్వితాః,

			కృతకృత్యాః సుఖం హృష్టాః ప్రాతిష్ఠన్త తదా విభో. 	115

			అంత వారందఱు దేవునకు మరల మరల మ్రొక్కులిడి ఆనందమందినవారై తీరిన కోరికలతో అటునుండి వెడలిపోయిరి. 

			అనిర్వేదేన దీర్ఘేణ నిశ్చయేన ధ్రువేణ చ, 

			దేవేదేవ ప్రసాదాచ్చ క్షిప్రం ఫల మవాప్యతే. 	116

			మిక్కుటమైన నిస్పృహలేనితనముచేతను, స్థిరమైన నిశ్చయముచేతను, దేవదేవుని అనుగ్రహమువలనను జీవి శీఘ్రముగా ఫలమును పొందును.

			పశ్య దైవస్య సంయోగం బాన్ధవానాం చ నిశ్చయమ్, 

			కృపణానాం తు రుదతాం కృత మశ్రుప్రమార్జనమ్. 	117

			చూడు! దైవఘటన! బంధువుల నిర్ణయము జాలిగా ఏడ్చుచున్న వారి కన్నీటిని తుడిచివైచినవి. 

			పశ్య చాల్పేన కాలేన నిశ్చయాన్వేషణేన చ, 

			ప్రసాదం శఙ్కరా త్ప్రాప్య దుఃఖితాః సుఖ మాప్నువన్. 	118

			చూడు! కొంచెముపాటి కాలములో నమ్మకము సడలని అన్వేషణతో శంకరుని అనుగ్రహము పొంది దుఃఖితులు సుఖమును పొందిరి. 

			తే విస్మితాః ప్రహృష్టాశ్చ పుత్రసంజీవనాత్ పునః, 

			బభూవు ర్భరతశ్రేష్ఠ ప్రసాదా చ్ఛఙ్కరస్య వై. 	119

			వారు విస్మయమందిరి. శంకరుని ప్రసాదమువలన కొడుకు తిరిగి బ్రదుకుట వలన ఆనందముతో పొంగిపోయిరి. 

			తత స్తే త్వరితా రాజం స్త్యక్త్యా శోకం శిశూద్భవమ్, 

			వివిశుః పుత్ర మాదాయ నగరం హృష్టమానసాః. 	120

			అంతవారు పిల్లవానివలన కలిగిన శోకమును విడనాడి ఆనందముతో పొంగులెత్తిన హృదయములతో పుత్రుని తీసికొని వేగముగా నగరమున కరిగిరి. 

			ఏషా బుద్ధిః సమస్తానాం చాతుర్వర్ణ్యేన దర్శితా.	121

			ధర్మార్థమోక్ష సంయుక్త మితిహాస మిమం శృణు.

			శ్రుత్వా మనుష్యః సతత మిహాముత్ర ప్రమోదతే. 	122

			ఇతి శ్రీమహాభారతే శాన్తిపర్వణి ఆపద్ధర్మ పర్వణి గృధ్రగోమాయు సంవాదే కుమార
సంజీవనే త్రిపఞ్చాధిక శతతమోఽధ్యాయః 

			నాలుగు వర్ణములలో ఎల్లవారికి ఈ బుద్ధిని ఈ కథ తెలియజేయున్నది. ఈ ఇతిహాసము ధర్మము, అర్థము, మోక్షము అనువానితో కూడినది. దీనిని శ్రద్ధతో ఆలకింపుము. దీనిని విన్నమనుష్యుడు ఇహలోక పరలోకములందు ఎల్లప్పుడు ప్రమోదమందును. 

			ఇది శ్రీమహాభారతము శాంతిపర్వమున ఆపద్ధర్మ పర్వమున గృధ్రగోమాయు సంవాదమున కుమార సంజీవనము గల నూట ఏబదిమూడవ అధ్యాయము.

			భీష్మ ఉవాచ - ధర్మరాజిట్ల చెను. 

			బలినః ప్రత్యమిత్రస్య నిత్య మాసన్నవర్తినః,

			ఉపకారాపకారాభ్యాం సమర్థ స్యోద్యతస్య చ.	1

			మోహా ద్వికత్థనా మాత్రై రసారోఽల్పబలో లఘుః,

			వాగ్భిరప్రతిరూపాభి రభిద్రుహ్య పితామహ.	2

			ఆత్మనో బల మాస్థాయ కథం వర్తేత మానవః,

			ఆగచ్ఛతోఽతి క్రుద్ధస్య తస్యోద్ధరణ కామ్యయా.	3 

			తాతా! బలవంతుడగు శత్రువు, ఎల్లవేళల సమీపముననే తిరుగుచున్నాడు. ఉపకారముగాని అపకారము గాని చేయుటకు సమర్థుడు. సిద్ధపడియున్నవాడు. అట్టి వానికి సారములేనివాడు, బలము తక్కువవాడు, చిన్నవాడు, అవివేకముతో తన్నుతాను పొగడుకొను సాటిలేని మాటలతో కవ్వించి ద్రోహము చేసెను. అట్టివాడు తన్ను పెకలించి వేయుకోరికతో తీవ్రకోపముతో పగవాడు వచ్చుచుండగా తన బలమును ఆధారముగా గొని యెట్లు ప్రవర్తింపవలయును? 

			భీష్మ ఉవాచ - భీష్ముడిట్లు చెప్పెను. 

			అత్రా ప్యుదాహరన్తీమ మితిహాసం పురాతనమ్,

			సంవాదం భరతశ్రేష్ఠ శాల్మలేః పవనస్య చ. 	4 

			భరతశ్రేష్ఠా! ఈ విషయమున ప్రాతకాలపు ఈ ఇతిహాసమును చెప్పు కొనుచుందురు. ఇది శాల్మలి చెట్టునకు పవనునకు నయిన సంవాదము. 

			హిమవన్తం సమాసాద్య మహా నాసీ ద్వనస్పతిః,

			వర్షపూగాభిసంవృద్ధః శాఖీ స్కన్ధీ పలాశవాన్. 	5 

			హిమవత్పర్వతము కడ గొప్ప వృక్ష మొకటి యుండెడిది. పెక్కేండ్లు చక్కగా పెరిగినట్టిది. పెనుకొమ్మలతో ఆకులతో గుబురుగా పెరిగినట్టిది. 

			తత్ర స్మ మత్తమాతఙ్గా ఘర్మార్తాః శ్రమకర్మితాః,

			విశ్రామ్యన్తి మహాబాహో తథాన్యా మృగజాతయః. 	6 

			దానిక్రింద మదించిన యేనుగులు వేడిమికి పీడనొందినవై శ్రమచేత కృశించినవై విశ్రమించుచుండెడివి. అట్లే యితరమృగములు కూడ దానిక్రింద సేదదీరుచుండెడివి. 

			నల్వమాత్ర పరీణాహో ఘనచ్చాయో వనస్పతిః,

			సారికాశుక సంజుష్టః పుష్పవాన్ ఫలవానపి. 	7 

			నాలుగువందల బారలవైశాల్యము కలిగి, గొప్పనీడతో, గోరువంకలు చిలుకలు కలనాదము చేయుచుండగా పుష్పములతో, పండ్లతో ఆ చెట్టు విరాజిల్లుచుండెను. 

			సార్థికా వణిజ శ్చాపి తాపసాశ్చ వనౌకసః, 

			వసన్తి తత్ర మార్గస్థాః సురమ్యే నగసత్తమే.	8 

			వర్తకుల గుంపులు, అడవిలో నుండు తాపసులు, ఇతరులగు బాటసారులు మిక్కిలి అందమైన ఆచెట్టు నీడలో బస చేయుచుందురు. 

			తస్య తా విపులాః శాఖా దృష్ట్వా స్కన్ధం చ సర్వశః,

			అభిగమ్యాబ్రవీ దేనం నారదో భరతర్షభ. 	9 

			భరతవరేణ్యా! దాని విశాలములైన కొమ్మలను, పెద్ద స్కంధమును (మొదలు) చూచి ఒకనాడు నారదుడు దానితో నిట్లనెను. 

			అహో ను రమణీయ స్త్య మహో చాసి మనోహరః,

			ప్రియామహే త్వయా నిత్యం తరుప్రవర శాల్మలే. 	10 

			ఆహా! ఏమి నీ అందము! ఎంతో మనోహరముగ నున్నావు. ఓ వృక్షరాజమా! శాల్మలీ! మేము నీవలన ప్రీతులమగుచున్నాము. (శాల్మలి - బూరుగు చెట్టు).

			సదైవ శకునా స్తాత మృగా శ్చాథ తథా గజాః,

			వసన్తి తవ సందృష్టా మనోహర మనోహరాః. 	11 

			తాతా! ఎన్నో పక్షులు, మృగములు, అట్లే ఏనుగులు అత్యంత మనోహరములై నీకడ నిలుచుచు కానవచ్చుచున్నవి. 

			తవ శాఖా మహాశాఖ స్కంధాంశ్చ విపులాం స్తథా, 

			న వై ప్రభగ్నాన్ పశ్యామి మారుతేన కథఞ్చన. 	12 

			ఓయి వృక్షరాజమా! నీపెను కొమ్మలు, కొమ్మలనడుమనున్న విశాలమగు భాగములు ఒక్కనాటికి గాలికి విరుగనిపై కన్పట్టుచున్నవి. 

			కిం ను తే పవన స్తాత ప్రీతిమా నథవా సుహృత్, 

			త్వాం రక్షతి సదా యేన వనేఽత్ర పవనో ధ్రువమ్. 	13 

			నీకేమి వాయుదేవుడు, తాతా!, ప్రీతి కలవాడా? మిత్రమా? ఎల్లప్పుడు ఈవనమున చెక్కుచెదరకుండ నిన్ను కాపాడుచున్నాడు! 

			భగవాన్ పవనః స్థానాద్ వృక్షా నుచ్చావచానపి, 

			పర్వతానాం చ శిఖరా ణ్యాచాలయతి వేగవాన్. 	14 

			వాయుదేవుడు ఎంత గొప్ప చెట్లనైనను, కడకు కొండకొమ్ములను కూడ తన వేగముతో కుదుళ్ల నుండి కదిలించి కుదిలించి వేయుచుండును. 

			శోషయత్యేవ పాతాళం వహన్ గన్ధవహః శుచిః, 

			సరాంసి సరితశ్చైవ సాగరాంశ్చ తథైవ చ. 	15 

			పాతాళము దాక వీచుచు ఆ వాయుదేవుడు పవిత్రుడై సరస్సులను, నదులను కడకు సముద్రములను గూడ ఇంకించి వేయుచుండును. 

			సంరక్షతి త్వాం పవనః సఖిత్వేన న సంశయః, 

			తస్మాత్త్వం బహుశాఖోఽపి పర్ణవాన్ పుష్పవా నపి. 	16 

			వాయువు నీయందు చెలిమి కలవాడగుటచేతనే నిన్ను సంరక్షించుచున్నాడు. అందువలననే నీవు పెక్కు ఆకులతో, పండ్లతో అలరారుచున్నావు. 

			ఇదం చ రమణీయం తే ప్రతిభాతి వనస్పతే,

			యది మే విహగా స్తాత రమన్తే ముదితా స్త్వయి. 	17 

			ఓ వనస్పతీ! ఇదియు చాల రమణీయముగా నీయందు కానవచ్చుచున్నది. నీయందు పక్షులు మురిసిపోవుచు క్రీడించుచున్నవి. 

			ఏషాం పృథక్ సమస్తానాం శ్రూయతే మధురస్వరః,

			పుష్పసంమోదనే కాలే వాశతాం సుమనోహరమ్. 	18 

			పుష్పములు వికసించు కాలమున మనోహరముగా కూయు ఈ అన్నింటి కలనాదము ప్రత్యేకముగా వినవచ్చుచున్నది. 

			తథేమే గర్జితా నాగాః స్వయూథకులశోభితాః, 

			ఘర్మార్తా స్త్వాం సమాసాద్య సుఖం విన్దన్తి శాల్మలే. 	19 

			అట్లే ఎండకు తాళలేక నిన్ను చేరుకొని తమమందలతో అలరారుచున్నవైన ఏనుగులు ఘీంకారములు చేయుచు ఓ శాల్మలీ! సుఖముగా నున్నవి. 

			తథైవ మృగజాతీభి రన్యాభి రభిశోభసే, 

			తథా సర్వాధివాసైశ్చ శోభసే మేరువద్ద్రుమ. 	20 

			అట్లే వేరు జాతుల మృగములతో, తక్కిన పశువులకు పక్షులకు నెలవులైన స్థానములతో నీవు మేరువువలె విరాజిల్లుచున్నావు. 

			బ్రాహ్మణైశ్చ తపఃసిద్ధై స్తాపసైః శ్రమణై స్తథా,

			త్రివిష్టపసమం మన్యే తవాయతన మేవ హి. 	21

			ఇతి శ్రీమహాభారతే శాంతిపర్వణి ఆపద్ధర్మ పర్వణి 
పవన శాల్మలిసంవాదే చతుష్పఞ్చాశదధిక శత తమోఽధ్యాయః 

			బ్రాహ్మణులతో, తపస్సున సిద్ధిపొందిన తాపసులతో, సన్యాసులతో నీ స్థానము స్వర్గమా యనిపించుచున్నది. 

			ఇది శ్రీమహాభారతము శాంతిపర్వమున ఆపద్ధర్మ పర్వమున పవనశాల్మలి సంవాదమున నూటఏబది నాలుగవ అధ్యాయము 

			నారద ఉవాచ - నారదుడిట్లు పలికెను. 

			బన్ధుత్వా దథవా సఖ్యా చ్ఛాల్మలే నాత్ర సంశయః,

			పాలయత్యేవ సతతం భీమః సర్వత్రగోఽనిలః. 	1 

			ఓ బూరుగు చెట్టూ! చుట్టరికమో చెలిమియో యుండవలయును. సందియము లేదు. కావుననే అంతట సంచరించు ఆభయంకరమగు వాయువు నిన్నెల్లవేళల రక్షించుచునే యున్నాడు. 

			న్యగ్భావం పరమం వాయోః శాల్మలే త్వముపాగతః,

			తవాహ మస్మీతి సదా యేన రక్షతి మారుతః. 	2

			గాలికి, శాల్మలీ! తిరస్కారభావము మెండు. నీవు వెళ్లి నేను నీవాడనని యుంటి వనుకొందును. అందువలననే మారుతము నిన్ను కాపాడుచున్నది. 

			న తం పశ్యామ్యహం వృక్షం పర్వతం వేశ్మ చేదృశమ్,

			యం న వాయుబలా ద్భగ్నం పృథివ్యామితి మే మతిః. 	3 

			చెట్టుగాని, కొండగాని, కొంపగాని గాలి బలమునకు విరిగిపోనిది నాకు ఈ భూమిపై కానరాదు. 

			త్వం పునః కారణై ర్నూనం రక్ష్యసే శాల్మలే యథా, 

			వాయునా సపరీవార స్తేన తిష్ఠ త్యసంశయమ్. 	4 

			నీవు మాత్రము ఏవో కారణములతో వాయువు రక్షణ నందుచున్నావు. కావుననే నీపరివారమువారందరితోపాటు స్థిరముగా నున్నావు. సంశయము లేదు. 

			శాల్మలి రువాచ - బూరుగు చెట్టిట్లనెను. 

			న మే వాయుః సఖా బ్రహ్మ న్న బన్ధు ర్నచ మే సుహృత్,

			పరమేష్ఠీ తథా నైవ యేన రక్షతి వాఽనిలః. 	5 

			బ్రాహ్మణా! నన్ను రక్షించుటకు నాకు వాయువు చుట్టము కాదు. చెలిమి కాడును కాదు. అట్లే అతడేమియు బ్రహ్మ కాడు. 

			మమ తేజో బలం భీమం వాయో రపి హి నారద,

			కలా మష్టాదశీం ప్రాణై ర్న మే ప్రాప్నోతి మారుతః. 	6 

			నా తేజస్సు, బలము వాయువుకంటెను భయంకరమైనవి. ఆ గాలి నాప్రాణ శక్తులలో పదునెమిదవ కళను కూడ పొందజాలడు. 

			ఆగచ్ఛ పరుషో వాయు ర్మయా విష్టంభితో బలాత్,

			భఞ్జన్ ద్రుమాన్ పర్వతాంశ్చ యచ్చాన్య దపి కిఞ్చన. 	7 

			చెట్లను కూల్చుచు, కొండలను కూలద్రోయుచు, తక్కినవానిని విరుగగొట్టుచు దురుసుగా దూసికొనివచ్చు వాయువు నాబలమువలన బిగిసి కొనిపోయెను. 

			స మయా బహుశో భగ్నః ప్రభఞ్జ న్వై ప్రభంజనః,

			తస్మా న్న బిభ్యే దేవర్షే క్రుద్ధా దపి సమీరణాత్. 	8 

			పెక్కుమారులు ఆ ప్రభంజనుడు నన్ను విరుగగొట్టవలయునని వచ్చి తానే విరిగిపోయెను. అందువలన దేవర్షీ! క్రోధముతో క్రుమ్ముకొనివచ్చెడు గాలికిని నేను భయపడను. 

			నారద ఉవాచ - నారదు డిట్లు పలికెను. 

			శాల్మలే విపరీతం తే దర్శనం నాత్ర సంశయః, 

			నహి వాయో ర్బలేనాస్తి భూతం తుల్యం బలం క్వచిత్. 	9 

			శాల్మలీ! నీ దర్శనము చాల విపరీతమైనది. ఇందు సంశయము లేదు. కానీ వాయువు బలమునకు సాటివచ్చు బలము గల భూతము ఎందును లేదే! 

			ఇన్ద్రో యమో వైశ్రవణో వరుణశ్చ జలేశ్వరః, 

			నైతేఽపి తుల్యా మరుతః కిం పున స్త్యం వనస్పతే. 	10 

			ఇంద్రుడు, యముడు, కుబేరుడు, జలములకు ప్రభువు వరుణుడును వాయువునకు తుల్యులు గారు. ఇంక నీ సంగతి చెప్పనేల? 

			యచ్చ కిఞ్చి దిహ ప్రాణీ చేష్టతే శాల్మలే భువి,

			సర్వత్ర భగవాన్ వాయు శ్చేష్టా ప్రాణకరః ప్రభుః. 	11 

			శాల్మలీ! ఈ భూమి పై ఏ ప్రాణిగాని కదలాడుచున్న దన్నచో భగవంతుడగు వాయువే అన్నియెడల చేష్టను, ప్రాణమును ప్రసాదించు ప్రభువు. 

			ఏష చేష్టయతే సమ్యక్ ప్రాణినః సమ్యగాయతః,

			అసమ్యగాయతో భూయ శ్చేష్టతే వికృతం నృషు. 	12 

			ప్రాణులం దీతడు సరిగా కలిసియుండెనా సరిగా కదలించును. సరిగాలేక పోయినచో వికారపు చేష్టలు చేయించును. 

			సత్వ మేవం విధం వాయుం సర్వసత్త్వభృతాం వరమ్,

			న పూజయసి పూజ్యం తం కిమన్యద్బుద్ధిలాఘవాత్. 	13 

			అట్టి యెడల, నీవు ఇట్టి వాయువును, సర్వప్రాణులను భరించువారిలో శ్రేష్ఠుడైనవానిని, అందరకు పూజ్యుడైన వానిని, పూజింపకున్నావు. తెలివి తక్కువ తనము కంటె ఇందు వేరొకటి ఏమున్నది? 

			అసార శ్చాపి దుర్మేధాః కేవలం బహు భాషసే, 

			క్రోధాదిభి రవచ్ఛన్నో మిథ్యా వదసి శాల్మలే. 	14 

			శాల్మలీ! సారమొక్కింతయు లేనిదానవు. బుద్ధిచెడినదానవు. క్రోధము మొదలగునవి తలకెక్కగా కారుకూతలు పెక్కు కూయుచున్నావు. 

			మమ రోషః సముత్పన్న స్త్వయ్యేవం సంప్రభాషతి,

			బ్రవీ మ్యేష స్వయం వాయో స్తవ దుర్భాషితం బహు. 	15 

			నీవిట్లు పలుకుచుండగా నాకు పెనుకోపము పుట్టుకొని వచ్చినది. నేనే స్వయముగా, ఇదిగో, వాయువునకు నీపాడు పలుకులను చెప్పెదను. 

			చన్దనైః స్యన్దనైః శాలైః సరళై ర్దేవదారుభిః, 

			వేతసై ర్ధన్వనై శ్చాపి యే చాన్యే బలవత్తరాః. 

			తై శ్చాపి నైవం దుర్బుద్ధే క్షిప్తో వాయుః కృతాత్మభిః. 	16 

			చందనములు, నెమ్మిచెట్లు, మద్దులు, సరళములు, దేవదారువులు, ప్రబ్బలిచెట్లు, ధన్వములు మొదలైనవి నీకంటె ఎంతో బలముకలవి ఆత్మవివేకము కలిగి నట్టివి యెన్నడును వాయుదేవుని తూలనాడవు. 

			తేఽపి జానన్తి వాయోశ్చ బల మాత్మాన ఏవ చ, 

			తస్మాత్తం వై నమస్యన్తి శ్వసనం తరుసత్తమాః. 	17 

			అవి యన్నియు వాయువు బలమెట్టిదియో తమ బలమెట్టిదియో తెలిసినట్టివి. కావుననే ఆ ఉత్తమవృక్షము లన్నియు వాయుదేవునకు మ్రొక్కుచున్నవి. 

			త్వంతు మోహాన్న జానీషే వాయో ర్బల మనన్తకమ్,

			ఏవం తస్మాద్గమిష్యామి సకాశం మాతరిశ్వనః. 	18

			ఇతి శ్రీమహాభారతే శాన్తిపర్వణి ఆపద్ధర్మపర్వణి 
పవనశాల్మలిసంవాదే పఞ్చపఞ్చాధికశతతమోఽధ్యాయః. 

			ఇక నీవన్ననో అజ్ఞానమువలన అనంతమైన వాయుబలమును తెలియకున్నావు. అందువలన ఇదిగో వాయుదేవునికడ కరుగుదును. 

			ఇది శ్రీమహాభారతము శాన్తిపర్వమున ఆపద్ధర్మపర్వమున 
పవనశాల్మలి సంవాదముగల నూటయేబది యైదవ అధ్యాయము 

			భీష్మ ఉవాచ - భీష్ముడిట్లు చెప్పెను. 

			ఏవముక్త్వా తు రాజేన్ద్ర శాల్మలిం బ్రహ్మవిత్తమః,

			నారదః పవనే సర్వం శాల్మలే ర్వాక్య మబ్రవీత్. 	1 

			రాజేంద్రా! బ్రహ్మజ్ఞానసంపన్నులలో శ్రేష్ఠుడగు నారదుడు బూరుగుచెట్టుతో నిట్లు పలికి, దాని పలుకు నంతటిని వాయుదేవునకు తెలిపెను. 

			నారద ఉవాచ - నారదు డిట్లు పలికెను. 

			హిమవత్పృష్ఠతః కశ్చి చ్ఛాల్మలిః పరివారవాన్,

			బృహన్మూలో బృహచ్ఛాఖః స త్వాం వాయోఽవమన్యతే. 	2 

			వాయూ! హిమవత్పర్వతము క్రిందిభాగమున ఒక బూరుగుచెట్టు పెద్ద కొమ్మలు, పెద్ద కాండము కలది కలదు. అది నిన్ను అవమానించుచున్నది. 

			బహు వ్యాక్షేపయుక్తాని త్వా మాహ వచనాని సః, 

			న యుక్తాని మయా వాయో తాని వక్తుం తవాగ్రతః. 	3 

			ఆ చెట్టు నిన్ను గూర్చి పెక్కు తులువపలుకులు పలికెను. ఆమాటలన్నియు నీముందు నేను చెప్పరానివి. 

			జానామి త్వా మహం వాయో సర్వప్రాణభృతాం వరమ్,

			వరిష్ఠం చ గరిష్ఠం చ క్రోధే వైవస్వతం యథా. 	4 

			నీవు ప్రాణధారులందరిలో శ్రేష్ఠుడవు. వరిష్ఠుడవు. గరిష్ఠుడవు. క్రోధమున యమునివంటి వాడవని యెరుగుదును. 

			భీష్మ ఉవాచ - భీష్ము డిట్లు పలికెను. 

			ఏతత్తు వచనం శ్రుత్వా నారదస్య సమీరణః, 

			శాల్మలిం తముపాగమ్య క్రుద్ధో వచన మబ్రవీత్. 	5 

			నారదుని యీ మాటవిని సమీరణుడు (వాయువు) ఆ బూరుగు చెట్టుకడకు వచ్చి క్రుద్ధుడై యిట్లు పలికెను. 

			వాయు రువాచ - వాయు విట్లనెను. 

			శాల్మలే నారదో గచ్ఛం స్త్వయోక్తో మద్విగర్హణమ్,

			అహం వాయుః ప్రభావం తే దర్శయామ్యాత్మనో బలమ్. 	6

			శాల్మలీ! నారదు డటు పోవుచుండగా నన్నుగూర్చి చెడుమాటలు నీవు పలికితి వట! నా బలమును, నా ప్రభావమును నేను నీకు చూపెదను. 

			అహం త్వా మభిజానామి విదిత శ్చాసి మే ద్రుమ,

			పితామహః ప్రజాసర్గే త్వయి విశ్రాంతవాన్ ప్రభుః. 	7 

			నేను నిన్నెరుగుదును. నన్ను నీవెరిగినవాడవే. ప్రజలను సృష్టించునపుడు బ్రహ్మదేవుడు నీయందు విశ్రాంతి కైకొనెను. 

			తస్య విశ్రమణా దేవ ప్రసాదో మత్కృత స్తవ, 

			రక్ష్యసే తేన దుర్బుద్ధే నాత్మవీర్యాద్ ద్రుమాధమ. 	8 

			ఆతడు విశ్రమించిన కారణమువలననే నీయందు నేను అనుగ్రహము చూపితిని. దుర్బుద్ధీ! పాడు చెట్టా! దానిచేత నిన్ను కాపాడుచున్నాను. ఇది నీశక్తివలన కాదు. 

			యన్మాం త్వ మవజానీషే యథాఽన్యం ప్రాకృతం తథా, 

			దర్శయా మ్యేష చాత్మానం యథా మాం నావమన్యసే.	9

			నన్నవమానించితివి. ఏదో సాధారణ వ్యక్తినిగా నన్ను లెక్క పెట్టకు నీవు. ఇదిగో నా శక్తిని చూపెదను. ఇంక నెప్పుడును నన్ను చులకనగా చూడవు. 

			భీష్మ ఉవాచ - భీష్ముడిట్లు పలికెను. 

			ఏవ ముక్త స్తతః ప్రాహ శాల్మలిః ప్రహసన్నివ, 

			పవన త్వం చ మే క్రుద్ధో దర్శ యాత్మాన మాత్మనా. 	10 

			వాయు విట్లు పలుకగా శాల్మలి పెద్దగా నవ్వుచు ఇట్లు పలికెను. గాలీ! నా యెడల నీవు క్రుద్ధుడవైతివి. ఏదీ, నిన్ను నీవు చూపుకొనుము. 

			మయి వై త్యజ్యతాం క్రోధః కిం మే క్రుద్ధః కరిష్యసి,

			న తే బిభేమి పవన యద్యపి త్వం స్వయం ప్రభుః. 	11

			నాయందు క్రోధమును విడనాడుము. అయినను నీ కోపము నన్నేమి చేయగలదు? పవనా ! నీవు స్వయముగా ప్రభుడ వైనను నేను నీకు భయపడను.

			బలాధికోఽహం త్వత్తశ్చ న భీః కార్యా మయా తవ, 

			యే తు బుద్ధ్యా హి బలిన స్తే భవన్తి బలీయసః. 	12 

			నేను నీ కంటె బలమునందు అధికుడను. నీకు నేను భయపడనక్కరలేదు. బుద్ది చేత బలము గలవారు అందరి కంటె మిక్కిలి బలవంతులు. 

			ప్రాణమాత్ర బలా యే వై నైవ తే బలినో మతాః, 

			ఇత్యేవ ముక్తః పవనః శ్వ ఇత్యేవా బ్రవీ ద్వచః. 	13 

			దేహబలము మాత్రమే కలవారు నీకు బలవంతులు కారు అని యిట్లు పలుకగా వాయుదేవుడు రేపు అనుచు నిట్లు పలికెను. 

			దర్శయిష్యామి తే తేజ స్తతో రాత్రి రుపాగమత్, 

			అథ నిశ్చిత్య మనసా శాల్మలి ర్వాత కారితమ్. 	14 

			“నీకు నా తేజస్సును చూపెదను”. అంత రాత్రి ఏతెంచెను. అంత ఆ శాల్మలి మనస్సులో గాలిచేయు వికారము నంతటిని మనస్సుతో నిర్ణయించుకొనెను. 

			పశ్య మాన స్తదా త్మాన మసమం మాతరిశ్వనా,

			నారదే యన్మయా ప్రోక్తం వచనం ప్రతి తన్మృషా. 	15 

			తన్ను తాను వాయువునకు సాటిరాని దానినిగా చేసికొనుచుండెను. నారదునితో నేను గాలిని గూర్చి పలికిన దంతయు దబ్బర. 

			అసమర్థో హ్యహం వాయో ర్బలేన బలవాన్ హి సః, 

			మారుతో బలవా న్నిత్యం యథా వై నారదోఽబ్రవీత్, 	16 

			నేను అసమర్థుడను. వాయువుకంటెను బలమున తక్కువవాడను. అతడు బలవంతుడు కదా! నారదుడు చెప్పినట్లే అతడెల్ల వేళల బలవంతుడు. 

			అహంతు దుర్భలోఽన్యేభ్యో వృక్షేభ్యో నాత్ర సంశయః, 

			కింతు బుద్ధ్యా సమో నాస్తి మయా కశ్చి ద్వనస్పతిః, 	17 

			నేను ఇతరవృక్షములకంటెను బలము తక్కువ వాడను, సంశయములేదు. కానీ బుద్ధితో నాకు సాటి రాగల మరొక వృక్ష మేదియు లేదు. 

			త దహం బుద్ధి మాస్థాయ భయం మోక్ష్యే సమీరణాత్,

			యది తాం బుద్ధి మా స్థాయ తిష్ఠేయుః పర్ణినో వనే.

			అరిష్టాః స్యుః సదా క్రుద్ధా త్పవనా న్నాత్ర సంశయః, 	18 

			కనుక నేను బుద్ధిబలము నండగా గొని గాలి వలన నగు భయము నుండి విడివడుదును. ఇదే బుద్ధి నవలంబించి యీ వనము నందలి చెట్లన్నియు నిలిచినచో కోపతీవ్రత గల వాయువునుండి కీడు నొందని వగును. ఇందు సందియము లేదు. 

			తే తు బాలా న జానన్తి యథా వై తాన్ సమీరణః,

			సమీరయతి సంక్రుద్ధో యథా జానామ్యహం తథా. 	19

			ఇతి శ్రీమహాభారతే శాన్తిపర్వణి ఆపద్ధర్మ పర్వణి పవనశాల్మలి సంవాదే 
షట్పఞ్చాశదధిక శతతమోఽధ్యాయః. 

			అవి పాపము పసితనముతో నున్నట్టివి. నాకున్న తెలివి వానికి లేదు. అందువలన వాయువు మిక్కిలి కోపముతో వానిని ఊపి వేయుచున్నాడు. 

			ఇది శ్రీమహాభారతము శాంతిపర్వమున ఆపద్ధర్మపర్వమున పవనశాల్మలి సంవాదము గల నూటయేబది ఆరవ అధ్యాయము 

			భీష్మ ఉవాచ - భీష్ము డిట్లు పలికెను. 

			తతో నిశ్చిత్య మనసా శాల్మలిః క్షుభిత స్తదా, 

			శాఖా స్కంధాన్ ప్రశాఖాశ్చ స్వయమేవ వ్యశాతయత్.	 1 

			అంత శాల్మలి మనసులో క్షోభపడినదై ఒక నిశ్చయమునకు వచ్చి కొమ్మలను, మొదళ్లను, పెద్ద కొమ్మలను తనకు తానై నరకివైచెను. 

			స పరిత్యజ్య శాఖాశ్చ పత్రాణి కుసుమాణి చ, 

			ప్రభాతే వాయు మాయాన్తం ప్రత్యైక్షత వనస్పతిః. 	2 

			అట్లు కొమ్మలను, ఆకులను పూవులను రాల్చివైచి తెల్లవారిన పిదప రానున్న 

			వాయువుకొరకు ఎదురు చూచుచుండెను. 

			తతః క్రుద్ధః శ్వసన్ వాయుః పాతయన్ వై మహాద్రుమాన్, 

			ఆజగా మాథ తం దేశ మాస్తే యత్ర స శాల్మలిః.	3

			అంత తీవ్రకోపముతో రోజుచు వాయువు మహావృక్షములను కూలద్రోయుచు ఆ శాల్మలి ఉన్నతావునకు వచ్చెను. 

			తం హీనపర్ణం పతితాగ్రశాఖం నిశీర్ణపుష్పం ప్రసమీక్ష్య వాయుః,

			ఉవాచ వాక్యం స్మయమాన ఏవం ముదాయుతః శాల్మలి ముగ్రశాఖమ్. 4 

			ఆకులు డుల్లినది, పై కొమ్మలు కూలినది, రాలినపూవులు కలదియగు ఆ శాల్మలిని పరికించి చూచి ఆనందముతో కూడినవాడై వాయుదేవుడు నవ్వుచు నిట్లు పలికెను. 

			వాయు రువాచ - వాయు విట్లనెను. 

			అహ మప్యేవ మేవ త్వాం కుర్వాణః శాల్మలే రుషా, 

			ఆత్మనా యత్కృతం కృచ్ఛ్రం శాఖానా మపకర్షణమ్. 	5 

			శాల్మలీ! కోపముతో నేనును నిన్నిట్లే చేసి యుండెడివాడను. నీకు నీవై కొమ్మలన్నింటిని తొలగించుకొంటివి. 

			హీనపుష్పాగ్రశాఖ స్త్వం శీర్ణాంకుర పలాశకః, 

			ఆత్మ దుర్మన్త్రితే నేహ మద్వీర్యవశగః కృతః. 	6 

			పువ్వులు, చివరికొమ్మలు, మొలకులు, చిగుళ్లు - అన్నియు పోయినవాడవైతివి. ఇది యంతయు పాడు బుద్దికి ఫలము. మొత్తమునకు నీవు నా శక్తికి చిక్కిపోయితివి. 

			భీష్మ ఉవాచ - భీష్ము డిట్లు చెప్పెను. 

			ఏతచ్ఛుత్వా వచో వాయోః శాల్మలి ర్వ్రీడిత స్తదా,

			అతప్యత వచః స్మృత్వా నారదో యత్తదాఽబ్రవీత్. 	7 

			వాయువుమాటను విని శాల్మలి సిగ్గుతో చిమిడిపోయెను. నారదు డప్పుడు పలికిన పలుకులు మదిలో మెదలగా కుమిలిపోయెను. 

			ఏవం హి రాజశార్దూల దుర్బలః సన్ బలీయసా, 

			వైర మారభతే బాల స్తప్యతే శాల్మలి ర్యథా. 	8 

			రాజశార్దూలా! ఇట్లు దుర్బలుడు బలవంతునితో పగపెట్టుకొని పిల్లతనపు చేష్టలతో శాల్మలివలె పరితాపమొందును. 

			తస్మాద్వైరం న కుర్వీత దుర్బలో బలవత్తరైః, 

			శోచేద్ధి వైరం కుర్వాణో యథా వై శాల్మలి స్తథా. 	9 

			అందువలన దుర్బలుడు బలవంతులతో విరోధము పెట్టుకొనరాదు. వైరము పెట్టుకొని, శాల్మలి వలె, దుఃఖపడవలసి వచ్చును. 

			న హి వైరం మహాత్మానో వివృణ్వ న్త్యపకారిషు, 

			శనైఃశనై ర్మహారాజ దర్శయన్తి స్మ తే బలమ్. 	10 

			మహాత్ములు అపకారులయందు వైరమును ప్రకటింపరు. మెల్లమెల్లగా తమ బలమును వారు చూపుదురు. 

			వైరం న కుర్వీత నరో దుర్బుద్ధి ర్బుద్ధి జీవినా, 

			బుద్ధి ర్బుద్ధిమతో యాతి తృణేష్వివ హుతాశనః. 	11 

			చెడినబుద్ధి కల నరుడు బుద్ధితో బ్రదుకువానితో వైరము పెట్టుకొనరాదు. బుద్ధిమంతుని తెలివి గడ్డిపరకల యందు నిప్పువలె ప్రసరించును. 

			న హిబుద్ధ్యా సమం కిఞ్చి ద్విద్యతే పురుషే నృప, 

			తథా బలేన రాజేన్ద్ర న సమో ఽస్తీహ కశ్చన. 	12 

			రాజా! బుద్ధితో సమమైనది మరియేదియులేదు. అట్లే బలము కలవానితో సమానుడు మరియొక్కడుండడు. 

			తస్మాత్ క్షమేత బాలాయ జడాన్ధ బధిరాయ చ, 

			బలాధికాయ రాజేన్ద్ర తద్దృష్టం త్వయి శత్రుహన్. 	13 

			అందువలన బాలుడు, జడుడు, గ్రుడ్డివాడు, చెవిటివాడును తనకంటె బలమున మిన్న అయినచో సహింపవలయును. రాజా! అది నీయందు కన్పట్టినది. 

			అక్షౌహిణ్యో దశైకా చ సప్త చైవ మహాద్యుతే, 

			బలేన న సమా రాజ న్నర్జునస్య మహాత్మనః. 	14 

			మహాద్యుతీ! పదునెనిమిది అక్షౌహిణులు మహాత్ముడగు అర్జునుని బలముతో సమానములు కావు. 

			నిహతాశ్చైవ భగ్నాశ్చ పాణ్డవేన యశస్వినా, 

			చరతా బల మాస్థాయ పాకశాసనినా మృధే. 	15 

			యశస్వి, ఇంద్రుని కుమారుడు అగు అర్జునుడు బలము నండగా గొని తిరుగుచుండగా ఆ సేనలన్నియు చచ్చినవి, విరిగిపోయినవి. 

			ఉక్తాశ్చ తే రాజధర్మా ఆపద్ధర్మాశ్చ భారత, 

			విస్తరేణ మహారాజ కిం భూయః శ్రోతు మిచ్ఛసి. 	16

			ఇతి శ్రీమహాభారతే శాన్తిపర్వణి ఆపద్ధర్మ పర్వణి 
పవనశాల్మలిసంవాదే సప్తపఞ్చాధిక శతతమోఽధ్యాయః 

			నీకు రాజధర్మములను, ఆపద్ధర్మములను విస్తరముగా ఉపదేశించితిని. మహారాజా! ఇంక నేమి వినగోరుదువు. 

			ఇది శ్రీమహాభారతము శాంతిపర్వమున ఆపద్ధర్మపర్వమున పవనశాల్మలి
సంవాదమున నూట యేబది యేడవ అధ్యాయము 

			యుధిష్ఠిర ఉవాచ - యుధిష్ఠిరు డిట్లు పలికెను. 

			పాపస్య యదధిష్ఠానం యతః పాపం ప్రవర్తతే, 

			ఏత దిచ్చా మ్యహం శ్రోతుం తత్త్వేన భరతర్షభ. 	1 

			పాపమునకు కుదురేది? దేనివలన పాపము కొనసాగును? దీనిని మూలముట్టుగా వినగోరుచున్నాను. ఆపదలకు మూలమైన దోషమును గూర్చి చెప్పుట

			భీష్మ ఉవాచ - భీష్ముడిట్లు పలికెను. 

			పాపస్య యదధిష్ఠానం తచ్ఛృణుష్వ నరాధిప, 

			ఏకో లోభో మహాగ్రాహో లోభాత్పాపం ప్రవర్తతే.	 2 

			పాపమునకు మూలాధార మేదియో చెప్పెదను, రాజా! వినుము. లోభమనున దొక్కటి పెద్ద మొసలివంటిది. లోభమువలన పాపము ప్రవర్తించును.(లోభము - అత్యాశ). 

			అతః పాప మధర్మశ్చ తథా దుఃఖ మనుత్తమమ్,

			నికృత్యా మూలమేతద్ధి యేన పాపకృతో జనాః. 	3 

			దానివలననే పాపము, అధర్మము కలుగును. అట్లే గొప్పదుఃఖము కలుగును. ఇది నికృతికి మూలము. దీనితో జనులు పాపములు చేయువారగుచున్నారు.(నికృతి - వంచన) 

			లోభాత్ క్రోధః ప్రభవతి లోభా త్కామః ప్రవర్తతే, 

			లోభా న్మోహశ్చ మాయా చ మానస్తంభః పరాసుతా. 	4

			లోభమువలన క్రోధము పుట్టను. లోభమువలన కామము ప్రవర్తిల్లును. లోభమువలన మోహము, మాయయు కలుగును. మానము బిగిసిపోవుట, ఇతరులకు వశమైన ప్రాణములు కలుగుటయు సంభవించును. 

			అక్షమా హ్రీపరిత్యాగః శ్రీనాశో ధర్మసంక్షయః,

			అభిధ్యాఽప్రఖ్యతా చైవ సర్వం లోభా త్ప్రవర్తతే.	5

			ఓర్పులేకుండుట, సిగ్గువదలివేయుట, సంపద నశించుట, ధర్మము నీరుకారి పోవుట, చింత, అపకీర్తి ఇవి యన్నియు లోభమువలన ప్రవర్తిల్లును. 

			అత్యాగ శ్చాతిహర్షశ్చ వికర్మసు చ యాః క్రియాః,

			కులవిద్యామదశ్చైవ రూపైశ్వర్యమద స్తథా. 	6 

			దానమీకుండుట, మిక్కిలిగా ఉప్పొంగిపోవుట, విరుద్ధ కర్మములందు పనులుచేయుట, కులమదము, విద్యామదము, రూపమదము, అధికారమువలని మదము.... 

			సర్వభూతేష్వభిద్రోహః సర్వభూతే ష్వసత్కృతిః, 

			సర్వభూతే ష్వవిశ్వాసః సర్వభూతే ష్వనార్జవమ్. 	7 

			సర్వభూతములయందును ద్రోహబుద్ధి, మన్నింపకుండుట, నమ్మకము లేకుండుట, ఋజుప్రవర్తన లేకుండుట. 

			హరణం పరవిత్తానాం పరదారాభిమర్శనమ్,

			వాగ్వేగో మనసో వేగో నిన్దావేగ స్తథైవ చ. 	8 

			పరులసొమ్ములను కొల్లగొట్టుట, పరులభార్యలను ముట్టుట, వాక్కులలో, మనస్సులో, నిందించుటలో తొందరపడుట. 

			ఉపస్థోదరయో ర్వేగో మృత్యువేగశ్చ దారుణః, 

			ఈర్ష్యావేగశ్చ బలవాన్ మిథ్యావేగశ్చ దుర్జయః. 	9 

			శరీర సుఖమునకు, పొట్టనింపుకొనుటకు తొందరపడుట, చచ్చుటకును త్వరపడుట, బలవంతమైన ఈర్ష్యావేగము, వశము చేసికొనరాని పనికిమాలిన వేగము.... 

			రసవేగశ్చ దుర్వార్యః శ్రోత్రవేగశ్చ దుఃసహః, 

			కుత్సా వికత్థా మాత్సర్యం పాపం దుష్కరకారితా. 	10 

			వారింపనలవికాని రుచులకై, సహింపనలవి కాని శబ్దములను వినుటకై త్వరపడుట, నిందించుట, పొగడుకొనుట, మచ్చరించుట, పాపము, చేయరానిపనులను చేయు స్వభావము.... 

			సాహసానాం చ సర్వేషాం మకార్యాణాం క్రియా స్తథా,

			సాహసముతో కూడిన అకార్యములగు పనులన్నింటిని చేయుట అనునివి యన్నియు లోభమువలన నేర్పడు లక్షణములు. 

			జాతౌ బాల్యే చ కామారే యౌవనే చాపి మానవాః, 

			న సంత్యజన్త్యాత్మకర్మ యో న జీర్యతి జీర్యతః. 	11 

			పుట్టుకలో, పసితనములో, కౌమారములో, యౌవనములో మానవులు తమదగు కర్మమును విడిచిపెట్టరు. ఆలోభము ఎంత చచ్చుచున్నను చావనిది. 

			యో న పూరయితుం శక్యో లోభః ప్రాప్త్యా కురూద్వహ,

			నిత్యం గంభీరతోయాభి రాపగాభి రివోదధిః. 	12 

			ఎంత లభించినను ఆ లోభమును నింపుటకు సాధ్యము కాదు. ఎంతో లోతుగా నున్ననీరు గల నదులతో సముద్రమువలె నది నింపరానిది. 

			న ప్రహృష్యతి యో లోభైః కామై ర్యశ్చ న తృప్యతి,

			యో న దేవై ర్న గన్ధర్వై ర్నాసురై ర్న మహోరగైః.	13 

			జ్ఞాయతే నృప తత్త్వేన సర్వభూతగణైస్తథా,

			స లోభః సహ మోహేన విజేతవ్యో జితాత్మనా. 	14

			ఎన్ని ఆశలు పెట్టినను అది సంతసింపదు. ఎన్ని కోరికలచేతను అది తృప్తి నందదు. దీనితత్త్వమును దేవతలు, గంధర్వులు, రాక్షసులు, మహాసర్పములు - అవి యివి యననేల సర్వభూతగణములు తెలియజాలవు. అట్టి లోభమును మోహముతోపాటు మనస్సును గెలిచినవాడు గెలువవలయును. 

			దంభో ద్రోహశ్చ నిన్దా చ పైశున్యం మత్సర స్తథా,

			భవన్త్యేతాని కౌరవ్య లుబ్ధానా మకృతాత్మనామ్. 	15 

			మనస్సును పట్టుకొనజాలని లుబ్ధులకు దంభము, ద్రోహము, నింద, పిసినిగొట్టుతనము, మత్సరము అనునవి కలుగుచుండును. 

			సుమహాన్త్యపి శాస్త్రాణి ధారయన్తి బహుశ్రుతాః,

			ఛేత్తారః సంశయానాం చ క్లిశ్యన్తీ హాల్పబుద్ధయః. 	16 

			గొప్పగొప్ప శాస్త్రములను ధారణ చేయుదురు. పెక్కు గ్రంధములు చదువుచుందురు. పరుల సంశయములను తీర్తురు. కాని బుద్ధితక్కువతనముతో నలిగిపోవుదురు. 

			ద్వేషక్రోధ ప్రసక్తాశ్చ శిష్టాచార బహిష్కృతాః,	 17

			అన్తఃక్రూరా వాఙ్మధురాః కూపాశ్ఛన్నా స్తృణై రివ.

			ధర్మవైతంసికాః క్షుద్రా ముష్ణన్తి ధ్వజినో జగత్. 	18

			ద్వేషము, క్రోధములయందు తగుల్కొన్నవారు, శిష్టమైన ఆచారములు గలవారిచేత వెలివేయబడినవారు, లోపల క్రూరులు, మాటలో తీయదనము గలవారు, గడ్డి అల్లుకొన్న నూతుల వంటివారు, ధర్మము పేరున ఇతరులను వంచించువారు, ధర్మములను వక్కాణించువారు నగు క్షుద్రులు లోకమును కొల్లగొట్టుదురు. 

			కుర్వతో చ బహూన్ మార్గాంస్తాన్ హేతుబల మాశ్రితాః,

			సతాం మార్గాన్ విలుమ్పన్తి లోభజ్ఞానే ష్వవస్థితాః. 	19 

			లోభపు తెలివులయందు నెలకొనియున్నవారు హేతువుల బలమును ఆశ్రయించినవారై పెక్కుదారులను చేసికొనుచు సత్పురుషుల మార్గములను కోసివేయుచుందురు. 

			ధర్మస్య హ్రియమాణస్య లోభగ్రస్తై ర్దురాత్మభిః, 

			యా యా విక్రియతే సంస్థా తతః సాఽపి ప్రపద్యతే. 	20 

			లోభమునకు వశులైన దురాత్ములు ధర్మమును హరించుచుండగా ఏయే ఏర్పాటు వికారము నందుచుండునో అది అంతయు మంచిదిగా ప్రశస్తి కెక్కును. 

			దర్పః క్రోధో మదః స్వప్నో హర్షః శోకోఽతిమానితా,

			ఏత ఏవ హి కౌరవ్య దృశ్యన్తే లుబ్ధబుద్ధిషు. 	21 

			పొగరు, కోపము, మదము, నిద్ర, హర్షము, శోకము, తన్నుతానధికునిగా భావించుట - కౌరవ్యా! లుబ్ధబుద్ధులయందు ఇవియే కన్పట్టుచుండును. 

			ఏతా నశిష్టాన్ బుద్ధ్యస్వ నిత్యం లోభసమన్వితాన్, 

			శిష్టాం స్తు పరిపృచ్చేథా యాన్ వక్ష్యామి శుచివ్రతాన్.	 22 

			ఎల్లప్పుడు లోభగుణముతో కూడినవారిని అశిష్టులనుగా తెలియుము. ఇక శిష్టులెవ్వరని అడుగుము. శుచివ్రతులైన వారిని గూర్చి చెప్పెదను. 

			యే ష్వావృత్తిభయం నాస్తి పరలోభయం న చ,

			నామిషేషు ప్రసంగోఽస్తి న ప్రియేష్వప్రియేషు చ. 	23 

			మరల మరల జన్మము లెత్తుదుమను భయము, ఏ పాడుపరలోకము కలుగునో యను భయమువారికి ఉండదు. ఆకర్షించు వస్తువులయందు తగులము ఉండదు. ప్రియములు, అప్రియములు అనువానియందు లంపట ముండదు. 

			శిష్టాచారః ప్రియో యేషు దమో యేషు ప్రతిష్ఠితః, 

			సుఖం దుఃఖం సమం యేషాం సత్యం యేషాం పరాయణమ్. 	24

			శిష్టమైన ఆచారము వారికి ప్రియముగా నుండును. ఇంద్రియనిగ్రహము స్థిరముగా నుండును. వారికి సుఖము, దుఃఖము సమముగా నుండును. వారికి సత్యమే పరాయణము. 

			దాతారో న గ్రహీతారో దయావన్త స్తథైవ చ,

			పితృదేవాతిథేయాశ్చ నిత్యోద్యుక్తా స్తథైవ చ. 	25 

			ఇచ్చువారే కాని పుచ్చుకొనువారు కారు. దయావంతులు. పితరులయెడ, దైవతములయెడ, అతిథులయెడ భక్తితో మెలగువారు. ఎల్లప్పుడు పనులయందు శ్రద్ధ కలిగియుందురు. 

			సర్వోపకారిణో వీరాః సర్వధర్మాను పాలకాః,

			సర్వభూతహితాశ్చైవ సర్వదేయాశ్చ భారత!. 	26 

			భారతా! వారు అందరకు ఉపకారము చేయువారు. వీరులు. ధర్మములన్నింటిని చక్కగా పాలించువారు. భూతములన్నింటియెడల మేలుకోరువారు. తమకున్న సర్వమును దానము చేయగలవారు. 

			న తే చాలయితుం శక్యా ధర్మవ్యాపారకారిణః, 

			న తేషాం భిద్యతే వృత్తం యత్పురా సాధుభిః కృతమ్. 	27 

			ధర్మమును నిర్వహించునప్పుడు వారి నెవ్వరును కదిలింపజాలరు. మునుపటి సజ్జనులు ప్రవర్తించిన విధముగల వారినడవడిని ఎవ్వరు మార్పజాలరు. 

			న త్రాసినో న చపలా న రౌద్రాః సత్పథే స్థితాః, 

			తే సేవ్యాః సాధుభి ర్నిత్యం యేష్వహింసా ప్రతిష్ఠితా. 	28 

			భయపడువారు కారు. చపలచిత్తులు కారు. ఇతరులను ఉద్వేగపరచువారు కారు. అహింసను స్థిరముగా నెలకొల్పుకొని సజ్జనులతో సేవింపబడుచుందురు. 

			కామక్రోధవ్యపేతా యే నిర్మమా నిరహంకృతాః, 

			సువ్రతాః స్థిరమర్యాదా స్తా నుపాస్వ చ పృచ్ఛ చ. 	29 

			కామక్రోధములు తొలగినవారు. మమకారము, అహంకారము లేనివారు. శ్రేష్ఠమగు వ్రతములు కలవారు. స్థిరమైన మర్యాదలు కలవారు. అట్టివారిని ఉపాసింపుము. ధర్మమును గూర్చి వారి నడుగుచుండుము. 

			న ధనార్థం యశోఽర్థం వా ధర్మస్తేషాం యుధిష్ఠిర,

			అవశ్యం కార్య ఇత్యేవ శరీరస్య క్రియా స్తథా. 	30 

			వారికి ధర్మము ధనము కొరకో యశస్సుకొరకో కాదు, శరీరము పనులైన అన్నము తినుట మొదలగువానివలె ధర్మము తప్పక చేయదగినదని మాత్రమే వారి భావన. 

			న భయం క్రోధచాపల్యే నశోక స్తేషు విద్యతే, 

			న ధర్మధ్వజిన శ్చైవ న గుహ్యం కశ్చి దాస్థితాః. 	31 

			భయము, క్రోధము, చపలత, శోకము వారియందు మచ్చునకైనను కానరావు. ధర్మమును దంభముకొరకు పాటించువారు కారు. వారిలో దాచుకొనదగినది ఏమియు నుండదు. 

			 యేష్వలోభ స్తథా మోహో యే చ సత్యార్జవే స్థితాః,

			తేషు కౌన్తేయ రజ్యేథా యేషాం న భ్రశ్యతే పునః. 	32 

			ఎవరియందు లోభము, మోహము అనునవి మచ్చునకైన నుండవో, ఎవరియందు సత్యము, కపటము లేనితనము నిండుగా నుండునో అట్టివారి యందు అనురాగము కలవాడవగుము. వారిలో జారుపాటు ఉండదు. 

			యే న హృష్యన్తి లాభేషు నాలాభేషు వ్యథన్తి చ, 

			నిర్మమా నిరహంకారాః సత్త్వస్థాః సమదర్శినః. 	33 

			లాభములయందు పొంగిపోరు. నష్టములయందు క్రుంగిపోరు. అహంకార మమకారములు లేనివారు. సత్వగుణమున నిలుకడ కలవారు. సమమును దర్శించువారు. అట్టివారు శిష్టులు. 

			లాభాలాభౌ సుఖదుఃఖే చ తాత ప్రియాప్రియే మరణం జీవితం చ, 

			సమాని యేషాం స్థిరవిక్రమాణాం బుభుత్సతాం సత్వపథే స్థితానామ్. 34 

			స్థిరమైన విక్రమము గలవారు, మంచిని మాత్రమే పొందగోరువారు, సత్వ మార్గమునందు స్థిరముగా నిలిచియుండువారు నగు అట్టి శిష్టులకు, లాభాలాభములు, సుఖదుఃఖములు, ప్రియాప్రియములు, చావు బ్రదుకులు సమానములు. 

			ధర్మప్రియాం స్తా న్సుమహానుభావాన్ దాన్తోఽప్రమత్తశ్చ సమర్చయేథాః

			దైవాన్ సర్వే గుణవన్తో భవన్తి శుభాశుభే వాక్ప్రలాపా స్తథాన్యే.35 

			ఇతి శ్రీమహాభారతే శాన్తిపర్వణి ఆపద్ధర్మపర్వణి 
ఆపన్మూల భూతదోషకథనే అష్టపఞ్చాశదధిక శతతమోఽధ్యాయః 

			మంచివాడా! ధర్మప్రియులు, మహానుభావులు దైవస్వరూపులు నగు నట్టివారిని ఇంద్రియనిగ్రహము కలవాడవై పొరపాటులు లేనివాడవై చక్కగా పూజింపుము. అప్పుడు వాక్ప్రసంగములన్నియు గుణవంతములగును. మూఢులను సేవించినచో వాక్ప్రలాపములన్నియు అశుభము కొరకే యగును. 

			ఇది శ్రీమహాభారతము శాంతిపర్వమున ఆపద్ధర్మపర్వమున ఆపదలకు మూలభూతమైన దోషములను వివరించెడు నూటయేబది యెనిమిదవ అధ్యాయము 

			యుధిష్ఠిర ఉవాచ - యుధిష్ఠిరు డిట్లు పలికెను. 

			అనర్ధానా మధిష్ఠాన ముక్తో లోభః పితామహ,

			అజ్ఞాన మపి వై తాత శ్రోతు మిచ్ఛామి తత్త్వతః. 	1 

			తాతా! కీడులన్నింటికి మూలకందము లోభమని చెప్పితిరి. అజ్ఞానమును గూర్చియు మూలముట్టుగ వినగోరుచున్నాను. 

			భీష్మ ఉవాచ - భీష్ము డిట్లు చెప్పెను. 

			కరోతి పాపం యోఽజ్ఞానా న్నాత్మనో వేత్తి చ క్షయమ్,

			ప్రద్వేష్టి సాధువృత్తాం శ్చ స లోక స్యైతి వాచ్యతామ్. 	2 

			ఒకడు అజ్ఞానమువలన పాపము చేయును. దానివలన నగు తన వినాశము నెరుగడు. మంచి నడవడి గలవారిని మిక్కిలిగా ద్వేషించుచుండును. అట్టివాడు లోకము నిందను పొందును. 

			అజ్ఞానా న్నిరయం యాతి తథాఽజ్ఞానేన దుర్గతిమ్, 

			అజ్ఞానా త్ల్కేశ మాప్నోతి యథాఽపత్సు నిమజ్జతి. 	3 

			అజ్ఞానమువలన నరకమున కరుగును. అజ్ఞానముచేత దుర్గతి నందును. అజ్ఞానమువలన కష్టమును పొందును. క్రమముగా ఆపదలయందు మునిగిపోవును. 

			యుధిష్ఠిర ఉవాచ - యుధిష్ఠిరు డిట్లు పలికెను. 

			అజ్ఞానస్య ప్రవృత్తిం చ స్థానం వృద్ధి క్షయోదయౌ, 

			మూలం యోగం గతిం కాలం కారణం హేతు మేవ చ.	4 

			శ్రోతు మిచ్ఛామి తత్త్యేన యథావదిహ పార్థివ, 

			అజ్ఞాన ప్రసవం హీదం య ద్దుఃఖ ముపలభ్యతే. 	5

			అజ్ఞానము యొక్క ప్రవృత్తి, స్థానము, పెరుగుదల,తరుగుదల, పుట్టుక, మూలము, యోగము, గతి, కాలము, కారణము, హేతువు - అనువానిని గూర్చి తత్త్వముతో వినగోరుచున్నాను. నరునకు కలిగెడు దుఃఖ మంతయు ఈ అజ్ఞానపు ముద్దు బిడ్డయే కదా. 

			భీష్మ ఉవాచ - భీష్ము డిట్లు పలికెను. 

			రాగో ద్వేష స్తథా మోహో హర్షః శోకోఽభిమానితా, 

			కామః క్రోధశ్చ దర్పశ్చ తన్ద్రీ చాలస్య మేవ చ. 	6

			ఇచ్ఛా ద్వేష స్తథా తాపః పర వృద్ధ్యుపతాపితా,

			అజ్ఞాన మేత న్నిర్దిష్టం పాపానాం చైవ యాః క్రియాః.	7 

			రాగము, ద్వేషము, మోహము, పొంగిపోవుట, క్రుంగిపోవుట, నేనింతవాడ ననుకొనుట, కామము, క్రోధము, గర్వము, నిద్ర, అలసత, కోరిక, మంచిని ద్వేషించుట, కుమిలిపోవుచుండుట, ఇతరుల అభివృద్ధిని చూచి క్రుళ్లుకొనుట - ఇది యంతయు అజ్ఞానము. అట్లే పాపులు చేయు పనులును అజ్ఞానమే. 

			ఏతస్య వా ప్రవృత్తేశ్చ వృద్ధ్యాదీన్ యాంశ్చ పృచ్ఛసి,

			విస్తరేణ మహారాజ శృణు తచ్చ విశేషతః. 	8 

			దీని ప్రవృత్తిని, వృద్ధి మొదలగు వానిని నీవడిగితివి. మహారాజా! వానిని వివరించి విశేషముగా చెప్పెదను వినుము. 

			ఉభా వేతౌ సమఫలౌ సమదోషౌ చ భారత, 

			అజ్ఞానం చాతిలోభ శ్చాప్యేకం జానీహి పార్థివ. 	9 

			ఈ అజ్ఞానము, ఆ అతిలోభము రెండును సమమైన ఫలములు, సమమైన దోషములు కలిగినట్టివి. ఆ రెండును ఒక్కటియే యని ఎరుగుము. 

			లోభ ప్రభవ మజ్ఞానం వృద్ధం భూయః ప్రవర్ధతే,

			స్థానే స్థానే భవేత్ క్షీణ ముపైతి వివిధాం గతిమ్. 	10 

			అజ్ఞానము లోభము కారణముగా పుట్టునది. లోభము పెరుగగా నిదియు మరింత పెరుగును. లోభముండు తావే దీనికిని స్థానము. లోభము క్షీణింపగా ఇదియు క్షీణమగును. లోభము పుట్టగా నిదియు పెక్కుగతులను పొందించుటకై ఉదయించును. 

			మూలం లోభస్య మోహో వై కాలాత్మగతి రేవ చ, 

			భిన్నే భిన్నే తథా లోభే కారణం కాల ఏవ చ. 	11

			లోభమునకు మూలము మోహమే. కాలాత్మతయే దీని గతి. లోభము విరిగినది ముక్కలైనది కాగా అందు కారణము కాలమే. 

			త స్యా జ్ఞానార్ధి లోభో హి లోభా దజ్ఞాన మేవ చ,

			సర్వ దోషా స్తథా లోభా స్త స్మా ల్లోభం వివర్జయేత్. 	12 

			మూఢునకు అజ్ఞానము వలన లోభము కలుగుచున్నది. లోభమువలన అజ్ఞాన మేర్పడుచున్నది. ఆ విధముగా సర్వదోషములు లోభమువలననే కలుగును. అందువలన లోభమును విడచి వేయవలయును. 

			జనకో యువనాశ్వశ్చ వృషాదర్భిః ప్రసేనజిత్, 

			లోభక్షయా ద్దివంప్రాప్తా స్తథైవాన్యే నరాధిపాః.	 13 

			జనకుడు, యువనాశ్వుడు, వృషాదర్భి, ప్రసేనజిత్తు, మరియు ఇతరులగు రాజులును లోభము నశించుటవలన స్వర్గమును చేరుకొనిరి. 

			ప్రత్యక్షం తు కురుశ్రేష్ఠ త్యజ లోభ మిహాత్మనా,

			త్య క్త్వా లోభం సుఖం లోకే ప్రేత్య చానుచరిష్యసి. 	14

			ఇతి శ్రీ మహాభారతే శాన్తిపర్వణి ఆపద్ధర్మ పర్వణి అజ్ఞాన మాహాత్మ్యే
ఏకోనషష్ట్యధిక శతతమోఽధ్యాయః 

			కురుశ్రేష్ఠా! ఆత్మతో ఈ లోభమును వదిలి ఈ లోకమునను, మరణించిన తరువాతను సుఖముగా తిరుగాడగలవు. 

			ఇది శ్రీ మహాభారతము శాంతిపర్వమున ఆపద్ధర్మ పర్వమున అజ్ఞానమాహాత్మ్యముగల నూట ఏబది తొమ్మిదవ అధ్యాయము. 

			యుధిష్ఠిర ఉవాచ - యుధిష్ఠిరు డిట్లు పలికెను. 

			స్వాధ్యాయే కృతయత్నస్య నరస్య చ పితామహ,

			ధర్మకామస్య ధర్మాత్మన్ కింను శ్రేయ ఇహోచ్యతే. 	1 

			తాతా! ధర్మాత్మా! స్వాధ్యాయమునందు ప్రయత్నము కలవాడు, ధర్మమున కోరిక కలవాడునగు నరునకు శ్రేయమైనది ఏది? 

			బహుధా దర్శనే లోకే శ్రేయో యదిహ మన్యసే, 

			అస్మిన్ లోకే పరే చైవ తన్మే బ్రూహి పితామహ. 	2 

			పెక్కువిధములగు దర్శనములు గల లోకమున ఇందును అందును ఏది శ్రేయమని నీవు తలంతువో దానిని నాకు తెలుపుము. 

			మహా నయం ధర్మపథో బహుశాఖ శ్చ భారత, 

			కింస్వి దేవేహ ధర్మాణా మనుశ్రేష్ఠతమం మతమ్. 	3 

			ధర్మము మార్గము చాల గొప్పది. పెక్కు విభాగములు కలది. ఇందు ధర్మములలో మిక్కిలి శ్రేష్ఠమైనదేది? 

			ధర్మస్య మహతో రాజన్ బహుశాఖస్య తత్త్వతః, 

			యన్మూలం పరమం తాత తత్సర్వం బ్రూహ్య శేషతః. 	4 

			పెక్కు శాఖలు కలది గొప్పది యగు ధర్మమునకు తత్త్యతః మూలమేదియో, తాతా! దానినంతయు నాకు మిగులు లేకుండ చెప్పుము. 

			భీష్మ ఉవాచ - భీష్ము డిట్లనెను. 

			హన్త తే కథయిష్యామి యేన శ్రేయో హ్యవాప్స్యసి,

			పీత్వా మృత మివ ప్రాజ్ఞో జ్ఞానతృష్తో భవిష్యసి. 	5 

			నాయనా! దేనితో నీవు శ్రేయమును పొందెదవో దానిని నీకు చెప్పెదను. ప్రజ్ఞాశాలివగు నీవు దానిని అమృతమువలె త్రావి జ్ఞానవిషయమున తృప్తి నందిన వాడ వగుదువు. 

			ధర్మస్య విధయో నైకే యే వై ప్రోక్తా మహర్షిభిః,

			స్వంస్వం విజ్ఞాన మాశ్రిత్య దమస్తేషాం పరాయణమ్. 	6 

			వారి వారి విజ్ఞానమును ఆశ్రయించి మహర్షులు చెప్పిన ధర్మము విధులు పెక్కులు గలవు. వానిలో దమము సర్వశ్రేష్ఠమైనది. 

			దమం నిఃశ్రేయసం ప్రాహు ర్వృద్ధా నిశ్చితదర్శినః, 

			బ్రాహ్మణస్య విశేషేణ దమో ధర్మః సనాతనః. 	7 

			సందేహములు లేని దర్శనములు గల జ్ఞానవృద్ధులు దమమును పరమశ్రేయమునుగా పలుకుదురు. విశేషించి బ్రాహ్మణునకు దమము సనాతనమైన ధర్మము. 

			దమా త్తస్య క్రియాసిద్ధి ర్యథావ దుపలభ్యతే, 

			దమో దానం తథా యజ్ఞా నధీతం చాతివర్తతే. 	8 

			దమమువలన ఆతనికి క్రియలన్నియు నెరవేరుట కలుగుచున్నది. దమము దానమును, యజ్ఞములను, అధ్యయనమును మించినదగును. 

			దమ స్తేజో వర్ధయతి పవిత్రం చ దమః పరమ్, 

			విపాప్మా తేజసా యుక్తః పురుషో విన్దతే మహత్.	 9 

			దమము తేజస్సును పెంపొందించును. దమము పరమపవిత్రమైనది. దానిచేత పురుషుడు పాపములు తొలగినవాడై తేజస్సుతో కూడి పరమపదమును 

			పొందును. 

			దమేన సదృశం ధర్మం నాన్యం లోకేషు శుశ్రుమ,

			దమో హి పరమో లోకే ప్రశస్తః సర్వధర్మిణామ్. 	10 

			దమమునకు సాటి వచ్చు ధర్మమును ఏ లోకములయందును కానము. ధర్మమును పాటించువారికి లోకమున దమము పరమము. ప్రశంసింపదగినది. 

			ప్రేత్య చాత్ర మనుష్యేన్ద్ర పరమం విన్దతే సుఖమ్,

			దమేన హి సమాయుక్తో మహాన్తం ధర్మ మశ్నుతే. 	11 

			రాజేంద్రా! మానవుడు దమముతో ఈ లోకమునందును పరలోకమునందును పరమసుఖమును పొందును. దమముతో కూడినవాడు మహాధర్మము ననుభవించును. 

			సుఖం దాన్తః ప్రస్వపితి సుఖం చ ప్రతిబుధ్యతే, 

			సుఖం పర్యేతి లోకాంశ్చ మనశ్చాస్య ప్రసీదతి. 	12 

			దమము కలవాడు సుఖముగా నిద్రించును. సుఖముగా మేల్కొనును. సుఖముగా లోకము లన్నింటియందును విహరించును. అతని మనస్సు ప్రసన్నముగా నుండును. 

			అదాన్తః పురుషః క్లేశ మభీక్ష్ణం ప్రతిపద్యతే, 

			అనర్థాంశ్చ బహూ నన్యాన్ ప్రసృజత్యాత్మదోషజాన్.	 13 

			ఇంద్రియనిగ్రహము లేనిపురుషుడు మరల మరల కష్టములు పొందుచుండును. ఆత్మదోషముల వలన నయ్యెడు ఇంకను పెక్కు కీడులను పుట్టించుకొనును. 

			ఆశ్రమేషు చతుర్ష్వాహు ర్దమ మే వోత్తమం వ్రతమ్,

			తస్య లిఙ్గాని వక్ష్యామి యేషాం సముదయో దమః. 	14 

			ఆశ్రమములు నాల్గింటి యందును ప్రవర్తించువారికి దమమే ఉత్తమమైన వ్రతము. దాని గుర్తులను తెలియజేయుదును. వాని సముదాయమే దమము. 

			క్షమా ధృతి రహింసా చ సమతా సత్య మార్జవమ్,

			ఇన్ద్రియాభిజయో దాక్ష్యం మార్దవం హ్రీ రచాపలమ్.	15

			అకార్పణ్య మసంరంభః సంతోషః ప్రియవాదితా,

			అవిహింసాఽనసూయా చాప్యేషాం సముదయో దమః. 	16

			ఓర్పు, గుండెదిటవు, అహింస, సమత, సత్యము, తిన్ననినడవడి, ఇంద్రియముల పై అదుపు, పనులయందు సమర్థత, మెత్తదనము, పాడుపనులకు సిగ్గుపడుట, చపలత లేకుండుట, గుండె దిగులు లేకుండుట, తొందరపాటు లేకుండుట, సంతోషము, ప్రియముగా పలుకుట, ఇతరులను నొప్పింప కుండుట, అసూయ లేకుండుట - వీని సముదాయమే దమము. 

			గురుపూజా చ కౌరవ్య దయా భూతేషు పైశునమ్,

			జనవాదం మృషావాదం స్తుతి నిన్దా విసర్జనమ్.	17 

			కామం క్రోధం చ లోభం చ దర్పం స్తంభం వికత్థనమ్,

			రోష మీర్ష్యావమానం చ నైవ దాన్తో నిషేవతే. 	18

			గురుపూజ, సర్వభూతములయందు దయ అనునవియు దమము లక్షణములు. పిసినిగొట్టుతనము, పుకారులను పుట్టించుట, అబద్ధములాడుట, స్తుతులను నిందలను వదలకుండుట, కామము, క్రోధము, లోభము, గర్వము, మిడిసిపాటు, తన్ను తాను పొగడుకొనుట, రోషము, ఈర్ష్య, అవమానము చేయుట అనువానిని దమము గలవాడెన్నడు దరికి రానీయడు. 

			అనిన్దితో హ్యకామాత్మా నాల్పేష్వ ర్థ్యనసూయకః,

			సముద్రకల్పః స నరో న కథఞ్చన పూర్యతే. 	19 

			ఎట్టి నిందలు లేనివాడు, ఏ కోరికలును ఆత్మ కంటనివాడు, ఇతరుల గుణములను దోషములుగా భావింపనివాడు నగు అట్టి నరుడు సముద్రమువంటివాడై తుచ్ఛ సుఖములను కోరనివాడగును. ఆత్మసుఖము తప్ప అతనిని తృప్తిపరచునది మరియొకటి యుండదు. 

			అహం త్వయి మమత్వం చ మయి తేషు యథాఽప్యహమ్,

			పూర్వసంబంధి సంయోగం నైత ద్దాన్తో నిషేవతే. 	20 

			‘నేను నీ యందు నీవు నా యందును నేను వారియందెట్లో అట్లు మమకారము కలిగియుండవలయును. ఇది మునుపటి సంబంధము వలననైన కూడిక’ అనునట్టి వ్యవహారమును దాంతు డెన్నటికిని మనస్సునకు రానీయడు.

			సర్వాగ్రామ్యా స్తథాఽఽరణ్యా యాశ్చ లోకే ప్రవృత్తయః,

			నిన్దాం చైవ ప్రశంసా చ యో నాశ్రయతి ముచ్యతే. 	21 

			లోకమునందలి ప్రవృత్తులన్నియు నతనికి గ్రామ్యములుగా, ఆరణ్యములుగా కానవచ్చును (అనాగరములుగా భావించి వానిని సేవింపడని తాత్పర్యము) నిన్దను, ప్రశంసను ఆశ్రయింపనివాడే ముక్తి పొందును. 

			మైత్రోఽథ శీలసంపన్నః ప్రసన్నాత్మా త్మవిచ్చ యః, 

			ముక్తస్య వివిధైః సఙ్గ స్తస్య ప్రేత్యఫలం మహత్.	 22 

			మైత్రికలవాడు, శీలసంపన్నుడు, ప్రసన్నమైనహృదయముకలవాడు, ఆత్మతత్త్వమెరిగినవాడు, పెక్కువిధములగు తగులముల నుండి విడివిడినవాడు నగు నతనికి మరణము తరువాత కలుగు ఫలము చాల గొప్పది. 

			సువృత్తః శీలసంపన్నః ప్రసన్నాత్మా ఽత్మవిద్బుధః,

			ప్రాప్యేహ లోకే సత్కారం సుగతిం ప్రతిపద్యతే. 	23 

			మంచి నడవడి, పుష్కలమైన శీలసంపద, ప్రసన్నమగు బుద్ధి, ఆత్మజ్ఞానము కలిగిన యట్టి నరుడు ఈ లోకమున సత్కారము నంది సుగతిని పొందును. 

			కర్మ యచ్ఛుభ మే వేహ సద్భి రాచరితం చ యత్, 

			తదేవ జ్ఞానయుక్తస్య మునే ర్వర్త్మ న హీయతే. 	24 

			సత్పురుషులు దేనిని ప్రయత్నపడి ఆచరింతురో ఆ శుభమైన కర్మము జ్ఞానముతో కూడిన మునికి సహజమగు మార్గము. అందు జారుపాటు కలుగదు. 

			నిష్క్రమ్య వనమాస్థాయ జ్ఞానయుక్తో జితేన్ద్రియః, 

			కాలాకాంక్షీ చరత్యేవం బ్రహ్మభూయాయ కల్పతే. 	25 

			ఇంటినుండి వెలువడి అడవిని ఆశ్రయించి జ్ఞానముతో కూడినవాడై, ఇంద్రియములను గెలిచినవాడై కాలము నెదురుచూచుచు తిరుగువాడు మోక్షమునకు అర్హత కలవాడగును. 

			అభయం యస్య భూతేభ్యో భూతానా మభయం యతః,

			తస్య దేహా ద్విముక్తస్య భయం నాస్తి కుతశ్చన. 	26 

			ఎవనికి సర్వభూతములవలనను భయము కలుగదో, భూతములకు ఎవనివలన భయము కలుగదో అట్టి దేహభావననుండి విడివడిన వానికి ఏవైపు నుండియు భయము కలుగదు. 

			అవాచినోతి కర్మాణి న చ సంప్రతినోతి హ, 

			సమః సర్వేషు భూతేషు మైత్రాయణగతి శ్చరేత్.	 27 

			కర్మములను శుష్కింప చేసికొనును. కుప్పలుగా కూర్చుకొనడు. సర్వభూతముల యందు సముడై అతడు మైత్రాయణ గతితో వర్తించుచుండును. 

			శకునీనా మివాకాశే జలే వారిచరస్య చ, 

			యథా గతి ర్న దృశ్యేత తథా తస్య న సంశయః.	 28 

			ఆకాశమున పక్షులయు, నీటిలో చేపలయు గతి యెట్లు తెలియరానిదో జ్ఞానవంతుని గతి యట్టిదే యగును. సంశయము లేదు. 

			గృహా నుత్సృజ్య యో రాజన్ మోక్ష మేవాభిపద్యతే, 

			లోకా స్తేజోమయా స్తస్య కల్పన్తే శాశ్వతీః సమాః. 	29 

			సంసారలంపటములను వదలి, రాజా! మోక్షమునే హృదయమున పట్టుకొనువానికి శాశ్వతములగు సంవత్సరములు తేజోమయములగు లోకములు సిద్ధించును. 

			సంన్యస్య సర్వకర్మాణి సంన్యస్య విధివత్తపః, 

			సంన్యస్య వివిధా విద్యాః సర్వం సంన్యస్య చైవ హ. 	30 

			కామేశుచి రనావృత్తః ప్రసన్నాత్మాఽఽత్మవిచ్ఛుచిః,

			ప్రాప్యేహ లోకే సత్కారం స్వర్గం సమభిపద్యతే. 	31 

			కర్మము లన్నింటిని, విధి పూర్వముగా తపస్సును, పెక్కువిధములగు కూటి విద్యలను, సర్వమును సన్యసించి, కామమునందు పవిత్రుడు, ఎందును కోరినతీరున సంచరించువాడు, ప్రసన్నమైన భావములు గలవాడు, పవిత్రుడునగు ఆత్మ తత్త్వము నెరిగినవాడు ఈ లోకమున సత్కారమును పొంది శాశ్వత సుఖమును పడయును. 

			యచ్చ పైతామహస్థానం బ్రహ్మరాశి సముద్భవమ్,

			గుహాయాం పిహితం నిత్యం త ద్దమే నాభిగమ్యతే.	 32 

			వేదముల రాశి నుండి ఏర్పడిన బ్రహ్మ స్థానము, హృదయగుహలో కప్పబడి నిత్యము వెలుగొందునది అగు తత్వము దమముతో పొందనగును. 

			జ్ఞానారామస్య బుద్ధస్య సర్వభూతావిరోధినః,

			నావృత్తభయ మస్తీహ పరలోకభయం కుతః. 	33 

			జ్ఞానమునకు విహారభూమి, సర్వభూతములయెడ విరోధభావము లేనివాడునగు బుద్ధునకు తిరిగివచ్చుట యనెడు భయ మిందు లేదు. ఇంక పరలోక భయమెక్కడిది? 

			ఏక ఏవ దమే దోషో ద్వితీయో నోపపద్యతే, 

			యదేనం క్షమయా యుక్త మశక్తం మన్యతే జనః. 	34 

			దమము విషయమున ఒకే ఒక్క దోషము కలదు. రెండవది దొరకదు. అది యేమనగా సహనముతో కూడియున్న వానిని లోకము అశక్తుడని తలపోయును. 

			ఏకోఽస్య సుమహాప్రాజ్ఞ దోషః స్యాత్ సుమహాన్ గుణః,

			క్షమయా విపులా లోకాః సులభా హి సహిష్ణుతా. 	35 

			ఓయి! మహాప్రాజ్ఞా! ఈ ఒక్కదోషము చాల పెద్దగుణమే యగును. ఓరిమివలననే విపులములైన లోకములు సిద్ధించును. సహనశీలము చాల సులభమైనది కదా! 

			దాన్తస్య కిమరణ్యేన తథాఽదాన్తస్య భారత, 

			యత్రైవ నివసే ద్దాన్త స్తదరణ్యం స చాశ్రమః. 	36 

			భారతా! ఇంద్రియనిగ్రహము కలవానికి అడవితో పనియేమి? లేనివానికి అడవితో పనియేమి? దాంతుడు ఎందుండునో అదియే అరణ్యము. అదియే ఆశ్రమము. 

			వైశమ్పాయన ఉవాచ - వైశంపాయను డిట్లనెను. 

			ఏతద్భీష్మస్య వచనం శ్రుత్వా రాజా యుధిష్ఠిరః, 

			అమృతేనేవ సంవృత్తః ప్రహృష్టః సమపద్యత. 	37

			భీష్ముని యీ పలుకులు విని రాజైన యుధిష్ఠిరుడు అమృతములో మునిగి తేలినవానివలె పరమానందభరితుడాయెను. 

			పునశ్చ పరిపప్రచ్ఛ భీష్మం ధర్మభృతాం వరమ్,

			తతః ప్రీతః స చోవాచ తస్మై సర్వం కురూద్వహః. 	38

			ఇతి శ్రీ మహాభారతే శాన్తిపర్వణి ఆపద్ధర్మపర్వణి
దమకథనే షష్ట్యధిక శతతమోధ్యాయః 

			ధర్మములను తాల్చువారిలో శ్రేష్ఠుడగు భీష్ముని మరియు పెక్కు ప్రశ్నల నడిగెను. ఆ కురుశ్రేష్ఠుడును ప్రీతినందినవాడై అంతయు బోధించెను. 

			ఇది శ్రీ మహాభారతము శాంతిపర్వమున ఆపద్ధర్మపర్వమున దమమును వివరించిన
నూట అరువదవ అధ్యాయము.

			  

		

		
			
			

		

		
			5.	 బ్రాహ్మణానామ్ - అనుదానికి ‘భక్తః’ అనుపదమును కలుపు కొనవలయును.

			6.	బ్రహ్మశస్తానామ్ - బ్రాహ్మణుల హింస గలవారి; సంవిదమ్ - ఐకమత్యమును; అలభమానానామ్ - పొందని నః; మా; మిగులు ఉండ, రానిది అని భావము. 

				వేదనిశ్చయాన్ - జ్ఞాన సంపన్నులగు మిమ్ములను (మీతో) మరల మరల చెప్పుకొందునని బావము. 

			7. 	నిర్జనా:- జనుల సంపర్కములేని - ఎవ్వరినుండియు నేమియు గ్రహింపని యోగులు - అనితాత్పర్యము; నిర్ధనాన్- దీనులను - ఎట్లు రక్షింతురో అట్లు నన్ను మీరు మీశక్తియుక్తులచేత రక్షింపవలయునని భావము. 

			8. 	ఆపాతాన్ - నరకములను; 

			9. 	పైకి కానవచ్చు నాదోషములను మాత్రమే చూచువాడు నిజమునకు పండితుడే యగును. కాని నా లోపలి ప్రజ్ఞను తెలియని వాడైనచో అతడు అపండితుడే యగునని భావము. నీవట్లు అపండితుడవు కాక తండ్రి పసివాడగుకొడుకును మన్నించినట్లు ప్రేమతో చూడవలయునని త్వాత్పర్యము. 

			10. 	బ్రహ్మ - బ్రాహ్మణజాతి - కోపించినదై చేయరాని దానిని చేయుననుటలో ఆశ్చర్యమేమియు లేదని భావము. ఇది తెలిసిన ప్రాజ్ఞుడు వివేకము కలవాడై ప్రాణులయందు కోపము చేయకుండవలయునని భావము. 

			11. 	ప్రజ్ఞకు ఫలము కోపములేనివాడగుటయే కాదు. మరియు దానికి మహత్త్వము కూడ కలదని ధ్వని. 

			12.  	య:- ఎవడు; సాధుషు - సత్పురుషులయందు; నిర్విణ్ణాత్మా - విరాగభావము కలవాడగునో; పరోక్ష:- వారి మంచి చూపునుండి మరలిన వాడగునో; ధిక్కృతః- వారిచేత తిరస్కరింపబడినవాడగునో - అట్టివానికి ప్రజ్ఞ కలుగదని భావము; ప్రజ్ఞలభింపని అట్టి వానియెడ ఆశ్చర్యములును ఎవ్వరు చేయరు. అనగా వాని కెవ్వరు గొప్ప ప్రయోజనములను కలిగింపరని భావము. సత్సంగతి లేనిచో ప్రజ్ఞ దుర్లభమని తాత్పర్యము. 

			13. 	వీర్యమ్ - ‘ బ్రాహ్మణుల’ అను పదమును కలుపుకొనవలయును. వేదే - ఋగ్వేదము మున్నగు దానియందు; ఆగమే - సర్వార్థములను ప్రకాశింపజేయు ఇతర శాస్త్రమునందును, చెప్పిన సత్కార్యములను శాంతిని విడనాడక చేయుమని ప్రచోదన; బ్రహ్మా - బ్రాహ్మణుడు; శరణమ్ - రక్షకుడు; అస్తు - అగుగాక! 

			14. 	‘యత్కృతం తద్వై పారత్రికమ్’ అని పదమును కలుపుకొని అర్థము చెప్పుకొనవలయును. 

			15. 	బుభూషుమ్ - శ్రేయస్సును పొందగోరువానిని; 

			16. 	సర్వభూతహితరూపమైన ధర్మమును ఆచరింపుమని భావము 

			17. 	న-ఉపాహ్వయే-పిలుచుటలేదు- శిష్యునిచేసికొనుట లేదని భావము - కేవలము నీయందలి ప్రీతితో నిన్ను శిష్యునిగా స్వీకరించుచున్నానని భావము. 

			18. 	జల్పతామ్ - శౌనకుడు పాపిష్ఠుని చేపట్టెను. ఛీ! అని వాగు వారిని లెక్కచేయక - అనిభావము. 

			20. 	ప్రతిజ్ఞాస్యన్తి - చక్కగా తెలిసికొందురు; మత్కృతమ్ - నా అభిప్రాయము చేయబడినదే - అని; జానీహి - ఎరుగుము. 

			21.	తే-ఆబ్రాహ్మణులు; మత్కృతే-నానిమిత్తముగా; తే-నీవలన-క్షేమమును పొందుదురు.

			ద్విపఞ్చాశదధిక శతతమోఽధ్యాయః

		

		
			
			

		

		
			1.	శ్రీమాన్ - విద్యకలవాడను; మహాబల:- గొప్ప బలము కలవాడను - ఇట బలమనగా గుండెబలము; తుష్టః- ఆవిద్యచేతను, గుండెధైర్యముచేతను కలిగిన తుష్టి కలవాడను. 

			3. 	సః- అట్టి నీవు; మునుపు ఇతరులను తీవ్రబాధలకు లక్ష్యము చేసినవాడవు - అనిభావము. 

			4. 	అభిభూతానామ్ - ‘అధర్మముతో’ అనుమాటను కలుపుకొనవలయును. అధర్మముతో చెడిన వారి విషయమున - అని అర్థము.  

			5.	అదుర్లభః- దుర్లభమనునది లేనివాడు - సంపన్నుడని యర్థము. 

			6.	అనాలోచితముగా చేయుటయే మొత్తముగా దీనతకు కారణమైనచో, ఆలోచించి దానిని చక్కదిద్దుకొనుటవలన అది గుణముగా నగునని శ్లోకభావము. 

			10.	ఏకాన్తతః- మిక్కిలి ప్రయత్నముతో 

			11	తపస్సును గూర్చియే చెప్పుచున్నారు. 

			12.	"మానసః" ఇచట శబ్దము పుంలింగమగుట ఆర్షము.

			15.	కుమారః- బాలుడు; సత్యః- ఒకేరూపము స్థితికలవాడు; రాగద్వేషములు లేనివాడగుటవలన - అని భావము. 

			16. 	సుఖము, దుఃఖము - రెండును కల్పితమే అని భావము; ప్రకృతిభూతానామ్ - ప్రకృతి యనగా బ్రహ్మము - అదిగా అయినవారికి; సర్వసంసర్గయాయినామ్ - సంసర్గము అనగా పాపములు. సమస్తములైన పాపములు పొందిన వారికి; అవిద్యకలయికతో సంసార దుఃఖములు పొంది దుఃఖముతో కూడి యున్న వారికిని త్యాగగుణముచేత బ్రహ్మ స్వరూపము సిద్ధించునని భావము. 

			18. 	ఇచట బలమనగా హృదయబలము - ధైర్యముచేత; సంవిభాగైః- దానములచేత; ఓజః - ఇంద్రియముల పటుత్వము. 

			20.	విక్రమమాణః- ఇచట 'శానచ్' ప్రత్యయము కర్మార్థకము. ఇతనిపై పరులు ఆక్రమించుచున్నను అని అర్థము; త్యజమానః- వెలివేయబడుచున్నప్పటికిని; ఆత్మనః, దర్శనాత్ - తన్నెట్లు చూచుకొనునో అట్లు ఇతరులను తనతో సమానులుగా భావింపవలయునని భావము; మార్గయ - నిశ్చయింపుము. 

			21.	హిమాగ్ని ఘోరసదృశ :- హిమమువలె చల్లనివాడు, అగ్నివలె తపింపజేయువాడును కావలయునని భావము; అట్టివాడు యముడు - అతనివలె గుణదోషవిచారకుడు కావలయును (రాజు). లాంగలాశనికల్పః - నాగలివలె చెడు బీజములను పెకలించి వేయువాడు, పిడుగువలె అకస్మాత్తుగ దుష్టులయందు దుముకువాడును కావలయును. 

			22.	సుప్రసక్తమ్ - ప్రీతివిశేషముచేతగాని; విశేషేణ - పాండిత్యము మున్నగువిశేషలక్షణముచేతగాని; అవిచ్ఛిన్నేన - సామాన్య ధర్మమగు బ్రాహ్మణుడగుట మొదలగు దానిచేతగాని - అసాధువుల సంపర్కము పొందరాదు. కదాచిత్ - ఎన్నటికిని; అహం న అస్మి న - నేను లేనివాడను కాను - నిత్యముగా ఉండువాడనే అనుకొనుచు - ప్రవర్తింపవలయును. తననాశనము కోరు ఖలుల సాంగత్యమును చేయరాదని భావము. దుర్జనసంగతి ప్రాణాంతకమగు ననియు భావము. 

			23.24. ఒక్కసారి తెలియక పాపము చేసినవాడు; తప్యమానః- పశ్చాత్తాపమాత్రమున; విముచ్యతే - విడివడును. ద్వితీయాత్ - ఆపాపమునే రెండవమారు చేసినచో; ఈపనిమరల చేయను - అను నియమ గ్రహణముచేత - ప్రతినపూనుటచేత - ముక్తుడగును; మూడవమారు చేసినచో, ఏదో ఒక ధర్మ కార్యము నాచరించి ముక్తుడగును. మరల మరల అదేపాపము చేసినవాడు తీర్థములను సేవించుట మొదలగు వానివలన ముక్తుడగును.

			30. 	అఘమర్షణమ్ - ఋతం సత్యం అనుమూడు ఋక్కుల సముదాయము; 

			32. 	అనుయుజ్య - మిక్కిలి గౌరవముతో సమీపించి; ధర్మ్యమ్ - ధర్మమువలన నేర్పడునది; ఫలమ్ - సుఖ రూపమైన ఫలమును; వేత్థ - ఎరుగుదువా? అట్లే నరకం, ఫలమ్ - నరకమునందలి దుఃఖరూపమైన ఫలము నెరుగుదువా - అని ప్రశ్నించిరని భావము.

			33.	యస్య - ఏ యోగికి; ఉభే - రెండును - సుఖ దుఃఖములు రెండును; యస్య - ఎవనికి ; తయోః- ఆ రెంటియందును; జయః - సమానమగు జయము; కలుగునో; ఉత, న - కలుగదో; అట్లు సమాన ఫలములేనియపుడు, పుణ్యముఫలమేమి? దానపుణ్యముచేత ఎట్లు పాపమును నరుడు పోగొట్టుకొనును? - అని ప్రశ్నతాత్పర్యము.  

			35. 	కర్తృత్వాభిమానము లేనివాడు పాపము చేసియు చేయనివాడే యగునని భావము. 

		

		
			
			

		

		
			
			

		

		
			ఇంద్రోత పారిక్షితీయము  

			153

		

		
			153. 	చనిపోయిన రాజునకు బుద్ధి పూర్వకముగానో, తెలియకయో చేసిన పాపము సత్కర్మము చేతను, ధర్మమును పరిపాలించుట చేతను నశించును కనుక పరలోక భయము లేదనుటను నిరూపించియున్నారు. ఈ లోకమునందును మిక్కిలి ఆపదపొంది చచ్చినవానివలెనున్నవానికి, రెండు జంతువులు, నేను నేను అనుభావముతో, తినుటకు కోరుచుండగా ఏదో ఒక కారణము చేత కొంచెము కాలము నిలిచియున్నవానికి గతికలదా? లేదా? అని ధర్మజుని ప్రశ్నతాత్పర్యము. అటువంటివాడు మరల బ్రదుకుట ఎందైన చూచితిరా? అని ధర్మజుని ఆశయము. 

			2. 	దీనికి సమాధానము - గ్రద్దనక్కలు ఒక్కమారుగా కోరిన చచ్చినశిశువును, వానివారిని అడ్డుకొనుట వలన కొంతకాలము అచట నిలపి ఉంచిన వానిని ఈశ్వరుడు బ్రతికించినట్లు ఈశ్వరుడొక్కొక్క మారు అనుగ్రహింపవచ్చునని ఆఖ్యాయికద్వారా తెలుపుచున్నారు. 

		

		
			త్రిపఞ్చాశదధిక శతతమోఽధ్యాయః

		

		
			
			

		

		
			
			

		

		
			గ్రద్ద నక్కల సంవాదము  

			154.	ఆపదనొందినరాజు దైవము అనుగ్రహము లేనివాడైనచో ఆ పగవానినే శరణు పొందవలయునా? లేక మాటలపొగరుతో అతనితో విరోధము పెట్టుకొని తన వారినందరిని వదలివైచి తన్నుమాత్రమే కాపాడుకొనవలయునా? అను దీనిని పవనశాల్మలి సంవాదరూపమగు ఇతిహాసముతో నిరూపించు చున్నారు. 

			7. 	నల్వ:- నాలుగువందల బారలు, పరీణాహః - లావు - వైశాల్యమని భావము. 

		

		
			చతుష్పఞ్చాశదధిక శతతమోఽధ్యాయః

			పవనశాల్మలి సంవాదము  

			పఞ్చపఞ్చాధిక శతతమోఽధ్యాయః

			పవనశాల్మలి సంవాదము  

			షట్పఞ్చాశదధిక శతతమోఽధ్యాయః

			పవనశాల్మలి సంవాదము  

			సప్తపఞ్చాధిక శతతమోఽధ్యాయః

			పవనశాల్మలి సంవాదము  

			అష్టపఞ్చాశదధిక శతతమోఽధ్యాయః

			158.	ఈవిధముగా ఆపద్ధర్మములను ఉపదేశించి రాజులకు, ఇతరులకును సర్వాపదలకు మూలములైన దోషములను, ఉత్పత్తికి ప్రతిబంధకములైన గుణములను లోభము, అజ్ఞానము, దమము, తపస్సు, సత్యము మొదలగు వానిని వదలవలసిన వానిని, గ్రహింపవలసిన వానిని క్రమముగా ఏడు అధ్యాయములలో వివరించుచున్నారు. 

			2. 	గ్రాహః- గ్రాహము - మొసలి - వంటిది కనుక గ్రాహము. తినివేయునదని భావము. 

			3. 	యేన-దేనిచేత - ఏలోభముచేత జనులు పాపము చేయువారగుదురో, 

			4. 	పరాసుతా - పరులకు వశమైన ప్రాణములు కలిగి యుండుట - తన ప్రాణములపై తన కధికారము లేనిస్థితి. 

			5. 	అభిధ్యా - చింత; అప్రఖ్యతా - అపకీర్తి. 

			6. 	అత్యాగః మొదలుకొని ‘అకార్యాణాం క్రియాః’ అను నంతవరకు లోభమువలన ప్రవర్తించు దోషములని పూర్వశ్లోకముతో అన్వయము. 

			11.	జాతౌ - పుట్టుక యందు.

			12.	నింపుటకు సాధ్యము కానిది అయిన లోభమునుగెలువవలయు నని పదునాల్గవ శ్లోకముతో అన్వయము.

			17. 	అల్పమైన ధనాదులయందును బుద్ధికలవారు అల్పబుద్ధులు. లోభులని తాత్పర్యము. 

			18. 	ధర్మవైతంసికాః - ధర్మము నెపముతో ఇతరులను హింసించువారు; ధ్వజినః - ధర్మములను ప్రచారము చేయుచుండువారు (ఆచరింపరని భావము) 

			19. 	హేతుబలమ్ 

				“యేన కేనాప్యుపాయేన యస్య కస్యాపి దేహినః 

			 సంతోషం జనయే త్ప్రాజ్ఞ స్తదేవేశ్వర పూజనమ్” 

				‘ఏదో ఒక ఉపాయముచేత ఏదో ఒక దేహికి బుద్ధిశాలి సంతోషము కలిగింపవలయును. అదే యీశ్వరపూజనము’ మొదలైన వాక్యములను పట్టుకొని ఒకరికొకరు సంతోషము కలిగించు కొను కారణముతో పరభార్యల ననుభవించుట మొదలైనది కూడ ధర్మమే అని వర్ణింతురని భావము. 

			20. 	సంస్థా - స్థితి; విక్రియతే - చెడగొట్టబడును. సా, ప్రపద్యతే - అది అట్లగుటయే మంచిదని చెప్పుదురు. 

			26. 	సర్వదేయాః - సర్వము - ప్రాణమునుకూడ ఇతరులకొరకు దానయోగ్యముగా భావించువారు. 

			29. 	పృచ్ఛ చ - అడుగుము - ధర్మమును అని కలుపుకొనవలయును. 

			30.	క్రియాః - ఆహారము మొదలగు పనులనెట్లు అవశ్యము చేయుదురో ధర్మము నట్లే చేయుదురని భావము. 

			31. 	న గుహ్యమ్ - దాచుకొనదగినది - నలుగురకు తెలియరాని దనుకొను దోషము ఏమియు వారిలో నుండదని భావము.

			35. 	శుభ + అశుభే అనిపదవిభాగము. శుభ - హేశుభ ఓమంచివాడా! అని సంబోధన దైవస్వరూపులగు ఆశిష్టులను ఆరాధించిననే వాక్ప్రలాపములు గుణవంతము లగును. ఇతరములగు మూఢుల వాక్పలాపములు అశుభమకొరకే యగునని భావము. లోభమును గెలువ గోరువాడు సత్సంగము చేయవలయునని ఫలితార్థము. 

			2. 	వాచ్యతామ్ - నిందను 

			4. 	అజ్ఞానపుస్వరూపముతోపాటు మొత్తము పండ్రెండు విషయముల నిచట అడుగుచున్నారు. 

			6. 	అజ్ఞాన స్వరూపమును రెండు శ్లోకములతో చెప్పుచున్నారు. 

			7. 	నిజమునకు రాగాదులు కారణములు. వానివలన నగు అనర్థములు కార్యములు. కార్యమునందు కారణమును భావించి చెప్పుటచేత రాగాదులే అజ్ఞానము అగుచున్నవి. పాపానాం క్రియాః హింసించుట మొ||వి. 

			8. 	ఏతస్య ప్రవృత్తేః - ఈ అజ్ఞానము ప్రవర్తించు తీరును, వృద్ధి క్షయములను - ఈ మూడింటిని, వినుమని భావము. 

			9. 	ముఖ్యమగు అజ్ఞాన స్వరూపము నిందు చెప్పుచున్నారు. ఇందును వెనుక చెప్పిన విధముగా కార్యమును సూచించునట్లుగా కారణమును చెప్పుచున్నారు.

			10. 	యుధిష్ఠిరుడు మొత్తము పండ్రెండింటిని తెలియగోరెను. అందులో అజ్ఞాన స్వరూపము మొదటిది. దానిని తొమ్మిదవ శ్లోకమున నిరూపించిరి. ఈ శ్లోకమున ప్రవృత్తి, స్థానము, వృద్ధి, క్షయము, ఉదయము అను ఐదింటికి సమాధానము చెప్పుచున్నారు. (1) లోభ ప్రభవమ్ - లోభము వలన నేర్పడు చున్నది (ప్రవృత్తి) (2) వృద్ధమ్ - లోభము పెరుగగా నిది పెరుగును. (వృద్ధి) (3) స్థానము - లోభస్థానమే దీని స్థానము (స్థానము) (4) లోభము క్షీణింపగా ఇది క్షీణించును (క్షయము) (5) ఉపైతి వివిధాం గతిమ్ సంతాపము, దుఃఖము, మోహము మొదలగు పెక్కు గతులను పొందించునదగుచు ఉదయించును. (ఉదయము) లోభము ఉదయింపగా నిదియు ఉదయించునని తాత్పర్యము. 

			11. 	ఇక మూలము మొదలగువానికి సమాధానము చెప్పుచున్నారు. అజ్ఞానాత్మకమగు లోభమునకు మూలము మోహము. దీనినే వైచిత్త్యమనియు నందురు. కార్యమును, ఆకార్యమును నిర్ణయింపలేకపోవుట. ఈ మోహసంయోగము తోడనే అజ్ఞాన సంయోగము ఇట్లు మూలము, యోగము అను రెండింటికి సమాధానములు వచ్చినవి. అజ్ఞానమునకు గతి కాలాత్మత - స్వర్గము, నరకము, నరజన్మ, అసురజన్మము, పశు పక్ష్యాదుల జన్మము అనువాని రూపమైనది. ఇది తొమ్మిదవ ప్రశ్నకు ఉత్తరము. అజ్ఞానము చిన్నభిన్నమగుట కాలమువలన జరుగును. పొందగోరిన ప్రయోజనమునకు విఘ్నము కలిగిన సమయమున వెంటనే వైచిత్యము (చిత్తము వికలమగుట) కలుగును. అదియే కాలము. ఇది పదియవ ప్రశ్నకు సమాధానము. ఇంకను కారణమనగా మూలభూతమైనది. ఫల రూపమైనది హేతువు. వానిని తరువాతి శ్లోకమున చెప్పుచున్నారు. 

			12. 	అజ్ఞానమునకు లోభము, లోభమునకు అజ్ఞానము కారణములు, పరస్పరము కార్యములు. ఇట్లు అడిగిన పండ్రెండు ప్రశ్నలకును క్రమముగా సమాధానములు చెప్పియున్నారు.

			2. 	ఇందును అందును - ఇహలోక పరలోకములలో 

			6.	దమః - ఇంద్రియముల నదుపున నంచుకొనుట, పరాయణమ్ - తుది దిక్కు - ఇందే సర్వధర్మములు అంతర్భూతములై యున్నవని భావము. 

			17. 	‘ఫైశునమ్’ అని దాని నుండి చెప్పిన లక్షణములన్నియు తరువాతి శ్లోకమునందలి “నైవదాన్తో నిషేవతే” అనుదానితో అన్వయించును. “స్తుతినిన్దా వివర్జనమ్’ అనుచోట స్తుతినిన్దా - అవివర్జనమ్ - అని పద విభాగము. 

			18. 	దర్పమ్ - గర్వము; స్తంభమ్ - అవినయము. 

			19.	 అల్పేషు - అనిత్యములగు తుచ్ఛ సుఖములయందు; కథంచన - ఎన్నటికిని; అర్థీ, న - కోరెడువాడు కాడు; న, పూర్యతే - బ్రహ్మలోకము అరచేతికి వచ్చినను అతడు తృప్తిపడడని తాత్పర్యము. పరమసుఖమగు మోక్షముతో మాత్రమే తృప్తినందునని భావము.  

			24.	వర్త్మ - స్వభావసిద్ధమైన మార్గము. ఇతరులకు ఏది విహితమో అది జ్ఞానము కలవానికి సహజముగా ఏర్పడునది అని భావము. 

			27. 	అవాచినోతి - భోగముతో లేకుండ చేసికొనును. తత్వజ్ఞునకు కర్మములతగులము ఉండదని స్మృతి. మైత్రాయణమనగా సర్వభూతములకు అభయము నొసగుట - ఆ నడవడితో చరించును. 

			28. 	దీనిచేత దేవయానమునో మరియొక మార్గమునో పట్టి వెళ్లెననుట తెలియరాదని భావము. ఏలయన అందు ఉత్ర్కమణము లేదు. “న తస్య ప్రాణా ఉత్క్రామన్త్యత్రైవ సమవనీయన్తే బ్రహ్మైవ సన్ బ్రహ్మాప్యేతి’’ - ‘అతని ప్రాణములు అతని నుండి వెలువడిపోవు. ఇందే (ఈ దేహము నందే) కలసి పోవును. అట్టివాడు బ్రహ్మమేయై బ్రహ్మమును పొందును’ అను శ్రుతి వాక్యములు దీనిని నిరూపించుచున్నవి. 

			31. 	కామే శుచిః - సత్యకాము డని భావము. అనావృత్తః - అన్ని యెడల ఇష్టము వచ్చినట్లు సంచరించు వాడని భావము. “తస్య సర్వేషు లోకేషు కామచారో భవతి’ - ‘జ్ఞానికి సర్వలోకముల యందును కోరిన తీరును సంచరించు స్థితి కలుగును.’ అని శ్రుతి చెప్పుచున్నది. శుచిః - కామములను వదలివైచినవాడు; సత్కారమ్ - సత్యసంస్కారము మొదలైన గుణముల సంబంధము చేత; ఇహ - ఈ లోకమున, సత్కారం - సత్కారమును; ప్రాప్య - పొంది, స్వర్గమ్, అభిపద్యతే - విదేహ కైవల్యకాలమున పరమసుఖమును పొందును. 

			32. 	గుహాయామ్ - హృదయమనెడు పద్మమునందు; పైతామహమ్ - బ్రహ్మలోకమను పేరు కలిగినది; 

			భీష్మ ఉవాచ - భీష్ము డిట్లు చెప్పెను. 

			సర్వ మేత త్తపో మూలం కవయః పరిచక్షతే,

			నహ్యేతప్తతపా మూఢః క్రియాఫల మవాప్యతే. 	1 

			ఇది యంతయు తపస్సే కీలకముగా కలది యని మేధావులు చెప్పుచుందురు. తపమును పండించుకొనని మూఢుడు క్రియాఫలమును పొందడు. 

			ప్రజాపతి రిదం సర్వం తపసైవాసృజ త్ప్రభుః,

			తథైవ వేదా నృషయ స్తపసా ప్రతిపేదిరే. 	2 

			ప్రజాపతి దీనినంతటిని తపస్సుచేతనే సమర్థుడై సృజించెను. అట్లే మంత్రద్రష్టలు తపస్సు చేతనే వేదములను పొందిరి. 

			తపసైన ససర్జాన్నం ఫలమూలాని యాని చ, 

			త్రీన్ లోకాన్ తపసా సిద్ధాః పశ్యన్తి సుసమాహితాః. 	3 

			తపస్సుచేతనే అన్నమును సృజించెను. పండ్లను దుంపలను సృజించెను. తపస్సు సిద్ధి పొందినవారు చెదరని బుద్ధి కలవారై మూడు లోకములను దర్శింతురు. 

			ఔషధా న్యగదాదీని క్రియాశ్చ వివిధా స్తథా, 

			తపసైవ హి సిద్ధ్యన్తి తపోమూలం హి సాధనమ్. 	4 

			ఔషధములు, ఆరోగ్యములు, వేరువేరు చికిత్సలు తపస్సుచేతనే సిద్ధించును. సాధన మంతటికి తపస్సే కుదురు. 

			యద్దురాపం భవేత్కించి త్తత్సర్వం తపసో భవేత్, 

			ఐశ్వర్య మృషయః ప్రాప్తి స్తపసైవ న సంశయః. 	5 

			పొందనలవికానిది యే కొంచె మున్నను ఆదియంతయు తపస్సు వలన సిద్ధించును. ఋషులు తపస్సు చేతనే ఐశ్వర్యమును పొందిరి. సంశయము లేదు. 

			సురాపోఽసంమతా దాయీ భ్రూణహా గురుతల్పగః,

			తపసైవ సుతప్తేన నరః పాపా త్ప్రముచ్యతే. 	6 

			మద్యము త్రావువాడు, ఇతరుల సొమ్ములను కొల్లగొట్టువాడు, భ్రూణహత్యలు చేయువాడు, గురుభార్యను చెరచువాడును అగు నరుడు చక్కగా చేసిన తపస్సు చేతనే ఆ పాపము నుండి విడివడును. 

			 తపసో బహురూపస్య తై స్తై ర్వారైః ప్రవర్తతః, 

			నివృత్త్యా వర్తమానస్య తపో నానశనాత్పరమ్. 	7 

			పెక్కురూపములు కలదియు, ఆయా ద్వారములతో ప్రవర్తించునదియు, ఇహ సుఖములనుండి మరలిన స్వభావముతో నివృత్తి నడుచున్నట్టిదియు నగు తపస్సు యొక్క తుదిమెట్టు ఉపవాసము. దానిని మించినది లేదు. 

			అహింసా సత్యవచనం దాన మిన్ద్రియ నిగ్రహః, 

			ఏతేభ్యో హి మహారాజ తపో నానశనా త్పరమ్. 	8 

			అహింస, సత్యభాషణము, దానము, ఇంద్రియ నిగ్రహము ఈ అన్నింటికంటెను మించినది ఉపవాసము. దానికంటె మించినది లేదు. 

			న దుష్కరతరం దానా న్నాతిమాతర మాశ్రమః,

			త్రైవిద్యేభ్యః పరం నాస్తి సంన్యాసః పరమం తపః.	 9 

			దానము కంటె దుష్కరతరము మరియొకటి లేదు. తల్లిని దాటిపోయెడు ఆశ్రమము లేదు. మూడు వేదములను పుక్కిట బట్టినవానిని మించిన పండితుడు మరొకడు లేడు. సంన్యాసము మిక్కిలి శ్రేష్ఠమగు తపస్సు. 

			ఇన్ద్రియాణీహ రక్షన్తి స్వర్గ ధర్మాభిగుప్తయే, 

			తస్మా దర్థే చ ధర్మే చ తపో నానశనాత్పరమ్. 	10 

			స్వర్గధర్మమును చక్కగా కాపాడుకొనుటకై ఇంద్రియములను రక్షించుకొందురు. అందువలన ధర్మమునందును, అర్థమునందును తపస్సు ఉపవాసవ్రతముకంటె మించినది లేదు. 

			 ఋషయః పితరో దేవా మనుష్యా మృగపక్షిణః,

			యాని చాన్యాని భూతాని స్థావరాణి చరాణి చ.	11

			తపః పరాయణాః సర్వే సిద్ధ్యన్తి తపసా చ తే,

			ఇత్యేవం తపసా దేవా మహత్త్యం ప్రతిపేదిరే. 	12

			ఋషులు, పితృదేవతలు, దేవతలు, మనుష్యులు, చివరకు పశువులు పక్షులును, ఇంకను స్థావరములు, జంగమములు నగు భూతములన్నియు తపస్సే చివరి దిక్కుగా కలిగినట్టివి. తపస్సుచేతనే అన్నియు ఏర్పడినవి. ఈవిధముగనే దేవతలు తపస్సుతో గొప్పతనమును సాధించిరి. 

			ఇమా నీష్టవిభాగాని ఫలాని తపసః సదా, 

			తపసా శక్యతే ప్రాప్తుం దేవత్వ మపి నిశ్చయాత్.	13 

			ఇతి శ్రీ మహాభారతే శాన్తిపర్వణి ఆపద్ధర్మపర్వణి తపః ప్రశంసాయాం
ఏకషష్ట్యధిక శతతమోఽధ్యాయః 

			ఇవియన్నియు తపస్సునకు ఇష్టమైన విభాగములు గల ఫలములు. ఈ నిశ్చయమును బట్టి తపస్సుచేత దేవత్వమును గూడ పొందనగును. 

			ఇది శ్రీ మహాభారతము శాంతిపర్వమున ఆపద్ధర్మ పర్వమున తపస్సు మహిమను
వర్ణించు నూట అరువది యొకటవ అధ్యాయము. 

			యుధిష్ఠిర ఉవాచ - యుధిష్ఠిరు డిట్లు అనెను. 

			సత్యం ధర్మం ప్రశంసన్తి విప్రర్షి పితృదేవతాః, 

			సత్య మిచ్ఛా మ్యహం శ్రోతుం తన్మే బ్రూహి పితామహ, 	1 

			తాతా! విద్యావేత్తలు, ఋషులు, పితృదేవతలు అందరును సత్యమునే ధర్మముగా కొనియాడుదురు. సత్యమును గూర్చి వినగోరుచున్నాను. దానిని నాకు తెలియ జెప్పుము. 

			సత్యం విలక్షణం రాజన్ కథం వా తదవాప్యతే, 

			సత్యం ప్రాప్య భవేత్కించ కథం చైవ తదుచ్యతామ్. 	2 

			రాజా! సత్యము విలక్షణమైనది. దానిని పొందుటయెట్లు? పొందినచో అగునదేమి? అది యెట్లుండును? దీనిని నాకు తెలియజేయుము. 

			భీష్మ ఉవాచ - భీష్ము డిట్లు చెప్పెను. 

			చాతుర్వర్ణ్యస్య ధర్మాణాం సంకరో నప్రశస్యతే,

			అవికారితమం సత్యం సర్వవర్ణేషు భారత. 	3 

			నాలుగు వర్ణముల వారి ధర్మములు కలగాపులగమై పోవుట మంచిది కాదు. అన్ని వర్ణములయందును ఏవిధమైన వికారము లేకుండునట్టిదియే సత్యము. 

			సత్యం సత్సు సదా ధర్మః సత్యం ధర్మః సనాతనః,

			సత్య మేవ నమస్యేత సత్యం హి పరమా గతిః. 	4 

			సజ్జనులయందు సత్యమే సర్వకాలములకు సంబంధించిన ధర్మము. అది సనాతనమగు ధర్మము. సత్యమునే అందరు నమస్కరింతురు. సత్యమే పరమగతి. 

			సత్యం ధర్మ స్తపో యోగః సత్యం బ్రహ్మ సనాతనమ్,

			సత్యం యజ్ఞః పరః ప్రోక్తః సర్వం సత్యే ప్రతిష్ఠితమ్. 	5 

			సత్యమే ధర్మము. తపస్సు, యోగము, సత్యము సనాతనమగు బ్రహ్మము. సత్యము అన్నిటికంటె మిన్న యగు యజ్ఞము. సత్యమునందే సర్వము పాదుకొని యున్నది. 

			ఆచారా నిహ సత్యస్య యథావ దను పూర్వశః,

			లక్షణం చ ప్రవక్ష్యామి సత్యస్యేహ యథాక్రమమ్.	 6 

			క్రమముగా సత్యము యొక్క ఆచారములను, లక్షణమును వక్కాణింతును. 

			ప్రాప్యతే చ యథా సత్యం తచ్చ శ్రోతు మిహార్హసి,

			సత్యము నెట్లు సాధింపవలయునో కూడ నీవు వినదగును.

			సత్యం త్రయోదశవిధం సర్వలోకేషు భారత.	 7

			సత్యం చ సమతా చైవ దమశ్చైవ న సంశయః,

			అమాత్సర్వం క్షమా చైవ హ్రీ స్తితిక్షాఽనసూయతా.	 8

			త్యాగో ధ్యాన మథార్యత్వం ధృతిశ్చ సతతం దయా,

			అహింసా చైవ రాజేన్ద్ర సత్యాకారా స్త్రయోదశ. 	9

			లోకములన్నింటి యందును సత్యము పదుమూడు విధము లైనట్టిది. సత్యము, సమత, దమము, మాత్సర్యము లేకుండుట, సహనము, సిగ్గు, కష్టములు కలిగినపుడు తట్టుకొనగలుగుట, అసూయ లేకుండుట, త్యాగముననుసంధించుట, పెద్దమనిషితనము, గుండెదిటవు, దయ, అహింస అను నీ పదుమూడును సత్యము ఆకారములు. 

			సత్యం నామావ్యయం నిత్య మవికారి తథైవ చ,

			సర్వధర్మావిరుద్ధేన యోగే నైత దవాప్యతే. 	10 

			సత్యమనగా మార్పులు లేనిది. నిత్యమైనది. వికారములు పొందనిది. సర్వధర్మములకు విరుద్ధము కాని యోగముతో దానిని పొందనగును. 

			ఆత్మ నీష్టే తథానిష్టే రిపౌ చ సమతా తథా, 

			ఇచ్ఛాద్వేషం క్షయం ప్రాప్య కామక్రోధక్షయం తథా. 	11 

			తనయందు ఇష్టునియందు, అనిష్టునియందు, శత్రువునందు ఒకే విధముగా నుండుట సమత. కోరికలయందు వెగటును, లేదా వానిని చంపుకొనుటను, కామక్రోధములను రూపుమాపుటను పొంది దీనిని సాధింప నగును. 

			దమో నాన్యస్పృహా నిత్యం గాంభీర్యం ధైర్యమేవ చ,

			అభయం రోగశమనం జ్ఞానే నైత దవాప్యతే.	 12 

			ఇతరములయందు స్పృహ లేకుండుట, మనసునందలి భావములు ఇతరులకు తెలియరానీకుండుట, బుద్ధిసంపదతో రమించుట, అభయము, రోగముల నణచివేయుట అనునది దమము. దీనిని జ్ఞానముచేత పొందనగును. 

			అమాత్సర్యం బుధాః ప్రాహు ర్దానే ధర్మేచ సంయమః, 

			అవస్థితేన నిత్యం చ సత్యే నామత్సరీ భవేత్. 	13 

			దానమునందును, ధర్మమునందును మనస్సును అదుపున నుంచుకొనుటను పండితులు అమాత్సర్య మందురు. ఎల్లవేళల ఒకేవిధముగా తొణుకు బెణుకులు లేని నిలుకడ గల సత్యము చేత అమత్సరి యగును. 

			అక్షమాయాః క్షమాయాశ్చ ప్రియాణీహాప్రియాణి చ,

			క్షమతే సంమతః సాధుః సాధ్వాప్నోతి చ సత్యవాక్. 	14 

			సహనము చూపరాని విషయమునందు, చూపదగు విషయములందును ప్రియములను, అప్రియములను ఇష్టపూర్వముగా సహించువాడే సాధువు. అట్టి సాధుస్థితిని సత్యవాక్కు పొందును. (ఇది క్షమలక్షణము) 

			కల్యాణం కురుతే బాఢం ధీమా న్న గ్లాయతే క్వచిత్, 

			ప్రశాంత వాఙ్మనా నిత్యం హ్రీస్తు ధర్మా దవాప్యతే.	 15 

			మంచిపనులు మిక్కిలిగా బుద్ధిశక్తితో చేయుచుండును. ఎందును క్రుంగిపోవడు. ప్రశాంతమైన వాక్కు, మనసు కలిగియుండును. దానిని ‘హ్రీ’ అందురు. అది ధర్మము వలన పొందనగును. 

			ధర్మార్థ హేతోః క్షమతే తితిక్షా క్షాంతిరుచ్యతే, 

			లోకసంగ్రహణార్థం వై సా తు ధైర్యేణ లభ్యతే. 	16 

			ధర్మార్థముల కొరకు ఏ కష్టము నైనను సహించును. అది లోకము నాకట్టుకొనుట కగును. ఆ సహనభావమునే ‘తితిక్ష యందురు. దానిని ధైర్యముతో సాధింపనగును.

			త్యాగః స్నేహస్య యత్త్యాగో విషయాణాం తథైవ చ,

			రాగద్వేష ప్రహీణస్య త్యాగో భవతి నాన్యథా. 	17 

			స్నేహమును, విషయములను (శబ్ద, స్పర్శ, రూప, రస, గంధము లందలి ఇష్ట భావమును) వదలుటయే ‘త్యాగము’. రాగద్వేషములను మొదలంట పెకలించిన వానికి మాత్రమే త్యాగము సిద్ధించును. మరియొక విధమున కాదు. 

			ఆర్యతా నామ భూతానాం యః కరోతి ప్రయత్నతః,

			శుభం కర్మ నిరాకారో వీతరాగ స్తథైవ చ. 	18 

			సర్వభూతములకు పనివడి, ఆర్భాటము లేకుండ, రాగబుద్ధిని వదలి వైచి శుభమైన పనిని ఆచరించుటయే ‘ఆర్యత’. 

			ధృతి ర్నామ సుఖే దుఃఖే యథా నాప్నోతి విక్రియామ్, 

			తాం భజేత సదా ప్రాజ్ఞో య ఇచ్ఛేద్ భూతి మాత్మనః.	 19 

			సుఖమునందును, దుఃఖమునందును వికారమును పొందకుండుట ‘ధృతి’. ప్రజ్ఞ గల నరుడు ఎల్లప్పుడు తనకు సుస్థితిని కోరువాడై దానిని సేవింపవలయును. 

			సర్వథా క్షమిణా భావ్యం తథా సత్యపరేణ చ,

			వీతహర్షభయక్రోధో ధృతి మాప్నోతి పణ్డితః.	 20 

			మనుజు డెల్లవేళల సహనముతో నుండవలయును. సత్యమే పరమమైనదిగా పాటించువాడు కావలయును. పొంగుట, క్రుంగుట, క్రోధము అనువానిని సమూలముగా వదలివేయవలయును. ఇట్టి ‘ధృతి’ని వివేకవంతుడు పొందును. 

			అద్రోహః సర్వభూతేషు కర్మణా, మనసా, గిరా, 

			అనుగ్రహశ్చ దానం చ సతాం ధర్మః సనాతనః. 	21 

			చేష్టతో, మనసుతో, మాటతో సర్వభూతములయందును ద్రోహబుద్ధి లేకుండుటయే ‘అహింస.’ అనుగ్రహము, దానము అనునవి సత్పురుషుల సనాతన మగు ధర్మము. 

			ఏతే త్రయోదశాకారాః పృథక్ సత్యైక లక్షణాః,

			భజన్తే సత్య మేవేహ బృంహయన్తే చ భారత. 	22 

			ఇవి పదుమూడును వేరువేరుగా సత్యమను దాని లక్షణములే. ఇవి సత్యమునే సేవించును. సత్యమునే పెనుపొందజేయును. 

			నాన్తః శక్యో గుణానాం చ వక్తుం సత్యస్య పార్థివ, 

			అతః సత్యం ప్రశంసన్తి విప్రాః స పితృదేవతాః.	 23 

			పార్థివా! సత్యము గుణముల అంతమును చెప్పుటకు సాధ్యము కాదు. అందువలననే విప్రులు, పితృదేవతలు సత్యమునే ప్రశంసింతురు. 

			నాస్తి సత్యా త్పరో ధర్మో నానృతా త్పాతకం పరమ్,

			శ్రుతి ర్హి సత్యం ధర్మస్య తస్మా త్సత్యం న లోపయేత్. 	24 

			సత్యము కంటె మించిన ధర్మము లేదు. అనృతమును మించిన పాతకము లేదు. ధర్మమునకు సత్యమే వేదము. అందువలన సత్యమునకు లోపము రానీయరాదు. 

			ఉపైతి సత్యా ద్ధానం హి తథా యజ్ఞాః సదక్షిణాః,

			త్రేతాగ్నిహోత్రం వేదాశ్చ యే చాన్యే ధర్మనిశ్చయాః. 	25 

			ఈ సత్యమువలన దానము, దక్షిణలతో కూడిన యజ్ఞములు, మూడు అగ్నిహోత్రములు, వేదములు, ఇంకను గల ధర్మ నిశ్చయములు - ఈ అన్నింటిని మానవుడు పొందును. 

			అశ్వమేధ సహస్రం చ సత్యం చ తులయా ధృతమ్,

			అశ్వమేధ సహస్రాద్ధి సత్యమేవ విశిష్యతే. 	26

			ఇతి శ్రీ మహాభారతే శాన్తిపర్వణి ఆపద్ధిర్మ పర్వణి 
సత్య ప్రశంసాయాం ద్విషష్ట్యధిక శతతమోఽధ్యాయః 

			వేయి అశ్వమేధములను, సత్యమును తులయందు ఉంచిరి. అశ్వమేధముల వేయింటి కంటె సత్యమే బరువు తూగినది. 

			ఇది శ్రీమహాభారతము శాంతి పర్వమున ఆపద్ధర్మ పర్వమున సత్యప్రశంస కల నూట అరువది రెండవ అధ్యాయము. 

			యుధిష్ఠిర ఉవాచ - ధర్మరాజిట్లు పలికెను. 

			యతః ప్రభవతి క్రోధః కామో వా భరతర్షభ,

			శోకమోహౌ విధిత్సా చ పరాసుత్వం చ తద్వద. 	1 

			క్రోధము, కామము, శోకమోహములు, విధిత్స, పరాసుత అనునవి దేనివలన కలుగునో భరతవరేణ్యా! దానిని వివరింపుము. 

			లోభో మాత్సర్య మీర్ష్యాచ కుత్సాసూయా కృపా భయమ్,

			ఏత త్సర్వం మహాప్రాజ్ఞ యాథాతథ్యేన మే వద. 	2 

			లోభము, మాత్సర్యము, ఈర్ష్య, జుగుప్స, జాలి, భయము ఇదియంతయు దేనివలన కలుగునో ఉన్నదున్నట్లు నాకు తెలియజెప్పుము. 

			భీష్మ ఉవాచ - భీష్ము డిట్లు చెప్పెను. 

			త్రయోద శైతేఽతిబలాః శత్రవః ప్రాణినాం స్మృతాః,

			ఉపాసన్తే మహారాజ సమన్తాత్ పురుషా నిహ. 	3 

			ఈ పదుమూడును ప్రాణులకు మిక్కిలి బలము గల శత్రువులు. మహారాజా! ఇవి మానవులను ఇచట అంటి పెట్టుకొని యుండును. 

			ఏతే ప్రమత్తం పురుష మప్రమత్తా స్తుదన్తి చ, 

			వృకా ఇవ విలుమృన్తి దృష్ట్వైవ పురుషం బలాత్.	 4 

			ఇవి ప్రమాదపడెడు నరుని ఏమాత్రము ప్రమాదము లేనివై పీడించుచుండును. చూచినంతనే తోడేళ్లవలె బలాత్కారముగా పురుషుని పీకుకొని తినుచుండును. 

			ఏభ్యః ప్రవర్తతే దుఃఖ మేభ్యః పాపం ప్రవర్తతే,

			ఇతి మర్త్యో విజానీయాత్ సతతం పురుషర్షభ.	 5 

			దీనివలన దుఃఖము ఏర్పడుచున్నది. దీనివలన పాపము ప్రవర్తిల్లుచున్నది. అని మానవుడు నిరంతరము తెలిసికొనుచుండవలయును. 

			ఏతేషా ముదయం స్థానం క్షయం చ పృథివీపతే, 

			హన్త తే కథయిష్యామి క్రోధస్యోత్పత్తి మాదితః. 	6 

			దీని పుట్టుక, స్థితి, నాశనము అనువానిని, క్రోధము ఉత్పత్తి మొదలుకొని నీకు చెప్పెదను. 

			యథాతత్త్వం క్షితిపతే తదిహైకమనాః శృణు,

			లోభాత్ర్కోధః ప్రభవతి పరదోషై రుదీర్యతే. 

			క్షమయా తిష్ఠతే రాజన్ క్షమయా వినివర్తతే, 	7

			దీని తత్త్యమును రాజా! చెప్పెదను. చెదరని మనస్సుతో వినుము. 

			లోభమువలన క్రోధము మొలకెత్తును. అది ఇతరుల దోషములు కానరాగా పెంపొందును. ఓరిమి చేత నిలిచిపోవును. ఓరిమిచేత మరలి పోవును. (1) 

			సంకల్పాజ్జాయతే కామః సేవ్యమానో వివర్ధతే. 

			యదా ప్రాజ్ఞో విరమతే తదా సద్యః ప్రణశ్యతి. 	8 

			భావన చేయుట వలన కామము పుట్టును. అనుభవించుచున్న కొలది పెరుగుచుండును. ప్రజ్ఞ కలవాడై దాని నుండి విరమించునపు డది అప్పటికప్పుడు నశించును. (2) 

			పరాసూయా క్రోధలోభా వన్తరా ప్రతిముచ్యతే.                                    	 9

			దయయా సర్వభూతానాం నిర్వేదా ద్వినివర్తతే,

			అవద్య దర్శనా దేతి తత్త్వజ్ఞానాచ్చ ధీమతామ్. 	10 

			ఇతరులయందు అసూయ క్రోధమువలననో అసూయవలననో బయలుదేరును. అన్ని ప్రాణులయందును దయవలనను, నిర్వేదము వలనను వెనుదిరిగి పోవును. ఇతరుల యందలి తప్పులను చూచుటవలన పుట్టును. ధీమంతులకు తత్వజ్ఞానము వలన అణగి పోవును. (3) 

			అజ్ఞాన ప్రభవో మోహః పాపాభ్యాసా త్ప్రవర్తతే,

			యదా ప్రాజ్ఞేషు రమతే తదా సద్యః ప్రణశ్యతి. 	11 

			మోహము అజ్ఞానమువలన పుట్టునట్టిది. పాపములను అలవాటుగా చేయుటవలన కొనసాగుచుండును. నరుడు ప్రజ్ఞగలవారిసముదాయములో మనస్సును ఆనందపరచుకొనుట కలవాటు పడినపుడు అది వెనువెంటనే తుడిచి పెట్టుకొని పోవును. (4) 

			విరుద్ధా నీహ శాస్త్రాణి యే పశ్యన్తి కురూద్వహ, 

			విధిత్సా జాయతే తేషాం తత్త్వజ్ఞానా న్నివర్తతే.	 12 

			శాస్త్రములను విరుద్ధములనుగా చూచువారికి విధిత్స పుట్టును. తత్వమును 

			మెలకువతో తెలియుటవలన అది వెనుదిరిగి పోవును. (5) 

			ప్రీత్యా శోకః ప్రభవతి వియోగా త్తస్య దేహినః,

			యదా నిరర్థకం వేత్తి తదా సద్యః ప్రణశ్యతి. 	13 

			ఒక వస్తువునందలి, లేదా వ్యక్తియందలి ప్రేమ చేత దాని వియోగమువలన నరునకు శోకము పుట్టును. అది పనికిమాలినదని ఎరిగినంతనే నశించును. (6)

			పరాసుతా క్రోధలోభా దభ్యాసాచ్చ ప్రవర్తతే,

			దయయా సర్వభూతానాం నిర్వేదా త్సా నివర్తతే. 	14 

			తప్పుడుపనులయందు మిక్కిలిగా తగులుకొనుట క్రోధలోభములవలనను, అభ్యాసమువలనను మొదలగును. సర్వభూతములయందలి దయవలనను, నిర్వేదమువలనను అది మరలిపోవును. (7) 

			సత్యత్యాగాత్తు మాత్సర్య మహితానాం చ సేవయా, 

			ఏతత్తు క్షీయతే తాత సాధూనా ముపసేవనాత్. 	15 

			సత్యమును వదలి వేయుటవలనను, మేలుకోరనివారిని సేవించుటచేతను మాత్సర్యము ఏర్పడును. సజ్జనులను వదలక సేవించుటవలన అది క్షీణించును. (8) 

			కులజ్ఞానా త్తథైశ్వర్యా న్మదో భవతి దేహినామ్, 

			ఏభి రేవ తు విజ్ఞాతైః స చ సద్యః ప్రణశ్యతి. 	16 

			దేహము గలవారికి, తన కులమును గూర్చి మిక్కిలిగా భావించుటవలనను, ఐశ్వర్యమువలనను మదము పుట్టును. చక్కగా తెలియవచ్చిన వీనిచేతనే అది శీఘ్రముగా రూపుమాసిపోవును. (9) 

			ఈర్ష్యా కామా త్ప్రభవతి సంహర్షాచ్చైవ జాయతే,

			ఇతరేషాం తు సత్త్వానాం ప్రజ్ఞయా సా ప్రణశ్యతి. 	17 

			కామమువలనను, ఊరక పొంగిపోవుటవలనను ఈర్ష్య పుట్టును. ఇతర ప్రాణుల తెలివితేటలను గుర్తించునపు డది నశించును (10) 

			విభ్రమా ల్లోకబాహ్యానాం ద్వేష్యై ర్వాక్యై రసంమతైః,

			కుత్సా సంజాయతే రాజన్ లోకాన్ ప్రేక్ష్యాఽ భిశామ్యతి. 	18 

			లోకమునకు వెలియైన వారి మిడిసిపాటువలనను ఇష్టములు కాని, ద్వేషింపదగిన మాటలవలనను జుగుప్స కలుగును. లోకులను సరిగా చూచుటవలన నది అణగిపోవును. (11) 

			ఇతి కర్తుం న శక్తాయే బలస్థాయాపకారిణే,

			అసూయా జాయతే తీవ్రా కారుణ్యా ద్వినివర్తతే.	19

			బలవంతుడు, కీడు చేయనున్నవాడునగు వ్యక్తికి ప్రతీకారము చేయలేని వారికి అసూయ తీవ్రముగా పుట్టును. కారుణ్యము వలన మరలును. (12) 

			కృపణాన్ సతతం దృష్ట్వా తతః సంజాయతే కృపా,

			ధర్మనిష్ఠాం యదా వేత్తి తదా శామ్యతి సా కృపా. 	20 

			దీనులను ఎల్లవేళల చూచుట వలన ‘జాలి’ అనునది పుట్టును. ధర్మనిష్ఠ నెరిగినపుడు ఆ కృప అణగారును. 

			అజ్ఞాన ప్రభవో లోభో భూతానాం దృశ్యతే సదా,

			అస్థిరత్వం చ భోగానాం దృష్ట్వా జ్ఞాత్వా నివర్తతే. 	21 

			ప్రాణులకు అజ్ఞానమువలన పుట్టునదై లోభము కన్పట్టుచున్నది. భోగములు నిలుకడగా నుండకపోవుటను చూచి, తెలిసికొని అది మరలిపోవును. 

			ఏతాన్యేవ జితాన్యాహుః ప్రశమాచ్చ త్రయోదశ, 

			ఈ పదమూడును శాంతమైన స్వభావమువలన గెలువబడినవగునని పెద్దలు చెప్పుదురు. 

			ఏతే హి ధార్తరాష్ట్రాణాం సర్వే దోషా స్త్రయోదశ,

			త్వయా సత్యార్థినా నిత్యం విజితా జ్యేష్ఠ సేవనాత్. 	22

			ఇతి శ్రీ మహాభారతే శాన్తిపర్వణి ఆపద్ధర్మపర్వణి 
లోభనిరూపణే త్రిషష్ట్యధిక శతతమోఽధ్యాయః 

			ధృతరాష్ట్రుని కుమారులకు ఈ దోషములు పదుమూడును - అన్నియు - నున్నవి. సత్యమును మాత్రమే కోరుకొనెడు నీవు నిత్యము పెద్దలను సేవించుటవలన వీనిని గెలిచితివి. 

			ఇది శ్రీమహాభారతము శాంతిపర్వమున ఆపద్ధర్మ పర్వమున లోభమును నిరూపించు నూట అరువది మూడవ అధ్యాయము. 

			యుధిష్ఠిర ఉవాచ - యుధిష్ఠిరు డిట్లనెను. 

			ఆనృశంస్యం విజానామి దర్శనేన సతాం సదా,

			నృశంసా న్న విజానామి తేషాం కర్మచ భారత. 	1 

			సజ్జనులను చూచుటచేత ఆనృశంస్యమును చక్కగా ఎరుగుదును. భారతా! నృశంసులను, వారి చేష్టను విశేషించి యెరుగను. (ఆనృశంస్యము - క్రూరత్వము 

			లేనితనము) 

			కణ్టకాన్ కూప మగ్నిం చ వర్ణయన్తి యథా నరాః, 

			తథా నృశంసకర్మాణం వర్ణయన్తి నరా నరమ్. 	2 

			ముళ్లను, నూతిని, నిప్పును నరులు తొలగించుకొనుచు తిరుగుదురు. అట్లే క్రూరకార్యములు చేయు నరుని కూడ తొలగద్రోయుదురు. 

			నృశంసో హి దహేద్వ్యక్తం ప్రేత్య చేహ చ భారత, 

			తస్మాత్త్వం బ్రూహి కౌరవ్య తస్య ధర్మవినిశ్చయమ్. 	3 

			క్రూరుడు బట్టబయలుగా, ఇందును, పరలోకమునందును (జనులను) మాడ్చివేయును. కురువరా! అందువలన వాని విషయమున ధర్మనిర్ణయమును గూర్చి నీవు నాకు వివరింపుము. 

			భీష్మ ఉవాచ - భీష్ము డిట్లనెను. 

			స్పృహా స్యా ద్గర్హితా చైవ విధిత్సా చైవ కర్మణామ్,

			ఆక్రోష్టా క్రుశ్యతే చైవ వఞ్చితో బుద్ధ్యతే స చ. 	4 

			దత్తానుకీర్తి ర్విషమః క్షుద్రో నైకృతికః శఠః, 

			అసంవిభాగీ మానీ చ తథా సఙ్గీ వికత్థనః.	 5

			సర్వాతిశఙ్కీ పురుషో బలీశః కృపణోఽథ వా, 

			వర్గ ప్రశంసీ సతత మాశ్రమద్వేష సఙ్కరీ.	6 

			హింసావిహారః సతత మవిశేషగుణాగుణః, 

			బహ్వలోకీ మనస్వీ చ లుబ్ధోఽత్యర్థం నృశంసకృత్.	7 

			క్రూరుని ఆశపోతుతనమును, పనులను చేయగోరుతనమును నిందింప దగినవి యగును. వాడు అందరిని కారుకూతలు కూయుచుండును. వాని నందరు నిందింతురు. నేనిట్టి కరకుపనులు చేసినచో దైవము నా నెత్తి నణచునని తెలిసియు పాపపు పనులు చేయుచుండును. 

			ఇచ్చినదానిని గూర్చి చెప్పుకొనుచునేయుండును. పరులయందు సమభావము కలిగియుండడు. నీచకార్యములవాడు, నమ్మించి మోసము చేయుచుండును. శఠుడు. ఇతరులకు ఇసుమంతయు పంచియీయడు. తన్నుతాను గొప్పగా భావించును. తగులములు కలవాడగును. తన్నుతాను పొగడుకొనును. 

			అందరిని మిక్కిలిగా శంకించుచుండును. కాకివలె మోసపుచూపులు కలవాడు. దీనుడుగా కన్పట్టును. మంది పొగడ్తలను కోరుచుండువాడు. ఎల్లప్పుడు ఆశ్రమములను ద్వేషించుచుండును. సంకరము చేయుచుండును. 

			హింసతో విహరించును. మంచిచెడులను ఒక్కటిగానే తలచును. పదిమందిని పరికింపడు. పొగరుబోతై, స్వార్థపరుడై క్రూరకర్మములను విచ్చలవిడిగా చేయుచుండును. 

			ధర్మశీలం గుణోపేతం పాప మిత్యవగచ్ఛతి,

			ఆత్మశీలప్రమాణేన న విశ్వసితి కస్యచిత్. 	8 

			ధర్మశీలుడు, గుణములు కలవాడునగు వానిని పాపాత్మునిగా భావించును. తన శీలమునే కొలబద్దగా పెట్టుకొని ఎవ్వనిని నమ్మకుండును. 

			పరేషాం యత్ర దోషః స్యాత్తద్గుహ్యం సంప్రకాశయేత్,

			సమానేష్వేవ దోషేషు వృత్త్యర్థ ముపఘాతయేత్. 	9 

			గుట్టుగా ఉంచవలసిన ఇతరుల దోషమును బట్టబయలుచేయును. తన దోషములు ఇతరులదోషములతో సమానములయినప్పుడు తన బ్రదుకుతెరువు కోసము వానిని చేయుచునే యుండును. 

			తథోపకారిణం చైవ మన్యతే వఞ్చితం పరమ్, 

			దత్వా పి చ ధనం కాలే సంతపత్యుపకారిణే. 	10 

			అప్పటికి ఉపకారము చేయువానిని వంచితునిగా భావించును. అప్పటికి ఉపకారికి ధనమొసగియు లోపల కుమిలి పోవుచుండును. 

			భక్ష్యం పేయ మథాలేహ్యం యచ్చాన్య త్సాధు భోజనమ్,

			ప్రేక్షమాణేషు యోఽశ్నీయా న్నృశంస మితి తం వదేత్. 	11 

			తిండి వస్తువులు, పానీయములు, రుచికరమైన లేహ్యములు, మరియు తక్కిన మంచి భోజనము మొదలగువానిని, ఇతరులు చూచుచుండగా (వారికి కొంచెమైన పెట్టక) మెక్కుచుండు వానిని నృశంసు డనవలయును. 

			బ్రాహ్మణేభ్యః ప్రదాయాగ్రం యః సుహృద్భిః సహాశ్నుతే

			స ప్రేత్య లభతే స్వర్గ మిహ చానన్త్య మశ్నుతే. 	12 

			బ్రహ్మజ్ఞానసంపన్నులకు ముందుగా అన్నమొసగి చెలిమికాండ్రతో కలిసి అన్నము తినువాడు మరణించిన పిదప స్వర్గమును పొందును. ఇచట అనంతమైన సుఖమును అనుభవించును. 

			ఏష తే భరతశ్రేష్ఠ నృశంసః పరికీర్తితః, 

			సదా వివర్జనీయో హి పురుషేణ విజానతా.	 13 

			ఇతి శ్రీమహాభారతే శాంతిపర్వణి ఆపద్ధర్మపర్వణి 
నృశంసాఖ్యానే చతుఃషష్ట్యధిక శతతమోఽధ్యాయః 

			భరతశ్రేష్ఠా! ఈ విధముగా క్రూరుడెట్టివాడో చెప్పితిని. అట్టివానిని, తెలివిగల మనుజుడు ఎల్లప్పుడు వదలివేయవలయును. 

			ఇది శ్రీమహాభారతము శాంతిపర్వమున ఆపద్ధర్మపర్వమున నృశంసుని గూర్చిన కథనము గల నూట అరువది నాలుగవ అధ్యాయము.

			భీష్మ ఉవాచ - భీష్ముడిట్లనెను. 

			హృతార్థో యక్ష్యమాణశ్చ సర్వవేదాన్తగశ్చ యః, 

			ఆచార్య పితృకార్యార్థం స్వాధ్యాయార్థ మథాపి చ. 	1

			ఏతే వై సాధవో దృష్టా బ్రాహ్మణా ధర్మభిక్షవః, 

			నిఃస్వేభ్యో దేయ మేతేభ్యో దానం విద్యా చ భారత. 	2

			ధనము కోల్పోయినవాడు, యజ్ఞముచేయుచున్నవాడు, వేదాంతము లన్నింటిని తుదిముట్ట నధ్యయనము చేసినవాడు, ఆచార్యులయు, పితృదేవతలయు పనులకొరకును, వేదము నభ్యసించుటకును ప్రయత్నించు వాడును. అగు ఇట్టివారు, సాధువులు, ధర్మభిక్షుకులు ధనములేనివారై కానవచ్చినచో అట్టివారికి దక్షిణను విద్యను ఈయదగును. 

			అన్యత్ర దక్షిణాదానం దేయం భరతసత్తమ,

			అన్యేభ్యోఽపి బహిర్వేది చాకృతాన్నం విధీయతే. 	3 

			ఇతర సందర్భములందు వారికి దక్షిణాదానమును చేయదగును. బ్రహ్మజ్ఞానుల కంటెను ఇతరులకును యజ్ఞవేదికి వెలుపల, వండని యన్నము నొసగదగును. 

			సర్వరత్నాని రాజా హి యథార్హం ప్రతిపాదయేత్, 

			రాజు అన్నిశ్రేష్ఠమగు వస్తువులను వారివారి యోగ్యతకు తగినవిధముగా బ్రాహ్మణులకు సమర్పింపవలయును. 

			బ్రాహ్మణా ఏవ వేదాశ్చ యజ్ఞాశ్చ బహుదక్షిణాః. 

			అన్యోన్యం విభవాచారా యజన్తే గుణతః సదా. 	4 

			బ్రాహ్మణులే వేదములు. పెక్కుదక్షిణలు గల యజ్ఞములు. సంపదకు తగిన ఆచారములు కలవారై గుణములను బట్టి ఎల్లప్పుడు ఒకరికొకరు తోడ్పడుకొనుచు యజ్ఞములు చేయుచుందురు. 

			యస్యత్రైవార్షికం భక్తం పర్యాప్తం భృత్యవృత్తయే

			 అధికం చాపి విద్యేత స సోమం పాతు మర్హతి. 	5 

			మూడు సంవత్సరములకాలము భృత్యులను భరించుటకు తగినంత అన్నము కలవాడు, అంతకంటెను ఎక్కువ కలవాడును, సోమపానము చేయుట కర్హుడగును. 

			యజ్ఞ శ్చే త్ప్రతిరుద్ధః స్యా దంశే నైకేన యజ్వనః,

			బ్రాహ్మణస్య విశేషేణ ధార్మికే సతి రాజని.	6 

			యో వైశ్యః స్యా ద్బహుపశు ర్హీనక్రతు రసోమపః,

			కుటుంబాత్తస్య తద్విత్తం యజ్ఞార్థం పార్థివో హరేత్.	7 

			యజ్ఞము చేయువాని, విశేషించి బ్రాహ్మణుని యజ్ఞము ఒక అంశము మిగిలియుండగా ధనములేక ఆగిపోయినయెడల, ఆ రాజు ధార్మికుడైనచో తనదేశము నందలి వైశ్యుడు, పెక్కుగోవులు కలవాడు, యజ్ఞములు చేయనివాడు, సోమపానము చేయనివాడు నై యున్నచో అతని కుటుంబమునుండి ఆ ధనమును ఆ యజ్ఞముకొరకు గ్రహింపవలయును. 

			ఆహరే దథ నో కిఞ్చి త్కామం శూద్రస్య వేశ్మనః, 

			న హి యజ్ఞేషు శూద్రస్య కిఞ్చిదస్తి పరిగ్రహః. 	8 

			రాజు శూద్రునినుండి యింటినుండి కోరినదానిని ఏ కొంచెము కూడ యజ్ఞముకొరకు తీసికొనరాదు. ఏలయన శూద్రుని పరిగ్రహము యజ్ఞములందు ఉపయోగపడునది ఏదియును లేదు. (పరిగ్రహము సంబంధించిన వస్తువు) 

			యోఽనాహితాగ్నిః శతగు రయజ్వా చ సహస్రగుః,

			తయో రపి కుటుంబాభ్యా మాహరే దవిచారయన్. 	9 

			నూరుగోవులున్నవాడై అగ్నిహోత్రములను నిత్యము నర్చింపనివాడును, వేయి గోవులుకలవాడై యజ్ఞము చేయనివాడును అగువారి కుటుంబములనుండి రాజు ధనమును సంకోచము లేకుండ గ్రహింపదగును. 

			అదాతృభ్యో హరే ద్విత్తం విఖ్యాప్య నృపతిః సదా,

			తథై వాచరతో ధర్మో నృపతేః స్యా దథాఖిలః. 	10 

			రాజు ఎల్లవేళల దానబుద్ధిలేని వారి ధనమును, అందరకు తెలియజెప్పి, హరింపవలయును. అట్లైననే ఆతడు రాజుధర్మమును మొత్తముగా ఆచరించిన  వాడగును. 

			తథైవ శృణు మే భక్తం భక్తాని షడనశ్నతః,

			అశ్వస్తనవిధానేన హర్తవ్యం హీనకర్మణః. 	11 

			కర్మములు చేయక మూడురోజులు ఉపవాసమున్నవాని ఒక పూట భోజనమును (ధాన్యమును) రేపటికి ఉండనిది అనుపద్ధతితో రాజు హరింపవలయును - ఈ నామాటను ఆలకింపుము. 

			ఖలాత్ క్షేత్రా త్తథారామా ద్యతో వా ప్యుపపద్యతే,

			ఆఖ్యాతవ్యం నృపస్యైతత్ పృచ్ఛతే ఽ పృచ్ఛతేఽపి వా. 

			న తస్మై ధారయే ద్దణ్డం రాజా ధర్మేణ ధర్మవిత్, 	12 

			కళ్లమునుండి గాని, పొలమునుండి గాని, తోటలనుండి గాని ధాన్య మెచటనుండి పొందదగిన దైనను దానినిగూర్చి రాజు అడిగినను అడుగకున్నను, చెప్పవలయును. ధర్మమెరిగిన రాజు ధర్మముతో అట్లుచెప్పిన వానికి దండము నొసగరాదు. 

			క్షత్రియస్య తు బాలిశ్యాద్ బ్రాహ్మణః క్లిశ్యతే క్షుధా,

			శ్రుతశీలే సమాజ్ఞాయ వృత్తి మస్య ప్రకల్పయేత్. 	13 

			క్షత్రియుని పిల్లచేష్టలవలననే బ్రహ్మవేత్త ఆకలితో నలిగిపోవును. విద్యను, శీలమును చక్కగా తెలిసికొని ఆతనికి బ్రదుకుతెరువును కల్పింపవలయును. 

			అథైనం పరిరక్షేత పితా పుత్ర మివౌరసమ్.	 14 

			అటుపిమ్మట అతనిని, తండ్రి కన్నబిడ్డను వలె, కాపాడవలయును. 

			 ఇష్టిం వైశ్వానరీం నిత్యం నిర్వపే దబ్ద పర్యయే,

			అనుకల్పః పరో ధర్మో ధర్మవాదైస్తు కేవలమ్. 	15 

			ప్రతిసంవత్సరము చేయవలసిన ఆగ్రయణము, పశుసోమము మొదలగువానిని చేయకుండినపుడు ‘వైశ్వానరి’ అను యజ్ఞము నాచరింపవలయును. ఇది పరమధర్మమని ధర్మజ్ఞులు చెప్పుదురు. 

			విశ్వై ర్దేవైశ్చ సాధ్యైశ్చ బ్రాహ్మణైశ్చ మహర్షిభిః,

			ఆపత్సు మరణా ద్భీతై ర్విధిః ప్రతినిధీకృతః. 	16 

			విశ్వులనబడు దేవతలు, సాధ్యులు, బ్రాహ్మణులు, మహర్షులు ఆపదలయందు మరణమువలన భయపడినచో ఈ అనుకల్పమును విధిని ప్రతినిధిగా (ఆయా యజ్ఞకర్మములకు బదులుగా) చేయుదురు. 

			ప్రభుః ప్రథమ కల్పస్య యోఽనుకల్పేన వర్తతే,

			న సామ్పరాయికం తస్య దుర్మతే ర్విద్యతే ఫలమ్. 	17 

			మొదటివిధిని ఆచరించుటకు సమర్థుడయ్యును, రెండవవిధిని ఆచరించు దుర్మతికి పరలోక సంబంధమగు ఫలము కలుగదు. 

			న బ్రాహ్మణో నివేదేత కిఞ్చి ద్రాజని వేదవిత్,

			స్వవీర్యా ద్రాజవీర్యాచ్చ స్వవీర్యం బలవత్తరమ్. 	18 

			వేదముల నెరిగిన బ్రాహ్మణుడు రాజుకడ తన్నుగూర్చి ప్రత్యేకముగా చెప్పికొనరాదు. రాజుశక్తి కంటె బ్రహ్మజ్ఞాని శక్తి అధికమైనది. 

			తస్మాద్రాజ్ఞః సదా తేజో దుఃసహం బ్రహ్మవాదినామ్,

			కర్తా శాస్తా విధాతా చ బ్రాహ్మణో దేవ ఉచ్యతే. 	19 

			తస్మి న్నాకుశలం బ్రూయా న్న శుష్కా మీరయే ద్గిరమ్. 

			కావున ఎల్లవేళల రాజునకు బ్రహ్మవేత్తల తేజస్సు సహింపనలవి కానిది. అందువలన బ్రహ్మజ్ఞుడు కర్త, శాసించువాడు, విధించువాడు, దేవుడు అని నుతి కెక్కుచున్నాడు. అతని విషయమున క్షేమము కాని దానిని, పొల్లుమాటను పలుకరాదు. 

			క్షత్రియో బాహువీర్యేణ తరే దాపద మాత్మనః. 

			ధనై ర్వైశ్యశ్చ శూద్రశ్చ మన్త్రై ర్హోమైశ్శ వై ద్విజః. 	20 

			క్షత్రియుడు తన చేతుల సత్తువతోడను, వైశ్యుడును, శూద్రుడును ధనములతోడను, బ్రాహ్మణుడు మంత్రములతోడను హోమములతోడను తమతమ ఆపదలను దాటుకొనవలయును. 

			నైవ కన్యా న యువతి ర్నామన్త్రజ్ఞో న బాలిశః,

			పరివేష్టాగ్ని హోత్రస్య భవే న్నాసంస్కృత స్తథా.	 21 

			కన్య, యువతి, మంత్రములనెరుగనివాడు, పిల్లతనపుచేష్టలవాడు, సంస్కారములు పొందనివాడును అగ్నిహోత్రమునకు పరివేష్ట కారాదు. 

			నరకం నిపతన్త్యే తే జుహ్వానాః స చ యస్య తత్,

			తస్మా ద్వైతాన కుశలో హోతా స్యా ద్వేద పారగః. 	22 

			ఇట్టివారు హోమమునందు ఆహుతులు వేయుచు (వేసినచో) నరకమున పడిపోవుదురు. ఆ యజమానుడును పడును. అందువలన యజ్ఞవిధియందు నేర్పుగలవాడు, వేదము తుదిముట్ట నభ్యసించినవాడు మాత్రమే ‘హోత’ కావలయును. 

			ప్రాజాపత్య మదత్వా శ్వ మగ్న్యాధేయస్య దక్షిణామ్,

			అనాహితాగ్ని రితి స ప్రోచ్యతే ధర్మదర్శిభిః. 	23 

			అగ్నిని ఆరాధించుటకొరకు ఏర్పరచుకొన్నవాడు ప్రజాపతికి సంబంధించిన అశ్వరూపమైన దక్షిణను ఒసగని యెడల ధర్మమును దర్శించిన వృద్ధులు అట్టివానిని ‘అనాహితాగ్ని’ నిగా అభివర్ణింతురు. 

			పుణ్యాని యాని కుర్వీత శ్రద్దధానో జితేన్ద్రియః,

			అనాప్తదక్షిణై ర్యజ్ఞై ర్న యజేత కథఞ్చన. 	24 

			శ్రద్ధకలవాడై, ఇంద్రియములపై పట్టుకలవాడై మనుజుడు పుణ్యకర్మముల నాచరింపవలయును. తగిన దక్షిణలులేని యజ్ఞముల నెన్నటికిని చేయరాదు. 

			ప్రజాః పశూంశ్చ స్వర్గం చ హన్తి యజ్ఞో హ్యదక్షిణః,

			ఇన్ద్రియాణి యశః కీర్తి మాయు శ్చాప్యవకృన్తతి. 	25 

			సరియగు దక్షిణలు లేని యజ్ఞము సంతానమును, పశువులను, స్వర్గమును, ఇంద్రియములను, యశస్సును, కీర్తిని, ఆయువును తెగగోసి వేయును. 

			ఉదక్యా మాసతే యే చ ద్విజాః కేచి దనగ్నయః, 

			హోమం చాశ్రోత్రియం యేషాం తే సర్వే పాపకర్మిణః. 	26 

			ముట్టుదానిని కలియువారు, అగ్నిహోత్రముల నర్చింపనివారు, వేదవిహితము కాని హోమము కలవారు నగు బ్రాహ్మణులు అందరు పాపకర్ములు. 

			ఉదపానోదకే గ్రామే బ్రాహ్మణో వృషలీపతిః, 

			ఉషిత్వా ద్వాదశసమాః శూద్రకర్మైవ గచ్ఛతి. 	27 

			బ్రాహ్మణుడు శూద్రవనితకు మగడై నూతినీరే ఆధారమైన పల్లెకొంపలో పండ్రెండేండ్లు నివసించినచో శూద్రకర్మమునే పొందును. 

			అభార్యాం శయనే బిభ్ర చ్భూ ద్రం వృద్ధం చ వై ద్విజః,

			అబ్రాహ్మణం మన్యమాన స్తృణే ష్వాసీత పృష్ఠతః, 

			తథా సంశుద్ధ్యతే రాజన్ శృణు చాత్ర వచో మమ. 	28 

			భార్యకాని వ్యక్తిని ప్రక్కలో నుంచుకొనువాడు, సేవక ధర్మము కలవానిని గొప్పజ్ఞానము పండినవానినిగా తలపోయువాడు, తన్నుతాను బ్రాహ్మణుడు కానివానినిగా భావించుచు ఆతనివెనుక గడ్డిపరకలపై కూర్చుండువాడును శుద్ధి పొందుమార్గమును చెప్పెదను వినుము. 

			యదేకరాత్రేణ కరోతిపాపం నికృష్ణ వర్ణం బ్రాహ్మణః సేవమానః, 

			స్థానాసనాభ్యాం విహరన్ ప్రతీ స త్రిభిర్వర్షః శమయే దాత్మపాపమ్. 	29 

			తక్కువవర్ణము వానికి గొప్పస్థానమును ఆసనమును ఇచ్చి తిరుగుచు సేవించు బ్రాహ్మణుడు ఒకరాత్రి చేసిన పాపమును మూడువత్సరములు వ్రతములయందు నిష్ఠగలవాడై పోగొట్టుకొనును. 

			న నర్మయుక్త మనృతం హినస్తి న స్త్రీ రాజ న్న వివాహకాలే,

			న గుర్వర్థం నాత్మనో జీవితార్థే పఞ్చాన్నతా న్యాహు రపాతకాని. 	30 

			సరసమైన అబద్ధము హింసింపదు. అట్లే స్త్రీల విషయమునందును, వివాహ సమయమునందును, గురువుకొరకును, తన బ్రతుకుకొరకును ఆడు అనృతము హింసింపదు. ఈ అయిదు అసత్యములు పాపములు కానివని పెద్దలు చెప్పుదురు. 

			శ్రద్దధానః శుభాం విద్యాం హీనా దపి సమాప్నుయాత్, 

			సువర్ణ మపి చామేధ్యా దాదదీతావిచారయన్. 	31 

			శుభమైన విద్యను శ్రద్ధకలవాడై తక్కువవానినుండియు పొందవలయును. అశుద్ధ పదార్థమునుండియు సువర్ణమును విచారింపక గ్రహింపవలయును. 

			స్త్రీరత్నం దుష్కులా చ్చాపి విషాదప్యమృతం పిబేత్,

			అదూష్యా హి స్త్రియో రత్న మాప ఇత్యేవ ధర్మతః. 	32 

			చెడిన కులమునుండియు మంచివనితను గ్రహింపవలయును. విషము నుండియు అమృతమును త్రావనగును. స్త్రీలు, రత్నము, నీరు చెడునవి కావను ధర్మమువలన ఇవి గ్రహింపదగినవి. 

			గో బ్రాహ్మణహితార్థం చ వర్ణానాం సంకరేషు చ,

			వైశ్యో గృహీత శస్త్రాణి పరిత్రాణార్థ మాత్మనః. 	33 

			గోవులయు, బ్రహ్మవేత్తలయు మేలు కొరకును, వర్ణముల సంకరములు ఏర్పడినపుడును తన్నుతాను రక్షించుకొనుటకై వైశ్యుడు ఆయుధములను చేపట్టవచ్చును. 

			సురాపానం బ్రహ్మహత్యా గురుతల్ప మథాపి వా,

			అనిర్దేశ్యాని మన్యన్తే ప్రాణాంత మితి ధారణా. 	34 

			మద్యము త్రావుట, బ్రహ్మజ్ఞానిని చంపుట, గురుపత్నిని కలియుట అను మహాపాపములు ఎరిగిఎరిగి చేసినచో వానికి ప్రాయశ్చిత్తము లేదు. మరణమే ప్రాయశ్చిత్తమని నిశ్చయము. 

			సువర్ణహరణం స్తైన్యం విప్రస్వం చేతి పాతకమ్,

			విహరన్ మద్యపానాచ్చ అగమ్యాగమనా దపి.	35 

			పతితైః సంప్రయోగా చ్చ బ్రాహ్మణీయోనిత స్తథా,

			అచిరేణ మహారాజ పతితో వై భవత్యుత. 	36

			బంగారమును దొంగిలించుట, విప్రుని సొమ్మును అపహరించుట అనునవి విచ్చలవిడిగా చేయువాడు మద్యపానదోషము, పొందరాని స్త్రీని పొందుట అనువానికంటె ఘోరమైన పాతకము చేసిన వాడగును. 

			పతితులతో కలసి మెలసి యుండుటవలనను, బ్రహ్మజ్ఞాని పత్నియందు కామభావనతో మెలగుటవలనను, మహారాజా! శీఘ్రముగా పతితుడగును. 

			సంవత్సరేణ పతతి పతితేన సహాచరన్, 

			యాజనాధ్యాపనా ద్యౌనా న్నతు యానాసనాశనాత్.	 37 

			పతితునితో కూడి యాజనము, అధ్యాపనము, వివాహాది సంబంధము అనువానిని ఆచరించుచు నరుడు పతితుడగును. కలిసి ప్రయాణించుట, కూర్చుండుట అనువాని వలన సంవత్సరకాలములో పతితుడగును. 

			 ఏతాని హిత్వా ఽతోఽన్యాని నిర్దేశ్యానీతి భారత,

			నిర్దేశ్యానేన విధినా కాలేనావ్యసనీ భవేత్. 	38 

			వీనిని విడచి ఇతరములైన పాతకములు నిర్దేశ్యములు. ప్రాయశ్చిత్త కార్యముతో వీనిని కడగి వైచుకొని కాలక్రమమున నరుడు వ్యసనములు లేనివాడగును. 

			అన్నం వీర్యం గ్రహీతవ్యం ప్రేత కర్మణ్యపాతితే, 

			త్రిషు త్వేతేషు పూర్వేషు న కుర్వీత విచారణామ్. 	39 

			ఈ మొదటి ముగ్గురి విషయమున ప్రేతకర్మము సరిగా జరుగకున్నను అన్నమును, ధనమును గ్రహింపనగును. విచారణ చేయనక్కరలేదు. 

			అమాత్యా న్వా గురూ న్వాపి జహ్యా ద్ధర్మేణ ధార్మికః,

			ప్రాయశ్చిత్తాని కుర్యాచ్చ న తై రర్హన్తి సంవిదమ్. 	40 

			ధర్మముగా ప్రవర్తించువాడు ధర్మము ననుసరించి అమాత్యులనైనను, గురువులనైనను పతితులైన వారిని విడిచివేయవలయును. వారు ప్రాయశ్చిత్తమున కర్హులుకారు. అట్టివారితో మాటాడుటయు చేయరాదు. 

			అధర్మకారీ ధర్మేణ తపసా హన్తి కిల్బిషమ్,

			బ్రువం స్తేన ఇతిస్తేనం తావ త్ప్రాప్నోతి కిల్బిషమ్.

			అస్తేనం స్తేన ఇత్యుక్త్వాద్విగుణం పాప మాప్నుయాత్. 	41 

			అధర్మమును చేయువాడు ధర్మముతో, తపస్సుతో ఆపాపమును నశింప జేయును. దొంగను దొంగ అని పలికినంత మాత్రమున పాపమును పొందును. దొంగకానివానిని దొంగ అని పలికి రెట్టింపు పాపమును పొందును. 

			త్రిభాగం బ్రహ్మహత్యాయాః కన్యా ప్రాప్నోతి దుష్యతీ.

			యస్తు దూషయితా తస్యాః శేషం ప్రాప్నోతి పాప్మనః.	42 

			కన్య తప్పుడు పనిచేసినదై బ్రహ్మహత్యలో మూడువంతుల పాపమును పొందును. ఆమెను చెరచినవాడు మిగిలిన పాపభాగమును పొందును. 

			బ్రాహ్మణా నవగర్హ్యేహ స్పృష్ట్వా గురుతరం భవేత్,

			వర్షాణాం హి శతం తావత్ప్రతిష్ఠాం నాధిగచ్ఛతి.	43

			సహస్రం చైవ వర్షాణాం నిపత్య నరకం వసేత్.

			తస్మా న్నైవావగర్హ్యేత నైవ జాతు నిపాతయేత్, 	44

			బ్రహ్మజ్ఞానులను నిందించియు, వారిని చాల ఎక్కువగా అవమానించియు నూరేండ్లు ప్రతిష్ఠ పొందకుండును. వేయియేండ్లు నరకమున బడి యుండును. అందువలన బ్రాహ్మణుని నిందింపరాదు. ఎన్నటికిని మెడబట్టి గెంటివేయరాదు. 

			శోణితం యావతః పాంసూన్ సంగృహ్ణీ యా ద్ద్విజక్షతాత్, 

			తావతీః స సమా రాజన్ నరకే ప్రతిపద్యతే. 	45 

			మంత్ర సంస్కారము పొందినవ్యక్తి గాయమునుండి రక్త మెన్ని దుమ్ము కణములను పట్టుకొనునో యన్నియేండ్లు గాయమొనరించినవాడు నరకమున బడి యుండును. 

			భ్రూణహాఽఽహవమధ్యే తు శుద్ధ్యతే శస్త్రపాతతః,

			ఆత్మానం జుహుయా దగ్నౌ సమిద్ధే తేన శుద్ధ్యతే. 	46 

			భ్రూణహత్యచేసినవాడు యుద్ధభూమియందు శస్త్రముతో కూలిపోవుటవలనను, మండుచున్న అగ్నిలో తన్నుతాను వ్రేల్చుకొనుటవలనను శుద్ధి పొందును. 

			సురాపో వారుణీ ముష్ణాం పీత్వా పాపా ద్విముచ్యతే,	 47

			తయా స కాయే నిర్దగ్ధే మృత్యుం వా ప్రాప్య శుద్ధ్యతి.

			లోకాంశ్చ లభతే విప్రో నాన్యథా లభతే హి సః. 	48 

			మద్యము త్రావు విప్రుడు మరగుచున్న మద్యమును త్రావి ఆ పాపమునుండి విడివడును. అతని కాయము దానితో కాలిపోయినపుడో, మృత్యువును పొందియో అతడు శుద్ధుడగును. ఉత్తమ లోకములను పొందును. మరొక విధముగా అతడు పొందడు. 

			గురుతల్ప మధిష్ఠాయ దురాత్మా పాపచేతనః, 

			స్త్య్రాకారాం ప్రతిమాం లింగ్య మృత్యునా సోఽభి శుద్ధ్యతి.	49

			గురుభార్యను అనుభవించిన దురాత్ముడు, పాపబుద్ధి స్త్రీ ఆకారముగల ప్రతిమను కాల్చినదానిని కౌగలించుకొని చావుపొందుటవలన పరిశుద్ధుడగును. 

			అథవా శిశ్నవృషణా వాదాయా ఞ్జలినా స్వయమ్,

			నైరృతీం దిశ మా స్థాయ నిపతే త్స త్వజిహ్మగః. 	50 

			లేనిచో గుహ్యాంగములను దోసిలిలోనికి తీసుకొని నైరృతి దిక్కుగా సూటిగా పోవుచు పతనము చెందవలయును. 

			బ్రాహ్మణార్థేపి వా ప్రాణాన్ సంత్యజేత్తేన శుద్ధ్యతి.	 51

			అశ్వమేధేన వాపీష్ట్వా అథవా గోసవేన వా. 

			అగ్నిష్టోమేన వా సమ్యగిహ ప్రేత్య చ పూజ్యతే. 	52

			మరియు అట్టివాడు బ్రహ్మజ్ఞానికొరకు ప్రాణములను వదలినచో శుద్ధుడగును. అశ్వమేధయాగమునో, గోసవమునో, అగ్నిష్టోమమునో చేసి అతడీ లోకమున శుద్ధుడై మరణించి మన్నన పొందును. 

			తథైవ ద్వాదశసమాః కపాలీ బ్రహ్మహా భవేత్,

			బ్రహ్మచారీ భవేన్నిత్యం స్వకర్మ ఖ్యాపయ న్మునిః. 	53 

			అట్లే బ్రహ్మహత్య చేసినవాడు పుఱ్ఱెను చేత పట్టుకొని పండ్రెండేండ్లు బ్రహ్మచర్యమును పాటించుచు తన పాపమును అందరకు తెలియజెప్పుచు, తక్కినమాటలేవియు పలుకక ఉండవలయును. 

			ఏవం తు సమభిజ్ఞాతా మాత్రేయీం వా నిపాతయేత్,

			ద్విగుణా బ్రహ్మహత్యా వై ఆత్రేయీనిధనే భవేత్. 	54 

			ఇట్లే గర్భవతియని చక్కగా తెలియవచ్చిన స్త్రీని చెరచినవాడును చేయవలయును. ఆత్రేయిని చంపుటచేత బ్రహ్మహత్యకు రెట్టింపు పాపము కలుగును.  

			సురాపో నియతాహారో బ్రహ్మచారీ క్షితీశయః.	55

			ఊర్ధ్వం త్రిభ్యోఽపి వర్షేభ్యో యజేతాగ్నిష్టుతా పరమ్.

			ఋషభైక సహస్రం వా గా దత్వా శౌచ మాప్నుయాత్.	56

			నియమములు కలవాడు, మద్యముత్రావువాడు ఆహారమున నియమములు కలవాడు బ్రహ్మచర్యమును పాటించువాడు, నేలపై పరుండువాడు నై మూడేండ్లు దాటినతరువాత అగ్నిష్టోమయాగమును చేయవలయును. లేదా వేయి ఎద్దులనో, వేయిగోవులనో దానమొసగి శుద్ధిని పొందును. 

			వైశ్యం హత్వా తు వర్షే ద్వే ఋషభైకశతం చ గాః,

			శూద్రం హత్వా బ్ద మేవైక మృషభం చ శతంచ గాః. 	57 

			వైశ్యునిచంపి రెండేండ్లు నియమములను పాటింపవలయును. వంద ఎద్దులను, వంద గోవులను దానమీవలయును. శూద్రుని చంపి ఒక సంవత్సరము పైనియమములను పాటించి, ఒక ఎద్దును వందగోవులను దాన మొసగవలయును. 

			శ్వవరాహఖరాన్ హత్వా శౌద్రమేవ వ్రతం చరేత్,

			మార్జార చాషమణ్డూకాన్ కాకం వ్యాలంచ మూషికమ్.	58

			ఉక్తః పశుసమో దోషో రాజన్ ప్రాణినిపాతనాత్,

			ప్రాయశ్చిత్తా న్యథాన్యాని ప్రవక్ష్యా మ్యను పూర్వశః.	59 

			కుక్క, పంది, గాడిలను చంపినవాడు శూద్రసంబంధమైన వ్రతమునే పాటింపవలయును. పిల్లి, పిచ్చుక, కప్ప, కాకి, పాము, ఎలుక మొదలగు ప్రాణులను కూల్చివేయుటవలనను పై పశువులను చంపిన పాపమునకు సమమగు దోషమునే శాస్త్రములు చెప్పుచున్నవి. 

			అల్పే వాఽప్యథ శోచేత పృథక్ సంవత్సరం చరేత్, 

			చిన్నచిన్న పాపములకు పశ్చాత్తాపము పొందవలయును. ఇతర విషయములలో ఒక్కొక్కదానికి విడివిడిగా సంవత్సరకాలము ప్రాయశ్చిత్త వ్రతము నాచరింపవలయును. 

			త్రీణి శ్రోత్రియభార్యాయాం పరదారే చ ద్వే స్మృతే.

			కాలే చతుర్థీ భుంజానో బ్రహ్మచారీ ప్రతీ భవేత్. 	60 

			వేదవిద్వాంసుని భార్యవిషయమున ద్రోహముచేసి మూడేండ్లు, పరభార్య విషయమున రెండేండ్లు దినము నాలుగవ భాగమున మాత్రము భోజనము చేయుచు బ్రహ్మచర్యమును పాటించుచు వ్రతము పాటించువాడు కావలయును. 

			స్థానాసనాభ్యాం విహరే త్త్రిరహ్నాభ్యుపయ న్నృపః, 

			ఏవ మేవ నిరాకర్తా యశ్చాగ్నీ నపవిధ్యతి. 	61 

			ప్రత్యేకమైన స్థానముతో ఆసనముతో మూడుదినములు నీరుమాత్రమే తీసికొనుచు తిరుగుచుండవలయును. ఇట్లే నిరాకర్తయు, అగ్నులను చెడగొట్టువాడును ప్రాయశ్చిత్తము నాచరింపవలయును. 

			త్యజత్యకారణే యశ్చ పితరం మాతరం గురుమ్,

			పతితః స్యా త్స కౌరవ్య యథా ధర్మేషు నిశ్చయః. 

			గ్రాసాచ్ఛాదనమాత్రం తు దద్యాదితి నిదర్శనమ్. 	62 

			తండ్రిని, తల్లిని, గురువును కారణము లేకుండ వదలి వైచువాడే ‘నిరాకర్త’. అతడు పతితుడగునని ధర్మశాస్త్రముల నిశ్చయము. అట్టివానికి కూడుగూడు మాత్రము కల్పింపవలయును. 

			భార్యాయాం వ్యభిచారిణ్యాం నిరుద్ధాయాం విశేషతః,

			యత్పుంసః పరదారేషు తదేనాం చారయే ద్ర్వతమ్. 	63 

			భార్య వ్యభిచారిణి అయినచో, లేదా విశేషించి ఇతరులామెను నిర్బంధించి యున్నచో పరవనితలయందు పాపము చేసిన పురుషు డాచరింపవలసిన వ్రతము నామెచేత చేయింపవలయును. 

			శ్రేయాంసం శయనం హిత్వా యా న్యం పాపం నిగచ్ఛతి,

			శ్వభి స్తా మర్దయే ద్రాజా సంస్థానే బహువిస్తరే. 	64 

			ఉత్తముడగు భర్తను వదలి నీచుని పాన్పును చేరుకొన్న ఆడుదానిని రాజు పెక్కుజనములు గల తావునందు కుక్కలతో కరపింపవలయును. 

			పుమాంస మున్నయేత్ ప్రాజ్ఞః శయనే తప్త ఆయసే,

			అప్యాదదీత దారూణి తత్ర దహ్యేత పాపకృత్. 	65 

			బుద్ధిశాలియగు రాజు ఆ పాపముచేసిన మగవానిని కాలిన ఇనుపమంచమున పడవేయవలయును. మరియు కట్టెలను వైచి కాల్చివేయవలయును. 

			ఏష దణ్డోమహారాజ స్త్రీణాం భర్తృ ష్వత్రిక్రమాత్,

			సంవత్సరోఽభిశప్తస్య దుష్టస్య ద్విగుణో భవేత్. 	66 

			భర్తలను కాదని ఇతరులను చేరెడు స్త్రీలకును, మహారాజా! ఇదియే దండము. అప్పటికప్పుడు ప్రాయశ్చిత్తముచేసి కొనని దుష్టునకు రెట్టింపు దండము. 

			ద్వే తస్య త్రీణి వర్షాణి చత్వారి సహసేవిని,

			కుచరః పఞ్చ వర్షాణి చరేద్భైక్ష్యం మునివ్రతః. 	67 

			అట్టి పతితునితో కలిసి రెండు, మూడు, నాలుగు సంవత్సరములు తిరుగువాడు అయిదేండ్లు మౌనవ్రతము తాల్చినవాడై బిచ్చమెత్తుకొని భూమిపై తిరుగవలయును. 

			పరివిత్తిః పరివేత్తా యా చైవ పరివిద్యతే, 

			పాణిగ్రహ స్వధర్మేణ సర్వేతే పతితాః స్మృతాః. 

			చరేయుః సర్వఏవైతే వీరహా యద్ర్వతం చరేత్. 	68 

			పరివిత్తి, పరివేత్త, వారి భార్య - అధర్మముగా పెండ్లిచేసికొన్న వీరందరు పతితులుగను లెక్కకు వత్తురు. వీరందరు వీరుని చంపినవాడు చేసికొను ప్రాయశ్చిత్తమును చేసికొనవలయును. 

			చాన్ద్రాయణం చరే న్మాసం కృచ్ఛ్రం వా పాపశుద్ధయే. 	 69 

			పాపశుద్ధికొరకు ఒకనెలకాలము చాంద్రాయణ వ్రతమునో, కృచ్ఛ్రవ్రతమునో ఆచరింపవలయును. 

			పరివేత్తా ప్రయచ్ఛేత తాం స్నుషాం పరివిత్తయే,

			జ్యేష్ఠేన త్వభ్యనుజ్ఞాతో యవీయా నప్యనన్తరమ్. 

			ఏవం చ మోక్ష మాప్నోతి తౌ చ సా చైవ ధర్మతః. 	70 

			అన్నకంటె ముందు పెండ్లాడిన తమ్ముడు ఆమెను అన్నకు కోడలినిగా సమర్పింపవలయును. అన్న అనుమతింపగా పిదప తమ్ముడామెను భార్యగా స్వీకరింపవలయును. ఈవిధముగా ఆమువ్వురును ధర్మము ననుసరించి పాపము 

			నుండి విడివడుదురు. 

			అమానుషీషు గోవర్జ్య మనావృష్టి రదుష్యతి,

			అధిష్ఠాత్రవమన్తారం పశూనాం పురుషం విదుః. 	71 

			గోవును వదలి పశుజాతులయందు హింస తప్పుకాదందురు. పశువులపై మానవుడు సర్వాధికారములు కలవాడనియు ధర్మజ్ఞు లెరుగుదురు. 

			పరిధాయోర్ధ్వవాలం తు పాత్ర మాదాయ మృన్మయమ్, 

			చరేత్సప్త గృహా న్నిత్యం స్వకర్మ పరికీర్తయన్. 	72 

			గోవధ చేసినవాడు మాత్రము చమరీమృగము తోకను కప్పుకొని మట్టిపాత్రను చేతపట్టుకొని తనపాపమును ప్రకటించుచు ప్రతిదినము ఏడు గృహములను తిరుగవలయును. 

			తత్రైవ లబ్ధభోజీ స్యా ద్ద్వాదశాహా త్సశుద్ధ్యతి,

			చరే త్సంవత్సరం చాపి తద్ర్వతం యేన కృన్తతి. 	73 

			ఆ ఏడిండ్లలో దొరకినదానినే తినుచు పండ్రెండు దినములు కడుపగా ఆతడు శుద్ధుడగును. ఆతడు గృహములయందు ఆ చమరితోక భిన్నమగు నంతవరకు ఒక సంవత్సరకాలము ఆవ్రతము నాచరింపవలయును. 

			 భవేత్తు మానుషేష్వేవం ప్రాయశ్చిత్త మనుత్తమమ్,

			దానం వా దానశక్తేషు సర్వమేతత్ ప్రకల్పయేత్. 	74 

			మనుష్యుల విషయములో ఇది మిక్కిలి శ్రేష్ఠమగు ప్రాయశ్చిత్తమగును. దానము చేయుశక్తి కలవారియందు అన్నివిధములగు దానమును ప్రాయశ్చిత్తముగా చేయవలయును. 

			అనాస్తికేషు గోమాత్రం దాన మేకం ప్రచక్షతే, 

			శ్వవరాహ మనుష్యాణాం కుక్కుటస్య ఖరస్య చ. 

			మాంసం మూత్రం పురీషం చ ప్రాశ్య సంస్కార మర్హతి. 	75 

			నాస్తికుల విషయమున చేసిన పాపములయందు ఒక్క గోదానమును పరిహారముగా చెప్పుదురు. కుక్క, పంది, మనుష్యులు, కోడి, గాడిద అనువాని విషయమున, మాంసము, మూత్రము, మలము అనువానిని నాలుకపై నుంచుకొని సంస్కారమునకు అర్హుడగును. 

			బ్రాహ్మణస్తు సురాపస్య గన్ధమాదాయ సోమపః,  	76

			అప స్త్రహం పిపేదుష్ణం త్ర్యహ ముష్ణం పయః పిబేత్.

			త్ర్యహముష్ణం పయః పీత్వా వాయుభక్షో భవేత్త్య్రహమ్.	77 

			కల్లుత్రాగువాని వాసన చూచిన పాపమునకు సోమపానము చేసిన బ్రాహ్మణుడు మూడుదినములు వేడినీటిని, మూడుదినములు వేడిపాలను త్రాగి యుండవలయును. పిదప మూడుదినములు వాయువును మాత్రము స్వీకరించుచు ఉండవలయును. 

			ఏవ మేత త్సముద్దిష్టం ప్రాయశ్చిత్తం సనాతనమ్,

			బ్రాహ్మణస్య విశేషేణ యదజ్ఞానేన సంభవేత్. 	78

			ఇతి శ్రీమహాభారతే శాన్తిపర్వణి ఆపద్ధర్మ పర్వణి ప్రాయశ్చిత్తీయే
పఞ్చషష్ట్యధికశతతమోఽధ్యాయః 

			ఈ విధముగా పెద్దకాలమునుండి వచ్చుచున్న ప్రాయశ్చిత్తవిధిని గూర్చి నీకు చెప్పితిని. ఇదియు విశేషముగా తెలియక తప్పుచేసినపుడు బ్రాహ్మణుడు చేసికొనవలసిన ప్రాయశ్చిత్తము. 

			ఇది శ్రీమహాభారతము శాంతిపర్వమున ఆపద్ధర్మపర్వమున ప్రాయశ్చిత్త 
విధానము గల నూట అరువది యైదవ అధ్యాయము 

			వైశంపాయన ఉవాచ - వైశంపాయను డిట్లు పలికెను. 

			కధాంతర మథాసాద్య ఖడ్గయుద్ధ విశారదః, 

			నకులః శరతల్పస్థ మిద మాహ పితామహమ్.	 1 

			కత్తియుద్ధమున ఆరితేరిన నకులుడు, ప్రకృత కథ ముగియుటను గమనించి, అంపశయ్యపై నున్న తాతతో ఇట్లు పలికెను. 

			నకుల ఉవాచ - నకులుడు ఇట్లనెను. 

			ధనుః ప్రహరణం శ్రేష్ఠ మతీవాత్ర పితామహ,

			మనస్తు మమ ధర్మజ్ఞ ఖడ్గ ఏవ సుశంసితః. 	2 

			తాతా! విల్లు శ్రేష్ఠమైన ఆయుధము. కాని ధర్మజ్ఞా! నా మనస్సును మాత్రము ఖడ్గమే మిక్కిలి ఆకట్టుకొనుచున్నది. 

			విశీర్ణే కార్ముకే రాజన్ ప్రక్షీణేషు చ వాజిషు, 

			ఖడ్గేన శక్యతే యుద్ధే సాధ్వాత్మా పరిరక్షితుమ్.	 3 

			రాజా! కార్ముకము ముక్కలు కాగా, గుఱ్ఱములు తరిగిపోగా యుద్ధమున తన్నుతాను రక్షించుకొనుటకు ఖడ్గముతో సాధ్యమగును కదా! 

			శరాసనధరాం శ్చైవ గదాశక్తిధరాం స్తదా, 

			ఏకః ఖడ్గధరో వీరః సమర్థః ప్రతిబాధితుమ్. 	4 

			విలుకాండ్రను, గదాధరులను, శక్తితో పోరువారిని కత్తిని తాల్చినవీరుడొక్కడై త్రిప్పికొట్టుటకు సమర్థు డగును. 

			అత్ర మే సంశయ శ్చైవ కౌతూహల మతీవ చ,

			కిం స్వి త్ప్రహరణం శ్రేష్ఠం సర్వయుద్ధేషు పార్థివ. 	5 

			రాజా! ఇందు నాకొక సందియము. దీనిని గూర్చి చాల కుతూహలము కూడ గలదు. అన్నివిధములగు యుద్ధములందును ఏది శ్రేష్ఠమగు ఆయుధము. 

			కథం చోత్పాదితః ఖడ్గః కస్మై చార్థాయ కేన చ,

			పూర్వాచార్యం చ ఖడ్గస్య ప్రబ్రూహి ప్రపితామహ.	 6 

			పెద్దతాతా! ఖడ్గ మెట్లేర్పడినది? ఏ పనికై ఎవనిచేత పుట్టింపబడినది? ఖడ్గమునకు మొదటి ఆచార్యుడెవరు? ఈ విషయములను నాకు వివరముగా చెప్పుము. 

			వైశంపాయన ఉవాచ - వైశంపాయను డిట్లనెను. 

			తస్య తద్వచనం శ్రుత్వా మాద్రీపుత్రస్య ధీమతః,

			సతు కౌశలసంయుక్తం సూక్ష్మ చిత్రార్థ సంమతమ్.	7

			తత స్తస్యోత్తరం వాక్యం స్వరవర్ణోపపాదితమ్,

			శిక్షయా చోపపన్నాయ ద్రోణశిష్యాయ భారత.	8

			ఉవాచ సతు ధర్మజ్ఞో ధనుర్వేదస్య పారగః,

			శరతల్పగతో భీష్మో నకులాయ మహాత్మనే. 	9

			బుద్ధిమంతుడగు మాద్రికొడుకు పలుకు విని అంపశయ్యపై పరుండిన భీష్ముడు బదులుగా నేర్పుతో కూడినదియు, సూక్ష్మములు, చిత్రములు నగు అర్థములు గలది, చక్కని స్వరములు, వర్ణములు కలదియునగు వాక్యమును పలికెను. ఆ నకులుడు ద్రోణుని తీర్పులో రాటుదేలినవాడు, దొడ్డబుద్ధి. ఈ భీష్ముడు ధర్మజ్ఞుడు. ధనుర్వేదము తుదిముట్ట నభ్యసించినవాడు. అట్టివాడు దొడ్డబుద్ధిగల నకులున కిట్లు చెప్పెను. 

			భీష్మ ఉవాచ - భీష్ము డిట్లు పలికెను. 

			తత్త్వం శృణుష్వ మాద్రేయ యదేత త్పరిపృచ్ఛసి, 

			ప్రబోధితోఽస్మి భవతా ధాతుమా నివ పర్వతః. 	10 

			నాయనా! మాద్రీకుమారా! నీవడిగినదాని తత్త్వమును తెలిపెదను. వినుము. ధాతువులు గల కొండనువలె నీవు నన్ను మేల్కొల్పితివి. 

			సలిలైకార్ణవం తాత పురా సర్వ మభూ దిదమ్,

			నిష్ప్రకమ్పమనాకాశ మనిర్దేశ్య మహీతలమ్. 	11 

			మునుపు ఇదియంతయు కేవలము ఒక్క సముద్రరూపముగా నుండినది. కదలికలు లేనిది, అవకాశములు లేనిది, గుర్తింపరాని భూతములు గలదియునై యుండెను. 

			తమసాఽఽ వృత మస్పర్శ మతిగంభీరదర్శనమ్,

			నిఃశబ్దం చాప్రమేయం చ తత్ర జజ్ఞే పితామహః. 	12 

			అంతయు చీకటి క్రమ్మియుండినది. స్పర్శలేనిది. కన్నుపొడుచుకొన్నను కానరానిది. శబ్దములేనిది. ఊహకందనిది. అట్టిదానియందు మొట్టమొదటగా బ్రహ్మదేవుడు పుట్టెను. 

			సోఽసృజద్వాత మగ్నిం చ భాస్కరం చాపి వీర్యవాన్,

			ఆకాశ మసృజ చ్చోర్ధ్వ మధోభూమిం చ నైరృతిమ్. 	13 

			సర్వశక్తిసంపన్నుడగు అతడు గాలిని, అగ్నిని, సూర్యుని, పైని ఆకాశమును, క్రింద భూమిని, నైరృతిని సృజించెను. (నైరృతి - నిరృతి దిక్పాలకుని పుత్త్రుడు) 

			నభః సచన్ద్రతారం చ నక్షత్రాణి గ్రహాం స్తథా, 

			సంవత్సరాన్ ఋతూన్ మాసాన్ పక్షా నథ లవాన్ క్షణాన్. 	14 

			చంద్రునితో తారకలతో కూడిన ఆకాశమును, నక్షత్రములను, గ్రహములను, సంవత్సరములను, ఋతువులను, నెలలను, పక్షములను, లవములను, క్షణములను సృష్టిచేసెను. 

			తతః శరీరం లోకస్య స్థాపయిత్వా పితామహః,

			జనయామాస భగవాన్ పుత్రా నుత్తమ తేజసః. 	15 

			అంత బ్రహ్మదేవుడు లోకమునకు శరీరమును నెలకొల్పి గొప్ప తేజస్సుగల పుత్రులను పుట్టించెను. 

			మరీచి మృషి మత్రించ పులస్త్యం పులహం క్రతుమ్,

			వసిష్ఠాఙ్గిరసౌ చోభౌ రుద్రం చ ప్రభు మీశ్వరమ్. 	16 

			మరీచి, అత్రి, పులస్త్యుడు, పులహుడు, క్రతువు, వసిష్ఠుడు, అంగిరసుడు, .ప్రభువును ఈశ్వరుడునగు రుద్రుడు అనువారిని పుత్రులనుగా సృజించెను. 

			ప్రాచేతస స్తథా దక్షః కన్యాషష్టి మజీజనత్, 

			తావై బ్రహ్మర్షయః సర్వాః ప్రజార్థం ప్రతిపేదిరే. 	17 

			ప్రాచేతసుడగు దక్షుడు అరువదిమంది కన్యలను పుట్టించెను. బ్రహ్మర్షులు సంతానము కొరకు ఆ కన్యలను పత్నులనుగా గ్రహించిరి. 

			తాభ్యో విశ్వాని భూతాని దేవాః పితృగణా స్తథా,

			గర్ధర్వాప్సరసా శ్చైవ రక్షాంసి వివిధాని చ. 	18 

			ఆ దక్షపుత్రికలవలన సర్వవిధములగు భూతములు, దేవతలు, పితృగణములు, గంధర్వులు, అప్సరసలు, వేరువేరు విధముల రక్షస్సులు జనన మొందెను. 

			పతత్రి మృగమీనా శ్చ ప్లవంగాశ్చ మహోరగాః,

			తథా పక్షిగణాః సర్వే జలస్థల విచారిణః.. 	19 

			పక్షులు, మృగములు, చేపలు, కోతులు, పెద్దపెద్ద పాములు, జలమునందును, స్థలమునందును సంచరించు పక్షులగుంపులు అన్నియు వారివలన పుట్టినవి. 

			ఉద్భిదః స్వేదజాశ్చైవ సాండజాశ్చ జరాయుజాః,

			జజ్ఞే తాత జగత్సర్వం తథా స్థావర జంగమమ్. 	20 

			ఉద్భిజ్జములు, స్వేదజములు, అండజములు, జరాయుజములు అనునవియు, స్థావరము జంగమము అయిన సర్వప్రపంచము ఏర్పడెను. 

			భూతసర్గ మిమం కృత్వా సర్వలోక పితామహః,

			శాశ్వతం వేదపఠితం ధర్మం ప్రయుయుజే తతః. 	21 

			సర్వలోకములకు పితామహుడైన బ్రహ్మ ఈ భూతముల సృష్టినంతటిని చేసి వేదము పఠించిన శాశ్వతమగు ధర్మమును నిర్మించెను. 

			తస్మిన్ ధర్మే స్థితా దేవాః సహాచార్యపురోహితాః,

			ఆదిత్యా వసవో రుద్రాః ససాధ్యా మరుదశ్వినః.	22

			భృగ్వ త్ర్యంగిరసః సిద్ధాః కాశ్యపాశ్చ తపోధనాః,

			వసిష్ఠ గౌతమాగస్త్యా స్తథా నారదపర్వతౌ.	23

			ఋషయో వాలఖిల్యా శ్చ ప్రభాసాః సికతా స్తథా,

			ఘృతపాః సోమవాయవ్యా వైశ్వానర మరీచిపాః.	24  

			ఆచార్యులతో, పురోహితులతోపాటు దేవతలు, ఆదిత్యులు, వసువులు, రుద్రులు, సాధ్యులు, మరుత్తులు, అశ్విదేవతలు, భృగువు, అత్రి, అంగిరసులు, సిద్ధులు, కాశ్యపులు మొదలగు తపోధనులు, వాలఖిల్యులు, ప్రభాసులు, సికతులు అను ఋషులు ఘృతము త్రావితపస్సు చేయువారు, సోముడు, వాయవ్యులు, వైశ్వానరులు, మరీచిపులు మొదలైన వారందరు ఆ ధర్మమునకే కట్టుబడి యుండిరి. 

			అకృష్టాశ్చైవ హంసాశ్చ ఋషయో వాఽగ్ని యోనయః,

			వానప్రస్థాః పృశ్నయశ్చ స్థితా బ్రహ్మానుశాసనే.	 25 

			అకృష్టులు, హంసలు, ఋషులు, వానప్రస్థులు, పృశ్నులు, అగ్ని యోనిగాగల ఋషులు మొదలగు వారందరు ఆ బ్రహ్మనెలకొల్పిన శాసనమునందు నిలిచియుండిరి. 

			దానవేన్ద్రా స్తౄతిక్రమ్య తత్పితామహ శాసనమ్,

			ధర్మస్యాపచయం చక్రుః క్రోధలోభ సమన్వితాః. 	26 

			దానవవీరులు మాత్రము ఆ పితామహుని కట్టడిని కాదని క్రోధలోభములతో కూడినవారై ధర్మమునకు భంగమును కలుగజేసిరి. 

			హిరణ్యకశిపు శ్చైవ హిరణ్యాక్షో విరోచనః, 

			శంబరో విప్రచిత్తి శ్చ ప్రహ్లాదో నముచి ర్బలః.	27 

			ఏతే చాన్యే చ బహవః సగణా దైత్యదానవాః,

			ధర్మసేతు మతిక్రమ్య రేమిరేఽధర్మ నిశ్చయాః. 	28 

			హిరణ్యకశిపుడు, హిరణ్యాక్షుడు, విరోచనుడు, శంబరుడు, విప్రచిత్తి, ప్రహ్లాదుడు, నముచి, బలుడు వీరును ఇంకను పెక్కండ్రు దితికొడుకులు, దనువు కొడుకులు ఈ ధర్మమను చెలియలి కట్టను అతిక్రమించి అధర్మమునందు నిశ్చయము కలవారై విహరింపజొచ్చిరి. 

			సర్వే తుల్యాభిజాతీయా యథా దేవా స్తథావయమ్,

			ఇత్యేవం ధర్మమాస్థాయ స్పర్థమానాః సురర్షిభిః. 	29 

			ఆ దేవతలవలె మేమును సమానమగు పుట్టుకకలవారము అనుభావనను పట్టి వ్రేలుచు దేవర్షులతో పోటీ పడజొచ్చిరి. 

			నప్రియం నాప్యనుక్రోశం చక్రు ర్భూతేషు భారత, 

			త్రీ నుపాయా నుపాక్రమ్య దణేన రురుధుః ప్రజాః..	30 

			భూతములయందు ప్రేమను, జాలిని చేయకుండిరి. సామదానభేదము లనెడు మూడు ఉపాయములను కాదని దండముతో ప్రజల నడ్డగింప సాగిరి. 

			న జగ్ముః సంవిదం తైశ్చ దర్పా దసురసత్తమాః, 

			దేవర్షులతో ఆ పెద్దరక్కసులు గర్వమువలన సహవాసమును పొందకుండిరి. 

			అథ వై భగవాన్ బ్రహ్మా బ్రహ్మర్షిభి రుపస్థితః.	31

			తదా హిమవతః శృఙ్గే సురమ్యే పద్మతారకే,

			శత యోజన విస్తారే మణిరత్న చ యాచితే.	32

			తస్మిన్ గిరివరే పుత్ర పుష్పితద్రుమకాననే,

			తస్థౌ స విబుధశ్రేష్ఠో బ్రహ్మా లోకార్థసిద్ధయే.	33 

			అంత నొకప్పుడు మిక్కిలి అందమైనది, పద్మములవంటి తారకలు కలది, నూరుయోజనముల విస్తారము కలది, మణుల, రత్నముల సముదాయముల కూర్పులు గలది, చక్కగా పూచిన చెట్లుతోటలు కలదియగు హిమవంతము శిఖరమున లోకప్రయోజనము సిద్ధికొరకు బ్రహ్మర్షులతో కలిసి కూర్చుండెను. 

			తతో వర్ష సహస్రాన్తే వితాన మకరో త్ప్రభుః,

			విధినా కల్పదృష్టేన యథావచ్చోపపాదితమ్.	34

			ఋషిభి ర్యజ్ఞపటుభి ర్యథావత్కర్మకర్తృభిః,

			సమిచ్చి పరిసఙ్కీర్ణం దీప్యమానై శ్చ పావకైః.	35

			కాఞ్చనై ర్యజ్ఞభాండైశ్చ భ్రాజిష్ణుభి రలంకృతమ్,

			వృతం దేవగణైశ్చైవ ప్రవరై ర్యజ్ఞ మణ్డలమ్.	 36

			అంత వేయి సంవత్సరములు గడచిన తరువాత ఆ ప్రభువు కల్పశాస్త్రము చెప్పిన నియమము ప్రకారము యథాతథముగా చేయబడునట్టి ఒక మహాయజ్ఞమును గావించెను. అందు ఋషులు యజ్ఞకార్యములను క్రమము తప్పకచేయుటలో నిపుణులు. యజ్ఞమండలము సమిధలతో నిండియున్నట్టిది. చక్కగా ప్రజ్వరిల్లుచున్న అగ్నులతో, ప్రకాశించుచున్న బంగారపు యజ్ఞభాండములతో అలంకృతమై యున్నది. శ్రేష్ఠులగు దేవతలు గుంపులుగా అందు కొలువుదీరి యున్నారు. 

			తథా బ్రహ్మర్షిభి శ్చైవ సదస్యై రుపశోభితమ్, 

			తత్ర ఘోరతమం వృత్త మృషీణాం మే పరిశ్రుతమ్. 	37 

			అందు సదస్యులందరు బ్రహ్మర్షులై యుండగా అది అలరారుచుండెను. అందు మిక్కిలి ఘోరమైనదొకటి సంభవించెనని ఋషులకును నాకును వినవచ్చినది. 

			చన్ద్రమా విమలం వ్యోమ యథా భ్యుదిత తారకమ్,

			వికీర్యాగ్నిం తథా భూత ముత్థితం శ్రూయతే తదా. 	38 

			మిలమిలలాడు నక్షత్రములు గల స్వచ్ఛమైన ఆకసమున చంద్రుని వలె, అగ్నిని తొలగద్రోసికొనుచు ఒక భూతము పైకి లేచినదని మాకు వినవచ్చినది. 

			నీలోత్పలసవర్ణాభం తీక్ష్ణదంష్ట్రం కృశోదరమ్, 

			ప్రాంశుం సుదుర్ధర్ష తరం తథైవ హ్యమితౌజసమ్. 	39 

			ఆ భూతము నల్లకలువల కీడైన కాంతికలదియు, మిక్కిలివాడియైన కోరలుకలదియు, సన్నని నడుము కలదియు, మిక్కిలి పొడవైనదియు, ఎవ్వరికిని సహింపనలవి కానిదియు, పట్టశక్యము కాని శక్తికలదియు నైయుండెను. 

			తస్మి న్నుత్పతమానే చ ప్రచచాల వసున్ధరా,

			మహోర్మి కలితావర్త శ్చుక్షుభే చ మహోదధిః. 	40 

			అది పైకి లేచుచుండగా భూమి కదలాడిపోయెను. మిన్నుముట్టు తరంగములతో సుడులతో సముద్రము గుడుసుళ్లు పడెను. 

			పేతు రుల్కా మహోత్పాతాః శాఖాశ్చ ముముచు ర్ద్రుమాః,

			అప్రశాన్తా దిశః సర్వాః పవన శ్చాశివో వవౌ. 	41 

			ఉల్కలు పడెను. పెద్ద ఉత్పాతములు చెలరేగెను. మహావృక్షముల కొమ్మలు కూలెను. దిక్కులన్నియు గందరగోళముగా నుండెను. వాయువు అమంగళముగా వీవ దొడగెను. 

			ముహు ర్ముహు శ్చ భూతాని ప్రావ్యథన్త భయాత్తథా,

			ప్రాణులన్నియు మాటిమాటికి భయముతో తల్లడిల్లిపోయెను. 

			తతః స తుములం దృష్ట్వా తం చ భూత ముపస్థితమ్,

			మహర్షి సురగన్ధర్వా నువా చేదం పితామహః. 	42 

			ఆ గందరగోళమును, పైకి లేచివచ్చిన ఆ భూతమును గాంచి పితామహుడు మహర్షులతో, దేవతలతో, గంధర్వులతో ఇట్లు పలికెను. 

			మయైవం చిన్తితం భూత మసి ర్నామైష వీర్యవాన్,

			రక్షణార్థాయ లోకస్య వధాయ చ సురద్విషామ్. 	43 

			నేను దీని నిట్లు భావించితిని. ఇది గొప్పశక్తి కలది. దీనిపేరు ‘అసి’. లోకమును రక్షించుట కొరకును, రక్కసులను వధించుట కొరకును దీనిని నిర్మించితిని. 

			తత స్తద్రూప ముత్సృజ్య బభౌ నిస్త్రింశ ఏవ సః,

			విమల స్తీ క్ష్ణధారశ్చ కాలాన్తక ఇవోద్యతః. 	44 

			అంత ఆ భూతము ఆ రూపమును వదలి కేవలము ఖడ్గముగా ప్రకాశించెను. స్వచ్ఛము, వాడి అంచులు కలదియై పైకి లేచిన కాలాంతకుని వలె కన్పట్టెను. 

			తతః స శితికణ్ఠాయ రుద్రాయార్షభ కేతవే,

			బ్రహ్మా దదా వసిం తీక్ష్ణ మధర్మ ప్రతివారణమ్. 	45 

			అంత బ్రహ్మ వాడిఅయినది, అధర్మమును నిలువరించునది యగు ఆ ఖడ్గమును వృషభము కేతనముగా గల శితికంఠుడగు రుద్రున కొసగెను. 

			తతః సభగవాన్ రుద్రో మహర్షి జనసంస్తుతః,

			ప్రగృహ్యాసి మమేయాత్మా రూపమన్య చ్చకార హ. 	46 

			మహర్షులందరు కొనియాడుచుండగా భగవంతుడగు రుద్రుడు ఆ ఖడ్గమును గ్రహించి ఊహింపనలవికాని దేహము కలవాడై మరియొక రూపమున కనుపట్టెను. 

			చతుర్బహుః స్పృశన్ మూర్ధ్నాభూస్థితోఽపి దివాకరమ్,	47

			ఊర్ధ్వ దృష్టి ర్మహాలిఙ్గో ముఖా జ్జ్వాలాః సముత్సృజన్

			వికుర్వన్ బహుధా వర్ణాన్ నీలపాణ్డుర లోహితాన్. 	48

			నాలుగుచేతులు కలవాడు, నేలపై నిలిచియు తలతో సూర్యుని తాకుచున్నవాడు, పైకి సాగెడు చూపులు కలవాడు, గొప్ప లింగస్వరూపుడు, ముఖమునుండి జ్వాలలను వెడలించుచున్నవాడు, నల్లని తెల్లని ఎర్రని రంగులను పెక్కువిధములుగా చేయుచున్నవాడునై కన్పట్టెను. 

			బిభ్రత్కృష్ణాజినం వాసో హేమప్రవర తారకమ్,

			నేత్రం చైకం లలాటేన భాస్కరప్రతిమం వహన్. 	49 

			బంగారు జరీ పోగులుగల నల్లని లేడి చర్మమును వస్త్రముగా తాల్చినవాడు, నొసటిపై సూర్యునితో సమానమగు ఒక కంటిని తాల్చియుండెను. 

			శుశుభాతేఽతి విమలే ద్వే నేత్రే కృష్ణపింగలే 

			నల్లని పచ్చని రెండుకనులు అతి స్వచ్ఛములై వెలుగొందుచున్నవి. 

			తతో దేవో మహాదేవః శూలపాణి ర్భగాక్షిహా. 

			సంప్రగృహ్య తు నిస్త్రింశం కాలాగ్ని సమ వర్చసమ్. 	50 

			త్రికూటం చర్మ చోద్యమ్య సవిద్యుత మివాంబుదమ్.

			చచార వివిధా న్మార్గాన్ మహాబల పరాక్రమః. 	51 

			అంత నామహాదేవుడు, శూలపాణి, భగునినేత్రమును చిదుకబొడిచినవాడు, కాలాగ్నికి సాటియగు కాంతి విశేషముగల ఆ ఖడ్గమును చేతగొని, మెరపుతో కూడిన మేఘమువలె నున్న మూడుబొడిపెల ఒరను పైకి ఎత్తి పట్టుకొని గొప్పబలము, పరాక్రమము కలవాడై పెక్కుమార్గములలో విహరించెను. 

			విధున్వన్నసి మాకాశే తథా యుద్ధచికీర్షయా, 

			తస్య నాదం వినదతో మహాహాసం చ ముఞ్చతః. 	52 

			బభౌ ప్రతిభయం రూపం తదా రుద్రస్య భారత. 

			యుద్ధముచేయుకోరికతో కత్తిని గగనమున విదలించుచుండెను. అట్టహాసముతో బిగ్గరగా అరచుచున్న, వెరపుగొల్పు ఆ రుద్రుని రూపము మిక్కిలిగా ప్రకాశించుచుండెను. 

			తద్రూపధారిణం రుద్రం రౌద్ర కర్మచికీర్షయా,

			నిశమ్య దానవాః సర్వే హృష్టాః సమభిదుద్రువుః. 	53 

			మహాభయంకరమగు పనిని చేయగోరుటచేత అట్టిరూపమును తాల్చిన రుద్రుని 

			గూర్చి విని దానవులందరు ఉప్పొంగుచున్నవారై ఎదురుగా పరువెత్తుకొని వచ్చిరి. 

			అశ్మభి శ్చాభ్యవర్షన్త ప్రదీప్తై శ్చ తథోల్ముకైః, 

			ఘోరైః ప్రహరణై శ్చాన్యైః క్షురధారై రయోమయైః.	 54 

			ఆ రక్కసులు రాలను కురిపించిరి. బాగుగా మండుచున్న కొరవులను, ఘోరములగు ఆయుధములను ఇనుప చురకత్తులను విసరజొచ్చిరి. 

			తతస్తు దానవానీకం సంప్రణేతార మచ్యుతమ్, 

			రుద్రం దృష్ట్వా బలోద్భూతం ప్రముమోహ చచాల చ. 	55 

			అంత ఆ దానవసేనను తనబలముతో ఎగురగొట్టుచున్నవాడు, ముందుకు దూసికొని వచ్చుచున్నవాడు, ధైర్యముజారని వాడునగు రుద్రుని గాంచి కొందరు సొమ్మసిల్లిరి. కొందరు చెదరిపోయిరి. 

			చిత్రం శీఘ్రపదత్వా చ్చ చరన్త మసిపాణినమ్, 

			త మేక మసురాః సర్వే సహస్ర మితి మేనిరే.	 56 

			వడివడి అడుగులతో, చిత్రముగా కదలాడుచున్న ఆ ఖడ్గధారి ఒక్కడైనను, అతనిని ఆ రాక్షసులందరు వేయిమందిగా తలపోసిరి. 

			ఛిన్దన్ భిన్దన్ రుజన్ కృన్తన్ దారయన్ పోథయన్నపి.

			అచర ద్వైరిసంఘేషు దావాగ్ని రివ కక్షగః. 	57 

			ఎండుపొదలలోని దావాగ్నివలె ఆ రుద్రుడు చీల్చుచు, వ్రేల్చుచు, పీడించుచు, కత్తిరించుచు, పగులగొట్టుచు, నుగ్గు చేయుచు పగవారి మూకలలో విహరించెను. 

			అసివేగ ప్రభగ్నా స్తే ఛిన్నబాహూరు వక్షసః,

			సంప్రకీర్ణాంత్రగాత్రాశ్చ పేతు రుర్వ్యాం మహాబలాః.	 58 

			ఆ గొప్పబలము గల వారందరు కత్తి వేగమునకు తునుకలైనవారై, విరిగిన చేతులు, తొడలు, రొమ్ములు కలవారై, చెల్లాచెదరైన ప్రేవులు, అవయవములు గలవారై నేలగూలిరి. 

			అపరే దానవా భగ్నాః ఖడ్గపాతావపీడితాః.

			అన్యోన్య మభివర్దన్తో దిశః సంప్రతిపేదిరే. 	59 

			మరికొందరు దానవులు కత్తిపాటునకు మిక్కిలిగా పీడనొందినవారై ఒకరినొకరు ఎచ్చరించుకొనుచు దిక్కులకు చేరుకొనిరి. 

			భూమిం కేచి త్ప్రవివిశుః పర్వతా నపరే తథా,

			అపరే జగ్ము రాకాశ మపరేఽమ్భః సమావిశన్. 	60 

			కొందరు భూగర్భములోనికి చొచ్చుకొని పోయిరి. కొందరు కొండలపైకి పరువెత్తిరి. మరికొందరు ఆకసమున కరిగిరి. ఇంకను కొందరు నీటిలోనికి ప్రవేశించిరి. 

			తస్మిన్ మహతి సంవృత్తే సమరే భృశదారుణే,

			బభూవ భూః ప్రతిభయా మాంసశోణిత కర్ధమా.	61 

			దానవానాం శరీరైశ్చ పతితైః శోణితోక్షతైః.

			సమాకీర్ణా మహాబాహో శైలైరివ సకింశుకైః. 	62

			మిక్కిలి దారుణమగు ఆ మహాయుద్ధ మట్లు సంభవింపగా భూమి మాంసముతో, రక్తముతో బురదబురదగా నైనదియు, భయము గొలుపునదియు నాయెను. రక్తముతో తడిసి కూలియున్న దానవుల శరీరములతో కింశుక (మోదుగచెట్లు) వృక్షములు గల కొండలతో వలె, నిండియుండెను. 

			స రుద్రో దానవాన్ హత్వా కృత్వా ధర్మోత్తరం జగత్,

			రౌద్రం రూప మథోత్షిప్య చక్రే రూపం శివం శివః. 	63 

			ఆరుద్రుడట్లు దానవులను చంపివైచి జగత్తును ధర్మముతో నిండినదానినిగా చేసి రౌద్రరూపమును వదలి వైచి మంగళకరమగు రూపమును తాల్చెను. 

			తతో మహర్షయః సర్వే సర్వే దేవగణా స్తథా,

			జయే నాద్భుత కల్పేన దేవదేవం తథార్చయన్. 	64 

			అంత మహర్షులందరును, దేవగణములన్నియును అచ్చెరువు గొలుపు ఆ జయముతో దేవదేవుని కొనియాడిరి. 

			తతః స భగవాన్ రుద్రో దానవక్షతజోక్షితమ్, 

			అసిం ధర్మస్య గోప్తారం దదౌ సత్కృత్య విష్ణవే.	 65 

			అంత రుద్రభగవానుడు రక్కసుల రక్తముతో తడిసిన ఆ కత్తిని, ధర్మమును రక్షించుదానిని సత్కరించి విష్ణువున కొసగెను. 

			విష్ణు ర్మరీచయే ప్రాదా న్మరీచి ర్భగవానపి,

			మహర్షిభ్యో దదౌ ఖడ్గ మృషయో వాసవాయ చ. 	66 

			విష్ణువు మరీచికి, మరీచి మహర్షులకు, మహర్షులు దేవేంద్రునకు ఆ ఖడ్గము నిచ్చిరి. 

			మహేన్ద్రో లోకపాలేభ్యో లోకపాలాస్తు పుత్రక,

			మనవే సూర్యపుత్రాయ దదుః ఖడ్గం సవిస్తరమ్. 	67 

			నాయనా! మహేంద్రుడు లోకపాలురకు, లోకపాలురు సూర్యునిపుత్రుడగు మనువునకు ఆ ఖడ్గమును ఒసగిరి. 

			ఊచు శ్చైనం తథా వాక్యం మానుషాణాం త్వమీశ్వరః,

			అసినా ధర్మగర్భేణ పాలయస్వ ప్రజా ఇతి. 	68 

			లోకపాలురు మనువుతో నీవు మనుష్యులకు ఈశ్వరుడవు. ధర్మము కడుపున పెట్టుకొన్న ఖడ్గముతో నీవు ప్రజలను పాలింపుము - అని పలికిరి. 

			ధర్మసేతు మతిక్రాన్తాః స్థూల సూక్ష్మాత్మ కారణాత్,

			విభజ్య దణ్ణం రక్ష్యాస్స్యు ర్ధర్మతో న యదృచ్ఛయా. 	69 

			స్థూలమగు దేహము సూక్ష్మమగు మనస్సు కారణముగా ధర్మమనెడు సేతువును దాటినవారిని వేరువేరుగా ధర్మముననుసరించి దండమునొసగి రక్షింపవలయును. ఇష్టము వచ్చినట్లు దండింపరాదు. 

			దుర్వాచా నిగ్రహో దణ్డా హిరణ్యబహుల స్తథా,

			వ్యఙ్గతా చ శరీరస్య వధో వా నల్ప కారణాత్. 	70 

			చెడుమాటలతో దండించుట, ధనము అధికముగా అపరాధమునకు రాబట్టుట, అవయవములను లోపింపజేయుట, వధ అను నాలుగు విధములగు దండములలో పెద్దకారణమున్నపుడే మరణశిక్షను ఒసగదగును. 

			అసే రేతాని రూపాణి దుర్వారాదీని నిర్దిశేత్, 

			అసే రేవం ప్రమాణాని పరిపాల్య వ్యతిక్రమాత్. 	71 

			చెప్పనలవి కాని ఖడ్గపు ఈ రూపములన్నింటిని లోకమునకు తెలియజేయవలయును. ఈ ప్రమాణములను పరిపాలించుచు, ధర్మవ్యతిక్రమము జరిగినచోట దండించుచుండవలయును. 

			స విసృజ్యాథ పుత్రం స్వం ప్రజానా మధిపం తతః, 

			మనుః ప్రజానాం రక్షార్థం క్షుపాయ ప్రదదా వసిమ్.	72 

			మనువు ఆ ఖడ్గమును వదలి ప్రజల అధిపునిగా తన కుమారుడగు క్షుపుని ఏర్పరచి ప్రజల రక్షణకొరకు ఆ ఖడ్గమును క్షుపున కొసగెను.

			క్షుపా జ్జగ్రాహ చేక్ష్వాకు రిక్ష్వాకోశ్చ పురూరవాః 

			ఆయుశ్చ తస్మా ల్లేభే తం నహుషశ్చ తతో భువి. 	73

			యయాతి ర్నహుషాచ్చాపి పూరు స్తస్మాచ్చ లబ్ధవాన్.	74 

			క్షుపుని నుండి ఇక్ష్వాకువు, ఇక్ష్వాకువునుండి పురూరవుడు, అతనినుండి ఆయువు, అతనినుండి నహుషుడు, నహుషునినుండి యయాతి, అతనినుండి పూరువు దానిని గ్రహించిరి. 

			అమూర్తరయస స్తస్మాత్తతో భూమిశయో నృపః,

			భరత శ్చాపి దౌష్యన్తి ర్లేభే భూమిశయా దసిమ్. 	75 

			పూరువునుండి అమూర్తరయసుడు, అతనినుండి భూమిశయుడను రాజు, అతనినుండి దుష్యంతుని కుమారుడగు భరతుడు ఖడ్గమును కైకొనిరి. 

			తస్మాల్లేభే చ ధర్మజ్ఞో రాజ న్నైలబిల స్తథా,

			తత స్త్వైలబిలా ల్లేభే ధున్ధుమారో నరేశ్వరః. 	76 

			అతనినుండి ధర్మజ్ఞుడగు ఐలబిలుడు, అతనినుండి నరేశ్వరుడగు ధుంధుమారుడు పొందిరి. 

			ధుంధుమారా చ్చ కాంబోజో ముచుకుంద స్తతోఽలభత్,

			ముచుకున్దా న్మరుత్తశ్చ మరుత్తా దపి రైవతః. 	77 

			ధుంధుమారుని నుండి కాంబోజుడు, అతనినుండి ముచుకుందుడు, ముచుకుందుని నుండి మరుత్తుడు, మరుత్తుని నుండి రైవతుడు ఆ ఖడ్గమును చేకొనిరి. 

			రైవతా ద్యువనా శ్వశ్చ యువనా శ్వా త్తతో రఘుః,

			ఇక్ష్వాకువంశజ స్తస్మా ద్ధరిణాశ్వః ప్రతాపవాన్. 	78 

			రైవతునినుండి యువనాశ్వుడు, యువనాశ్వునినుండి రఘువు, ఇక్ష్వాకు వంశమువాడైన రఘువు నుండి ప్రతాపవంతుడగు హరిణాశ్వుడు గ్రహించిరి. 

			హరిణాశ్వా దసిం లేభే శునకః శునకా దపి,

			ఉశీనరో వై ధర్మాత్మా తస్మాద్భోజః స యాదవః. 	79 

			హరిణాశ్వునినుండి శునకు డాఖడ్గమును పొందెను. శునకుని నుండి ధర్మాత్ముడగు ఉశీనరుడు, అతనినుండి యదువంశమువాడగు భోజుడు గ్రహించిరి. 

			యదుభ్యశ్చ శిబి ర్లేభే శిబే శ్చాపి ప్రతర్దనః,

			ప్రతర్దనా దష్టకశ్చ పృషదశ్వో ఽష్టకాదపి.	 80 

			యదువులనుండి శిబియు, శిబినుండి ప్రతర్ధనుడు, ప్రతర్దనునినుండి అష్టకుడు, అష్టకుని నుండి పృషదశ్వుడు తీసికొనిరి. 

			పృషదశ్వా ద్భరద్వాజో ద్రోణ స్త స్మా త్కృప స్తతః,

			తతస్త్వం భ్రాతృభిః సార్ధం పరమాసి మవాప్తవాన్. 	81 

			పృషదశ్వునినుండి భరద్వాజుడైన ద్రోణుడు, అతనినుండి కృపుడును గ్రహించిరి. ఆ మహాఖడ్గమును అతని నుండి నీవు నీ సోదరులతోపాటుగా పొందితివి. 

			కృత్తికా స్తస్య నక్షత్ర మసే రగ్నిశ్చ దైవతమ్, 

			రోహిణీం గోత్ర మాస్థాయ రుద్రశ్చ గురు రుత్తమః. 	82 

			ఆ ఖడ్గమునకు నక్షత్రము కృత్తిక. అగ్ని దైవతము. రోహిణి గోత్రము ననుసరించి పుట్టినది. రుద్రుడు పరమగురువు. 

			అసే రష్టౌ హి నామాని రహస్యాని నిబోధ మే,

			పాణ్డవేయ సదా యాని కీర్తయన్ లభతే జయమ్. 	83 

			అసికి ఎనిమిది రహస్యమగు పేర్లు కలవు. వానిని నానుండి తెలిసికొనుము. పాండవేయా! నరుడు వానిని కీర్తించుచు జయము పొందును. 

			అసి ర్విశసనః ఖడ్గ స్తీక్ష్ణధారో దురాసదః, 

			శ్రీగర్భో విజయశ్చైవ ధర్మపాల స్తథైవ చ. 	84 

			అసి, విశసనము, ఖడ్గము, తీక్ష్ణధారము, దురాసదము, శ్రీగర్భము, విజయము, ధర్మపాలము అనునవి ఆ ఎనిమిది పేర్లు.

			అగ్ర్యః ప్రహరణానాం చ ఖడ్గో మాద్రవతీసుత,

			మహేశ్వరప్రణీతశ్చ పురాణే నిశ్చయం గతః. 	85 

			మాద్రీపుత్రా! ఖడ్గము ఆయుధములలో శ్రేష్ఠమైనది. మహేశ్వరుడు తీర్చిదిద్దినదని పురాణమునందు నిర్ణయము పొందినది. 

			పృథు స్తూత్పాదయామాస ధనురాద్య మరిందమః,

			తేనేయం పృథివీ దుగ్ధా సస్యాని సుబహూ న్యపి. 	86 

			పృథువు ధనువును మొదటగా సృష్టిచేసెను. దానితో ఈ పృథివినుండి పెక్కువిధములగు పంటలను పిండెను. 

			ధర్మేణ చ యథాపూర్వం వైన్యేన పరిరక్షితా. 

			వేనుని కుమారుడగు పృథువు ధర్మముతో ఈ భూమిని చక్కగా రక్షించెను. 

			తదేత దార్షం మాద్రేయ ప్రమాణం కర్తు మర్హసి,

			అసేశ్చ పూజా కర్తవ్యా సదా యుద్ధ విశారదైః. 	87 

			మాద్రీతనయా! ఆ యీ ఖడ్గము ఆర్షమైనది. దీనిని ప్రమాణముగా చేసికొననగును. యుద్ధమున ఆరితేరిన వారు ఖడ్గ పూజను ఎల్లవేళల చేయవలయును. 

			ఇత్యేష ప్రథమః కల్పో వ్యాఖ్యాత స్తే సవిస్తరాత్,

			అసే రుత్పత్తి సంసర్గో యథావ ద్భరతర్షభ.	 88 

			ఇదిగో అన్నివివరములతో ఖడ్గము ఉత్పత్తిని గూర్చి మొదటి కల్పమును ఉన్నదున్నట్లు నీకు వక్కాణించితిని. 

			సర్వథైత దిదం శ్రుత్వా ఖడ్గసాధన ముత్తమమ్,

			లభతే పురుషః కీర్తిం ప్రేత్య చానన్త్య మశ్నుతే. 	89 

			ఇతి శ్రీమహాభారతే శాన్తిపర్వణి ఆపద్ధర్మపర్వణి ఖల్గోత్పత్తికథనే 
షట్షష్ట్యధిక శతతమోధ్యాయః 

			ఖడ్గమునకు సంబంధించిన ఉత్తమమగు ఈ వృత్తాంతమును విని పురుషుడు కీర్తిని, మరణించిన తరువాత అనంతమగు సుఖమును పొందును. 

			ఇది శ్రీమహాభారతము శాంతిపర్వమున ఆపద్ధర్మ పర్వమున ఖడ్గోత్పత్తి 
కథనము గల నూట అరువదియారవ అధ్యాయము 

			వైశమ్పాయన ఉవాచ - వైశంపాయను డిట్లు చెప్పెను. 

			ఇత్యుక్తవతి భీష్మే తు తూష్ణీంభూతే యుధిష్ఠిరః,

			పప్రచ్ఛావసథం గత్వా భ్రాతౄన్ విదురపఞ్చమాన్. 	1 

			ఇట్లు పలికి భీష్ముడు ఊరకుండగా యుధిష్ఠిరుడు ఇంటి కరిగి విదురు డైదవవాడుగా నున్న తమ్ములను ఇట్లు అడిగెను. 

			ధర్మే చార్థే చ కామే చ లోకవృత్తిః సమాహితా, 

			తేషాం గరీయాన్ కతమో మధ్యమః కో లఘుశ్చ కః. 	2 

			ధర్మము, అర్థము, కామము అనువానియందు లోకవృత్తి నెలకొని యున్నది. వానిలో గొప్పది ఏది? మధ్యమ మేది? తక్కువది యేది? 

			కస్మిం శ్చాత్మా నిధాతవ్య స్త్రివర్గ విజయాయ వై,

			సంహృష్టా నైష్ఠికం వాక్యం యథావ ద్వక్తు మర్హథ. 	3 

			మూడింటి సముదాయమును గెలుచుటకు దేనియందు ఆత్మను నిలుపవలయును. మీరందరు ఆనందముతో నిష్ఠగల వాక్యమును పలుకదగును. 

			తతోఽర్థగతి తత్త్వజ్ఞః ప్రథమం ప్రతిభానవాన్,

			జగాద విదురో వాక్యం ధర్మశాస్త్ర మనుస్మరన్. 	4 

			అంత అర్థముల నడక యందలి తత్త్వమెరిగినవాడు ప్రతిభావంతుడు నగు విదురుడు ధర్మశాస్త్రమును స్మరించుచు మొదటగా నిట్లు పలికెను. 

			విదుర ఉవాచ - విదురు డిట్లనెను. 

			బాహుశ్రుత్యం తపస్త్యాగః శ్రద్ధా యజ్ఞక్రియా క్షమా,

			భావశుద్ధి ర్దయా సత్యం సంయమ శ్చాత్మసంపదః.	 5 

			బహువిషయములు నేర్చియుండుట, తపస్సు, త్యాగము, శ్రద్ధ, యజ్ఞ క్రియ, ఓర్పు, భావశుద్ధి, దయ, సత్యము, ఇంద్రియనిగ్రహము - అనునవి ఆత్మ సంపదలు. 

			ఏత దేవాభిపద్యస్వ మా తేఽభూ చ్చలితం మనః,

			ఏత న్మూలౌ హి ధర్మార్థా వేత దేకపదం హి మే. 	6 

			దీనినే నీవు చక్కగా పొందుము. నీ మనస్సు చలింపకుండుగాక! ధర్మము, అర్థము అనువానికి ఇదియే మూలము. నా దృష్టిలో ఇదియంతయు ఒకే స్వరూపము. 

			ధర్మేణైవర్షయ స్తీర్ణా ధర్మే లోకాః ప్రతిష్ఠితాః,

			ధర్మేణ దేవా వవృధు ర్ధర్మే చార్థః సమాహితః.	 7 

			ధర్మముచేతనే ఋషులు తరించిరి. ధర్మమునందే లోకములన్నియు (ప్రతిష్ఠ పొందియున్నవి) నెలకొనియున్నవి. ధర్మముచేత దేవతలు వృద్ధిపొందిరి. ధర్మమునందే అర్థము నెలకొని యున్నది. 

			ధర్మో రాజన్ గుణః శ్రేష్ఠో మధ్యమో హ్యర్థ ఉచ్యతే,

			కామో యవీయానితి చ ప్రవదన్తి మనీషిణః. 	8 

			రాజా! ధర్మమను గుణము శ్రేష్ఠమైనదనియు, అర్థము మధ్యమమనియు, కామము అధమమనియు బుద్ధి సంపన్నులు పలుకుదురు. 

			తస్మా ద్ధర్మప్రధానేన భవితవ్యం యతాత్మనా,

			తథా చ సర్వభూతేషు వర్తితవ్యం యథాత్మని.	 9 

			కనుక మనస్సునదుపున నుంచుకొని నరుడు ధర్మ ప్రధానముగా మెలగవలయును. అట్లే తనయందెట్లు మెలగునో సర్వభూతములయందును అట్లే మెలగవలయును. 

			సమాప్తవచనే తస్మి న్నర్థశాస్త్ర విశారదః, 

			పార్థో ధర్మార్థ తత్త్వజ్ఞో జగౌ వాక్యం ప్రచోదితః. 	10 

			అతడు వాక్యము ముగించిన పిదప అర్థశాస్త్రమున ఆరితేరినవాడు, ధర్మార్థముల తత్త్వము తెలిసినవాడునగు అర్జునుడు ధర్మజు డడుగగా ఈ వాక్యమును పలికెను. 

			అర్జున ఉవాచ - అర్జును డిట్లనెను. 

			కర్మభూమి రియం రాజ న్నిహ వార్తా ప్రశస్యతే, 

			కృషిగోరక్షవాణిజ్యం శిల్పాని వివిధాని చ. 	11 

			రాజా! ఇది కర్మభూమి. ఇచట ‘వార్త’ ప్రశస్తమైనది. వ్యవసాయము, గోరక్ష, వాణిజ్యము, వివిధములగు శిల్పములు ప్రశస్తి కెక్కినవి. 

			అర్థ ఇత్యేవ సర్వేషాం కర్మణా మవ్యతిక్రమః,

			నహ్యృతేఽర్థేన వర్తేతే ధర్మకామా వితి శ్రుతిః. 	12 

			అన్ని కర్మములకు అర్థమే మూలము. దానిని దాటిపోనలవి కాదు. అర్థమును విడచి ధర్మకామములు సాగవని వేదము. 

			విషయై రర్థవాన్ ధర్మ మారాధయితు ముత్తమమ్,

			కామం చ చరితుం శక్తే దుప్ర్పాప మకృతాత్మభిః. 	13 

			అర్థముగలవాడు విషయములచేత ఉత్తమమగు ధర్మము నారాధించుటకును, కామము నాచరించుటకును సమర్థుడగును. బుద్ధిసంపదలేనివారు దానిని పొందజాలరు. 

			అర్థస్యావయవా వేతా ధర్మకామా వితి శ్రుతిః,

			అర్థసిద్ధ్యా వినిర్వృత్తా వుభా వేతా భవిష్యతః. 	14 

			ధర్మకామము లనెడి ఇవి అర్థము అవయవములని వేదము చెప్పుచున్నది. ఈ రెండును అర్థము సిద్ధింపగా ఏర్పడునట్టివి. 

			తద్గతార్థం హి పురుషం విశిష్టతరయోనయః,

			బ్రహ్మాణమివ భూతాని సతతం పర్యుపాసతే. 	15 

			సాధించిన ధనము గల పురుషుని విశిష్ట కులమున పుట్టినవారు, సర్వభూతములు బ్రహ్మను వలె, కొలిచి యుందురు. 

			జటాజినధరా దాన్తాః పఙ్కదిగ్ధా జితేన్ద్రియా:,

			ముణ్డా నిస్తన్తవ శ్చాపి వసన్త్యర్థార్థినః పృథక్. 	16 

			జడలు, తోలు ధరించిన నిగ్రహవంతులు, బురదపూసికొన్న జితేంద్రియులు, తలలు గొరిగించుకొన్న బ్రహ్మచారులును అర్థమును కోరువారై నివసింతురు. 

			కాషాయవసనా శ్చాన్యే శ్మశ్రులా హ్రీనిషేవిణః, 

			విద్వాంస శ్చైవ శాన్తాశ్చ ముక్తాః సర్వపరిగ్రహైః.	17

			అర్థార్థినః సన్తి కేచి దపరే స్వర్గకాంక్షిణః, 

			కులప్రత్యాగమా శ్చైకే స్వం స్వం ధర్మమనుష్ఠితాః. 	18

			కాషాయ వస్త్రములు ధరించి గడ్డములు మీసములు పెంచుకొనియున్నవారు, పాడుపనులకు సిగ్గుపడెడువారు, శాంతులు, విద్వాంసులు, అన్నివిధములగు పరిగ్రహములను వదలి వైచువారును ధనమును కోరువారే అగుచున్నారు. మరికొందరు స్వర్గమును కోరుకొనుచుందురు. ఇంకను కొందరు తమతమ ధర్మమును చక్కగా ఆచరించుచు కులధర్మమును పాటించుచుందురు. వీరందరు ధనము కోరువారే. 

			ఆస్తికా నాస్తికా శ్చైవ నియతాః సంయమే పరే,

			అప్రజ్ఞానం తమో భూతం ప్రజ్ఞానం తు ప్రకాశితా. 	19 

			ఆస్తికులు, నాస్తికులు, ఉత్కృష్టమగు నిగ్రహమున కట్టుబడినవారు అందరు ధనము కోరువారే. ధన విషయమున తెలివిలేకపోవుట చిమ్మచీకటి వంటిది. ధనమునకు సంబంధించిన గొప్పతెలివి గొప్పవెలుగు. 

			భృత్యాన్ భోగై ర్ద్విషో దణ్డై ర్యో యోజయతి సోఽర్థవాన్, 

			తనపోషణలోని వారిని ఆయాభోగములతో, పగవారిని దండములతో కలుపువాడెవ్వడో వాడే ధనవంతుడు. 

			ఏత న్మతిమతాం శ్రేష్ఠ మతం మమ యథాతథమ్,

			అనయోస్తు నిబోధ త్వం వచనం వాక్యకంఠయోః. 	20 

			బుద్ధిమంతులలో శ్రేష్ఠుడవగు ధర్మరాజా! ఇది నా స్పష్టమైన అభిప్రాయము. నీవు నోటి చివర వాక్యము నుంచుకొన్న ఈ నకుల సహదేవుల వచనమును కూడ వినుము.

			తతో ధర్మార్థకుశలౌ మాద్రీపుత్రా వనన్తరమ్,

			నకులః సహదేవశ్చ వాక్యం జగదతు: పరమ్. 	21 

			పిమ్మట ధర్మార్థములయందు నిపుణులు, మాద్రీపుత్రులు నకులసహదేవులు గొప్పదగు వాక్యము నిట్లు పలికిరి. 

			నకుల సహదేవా వూచతుః - నకుల సహదేవు లిట్లు పలికిరి. 

			ఆసీనశ్చ శయానశ్చ విచరన్నపి వా స్థితః, 

			అర్థయోగం దృఢం కుర్యా ద్యోగై రుచ్చావచై రపి.	 22 

			మానవుడు కూర్చున్నవాడు, పరున్నవాడు, తిరుగుచున్నవాడు, నిలుచున్నవాడు కానిమ్ము గట్టిగా గొప్పగొప్పవియగు ఉపాయములతో అర్థసముపార్జనము చేయవలయును. 

			అస్మింస్తు వై వినిర్వృత్తే దుర్లభే పరమప్రియే, 

			ఇహ కామా నవాప్నోతి ప్రత్యక్షం నాత్ర సంశయః. 	23 

			పొందశక్యము కానిది, మిక్కిలి ప్రియమైనదియునగు ఈ ధనము సిద్ధించినచో ఈ లోకమున కోరికల నన్నింటిని పొందును. ఇది స్పష్టముగా కానవచ్చునట్టిది. ఇందు సందియము లేదు. 

			యోఽర్థో ధర్మేణ సంయుక్తో ధర్మో యశ్చార్థ సంయుతః,

			తద్ధి త్వాఽమృత సంవాదం తస్మా దేతౌ మతా విహ.	24

			ధర్మముతో కలసియున్న అర్థము, అర్థముతో కూడి యున్న ధర్మము అనునది నిశ్చయముగా అమృతముతో సమానమైనదని మా అభిప్రాయము. 

			అనర్థస్య న కామోఽస్తి తథాఽర్థో ఽధర్మిణః కుతః,

			తస్మా దుద్విజతే లోకో ధర్మార్థా ద్యో బహిష్కృతః. 	25 

			ధనము లేనివానికి కామము లేదు. ధర్మము లేనివానికి అర్థమెక్కడిది? కావుననే ధర్మముతో కూడిన అర్థము నుండి దూరమైన వానివలన లోకము కళవళపడుచున్నది. 

			తస్మాద్ధర్మ ప్రదానేన సాధ్యోఽర్థః సంయతాత్మనా,

			విశ్వస్తేషు హి భూతేషు కల్పతే సర్వమేవ హి. 	26 

			అందువలన ధర్మరూపమైన దానముచేత, మనసును నిలువరించుకొనగల నరుడు అర్థమును సాధింపవలయును. సర్వభూతములు నమ్మకము కలిగి యున్నచో అన్నియు సమకూడును. 

			ధర్మం సమాచరేత్ పూర్వం తతోఽర్థం ధర్మసంయుతమ్,

			తతః కామం చరేత్ పశ్చాత్ సిద్థార్థః సహి తత్పరమ్. 	27 

			ముందు ధర్మము నాచరింపవలయును. అటుపై ధర్మముతో కూడిన విధముగా అర్థమును సంపాదింపవలయును. అటు పిమ్మట కామమును తీర్చుకొనవలయును. ఆ పిమ్మట మానవుడు నెరవేరిన ప్రయోజనము కలవాడగును. 

			వైశమ్పాయన ఉవాచ - వైశంపాయను డిట్లనెను. 

			విరేమతస్తు తద్వాక్య ముక్త్వా తావశ్వినోః సుతౌ,

			భీమసేన స్తదా వాక్య మిదం వక్తుం ప్రచక్రమే. 	28 

			ఆ వాక్యమును పలికి అశ్విసుతులగు నకుల సహదేవులు విరమింపగా భీమసేనుడు తన మాట నిట్లు పలుక నారంభించెను. 

			భీమసేన ఉవాచ - భీమసేను డిట్లు పలికెను. 

			నాకామః కామయత్యర్థం నాకామో ధర్మ మిచ్ఛతి,

			నాకామః కామయానోఽస్తి తస్మాత్కామో విశిష్యతే. 	29 

			కామము లేనివాడు ధనమును కోరడు. కామములు లేని వాడు ధర్మము నిష్టపడడు. కామములు లేనివాడు కామములను పొందడు. అందువలన కామము గొప్పది యగుచున్నది. 

			కామేన యుక్తా ఋషయ స్తపస్యేవ సమాహితాః,

			పలాశఫలమూలాదా వాయుభక్షా సుసంయతాః.	30

			వేదోపవేదే ష్వపదే యుక్తాః స్వాధ్యాయపారగాః,

			శ్రాద్ధయజ్ఞ క్రియాయాం చ తథా దానప్రతిగ్రహే.	31

			వణిజః కర్షకా గోపాః కారవః శిల్పిన స్తథా,

			దేవకర్మకృత శ్చైవ యుక్తాః కామేన కర్మసు. 	32

			ఏదో ఒక కోరికతో కూడియున్నవారై ఋషులు తపస్సునందు తగులుకొనియున్నారు. మోదుగలు, పండ్లు, దుంపలు తినువారును, వాయువే ఆహారముగా గలవారును, ఎన్నో నియమములను పాటించువారును, వేదములయందు, ఉపవేదములయందును మనసు పెట్టిన వారు, వేదాధ్యయనమున తుదిముట్టినవారు, శ్రాద్ధములు, యజ్ఞక్రియలు, దానప్రతిగ్రహములు అనువాని యందు నిష్ఠ కలవారు, వర్తకులు, కర్షకులు, గోపాలురు, వడ్రంగులు, శిల్పులు, దైవారాధన చేయువారు ఏదో ఒక కోరికతో కూడినవారే అయి ఆయా పనుల యందు ముడివడి యున్నారు. 

			సముద్రం వా విశన్త్యన్యే నరాః కామేన సంయుతాః,

			కామో హి వివిధాకారః సర్వం కామేన సంతతమ్. 	33 

			కొందరు నరులు కామముతో కూడియున్నవారై సముద్రమును గూడ చొచ్చుచున్నారు. కామము పెక్కు ఆకారములు కలది. అంతయు కామముతో అల్లుకొని యున్నట్టిదియే. 

			నాస్తి నాసీ న్నాభవిష్య ద్భూతం కామాత్మకాత్ పరమ్,

			ఏతత్సారం మహారాజ ధర్మార్థా వత్ర సంస్థితౌ. 	34 

			కామాత్మకము కంటె వేరయినది ఇప్పుడు లేదు. మునుపు లేదు. ముందు ఉండదు. మహారాజా! దీని సారమేమనగా ధర్మము, అర్థము అనునవి కామమునందే తిష్ఠ వేసికొని యున్నవి. 

			నవనీతం యథా దధ్న స్తథా కామోఽర్థ ధర్మతః,

			శ్రేయస్తైలం హి పిణ్యాకాద్ ఘృతం శ్రేయ ఉదశ్వితః,

			శ్రేయః పుష్పఫలం కాష్ఠాత్ కామో ధర్మార్థయో ర్వరః. 	35 

			పెరుగునుండి వెన్న యెట్లో అర్థ ధర్మముల నుండి కామ మట్టిది. తెలకపిండి కంటె తైలము, మజ్జిగ కంటె నేయి, కట్టెల కంటె పూవులు పండ్లు ఎట్లు మేలైనవో ధర్మార్థముల కంటె కామ మట్లు శ్రేష్ఠమైనది. 

			పుష్పతో మధ్వివ రసః కామ ఆభ్యాం తథా స్మృతః, 

			కామో ధర్మార్థయో ర్యోనిః కామశ్చాథ తథాత్మకః. 	36 

			పుష్పమునుండి తేనెరసము వచ్చినవిధముగా ధర్మార్థములనుండి కామము ఏర్పడును. కామము ధర్మార్థములకు పుట్టినతావు. కామము ధర్మార్థముల స్వరూపమే. 

			నాకామతో బ్రాహ్మణాః స్వన్నమర్థా న్నాకామతో దదతి బ్రాహ్మణేభ్యః,

			నాకామతో వివిధా లోకచేష్టా తస్మాత్కామః ప్రాక్త్రివర్గస్య దృష్టః.	 37

			కామమును కాదని కేవలము ధనమువలననే బ్రాహ్మణులు రుచికరమగు అన్నమును తినరు. కామము లేక మానవులు బ్రహ్మజ్ఞానులకు దానము లొసగరు. కామము లేనిదే వేరువేరు విధములుగ లోకచేష్ట సాగదు. అందువలన కామమును ధర్మార్థ కామముల మూడింటికి కుదురుగా భావింతురు. 

			సుచారువేషాభి రలంకృతాభి ర్మదోత్కటాభిః ప్రియదర్శనాభిః, 

			రమస్వ యోషాభి రుపేత్య కామం కామో హి రాజన్ పరమో భవే న్నః. 	38 

			మిక్కిలి అందమైన వేషములు, అలంకారములు కలవారై, మదము పిక్కటిల్లగా, చూడముచ్చట అయిన వనితలతో కూడి కామవిహారము సలుపుము. రాజా! కామము సర్వశ్రేష్ఠ మయినది. 

			బుద్ధి ర్మమైషా పరిఖాస్థితస్య మాభూ ద్విచార స్తవ ధర్మపుత్ర! 

			స్యా త్సంహితం సద్భి రఫల్గుసారం మమేతి వాక్యం పరమానృశంసమ్. 	39 

			మూలముట్టుగా శోధించిన నా బుద్ధి ఇది. ధర్మపుత్రా! ఇందు నీకు విచారము అక్కర లేదు. నాయీ వాక్యము సత్పురుషులు అంగీకరింపవలసినట్టిది. పొల్లులేనిది. సారము కలది. ఏమాత్రము గొట్టుతనము లేనిది. 

			ధర్మార్థ కామాః సమమేవ సేవ్యా యో హ్యేకభక్తః స నరో జఘన్యః

			తయోస్తు దాక్ష్యం ప్రవదన్తి మధ్యం స ఉత్తమో యోఽభిరత స్త్రివర్గే. 	40

			ధర్మము, అర్థము, కామము అనువానిని ఒకేవిధముగా సేవింపవలయును. వీనిలో ఒక్కదానినే సేవించు నరుడు హీనుడు. ధర్మార్థములయందలి దక్షతను మధ్యవిధముగా చెప్పుదురు. మూడింటి సముదాయమున మిక్కిలి ప్రీతిగలవాడు ఉత్తముడు. 

			ప్రాజ్ఞః సుహృచ్చన్దనసారలిప్తో విచిత్ర మాల్యాభరణై రుపేతః, 

			తతో వచః సంగ్రహ విస్తరేణ ప్రోక్త్యాథ వీరాన్ విరరామ భీమః.	 41

			మిక్కిలి ప్రజ్ఞ కలవాడు, మంచి హృదయము కలవాడు, మేలైన మంచిగందపు పూత కలవాడు, వన్నెచిన్నెల పూలమాలలు ఆభరణములు కలవాడునగు భీముడు సంగ్రహముగా, విస్తరముగా వాక్యమును ఆ వీరులతో పలికి ఊరకుండెను. 

			తతో ముహూర్తా దథ ధర్మరాజో వాక్యాని తేషా మనుచిన్త్య సమ్యక్ 

			ఉవాచ వాచా వితథం స్మయన్ వై లబ్ధశ్రుతాం ధర్మభృతాం వరిష్ఠః. 	42 

			అంత ఒక్క ముహూర్తకాలము వారి వాక్యములను చక్కగా భావన చేసి శ్రద్ధగా శాస్త్రార్థములను వినిన వారిలో, ధర్మమును పరిరక్షించువారిలో శ్రేష్ఠుడగు ధర్మరాజు తేలికగా నవ్వుచు ఇట్లు పలికెను. 

			యుధిష్ఠిర ఉవాచ - ధర్మరా జిట్లనెను. 

			నిఃసంశయం నిశ్చితధర్మశాస్త్రాః సర్వే భవన్తో విదిత ప్రమాణాః,

			విజ్ఞాతు కామస్య మమేహ వాక్య ముక్తం యద్వై నైష్ఠికం తచ్ఛ్రుతం మే,

			ఇదం త్వవశ్యం గదతో మమాపి వాక్యం నిబోధధ్వ మనన్యభావాః. 	43

			మీరందరు నిస్సంశయముగా ధర్మశాస్త్రములను నిర్ణయింపగలవారు. ప్రమాణములను చక్కగా ఎరిగినవారు. తెలియగోరిన నాకు తెలియబలికితిరి. సిద్ధాంతరూపమైన నా మాట గూడ మీరు వినవలయును. చెదరని హృదయములతో నేను చెప్పబోవుచున్న మాటను తప్పక తెలిసికొనుడు.

			యో వై నపాపే నిరతో న పుణ్యే నార్థే న ధర్మే మనుజో న కామే,

			విముక్తదోషః సమలోష్ఠకాఞ్చనో విముచ్యతే దుఃఖ సుఖార్థ సిద్ధేః. 	44

			పాపమునందును, పుణ్యమునందును, అర్థమునందును, ధర్మమునందును, కామమందును తగులము లేకుండు నరుడు దోషములన్నింటినుండియు విడివడినవాడై, మట్టియందును, బంగారమునందను సమభావము కలవాడై దుఃఖము సుఖము మున్నగు వాని స్థితి నుండి విముక్తి పొందును. 

			భూతాని జాతిస్మరణాత్మకాని జరావికారైశ్చ సమన్వితాని, 

			భూయశ్చ తైస్తైః ప్రతిబోధితాని మోక్షం ప్రశంసన్తి న తం చ విద్మః. 	45

			ప్రాణులన్నియు జాతిస్మరణ కలిగినట్టివి. ముసలితనము మొదలగు వికారములతో కూడినట్టివి. మరల ఆయా భావములతో మెలకువ పొందునట్టివి. మోక్షమును కొనియాడుచుండును. కాని దాని స్వరూపమెట్టిదో మన మెరుగము.

			స్నేహేన యుక్తస్య న చాస్తి ముక్తి రితి స్వయంభూ ర్భగవా నువాచ,

			బుధాశ్చ నిర్వాణపరా భవన్తి తస్మా న్న కుర్యా త్ప్రియ మప్రియం చ. 	46

			స్నేహముతో (తగులముతో) కూడియుండువానికి ముక్తి లేదని స్వయంభువగు భగవంతుడు చెప్పెను. పండితులు నిర్వాణమే తుదిమెట్టుగా గలవారై యుందురు. అందువలన ప్రియము, అప్రియము అనువానిని చేయరాదు. 

			ఏతత్ప్రధానం చ న కామకారో యథా నియుక్తోఽస్మి తథా కరోమి,

			భూతాని సర్వాణి విధి ర్నియుంక్తే విధి ర్బలీయా నితి విత్త సర్వే. 	47

			ఇది ప్రధానము. అందువలన నేను కోరికలు త్రిప్పినట్లు తిరుగను. విధి నన్నెట్లు నియోగించునో అట్లు చేయుదును. భూతములన్నింటిని విధియే నియోగించుచున్నది. విధి అన్నిటికంటె బలము గలది యని మీరందరు ఎరుగుడు. 

			న కర్మణా ప్నో త్యనవాప్య మర్థం యద్భావి తద్వై భవతీతి విత్త,

			త్రివర్గహీనో ఽపి హి విన్దతేఽర్థం తస్మాదహో లోకహితాయ గుహ్యమ్. 	48

			పొందనలవికానిదగు అర్థమును కర్మముచేత మానవుడు పొందడు. జరుగవలసినది జరుగునని యెరుగుడు. ధర్మార్థ కామముల సముదాయము లేనివాడును మోక్షము కొరకు గుహ్యమగు జ్ఞానమును పొందును.

			వైశంపాయన ఉవాచ - వైశంపాయను డిట్లు చెప్పెను. 

			తత స్తదగ్ర్యం వచనం మనోనుగం సమస్త మాజ్ఞాయ తతో హి హేతుమత్,

			తదా ప్రణేదుశ్చ జహర్షిరే చ తే కురుప్రవీరాయ చ చక్రిరేఽఞ్జలిమ్. 	49

			అంత మనస్సునాకట్టుకొన్న, హేతుపూర్వకమైన ఆ ధర్మరాజు చెప్పిన వాక్యము మొత్తమును చక్కగా తెలిసికొని వారందరు సంతోషముతో హర్షనాదములు చేసిరి. కురుప్రవీరునకు అంజలించిరి. 

			సుచారువర్ణాక్షరచారుభూషితాం మనోఽనుగాం నిర్ధుతవాక్య కణ్టకామ్,

			నిశమ్య తాం పార్థివ పార్థభాషితాం గిరం నరేన్ద్రాః ప్రశశంసు రేవ చ. 	50

			రమణీయములగు అక్షరములతో మంజులముగా అలంకరింపబడినదియు, మనస్సు నాకర్షించినదియు, తొలగింపబడిన పాడుమాటలనెడు ముళ్లు కలదియునగు ఆ ధర్మజుని ఆ వాక్కును విని రాజులందరు ప్రశంసించిరి. 

			స చాపి తాన్ ధర్మసుతో మహామనా స్తదా ప్రతీతాన్ ప్రశశంస వీర్యవాన్,

			పునశ్చ పప్రచ్ఛ సరిద్వరాసుతం తతః పరం ధర్మ మహీనచేతసమ్. 	51

			ఇతి శ్రీ మహాభారతే శాన్తిపర్వణి ఆపద్ధర్మపర్వణి 
షడ్జగీతాయాం సప్త షష్ట్యధికశతతమోఽధ్యాయః 

			దొడ్డబుద్ధిగల ఆ ధర్మసుతుడు ఆనందించుచున్న వారిని మెచ్చుకొనెను. మరల ఉత్తమ నదికి పుట్టినవాడు, దొడ్డ బుద్ధి గలవాడును అగు భీష్ముని పరమ ధర్మమును గూర్చి ప్రశ్న చేసెను. 

			ఇది శ్రీ మహాభారతము శాంతిపర్వమున ఆపద్ధర్మ పర్వమున షడ్జగీత గల 
నూట అరువది యేడవ అధ్యాయము. 

			యుధిష్ఠిర ఉవాచ - ధర్మరా జిట్లు పలికెను. 

			పితామహ మహాప్రాజ్ఞ కురూణాం ప్రీతివర్ధన, 

			ప్రశ్నం కంచిత్ప్రవక్ష్యామి తన్మే వ్యాఖ్యాతు మర్హసి. 	1 

			తాతా! మహాప్రాజ్ఞా! కురువంశమువారికి ప్రీతిని పెంపొందించిన మహానుభావా! ఒక్క ప్రశ్న నడుగుదును. దానిని వివరించి చెప్పుము.

			కీదృశా మానవాః సౌమ్యాః కైః ప్రీతిః పరమా భవేత్,

			 ఆయత్యాం చ తదాత్వే చ కే క్షమా స్తాన్ వదస్వ మే. 	2 

			ఎట్టి మానవులు సౌమ్యులు? ఎవరితో ప్రీతి శ్రేష్ఠమైనదై యుండును? రాబోవు కాలమునందును, అప్పటికిని మేలు కూర్చుటకు తగినవారెవ్వరు? నాకు తెలియ జెప్పుము. 

			న హి తత్ర ధనం స్ఫీతం న చ సంబంధి బాన్ధవాః,

			తిష్ఠన్తి యత్ర సుహృద స్తిష్ఠన్తీతి మతి ర్మమ. 	3 

			మంచి చెలికాండ్రు ఎందు స్థిరముగా నుందురో అందు ధనము బలసి యుండదు. చుట్ట పక్కములు ఉండరు. ఇది నా అభిప్రాయము. 

			దుర్లభో హి సుహృచ్ఛ్రోతా దుర్లభశ్చ హితః సుహృత్,

			ఏత ద్ధర్మభృతాం శ్రేష్ఠ సర్వం వ్యాఖ్యాతు మర్హసి. 	4 

			మంచి హృదయము గల శ్రోతయు, మేలుకోరెడు చెలిమికాడును దొరకుట కష్టము కదా! ధర్మవేత్తలలో ఉత్తముడవగు తాతా! దీని నంతయు నాకు వివరించి చెప్పుము. 

			భీష్మ ఉవాచ - భీష్ము డిట్లు చెప్పెను. 

			సన్ధేయాన్ పురుషాన్ రాజ న్నసంధేయాంశ్చ తత్త్వతః, 

			వదతో మే నిబోధ త్వం నిఖిలేన యుధిష్ఠిర. 	5 

			ఎవ్వరితో మైత్రి చేయవచ్చునో, ఎవరితో చేయరాదో మూలముట్టుగా చెప్పెదను. వినుము. 

			లుబ్ధః క్రూర స్త్యక్తధర్మా నికృతిః శఠ ఏవ చ, 

			క్షుద్రః పాపసమాచారః సర్వశ ఙ్కీ తథాలసః. 	6 

			పిసినిగొట్టు, క్రూరుడు, ధర్మమును వదలి వైచినవాడు, పాపాత్ముడు, మొండివాడు, క్షుద్రుడు, పాపపుపనులు వదలక చేయుచుండువాడు, అన్నింటిని - అందరిని శంకించువాడు, సోమరి..... 

			దీర్ఘసూత్రోఽనృజుః క్రుష్టో గురుదార ప్రధర్షకః,

			 వ్యసనే యః పరిత్యాగీ దురాత్మా నిరపత్రపః.	 7 

			పనులయందు త్వరగా ఒక నిర్ణయమునకు రాజాలనివాడు, కపటప్రవృత్తి కలవాడు, లోకపు నింద పొందినవాడు, గురుభార్యను చెరచినవాడు, కష్టకాలమున వదలిపోవువాడు, చెడుబుద్ధి కలవాడు, సిగ్గుఎగ్గు లేనివాడు ..... 

			సర్వతః పాపదర్శీ చ నాస్తికో వేదనిన్దకః, 

			సంప్రకీర్ణేన్ద్రియో లోకే యః కామం నిరత శ్చరేత్. 	8 

			అంతట పాపములనే చూచువాడు, నాస్తికుడు, వేదములను దూషించువాడు, ఇంద్రియముల లౌల్యము కలవాడు, ఎల్లప్పుడు కామభావనయందే తగులుకొని తిరుగువాడు ....

			అసత్యో లోకవిద్విష్టః సమయే చానవస్థితః,

			పిశునోఽథా కృతప్రజ్ఞో మత్సరీ పాపనిశ్చయః. 	9 

			కల్లలాడువాడు, లోకులందరికి ద్వేషింపదగినవాడు, సమయమున (ఆడినమాట పై) నిలువనివాడు, లోభి, తెలివితేటలు లేనివాడు, ఇతరుల ఉన్నతిని సహింపనివాడు, పాపపు పనుల యందు నిశ్చయము కలవాడు.... 

			దుఃశీలోఽథా కృతాత్మా చ నృశంసః కితవ స్తథా, 

			మిత్రై రపకృతి ర్నిత్య మిచ్ఛతేఽర్థం పరస్య యః. 	10 

			చెడినశీలముకలవాడు, మనస్సుపై అదుపులేనివాడు, క్రూరుడు, జూదగాడు, నిత్యము మిత్రుల కపకారము చేయువాడు, పరునిసొమ్ము కోరుచుండువాడు .... 

			దదత శ్చ యథాశక్తి యో నతుష్యతి మన్దధీః, 

			అధైర్య మపి యో యుంక్తే సదా మిత్రం నరర్షభ. 	11 

			ఇతరుడు శక్తి కొలది ఎంత ఇచ్చినను తృప్తినందనివాడు, మందబుద్ధి, ధైర్యము లేని మిత్రుని కూడ ఎప్పుడు అంటిపెట్టుకొని యుండువాడు .... 

			అస్థానక్రోధనో ఽయుక్తో యశ్చాక స్మా ద్విరుధ్యతే,

			సుహృద శ్చైవ కల్యాణా నాశు త్యజతి కిల్బిషే . 	12 

			కానిచోట క్రోధము వెలిగ్రక్కువాడు, శ్రద్ధలేనివాడు, అకస్మాత్తుగ విరుద్ధముగ ప్రవర్తించువాడు, మంచితనము గల మిత్రులను ఒక్కుమ్మడిగా వదలివైచువాడు, తప్పుడు పనులు చేయువాడు .... 

			అల్పేఽప్యపకృతే మూఢ స్తథాజ్ఞాన కృతేఽపి చ,

			కార్యసేవీ చ మిత్రేషు మిత్రద్వేషీ నరాధిప. 	13 

			ఇతరుడు చిన్న తప్పు చేసినప్పటికిని, అదియును తెలియక చేసినప్పటికిని దానిని సరిగా అర్థము చేసికొననివాడు, మిత్రులయందు తన ప్రయోజనము (పని) కొరకే మైత్రితో వర్తించువాడు, మిత్రులను ద్వేషించువాడు...... 

			శత్రు ర్మిత్రముఖో యశ్చ జిహ్మప్రేక్షీ విలోచనః, 

			న విరజ్యతి కల్యాణే యః కుర్యా త్తాదృశం నరమ్. 	14 

			మిత్రుని మొగముతో నున్న శత్రువు, వంకర చూపులవాడు, విపరీతమైన దృష్టి కలవాడు, శుభమైన పనియందు తోడునీడగా నుండు నరుని యందు పెడసరముగా నుండువాడు .... 

			పానపో ద్వేషణః క్రోధీ నిర్ఘృణః పరుష స్తథా,

			పరోపతాపీ మిత్రధ్రుక్ తథా ప్రాణివధే రతః. 	15 

			మద్యపానము చేయుచుండువాడు, ఊరక ద్వేషించువాడు, క్రోధము మిక్కుటముగా గలవాడు, దయలేనివాడు, కరకుతనము కలవాడు, ఇతరులను ఊరక ఉడికించువాడు, మిత్రులకు ద్రోహము చేయువాడు, ప్రాణులను వధించి సంతసించువాడు .... 

			కృతఘ్న శ్చాధమో లోకే న సంధేయః కదాచన,

			ఛిద్రా న్వేషీ హ్యసన్ధేయః...

			చేసిన మేలును మరచు అధముడు - ఎల్లవేళల తప్పులనే వెదకువాడు ఇట్టి వారిని లోకమున ఎన్నటికిని చెలిమితో కలపుకొనరాదు. 

			.....సంధేయా నపి మే శృణు. 	16 

			మైత్రిని కూర్చుకొనుటకు యోగ్యులైన వారిని గూర్చి చెప్పెదను. వినుము. 

			కులీనా వాక్యసంపన్నా జ్ఞానవిజ్ఞాన కోవిదాః, 

			రూపవన్తో గుణోపేతా స్తథాఽలుబ్ధా జితశ్రమాః. 	17 

			మంచి కులమున పుట్టినవారు, పలుకు సంపదలు కలవారు, జ్ఞాన విజ్ఞానముల యందారితేరినవారు, రూపవంతులు, గుణవంతులు, లోభగుణము లేనివారు. శ్రమకోర్చుకొనగలవారు .... 

			సన్మిత్రా శ్చ కృతజ్ఞా శ్చ సర్వజ్ఞా లోభవర్జితాః, 

			మాధుర్యగుణసంపన్నాః సత్యసన్ధా జితేన్ద్రియాః. 	18 

			మంచి చెలిమి కలవారు, కృతజ్ఞులు, పెక్కువిషయములు తెలిసినవారు, లోభమును వదలి వైచినవారు, అందరు నిష్టపడెడు గుణములు నిండుగా గలవారు, సత్యమునకు కట్టుబడువారు, ఇంద్రియములను గెలిచినవారు ..... 

			వ్యాయామశీలాః సతతం కులపుత్రాః కులోద్వహాః,

			దోషైః ప్రముక్తాః ప్రథితా స్తే గ్రాహ్యాః పార్థివై ర్నరాః. 	19 

			వ్యాయామము శీలముగా కలవారు, ఉత్తమ కులమున పుట్టినవారు, కులము నుద్ధరించువారు, ఎట్టి దోషములు లేనివారు, పేరు ప్రతిష్ఠలు కలవారు నగు నరులను రాజులు గ్రహింపవలయును. 

			యథాశక్తి సమాచారాః సంప్రతుష్యన్తి హి ప్రభో,

			శక్తివంచన లేకుండ మంచి ఆచారములను పాటించువారును, లభించిన దానితో సంతోషపడువారును గ్రహింపదగిన వారు. 

			నాస్థానే క్రోధవన్తశ్చ న చాకస్మా ద్విరాగిణః, 

			విరక్తాశ్చ న దుష్యన్తి మనసాఽ ప్యర్థ కోవిదాః. 	20 

			తగనిచోట క్రోధము చూపనివారు, హఠాత్తుగా అనురాగమును త్రెంచుకొననివారు, ప్రభువునందు ప్రీతిలేకపోయినను మనసులో కూడ దుష్టభావనలు చేయనివారు, ప్రయోజనములను సాధించుటలో ప్రజ్ఞ కలవారు. 

			ఆత్మానం పీడయిత్వాపి సుహృత్కర్మపరాయణాః,

			విరజ్యన్తి న మిత్రేభ్యో వాసో రక్త మివావికమ్. 	21 

			తాము కష్టపడియు మిత్రుని పనులను శ్రద్ధగా చేసి పెట్టువారు, ఎఱ్ఱని కంబళివలె మిత్రుల విషయమున రంగులు మార్చనివారు .... 

			క్రోధాచ్చ లోభమోహాభ్యాం నానర్థే యువతీషు చ, 

			న దర్శయన్తి సుహృదో విశ్వస్తా ధర్మవత్సలాః. 	22 

			ధనము లేనివానియందు క్రోధమువలనను, లోభమోహములవలన యువతుల యందును అనిష్టభావమును చూపనివారును, మైత్రి, నమ్మకము, ధర్మమునందు వాత్సల్యము కలవారును .... 

			లోష్ఠకాఞ్చన తుల్యార్థాః సుహృత్సు దృఢబుద్ధయః, 

			యే చరన్త్యభిమానాని సృష్టార్థ మనుషఙ్గిణః. 	23 

			మట్టిబెడ్డను, బంగారమును ఒకేవిధముగా చూడగలవారు, మిత్రులయందు దృఢమైన బుద్ధిగలవారు, అభిమానములగు శాస్త్రాదులను, ప్రారబ్ధమునుబట్టి లభించిన ధనమును బ్రదుకునకై ఉపయోగించుకొనువారు, తమ్ము తాము గొప్పగా భావింపని వారు ... 

			సంగృహ్ణన్తః పరిజనం స్వామ్యర్థపరమాః సదా. 

			ప్రభువు ప్రయోజనమే పరమలక్ష్యముగా భావించి ఎల్లప్పుడు పరిజనమును కూడగట్టుకొనువారును.... 

			ఈదృశైః పురుషశ్రేష్ఠైర్యఃసన్ధిం కురుతే నృపః. 

			తస్య విస్తీర్యతే రాజ్యం జ్యోత్స్నా గ్రహపతే రివ. 	24 

			ఇట్టి శ్రేష్ఠులగు పురుషులతో మైత్రిని సాధించు రాజు రాజ్యము చంద్రుని వెన్నెలవలె విస్తరిల్లును. 

			శాస్త్రనిత్యా జితక్రోధా బలవన్తో రణే సదా, 

			జన్మశీలగుణో పేతాః సన్ధేయాః పురుషోత్తమాః, 	25 

			సర్వకాలములలో శాస్త్రప్రమాణములను వదలనివారు, క్రోధము నదుపులో పెట్టుకొనగలవారు, యుద్ధమున బలము చూపగలవారు, మంచి పుట్టుక, ఉత్తమ శీలము, మంచిగుణములు గల వారునగు ఉత్తమపురుషులు మైత్రి చేయదగినవారు. 

			యేచ దోష సమాయుక్తా నరాః ప్రోక్తా మయాఽనఘ.	26

			తేషా మప్యధమా రాజన్ కృతఘ్నా మిత్రఘాతకాః,

			త్యక్తవ్యాస్తు దురాచారాః సర్వేషా మితి నిశ్చయః. 	27 

			నేను చెప్పిన దోషములు కలవారియందును, రాజా! కృతఘ్నులు, మిత్రద్రోహము చేయువారు, దురాచారులు మిక్కిలి అధములు - అందరికి వారు వదల దగినవారే అని నిశ్చయము. 

			యుధిష్ఠిర ఉవాచ - యుధిష్ఠిరు డిట్లు పలికెను. 

			విస్తరేణాథ సంబన్ధం శ్రోతుమిచ్ఛామి తత్త్వతః,

			మిత్రద్రోహీ కృతఘ్నశ్చ యఃప్రోక్త స్త ద్వదస్వ మే. 	28 

			ఈ సంబంధమును నేను లోతుగా, విస్తరముగా వినగోరుచున్నాను. మిత్రద్రోహి, కృతఘ్నుడు అని ఎట్టివాని నందురు? దానిని నాకు చెప్పుము. 

			భీష్మ ఉవాచ - భీష్ము డిట్లు పలికెను. 

			హన్త తే వర్తయిష్యేఽహ మితిహాసం పురాతనమ్,

			ఉదీచ్యాం దిశి యద్వృత్తం మ్లేచ్ఛేషు మనుజాధిప. 	29 

			ప్రాతకాలపు ఇతిహాసము నొకదానిని, ఉత్తరదిక్కున మ్లేచ్ఛులయందు జరిగిన దానిని చెప్పెదను. వినుము. 

			బ్రాహ్మణో మధ్యదేశీయః కశ్చిద్వై బ్రహ్మవర్జితః, 

			గ్రామం వృద్ధియుతం వీక్ష్య ప్రావిశద్భైక్ష కాంక్షయా. 	30 

			మధ్యదేశమువాడు, వేదమును, అది చెప్పిన కర్మమును వదలివైచినవాడు ఒక బ్రాహ్మణుడు సంపదతో కూడియున్న ఒక గ్రామమును చూచి బిచ్చమెత్తుకోరికతో అందు ప్రవేవించెను. 

			తత్ర దస్యు ర్ధనయుతః సర్వవర్ణవిశేషవిత్, 

			బ్రహ్మణ్యః సత్యసన్ధశ్చ దానే చ నిరతోఽభవత్. 	31 

			అందు అన్నివర్ణములవారి విశేషములను తెలిసినవాడు, బ్రాహ్మణభక్తి కలవాడు, సత్యమునకు కట్టుబడి యుండువాడు, దానము నందు శ్రద్ధ కలవాడు, ధనవంతుడునగు ఒక దొంగ యుండెడివాడు. 

			తస్య క్షయ ముపాగమ్య తతో భిక్ష మయాచత,

			ప్రతిశ్రయం చ వాసార్థం భిక్షాం చైవాథ వార్షికీమ్. 	32 

			ఆత డీతని యింటికరిగి ఉండుటకు ఒక యింటిని, ఏడాదికి సరిపడు భిక్షను యాచించెను. 

			ప్రాదాత్తస్మై స విప్రాయ వస్త్రం చ సదశం నవమ్,

			నారీం చాపి వయోపేతాం భర్త్రా విరహితాం తథా. 	33 

			ఆత డావిప్రునకు మంచి అంచులు గల క్రొత్త వస్త్రమును, మంచి వయస్సులో నున్నదియు, భర్త లేనిదియు నగు ఒక యింతిని ఒసగెను. 

			ఏతత్సంప్రాప్య హృష్టాత్మా దస్యోః సర్వం ద్విజ స్తథా,

			తస్మిన్ గృహవరే రాజం స్తయా రేమే స గౌతమః. 	34 

			దొంగనుండి దీనిని పొంది పొంగిన హృదయము గల గౌతముడు, ఆతని యింట నివసించుచు ఆమెతో రమింపజొచ్చెను.

			కుటుంబార్థం చ దాస్యాశ్చ సాహాయ్యం చాప్యథాకరోత్,

			తత్రావసత్స వర్షాంశ్చ సమృద్దే శబరాలయే. 	35 

			ఆ దాసి కుటుంబముకొరకు, ఆ దాసికి తోడ్పడుటకును ఆతడు ఏర్పాటు చేసెను. అట్లా గౌతముడు ఆ బోయవాని సమృద్ధిగల యింట కొన్నియేండ్లుండెను. 

			బాణవేధే పరం యత్న మక రోచ్చైవ గౌతమః,

			చక్రాంగాన్ స చ వై నిత్యం సర్వతో వనగోచరాన్.	36 

			జఘాన గౌతమో రాజన్ యథా దస్యుగణా స్తథా,  

			ఆ గౌతముడు బాణములతో కొట్టుటలో గొప్ప అభ్యాసము చేసెను. ప్రతిదినము అడవిలో కానవచ్చెడు హంసలను, బోయమూకల వలె, చంప నారంభించెను. 

			హింసాపటు ర్ఘృణాహీనః సదా ప్రాణివధే రతః. 

			గౌతమః సన్నికర్షేణ దస్యుభిః సమతామియాత్, 	37 

			ఆ గౌతముడు హింసలో ఆరితేరినవాడు, దయాదాక్షిణ్యములు లేనివాడు, ప్రాణులను చంపుటలో ప్రీతి గలవాడునై ఆ బోయవారి దగ్గరతనము చేత వారికి సమానుడాయెను. 

			తథా తు వసత స్తస్య దస్యుగ్రామే సుఖం తదా, 

			అగమన్ బహవోమాసా నిఘ్నతః పక్షిణో బహూన్. 	38 

			అట్లు దస్యుల పల్లెలో ఆతడు నివసించుచు పెక్కు పక్షులను చంపుచు పెక్కునెలలు గడపెను. 

			తతః కదాచి దపరో ద్విజ స్తం దేశభాగతః,	 39  

			జటాచీరాజినధరః స్వాధ్యాయపరమః శుచిః, 

			వినీతో నియతాహారో బ్రహ్మణ్యో వేదపారగః.	40 

			అంత కొంతకాలమునకు ఆ గౌతముడున్న దేశభాగమునుండి మరియొక విప్రుడరుదెంచెను. ఆతడు జడలు, నారచీరలు, లేడిచర్మములను తాల్చినవాడు, వేదములను వల్లెవేయుటలో మిక్కిలి శ్రద్ధ కలవాడు, పవిత్రుడు, వినయవంతుడు, ఆహారమునందు నియమములు కలవాడు, బ్రహ్మజ్ఞాని, వేదములను తుదిముట్ట నభ్యసించినవాడు. 

			స బ్రహ్మచారీ తద్దేశ్యః సఖా తస్యైవ సుప్రియః, 

			తం దస్యుగ్రామ మగమ ద్యత్రాసౌ గౌతమోఽవసత్. 	41 

			ఆ బ్రహ్మచారి గౌతముని దేశమునకు సంబంధించినవాడు. అతనికి చెలిమి కాడు. మిక్కిలి యిష్టుడు. గౌతముడున్న ఆశబరుల పల్లెకు వచ్చెను. 

			సతు విప్రగృహాన్వేషీ శూద్రాన్నపరివర్జకః, 

			గ్రామే దస్యుసమాకీర్ణే వ్యచరత్సర్వతో దిశమ్. 	42 

			అతడు శూద్రుల అన్నమును తినువాడు కాని కారణమున విప్రుల యిండ్లను వెదకుచు శబరులతో నిండిన ఆ గ్రామమున అన్నివైపులను తిరుగుచుండెను. 

			తతః స గౌతమగృహం ప్రవివేశ ద్విజోత్తమః, 

			గౌతమ శ్చాపి సంప్రాప్త స్తా వన్యోన్యేన సంగతౌ. 	43

			అట్లు తిరుగుచు ఆ విప్రశ్రేష్ఠుడు గౌతముని యింటిలోనికి ప్రవేశించెను. గౌతముడును అప్పుడే యింటికి వచ్చుచుండెను. వారిరువురు ఒకరినొకరు కలసి కొనిరి. 

			చక్రాఙ్గ భారస్కన్ధం తం ధనుష్పాణిం ధృతాయుధమ్, 

			రుధిరేణావసిక్తాంగం గృహద్వార ముపాగతమ్. 	44

			తం దృష్ట్వా పురుషాదాభ మపధ్వస్తం క్షయాగతమ్, 

			అభిజ్ఞాయ ద్విజో వ్రీడ న్నిదం వాక్య మథా బ్రవీత్. 	45

			హంసల మోపును బుజమున పెట్టుకొని వింటిని, ఆయుధములను తాల్చి, రక్తముతో తడిసిన శరీరముతో ఇంటి ద్వారము కడకు వచ్చిన ఆతనిని చూచి, నరమాంసము తినెడు రక్కసుని వలె, వెలివేయబడినట్లున్న వానిని గుర్తించి ఈ బాపడు సిగ్గుపడుచు నిట్లు పలికెను. 

			కిమిదం కురుషే మోహా ద్విప్ర స్త్వం హి కులోద్వహః, 

			మధ్యదేశ పరిజ్ఞాతో దస్యుభావం గతః కథమ్. 	46 

			ఇదేమి పని చేయుచున్నావురా! నీవు విప్రుడవు. కులమునుద్ధరింప వలసినవాడవు. మధ్యదేశమున అందరకు తెలిసినవాడవు. ఈ బోయతనము నెట్లు పొందితివి? 

			పూర్వాన్ స్మర ద్విజజ్ఞాతీన్ ప్రఖ్యాతాన్ వేదపారగాన్,

			తేషాం వంశేఽభిజాతస్త్వ మీదృశః కులపాంసనః. 	47 

			మీ పూర్వులు సుప్రసిద్ధులు, వేదము తుదిముట్ట చదివినవారు. వారినొక్కమారు గుర్తు తెచ్చుకొనుము. అట్టి వారి వంశమున పుట్టిన నీవిట్లు కులమును చెరచువాడవయితివి. 

			అవబుధ్యా త్మనాత్మానం సత్వం శీలం శ్రుతం దమమ్,

			అనుక్రోశం చ సంస్మృత్య త్యజ వాస మిమం ద్విజ. 	48 

			నిన్ను నీవు చక్కగా తెలిసికొని, శీలము, చదువు, నిగ్రహము, దయను స్మరించి యీపాడు కొంపను వదలివేయుము. 

			స ఏవ ముక్తః సుహృదా తేన తత్ర హితైషిణా,

			ప్రత్యువాచ తతో రాజన్ వినిశ్చిత్య తదార్తవత్. 	49 

			ప్రాణమిత్రము, తన మేలుకోరువాడునగు ఆతడట్లు పలుకగా వాడు లోలోపల కుములుచున్న వానివలె నగుచు మనసున నిర్ణయించుకొని యిట్లు బదులు పలికెను. 

			నిర్ధనోఽస్మి ద్విజశ్రేష్ఠ నా పి వేదవిదప్యహమ్,

			విత్తార్థ మిహ సంప్రాప్తం విద్ధి మాం ద్విజసత్తమ. 	50 

			బ్రాహ్మణవరేణ్యా! నేను చిల్లిగవ్వయు లేనివాడను. వేదవిద్య నెరుగనివాడను. ధనముకొరకిట వచ్చితిని. అని ఎరుగుము. 

			త్వద్దర్శనాత్తు విప్రేన్ద్ర కృతార్థోఽస్మ్యద్య వై ద్విజ, 

			ఆవాం హి సహ యాస్యావః శ్వో వస స్వాద్య శర్వరీమ్.	 51 

			నిన్ను చూచుటవలన కృతార్థుడ నైతిని. విప్రశ్రేష్ఠా! రేపు మన మిద్దరము కలసి వెళ్లిపోవుదము. ఈ రాత్రి కిందు నిలువుము. 

			స తత్ర వ్యవస ద్విప్రో ఘృణీ కిఞ్చి దసంస్పృశన్,

			క్షుధిత శ్ఛన్ద్యమానోఽపి భోజనం నాభ్యనన్దత.	 52

			ఇతి శ్రీ మహాభారతే శాన్తిపర్వణి ఆపద్ధర్మ పర్వణి కృతఘ్నోపాఖ్యానే 
అష్టషష్ట్యధిక శతతమోఽధ్యాయః 

			జాలిదలచి ఆ బాపడు, దేనిని ముట్టుకొనక, ఎంత బ్రతిమాలినను అన్నము తినక అక్కడ నిలిచెను. 

			ఇది శ్రీ మహాభారతము శాంతిపర్వమున ఆపద్ధర్మ పర్వమున కృతఘ్నుని ఉపాఖ్యానమున నూట అరువది ఎనిమిదవ అధ్యాయము. 

			భీష్మ ఉవాచ -  భీష్ముడిట్లు చెప్పెను. 

			తస్యాం నిశాయాం వ్యుష్టాయాం గతే తస్మిన్ ద్విజోత్తమే,

			నిష్క్రమ్య గౌతమోఽగచ్ఛత్ సముద్రం ప్రతి భారత. 	1 

			ఆరాత్రి గడువగా ఆ బ్రాహ్మణుడు వెడలిన తరువాత గౌతముడిల్లు వెడలి సముద్రము వైపు పోయెను. 

			సాముద్రికాన్ స వణిజ స్తతోఽపశ్యత్ స్థితాన్ పథి, 

			స తేన సహ సార్థేన ప్రయయౌ సాగరం ప్రతి. 	2 

			అంత దారిలో సముద్ర తీరమున సంచరించు వర్తకుల నాతడు చూచి ఆ గుంపుతో కలిసి సముద్రము వైపున కరిగెను. 

			స తు సార్థో మహాన్ రాజన్ కస్మింశ్చి ద్గిరి గహ్వరే, 

			మత్తేన ద్విరదే నాథ నిహతః ప్రాయశోఽభవత్.	 3 

			ఆ వర్తకుల గుంపు ఒకానొక కొండ అడవిలో మదించిన ఏనుగు త్రొక్కిడికి చెల్లాచెదరైపోయెను. 

			స కథంచి ద్భయా త్తస్మా ద్విముక్తో బ్రాహ్మణ స్తథా,

			కాందిగ్భూతో జీవితార్థీ ప్రదుద్రా వోత్తరాం దిశమ్.	 4 

			ఎట్లో వాడాభయమునుండి బయటపడి దిక్కుతోచక, బ్రదుకు పై కోరికతో ఉత్తరము వైపుగా పరువెత్తెను. 

			సతు సార్థ పరిభ్రష్ట స్తస్మాద్దేశా త్తథా చ్యుతః, 

			ఏకాకీ వ్యచరత్తత్ర వనే కింపురుషో యథా. 	5 

			గుంపునుండి తప్పిపోయినవాడై, ఆ ప్రదేశమును వదలివైచి దారియు తెన్నును లేనివాని వలె, ఒంటరిగా ఆ అడవిలో తిరుగజొచ్చెను. 

			స పన్థాన మథా సాద్య సముద్రాభిసరం తదా, 

			ఆససాద వనం రమ్యం దివ్యం పుష్టిత పాదపమ్. 	6 

			సముద్రము వైపునకు పోవు దారిని బట్టి ఆతడు పోవుచు విరుగబూచిన చెట్లుగల దివ్యము,సుందరమునగు వనమును చేరుకొనెను. 

			సర్వర్తుకై రామ్రవణైః పుష్పితై రుపశోభితమ్,

			నన్దనోద్దేశ సదృశం యక్ష కిన్నర సేవితమ్.	 7 

			ఆ వనమున అన్ని ఋతువులలో పండెడు మామిడితోటలు పూచి యలరారుచుండెను.నందనవనమునకు సాటియగు ఆ వనము యక్షులతో, కిన్నరులతో ఒప్పారుచుండెను. 

			శాలై స్తాలై స్తమాలైశ్చ కాలాగురువనై స్తథా,

			చన్దనస్య చ ముఖ్యస్య పాదపై రుపశోభితమ్. 

			గిరి ప్రస్థేషు రమ్యేషు తేషు తేషు సుగన్ధిఘ. 	8 

			సాలములు, తాటిచెట్లు, కానుగలు, నల్లని అగురుచెట్లు, శ్రేష్ఠమగు మంచిగందపు చెట్లతో ఆ వనము విరాజిల్లుచుండెను. అందమైన కొండచరియలలో పరిమళములు వెదజల్లుచు ఆ చెట్లు కన్నుల పండువు చేయుచుండెను. 

			సమన్తతో ద్విజశ్రేష్ఠా స్తత్రా కూజన్త వై తదా,

			మనుష్య వదనా శ్చాన్యే భారుణ్డా ఇతి విశ్రుతాః.	 9 

			మానవముఖముల వంటి ముఖముగల భారుండములనెడు పక్షులందు కమ్మని సవ్వడి చేయుచుండెను. 

			స తాన్యతి మనోజ్ఞాని విహగానాం రుతాని వై,

			శృణ్వన్ సురమణీయాని విప్రో గచ్ఛత గౌతమః.	 10 

			మనస్సు నాకట్టుకొను ఆ పక్షుల కలనాదములను వినుచు ఆ గౌతముడను విప్రుడు ముందుకు సాగిపోయెను. 

			తతోఽపశ్య త్సురమ్యేషు సువర్ణసికతాచితే,

			దేశే సమే సుఖే చిత్రే స్వర్గో ద్దేశసమే నృప 	11

			శ్రియా జుష్టం మహావృక్షం న్యగోధ్రం చ సుమణ్డలమ్. 	12

			అందు కన్నులకింపైన తావులందొకచోట పసిమివన్నె ఇసుకగల సమము, సుఖము, చిత్రము, స్వర్గధామమా యన్నట్లున్నదియగు ఒక తావున నిలువెల్ల శోభతో వెలుగొందుచు పెద్ద మండలము గలది, గొప్పదియగు ఒక రావిచెట్టును గాంచెను. 

			శాఖాభి రనురూపాభి ర్భూయిష్ఠం ఛత్ర సన్నిభమ్, 

			తస్య మూలం చ సంసిక్తం వరచన్దన వారిణా. 	13 

			దాని వైశాల్యమునకు తగిన పెనుకొమ్మలతో విప్పిన గొడుగువలె పెద్దగా ఒప్పియుండెను. దానికుదురు శ్రేష్ఠమగు మంచిగంధపు నీటితో తడిసి యుండెను. 

			దివ్యపుష్పాన్వితం శ్రీమత్పితామహ సభోపమమ్, 

			తం దృష్ట్వా గౌతమః ప్రీతో మనః కాన్త మనుత్తమమ్.	14

			మేధ్యం సురగ్రహప్రఖ్యం పుష్పితైః పాదపై ర్వృతమ్.

			తమాసాద్య ముదాయుక్త స్తస్యాధస్తా దుపావిశత్. 	15

			దివ్యములగు పూవులతో కూడి శోభలు నిండినదై ఆవృక్షము బ్రహ్మసభను పోలియుండెను. ఆ గౌతముడు దానినిచూచి ప్రీతుడై మనస్సునకు ఇంపు నింపునట్టిది, మిక్కిలి ఉత్తమమైనది, పవిత్రమైనది, దేవతల సముదాయము వలె ప్రస్తుతి కెక్కినది, పూచినచెట్లు చుట్టుకొని యున్నది యగు దానికడకు చేరుకొని ఆనందము వెల్లివిరియగా ఆచెట్టు క్రింద కూర్చుండెను. 

			తత్రా సీనస్య కౌన్తేయ గౌతమస్య సుఖః శివః,

			పుష్పాణి సముపస్పృశ్య ప్రవవా వనిలః శుభః.

			హ్లాదయన్ సర్వగాత్రాణి గౌతమస్య తదా నృప. 	16 

			ఆ గౌతము డట్లు కూర్చుండగా పూవులను మెల్లగా తాకివచ్చిన శుభమైన వాయువు ఆతని శరీరభాగము లన్నింటిని ఆనంద పెట్టుచు సుఖముగా వీచెను. 

			సతు విప్రః ప్రశాన్తశ్చ స్పృష్టః పుణ్యేన వాయునా,

			సుఖ మాసాద్య సుష్వాప భాస్కర శ్చాస్త మభ్యయాత్. 	17 

			ఆ విప్రుడును, ప్రశాంతముగా నున్నవాడై చక్కని పరిమళముగల గాలి తాకుచుండగా సుఖముగా నిద్రపోయెను. ఇంతలో సూర్యుడును అస్తమించెను. 

			తతోఽస్తం భాస్కరే యాతే సన్ధ్యాకాల ఉపస్థితే,

			ఆజగామ స్వభవనం బ్రహ్మలోకాత్ ఖగోత్తమః. 	18 

			అట్లు సూర్యు డస్తమింపగా సంధ్యాకాలము రాగా పక్షి రాజొకడు బ్రహ్మలోకమునుండి తనయింటి కరుదెంచెను. 

			నాడీజంఘ ఇతి ఖ్యాతో దయితో బ్రహ్మణః సఖా, 

			బకరాజో మహాప్రాజ్ఞః కశ్యప స్యాత్మ సంభవః. 	19 

			అతని పేరు నాడీజంఘుడు. బ్రహ్మకు ప్రియమైన నెచ్చెలి. కొంగలరాజు. గొప్పప్రజ్ఞ కలవాడు. కశ్యపుని కుమారుడు. 

			రాజధర్మేతివిఖ్యాతో బభూ వాప్రతిమో భువి,

			దేవకన్యాసుతః శ్రీమాన్ విద్వాన్ దేవసమప్రభః. 	20 

			రాజధర్ముడని పేరుగన్నవాడు, భూమిపై సాటిలేనివాడు. దేవకన్య కుమారుడు. సంపదగలవాడు. విద్వాంసుడు. దేవతలతో సమమైన దేహ శోభకలవాడు. 

			మృష్టాభరణ సంపన్నో భూషణై రర్కసన్నిభైః,

			భూషితః సర్వగాత్రేషు దేవగర్భః శ్రియా జ్వలన్. 	21 

			సూర్యునివలె వెలుగొందుచున్న సమృద్ధములగు భూషణములతో అన్ని అంగముల నలంకరించుకొన్నవాడు. 

			త మాగతం ఖగం దృష్ట్వా గౌతమో విస్మితోఽభవత్,

			క్షుత్పిపాసా పరిశ్రాన్తో హింసార్థీ చాభ్యవైక్షత. 	22 

			అట్లు వచ్చుచున్న పక్షిని చూచి గౌతముడు విస్మయమందెను. ఆకలిదప్పుల కలమటించినవాడు కావున దానిని హింసింపగోరినవాడై అదను చూచుచుండెను. 

			రాజధర్మోవాచ - రాజధర్ము డిట్లనెను. 

			స్వాగతం భవతో విప్ర దిష్ట్యా ప్రాప్తోఽసి మే గృహమ్,

			అస్తంచ సవితా యాతః సన్ద్యేయం సముపస్థితా.	 23 

			విప్రా! నీకు స్వాగతము. అదృష్టవశమున నాయింటికి చేరుకొంటివి. సూర్యుడస్తమించెను. సంజవేళ ఆయెను. 

			మమ త్వం నిలయం ప్రాప్తః ప్రియాతిథి, రనిన్దితః,

			పూజితో యాస్యసి ప్రాత ర్విధిదృష్టేన కర్మణా. 	24 

			ఇతి శ్రీమహాభారతే ఆపద్ధర్మపర్వణి కృతఘ్నోపాఖ్యానే 
ఏకోనసప్తత్యధికశతతమోఽధ్యాయః

			నీవు నాయింటికి వచ్చితివి, ప్రియమైన అతిథివి. ఏదోషము లేనివాడవు. నా మన్ననలు గొని, రేపు ఉదయమున నీపనిపై నీవు పోవచ్చును. 

			ఇది మహాభారత శాంతిపర్వమున ఆపద్ధర్మ పర్వమున కృతఘ్నోపాఖ్యానమున
నూటఅరువది తొమ్మిదవ అధ్యాయము 

			భీష్మ ఉవాచ - భీష్ముడిట్లు చెప్పెను. 

			గిరం తాం మధురాం శ్రుత్వా గౌతమో విస్మిత స్తదా,

			కౌతూహలాన్వితో రాజన్ రాజధర్మాణ మైక్షత. 	1 

			తీయనైన ఆ మాటలు విని గౌతము డచ్చెరు వందెను. వేడుక మీరగా ఆ రాజ ధర్ముని గాంచెను. 

			రాజధర్మోవాచ- రాజధర్ము డిట్లనెను. 

			భోః కశ్యపస్య పుత్రోఽహం మాతా దాక్షాయణీ చ మే. 

			అతిథి స్త్వం గుణోపేతః స్వాగతం తే ద్విజోత్తమ. 	2 

			అయ్యా! నేను కశ్యపుని పుత్రుడను. మా అమ్మగారు దాక్షాయణి. మంచి గుణములు గల అతిథివి నీవు. విప్రశ్రేష్ఠా! నీకు స్వాగతము. 

			భీష్మ ఉవాచ - భీష్ముడిట్లు చెప్పెను. 

			తస్మై దత్వా స సత్కారం విధిదృష్టేన కర్మణా, 

			శాల పుష్ప మయీం దివ్యాం బృసీం వై సమకల్పయత్. 	3 

			విధానము ననుసరించి అతడాతనికి సత్కారము కావించి శాలపుష్పములతో నిండిన దివ్యమగు పాన్పు నేర్పరచెను. 

			భగీరథ రథాక్రాన్త దేశాన్ గఙ్గానిషేవితాన్, 

			యే చరన్తి మహా మీనాం స్తాంశ్చ తస్యా న్వ కల్పయత్.	4

			భగీరథుని రథము సాగిన దేశములందు గంగ జాలువారిన తావులందు తిరిగెడు గొప్ప చేపలను అతనికై కూర్చెను. 

			వహ్నిం చాపి సుసందీప్తం మీనాం శ్చాపి సుపీవరాన్, 

			స గౌతమా యాతిథయే న్యవేదయత కాశ్యపిః. 	5 

			కశ్యపుని కుమారుడగు ఆ నాడీజంఘుడు చక్కగా మండెడు అగ్నిని బాగుగా బలసిన చేపలను అతిథియగు గౌతమున కమర్చెను. 

			భుక్తవన్తం చ తం విప్రం ప్రీతాత్మానం మహాతపాః,

			క్లమాపనయనార్థం సపక్షాభ్యా మభ్యవీజయత్. 	6 

			తనివితీర తిన్న ఆ విప్రుని శ్రమను పోగొట్టుటకై ఆ మహాతపస్వి తన రెక్కలతో మెల్లగా వీచెను. 

			తతో విశ్రాన్త మాసీనం గోత్ర ప్రశ్న మపృచ్ఛత, 

			సోఽబ్రవీ ద్గౌతమోఽస్మీతి బ్రహ్మ నాన్య దుదాహరత్.	 7 

			విశ్రాంతి కొని కూర్చున్న ఆ బాపనిని ఆ పక్షిరాజు గోత్రమును గూర్చి ప్రశ్నించెను. అతడును నేను బ్రాహ్మణుడను గౌతముడనని చెప్పెను. మరియేమియు చెప్పకుండెను. 

			తస్మై పర్ణమయం దివ్యం దివ్య పుప్పాధివాసితమ్, 

			గన్ధాఢ్యం శయనం ప్రాదాత్స శిశ్యే తత్ర వై సుఖమ్. 	8 

			పక్షిరాజు ఆకులతో నమరించినది, దేవపుష్పముల సువాసనలను విరజిమ్మునది యగు శయనము నాతని కొసగెను.అందాతడు సుఖముగా నిదురించెను. 

			అథోపవిష్టం శయనే గౌతమం ధర్మరాట్ తదా, 

			పప్రచ్ఛ కాశ్యపో వాగ్మీ కి మాగమన కారణమ్. 	9 

			పిదప లేచి పాన్పుపై కూర్చున్న ఆ గౌతముని, ధర్మముతో విరాజిల్లువాడు, కశ్యపునికుమారుడు, మాట నేర్పరి యగు ఆ రాజధర్ముడు నీ రాకకు కారణమేమి యని యడిగెను. 

			తతోఽబ్రవీ ద్గౌతమ స్తం దరిద్రోఽహం మహామతే,

			సముద్ర గమనా కాంక్షీ ద్రవ్యార్థమితి భారత! 	10 

			అంత నాతడు మహామతీ! నేను దరిద్రుడను, ధనము కొరకు సముద్రము పై ఇతర దేశములకు పోగోరుచున్నాను -అని చెప్పెను. 

			తం కాశ్యపోఽబ్రవీ త్ర్పీతో నోత్కంఠాం కర్తు మర్హసి,

			కృతకార్యో ద్విజ శ్రేష్ఠ సద్రవ్యో యాస్యసే గృహాన్. 	11 

			ఓయి ద్విజవరా! నీవు బెంగపెట్టు కొనకుము. నీపని అయినట్లే భావింపుము. ధనము కలవాడవై యింటి కరిగెదవు అని కాశ్యపుడు ప్రీతి పూర్వకముగా పలికెను. 

			చతుర్విధా హ్యర్థ సిద్ధి ర్బృహస్పతి మతం యథా,

			పారంపర్యం తథా దైవం కామ్యం మైత్ర మితి ప్రభో. 	12 

			అర్థము లభించుట బృహస్పతి భావన ననుసరించి నాలుగు విధములుగా నుండును. తండ్రి తాతల వరుసను వచ్చునది, అదృష్టమును బట్టి ఏర్పడునది, కోరిక ననుసరించి సాధించునది. మిత్రుల వలన పొందునది. 

			ప్రాదుర్భూతోఽస్మి తే మిత్రం సుహృత్త్వం చ మమ త్వయి,

			సోఽహం తథా యతిష్యామి భవిష్యసి యథార్థవాన్. 	13 

			నీకు నేను చెలినైతిని. నాకు నీయందు చెలిమి ఏర్పడినది. కావున నీవు ధనవంతుడగునట్లు నేను ప్రయత్నించెదను. 

			తతః ప్రభాత సమయే సుఖం దృష్ట్వాఽబ్రవీ దిదమ్, 

			గచ్ఛ సౌమ్య పథానేన కృత కృత్యో భవిష్యసి. 	14

			అంత తెల్లవారిన సమయమున సుఖముగా నున్న అతనిని రాజధర్ముడు సౌమ్యుడా! యీదారిని పొమ్ము. కృత కృత్యుడ వయ్యెదవు. 

			ఇత స్త్రియోజనం గత్వా రాక్షసాధిపతి ర్మహాన్,

			విరూపాక్ష ఇతి ఖ్యాతః సఖా మమ మహాబలః, 	15 

			ఇట నుండి మూడు ఆమడలు పోగా అచట గొప్ప రాక్షసరాజు కలడు. విరూపాక్షుడని పేరుగన్న వాడు. గొప్ప బలముగల ఆతడు నాకు మిత్రము. 

			తం గచ్ఛ ద్విజముఖ్య త్వం స మద్వాక్య ప్రచోదితః,

			కామా నభీప్సితాం స్తుభ్యం దాతా నాస్త్యత్ర సంశయః. 	16 

			ఓయి బ్రాహ్మణా! నీ వాతని కడ కరుగుము.నామాటపై నాతడు నీకు కోరిన దెల్ల నొసగును. ఇందు సంశయము లేదు. 

			ఇత్యుక్తః ప్రయయౌ రాజన్ గౌతమో విగతక్లమః, 

			ఫలా న్యమృత కల్పాని భక్షయన్ స యథేష్టతః. 	17 

			అని కాశ్యపుడు పలుకగా గౌతముడు దిగులు తీరినవాడై ఇచ్చవచ్చినట్లు అమృతమునకు సాటి వచ్చు పండ్లను తినుచు నత డరిగెను. 

			చన్దనాగురుముఖ్యాని త్వ త్పత్రాణాం వనాని చ, 

			తస్మిన్ పథి మహారాజ సేవమానో ద్రుతం యయౌ. 	18 

			మంచి గందపు చెట్లు,అగురుచెట్లు మున్నగు వానిని, లవంగపు తోటలను మార్గమున రుచిగొనుచు అతడు వడివడిగా నరుగజొచ్చెను. 

			తతో మేరు ప్రజం నామ నగరం శైల తోరణమ్, 

			శైల ప్రాకార వస్త్రం చ శైల యన్త్రా కులం తథా. 	19 

			పిమ్మట అతడు పర్వతముల తోరణములు, పర్వతముల ప్రాకారములు, పర్వతముల యంత్రములతో నిండిన మేరువ్రజమను నగరమును గాంచెను. 

			విదిత శ్చాభవ త్త స్య రాక్షసేన్ద్ర స్య ధీమతః,

			ప్రహితః సుహృదా రాజన్ ప్రీయమాణః ప్రియాతిథిః. 	20 

			బుద్ధి శాలియగు రాక్షసరాజునకు, తన చెలికాడు ప్రీతితో పంపిన ప్రియమైన అతిథి వచ్చెనని తెలిసెను. 

			తతః స రాక్షసేన్ద్రః స్వాన్ ప్రేష్యా నాహ యుధిష్ఠిర, 

			గౌతమో నగరద్వారా చ్ఛీ ఘ్ర మానీయతా మితి. 	21 

			యుధిష్ఠిరా! అంత ఆ రాక్షసరాజు తన సేవకులతో ఆ గౌతముని నగరద్వారమునుండి త్వరగా కొని రండని పలికెను. 

			తతః పురవరా త్తస్మా త్పురుషాః శ్యేన చేష్టనాః,

			గౌతమే త్యభి భాషన్తః పురద్వార ముపాగమన్. 	22

			అంత నా సేవకులు పురవరము నుండి డేగల వలె ఎగురుచుపోయి గౌతమా!గౌతమా!అని పిలుచుచు పురద్వారము కడ కరిగిరి.

			తే తమూచు ర్మహారాజ రాజప్రేష్యా స్తదా ద్విజమ్, 

			త్వరస్వ తూర్ణ మా గచ్ఛ రాజా త్వాం ద్రష్టు మిచ్ఛతి. 	23 

			మహారాజా! రాజు పంపిన ఆ సేవకులు ఆ బాపనితో అయ్యా! త్వరపడుము. వడిగా పద! రాజు నిన్ను చూడగోరుచున్నాడని పలికిరి. 

			రాక్షసాధిపతి ర్వీరో విరూపాక్ష ఇతి శ్రుతః, 

			స త్వాం త్వరతి వై ద్రష్టుం తత్ క్షిప్రం సంవిధీయతామ్.	24 

			రాక్షసుల రాజు,వీరుడు, విరూపాక్షుడనువాడు నిన్ను చూచుటకు త్వరపడుచున్నాడు. కనుక త్వరగా నాతని కడకు రావలయును. 

			తతః స ప్రాద్రవ ద్విప్రో విస్మయా ద్విగతక్లమః, 

			గౌతమః పరమర్ధిం తాం పశ్యన్ పరమవిస్మితః. 	25 

			అంత నాగౌతముడు అలసట తీరినవాడై పరమాశ్చర్యముతో అతని మహాసంపదను చూచుచు పరుగున అతని కడ కరిగెను. 

			తై రేవ సహితో రాజ్ఞో వేశ్మ తూర్ణ ముపాద్రవత్,

			దర్శనం రాక్షసేన్ద్రస్య కాంక్షమాణో ద్విజ స్తదా. 	26 

			ఇతి శ్రీ మహా భారతే శాన్తి పర్వణి ఆపద్ధర్మ పర్వణి కృతఘ్నోపాఖ్యానే 
సప్తత్యధిక శతతమోఽధ్యాయః 

			అంత నా బాపనయ్య వారితో కలిసి రాక్షసేంద్రుని దర్శనమును కోరుచు రాజభవమును పరుగులెత్తుచు ప్రవేశించెను. 

			ఇది శ్రీ మహాభారతము శాంతి పర్వమున ఆపద్ధర్మ పర్వమున 
కృత ఘ్నోపాఖ్యానమున నూట డెబ్బదియవ అధ్యాయము. 

		

		
			ఏకషష్ట్యధిక శతతమోఽధ్యాయః

			తపస్సు ప్రశంస 

			9. 	అతిమాతరమ్ - తల్లిని కాదనెడు; ఆశ్రమః - ఆశ్రమము; న -లేదు, అన్ని ఆశ్రమములందును తల్లి పాలింపవలసినట్టిదియే, సంన్యాసికి కూడ ఆమెను వదలివేయుట ధర్మవిహితము కాదు. “నాస్తి దానసమా గతిః” అనియు పాఠము. దానమున కీడైన గతి మరియొకటి లేదని భావము. 

			13. 	ఇమాని - నక్షక్షములు మొదలగునవి. “సుకృతా వా ఏతాని జ్యోతీంషి నక్షత్రాణి’ - ‘ఈ జ్యోతిస్సులు, నక్షత్రములు మొదలగునవి పుణ్యవిశేషము చేత కలుగునవి’ అని శ్రుతి చెప్పుచున్నది. 

			ద్విషష్ట్యధిక శతతమోఽధ్యాయః 

		

		
			
			

		

		
			
			

		

		
			సత్య ప్రశంస

		

		
			
			

		

		
			
			

		

		
			10. 	సత్యము మొదలగు పదమూడు పదములు అర్థములను వ్యాఖ్యానించు చున్నారు. 

			14. 	సహింపరాని విషయమున సహింపదగిన దానియందు వలె ప్రవర్తింపగలుగుట క్షమ లక్షణమని తాత్పర్యము. 

			16-17 - సూత్రశ్లోకములో తితిక్ష తరువాతిది అనసూయత. అసూయ యనగా పరుల గుణములయందు దోషములను చూచుట. అది కలవానికి తితిక్ష యనునది అసంభవము కనుక తితిక్షా వ్యాఖ్యానము చేతనే దాని వ్యాఖ్యానముకూడ సిద్ధించెనని దానిని వేరుగా చెప్పలేదు. లేదా దాని వ్యాఖ్యాన శ్లోకము లోపించెననియు భావింపదగును. దానిని వ్యాఖ్యానించి త్యాగమును వ్యాఖ్యానించి యుందురు.

			17. 	సూత్రశ్లోకమున ‘త్యాగో ధ్యానమ్’ అని త్యాగమును అనుసంధించుట అను రూపము గల రెండు పదములు ఒక విషయమునే తెలుపునని గుర్తింపనగును. 

			20. 	సూత్ర శ్లోకములో (8) ఆర్యత్వం అను దాని వరుసలో చెప్పిన దయనే ఇచటి ధృతి శబ్దము చేత గ్రహింపవలయును.  

			త్రిషష్ట్యధిక శతతమోఽధ్యాయః

		

		
			
			

		

		
			1. 	విధిత్స -  ఏదియో చేయవలయును అను కోరిక; యతః - దేనివలన- ఏ అజ్ఞానమువలన కలుగునో - అని అర్థము. 

			2.	క్రోధము మొదలుకొని, అభయమ్ అనుదాని వరకు గల పదమూడు విషయములు (క్రోధము మున్నగువాని నన్నింటిని ముందు విడివిడిగా వివరించుచున్నారు) 

			7. 	లోభాత్ - ఏదో ఒక నిమిత్తము చేత తన సొమ్మునకు నష్టము కలిగినపుడు దాని యందలి మమకారము వలన; క్రోధము పుట్టునని తాత్పర్యము; పరదోషైః - ఇతరుల దోషముల చేత, ఉదీర్యతే - ఉద్దీప్తము - మరింత పెరిగిపోయినది- అగును. 

			8. 	క్షమయా తిష్ఠతే - సహనము వలన క్రోధమును ఆపుకొననగునని తాత్పర్యము. 

			9. 	పరాసూయా - పరుని యందు అసూయ; క్రోధ లోభౌ అస్తరా - క్రోధము వలననో, లోభము వలననో; ప్రతిముచ్యతే - హృదయమున తగుల్కొనును; దయయా నివర్తతే - దయచేత మరలిపోవును. ఇచట క్రోధాదుల పుట్టుక మొదలగువానిని తెలియజేయు సందర్భమున మొదలు పెట్టిన క్రమమును పాటింపలేదని గ్రహింపనగును. 

			10. 	అవద్యదర్శనాత్ - ఇతరుని యందు దోషము కన్పట్టుట వలన; ఏతి - పుట్టును (పైకివచ్చును) తత్త్యజ్ఞానాత్ - వస్తువులు మొదలగువాని నిజస్థితిని తెలిసికొనుటవలన; అసూయా - అసూయ; ధీమతామ్ - బుద్ధి విశేషము కలవారికి; నివర్తతే - మరలిపోవును. 

			11. 	మోహః - విపరీతబుద్ధి - ఒకదానిని మరియొకటిగా భావించుట. 

			12. 	విధిత్సా - (పాడు) పనులు చేయుటకు తొందరపడుట - అలవాటు పడుట. ఈ శ్లోకము లోనికి మోహము అనుదానిని కూడ తెచ్చుకొని మోహము, విధిత్స అనునది విరుద్ధములగు కౌలికాది శాస్త్రములను పరిశీలించుటవలన పుట్టునను అర్థమును భావింపవలయును. తత్త్యజ్ఞానాత్ - సరిగా వేదములు ప్రతిపాదించిన అర్థములను తెలిసికొనుట వలనను, వానియందలి విశ్వాసము వలనను మరలి పోవును. 

			13.	ప్రీత్యా - పుత్రులు మొదలగు వారి యందలి ప్రేమ చేత; వియోగాత్- వారి మరణాదుల వలన, నిరర్థకమ్ - శోకించినను మరల లభింపరు - అను జ్ఞానము వలన; నశించునని భావము. 

			14. 	పరాసుతా - మిక్కిలిగా పాడుపనులయందు పరవశించి పోవుట; అభ్యాసాత్ - మరల మరల చేయుచుండుటవలన; దయచేత క్రోధ పరాసుతయు, నిర్వేదము వలన - వైరాగ్యము వలన, లోభాదికము వలన కలిగిన పరాసుతయు నశించునని భేదము నెరుగదగును. 

			19. 	ఇతికర్తుమ్ - తగినవిధముగా ప్రతీకారము చేయుటకు; 

			20. 	కృప అనునది చిత్తమును నలిపి వేయును కనుక అదియు ద్వేషము వలెనే వదలివేయదగినదని భావించి యిందు లెక్కించిరి. 

			21. 	ఈ శ్లోకమున చెప్పిన లోభపదమునకు భయమను నర్థమును గ్రహించుట సముచితము. ఏలయన లోభమును మునుపే వ్యాఖ్యానించియున్నారు. మరియు ‘కృపా భయమ్’ అని భయమును కూడ మునుపు పేర్కొని యున్నారు. 

			లోభమును నిరూపించుట 

			చతుఃషష్ట్యధిక శతతమోఽధ్యాయః

		

		
			
			

		

		
			1. 	క్రూరతలేకుండుట సత్పురుషుల ధర్మమని సామాన్యముగా నేనెరుగుదును. అయినను క్రూరత్వము చక్కగా తెలియవచ్చినచో అది లేకుండుట విశేషముగా చక్కగా తెలియునగు విషయము. అందువలన నృశంసుని స్వరూపము మొదలగుదానిని వివరింపుమని ప్రశ్న తాత్పర్యము 

			4. 	అతడు కోరునదియు, చేయదలచినదియు నిందింపదగినది యగును. ఆ క్రోష్టా - అందరిని నిందించువాడు; క్రుశ్యతే - అందరిచేత నిందింపబడువాడు; వఞ్చితః - ఒకవేళ దైవము దెబ్బతీసినచో ఇటువంటి పాడుపని చేసితినని లోకమెరిగినప్పటికిని; బుధ్యతే - చ - తెలిసియు ఆ పాడుపనులనే చేయువాడగును. 

			5. 	దత్తానుకీర్తిః - ఇచ్చినదానిని గొంతెత్తి చెప్పుకొనువాడు; విషమః - విద్వేషములను రేకెత్తించువాడు; క్షుద్రః - నీచపుపనులు చేయువాడు; నైకృతికః - నమ్మించి మోసము చేయువాడు; శఠః - సమర్థుడైయుండియు బీదఅరుపులు అరచుచుండువాడు; 

			6. 	బలీశః - కాకి; నైకృతికః - స్నేహము నటించి వంచించువాడు; ఆశ్రమద్వేషసంకరీ - బ్రహ్మచర్యము మొదలగు ఆశ్రమములను కక్కసించుకొనును. వానిని కలగాపులగము చేయును. 

			1. 	ఇట్లు ఆపదలకు మూలకారణమును, దాని ప్రతిక్రియలను చెప్పిరి. ఇప్పుడు సామాన్యముగ అన్ని ఆపదలకు మూలమైన పాపము, ప్రాయశ్చిత్తము, చేసికొనని వారిని ఆపదరూపమున నెట్లు బాధించును అనుదానిని తెలియజేయుటకై సాధారణము, అసాధారణము అగు ప్రాయశ్చిత్తమును ఈ అధ్యాయమున వివరించుచున్నారు. హృతార్థః -దొంగలు దోచుకొన్నవాడు. 

			2. 	నిఃస్వేభ్యః - ‘స్వమ్’ అనగా సొమ్ము. అదిలేనివారికి; 

			3. 	అన్యత్ర - పై రెండు శ్లోకములలో పేర్కొన్న వారికంటె ఇతరులకును; అన్యేభ్యః - బ్రాహ్మణులు కానివారికిని; అకృతాన్నమ్ - వండని యన్నము - పాలుపండ్లు మొదలగునది; విధీయతే - - అట్టి యన్నము నీయదగునని భావము. 

			11. 	భక్తమ్ - ఒక పగటికి సరిపడెడు ధాన్యము. భక్తాని షట్, అనశ్నతః ఆరుభక్తములు తిననివానికి మూడుదినములు ఉపవాసమున్నవానికి; 

			13. 	బాలిశ్యాత్ అనుటవలన ఆ దోషము క్షత్రియునిదే అని చెప్పినట్లయినది. 

			15. 	అబ్దపర్యయే సంవత్సరమున కొకమారు చేయవలసిన; ఆగ్రయణము, పశుసోమము మొదలగువానిని; అకరణే - చేయనియపుడు; అనుకల్పః- ఒకదానికి బదులుగా చేసెడు పని; ధర్మవాదైః - ధర్మమున చెప్పువారిచేత - ధర్మజ్ఞులచేత నని తాత్పర్యము; 

			16. 	అనుకల్పమునకు ప్రమాణము నిందు చూపుచున్నారు. 

			17. 	ప్రధానవిధిని చేయగలిగిన సామర్థ్యమున్నవాడు అను కల్పమును గూర్చి భావింపరాదు. దానివలన ఆతడు మంచి ఫలమును పొందడని చెప్పుచున్నారు. సాంపరాయికమ్ - పరలోక సంబంధమైన; 

			18. 	న నివేదేత - నేను బ్రాహ్మణుడను అని చెప్పుకొనరాదు. బ్రహ్మజ్ఞాని శక్తిని రాజే గుర్తింప వలయునని తాత్పర్యము. 

			21. 	పరివేష్టా - ఆహుతులను వేయు వ్యక్తి. స్మార్తాగ్ని హోమములో పత్ని, పుత్రుడు, పుత్రిక, శిష్యుడు అనువారిని ఆశ్వలాయన సూత్రము నిషేధించుచున్నది. అట్లే యిచటను ఆ నిషేధము వర్తించునని తాత్పర్యము. 

			22. 	హోత - అగ్నిహోత్రమున ఆహుతులను వేయువాడు. 

			23. 	ఆహితాగ్ని - మూడువేళల అగ్నిహోత్రమును పూజించువాడు. 

			26. 	ఉదక్యామ్, ఆసతే 	రజస్వల అయిన స్త్రీ సంగమము చేయువారు; సర్వే ఈ మూడు విధములవారు; 

			27. 	ఉదపానః - నూయి; ఉదపానోదకే - ఒకే నూయి నీరు ఆధారముగా గల; 

			28. 	అభార్యామ్ - తాను ధర్మబద్ధముగా పెండ్లియాడని స్త్రీని. 

			29. 	విహరన్ - కరోతి అని సంబంధము - తిరుగుచు పాపము చేయువాడు అని భావము. 

			34. అనిర్దేశ్యాని - ప్రాయశ్చిత్తము చెప్పబడనివి. బుద్ధిపూర్వకముగా వీనిని చేసినచో ప్రాయశ్చిత్తము లేదనితాత్పర్యము; ప్రాణాంతమితి ధారణా - ప్రాణములు పోవుటయే వీనికి ప్రాయశ్చిత్తమని నిర్ణయము. 

			36. 	బ్రాహ్మణేతరుడు బ్రాహ్మణునిభార్యను పొందుటవలన; 

			37. 	యాజనము - యజ్ఞము చేయించుట; అధ్యాపనము - వేదములను చదివించుట; యౌనాత్ - యోని సంబంధము వలన - వివాహాది సంబంధమువలన అని తాత్పర్యము. మూడింటివలన వెనువెంటనే పతితుడగును. 

			38. 	ఏతాని - ఇవి - పంచమహా పాతకములు; అన్యాని తక్కిన పాతకములు; నిర్దేశ్యాని ప్రాయశ్చిత్తముతో చక్కబడునవి; నిర్దేశ్య - ప్రాయశ్చిత్తముచేత శుద్ధి పొంది; అవ్యసనీ - మరల పాపములయందు రుచిలేనివాడు; 

			39. పూర్వేషు త్రిషు - సురనుత్రావుట, బ్రహ్మహత్య, గురుపత్నీగమనము అనుమొదటి మూడు పాపములు చేసినవారు మరణింపగా; ప్రేతకర్మణి ప్రేతకార్యము; అపతితౌ; అవి దహనము మొదలగునవి జరుగకున్నను; అన్నమును, వీర్యమును బంగారమును; గ్రహీతవ్యమ్ తీసికొనదగును - అట్టివారు మరణింపగా సపిండునకు దగ్గరిబంధువులకు అశౌచము లేదు, చనిపోయినవారికి ప్రేతకర్మము కూడ నిషేధింపబడినది కనుక - అనిభావము. 

			40. అమాత్యులు - మిక్కిలి దగ్గరవారు; పతితులైన యెడల అట్టివారిని గూడ వదలివేయవలయునని తాత్పర్యము. అట్టివారికి ప్రాయశ్చిత్తాధికారములేని కారణమున వారితో సంభాషణము మొదలగునవి చేయరాదని భావము. 

			42. 	బ్రువన్ - పలుకుచు - ఇది తక్కిన దోషములను కూడ సూచించును. దుష్యతీ - పరపురుషునితో రమింపగోరిన దగును. 

			43. 	శేషం - మిగిలినది - మిగిలిన రెండు భాగములు (పంచమహాపాతకములలో) అవగర్హ్య - మిక్కిలిగా నిందించి, స్పృష్ట్వా - అర్ధచంద్ర ప్రయోగము మొదలగుదానిచేత మెడబట్టి గెంటి వైచి, గురుతరమ్ - మిగిలినదానికంటె ఎక్కువ పాతకమును; (దాని ఫలముగా పొందునని తాత్పర్యము.) 

			44. 	తావత్ - మిగిలిన కాలము ముగియువరకు; ప్రతిష్ఠాంన, అధిగచ్ఛతి - ప్రేతత్వము నుండి విడివడడని భావము. 

			46. 	భ్రూణహా - కడుపునందలి శిశువును చంపినవాడు; ఆహవమధ్యే - గోవులను, బ్రహ్మజ్ఞానులను రక్షించుట కైన యుద్ధమున;  

			49. 	సంతప్తామ్ - అనుపదమును కలుపుకొనవలయును. బాగుగా కాలిన స్త్రీ ప్రతిమను; లింగ్య- ఆలింగనము చేసికొని; 

			54. 	సవనీ - మూడుసంధ్యల యందును స్నానము చేయువాడు. ఆత్రేయీమ్ - గర్భము తాల్చినస్త్రీని; 

			60. 	అల్పే - బుద్ధిపూర్వకముకాని చిన్నపాపము విషయమున - పురుగులను చంపుటమొదలగువాని యందు, శోచేత - పశ్చాత్తాపము నందవలయును. అంతమాత్రముచేతనే శుద్ధియగునని భావము. అన్యవిషయ ములందు - గోవధకాక తక్కిన జంతువులను చంపుట మున్నగువానియందు ఒక్కొక్క ఉపపాతకమునకు ఒక్కొక్క సంవత్సరముచొప్పున ప్రాయశ్చిత్తము చేసికొనవలయునని తాత్పర్యము. 

			61. 	నిరాకర్తా - 62వ శ్లోకమున చెప్పుచున్న పాపములు చేసెడువాడు; 

			66. 	అభిశస్తస్య - వెనువెంటనే ప్రాయశ్చిత్తము చేసికొనని వానికి; 

			67.	 కుచరః - భూమిపై తిరుగువాడు; తస్య, సహసేవిని -ఆ పతితునితో కలిసి మెలసి తిరుగువాని యందు;

			68. 	పరివిత్తి - తమ్మునికి పెండ్లిఅయినను పెండ్లికాని అన్న; పరివేత్త పెండ్లిచేసికొన్న తమ్ముడు; యా, పరివిద్యతే - ఆవిధముగా పెండ్లిచేసికొన్న స్త్రీ, 

			70. పరివేత్త - తమ్ముడు తాను అన్నకు తెలియకుండ అన్నకు పెండ్లికాక ముందు పెండ్లి చేసికొన్న స్త్రీని అనుభవింపకముందు అన్నగారికి ఈమె నీకు సంబంధించనదే కోడలినిగా సమర్పింపవలయును. అప్పుడు అన్న అనుమతిని గొని తాను స్వీకరింపవలయును. పాణిగ్రహణముచేత తన దోషము అణగిపోగా మువ్వురును పాప విముక్తులగుదురని తాత్పర్యము.  

			71. 	అమానుషీషు - మానవజాతి కంటె వేరైన పశుజాతులయందు, అనావృష్టిః - బ్రదుకులేకుండ చేయుట - హింస అని యర్థము. 

				చంపుట అని తాత్పర్యము. ‘వృశ్చఛేదనే’ అను ధాతువునుండి ‘వృష్టి’ అను పదమేర్పడినది. 

			72. 	ఊర్ధ్వవాలం - చమరి తోక; 

			73. 	యేన కృన్తతి - ఏపనితో ఆ చమరి తోకను వ్రీలిపోవునట్లు చేయునో - ఆతోక పూర్తిగా జూలు రాలిపోవునట్లగు వరకు అని తాత్పర్యము. 

			1. 	కథాంతరమ్ - అంగముతో కూడిన ఆపద్ధర్మము లన్నియు సమాప్తమగుటవలన కథ ముగింపును గుర్తించి -  అని భావము.

			10.	 ధాతుమాన్ - కొండలయందలి రంగురాళ్లు కలది - భీష్ముడు రక్తపు గుర్తులుగల దేహముతో ఉన్నాడు కదా! 

			20. 	ఉద్భిజ్జములు - చెట్లుచేమలు మొ||వి, స్వేదజములు - పురుగులు మొదలైనవి; అండజములు గ్రుడ్డునుండి పుట్టినవి; జరాయుజములు - ఇతరజంతువులు, మానవులు.

			25.	అ కృష్టాః - వ్యవసాయము చేసి పండింపని ధాన్యము ఆహారముగా గలవారు

				పృశ్నినః - ఒక విధమగు తపస్సు చేయువారు.

			32. 	పద్మతారకే -  పద్మములవలె నక్షత్రములు లగ్నమైయున్నవని యర్థము. చాల ఎత్తైనదని భావము. 

			51. త్రికూటం - మూడుకూటములు - బొడిపెలు రెండు ప్రక్కలయందును, ఎదుటిభాగమునను వాడిగా నున్నట్టివి కలది. 

			69. 	స్థూలసూక్ష్మాత్మ కారణాత్ - స్థూలమైన ఆత్మ శరీరము, సూక్ష్మమైన ఆత్మ మనస్సు - ఆరెంటిని ప్రీతిపరచుట కొరకు; 

			71. దుర్వారాదీని - అన్నచోట దుర్వాచాదీని అనుటయే సరియైన పాఠము. 

			ఖడ్గము పుట్టుక 

			167. 	ఈవిధముగా శూరులకు ఆపద లన్నింటిని నిలువరింపగల ఖడ్గమును గూర్చిన కథను అందరు వినియున్నారు. ఇప్పుడు ఉపదేశించువాడు ఒక్కడే అయినను శిష్యులు తమ అభిప్రాయములను బట్టి శాస్త్రతత్వమును గ్రహింతురను విషయమును అఖ్యాయిక ద్వారమున తెలియజేయుచున్నారు. 

			1. 	ఆవసథమ్ - గృహము; విదురపఞ్చమాన్ - విదురుడు అయిదవవాడుగా గలవారిని; తాను - యుధిష్ఠిరుడు ఆరవవాడు. ఆరుగురి కలయికవలన నేర్పడిన యీ గీత గల ఈ అధ్యాయమును షడ్జగీతాధ్యాయమందురు. 

			3.	 త్రివర్గ విజయాయ -  కామక్రోధలోభముల విజయము కొరకు 

			5. 	ధర్ముని అవతారము కనుక విదురుడు ధర్మశాస్త్రముననుసరించు వాక్యము నిట్లు పలుకుచున్నాడు.

			1. 	బాహుశ్రుత్యమ్ - ఎక్కువ విద్యలను నేర్చియుండుట; 2.తపః - స్వధర్మము నాచరించుట; 3.త్యాగః - దానము; 4.శ్రద్ధా - పరలోకము కలదను విశ్వాసము; 5. యజ్ఞక్రియా - సోమసంస్థము మొదలగునది; 6.క్షమా - తిట్టినను కొట్టినను నిర్వికారముగా నుండుట; 7. భావశుద్ధి: - కల్లకపటములు లేకుండుట; 8. దయా - దీనుల యందు జాలి; 9. సత్యమ్ - హింస లేని యథార్థ వచనము; 10. సంయమః - ఇంద్రియ నిగ్రహము ఈ పదియును ధర్మము యొక్క సంపదలు - ఐశ్వర్యములు. 

			11.	 వార్తా - అర్థానర్థములను తెలియజేయు విద్య. - జీవనోపాయమునకు సంబంధించిన వృత్తులకు సంబంధించినది.

			16. 	నిస్తన్తవః - నైష్ఠిక బ్రహ్మచారులు. 

			19. 	ప్రజ్ఞానమ్ - అర్థము శ్రేష్ఠత్వమును తెలియుట. 

			20. 	అనయోః - ఈ నకుల సహదేవుల; వాక్యకంఠయోః - పలుకుటకు ఉబలాటపడుచున్నవారని తాత్పర్యము.

			24. 	త్వా + అమృతసంవాదమ్ - నిన్ను గూర్చి అమృతముతో సమానమగు నట్లుగా మేము  సంభావింతుమని తాత్పర్యము. 

			25.	అనర్థస్య - అర్థము లేనివానికి; అధర్మిణః - ధర్మము లేనివానికి

			26. 	ధర్మప్రదానేన - ధర్మరూపమైన ప్రదానము - గొప్పదానము చేత; విశ్వస్తేషు - నమ్మకము కలిగి యున్నవారు కాగా; 

			27. 	ఇందు ధర్మార్థములకు సమప్రాధాన్యము చెప్పబడినను, ధర్మమును మొదటిదిగా పేర్కొనుట చేత విదురుని అభిప్రాయమే - కొంచెము భేదముతో- నకుల సహదేవుల అభిప్రాయమని తెలియదగును. 

			29. 	కామమునకే ప్రాధాన్యము కలదనుకొనుచు భీమసేనుడు పలుకుచున్నాడు. 

			37. 	అకామతః - కోరిక లేకుండ; అర్థాత్ - కేవలము ధనమున్నందువలన; స్వన్నమ్ - మిక్కిలి రుచికరమగు అన్నము, తినరు; ధనమున్నది కదా అని మృష్టాన్నమును తినరు. రుచిపై ని కోరిక చేతనే తిందురు. అట్లు కానిచో రోగగ్రస్తుడు కూడ రుచికరమగు అన్నమును తినవలయును గదా!

			39. 	పరిఖాస్థితస్య - అన్నివైపుల నుండి త్రవ్వి తీసిన - మొదలంట విచారము చేసిన - అని అర్థము.

			40. 	దాక్ష్యమ్ - కామము అర్థము హేతువుగా గలది యగుటచే మధ్యమము, అర్థము కంటె కామము ఉత్తమము; ధర్మము చివరిది అని భీముని భావము. 

			43. నైష్ఠికమ్ - సిద్ధాంతరూపమైనది - దీనిచేత విదురాదులు చెప్పినవన్నియు పూర్వపక్షములే అని భావము.

			44.పాపము మొదలగు అయిదింటి యందు తగులములేనివాడు సుఖదుఃఖాదుల సిద్ధిని కలిగించు కర్మ బృందము నుండి విముక్తుడగునని భావము. 

			46. స్నేహేన - స్నేహపదము రాగద్వేషములను గూడ తెలియజేయును. దీనిచేత ముక్తి దుర్లభ యని చెప్పినట్లయినది. 

			47. యథా నియుక్తోఽస్మి - మొదలైన వాక్యము ‘ఏతత్’ పదమునకు అర్థమైనది. 

			48. అర్థమ్ - (ఇచట) మోక్షమును; గుహ్యమర్థమ్ - రహస్యమగు జ్ఞానమును; విందతే - పొందును. వెనుక చెప్పిన అర్హతలు కలవాడని భావము. 

			49. తతః - యుధిష్ఠిరుని వలన; (లేదా) మునుపు చెప్పిన వారందరి వాక్యము కంటె హేతుమంతమగు ఆ వాక్యమును అనియు చెప్పదగును.

		

		
			 సప్తషష్ట్యధిక శతతమోఽధ్యాయః

		

		
			
			

		

		
			167

		

		
			
			

		

		
			
			

		

		
			షడ్జ గీత 

			168. 	వారి వారి తెలివిని బట్టి అందరు ఉపదేశ విషయమును గ్రహింతురు. కాని మంచి మిత్రుల లాభము అన్ని సంపదలకు కారణము. చెడు చెలిమి అన్ని ఆపదలకు కారణము అను నర్థము. సమస్తమగు రాజనీతికి సారభూతమైన విషయమని దానినే ప్రశ్నోత్తరముఖమున ఈ అధ్యాయమున నిరూపించుచున్నారు. 

			2. 	ఆయత్యామ్ - పరిణామ కాలమున; తదాత్వే - వర్తమాన కాలమున; క్షమాః - హితమునకు యోగ్యులైన వారని భావము. 

			3. 	మిత్రములు, ధనము, బంధువులు మొదలగు వారికంటె ఆత్మీయులని చెప్పుచున్నారు.

			5. 	సంధేయాన్ - మైత్రి చేయుటకు యోగ్యులను; 

			6.	అలసః - ఏ పనియు చేయుటకు ఉత్సాహము చూపనివాడు; 

			7.	దీర్ఘసూత్రః - తెగని ఆలోచనలు కలవాడు - క్రుష్టః - లోకుల నిందకు గురియైనవాడు; 

			8. 	సంప్రకీర్ణ + ఇన్ద్రియః - విచ్చలవిడిగా విహరించు ఇంద్రియములు కలవాడు; 

			12. 	అయుక్తః - పనిపై మనసు పెట్టనివాడు; 

			13. 	కార్యసేవీ - తన ప్రయోజనము కొరకే యితరులను సేవించువాడు - ధర్మము కొరకు కాదు. 

			14.	విలోచన: - విపరీత దృష్టి - మంచిని చెడుగా చూచు స్వభావము కలవాడు. 

			21.	 ఆవికమ్ - గొఱ్ఱెబొచ్చుతో చేసిన, వాసః – వస్త్రము -  అనగా కంబళి 

			23. 	సృష్టార్థమ్ - ప్రారబ్ధవశమున లభించిన ధనము; అనుషఙ్గిణః - దురభిమానము లేనివారు; అభిమానాని - అన్నివైపు ప్రమాణములైన శాస్త్రము మొదలగువానిని, 

			27. 	కృతమును - ఉపకారమును, ఘ్నన్తి - చంపువారు కృతఘ్నులు. వారే ఉపకారము చేసినవానిని పాడుచేయువారు అట్టి వారు మిత్రద్రోహులు. 

			28. 	సంబంధమ్ - విన్న యర్థమును వదలుటకో, గ్రహించుటకో ఏది నిర్ణయమును తెలియజేయునో అది సంబంధము ఇతిహాసమని తాత్పర్యము. 

			30. 	బ్రహ్మవర్జితః - బ్రహ్మమనగా వేదము, అది చెప్పెడు కర్మము, ఆ రెంటిని వదలి వైచిన భ్రష్ట బ్రాహ్మణుడని తాత్పర్యము. 

			32.	క్షయమ్ - గృహమును. 

			33. 	వయో పేతామ్ - పడుచుదనమున నున్నదానిని; ఇచట సంధి ఆర్షము; భర్త్రా విరహితామ్ - భర్త లేనిది - అనగా దాసి అని అర్థము; 

			45. 	అపధ్వస్తమ్ - తప్పుడు నడవడి వలన అందరిచేత బహిష్కరింపబడిన వానిని,

			2. 	సాముద్రికాన్ - సముద్రతీరమున నున్నవారిని; 

			3. 	కాందిగ్భూతః - ఏ దిక్కునకు పోదును అను నిర్ణయము లేక కళకళపడువాడు. 

			11. 	సురమ్యేషు - మంచి అందముల ప్రదేశములైన నడుమనొక చోట నని భావము.

			సప్తత్యధిక శతతమోఽధ్యాయః 

		

		
			
			

		

		
			3. 	శాలపుష్పము - పూవుల వంటి ఒకవిధమగుచేప.

		

		
			
			

		

		
			
			

		

		
			కృతఘ్నుని కథ 

			ఏకసప్తత్యధిక శతతమోఽధ్యాయః

		

		
			భీష్మ ఉవాచ - భీష్ముడిట్లు చెప్పెను. 

			తతః స విదితో రాజ్ఞః ప్రవిశ్య గృహ ముత్తమమ్, 

			పూజితో రాక్షసేన్ద్రేణ నిషసాదాసనోత్తమే. 	1 

			అంత నాతడు రాజునకు తెలియ వచ్చినవాడై మేలైన అతని భవనమున ప్రవేశించి రాజు మన్ననలను గొని శ్రేష్ఠమగు ఆసనమున కూర్చుండెను. 

			పృష్టశ్చ గోత్రచరణం ప్వాధ్యాయం బ్రహ్మచారికమ్, 

			న తత్ర వ్యాజహారాన్యద్ గోత్రమాత్రా దృతే ద్విజః.	2

			అంత రక్కసుడు గోత్రమును,వేదశాఖను, స్యాధ్యాయమును, బ్రహ్మ చర్యపాలనను గూర్చి అడుగగా బాపడు గోత్రమును మాత్రము చెప్పి మరియేమియు పలుకకుండెను. 

			బ్రహ్మవర్చస హీనస్య స్వాధ్యాయోపరతస్య చ, 

			గోత్రమాత్ర విదో రాజా నివాసం సమపృచ్ఛత. 	3 

			మొగమున బ్రహ్మవర్చస్సు కానరానివాడు, వేదపఠనము మానినవాడు, గోత్రము మాత్రము తెలిసినవాడునగు ఆ బాపనిని రాజు నివాసమును గూర్చి మెల్లగా ప్రశ్నించెను. 

			రాక్షస ఉవాచ - రాక్షసు డిట్లనెను. 

			క్వతే నివాసః కల్యాణ కింగోత్రా బ్రాహ్మణీ చ తే, 

			తత్త్వం బ్రూహి న భీః కార్యా విశ్వసస్వ యథాసుఖమ్. 	4 

			నాయనా! నీ నెలవేది? ఆ నీ బ్రాహ్మణి ఏ గోత్రమునకు చెందినది. ఉన్నదున్నట్లు చెప్పుము.భయము వలదు.నమ్ముము. సుఖముగా చెప్పుము. 

			గౌతమ ఉవాచ - గౌతము డిట్లనెను. 

			మధ్యదేశ ప్రసూతోఽహం వాసో మే శబరాలయే, 

			శూద్రా పునర్భూ ర్భార్యా మే సత్య మేత ద్బ్రవీమి తే. 	5 

			అయ్యా!నేను మధ్యదేశమున పుట్టినవాడను. శబరుల పల్లెయందు నా నివాసము. శూద్రయు, మగడు విడచినదియునగు పడతి నా పెండ్లము. ఇదిగో నేను సత్యమే పలుకుచున్నాను. 

			భీష్మ ఉవాచ - భీష్ము డిట్లనెను. 

			తతో రాజా విమమృశే కథం కార్య మిదం భవేత్, 

			కధం వా సుకృతం మే స్యా దితి బుద్ధ్యా న్వచిన్తయత్. 	6 

			అంత రాజిట్లు విచారింపజొచ్చెను; ఈ పని చేయుటెట్లు? నాకు పుణ్యమెట్లు 

			కలుగును? 

			అయం వై జన్మనా విప్ర: సుహృత్తస్య మహాత్మనః, 

			సంప్రేషిత శ్చ తేనాయం కాశ్యపేన మమాంతికమ్. 	7

			ఈతడు పుట్టుక చేత మాత్రమే బాపడు. మహాత్ముడగు ఆయనకు మిత్రుడు. కాశ్యపుడు ఆతనిని నా కడకు పంపెను. 

			తస్య ప్రియం కరిష్యామి సహి మామాశ్రితః సదా, 

			భ్రాతా మే బాన్ధవ శ్చాసౌ సఖా చ హృదయంగమః.	8 

			అతనికి ప్రియము చేయవలయును. అతడు ఎల్లప్పుడు నన్నంటి పెట్టుకొని యుండువాడు. నాకు అన్న, చుట్టము, చెలికాడు, ఆత్మీయుడు. 

			కార్తిక్యా మద్య భోక్తారః సహస్రం మే ద్విజోత్తమాః, 

			తత్రాఽయ మపి భోక్తా చ దేయ మస్మై చ మే ధనమ్. 	9 

			ఈ దినము కార్తిక పూర్ణిమ. నా యింట వేయి మంది ఉత్తమ బ్రాహ్మణులు భుజింతురు. అందు ఇతడు కూడ భుజించును. ఇతనికిని నేను ధనము నొసగదగును. 

			సచాద్య దివసః పుణ్యో హ్యతిథి శ్చాయ మాగతః, 

			సంకల్పితం చైవ ధనం కిం విచార్య మతః పరమ్. 	10 

			ఇది మిక్కిలి పుణ్యదినము. ఈతడతిథియై వచ్చెను. ధనమిత్తునని నేను సంకల్పించితిని. ఇంక విచారింపవలసిన దేమి కలదు? 

			తతః సహస్రం విప్రాణాం విదుషాం సమలంకృతమ్, 

			స్నాతానా మను సంప్రాప్తం సుమహత్ క్షౌమవాససామ్. 	11

			అంత విద్వాంసులైన విప్రులు వేయిమంది చక్కగా స్నానములు చేసికొని అలంకరించుకొని, పట్టుబట్టలు కట్టుకొని అచటకు వచ్చిరి. 

			తా నాగతాన్ ద్విజశ్రేష్ఠాన్ విరూపాక్షో విశామ్పతే, 

			యథార్హం ప్రతిజగ్రాహ విధిదృష్టేన కర్మణా. 	12 

			రాజా! అంత నా విరూపాక్షుడు అట్లు వచ్చిన ఆ సంస్కారవంతుల నందరను వారివారికి తగిన విధముగా శాస్త్రము చెప్పిన తీరున ఆదరించి స్వీకరించెను. 

			బృస్య స్తే షాం తు సంన్యస్తా రాక్షసేన్ద్రస్య శాసనాత్, 

			భూమౌ వరకుశాః స్తీర్ణాః ప్రేష్యై ర్భరత సత్తమాః. 	13

			రాక్షసరాజు ఆజ్ఞమేరకు సేవకులు వారికందరికి నేలపై మంచి దర్భలతో అల్లిన ఆసనములను పరచిరి. 

			తాసు తే పూజితా రాజ్ఞా నిషణ్ణా ద్విజసత్తమాః, 

			తిలదర్భోదకే నాథ అర్చితా విధివ ద్ద్విజాః. 	14 

			రాజు మన్ననలను స్వీకరించి ఆ బ్రాహ్మణశ్రేష్ఠులందరు ఆ ఆసనములపై కూర్చుండిరి. ఆ రాజు వారి నందరిని విధిననుసరించి నూవులతో, దర్భలతో జలములతో పూజించెను. 

			విశ్వేదేవాః సపితరః సాగ్నయ శ్చోపకల్పితాః, 

			విలిప్తాః పుష్పవన్త శ్చ సుప్రచారాః సుపూజితాః. 

			వ్యరాజన్త మహారాజ నక్షత్ర పతయో యథా. 	15 

			పితృదేవతలతో, అగ్నులతో కూడిన విశ్వేదేవులను వారిపై ఆవాహన చేసెను. మంచిగందములు పూసెను.పూవులతో పూజించెను.మిక్కిలి భక్తిశ్రద్ధలతో ఆరాధించెను. వారందరు ఆ పూజతో చంద్రులవలె విరాజిల్లిరి. 

			తతో జాంబూనదీః పాత్రీ ర్వజ్రాంకా విమలాః శుభాః, 

			వరాన్న పూర్ణా విప్రేభ్యః ప్రాదా న్మధు ఘృత ప్లుతాః. 	16 

			పిదప ఆతడు వజ్రములు పొదిగినట్టివి, స్వచ్ఛమైనవి, శుభమైనవి, మేలుజాతి భోజనపదార్థములతో నిండియున్నట్టివి, తేనెతో, నేతితో మునిగి తేలుచున్నట్టివి యగు బంగారు పాత్రలను ఆ విప్రులకు భక్తితో సమర్పించెను. 

			తస్య నిత్యం సదాషాఢ్యాం మాఘ్యాం చ బహవో ద్విజాః, 

			ఈప్సితం భోజనవరం లభన్తే సత్కృతం సదా. 	17

			అతని యింట ప్రతి సంవత్సరము ఆషాఢ, మాఘమాసముల పూర్ణిమనాడు పెక్కండ్రు బ్రాహ్మణులు కోరిన మేలు భోజనమును మన్ననతో కొనుచుందురు. 

			విశేషతస్తు కార్తిక్యాం ద్విజేభ్యఃసంప్రయచ్ఛతి, 

			శరద్వ్యపాయే రత్నాని పౌర్ణమాస్యా మితి శ్రుతిః. 	18 

			విశేషముగా కార్తిక పూర్ణిమనాడు బ్రహ్మజ్ఞానులకు ఒసగుచుండును. శరదృతువు ముగియు సందర్భమున పూర్ణిమనాడు రత్నములను, బంగారమును,వెండిని,మణులను,ముత్యములను దానమిచ్చునని లోకము చెప్పుకొనుచుండును. 

			సువర్ణం రజతం చైవ మణీ నథ చ మౌక్తికాన్, 	 19

			వజ్రాన్ మహాధనాం శ్చైవ వైదూర్యాజిన రాంకవాన్, 

			రత్నరాశీన్ వినిక్షిప్య దక్షిణార్థే స భారత. 	20

			భారతా! అతడు వజ్రములను, మహాధనములను, వైదూర్యములను, జింక చర్మములను, ఉన్నిశాలువలను, రత్నారాశులను దక్షిణలుగా విశేషముగా ఇచ్చుచుండును. 

			తతః ప్రాహ ద్విజ శ్రేష్ఠాన్ విరూపాక్షో మహాబలః, 

			గృహ్ణీత రత్నా న్యేతాని యథోత్సాహం యథేష్టతః.	21 

			మహాబలముగల విరూపాక్షుడు ఆ విప్రవరేణ్యులతో ఇట్లు పలికెను. మీ ఉత్సాహము కొలది యీ రత్నములన్నింటిని మీ యిష్టము వచ్చిన దేశములకు కొనిపొండు. 

			యేషు యేషు చ భాణ్డేషు భుక్తం వో ద్విజసత్తమాః, 

			తాన్యే వాదాయ గచ్చధ్వం స్వవేశ్మా నీతి భారత. 	22 

			బ్రాహ్మణ ప్రవరులారా! ఏ యే పాత్రలలో భుజించితిరో వాని నన్నింటిని తీసికొని మీ మీ గృహముల కరుగుడు. 

			ఇత్యుక్త వచనే తస్మిన్ రాక్షసేన్ద్రే మహాత్మని, 

			యథేష్టం తాని రత్నాని జగృహు ర్ర్బాహ్మణర్హభాః. 	23 

			మహాత్ముడగు ఆ రాక్షసేంద్రుడట్లు పలుకగా బ్రాహ్మణ శ్రేష్ఠులందరు ఇచ్చ వచ్చినట్లు ఆ రత్నములను కైకొనిరి. 

			తతో మహార్హా స్తే సర్వే రత్నై రభ్యర్చితాః శుభైః, 

			బ్రాహ్మణా మృష్టవసనాః సుప్రీతాః స్మ తతోఽభవన్.	24 

			అంత ఆ బ్రాహ్మణులందరు గొప్ప యోగ్యతలు కలవారు తృప్తి తీరునట్లు వస్త్రములు తాల్చిన వారై మేలైన రత్నములతో పూజలందుకొన్న వారై నిండుగా తృప్తి నందిరి. 

			తత స్తాన్ రాక్షసేన్ద్రశ్చ ద్విజా నాహ పున ర్వచః, 

			నానాదేశా గతాన్ రాజన్ రాక్షసాన్ ప్రతిషిధ్య వై. 	25 

			అంత ఆ రాక్షసేంద్రుడు రాక్షసులను నిలువరించి వేరు వేరు దేశములనుండి వచ్చిన ఆ బ్రాహ్మణులందరితో ఇట్లు పలికెను. 

			అద్యైకం దివసం విప్రా న వోఽస్తీహ భయం క్వచిత్, 

			రాక్షసేభ్యః ప్రమోదధ్వ మిష్టతో యాత మా చిరమ్. 	26

			విప్రులారా! ఈ ఒకనాడు మీకు రాక్షసులవలన ఎందును భయము లేదు. ఇష్టము వచ్చినట్లు ఆనందమందుడు. ఆలసింపక బయలుదేరుడు. 

			తతః ప్రదుద్రువుః సర్వే విప్రసంఘాః సమన్తతః, 

			గౌతమోఽపి సువర్ణస్య భార మాదాయ సత్వరః. 	27

			కృచ్ఛ్రా త్సముద్ధరన్ భారం న్యగ్రోధం సముపాగమత్, 

			న్యషీదచ్చ పరిశ్రాన్తః క్లాన్తశ్చ క్షుధితశ్చ సః. 	28 

			అంత ఆ విప్రుల సంఘములన్నియు అన్ని వైపులకు పరువులు తీసినవి. గౌతముడును వడివడిగా ఆ సువర్ణభారమును గైకొని మిక్కిలి కష్టముతో ఆ మూటను పైకెత్తికొనుచు రావిచెట్టుకడకు చేరుకొనెను. అలసతతో,శ్రమతో ఆకలితో అచ్చట కూలబడెను. 

			తత స్త మభ్యగా ద్రాజన్ రాజధర్మా ఖగోత్తమః, 

			స్వాగతే నాభినందం శ్చ గౌతమం మిత్ర వత్సలః. 	29 

			అంత పక్షిశ్రేష్ఠుడగు రాజధర్ముడాతని కడ కరుదెంచెను.మిత్ర ప్రేమ కలవాడై గౌతముని స్వాగత వచనములతో అభినందించెను. 

			తస్య పక్షాగ్ర విక్షేపైః క్లమం వ్యపనయ త్ఖగః, 

			పూజాం చాప్యకరో ద్ధీమాన్ భోజనం చాప్యకల్పయత్. 	30 

			రెక్కలతుదల విసరుటలతో ఆతని శ్రమను పోగొట్టెను. దొడ్డబుద్ధితో గౌరవించెను. చక్కని భోజనమును కూడ ఏర్పరచెను. 

			సభుక్తవాన్ సువిశ్రాన్తో గౌతమోఽ చిన్తయ త్తదా, 

			హాటక స్యాభిరూపస్య భారోఽయం సుమహాన్మయా.	31

			గృహీతో లోభమోహాభ్యాం దూరం చ గమనం మమ, 

			న చాస్తి పథి భోక్తవ్యం ప్రాణ సంధారణం మమ.	32

			భోజనము ముగించి చక్కగా విశ్రాంతి తీసికొని ఆ గౌతముడు ఇట్లు తలపోసెను. లోభమోహములతో మోయరాని బంగారమును తెచ్చుకొంటిని. పోవలసినది మిక్కిలి దూరము. దారిలో ప్రాణములు నిలుపుకొనుటకై తినుటకు ఏమియు లేదు. 

			కిం కృత్వా ధారయేయం వై ప్రాణా నిత్యభ్యచిన్తయత్, 

			తతః స పథి భోక్తవ్యం ప్రేక్షమాణో న కిఞ్చన. 	33 

			ఏమి చేసి ప్రాణములను నిలుపుకొనవలయునబ్బా!అని ఆలోచించెను. పిదప దారిలో తినుటకు అతని కేమియు కాన రాలేదు. 

			కృతఘ్నః పురుష వ్యాఘ్ర మన సేద మచిన్తయత్, 

			అయం బకపతిః పార్మ్వే మాంసరాశిః స్థితో మహాన్. 

			ఇమం హత్వా గృహీత్వా చ యాస్యేఽహం సమభిద్రుతమ్. 	34 

			ఇతి శ్రీ మహాభారతే శాన్తి పర్వణి ఆపద్ధర్మ పర్వణి 
కృత ఘ్నోపాఖ్యానే ఏకసప్తత్యధిక శతతమోఽధ్యాయః 

			పురుషవరేణ్యా! ఆ కృతఘ్నుడిట్లు తలపోసెను. ఈ కొంగ రేడు ప్రక్కనే యున్న పెద్ద మాంసపు ప్రోవు. వీనిని చంపి కైకొని ఒక్క పరుగున నేను పోయెదను. 

			ఇది శ్రీ మహాభారతము శాంతి పర్వమున ఆపద్ధర్మపర్వమున 
కృతఘ్నోపాఖ్యానమున నూటడెబ్బదియొకటవ అధ్యాయము. 

			ద్విసప్తత్యధిక శతతమోఽధ్యాయః

		

		
			
			

		

		
			3. 	అనుబన్ధమ్ - పాపదోషమును

			8. 	తద్ర్వతః - హింసించుటయే శీలముగా గలవాడు; 

			12. 	కంకాలమ్ - ఎముకలసముదాయము;

		

		
			భీష్మ ఉవాచ - భీష్ముడిట్లు చెప్పేను. 

			అథ తత్ర మహార్చిష్మా ననలో వాతసారథిః, 

			తస్యావిదూరే రక్షార్థం ఖగేన్ద్రేణ కృతోఽభవత్. 	1 

			అంత ఆ పక్షి రాజు కొంచెము దూరమున రక్ష కొరకు గొప్ప జ్వాలలు గల అగ్నిని ఏర్పరచియుండెను. 

			స చాపి పార్మ్వే సుష్వాప నిఃశ్వస్తో బకరాట్ తదా, 

			కృతఘ్నస్తు స దుష్టాత్మా తం జిఘాంసు రథాగ్రతః. 	2

			కొంగల రాజగు రాజ ధర్ముడును నమ్మకముతో ఆ అగ్నికి ప్రక్కభాగమున పరుండెను.కృతఘ్నుడు, దుష్టబుద్ధియగు ఆ గౌతముడు దానిని చంపగోరి ఎదురుగా నిలిచియుండెను. 

			తతోఽలాతేన దీప్తేన నిఃశ్వస్తం నిజఘాన తమ్, 

			నిహత్య చ ముదా యుక్తః సోఽను బన్ధం న దృష్టవాన్. 	3

			మండుచున్న కొరవితో నమ్మియుండి నిద్రించుచున్న అతనిని చంపివైచెను. చంపి సంతసించుచుండెను. కాని వెంటనంటి వచ్చు పాపమును చూడడాయెను. 

			సతం విపక్షరోమాణం కృత్వా గ్నా వపచ త్తదా, 

			తం గృహీత్వా సువర్ణం చ యయౌ ద్రుతతరం ద్విజః. 	4

			అతడా పక్షిరాజు ఈకలు పెరికి అగ్నిలో వండెను. ఆ మాంసపు ముద్దను, బంగారమును కైకొని వడివడిగా నరుగజొచ్చెను. 

			తతోఽన్యస్మిన్ గతే చాహ్ని విరూపాక్షోఽబ్రవీత్సుతమ్, 

			న ప్రేక్షే రాజధర్మాణ మద్య పుత్ర ఖగోత్తమమ్. 	5

			అంతట ఒక రోజు గడువగా విరూపాక్షుడు కొడుకుతో నిట్లనెను: కొడుకా! నేడు పక్షిరాజు రాజధర్ముడు కానరాడు. 

			స పూర్వసంధ్యాం బ్రహ్మాణం వన్దితుం యాతి సర్వదా, 

			మాం వా దృష్ట్వా కదాచి త్స న గచ్ఛతి గృహం ఖగః.	6

			అతడు ప్రతిదినము ఉదయసంధ్యలో బ్రహ్మదేవునకు మ్రొక్కుటకై యరుగును. నన్నుచూడక ఎన్నడును ఆ పక్షిరాజు ఇంటి కేగడు. 

			ఉభే ద్విరాత్రి సంధ్యే వై నాభ్యగా త్స మమాలయమ్, 

			తస్మా న్న శుద్ధ్యతే భావో మమ స జ్ఞాయతాం సుహృత్. 	7 

			అతడు నా యింటికి రాక రెండురాత్రుల సంధ్యలు గడచినవి. అందువలన నా మనస్సు సరిగా లేదు. నీవు పోయి నా మిత్రుని గూర్చి తెలిసికొని రమ్ము. 

			స్వాధ్యాయేన వియుక్తో హి బ్రహ్మవర్చస వర్జితః, 

			తద్ర్వత స్తత్ర మే శంకా హన్యాత్తం స ద్విజాధమః. 	8 

			చదువు చట్టుబండలు లేనివాడు,మొగమున బ్రహ్మతేజస్సు మచ్చునకైన లేనివాడు,హింసించుశీలముకలవాడు నగు నీచబ్రాహ్మణుడు అతనిని చంపియుండునని నా శంక. 

			దురాచారశ్చ దుర్బుద్ధి రిఙ్గితై ర్లక్షితో మయా, 

			నిష్కృపో దారుణాకారో దుష్టో దస్యురివాధమః. 	9

			వాడు దురాచారుడు,దుష్టబుద్ధి అని మొగము కదలికను బట్టి గ్రహించితిని.జాలిలేనివాడు, దారుణమైన ఆకారము, దొంగచూపులుకల నీచుడు. 

			గౌతమః స గత స్తత్ర తేనోద్విగ్నం మనో మమ, 

			పుత్ర శీఘ్ర మితో గత్వా రాజధర్మ నివేశనమ్. 	10

			జ్ఞాయతాం స విశుద్ధాత్మా యది జీవతి మా చిరమ్, 

			స ఏవ ముక్త స్త్వరితో రక్షోభిః సహితో యయౌ. 	11

			ఈ గౌతముడందేగెను. అందువలన నా మనస్సు కళవళపడుచున్నది.కొడుకా! త్వరగా రాజధర్ముని నెలవున కరిగి ఆ విశుద్ధాత్ముడు బ్రతికి యుండెనేమో తెలిసికొనుము. ఆలసింపకు. తండ్రి యిట్లు పలుకగా అతడు వడివడిగా రక్షస్సులతో పాటు అచటి కరిగెను. 

			న్యగ్రోధం తత్ర చాపశ్యత్ కఙ్కాలం రాజధర్మణః, 

			స రుదన్నగమ త్పుత్రో రాక్షసేన్ద్రస్య ధీమతః.

			త్వరమాణః పరం శక్త్యా గౌతమగ్రహణాయ వై. 	12 

			మఱ్ఱి చెట్టు కడ కరిగి రాజధర్ముని ఎముకలప్రోవును గాంచెను. ఏడ్చుచు రాక్షసేంద్రుని పుత్రుడు శక్తినంతటిని కూడదీసికొని గౌతముని పట్టుకొనుటకై త్వరత్వరగా బయలుదేరెను. 

			తతోఽవిదూరే జగృహు ర్గౌతమం రాక్షసా స్తదా. 

			రాజధర్మ శరీరం చ పక్షాస్థి చరణోజ్ఝితమ్, 	13 

			తమాదాయాథ రక్షాంసి ద్రుతం మేరువ్రజం యయుః.	14 

			కొద్దిదూరములో రాక్షసు లాగౌతముని పట్టుకొనిరి. కాళ్లు, రెక్కలు లేని రాజధర్ముని శరీరమును, అతనిని పట్టుకొని వడివడిగా వారు మేరు వ్రజమునకు వెడలిరి. 

			రాజ్ఞశ్చ దర్శయామాసుః శరీరం రాజధర్మణః, 

			కృతఘ్నం పరుషం తం చ గౌతమం పాపకారిణమ్. 	15

			రాజధర్ముని శరీరమును, కృతఘ్నుడు,కఠినుడు,పాపాత్ముడు నగు గౌతముని రాజునకు చూపించిరి. 

			రురోద రాజా తం దృష్ట్వా సామాత్యః స పురోహితః, 

			ఆర్తనాదశ్చ సుమహా నభూత్తస్య నివేశనే. 	16 

			ఆ రాజధర్ముని చూచి మంత్రులతో, పురోహితునితో కూడిన రాజు విలపించెను. రాజు భవనమున పెద్ద ఆర్తనాదము చెలరేగెను. 

			స స్త్రీ కుమారం చ పురం బభూవాస్వస్థమానసమ్, 

			అథాబ్రవీ న్నృపః పుత్రం పాపోఽయం వధ్యతా మితి. 	17 

			ఆడువారు,పిల్లలతో పాటుగ ఊరంతయు వికలమైన మనస్సు కలదాయెను.అంత రాజు కొడుకుతో ఈ పాపాత్ముని చంపివేయుమని పలికెను. 

			అస్య మాంసై రిమే సర్వే విహరన్తు యథేష్టతః, 

			పాపాచారఃపాపకర్మా పాపాత్మా పాపసాధనః. 	18

			హన్తవ్యోఽయం మమ మతి ర్భవద్భి రితి రాక్షసాః, 

			ఇత్యుక్తా రాక్షసేన్ద్రేణ రాక్షసా ఘోరవిక్రమాః. 

			నైచ్ఛన్త తం భక్షయితుం పాపకర్మాణ మిత్యుత.	19 

			వీని మాంసములతో వీరందరు ఇష్టము వచ్చినట్లు విహరింతురుగాక! పాపాచారుడు, పాపకర్ముడు, పాపాత్ముడు, పాపసాధనుడు అగు వీనిని రాక్షసులారా! మీరు చంపివేయవలయునని నా భావన. అని రాక్షసేంద్రుడు పలుకగా ఘోరమైన పరాక్రమము గల ఆ రాక్షసులు ఆ పాపకర్ముని తినుట కిష్టపడకుండిరి. 

			దస్యూనాం దీయతా మేష సాధ్వద్య పురుషాధమః, 

			ఇత్యూచు స్తే మహారాజ రాక్షసేన్ద్రం నిశాచరాః. 	20 

			ఈ నీచమానవుని దోపిడికాండ్రకు అప్పగింపుడు అని ఆ రాక్షసులు రాక్షసరాజుతో పలికిరి. 

			శిరోభిఃప్రణతాః సర్వే వ్యాహరన్ రాక్షసాధిపమ్, 

			న దాతు మర్హసి త్వం నో భక్షణాయాస్య కిల్బిషమ్. 	21

			ఏవ మస్త్వితి తానాహ రాక్షసేన్ద్రో నిశాచరాన్. 	22

			తలలతో మ్రొక్కి ఆ రాక్షసులందరు రాక్షసరాజుతో అయ్యా! ఈ పాపమును తినుటకు నీవు మాకు అప్పగింపవలదు. అని పలికిరి. అంత రాక్షసేంద్రుడు రక్కసులతో సరే అట్లే యనెను. 

			దస్యూనాం దీయతా మేష కృతఘ్నోఽద్యైవ రాక్షసాః, 

			ఇత్యుక్తా రాక్షసా స్తేన శూల పట్టిశ పాణయః. 	23

			కృత్వా తం ఖణ్డశః పాపం దస్యుభ్యః ప్రదదు స్తదా. 

			ఈ కృతఘ్నుని ఇప్పటికిప్పుడు దస్యులకు అప్పగింపుడని పలుకగా రాక్షసులు శూలములు, పట్టిసములు చేతులందు తాల్చి ఆ పాపాత్ముని ముక్కలు ముక్కలుగా నరికి దోపిడికాండ్రకు ఒసగిరి. 

			దస్యవ శ్చాపి నైచ్ఛన్త త మత్తుం పాపకారిణమ్,

			 క్రవ్యాదా అపి రాజేన్ద్ర కృతఘ్నం నోపభుఞ్జతే. 	24 

			దొంగ మూకలును ఆ పాపాత్ముని తినుట కిష్టపడరైరి. చివరకు క్రూరమృగములు కూడ ఆ కృతఘ్నుని తినకుండెను. 

			బ్రహ్మఘ్నే చ సురాపే చ చౌరే భగ్నవ్రతే తథా, 

			నిష్కృతి ర్విహితా రాజన్ కృతఘ్నే నాస్తి నిష్కృతిః. 	25

			బ్రహ్మఘ్నుడు, మద్యము త్రావువాడు,దొంగ, వ్రతభంగము చేసిన వాడు అనువారి విషయమున ప్రాయశ్చిత్తము కలదు. కాని కృతఘ్నుని విషయమున పరిహారము లేదు. 

			మిత్రద్రోహీ కృతఘ్న శ్చ నృశంస శ్చ నరాధమః. 

			క్రవ్యా దైఃకృమిభి శ్చైవ న భుజ్యన్తే హి తాదృశాః. 	26

			ఇతి శ్రీ మహాభారతే శాన్తి పర్వణి ఆపద్ధర్మ పర్వణి 
కృతఘ్నోపాఖ్యానే ద్విసప్తత్యధిక శతతమోఽధ్యాయః 

			మిత్రద్రోహము చేసినవాడు, కృతఘ్నుడు, క్రూరుడు, ఇంకను అట్టివారిని క్రూరమృగములు, పురుగులు కూడ తినవు. 

			ఇది శ్రీ మహాభారతము శాంతి పర్వమున ఆపద్ధర్మ పర్వమున 
కృత ఘ్నోపాఖ్యానమున నూటడెబ్బది రెండవ అధ్యాయము. 

			త్రిసప్తస్యధిక శతతమోఽధ్యాయః

		

		
			173

		

		
			భీష్మ ఉవాచ - భీష్ము డిట్లు చెప్పెను. 

			తత శ్చితాం బక పతేః కారయామాస రాక్షసః, 

			రత్నై ర్గన్ధైశ్చ బహుభి ర్వస్త్రై శ్చ సమలంకృతమ్. 	1 

			అంత రాక్షసరాజు రత్నములతో, గంధములతో, పెక్కు విధములగు వస్త్రములతో అలకరింపబడిన చితిని కొంగరేని కొరకు ఏర్పాటు చేయించెను. 

			తతః ప్రజ్వాల్య నృపతి ర్బకరాజం ప్రతాపవాన్, 

			ప్రేతకార్యాణి విధివద్ రాక్షసేన్ద్ర శ్చకార హ. 	2

			ప్రతాపవంతుడగు రాక్షసరాజు చితిని మండించి బక రాజునకు ప్రేత కార్యములను యథావిధిగ నొనరించెను. 

			తస్మిన్ కాలే చ సురభి ర్దేవీ దాక్షాయణీ శుభా, 

			ఉపరిష్టా త్తత స్త స్య సా బభూవ పయస్వినీ. 	3 

			ఆ సమయమున దక్షపుత్రిక దేవి కామధేనువు పైనుండి అతని పై పాలవానను కురిపించెను. 

			తస్యా వక్త్రా చ్చ్యుతఃఫేనః క్షీరమిశ్ర స్తదాఽనఘ, 

			సోఽ పతద్వై తత స్త స్యాం చితాయాం రాజధర్మణః. 	4

			ఆమె నోటినుండి జారిన పాలుకలిసిన నురుగు అప్పుడు రాజధర్ముని చితిపై పడెను. 

			తతః సంజీవిత స్తేన బకరాజ స్తదాఽనఘ, 

			ఉత్పత్య చ సమీయాయ విరూపాక్షం బకాధిపః. 	5 

			దాని వలన మరల బ్రతికిన కొంగరేడు పైకెగిరి విరూపాక్షుని కడకు వచ్చెను. 

			తతోఽభ్యయా ద్దేవరాజో విరూపాక్షపురం తదా, 

			ప్రాహ చేదం విరూపాక్షం దిష్ట్యా సంజీవిత స్త్వయా. 	6 

			అంత దేవరాజు విరూపాక్షపురమునకు చేరుకొని అతనితో నిట్లనెను. బకరాజు అదృష్టవశమున తిరిగి బ్రతికినవాడాయెను. 

			శ్రావయామాస చేన్ద్ర స్తం విరూపాక్షం పురాతనమ్, 

			యథా శాపః పురా దత్తో బ్రహ్మణా రాజధర్మణః. 	7 

			ఇంద్రుడు విరూపాక్షునకు మునుపు బ్రహ్మ రాజధర్మున కిచ్చిన శాపమును గూర్చి వినిపించెను. 

			యదా బకపతీ రాజన్ బ్రహ్మాణం నోపసర్పతి, 

			తతో రోషా దిదం ప్రాహ ఖగేన్ద్రాయ పితామహః. 	8 

			రాజా! ఒకనాడు పక్షిరాజు బ్రహ్మకడ కరుగకుండెను. అప్పడు పితామహుడు రోషముతో పక్షి రాజున కిట్లనెను. 

			యస్మా న్మూఢో మమ సభాం నాగతోఽ సౌ బకాధమః, 

			తస్మా ద్వధం స దుష్టాత్మా న చిరా త్సమవాప్స్యతి. 	9 

			ఆ బకాధముడు మూఢుడై నా సభకు రాని కారణమున ఆ దురాత్ముడు త్వరలోనే వధమును పొందును. 

			తదయం తస్య వచనా న్నిహతో గౌతమేన వై, 

			తేనైవామృతసిక్తశ్చ పునఃసంజీవితో బకః. 	10 

			అంత ఆ మాటవలన ఇతడు గౌతమునిచేత హతుడాయెను. అందువలననే అమృతముతో తడిసి మరల సంజీవితు డాయెను. 

			రాజధర్మా బకః ప్రాహ ప్రణిపత్య పురన్దరమ్, 

			యది తేఽనుగ్రహకృతా మయి బుద్ధిఃసురేశ్వర. 

			సఖాయం మే సుదయితం గౌతమం జీవయేత్యుత. 	11

			రాజధర్ముడు ఇంద్రునకు మోకరిల్లి,దేవరాజా! నీకు నాయందు దయగలబుద్ధి యున్నచో నాకు మిక్కిలి ప్రియుడైన గౌతముని బ్రదికింపుమని పలికెను. 

			తస్య వాక్యం సమాదాయ వాసవః పురుషర్షభ, 

			సిక్త్వాఽమృతేన తం విప్రం గౌతమం జీవయత్తదా. 	12 

			అతని మాటను మన్నించి దేవేంద్రుడు అమృతమును చిలికించి ఆ విప్రుని గౌతముని బ్రతికించెను. 

			సభాణ్డో పస్కరం రాజం స్తమాసాద్య బకాధిపః. 

			సంపరిషజ్య సుహృదం ప్రీత్యా పరమయా యుతః	13

			బకరాజు బంగారు నగలతో కూడిన అతనిని కలిసికొని బిగియార కౌగిలించుకొని మిక్కిలి ప్రీతినందిన వాడాయెను. 

			అథ తం పాపకర్మాణం రాజధర్మా బకాధిపః, 

			విసర్జయిత్వా సధనం ప్రవివేశ స్వమాలయమ్. 	14

			కొంగలరాజు రాజ ధర్ముడు పాపకర్ముడగు ఆ గౌతముని ధనముతో పాటు పంపివైచి తన యింటికి చేరుకొనెను. 

			యథోచితం చ స బకో యయౌ బ్రహ్మసద స్తథా. 

			బ్రహ్మా చైనం మహాత్మాన మాతిథ్యే నాభ్య పూజయత్. 	15 

			తగిన తీరున ఆ పక్షిరాజుబ్రహ్మసభకరిగెను. బ్రహ్మయు ఆ మహాత్ముని అతిథి మర్యాదలతో ఆదరించెను. 

			గౌతమ శ్చాపి సంప్రాప్య పున స్తం శబరాలయమ్, 

			శూద్రాయాం జనయామాస పుత్రాన్ దుష్కృత కారిణః. 	16

			గౌతముడును శబరుల యింటికి మరల నరిగి ఆ శూద్ర స్త్రీ యందు పాపకారులగు పుత్రులను పొందెను. 

			శాపశ్చ సుమహాంస్తస్య దత్తఃసురగణై స్తదా, 

			కుక్షౌ పునర్భ్వాః పాపోఽయం జనయిత్వా చిరా త్సుతాన్. 	17

			నిరయం ప్రాప్స్యతి మహత్ కృతఘ్నోఽయ మితి ప్రభో. 

			దేవతలు అతనికి పెద్ద శాపము నిచ్చిరి. ఈ పాపాత్ముడు కృతఘ్నుడు మారుమనువు పెండ్లము కడుపున పిల్లలను కని పెద్దదియగు నరకమును పొందును. 

			ఏతత్ర్పాహ పురా సర్వం నారదో మమ భారత, 	18

			సంస్మృత్య చాపి సుమహ దాఖ్యానం భరతర్షభ. 

			మయాఽపి భవతే సర్వం యథావదనువర్ణితమ్.	19 

			భారతా! దీనినంతటిని మునుపు నాకు నారదుడు చెప్పెను. ఆ పెద్దకథను గుర్తుకు తెచ్చుకొని నీకు ఉన్నదున్నట్లు నేను చెప్పితిని. 

			కుతః కృతఘ్నస్య యశః కుతః స్థానం కుతః సుఖమ్, 

			అశ్రద్ధేయః కృతఘ్నో హి కృతఘ్నే నాస్తి నిష్కృతిః. 	20

			కృతఘ్నునకు యశస్సెక్కడిది? స్థానమెక్కడిది? సుఖమెక్కడిది? కృతఘ్నుడు నమ్మరానివాడు. కృతఘ్నుని విషయమున ప్రాయశ్చిత్తము లేదు. 

			మిత్ర ద్రోహో న కర్తవ్యః పురుషేణ విశేషతః, 

			మిత్రధ్ను ఙ్నరకం ఘోర మనన్తం ప్రతిపద్యతే. 	21 

			నరుడు విశేషించి మిత్ర ద్రోహము చేయరాదు. మిత్రద్రోహము చేసినవాడు ఘోరమైన, అంతులేని నరకమును పొందును. 

			కృతజ్ఞేన సదా భావ్యం మిత్ర కామేన చైవ హ, 

			మిత్రాచ్చ లభతే సర్వం మిత్రా త్పూజాం లభేత చ. 	22 

			మనుజుడు తాను కృతజ్ఞుడగుటను ఎల్లవేళల భావింపవలయును. మిత్రకాముడు కావలయును.(మిత్రుల కోరికలను తీర్చువాడు) మిత్రునివలన సర్వము లభించును. మిత్రునివలన మన్నన లభించును. 

			మిత్రాద్ భోగాంశ్చ భుఞ్జీత మిత్రేణాపత్సు ముచ్యతే, 

			సత్కారై రుత్తమై ర్మిత్రం పూజయీత విచక్షణః. 	23

			మిత్రునివలన మనుజుడు భోగముల ననుభవించును. మిత్రునిచేత ఆపదలనుండి విడివడును.గొప్పవియగు సత్కారములతో వివేకవంతుడు మిత్రుని పూజింపవలయును. 

			పరిత్యాజ్యో బుధైః పాపః కృతఘ్నో నిరపత్రపః, 

			మిత్రద్రోహీ కులాఙ్గారః పాపకర్మా నరాధమః. 	24 

			తెలివిగలవారు పాపుడు, కృతఘ్నుడు, సిగ్గులేనివాడు,మిత్రులకు ద్రోహము చేయువాడు, కులమును కాల్చివేయువాడు, పాపకర్ముడు నగు నరాధముని వరిత్యజింప వలయును. 

			ఏష ధర్మభృతాం శ్రేష్ఠ ప్రోక్తఃపాపో మయా తవ, 

			మిత్రద్రోహీ కృతఘ్నో వై కిం భూయః శ్రోతు మిచ్ఛసి. 	25 

			ధర్మమును పాటించు వారిలో శ్రేష్ఠుడవగు ఓ ధర్మరాజా! ఇట్లు నేను నీకు మిత్రులకు ద్రోహము చేయువాడు, కృతఘ్నుడు, అగు పాపాత్ముని గూర్చి వివరించి చెప్పితిని. నీ వింకను దేనిని వినగోరుచున్నావు? 

			వైశంపాయన ఉవాచ - వైశంపాయను డిట్లు చెప్పెను. 

			ఏతచ్ఛ్రుత్వా తదా వాక్యం భీష్మేణోక్తం మహాత్మనా, 

			యుధిష్ఠిరః ప్రీత మనా బభూవ జనమేజయ. 	26

			ఇతి శ్రీ మహా భారతే శాన్తి పర్వణి ఆపద్ధర్మ పర్వణి 
కృతఘ్నోపాఖ్యానే త్రిసప్తత్యధిక శతతమోఽధ్యాయః 

			మహాత్ముడగు భీష్ముడు చెప్పిన దీనిని విని జనమేజయా! యుధిష్ఠిరుడు ప్రీతి పొందిన వాడాయెను. 

			ఇది శ్రీ మహాభారతము శాంతి పర్వమున ఆపద్ధర్మ పర్వమున 
కృత ఘ్నోపాఖ్యానమున నూట డెబ్బది మూడవ అధ్యాయము. 

			సమాప్త మాపద్ధర్మ పర్వ 

			ఆపద్ధర్మ పర్వము ముగిసెను. 

			ఓమ్ తత్సత్.  

		

		
			
			

		

		
			
			

		

		
			కృతఘ్నుని కథ

		

		
			
			

		

		
			
			

		

		
			
			

		

		
			173

		

		
			శ్రీ మహాభారతమ్ - శాన్తిపర్వ 
శ్రీ మహాభారతము - శాంతిపర్వము 
మోక్షధర్మపర్వ - మోక్షధర్మపర్వము 

			నారాయణం నమస్కృత్య నరం చైవ నరోత్తమమ్, 

			దేవీం సరస్వతీం వ్యాసం తతో జయ ముదీరయేత్. 

		

		
			శ్రీ గణేశాయ నమః - శ్రీ గురుభ్యోనమః

			తరణిముకుర నేత్రోత్తేజనాభాం శరీర 

			ప్రతికృతి మనుమాయీ భూమ్ని చవ్ద్రాన్తరాభః, 

			స్థిరదృ గణు మసఙ్గం యం నయ త్యన్యథాత్వం 

			తదభయ మమృతం సత్ర్పత్య గీడే గవేన్ద్రమ్. 

			కణభక్ష మక్షచరణం జైమినికపిలౌ పతఞ్జలిం చ నుమః, 

			శ్రీమద్వ్యాసవచోఽమ్బుధి నయసీకర వర్షిణో ముదిరావ్. 

			సర్వవిద్యేశతా మావి శ్చికీర్షూ పూర్వపూరుషౌ 

			శ్రీనారాయణ ధీరేశ రూపౌ హరిహరౌ నుమః 

			బహూన్ సమాహృత్య విభిన్నదేశ్యాన్ కోశా న్వినిశ్చిత్య చ పాఠ మగ్ర్యమ్, 

			ప్రాచాం గురూణా మమసృత్య వాచం వ్యాకుర్మహే భారతమోక్షధర్మాన్. 

			ఉత్తావేష్విహ కోశవిగ్రహబలం పద్యేషు నైవాశ్రితం 

			గమ్బీరేషు న సేతవో న విహితాః కూటా న నప్ఫోటితాః, 

			నచ్ఛిన్నా న తమశ్చరాననతతి ర్భక్తా న నాహ్లాదితా 

			నో దీవాశ్చ విభీషణా వ విహితాః శ్రీలక్ష్మణార్యాశ్రితైః. 

				 మోక్షమనగా శరీరము రాలిపోవుటకంటె మరియొకటి కాదుగదా! “అ శరీరం వాసన్తం నప్రియా ప్రియే స్పృశత:” ‘శరీరములేని వానిని ప్రియము అప్రియము స్పృశింపవు’ అని శ్రుతి ఈ అర్థమునే చెప్పుచున్నది. ఆ శరీరనాశము స్వయముగనే వచ్చిపడుచుండగా దానికొరకు శాస్త్రముతో పనియేమి? అని శంకింతురు. 	అట్లుకాదు 

			“కర్తవ్య మేన కర్మేహ జానతా మిత్రకర్శన, 

			అకర్మాణో హి జీవన్తి స్థావరా వేతరే జనాః. 

			యావద్గోస్తనపానాచ్చ యావచ్ఛాయోపసేవవాత్, 

			ప్రాణినః కర్మణా వృత్తి మాప్నువన్తి నరర్షభ.” 

				 'తత్త్యమెరిగినవాడు ఈలోకమున కర్మమును తప్పక చేయవలయును. కర్మములేనివై, ఇతర జనములవలె, స్థావరములు జీవింపవు. ఆవుదూడ పాలు త్రావుటయు, తన ప్రతిమయందు తన్నే భావించుటయు అను దృష్టాంతములవలన ప్రాణులు పూర్వకర్మముతో వృత్తిని పొందుచున్నారు'. అను ఈ శ్లోకార్థములవలన పూర్వకర్మమున్నదని తెలియవచ్చుచున్నది. స్థూలదేహము నశించినను కర్మములకు 

				 ఆశ్రయమైన కారణదేహము నశింపదు. దీనినిబట్టి స్థావరము బ్రదుకు పూర్వకర్మమును బట్టి యేర్పడినదని స్పష్టమైనది. దూడపాలు త్రావుట మొదలుకొని, ప్రతిమ ద్వారా భోగము ననుభవించుట మొదలుకొని సమస్తమైన వృత్తిని ప్రాణులు కర్మముచేతనే పొందుచున్నారు. అప్పుడే పుట్టిన ఆవుదూడ తల్లిపొదుగులో పాలుత్రాగుట వెనుకటి జన్మమునందలి ఇష్టసాధనకు చెందిన జ్ఞానపు సంస్కారము ఉండుటవలననే కదా! మనము కూడ ఆకలి తీర్చుకొనుటకు పాకాదులను చేసికొనవలయునను కొనుటకు అట్టి సంస్కార విశేషమే కారణము. అట్లే ప్రాణులకు మరణమన్న భయము కలుగుచున్నది. అది ఈ జీవితములో ఒకమారు అనుభవించుటవలన కలుగునది కాదు కదా! పూర్వజన్మమునందలి మరణమువలని దుఃఖానుభవసంస్కారమువలననే ప్రతిప్రాణికి సిద్ధమై యున్నది. దీనిని బట్టి పూర్వజన్మసంబంధమగు కర్మము కలదని స్పష్టముగా తెలియవచ్చు చున్నది. 

				 చైత్రుడు తన దేహమున ముల్లు గ్రుచ్చుకొనగా నొప్పిపడినట్లు క్షుద్రప్రయోగము ద్వారా ఒక శత్రువు తన ప్రతిమయందు ముంటిని గ్రుచ్చినపుడును బాధపడుచున్నాడు. అచ్చట వ్యధకు తన దేహమునందు కలిగిన ధాతువైషమ్యము కాని, వెలుపల ముల్లు గ్రుచ్చుకొనుట అనునది కానీ సాక్షాత్తుగా కానరాదు. అది కేవలము 'అదృష్టము' పైకి కానరానిది. దీనివలన కూడ పూర్వకర్మమున్నదనుట సిద్ధించుచున్నది. ఈ జన్మమునకు పూర్వజన్మము ఉన్నట్లే, పూర్వజన్మమునకు దాని పూర్వజన్మముండును గదా! దీనివలన ఈ సంసారము - ఇట్లుగా సాగివచ్చుచున్న కర్మసముదాయము - అనాది - ఆదిలేనిది అని తెలియవచ్చుచున్నది. అనాది యయినది అనంతమగుటయు సిద్ధమైన విషయమే. 

				 అట్లయినచో అనాదిభావమునకు నాశమే యుండదు గదా, అట్టియెడ శాస్త్రముతో పనియేమి? అని  శంక కలుగును. నిజమే. 

				 కాని మేము కర్త, భోక్త అనువాని సంబంధము, ఆత్మయందు సత్యమైనదిగా చెప్పుటలేదు. ఒక దేహమును పట్టుకొన్న దయ్యమునకు వలె చిత్స్వరూపమునకు లింగశరీరమున అభిమానసంబంధమైన తాదాత్మ్యమువలన దాని ధర్మములు కానవచ్చుచున్నవి కదా! 

				 ఛాయోపసేవనన్యాయము ననుసరించి (ప్రతిమను ముంటితో బాధింపగా నిజమైన వ్యక్తికి బాధ కలుగుట అను న్యాయము ననుసరించి) పరికల్పితమైన సంబంధము చేతను వ్యవహారము జరుగుచున్నది. అట్టియెడ భావనచేయుటయే సత్యమనుటయు సముచితము కాదు. గాఢనిద్రయందును, మూర్ఛ మొదలగు వానియందును సంసారస్థితి కానరాకున్నది. ఎప్పుడో ఒకమారు సంభవించు రజ్జుసర్పభ్రాంతివలె ఆత్మయందు ఆ సంసారబంధము సత్యమనుకొనుటయు సరికాదు. నావలో ప్రయాణించుచున్నవానికి ఒడ్డున నున్నవాడు కదలుచున్నట్లు కానవచ్చును. అద్దములో బింబమైన ముఖము ఒక వైపునకు ఉండగా ప్రతిబింబము మరియొకవైపునకు ఉన్నట్లు కానవచ్చును. పుస్తకమునందలి సన్నని అక్కరములు కంటి అద్దములలో పెద్దగా కానవచ్చును. అదేవిధముగా కూటస్థము, చూచునది అగు ప్రత్యగాత్మ సూక్ష్మమైనను, రెండవచంద్రుని వంటి ఈశ్వరుడు సృజించిన దేహమనెడు ప్రతిమద్వారమున కదలిక, విపరీతముగా కానవచ్చుట, పెద్దగానగుట మొదలగు దాని ఆరోపము కుదురుచున్నది. కనుక ఇందు మా కేదోషము	కానరాదు. సంసారము అనాది, సత్యము అని నమ్మువానికే ప్రతివాది చెప్పిన దోషము తప్పించుకొనరాని దగును. 

				 అందువలన సంసారము కల్పించిన అవిద్య తొలగినచో సంసారము కూకటివ్రేళ్ళతో కూలిపోవును. ఆవిద్య - అజ్ఞానము నశించుటకు విద్య హృదయమున పాదుకొనవలయును. ఆ రెండు ప్రయోజనములను (అవిద్యానాశము, విద్యోత్పత్తి) సాధించుటకై శాస్త్రము నారంభింపవలసియే యున్నది. 

				 యుధిష్ఠిరుడు ఇంతవరకు అనేకవిధములు, అతికష్టముతో కాని అనుష్ఠింపనలవికానివి, క్షుద్రములగు ప్రయోజనములు కలవియు నగు రాజధర్మములను, ఆపద్ధర్మములను విని పట్టనలవికాని ఉద్వేగమునకు లోనయినవాడై అన్ని ఆపదలను నివారించునదియు, ఆత్యంతికమగు శ్రేయస్సునకు హేతువైనదియు నగు మోక్షధర్మము నెరుగదలచినవాడై యడుగుచున్నాడు. 

			యుధిష్ఠిర ఉవాచ - యుధిష్ఠిరు డిట్లు పలికెను. 

			ధర్మాః పితామహే నోక్తా రాజధర్మా శ్రితాః శుభాః, 

			ధర్మ మాశ్రమిణాం శ్రేష్ఠం వక్తు మర్హసి పార్థివ. 	1 

			రాజా! రాజధర్మముల నాశ్రయించిన శుభములైన ధర్మములను తాత మాకు ఇంతవరకు బోధించెను. అన్ని ఆశ్రమములవారికి మిక్కిలి మేలు గూర్చు ధర్మము నిప్పుడు చెప్పదగును. 

			భీష్మ ఉవాచ - భీష్ము డిట్లనెను. 

			సర్వత్ర విహితో ధర్మః సత్య ప్రేత్య తపః ఫలమ్, 

			బహుద్వారస్య ధర్మస్య నేహాస్తి విఫలా క్రియా. 	2 

			అన్ని యెడలను ధర్మము విధింపబడియున్నది. సత్తు అను వస్తువు విషయమున తపస్సుఫలము మరణింపక ముందే కలుగుచున్నది. పెక్కు ద్వారములు కల ధర్మమునకు సంబంధించిన క్రియ ఇచ్చట విఫలమైనది లేదు. 

			యస్మిన్ యస్మింస్తు విషయే యో యో యాతి వినిశ్చయమ్,

			 తమే వాభిజానాతి నాన్యం భరతసత్తమ . 	3 

			ఎవడెవడు దేని దేనియందు స్పష్టమైన నిశ్చయమును పొందునో అతడు దానినే ఎరుగును. ఇతరమును కాదు. 

			యథా యథా చ పర్యేతి లోక తన్త్ర మసారవత్,

			తథా తథా విరాగోఽత్ర జాయతే నాత్ర సంశయః . 	4 

			ఈ లోక వ్యవహారమును ఎట్లెట్లు సారము లేనిదిగా సాధకుడు చక్కగా భావించునో అట్లట్లు అతనికి దానియందు వైరాగ్యము పుట్టును. ఇందు సంశయము లేదు. 

			ఏవం వ్యవసితే లోకే బహుదోషే యుధిష్ఠిర, 

			ఆత్మ మోక్ష నిమిత్తం వై యతేత మతిమా న్నరః . 	5 

			యుధిష్ఠిరా! పెక్కు దోషములు గల ఈ లోకము ఇట్టిదని నిశ్చయము కలుగగా బుద్ధిగల నరుడు తన మోక్షము కొరకు తప్పక ప్రయత్నింప వలయును. 

			యుధిష్ఠిర ఉవాచ - యుధిష్ఠిరు డిట్లు పలికెను. 

			నష్టే ధనే వా దారే వా పుత్రే పితరి వా మృతే, 

			యయా బుద్ధ్యా నుదేచ్ఛోకం తన్మే బ్రూహి పితామహ. 	6 

			తాతా! ధనమో, పెండ్లమో చేజారిపోగా, తండ్రియో, కొడుకో చావగా మానవుడు ఏ బుద్ధితో శోకమును తొలగించుకొనవలయునో నాకు తెలుపుము.

			భీష్మ ఉవాచ - భీష్ముడిట్లు చెప్పెను. 

			నష్టే ధనే వా దారే వా పుత్రే పితరి వా మృతే, 

			అహో దుఃఖ మితి ధ్యాయన్ శోక స్యాపచితిం చరేత్ . 	7 

			ధనమో, పెండ్లమో చేజారిపోయినపుడు, కొడుకో, తండ్రియో చనిపోయి నపుడు అయ్యో! ఎంతటిది యీ దుఃఖము అని భావించుచు శోకమును ఎండ గట్టుకొనవలయును. 

			అత్రా ప్యుదాహరన్తీమ మితిహాసం పురాతనమ్, 

			యథా సేనజితం విప్రః కశ్చి దేత్యా బ్రవీత్ సుహృత్ . 	8 

			ఈ విషయమునందును ప్రాతకాలపు ఇతిహాసము నొకదానిని ఉదాహరింతురు. చెలికాడయిన విప్రుడొకడు దరిజేరి సేనజితునితో పలికిన కథ అది. 

			పుత్రశోకాభిసంతప్తం రాజానం శోక విహ్వలమ్,

			 విషణ్ణ మనసం దృష్ట్వా విప్రో వచన మబ్రవీత్. 	9 

			 ఆ రాజు కొడుకు మరణింపగా దుఃఖముతో కుమిలిపోవుచుండెను. ఇంద్రియములు పట్టు తప్పినవాడాయెను. మనస్సు మొద్దుబారి పోయెను. ఆ దశలో విప్రు డాతనితో నిట్లనెను. 

			కిం ను ముహ్యసి మూఢ స్త్వం శోచ్యః కి మనుశోచసి, 

			యదా త్వామపి శోచన్తః శోచ్యా యాస్యన్తి తాం గతిమ్. 	10 

			ఓరి తెలివిలేనివాడా! మోహపడెద వేల? నిన్ను గూర్చి నీవేడువ వలసి యుండగా ఎవనిని గూర్చియో కుమిలిపోయెద వేల? నిన్ను గూర్చి ఏడ్చు వారందరు శోకింపదగిన వారే, ఆ గతినే చేరుకొందురు. 

			త్వం చైవాహం చ యే చాన్యే త్వాముపాసన్తి పార్థివ, 

			సర్వే తత్ర గమిష్యామో యత ఏవాగతా వయమ్ . 	11 

			నీవును, నేనును, ఇంకను నిన్ను భక్తితో కొలిచియున్నవారందరును, ఓ రాజా! ఎందుండి మనము వచ్చితిమో అందు బోవలసిన వారమే. 

			సేనజి దువాచ - సేనజిత్తిట్లనెను. 

			కా బుద్ధిః కిం తపో విప్ర కః సమాధి స్తపోధన, 

			కిం జ్ఞానం కిం శ్రుతం చైవ యత్ర్పాప్య న విషీదసి. 	12 

			ఓ తపోధనా! బుద్ధి ఏది? తపమనగా నేమి? సమాధి అనగా నెట్టిది? జ్ఞానమనగా నేమి? శ్రుత మననేమి? దీనిని పొంది కదా నరుడు క్రుంగిపోకుండును? 

			బ్రాహ్మణ ఉవాచ-  బ్రాహ్మణు డిట్లు పలికెను. 

			పశ్య భూతాని దుఃఖేన వ్యతిషిక్తాని సర్వశః,

			ఉత్తమాధమమధ్యాని తేషు తేష్విహ కర్మసు. 	13 

			ఆయా కర్మములందు చిక్కుకొని ఉత్తమ, మధ్యమ, అధమ ప్రాణులన్నియు అన్నివైపుల దుఃఖము నిలువెల్ల పైకొనగా ఉండుటను గమనింపుము. 

			ఆత్మాపి చాయం న మమ సర్వా వా పృథివీ మమ, 

			యథా మమ తథాఽన్యేషా మితి చిన్త్య న మే వ్యథా 

			ఏతాం బుద్ధి మహం ప్రాప్య న ప్రహృష్యే నచ వ్యథే . 	14 

			ఈ ఆత్మయు నాది కాదు. సమస్తమైన భూమియు నాది కాదు. అది నాది అనుట యెట్లో అట్లే ఇతరులదియు నగునని భావించినపుడు నాకు దుఃఖము కలుగదు. ఇట్టి బుద్ధిని పొంది నేను పొంగి పోవను. క్రుంగిపోవను. 

			యథా కాష్ఠం చ కాష్ఠం చ సమేయాతాం మహోదధౌ, 

			సమేత్య చ వ్యపేతాయాం తద్వ ద్భూత సమాగమః. 	15 

			పెద్ద కడలిలో కట్టెయు కట్టెయు కలియుచుండును. మరల విడిపోవుచుండును. భూతముల కలయిక అటువంటిదియే. 

			ఏవం పుత్రాశ్చ పౌత్రాశ్చ జ్ఞాతయో బాన్ధవాస్తథా |

			 తేషాం స్నేహో న కర్తవ్యో విప్రయోగో ధ్రువో హి తైః || 	16 

			కొడుకులు, మనుమలు, ఒక కుదుటివారు, చుట్టములు ఇట్టివారే. వారి యెడల స్నేహము చేయరాదు. ఏల యనగా వారితో ఎడబాటు తప్పనిది కదా! 

			అదర్శనా దాపతితః పున శ్చాదర్శనం గతః, 

			న త్వా ఽ సౌ వేద నత్వం తం కః సన్ కిమనుశోచసి .  	17 

			నీ పుత్రుడు అదర్శనము నుండి వచ్చిపడెను. మరల అదర్శనమునందే చేరుకొనెను. అతడు నిన్నెరుగడు. నీ వాతనినెరుగవు. కనుక అతడెవ్వడు? ఆతనిని గూర్చి నీవు ఎందుకేడ్తువు? 

			తృష్ణార్తి ప్రభవం దుఃఖం దుఃఖార్తి ప్రభవం సుఖమ్, 

			సుఖాత్ సంజాయతే దుఃఖం దుఃఖ మేవం పునః పునః. 	18 

			దుఃఖము ఆశల పీడవలన పుట్టునట్టిది. సుఖము దుఃఖము నశింపగా కలుగునట్టిది. సుఖము వలన దుఃఖము, దుఃఖము వలన సుఖము మరల మరల కలుగుచుండును. 

			సుఖ స్యానన్తరం దుఃఖం దుఃఖ స్యానన్తరం సుఖమ్, 

			సుఖ దుఃఖే మనుష్యాణాం చక్ర వత్పరి వర్తతః . 	19 

			సుఖము వెనుక దుఃఖము, దుఃఖము వెనుక సుఖము కలుగుచుండును. ఇట్లు మనుష్యులకు సుఖదుఃఖములు చక్రము వలె తిరుగుచుండును. 

			సుఖాత్త్వం దుఃఖ మాపన్నః పున రాపత్స్యసే సుఖమ్, 

			న నిత్యం లభతే దుఃఖం న నిత్యం లభతే సుఖమ్ . 	20 

			నీవు సుఖమునుండి దుఃఖము పొందితివి. మరల సుఖమును కూడ పొందెదవు. నిత్యమగు దుఃఖము, నిత్యమగు సుఖము కలుగదు. 

			శరీర మేవాయతనం సుఖస్య దుఃఖస్య చాప్యాయతనం శరీరమ్, 

			యద్య చ్ఛ రీరేణ కరోతి కర్మ తేనైవ దేహీ సముపాశ్నుతే తత్ . 	21

			శరీరమే సుఖమునకు ఆశ్రయము. శరీరమే దుఃఖమునకును స్థానము. దేనివలన శరీరముతో ఏ కర్మమును జీవుడు చేయునో దానితోడనే ఆ ఫలము ననుభవించును. 

			జీవితం చ శరీరేణ తేనైవ సహ జాయతే, 

			ఉభే సహ వివర్తేతే ఉభే సహ వినశ్యతః . 	22 

			ఆ శరీరముతో కూడియే జీవితము ఏర్పడుచున్నది. శరీరజీవితములు రెండును కలిసియే కదలాడుచున్నవి. కలిసియే నశించుచున్నవి. 

			స్నేహ పాశై ర్భహువిధై రావిష్ట విషయా జనాః, 

			అకృతార్థాశ్చ సీదన్తే జలైః సైకత సేతవః . 	23 

			పెక్కు తీరులైన స్నేహ పాశములతో చిత్తమున గూడు కట్టుకొన్న విషయములు గల జనులు, ఇసుక కట్టలు నీటితో తుడిచిపెట్టుకొని పోయినట్లు, కృతార్థత పొందకయే నశించుచున్నారు. 

			స్నేహేన తిల వత్సర్వం సర్గ చక్రే నిపీడ్యతే,

			 తిలపీడై రివాక్రమ్య క్లేశై రజ్ఞాన సంభవైః . 	24 

			నూనెకొఱకు నువ్వులు వలె ఈ సృష్టి చక్రమున సర్వమును నలిగిపోవు చున్నది. అజ్ఞానము వలన పుట్టిన కష్టములన్నియు తెలకల వారి నొక్కుల వంటివి. 

			సఞ్చినో త్యశుభం కర్మ కలత్రాపేక్షయా నరః,

			 ఏకః క్లేశా నవాప్నోతి పరత్రేహ చ మానవః . 	25 

			భార్యకొరకు నరుడు పాడు కర్మమును కూడబెట్టుకొనును. అతడొక్కడే ఇందును అందును క్లేశములను పొందుచుండును. 

			పుత్రదార కుటుంబేషు ప్రసక్తాః సర్వమానవాః, 

			శోకపఙ్కార్ణవే మగ్నా జీర్ణా వనగజా ఇవ . 	26 

			కొడుకులు, భార్య, కుటుంబము అనువానియందు తగులముగల మానవులందరు శోకమనెడు బురదగల సముద్రమున కూరుకొనిపోయి అడవియేనుగుల వలె నశించుచున్నారు. 

			పుత్రనాశే విత్తనాశే జ్ఞాతి సంబంధినా మపి,

			ప్రాప్యతే సుమహద్దుఃఖం దావాగ్ని ప్రతిమం విభో,

			దైవాయత్త మిదం సర్వం సుఖదుఃఖే భవాభవౌ. 	27 

			కొడుకులు, ధనము, చుట్టములు పోయినపుడును దావాగ్ని వంటి పెనుదుఃఖము కలుగుచున్నది. సుఖదుఃఖములు కలిమిలేములు - ఇవి యన్నియు దైవమునకు వశమైనట్టివి. 

			అసుహృత్ససుహృచ్చాపి సశత్రు ర్మిత్రవా నపి,

			సప్రజ్ఞః ప్రజ్ఞయా హీనో దైవేన లభతే సుఖమ్. 	28 

			సుహృత్తులు లేనివాడో, కలవాడో, శత్రువులు కలవాడో, మిత్రములు కలవాడో, ప్రజ్ఞకలవాడో, లేనివాడో దైవము వలననే సుఖము పొందును. 

			నాలం సుఖాయ సుహృదో నాలం దుఃఖాయ శత్రవః, 

			న చ ప్రజ్ఞాఽల మర్థానాం న సుఖానా మలం ధనమ్. 	29

			చెలికాండ్రు సుఖము నొసగుటకు సమర్థులు కారు. పగవారు దుఃఖము నొసగజాలరు. ప్రజ్ఞ ధనముల నొసగజాలదు. ధనము సుఖములకు కారణము కాదు. 

			న బుద్ధి ర్ధనలాభాయ న జాడ్య మసమృద్ధయే, 

			లోక పర్యాయ వృత్తాన్తం ప్రాజ్ఞో జానాతి నేతరః. 	30 

			తెలివి ధనము రాకడకు కారణము కాదు. మూఢత ధనముల పోకడలకు కారణము కాదు. తత్త్య మెరిగినవాడు లోకపు నిర్మాణమునందలి సిద్ధాంతము నెరుగును. ఇతరు డెరుగడు. 

			బుద్ధిమన్తం చ శూరం చ మూఢం భీరుం జడం కవిమ్,

			దుర్బలం బలవన్తం చ భాగినం భజతే సుఖమ్ . 	31 

			బుద్ధిమంతుడు, శూరుడు, మందబుద్ధి, భీరువు, అలసుడు, మేధావి, బలములేని వాడు, కలవాడు ఎవడైన కానిమ్ము, దైవానుగ్రహము కలవానినే సుఖము చేరుకొనును. 

			ధేనువత్సస్య గోపస్య స్వామిన స్తస్కరస్య చ, 

			పయః పిబతి యస్తస్యా ధేను స్త స్యేతి నిశ్చయః . 	32 

			ఆవుదూడ, గోపాలుడు, గోవులస్వామి, దొంగ అనువారిలో పాలు త్రావు వాడెవడో ఆవు అతనిదే అని నిర్ణయము. 

			యే చ మూఢతమా లోకే యే చ బుద్ధేః పరంగతాః

			తే నరాః సుఖ మేధన్తే క్లిశ్య త్యన్తరితో జనః . 	33 

			మూఢత తుది మెట్టున నున్నవారు, బుద్ధి అంతమును చేరుకొన్నవారు నగు నరులు సుఖమును పొందుచున్నారు. నడుమనున్నవాడు నలిగి పోవుచున్నాడు. 

			అన్యేషు రేమిరే ధీరా న తే మధ్యేషు రేమిరే 

			అన్త్య ప్రాప్తిం సుఖా మాహు ర్దుఃఖ మన్తర మన్యయోః. 	34 

			ధీరులు చిట్టచివరి స్థితులయందు రమింతురు. నడుమ నున్నవానియందు రమింపరు. చిట్టచివరి స్థితిని పొందుటయే సుఖమందురు. నడుమ నుండుట దుఃఖము. 

			యే చ బుద్ది సుఖం ప్రాప్తా ద్వన్ద్వాతీతా విమత్సరాః, 

			తాన్నై వార్థా న చానర్థాః వ్యథయన్తి కదాచన. 	35

			బుద్ధి సుఖమును పొందినవారు, ద్వంద్వములను లెక్కచేయనివారు, ఇతరుల యందు మాత్సర్యము లేనివారు నగు జనులను అర్థములు గాని, అనర్థములు గాని ఎన్నటికిని దుఃఖ పెట్టవు. 

			అథ యే బుద్ధి మప్రాప్తా వ్యతిక్రాన్తాశ్చ మూఢతామ్, 

			తేఽతివేలం ప్రహృష్యన్తి సన్తాప ముపయాన్తి చ. 	36 

			ఆ పరమసుఖమును పొందనివారును, మూఢతను నిలువెల్ల నిలుపు కొన్నవారును మేరమీరి పొంగిపోవుదురు. మేరలు మీరిన దుఃఖమును పొందుదురు. 

			నిత్యం ప్రముదితా మూఢా దివి దేవగణా ఇవ, 

			అవలేపేన మహతా పరిభూత్యా విచేతసః. 	37 

			మూఢులు గొప్ప గర్వముచేతను, ఇతరుల పరాభవము చేతను, వివేకము కోల్పోయిన వారై స్వర్గమునందలి దేవతల గణముల వలె ఎల్లవేళల పొంగిపోవుచుందురు. 

			సుఖం దుఃఖాన్త మాలక్ష్య దుఃఖం దాక్ష్యం సుఖోదయమ్, 

			భూతి స్త్వేవం శ్రియా సార్ధం దక్షే వసతి నాలసే. 	38 

			సుఖము దుఃఖమే అంతముగా గలది. దుఃఖము సుఖము పుట్టుకకు కారణమైనది అని గుర్తించి దక్షతను సాధింపవలయును. ఈ విధముగా శ్రీ తోడి భూతి దక్షునియందు నివసించును. అలసుని యందు కాదు. 

			సుఖం వా యది వా దుఃఖం ప్రియం వా యది వాప్రియమ్, 

			ప్రాప్తం ప్రాప్త ముపాసీత హృదయే నాపరాజితః. 	39 

			సుఖమో, దుఃఖమో, ప్రియమో, అప్రియమో లభించినది లభించినట్లు, హృదయమున కళవళపడక, అనుభవింపవలయును. 

			శోక స్థాన సహస్రాణి భయస్థాన శతాని చ, 

			దివసే దివసే మూఢ మావిశన్తి న పణ్డితమ్. 	40 

			వేలకొలది శోకస్థానములు, వందలకొలది భయస్థానములు ప్రతిదినము మూఢుని పైకొనును. పండితుని కాదు. 

			బుద్ధిమన్తం కృతప్రజ్ఞం శుశ్రూషు మనసూయకమ్, 

			దాన్తం జితేన్ద్రియం చాపి శోకో న స్పృశతే నరమ్. 	41 

			బుద్ధిమంతుడు, ప్రజ్ఞకలవాడు, పెద్దలను జ్ఞానముకొరకు సేవించువాడు, అసూయ లేనివాడు, మనస్సుపై, ఇంద్రియములపై అదుపు కలవాడు నగు నరుని ఎన్నటికిని శోకము స్పృశింపదు. 

			ఏతాం బుద్ధిం సమాస్థాయ గుప్త చిత్త శ్చరే ద్బుధః,

			ఉదయాస్తమయజ్ఞం హీ న శోకః స్రష్టు మర్హతి . 	42 

			ఇట్టి బుద్ధిని చక్కగా నిలుపుకొని చిత్తమును రక్షించుకొనువాడై పండితుడు మెలగవలయును. ఉదయాస్తమయములను చక్కగా నెరిగినవానిని శోకము తాకజాలదు. 

			యన్నిమిత్తం భవే చ్ఛోక స్తాపో వా దుఃఖమేవ చ, 

			ఆయాసో వా యతో మూల మే కాఙ్గ మపి తత్త్యజేత్ . 	43 

			శోకము, తాపము, దుఃఖము అనునవి ఏది కారణముగా కలుగునో ఆయాసమునకు మూలమేదియో అది దేహమున ఒక అంగమైనను విడువనే వలయును. 

			కిఞ్చి దేవ మమత్వేన యదా భవతి కల్పితమ్, 

			త దేవ పరితాపార్థం సర్వం సంపద్యతే తథా . 	44 

			ఏ కొంచెమైనను నాది అను భావముతో కల్పింపబడునేని అదియే సర్వమైన పరితాప కారణమగు వస్తువుగా ఏర్పడును. 

			 యద్యత్త్యజతి కామానాం తత్సుఖస్యాభిపూర్యతే,

			కామానుసారీ పురుషః కామా నను వినశ్యతి. 	45 

			కామములలో దేని దేనిని విడచునో అది సుఖముగా నింపునది యగును. కామముల వెంటబడు నరుడు కామములతో పాటే నశించును. 

			యచ్చ కామసుఖం లోకే యచ్చ దివ్యం మహత్సుఖమ్, 

			తృష్ణా క్షయ సుఖస్యైతే నార్హతః షోడశీం కలామ్. 	46 

			లోకమునందలి కామ సుఖము, దేవలోకమునందలి మహాసుఖము అనునవి ఆశను చంపుకొనుటవలన కలుగు సుఖము యొక్క పదునారవ కళకు కూడ పోలవు. 

			పూర్వదేహకృతం కర్మ శుభం వా యది వాఽ శుభమ్, 

			ప్రాజ్ఞం మూఢం తథా శూరం భజతే యాదృశం కృతమ్.	 47 

			వాడు తెలివి కలవాడో, మూఢుడో లేక శూరుడో పూర్వజన్మమున చేసిన కర్మము అది శుభమో, అశుభమో వానిని తప్పక కట్టికుడుపును. 

			ఏవ మేవ కిలైతాని ప్రియాణ్యేవాప్రియాణి చ , 

			జీవేషు పరివర్తన్తే దుఃఖాని చ సుఖాని చ . 	48 

			ఈ విధముగా ఇట్టివే కదా ప్రియములు, అప్రియములు అయినవి జీవులయందు దుఃఖములు, సుఖములుగా మార్పుచెందుచున్నవి. 

			ఏతాం బుద్ధిం సమాస్థాయ సుఖ మాస్తే గుణాన్వితః, 

			సర్వాన్ కామాన్ జుగుప్సేత కామాన్ కుర్వీత పృష్ఠతః. 	49 

			ఇట్టి బుద్ధిని నెలకొల్పుకొని గుణములతో కూడిన వ్యక్తి సుఖముగా నుండును. కామముల నన్నింటిని ఏవగించుకొనవలయును. కామములను వెనుకకు నెట్టి వేయవలయును. 

			వృత్త ఏష హృది ప్రౌఢో మృత్యు రేష మనోభవః, 

			క్రోధో నామ శరీరస్థో దేహినాం ప్రోచ్యతే బుధైః. 	50 

			మనస్సున పుట్టెడు ఈ కామము, అది నెరవేరనిచో కలుగు క్రోధము అను నివి రెండును ప్రాణుల శరీరమున నిత్యము తిరుగాడు మృత్యువులని పండితులు చెప్పుదురు. 

			యదా సంహరతే కామాన్ కూర్మోఽజ్గానీవ సర్వశః

			 తదాఽఽత్మ జ్యోతి రాత్మాయ మాత్మన్యేవ ప్రపశ్యతి 	51 

			కామముల నన్నింటిని అన్నివైపులనుండియు, తాబేలు అవయవములనువలె, వెనుకకు గుంజుకొనినప్పుడు ఆ నరుడు ఆత్మస్వరూపుడై ఆత్మయందే ఆత్మ జ్యోతిని చక్కగా దర్శించును. 

			న బిభేతి యదా చాయం యదా చాస్మా న్న బిభ్యతి, 

			యదా నేచ్ఛతి నద్వేష్టి బ్రహ్మ సంపద్యతే తదా . 	52 

			అతడు దేనివలనను భయపడనియప్పుడు, అతనివలన ఎవ్వరు భయపడ కుండునపుడు, ఒకదానిని కోరుట, ద్వేషించుట అను స్థితులు లేనియప్పుడు అతడు బ్రహ్మమే యగును. 

			ఉభే సత్యానృతే త్యక్త్వా శోకానన్దౌ భయాభయే,

			 ప్రియాప్రియే పరిత్యజ్య ప్రశాన్తాత్మా భవిష్యతి .	 53 

			సత్యమును అనృతమును, శోకమును, ఆనందమును, భయమును, అభయమును, ప్రియమును, అప్రియమును వదలివైచి అతడు ప్రశాంతాత్ముడగును. 

			యదా న కురుతే ధీరః సర్వ భూతేషు పాపకమ్, 

			కర్మణా మనసా వాచా బ్రహ్మ సంపద్యతే తదా . 	54 

			ధీరుడైన నరుడు కర్మముతో, భావనతో, మాటతో సర్వభూతములయందును హింసను చేయకుండునపుడు అతడు బ్రహ్మముగా నగును. 

			యా దుస్త్యజా దుర్మతిభి ర్యా న జీర్యతి జీర్యతః, 

			యో సౌ ప్రాణాన్తికో రోగ స్తాం తృష్ణాం త్యజతః సుఖమ్. 	55 

			దుష్టబుద్ధులు వదలజాలనిది, నరుడు చిక్కి కృశించిపోవుచున్నను కృశింపనిది, ప్రాణము తీయుటయే తుదిగాగలది అగు రోగము తృష్ణ - ఆశ అనుదానిని వదలినవానికే సుఖము. 

			అత్ర పింగలయా గీతా గాథాః శ్రూయన్తి పార్థివ, 

			యథా సా కృచ్ఛ్ర కాలేఽపి లేభే ధర్మం సనాతనమ్ .	 56 

			రాజా! ఆ విషయమున పింగళ పాడిన గాథలు వినవచ్చుచున్నవి. ఆయమ అతి కష్టకాలమునందును సనాతనమగు ధర్మమును పొందినది. 

			సంకేతే పింగలా వేశ్యా కాన్తే నాసీ ద్వినా కృతా, 

			అథ కృచ్ఛ్రగతా శాన్తా బుద్ధి మాస్థాపయ త్తదా. 	57 

			పింగళ అను వేశ్య సంకేత స్థానమున ప్రియుని ఎడబాటు పొందినది. అట్లు తీవ్రదుఃఖము పొందినదై శాంతురాలై బుద్ధిని చెదరకుండ చేసికొనినది. 

			పిఙ్గ లోవాచ - పింగళ యిట్లనెను.. 

			ఉన్మత్తాఽహ మనున్మత్తం కాన్త మన్వవసం చిరమ్,

			 అన్తికే రమణం సన్తం నైన మధ్యగమం పురా. 	58 

			నేను పిచ్చి దానను. ఏ వికారములు లేని నా కాంతుని వెంటనంటితిని. నాలోనే రమణు డుండగా పొందలేక పోయితిని. 

			ఏక స్థూణం నవద్వార మపిధాస్యా మ్యగారకమ్, 

			కా హి కాన్త మిహాయాన్త మయం కాన్తేతి మంస్యతే . 	59 

			ఒంటి స్తంభము, తొమ్మిది ద్వారములు గల గదిని మూసి వేయుదును. ఇచటికి వచ్చుచున్న కాంతుని ఇతడు నా కాంతుడని తలచు కాంత ఎవ్వరు? 

			అకామాం కామరూపేణ ధూర్తా నరకరూపిణః, 

			న పున ర్వఞ్చయిష్యన్తి ప్రతిబుద్ధాఽస్మి జాగృమి. 	60 

			నేనిపుడు కామము లేనిదానను. నరక రూపముగల ధూర్తులు కాముక రూపముతో నన్నింక మోసగింపలేరు. మేల్కొంటిని . జాగరూకతతో ఉందును. 

			అనర్థో హి భవేదర్థో దైవా త్పూర్వకృతేన వా, 

			సంబుద్ధాఽహం నిరాకారా నా హ మద్యాజితేన్ద్రియా 	61 

			దైవమువలననో పూర్వ జన్మ పుణ్యమువలననో అనర్థము అర్థముగా నయినది. నేను మేల్కొంటిని. నేను నిరాకారను. ఇప్పుడు నేను ఇంద్రియములను జయింపని దానను కాను. 

			సుఖం నిరాశః స్వపితి నైరాశ్యం పరమం సుఖమ్, 

			ఆశా మనాశాం కృత్వాహి సుఖం స్వపితి పిఙ్గలా . 	62 

			ఆశలేనివాడు సుఖముగా నిద్రించును. ఆశ లేకుండుట పరమసుఖము. ఆశను ఆశలేని దానినిజేసి పింగళ సుఖముగా నిద్రించును. 

			భీష్మ ఉవాచ - భీష్ముడిట్లు చెప్పెను. 

			ఏతై శ్చాన్యైశ్చ విప్రస్య హేతుమద్భిః ప్రభాషితైః, 

			పర్యవస్థాపితో రాజా సేనజి న్ముముదే సుఖీ . 	63 

			ఇతి శ్రీమహాభారతే శాన్తిపర్వణి మోక్షధర్మ పర్వణి 
బ్రాహ్మణ సేనజిత్సంవాద కథనే చతుః సప్తత్యధిక శతతమోఽధ్యాయః 

			ఇవియు ఇట్టివియు నగు హేతువులు నిండుగా గల విప్రుని మంచిమాటలతో సేనజిన్మహారాజు కలత తీరి నిలుకడనందెను. 

			ఇది శ్రీమహాభారతము శాంతిపర్వమున మోక్ష ధర్మ పర్వమున
 బ్రాహ్మణ సేనజిత్సంవాద కథనముగల నూటడెబ్బది నాలుగవ అధ్యాయము. 

		

		
			
			

		

		
			1. 	పితామ హేవ నీచేత అనుటకు బదులు తాతగారిచేత అనుట శ్రేష్ఠతను, వాత్సల్యమును సూచించును. రాజధర్మాశ్రితాః - రాజ ధర్మమునకు అంగభూతములైన ఆపద్ధర్మములు, శ్రేష్ఠం - మిక్కిలి గొప్పది - మోక్షధర్మము; ఆశ్రమిణామ్ అనుటవలన గృహస్థుడు మొదలగు అన్ని ఆశ్రమములవారికి మోక్షధర్మము నందు అధికారము కలదని అర్థము. యాజ్ఞవల్క్యుడు ఆమోక్షధర్మము అన్ని ఆశ్రమములవారును తెలిసికొనదగినదని చెప్పెను. 

			2. 	సర్వత్ర - అన్ని ఆశ్రమములయందును ఫలము కలవి వేదము ధర్మమును విధించినది. ‘‘అగ్నిహోత్రం జుహుయాత్, స్వర్గకామః” అను నిట్టి వాక్యములచేత - కాగా అవియన్నియు అదృష్టఫలములు - ఈశరీరముతో పొందరానివి యగుచున్నవి. సతి + అప్రేత్య, తపః ఫలమ్ - సతి సద్వస్తువునందు; తపః - ఆలోచనము - శ్రవణము, మననము, నిదిధ్యాసనము ఆను స్వరూపము కలది, దాని ఫలము- సాక్షాత్కారము: అప్రేత్య - చనిపోవకముందే: కలుగునట్టిది. అనగా జ్ఞానము కనబడునట్టి ఫలము కలది యని యర్థము: అట్లయినచో మానవుడు తపమునే చేయవలయును. ఇంక ధర్మముతో పనియేమి? అని 

				ఆశంకించి సమాధానము చెప్పుచున్నారు. కర్మములు విద్యకొరకు అగుచున్నవి. లేదా  జ్ఞానమునందలి యిచ్ఛయే కర్మము ద్వారా సాధింపదగినది. లేదా చిత్తశుద్ధికొరకే కర్మములు. అని యిట్లు మూడువిధములైన విభాగ మేర్పడినది. అందుమొదటి పక్షమున విశిష్టుడగు గురువు మొదలగునది దొరికినపుడు ఏఅడ్డులు ఆటంకములు లేకుండ శ్రవణాదులు సిద్ధించుట కర్మముల చేతనే పుట్టునది. రెండవ పక్షమున ఇచ్ఛపుట్టుటయే కర్మఫలము. తక్కినది మరియితరములైన యత్నములతో సాధింపదగినది. మూడవపక్షమున చిత్తశుద్ధియే కర్మముల ఫలము. జ్ఞానము కోరిక మొదలగున దంతయు వేరు ప్రయత్నముతోడనే సాధింపదగినది అని వివేకము. 

				ఇట్లు జ్ఞానముకొరకే అయినను చేసిన కర్మమువలన ఆనుషంగికముగా స్వర్గము మొదలగు నదియు సిద్ధించును. పండుకొరకు నాటిన మామిడి విత్తనము చెట్టయిన పిదప పండుతో పాటు నీడను, వాసనను కూడ ఇచ్చునుకదా! అప్పుడు స్వర్గము మొదలగు దాని కొరకు చేసిన కర్మము కూడ మేలైన దేహాదులను కలిగించి చిట్టచివరకు మోక్షముకొరకే యగును. కనుక కానవచ్చు ఫలముగల పుత్రకామేష్టి మొదలగు కర్మము అప్పటికప్పుడు ఫలమును చూపుచున్నది కనుక వైదిక ధర్మమునందు శ్రద్ధను కలిగించుట ద్వారా శ్రేయస్సునకే కారణమగుచున్నది. కావున, ఇహ, ధర్మస్య, విఫలా, క్రియా, న - ఎన్ని విధముల ఎట్లు చేసినను ధర్మము క్రియ పనికిమాలినది కాజాలదు. మోక్షము నొసగునదియే యగును. పెక్కుద్వారములు గల ధర్మము నాచరించుట పరంపరారూపమున పరమపురుషార్థమునే యిచ్చునని తాత్పర్యము. 

			3. 	విద్య, దానిని పొందు కోరిక, చిత్తసంస్కారము, స్వర్గము, పుత్రులను పొందుట మొదలగు కామములందు ఏమానవుడు దేనిని శ్రేయమైనదిగా భావించునో దానినే ఆతడు స్పష్టముగా ఎరుగును. తక్కిన దానిని కాదు. కర్మముల ద్వారమున సాధకుడు దేనిని పొందుటకు నిశ్చయము పొందునో దానినే పొందును గాని యితరమును కాదని తాత్పర్యము 

			4. 	పర్యేతి - పరిపూర్ణముగా ఆలోచించునో, ఆద్వారము తోడనో చిత్తశుద్ధి కలుగగా; అసారమ్ - గడ్డిపరకవంటి;

			5. 	వ్యవసితే - నిశ్చయమునకు రాగా; లోకే - స్థావరము మొదలుకొని బ్రహ్మలోకమువరకు గల లోకమునందుఁ బహుదోషే - ఐశ్వర్యము నందు ఎగుడు దిగుళ్లు, నశించుస్వభావము మొదలగు పెక్కు దోషములు కలదాని యందు; 

			6. 	తత్ - ఆబుద్ధిని; 

			7. 	ధ్యాయన్ - “అతోఽన్యదార్తమ్ ఆత్మకంటె వేరయిన దంతయు దుఃఖ స్వరూపమే అనుశ్రుతి ననుసరించి ఆభావమునే హృదయమున నిలుపుకొనుచు దుఃఖమును పోగొట్టు కొనవలయునని భావము. “తరతి శోకమాత్మవిత్”- ‘ఆత్మతత్త్వము నెరిగినవాడు శోకమును దాటును’ అను శ్రుతివాక్యానుసారము శోకమును రూపుమాపు శమము మొదలగుదానిని అనుష్ఠింపవలయునని తాత్పర్యము,

			9. 	సంతాపమనగా లోపల వెలుపల కాలిపోవుట; విహ్వలత యనగా వెలుపలి యింద్రియముల కదలిక లేకపోవుట; (చచ్చినవానివలె నుండుట) విషణ్ణ మనగా మనస్సు మొద్దుబారిపోవుట; కర్తవ్యము తోచనిస్థితి. 

			10.	అందరును శోచ్యులే - శోకింపబడదగినవారే అయినపుడు శోకములేని తావును వెదకి కొనవలయును గదా! అని భావము. 

			11. 	త్వమ్, అహమ్ - నీవు నేను అను పదములతో అనుభవించువారి సముదాయమును చెప్పినట్లయినది. ‘యే చాన్యే' - ఇంకను ఇతరులు - ఇతరములు అను పదముతో దేహము, ఇంద్రియములు మొదలగు భోగ్యముల సముదాయము లెక్కకు వచ్చినది. ఈ రెండును ఎటనుండి వచ్చినవో అందు, ఉప్పు రాయి నీటిలో నామరూపములు లేకుండ కలిసిపోయినట్లు, కలసిపోవునో అది అద్వైతము - రెండు లేనిది, అశోకము - శోకము లేనిది అగు స్థానము. ద్వైతము శోకముతో కూడినది. శ్రుతి కూడ అట్లే చెప్పుచున్నది. 

				“తత్ర కో మోహః కః శోకః ఏకత్వమనుపశ్యతః’’ - ఒక్కదానినే చూచువానికి అందు మోహమెక్కడిది? శోక మెక్కడిది?

			13. 	అందు బుద్ధిని గూర్చి చెప్పుచున్నారు. వ్యతిషిక్తాని వ్యాప్తములు; ఉత్తమాధమమధ్యాని దేవతారూపములు, అధమములు ఉత్తమములు పశువులు, పక్షులు మొదలగునవి; మధ్యమములు - మనుష్యజాతులు.

			14.	 ఇట్లు కర్మము వలన కలుగు దుఃఖము దేవాదులకును కలదని నిరూపించి, దానిని తొలగించుటయందును ఉపపత్తిని చూపుచున్నారు. 'నేను' అను భావము ద్వారా తెలియవచ్చు ఆత్మయు నాది కాదు. ఏలయన అది చిత్పదార్థముయొక్క స్వరూపము కదా! మరియు అది చిత్తువలన తెలియబడుచున్నది. ప్రకాశింపబడుదానికి, ప్రకాశింపజేయుదానికిని భేదము లోకమున ప్రసిద్ధమే కదా! ఇట్లు 'అహమ్' అను దాని అర్థమునుండి చిదాత్మను వేరుచేసి అందే పృథివి మొదలగునది అధ్యాసరూపమున ఉన్నది కావున సర్వము దానికంటె మరియొకటి కాదని చెప్పుచున్నారు. 

			15. 	ఇందు తపస్సును - ఆలోచనను గూర్చిన వివరణము కలదు. 

			16. 	ఆలోచన ఫలమును ఇందు చెప్పిరి. 

			17. 	అదర్శనాత్ - చూచువాడు, చూడబడునది అను రూపమున ప్రకాశము లేని దానివలన - శుద్ధ చిన్మాత్రము వలన; ఆపతితః - నీ పుత్రుడు అను పదమును కలుపుకొనవలయును. నీ పుత్రుడు వచ్చిపడెను. త్వా - చిన్మాత్ర స్వరూపుడవగు నిన్ను; అసౌ - ఈ నీ కొడుకు; నవేద - ఎరుగడు; ఇది కలలో దొరికిన పురుషుని వ్యవహారము వంటిది కనుక; త్వమ్ - నీవును; తమ్ - అతనిని; చిన్మాత్ర స్వరూపునిగా; ఎరుగవు; చిత్తు - జ్ఞానస్వరూపము; చిత్తునకే తెలియుట సంభవింపదు కదా! కిమనుశోచపి - ఎందుకు దుఃఖించుచున్నావు? దీని భావమిది - నీవు దుఃఖించునది పుత్రుని ఆత్మను గూర్చియా? లేక ఆత్మకంటె వేరయిన దేహమును గూర్చియా? మొదటిది కాదు. ఆత్మపదార్థము ఒక్కటి, నాశము లేనిది అయినపుడు ఎవడు దేనిని గూర్చి దుఃఖపడును? రెండవదియు కాదు. దేహమును గూర్చి దుఃఖపడు నేని రాలురప్పలు మొదలగు వానిని గురించి కూడ దుఃఖపడవలసివచ్చును. అది సంభవించుట లేదు. కావున దుః ఖపడనవసరము లేదని తాత్పర్యము. మరి యీ దుఃఖము ఎచటనుండి వచ్చిపడినదను దానికి మూడు శ్లోకములతో సమాధానము చెప్పుచున్నారు. 

			18. తృష్ణార్తి ప్రభవమ్ - విషయసుఖములు లభించుచున్నను ఇంకను ఏదో కావలసియున్నదను పీడయే తృష్ణార్తి- దానివలన పుట్టునది; దుఃఖార్తి ప్రభవమ్ కలుగునది; ఇట్లు దుఃఖము నశించుటయే సుఖము కాని నిజమైన సుఖము లేదని తరువాతి రెండు శ్లోకములలో ప్రతిపాదించుచున్నారు. 

			21. శరీరము స్థూలమని సూక్ష్మమని రెండు విధములు. అదియే సుఖము మొదలగుదానికి, ఆయతనమ్ - ఆశ్రయమైనది, కాని ఆత్మకాదు. గాఢనిద్రయందును, సమాధియందును ఆత్మయందు దుఃఖముగాని సుఖముగాని కలుగవుకదా! జాగ్రదవస్థయందును, కలయందును కలుగు సుఖదుఃఖములు దేహమను ఉపాధికి సంబంధించినవి. నీటియందలి చంద్రుని ప్రతిబింబము కదలిక నీటికదలికను బట్టి కన్పడునదియే కానీ చంద్రునిది కాదు కదా! అగ్నికి సంబంధించిన వేడిమి ఆశ్రయము ఉన్నంతవరకే ఉండును. విడిగా వేడిమి ఉండదు కదా! అనగా అది ఆశ్రయమునకు సంబంధించినది అని స్పష్టమగుచున్నది. ఇట్లు శరీరమే సుఖదుఃఖములకు ఆశ్రయము కాని ఆత్మ కాదనుట నిరూపితమగుచున్నది. ఇట్లు దేహీ - దేహాభిమాని, దేనివలన ఏ కర్మమును చేయుచున్నాడో దానితోడనే దాని ఫలము ననుభవించుచున్నాడు. అందుచేత చిత్తువలె కన్పట్టు కర్తయే భోక్త అగును గాని ప్రకృతి కర్త్రియగుట, చిదాత్మభోక్తయగుట సంభవింపదు. 

			22. 	జీవితమ్ - బ్రదుకునకు కారణమైన లింగశరీరము; శరీరేణ - స్థూలదేహముతోపాటుగా; తేనైవ దానితోడనే అనుటచేత స్థూలదేహము లింగదేహము కంటె వేరుకాదని చెప్పినట్లయినది; లింగదేహమే బహుకాలము భావింపబడి స్థూలదేహమగునని భావము; వివర్తేతే - సంసారకాలమున వేరువేరు రూపములతో కలుగుచున్నవి; వినశ్యతః - మోక్షకాలమున స్థూలసూక్ష్మదేహములవలె కర్తమొదలగు ధర్మముకల లింగశరీరము కూడ నశించునని భావము. 

			23. 	ఆవిష్టవిషయాః - చిత్తమునమునిగియున్న విషయములు - శబ్దము మొదలగునవి కల; 

			24. 	స్నేహేన - స్నేహము = నూనె నిమిత్తముగా; నూనె కొరకు అని యర్థము; తిలపీడైః - నువ్వుల నుండి నూనెతీయు తెలకలవారిచేత; క్లేశైః - అవిద్యాస్వరూపములచేత అనిత్యము, అశుచి, దుఃఖము, ఆత్మకానివి అయిన దేహాదులయందు నిత్యత, శుచిత, సుఖము కలదియగుట, ఆత్మయగుట మున్నగు లక్షణముల ఆరోపణలచేత ఇవన్నియు అజ్ఞానము చేత కలుగునట్టివి. ఎప్పుడు అజ్ఞానము నశించునో అప్పుడు క్లేశములన్నియు తెగిపోగా ప్రవృత్తి మొదలగునవి తొలగిపోయి దేహ దుఃఖములు మొదలగునవి కలుగవు. అప్పుడు ఏఆటంకములు లేని మోక్షము సిద్ధించును. దీనినే అక్షపాదచరణులు ఇట్లు వక్కాణించిరి - దుఃఖము కలుగుట, ప్రవృత్తి దోషము, అజ్ఞానము అనువానిలో ఒకదాని తరువాత ఒకటి తొలగిపోగా మోక్షము కలుగును. 

			25. 	అశుభమ్ - దొంగతనము మొదలగునది; కలత్రాపేక్షయా పెండ్లము మొదలగు వారిని పోషించుటకని భావము; ధనసుఖమును ఇంటిలోని వారందరు పొందుదురు. పాపఫలమును మాత్రమును ఒక్కడే అనుభవింపవలయునని తాత్పర్యము. 

			27 	తనవారు మరణించినప్పుడు కలుగు దుఃఖము వంటిదే ధనము మొదలగునది పోయినప్పుడు కలుగు చుండును. కావున దేనియందును మమకారమును పెట్టుకొనరాదని భావము; భవాభవౌ సంపదలు కలుగుట, పోవుటలు

			28. 	సుహృత్ - అనగా మరల ఉపకారము చేయునని ఎదురుచూడక ఉపకారము చేయువాడు; మిత్ర మనగా ఉపకారము చేయునను భావముతో మేలు చేయువాడు. అట్టివారు ఉండుట, లేకుండుట, ప్రజ్ఞఉండుట, లేకుండుట అనునది సుఖదుఃఖములకు కారణము కాదు. దైవానుగ్రహము లేనివారు సుఖసాధనము లున్నను దుఃఖవంతులగుచున్నారు. అది కలవారు సుఖవంతులగుటయు కానవచ్చుచున్నది. 

			30. 	జాడ్యమ్ అనగా మూఢత; అసమృద్ధయే -  ధనము మొదలగునది నశించుటకు; లోకపర్యాయవృత్తాన్తమ్ - లోకమనగా అనుభవింపబడు వస్తు ప్రపంచము; దాని, పర్యాయ మనగా నిర్మాణము; వృత్తాంతమనగా ఆ విషయమునందలి సిద్ధాంతము; తత్త్యమెరిగిన వాడు ఎండమావులలోని నీటివంటిది యీలోకమని యెరిగి సుఖదుఃఖములను పొందడని తాత్పర్యము 

			31. 	మూఢుడు - బుద్ధిలేనివాడు; జడుడు - సోమరి; కవి - రాబోవు కష్టనష్టములను ముందే ఊహింపగల ముందుచూపు కలవాడు; భాగినమ్ - దైవయోగము కలవానిని; ఇట్టివానిని సుఖమే స్వయముగా వచ్చిచేరును, దాని కొరకు యత్నము చేయనక్కరలేదని భావము. 

			32. 	పాలు ఎవనికి లభించుచున్నవో వానిదే ధేనువు. ఇతరులు దానియందు మమకారమును పెట్టుకొనరాదని తాత్పర్యము. అందువలన అవసరమునకు మించిన దానియందు ఆశ పెట్టుకొనరాదని భావము. అందుకే చెప్పుదురు. “నూరు ఆవులున్నను కావలసినది చెంబెడు పాలే. దివ్యభవనమున్నను పండుకొనుటకు తగిన మంచము పట్టు స్థలమే. తక్కినవన్నియు ఇతరుల సంపదల వంటివే’’. 

			33. 	మూఢతమాః గాఢ నిద్రయందున్నవారు; బుద్ధేః పరంగతాః -  నిర్వికల్పసమాధి యందున్నవారు. 

			34. 	అన్త్యములనగా వెనుకటి శ్లోకమున చెప్పిన సుషుప్తి నిర్వికల్పసమాధి స్థితులు. మధ్యములనగా జాగ్రత్, స్వప్న, సవికల్పసమాధి స్థితులు. 

			35 	వివేకవంతులు నడుమనున్నవారైనను దుఃఖము పొందరని ప్రతిపాదించుచున్నారు. బుద్ధిసుఖమ్ -  బుద్ధి యొక్క చిట్టచివరి సుఖము స్వరూపసుఖము - దానిని పొందినవారు; కనుకనే; 

				ద్వన్ద్వాతీతాః - సుఖదుఃఖాదులను సమముగా చూడగలవారు; విమత్సరాః ఇతరుల  గొప్పతనమును చూచి సహింపలేకపోవుట మత్సరము, అది లేనివారు; అర్థములనగా స్త్రీలు మొదలగునవి; అనర్థములనగా వానితో సంభవించెడు ఎడబాటు మొదలగునవి. వాని లాభనష్టములయందు పొంగిపోవుటగాని, క్రుంగిపోవుట గాని ఉండదని తాత్పర్యము.

			36. 	ఇది అల్పజ్ఞులను గూర్చి చెప్పినమాట. 

			37. 	ఇందు అల్పజ్ఞుని - ఏ మాత్రము తెలివిలేనివానిని గూర్చి చెప్పుచున్నారు. అవలేప మనగా గర్వము; మూఢాః - సదసద్వివేకము లేనివారు; విచేతసః - కామము మొదలగునవి క్రమ్ముకొన్న చిత్తముకలవారు; పరిభూత్యా - ఇతరుల అవమానము చేత 

			38. 	పై శ్లోకమున, ఎట్లైననేమి మూఢులు మిక్కిలి హర్షము పొందుచున్నారని చెప్పిరికదా! కనుక మూఢతయే సుఖము నొసగునది అను భావమును ఖండించుచున్నారు. చిట్టచివరకు దుః ఖమును కలిగించు మూఢసుఖము శ్రేయమైనది కాదని శ్లోకతాత్పర్యము. సుఖములయందు తగుల్కొనక, దుఃఖము వలన ఉద్విగ్నత పొందక, దాక్ష్యమ్ - జ్ఞానసాధనకు అనుష్ఠానమునకు కావలసిన ఉత్సాహమును పొందుట మేలు - అని తాత్పర్యము. 

				శ్రియా - “ఋచః సామాని యజూంషి సాహి శ్రీ రమృతా సతామ్’’ - 'ఋక్కులు, సామములు, యజుస్సులు అనునవియే సత్పురుషులకు నశించని సంపద' అను వేదవాక్యమును బట్టి ‘విద్యతోపాటుగ' అని యర్థము. ‘భూతి’ అనగా అణిమ మొదలగు ఐశ్వర్యము. 

			39. 	హృదయేన - హర్షశోకములతోనిండిన హృదయముతో, అపరాజితః - వివశుడు.కాక; 

			40. 	శోకస్థానములు - ఇష్టుల ఎడబాటు మొదలైనవి; భయస్థానములు - అనిష్టముల రాకడలు మొదలుగునవి. ఆవిశన్తి - తమ కార్యములను పుట్టించుటతో వ్యాపించును. 

			41. 	పై శ్లోకమునందలి ’వ పణ్డితమ్’ అను దానిని వివరించుచున్నారు. బుద్ధి యనగా గ్రంథములను తలలో నిలుపుకొను సామర్థ్యము; కృతప్రజ్ఞమ్ - స్వతస్సిద్ధమైన ప్రజ్ఞ కలవానిని - ఊహ, అపోహలను తెలియగల నేర్పుగలవాడు; శుశ్రూషుమ్ - శాస్త్రముల నభ్యసించుటలో ఆసక్తి కలవాడు; అనసూయకమ్ శాస్త్రవిషయములను తప్పుపట్టు బుద్ధి లేనివాడు; దాన్తమ్ బాహ్యములగు ఇంద్రియములను గెలిచినవాడు; జితేన్ద్రియమ్ - లోపలి ఇంద్రియమగు మనస్సును గెలిచినవాడు - ఇట్టివానిని; 

			42. గుప్తచిత్తః - కామాదులనుండి రక్షింపబడిన చిత్తము కలవాడు; 'యుక్తచిత్తః' అను పాఠమునందు పడమటిదిక్కున నిలిపిన చిత్తము కలవాడు అని అర్థము. ఉదయించినపుడు అస్తమించుట తప్పదను బుద్ధి కలవాడని తాత్పర్యము; ఉదయాస్తమయజ్ఞమ్ - జగత్తు ఏర్పడుట, లీనమగుట అను వాని స్థానమగు బ్రహ్మమును ఎరిగినవానిని; ‘‘తరతి శోకమాత్మవిత్” 'ఆత్మము నెరిగినవాడు శోకమును తరించును' - అను వేదవాక్యము అర్థమును ఇది చూపుచున్నది. "ఉదయాస్తమయ అని మొదలైన పాదమునకు ముందు “శుక్లకృష్ణ గతిజ్ఞం తం దేవాసుర వినిర్గమమ్’’ అను ఒక పాదమును గౌడదేశము వారు పఠింతురు. దాని అర్థమిది. శుక్లమనగా సత్త్యము, కృష్ణమనగా తమస్సు. ఆ రెంటివలన కలిగెడు గతులను ఎరిగినవాడు; దేవులనగా దానదయాది రూపములయిన సాత్విక చేతోవృత్తులు, అసురములనగా రాజస తామసములయిన లోభమోహాదులు, ఈ రెంటిని వెడలనడచు; యుక్తచిత్తుడు - యోగబలము గలవాడు శోకము పొందడు. 

			43. 	ఆయాసమునకు మూలకారణమైన శరీరములోని ఒక భాగమునైనను వదలవలయు నన్నచో ధనదారాదుల సంగతి మరల చెప్పనేల? అని భావము. 

			44. భార్య మొదలగువానియందలి మమకారమే అనర్థకారణమని ఈ రెండు శ్లోకములతో ప్రతిపాదించు చున్నారు. దానిని వదలివేయుటయే సుఖకరమనియు చెప్పుచున్నారు. 

			45. 	కామానామ్ - విషయముల మధ్య 

			46. వైరాగ్యము మహిమను చెప్పుచున్నాను. లోకే - మానుషలోకమున; దివ్యమ్ - స్వర్గ సంబంధమైన; తృష్ణాక్షయః - వైరాగ్యము విషయములందలి రాగమును మూలమట్టుగా వదలివేయుట. 

			47. అట్లయినచో ధనాదులను వదలి వేసినచో బ్రదుకు గడచుట యెట్లు అని శంకించి సమాధానము చెప్పుచున్నారు. కనబడుసుఖములకై ఇహలోక సంబంధమగు ప్రయత్నము వ్యర్థమని శ్లోకతాత్పర్యము. 

			48. రోగము, ఆరోగ్యము మొదలగు వానివలన కలుగు సుఖదుఃఖములు నరుడు కోరకయే సిద్ధించుచున్నవి. అట్లే ప్రియమైనవి లభించుట, అప్రియమైనవి నశించుట మొదలైనవి కూడ సంభవించుచుండును. కనుక యత్నము పనికి మాలినదని తాత్పర్యము. 

			49. “యచ్చకామసుఖమ్" ఇత్యాదిశ్లోకమున చెప్పినసుఖము ఏప్రయత్నము లేకయే కలుగుచున్నది. అట్లే గుణాన్వితుడు - తృష్ణను వదలివైచినవాడు కామములను ఏవగించు కొనవలయును. మరియు వానిని వెనుకకు నెట్టి వేయవలయునని తాత్పర్యము. 

			50. 	వృత్తః - ఎల్లవేళల పుట్టెడు మృత్యువు; మనోభవః - కామము; అదియే ఏదేని కారణము చేత ప్రతిహతమై క్రోధముగా మారునని తాత్పర్యము. 

			51. కామములు స్థూలసూక్ష్మకారణ దేహములనెడుఉపాధులను బట్టి మూడు విధములు. అందు స్థూలదేహకామములను వదలివైచుట సంగమును వదలుటవలన కలుగును. సూక్ష్మదేహ కామములు వాసనామయములు.  వానిని వదలుట వైరాగ్యమును గట్టిచేసికొనుటవలన సిద్ధించును. ఇంక హృదయాకాశరూపమైన కారణదేహము నందు బ్రహ్మమునందు ప్రవేశించిన యోగి ఒక్కొక్కప్పుడు వైరాగ్యము మందగించుటవలన మోహపడుచుండును. కావున కారణ దేహకామములను కూడ వదలివేయవలయును. ఇట్లు అన్నివైపులనుండి కామములను, తాబేలు నాలుగుకాళ్లను, తలను లోపలకు ముడుచుకొనునట్లు, ఉపసంహరించుకొనవలయును. అప్పుడు, అయమాత్మా - నేను నేను అనుకొనెడు జీవుడు, ఆత్మని, ఏవ - తొలిగిన సర్వమైన ఉపాధులుగల స్వస్వరూపమునందు; ఆత్మజ్యోతిః - ప్రత్యగాత్మకంటె వేరుకాని జ్ఞానమాత్ర స్వరూపమును; పశ్యతి - చూచును. దీని అర్థమిది. జీవుడు మేల్కొని ఉన్నపుడు కుండను సూర్యునివెలుగు మున్నగుదానిచేత చూచును. స్వప్నమునందు వెలుగుగాని యింద్రియముల జ్యోతిస్సుగాని లేని కారణమున వాసనామయమగు ఘటమును ప్రత్యగాత్మ జ్యోతిస్సుచేతనే కనుగొనును. సుషుప్తియందు వాసనామయ ప్రపంచముకూడ ఉండదు కనుక దృశ్యము ఉండదు. దృఙ్మాత్రముగా ప్రకాశించును. 

			52. 	సిగ్గు, బుద్ధి, భయము మొదలైన దంతయు మనస్సే’ అనునర్థము గల శ్రుతి వాక్యము కలదు. కావున భయాదులు మనోధర్మములు. మనస్సు ఆత్మయందు లీనమైనపుడు సాధకుడు భయము మొదలైనవి లేనివాడై స్థాణువువలె కదలిక లేని వాడగును. అట్టిస్థితిలో అతనివలన ఎవరికిని భయము కలుగదు. అట్టివాడు బ్రహ్మము అగును. శ్రుతియు అట్లే చెప్పుచున్నది. 

			“యదా పఞ్చావతిష్ఠన్తే జ్ఞానాని మనసా సహ, 

			బుద్ధిశ్చ న విచేష్టతి తామాహుః పరమాం గతిమ్’’ 

				అయిదు ఇంద్రియముల జ్ఞానములు మనస్సుతోపాటుగ నిలిచిపోవుట, బుద్ధి కదలకుండుట అనుస్థితిని పరమగతి యందురు. 

			53. 	సత్యమనగా వ్యావహారికమైన దేహము మొదలగునది. అనృత మనగా స్వప్నసమాధి కాలములందు తోచెడుదేహము మొదలగునది. ప్రశాన్తాత్మా - ప్రశాంతమగు ఆత్మకలవాడగును. 

			55. 	ఇట్టి స్థితి తృష్ణాత్యాగముచేతనే పొందదగినదని ఆఖ్యాయికా రూపమున ప్రతిపాదించుచున్నారు.

			56.  	కృచ్ఛ్రకాలే - దుఃఖ కాలమున; సనాతనం ధర్మమ్ - నిత్యప్రసిద్ధమైన యోగమును. 

			57. 	అస్థాపయత్ - కుదురుకొల్పినది. తీవ్రదుఃఖమే వైరాగ్యహేతువని భావము. 

			58. 	ఉన్మత్తా - వికారములు కలది; అనున్మత్తం కాన్తం - ఏవికారములు లేని నాస్వామిని - అంతర్యామి రూపపరమాత్మను; అన్వవసమ్ - అహంకారధర్మమైన కామాదికమును లక్ష్యముగా చేసికొని కప్పియుంచితిని. అన్తికే - హృదయమను ఆకాశమునందు; రమణమ్ - ఆనందమును కలుగజేయు స్వామిని; పురా - మునుపు, అధ్యగమమ్ - పొందకపోయితిని. పరమాత్మ అంతరంగమునందే యుండగా అది గుర్తింపక ఎక్కడినుండియో వచ్చునని వేచియుంటిని. ఇదియే నా ఉన్మత్త స్థితి - అనితాత్పర్యము. 

			59. 	ఏకస్థూణమ్ - అవిద్య - అజ్ఞానమనెడు ఒకే ఒక్క స్తంభము గలది; నవద్వారమ్ - అయిదు ఇంద్రియములు, మనస్సు, బుద్ధి, కామము, కర్మములు అను విషయములు ప్రవేశించు తొమ్మిది ద్వారములు కలది; అగారకమ్ - గదివంటి చిదాత్మను పొందెడు స్థానమగు దేహము మొదలగు వాని సముదాయమును; అపిధాస్యామి - విద్యాబలము చేత కప్పివేసెదను. 

				ఇహ - ఈ హృదయాకాశమందు; ఆయాన్తమ్ - జ్ఞానమాత్ర స్వరూపముతో ఆవిర్భవించుచున్న ప్రత్యగాత్మకంటె వేరుకాని ఈశ్వరుని; అయంకాన్తః ఇతి కా మంస్యతే ఈతడు నాకాంతుడని ఎవతె తలపోయును? తలపోయదని భావము. 

			‘‘విభేద జనకే జ్ఞానే వాశమాత్యన్తికం గతే 

			ఆత్మనో బ్రహ్మణో భేద మసన్తం కః కరిష్యతి” 

				అని విష్ణుపురాణము చెప్పుచున్నది. విభేదజ్ఞానమును కలిగించు అజ్ఞానము సంపూర్ణముగా నశింపగా తనకును బ్రహ్మకును నిజముగా లేని భేదమును ఎవ్వడు సంభావించును? అని శ్లోకార్థము. ఈశుడు జీవుడు బింబప్రతిబింబముల వంటివి. అవిద్యఅను అద్దము తొలగిపోగా వారిరువురకు భేదము ఉండదుకదా! అట్లే ఇచటను ఈశ్వరుడు హృదయాకాశమునందే ఉండగా ఎచటనుండియో వచ్చునని ఎదురుచూచుట అవివేకము కదా! అని భావము. 

			60. 	అకామామ్ - ఆత్మలాభము చేత సర్వకామములు సిద్ధించును కనుక ఇతరకామములు లేని దాననని భావము; కామరూపేణ కాముకరూపముతో; ప్రతిబుద్ధా - ఆత్మ తత్త్యమును ఎరిగిన దాననైతిని; అవిద్య అనెడు నిద్రతొలగిపోయినది కనుక; జాగృమి- జాగరూకతతో నుందును; తత్త్య మెరిగినవాడు విషయముల ఆకర్షణకు లోనుగాడని తాత్పర్యము. 

			61. 	అనర్థః - ధనాదుల ఆశతో కలిగిన చెదరిన మనఃస్థితి; అర్థః, భవేత్, హి - ఆశసమూలముగా నశించుటచేత సుఖముకొరకే యగును; అందు హేతువును చెప్పుచున్నారు; దైవాత్ - దేవుని అనుగ్రహమువలన; నిరీశ్వరవాదిమతము ననుసరించి పూర్వకృతేన- పూర్వపుణ్యముచేత - అని పలుకుచున్నది; నిరాకారా - నిర్విషయజ్ఞాన రూపము కలది; 

			62. 	పరమం సుఖమ్ - మోక్షమనెడు పరమసుఖమును పొందించునది; ఆశామ్ - ఆశనము - భోజనము - విషయభోగము; ఆదిలేనిది అనాశ. భోగములకొరకైన ధనాదుల ఆశ భోగములను త్యజించుటచేత పెకలించి వేయబడునని భావము. 

			63. 	పర్యవస్థాసితః - ఆత్మతత్త్యమున నిష్ఠను పొందిన వాడాయెను. 

		

		
			
			

		

		
			
			

		

		
			బ్రాహ్మణసేనజిత్తుల సంవాదము

			వెనుకటి అధ్యాయమున ఆశలను జయించిన వాడు మోక్షమును కాంక్షించునని నిరూపించిరి. ఇప్పుడు ఆ విషయమున ఆలస్యము తగదని చెప్పుచున్నారు. 

			యుధిష్ఠిర ఉవాచ - యుధిష్ఠిరు డిట్లనెను. 

			అతిక్రామతి కాలేఽస్మిన్ సర్వభూత క్షయావహే, 

			కిం శ్రేయః ప్రతిపద్యేత తన్మే బ్రూహి పితామహ. 	1 

			ప్రాణులన్నింటి నాశనమునకు మూలకారణమైన ఇట్టి కాలము గడచుచుండగా శ్రేయస్సుగా పొందదగినదేదో, తాతా! నాకు తెలియజెప్పుము. 

			భీష్మ ఉవాచ - భీష్ము డిట్లు చెప్పెను. 

			అత్రా ప్యుదాహరన్తీమ మితిహాసం పురాతనమ్, 

			పితుః పుత్రేణ సంవాదం తం నిబోధ యుధిష్ఠిర. 	2 

			యుధిష్ఠిరా! ఈ విషయమునందును ప్రాతకాలపు ఇతిహాసమును ఉదాహరింతురు. తండ్రి కొడుకుల సంవాదమనెడు దానిని చెప్పెదను. వినుము. 

			ద్విజాతేః కస్యచిత్ పార్థ స్వాధ్యాయనిరతస్య వై, 

			బభూవ పుత్రో మేధావీ మేధావీనామ నామతః. 	3 

			వేదముల అధ్యయనమునందు నిండు ఆసక్తి కలవాడగు ఒక బ్రాహ్మణునికి మేధావియను పేరుగల బుద్ధిశాలి యగు కొడుకు ఒకడు ఉండెడివాడు. 

			సోఽబ్రవీత్ పితరం పుత్రః స్వాధ్యాయకరణే రతమ్, 

			మోక్ష ధర్మార్థకుశలో లోకతత్త్వవిచక్షణః. 	4 

			మోక్షధర్మముల అర్థములందు నిండైన అవగాహన కలవాడు, లోకతత్వమునందు వివేకము కలవాడు అగు ఆపుత్రుడు వేద అధ్యయనమునందు ఆసక్తికల తండ్రితో ఇట్లు పలికెను. 

			పుత్ర ఉవాచ - కొడు కిట్లు పలికెను. 

			ధీరః కింస్వి త్తాత కుర్యా త్ప్రజానన్ 

			క్షిప్రం హ్యాయు ర్భ్రశ్యతే మానవానామ్ , 

			పిత స్తదాచక్ష్య యథార్థయోగం 

			మమానుపూర్వ్యా యేన ధర్మం చరేయమ్. 	5 

			నాయనా! మానవుల ఆయువు వడివడిగా తరిగిపోవుచున్నది. ఇట్టిస్థితిలో చక్కని ఎరుకకల ధీరుడు ఏమిచేయవలయును? దాని యథార్థయోగమును క్రమము తప్పకుండ నాకు తెలియజెప్పుము. దానితో నేను ధర్మము నాచరింపవలయును. 

			పితోవాచ - తండ్రి యిట్లు చెప్పెను. 

			వేదా నధీత్య బ్రహ్మచర్యేణ పుత్ర 

			పుత్రా నిచ్ఛేత్ పావనార్థం పితౄణామ్, 

			అగ్నీ నాధాయ విధివ చ్చేష్టయజ్ఞో 

			వనం ప్రవిశ్యాథ ముని ర్బుభూషేత్ . 	6 

			బ్రహ్మచర్యముతో వేదముల నధ్యయనము చేసి, పితృదేవతలను తరింపజేయుటకై పుత్రులను పొందవలయును. శాస్త్రవిధానముననుసరించి అగ్నులను నెలకొల్పుకొని, యజ్ఞముల నొనరించి, తుదికి వనమును చేరుకొని మునిగా నగుటను కోరవలయును. 

			పుత్ర ఉవాచ - కొడు కిట్లనెను. 

			ఏవ మభ్యాహతే లోకే సమన్తాత్ పరివారితే, 

			అమోఘాసు పతన్తీషు కిం ధీర ఇవ భాషసే . 	7 

			లోకమిట్లు చావుదెబ్బలు తినుచుండగా, అన్నివైపుల ముసలితనము క్రమ్ముకొని వచ్చుచుండగా, ఆమోఘములై ఆయువును హరించు రాత్రులు గడచుచుండగా ధీరునివలె పలికెదవేల? 

			పితోవాచ - తండ్రి యిట్లు పలికెను. 

			కథ మభ్యాహతో లోకః కేన వా పరివారితః, 

			అమోఘాః కాః పతన్తీహ కింను భీషయసీవ మామ్ . 	8 

			లోక మెట్లు దెబ్బలుతినుచున్నది? దానిని చుట్టుముట్టిన దేది? అమోఘములై పడుచున్నవేవి? నన్ను బెదరింతు వేల? 

			పుత్రఉవాచ - కొడు కిట్లు పలికెను. 

			మృత్యునాఽభ్యాహతో లోకో జరయా పరివారితః 

			అహోరాత్రాః పతన్త్యేతే నను కస్మా న్న బుధ్యసే . 	9 

			లోకము మృత్యువుచేత చావుదెబ్బలు తినుచున్నది. ముసలితనము దానిని క్రమ్ముకొనుచున్నది. పగళ్లు రాత్రులు వచ్చిపడుచున్నవి. దీనిని నీవెందువలన తెలియకున్నావు? 

			అమోఘా రాత్రయ శ్చాపి నిత్యమాయాన్తి యాన్తి చ

			 యదాఽహ మేత జ్జానామి న మృత్యు స్తిష్ఠతీతి హ, 

			సోఽహం కథం ప్రతీక్షిష్యే జ్ఞానేనాపిహిత శ్చరన్. 	10

			వ్యర్థముకాని రాత్రులు ప్రతిదినము వచ్చుచున్నవి, పోవుచున్నవి. మృత్యువు (ఎవనికొరకు వేచియుండదని) నిలిచియుండదని ఎరిగిన నేను జ్ఞానముచేత కప్పబడకున్నవాడనై ఎట్లు ఎదురు చూచుచుందును? 

			రాత్ర్యాం రాత్ర్యాం వ్యతీతాయా మాయు రల్పతరం యదా,

			 తదైవ వన్ధ్యం దివస మితి విద్యా ద్విచక్షణః . 	11 

			ప్రతిరాత్రియు కడచుచుండగా ఆయువు తరిగిపోవుచున్నది. పగలు నిష్ఫలమగుచున్నది అని వివేకము కలవాడు ఎరుగవలయును. 

			గాధోదకే మత్స్య ఇవ సుఖం విన్దేత కస్తదా, 

			అనవాప్తేషు కామేషు మృత్యు రభ్యేతి మానవమ్. 	12 

			కొంచెము పాటి నీరుగల తావున చేపవలె, కోరికలు తీరకుండగనే మృత్యువు మానవుని కడకు వచ్చుచుండగా, సుఖమును పొందు వాడెవడు? 

			పుష్పాణీవ విచిన్వన్త మన్యత్ర గత మానసమ్, 

			వృకీవోరణ మాసాద్య మృత్యు రాదాయ గచ్ఛతి . 	13 

			మరియొకచోట మనసుపెట్టి పూవులను కోయుచున్న వ్యక్తిని, తోడేలు మేకపిల్లను వలె, సమీపించి మృత్యువు తీసికొని వెళ్ళిపోవును. 

			అద్యైవ కురు యచ్ఛ్రేయో మా త్వాం కాలోఽత్యగా దయమ్ , 

			అకృతేష్వేవ కార్యేషు మృత్యు ర్వై సంప్రకర్షతి. 	14 

			ఏది మేలో దానిని ఈనాడే చేయుము. కాలము నిన్ను మించిపోకుండుగాక! కార్యములు చేయబడకమున్నే మృత్యువు నిన్ను గుంజుకొని పోవును. 

			శ్వః కార్య మద్య కుర్వీత పూర్వాహ్ణే చాపరాహ్ణికమ్, 

			న హి ప్రతీక్షతే మృత్యుః కృతమస్య న వాకృతమ్ . 	15 

			రేపటిపని నీనాడే చేయవలయును. అపరాహ్ణపు పనిని పూర్వాహ్ణ మందే చేయవలయు. వీని పని అయినదో లేదో అని మృత్యువు వేచియుండదు. 

			కోహి జానాతి కస్యాద్య మృత్యుకాలో భవిష్యతి, 

			యువైవ ధర్మశీలః స్యా దనిత్యం ఖలు జీవితమ్, 

			కృతే ధర్మే భవేత్కీర్తి రిహ ప్రేత్యచ వై సుఖమ్ 	16 

			ఎవని కీనాడు చావువచ్చునో ఎవ డెరుగును? కనుక మంచి వయసున్నపుడే మానవుడు ధర్మశీలుడు కావలయును. బ్రదుకు అనిత్యము కదా! ధర్మము నాచరించినచో కీర్తియు, ఇహపరములందు సుఖమును కలుగును. 

			మోహేన హి సమావిష్టః పుత్రదారార్థ ముద్యతః,

			కృత్వా కార్య మకార్యం వా పుష్టి మేషాం ప్రయచ్ఛతి .	17 

			మోహము నిలువెల్ల క్రమ్ముకొనగా కొడుకులకొరకు, భార్యకొరకు పూనుకొన్నవాడై కార్యమో, అకార్యమో చేసి వీరికి పుష్టి కలిగించును. 

			తం పుత్రపశుసంపన్నం వ్యాసక్తమనసం నరమ్, 

			సుప్తం వ్యాఘ్రో మృగమివ మృత్యు రాదాయ గచ్ఛతి. 	18 

			కొడుకులు, పశువులు పెల్లుగా నున్నవాడు, వానియందు తగులము గల మనస్సు కలవాడునగు నరుని, నిద్రించియున్న లేడిని పెద్దపులివలె, మృత్యువు కొనిపోవును. 

			సఞ్చి న్వానక మేవైనం కామానా మవితృప్తకమ్, 

			వ్యాఘ్రః పశు మివాదాయ మృత్యు రాదాయ గచ్ఛతి . 	19 

			కామములను ఆబతో పెంచుకొనుచు, తృప్తి నందని నరుని, పశువును బెబ్బులివలె, మృత్యువు తీసి కొనిపోవును. 

			ఇదం కృత మిదం కార్య మిద మన్య త్కృతాకృతమ్, 

			ఏవ మీహా సుఖాసక్తం కృతాన్తః కురుతే వశే . 	20 

			ఈ పనిని చేసితిని. దీనిని చేయవలయును. ఇదిగో ఈ మరియొకటి సగమయినది, అని యిట్లు ఆశలయందు సుఖములయందు తగులముగల నరుని యముడు వశముచేసికొనును. 

			కృతానాం ఫలమప్రాప్తం కర్మణాం కర్మసంజ్ఞితమ్, 

			క్షేత్రాపణ గృహాసక్తం మృత్యురాదాయ గచ్ఛతి . 	21 

			చేసిన పనుల ఫలము పొందనివాడు, భూములు, దుకాణములు, కొంపలు అనువాని నంటి పెట్టుకొని యుండువాడు నగునరుని ఏ పనివానినైనను మృత్యువు గుంజుకొని పోవును. 

			దుర్బలం బలవన్తం చ శూరం భీమం జడం కవిమ్,

			అప్రాప్తం సర్వకామార్థాన్ మృత్యు రాదాయ గచ్ఛతి. 	22  

			బక్కచిక్కినవాడు, బలవంతుడు, శూరుడు, భీరువు, బుద్ధిహీనుడు, మేధావి, కోరిన విషయముల ఫలము పొందనివాడు అయిన ఏ నరునైనను మృత్యువు తీసికొని వెళ్ళిపోవును. 

			మృత్యు ర్జరా చ వ్యాధిశ్చ దుఃఖం చానేక కారణమ్, 

			అనుషక్తం యదా దేహే కిం స్వస్థ ఇవ తిష్ఠసి . 	23 

			చావు, ముసలితనము, రోగము, పెక్కు కారణములవలన నగు దుఃఖముఅనునవి దేహము నంటిపెట్టుకొని యుండగా ఏ రోగము లేనివాని వలె ఎట్లు ఉన్నావు? 

			జాత మేవాన్తకోఽన్తాయ జరా చాన్వేతి దేహినమ్, 

			అనుషక్తా ద్వయే నైతే భావాః స్థావరజంగమాః 	24 

			పుట్టినవెనువెంటనే మృత్యువు, ముసలితనము దేహధారి వెంటనుండి అంతముచేయుటకై తిరుగుచుండును. స్థావరములు జంగమములు అయిన భూతములన్నియు ఈ రెంటితో చుట్టబడియే యున్నవి. 

			మృత్యో ర్వా ముఖ మేతద్వై యాగ్రామే వసతో రతిః, 

			దేవానా మేవ వై గోష్ఠో యదరణ్య మితి శ్రుతిః . 	25 

			గ్రామమునందు ఉండువానికి దానియందలి ఆసక్తియే మృత్యువు ముఖము. అరణ్యమే యింద్రియములకు పశుశాల అని శ్రుతి. 

			నిబన్ధనీ రజ్జు రేషా యాగ్రామే వసతో రతిః 

			ఛిత్వ్తైతాం సుకృతో యాన్తి నైనాం ఛిన్దన్తి దుష్కృతః . 	26 

			ఈ గ్రామమునందలి తగులమనునది కట్టు త్రాడు. పుణ్యాత్ములు దీనిని త్రెంచి వైచుకొని పోవుదురు. పాపాత్ములు దీనిని త్రెంచుకొనలేరు. 

			న హింసయతి యో జన్తూన్ మనోవాక్కాయ హేతుభిః , 

			జీవితార్థా పనయనైః ప్రాణిభి ర్న స హింస్యతే . 	27 

			మనస్సు మాట చేష్ట అను హేతువులచేత ఏ ప్రాణులను కూడ హింసింపకుండువానిని, బ్రదుకును, ధనములను దోచి వేయు ప్రాణులు కూడ హింసింపవు. 

			న మృత్యుసేనా మాయాన్తీం జాతు కశ్చిత్ప్రబాధతే, 

			ఋతే సత్య మసత్త్యాజ్యం సత్యేహ్యమృత మాశ్రితమ్ . . 	28 

			మీదికి వచ్చిపడుచున్న మృత్యువుసేనను ఎవ్వడు ఎన్నడు నిలువరింపజాలడు. ఒక్క సత్యము నిలువరించును. అందువలన అసత్తు. సత్యమునందు అమృతము అంటిపెట్టుకొనియున్నది. 

			తస్మా త్సత్యవ్రతాచారః సత్యయోగ పరాయణః

			 సత్యాగమః సదా దాన్తః సత్యే నై వాన్తకం జయేత్ . 	29 

			అందువలన నరుడు సత్యవ్రతాచారుడు, సత్యయోగపరాయణుడు, సత్యమైన ఆగమము కలవాడు, ఎల్లవేళల ఇంద్రియముల అదుపు కలవాడునై, సత్యముచేతనే మృత్యువును జయింపవలయును. 

			అమృతం చైవ మృత్యుశ్చ ద్వయం దేహే ప్రతిష్ఠితమ్, 

			మృత్యు రాపద్యతే మోహాత్ సత్యే నాపద్యతేఽమృతమ్ 	30 

			అమృతము, మృత్యువు - రెండును దేహమున నిలువ ద్రొక్కుకొనియున్నవి. మోహము వలన మృత్యువు, సత్యము వలన అమృతము ప్రాప్తించును. 

			సోఽహం హ్య హింస్రః సత్యార్థీ కామ క్రోధ బహిష్కృ తః, 

			సమదుఃఖసుఖః క్షేమీ మృత్యుం హాస్యామ్యమర్త్యవత్ . 	31 

			అట్టినేను హింసకుడును కాక, సత్యమును కోరువాడనై, కామక్రోధములను వెలుపలికి నెట్టి వైచి, సుఖదుఃఖములయందు సముడనై, అమర్త్యుని వలె, మృత్యువును వదిలివేయుదును. 

			శాన్తి యజ్ఞ రతో దాన్తో బ్రహ్మయజ్ఞే స్థితో మునిః, 

			వాఙ్మనః కార్య యజ్ఞశ్చ భవిష్యామ్యుదగాయనే. 	32 

			దేవయాన మార్గమును చేరుకొనుటకు ప్రీతి కలవాడను, ఇంద్రియముల పై అదుపు గలవాడను, బ్రహ్మ యజ్ఞమునందు నిలుకడగల మునిని, వాక్కు, మనస్సు, కర్మము అను వాని యజ్ఞములు కలవాడను అగుదును. 

			పశుయఙ్ఞైః కథం హింస్రై ర్మాదృశో యష్టు మర్హతి,

			అన్తవద్భి రివ ప్రాజ్ఞః క్షేత్రయఙ్ఞైః పిశాచవత్ . 	33 

			పశువుల యజ్ఞములు హింసతో కూడినవి. క్షేత్రయజ్ఞములు తాత్కాలికములైన ఫలములు కలవి. నావంటి ప్రజ్ఞ కలవాడు పిశాచమువలె ఇట్టి యజ్ఞములెట్లు చేయఁగలడు? 

			యస్య వాఙ్మనసీ స్యాతాం సమ్యక్ ప్రణిహితే సదా, 

			తప స్త్యాగశ్చ సత్యం చ సవై సర్వ మవాప్నుయాత్ . 	34 

			ఎవని వాక్కును మనస్సును బ్రహ్మమునందు ఎల్లవేళల సమర్పితములగునో అట్టివాడు తపమును, త్యాగమును, సత్యమును సర్వమును పొందును. 

			నాస్తి విద్యాసమం చక్షు ర్నాస్తి సత్యసమం తపః, 

			నాస్తి రాగసమం దుఃఖం నాస్తి త్యాగసమం సుఖమ్. 	35 

			విద్యకు సాటివచ్చు కన్నులేదు. సత్యమునకు ఎనయగు తపస్సు లేదు. రాగమున కీడగు దుఃఖము లేదు. త్యాగముతో సమమగు సుఖము లేదు. 

			ఆత్మన్యే వాత్మనా జాత ఆత్మనిష్ఠోఽప్రజోఽపి వా, 

			ఆత్మన్యేవ భవిష్యామి న మాం తారయతి ప్రజా . 	36

			నేను ఆత్మయందు ఆత్మముతో పుట్టిన వాడను. నిష్ఠకలవాడను. సంతానము లేనివాడనై ఆత్మయందే పుట్టుదును. 

			నైతాదృశం బ్రాహ్మణ స్యాస్తి విత్తం 

			 యథైకతా సమతా సత్యతా చ, 

			శీలం స్థితి ర్దణ్డనిధాన మార్జవం 

			 తత స్తత శ్చోపరమః క్రియాభ్యః . 	37 

			ఏకత, సమత, సత్యత, శీలము, నిలుకడ, హింసచేయకుండుట, ఆర్జవము, ఆయా పనులనుండి మరలుట అనువానితో సాటియగు ధనము బ్రాహ్మణునకు లేదు. 

			కిం తే ధనై ర్బాన్ధవై ర్వాఽపి కిం తే 

			 కిం తే దారై ర్బ్రాహ్మణ యో మరిష్యసి, 

			ఆత్మాన మన్విచ్ఛ గుహాం ప్రవిష్టం 

			 పితామహా స్తే క్వగతాః పితా చ . 	38 

			బ్రాహ్మణా! నీకు ధనములతో, చుట్ట పక్కములతో, భార్యతో ప్రయోజనమేమి? నీవు మరణింతువు కదా! బుద్ధియనుగుహలో ప్రవేశించిన  బ్రహ్మమును పొందుము. నీ తాతముత్తాతలు, తండ్రి ఎందు బోయిరి?

			 భీష్మఉవాచ - భీష్ము డిట్లనెను. 

			పుత్రస్యైత ద్వచః శ్రుత్వా యథాఽ కార్షీత్పితా నృప, 

			తథా త్వమపి వర్తస్వ సత్యధర్మపరాయణః . 	39 

			ఇతి శ్రీమహాభారతే శాన్తిపర్వణి మోక్ష ధర్మపర్వణి పితాపుత్ర సంవాద కథనే 
పఞ్చ సప్తత్యధిక శతతమోఽధ్యాయః 

			కొడుకు చెప్పిన యీమాట విని తండ్రి యేమి చేసెనో, రాజా! నీవును సత్యధర్మ పరాయణుడవై అట్లే ప్రవర్తింపుము. 

			ఇది శ్రీమహాభారతము శాంతి పర్వమున మోక్షధర్మపర్వమున పితాపుత్ర
సంవాదకథనము గల నూటడెబ్బదియైదవ అధ్యాయము.

			యువకుడుగా ఉన్నపుడే మోక్షముకొరకు యత్నింపవలయునని వెనుకటి అధ్యాయకథ తెలుపుచున్నది. యజ్ఞములు మొదలగునవి భంగ్యంతరముగా మోక్షమునకు సాధనములు. యజ్ఞములు ధనసాధ్యములు. మఱి ధనము లేనివారికి మోక్షము దుర్లభమగును కదా! అని భావించుచు ధర్మరాజు అడుగుచున్నాడు. యుధిష్ఠిర ఉవాచ - ధర్మరా జిట్లనెను 

			 ధనిన శ్చాధనా యే చ వర్తయన్తే స్వతన్త్రిణః, 

			సుఖ దుఃఖాగమ స్తేషాం కః కథం వా పితామహ. 	1 

			తాతా! ధనవంతులు, ధనములేని వారు స్వతంత్రతతో ప్రవర్తించుచున్నారు. వారికి సుఖ దుఃఖముల రాకడ ఏవిధమైనది? ఎట్లు కలుగుచున్నది 

			భీష్మ ఉవాచ - భీష్ము డిట్లు చెప్పెను. 

			అత్రాప్యుదాహరన్తీమ మితిహాసం పురాతనమ్,

			శంపాకేనేహ ముక్తేన గీతం శాన్తిగతేన చ . 	2 

			అబ్రవీ న్మాం పురా కశ్చి ద్ర్బాహ్మణ స్త్యాగ మాశ్రితః,

			క్లిశ్యమానః కుదారేణ కుచైలేన ఋభుక్షయా . 	3 

			ఈవిషయమునందు ప్రాతకాలపు ఈ ఇతిహాసమును చెప్పుకొందురు. ఇది శాంతిపొందినవాడు ముక్తుడు అగు శంపాకుడు పాడినది, చినుగు గుడ్డలవాడు, చెడిన పెండ్లము కలవాడు, ఆకలితో నలిగిపోవుచున్నవాడు, అయినను త్యాగము నాశ్రయించినవాడు నగు ఒక బ్రాహ్మణుడు ఈగీతమును నాకు మునుపు చెప్పెను. 

			ఉత్పన్న మిహ లోకే వై జన్మప్రభృతి మానవమ్,

			వివిధా న్యుపవర్తన్తే దుఃఖాని చ సుఖాని చ . 	4 

			ఈలోకమున మానవుని, పుట్టిన నాటినుండియే పెక్కువిధములగు దుఃఖములును, సుఖములును వెంటనంటి తిరుగుచున్నవి. 

			తయో రేకతరే మార్గే యదేన మభిసన్నయేత్

			న సుఖం ప్రాప్య సంహృష్యే న్నా సుఖం ప్రాప్య సంజ్వరేత్ . 	5

			ఆరెంటిలో నొకదానియందు (దైవము) వీనిని పడవేసినచో సుఖమును పొంది పొంగి పోరాదు. దుఃఖమును పొంది ఉడికి ( కుమిలి) పోరాదు. 

			న వై చరసి యచ్ఛ్రేయ ఆత్మనో వా యదీశిషే,

			అకామాత్మాపి హి సదా ధుర ముద్యమ్య చైవ హ . 	6 

			నీవు సహజముగా అకామాత్ముడవైనను బరువు నెత్తిని వేసికొని ఏది శ్రేయమో దాని వైపు తిరుగకున్నావు. దీనికి కారణము నీ చిత్తమునకు నీవు ప్రభువవు కాకపోవుటయే. 

			అకిఞ్చనః పరిపతన్ సుఖ మాస్వాదయిష్యసి

			అకిఞ్చనః సుఖం శేతే సముత్తిష్ఠతి చైవ హ.	 7 

			ఏమియు లేనివాడవై అంతట తిరుగుచు సుఖము నాస్వాదింతువు. దరిద్రుడు సుఖముగా నిద్రించును. సుఖముగా మేల్కొనును. 

			ఆకిఞ్చన్యం సుఖం లోకే పథ్యం శివ మనామయమ్, 

			అనమిత్ర పథో హ్యేష దుర్లభః సులభో మతః . 	8 

			లేమి లోకమున సుఖమైనది. పథ్యమైనది. మంగళమైనది. ఏ ఆటంకములు లేనిది. శత్రువులు లేని మార్గమిది. సులభమును దుర్లభము నైనది. 

			అకిఞ్చనస్య శుద్ధస్య ఉపపన్నస్య సర్వతః, 

			అవేక్షమాణ స్త్రీన్ లోకా న్న తుల్య మిహ లక్షయేత్ . 	9 

			మచ్చలేని దరిద్రుడు, వైరాగ్యము నిండుగా కలవాడు అయిన వానికి సాటివచ్చు వానిని మూడు లోకములను వెదకినను చూడకున్నాను. 

			ఆకిఞ్చన్యం చ రాజ్యం చ తులయా సమతోలయన్ , 

			అత్యరిచ్యత దారిద్య్రం రాజ్యాదపి గుణాధికమ్ .	10 

			లేమిని, రాజ్యమును త్రాసుతో తూచిరి. గుణములు ఎక్కువగా గల దరిద్రతయే రాజ్యముకంటె మించి పోయినది. 

			ఆకిఞ్చన్యే చ రాజ్యే చ విశేషః సుమహా నయమ్, 

			నిత్యోద్విగ్నో హి ధనవాన్ మృత్యో రాస్యగతో యథా . 	11 

			దరిద్రత, రాజ్యము - ఈ రెంటిలో విశేషము చాల గొప్పది. ధనవంతుడు మృత్యువు నోట చిక్కిన వానివలె ఎల్లవేళల గుబులుపడుచుండును. 

			నైవా స్యా గ్ని ర్న చారిష్టో న మృత్యు ర్న చ దస్యవః,

			ప్రభవన్తి ధనత్యాగా ద్విముక్తస్య నిరాశిషః . 	12 

			ధనమును వదలి వేయుటవలన అన్ని బంధములనుండి విడివడినవాడై ఆశలులేని వాని విషయమున అగ్ని, కీడు, మృత్యువు, దొంగలు ఏమి చేయుటకును సమర్థులు కారు. 

			తం వై సదా కామచర మనుపస్తీర్ణశాయినమ్, 

			బాహూపధానం శామ్యన్తం ప్రశంసన్తి దివౌకసః. 	13 

			ఇచ్చ వచ్చినట్లు తిరుగువాడు, వట్టినేలపై పడుకొనువాడు, చేయియే తలగడగా కలవాడు, శమగుణముతో నుండువాడు నగు నతనిని దేవలోకవాసులును మెచ్చుకొందురు. 

			ధనవాన్ క్రోధలోభాభ్యా మావిష్టో నష్టచేతనః,

			తిర్యగీక్షః శుష్కముఖః పాపకో భ్రుకుటీముఖః.	14

			నిర్దశ న్నధరోష్ఠం చ క్రుద్ధో దారుణ భాషితా 

			కస్త మిచ్ఛేత్ పరిద్రష్టుం దాతు మిచ్ఛతి చేన్మహీమ్ . 	15

			ధనవంతుడు క్రోధశోకములు నిలువెల్ల క్రమ్ముకొనగా, బుద్ధి నశించినవాడై, అడ్డచూపులు చూచుచు, తడి యారిన నోరు, మురకటించిన ముఖము కలవాడై పాపకార్యములు చేయుచుండును. క్రింది పెదవిని కొరుకుచు, తీవ్రకోపముతో భూమినంతటిని ఇచ్చినను మండిపడుచు కారుకూతలు కూయుచుండును. వాని మొగము చూచుట కెవడు కోరును? 

			శ్రియా హ్యభీక్ష్ణం సంవాసో మోహయత్య విచక్షణమ్, 

			సా తస్య చిత్తం హరతి శారదాభ్ర మివానిలః . 	16 

			సంపద నంటిపెట్టుకొని అదియే పనిగ నుండుట వివేకములేని వానిని మోహపెట్టును. సంపద, శరత్కాల మేఘమును వాయువువలె, అతని చిత్తమును గుంజుకొని పోవును. 

			అథైనం రూపమానశ్చ ధనమానశ్చ విన్దతి, 

			అభిజాతోఽస్మి సిద్ధోఽస్మి నాస్మి కేవలమానుషః. 	17 

			అటుపై అతనిని రూపగర్వము, ధనగర్వము పై కొనును. గొప్పకులమున పుట్టినవాడను. అన్నియు నెరవేరినవాడను. కేవలము మానవుడను కాను. (అనుకొనును). 

			ఇత్యేభిః కారణై స్తస్య త్రిభి శ్చిత్తం ప్రమాద్యతి,

			సంప్రసక్తమనా భోగాన్ విసృజ్య పితృసంచితాన్,

			పరిక్షీణః పరస్వానా మాదానం సాధు మన్యతే . 	18 

			ఈ మూడు కారణముల చేత వాని హృదయము తికమక పడుచుండును. భోగములపై తగులుకొన్న మనస్సు కలవాడై తాతతండ్రులు కూడబెట్టిన ధనములను వెచ్చపరచి, వట్టి పోయినవాడై పరులసొమ్ములను కైకొనుట (దొంగతనము చేయుట) మంచిదిగా తలపోయును. 

			త మతిక్రాన్త మర్యాద మాదదానం తతస్తతః,

			ప్రతిషేధన్తి రాజానో లుబ్ధా మృగమివేషుభిః. 	19 

			అట్లు హద్దుపద్దులులేకుండ ఆయాతావులందు ధనమును కొల్లగొట్టువానిని, వేటగాండ్రు మృగమును బాణములతో వలె, దండింతురు. 

			ఏవ మేతాని దుఃఖాని తాని తానీహ మానవమ్ , 

			వివిధాన్యుపపద్యస్తే గాత్ర సంస్పర్శజాన్యపి . 	20

			ఇట్టి మానవుని పెక్కు విధములగు దుఃఖములు కాల్పులు, గాయములు మున్నగునవి చేరుకొని బాధించుచుండును. 

			తేషాం పరమదుఃఖానాం బుద్ధ్యా భైషజ్యమాచరేత్,

			 లోకధర్మ మవజ్ఞాయ ధ్రువాణా మధ్రువైః సహ .	 21 

			తస్పనిసరియగు ఆ పరమదుఃఖములకు పెక్కుకాలము నిలిచి యుండని దేహము మున్నగువానితో పాటు లోకధర్మమగు పుత్రేషణ మొదలగు దానిని చీకొట్టి, జ్ఞానముతో తగిన ప్రతీకారము చేయవలయును. 

			నాత్యక్త్వా సుఖ మాప్నోతి నాత్యక్త్వా విన్దతే పరమ్

			 నాత్యక్త్వా చాభయః శేతే త్యక్త్వా సర్వం సుఖీ భవ. 	22 

			త్యాగము చేయక నరుడు సుఖము పొందడు. త్యాగము చేయక పరమును పొందడు. త్యాగము చేయక గుండె మీద చేయివైచుకొని నిద్ర పోజాలడు. కావున సర్వమును త్యజించి సుఖవంతుడవు కమ్ము. 

			ఇత్యేత ద్ధాస్తిన పురే బ్రాహ్మణే నోపవర్ణితమ్, 

			శంపాకేన పురా మహ్యం తస్మా త్త్యాగః పరో మతః . 	23

			ఇతి శ్రీ మహాభారతే శాన్తి పర్వణి మోక్షధర్మ పర్వణి 
శంపాక గీతాయాం షట్సప్తత్యధికశతతమోఽధ్యాయః 

			ఈ విధముగా హస్తినాపురమునందు శంపాకుడను బ్రహ్మజ్ఞాని మునుపు నాకు ఉపదేశించెను. అందు వలన త్యాగము అన్నింటికంటె మించినది. 

			ఇది శ్రీమహాభారతము శాంతిపర్వమున మోక్షధర్మపర్వమున శంపాకగీత గల 
నూటడెబ్బదియారవ అధ్యాయము 

			 

			యుధిష్ఠిర ఉవాచ - యుధిష్ఠిరు డిట్లు పలికెను. 

			ఈహమానః సమారంభాన్యది నాసాదయే ద్ధనమ్, 

			ధనతృష్ణాభి భూతశ్చ కిం కుర్వన్ సుఖ మాప్నుయాత్ . 	1

			కొన్ని తప్పనిసరి పనులను చేయగోరుచున్నవాడై ధనమును పొందజాలక, ధనముపై ఆశతో దెబ్బతిన్న హృదయము కలవాడు ఏమి చేసి సుఖమును పొందును? 

			భీష్మ ఉవాచ - భీష్ము డిట్లు చెప్పెను. 

			సర్వసామ్య మనాయాసం సత్యవాక్యం చ భారత,

			 నిర్వేద శ్చావిధిత్సా చ యస్య స్యా త్స సుఖీ నరః . 	2 

			అన్ని విషయములందును సమభావము, దేనికిని ఆయాసపడుకుండుట, సత్యవాక్యము, వైరాగ్యము, పనులయందు కోరిక లేకుండుట అను లక్షణములు 

			గల నరుడు సుఖవంతుడగును. 

			ఏతాన్యేవ పదాన్యాహుః పఞ్చ వృద్ధాః ప్రశాన్తయే, 

			ఏష స్వర్గశ్చ ధర్మశ్చ సుఖం చానుత్తమం మతమ్ . 	3 

			ఈ అయిదు పదములే మోక్షమునకై ఆశ్రయింపదగినవని వృద్ధులు చెప్పుదురు. ఇది స్వర్గము, ధర్మము, మిక్కిలి శ్రేష్ఠమగు సుఖము. 

			అత్రా ప్యుదాహరన్తీమ మితిహాసం పురాతనమ్, 

			నిర్వేదా న్మంకినా గీతం తన్నిబోధ యుధిష్ఠిర . 	4 

			ఈ విషయమున ప్రాతకాలపు ఇతిహాసమును ఉదాహరింతురు. ఇది మంకి నిర్వేదముతో పాడినది. యుధిష్ఠిరా! దానిని తెలిసికొనుము. 

			ఈహమానో ధనం మంకి ర్భగ్నేహశ్చ పునఃపున,

			కేనచిద్ధన శేషేణ క్రీతవాన్ దమ్యగోయుగమ్ 	5 

			ధనము సంపాదింపగోరి మంకియనువాడు, మాటిమాటికి కోరికలు చెడిపోవుచుండగా, ఏదో కొంచెము మిగిలిన ధనముతో రెండు గిత్తలను కొనెను. 

			సుసంబద్ధౌతు తౌ దమ్యౌ దమనాయాభినిఃసృతౌ,

			ఆసీన ముష్ర్టం మధ్యేన సహసైవాన్వధావతామ్ 	6 

			ఆ రెంటిని కాడికి కట్టి బండి లాగుట నేర్పుటకై తోలికొని వెళ్లుచుండగా దారి నడుమ ఒక ఒంటె నిలిచి యుండగా అప్పుడవి పరువెత్తి దానిపై బడెను. 

			తయోః సంప్రాప్తయో రుష్ట్రః స్కన్ధదేశ మమర్షణః,

			ఉత్థాయోత్క్షిప్యతౌ దమ్యౌ ప్రససార మహాజవః . 	7 

			అవి రెండును తన మెడపై పడగా తట్టుకొనలేని ఆ ఒంటె లేచి వానిని పైకెత్తుకొని గొప్పవేగముతో గుంజుకొని పోయెను. 

			హ్రియమాణా తు తౌ దమ్యౌ తేనోష్ట్రేణ ప్రమాథినా, 

			మ్రియమాణా చ సంప్రేక్ష్య మంకి స్తత్రా బ్రవీ దిదమ్.	8

			పొగరెక్కిన ఆ ఒంటె ఆ రెంటిని మెడ కిరువైపుల వేసికొని గుంజుకొని పోవుచుండగా చావబోవనున్న వానిని చూచి మంకి యిట్లు పలికెను. 

			న చైవావిహితం శక్యం దక్షేణాపీహితుం ధనమ్, 

			యుక్తేన శ్రద్ధయా సమ్య గీహాం సమనుతిష్ఠతా . 	9 

			ఎంత సమర్థుడైన వానికిని, శ్రద్ధకలవానికిని, చక్కగా పనిని చేయువానికిని దైవము సరిగా నెలకొల్పని పనిని చేయుటకు సాధ్యము కాదు. 

			కృతస్య పూర్వం చానర్థై ర్యుక్తస్యాప్యనుతిష్ఠతః, 

			బుద్ధిని ఇమం పశ్యత సంగత్యా మమ దైవ ముపప్లవమ్ . 	10

			నేను ధనమునకై చేయవలసిన దంతయు చేసితిని. కుదురుకొల్పుకొంటిని. ఇప్పుడు శ్రద్ధతో పనిచేయుచున్నాను. కాని చూడుడు. నా ఈ గిత్తల తగులము చేత దైవికముగా కీడు వచ్చిపడినది. 

			ఉద్యమ్యోద్యమ్య మే దమ్యౌ విషమేణైవ గచ్ఛతః,

			ఉత్క్షిప్య కాకతాళీయ ముత్ఫథేనైవ ధావతః. 	11 

			ఈ నారెండు గిత్తలును పడుచు లేచుచు ఎగుడు దిగుళ్లుగా పోవుచున్నవి. ఆ ఒంటె దైవఘటనవలన దారితెన్నులు లేక వీనిని ఎగవేసికొని పోవుచున్నది. 

			మణీ వో ష్ట్రస్య లంబేతే ప్రియౌ వత్సతరౌ మమ, 

			శుద్ధం హి దైవమేవేదం హఠేనై వాస్తి పౌరుషమ్ . 	12 

			నా ముద్దారు లేగదూడలు ఆ ఒంటెపై అటునిటు మణుల వలె వ్రేలాడుచున్నవి. దైవమే ఏ దోషము లేనిది. మొండితనముతో మాత్రమే పురుష ప్రయత్నము ఉన్నట్లు కానవచ్చును. 

			యది వాప్యుపపద్యేత పౌరుషం నామ కర్హిచిత్,

			అన్విష్యమాణం తదపి దైవ మేవావతిష్ఠతే . 	13 

			ఒకవేళ పురుషప్రయత్నమే ఫలమునకు వచ్చినప్పటికి అదియును వెదకి కొనుచు దైవమునే అంటిపెట్టు కొనియుండును. 

			తస్మా న్నిర్వేద ఏవేహ గన్తవ్యః సుఖ మిచ్ఛతా, 

			సుఖం స్వపితి నిర్విణ్ణో నిరాశ శ్చార్థ సాధనే . 	14 

			అందువలన సుఖమును కోరు వ్యక్తి వైరాగ్యమునే పొందవలయును. అర్థసాధనమునందు ఆశలులేనివాడు, వైరాగ్యము కలవాడు సుఖముగా నిద్రించును. 

			అహో సమ్యక్ శుకే నోక్తం సర్వతః పరిముచ్యతా, 

			ప్రతిష్ఠతా మహారణ్యం జనకస్య నివేశనాత్. 	15 

			జనకుని భవనమునుండి కారడవులకు బయలుదేరినవాడు, అన్నింటిని వదలివేసినవాడు అగు శుకుడు ఎంత చక్కగా పలికెను! 

			యః కామా నాప్నుయాత్ సర్వాన్ యశ్చైతాన్ కేవలాం స్త్యజేత్,

			 ప్రాపణాత్ సర్వకామానాం పరిత్యాగో విశిష్యతే . 	16 

			కామములన్నింటిని పొందు వాడొకడు. పొందిన కామము లన్నింటిని వదలివైచువాడు మరియొకడు. కోరికలన్నింటిని పొందుటకంటే వానిని మూల ముట్టుగా వదలి వైచుట గొప్పవిషయము. 

			నాన్తం సర్వవిధిత్సానాం గతపూర్వోఽస్తి కశ్చన,

			శరీరే జీవితే చైవ తృష్ణా మన్దస్య వర్ధతే . 	17 

			కోరిక లన్నింటిని తుదిముట్ట పొందిన వాడు మునుపెవ్వడును లేడు. తెలివి తక్కువ వానికి శరీరము నందును బ్రదుకు మీదను ఆశ పెరుగుచుండును. 

			నివర్తస్వ విధిత్సాభ్యః శామ్య నిర్విద్య కాముక,

			అసకృచ్చాసి నికృతో నచ నిర్విద్యసే తతః . 	18 

			ఓరి కాముకా! కోరికల నుండి మరలుము. వైరాగ్యమును పొంది శాంతి నందుము. పెక్కుమారులు మోసమునకు బలియైన వాడవై పిదప వైరాగ్యము పొందజాలవు. 

			క్షమిష్యే క్షిపమాణానాం న హింసిష్యే విహింసతః, 

			ద్వేష్యయుక్తః ప్రియం వక్ష్యా మ్యనాదృత్య తదప్రియమ్ . 	43 

			నన్ను ధిక్కరించుచున్న వానిని క్షమింతును. నన్ను హింసించుచున్న వానిని హింసింపను. వారు కావించిన అప్రియమును లెక్కగొనక ద్వేషింపదగిన వారితో కూడియుండువాడనై ప్రియమునే పలుకుదును. 

			 

			తృప్తః స్వస్థేన్ద్రియో నిత్యం యథా లబ్దేన వర్తయన్, 

			న సకామం కరిష్యామి త్వామహం శత్రు మాత్మనః . 	44 

			తృప్తి కలవాడనై, చక్కగా నిలిచియున్న ఇంద్రియములు గలవాడనై దొరికిన దానితో బ్రదుకుచు ఓ కామమా! నాకు పగవాడవగు నిన్ను కోరిక నెరవేరని దానినిగా చేయిదును. 

			నిర్వేదం నిర్వృతిం తృప్తిం శాస్త్రం సత్యం దమం క్షమామ్ ,

			సర్వభూతదయాం చైవ విద్ధి మాం సముపాగతమ్ . 	45 

			వైరాగ్యము, సుఖము, తృప్తి, శాంతి, సత్యము, దమము, సహనము, సర్వభూతముల యందు దయ అను వానిని పొందినవానినిగా నన్ను తెలిసికొనుము. 

			తస్మాత్ కామశ్చ లోభశ్చ తృష్ణా కార్పణ్య మేవ చ,

			త్యజన్తు మాం ప్రతిష్ఠన్తం సత్త్వస్థో హ్యస్మి సాంప్రతమ్ . 	46 

			అందువలన కామము, లోభము, ఆశ, దీనత, అనునవి మోక్షమునకై బయలుదేరిన నన్ను వదలివైచుగాక! ఇప్పుడు నేను సత్త్వ గుణమున స్థిరముగా నిలిచియుంటిని. 

			ప్రహాయ కామం లోభం చ సుఖం ప్రాప్తోఽస్మి సాంప్రతమ్ ,

			నాద్య లోభవశం ప్రాప్తో దుఃఖం ప్రాప్స్యా మ్యనాత్మవాన్ . 	47

			కామమును లోభమును వదలివైచి ఇప్పుడు నేను సుఖమును పొందితిని. ఈనాడు లోభమునకు చేజిక్కి ఆత్మహీనుడనై దుఃఖమును పొందను. 

			యద్య త్త్యజతి కామానాం తత్సుఖస్యాభిపూర్యతే,

			కామస్య వశగో నిత్యం దుఃఖమేవ ప్రపద్యతే . 	48 

			నరుడు కామములలో దేనిని దేనిని వదలి వైచునో యదియెల్ల అతనికి సుఖమును నింపును. కామమునకు వశమైన వాడు ఎల్లవేళల దుఃఖమునే పొందును. 

			కామానుబన్ధం నుదతే యత్కిఞ్చిత్ పురుషో రజః,

			కామక్రోధోద్భవం దుఃఖ మహ్రీ రరతి రేవ చ . 	49 

			నరుడు కామముల వెంటనంటు రజస్సును ఏకొంచెమైనను త్రోసివేయనే వలయును. కామక్రోధములవలన దుఃఖము, సిగ్గులేకుండుట, ప్రీతిపుట్టకుండుట అనునవి సిద్ధించును. 

			ఏష బ్రహ్మప్రతిషోఽహం గ్రీష్మే శీత మివ హ్రదమ్, 

			శామ్యామి పరినిర్వామి సుఖం మా మేతి కేవలమ్ . 	50 

			మండుటెండలో చల్లని కొలనులో దిగిన వానివలె ఇదిగో నేను బ్రహ్మమునందు స్థిరముగా నిలిచినవాడ నైతిని. శమము పొందితిని. విడివడితిని. కేవలమగు సుఖము నాకు లభించినది. 

			యచ్చ కామసుఖం లోకే యచ్చ దివ్యం మహత్సుఖమ్,

			తృష్ణాక్షయసుఖ స్యైతే నార్హతః షోడశీం కలామ్ . 	51 

			లోకమున కామములవలన కలుగు సుఖమును, దేవలోకములలో లభించు దొడ్డ సుఖమును, ఆశ విడనాడుటవలన కలిగెడు సుఖము యొక్క పదునారవ కళకును సాటిరావు. 

			ఆత్మనా సప్తమం కామం హత్వా శత్రు మివోత్తమమ్,

			 ప్రాప్యావధ్యం బ్రహ్మపురం రాజేవ స్యామహం సుఖీ . 	52 

			స్థూలదేహముతో పాటు ఏడవదైన కామమును, గొప్పశత్రువును వలె వధించి, వధింపనలవి కాని బ్రహ్మపురమును చేరుకొని నేను రాజువలె సుఖము కలవాడ నగుదును. 

			ఏతాం బుద్ధిం సమాస్థాయ మఙ్కి ర్నిర్వేద మాగతః, 

			సర్వాన్ కామాన్ పరిత్యజ్య ప్రాప్య బ్రహ్మ మహత్సుఖమ్ . 	53 

			ఇట్టి బుద్ధిని కుదురుకొల్పుకొని మంకి వైరాగ్యమును పొంది, కామములన్నింటితో తెగతెంపులు చేసికొని బ్రహ్మరూపమగు మహాసుఖమును అందుకొనెను. 

			దమ్య నాశకృతే మఙ్కి రమృతత్వం కిలాగమత్,

			అచ్ఛిన త్కామమూలం స తేన ప్రాప మహత్సుఖమ్ .	54 

			ఇతి శ్రీ మహాభారతే శాన్తిపర్వణి మోక్షధర్మపర్వణి 
మఙ్కి గీతాయాం సప్తసప్తత్యధికశ తతమోఽధ్యాయః 

			గిత్తదూడలు నశించిన కారణముగా మంకి అమృతత్వమును చేరుకొనెను. కామము కూకటివ్రేళ్లను కోసివైచెను. దానితో అతడు పరమ సుఖమును పొందెను. 

			ఇది శ్రీ మహాభారతము శాంతిపర్వమున మోక్షధర్మపర్వమున మంకిగీత గల నూటడెబ్బది యేడవ అధ్యాయము. 

			మంకివలె వైరాగ్యమునే పొందవలయును. దానిచేతనే యోగక్షేమముల సిద్ధి యగునని దృష్టాంతపూర్వకముగా చెప్పుచున్నారు. 

			భీష్మ ఉవాచ - భీష్ము డిట్లు పలికెను. 

			అత్రా ప్యుదాహర న్తీమ మితిహాసం పురాతనమ్,

			గీతం విదేహరాజేన జనకేన ప్రశామ్యతా.	 1 

			ఇందును ప్రాతకాలపు ఇతిహాసము నొకదానిని ఉదాహరింతురు. ఇంద్రియముల మిడిసిపాటు లేని విదేహరాజు జనకుడు దీనిని పాడెను. 

			అనన్త మివ మే విత్తం యస్య మే నాస్తి కిఞ్చన,

			మిథిలాయాం ప్రదీప్తాయాం న మే దహతి కిఞ్చన . 	2 

			నాకు అంతులేని ధనమున్నది. అయినను నాది ఏ కొంచెమును లేదు. మిథిల తగులబడి పోవుచుండగా నాకు కాలిపోయినది ఏ కొంచెమును లేదు. 

			అత్రైవోదాహర న్తీమం బోధ్యస్య పదసఞ్చయమ్,

			నిర్వేదం ప్రతివిన్యస్తం తం నిబోధ యుధిష్ఠిర . 	3 

			ఇచటనే బోధ్యుడను వాని పదముల సముదాయమును ఉదాహరింతురు. అందు నిర్వేదము చక్కగా నిలుపబడినది. యుధిష్ఠిరా! దానిని తెలియుము. 

			బోధ్యం శాన్త మృషిం రాజా నాహుషః పర్యపృచ్ఛతః,

			నిర్వేదా చ్ఛాన్తి మాపన్నం శాస్త్రప్రజ్ఞాన తర్పితమ్. 	4 

			వైరాగ్యమువలన శాంతిపొందినవాడు, శాస్త్రములందలి గొప్పజ్ఞానముచేత తృప్తినందినవాడు, శాంతుడునగు బోధ్యుడను ఋషిని నహుషునికుమారుడు ఇట్లు పృచ్ఛచేసెను. 

			ఉపదేశం మహాప్రాజ్ఞ శమ స్యోపదిశస్వ మే, 

			కాం బుద్ధిం సమనుధ్యాయ శాన్త శ్చరసి నిర్వృతః. 	5 

			మహా ప్రజ్ఞగల ఓఋషీ ! శాంతిని పొందు విధానమును గూర్చి నాకు ఉపదేశింపుము. నీవు ఏబుద్ధిని స్థిరముగా నిలుపుకొని శాంతుడవు, సుఖము పొందినవాడవు అయి తిరుగుచున్నావు? 

			బోధ్య ఉవాచ – బోధ్యు డిట్లు పలికెను. 

			ఉపదేశేన వర్తామి నానుశాస్మీహ కంచన, 

			లక్షణం తస్య వక్ష్యే ఽహం తత్స్వయం పరిమృశ్యతామ్. 	6

			 నాకెవరో చేసిన ఉపదేశముతో నేను తిరుగుచున్నాను. నేనెవనికి ఉపదేశింపను. ఆఉపదేశము లక్షణమును చెప్పెదను. నీయంత నీవే దానిని పరామర్శించుకొనుము. 

			పిఙ్గలా కురరః సర్పః సారఙ్గాన్వేషణం వనే, 

			ఇషుకారః కుమారీ చ షడేతే గురవో మమ 	7 

			పింగళ, లకుముకి పిట్ట, పాము, అడవిలో తిరుగు తుమ్మెద, బాణములు చేయువాడు, కుమారి అను నీ ఆరుగురు నాకు గురువులు. 

			భీష్మ ఉవాచ - భీష్ము డిట్లనెను. 

			ఆశా బలవతీ రాజ న్నైరాశ్యం పరమం సుఖమ్, 

			ఆశాం నిరాశాం కృత్వా తు సుఖం స్వపితి పిఙ్గలా. 	8 

			రాజా ! యుధిష్ఠిరా! ఆశ పెనుబలము కలది. సుఖము. ఆశను నిరాశచేసికొని పింగళ సుఖముగా నిద్రించును. 

			సామిషం కురరం దృష్ట్వా వధ్యమానం నిరామిషైః,

			ఆమిషస్య పరిత్యాగాత్ కురరః సుఖమేధతే. 	9 

			మాంసపుముక్క నోట కరచుకొన్న లకుముకిని చూచి మాంసము దొరకని పిట్టలు చంపబూనినవి. అది చూచిన ఒక లకుముకి నోటనున్న మాంసమును వదలివైచి సుఖముగా నున్నది. 

			గృహారంభో హి దుఃఖాయ న సుఖాయ కదాచన, 

			సర్పః పరకృతం వేశ్మ ప్రవిశ్య సుఖ మేధతే. 	10 

			ఇల్లు కట్టుకొనుట దుఃఖమునకే యగును. ఎన్నటికిని సుఖమునకు కాదు. పాము, చీమలు పెట్టిన పుట్టను చేరుకొని, సుఖముతో మెలగుచున్నది. 

			సుఖం జీవన్తి మునయో భైక్ష్యవృత్తిం సమాశ్రితాః,

			అద్రోహేణైవ భూతానాం సారఙ్గా ఇవ పక్షిణః. 	11 

			మునులు బిచ్చమెత్తుకొను బ్రదుకుతెరువును ఆశ్రయించి సుఖముగా బ్రదుకుచున్నారు. ఏ ప్రాణులకును కీడు చేయకున్నారు. వారు తుమ్మెదల వంటివారు. 

			ఇషుకారో నరః కశ్చి దిషా వాసక్త మానసః,

			సమీపేనాపి గచ్ఛన్తం రాజానం నావబుద్ధవాన్. 	12 

			ఒకానొక బాణకారుడు (కమ్మరి) బాణమునందే తగులుకొన్న మనస్సు కలవాడై చాల దగ్గరగా పోవుచున్న రాజును కూడ గుర్తింపకుండెను. 

			బహూనాం కలహో నిత్యం ద్వయోః సంకథనం ధ్రువమ్ ,

			ఏకాకీ విచరిష్యామి కుమారీ శంఖకో యథా. 	13 

			ఇతి శ్రీ మహాభారతే శాంతిపర్వణి మోక్షధర్మ పర్వణి బోధ్యగీతాయాం 
అష్టసప్తత్యధిక శతతమోఽధ్యాయః 

			పెక్కండ్రకు తప్పక కయ్యమగును. ఇద్దరైనచో ఉబుసుపోకమాటలు తప్పవు. కావున కుమారి శంఖకము వలె ఒంటరివాడనై మెలగుదును. 

			ఇది శ్రీమహాభారతము శాంతి పర్వమున మోక్షధర్మపర్వమున బోధ్యగీతగల 
నూటడెబ్బది యెనిమిదవ అధ్యాయము. 

			యుధిష్ఠిర ఉవాచ - ధర్మరా జిట్లనెను. 

			కేన వృత్తేన వృత్తజ్ఞ వీతశోక శ్చరే న్మహీమ్, 

			కిఞ్చ కుర్వ న్నరో లోకే ప్రాప్నోతి గతి ముత్తరామ్ .	1 

			తాతా ! నీకు అన్ని విధములైన నడవడులును తెలియును. నరుడు ఏ నడవడితో శోకముపోయినవాడయి భూమిపై తిరుగవలయును? లోకమున నతడు ఏమిచేసి ఉత్తమగతి నందుకొనును? 

			భీష్మ ఉవాచ - భీష్ము డిట్లు చెప్పెను. 

			అత్రాప్యుదాహరన్తీమ మితిహాసం పురాతనమ్,

			ప్రహ్లాదస్య చ సంవాదం మునే రాజగరస్య చ . 	2 

			ఈ విషయమున ఈ ప్రాతకాలపు ఇతిహాసమును చెప్పుచుందురు. ఇది ప్రహ్లాదునకు ఆజగరమునికి నైన సంవాదము. 

			చరన్తం బ్రాహ్మణం కఞ్చి త్కల్పచిత్త మనామయమ్ ,

			 పప్రచ్ఛ రాజా ప్రహ్లాదో బుద్ధిమాన్ బుద్ధిసంమతమ్ .	 3  

			చెదరని చిత్తము కలవాడు, ఏమానస వికారములు లేనివాడు బుద్ధి కిష్టమయిన వాడునయి తిరుగుచున్న ఒక బ్రాహ్మణుని బుద్ధిమంతుడగు ప్రహ్లాదమహారాజు ఇట్లు అడిగెను. 

			ప్రహ్లాద ఉవాచ - ప్రహ్లాదు డిట్లనెను. 

			స్వస్థః శక్తో మృదు ర్దాన్తో నిర్విధిత్సోఽ నసూయకః,

			సువాక్ ప్రగల్భో మేధావీ ప్రాజ్ఞ శ్చరసి బాలవత్ . 	4 

			అలజడిలేనివాడవు, శక్తికలవాడవు, మెత్తనివాడవు, జితేంద్రియుడవు, పనులకై ప్రాకులాడనివాడవు, అసూయ లేనివాడవు, చక్కని వాక్కులు కలవాడవు, ప్రతిభ కలవాడవు, తెలివికలవాడవు, తత్త్వమెరిగినవాడవు నగు నీవు బాలునివలె తిరుగుచున్నావు. 

			నైవ ప్రార్థయసే లాభం నాలాభేష్వనుశోచసి, 

			నిత్యతృప్త ఇవ బ్రహ్మ న్న కిఞ్చిదివ మన్యసే. 	5 

			లాభమును కోరవు. నష్టములయందు దుఃఖపడవు. బ్రాహ్మణుడా! నిత్య తృప్తునివలె ఏమియు భావింపవు. 

			స్రోతసా హ్రియమాణేషు ప్రజాసు విమనా ఇవ, 

			ధర్మకామార్థ కార్యేషు కూటస్థ ఇవ లక్ష్యసే . 	6 

			ధర్మకామార్థముల కార్యములందు ప్రజలందరు ప్రవాహవేగముతో కొట్టుకొనిపోవుచుండగా మనస్సు లేనివాలె, కూటస్థుని వలె కన్పట్టుచున్నావు. 

			నానుతిష్ఠసి ధర్మార్థౌన కామే చాపి వర్తసే, 

			ఇన్ద్రియార్థా ననాదృత్య ముక్త శ్చరసి సాక్షివత్ . 	7 

			ధర్మార్థములను ఆచరింపవు. కామమునందు మెలగవు. ఇంద్రియ విషయములను అనాదరించి ముక్తుడవై సాక్షివలె తిరుగుచున్నావు. 

			కా ను ప్రజ్ఞా శ్రుతం వా కిం వృత్తిర్వా కాను తే మునే,

			క్షిప్ర మాచక్ష్వ మే బ్రహ్మన్ శ్రేయో య దిహ మన్యసే . 	8

			ఈ నీప్రజ్ఞ ఎట్టిది? నీవు నేర్చిన శాస్త్రమేది? నీ ప్రవృత్తి ఎట్టిది? ఓ మునీ! ఓ బ్రహ్మజ్ఞానీ! నాకేది శ్రేయమో, ఇచట మేలు కోరితివేని, వెనువెంటనే చెప్పుము. 

			భీష్మ ఉవాచ - భీష్ము డిట్లు చెప్పెను. 

			అనుయుక్తః స మేధావీ లోకధర్మ విధానవిత్, 

			ఉవాచ శ్లక్ష్ణయా వాచా ప్రహ్లాద మనపార్థయా . 	9 

			ప్రహ్లాదు డిట్లడుగగా ఆమేధావి, లోకధర్మ విధానమును చక్కగా ఎరిగిన వాడు మెత్తనిది, అపార్థములు లేనిది అగు వాక్కుతో ప్రహ్లాదునితో ఇట్లు పలికెను. 

			పశ్య ప్రహ్లాద భూతానా ముత్పత్తి మనిమిత్తతః, 

			హ్రాసం వృద్ధిం వినాశం చ న ప్రహృష్యే న చ వ్యథే . 	10 

			చూడు నాయనా! ప్రహ్లాదా! ప్రాణుల ఉత్పత్తి, తరుగుదల, పెరుగుదల, వినాశము అనునవి అనిమిత్తముగా జరుగుటను గమనింపుము. దానిని గూర్చి నేను ఆనందింపను. వ్యథ చెందను. 

			స్వభావా దేవ సందృశ్యా వర్తమానాః ప్రవృత్తయః,

			స్వభావ నిరతాః సర్వాః పరితుష్యే న్న కేనచిత్. 	11 

			అప్పటి అప్పటి ప్రవృత్తులన్నియు స్వభావమువలననే అగుచున్నవిగా చూడదగినవి. అందువలన ఎవ్వడును దేనిచేతను సంతోషపడరాదు. 

			పశ్య ప్రహ్లాద సంయోగాన్ విప్రయోగ పరాయణాన్,

			సంచయాంశ్చ వినాశాన్తా న్న క్వచి ద్విదధే మనః . 	12 

			ప్రహ్లాదా! కలయికలన్నియు ఎడబాటే తుది గతిగా కలవనియు, కూడబెట్టిన వన్నియు నాశమే ముగింపుగాగలవనియు పరికింపుము. అందువలన నేను ఎందును మనస్సు నిలుపను. 

			అన్తవన్తి చ భూతాని గుణయుక్తాని పశ్యతః,

			ఉత్పత్తినిధనజ్ఞస్య కిం కార్య మవశిష్యతే . 	13 

			ఆయాగుణములతో కూడిన భూతములన్నియు, పరిశీలించువానికి,ఉత్పత్తివినాశములు ఎరిగినవానికి, అంతము కలవియే యగుచున్నవి. ఇంక మిగిలిన కార్యమేమున్నది? 

			జలజానా మపి హ్యన్తం పర్యాయేణోపలక్షయే, 

			మహతా మపి కాయానాం సూక్ష్మాణాం చ మహోదధౌ .	14

			మహాసముద్రమునందు నీటబుట్టిన గొప్పదేహములకును, సూక్ష్మదేహములకును పర్యాయముగా నాశము కానవచ్చుచున్నది. 

			జఙ్గమస్థావరాణాం చ భూతానా మసురాధిప,

			పార్థివానా మపి వ్యక్తం మృత్యుం పశ్యామి సర్వశః . 	15 

			రాక్షసరాజా! కదలునవి, స్థిరముగా నుండునవి యగు భూతములకు, భూమిపై నుండు వాని కన్నింటికి మృత్యువు తప్పదని నేను అన్నివిధముల చూచుచున్నాను. 

			అన్తరిక్షచరాణాం చ దానవోత్తమ పక్షిణామ్, 

			ఉత్తిష్ఠతే యథాకాలం మృత్యు ర్బలవతా మపి . 	16 

			దానవశ్రేష్ఠుడా! ఆకాశమున తిరుగు పక్షులకును, ఎంత బలము కలవానికిని, కాలము ననుసరించి మృత్యువు నిలిచియే యున్నది. 

			దివి సంచరమాణాని హ్రస్వాని చ మహాన్తి చ,

			జ్యోతీంష్యపి యథాకాలం పతమానాని లక్షయే . 	17 

			గగనమున తిరిగెడు నక్షత్రములు, చిన్నవి, పెద్దవి కూడ కాలముననుసరించి రాలిపోవుచుండగా చూచుచున్నాను. 

			ఇతి భూతాని సంపశ్య న్ననుషక్తాని మృత్యునా, 

			సర్వసామాన్యగో విద్వాన్ కృతకృత్యః సుఖం స్వపే. 	18 

			ఇట్లు మృత్యువు కోరలలో చిక్కుకొన్న భూతములను పరికించుచు సర్వసామాన్యమును పొందినవాడను, తత్త్వమెరిగినవాడను, అన్నింటిని చక్కబెట్టుకొన్నవాడనునై సుఖముగా నిద్రించుచున్నాను. 

			సుమహాన్త మపి గ్రాసం గ్రసే లబ్ధం యదృచ్ఛయా, 

			శయే పున రభుఞ్జానో దివసాని బహూన్యపి . 	19 

			ప్రయత్నములేక సమకూడిన తిండి ఎంత ఎక్కువ అయినను తిందును. పెక్కుదినములు ఏమియు తినకయే పడియుందును. 

			 ఆశయన్త్యపి మా మన్నం పున ర్బహుగుణం బహు,

			 పున రల్పం పున స్తోకం పున ర్నై వోపపద్యతే . 	20 

			పెక్కుగుణములు గల ఎక్కువ అన్నమును నాకు పెట్టుచుందురు. ఒక్కొక్క మారు కొంచెము, మరియొక మారు చాలకొంచెము అన్నము నిత్తురు. కొన్నియెడల ఏ మాత్రమును దొరకదు. 

			కణం కదాచిత్ ఖాదామి పిణ్యాకమపి చ గ్రసే, 

			భక్షయే శాలిమాంసాని భక్షాం శ్చోచ్చావచాన్ పునః . 	21 

			ఒకప్పు డొక మెతుకు మాత్రమే తిందును. మరియొకప్పుడు తెలకపిండి ముక్కను భుజింతును. ఒక్కొక్కప్పుడు మంచి వరిఅన్నమును మాంసములను తినుచుందును. ఇంకొక వేళ మిక్కిలి శ్రేష్ఠములగు గారెలు, బూరెలు మున్నగు వానిని తిందును. 

			శయే కదాచి త్పర్యఙ్కే భూమా వపి పునఃశయే,

			ప్రాసాదే చాపి మే శయ్యా కదాచి దుపపద్యతే . 	22 

			ఒకప్పుడు మేలైన పాన్పుపై పవ్వళింతును. మరల వట్టినేలపై పడుకొందును. ఒక్కొక్కప్పుడు గొప్ప భవనమునందును నాకు శయ్య ఏర్పడును. 

			ధారయామి చ చీరాణి శాణక్షౌమాజినాని చ,

			మహార్హాణి చ వాసాంసి ధారయామ్యహ మేకదా. 	23 

			నారబట్టలను, ముతకబట్టలను, తోళ్లను కూడ కట్టుదును. ఒక్కొక్కప్పుడు మిక్కిలి వెలగల చీనాంబరములను కూడ ధరింతును. 

			న సన్నిపతితం ధర్మ్య ముపభోగం యదృచ్ఛయా,

			ప్రత్యాచక్షే న చాప్యేన మనురుద్ధ్యే సుదుర్లభమ్. 	24 

			ప్రయత్నము లేకయే వచ్చిపడునది, ధర్మమునకు విరుద్ధము కానిది యగు పదార్థమును కాదని త్రోసి వేయను. లభింపని వస్తువు కొరకు వెంపరలాడను. 

			అచల మనిధనం శివం విశోకం 

			శుచి మతులం విదుషాం మతే ప్రవిష్టమ్, 

			అనభిమత మసేవితం విమూఢై 

			ర్వ్రత మిద మాజగరం శుచి శ్చరామి.	25 

			సుస్థిరమైనది, నాశనము లేనిది, శుభమైనది, శోకములేనిది, శుద్ధమైనది, సాటిలేనిది, జ్ఞానసంపన్నుల మతమునందు ప్రవేశించినది, ఏ కొంచెము వివేకము లేని వారికి ఇష్టము కానిది, వారు సేవింపనిది అగు ఈ ఆజగరవ్రతమును శుద్ధుడనై ఆచరించు చుందును. 

			అచలితమతి రచ్యుతః స్వధర్మాత్

			పరిమిత సంసరణః పరావరజ్ఞః ,

			విగతభయకషాయలోభమోహో 

			వ్రత మిద మాజగరం శుచి శ్చరామి. 	26 

			పట్టువదలని బుద్ధికలవాడను, నాదగు ధర్మమునుండి జారుపాటులేనివాడను, హద్దు లెరిగిన ప్రవృత్తులు కలవాడను, కడచినదానిని, రానున్నదానిని చక్కగా ఎరిగినవాడను, భయము, రాగద్వేషములు, లోభము, మోహము అనువానిని పోనాడినవాడను, పవిత్రుడను అయి ఈ ఆజగరవ్రతము నాచరించుచుందును. 

			అనియత ఫలభక్ష్యభోజ్యపేయం 

			విధిపరిణామ విభక్త దేశకాలమ్ ,

			 హృదయసుఖ మసేవితం కదర్యై 

			ర్వ్రతమిద మాజగరం శుచి శ్చరామి. 	27 

			కూడబెట్టబడనిఫలములు, భక్ష్యములు, భోజ్యములు, పానీయములు కలదియు, విధియొక్క పరిణామముచేత ఏర్పరుపబడిన దేశకాలములు కలదియు,హృదయమునకు సుఖమైనదియు, విషయములకై పడిచచ్చువారు సేవింప జాలనిదియు అగు ఈ ఆజగర వ్రతమును పవిత్రుడనై ఆచరింతును. 

			ఇద మిదమితి తృష్ణయాభిభూతం 

			జన మనవాప్తధనం విషీదమానమ్, 

			నిపుణ మనునిశమ్య తత్త్వబుద్ధ్యా 

			వ్రతమిద మాజగరం శుచి శ్చరామి. 	28 

			నాకిది కావలయును, ఇది కావలయును అని ఆశతో చావు దెబ్బలు తినుచు, ధనమును పొందజాలక క్రుళ్లి క్రుళ్లి ఏడ్చుచున్న జనమును తత్త్వబుద్ధితో నేర్పుతో పరిశీలించి పరిశుద్ధుడనై ఈ ఆజగరవ్రతమును చేయుచుందును. 

			బహువిధ మనుదృశ్య చార్థహేతోః 

			కృపణ మిహార్య మనార్య మాశ్రయన్తమ్,

			ఉపశమరుచి రాత్మవాన్ ప్రశాన్తో 

			వ్రతమిద మాజగరం శుచి శ్చరామి. 	29 

			ధనము కొరకు నీచుడు, లోభియునగు స్వామిని అంటిపెట్టుకొన్న పెక్కు విధములగు జనులను పరికించి, వైరాగ్యమునందు రుచి కలవాడనై, మనస్సును జయించిన వాడనై, ప్రశాంతుడనై, శుచినై ఈ ఆజగరవ్రతమును ఆచరించు చున్నాను. 

			సుఖమసుఖ మలాభ మర్థలాభం 

			రతి మరతిం మరణం చ జీవితం చ,

			విధినియత మవేక్ష్య తత్త్వతోఽహం 

			వ్రతమిద మాజగరం శుచిశ్చరామి. 	30

			సుఖము - దుఃఖము, నష్టము - ధనలాభము, ప్రీతి - అప్రీతి, చావు - బ్రదుకు అనునిట్టి వన్నియు విధి, ముందే ఏర్పరచినవి అని తత్వమును బట్టి కనిపట్టిన నేను పరిశుద్ధుడనై ఈ ఆజగరవ్రతమును ఆచరించుచున్నాను. 

			అపగతభయరాగ మోహదర్పో 

			ధృతి మతిబుద్ధి సమన్వితః ప్రశాన్తః,

			ఉపగత ఫలభోగినో నిశమ్య 

			వ్రత మిద మాజగరం శుచి శ్చరామి.	 31 

			భయము, రాగము, మోహము, గర్వము అనునవి తొలగిపోగా, ధృతి, మతి, బుద్ధి అనువానితో కూడినవాడనై, ప్రశాంతుడనై, దరికివచ్చిన ఫలమే అనుభవించు సర్పములను గూర్చి చక్కగా విని ఈ ఆజగరవ్రతమును నేను ఆచరించుచున్నాను. 

			అనియత శయనాసనః ప్రకృత్యా 

			దమనియమవ్రత సత్యశౌచయుక్తః,

			అపగతఫలసంచయః ప్రహృష్టో 

			వ్రతమిద మాజగరం శుచి శ్చరామి. 	32 

			ప్రత్యేకముగా ఏర్పరచుకొనని శయనము, ఆసనము కలవాడనై, సహజముగా ఏర్పడిన నిగ్రహము, నియమములు, వ్రతములు, సత్యము, పరిశుద్ధత అనువానితో కూడినవాడనై, ఫలములను కూడ బెట్టుపనిని తొలగించుకొన్న వాడనై పరమానందము కలవాడనై ఈ ఆజగరవ్రతము నాచరించుచున్నాను. 

			అపగత మసుఖార్థ మీహనార్థై 

			రుపగతబుద్ధి రవేక్ష్య చాత్మసంస్థమ్, 

			తృషిత మనియతం మనో నియన్తుం 

			వ్రతమిద మాజగరం శుచి శ్చరామి. 	33 

			కోరికల విషయములచేత దుఃఖము కొరకే ఆత్మకు పెడమొగము వెట్టి యున్నదియు, దప్పిగొన్నట్టిదియు, ఒకతీరు తెన్నులు లేనిదియు నగు మనస్సును, ఆత్మయందే పరిసమాప్తికలదియగునట్లు పట్టి నిలుపుటకై పొందిన వివేకము కలవాడనై ఈ ఆజగరవ్రతమును శుచినై ఆచరించుచున్నాడను. 

			నహృదయ మనురుధ్య వాఙ్మనో వా 

			ప్రియసుఖ దుర్లభతా మనిత్యతాం చ, 

			తదుభయ ముపలక్షయ న్నివాహం 

			వ్రతమిద మాజగరం శుచి శ్చరామి. 	34 

			హృదయమును, మాటను, మనస్సును లెక్కగొనక ప్రియసుఖములు దుర్లభములగుటను, అనిత్యములగుటను - ఈ రెంటిని గమనించుచున్న వానివలె నేను శుచినై ఈ ఆజగర వ్రతమును ఆచరించుచున్నాను. 

			బహు కథిత మిదం హి బుద్ధిమద్భిః 

			కవిభి రపి ప్రథయద్భి రాత్మకీర్తిమ్, 

			ఇదమిద మితి తత్ర తత్ర హన్త 

			స్వపరమతై ర్గహనం ప్రతర్కయద్భిః. 	35 

			బుద్ధిమంతులు, మేధావులు, ఆత్మకీర్తిని వెల్లడించుకొనువారునగు పెక్కండ్రు, తమ భావములతో ఇతరుల భావములతో గొప్పగా తర్కించుచున్నవారు ఇది, ఇది అని అందందు దీనిని గూర్చి చెప్పియున్నారు. 

			తదిద మనునిశమ్య విప్రపాతం 

			పృథగభిపన్న మహాబుధై ర్మనుష్యైః, 

			అనవసిత మనన్తదోష పారం 

			నృషు విహరామి వినీతదోషతృష్ణః. 	36 

			సరియగు జ్ఞానములేని నరులు ఆత్మకంటె వేరుగా తలపోసెడు ఈ జగత్తు మహాఘోరమైన పాతము కలదిగా ఆలోచించి, ఇది అవసానము లేనిదని, నాశము దోషము, పారము లేనిదని నిశ్చయించుకొని దోషములను, దాహములను కట్టడి చేసికొన్న వాడనై నరులయందు తిరుగుచుందును. 

			భీష్మ ఉవాచ - భీష్ము డిట్లు పలికెను. 

			అజగరచరితం వ్రతం మహాత్మా 

			య ఇహ నరోఽనుచరే ద్వినీతరాగః, 

			అపగతభయలోభమోహ మన్యుః 

			స ఖలు సుఖీ విచరే దిమం విహారమ్. 	37 

			ఇతి శ్రీమహాభారతే శాంతి పర్వణి మోక్షధర్మ పర్వణి 
అజగర ప్రహ్లాద సంవాదే ఏకోనాశీత్యధిక శతతమోఽధ్యాయః 

			మహాత్ముడు, రాగము మొదలగువానిపై అదుపుకలవాడు, భయము, లోభము, మోహము, కోపము అను వానిని తుడిచివైచినవాడు నగునరుడు ఈ అజగర వ్రతరూపమైన ఆటయందు ప్రవర్తించునేని సుఖవంతుడగును. 

			ఇది శ్రీమహాభారతము శాంతి పర్వమున మోక్షధర్మ పర్వమున 
అజగర ప్రహ్లాద సంవాదముగల నూట డెబ్బది తొమ్మిదవ అధ్యాయము. 

		

		
			
			

		

		
			1. 	అతిక్రామతి - ముదిమి, చావు మొదలగువానిచేత నరులకు పరాభవము కలిగించుచుండగా - అని భావము. 

			5. 	యథార్థయోగమ్ - ఫలసంబంధమును అతిక్రమింపకుండ; 

			6. 	మునిః - ధ్యానము చేయు భిక్షువు 

			7. 	అభ్యాహతే - మృత్యువుచేత అన్నివైపుల కొట్టబడగా, పరివారితే - ముసలితనము పైకొనియుండగా; అమోఘాసు - ఆయువును హరించుటలో సఫలము లగుచు, రాత్రిషు - రాత్రులు - కడచుచుండగా. 

			10. 	అమోఘా - అనుదానికి అహోవా అని పాఠాంతరము కలదు. అప్పుడు అహో అనునది దుః ఖ సూచకము; 'వా' అనుదానికి ఏవ - అని అర్థము. వెళ్లియే పోవును నిలువవు అని భావము. జ్ఞానేన అపిహితః - జ్ఞానమను కవచము తొడుగుకొనని నావంటివాడు భయపడుకుండుటెట్లు? అని భావము. 

			11. 	వన్ధ్యమ్ - నిష్ఫలము 

			12. 	మృత్యువు సమీపించినపుడు ఎవడు సుఖము పొందునని భావము 

			13. 	పుష్పాణి - కామ్యకర్మ ఫలములను; ఉరణమ్ - మేకను

			17.  	ఏషామ్ - వీరికి - భార్యాపుత్రాదులకు 

			19. 	సఞ్చిన్వానకమ్ - ఎట్టినీచ విధముతోనైనను కూడబెట్టువానిని; 

			20. 	కార్యమ్ - చేయుట కిష్టపడుదానిని; కృతాకృతమ్ సగము చేసిన దానిని; ఈహా - ఆశ 

			21. 	ఫలమప్రాప్తమ్ - చేసిన పని ఫలమును పొందనివానిని; 

				కర్మసంజ్ఞితమ్ చేయుపనికి సంబంధించిన పేరు కలవానిని వణిక్కు, కమ్మరి, కుమ్మరి వంటి పేర్లు గలవానిని - అని భావము. 

			25. 	ఇట్లు పుత్రాదులయందు వైరాగ్యమును తెలిపి వాని త్యాగమును గూర్చి చెప్పుచున్నాడు. గ్రామ మనగా స్త్రీలు మున్నగువాని సముదాయము; దానియందలి రతియే మృత్యుముఖము. దేవానామ్ - ఇంద్రియములనెడు పశువులకు; గోష్ఠః - కొట్టము - బంధించుతావు వంటిది. అరణ్యము - ఏకాంత ప్రదేశము. గృహమును విడచి ఎవ్వరు లేనిచోట ధ్యానపరుడు కావలయునని భావము - 'గోష్ఠః' ఇది పుంలింగ మగుట ఆర్షము. 

			26. 	యాన్తి - పోవుదురు - ముక్తినందుకొందురని భావము.  

			27. 	న, హింసయతి - హింసింపజేయకుండునో - తాను చేయడు. ఇతరుల చేయింపడు అని భావము. మనోవాక్కాయ హేతుభిః - హేతువనగా శ్రాద్ధాదుల నిమిత్తము. వానితో; జీవితార్థాపనయనైః - జీవితమును, ధనములను మూలముట్టుగా కొల్లగొట్టు క్రూరమృగములు, దోపిడిదొంగలు మొదలగు ప్రాణులుకూడ అట్టివారిని హింసింపరని భావము. ఏలయన నిమిత్తము - తగినకారణము - లేదు కనుక - విష్ణుపురాణమున నిట్లు కలదు.

			 “యఃపరస్య న పాపాని చిన్తయత్యాత్మనోయథా 

			   తస్య పాపాగమ స్తాత హేత్వాభావా న్న విద్యతే” 

				'ఎవడు పరుని విషయమున మనసులో కూడ పాపములు తలపకుండునో అట్టివానికి, కారణములు లేని కారణముగా పాపములరాకడ యుండదు. ప్రాణిభిః న స బధ్యతే - 'అనుచోట కర్మభి ర్నస బధ్యతే అనియు పాఠము. అప్పుడు మనస్సు, మాట, చేష్ట అనువానిచేత అపధ్యానము, కారుకూతలు, ఆయుధములను ప్రయోగించుట మొదలగువానితో సంబంధము పొందడని అర్థము. 

			28. 	మృత్యు సేనామ్ - మృత్యుదేవత సేన యనగా ముసలితనము, రోగము మొదలగునది; సత్యమ్ - దేనిచేతను బాధపొందని ఆత్మతత్త్యమును పొందించు యోగధర్మము. దీనిచేత “వతస్య రోగో వజరా వ మృత్యుః ప్రాప్తస్య యోగాగ్ని మయం శరీరమ్” “యోగాగ్నిమయమగు శరీరమును పొందినవానికి రోగము, ముదిమి, చావు అనునవి లేవు' అను శ్రుతివాక్యార్థము చెప్పినట్లయినది. ‘ఋతే సత్యమసత్యాద్యమ్’ అను పాఠమున 'అసత్యము అద్యము - తినబడు వస్తువుగా గల - అసత్యమును మ్రింగివేయునట్టి సత్యము అని అర్థము.

			29.  	సత్యవ్రతాచారః - బ్రహ్మమును పొందించు వ్రతములైన యమ నియమాదులను ఆచరించువాడు; సత్యయోగః - చిత్తు - జ్ఞానమువలె కన్పట్టు జీవుని, ప్రవిలాపనము నామరూపములు లేకుండ రూపుమాపు పని యందు శ్రద్ధకలవాడు, సత్యాగమః ప్రమాణభూతమైన గురు దేవవాక్యము కలవాడు. 

			30. 	ఇచట దేహ మనగా చిత్తము. మోహమనగా విషయములందలి పారవశ్యము. సత్యేన - మోహమును వదలుట యనెడె యోగముచేత. 

			“మన ఏవ మనుష్యాణాం కారణం బన్ధమోక్షయోః

			 బన్ధాయ విషయాసక్తం ముక్త్యై నిర్విషయం స్మృతమ్”. 

				మనుష్యుల మనస్సే బంధమోక్షములకు కారణము. విషయములందలితగులము బంధముకొరకును, విషయములు తొలగినస్థితి ముక్తి కొరకును అగును - అను శ్లోకార్థము  ఇందు సమన్వయ మగుచున్నది. 

			31. 	క్షేమీ - పరమసుఖమునుకోరువాడై; అమర్త్యవత్ - హిరణ్యగర్భుని వలె.

			32.  	శాంతియజ్ఞ మనగా నివృత్తి మార్గమును అభ్యసించుట; బ్రహ్మయజ్ఞ మనగా నిత్యము ఉపనిషత్తుల అర్థమును నెమరువేసికొనుట; వాగ్యజ్ఞము ప్రణవజపము; మనోయజ్ఞము - అకార ఉకారమకార అర్థమాత్రములలో ముందుముందుదానిని తరువాతి తరువాతి దానిలో ప్రవిలాపనము చేయుట, కర్మయజ్ఞము - స్నానము, శౌచము, గురుశుశ్రూష మొదలైన ఆవశ్యకధర్మములను అనుష్ఠించుట; ఉదగాయనే - దేవయానమార్గము నిమిత్తముగా; 'ఉదయగనే' దీర్ఘము ఆర్షము, ఇట్టి అయిదు యజ్ఞములందు శ్రద్ధ కలవాడనగుదును. 

			33. 	అన్తవద్భిః - అనిత్యములైన ఫలములుగల; క్షేత్రయజ్ఞః - శరీర త్యాగములచేత; పిశాచవత్ - ఒకానొక పిశాచము దొరికిన ప్రతి శరీరమును వెనుకటి వెనుకటి వాసనల వశమున విషము, అగ్ని, ఉరి మొదలగు వానిచేత హింసించును. అట్లే నేనును పశువు మున్నగు దేహమును ఆత్మదేహముగా చూచుచు ఎట్లు నాశనము చేయుదును? 

				క్షత్ర యజ్ఞః ఆనియు పాఠము అప్పుడు క్షత్రియులకు ఉచితములగు   యుద్ధయజ్ఞతుల్యములచేత అని అర్థము. 

			34. 	ప్రణిహితమ్ - సమర్పితము; సర్వమ్ - సర్వరూపమగు బ్రహ్మమును; అవాప్నుయాత్ - పొందును. 

				“సత్యంచ సవై పరమాప్నుయాత్” అనియు పాఠము. 

			35. 	విద్యా - గ్రంథజ్ఞానము బ్రహ్మాకారము, చరమమగు అంతఃకరణ వృత్తియు, జ్ఞానమను మరియొక పేరు గలది. 

			36. 	తండ్రి చెప్పిన ఆశ్రమముల వరుసను నిరసించుచున్నాడు. ఆత్మని - బ్రహ్మమునందు; ఆత్మవా - బ్రహ్మరూపముతో పుట్టితిని. తండ్రి కారణముగా తల్లియందు పుట్టినవాడను కానని భావము; ఆత్మనిష్ఠః - బ్రహ్మమునే అయినవాడను; అప్రజః - సంతానము లేనివాడను; 'వా' శబ్దము 'ఏవ' అను నర్థము కలది. నాకు సంతానమే ఉండదని భావము; ఆత్మని, ఏవ, భవిష్యామి - బ్రహ్మము నందే పుట్టుదును, అంతేకాని భార్యయందు పుత్రరూపమున పుట్టనని అర్థము. 

			37. 	ఏకతా - ఒంటరితనము; శీలమ్ - కొనియాడదగిన నడవడి; దణ్డ విధానమ్ - మనస్సు, మాట, చేష్టలతో హింసను వదలివేయుట; ఆర్జవము - కల్ల కపటములు లేకుండుట; క్రియాభ్యః - యాగము మొదలగు పనులనుండి; ఉపరమః - మరలిపోవుట. 

			38. 	గుహామ్ - బుద్ధిని.  

			1. 	ధనవంతులకు సుఖదుఃఖరూపమైన ముక్తి సంసారముల రాక ఎట్టిది? దేనిచేత కలుగును? ధనహీనులకు అది యెట్టిది? అని ప్రశ్నతాత్పర్యము. స్వతన్త్రిణః - తమ తమ శాస్త్రముల ననుసరించువారు. 

			2. 	“అమృతత్త్వస్య నాశోఽస్తి విత్తేన” - ‘ధనములచేత అమృతత్వమునకు నాశము కలదు. “త్యాగేనైకేఽమృతత్వ మానశుః” ‘త్యాగముచేతనే కొందరు అమృతత్వము ననుభవించిరి’. అను శ్రుతి వాక్యములను బట్టి దరిద్రులే మోక్షమున కర్హులు, ధనవంతులు కారని చెప్పబోవుచున్నారు. 

				శంపాకుడనగా శమ్ ఆత్మసుఖముచేత, పాకః - రాగద్వేషాదులు లేని కారణమున నిర్మలుడు అని అర్థము. 

			3. 	కుచైలుడు - చినుగువస్త్రముల వాఁడు; ధనములేని వాడు కావున అన్నవస్త్రములు లేనివాడని తాత్పర్యము. 

			5. 	మార్గే - దారియందు; అభిసన్నయేత్ - దైవము నిన్ను చేర్చినచో; మార్గము అని ప్రథమాంత పాఠమైనచో మార్గము లభించినచో - అని అర్థము. 

			6. 	అకామాత్మా - కామము మొదలగు ధర్మముగల, ఆత్మయనగా చిత్తము కలవాడు కామాత్ముడు. “కామః సంకల్పో విచికిత్సా శ్రద్ధాఽశ్రద్ధా ధృతి రధృతి ర్హ్రీర్ధీర్భీ రిత్యే తత్సర్వం మన ఏవ” అని శ్రుతి. ‘కామము, సంకల్పము, ఆలోచన, శ్రద్ధ, అశ్రద్ధ, ధైర్యము, అధైర్యము, సిగ్గు, బుద్ధి, భయము - ఈ సర్వము మనస్సే’. కనుక కామాత్ముడనగా కామచిత్తుడు. అది కానివాడు అకామాత్ముడు. నీవు సహజముగా ఆకామాత్ముడవయ్యును మనస్సుతో తాదాత్మ్యమును బొంది భ్రాంతిచేత కాలిన యినుపగుండు వలె కామాత్ముడవు వలెనై ధైర్యముతో యోగాంగముల భారమును మోయుచు; శ్రేయః - మోక్షమును గూర్చి; న చరసి ప్రవర్తింపకున్నావు; ఏలయనగా; ఆత్మనః - చిత్తమునకు; నఈశిషే - ప్రభుడవు కావు. అందువలన చిత్తమును స్వాధీనపరచుకొనుటయే శ్రేయమని భావము. 

			7. 	ఆకిఞ్చన:- నాస్తి కించన ధనదారాదికం యస్య సః ధనము, భార్య మొదలైనవి ఏ కొంచెము లేనివాడు అకించనుడు - పరమదరిద్రుడు. పరిపతన్ - అంతయు తిరుగుచు - ఒక యిల్లు వాకిలి అనునది లేక తిరుగుచు; 

			8. 	పథ్యమ్ - మోక్షమార్గమునుండి ఏ మాత్రము తొలగనిది; అనామయమ్ - ఎట్టి విఘ్నములు లేనిది; అనమిత్ర పథః - పగవారు లేనిదారి; దుర్లభః - కాముకులకు కష్టసాధ్యము; సులభః - పరతంత్రత లేని కారణమున సులభము. 

			9. 	ఉపపన్నస్య - వైరాగ్యమనెడు సంపద కలవానికి;

			10.  	గుణాధిక్యమును వర్ణించుచున్నారు. 

			12. 	అరిష్ట - కొల్లగొట్టుట మొదలగు ఆపద; 

			13. 	అనుపస్తీర్ణశాయినమ్ - ఉపస్తీర్ణమనగా పరుపు మొదలగునది - ఆది లేనిచోట - వట్టినేల పై నిద్రించు వానిని; బాహు + ఉపధానమనగా దిండు, చేయియే దిండుగా కలవానిని; 

			17. 	అభిజాతః - ఉన్నతవంశము కలవాడు. 

			18. 	త్రిభిః - ధనము, రూపము, కులము అను మూడింటితోః భోగావ్ - అనుభవింపదగిన ధనము మొదలగువానిని; విసృజ్య - వ్యయముచేసి; పరస్వావామ్ ఆదానమ్ - దొంగతనము.

			19.  	ప్రతిషేధయన్తి - శిక్షింతురు. 

			20. 	సంస్పర్శజావి - కాలుట, అవయవములు తెగిపోవుట మొదలగునవి. 

			21. 	ధ్రువాణామ్ - తప్పక సంభవించెడు; తేషామ్ - ఆ; పరమదుఃఖానామ్ - ఘోరమగు దుఃఖములకు; బుద్ధ్యా - జ్ఞానముచేత; భైషజ్యమ్ - వైద్యము - తగిన ప్రతీకారము అని భావము; ఏమిచేసి అనగా; అధ్రువైః - స్థిరములు కాని దేహము మొదలగు వానితోపాటు; లోకధర్మమ్ - పుత్రేషణ మొదలగుదానిని; అవఙ్ఞాయ - ధిక్కరించి. 

			1. 	వెనుకటి అధ్యాయమున ధనము మోక్షమునకు హేతువు కాదని చెప్పియున్నారు. మఱి జీవనము కొరకు, సమారంభాన్ - వ్యవసాయము, వాణిజ్యము, యజ్ఞము, దానము మొదలగు పనులను; ఈహమానః - చేయ గోరుచున్నవాడై, యది ధనమ్, న ఆసాదయేత్ - ధనమును పొందకున్న యెడల; ధన, తృష్ణా+అభిభూతః ధనమునందలి ఆశతో పీడింపబడువాడు; ఏమి చేయవలయును? ధనముకొరకు ప్రయత్నింపనే వలయునా? వేయవలయునా? మొదటి పక్షమున మనస్సు చెదరిపోవును. రెండవ పక్షమున దేహనాశము వచ్చిపడుటవలన మోక్షసాధనమునకు విఘ్నము కలుగును. కనుక ఆ రెంటినడుమ ఏది శ్రేయము? అని ప్రశ్నభావము. 

			2. 	సర్వస్వామ్యమ్ - లాభము నష్టము, మానము, అపమానము మొదలగు నన్నింటియందును ఏకరూపమున నుండుట; అనాయాసః ధనాదుల కొరకు శ్రమపడకుండుట; నిర్వేదః - వైరాగ్యము; అవిధిత్సా పనియందు కోరిక లేకుండుట; ‘విధిత్స’ అనుపాఠమున వేదాంతవాక్యములను వినుకోరిక; 

				లాభాదులయందు భేదబుద్ధి యున్నచో రాగాదులేర్పడును. దానివలన ప్రవృత్తి కలుగును. దానివలన ఆయాసమగును. దానివలన సత్యత్యాగము కలుగును. కావున వీనిని వదలిననే సుఖము కలుగునని తాత్పర్యము. 

			3. 	పదాని : ఆశ్రయింపదగినవి; ప్రశాన్తయే - మోక్షము కొరకు; ఏషః - ఇది అనుట వలన పైన చెప్పిన అయిదును ఒక్క రూపమున ఆచరింపదగినవని చెప్పినట్లయినది. 

			5. 	భగ్న + ఈహః : కోరికలు నెరవేరనివాడు, దమ్యగోయుగమ్ - వ్యవసాయపు పనులకు అలవాటు కాని గిత్తల జంటను. 

			6. 	సుసంబద్ధౌ : కాడికి రెండువైపుల కట్టబడినవి; దమనాయ, అభినిఃసృతా - బండి మొదలగు వానిని లాగుటకు శిక్షణకై వెలుపలికి తేబడినవి; 

			7. 	ఉత్క్షిప్య - మెడకు రెండువైపుల త్రాసు పళ్లెముల వలె పై కెత్తుకొని 

			9. 	అవిహితమ్ : దైవము నిర్ణయింపని దానిని; ఈహితుమ్ - పొందుటకు; శ్రద్ధయా యుక్తేవ - ఫలము లభింపవలయునను నిశ్చయము కలవానిచేత; ఈహామ్ - చేష్టను. 

			10. 	యుక్తప్య : నిశ్చలమగు బుద్ధి కలవాని చేత; సంగత్యా - గిత్తలు, ఒంటె అనువాని కలయిక చేత; 

			11. 	ఉద్యమ్య ఉద్యమ్య : ఒంటె వేగముతో ఎగిరెగిరి పడుచు; కాకతాళీయమ్ - దైవఘటన కాకి వ్రాలుట, పండు పడుట అనునవి ఏకకాలమున అనుకొనకుండ జరిగినట్లు. 

			12. 	మణీ, వా + ఉష్ట్రస్య - అని పదవిభాగము; ‘వా’ శబ్దమునకు ఇచట ‘వలె’ అను నర్థమును గ్రహింపవలయును. మణీ - రెండు మణులు, హఠేన - పట్టుదలతో; వివేకముతో చూచినచో పౌరుషమునకు నిలుకడ లేదని తాత్పర్యము. 

			13. 	ఉపపద్యేత యది లోకదృష్టాంతముతో పౌరుషమునకు ఉనికి ఉన్నట్లు తెలియవచ్చినచో; అది దైవాయత్తమే కానీ స్వతంత్ర భావముతో కాదని భావము. 

			14.	నిర్వేదః - వైరాగ్యము; గర్తవ్యః - పొందదగినది; అర్థపాధనే - అర్థము, సాధనము అను వాని యందు 

			17. 	విధిత్సానామ్ - ధనము మున్నగు వానికొరకు ప్రవృత్తుల, గతపూర్వః - పూర్వమును పొందినవాడు - కోరికలన్నియు తీరినవాడు అని తాత్పర్యము. 

			18.	కాముక! - ‘కామాదిధర్మములను తెలిసిన ఓ మనస్సా!’ అని ఇది మనస్సంబోధనము; నిర్విద్య - వైరాగ్యము పొంది; శామ్య - శాంతి పొందుము; వికృతః - మోసగింపబడినవాడు - ప్రవృత్తి నిష్పలమైన కారణముగా వంచితుడని తాత్పర్యము. 

			21. 	బాలిశ్యమ్ - పసితనము - తెలివి తక్కువతనము; క్రీడనకః - ఆటబొమ్మ; ప్రేష్యతామ్ - దాస్యమును 

			26. 	ఈహా - కోరిక లేక చేష్ట; లబ్ధ్వా - పొందియు; చిన్తా - నశించునను భయముతో చింత పెరుగునని భావము; యథామృత్యుః - చావు వంటి దుఃఖము కలిగించునని భావము. 

			27. 	పరిత్యాగే - దేహమును మరియొకరికి సొమ్ముగా ఇచ్చివేసినను; మార్గతి - క్రొత్తవానిని  వెదకుచుండును. 

			28. 	అమతర్షులః - దాహమును పెంచునట్టిది; మద్విలాపనమ్ - నావినాశము; ఏతత్ - ఈ ఆశపెరుగుట యనునది; 

			29. 	భూతగ్రామః- అయిదు పదార్థముల సముదాయము; యాతు - పోవుగాక! నా దేహము పంచత్వమును పొందుగాక! అని భావము. 

			30. 	యుష్మాసు - ఆత్మముకంటె వేరైన అహంకారాదులయందు; రాజసతామసగుణములయందు అని భావము; 

			31. 	దేహే - దేహమునందును; అందును; మనసి - హృదయమనెడు పద్మమునందు; పశ్యన్ - చూచుచు - చూచుట నిమిత్తముగా - అని అర్థము - ఏకాత్మదర్శనము కొరకు అని భావము; యోగవిషయమున బుద్ధిని - శ్రుతమునందు - శ్రవణాదులయందు సత్యమును ఏకాగ్రమైన చిత్తమును; మనస్సును బ్రహ్మమునందు లవణోదక న్యాయమున, నామరూపములు లేకుండునట్లు కలిపి వైచి – తిరుగుదునని ముందు శ్లోకముతో అన్వయము, 

			32. 	అనాసక్తః - నిరామయః - అను పదములచేత రాగద్వేషములు లేకుండు స్థితిని చెప్పినట్లయినది. 

			33. 	అన్యా - యోగమునందు బుద్ధిపెట్టుట కంటె వేరొక; గతిః - దారి; 

			36. 	ధనమస్య, ఇతి పురుషమ్ - ఇతనికి ధనము కలదు అను వ్యవహారము కల మానవుని, పురః -అందరి యెదుట; 

			38. 	అనలః - అగ్నివలె అని భావము - ‘అలమ్’ అనగా చాలు చాలును అననిది -అనలము. 

			41. 	సహామి - ఇంతకుముందు సహించియుంటినని భావము. 

			42. 	మనోగతః - మనస్సు యొక్క వృత్తులను - కదలికలను; దీనిచేత సమాధిని అనుష్ఠింతునని చెప్పినట్లయినది. అందేకదా నర్వకామములు ఉండకపోవుట; 

			43. 	క్షిపమాణావామ్ - తుసకరించువానిని; శబ్దస్పర్శరూప రసగంధములు - అను విషయములనని  భావము. 

			44. 	వకామమ్ - తీరినకోరిక కలదానిని; ‘హేకామ’ ఓ కాముడా! అను పదమును కలుపుకొనవలయును. 

			45. 	నిర్వృతిమ్ - ఆనందమును; తృప్తిమ్ - తీరిన కామముల స్థితిని; 

			46. 	ప్రతిష్ఠన్తమ్ - మోక్షము పొందుటకు ప్రయాణించుచున్న; 

			49. రజః - రజోగుణము- ఇది కామమునందు ప్రవర్తింపజేయు గుణము; అదియు కామముతో కూడికొనియుండును గావున కామానుబంధము; దుఃఖము మొదలైనది. అందువలన అనర్థములన్నింటికి మూలమైన రజోగుణమును వదలివేయవలయునని భావము.

			50.  	శామ్యామి - కర్మములనుండి ఉపరతిని - ప్రీతి లేకుండుటను పొందితిని; పరినిర్వామి - దుః ఖము లేని వాడనైతిని; సుఖమ్ - స్వరూపసుఖమును; కేవలమ్ - విషయముల సంబంధము లేనివానిని; 

			52. 	ఆత్మనా స్థూలదేహముతో పాటుగా, లెక్కలో ఏడవది కామము. దీని స్థితి ఇది. అన్నమయప్రాణమయ మనోమయ విజ్ఞానమయములను నాలుగు కోశములు ప్రవృత్తిమార్గమునకు సంబంధించినవి. కావున రజః ప్రధానములు; ఆనందమయ కోశము ఆవరణ స్వరూపమైనదగుటవలన తమఃప్రధానమైనది. ఇట్లివి అయిదు. శుద్ధసత్వ ప్రాధాన్యమువలన సబీజసమాధి ఆనందమను పేరుగలది మహత్తత్త్వమను పేరు కల ప్రత్యయమాత్ర శరీరమే దాని మూలమగు కామము. అన్ని అనర్థములకు విత్తనము వంటి కామము ఏడవది. దానిని రూపుమాపి; బ్రహ్మపురమ్ - బ్రహ్మమే పురము; దానిని ప్రవేశించి నేను సుఖవంతుడనగుదును. ఏలయన అది అవధ్యము. ఏలయన “నాప్యజరయైతజ్జీర్యతే వ వధే నాస్య హన్యత ఏత త్పత్యం బ్రహ్మపురమ్” అని శ్రుతి కలదు. ‘జీవుని ముదిమి వలన అది (బ్రహ్మపురము) చివికిపోవదు. జీవుని చంపుటవలన ఇది చావదు. ఆదియే సత్యమగు బ్రహ్మపురము. 

			53. 	కామాన్ - మొదటి అధ్యాయమున చెప్పిన దాని ననుసరించి జాగ్రద్దశ, స్వప్నదశ, సంప్రజ్ఞాతావస్థ అను వానియందలి విషయములను 

			54. 	కామమూలమ్ - అజ్ఞాన మూలమగు అవిద్యను; 

			2. 	అనన్తమ్ - దేశమునుబట్టి, కాలమునుబట్టి, వస్తువును బట్టి కొలతలు చెప్పరానిదని భావము; ఆ అంతులేని ధనము అయిదుకోశములలోపల గుహలో ఉన్న ప్రత్యక్తత్వము. అదియే నాస్వరూపమని భావము; అందువలన, మే న, అస్తి, కిఞ్చన - అంతయు నాకంటె వేరు కానిది కనుక; త్రాటియందు తోచిన సర్పము వలె కల్పితమైనదియే కాని నాది ఏమియు లేదు - అని భావము; ఒక వస్తువును మరొకవస్తువుగా భ్రాంతి పడినపుడు దోషములన్నియు భ్రాంతిపడిన వానివే కాని నిజమైన వస్తువు నంటవుగదా! ఎండమావిలో నదిని చూచిన వానికి తడియంటునా? 

			3.	పదసంచయమ్ - శ్లోకమును - వైరాగ్యముకొరకు చెప్పబడిన దానిని;

			6. 	లక్షణమ్ - తెలియజేయునది; తత్ - ఆతెలియబడు విషయము.

			7. 	సారఙ్గ, అన్వేషణమ్ - తుమ్మెద పూ దేనెకై తిరుగుతీరు; 

			8. 	ఏ యేగురువు వలన ఏ యే జ్ఞానమును బోధ్యుడు పొందెనో భీష్ముడు యుధిష్ఠిరునకు వివరించుచున్నాడు. 

				పింగళకథను 174 అధ్యాయమున చూడనగును.

			11. 	పింగళవలె, లకుముకి వలె ఆశను వదలివైచినచో బ్రదుకు గడుచుట ఎట్లు అనుశంకకు ఈ రెండు శ్లోకములలో సమాధానము చెప్పుచున్నారు. 

			12. 	ఇట్లు మరియొక పనియందు దృష్టి నిలుపక బ్రహ్మమునందే చిత్తమును నిలుపుటను సాధింపవలయునని శ్లోకభావము. 

			13. 	కుమారీ శంఖకః - ఒకానొక కన్య తల్లిదండ్రుల చెప్పుచేతలలో నుండినదై ఇంటికి వచ్చిన అతిథులకు గుట్టుగా అన్నము పెట్టదలచినది. వడ్లు దంచుచుండగా ముంజేతికి గల శంఖములు సవ్వడి చేయుచున్నవి. దీనివలన తనగుట్టు రట్టగునని శంఖముల నొక్కొక్క దానిని పగులగొట్టి ఒక్కదానిని మిగుల్చుకొనినది. అప్పుడు చప్పుడు తప్పినది కనుక ఆమె కోరిక నెరవేరినది. భాగవతమునందలి ఈ కథను ఇక్కడ దృష్టాంతముగా చెప్పిరి.

			1. 	కేన వృత్తేవ - ఇది ఆక్షేపముతో కూడిన మాట. శోకము విడనాడినవాడై భూమియందు సంచరించుటకు యోగ్యమగు నడవడి యుండునా? అని భావము. 

				సర్పసారంగముల వంటి ప్రవర్తనతో ఇల్లు, తిండి సంపాదించుకొనుటయందును ఇబ్బందులు పెక్కులు కలవు. తన స్థానమునకు వచ్చిన యాచకుని యాచకులు ద్వేషింతురు కదా! అందువలన ఒంటరితనము కూడ అంత సులభము కాదు. అన్నమును గూర్చిన ఆలోచనతో ధనాశను వదలుకొనుటయు దుష్కరమే. అందువలన హింసలేనిది, ఉత్తమగతిని ప్రసాదించునది యగు మరియొక ఉపాయమేదైన కలదా? అని ప్రశ్న తాత్పర్యము. 

			2. 	ఆజగరస్య - అజగరవృత్తితో జీవించువాని; అజగరము - కొండచిలువ; 

			4. 	స్వస్థః - విషయముల ఆకర్షణకు లోబడనివాడు, మృదుః - దయగలవాడు; దాన్త - ఇంద్రియములను జయించినవాడు; నిర్విధిత్సః - ఏ పనికిని పూనికలేనివాడు; అనసూయకః - ఎందును దోషములు చూడనివాడు; సువాక్ - సత్యవాక్కు; ప్రగల్భః - ప్రతిభకలవాడు; మేధావీ - ఊహ, అపోహలయందు నేర్పరి; ప్రాజ్ఞః - తత్త్వమెరిగినవాడు;  

			5.  	నమవ్యసే - ఇష్టమని, అనిష్టమని గాని భావింపనివాడు, 

			6. 	స్రోతసా కామాదుల వేగముచేత; విమనాః - నిర్మనస్కుడు; కూటస్థః - ఏ వ్యాపారము లేనివాడు, ‘అవిమనాః' అనుపాఠమున - వ్యాకులమగు చిత్తములేని వాడని భావము. 

			7. 	కూటస్థ లక్షణమునే చెప్పుచున్నారు. ఇన్ద్రియార్థావ్- శబ్దము, స్పర్శ, రసము, రూపము, గంధము అనువానిని; అనాదృత్య లెక్కగొనక; ముక్తః - నేను కర్తను మున్నగు భావములచేత విడువబడినవాడై; 

			8.  	ప్రజ్ఞా - తత్త్వదర్శనము; శ్రుతమ్ - దానిని అనుష్ఠించుట; 

			9. 	అనుయుక్తః - అడుగబడినవాడై; లోకధర్మవిధానవిత్ - లోకపుధర్మమనగా పుట్టుట, ముదిమి మొదలయినది, దాని విధానమనగా కారణము - అవిద్య, కామము, కర్మము అనునది; దానిని తెలిసినవాడు; 

			10. 	అనిమిత్తతః - కారణములేని, ఒక్కటియగు అద్వితీయము వలన, ఆగుచున్నవని, పశ్య - చూడుము – ఆలోచింపుము. దీనికి శ్రుతియు, యుక్తియు రెండును ప్రమాణములు - - “సదేవ సోమ్యేదమగ్ర ఆసీ దేక మేవాద్వితీయం తదైక్షతి బహు స్యాం ప్రజాయేయ” . 'సౌమ్యుడా! ముందు ఈ సత్పదార్థ మొక్కటే కలదు. అది ఏకము, అద్వితీయము భావించెను. నేను పెక్కులుగా అగుదును. సృజించెదను' అని ఈ మంత్రము, స్వజాతీయ, విజాతీయ స్వగతభేదములు లేని ఏకరసమగు వస్తువు నుండి జగత్తు ఉత్పత్తి అయినదని తెలుపుచున్నది. ఇక యుక్తిని గమనింతము. శూన్యమునుండి జగత్తు పుట్టుట సంభవింపదు గదా! చేతనములు కాని ప్రధానము, పరమాణువు మొదలగువానికి అధిష్ఠాత ఒకడు లేకుండ సముదాయరూపమున కర్తృత్వము ఏర్పడదు కదా! కరణములు లేని ఈశ్వరుడు అధిష్ఠాత అనుకొనుటకు వీలులేదు. సంసారము స్వభావమువలన ఏర్పడినదన్నచో ముక్తి కలుగు అవకాశము లేదు. కనుక కలలో, మాయలో, ఇంద్రజాలములో వలె అవిద్యచేత కల్పితమనుట తప్పక చెప్పుకొనవలయును. అవిద్య నశించుట సర్వతంత్ర సిద్ధమగుటవలన అవిద్య మిథ్య.

				అనాదిభావమైనచో అనిత్యత ఏర్పడును. వ్యతిరేకము చేత అవిద్యా మిథ్యాత్వములు సిద్ధింపగా ఏకము, అద్వితీయము అయిన దానివలననే జగదుత్పత్తిని సాధించుచున్నారు. అందువలన “నాకంటె వేరైనది లేనప్పుడు దేనివలన నేను భయపడుదును" అను శ్రుతి వాక్యమును బట్టి నాకు రెండవది లేదు కనుక హర్షము, వ్యథయు లేవని తాత్పర్యము. 

			11. 	ఇట్లు ఒక్కటి, రెండవదిలేనిది అయిన వస్తువునుండి ఉత్పత్తిని చెప్పి అందే స్థితిలయములును అగుచున్నవని చెప్పుచున్నారు. 

				స్వభావాత్ - స్వము యొక్క భావము - స్వభావము; స్వరూపసత్త; దానినుండియే జరుగుచున్న ప్రవృత్తులన్నియు; సందృశ్యాః - సరిగా చూడదగినవి. స్వభావనిరతాః - స్వభావమునందు లగ్నమైనవారు; సర్వాః - ప్రజలందరు; అట్టివారికందరికి స్వభావముకంటె మరియొక గతిలేదని తాత్పర్యము. కేనచిత్ - దేనిచేతను - బ్రహ్మలోకైశ్వర్యము లభించినను దానిచేత కూడ; న పరితుష్యేత్ - సంతసింపరాదు - ఆదియు తుచ్చమే అని భావింపవలయునని తాత్పర్యము.

			12. 	ఇట్లు తత్త్వదృష్టితో స్వాస్థ్యమును ఉపపాదించి, బాహ్యదృష్టితో చూచినను లోకము ఆనిత్యమైనదను విషయమును నిరూపించుచున్నారు. నక్వచి ద్విదధే మనః - అది నశింపగా శోకము కలుగును కదా! 

			15. 	పార్థివానామ్ - భూమిపై నున్నవానిని; 

			18. 	సర్వసామాన్యగః - సర్వసామాన్యమనగా శుద్ధమగు బ్రహ్మము, దానిని పొందినవాడు సర్వసామాన్యుడు. 

			19. 	ఇటనుండి అజగరవృత్తిని వివరించుచున్నారు. సుమహాన్తమ్ - రసము పెల్లుగా గలది; 

			20. 	ఆశయన్తి - తినిపింతురు; అల్పమ్ - కొంచెము పాటి రుచి కలది; 

			21. 	కణం చిన్నమెతుకు; పిణ్యాకమ్ - నువ్వు పప్పు చెక్క 

			23. 	క్షౌమాణి - క్షుమ అనగా పట్టు పురుగు. దానినుండి ఏర్పడిన వస్త్రములు 

			24. 	ధర్మ్యమ్ - ధర్మము నతిక్రమింపనిది; ఇచ్చవచ్చినట్లు నడచినచో పండితులకు కూడ కుక్కతో పందితో సామ్యము కలుగుట చూచుచున్నాము.

			25. 	విదుషాం మతే - విద్వాంసుల మతమనగా ఇచట బ్రహ్మము; దానియందు ప్రవేశించినది అనగా దానిని పొందించునది యని భావము; ఆజగరమ్ - కొండచిలువ, ఏ ప్రయత్నము లేక తనకడకు వచ్చినదానితో జీవించును. దానికి సంబంధించినది ఆజగరము. 

			26. 	కషాయః - క్రోధము మొదలగునవి పైకొనుటచేత చెదరిన చిత్తము కలిగియుండుట - లేదా రాగ ద్వేషాదికము; పరావరజ్ఞః - పరమనగా ముందు జరుగనున్నది; అపరమనగా కడచినది - కాలతత్త్వము నెరిగిన వాడనని తాత్పర్యము;

			27.  	అనియతమ్ - కూడబెట్టుకొనబడనిది, విధి కాలమ్ - అదృష్టవశమున పంటకు వచ్చినది, దేశకాల వ్యవస్థ చేత లభించినది; కదర్యైః - విషయముల యందు మిక్కిలి ఆశగల వారిచేత; 

			28. 	తత్త్వబుద్ధితో; అనునిశమ్య - జాగ్రత్తగా ఆలోచించి; ధనము లభించుటలో కర్మమే కారణము కాని పౌరుషము కాదని తెలిసికొని అని తాత్పర్యము 

			29. 	అనార్యమ్ - నీచుని; ఆర్యమ్ - స్వామిని; ఆత్మవాన్ - చిత్తమును జయించినవాడనై - వశము చేసికొన్నవాడనై; 

			30. 	విధినియతమ్ - దైవముచేత ఏర్పడినది; దైవాధీనము

			31. 	ధృతి - ధైర్యము; మతి - ఆలోచనము; బుద్ధి - నిశ్చయము; ఉపగత ఫలభోగినః  - దరికి వచ్చిన ఫలమే ప్రియముగా గల సర్పములు కొండ చిలువలను గూర్చి; నిన్శమ్య - విని -  చూచి; 'ఫలభోగినః' అనునది ఫలమే ప్రియముగా గల భోగులు ఆను రూపమున  మధ్యమపదలోప సమాసము. 

			32. 	ప్రకృత్యా - స్వభావముతో; ఆస్థితి సిద్ధమై యుండుటవలన; సాధకుని వలె మొండిగా కాదని భావము; అపగతఫలపంచయః - వదలబడిన ఫలసముదాయము కలవాడనై - ఫలముల యందు ఆశలేక అని భావము. 

			33. 	ఈహనార్థైః - కోరికలకు విషయములగు రూపము మొదలగువానిచేత; లేదా ఏషణలకు విషయములగు పుత్రులు, ధనము మొదలగు వానిచేత; అసుఖార్థమ్ - చివరకు మిగిలెడు దుఃఖము కొరకు; అపగతమ్ - ఆత్మకు పెడమొగముగా నున్నట్టిది, ఉపగతబుద్ధిః - పొందిన ఆత్మజ్ఞానమనెడు వెలుగు కలవాడనై; ఆత్మసంస్థమ్ - ఆత్మయందే తుదిస్థితి కలుగునట్లుగా;

			34. 	హృదయమ్ - హృదయమునందున్న కారణమువలన బుద్ధిమనస్సులచేత దాని ధర్మములగు కర్తృత్వము, భోక్తృత్వము, కామము, సంకల్పము మొదలగునవి ఇచట సూచింపబడుచున్నవి; అనురుధ్య - వానిని ఉపేక్షించి - వానిపై చూపుపెట్టక అని తాత్పర్యము;

			35. 	ఇదమ్ - ఇది - ఈ ఆజగరవ్రతము; గహనమ్ ప్రవేశింపశక్యము కాని ఆత్మతత్త్వము; ఇదమిదమితి - ఇది ఇది అని; స్వపరమతైః - తమ; ఇతరుల మతములచేత; ప్రతర్కయద్భి: తర్కించు వారిచేత; అది ఎట్లనగా; ఈ ఆత్మతత్త్యము - శూన్యమని విషయముల నుండి వేరైన జ్ఞానధారయని, జడమని, బుద్ధి మొదలగు విశేష గుణములు లేని స్వరూప ప్రతిష్ఠగల జ్ఞానసూత్రమని అనేకులు అనేక విధములుగా చెప్పుచున్నారు. ఇట్లు వాదభేదములెన్ని యున్నను ఆజగర వ్రతము అందరకు ప్రియమైనదియే యని శ్లోక తాత్పర్యము. 

			36. 	ఇదమ్ - ప్రత్యక్షాది ప్రమాణములకు అందెడు ఈ జగత్తు; అబుధైః - జ్ఞానసంపన్నులు కాని వారిచేత; పృథక్, అభిపన్నమ్ - ఆత్మకంటె వేరైనదిగా గ్రహింపబడినది; కనుకనే; విప్రపాతమ్ - గొప్పపతనము - కొండ ఎక్కి దుముకుట వంటిదై నాశము కలిగించునది; అని; అననిశమ్య - శాస్త్రముతోడను, యుక్తి తోడను చక్కగా ఆలోచించి; నృషు, విహరామి - నరులలో తిరుగుచుందును. 

				అట్లయినచో జగత్తు తత్త్వమును నీవేమని నిశ్చయించితివి - అన్నచో చెప్పుచున్నారు. అనవసితమ్ - కాలమును, గుణమును, దేశమును బట్టి అవసానము - విభాగములు - లేనిది; ఎందువలన ననగా; అనన్త దోషపారమ్ - అంతమనగా నాశము; దోషమనగా విషమసృష్టి కారణముగా దయలేకుండుట మొదలగునది; పారః - దేశ విభాగము - ఇవి లేనిది. 

			37. 	యః ఇమం విహారమ్ - ఈ అజగర వ్రత రూపమైన ఆటను; అనుచరేత్ - విడువక నడపుచుండునో; సః సుఖీ - అతడు సుఖవంతుడగును - అని అన్వయము. 

			అజగరప్రహ్లాదసంవాదః 

			అశీత్యధిక శతతమోఽధ్యాయః

		

		
			యుధిష్ఠిర ఉవాచ - ధర్మరా జిట్లనెను. 

			బాన్ధవాః కర్మ విత్తం వా ప్రజ్ఞా వేహ పితామహ, 

			నరస్య కా ప్రతిష్ఠా స్యా దేతత్పృష్టో వదస్వ మే. 	1 

			తాతా! చుట్టములా, కర్మమా, ధనమా, ప్రజ్ఞయా, నరునకు ప్రతిష్ఠ కలిగించున దేది? నాకు చెప్పవా. 

			భీష్మ ఉవాచ - భీష్ముడు ఇట్లు చెప్పెను. 

			ప్రజ్ఞా ప్రతిష్ఠా భూతానాం ప్రజ్ఞా లాభః పరో మతః, 

			ప్రజ్ఞా నిఃశ్రేయసీ లోకే ప్రజ్ఞా స్వర్గో మతః సతామ్. 	2 

			ప్రజ్ఞయే ప్రాణులన్నింటికి మూలమైన కుదురు. ప్రజ్ఞయే పరమలాభము. ప్రజ్ఞ లోకమున శ్రేయమును కలిగించునది. ఉత్తములకు ప్రజ్ఞయే స్వర్గము. 

			ప్రజ్ఞయా ప్రాపితార్థో హి బలి రైశ్వర్యసంక్షయే, 

			ప్రహ్లాదో నముచి ర్మంకి స్తస్యాః కిం విద్యతే పరమ్. 	3 

			ఐశ్వర్యము అడుగంటినపుడు ప్రజ్ఞ చేతనే బలి, ప్రహ్లాదుడు, నముచి, మంకి అనువారు ఐశ్వర్యమును పొందిరి. దానిని మించినది మరియొకటి యేమున్నది? 

			అత్రా ప్యుదాహరన్తీమ మితిహాసం పురాతనమ్, 

			ఇన్ద్రకాశ్యప సంవాదం తన్నిబోధ యుధిష్ఠిర. 	4 

			ఇందును ప్రాతకాలపు ఇతిహాస మొక దానిని చెప్పుకొనుచుందురు. అది ఇంద్ర కాశ్యప సంవాదము. యుధిష్ఠిరా! దాని నెఱుగుము. 

			వైశ్యః కశ్చి దృషి సుతం కాశ్యపం సంశితవ్రతమ్, 

			రథేన పాతయామాస శ్రీమాన్ దృప్త స్తపస్వినమ్. 	5 

			ధనసంపద కలవాడు, పొగరుబోతు అయిన వైశ్యుడొకడు, ఋషికుమారుడు, తపస్వి, వ్రతనిష్ఠ కలవాడునగు కాశ్యపుని రథముతో పడవైచెను. 

			ఆర్తః స పతితః క్రుద్ధ స్త్యక్త్యా త్మాన మథాబ్రవీత్, 

			మరిష్యా మ్యధనస్యేహ జీవితార్థో న విద్యతే. 	6 

			ఆ కాశ్యపుడు నేలఁగూలి ఆర్తుడై ధైర్యమును కోల్పోయి కోపము పైకొనగా ఇట్లు పలికెను. నేను చత్తును. ధనము లేనివానికి బ్రదుకువలని ప్రయోజనము లేదు కదా! 

			తథా ముమూర్షు మాసీన మకూజన్త మచేతసమ్, 

			ఇన్ద్రః సృగాల రూపేణ బభాషే లుబ్ధ మానసమ్. 	7 

			అట్లు చావగోరి, నోటమాటలేక, మనసు చెదరి కూలబడి యున్న అతని కడకు ఇంద్రుడు నక్క రూపముతో వచ్చి యిట్లు పలికెను. 

			మనుష్యయోని మిచ్ఛన్తి సర్వభూతాని సర్వశః, 

			మనుష్యత్వే చ విప్రత్వం సర్వఏవాభినన్దతి. 	8 

			ప్రాణులన్నియు మనుష్యు డగుటను కోరుకొనును. మనుష్యత్వమునందును విప్రత్వమును అందరు మేలందురు. 

			మనుష్యో బ్రాహ్మణ శ్చాసి శ్రోత్రియశ్చాసి కాశ్యప, 

			సుదుర్లభ మవాప్యైత న్న దోషాన్మర్తు మర్హసి. 	9 

			మనుష్యుడవు, బ్రాహ్మణుడవు మరియు శ్రోత్రియుడవు. ఇట్టి నీవు కాశ్యపా! మిక్కిలి దుర్లభమైన దీనిని పొంది మూఢత వలన చావరాదు గదా! 

			సర్వే లాభాః సాభిమానా ఇతి సత్యవతీ శ్రుతిః, 

			సంతోషణీయరూపోఽసి లోభాద్యదభిమన్యసే. 	10 

			‘లాభములన్నియు అభిమానముతో కూడినవే’ అను వేదవాక్యము సత్యమైనది. సంతోష పెట్టదగిన రూపమును నీవు లోభమువలన అవమానించుచున్నావు. 

			అహో సిద్ధార్థతా తేషాం యేషాం సన్తీహ పాణయః, 

			అతీవ స్పృహయే తేషాం యేషాం సన్తీహ పాణయః. 	11 

			ఆహా! చేతులు గలవారి భాగ్యమే భాగ్యము. చేతులు గలవారిని చూచి నేనును అట్లు కావలయునని కోరుకొనుచుందును. 

			పాణిమద్భ్యః స్పృహాఽస్మాకం యథా తవ ధనస్య వై, 

			న పాణిలాభా దధికో లాభః కశ్చన విద్యతే. 	12 

			నీకు ధనమందు కోరిక యెట్లో మాకు చేతులు కలవారిని చూచినపుడు చేతులు కావలయునని కోరిక అట్టిదే. చేతులు పొందుట కంటె మించిన లాభము మరియొకటి లేదు. 

			అపాణిత్వా ద్వయం బ్రహ్మన్ కణ్టకం నోద్ధరామహే, 

			జన్తూ నుచ్చావచానంగే దశతో న కషామ వా. 	13 

			చేతులు లేని కారణమున, ఓయి బ్రాహ్మణా! మేము ముంటిని తీసివేసి కొనలేము. చిన్న పెద్దజంతువులు మమ్ములను కరచుచుండగా వానిని చంప జాలము. 

			అథ యేషాం పునః పాణీ దేవదత్తౌ దశాఙ్గుళీ, 

			ఉద్ధరన్తి కృమీ నఙ్గాద్దశతో నికషన్తి చ. 	14 

			దేవుడిచ్చిన పదివ్రేళ్లు గల రెండు చేతులు గలవారు గ్రుచ్చుకొనుచున్న ముళ్లను దేహమునుండి లాగి వేయగలరు. కరచుచున్న పురుగులను నలిపి వేయుదురు. 

			వర్షాహిమాతపానాం చ పరిత్రాణాణి కుర్వతే, 

			చైల మన్నం సుఖం శయ్యాం నివాతం చోపభుఞ్జతే. 	15 

			వాన, మంచు, ఎండ అనువానికి రక్షణలను చేసికొనగలరు. బట్టలను, అన్నమును, పడకల నేర్పరచుకొని సుఖముగా అన్నింటి ననుభవింపగలరు. 

			అధిష్ఠాయ చ గాం లోకే భుఞ్జతే వాహయన్తి చ, 

			ఉపాయై ర్బహుభి శ్చైవ వశ్యా నాత్మని కుర్వతే. 	16 

			ఎద్దులు మున్నగు వానినెక్కి లోకమునందలి సుఖముల ననుభవింపగలరు. 	పెక్కు విధములగు ఉపాయములతో ఎద్దులు మున్నగు వానిని తమ భోగముల కొరకు వశమైన వానినిగా చేసికొందురు. 

			యేఖల్వజిహ్వాః కృపణా అల్పప్రాణా అపాణయః, 

			సహన్తే తాని దుఃఖాని దిష్ట్యా త్వం న తథా మునే. 	17 

			నోరులేని, చేతులులేని జాలిగొలుపు నీచజంతువులు ఆ కష్టము లన్నింటిని సహించుచున్నవి. అదృష్టవశమున నీవు అట్టివాడవు కావు. 

			దిష్ట్యా త్వం న శృగాలో వై న కృమి ర్న చ మూషకః, 

			న సర్పో నచ మణ్డూకో న చాన్యః పాపయోనిజః. 	18 

			అదృష్టవశమున నీవు నక్కవో, పురుగవో, ఎలుకవో, పామవో, కప్పవో, మరియే యితరమైన పాపపు పుట్టుక కల జంతువవో కాకున్నావు. 

			ఏతావతాపి లాభేన తోష్టు మర్హసి కాశ్యప, 

			కింపున ర్యోఽసి సత్త్వానాం సర్వేషాం బ్రాహ్మణోత్తమః. 	19 

			ఈ మాత్రపు లాభముచేత, కాశ్యపా! నీవు సంతోషింప వలయును. అన్ని ప్రాణులలో ఉత్తముడగు బ్రాహ్మణుడవు. ఇంక నేమి కావలయును? 

			ఇమే మాం కృమయోఽదన్తి యేషా ముద్ధరణాయ వై, 

			నాస్తి శక్తి రపాణిత్వాత్ పశ్యావస్థా మిమాం మమ. 	20 

			ఈ పురుగులు నన్ను మ్రింగి వేయుచున్నవి. వీనిని పెకలించి వైచుటకు, చేతులులేని కారణమున, నాకు శక్తి లేదు. నాయీ అవస్థను చూడు. 

			అకార్యమితి చైవేమం నాత్మానం సంత్యజా మ్యహమ్, 

			నాతః పాపీయసీం యోనిం పతేయ మపరా మితి. 	21 

			ఇది చేయరాని పాడుపని అని శరీరమును విడువజాలకున్నాను. ఇంతకంటెను పాపపు కడుపున పడుదునేమో యనియు నాబెంగ. 

			మధ్యే వై పాపయోనీనాం శార్గాలీం యా మహం గతః 

			పాపీయస్యో బహుతరా ఇతోఽ న్యాః పాపయోనయః. 	22 

			పాపపు పుట్టుకలలో నేను పొందిన యీ నక్క జన్మము ఒక మాదిరిది. ఇంతకంటె, కడునీచమైన పుట్టుకలు మరియు పెక్కుకలవు. 

			జాత్యైవైకే సుఖితరాః సన్త్యన్యే భృశదుఃఖితాః, 

			నై కాన్తం సుఖ మేవేహ క్వచిత్పశ్యామి కస్యచిత్. 	23 

			కొన్ని ప్రాణులు జాతి మాత్రము చేతనే ఎంతో సుఖముకలవారై యున్నారు. ఇతరులు మిక్కిలి దుఃఖము కలవారగు చున్నారు. ఇందు ఒకే విధమగు సుఖము నెందును, ఎవ్వనికిని, కానకున్నాను. 

			మనుష్యా హ్యాఢ్యతాం ప్రాప్య రాజ్య మిచ్ఛంత్యనన్తరమ్, 

			రాజ్యా దేవత్వ మిచ్ఛన్తి దేవతా దిన్ద్రతామపి. 	24 

			మనుష్యులు ముందు గొప్పతనమును పొంది రాజ్యమును కోరుకొందురు. అది దొరికినచో దేవత్వమును వాంఛింతురు. అదియును లభించినచో దేవేంద్ర పదవిని కాంక్షింతురు. 

			భవేస్త్వం యద్యపి త్వా ఢ్యా న రాజా వచ దైవతమ్, 

			దేవత్వం ప్రాప్య చేన్ద్రత్వం నైవ తుష్యే స్తథాసతి. 	25 

			నీవు గొప్పవాడవైనను రాజవు, దేవతవు కాజాలవు. ఒకవేళ దేవతవైనను తృప్తి నందజాలవు. 

			న తృప్తిః ప్రియలాభేఽస్తి తృష్ణా నాద్భ్యః ప్రశామ్యతి, 

			సంప్రజ్వలతి సా భూయః సమిద్భి రివ పావకః. 	26 

			ప్రియమైనది దొరికిన మాత్రమున తృప్తి కలుగదు. ఆశ నీళ్లతో చల్లారదు. కట్టెలతో అగ్నివలె అది మరింతగా మండుచుండును, 

			అస్త్యేవ త్వయి శోకోఽపి హర్షశ్చాపి తథా త్వయి,

			సుఖదుఃఖే తథా చోభే తత్ర కా పరిదేవనా. 	27 

			నీలో శోకము ఉండనే ఉన్నది. హర్షమును అట్లే యున్నది. అట్లవి రెండును ఉండగా అందు ఏడుపు ఎట్టిది? 

			పరిచ్ఛిద్యైవ కామానాం సర్వేషాం చైవ కర్మణామ్, 

			మూలం బుద్ధీన్ద్రియగ్రామం శకున్తా నివ పంజరే 	28

			న ద్వితీయస్య శిరస శ్ఛేదనం విద్యతే క్వచిత్, 

			నచ పాణే స్తృతీయస్య యన్నాస్తి న తతో భయమ్. 	29 

			కామములన్నింటికి, కర్మములన్నింటికి మూలమైన బుద్ధిని, ఇంద్రియముల గుంపును, పంజరమున పిట్టలను వలె, పట్టియుంచిన వానికి భయమనునది లేదు. నా రెండవ తల తెగిపోవును, నామూడవచేయి తెగిపడునను భయము ఎట్లు కలుగదో అట్లే యందును భయము కలుగదు. 

			న ఖల్వప్యరసజ్ఞస్య కామః క్వచన జాయతే, 

			సంస్పర్శా ద్దర్శనాద్వాపి శ్రవణా ద్వాపి జాయతే. 	30 

			రసమెరుగని వానికి ఎన్నడును కామము కలుగదు కదా! స్పర్శ వలన కానీ, చూచుట వలన కానీ, వినుట వలన గానీ అది కలుగదు. 

			న త్వం స్మరసి వారుణ్యా లట్వాకానాం చ పక్షిణామ్, 

			తాభ్యాం చాభ్యధికో భక్ష్యో న కశ్చి ద్విద్యతే క్వచిత్. 	31 

			నీవు కల్లురుచిని, లట్వాకములనెడు పక్షుల మాంసమును స్మరింపవు. వానికంటె మించిన భక్ష్యము మరియొకటి యెందును లభింపదు. 

			యాని చాన్యాని భూ తేషు భక్ష్యజాతాని కస్యచిత్, 

			యేషా మభుక్తపూర్వాణి తేషా మస్మృతి రేవ తే. 	32 

			ప్రాణులయందు ఇతరములగు భక్ష్యముల సముదాయములు ఒక్కొక్కనికి ఒక్కొక్క విధముగా నుండును. అవి నీవు మునుపు తిని యుండని కారణముగా నీకు వాని స్మృతి కలుగనే కలుగదు కదా! 

			అప్రాశన మసంస్పర్శ మసందర్శన మేవ చ, 

			పురుషస్యైవ నియమో మన్యే శ్రేయో న సంశయః 	33 

			తినకుండుట, తాకకుండుట, చూడకుండుట అను నియమము నరునకు మేలయినది. సంశయము లేదు. 

			పాణిమన్తో బలవన్తో ధనవన్తో న సంశయః 

			మనుష్యా మానుషై రేవ దాసత్వ ముపపాదితాః. 	34 

			రెండు చేతులు గలవారే బలవంతులు, వారే ధనవంతులు. సంశయము లేదు. అట్టి మనుష్యులే మనుష్యులను దాసులుగా చేసికొనుచున్నారు. 

			వధబన్ధ పరిక్లేశైః క్లిశ్యన్తే చ పునః పునః, 

			తే ఖల్వపి రమన్తే చ మోదన్తే చ హసన్తి చ. 	35 

			చావు దెబ్బలు తినుట, కట్టు బానిసలగుట మొదలగు కష్టములచేత మరల మరల నలగిపోవుచున్నారు. వారే ఒకప్పుడు సంతోషముతో కేరింతలు కొట్టుచు నుందురు. 

			అపరే బాహుబలినః కృతవిద్యా మనస్వినః, 

			జుగుప్సితాం చ కృపణాం పాపవృత్తి ముపాసతే. 	36 

			మరికొందరు భుజములబలము కలవారు, విద్యలయందారితేరినవారు, అభిమానవంతులు, ఏవగొలుపు దీనమైన పాపవృత్తిని సేవించుచుందురు. 

			ఉత్సహన్తే చ తే వృత్తి మన్యా మప్యుప సేవితుమ్, 

			స్వకర్మణా తు నియతం భవితవ్యం తు తత్తథా. 	37 

			వారు మరియొక వృత్తిని చేపట్టుటకు ఉత్సాహ పడుచుందురు. కాని యిదియంతయు తమకర్మకు కట్టుబడి జరుగవలసినదై జరుగుచుండును. 

			న పుల్కపో న చాణ్డాల ఆత్మానం త్యక్తు మిచ్ఛతి, 

			తయా తుష్టః స్వయా యోన్యా మాయాం పశ్యస్వ యాదృశీమ్.	38 

			పుల్కసుడు కానీ, చండాలుడు కానీ తన పుట్టుకచేతనే తృప్తి పడినవాడై దేహమును విడువనిష్టపడడు. ఈ మాయ యెట్టిదో పరికింపుము. 

			దృష్ట్వా కుణీన్ పక్షహతాన్ మనుష్యా నామయానినః, 

			సుసంపూర్ణః స్వయా యోన్యా లబ్దలాభోఽసి కాశ్యప. 	39 

			కుష్ఠురోగము వారిని, పక్షవాతము వచ్చినవారిని, ఇతర రోగములు క్రమ్ము కొనిన వారిని చూచి, నీపుట్టుకతో నిండుగా నున్న నీవు లాభపడినవాడవే కదా! ఓ కాశ్యపా! 

			యది బ్రాహ్మణ దేహస్తే నిరాతఙ్కో నిరామయః,

			అఙ్గాని చ సమగ్రాణి న చ లోకేషు ధిక్కృతః. 	40 

			న కేన చిత్రవాదేన సత్యేనైవాపహారిణా, 

			ధర్మాయోత్తిష్ఠ విప్రర్షే నాత్మానం త్యక్తు మర్హసి. 	41 

			బ్రాహ్మణా! నీ దేహము ఏ భయము, ఏ రోగము లేనిదైనచో అవయవము లన్నియు నిండుగా నున్నచో, నిన్ను కుంచింపజేయు నిక్కమైన నిందతో లోకము చీకొట్ట కుండునేని ఓ విప్రర్షీ! ధర్మము కొరకు లెమ్ము. దేహమును వదలవలదు. 

			యది బ్రహ్మన్ శృణోష్యేత చ్ఛ్రద్దధాసి చ మే వచః, 

			వేదోక్తస్యైవ ధర్మస్య ఫలం ముఖ్య మవాప్స్యసి. 	42 

			బ్రాహ్మణా! ఈ నా మాటను విని, హృదయమున నిలుపు కొందువేని వేదము చెప్పిన ధర్మపు ముఖ్య ఫలమును పొందెదవు. 

			స్వాధ్యాయ మగ్ని సంస్కార మప్రమ త్తోఽనుపాలయ, 

			సత్యం దమం చ దానం చ స్పర్ధిష్ఠా మాచ కేనచిత్. 	43 

			వేదపఠనము, అగ్నిసంస్కారము, సత్యము, ఇంద్రియ నిగ్రహము, దానము అనువానిని మెలకువతో వదలక చేయుచుండుము. ఎవ్వనితోడను పంతము పెట్టుకొనకుము. 

			యే కేచన స్వధ్యయనాః ప్రాప్తా యజన యాజనమ్, 

			కథం తే చానుశోచేయు ర్ధ్యాయేయు ర్వా ప్యశోభనమ్. 	44

			 ఇచ్ఛన్తస్తే విహారాయ సుఖం మహ దవాప్నుయుః. 

			మంచి వేదవిద్యకలవారు, యజ్ఞముచేయుట, చేయించుటలను పొందిన వారును ఎట్లు దుఃఖింతురు? అమంగళములను (చంపుకొనుట వంటి వానిని) ఎట్లు భావింతురు? వారు కోరుకొందురేని ఇచ్చవచ్చిన యజ్ఞములతో విహరించుచు గొప్ప సుఖమును పొందుదురు. 

			ఉత జాతాః సునక్షత్రే సుతిథౌ సుముహూర్తజాః

			యజ్ఞదాన ప్రజేహాయాం యతన్తే శక్తి పూర్వకమ్. 	45  

			మంచి నక్షత్రమునందు, యోగ్యమగుతిధియందు, శుభమైన ముహూర్తమునందు పుట్టిన వారైనచో శక్తి మేరకు యజ్ఞము, దానము సంతానము పొందుట అను పనులయందు ప్రయత్నింతురు. 

			నక్షత్రే ష్వాసురేష్వన్యే దుస్తిథౌ దుర్ముహూర్తజాః, 

			సంపతన్త్యాసురీం యోనిం యజ్ఞ ప్రసవ వర్జితాః. 	46 

			రాక్షస నక్షత్రముల యందును, చెడు తిథియందును, చెడ్డ ముహూర్తము నందును పుట్టినవారు పరమ క్రూర లక్షణములు గల జాతుల వారగుదురు. యజ్ఞములు, సంతానము లేనివారగుదురు. 

			అహ మాసం పణ్డితకో హైతుకో వేదనిన్దకః, 

			ఆన్వీక్షకీం తర్కవిద్యా మనురక్తో నిరర్థికామ్. 	47 

			నేను కుత్సితుడైన పండితుడను, హేతువాదిని, వేదమును నిందించు వాడను, పనికి మాలిన ఆన్వీక్షకి యగు తర్క విద్యను ప్రేమించువాడను అయి ఉంటిని. 

			హేతువాదాన్ ప్రవదితా వక్తా సంసత్సు హేతుమత్, 

			ఆక్రోష్టా చాభివక్తా చ బ్రహ్మ వాక్యేషు చ ద్విజాన్. 	48 

			హేతువాదములను నొక్కి చెప్పుచుండెడివాడను, సాధువుల విషయమునను హేతు పూర్వకముగా వాదించుచుండెడివాడను, వేదవాక్యముల ప్రసంగములలో జ్ఞాన సంపద కలవారిని కారుకూతలు కూయుచు, మేరలు మీరి పలుకుచుండెడి వాడను, 

			నాస్తికః సర్వశంకీ చ మూర్ఖః పండిత మానికః, 

			తస్యేయం ఫలనిర్వృత్తిః సృగాలత్వం మమ ద్విజ. 	49 

			నాస్తికుడను, అన్నింటిని శంకించెడి మూర్ఖుడను, నన్ను నేను పండితుడుగా భావించువాడను. అదిగో దాని ఫలముగా నాకీ నక్క పుట్టుక యేర్పడినది. 

			అపి జాతు తథా తస్మా దహోరాత్ర శతై రపి, 

			యదహం మానుషీం యోనిం సృగాలః ప్రాప్నుయాం పునః.	50 

			అట్టి నక్కను నేను కొన్ని వందల దినముల కైనను మరల మనుష్యగర్భమున పుట్టుదునా? 

			సంతుష్ట శ్చాప్రమత్తశ్చ యజ్ఞదాన తపోరతిః, 

			జ్ఞేయ జ్ఞాతా భవేయం వై వర్జ్యవర్జయితా తథా. 	51 

			సంతుష్టుడను, ప్రమాదపడనివాడను, యజ్ఞము, దానము, తపస్సు అనువాని యందు ప్రీతి కలవాడను, తెలియదగిన దానిని తెలిసిన వాడను, వదలవలసిన వానిని వదలెడు వాడను కావలయును. (అని నా కోరిక). 

			తతః స ముని రుత్థాయ కాశ్యప స్తమువాచ హ,

			 అహో బతాసి కుశలో బుద్ధిమాం శ్చేతి విస్మితః.	 52 

			అంత నాముని కాశ్యపుడు పైకి లేచి ఆహా! నీ వెంత కుశలుడవు! బుద్ధిమంతుడవు! అని ఆశ్చర్యపడి పలికెను. 

			సమ వైక్షత తం విప్రో జ్ఞానదీర్ఘేణ చక్షుషా,

			దదర్శ చైనం దేవానాం దేవ మిన్ద్రం శచీపతిమ్. 	53 

			జ్ఞానము పెల్లుగాగల నేత్రముతో ఆ విప్రుడు ఆతనిని దేవతల దేవుడు, శచీపతి అగు ఇంద్రునిగా తెలిసికొనెను. 

			తతః సంపూజయామాస కాశ్యపో హరివాహనమ్, 

			అనుజ్ఞాతస్తు తే నాథ ప్రవివేశ స్వమాలయమ్.	54 

			ఇతి శ్రీమహాభారతే శాన్తిపర్వణి మోక్షధర్మపర్వణి 
సృగాలకాశ్యప సంవాదే అశీత్యధికశతతమోఽధ్యాయః 

			పిదప కాశ్యపుడు ఆ దేవేంద్రుని చక్కగా పూజించెను. ఆత డనుమతింపగా తన యింటిలోనికి ప్రవేశించెను. 

			ఇది శ్రీ మహాభారతము శాంతిపర్వమున మోక్షధర్మ పర్వమున 
సృగాలకాశ్యప సంవాదముగల నూట యెనుబదియవ అధ్యాయము. 

		

		
			
			

		

		
			1. 	ఆజగరవ్రతరూపమై, స్వస్థలక్షణముగా గల ప్రతిష్ఠను సమర్పించునది బంధుజనమా - అనగా దానిచేత సూచింపబడు జాతియా? లేక కర్మమా? మణిమంత్ర ఔషధ రూపములగు సాధనములా? లేక విత్తమా? - అనగా ధనముచేత సాధ్యములగు యజ్ఞాదులా? ఇవియన్నియు కాక ప్రజ్ఞయా? అని ప్రశ్న తాత్పర్యము. 

			4. 	ప్రజ్ఞలేనివాడు అల్పమైన నిమిత్తము చేతను నశించును. ప్రజ్ఞ కలవాడటెన్నటికిని నశింపడని ప్రతిపాదించు ఇతిహాసమును చెప్పుచున్నారు. 

			6. 	ఆత్మానమ్ త్యక్త్వా - ఇచట ఆత్మ అనగా ధైర్యము దానిని వదలి ఆత్మాబుద్ధౌ ధృతౌ దేహే అని కోశము; జీవితార్థః - జీవిత ప్రయోజనము;

			7.  	అకూజన్తమ్ - మూర్ఛచేత మాట పెగులని వానిని; ప్రోత్కూజన్తమ్ అనియు పాఠము - అపుడు గొంతెత్తి ఏడ్చుచున్న వానిని - అని అర్థము 

			8. 	సర్వః - దేవతాదులును - అని భావము; అభివందతి - విప్రత్వమును లక్ష్యముగా నుంచుకొని ఆనంద పడుచుండును - అని భావము. 

			9. 	శ్రోత్రియః - వేదాధ్యయనము చేసినవాడు; ఏతత్ - దీనిని - మనుష్యత్వము, బ్రాహ్మణత్వము, శ్రోత్రియత్వము - అను మూడింటి సముదాయమును; దోషాత్ - మూఢతవలన 

			10. 	సాభిమావాః - ఈ ధనమును నేను సంపాదించితిని అను అభిమానమే కాని నిజముగా ఎవనికిని ధనముతో సంబంధము లేదు. “మా గృధః కస్యస్విద్ధనమ్” అని వేదము చెప్పుచున్నది గదా! ఎవని ధనమునందును లోభపడకుము అని దాని భావము. సంతోషణీయ రూపః - సంతోష పెట్టదగిన రూపము కలవాడవు; అభిమన్యసే - దానిని- బలవంతముగా చంపుటకు సిద్ధపడుచున్నావు అని భావము. 

			13. 	న కషామ - నాశనము చేయలేము; 

			14. 	నికషన్తి - గోకికొనుటచేత నలిపివేయగలరు. 

			16. 	అధిష్ఠాయ - ఎక్కి, గామ్ - భూమిని, లేక ఎద్దు మొదలగు వాహనమును; ఆత్మవి - తనదైన భోగము కారణముగా 

			17. 	అల్పప్రాణాః - తక్కువ బలము గల 

			21. 	పశుపక్ష్యాదులకు కూడ తనకు తానై దేహమును వదలుట పాపమన్నచో సమర్థులైన పండితుల మాట చెప్పనేల? అని శ్లోకభావము. 

			22. 	మధ్యే - నడుమనున్న వారు - మరియు నీచములు కావని భావము. 

			23. 	ఏకే - కొందఱు - దేవతలు మొదలగువారు; అన్యే - పశువులు మొదలగునవి, ఏకాన్తం, సుఖమ్ అత్యంతమైన సుఖము, - ఎవ్వనికిని లేదని భావము - ఆశకు అంతము లేదు కనుక.

			25. 	నీవు గొప్పవాడవే అయినను బ్రాహ్మణుడవు కనుక నృపతివి కాజాలవు. అట్లే దేవతవును కాజాలవు. ఒక వేళ అట్లయినను నీవు తుష్టిని పొందవు అని శ్లోక భావము. 

			27. 	శోకము మొదలగునవి నీయందే యున్నవి. నీలో నున్న హర్షము చేత శోకమును తుడిచివేయు సామర్థ్యము గల నీవు దుఃఖింపనేల అని భావము. 

			28, 29.హర్షమును పెంపొందించుకొను పద్ధతిని చెప్పుచున్నారు. కామాదులకు మూలము - బుద్ధియు, ఇంద్రియముల సముదాయమును; దానిని, పరిచ్ఛిద్య - నిలుపుదలచేసి; అట్లు చేసికొన్న వానికి భయము లేదని తరువాతి శ్లోకముతో సంబంధము. 

				ఎవ్వనికిని రెండవ తలయు, మూడవ చేయియు నుండవు. లేని అట్టివి తెగిపోయెనని భయపడువాడును ఉండవు. అట్లే ఆత్మకంటె భిన్నమైన వస్తువు మరియొకటి లేదు కనుక భయము ఉండుటకే వీలులేదు. శ్రుతియు ఇట్లే చెప్పినది - ‘నేహ నానాప్తి కిఞ్చన యన్మదన్యన్నాస్తి కస్మాన్ను బిభేమి” - “ఇందు అనేకము ఏమాత్రమును లేదు. నాకంటె ఇతరము లేనపుడు నేను దేని వలన భయపడుదును' ఈ మొదలైన ద్వైతమును నిరసించు శ్రుతివాక్యములు పెక్కు కలవు. దుఃఖ ప్రతీతి కలయందు వలె కలుగుచున్నది. 

			30. 	ప్రత్యక్షముగా శీతోష్ణాదులభయము కలయందలిది వలె చెడనిది కన్పట్టుచున్నది కదా! అట్టియెడ భయము లేదనుట యెట్లు? అని శంకించి సమాధానము చెప్పుచున్నారు. 

				స్పర్శసుఖము ఒకమారు అనుభవించి యున్నవానికే కామము కలుగును. బుద్ధి మొదలగువానిని నిలువరించుటచేత రసజ్ఞానము కలుగదు. కనుక ఏవిషయమునందును కామము కలుగదు. అందువలన బుద్ధి మొదలగునవి చేసిన శీతోష్ణాదికము కూడ బుద్ధిని నిలువరించుటచేత లేకుండ పోవును. 

			31. 	రసజ్ఞుడు కానివానికి కామము కలుగదనుటకు దృష్టాంతమును చెప్పుచున్నారు. వారుణ్యాః - మద్యము యొక్క; లట్వాకానాం, పక్షిణామ్ చ - లట్వాకము లనెడుపిట్టల యొక్క; (ఇచట కర్మార్థమున షష్ఠి) వానిని - నీవు బ్రాహ్మణుడవు కనుక వాని రుచి యెరుగని వాడవు కనుక స్మరింపవు కదా! 

			33. 	ప్రసంగమును ఉపసంహరించుచున్నారు. ప్రాశనాదులను వదలుట యనునియమమే మేలైనదని భావము. 

				దాసత్వమ్ - కట్టు బానిసయగుట; సామర్థ్యమున్నను బానిసతనమును వదలకుండుట దైవ బలాత్కారము చేతనే అని ఈ అయిదు శ్లోకముల భావము. (34-38) 

			39. 	కుణీవ్ - విరిగిన, క్రుళ్లిన చేతులు కలవారిని; పక్షహతావ్ - ఒక వైపు వాతరోగముతో బాధపడువారిని; ఆమయావివః - రోగములకు వశమైన వారిని చూచి నీవు సుఖవంతుడవుగా తలపవలయును గదా! అని భావము. 

			41. 	ప్రవాదేవ - కలంకముతో, అపహారిణా - నీ జాతినుండి నిన్ను దిగజార్చు దానితో 

			42. 	ముఖ్యమ్ - వివేకమును లేక చిత్తశుద్ధిని 

			45. 	విహారాయ - తమకు తగిన యజ్ఞము మొదలగువానితో విహరించుటకు; సునక్షత్రే - పుష్యమి మొదలగు మంచి తిథియందు; 

			46. 	ఆసురేషు - మూల, ఆశ్లేష మొదలైన రాక్షస నక్షత్రముల యందు 

			47. 	పండితకః - దుష్టమైన పాండిత్యము కలవాడు 

				హైతుకః - అది మొదలు పెట్టబడిన ద్రవ్యము కనుక ఆకాశము మొదలగునది కూడ నిత్యమే అని సాధించు హేతువాది; వేద నిన్దకః - ఆకాశము మొదలగునది అనిత్యము అని ప్రతిపాదించు వేద వాక్యములను అప్రమాణములనుగా చెప్పువాడు; ఆన్వీక్షకీమ్ - ఈక్ష అనగా ప్రత్యక్షము దాని ననుసరించు చూపు అన్వీక్ష. పొగను చూచి నిప్పును ఊహించుట వంటిది - అది ప్రధానముగా గలది ఆన్వీక్షకి దానిని; తర్క విద్యామ్ - కాణాద, అక్ష పాదాదులు చేసిన శాస్త్రమును, నిరర్థికామ్ - నాలుగు పురుషార్థములను గాని, వేదము చేత మాత్రమే తెలియదగు వస్తు తత్త్వమును గాని నిర్ణయించుటలో ఉపయోగపడని దానిని; 

			48. 	ప్రవదితా - పెద్దగా వాదము చేయువాడు - వేదమునకు అనుమాన ప్రమాణమునకు విరోధము లేకుండుట చేతనే ప్రామాణ్యము, స్వతస్సిద్ధముగా కాదు - అని వాదించువాడు; సంసత్సు, హేతుమత్, వక్తా సాధువుల విషయమునందును వేద ప్రమాణ పూర్వకముగా కాక హేతు పూర్వకముగనే పలుకువాడు; ఆక్రోష్టా - బిగ్గరగా కఠినమైన పలుకుల వాడు; అభివక్తా - ఆవలి వారిని పలుక నీయక అడ్డుతగిలి మాటాడువాడు; బ్రహ్మ వాక్యేషు - వేద వాక్యములను గూర్చి చర్చించు సమయముల యందు 

			49. 	నాప్తికః - వేద ప్రామాణ్యమును నిందించువాడు; సర్వ శంకీ - స్వర్గము, పుణ్యము మొదలగునవి ఉన్నను వానిని శంకించువాడు - స్వభావవాదము లాగికొను పోవుచుండగా మతితప్పిన వాడని భావము. కుతర్కమును వదలి వేద మార్గమునందే నీవు నిలువవలయునని శ్లోక తాత్పర్యము.

			50. 	ఇట్టి స్థితిని (వేదమార్గ స్థితిని) నేను మిక్కిలిగా అభిలషించు చున్నానని శ్లోక భావము. 

			50. 	అందువలన హీనజన్మమునిచ్చిన పాపమునుండి ముక్తుడనైతినని కలుపుకొనవలయును.

			53. 	దివ్యజ్ఞానము గల కాశ్యపుడు మొదలగు వారికి కూడ దేహాభిమానావేశముచేత ఇట్టి బుద్ధి కలిగినచో సాధారణ జనుల సంగతి చెప్పనేల అని దేహావేశము వదలదగినదని చెప్పుట ఇచట తాత్పర్యము. ‘’దేహావేశాత్ప్రమాద్యతి’’ - దేహావేశము వలన ప్రమాదపడును. అని మనువు చెప్పియున్నారు కదా!  

			54. 	హరివాహనమ్ - ఇంద్రుని 

			యుధిష్ఠిర ఉవాచ - యుధిష్ఠిరు డిట్లు పలికెను. 

			యద్యస్తి దత్త మిష్టం వా తప స్తప్తం తథైవ చ, 

			గురూణాం వాఽపి శుశ్రూషా తన్మే బ్రూహి పితామహ!	1

			తాతా! దత్తము, ఇష్టము, తపస్సు, గురుశుశ్రూష అనునవి ఉన్నయెడల వానిని గూర్చి నాకు తెలుపుము. 

			భీష్మ ఉవాచ - భీష్ముడిట్లు చెప్పెను. 

			ఆత్మ నా నర్థయుక్తేన పాపే నివిశతే మనః,

			 స్వకర్మకలుషం కృత్వా కృచ్ఛ్రే లోకే విధీయతే. 	2 

			అనర్థములతో కూడిన బుద్ధి మనస్సును పాపమున ముంచివేయును. అప్పుడు నరుడు పాపపు పని చేసి ఘోరమగు నరకమున పడిపోవును. 

			దుర్భిక్షాదేవ దుర్భిక్షం క్లేశా త్కేశం భయాద్భయమ్, 

			మృతేభ్యః ప్రమృతం యాన్తి దరిద్రాః పాపకారిణః. 	3 

			పాపములు చేయు దరిద్రులు కరవునుండి కరవునకు, కష్టమునుండి కష్టమునకు, భయమునుండి భయమునకు, చావులనుండి చావులకు పోవుచుందురు. 

			ఉత్సవా దుత్సవం యాన్తి స్వర్గా త్స్వర్గం సుఖాత్సుఖమ్, 

			శ్రద్దధానాశ్చ దాన్తాశ్చ ధనాఢ్యాః శుభకారిణః. 	4 

			శుభమైన కర్మములు చేయువారు శ్రద్ధ, నిగ్రహము కలవారై ధనము పెల్లుగా కలవారై ఒక వేడుక నుండి మరొక పండుగకు, స్వర్గమునుండి స్వర్గమునకు, సుఖము నుండి సుఖమునకు ఏగుచుందురు. 

			వ్యాలకుఞ్జర దుర్గేషు సర్పచోరభయేషు చ, 

			హస్తావాపేన గచ్ఛన్తి నాస్తికాః కిమతః పరమ్ . 	5 

			నాస్తికులు అడవి యేనుగుల చెరలలో పాముల దొంగలభయము గల తావులలో చేతులకు సంకెళ్లు కలవారై పోవుచుందురు. 

			ప్రియదేవాతిథేయాశ్చ వదాన్యాః ప్రియసాధవః, 

			క్షేమ్య మాత్మవతాం మార్గ మాస్థితా హస్తదక్షిణమ్. 	6 

			దేవతలయందు ప్రియభావన కలవారును, అతిథుల యందు హితబుద్ధి కలవారును, దానములు చేయువారును, సాధువులయందిష్టము కలవారును మనస్సును గెలిచిన యోగుల క్షేమమార్గమున, దానము మొదలగు కర్మములచేత అనుకూలమగు మార్గమున నెలకొందురు. 

			పులాకా ఇవ ధాన్యేషు పుత్తికా ఇవ పక్షిషు, 

			తద్విధాస్తే మనుష్యాణాం యేషాం ధర్మో న కారణమ్. 	7 

			మనుష్యులలో ఎవరికి ధర్మము కారణము కాదో వారు ధాన్యములయందు పొల్లువంటివారు, పక్షులలో దోమలవంటివారు. 

			సుశీఘ్ర మపి ధావన్తం విధాన మనుధావతి, 

			శేతే సహ శయానేన యేన యేన యథాకృతమ్. 	8 

			పూర్వకర్మము మిక్కిలి వడిగా పరువెత్తువాని వెంట పరువెత్తును. పరున్నవానితో పాటు పరుండును. ఏయే పనితో వాడు ప్రవర్తించునో ఆ పనితోడనే అంటిపెట్టి కొని యుండును. 

			ఉపతిష్ఠతి తిష్ఠన్తం గచ్ఛన్త మనుగచ్ఛతి, 

			కరోతి కుర్వతః కర్మ చ్ఛాయే వాను విధీయతే.	9 

			నిలుచున్న వానికడ నిలిచియుండును. పోవువాని వెంటబడిపోవును. కర్మము చేయువాని ననుసరించి చేయుచుండును. నీడవలె వెంటనంటి యుండును. 

			యేన యేన యథా యద్యత్ పురా కర్మ సమీహితమ్, 

			తత్త దేకతరో భుఙ్త్కే నిత్యం విహిత మాత్మనా. 	10 

			ఎవ్వడెవ్వడు చేసికొన్న పూర్వ కర్మము ఏది ఏది ఏ విధముగా కలదో దానిని దానిని ఆతడతడు తనకు తానై తప్పనిసరిగా అనుభవించును. 

			స్వకర్మఫల నిక్షేపం విధాన పరిరక్షితమ్, 

			భూత గ్రామమిమం కాలః సమన్తా త్పరికర్షతి. 	11 

			తన కర్మఫలము ఒక దాచుకొనిన ముల్లె. అదృష్టము దానిని కాపాడుచుండును. కాలము దానిని భద్రముగా మరల ప్రాణుల సముదాయమునకు చేర్చుచుండును. 

			అచోద్యమానాని యథా పుష్పాణి చ ఫలాని చ, 

			స్వం కాలం నాతివర్తన్తే తథా కర్మ పురాకృతమ్. 	12 

			ఎవ్వరును పురికొల్పకయే పూవులు పండ్లు తమ కాలమును మించిపోవక వెలువడునో పూర్వకర్మము కూడ అట్లే కాలమును తప్పింపదు. 

			సంమాన శ్చావమాన శ్చ లాభాలాభౌ క్షయోదయౌ, 

			ప్రవృత్తా వినివర్తన్తే విధానాన్తే పునః పునః. 	13 

			సంమానము  - అవమానము, లాభము - నష్టము, తరుగుదల - పెరుగుదల అనునవి మరల మరల అదృష్టవశమున ఏర్పడుచుండును, మరలు చుండును. 

			ఆత్మనా విహితం దుఃఖ మాత్మనా విహితం సుఖమ్, 

			గర్భశయ్యా ముపాదాయ భుజ్యతే పౌర్వదైహికమ్. 	14 

			పూర్వదేహమున తానే చేసిన కర్మ రూపమున దుఃఖము, సుఖమును తల్లికడుపు అనెడు శయ్యను పట్టుకొని అనుభవమునకు వచ్చును. (కర్మ ఫలము అనుభవమునకు వచ్చుట తల్లి కడుపునందున్నపుడే ప్రారంభమగునని భావము). 

			బాలో యువా చ వృద్ధశ్చ యత్కరోతి శుభాశుభమ్, 

			తస్యాం తస్యా మవస్థాయాం తత్ఫలం ప్రతిపద్యతే. 	15 

			బాలుడు, యువకుడు, వృద్ధుడుగా నరుడు ఏయే మంచి చెడు పనులను చేయునో వాని ఫలమును ఆయాదశలలో తిరిగి అనుభవించును. 

			యధా ధేను సహస్రేషు వత్సో విన్దతి మాతరమ్, 

			తథా పూర్వకృతం కర్మ కర్తార మనుగచ్ఛతి. 	16 

			వేల కొలది ఆవులలో తన తల్లియేదో గుర్తించి దూడ దానిని చేరు కొనునట్లు, పూర్వ జన్మమున చేసిన కర్మము కర్తను చేరుకొనును. 

			సమున్న మగ్రతో వస్త్రం పశ్చా చ్ఛుధ్యతి కర్మణా, 

			ఉపవాసైః ప్రతప్తానాం దీర్ఘం సుఖ మనన్తకమ్. 	17 

			ముందు తడిసిన వస్త్రము ఉదుకుట అను పనితో పిదప శుద్ధినందును. అట్లే విషయములను త్యజించుటలతో పుటము పెట్టబడిన వారికి అంతము లేని దీర్ఘమైన సుఖము కలుగును. 

			దీర్ఘ కాలేన తపసా సేవితేన తపోవనే, 

			ధర్మనిర్ధూత పాపానాం సంపద్యన్తే మనోరథాః. 	18 

			తపోవనమున పెద్దకాలము చేసిన తపస్సుచేత కలిగిన ధర్మముచేత తుక్కు దూగరగా కొట్టి వేయబడిన పాపములు కలవారి కోరికలు చక్కగా నెరవేరును.

			శకునానా మివాకాశే మత్స్యానా మివ చోదకే,

			పదం యథా న దృశ్యేత తథా జ్ఞానవిదాం గతిః. 	19 

			ఆకాశమున పక్షులయు, నీటిలో చేపలయు కాలు (కాలిగుర్తు) కానరాని విధమున జ్ఞాన మెరిగిన వారి గతియు తెలియరాదు. 

			అల మన్యై రుపాలంభైః కీర్తితైశ్చ వ్యతిక్రమైః,

			పేశలం చానురూపం చ కర్తవ్యం హిత మాత్మనః. 	20 

			ఇతి శ్రీమహాభారతే శాన్తిపర్వణి మోక్షధర్మపర్వణి 
ఏకాశీత్యధిక శతతమోఽధ్యాయః 

			మరియు ఆక్షేపవాక్యములు, కొనియాడుటలు, అపరాధములు చాలును. నేర్పుతో అనురూపముగా తనకు హితమైన దానిని చేయవలయును. 

			ఇది శ్రీమహాభారతము శాంతి పర్వమున మోక్షధర్మ పర్వమున 
నూటయెనుబది యొకటవ అధ్యాయము. 

			యుధిష్ఠిర ఉవాచ - ధర్మరా జిట్లనెను. 

			కుతః సృష్ట మిదం విశ్వం జగత్ స్థావరజంగమమ్, 

			ప్రళయే చ క మభ్యేతి తన్మే బ్రూహి పితామహ. 	1 

			తాతా! ఈ సమస్తమగు స్థావర జంగమరూపమైన జగత్తు ఎటనుండి యేర్పడినది? ప్రళయమున దేనిలో చేరుచున్నది? దీనిని నాకు తెలుపుము. 

			ససాగరః సగగనః సశైలః సబలాహకః, 

			సభూమిః సాగ్నిపవనో లోకో ఽయం కేన నిర్మితః. 	2 

			సముద్రములతో, ఆకాశముతో, కొండలతో, మేఘములతో, భూమితో, నిప్పుతో, గాలితో కూడిన ఈ లోకము నెవరు నిర్మించిరి? 

			కథం సృష్టాని భూతాని కథం వర్ణ విభక్తయః,

			శౌచాశౌచం కథం తేషాం ధర్మాధర్మవిధిః కథమ్. 	3 

			ఈ భూతములన్నియును ఎట్లు సృజింపబడినవి? దీని వర్ణవిభాగములు ఎట్లు కలిగినవి? శౌచము, అశౌచము వానికెట్లు ఏర్పడినది? ధర్మము, అధర్మము అను తీరు ఎట్లు కలిగినది? 

			కీదృశో జీవతాం జీవః క్వ వా గచ్ఛన్తి యే మృతాః, 

			అస్మాల్లోకా దముం లోకం సర్వం శంసతు నో భవాన్. 	4 

			బ్రతికియున్నవారి జీవము ఎట్టిది? అమృతులగు వారెందు బోవుదురు? ఈ లోకమును వదలి ఆ లోకమును పొందుట ఎట్లు జరుగుచున్నది? ఇది యంతయు తాము మాకు దయతో చెప్పవలయును. 

			భీష్మ ఉవాచ - భీష్ము డిట్లు చెప్పెను. 

			అత్రా ప్యుదాహరన్తీమ మితిహాసం పురాతనమ్, 

			భృగుణాఽభిహితం శాస్త్రం భరద్వాజాయ పృచ్చతే. 	5 

			ఇందును ప్రాతకాలపు ఇతిహాసమును చెప్పుచుందురు. భరద్వాజు డడుగగా భృగువు ఈ శాస్త్రమును వివరించెను. 

			కైలాసశిఖరే దృష్ట్వా దీప్యమానం మహౌజసమ్, 

			భృగుం మహర్షి మాసీనం భరద్వాజోఽన్వపృచ్ఛత. 	6 

			గొప్ప తేజస్సుతో వెలుగొందుచు కైలాసశిఖరమున కూర్చున్న మహర్షి భృగువును చూచి భరద్వాజు డిట్లు ప్రశ్న చేసెను. 

			ససాగరః సగగనః సశైలః సబలాహకః, 

			సభూమిః సాగ్నిపవనో లోకోఽయం కేన నిర్మితః. 	7 

			సముద్రములు, ఆకాశము, కొండలు, మేఘములు, భూమి, నిప్పు, గాలి అనువానితోడి ఈ లోకము నెవరు నిర్మించిరి? 

			కథం సృష్టాని భూతాని కథం వర్ణ విభక్తయః, 

			శౌచాశౌచం కథం తేషాం ధర్మాధర్మ విధిః కథమ్. 	8 

			భూతములు ఎట్లు సృజింపబడినవి? వాని వర్ణముల విభాగము లెట్లు కలిగినవి? వాని శుద్ధి, అశుద్ధు లెట్లేర్పడినవి? ధర్మము, అధర్మముల విధానము ఎట్లు కలిగినది? 

			కీదృశో జీవతాం జీవః క్వవా గచ్ఛన్తి యేఽమృతాః, 

			పరలోక మిమం చాపి సర్వం శంసితు మర్హసి. 	9 

			జీవించి యున్నవారి జీవ మెటువంటిది? అమృతులైన వా రెచటి కరుగుదురు? పరలోకమెట్టిది? ఈ లోక మెట్టిది? ఇది యంతయు నాకు తెలియ జెప్పుము. 

			ఏవం స భగవాన్ పృష్టో భరద్వాజేన సంశయమ్, 

			బ్రహ్మర్షి ర్బ్రహ్మసంకాశః సర్వం తస్మై తతోఽబ్రవీత్. 	10 

			ఇట్లు భరద్వాజుడు తన సంశయము నడుగగా బ్రహ్మర్షియు బ్రహ్మవంటి వాడును అగు భృగువు అతనికి సర్వము నిట్లు చెప్పెను. 

			భృగు రువాచ - భృగు విట్లు పలికెను. 

			మానసో నామ యః పూర్వో విశ్రుతో వై మహర్షిభిః, 

			అనాదినిధనో దేవ స్తథాఽభేద్యోఽజరామరః. 	11 

			మునుపు మహర్షులకు వినవచ్చిన మానసుడను పేరు గల దేవుడు కలఁడు. అతనికి ఉత్పత్తియు, వినాశమును లేవు. అతని నెవ్వడు భేదింపజాలడు. ముదిమియు, చావును లేనివాడు. 

			అవ్యక్త ఇతి విఖ్యాతః శాశ్వతోఽథాక్షయోఽవ్యయః, 

			యతః సృష్టాని భూతాని జాయన్తే చ మ్రియన్తి చ. 	12 

			అవ్యక్తమని ప్రసిద్ధి కలదియు, శాశ్వతము, అక్షయము, అవ్యయమునైనది. దీని నుండియే భూతములన్నియు నేర్పడి పుట్టుచున్నవి, చచ్చుచున్నవి. 

			సోఽసృజ త్ప్రథమం దేవో మహాన్తం నామ నామతః, 

			మహాన్ ససర్జాహంకారం స చాపి భగవా నథ. 	13 

			ఆ మానసుడను దేవుడు మొదట ‘మహత్తు’ను సృజించెను. మహత్తు అను భగవంతుడు అహంకారమును సృజించెను. 

			ఆకాశ మితి విఖ్యాతం సర్వభూత ధరః ప్రభుః, 

			ఆకాశా దభవద్వారి సలిలా దగ్ని మారుతౌ 

			అగ్ని మారుత సంయోగా త్తతః సమభవ న్మహీ. 	14 

			సర్వభూతములను ధరించు ప్రభువగు ఆ అహంకారము ఆకాశమని పేరుగన్న దానిని సృజించెను. ఆకాశమునుండి జలము, జలమునుండి అగ్ని వాయువులు, అగ్ని వాయువుల సంయోగమువలన భూమి ఏర్పడెను. 

			తత స్తేజోమయం దివ్యం పద్మం సృష్టం స్వయంభువా,

			తస్మాత్పద్మా త్సమభవ ద్ర్బహ్మ వేదమయో నిధిః. 	15 

			అందునుండి స్వయంభువు తేజోమయము, దివ్యమునగు ఒక పద్మమును సృజించెను. దానినుండి బ్రహ్మ ఏర్పడెను. అతడు వేదమయమైన నిధి. 

			అహంకార ఇతి ఖ్యాతః సర్వభూతాత్మ భూతకృత్, 

			బ్రహ్మా వై స మహాతేజా య ఏతే పఞ్చ ధాతవః. 	16 

			సర్వ భూతములు శరీరముగా కలిగి సర్వ భూతములను సృజించు అహంకారమను ప్రసిద్ధిగల తత్త్వము. మరియు ఈ అయిదు ధాతువులును మహాతేజస్సుగల ఆ బ్రహ్మయే. 

			శైలా స్తస్యార్థి సంజ్ఞాస్తు మేదో మాంసం చ మేదినీ, 

			సముద్రా స్తస్య రుధిర మాకాశ ముదరం తథా. 	17 

			ఆ అహంకార రూప బ్రహ్మకు కొండలు ఎముకలు భూమి మేదస్సు మాంసము, సముద్రము నెత్తురు, ఆకాశము కడుపు. 

			పవన శ్చైవ నిఃశ్వాస స్తేజోఽగ్ని ర్నిమ్నగాః శిరాః, 

			అగ్నీషోమౌతు చన్ద్రార్కౌ నయనే తస్య విశ్రుతే. 	18 

			గాలి ఆతని నిట్టూర్పు, అగ్ని తేజస్సు, నదులు శిరలు. అగ్ని, సోముడు అను దేవతలుగా పిలువబడు సూర్యచంద్రులు అతని కన్నులు. 

			నభశ్చోర్ధ్వం శిర స్తస్య క్షితిః పాదౌ భుజౌ దిశః, 

			దుర్విజ్ఞేయో హ్యచిన్త్యాత్మా సిద్ధైరపి న సంశయః. 	19 

			పైనున్న ఆకాశమతని తల. నేల పాదములు, చేతులు దిక్కులు. ఇట్లతడు సిద్ధులకు తెలియనలవికాని వాడు. ఊహింపనలవి కాని ఆత్మ కలవాడు. సంశయము లేదు. 

			స ఏవ భగవాన్ విష్ణు రనన్త ఇతి విశ్రుతః, 

			సర్వభూతాత్మ భూతస్థో దుర్విజ్ఞేయో ఽకృతాత్మభిః. 	20 

			ఆ భగవంతుడే విష్ణువు, అనంతుడు అని ప్రసిద్ధి కెక్కెను. అతడు సర్వ భూతములకు ఆత్మవంటి దానియందు అహంకారము నందున్నవాడు. ఆత్మతత్త్వ మెరుగని వారికి తెలియనలవి కాని వాడు. 

			అహంకారస్య యః స్రష్టా సర్వభూత భవాయ వై, 

			యతః సమభవ ద్విశ్వం పృష్టో ఽహం యదిహ త్వయా. 	21 

			సర్వభూతముల ఉత్పత్తికొరకు అహంకారమును సృజించిన వానినుండియే ఈ విశ్వమంతయు ఏర్పడినది. నన్ను సృష్టిని గూర్చి నీవు అడిగిన ప్రశ్నకు సమాధానము చెప్పితిని. 

			భరద్వాజ ఉవాచ - భరద్వాజు డిట్లనెను. 

			గగనస్య దిశాం చైవ భూతలస్యా నిలస్య వా, 

			కాన్యత్ర పరిమాణాని సంశయం ఛిన్ది తత్త్వతః. 	22 

			ఆకాశము, దిక్కులు, భూతలము, గాలి అనువాని పరిమాణములు ఏవి? ఉన్నదున్నట్లు చెప్పి నా సంశయమును పోగొట్టుము. 

			భృగు రువాచ - భృగు విట్లు పలికెను 

			అనన్త మేత దాకాశం సిద్ధదైవత సేవితమ్, 

			రమ్యం నానాశ్రయాకీర్ణం యస్యాన్తో నాధిగమ్యతే. 	23 

			సిద్ధులు, దేవతలు సేవించు ఈ ఆకాశము అనంతము. రమ్యము. ఎన్నింటికో ఆశ్రయమై వ్యాపించి యున్నట్టిది. దీని అంతము తెలియరాదు. 

			ఊర్ధ్వం గతే రధస్తాత్తు చన్ద్రా దిత్యౌ న దృశ్యతః, 

			తత్ర దేవాః స్వయం దీప్తా భాస్వరాభాగ్ని వర్చసః. 	24 

			సూర్యరశ్మి గతికి పై భాగమునను, క్రింది భాగమునను చంద్రాదిత్యులు కానరాకున్న అచట దేవతలు తమంతతాము ప్రకాశించుచు, గొప్ప వెలుగులు చిమ్ము అగ్నివంటి తేజస్సు గల వారై యున్నారు. 

			తే చాప్యన్తం న పశ్యన్తి నభసః ప్రథితౌజసః, 

			దుర్గమత్వా దనన్తత్వా దితి మే విద్ధి మానద. 	25 

			అట్టి గొప్ప శక్తి గల దేవతలు కూడ ఆకాశము అంతమును, పోనలవి కాని కారణమునను, అనంతమగుటవలనను, చూడజాలకున్నారు. 

			ఉపరిష్టోపరిష్టాత్తు ప్రజ్వలద్భిః స్వయంప్రభైః, 

			నిరుద్ధ మేత దాకాశ మప్రమేయం సురైరపి. 	26 

			పైకి, పైకి, తమకాంతులతో వెలుగొందుచున్న దేవతలు కూడ ఈ ఆకాశమును నిలువరించి కొలతలను తెలియజాలకున్నారు. 

			పృధివ్యన్తే సముద్రాస్తు సముద్రాన్తే తమః స్మృతమ్, 

			తమసోఽన్తే జలం ప్రాహు ర్జలస్యాన్తేఽగ్ని రేవ చ. 	27 

			భూమికొసను సముద్రములు కలవు. సముద్రముల చివర తమస్సు కలదు. దాని అంతమున జలము కలదు. జలము చివర అగ్నియే కలదు. 

			రసాతలాన్తే సలిలం జలాన్తే పన్నగాధిపాః, 

			తదన్తే పునరాకాశ మాకాశాన్తే పునర్జలమ్. 	28 

			రసాతలము చివర జలము, దాని చివర సర్పములు, వాని చివర మరల ఆకాశము, ఆకాశము తుదిని మరల నీరు కలదు. 

			ఏవ మన్తం భగవతః ప్రమాణం సలిలస్య చ, 

			అగ్ని మారుతతోయేభ్యో దుర్ఙ్ఞేయం దైవతై రపి. 	29 

			ఇట్లు భగవత్స్వరూపమైన జలమునకు అంతమును, కొలతయు లేవు. అగ్ని, వాయువు, జలముల ఆ అంతమును దేవతలు కూడ తెలిసి కొనజాలరు. 

			అగ్ని మారుతతోయానాం వర్ణాః క్షితితలస్య చ, 

			ఆకాశా దవగృహ్యన్తే భిద్యన్తే తత్త్వ దర్శనాత్. 	30 

			అగ్ని, వాయువు, నీరు అనువాని వర్ణములు, భూమి వర్ణము ఆకాశమునుండి తీసికొనబడినవి. తత్త్వదర్శనమువలన వేరగుచున్నవి. 

			పఠన్తి చైవ మునయః శాస్త్రేషు వివిధేషు చ, 

			త్రైలోక్య సాగరే చైవ ప్రమాణం విహితం యథా. 

			అదృశ్యాయ త్వగమ్యాయ కః ప్రమాణ ముదాహరేత్, 	31 

			వేర్వేరు శాస్త్రములలో మునులు మూడు లోకములనెడు సాగరమున కొలతలను చదువుచున్నారు. కానరానిది, చేరరానిది అగు దానికి కొలత నెవడు చెప్పగలడు? 

			సిద్ధానాం దేవతానాం చ యదా పరిమితా గతిః. 	 32 

			తదా గౌణ మనన్తస్య నామానంతేతి విశ్రుతమ్, 

			నామధేయానురూపస్య మానసస్య మహాత్మనః, 	33 

			సిద్ధులకును దేవతలకును కూడ పరిమితమైన గతియే కలదు. కాని అనంతుడు మహాత్ముడునగు మానసుని గుణమును బట్టియే ఆతనికి అనంతుడను నామము పేరునకు తగినట్లుగా ప్రసిద్ధి కెక్కినది. 

			యదా తు దివ్యం యద్రూపం హ్రసతే వర్ధతే పునః, 

			కోఽ న్యస్తద్వేదితుం శక్యో యోఽపి స్యాత్తద్విదోఽపరః 	34 

			ఆతని దివ్యమైన ఆ రూపము తగ్గును, హెచ్చును. అతని వంటి వాడే మరియొకడు ఉన్న గాని అతనిని గూర్చి తెలియగల వాడెవ్వడు? 

			తతః పుష్కరతః సృష్టః సర్వజ్ఞో మూర్తిమాన్ ప్రభుః, 

			బ్రహ్మా ధర్మమయః పూర్ణః ప్రజాపతి రనుత్తమః. 	35 

			అటుపై ఆపద్మమునుండి సృజింపబడిన బ్రహ్మ సర్వజ్ఞుడు, మూర్తిమంతుడు, ధర్మమయుడు, పూర్ణుడు, ప్రభువు, సర్వోత్తముడు అయిన ప్రజాపతి ఆయెను. 

			భరద్వాజ ఉవాచ - భరద్వాజు డిట్లనెను. 

			పుష్కరా ద్యది సంభూతో జ్యేష్ఠం భవతి పుష్కరమ్, 

			బ్రహ్మాణం పూర్వజం చాహ భవాన్ సందేహ ఏవ మే. 	36 

			బ్రహ్మ పద్మమునుండి పుట్టినచో పద్మము అతని కంటె జ్యేష్ఠము. మఱి బ్రహ్మను నీవు ముందు పుట్టిన వాడు అంటివి. ఇది నా సందేహము. 

			భృగు రువాచ - భృగు విట్లనెను. 

			మానసస్యేహ యా మూర్తి ర్బ్రహ్మత్వం సముపాగతా, 

			తస్యాసన విధానార్థం పృథివీ పద్మ ముచ్యతే. 	37 

			మానసుని ఆమూర్తియే బ్రహ్మగా నయినది. ఆతనికి ఆసనముగా నుండుటకొరకు భూమినే పద్మము అనుచున్నాము. 

			కర్ణికాంతస్య పద్మస్య మేరు ర్గగన ముచ్ఛ్రితః, 

			తస్య మధ్యే స్థితో లోకాన్ సృజతే జగతః ప్రభుః. 	38 

			ఇతి శ్రీమహాభారతే శాన్తిపర్వణి మోక్షధర్మ పర్వణి 
భృగు భరద్వాజ సంవాదే ద్వ్యశీత్యధిక శతతమోఽధ్యాయః. 

			ఆ పద్మపు దుద్దు (నడిమి భాగమును) ఆకాశమునంటిన మేరుపర్వతము. దాని నడుమ నుండి జగత్ప్రభువు లోకములను సృజించుచున్నాడు. 

			ఇది శ్రీమహాభారతము శాంతి పర్వమున మోక్ష ధర్మ పర్వమున భృగుభరద్వాజ
సంవాదము గల నూట యెనుబది రెండవ అధ్యాయము. 

			భరద్వాజ ఉవాచ - భరద్వాజు డిట్లనెను. 

			ప్రజా విసర్గం వివిధం కథం స సృజతే ప్రభుః, 

			మేరుమధ్యే స్థితో బ్రహ్మా తద్ర్బూహి ద్విజసత్తమ. 	1 

			మేరుమధ్యమున నున్న బ్రహ్మ పెక్కుతీరులు గల ప్రజల సృష్టిని ఎట్లు చేసెను? బ్రాహ్మణోత్తమా! దానిని నాకు తెలియజెప్పుము. 

			భృగు రువాచ - భృగు విట్లనెను. 

			ప్రజావిసర్గం వివిధం మానసో మనసాఽసృజత్, 

			సంరక్షణార్థం భూతానాం సృష్టం ప్రథమతో జలమ్. 	2 

			మానసుడు ప్రజల వివిధమైన సృష్టిని మనస్సుతో చేసెను. భూతముల సంరక్షణ కొరకు మొట్టమొదట జలమును సృష్టించెను. 

			యత్ప్రాణః సర్వభూతానాం వర్ధన్తే యేన చ ప్రజాః, 

			పరిత్యక్తాశ్చ నశ్యన్తి తేనేదం సర్వ మావృతమ్. 	3 

			ఏది సర్వభూతములకు ప్రాణమో, దేనితో ప్రజలు వృద్ధి పొందుచున్నారో, ఏది వదలివైచినచో నశించుచున్నారో దానితో ఇదియంతయు ఆవృతమై యున్నది. 

			పృథివీ పర్వతా మేఘా మూర్తిమన్తశ్చ యే పరే, 

			సర్వం తద్వారుణం జ్ఞేయ మాప స్తస్తంభిరే యతః. 	4 

			భూమి, పర్వతములు, మేఘములు - ఇంకను ఆకారముగల యితరములు - ఇవియన్నియు వారుణమే అని తెలియదగును. నీరు ముద్దకట్టగా నివి యన్నియు నేర్పడినవి. 

			భరద్వాజ ఉవాచ - భరద్వాజు డిట్లు పలికెను. 

			కథం సలిల ముత్పన్నం కథం చైవాగ్ని మారుతౌ, 

			కథం వా మేదినీ సృష్టేత్యత్ర మే సంశయో మహాన్ . 	5 

			జలమెట్లు ఏర్పడినది? అగ్ని వాయువులు ఎట్లు రూపొందినవి? భూమి ఏ విధముగా సృజింపబడినది? ఇందు నాకు పెద్ద సంశయము కలదు. 

			భృగు రువాచ - భృగు విట్లనెను. 

			బ్రహ్మకల్పే పురా బ్రహ్మన్ బ్రహ్మర్షీణాం సమాగమే, 

			లోకసంభవసందేహః సముత్పన్నో మహాత్మనామ్. 	6 

			మునుపటి బ్రహ్మకల్పమున, ఓ బ్రాహ్మణా! బ్రహ్మర్షుల సమావేశమున మహాత్ములకు లోకము పుట్టిన దానిని గూర్చిన సందేహము కలిగెను. 

			తే ఽ తిష్ఠన్ ధ్యాన మాలమ్యృ మౌన మాస్థాయ నిశ్చలాః, 

			త్యక్తాహారాః పవనపా దివ్యం వర్షశతం ద్విజాః . 	7 

			వారు ధ్యానము నవలంబించి మౌనమును నిలుపుకొని, కదలిక లేనివారు, ఆహారమును వదలినవారు, గాలిని మాత్రమే తీసికొనువారునై నూరుదేవ వత్సరములు నిలిచియుండిరి. 

			తేషాం బ్రహ్మమయీ వాణీ సర్వేషాం శ్రోత్ర మాగమత్, 

			దివ్యా సరస్వతీ తత్ర సంబభూవ నభ స్తలాత్. 	8 

			వారందరికి బ్రహ్మమయి యగు వాక్కు చెవులబడెను. దివ్యమగు సరస్వతి ఆకాశతలము నుండి వెలువడెను. 

			పురా స్తిమిత మాకాశ మనంత మచలోపమమ్, 

			నష్టచన్ద్రార్కపవనం ప్రసుప్త మివ సంబభౌ. 	9 

			మునుపు అనంతమైన ఆకాశము, పర్వతము వంటిదై చంద్రుడు, సూర్యుడు, వాయువు లేనిదై స్తిమితమై గాఢనిద్ర పొందినది వలె కన్పట్టుచుండెడిది. 

			తతః సలిల ముత్పన్నం తమసీవాపరం తమః, 

			తస్మాచ్చ సలిలోత్పీడా దుదతిష్ఠత మారుతః. 	10 

			అంత జలము పుట్టినది. అది చీకటిలో మరియొక చీకటి వంటిది. ఆ సలిలము ఒత్తిడికి వాయువు పైకి వెలువడినది. 

			యథా భాజన మచ్ఛిద్రం నిఃశబ్ద మివ లక్ష్యతే, 

			తచ్చాంభసా పూర్యమాణం సశబ్దం కురుతేఽనిలః.	 11 

			చిల్లులు లేని పాత్ర నిశ్శబ్దముగా కన్పట్టును. దానిని నీటితో నింపుచుండగా గాలి దానిని శబ్దము కలదిగా చేయును. 

			యథా సలిల సంరుద్ధే నభసో ఽనిరన్తరే,	 12 

			భిత్వా ఽర్ణవతలం వాయుః సముత్పతతి ఘోషవాన్. 

			అవకాశములేని ఆకాశములో నీరు అడ్డుకొనగా వాయువు నీటి పైభాగమును చీల్చుకొని పెద్ద ధ్వని కలదియై వెలుపలికి వచ్చిపడును. 

			స ఏష చరతే వాయు రర్ణవోత్పీడ సంభవః, 

			ఆకాశస్థాన మాసాద్య ప్రశాన్తిం నాధిగచ్ఛతి. 	13 

			అట్లు నీటి ఒత్తిడివలన పుట్టిన వాయువు అటునిటు తిరుగుచు ఆకాశస్థానమును పొందియు ప్రశాంత స్థితిని పొందకుండును. 

			తస్మిన్ వాయ్వంబు సంఘర్షే దీప్తతేజా మహాబలః, 

			ప్రాదురభూ దూర్వశిఖః కృత్వా నిస్తిమరం నభః. 	14 

			ఆ వాయుజలముల సంఘర్షమునందు గొప్పకాంతులు, గొప్పబలము, పై వైపు శిఖలు గల అగ్ని, ఆకాశమును చీకటి లేనిదిగా చేయుచు, ఆవిర్భవించెను. 

			అగ్నిః పవన సంయుక్తః ఖం సమాక్షిపతే జలమ్, 

			సోఽగ్ని ర్మారుత సంయోగా ద్ఘనత్వ ముపపద్యతే. 	15 

			అగ్ని గాలితో కలిసి నీటిని ఆకాశమునకు వడితో విరజిమ్మెను. ఆ అగ్ని వాయు సంయోగమువలన ఘనపదార్థముగా నయ్యెను. 

			తస్యాకాశం నిపతితః స్నేహ స్తిష్ఠతి యోఽపరః, 

			స సంఘాతత్వ మాపన్నో భూమిత్వ మనుగచ్ఛతి. 	16 

			ఆ వాయువుతో కూడిన అగ్నియందు ఆకాశ మధ్యమున నేర్పడిన జిడ్డు మరియొక స్వరూపము కలది ఆయెను. ఆ మూడింటి సముదాయరూపమే భూమిగా నయ్యెను. 

			రసానాం సర్వగన్ధానాం స్నేహానాం ప్రాణినాం తథా, 

			భూమి ర్యోని రిహ జ్ఞేయా యస్యాం సర్వం ప్రసూయతే.	17 

			ఇతి శ్రీమహాభారతే శాన్తిపర్వణి మోక్షధర్మ పర్వణి భృగుభరద్వాజ సంవాదే మానస
భూతోత్పత్తి కథనే త్ర్యశీత్యధిక శతతమోఽధ్యాయః 

			ఇట్లేర్పడిన యీ భూమి అన్ని రసములకు, అన్ని గంధములకు, అన్ని ద్రవ పదార్థములకు, అన్ని ప్రాణులకు పుట్టుక స్థానమాయెను. దాని నుండియే సర్వము ఏర్పడెను. 

			ఇది శ్రీమహాభారతము శాంతి పర్వమున మోక్షధర్మ పర్వమువ భృగు భరద్వాజ సంవాదమున మానస భూతోత్పత్తి కథనముగల 
నూట యెనుబది మూడవ అధ్యాయము. 

			భరద్వాజ ఉవాచ - భరద్వాజు డిట్లనెను. 

			త ఏతే ధాతవః పఞ్చ బ్రహ్మ యా నసృజ త్పురా, 

			ఆవృతా యై రిమే లోకా మహాభూతాభిసంజ్ఞితా: 	1 

			యదాఽసృజత్సహస్రాణి భూతానాం చ మహామతిః 

			పఞ్చానా మేవ భూతత్వం కథం సముపపద్యతే. 	2 

			పూర్వము బ్రహ్మ అయిదు భూతములను సృజించెను. అవి ఈ లోకములన్నింటిని ఆవరించి యుండెను. వానికి మహాభూతములని పేరు. ఆ మహామతి వేలకొలది భూతములను సృజించి యుండగా ఈ అయిదింటినే భూతము లనుట యెట్లు కుదరును? 

			భృగు రువాచ - భృగు విట్లు చెప్పెను. 

			అమితానాం మహాశబ్దో యాన్తి భూతాని సంభవమ్, 

			తత స్తేషాం మహాభూత శబ్దోఽయ ముపపద్యతే. 	3 

			అమితమైన వానికే ‘మహా’ శబ్దము కలుగును. ఏవి యేర్పడినవో అవి భూతములు మాత్రమే. కావున అమితములైన వానికి మహాభూత మను సంజ్ఞ కుదురుచున్నది. 

			చేష్టా వాయుః ఖ మాకాశ మూష్మాగ్నిః సలిలం ద్రవః, 

			పృథివీ చాత్ర సంఘాతః శరీరం పాఞ్చభౌతికమ్. 	4 

			చేష్ట వాయువు, రంధ్రము ఆకాశము, వేడి అగ్ని, ద్రవము నీరు, సముదాయము ఇందు భూమి - ఇట్లు శరీరము అయిదు భూతములతో ఏర్పడినదై పాంచభౌతిక మగుచున్నది. 

			ఇత్యేతైః పఞ్చభి ర్భూతై ర్యుక్తం స్థావరజఙ్గమమ్, 

			శ్రోత్రం ఘ్రాణం రసః స్పర్శో దృష్టి శ్చేన్ద్రియసంజ్ఞితాః. 	5 

			ఈ అయిదు భూతములతో కూడినది ఈ స్థావర జంగమాత్మక ప్రపంచము. చెవి, ముక్కు, నాలుక, చర్మము, కన్ను అనునవి ఇంద్రియమను పేరు కలిగినట్టివి. 

			భరద్వాజ ఉవాచ - భరద్వాజు డిట్లు పలికెను. 

			పఞ్చభి ర్యది భూతైస్తు యుక్తాః స్థావరజఙ్గమాః, 

			స్థావరాణాం న దృశ్యన్తేశరీరే పఞ్చ ధాతవః. 	6 

			స్థావరములు (కదలకుండునది) జంగమములును (కదలునవి) ఈ అయిదు భూతములతో కూడియుండునవైనచో స్థావరముల శరీరమునందు అయిదు ధాతువులును కానవచ్చుట లేదే! 

			అనూష్మణా మచేష్టానాం ఘనానాం చైవ తత్త్వతః, 

			వృక్షాణాం నోపలభ్యన్తే శరీరే పఞ్చధాతవః. 	7 

			స్వరూపమును బట్టి ఘనములు (ద్రవములు కానివి) అయినను, వేడియు, చేష్టలును లేని చెట్ల శరీరమునందు అయిదు ధాతువులు కానరావు కదా! 

			న శృణ్వన్తి న పశ్యన్తి నగన్ధ రసవేదినః, 

			నచ స్పర్శం విజానన్తి తే కథం పాఞ్చభౌతికాః. 	8 

			చెట్లు వినవు, చూడవు, గంధమును రసమును తెలిసి కొనజాలవు. స్పర్శను తెలియవు. అవి పాంచభౌతికము లెట్లగును? 

			అద్రవత్వా దనగ్నిత్వా దభూమిత్వా దవాయుతః, 

			ఆకాశ స్యాప్రమేయత్వా ద్వృక్షాణాం నాస్తి భౌతికమ్. 	9 

			ద్రవత్వము లేదు, అగ్నిత్వము లేదు, భూమితనము లేదు, వాయువుతనము లేదు, ఆకాశము అప్రమేయము అగుటవలన వృక్షములకు భూతమయత్వము లేదు. 

			భృగు రువాచ - భృగు విట్లనెను. 

			ఘనానా మపి వృక్షాణా మాకాశోఽస్తి న సంశయః, 

			తేషాం పుష్ప ఫలవ్యక్తి ర్నిత్యం సముపపద్యతే. 	10

			వృక్షములు ఘన పదార్థ జాతికి చెందిన వనుట నిజమే. వానికి ఆకాశము కలదు. సంశయము లేదు. పుష్పములు, ఫలములు నిత్యము వానినుండి వెలువడు చుండుట ఉన్నదియే కదా! 

			ఊష్మతో మ్లాయతే వర్ణం త్వక్ ఫలం పుష్ప మేవ చ 

			మ్లాయతే శీర్యతే చాపి స్పర్శ స్తేనాత్ర విద్యతే. 	11 

			వేడివలన చెట్టురంగు వాడిపోవుచున్నది. చర్మము, ఫలము, పుష్పము కూడ వాడుచున్నది. నశించు చున్నది. కావున అందు స్పర్శయు కలదు. 

			వాయ్వగ్న్యశనినిర్ఘో షైః ఫలం పుష్పం విశీర్యతే, 

			శ్రోత్రేణ గృహ్యతే శబ్ద స్తస్మాచ్ఛృణ్వన్తి పాదపాః. 	 12 

			వాయువు, అగ్ని, పిడుగు అనువాని ఘోషముల చేత చెట్లనుండి ఫలములు, పూవులు రాలిపోవుచున్నవి. శబ్దమును గ్రహించునది చెవి కదా! కావున నిట్లు చెట్లు కూడ వినుచున్నవి. 

			వల్లీ వేష్టయతే వృక్షం సర్వత శ్పైవ గచ్ఛతి, 

			న హ్యదృష్టేశ్చ మార్గోఽస్తి తస్మాత్ పశ్యన్తి పాదపాః. 	13 

			తీగె చెట్టును చుట్టుకొనుచున్నది. అన్ని వైపులకు పోవుచున్నది. చూపు లేనిదానికి దారియుండదు కదా! అందువలన చెట్లు చూచుచున్నవి. (అనగా వానికి చక్షురింద్రియము కలదని తెలియుచున్నది.) 

			పుణ్యాపుణ్యై స్తథా గన్ధై ర్ధూపైశ్చ వివిధై రపి, 

			అరోగాః పుష్పితాః సన్తి తస్మాజ్ఞిఘ్రన్తి పాదపాః. 	14 

			మంచిచెడు వాసనలచేతను, వివిధములైన ధూపములచేతను చెట్లు రోగములేనిపై పుష్పించుచున్నవి. అందువలన చెట్లు వాసన చూడగలిగినట్టివి. 

			పాదైః సలిలపానాచ్చ వ్యాధీనాం చాపి దర్శనాత్, 

			వ్యాధిప్రతిక్రియత్వాచ్చ విద్యతే రసనం ద్రుమే. 	15 

			వ్రేళ్లతో నీటిని త్రావుచుండుటవలనను, వ్యాధులు కానవచ్చుచుండుటవలనను, వ్యాధులకు చికిత్సలుండుటవలనను చెట్టునందు రసనేంద్రియము (నాలుక) కలదని తెలియుచున్నది. 

			వక్త్రేణోత్సలనాళేన యథోర్ధ్వం జల మాదదేత్, 

			తథా పవనసంయుక్తః పాదైః పిబతి పాదపః. 	16 

			కలువతూడుతో ముఖముతో మనుజుడు జలమును లోనికి పీల్చుకొనుచున్నాడు. అట్లే గాలితో కూడినదై వృక్షము పాదములతో (వ్రేళ్లతో) నీటిని త్రావుచున్నది. 

			సుఖదుఃఖయోశ్చ గ్రహణా చ్ఛిన్నస్య చ విరోహణాత్, 

			జీవం పశ్యామి వృక్షాణా మచైతన్యం న విద్యతే. 	17 

			చెట్లు సుఖదుఃఖములను గ్రహించుచున్నవి. నరికివేయగా మరల మొలచుచున్నవి. అందువలన చెట్లలో జీవమును చూచుచున్నాను. వానియందు అచేతనత కానరాదు. 

			తేన తజ్జల మాదత్తం జరయత్యగ్ని మారుతౌ, 

			ఆహారపరిణామాచ్చ స్నేహో వృద్ధిశ్చ జాయతే. 	18 

			చెట్టు జలమును తీసికొనుచున్నది. అగ్నివాయువులు దానికి ముదిమిని తెచ్చుచున్నవి. ఆహారపు మార్పువలన స్నేహము వృద్ధియు కలుగుచున్నవి. (స్నేహమనగా జిడ్డుగల ద్రవ్యము.) 

			జఙ్గమానాం చ సర్వేషాం శరీరే పఞ్చ ధాతవః, 

			ప్రత్యేకశః ప్రభిద్యన్తే యైః శరీరం విచేష్టతే. 	19 

			జంగమములన్నింటి శరీరమునందును వేరువేరుగా అయిదుధాతువులు భిన్నమైన స్థితులు కలవిగా నున్నవి. వానితో శరీరము కదలుచున్నది. 

			త్వక్ చ మాంసం తథాస్థీని మజ్జా స్నాయుశ్చ పఞ్చమమ్, 

			ఇత్యేత దిహ సంఘాతం శరీరే పృథివీమయమ్.	20 

			చర్మము, మాంసము, ఎముకలు, మజ్జ, అయిదవది యగు స్నాయువు - ఈ సముదాయము శరీరమున పృథివీమయము (భూమితత్వముతో నిండినది). 

			తేజో హ్యగ్ని స్తథా క్రోధ శ్చక్షు రూష్మా తథైవ చ, 

			అగ్ని ర్జరయతే యచ్చ పఞ్చాగ్నేయాః శరీరిణః. 	21 

			దేహములోపలి అగ్ని, క్రోధము, కన్ను, వేడి, దేహమును కృశింపజేసెడు అగ్ని అను నీ అయిదును శరీరము కలవాని అగ్నివికారములు. 

			శ్రోత్రం ఘ్రాణం తథాస్యం చ హృదయం కోష్ఠ మేవ చ, 

			ఆకాశా త్ర్పాణినా మేతే శరీరే పఞ్చ ధాతవః. 	22 

			చెవి, ముక్కు, నోరు, హృదయము, అన్నకోశము అను నీ అయిదును ప్రాణుల శరీరమునందు ఆకాశము వలన ఏర్పడిన అయిదు ధాతువులు. 

			శ్లేష్మా పిత్త మథ స్వేదో వసా శోణిత మేవ చ, 

			ఇత్యాపః పఞ్చధా దేహే భవన్తి ప్రాణినాం సదా. 	23 

			శ్లేష్మము, పిత్తము, స్వేదము, వస, రక్తము అను అయిదును ప్రాణుల దేహమున జలము యొక్క స్వరూపములు. 

			ప్రాణా త్ప్రణీయతే ప్రాణీ వ్యానా ద్వ్యాయచ్ఛతే తథా, 

			గచ్ఛత్యపానోఽధ శ్చైవ సమానో హృద్యవస్థితః. 	24 

			ప్రాణి ప్రాణవాయువుతో ఆయా కార్యములను చేయుచున్నాడు. వ్యాన వాయువు వలన బరువులెత్తుట మొదలగు పనులు చేయుచున్నాడు. అపానవాయువు క్రిందిభాగమునుండి వెలువడుచున్నది. (మూత్రాదులను వెలువరించుచున్నది). సమానము హృదయస్థానమున నెలకొనియున్నది. 

			ఉదానా దుచ్ఛ్వసితి చ ప్రతిభేదాచ్చ భాషతే, 

			ఇత్యేతే వాయవః పఞ్చ చేష్టయ న్తీహ దేహినమ్ . 	25 

			ఉదానవాయువువలన ఊపిరిపీల్చుచున్నది. (ప్రాణి) స్థానభేదమువలన మాటాడుచున్నాడు (మానవుడు). ఇట్లీ అయిదు వాయువులు దేహము కలవానిని చేష్టలు కలవానినిగా చేయుచున్నవి. 

			భూమే ర్గన్ధగుణా న్వేత్తి రసం చాద్భ్యః శరీరవాన్, 

			జ్యోతిషా చక్షుషా రూపం స్పర్శం వేత్తి చ వాహినా. 	26 

			భూతత్త్యముచేత గంధ గుణములను, నీటివలన రసమును, అగ్నితత్త్వము గల కంటితో రూపమును, వాయుతత్త్వము గల చర్మముతో స్పర్శను శరీరము కలవాడు తెలియుచున్నాడు. 

			గన్ధః స్పర్శో రసో రూపం శబ్దశ్చాత్ర గుణాః స్మృతాః 

			తస్య గన్ధస్య వక్ష్యామి విస్తరాభిహితాన్ గుణాన్. 	27 

			గంధము, స్పర్శ, రసము, రూపము, శబ్దము అనునవి యిచట గుణములుగా స్మరింపబడినవి. ఆ గంధపు పెక్కు విధములగు గుణములను, పెద్దలు చెప్పువానిని, చెప్పెదను. 

			ఇష్టశ్చానిష్ట గన్ధశ్చ మధురః కటు రేవ చ, 

			నిర్హారీ సంహతః స్నిగ్ధో రూక్షో విశద ఏవ చ.

			 ఏవం నవవిధో జ్ఞేయః పార్థివో గన్ధ విస్తరః. 	28

			ఇష్టము, అనిష్టము, మధురము, కటువు, ఆమోదము, సంహతము, స్నిగ్ధము, రూక్షము, విశదము - అని పృథివికి సంబంధించిన గంధముల వ్యాప్తి తొమ్మిది విధములుగా నుండును. 

			జ్యోతిః పశ్యతి చక్షుర్భ్యాం స్పర్శం వేత్తి చ వాయునా, 

			శబ్దః స్పర్శశ్చ రూపం చ రసశ్చాపి గుణాః స్మృతాః. 	29 

			కన్నులతో నరుడు జ్యోతిని చూచును. వాయువు చేత స్పర్శను తెలిసికొనును. శబ్దము, స్పర్శము, రూపము, రసము అనునవి వాయువు గుణములు. 

			రసజ్ఞానం తు వక్ష్యామి తన్మే నిగదతః శృణు, 

			రసో బహువిధః ప్రోక్త ఋషిభిః ప్రథితాత్మభిః 	30 

			రసజ్ఞానమును గూర్చి చెప్పెదను. దానిని నా వలన వినుము. మంచి భావన గల ఋషులు రసమును పెక్కు విధములుగా చెప్పియున్నారు. 

			మధురో లవణ స్తిక్తః కషాయోఽమ్లః కటు స్తథా, 

			ఏష షడ్విధవిస్తారో రసో వారిమయః స్మృతః. 	31 

			తీపి, ఉప్పు, ఒగరు, చేదు, పులుపు, కారము అని రసము ఆరు విధములుగా విస్తరించినది. రసము వారి మయము - (జలమునకు సంబంధించినది). 

			శబ్దః స్పర్శశ్చ రూపం చ త్రిగుణం జ్యోతి రుచ్యతే, 	32 

			శబ్దము, స్పర్శ, రూపము అని అగ్ని మూడు గుణములు కలది యని చెప్పబడును.  

			జ్యోతిః పశ్యతి రూపాణి రూపం చ బహుధా స్మృతమ్, 

			హ్రస్వో దీర్ఘ స్తథా స్థూల శ్చతురస్రోఽణు వృత్తవాన్. 	33 

			చక్షురింద్రియము రూపములను చూచును. రూపము కూడ పెక్కు విధములు. పొట్టి, పొడుగు, లావు, చతురస్రము, గుండ్రము మొదలగునది. 

			శుక్లః కృష్ణ స్తథా రక్తః పీతో నీలారుణా స్తథా, 

			కఠిన శ్చిక్కణః శ్లక్ష్ణః పిచ్ఛిలో మృదు దారుణః.	34 

			తెలుపు, నలుపు, ఎరుపు, పసుపు, నీలారుణము, కఠినము, చిక్కణము, శ్లక్షము, పిచ్ఛిలము, మృదువు, దారుణము. 

			ఏవం షోడశ విస్తారో జ్యోతీరూప గుణః స్మృతః 

			శబ్దస్పర్శౌ చ విజ్ఞేయౌ ద్విగుణో వాయు రిత్యుత. 	35 

			ఇట్లు జ్యోతికి సంబంధించిన రూప గుణము పదునారు విధములుగా విస్తరించినది. శబ్దము, స్పర్శము అని వాయువునకు రెండు గుణములు. 

			వాయవ్యస్తు గుణః స్పర్శః స్పర్శశ్చ బహుధా స్మృతః, 

			ఉష్ణ: శీతః సుఖోదుఃఖః స్నిగ్ధో విశద ఏవ చ. 	36

			తథా ఖలో మృదూ రూక్షో లఘు ర్గురుత రోఽపి చ 

			ఏవం ద్వాదశధా స్పర్శో వాయవ్యో గుణ ఉచ్యతే. 	37 

			వాయువునకు చెందిన గుణము స్పర్శ. అదియు పెక్కు విధములుగా నున్నది. వేడి, చల్లదనము, సుఖము, దుఃఖము, స్నిగ్ధము, విశదము, గట్టితనము, మెత్తదనము, రూక్షము, లఘువు, గురువు, గురుతరము - అని స్పర్శ పండ్రెండు విధములుగా చెప్పబడినది. 

			తత్రైక గుణ మాకాశం శబ్ద ఇత్యేవ తత్స్మృతమ్, 

			తస్య శబ్దస్య వక్ష్యామి విస్తారం వివిధాత్మకమ్. 	38 

			ఆకాశము ఒక్క గుణము కలది. అది శబ్దము. ఆ శబ్దము విస్తారము పెక్కుతీరులుగా నున్నది. దానిని చెప్పెదను. 

			షడ్జ ఋషభ గాన్దారౌ మధ్యమో ధైవత స్తథా, 

			పఞ్చమ శ్చాపి విజ్ఞేయ స్తథా చాపి నిషాదవాన్. 	39 

			షడ్జము, ఋషభము, గాంధారము, మధ్యమము, ధైవతము, పంచమము, నిషాదము - అనునవి శబ్ద భేదములు. 

			ఏవం సప్తవిధః ప్రోక్తో గుణ ఆకాశసంభవః 

			ఐశ్వర్యేణ తు సర్వత్ర స్థితోఽపి పటహాదిషు. 	40 

			ఇట్లు ఆకాశమునుండి ఏర్పడిన గుణమును ఏడు విధములుగా చెప్పుదురు. అది అన్ని యెడల వ్యాపించి యున్నను పటహము మొదలగు వాద్యములందు అభివ్యక్తమగును. 

			మృదంగ భేరీ శంఖానాం స్తనయిత్నో రథస్య చ, 

			యః కశ్చిచ్ఛ్రూయతే శబ్దః ప్రాణినోఽప్రాణినో ఽపి వా, 

			ఏతేషా మేవ సర్వేషాం విషయే సంప్రకీర్తితః. 	41 

			మద్దెల, భేరి, శంఖము, పిడుగు, రథము అనువాని నుండి వినవచ్చెడు ఏ విధమైన ధ్వని యైనను ప్రాణికి గాని, ప్రాణము లేని దానికి గాని సంబంధించిన ఈ షడ్జాదులకు చెందినదనియే గుర్తింపవలయును. 

			ఏవం బహువిధాకారః శబ్ద ఆకాశసంభవః, 

			ఆకాశజం శబ్ద మాహు రేభి ర్వాయుగుణైః సహ. 	42 

			ఇట్లు ఆకాశమునుండి సంభవించిన శబ్దము వాయుగుణములతో కూడి పెక్కువిధములైనది. ఇట్లు ఆకాశమున పుట్టిన గుణమును శబ్దముగా చెప్పుచున్నారు. 

			అవ్యాహతై శ్చేతయతి న వేత్తి విషమస్థితైః, 

			ఆప్యాయ్యన్తే చ తే నిత్యం ధాతవ స్తై స్తు ధాతుభిః 	43 

			ఏ విధమైన అడ్డులు లేని చోట నరుడు శబ్దమును గ్రహించుచున్నాడు. విషమస్థితుల చేత గ్రహింపకున్నాడు. ఈ విధముగా ధాతువులచేత ధాతువులు నిత్యముగా మొదటినుండియు పెంపొందుచున్నవి. 

			ఆపోఽగ్ని ర్మారుత శ్చైవ నిత్యం జాగ్రతి దేహిషు, 

			మూల మేతే శరీరస్య వ్యాప్య ప్రాణా నిహ స్థితాః. 	44

			ఇతి శ్రీమహాభారతే శాన్తిపర్వణి మోక్షధర్మ పర్వణి 
భృగుభరద్వాజ సంవాదే చతురశీత్యధిక శతతమోఽధ్యాయః 

			జలములు, అగ్ని, వాయువు - ఇవి నిత్యము దేహులయందు మేల్కొని యుండును. ఇవి శరీరమునకు మూలము. ప్రాణములను వ్యాపించి యుండును. 

			ఇది శ్రీ మహాభారతము శాంతి పర్వమున మోక్ష ధర్మపర్వమున భృగు భరద్వాజ
సంవాదము గల నూటయెనుబది నాలుగవ అధ్యాయము. 

			శరీరము, ఇంద్రియములు భౌతికములగుటను గూర్చి చెప్పియున్నారు. జ్ఞానశక్తి క్రియా శక్తియు కల విజ్ఞానము, ప్రాణము అనునవియు భౌతికములే - చిదాత్మకంటె భిన్నములే - అని చెప్పుటకై ఈ అధ్యాయమును ప్రారంభించు చున్నారు. 

			భరద్వాజ ఉవాచ - భరద్వాజు డిట్లు అనెను. 

			పార్థివం ధాతు మాసాద్య శారీర్థేగ్నిః కథం ప్రభో, 

			అవకాశ విశేషేణ కథం వర్తయతేఽ నిలః. 	1 

			ప్రభూ! అగ్ని పృథివికి సంబంధించిన ధాతువును పొంది శరీర సంబంధమైనదగుట యెట్లు? మరియు వాయువు అవకాశ విశేషముచేత దేహమును ఎట్లు కదిలించు చున్నది? 

			భృగు రువాచ - భృగు విట్లనెను. 

			వాయోర్గతి మహం బ్రహ్మన్ కథయిష్యామి తేఽనఘ, 

			ప్రాణినా మనిలో దేహాన్ యథా చేష్టయతే బలీ. 	2 

			అనఘా! బ్రాహ్మణా! నేను వాయువు గతిని గూర్చి చెప్పెదను. ప్రాణుల దేహములను బలముకలదియై వాయు వెట్లు కదలించుచున్నదో తెలిపెదను.

			శ్రితో మూర్ధాన మగ్ని స్తు శరీరం పరిపాలయన్, 

			ప్రాణో మూర్ధని చాగ్నౌ చ వర్తమానో విచేష్టతే. 	3 

			అగ్ని మూర్ధమును (శిరస్సును) ఆశ్రయించి శరీరమును పరిపాలించుచున్నది. ప్రాణము శిరస్సునందును, అగ్నియందును ఉన్నది యగుచు శరీరమును చేష్టలు కలదిగా చేయుచున్నది. 

			స జన్తుః సర్వభూతాత్మా పురుషః స సనాతనః, 

			మనో బుద్ధి రహంకారో భూతాని విషయశ్చ సః.	4 

			ఆ సనాతనుడు, సర్వభూతాత్ముడు అగు పురుషుడే జీవుడు. మనస్సు, బుద్ధి, అహంకారము, భూతములు, విషయములు - అన్నియు నతడే. 

			ఏవం త్విహ స సర్వత్ర ప్రాణేన పరిచాల్యతే, 

			పృష్ఠతస్తు సమానేన స్వాం స్వాం గతి ముపాశ్రితః. 	5 

			ఇట్లతడు ఈ దేహమున అన్ని యెడలను ప్రాణముతో అన్ని వైపుల కదలికలను పొందుచున్నాడు. ఆ వెనుక సమానముతో తనతన గతిని ఆశ్రయించి కదలుచున్నాడు. 

			వస్తిమూలం గుదం చైవ పావకం సముపాశ్రితః 

			వహన్మూత్రం పురీషం చాప్యపానః పరివర్తతే. 	6 

			అదియే వాయువు మూత్రాశయమును, గుదమును, జఠరాగ్నిని ఆశ్రయించుకొని మూత్రమును, మలమును పట్టుకొని యుండి అపానముగా మారుచున్నది. 

			ప్రయత్నే కర్మణి బలే య ఏక స్త్రిషు వర్తతే, 

			ఉదాన ఇతి తం ప్రాహు రధ్యాత్మవిదుషో జనాః. 	7 

			ప్రయత్నము, కర్మము, బలము - అనువాని మూడింటియందును ఏది ఒకటిగా వర్తించునో దానిని అధ్యాత్మ విద్య నెరిగిన వాని నుండి తెలిసికొనిన జనులు ఉదానమని చెప్పుదురు. 

			సన్ధిష్వపి చ సర్వేషు సన్నివిష్ట స్తథాఽనిలః, 

			శరీరేషు మనుష్యాణాం వ్యాన ఇత్యుపదిశ్యతే. 	8 

			మానవుల శరీరములందలి సంధులన్నింటియందు సన్నిహితముగా నుండు వాయువును వ్యానము అందురు. 

			ధాతు ష్వగ్నిషు వితతః సమానేన సమీరితః, 

			రసాన్ ధాతూంశ్చ దోషాంశ్చ వర్తయ న్నవతిష్ఠతే. 	9 

			చర్మము మున్నగు ధాతువులందును, అగ్నులయందును వ్యాపించి యున్న జఠరాగ్ని సమానవాయువుతో ప్రేరితమై రసములను, ధాతువులను, దోషములను మార్పులను పొందునట్లు చేయుచు నిలిచి యుండును. 

			అపాన ప్రాణయో ర్మధ్యే ప్రాణాపాన సమాహితః 

			సమన్విత స్త్వధిష్ఠానం సమ్య క్పచతి పావకః. 	10 

			అపానమునకు ప్రాణమునకు నడుమ, ప్రాణాపానములతో కూడియున్నదియై అధిష్ఠానమును ఆశ్రయించి ఈ అగ్ని (అన్నము మొదలగు దానిని) చక్కగా జీర్ణము చేయుచున్నది. 

			ఆస్యం హి పాయు పర్యన్త మన్తే స్యాద్గుద సంజ్ఞితమ్, 

			స్రోత స్త స్మా త్ప్రజాయన్తి సర్వస్రోతాంసి దేహినామ్. 	11 

			నోరు మొదలుకొని పాయువు చివరగా గల భాగమునకు గుద మని పేరు. ఆ వాహిక నుండి దేహము కలవారి వాహికలన్నియు నేర్పడుచున్నవి. 

			ప్రాణానాం సన్నిపాతాచ్చ సన్నిపాతః ప్రజాయతే,

			ఊష్మా చాగ్ని రితి జ్ఞేయోయోఽ న్నం పచతి దేహినామ్. 	12

			ప్రాణములన్నియు ఈ నాడులలోపల కదలాడుచుండుటచేత, జఠరాగ్ని కూడ వానితో కలయిక పొందుచున్నది. ఆ అగ్నియే శరీరపు వేడి యని తెలియదగును. ఆదియే దేహుల అన్నమును జీర్ణము చేయుచున్నది. 

			అగ్ని వేగవహః ప్రాణో గుదాన్తే ప్రతిహన్యతే, 

			స ఊర్ధ్వ మాగమ్య పునః సముత్క్షిపతి పావకమ్. 	13 

			అగ్నివేగము చేత ముందుకు సాగెడు ప్రాణము గుదము చివర అడ్డు కొనబడును. అది మరల పైకి వచ్చి అగ్నిని పైకి ఎగసనద్రోయును. 

			పక్వాశయ స్త్వధో నాభ్యా మూర్ధ్వ మామాశయః స్థితః, 

			నాభిమధ్యే శరీరస్య సర్వే ప్రాణాశ్చ సంస్థితాః. 	14 

			నాభికి క్రిందిభాగమున పక్వాశయము (జీర్ణాశయము) పై భాగమున ఆమాశయము ఉన్నవి. ఆ విధముగా శరీరమున బొడ్డునకు నడుమ ప్రాణము లన్నియు నెలకొనియున్నవి. 

			ప్రస్థితా హృదయా త్సర్వే తిర్యగూర్ధ్వ మధ స్తథా, 

			వహ న్త్య న్న రసా న్నాడ్యో దశప్రాణ ప్రచోదితాః. 	15 

			హృదయమునుండి బయలుదేరి అడ్డముగా నిలువుగా వ్యాపించుచు, పది ప్రాణములతో ప్రచోదన పొందుచున్నవై నాడులు అన్నరసమును దేహమున కంతటికిని చేర్చుచున్నవి. 

			ఏష మార్గోఽథ యోగానాం యేన గచ్ఛన్తి తత్పదమ్, 

			జితక్లమాః సమా ధీరా మూర్ధ న్యాత్మాన మాదధన్. 	16 

			ఇది యోగుల మార్గము. దీనితో సహస్రారపదమును పొందుదురు. అలసతను జయించి సములై ధీరులై శిరస్సున ఆత్మను నిలుపుకొనుచుందురు. 

			ఏవం సర్వేషు విహితః ప్రాణాపానేషు దేహినామ్, 

			తస్మిన్ సమిధ్యతే నిత్య మగ్నిః స్థాల్యా మివాహితః. 	17

			ఇతి శ్రీ మహాభారతే శాన్తిపర్వణి మోక్షధర్మపర్వణి 
పఞ్చాశీత్యధిక శతతమోఽధ్యాయః 

			దేహధారులు సర్వప్రచారములు, ప్రాణాదులు నిమిత్తభూతములు కాగా చేయబడినది యోగము. అది చేయబడగా అందు, పాత్రయందు ఏర్పరచిన అగ్నివలె, నిత్యమగు బ్రహ్మము, చక్కగా ప్రకాశించును. 

			ఇది శ్రీ మహాభారతము శాంతిపర్వమున మోక్షధర్మపర్వమున 
నూటయెనుబదియైదవ అధ్యాయము. 

			“నిత్యమ్ సమిధ్యతే” అని జీవుని ఉపాధిరహితమైన రూపము ప్రకాశించునని వెనుకటి అధ్యాయమున చెప్పియున్నారు. దానిని లోకాయతిక మతము ననుసరించి ఆక్షేపించుచున్నారు. 

			భరద్వాజ ఉవాచ - భరద్వాజు డిట్లనెను. 

			యది ప్రాణయతే వాయు ర్వాయురేవ విచేష్టతే, 

			శ్వసిత్యాభాషతే చైవ తస్మాజ్జీవో నిరర్థకః. 	1 

			వాయువే ప్రాణము కలుగునట్లు చేసెనేని, వాయువే దేహమున చేష్టలను కలిగించునేని, ఊపిరాడుట, పలుకుట అన్నియు వాయువే నిర్వహించినచో జీవము నిరర్థకమగును కదా! 

			యదూష్మభావ ఆగ్నేయో వహ్నినా పచ్యతే యది, 

			అగ్ని ర్జరయతే చైతత్ తస్మా జ్జీవో నిరర్థకః. 	2 

			అగ్ని గుణమగు వేడిమి లోపలి జఠరాగ్నిచేత స్పష్టముగా నేర్పడి అన్నమును జీర్ణము చేయునేని, అప్పుడు జీవుడు పనికిమాలినవాడగును గదా! 

			జన్తోః ప్రమీయమాణస్య జీవో నైవోపలభ్యతే, 

			వాయు రేవ జహాత్యేన మూష్మభావశ్చ నశ్యతి. 	3 

			చనిపోవుచున్న ప్రాణికి జీవము లేనే లేకున్నది. వాయువే దానిని వదలిపోవు చున్నది. వేడిమియు నశించుచున్నది. 

			యది వాయుమయో జీవః సంశ్లేషో యది వాయునా, 

			వాయు మణ్డలవద్ దృశ్యో గచ్ఛేత్సహ మరుద్గణైః. 	4 

			జీవుడు వాయుమయుడైనచో, వాయువుతో సంశ్లేషము పొందునేని సుడిగాలివలె కన్పట్టుచున్నవాడై వాయుగణములతో పాటు వెళ్లవలయును. 

			సంశ్లేషో యది వాతేన యది తస్మాత్ప్రణశ్యతి, 

			మహార్ణవవిముక్తత్వా దన్యత్సలిల భాజనమ్. 	5 

			జీవుడు వాయువుతో కలయికను పొంది దాని వలన నశించునేని మహా సముద్రమున విడువబడినవాడై మరియొక ఓడవంటివాడు కావలయును. 

			కూపే వా సలిలం దద్యాత్ ప్రదీపం వా హుతాశనే, 

			క్షిప్రం ప్రవిశ్య నశ్యేత యథా నశ్యత్యసౌ తథా. 	6 

			నూతిలో నీటిని వదలినచో, అగ్నియందు దీపము నుంచినచో అవి ప్రవేశించిన వెంటనే నశించును. అట్లే ఈ జీవుడును నశించును. 

			పఞ్చధారణకే హ్యస్మిన్ శరీరే జీవితం కుతః, 

			తేషా మన్యతరాభావా చ్చతుర్ణాం నాస్తి సంశయః. 	7 

			అయిదింటితో ధారణము కలిగిన ఈ శరీరమున జీవుడనువాడు ఎక్కడనుండి కలుగును? వానిలో ఏదైన ఒక్కటి నశించినచో తక్కినవియు నశించుచున్నవి. ఇందు సంశయము లేదు. 

			నశ్యన్త్యాపో హ్యనాహారాద్ వాయు రుచ్ఛ్వాస నిగ్రహాత్, 

			నశ్యతే కోష్ఠ భేదాత్ ఖ మగ్ని ర్నశ్యత్యభోజనాత్. 	8 

			ఆహారము లేని కారణమున శరీరములోని జలము తరిగిపోవును. ఊపిరిని బిగపట్టుటవలన వాయువు నశించును. కోష్ఠమును నిరోధించుటవలన ఆకాశము నశించును. భోజనము తీసికొననిచో అగ్ని మందగించును. 

			వ్యాధి వర్ణ పరిక్లేశై ర్మేదినీ చైవ శీర్యతే, 

			పీడితేఽన్యతరే హ్యేషాం సంఘాతో యాతి పఞ్చధా. 	9 

			వ్యాధులు, వాపు, దేహబాధలు అనువానివలన పృథివీతత్త్వము చివికి పోవును. వీనిలో ఏదైన ఒకటి పీడనొందగా సముదాయము అయిదు ముక్కలుగా నైపోవును. 

			తస్మిన్ పఞ్చత్వ మాపన్నే జీవః కి మనుధావతి, 

			కిం వేదయతి వా జీవః కిం శృణోతి బ్రవీతి చ. 	10 

			అట్లది అయిదుగా అయి పోగా జీవుడు దేని వెంటపడును? దేనిని తెలుపును? దేనిని వినును? దేనిని పలుకును? 

			ఏషా గౌః పరలోకస్థం తారయిష్యతి మామితి, 

			యో దత్వా మ్రియతే జన్తుః సా గౌః కం తారయిష్యతి. 	11 

			ఈ ఆవు పరలోకమున నున్ననన్ను తరింప జేయును అని దానమొసగి ప్రాణి చనిపోయెను. ఆ గోవు ఎవనిని తరింపజేయును? 

			గౌశ్చ ప్రతి గ్రహీతా చ దాతా చైవ సమం యదా, 

			ఇహైవ విలయం యాన్తి కుత స్తేషాం సమాగమః 	12 

			ఆవు, దానము పుచ్చుకొన్నవాడు, ఇచ్చిన వాడును ఒకే తీరున ఇందే నశించుచుండగా వారికి మరల కలయిక ఎక్కడ? 

			విహగై రుపభుక్తస్య శైలాగ్రా త్పతితస్య చ, 

			అగ్నినా చోపభుక్తస్య కుతః సంజీవనం పునః . 	13 

			పక్షులు కొరికి తినివేయబడిన వానికి, కొండ కొమ్మునుండి జారి పడిన వానికి, అగ్నికి ఆహుతి అయినవానికి మరల బ్రదుకుట యెక్కడిది? 

			ఛిన్నస్య యది వృక్షస్య న మూలం ప్రతిరోహతి, 

			బీజాన్యస్య ప్రవర్తన్తే మృతః కః పునరేష్యతి. 	14 

			నరికివైచిన చెట్టు మొదలు మరల మొలకెత్తదు. దాని విత్తనములు మొలకెత్తును. చచ్చిన వాడెవడు మరల జీవించును? 

			బీజమాత్రం పురా సృష్టం యదేతత్ పరివర్తతే 

			మృతామృతాః ప్రణశ్యన్తి బీజా ద్బీజం ప్రవర్తతే. 	15 

			ఇది శ్రీమహాభారతే శాన్తిపర్వణి మోక్షధర్మ పర్వణి జీవస్వరూపాక్షేపే షడశీత్యధికశతతమోఽధ్యాయః 

			విత్తనము మునుపు ఏర్పడియున్నది. అది చెట్టుగా మార్పు నొందును. చచ్చిన వారు చచ్చినవారే అయి పూర్తిగా నశించుచున్నారు. విత్తనము వలన విత్తనము ఏర్పడును. 

			ఇది శ్రీమహాభారతము శాంతి పర్వమున మోక్ష ధర్మపర్వమున జీవ స్వరూపము నాక్షేపించుట అనునంశము గల నూటయెనుబది యారవ అధ్యాయము. 

			భృగు రువాచ - భృగు విట్లు చెప్పెను. 

			న ప్రణాశోఽస్తి జీవస్య దత్తస్య చ కృతస్య చ, 

			యాతి దేహాన్తరం ప్రాణీ శరీరం తు విశీర్యతే. 	1 

			జీవునకు పూర్తి నాశనము లేదు. ఇట్లే ఇచ్చినదానికి, చేసినదానికిని నాశము లేదు. ప్రాణి మరియొక దేహమును చేరుకొనుచున్నాడు. శరీరము మాత్రము నశించును. 

			న శరీరాశ్రితో జీవ స్తస్మిన్నష్టే ప్రణశ్యతి, 

			సమిధా మివ దగ్ధానాం యథాగ్ని ర్దృశ్యతే తథా. 	2 

			శరీరము నాశ్రయించుకొనియున్న జీవుడు, శరీరము నశింపగా నశింపడు. కాలిపోయిన కట్టెలలో అగ్ని కన్పడునట్లుగా కానరాకుండును. 

			భరద్వాజ ఉవాచ - భరద్వాజు డిట్లనెను. 

			అగ్నే ర్యథా తథా తస్య యది నాశో న విద్యతే 

			ఇన్ధనస్యోపయోగార్తే సచాగ్ని ర్నోపలభ్యతే. 	3 

			అగ్నికి వలె జీవునకు నాశము లేదందువేని కట్టెల ఉపయోగము ముగిసిన వెనుక అగ్ని లభింపదు గదా! 

			నశ్యతీత్యేవ జానామి శాన్త మగ్ని మనిన్ధనమ్, 

			గతి ర్యస్య ప్రమాణం వా సంస్థానం వా న విద్యతే. 	4

			కట్టెలు లేక ఆరిపోయిన అగ్ని నశించినదనియే నేను తెలియుచున్నాను. ఉన్నదనుటకు గతికాని, ప్రమాణము కాని, స్థితి కాని లేదు. 

			భృగు రువాచ - భృగు విట్లు పలికెను 

			సమిధా ముపయోగాన్తే యథాగ్ని ర్నోపలభ్యతే, 

			ఆకాశానుగతత్వాద్ధి దుర్గ్రాహ్యో హి నిరాశ్రయః. 	5 

			కట్టెలు కాలిపోయిన పిదప అగ్ని దొరకక పోవుట నిజమే. కాని అది ఆశ్రయము లేనిది కావున ఆకాశమును అంటి యుండుటవలన (సూక్ష్మ రూపమును పొందియుండుటవలన) పట్టుకొనుటకు - ఉన్నదని తెలిసికొనుటకు - శక్యము కానిదగును. 

			తథా శరీరసంత్యాగే జీవో హ్యాకాశవత్ స్థితః, 

			న గృహ్యతే తు సూక్ష్మత్వా ద్యథా జ్యోతి ర్న సంశయః. 	6 

			అట్లే శరీరమును వదలిన తరువాత జీవుడు ఆకాశమువలె నిలిచియుండును. సూక్ష్మత్వమువలన, జ్యోతివలె గ్రహింపబడడు. సంశయము లేదు. 

			ప్రాణాన్ ధారయతే హ్యగ్నిః సజీవ ఉపధార్యతామ్, 

			వాయుసంధారణో హ్యగ్ని ర్నశ్య త్యుచ్ఛ్వాస నిగ్రహాత్. 	7 

			అగ్నియే ప్రాణములను పట్టి నిలుపుచు జీవుడని తెలియవలయును. వాయువువలన నిలిచియుండెడు అగ్ని ఉచ్ఛ్వాసమును బిగబట్టుటవలన నశించుచున్నది - కనబడకున్నది. 

			తస్మిన్నష్టే శరీరాగ్నౌ తతో దేహ మచేతనమ్, 

			పతితం యాతి భూమిత్వ మయనం తస్య హి క్షితిః. 	8 

			ఆ శరీరాగ్ని నశింపగా దేహము అచేతనమగును. పడిపోయినదై భూమిత్వమును పొందును. దానికి భూమియే అయనము. 

			జంగమానాం హి సర్వేషాం స్థావరాణాం తథైవ చ, 

			ఆకాశం పవనోఽన్వేతి జ్యోతి స్త మనుగచ్ఛతి, 

			తేషాం త్రయాణా మేకత్వాద్ ద్వయం భూమౌ ప్రతిష్ఠితమ్. 	9 

			సర్వములైన జంగమములయు, స్థావరములయు ఆకాశమును గాలి అనుసరించును. అగ్ని దాని ననుసరించును. ఆ మూడును ఒక్కటి యగుటవలన ఆ రెండును భూమిలో నిలిచియుండును. 

			యత్ర ఖం తత్ర పవన స్తత్రాగ్ని ర్యత్ర మారుతః, 

			అమూర్తయ స్తే విజ్ఞేయా మూర్తిమన్తః శరీరిణామ్. 	10 

			ఎక్కడ ఆకాశ ముండునో అక్కడ వాయు వుండును. ఎచట వాయు వుండునో అక్కడ అగ్ని యుండును. ఆ మూడును మూర్తి - ఆకారము - లేనివి అని తెలియదగును. శరీరము కలవానియందు అవి మూర్తి కలవి యగును. 

			భరద్వాజ ఉవాచ - భరద్వాజు డిట్లు పలికెను. 

			యద్యగ్నిమారుతౌ భూమిః ఖ మాప శ్చ శరీరిషు, 

			జీవః కింలక్షణ స్తత్రే త్యేతదాచక్ష్య మేఽనఘ. 	11 

			అగ్ని, వాయువు, భూమి, ఆకాశము, జలములు శరీరములు కలవారి యందున్నచో అందు ఏలక్షణములు కలవాడు జీవుడు? పుణ్యాత్మా! ఈ విషయమును నాకు తెలియజెప్పుము. 

			పఞ్చాత్మకే పఞ్చరతౌ పఞ్చ విజ్ఞాన చేతనే, 

			శరీరే ప్రాణినాం జీవం వేత్తు మిచ్ఛామి యాదృశమ్. 	12 

			అయిదు భూతములుగా నయినది, అయిదు విషయములయందు ప్రీతి కలది, అయిదు జ్ఞానసాధనములు, అయిదు జ్ఞానములు కలది అయిన ప్రాణుల శరీరమునందు జీవమనగా నెట్టిదియో తెలియగోరుచున్నాను. 

			మాంసశోణిత సంఘాతే మేదః స్నా య్వస్థిసంచయే, 

			భిద్యమానే శరీరే తు జీవో నైవోపలభ్యతే. 	13 

			మాంసము, రక్తముల సముదాయము, మేదస్సు, నరములు, ఎముకల గూడు అయి పగిలిపోవు శరీరమునందు జీవుడను వాడు దొరకనే దొరకడు. 

			యద్యజీవం శరీరం తు పఞ్చభూత సమన్వితమ్, 

			శారీరే మానసే దుఃఖే కస్తాం వేదయతే రుజమ్. 	14 

			శరీరము చేతన లేనిది, అయిదు భూతములతో కూడినది అయినచో శరీరమునకు, మనస్సునకు సంబంధించిన దుఃఖము కలిగినపుడు ఆరోగమును తెలుపు వాడెవ్వడు? 

			శృణోతి కథితం జీవః కర్ణాభ్యాం న శృణోతి తత్, 

			మహర్షే మనసి వ్యగ్రే తస్మా జ్జీవో నిరర్థకః. 	15 

			మహర్షీ! జీవుడు, ఇతరులు చెప్పినదానిని చెవులతో వినుచున్నాడు. మనస్సు చెదరి యున్నపుడు వినకున్నాడు. అందువలన జీవుడు ప్రయోజనము లేనివాడే కదా! 

			సర్వం పశ్యతి యద్దృశ్యం మనో యుక్తేన చక్షుషా, 

			మనసి వ్యాకులే చక్షుః పశ్య న్న పి న పశ్యతి. 	16 

			మనస్సుతో కూడిన కంటితో చూడదగిన దానిని సర్వమును చూచుచున్నాడు. కాని మనసు వ్యాకులము కాగా కన్ను చూచుచును చూడదు.	  

			న పశ్యతి న చాఘ్రాతి న శృణోతి న భాషతే, 

			నచ స్పర్శరసౌ వేత్తి నిద్రా వశగతః పునః.	17

			నిద్రకు వశమైనవాడు చూడడు, వాసన యెరుగడు, వినడు, పలుకడు, స్పర్శను, రసమును తెలియజాలడు కదా! 

			హృష్యతి క్రుద్ధ్యతే కోఽ త్ర శోచ త్యుద్విజతే చ కః, 

			ఇచ్ఛతి ధ్యాయతి ద్వేష్టి వాచ మీరయతే చ కః. 	18 

			సంతోషపడును, కోపగించును, ఏడ్చును, కళవళ పడును, ఇష్టపడును, ధ్యానించును, ద్వేషించును, పలుకులను వెలువరించును. ఈ పనులన్నియు చేయునది ఎవరు? 

			భృగు రువాచ - భృగు విట్లు చెప్పెను. 

			నపఞ్చ సాధారణ మత్ర కిఞ్చి చ్ఛరీరకో వహతే ఽన్తరాత్మా, 

			స వేత్తి గంధాంశ్చ రసాన్ శ్రుతీశ్చ స్పర్శంచ రూపంచ గుణాంశ్చ యేఽన్యే. 	19 

			ఇందు పంచ సాధారణమనునది యే మాత్రమును లేదు. శరీరమునందున్న అంతరాత్మయే వహించుచున్నది. గంధములను, రసములను, శబ్దములను, స్పర్శను, రూపమును, గుణములను ఇంకను వేరుగా ఏవి కలవో వాని నన్నింటిని అదియే తెలియుచున్నది. 

			పఞ్చాత్మకే పఞ్చగుణ ప్రదర్శి 

			స సర్వగాత్రానుగతోఽన్త రాత్మా, 

			స వేత్తి దుఃఖాని సుఖాని చాత్ర 

			తద్విప్రయోగాత్తు న వేత్తి దేహః. 	20 

			అయిదు అయిదుగా ఉన్న శరీరమునందు అయిదు గుణములు గల మనస్సును దర్శించునదియు, అన్ని అంగములను వ్యాపించి యున్నదియు అగు అంతరాత్మ దుఃఖములను, సుఖములను తెలిసికొనుచున్నది. ఆ అంతరాత్మతో కలిగెడు వియోగమువలన దేహము సుఖాదులను తెలియకున్నది. 

			యదా న రూపం న స్పర్శో నోష్మభావశ్చ పావకే, 

			తదా శాన్తే శరీరాగ్నౌ దేహత్యాగేన నశ్యతి. 	21 

			అగ్నియందు రూపము, స్పర్శ, వేడిమి అనునవి లేక శరీరాగ్ని అణగి పోయినపుడు దేహమును వదలుట చేత దేహము నశించుచున్నది. 

			ఆపోమయ మిదం సర్వ మాపోమూర్తిః శరీరిణామ్, 

			తత్రాత్మా మానసో బ్రహ్మ సర్వభూతేషు లోకకృత్. 	22 

			ఈ సర్వమును జలమయమే, శరీరులకు జలములే మూర్తి. అందున్న మానసుడగు బ్రహ్మ సర్వభూతముల యందును లోకములను చేయువాడు. 

			ఆత్మా క్షేత్రజ్ఞ ఇత్యుక్తః సంయుక్తః ప్రాకృతై ర్గుణైః, 

			తై రేవ తు వినిర్ముక్తః పరమాత్మే త్యుదాహృతః. 	23 

			ఆత్మ ప్రాకృత గుణములతో కూడియుండువాడై క్షేత్రజ్ఞు డనబడును. ఆ గుణములను వదలివేసిన ఆ ఆత్మయే పరమాత్మ అని చెప్పబడును. 

			ఆత్మానం తం విజానీహి సర్వలోక హితాత్మకమ్, 

			తస్మిన్ యః సంశ్రితో దేహే హ్యబ్బిన్దు రివ పుష్కరే. 	24 

			సర్వలోకములకు హితము చేయుదానినే ఆత్మగా తెలిసికొనుము. ఆ దేహమున, పద్మపత్రమున నీటి బిందువు వలె, అది ఆశ్రయించి యుండును. 

			క్షేత్రజ్ఞం తం విజానీహి నిత్యం లోక హితాత్మకమ్, 

			తమో రజశ్చ సత్త్వం చ విద్ధి జీవగుణా నిమాన్. 	25 

			నిత్యము లోకహితమే స్వరూపముగా నైన దానిని క్షేత్రజ్ఞునిగా ఎరుగుము. మరియు తమస్సు, రజస్సు, సత్యము అనునవి జీవ గుణములనియు తెలిసి కొనుము. 

			సచేతనం జీవగుణం వదన్తి 

			స చేష్టతే చేష్టయతే చ సర్వమ్, 

			అతః పరం క్షేత్ర విదో వదన్తి 

			ప్రావర్తయ ద్యో భువనాని సప్త. 	26 

			జీవగుణమును సచేతనమని చెప్పుదురు. అదియే కదలుచున్నది, సర్వమును కదలించుచున్నది. క్షేత్రము నెరిగిన వారు (ఈ ఏడు భువనములను ప్రవర్తింప జేసెడు దానిని) దానికంటె వేరైనదిగా, పరమమైనదిగా చెప్పుదురు. 

			న జీవనాశోఽస్తి హి దేహభేదే 

			మిథ్యైతదాహు ర్మృత ఇత్యబుద్ధాః, 

			జీవస్తు దేహాన్తరితః ప్రయాతి 

			దశార్ధ తైవాస్య శరీరభేదః. 	27 

			దేహము భేదించునపుడు నిజమునకు జీవనాశము లేదు. తత్త్వము తెలియనివారు చచ్చెనని అబద్ధము పలుకుచున్నారు. జీవుడు మరియొక దేహములోని కరుగుచున్నాడు. అయిదగుటయే జీవునకు శరీరభేదము. 

			ఏవం సర్వేషు భూతేషు గూఢ శ్చరతి సంవృతః, 

			దృశ్యతే త్వగ్ర్యయా బుద్ధ్యా సూక్ష్మయా తత్త్వదర్శిభిః. 	28 

			ఇట్లు సర్వభూతములయందును ఆత్మ గూఢముగా, సంవృతుడై తిరుగుచుండును. తత్త్వమును దర్శించినవారు సూక్ష్మమైన, ఏకాగ్రమైన బుద్ధితో దర్శింతురు. 

			తం పూర్వాపరరాత్రేషు యుఞ్జానః సతతం బుధః, 

			లఘ్వాహారో విశుద్ధాత్మా పశ్యత్యాత్మాన మాత్మని. 	29 

			బుధుడు పూర్వాపరరాత్రులయందు మనస్సును ఎల్లవేళల నిలకడగా నుంచుకొని, మితమైన ఆహారము, విశుద్ధమైన మనస్సు గలవాడై ఆత్మయందే ఆ ఆత్మను దర్శించును. 

			చిత్తస్య హి ప్రసాదేన హిత్వా కర్మ శుభాశుభమ్, 	 30 

			ప్రసన్నాత్మా ఽఽత్మని స్థిత్వా సుఖ మానన్త్య మశ్నుతే. 

			చిత్తము ప్రసన్నము కాగా శుభాశుభ కర్మములను వదలి వైచి ప్రసన్న మగు బుద్ధి కలవాడై ఆత్మయందే ఉండి నరుడు అనంతమైన సుఖము ననుభవించును. 

			మానసోఽగ్నిః శరీరేషు జీవ ఇత్యభిధీయతే, 

			సృష్టిః ప్రజాపతే రేషా భూతాధ్యాత్మ వినిశ్చయే. 	31 

			ఇతి శ్రీమహాభారతే శాన్తిపర్వణి మోక్షధర్మ పర్వణి భృగు భరద్వాజ సంవాదే జీవ
రూపనిరూపణే సప్తాశీత్యధికశతతమోఽధ్యాయః 

			శరీరములయందు మానసమైన అగ్నియే జీవుడని చెప్పబడును. ఇది అధ్యాత్మ వినిశ్చయము నందు ఏర్పడిన ప్రజాపతి సృష్టి.

			ఇది శ్రీమహాభారతము శాంతి పర్వమున మోక్షధర్మ పర్వమున 
భృగు భరద్వాజ సంవాదమున జీవ రూప నిరూపణము 
గల నూట యెనుబది ఏడవ అధ్యాయము 

			భూతములనెట్లు సృజించెను అను దానికి ఉత్తరమును చెప్పి “కథం వర్ణ విభూతయః" - వర్ణముల విభాగము లెట్లేర్పడినవి అనుదానికి ఉత్తరము చెప్పు చున్నారు. 

			భృగు రువాచ - భృగు విట్లు పలికెను. 

			అసృజద్ బ్రాహ్మణా నేవ పూర్వం బ్రహ్మ ప్రజాపతీన్, 

			ఆత్మతేజోఽభి నిర్వృత్తాన్ భాస్కరాగ్ని సమప్రభాన్. 	1 

			మొదట బ్రహ్మ తన తేజస్సు నుండి వెలువడిన వారును, సూర్యాగ్నులతో సమానమగు కాంతి కలవారును అగు బ్రహ్మనిష్ఠులగు ప్రజాపతులనే సృజించెను. 

			తతః సత్యం చ ధర్మం చ తపో బ్రహ్మ చ శాశ్వతమ్, 

			ఆచారం చైవ శౌచం చ సర్గాయ విదధే ప్రభుః 	2 

			అటుపైని సత్యము, ధర్మము, తపము, శాశ్వతమగు బ్రహ్మము, ఆచారము, శౌచము అను వానిని సృష్టికొరకు ప్రభువు ఏర్పరచెను.

			 దేవదానవ గన్దర్వా దైత్యాసురమహోరగాః, 

			యక్ష రాక్షసనాగాశ్చ పిశాచా మనుజా స్తథా,	 3 

			బ్రాహ్మణాః క్షత్రియా వైశ్యాః శూద్రాశ్చ ద్విజసత్తమ,

			యే చాన్యే భూతసంఘానాం వర్ణాం స్తాంశ్చాపి నిర్మమే. 	4 

			దేవతలు, దానవులు, గంధర్వులు, దైత్యులు, అసురులు, మహా సర్పములు, యక్షులు, రాక్షసులు, నాగులు, పిశాచములు, మనుజులు, బ్రాహ్మణులు, క్షత్రియులు, వైశ్యులు, శూద్రులు, మరియు గల భూత సంఘముల వర్ణములు - ఈ అన్నింటిని నిర్మించెను. 

			బ్రాహ్మణానాం సితో వర్ణః క్షత్రియాణాం చ లోహితః 

			వైశ్యానాం పీతకో వర్ణః శూద్రాణా మసిత స్తథా. 	5 

			బ్రాహ్మణులకు తెలుపు, క్షత్రియులకు ఎరుపు, వైశ్యులకు పసుపు, శూద్రులకు నలుపు అనునవి వర్ణములు. 

			భరద్వాజ ఉవాచ - భరద్వాజు డిట్లనెను. 

			చాతుర్వర్ణ్యస్య వర్ణేన యది వర్ణో విభిద్యతే, 

			సర్వేషాం ఖలు వర్ణానాం దృశ్యతే వర్ణ సంకరః. 	6 

			నాలుగు వర్గముల వారికి వర్ణముతో వర్ణము భేదించునేని అన్ని వర్ణములయందును వర్ణ సంకరము కానవచ్చుచున్నది కదా! 

			కామః క్రోధో భయం లోభః శోక శ్చిన్తా క్షుధా శ్రమః, 

			సర్వేషాం నః ప్రభవతి కస్మాద్వర్ణో విభిద్యతే. 	7 

			కామము, క్రోధము, భయము, లోభము, శోకము, చింత, ఆకలి, శ్రమ అనునవి మన కందరకు కలుగుచున్నవి. ఇక దేనివలన వర్ణము వేరగుచున్నది?

			స్వేద మూత్ర పురీషాణి శ్లేష్మా పిత్తం స శోణితమ్, 

			తనుః క్షరతి సర్వేషాం కస్మాద్వర్ణో విభజ్యతే. 	8 

			చెమట, మూత్రము, మలము, కఫము, పిత్తము, రక్తముతో పాటు తక్కిన ధాతువులు అందరకు సమానమే. అందరి దేహము నాశనమగుచున్నది. ఇక దేనివలన వర్ణము వేరువేరుగా నగుచున్నది? 

			జంగమానా మసంఖ్యేయాః స్థావరాణాం చ జాతయః, 

			తేషాం వివిధవర్ణానాం కుతో వర్ణ వినిశ్చయః. 	9 

			జంగమములలో, స్థావరములలో లెక్కపెట్టలేనన్ని జాతులు కలవు. వేరువేరు వర్ణములు కలవానికి వర్ణమును నిశ్చయించుట దేనిని బట్టి కలుగును? 

			భృగు రువాచ - భృగు విట్లు పలికెను. 

			న విశేషోఽస్తి వర్ణానాం సర్వంబ్రాహ్మ్య మిదం జగత్, 

			బ్రహ్మణా పూర్వ సృష్టం హి కర్మభి ర్వర్ణతాం గతమ్. 	10 

			నిజమునకు వర్ణములకు విశేషము లేదు. ఈ జగత్తంతయు బ్రాహ్మ్యమే. మొదట బ్రహ్మ సృష్టించినది కదా! కర్మములతో వర్ణతను పొందినది. 

			కామభోగ ప్రియా స్తీక్ష్ణా క్రోధనాః ప్రియసాహసాః, 

			త్యక్తస్వధర్మా రక్తాఙ్గా స్తే ద్విజాః క్షత్రతాం గతాః.	11 

			కామభోగములందు ప్రియులు, తీవ్రస్వభావము కలవారు, క్రోధ మధికముగా నున్నవారు, సాహసములం దిష్టము కలవారు, తమ ధర్మమును వదలినవారు, రక్తాంగులునగు ద్విజులు క్షత్రియత్వమును పొందిరి. 

			గోభ్యో వృత్తిం సమాస్థాయ పీతాః కృష్యుపజీవినః, 

			స్వధర్మా న్నానుతిష్ఠన్తి తే ద్విజా వైశ్యతాం గతాః. 	12 

			గోవులవలన బ్రతుకు తెరువును పెట్టుకొని, వ్యవసాయము నవలంబించి బ్రదుకు వారును, స్వధర్మములను ఆచరింపనివారునగు, ద్విజులు పీతవర్ణము కలవారై వైశ్యత్వమును పొందిరి. 

			హింసానృతప్రియా లుబ్ధాః సర్వకర్మోప జీవినః, 

			కృష్ణాః శౌచపరిభ్రష్టా స్తే ద్విజాః శూద్రతాం గతాః. 	13 

			హింస, అబద్ధములు అనువానియందు ప్రీతి కలవారు, లుబ్ధులు, అన్నివిధములగు వృత్తులతో బ్రదుకువారు, శౌచమునుండి పరిభ్రష్టులు అగు నల్లని వర్ణము గల ద్విజులు శూద్రత్వమును పొందిరి. 

			ఇత్యేతైః కర్మభి ర్వ్యస్తా ద్విజా వర్ణాన్తరం గతాః, 

			ధర్మో యజ్ఞ క్రియా తేషాం నిత్యం న ప్రతిషిధ్యతే. 	14 

			ఇట్లు ఈ కర్మములతో వేరుచేయబడిన ద్విజులు మరియొక వర్ణమును పొందినవారైరి. వారికి ధర్మమైన యజ్ఞక్రియ ఎన్నటికిని నిషేధింపబడలేదు. 

			ఇత్యేతే చతురో వర్ణా యేషాం బ్రాహ్మీ సరస్వతీ, 

			విహితా బ్రహ్మణా పూర్వం లోభాత్త్వజ్ఞానతాం గతాః. 	15 

			ఈ నాలుగు వర్ణములకును వేదమునకు సంబంధించిన సరస్వతిని బ్రహ్మ పూర్వము విధించెను. కాని లోభమువలన వారు అజ్ఞానతను పొందిరి. 

			బ్రాహ్మణా బ్రహ్మతన్త్రస్థా స్తప స్తేషాం న నశ్యతి, 

			బ్రహ్మ ధారయతాం నిత్యం వ్రతాని నియమాం స్తథా. 	16 

			బ్రాహ్మణులు బ్రహ్మతంత్రమునందున్నవారు వారి తపస్సు నశింపదు. బ్రహ్మమును పట్టుకొన్నవారికి నిత్యము వ్రతములు, నియమములును చెడవు. 

			బ్రహ్మ చైవ పరం సృష్టం యే న జానన్తి తేఽద్విజాః, 

			తేషాం బహు విధా స్త్వన్యా స్తత్ర తత్ర హి జాతయః. 	17 

			సర్వకార్యము పరబ్రహ్మమే అని ఎవరు తెలియరో వారు ద్విజులకన్న వేరైనవారు. వారిలో మరియు పెక్కు విధముల వారు కలరు. వేరువేరు యోనులందు జన్మములను పొందిరి. 

			పిశాచా రాక్షసాః ప్రేతా వివిధా మ్లేచ్ఛ జాతయః, 

			ప్రణష్టజ్ఞాన విజ్ఞానాః స్వచ్ఛ న్దాచార చేష్టితాః. 	18 

			పిశాచులు, రాక్షసులు, ప్రేతములు, పెక్కువిధములగు మ్లేచ్ఛజాతులుగా, జ్ఞానవిజ్ఞానములు పూర్తిగా నశించినవారు, ఇచ్చవచ్చిన ఆచారములు, చేష్టలు కలవారుగా అట్టివారు జన్మములను పొందిరి. 

			ప్రజా బ్రాహ్మణ సంస్కారాః స్వకర్మకృతనిశ్చయాః, 

			ఋషిభిః స్వేన తపసా సృజ్యన్తే చాపరేఽపరైః. 	19 

			వేదము చెప్పిన సంస్కారమును పొందినవారు, తమ కర్మములందు చెదరని నిశ్చయము కలవారునగు తరువాతి కాలపు ప్రజలను ప్రాచీనఋషులు తమ తపస్సుతో సృజించిరి. 

			ఆదిదేవ సముద్భూతా బ్రహ్మమూలాక్షయాఽవ్యయా, 

			సా సృష్టి ర్మానసీ నామ ధర్మ తన్త్ర పరాయణా. 	20

			ఇతి శ్రీ మహాభారతే శాంతిపర్వణి మోక్షధర్మ పర్వణి భృగుభరద్వాజ సంవాదే వర్ణవిభాగ కథనే అష్టాశీత్యధిక శతతమోఽధ్యాయః 

			ఈ మానసి అయిన సృష్టి ఆదిదేవుని నుండి ఏర్పడినది. వేదము మూలముగా గలది. అక్షయ, అవ్యయ, ధర్మతంత్రమే పరాయణముగా గలది. 

			ఇది శ్రీ మహా భారతము శాంతిపర్వమున మోక్షధర్మ పర్వమున 
భృగు భరద్వాజ సంవాదమున వర్ణవిభాగ కథనము గల
నూటయెనుబది ఎనిమిదవ అధ్యాయము. 

			భరద్వాజ ఉవాచ - భరద్వాజు డిట్లు పలికెను. 

			బ్రాహ్మణః కేన భవతి క్షత్రియో వా ద్విజోత్తమ, 

			వైశ్యః శూద్రశ్చ విప్రర్షే తద్ర్బూహి వదతాంవర. 	1 

			బ్రాహ్మణోత్తమా! పలుకువారిలో శ్రేష్ఠుడా! దేనిచేత బ్రాహ్మణుడగును? దేనిచేత క్షత్రియుడగును, వైశ్యుడు, శూద్రుడు అగుటకు కారణమేమి? దీనిని నాకు తెలియజెప్పుము. 

			భృగు రువాచ - భృగు విట్లు చెప్పెను. 

			జాతకర్మాదిభి ర్యస్తు సంస్కారైః సంస్కృతః శుచిః, 	2

			వేదాధ్యయన సంపన్నః షట్సు కర్మ స్వవస్థితః. 
శౌచాచార స్థితః సమ్య గ్విఘసాశీ గురుప్రియః. 

			నిత్యవ్రతీ సత్యపరః స వై బ్రాహ్మణ ఉచ్యతే. 	3

			జాతకర్మము మొదలగు సంస్కారములను పొందినవాడు, శుచి, వేదాధ్యయన మను సంపద కలవాడు, ఆరు కర్మములయందు నిలకడగా నుండువాడు, శౌచమునకు, ఆచారములకు కట్టుబడినవాడు, విఘసమును భుజించువాడు, గురువులయందు భక్తి కలవాడు, వదలని వ్రతములు కలవాడు, సత్యమునందు శ్రద్ధ కలవాడును బ్రాహ్మణు డని చెప్పబడును. 

			సత్యం దాన మథా ద్రోహ ఆనృశంస్యం త్రపా ఘృణా, 

			తపశ్చ దృశ్యతే యత్ర స బ్రాహ్మణ ఇతి స్మృతః. 	4 

			సత్యము, దానము, క్రోధము లేకుండుట, క్రూరత లేకుండుట, సిగ్గు, జాలి, తపస్సు ఎందు కానవచ్చునో అట్టి వ్యక్తి బ్రాహ్మణుడుగా గణింపదగినవాడు. 

			క్షత్రజం సేవతే కర్మ వేదాధ్యయన సంగతః, 

			దానాదాన రతి ర్యస్తు స వై క్షత్రియ ఉచ్యతే. 	5 

			క్షత్రజమైన కర్మమును సేవించువాడు, వేదము నధ్యయమును చేయుటయందు శ్రద్ధకలవాడు, ఇచ్చుట పుచ్చుకొనుటలో ప్రీతి కలవాడు నగు వ్యక్తి క్షత్రియుడు. 

			వణిజ్యా పశురక్షా చ కృష్యాదాన రతిః శుచిః, 

			వేదాధ్యయన సంపన్నః స వైశ్య ఇతి సంజ్ఞితః. 	6 

			వ్యాపారము, పశువుల రక్షణము, వ్యవసాయము, ధనసంగ్రహణము అను వానియందు ప్రీతి కలవాడు, శుచి, వేదాధ్యయన సంపన్నుడు అగువాడు వైశ్యుడను వ్యవహారము కలవాడు. 

			సర్వభక్షరతి ర్నిత్యం సర్వకర్మకరోఽశుచిః, 

			త్యక్తవేద స్త్వనాచారః స వై శూద్ర ఇతి స్మృతః. 	7 

			ఎల్లవేళల, సర్వవిధములగు భోజనములయందు ప్రీతికలవాడు, అన్ని కర్మములను చేయువాడు, అశుచి, వేదమును వదలివైచినవాడు, ఆచారములు పాటింపనివాడు నగు వ్యక్తి శూద్రుడు. 

			శూద్రే చైత ద్భవే ల్లక్ష్యం ద్విజే తచ్చ న విద్యతే, 

			న వై శూద్రో భవే చ్ఛూద్రో బ్రాహ్మణో న చ బ్రాహ్మణః.	8 

			సత్యము మున్నగు ఏడు ధర్మములును శూద్రునియందు కానవచ్చినచో అతడు శూద్రుడు కాడు, ద్విజునియందు లేనిచో అతడు బ్రాహ్మణుడయ్యు బ్రాహ్మణుడు కాడు. 

			సర్వోపాయై స్తు లోభస్య క్రోధస్య చ వినిగ్రహః, 

			ఏత త్పవిత్రం జ్ఞానానాం తథా చైవాత్మ సంయమః 	9 

			వార్యౌ సర్వాత్మనా తౌ హి శ్రేయోఘాతార్థ ముచ్ఛితౌ. 

			సర్వములగు ఉపాయములతో లోభమును, క్రోధమును ఎండగట్టవలయును. ఇది జ్ఞానములలో పవిత్రమైనది. అట్లే ఆత్మ సంయమనమును కూడ సాధింపవలయును. శ్రేయస్సునకు తూట్లు పెట్టుటకు తల యెత్తెడు ఆ రెంటిని సర్వాత్మనా నిలువరింపవలయును. 

			నిత్యం క్రోధా చ్ఛ్రియం రక్షే త్తపో రక్షేచ్చ మత్సరాత్, 

			విద్యాం మానాపమానాభ్యా మాత్మానం తు ప్రమాదతః. 	10 

			క్రోధమువలన సంపదను, మత్సరమునుండి తపస్సును, మానావమానములనుండి విద్యను, ప్రమాదమునుండి ఆత్మను (బుద్ధిని) రక్షించుకొనవలయును. 

			యస్య సర్వే సమారంభా నిరాశీ ర్బన్దనా ద్విజ, 

			త్యాగే యస్య హుతం సర్వం స త్యాగీ స చ బుద్ధిమాన్. 	11 

			అతడు చేయు కర్మములన్నియు ఆశల, బంధనములు లేనివైనచో, అతని సర్వము త్యాగమునందు హుతమైనచో అతడు త్యాగి, బుద్ధిమంతుడు. 

			అహింస్రః సర్వభూతానాం మైత్రాయణగత శ్చరేత్, 

			పరిగ్రహాన్ పరిత్యజ్య భవే ద్బుద్ధ్యా జితేన్ద్రియః. 	12 

			సర్వభూతములయందును హింసను చేయనివాడు, స్నేహభావమే పరమ లక్ష్యముగా గలవాడు, ప్రతిగ్రహములను వదలి బుద్ధితో ఇంద్రియములను జయించిన వాడునై మెలగవలయును. 

			అశోకం స్థానమాతిష్ఠే దిహ చాముత్ర చాభయమ్. 	 13 

			శోకములేని స్థానమున ఆభిముఖ్యముతో నిలువవలయును. ఇహపరములయందు అభయమును పొందవలయును. 

			తపో నిత్యేన దాన్తేన మునినా సంయతాత్మనా, 

			అజితం జేతుకామేన భావ్యం సంగేష్వసంగినా. 	14 

			తపస్సునందు నిలుకడ కలవాడు, ఇంద్రియ నిగ్రహము కలవాడు, ముని, మనస్సును నిలువరింప గలవాడు, జయింపనలవి కాని మనస్సును జయింప గోరువాడు, సంగ విషయములందు సంగము లేనివాడునై మెలగవలయును. 

			ఇన్ద్రియై ర్గృహ్యతే యద్య త్తత్త ద్వ్యక్త మితి స్థితిః, 

			అవ్యక్త మితి విజ్ఞేయం లిఙ్గ గ్రాహ్య మతీన్ద్రియమ్. 	15 

			ఏది ఏది యింద్రియములకు దొరకునో అది అది వ్యక్తమనబడును. లింగమై గ్రహింపదగినది, ఇంద్రియముల పరిధికి మించిపోయినది యగు దానిని అవ్యక్తమని 

			ఎరుగనగును. 

			అవిస్రంభేన గన్తవ్యం విస్రంభే ధారయే న్మనః, 

			మనః ప్రాణే నిగృహ్ణీయాత్ ప్రాణం బ్రహ్మణి ధారయేత్. 	16 

			నమ్మకము లేనిచోటికి పోరాదు. నమ్మకము కలవానియందే మనస్సును నిలుపవలయును. మనస్సును ప్రాణమునందు పట్టియుంచవలయును. ప్రాణమును బ్రహ్మమునందు నిలుపవలయును. 

			నిర్వేదాదేవ నిర్వాణం న చ కిఞ్చి ద్విచిన్తయేత్, 

			సుఖం వై బ్రాహ్మణో బ్రహ్మ నిర్వేదే నాధిగచ్ఛతి. 	17 

			వైరాగ్యముచేతనే నిర్వాణము కలుగును. మరి దేనిని ఆలోచింపరాదు. బ్రాహ్మణుడు సుఖముగా బ్రహ్మమును నిర్వేదము తోడనే పొందును. 

			శౌచేన సతతం యుక్తః సదాచార సమన్వితః, 

			సానుక్రోశశ్చ భూతేషు తద్విజాతిషు లక్షణమ్. 	18 

			ఇతి శ్రీ మహాభారతే శాన్తిపర్వణి మోక్షధర్మ పర్వణి భృగుభరద్వాజ సంవాదే
వర్ణస్వరూపకథనే ఏకోననవత్యధిక శతతమోఽధ్యాయః 

			ఎల్లవేళల పరిశుద్ధతతో కూడినవాడై సదాచారసమన్వితుడై సర్వభూతముల యందును దయగలవాడై యుండవలయును. అది బ్రాహ్మణుల యందు లక్షణము. 

			ఇది శ్రీ మహాభారతము శాంతిపర్వమున మోక్షధర్మ పర్వమునందు 
భృగుభరద్వాజ సంవాదమున వర్ణస్వరూపకథనమున 
నూటయెనుబది తొమ్మిదవ అధ్యాయము. 

			భృగు రువాచ - భృగు విట్లు చెప్పెను. 

			సత్యం బ్రహ్మ తపః సత్యం సత్యం విసృజతే ప్రజాః, 

			సత్యేన ధార్యతే లోకః స్వర్గం సత్యేన గచ్ఛతి. 	1 

			సత్యమే బ్రహ్మము, సత్యమే తపస్సు, సత్యము ప్రజలను సృజించుచున్నది. సత్యమే లోకమును పట్టి నిలుపుచున్నది. సత్యముచేతనే నరుడు స్వర్గమున కరుగుచున్నాడు. 

			అనృతం తమసో రూపం తమసా నీయతే హ్యధః, 

			తమోగ్రస్తా న పశ్యన్తి ప్రకాశం తమసావృతాః. 	2 

			అనృతము తమస్సుయొక్క రూపము. తమస్సు మానవుని క్రిందికి గుంజివైచును. తమస్సు మ్రింగినవారు, తమస్సు క్రమ్ముకొన్నవారును ప్రకాశమును జూడజాలరు. 

			స్వర్గః ప్రకాశ ఇత్యాహు ర్నరకం తమ ఏవ చ, 

			సత్యానృతం తదుభయం ప్రాప్యతే జగతీచరైః.. 	3 

			స్వర్గము ప్రకాశమని, నరకము తమము అని చెప్పుదురు. ఆ రెంటి స్వరూపమైనది సత్యానృతము. దానిని జగతియందు తిరుగువారు పొందుదురు. 

			తత్రాప్యేవం విధా లోకే వృత్తిః సత్యానృతే భవేత్, 

			ధర్మాధర్మౌ ప్రకాశశ్చ తమోదుఃఖం సుఖం తథా. 	4 

			ఈ లోకమునందును ఇట్టి వృత్తియే కలుగును. సత్యానృతములు, ధర్మాధర్మములు, ప్రకాశతమస్సులు - సుఖదుఃఖములు (అనుతీరున వృత్తి - వర్తనము) కలుగును. 

			తత్ర యత్సత్యం సధర్మో యోధర్మః స ప్రకాశో యః ప్రకాశ స్తత్సుఖ మితి. 

			తత్ర యదనృతం సోఽ ధర్మో యోఽధర్మ స్తత్తమః యత్తమస్తద్దుఃఖ మితి. 	5 

			అందు ఏది సత్యమో అది అధర్మము, ఏది ధర్మమో అది ప్రకాశము (స్వర్గము) ఏది ప్రకాశమో అది సుఖము. అందు ఏది అనృతమో అది ధర్మము, ఏది అధర్మమో అది తమస్సు (నరకము) ఏది తమస్సో అది దుఃఖము. 

			అత్రోచ్యతే - ఇందు చెప్పబడుచున్నది. 

			శారీరై ర్మానసై ర్దు:ఖైః సుఖై శ్చాప్యసుఖోదయైః, 

			లోకసృష్టిం ప్రపశ్యన్తో న ముహ్యన్తి విచక్షణాః. 	6 

			శరీర సంబంధములు, మన స్సంబంధములు అగు దుఃఖములచేతను, దుఃఖములనే పుట్టించు సుఖములచేతను, లోకసృష్టిని జాగ్రత్తతో చూచుచున్నవారై వివేకము కలవారు మోహపడరు. 

			తత్ర దుఃఖ విమోక్షార్థం ప్రయతేత విచక్షణః, 

			సుఖం హ్యనిత్యం భూతానా మిహ లోకే పరత్ర చ. 	7 

			దుఃఖ విముక్తికొరకు వివేకవంతుడు ప్రయత్నింపవలయును. సంసారము కలవారికి ఈ లోకమునందును పరలోకమునందును సుఖము అనిత్యము. 

			రాహుగ్రస్తస్య సోమస్య యథా జ్యోత్స్నా న భాసతే, 

			తథా తమోఽభిభూతానాం భూతానాం నశ్యతే సుఖమ్. 	8 

			రాహువు మ్రింగిన చంద్రుని వెన్నెల ప్రకాశింపదు. అట్లే తమస్సు క్రమ్ముకొన్న ప్రాణుల సుఖము నశించును. 

			తత్రఖలు ద్వివిధం సుఖముచ్యతే శారీరం మానసం చ. ఇహ 

			ఖల్వముష్మింశ్చ లోకే వస్తు ప్రవృత్తయః సుఖార్ణ మభిధీయన్తే. న హ్యతః

			పరం త్రివర్గఫలం విశిష్టతర మస్తి స ఏవ కామ్యో గుణవిశేషో ధర్మార్థ 

			గుణారంభ స్తద్ధేతు రస్యోత్పత్తిః సుఖప్రయోజనార్థ ఆరంభః. 	9 

			అందు సుఖము రెండువిధములని చెప్పుదురు. శారీరము, మానసము. ఈ లోకమునందును, పరలోకమునందును వస్తువుల ప్రవృత్తులు సుఖముకొరకు అని చెప్పెదరు. దీనికంటె ఇంకను గొప్పది యగు త్రివర్గముల ఫలము లేదు. అదియే కామ్యమగు గుణవిశేషము. ధర్మార్థగుణారంభము. దానికి కారణము సుఖమును పుట్టించుటయే. సుఖప్రయోజనముకొరకే ఆరంభము. 

			భరద్వాజ ఉవాచ - భరద్వాజు డిట్లు పలికెను. 

			యదేతద్భవతాభిహితం సుఖానాం పరమా స్థితి రితి న తదుప 

			గృహ్ణీమో న హ్యేషా మృషీణాం మహతి స్థితానా మప్రాప్య ఏష కామ్యో 

			గుణవిశేషో న చైన మభిలషన్తి చ. తపసి శ్రూయతే త్రిలోక కృద్ బ్రహ్మా 

			ప్రభు రేకాకీ తిష్ఠతి. బ్రహ్మచారీ చ న కామసుఖేష్వాత్మాన మవదధాతి. 

			అపి చ భగవాన్ విశ్వేశ్వర ఉమాపతిః కామ మభివర్తమాన మనఙ్గత్వేన 

			శమ మనయత్ . తస్మాద్బ్రూమో నతు మహాత్మభి రయం ప్రతిగృహీతో 

			న త్వేషాం తావద్విశిష్టో గుణ విశేష ఇతి. నైతద్భగవతః ప్రత్యేమి భగవతా 

			తూక్తం సుఖాన్న పరమస్తీతి. లోకప్రవాదో హి ద్వివిధః ఫలోదయః సుకృతాత్ 

			సుఖ మవాప్యతే దుష్కృతా ద్దుఃఖమితి. 	10 

			తమరు చెప్పినది - సుఖములకు పరమస్థితి కలదను మాటను - మేము గ్రహింపజాలకున్నాము. ఇంకను మహావిషయమున లక్ష్యము పెట్టుకొనియున్న ఈ ఋషుల కిది కామ్యమను గుణవిశేషము పొందదగినది కాదు. దీనిని వారు అభిలషింపరు. వేదమున వినవచ్చుచున్నది - మూడు లోకములను సృజించు ప్రభువగు బ్రహ్మ ఒంటరియై ఉన్నాడు. మరియు భగవంతుడగు విశ్వేశ్వరుడు ఉమాపతి తన పైకి వచ్చుచున్న కాముని దేహములేనివానినిగా అణచివైచెను. అందువలన చెప్పుచుంటిమి. మహాత్ములు దీనిని ప్రతిగ్రహింపరు. అందువలన ఇది వీరికి విశిష్టమైన గుణవిశేషము కాదు. తమరి యీ మాటయు నేను పట్టుకొనజాలకున్నాను. తమరు సుఖముకంటే పరమమైనది లేదని చెప్పిరి. లోకమున ఈ మాట కలదు. ఫలము ఏర్పడుట రెండు విధములైనది. సుకృతమువలన సుఖము లభించుచున్నది. దుష్కృతమువలన దుఃఖము - అని 

			భృగు రువాచ - భృగు విట్లు పలికెను. 

			అత్రోచ్యతే - అనృతాతలు తమః ప్రాదుర్భూతం తత స్తమోగ్రస్తా

			 అధర్మ మేవానువర్తన్తే న ధర్మం క్రోధలోభహింసాఽనృతాదిభి రవచ్చన్నా 

			న ఖల్వస్మిన్ లోకే నాముత్ర సుఖ మాప్నువన్తి. వివిధ వ్యాధి రుజోపతాపై 

			రవకీర్యన్తే వధబన్దన పరిక్లేశాదిభిశ్చ క్షుత్రిపాసా శ్రమకృతై రుపతాపై 

			రుపతప్యక్తే వర్ష వాతాత్యుష్ణాతి శీతకృతైశ్చ ప్రతిభయైః శారీర దుఃఖై 

			రుపతప్యన్తే బన్ధు ధన వినాశ విప్రయోగ కృతైశ్చ మానసైః శోకై 

			రభిభూయన్తో జరామృత్యు కృతై శ్చాన్యై రితి. 	11 

			ఇచట చెప్పుచున్నాము. అనృతమువలనగదా తమస్సు పుట్టుకొని వచ్చుట. పిదప తమస్సు పైకొన్న వారు అధర్మమునే చేయుచుందురు. ధర్మము నాచరింపరు. క్రోధము, లోభము, హింస, అన్నతము మొదలగువానిచేత నిలువెల్ల మునిగిన వారై ఈ లోకమున గాని పరలోకమున గాని సుఖమును పొందరు. వధము, బంధనము, పెను కష్టములు మున్నగునవి వారిని చుట్టుముట్టును. ఆకలిదప్పులు, శరీరశ్రమలు మున్నగు బాధలు వారిని కాల్చివేయుచుండును. వాన, తీవ్రమగు ఎండ, తీవ్రమగు చలి మొదలగు పెను భయములు వారిని పీడించుచుండును. బంధువుల మరణము, ధనము దొంగలపాలగుట మొదలగు ఎడబాటులు కల్గించిన మానసశోకములు వారిని క్రుంగదీయును. ఇంకను ఇట్టివేయగు ముదిమి, చావు మొదలగునవి హింసించుచుండును. 

			యస్త్యేతైః శారీరమానసై ర్దుఃఖై ర్నసంస్పృశ్యతే స సుఖం వేద, 

			న చైతే దోషాః స్వర్గే ప్రాదుర్భవన్తి తత్రఖలు భవన్తి. 	12 

			ఎవడు ఈ శారీరమానస దుఃఖముల స్పర్శను పొందడో అతడే సుఖము నెరుగును. ఈ దోషములు స్వర్గమున పుట్టవు. అందుకలుగవు కదా! 

			సుసుఖః పవనః స్వర్గే గన్ధశ్చ సురభి స్తథా, 

			క్షుత్పిపాసా శ్రమో నాస్తి న జరా న చ పాపకమ్. 	13 

			మిక్కిలి సుఖమును కలిగించు వాయువు స్వర్గమున నుండును. గంధము చక్కగా నుండును. ఆకలి దప్పుల శ్రమ అందుండదు. ముదిమియు, పాపమును అందు కలుగవు. 

			నిత్యమేవ సుఖం స్వర్గే సుఖం దుఃఖ మిహాభయమ్, 

			నరకే దుఃఖ మేవాహుః సుఖం తత్పరమం పదమ్. 	14 

			స్వర్గమున నిత్యమేయగు సుఖముండును. ఈ లోకమున సుఖము, దుః ఖము రెండు నుండును. ఆపరమపదము కేవలము సుఖము. 

			పృథివీ సర్వభూతానాం జనిత్రీ తద్విధాః స్త్రియః, 

			పుమాన్ ప్రజాపతి స్తోత్ర శుక్రం తేజోమయం విదుః. 	15 

			అన్ని భూతములకు తల్లి పృథివి, స్త్రీలు అటువంటివారు. అందు పురుషుడు ప్రజాపతి. శుక్రము తేజోమయమని జ్ఞాను లెరుగుదురు. 

			ఇత్యేతల్లోక నిర్మాణం బ్రహ్మణా విహితం పురా, 

			ప్రజాః సమనువర్తన్తే స్వైఃస్వైః కర్మభి రావృతాః. 	16 

			ఇతి శ్రీమహాభారతే శాన్తిపర్వణి మోక్ష ధర్మపర్వణి 
భృగు భరద్వాజ సంవాదే  నవత్యధిక శతతమోఽధ్యాయః 

			బ్రహ్మ పూర్వము చేసినలోక నిర్మాణ మిట్టిది. తమతమ కర్మములతో చుట్టుకొనబడి ప్రజలు దాని ననుసరించుచున్నారు. 

			ఇది శ్రీమహాభారతము శాంతిపర్వమున మోక్షధర్మ పర్వమున భృగు భరద్వాజ
సంవాదముగల నూట తొంబదవ అధ్యాయము.

		

		
			
			

		

		
			1. 	ఆజగరవ్రతము సాధ్యము కానిచో దేహావేశమును పోగొట్టుకొనుట అను మార్గమున ప్రజ్ఞయే పొందవలసినది అని చెప్పియున్నారు. ప్రజ్ఞ అనగా బుద్ధి పరిపాకము. అది స్వభావమును బట్టి కాల క్రమమున తనంత తానే కలుగును. అట్టియెడ దత్తము, ఇష్టము మొదలగు వానితో పనియేమి అని శంకించి ప్రశ్నించుచున్నాడు. 

			“శరణాగత సంత్రాణాం భూతానా మప్యహింసనమ్,

			 బహిర్వేదిచ యద్ధానం దత్త మిత్యభిధీయతే” 

				దత్తమనగా శరణు కోరి వచ్చినవారిని రక్షించుట, ప్రాణులను హింసింపకుండుట, యజ్ఞాదులు, దానము అనునది. 

			“అగ్నిహోత్రం తపఃశౌచం వేదానాం చానుశాసనమ్, 

			ఆతిథ్యం వైశ్వదేవం చ ఇష్ట మిత్యభిధీయతే". 

				అగ్నిహోత్రము నర్చించుట, తపస్సు, లోపలి వెలుపలి శుద్ధి, వేదములను ప్రమాణముగా భావించి ఆచరించుట, అతిథులను మన్నించుట, వైశ్యదేవము - వీనికి “ఇష్టము” అని పేరు. ఈ దత్తము ఇష్టము అనునవి గృహస్థ ధర్మములు. తపస్సు వానప్రస్థుని ధర్మము. గురుశుశ్రూష బ్రహ్మచారి ధర్మము. ఈ దత్తము మొదలగునది శుభమును, అదృష్టమును కలిగించుట ద్వారా రాబోవు కాలమునకు సంబంధించిన ప్రజ్ఞకు హేతువైనచో ఇది అనుష్ఠింపదగినదని నాకు బోధింపుము. కానిచో స్వభావమే నాకు శరణమగును - అని ప్రశ్న తాత్పర్యము.

			2. 	స్వభావవాదమును గ్రహించినచో భూతములన్నింటికి ఉత్పత్తిమొదట ఒకే రూపమైన సామగ్రి ఉండగా పొట్టి - పొడవు, మంచి-చెడు; సుఖము - దుఃఖము మొదలైన వైచిత్ర్యము కాన వచ్చుట కుదురదు. కనుక అక్కడ తప్పనిసరిగా కర్మముల వలన పుట్టెడు అదృష్టము కారణముగా ఊహింపవలయును “పుణ్యోవై పుణ్యేన కర్మణా భవతి పాపః పాపేన” - పుణ్య కర్మమువలన పుణ్యము, పాపకర్మమువలన పాపము కలుగును”, “బుద్ధి: కర్మామసారిణీ” - 'బుద్ధి కర్మముననుసరించునది' మొదలైన శ్రుతి స్మృతి వాక్యములు కర్మము అన్నింటికి హేతువగుననుటను ప్రతిపాదించుచున్నవి - దాని నీ శ్లోకమున తెలియ జెప్పుచున్నారు. ఆత్మనా - బుద్ధిచేత, అనర్థయుక్తేవ - కీడు కలిగించు కామ క్రోధాదులతో కూడిన దాని చేత; కృబ్ర్ఛే - దుఃఖమును కలుగజేసెడు నరకాదులయందు; విధీయతే - పడవేయబడుచున్నాడు/ చున్నది. 

			3. 	మృతేభ్యః - మరణములనుండి; ప్రమృతమ్ - మరియొక మరణమును; మీదమీద మరల మరల చచ్చుచుందురని భావము; 

			4. 	హస్తావాపేన - చేతిసంకెళ్లతో; మదించిన క్రూరగజములు, పాములు ఉన్నచోట చేతికి సంకెళ్లతో ఉందురనగా కలిగెడు భయమును వారించుటకును శక్తులు కారని భావము; మిక్కిలి ఉద్వేగమును పొందుదురని తాత్పర్యము. 

			5. 	ఆతిథేయమ్ - అతిథులకు హితమైనది తృప్తికరమగు అన్నము పెట్టుట మొదలగునది; ఆత్మవతామ్ - మనస్సును గెలిచిన వారి; మార్గమ్ - దేవ యాన మార్గము; హస్తదక్షిణమ్ - హస్తమనగా నిచట హస్తముచేత చేయదగిన దానాదికమును గ్రహింప వలయును, ఆ పనిచేత అనుకూలమైన విధముగా; 

			7. 	పులాకాః - పొల్లు ధాన్యము, పుత్తికాః - దోమలు; కారణమ్ - సుఖము మొదలగువాని హేతువు. 

			8. 	శుభ ప్రజ్ఞకు హేతువు కూడ ధర్మమే అయినచో అందు ప్రవర్తించుటయు పూర్వ కర్మమునకు అధీనమే. అప్పుడు పురుష ప్రయత్నముతో పనియేమి అని శంకించి సమాధానము చెప్పుచున్నారు. విధానమ్ - పురాతన కర్మము; ధావన్తమ్ - పరువెత్తువానిని - ప్రయత్నించువానిని - అని భావము, అనుధావతి - ఫలము నొసగురూపమున అనుసరించుచున్నది. ఇది అన్వయ పద్ధతి - దీనిని చెప్పి వ్యతిరేక ముఖముగా కూడ నిరూపించుచున్నారు. ‘శేతే’ - నిద్రించుచున్నది. ఎవడెవడు దేనిని దేనిని ఎట్లెట్లు చేసెనో తదనుగుణముగా పూర్వకర్మము ఫలము నొసగునదియో, ఒసగనిదియో యగుచున్నదని తాత్పర్యము. 

			9. 	కర్మ - పూర్వ కర్మము; ఛాయా - ఇవ - నీడవలె; అను విధీయతే - పురుషుని చేత తనకు అనుకూలముగా చేయబడుచున్నది; ఈ సంసారము అనాది. ఇందుకొన్ని సత్కర్మములు, మఱికొన్ని అసత్కర్మములు - అవి అన్నియు అనంతములు. అవి నేనుముందు, నేనుముందు అని పోటీ పడుచు వాని వాని ఫలముల నొసగుటకై ఒక్క మారుగా సిద్ధముగా నుండగా ఏ కర్మమును వికారములు లేని పురుష ప్రయత్నము అనుగ్రహించునో అదియే ఫలము నొసగుటకు సమర్థమగు చున్నది - అని అర్థము. 

			10. 'భుంక్తే' - అను వర్తమానార్ధక క్రియ వలన ఐహిక భోగముల యందే పూర్వ కర్మమునకు ప్రాబల్యము, కానీ ఆముష్మిక భోగము ప్రయోజనముగా గల యజ్ఞాదుల ప్రవృత్తి యందు కాదు - అని తెలియవచ్చుచున్నది. 

			11. స్వకర్మఫలవిక్షేపమ్ - తాను చేసిన కర్మము ఫలమగు స్వర్గము, గోసంపద మొదలగునదియే, నిక్షేపము - దాచుకొనినముల్లె; విధానేవ - కర్మము వలన పుట్టిన అదృష్టముచేత; రక్షితమ్ - కాపాడబడిన దానిని; భూతగ్రామం ప్రతి - భూతముల సముదాయమును గూర్చి, కాలః - కాలము; పరిరక్షతి - బలముతో చేర్చును. తాను కర్మఫలరూపముగా దాచుకొన్న దానిని కాలము ప్రాణికి అందించునని భావము. 

			17. 	సమున్నమ్ - నీటితో తడిసినది, కర్మణా - ఉదుకుట అనుపనిచేత, ఉపవాసైః - విషయములగు శబ్దాదులను వదిలి వేయుట చేత; అనన్తకం, సుఖమ్ - అంతము లేని సుఖమనగా మోక్షము. 

			18. 	మనోరథాః - జ్ఞాన లాభమునకు చెందిన కోరికలు,  

			19. 	జ్ఞానము పొందినవారు కార్యబ్రహ్మలోకమున కరుగరు."నతస్య ప్రాణా ఉత్క్రామన్త్య త్రైవ సమవనీయన్తే” ‘అతని ప్రాణములు ఎగిరిపోవు. ఇచటనే నిలిచియుండును' అను శ్రుతి వాక్యమును బట్టి ప్రత్యగాత్మయందే నిలిచి యుండును. కాని కానరావు - అను ఆశయముతో ఈ శ్లోకమును చెప్పుచున్నారు. 

				జ్ఞానవిదామ్ - బ్రహ్మము నెరిగినవారి, గతిః - పరాయణము - అనగా బ్రహ్మమే - ఆకాశమున పక్షుల, నీటిలో చేపల పదమువలె - తెలియరాదని తాత్పర్యము. 

				“బ్రహ్మవిద్ బ్రహ్మైవ భవతి” అని శ్రుతి - బ్రహ్మము నెరిగిన వాడు బ్రహ్మమే యగును. కావున బ్రహ్మవేత్తల గతి యనగా బ్రహ్మమే. 

				ఇట్లు ఎనిమిది అధ్యాయములతో క్రమముగా ఆశను జయించి యౌవనమునందే కోరికలను త్రుంచుకొని హింసను వదలివైచి ఆజగర వృత్తిని అవలంబించిన ప్రజ్ఞావంతుడు సుకృతియై బ్రహ్మ జ్ఞానమునకు అధికారి యగునని నిరూపించిరి. అందు ప్రసంగవశమున అందందు సంక్షేపముగా ఆత్మతత్త్యమును కూడ సూచించి యున్నారు. ఎట్లనగా ఆజగరమున “అనవసిత మనంతదోషపారమ్” అను పదముల చేత, ఆకాశమునకు వలె, నిత్యము, విభువు అయిన కారణముచేత ఆత్మకు దేశకాలములను బట్టి పరిచ్చేదములు (భాగములు) లేకుండుట ఇతరులకు సంమతము. మా మతమున నన్నచో ఆత్మయందు మూడు విధములగు భేదముల రూపమైన వస్తు విభాగము కూడ లేదు. అది యెట్లనగా ఇతరుల మతమున ఆత్మకంటె భిన్నమైన భూమి మొదలగు దానికిని, ఆత్మకు చెందిన బుద్ధి మొదలగు గుణములకును వేరు వేరుగా ఉనికి ఉండుటచేత ఆత్మయందు సజాతీయ విజాతీయ స్వగత భేదరూపమైన వస్తు విభాగము కలదు. మా మతమున అట్లు కాదు. అఖండైకరసము, ఏకము, అద్వితీయము కూటస్థము అగు వస్తువే నిర్దేశింపబడినది. 

				సృగాలీయ కథ యందు “రెండవతల, మూడవ చేయి అనువానిని తెగగోయుట ఎన్నటికి కలుగదు. కనుక లేని దానివలన భయమెక్కడిది" (180-29) అని చెప్పియున్నారు. మరియు ఆత్మకంటె వేరైనది, రెండవ తలవలె, లేనేలేదు అను విషయమును చెప్పి, దానినే దృఢ పరచిరి. “ఆకాశమున పక్షుల యొక్కయు, నీటిలో చేపల యొక్కయు పాదమెట్లు కానరాదో జ్ఞానవిదులగతియు నట్లే తెలియరాదు” అని. (181-19) 

				“బ్రహ్మవిద్ బ్రహ్మైవ భవతి” - 'బ్రహ్మము నెరిగిన వాడు బ్రహ్మమే యగును' అను విషయమును కూడ ప్రతిపాదించిరి. అందువలన వికారి కారణము లేకుండుటవలన జగత్తు సృష్టి అసంభవమని తలచుచున్నవాడై ధర్మరాజు ఈ ప్రశ్నను అడుగుచున్నాడు. 

		

		
			ఏకాశీత్యధిక శతతమోఽధ్యాయః

		

		
			181

		

		
			
			

		

		
			
			

		

		
			శుభా, అశుభ కర్మముల పరిణామము 

		

		
			
			

		

		
			181

		

		
			
			

		

		
			
			

		

		
			
			

		

		
			
			

		

		
			
			

		

		
			
			

		

		
			1.	అందు ‘‘కుతః” - ఎక్కడ నుండి - అనునది కాలము, అదృష్టము, ఈశ్వరేచ్ఛ అను నిమిత్తములకు సంబంధించిన ప్రశ్న. "కమ్ అభ్యేతి" - ఎవనిని పొందును అనునది ఉపాధానమునకు సంబంధించిన ప్రశ్న. కార్యములయమగుట అందే కదా! 

			2.	‘కేవ’ - ఇది అవాంతర కారణమునకు చెందిన ప్రశ్నము. 

			3. 	‘కథమ్’ - ఇది సృష్టి ప్రకారమునకు సంబంధించిన ప్రశ్నము, విభక్తయః - విభాగములు. 

			4. 	‘‘జీవః కీదృశః” - ఇది జీవ తత్త్వమునకు సంబంధించిన ప్రశ్నము; అమృతాః - ముక్తి పొందినవారు - ఏ అధిష్ఠానమున లీనమగుదురు - అని ముక్తి చేత పొందదగిన వస్తువును గూర్చిన ప్రశ్నము. 

				ఈ లోకమును వదలి ఆ లోకమును పొందుట మొదలైన ఈ సర్వమును గూర్చి మాకు తెలియ జెప్పుమని ప్రశ్నల తాత్పర్యము.

			11. 	మునుపు చెప్పిన బ్రహ్మాద్వైత సిద్ధి కొఱకు జగత్తున కంతటికిని బ్రహ్మమే ఉపాదానమని (ముడి పదార్థమని) ప్రతిపాదింపదలచి "అసతోఽధి మనోఽసృజత. మనః ప్రజాపతి మసృజత. ప్రజాపతిః ప్రజా అసృజత తద్వా ఇదం మనస్యేవ ప్రతిష్ఠితం యదిదం కిఞ్చ" - ‘అసత్తు నుండి మనస్సును సృజించెను. మనస్సు ప్రజాపతిని సృజించెను. ప్రజాపతి ప్రజలను సృజించెను. అదియంతయు మనస్సునందే ప్రతిష్ఠితమై యుండెను' అను శ్రుతి ననుసరించుచు చెప్పుచున్నారు. సత్యము, అసత్యము అనువాని నుండి నిర్వచించుటకు శక్యము కాని కారణమున అజ్ఞానమువలన మనస్సు ఏర్పడెను. అదియు చిత్తు అనెడు ప్రతిబింబము విశేషముగా కలదియై మానసమని జగత్తునకు మూలకారణముగా అన్ని వేద వాక్యముల యందును ప్రసిద్ధమై యున్నది. అనాది నిధనః - జన్మము, లయ స్థానము లేనిది. ఎట్లనగా ఆ మనస్సునకు కారణమైన అసత్తునకు అనిర్వచనీయమైన జ్ఞానముయొక్క స్వరూపముతో ఉనికి లేని కారణమునను కూటస్థమైన శుద్ధ బ్రహ్మమునకు దాని విషయమున ఉపాదానము కాని కారణమునను - ఈ మానసము అనాది నిధనము 

				అభేద్యః - భేదింపనలవి కానిది - ఒక్కటి అయిన కారణమున; 

				అజరామరః - “య ఆత్మాఽ పహత పాప్మా విజరో విమృత్యుర్విశోకో విజిఘత్సోఽపి పాసః సత్య కామః సత్య సంకల్పః" 'ఈ ఆత్మ తొలగిన పాపములు కలది. ముదిమి, చావు, శోకము, ఆకలి, దప్పి లేనిది. సత్యకామము, సత్యసంకల్పము' - అని శ్రుతి చెప్పిన గుణముల సంగ్రహము. 

			12. అక్షయము, అవ్యయము అను మాటలకు లక్షణార్ధముచేత వృద్ధి, జన్మములు లేనిదనుటను గ్రహింపవలయును. అందు వలననే శాశ్వతము - ఎల్లప్పుడు ఒకే రూపమున నుండునది, అవ్యక్తమనునది దానికి పేరు లేదా యోగులకు ప్రత్యక్షము, మూఢులకు తెలియరానిది అగుటవలనను అవ్యక్తము. 

				సృష్టాని భూతాని - జన్మము గల భూతములు - జాయత్తే - ఏర్పడుచున్నవి; మ్రియన్తే - తరిగిపోవుచున్నవి; సృష్టాని అను విశేషణము వలన సృష్టములు కాని చేతన పదార్థములకు అట్టి స్థితి లేదని భావము. 

			13. 	“స దహరేఽస్మి న్నన్తరాకాశః ఆకాశో హవామ రూప యోర్నిర్వాహితా” - మొదలగు శ్రుతులందు ఆకాశమని విఖ్యాతమగుచు, “మహాన్తమ్” - సమష్టి జీవరూపము, హిరణ్య గర్భమను వ్యవహారము కల బుద్ధిని - సృజించెను అని అన్వయము, ఆ మహత్తు అహంకారమును - హిరణ్యగర్భ సంబంధమగు మనస్సును సృజించెను. ఆ అహంకారమను భగవత్స్వరూపము, ఆకాశమ్ - ఆకాశమనెడు శబ్దతన్మాత్రమను పేరుగల దానిని సృజించెను.

			 14. 	"ఆకాశా దభవద్వారి" - ఆకాశము నుండి జలమేర్పడెను - అనునీ క్రమము గ్రంథకర్త చెప్పుగోరినది కాదు. “ఆకాశాద్వాయుః, వాయో రగ్నిః, అగ్నేరాపః, అద్భ్యః పృథివీ" ఆకాశము నుండి వాయువు, వాయువునుండి అగ్ని, అగ్నినుండి జలము, జలమునుండి భూమి' అని వేదము చెప్పిన క్రమమునే గ్రహింప వలయును. ఇచట వాయువు మొదలగు శబ్దములచేత శబ్ద, స్పర్శ, రూపము, రసము, గంధము అను తన్మాత్రల రూపమైన సూక్ష్మముగా అయిదుగా నైన భూతముల సముదాయము చెప్పబడుచున్నది. 

			15. 	తేజోమయమ్ - లింగ శరీరము, దివ్యమ్ - పరలోక గమనసామర్థ్యము గలది, స్థూల భూతములు, అయిదుగా చేయబడినవి - ఇది యంతయు బ్రహ్మాండమను పేరుగల పద్మము, దానిని స్వయంభువు నిర్మించెను. బ్రహ్మ యనగా విరాట్టు. వేదమయః - వేదములతో నిండిన వాడు, విధిః - జ్ఞానము, ఐశ్వర్యము మొదలగు గుణములకు నిధి వంటి వాడు. 

			16.	“ఖ్యాతః సోఽహమిత్యగ్రే వ్యాహరత్ తతోఽహం నామాభవత్” - ఈ మొదలగు శ్రుతుల చేత ప్రసిద్ధుడు. అట్లేర్పడిన బ్రహ్మ “నేను” అని మొదట పలికెనట. అందుచేత 'అహమ్' అను పేరుతో వేదములందు ప్రసిద్ధి కెక్కెను. “సర్వ భూతాత్మ భూతకృత్” - సర్వ భూతములు స్థూలములగు ఆకాశము మొదలైన అయిదు భూతములు శరీరముగా గలవాడు; నాలుగు విధములగు భూతములను సృష్టి చేసిన వాడు (జరాయుజములు, అండజములు, ఉద్భిజ్జములు, స్వేదజములు). “య ఏతే పఞ్చ ధాతవః” - అవియే ఈ ఆకాశము మొదలైన అయిదు ధాతువులు- ధారణ కర్మము కలవి; స ఏవ బ్రహ్మా - ఆతడే బ్రహ్మ. 

			17. 	“ఆగ్ని ర్మూర్దా చక్షుషీ చన్ద్ర సూర్యౌ 

				దిశః శ్రోత్రే వాగ్వివృత్తాశ్చ వేదాః, 

				వాయుః ప్రాణో హృదయం విశ్వమస్య 

				పద్భ్యాం పృథివీ హ్యేష సర్వ భూతాంతరాత్మా” - అను భగవంతుని విశ్వరూపమును ప్రతిపాదించు శ్రుతులను ఇందు వివరించుచున్నారు. 

			18.	 అగ్నీషోమౌ చవ్ద్రార్కౌ - అగ్ని సోముడు అనువారే సూర్యుడు చంద్రుడు. 

			19. 	సర్వభూతాత్మభూతస్థః - సర్వ భూతములకు ఆత్మగా నయిన అహంకారమునందు ఉన్నవాడు.

			22. 	ఈ సృష్టి యెచటినుండి ఏర్పడినదను ప్రశ్నకు ఈశ, సూత్ర, విరాడ్రూపముతో బ్రహ్మమే అని సమాధానమును చెప్పి యున్నారు. అట్లు సృజించుట భాగములుగానా? మొత్తము గానా? అని సందేహము. మొదటిది కాదు. ఏలయన - బ్రహ్మమునకు అంశములు కలవు అను ఆక్షేపము వచ్చును. బ్రహ్మము నిష్కలము అను మాటకు ఇది విరుద్ధమైనది. రెండవదియు కాదు - కార్యము భాగములుగా వ్యాపించియుండగా కారణమగు బ్రహ్మము కూడ భాగములే కావలసియుండును. దాని అనంతత్వమును ప్రతిపాదించు శ్రుతికి ఇబ్బంది వచ్చును. ఈ సంశయమును తీర్చికొనుటకై ఈ ప్రశ్నను భరద్వాజు డడుగు చున్నాడు. 

			23. 	కార్యము అనంతమగుటవలన కారణము యొక్క అనంతత్వమును తెలియజేయుచు శంకను పరిహరించు చున్నారు. నానాశ్రయా కీర్ణమ్ - పెక్కు ఆశ్రయములతో గజిబిజిగా నుండినది; ఆ ఆశ్రయములు పదునాలుగు లోకములు. 

			24.	 గతేః - సూర్యరశ్మి ప్రసరించు చోటునకు; ఊర్ధ్వమ్ - పై భాగమున - సూర్య చంద్రులు ఆకాశ మధ్యమున మాత్రమే తిరిగెడి వారు. కనుక ఆకాశము యొక్క అనంతత్వమును కనుగొనజాలరు. దీనిని బట్టి ఆకాశ మెంత అనంతమో తెలియుచున్నది. 

			25.	తే, అపి - సూర్యాదిగతికి పై భాగమున నున్న దేవతలు కూడ - నభసః, అన్తమ్ - ఆకాశము యొక్క అంతమును, న పశ్యన్తి - చూడకున్నారు. దీనిని బట్టి ఆకాశము అనంతమని తెలియుచున్నది. 

			27.	అడ్డపు కొలతగా చూచినను సృష్టి అనంతమగుటను ప్రతిపాదించుచున్నారు. 

			29.	ఇట్లు మరల జలము, మరల ఆకాశము, మరల జలము - ఈ విధముగా; సలిలస్య - జలము యొక్క - జలాత్మకమైన భగవంతుని - అంతమును చూతుము గాని - జలాకాశముల అంతమును చూడజాలము - అది అనంతమని భావము. తోయేభ్యః - అనునది షష్ఠ్యర్థమున చతుర్థి - అగ్ని వాయుజలముల అంతము దైవతములకు కూడ తెలియనలవి కానిదని భావము. 

			30. 	వర్ణమనగా రూపము - అది స్పర్శను కూడ సూచించును. స్పర్శ రహితమైన ఆకాశమనెడు ద్రవ్యము దేశకాలములను బట్టి అనంతమైన విధమున అగ్ని మొదలగునవియు నట్లే యగును. ఆ విధముగా లక్షణ భేదము లేకుండుటవలన ఆకాశము కంటె వేరు కాకపోయినను అవి ఆకాశముకంటె వేరుగా గ్రహింపబడుచున్నవి - రెండవ చంద్రుని వలె - ఇట్లే ఆకాశాదులు కూడ వెనుకటి వెనుకటి తన కారణము కంటె వేరుకానివై యుండి మానస మాత్రముగా అగుచున్నవని భావము.

			 31. 	అట్లయినచో బౌద్ధులు, జ్యోతిషికులు, పౌరాణికులు మూడు లోకములు మున్నగువాని ప్రమాణమును 'ఏబదికోట్ల యోజన విస్తారము కలది' - అను విధముగా లెక్కచెప్పుచున్నారు - అను శంక నిందు తెలుపుచున్నారు.

			32. 	పై శంకను ఖండించుచున్నారు - అదృశ్యత్వము, అగమ్యత్వము అను లక్షణముల చేత బ్రహ్మము యొక్క ఆనంత్యమే సిద్ధించు చున్నదని భావము. 

			34.	 దివ్యం రూపమ్ - విశ్వరూపము - కూడ; హ్రసతే - నిద్రయందును, ప్రళయము నందును సూక్ష్మాకారము కలది యగుచున్నది; వర్ధతే చ - జాగ్రద్దశ యందును, సర్గకాలమునందును వృద్ధి పొందుచున్నది. ఆది యందును, అంతమందును లేనిది వర్తమానమున కూడ ఉండదు అను న్యాయముననుసరించి సృష్టి కాలమునను లేని జగత్తు యొక్క స్వరూపము బ్రహ్మ భారమునే పొందుచున్నది. కావున ఇట్టి దాని ప్రమాణాదులను ఎవ్వడు తెలియజాలడని భావము. 

			35. 	పుష్కరతః - స్థూల సూక్ష్మ కార్యరూపమైన పద్మము నుండి; బ్రహ్మా - నాలుగు ముఖములు గలవిరించి; 

			36. 	చతుర్ముఖుడే మహత్తత్వమని తలచుచు శంకించుచున్నారు. 

			37. 	పై శంకను పరిహరించుచున్నారు. విత్తనమునుండి అంకురమును, చెట్టును కలుగుచున్నవి. చెట్టు నందున్న పండు అంకురమును గాని, మరియొక చెట్టును గాని పుట్టింపజాలదు. ఫలము, పెక్కు విత్తనములను లోపల నుంచుకొనునట్టిది. కావున చెట్టు విత్తనము కంటె మిక్కిలి శక్తి కలిగి నట్టిది. ఈ విధముగా మానసమను పేరుగల ఈశుని నుండి పుట్టినవే అయినను సూత్రాత్మ, విరాట్టు అనునవి, మరియొక సూత్రమునుగాని విరాట్టునుగాని సృష్టింపజాలవు. చతుర్ముఖుని యందు మాత్రము సమస్తమైన 'మానస' శక్తి అభివ్యక్తమగుచున్నది. అందుచేత అతడు సూత్ర విరాడాత్మకమైన పద్మముకంటె గొప్పవాడు. అయినను ఆ బ్రహ్మను అభివ్యక్తము చేసిన కారణమున ఆ పద్మమును బ్రహ్మకు పుట్టుక స్థానముగా చెప్పవలసి వచ్చినది. చెట్టునుండి ఫలము వచ్చినట్లు - అని తాత్పర్యము. 

			38. 	గగనమ్ - హార్దాకాశము - (హృదయము నందలి ఆకాశము) ఆ పద్మము యొక్క నడిమి భాగము. దాని నడుమ కూడ ఎత్తుగా నున్న భాగము మేరువు. దీనిచేత “దహరం పుణ్డరీకం వేశ్మ దహరోఽస్మి న్నన్తరాకాశః” అనునది మొదలుకొని “ఉభే అస్మిన్ ద్యావా పృథివీ అన్తరేవ సమాహితే” అన్నంత వరకు గల శ్రుతి అర్థము సంక్షిప్తముగా చెప్పబడినది. 

			1. 	ప్రజావిసర్గమ్ - ప్రజలు - జరాయుజములు, అండజములు, స్వేదజములు, ఉద్భిజ్జములు - వాని పెక్కు విధములగు సృష్టిని, మేరుమధ్యే - అనుటవలన బ్రహ్మకును ప్రజలకును గల దూరమును చెప్పినట్లయినది, ప్రజల సృష్టి తమతమ బీజములవలనను, తమ తమ అదృష్టమువలనను నైనట్లు కానవచ్చుచుండగా బ్రహ్మకు సృష్టి కర్తృత్వము ఎట్లు సంభవించునని ప్రశ్న తాత్పర్యము. 

			2. 	చతుర్ముఖత్వమును పొందిన మానసుడే మనస్సుతో ప్రజల వేరువేరు విధములగు సృష్టిని చేసెను. “సంకల్పాదేవాస్య పితరః సముత్తిష్ఠన్తి” - సంకల్పము చేతనే అతని తల్లిదండ్రులు పైకి లేచుచున్నారు'. అను శ్రుతి వాక్యము దీనిని తెలియజేయుచున్నది. సత్యకాముడు, సత్యసంకల్పుడు అను మొదలుగాగల శ్రుతి వలన బ్రహ్మకు బీజసాన్నిధ్య అపేక్ష లేదు. అక్కడ సంకల్పమే ముఖ్య సాధనము కదా! 

			3. 	యత్ - ఏ జలము; తేన - ఆ జలముచేత 

			4. 	వారుణమ్ - వరుణదేవతా సంబంధము వలన, నీరు వారుణము. ఆప్యము - జలమయమని భావము. 

				మూర్తిమత్ - మనుష్యులు, పశువులు మొదలగు విగ్రహములు కలది; ఆప్యత్వమున - జలమయమగుటలో - హేతువును చెప్పుచున్నారు. యతః తస్తంభిరే - జలమే ఘనపదార్థము కాగా పృథివి మొదలగు వాని రూపమును పొందెనని తాత్పర్యము; “తద్యదపాం శర ఆ సీత్తత్సమహన్యత సా పృథివ్యభవత్” - మొదలగు శ్రుతి వాక్యములు దీనిని తెలియజేయుచున్నవి.

			 5. 	పై మాటను ఆక్షేపించుచున్నారు. చతుర్ముఖునకు భౌతికసృష్టియందు మాత్రమే అధికారము కలదు. భూతములన్నియు అంతకు ముందే సృష్టింపబడియున్నవి. అట్టి యెడ అతడు జలాదులను సృష్టి చేసె ననుట యెట్లు? అని ఆక్షేప తాత్పర్యము.

			 6. 	బ్రహ్మకల్పమున - అనగా బ్రహ్మలోకమున కల్పాదియందు అని అర్థమును గ్రహింపవలయును; లోక సంభవ సందేహః - లోకముల ఉత్పత్తికి సంబంధించిన సందేహము; అది అట్టిదే. “కాలః స్వభావో నియతి ర్యదృచ్ఛా భూతాని యోనిః పురుష ఇతి చిన్త్యమ్' - 'కాలము, స్వభావము, నియతి, యదృచ్ఛ, భూతములు, యోని, పురుషుడు' - అని జగత్కారణమును గూర్చి శ్రుతియే అనేక పక్షములను ప్రకటించియున్నది. అందు కాలమని జ్యోతిషవిద్వాంసులు, స్వభావమని బౌద్ధులు, లోకాయతికులు, నియతి - అనగా అదృష్టమను కారణము కర్మమని మీమాంసకులు, యదృచ్ఛ - అని ఆర్హతులు, భూతములు అని తార్కికులు. యోనిః - జగత్తు కారణము, పురుషః - పురుషుడు అని వేదాంతులు చెప్పుదురు. (యదృచ్ఛ - ఇష్టమునకుసరించి) 

			7. 	ఇట్లు సందేహము కలుగగా ధ్యానయోగమే శరణమని ఆఖ్యాయిక ముఖమున తెలియజెప్పుచున్నారు; ధ్యానమ్ - "ధ్యాయన్త్యస్మిన్" - దీనియందు ధ్యానింతురు - అను వ్యుత్పత్తి చేత 'హృదయపుండరీకమును' అని అర్థము; ఆలంబ్య - ఆలంబనముగా చేసికొని; మౌనమ్ - ధ్యానమును - చిత్తనిరోధ రూపమగు యోగమును; ఆస్థితాః - పట్టుకొని యున్నవారై - 

			8. 	తత్ర - అచట - హృదయ పుండరీకమున, నభస్తలాత్ - హృదయాకాశమను పేరుగల మాయతో కూడిన బ్రహ్మము నుండి 

			9. 	హార్దాకాశమున గురువు చెప్పిన యుక్తి ననుసరించి స్థూలదేహముతో సంగమును వదలుటచేత చిత్తమును నిలువరించుకొనును. మొదట కాటుక వలె నల్లనైన చీకటిలో వ్యాపించి యున్న, కదలినిది, సవ్వడి లేనిది, అనంతమైనది అగు ఆకాశమును చూచును. పిదప ఆ చీకటి క్రమముగా నల్లతనమును వదలుచు అవశ్యాయమను పేరుగల మంచు రూపముతో, పిదప పొగ రూపముతో భాసిల్లును. అటుపైని కొంచె మాతమస్సు తొలగిపోగా రంధ్రరూపముగా నున్న అనంతమైన ఆకాశమును చూచును. అందతడు అలసి దప్పిగొన్నవాని వలెనై జలమును స్మరించును. ఆ జలము ఒక్క క్షణమున ఆ ఆకాశమును నింపి వేయును. అందు కుండనింపునపుడు బుడ బుడ ధ్వని వచ్చునట్లు శబ్దము గాలియు వెలువడును. అట్లే అందు శబ్దవాయువులు పుట్టుచున్నవి. అటుపైని జలమును వాయువును అరణుల వలె (నిప్పును పుట్టించు కొయ్యలు) - ఒరపిడి పొందుట వలన అగ్ని పుట్టును. అది హృదయాకాశము నందలి చీకటిని తొలగించి వేయుచు వాయువుతో సంయోగమును పొంది నీటిని ఆకాశమున ఎగురు గొట్టుచుండగా నీరు గాలుల సంపర్కము వలన ఆత్మ గట్టిపడును. అట్లా మూడింటి సముదాయమే పృథివి అను పేరుగలది 

				యగును. ఇట్లు భూతములను సృజించి భౌతికములను గూడ సృజించును. మరల ఆ అంతటిని ఉపసంహరించి కేవల చిన్మాత్రరూపముతో అన్ని వృత్తులను నిరోధించుకొని ఉండును - అని యిది యోగుల అనుభవ క్రమము. ఆ క్రమమును ఒక భాగముగా శ్రుతి యిట్లు అనువదించు చున్నది. 

			“వీ హార ధూమార్కానలానిలానాం ఖద్యోత విద్యుత్ స్పటికశశీనామ్, 

			ఏతావి రూపాణి పురస్పరాణి బ్రహ్మణ్యభి వ్యక్తి కరాణి యోగే” 

				మంచు, పొగ, సూర్యుడు, అగ్ని, వాయువు, మిణుగురు పురుగు, విద్యుత్తు, స్ఫటికము, చంద్రుడు అనువాని ఈ రూపములు ముందు కలుగును. యోగమున బ్రహ్మమునందు ఇవి అభివ్యక్తిని చేయునవి. 

				ఇదియే భూతోత్పత్తిక్రమమని “పురాస్తిమిత మాకాశ” మిత్యాది తొమ్మిది శ్లోకములలో ఉపపాదించుచున్నారు. 

			16. 	ఘనత్వమును పొందిన విధము నిందు వివరించుచున్నారు. తస్య - ఈ షష్ఠికి సప్తమి అర్థము. దాని యందు - ఆ గాలితో కూడిన అగ్నియందు, ఆకాశమున పడిన స్నేహము - జిడ్డు వంటి పదార్థము - సంఘాతత్వ మాపన్నః - సముదాయ రూపమును పొంది; గట్టిపడి భూమిగా నయ్యెనని తాత్పర్యము. 

				ఇట్లు మానసుని సృష్టి మనస్సునందే అయినట్లు మనవంటి వారికిని ఈ సృష్టి కలయందువలె మనస్సున నేర్పడినదియే యని చెప్పుట అధ్యాయ తాత్పర్యము. 

			మానస భూతోత్పత్తి కథనము 

			చతురశీత్యధిక శతతమోఽధ్యాయః

		

		
			
			

		

		
			1. 	చతుర్ముఖుడు మనస్సుతో సృష్టించిన అయిదు ధాతువులు ఆకాశాదులు - కలలోని ఆకాశాదుల వంటివై లోపల మాత్రమే ఉండునవి కదా! అవి యెట్లు బాహ్యలోకములను ఆవరించునవి యగును? అను సంశయమును ఇందు వెల్లడించుచున్నారు. 

				వేనిచేత లోకములు ఆవృతములైనవో, వేనికి మహాభూతములను పేరుగలదో అవి యేవి? అని సంబంధము? 

			2. 	బ్రహ్మ సృజించిన జరాయుజములు మొదలగు వానికి ప్రత్యేకముగా మానసములైన పంచభూతములు కలవు. కలలో అవి కానవచ్చును కనుక. అప్పుడు బ్రహ్మ సృజించిన అయిదు భూతములే మహాభూతములగుటయు, మనవంటి వారు సృష్టించినవి కాకపోవుటయు ఎట్లు? ఏలయన అందరకు మానసత్వము సమానమే కదా! ఆ విధముగా ప్రాతిభాసికము - తోచునది, వ్యావహారికము - వ్యవహారములో నున్నది అను బాధ్యము - అబాధ్యము అను రెండు ప్రపంచములకు భేదము తెలియరావలయును గదా - అని ఆక్షేపించువాని అభిప్రాయము. 

			3. 	అమితత్వమే 'మహత్' శబ్దార్థము కాని అబాధ్యత్వము కాదని యిందు చెప్పుచున్నారు. అమితానామ్ - అమితముల యందు అమితముగా నున్నందువలన - యతః సంభవం యాన్తి - అవి సంభవమును పుట్టుకను పొందిన కారణముగా 'భూతములు' అయినవని యర్థము. అందువలన అనంతత్వమునకు, ఉత్పన్నత్వమునకు (పుట్టుక నందినవగుటకు) - రెండు విధములుగా విశేషము లేని కారణమున వ్యావహారిక, ప్రాతిభాసిక మహాభూత సంఘములకు భేదము లేదని భావము.

			4. 	కార్యమునందు వ్యాప్తిని చూపుచు అమితత్వమునే తెలుపుచున్నారు. శరీరము నందలి చేష్టయే వాయువు. ఖమ్ - రంధ్రమే ఆకాశము; ద్రవః - రక్తము మొదలగు వాని సముదాయము, సలిలమ్ - నీరు; సంఘాతః - సముదాయము - గట్టి పదార్థములగు మాంసము, ఎముకలు మొదలగునవి, పృథివీ - భూ పదార్థము. 

			5. 	శ్రోత్రము - ఆకాశము, ఘ్రాణమ్ - పృథివి, రసః - రసనేంద్రియము - నాలుక, జలము; స్పర్శః - స్పర్శనేంద్రియము - త్వక్కు - చర్మము - వాయువు; దృష్టిః, చక్షురింద్రియము, తేజస్సు - అగ్ని, ఈ శ్రోత్రము మొదలగునవి ఆకాశాదులగుణములగు శబ్దాదులను గ్రహించునవి కావున ఆకాశాద్యాత్మకత శ్రోత్రాదులకు కలుగుచున్నది. ఇది దృష్టాంతము సిద్దించుటకొఱకు చెప్పెడుతీరు. మేయము, (తెలియబడునది) మాత - (తెలియువాడు) సమాన జాతీయులు. ఒకటి గ్రాహ్యము, రెండవది గ్రాహకము కనుక. ఆ విధముగా ప్రమాత చేతనాభిన్నుడు కావున ప్రమేయము కూడ అట్టిదే యగును - ఈ విధముగా అద్వైత సిద్ధి. 

			6. 	వృక్షములు కూడ ప్రమేయములే కదా - వస్తువులే కదా! కాని వానియందు చేతన ధర్మము కానరాదు. మానవులందు వలె వానియందు నడక మొదలైనవి లేని కారణమున అవి ఇంద్రియములు లేనివై అభౌతికములగుచున్నవి. దానిచేత అవి బ్రహ్మమునుండి పుట్టినవి కాదని చెప్పవలసి వచ్చును. ఆ విధముగా అద్వైతభావన కుదురుట లేదు - అను అభిప్రాయముతో వృక్షములకు భౌతికత్వమును నిరసించుచున్నారు. 

			7. 	వేడి మొదలగునవి లేనందువలన అగ్ని మొదలగునవి లేకుండుట తెలియవచ్చుచున్నది.

			9. 	అప్రమేయత్వాత్ - తెలియరాని కారణము వలన - ఆకాశము ఇందు కలదని చెప్పుటకు ఆధారము లేని కారణమున - అని తాత్పర్యము

			10.	వృక్షములు - అభౌతికములు, ఇంద్రియములు లేనివి అను ఆక్షేపమును పరిహరించుచున్నారు. 

				దానియందు చేతన ధర్మమును ప్రతిపాదించుచున్నారు. 

			11. 	“శీర్యతే” - నశించుచున్నది. వజ్రమణి కూడ నల్లిరక్తము తగులుట చేత తరిగిపోవుచున్నది. అందువలన అది కూడ చేతనమే అని వ్యాఖ్యాతము. ఇట్లు ఒక భాగమున కంపము మొదలగునది కానవచ్చుట చేత గోవునకువలె భూమికిని చేతనత్వము ఉన్నట్లు తెలియదగును. 

			16.	నాళేవ - సన్నటి గొట్టముతో; దీనిచేత పాలుమున్నగు వానిని త్రావెడు పాదరసము మున్నగు వానియందును చేతనత్వము కలదని తెలియుచున్నది. 

			18. 	జరయతి - జరయతః - ముదిమి చేయుచున్నవి. 

			21. 	దేహములోపలి భాగమున నున్న అగ్ని, క్రోధము, చక్షురింద్రియము. వేడి,జఠరాగ్ని అనునివి అయిదు అగ్ని స్వరూపములు. 

			22.	శ్రోత్రమ్ - శ్రోత్రేంద్రియము - చెవి; ఘ్రాణమ్ - ముక్కురంధ్రములు; కోష్ఠమ్ - అన్నము మొదలగువాని స్థానము - అన్నకోశము. 

			24. 	ప్రాణాత్ - ప్రాణము అనెడు వాయువు నాశ్రయించి; 

				ప్రణీయతే - నడచుట మొదలగు పనులు చేయుచున్నాడు; 

				వ్యాయచ్ఛతే - బలముతో సాధ్యమగు పైకెత్తుట మొదలగుపనిని చేయుచున్నాడు. 

			25.	 ప్రతిభేదాత్ - రొమ్ము, కంఠము, శిరస్సు అను స్థానముల భేదము వలన. 

			26.	 భూమేః - ఘ్రాణరూప అయిన భూమి వలన, అద్భ్యః - నీటివలన - అనగా నాలుకతో; వాహివా - వహన శీలముగల గాలిచేత; చ అనుటవలన శ్రోత్రరూపమైన ఆకాశముతో శబ్దమును తెలియుచున్నాడని భావము. 

			27. 	ఆత్ర - గంధము అనెడు నీ అధికరణమునందు; విస్తరాభిహితాన్ - జ్ఞానసంపన్నులు విస్తరించి చెప్పిన; గుణాన్ - భేదములను. 

			28. 	ఇష్టము - కస్తూరి మున్నగువాని యందలిది; అనిష్టః - శవము మొదలగు వాని యందలిది; మధురము - తేనె, పూవు మొదలగు వాని యందలిది; కటువు - మిరియము మొదలగువానియందలిది; నిర్హారి - తక్కిన అన్ని వాసనలను పోగొట్టునది - ఇంగువ మొదలగువానిది; సంహతము - చిత్రగంధము - పెక్కు వస్తువులతో చేసిన కల్కము మొదలగువానిది; స్నిగ్ధము - అప్పుడే కాచిన నెయ్యి మొదలగువాని యందలిది; రూక్షము - ఆవాలు మొదలగు వాని యందలిది; విశదము - శాల్యన్నము మొదలగు వాని యందలిది; పార్థివః - భూమిని ఆశ్రయించిన ముఖ్య గుణము. 

			29. 	జ్యోతిః - పృథివి మొదలగు రూపమును; వాయునా - చర్మమనెడు ఇంద్రియము చేత;

			30. 	గుణాః - అప్రధానములుగా అయినవి; జలము మున్నగు వానియందు కూడ ఒక్కొక్కటి ముఖ్యము. తక్కినవి అప్రధానములు - అని తెలియదగును. 

			31. 	కషాయః - తాండ్రకాయ మొదలగు దానియందలిది. 

			34.	కృష్ణము - నల్లపూస, కాటుక మొదలగు వానియందలిది; నీలారుణము నెమలి పింఛము మొదలగువాని యందుండును. కఠినము మొదలైనవి స్పర్శ భేదములైనను కంటితో కూడ నిర్ణయించుటకు వీలైనవి. అందుచేత రూప విషయముల నడుమ చెప్పియున్నారు. ఇది యెట్లనిన మట్టిబెడ్డను, రాతిని నేలకు వేసి కొట్టగా మొదటిది ముక్కలుగుచున్నది. రెండవది అట్లే ఉండును. ఇది చూచి బాలుడు వాని మెత్తదనమును, కాఠిన్యమును నిర్ణయించుచున్నాడు ఇట్లే తక్కిన వాని విషయమును తెలియవలయును. 

				చిక్కణము - ననుపైనది; శ్లక్షము - చిన్నది; పిచ్ఛిలము - మీగడకట్టినది; 

			35.	ద్విగుణః - రెండు గుణములు - శబ్దస్పర్శములు - కలది. 

			36.	ఉష్ణ శీతములు - ఎండ, మంచులయందు; స్నిగ్ధః - పుత్రాదుల యందు, విశదః - పట్టుబట్టల యందు; 

			37. 	ఖర మృదువులు - రాయి, ఊక అను వానియందు; రూక్షః - ముల్లు మొదలగువానికి సంబంధించి, లఘుత్వ గురుత్వములు తర్కమతమునందు పతనము చేత ఊహింప దగినవి - వీనిని పౌరాణిక 

				మతము గ్రహింపదు; వస్తువులను పరీక్షించి వెలకట్టువారు చీకటిలో కూడ చేతితోడనే చూచి సుమారుగా బరువును, పొడవు మొదలగు వానిని నిర్ణయించు చున్నారు కదా! అందుచేత ఇవి స్పర్శ విషయములుగా లెక్కకు వచ్చినవి. గురుతరః, అపి - అనుటవలన 'గురువు' కూడ ఒక స్పర్శ భేదము - అని చెప్పినట్లయినది; అట్లు పండ్రెండు విధములుగా స్పర్శ తెలియవచ్చుచున్నది. 

			40. 	ఐశ్వర్యేణ - అంతట వ్యాపించి యుండు లక్షణము చేత; పటహాదిషు - వాద్యములు మున్నగువాని యందు - అభివ్యక్తమగునను మాటను కలుపుకొనవలయును. 

			41. 	ఏతేషామ్ - వీని యొక్క - షడ్జాదుల యొక్క 

			42. 	బహువిధః - షడ్జము మొదలైన భేదములతో, తార మంద్రాది భేదముతో, వాయుగుణైః - కఠినము, మెత్తదనము మొదలగు స్పర్శ గుణములతో పాటు - 

				దీని అర్థమిది. పలుక గోరిన వాని ప్రయత్నముచేత నాభిస్థానమందలి అగ్ని అక్కడి వాయువును కదలించును. అదియు యత్నమునందలి తారతమ్యముచేత హృదయము, కంఠము, తల అను ప్రదేశములను చేరుకొని మంద్రము, మధ్యమము, తారము అను మూడు రీతులు గల ధ్వనిని పుట్టించును. మెల్లగా హృదయము మొదలగు దేశము నుండి జిహ్వామూలము మొదలగు స్థానములను చేరుకొని, నిత్యములు, విభువులు, వర్ణములు - అయినవి, మంద్రత్వము మొదలగు ధ్వని ధర్మములతో కూడినవి అగు అకారాదులను చక్కగా అభివ్యక్తము చేయును. వేగము కలిగి యుండుట, స్వభావము ననుసరించుట అను వాని ద్వారమున ముఖమునుండి వెలుపలికి వచ్చి వినెడు జనుల కర్ణ వివరమును ప్రవేశించును. దానితో సంస్కరింపబడిన ఆశ్రోత్రేంద్రియము ఆ శబ్దము ననుభవించును. ఆ సంస్కారము నోటి యందలి గాలికి, వెలుపలి గాలికి అనుకూల్య మున్నచో దూరమునకు, ప్రతికూలత యున్నచో సమీపమునకు, అడ్డుగా ఏ గోడయో ఉన్నచో వినబడక పోవుటకు, కొండ గుహలు మున్నగు వానిలో వెనుకకు తిరిగి వచ్చి రెండుగా నగుటకు (ప్రతిధ్వని రూపమున) కారణమగుచున్నది. ఆ విధముగా వాయు ఘట్టనలోని తారతమ్యము వలన భేర్యాదుల శబ్దము కూడ మంద్రము మొదలగు భేదముల చేత పెక్కు విధములుగా అనుభవమునకు వచ్చుచున్నది. 

			43. 	అవ్యాహతైః - అడ్డులు లేని; వాయుగుణైః - స్పర్శ లక్షణములచేత; చేతయతి - శబ్దమును తెలిసికొనుచున్నాడు; విషమస్థితైః - విషమము నందున్నట్టి - స్పర్శ గుణముల చేత; వ వేత్తి - తెలియకున్నాడు. గోడలు మొదలగునవి అడ్డుగా ఉండుట, ప్రతికూల వాయువు మొదలగునవి విషమ స్థితులు. 

				తే ధాతవః - శబ్దము మొదలగు వానిని పుట్టించెడు ధాతువులు - చర్మము మొదలగునవి; ధాతుభిః ప్రాణేంద్రియములతో; ఆప్యాయ్యన్తే - అన్న సుఖ స్పర్శాదులను సమర్పించుటచేత మొదటి నుండి కడదాక వృద్ధి పొందించుచున్నవి. 

			44.	ఏతే - ఈ జలము మొదలగునవి; శరీరమునకు మూలములు; ఎట్లనగా ప్రాణావ్, వ్యాప్య - ప్రాణములను వ్యాపించి - శుక్ల శోణిత సంయోగమునందు కదా ప్రాణము వృత్తిని పొంది శరీరమగుచున్నది. అట్లు కానిచో యోనియందు చేరిన రేతస్సు వ్యర్థమగుచున్నది.

		

		
			
			

		

		
			భూత స్వభావ కథనము 

		

		
			
			

		

		
			
			

		

		
			
			

		

		
			184

		

		
			
			

		

		
			
			

		

		
			
			

		

		
			
			

		

		
			
			

		

		
			
			

		

		
			
			

		

		
			
			

		

		
			
			

		

		
			
			

		

		
			1. 	అగ్నిః - తేజస్సు; పార్థివమ్ - పృథివిభాగము ఎక్కువగా ఉండుట వలన పార్థివము - నిజమునకు పాంచ భౌతికము; దేహమ్ ఆసాద్య - దేహమును పొంది; శారీరః - శరీరాభిమాని - ప్రకాశాత్మ- విజ్ఞాన ధాతువు; కథం భవేత్ - ఏ విధముగా అగుచున్నది? అట్లే; అనిలః - వాయువు, పార్థివ ధాతువును అవకాశ విశేషేణ - శరీరమునందు ప్రవేశించుటకు వీలయిన అవకాశముల చేత; కథం, వర్తయతే - ఎట్లు దేహమును కదలించుచున్నది. 

			2. 	''అగ్నిర్మూర్ధా” ఇత్యాది మంత్రార్థమును దీనికి సమాధానముగా చెప్పుచున్నారు. అగ్ని శరీరమగుటను చెప్పి వాయువు గతిని తెలుపుదునని భావము.

			5. 	స్వాం స్వాం గతిమ్ - జఠరమునందుండు సమాన వాయువు తిన్న అన్నమును, త్రావిన నీటిని పక్వమొనరించి వాని వాని స్థానమునకు చేర్చునని భావము. 

			6. 	పావకమ్ - జఠరాగ్నిని - ఆశ్రయించినదై; బప్తి మూలమ్ - మూత్రాశయమును; గుదమ్ - మలము లుండు ప్రేవుల చివరి భాగమును, 

			7. 	కర్మమనగా - వచ్చుట పోవుట మొదలగునది; ప్రయత్నమనగా దానికి అనుగుణమగు చేష్ట; బల మనగా బరువు లెత్తుట మున్నగు పనుల యందలి సామర్థ్యము; విదుషః - తెలిసి వానినుండి ఎరిగిన జనులు అని అర్థము; 

			9. 	ధాతుషు - చర్మము మొదలగు ధాతువులయందు, వితతః - వ్యాపించియున్న, అగ్నిః - జఠరము - జీర్ణకోశమునందున్న అగ్ని; రసాన్ - అన్నము మొదలగు వానిని; ధాతూన్ - చర్మము మొదలగు వానిని; దోషాన్ , చ - వాతము, పిత్తము, శ్లేష్మము మొదలగు దోషములను; వర్తయన్ - తగు విధముగా మార్చుచు - రూపొందించుచు; 

			10. 	పైని చెప్పిన రూపొందించు పద్ధతిని వివరించుచున్నారు. అపానః - నాభికి క్రింది భాగమున నుండు వాయువు, ప్రాణః - పైనుండు వాయువు; ఆ రెంటి; మధ్యే - నడుమ - నాభిస్థానమున; ప్రాణాపాన సమాహితః ప్రాణాపానముల కలయికతో సమానత్వమును పొందినవానితో, సముద్దీపితమై, అనుష్ఠానమ్ - నాభిమండలమును; సమన్వితః - చక్కగా ఆశ్రయించియున్నదై; పచతి - అన్నాదికమును జీర్ణము చేయుచున్నది; లేదా, సమన్వితః - ఏకీభావముతో కూడి సమానత్వమును పొందినదనియు నర్థము; అధిష్ఠానమనగా - దీనిచేత వ్యాపారవంతమగును - అని - జీవనము - అన్నము. 

			11. 	పక్వమైన అన్నము ఎట్లు దేహమునందు అన్నిభాగములకు పోవుచున్నదో చెప్పుచున్నారు. 

				ఆస్యము (నోరు) మొదలుకొని మలవిసర్జనేంద్రియము వరకు వ్యాపించియున్న; స్రోతః - మార్గము - ప్రాణము ప్రవహించు దారి; ప్రసిద్ధము - దాని అంతభాగమున నున్న అవయవమునకు 'గుదము' అనిపేరు. ఆ మహా స్రోతస్సు - ప్రవాహరూపమైన మార్గమునుండి అన్ని స్రోతస్సులు - ప్రాణమార్గములు, నాడులను పేరు కలవియై శరీరమును వ్యాపించియున్నవి. 

			12. 	ఆ స్రోతస్సులతో అన్ని అంగములయందును ప్రాణముల సంగమము ఉన్న కారణమున దాని సహచారియగు జఠరాగ్నికిని, సన్నిపాతము - సంగమము, కలదు. 

			13. 	ప్రాణము, అగ్ని అనునవి పరస్పరోద్దీపకములు అని చెప్పుచున్నారు; అగ్ని వేగవహః - అగ్నివేగముతో పోవునది; ప్రాణః - ప్రాణము; అట్లే ప్రాణము కూడ అగ్నివేగమునకు కారణమగుచున్నది. లోకమునందును మనము చూచుచున్నాము. అగ్ని వేగము వలన బాష్పవాయువు వృద్ధియగుచున్నది. వాయువేగమువలన అగ్నివృద్ధి యగుచున్నది. ఆ విధముగా ప్రాణనిరోధము కలుగగా జాఠరభయము తొలగిపోవుటకై ప్రాణమును నిలువరింపవలయును. 

			14. 	జఠరాగ్నిని నిరోధించుటచేత అన్ని యింద్రియముల నిరోధము కలుగునను ఆశయముచేత చెప్పుచున్నారు. పక్వస్థానమ్ - జీర్ణాశయము; ఆమాశయః - అన్నకోశము (అపక్వస్థానము); అక్కడ ఉన్నందువలన, సర్వే, ప్రాణాః - అన్ని యింద్రియములును; 

			15. 	దశభిః , ప్రాణైః - పదిప్రాణములతో, ప్రాణము, అపానము, వ్యానము, ఉదానము, సమానము అనునవి అయిదు; నాగము, కూర్మము, కృకరము, దేవదత్తము, ధనంజయము అనునవి అయిదు. 

			16. 	ఏషః - ఈ ఆస్యము మొదలుకొని పాయువు వరకు గల; యోగానామ్ - యోగుల; మార్గః - మార్గము; దీనితో అడ్డముగా కూడ పోదగునా? అనుదానికి సమాధానము చెప్పుచున్నారు - ఎవరు సుషుమ్ననాడి ద్వారా సహస్రారమును పొంది; అందు; ఆత్మానమ్, ఆదధన్ - ఆత్మను నిలుపుకొనుచు. 

			17. 	అధ్యాయము తాత్పర్యమునిందు ఉపసంహరించుచున్నారు. 

				దేహినామ్ - దేహధారులయొక్క; సర్వేషు - అన్ని ప్రచారములయందును - బుద్ధి, మనస్సు, కార్యేంద్రియములు నిర్వర్తించు విషయములందు; ప్రాణాదిషు - ప్రాణాదులు నిమిత్త భూతములు కాగా; విహితః - ప్రాణనిరోధరూపముగా చేయబడిన యోగము; తస్మిన్ అనుష్ఠింపబడగా; నిత్యమ్ - నిత్యమగు బ్రహ్మపదార్థము; సమిధ్యతే - చక్కగా, బుద్ధి మొదలగు ఉపాధుల వలన పుట్టిన కాలుష్యములను వదలివైచుటచేత, ప్రకాశించును.

			షడశీత్యధిక శతతమోఽధ్యాయః  

		

		
			
			

		

		
			1.	 ప్రాణయతే - జీవింపచేయుచున్నది. 

			2. 	ఆగ్నేయః - అగ్ని గుణమగు వేడిమి, వహ్నినా - శరీరములోపల ఉన్న జఠరాగ్నిచేత; పచ్యతే - స్పష్టము చేయబడినదియై; అగ్నిః - ఆ జఠరాగ్నిః; ఏతత్ - ఈ తినబడిన అన్నమును; జరయతే - జీర్ణము చేయునేని; 

			3. 	జన్తోః - జంతువు - దేహము, ఇంద్రియములు, బుద్ధి అను వాని సమాహారరూపమైనది; ప్రమీయమాణస్య - నశించిపోవుచుండగా; జీవః - జీవుడు; న+ఏవ ఉపలభ్యతే - ఏమాత్రము మిగులుట లేదు - గడ్డిపరకయందు వడ్ల గింజవలె. అందువలన వాయువు వెడలిపోవుటయే మరణము - అని వక్తభావము. 

			4. 	వాయుమయః - వాయువు ప్రధానము - వాయువు కంటె ఇతరమైనది; వాయుమండలవత్ - గాలి చక్రమువలె - సుడిగాలివలె; గాలితోపాటు కన్పట్టవలయునని భావము. 

			5. 	రాతితో కలిపి కట్టిన సొరకాయబుర్ర నీటియందు మునిగిపోవును. కట్టు ఊడినచో తేలును అట్లే జీవుడును. 

				దిగంబరమతమున ఎనిమిది కర్మములతో బద్ధుడైన జీవుడు ఉపాధికంటె వేరుగా కానరాడు - అను దానితో పరిహారమును శంకించుచు పలుకుచున్నారు. 

				జ్ఞానమువలన మోక్షము లేదనుట జ్ఞానావరణీయము. ఆర్హతమతమున మోక్షము లేదనుట దర్శనీయావరణీయము. తమ శాస్త్రమునకు ఇతరుల శాస్త్రముతో సమత్వమును చూచుట మోహనీయము. పరోక్ష జ్ఞానము వలనను కృతకృత్యత్వబుద్ధి అంతరీయము. వీనిని ఘాతికర్మచతుష్టయ మందురు. శుక్రశోణిత సంయోగము ఆయుష్కము. వాని బుడగదశ గౌత్రికము. అది గట్టి పడకుండుట నామికము. అటుపై దేహాకారముగా పరిణమించుట వేదనీయము - ఈనాలుగును అఘాతికర్మ చతుష్టయము. 

				వాత ప్రధానమైన సముదాయముతో జీవునకు సంశ్లేషము కలిగినచో, సంఘాతము కంటె జీవుడు ఇతరుడైనచో సంఘాతము - సముదాయము నశించినచో, సముద్రమున పాషాణాదుల బంధము వదలుట కలదగుటవలన జీవుడు మరియొక జలపాత్ర వలె నగును. 

			6. 	జీవుడు బ్రహ్మాంశమను పక్షము నాశంకించి చెప్పుచున్నారు. సంఘాతనాశము కలుగగా బ్రహ్మము యొక్క అంతర్గతమైన జీవునకు స్వరూపనాశము కలుగును. సముద్రమును చేరినవెంటనే నదులకు స్వరూపముండదు గదా. 

			7. 	పఞ్చధారణకే - అయిదింటితో ధారణము - నిలుకడ కలది; జీవితమ్ - జీవము - మంచము నెక్కియున్న పురుషుని వలె - శరీరమున జీవుడిక నెక్కడ నుండును? ఉండడని భావము; ఈ అయిదు ధారణకముల కంటె జీవుడు వేరుగా నున్న యెడల సముదాయము నందొక భాగము చెడినచో విడిగా కానరావలయును కదా! మంచము విరిగినచో మంచమెక్కి యున్న పురుషుడు విడిగా కనబడుచున్నాడు కదా! అందువలన జీవుడనగా సముదాయమే. అందులో ఒక భాగము నశించుటచేత నశించుచున్నాడు. మంచమున ఒక భాగము నశింపగా మంచము నశించినట్లే కదా! “చతుర్ణామభావే నాస్తి సంశయః” - నాలుగును నశింపగా జీవుడు నశించెనని చెప్పుటలో సంశయము లేదని భావము. 

			8. 	కోష్ఠభేదాత్ - వాయువు మున్నగు వాని వలన కోష్ఠములను నిరోధించుట వలన - ఆకాశ పదార్థము నశించును. 

			9. 	వర్ణః - విస్తారము - వాపు 

			14. 	మూలము లీనమై యున్న చెట్టును నరకి వేసినను మరల చిగురించుచున్నది. అట్లే కర్మములు లీనమైయున్న సంఘాతము కూడ బీజముండుటవలన మరల ఉత్పత్తి పొందును గదా! అని ఆశంకించి పలుకుచున్నారు. వృక్షమునకు మూలమైన విత్తనము కన్పట్టుచున్నది. కాని దేహమునకు మూలమైన కర్మము కానరాదు కదా! అని వక్త అభిప్రాయము. 

			15. 	శరీరమునకు మూలమైన బీజము ప్రత్యక్షముగా కన్పట్టుచున్నది. అది రేతస్సు - శుక్లము - అది ఆదృష్టము - కనబడనిది కాదు. అది ప్రవర్తతే- దేహరూపముగా పరిణమించుచున్నది. అట్లు బీజమునుండి మొలచిన చెట్టువలె నశించిన వారు నశించినవారే యగుదురు. వారి వలన ఇతరుల ఉత్పత్తి జరుగవచ్చును. (అనగా వారు చనిపోకముందు వారి రేతస్సువలన మరికొందరు పుట్టవచ్చును) కాని వారే మరల పుట్టుట సంభవింపదు. అందుచేత "నిత్యం సమిధ్యతే" - అనువెనుకటి అధ్యాయము మాట కుదరదని భావము.

			జీవస్వరూపా ఆక్షేపము 

			సప్తాశీత్యధిక శతతమోఽధ్యాయః 

		

		
			
			

		

		
			2. 	నప్రణశ్యతి - నశింపదు; నదృశ్యతే - కన్పట్టదు అని సంబంధము. కనబడని కారణమున వస్తువు నశించెనని నిర్ణయింపరాదని భావము. అట్లయినచో కట్టెలను కాల్చి వైచిన అగ్నికూడ లేకుండ పోవలయును గదా! 

			3. 	ఇష్టాపత్తిని - తన యిష్ట భావమును సాధించుటను - ఆక్షేపకర్త ఆశంకించుచున్నాడు. లభింపకపోవుట రెంటియందును సమానమైన కారణమున అగ్నియు నశించినదని చెప్పవలయునని భావము.

			5. 	కాలిపోయిన కట్టెలందలి అగ్నివలె, ఉన్నదయ్యును జీవాత్మ, దేహనాశము కలుగగా సూక్ష్మమయినదగుటవలన ఇంద్రియాదులకు గోచరింపదు. 

			6. 	ఆకాశానుగతత్వాత్ - ఆకాశమువలె సర్వగతము, నిత్యము అయినది ఆత్మ; జ్యోతిః - అరణులలోని అగ్ని; అరణులలో లేని అగ్ని - మథించుటవలన - పుట్టదు కదా! అది అందు సూక్ష్మస్వరూపముతో నున్నది (ఆరణులు - అగ్నిని పుట్టించు కట్టెలు). అట్లు కానిచో అన్నింటియందును అన్నియు పుట్టుట అను ప్రసంగము వచ్చును. అందువలన నూవులలో నూనెవలె, అరణులలో అగ్ని - ఉన్నదియే - ప్రయత్నము వలన అభివ్యక్తమగుచున్నది. ప్రయత్నమునకు ముందు సూక్ష్మస్వరూపము కలదగుటచే కానరాదు. అంతమాత్రమున కాదు. 

			7. 	అగ్ని అనగా విజ్ఞానము - అదియే విజ్ఞానమయమగు జీవము. వాయు సంధారణః - వాయువుచేతనే నిలుకడ కలది; నశ్యతి - కనబడకుండ పోవును; 

			8. 	అయనమ్ - లయము పొందుచోటు. 

			9. 	పవనః - నిగ్రహింపబడిన వాయువు, ద్వయమ్ - జలము, భూమి అనువాని ద్వయము.

			10. 	అమూర్తయః - కానరానివని భావము. అందువలన అవియును లేవని నిర్ణయించుట సాధ్యము కాదు కదా! ఇంక సూక్ష్మమైన జీవుని సంగతి చెప్పనేల? 

			12. 	పంచ భూతములు - పృథివి, జలము, అగ్ని, వాయువు, ఆకాశము. పఞ్చరతౌ - అయిదు విషయములందు - శబ్ద స్పర్శ రూప రస గంధములయిదు - ప్రీతి కలదానియందు, పఞ్చ విజ్ఞాన చేతనే - అయిదు జ్ఞాన సాధనములు - ఇంద్రియముల జ్ఞానములు కలదానియందు 

			13. న, ఏవ, ఉపలభ్యతే - ధాన్యమునందు బియ్యము వలె కన్పట్టుటయే లేదు. 

			14. అజీవమ్ - చేతనలేనిది, మరియొకటి లేని కారణమున శరీరమే చేతనమని భావన. 

			15. దేహేంద్రియ సంఘాతమైన చేతనము లేదనుకొందము. ఏది చెదరిపోయినచో సంఘాతము - సముదాయము, దగ్గరగా నున్నను శబ్దాదులను గ్రహించుట లేదో ఆ మనస్సే ఆత్మయగును - అను అభిప్రాయముతో నాలుగు శ్లోకములను చెప్పుచున్నారు. 

			19. 	చెవి మొదలగునవి శబ్దము మొదలగువానిని గ్రహించునవి. గ్రాహ్యమునకు సజాతీయమైన గుణము నాశ్రయించుటచేత వానికి ఆకాశాది రూపము కలిగినది. ఇట్లు మనస్సు కూడ సర్వగుణములను గ్రహించుట చేతను, సర్వ గుణములకు ఆశ్రయమగుటచేతను పాంచ భౌతికమే యగును. అందువలన అది శరీరమును నిర్వహించునది కాదు. అట్టి నిర్వాహకము అంతరాత్మయే - యని శ్లోక తాత్పర్యము. 

			20. 	మనస్సు అనవధానముగా నుండుటవలన మనుజుడు వినకున్నాడు - అన్న మాటకు సమాధానము చెప్పుచున్నారు. పఞ్చాత్మకే - అయిదు భూతముల స్వరూపమైన శరీరమునందు, పఞ్చగుణ ప్రదర్శి - అయిదు గుణములు దేనియందు కలవో ఆ మనస్సును దర్శించునది - ఆత్మ, నా మనస్సు ఖిన్నమైనది మొదలగు అనుభవమువలన ఇది స్పష్టమైనది. అదియే మనస్సు ద్వారా సర్వగాత్రమునందును ప్రవేశించుచున్నది. అది లేని సమయమునందు - సుషుప్తి, సమాధి మున్నగు సమయములందు - దేహము బుద్ధి మనస్సులతో కూడియున్నప్పటికి - దేనిని తెలియజాలదు. దేహముమున్నగు దానికే చేతనత్వమున్నచో గాఢనిద్ర మొదలగువానియందును తెలియుట ఆపరిహార్యము కావలయును. అందువలన కంటికి వలె మనస్సునకు కూడ ఉన్మీలనము లేనపుడు చూడకుండుట సంభవించినంత మాత్రమున దానికి కరణత్వము పోజాలదు. 

			21.	గాలి కదలిక లేని ప్రదేశము నందలి దీపము వలె దేహాగ్ని శాంతమయినపుడు రూపాదికమును గ్రహింపదు. అప్పుడు నశించునది దేహమే కాని ఆత్మ కాదు. 

			22. 	స్థూల దేహ నాశమును గూర్చి చెప్పి యిపుడు సూక్ష్మ దేహము నశింపకుండుటను నిరూపించు చున్నారు. 

				అపోమయమ్ - జలమయము, ఇచట అప్ శబ్దము చేత సూక్ష్మ దేహ సముదాయమును గ్రహింప వలయును. దానితో నిండినది- సూత్రాత్మతో వ్యాప్తమయినదని యర్థము. అందువలన దేహులకు కూడ జలములే మూర్తి - ఆకృతి. ఆ జలములందు ఆత్మ చిద్రూపుడైన పురుషుడు. మానసః - దానిలోపల మనస్సు నందు అభివ్యక్త మగువాడు, అతడే ఉపాధి యోగము వలన దేహము అను పాత్రతో సంబంధము వలన జీవుడగుచున్నాడు. అతడే; బ్రహ్మ - వెనుక చెప్పిన చతుర్ముఖుడు ముఖ్యజీవుడు. సర్వజ్ఞత మొదలగు లక్షణములు కలవాడు. 

			23. 	ఆ ఆత్మయే; ప్రాకృతైః - త్రిగుణాత్మకమైన మూల ప్రకృతికి సంబంధించిన, గుణైః - గుణములను ఇంద్రియములతో మనస్సుతో; సంయుక్తః సన్ - కలిసియున్న వాడగుచు; క్షేత్రజ్ఞః - క్షేత్రజ్ఞుడు - జీవుడు; ఇత్యుక్తః - అనబడినవాడు. శ్రుతియు దీనినిట్లు చెప్పుచున్నది. “ఆత్మేంద్రియమనోయుక్తం భోక్తేత్యాహు ర్మవీషిణః” - ‘బుద్ధి, ఇంద్రియములు, మనస్సు అనువానితో కూడిన దానిని ‘భోక్త’ యని మేధావులు చెప్పుదురు’. అట్లు గుణ సంపర్కము లేని ఆత్మను పరమాత్మ యందురు. 

			24. 	తమ్ - ఆ పరమమైన దానిని, సర్వలోక హితాత్మకమ్ - సర్వ లోకమునకు హితమును చేయు స్వరూపము కలదానినిగా; “ఏతస్యైవా నందస్యాన్యాని భూతాని మాత్రా ముపజీవన్తి”- ‘దీని ఆనందము యొక్క ఒక మాత్రనే తక్కిన భూతములన్నియు పొంది బ్రతుకుచున్నవి’ - అని శ్రుతి చెప్పుచున్నది. 

				తస్మిన్ - వెనుక చెప్పిన స్థూల సూక్ష్మ రూపమైన; దేహే- దేహము నందు 

			25. 	క్షేత్రజ్ఞమ్ - ప్రత్యగాత్మను - త్వంపదమునకు అర్థమైన దానిని; తమ్ - పరమాత్మను  తత్పదార్థమునుగా, జానీహి - ఎరుగుము. క్షేత్రజ్ఞుని లౌకిక స్వరూపమును చెప్పుచున్నారు తమస్సు మొదలగు పదములచేత, ఆవరణము, ప్రవృత్తి, ప్రకాశము అనువాని నభిమానించు క్షేత్రజ్ఞుడు ఆ పరమాత్మయే యని శ్లోక భావము. 

			26. 	సచేతనమ్ - చేతనముతో కూడినది; జీవగుణమ్ - జీవుని భోగములకు సాధనరూపమైనది; దేహము, ఇంద్రియములు, మనస్సు అనునవి జీవగుణములు, చేష్టతే - కదలుచున్నది, తంచసర్వమ్ - సర్వాత్మకమైన బ్రహ్మమును; “సర్వం సమాప్నోషి తతోసి సర్వః” - ‘సర్వమును పొందుదువు. అందువలన నీవు సర్వుడవయితివి’ - అను నిర్వచనమువలన, చేష్టయతే - కొయ్యబొమ్మను సూత్రము పట్టినవాడు కదలించినట్లు కదలించుచున్నది. 

			30. 	ప్రసాదేన - అంతర్ముఖము చేసికొనుటయందలి రుచితో, సుఖమ్, ఆనన్త్యమ్ - సుఖ రూపమైన అనంతత్వమును మోక్షమును 

			31. 	'ఎచట నుండి దీనిని సృజించెను' అను ప్రధాన ఘట్టము తాత్పర్యమును సంగ్రహించు చున్నారు - శరీరేషు - జరాయుజాది నాలుగు విధములైన ప్రాణుల దేహములందు, మానసః - మనస్సు నందు ఏర్పడెడు, అగ్నిః - అగ్నివంటి దగు ప్రకాశాత్మా జీవ ఇత్యభిధీయతే - లౌకికుల చేత జీవుడని చెప్పబడుచున్నాడు. అందువలననే 

				ప్రజాపతేః - సర్వేశ్వరుని నుండి, ఏషా - ఈ సర్వభూతములకు ప్రత్యక్షమైన, సృష్టిః - సృష్టి; భూతా - ఏర్పడినది; వ్యవహారమును బట్టి దీనిని చెప్పుచున్నారా? అన్నచో కాదు; అధ్యాత్మ వినిశ్చయే - అధ్యాత్మ జ్ఞానము చేత చక్కగా నిశ్చయము చేసి దీనిని చెప్పుచున్నాము - అని భావము.

			జీవరూప నిరూపణము

			అష్టాశీత్యధిక శతతమోఽధ్యాయః

		

		
			
			

		

		
			1.	 అందుమునుపు చిత్త ప్రసాదముచేత ఆనంత్యమును పొందునని చెప్పియున్నారు. ఆ చిత్త ప్రసాదమనునది సర్వధర్మముల ఫలము కనుక ధర్మమును నిరూపించుచున్నారు. బ్రాహ్మణాన్ - బ్రహ్మ నిష్ఠులను; ప్రజాపతీన్ - మరీచి, అత్రి, అంగిరుడు మొదలగు వారిని; ఆత్మతేజః -  అభినిర్వృత్తాన్ - తన తేజమగు సత్య సంకల్పము మొదలగు సామర్థ్యముచేత ఏర్పడిన వారిని

			2. 	ధర్మమ్ - యజ్ఞము మొదలగు దానిని, తపః - కృచ్ఛ్ర చాంద్రాయణాది రూపమైన దానిని, శాశ్వతం బ్రహ్మ - నిత్యమైన వేదమును; ఆచారమ్ - స్నానము మొదలగు దానిని, శౌచమ్ - ప్రాయశ్చిత్తము మొదలగు దానిని 

			4. 	వర్ణాః - సాత్వికము, రాజసము, తామసము, మిశ్రము అని స్వచ్ఛత మొదలగు దాని సామ్యము వలన గుణముల వృత్తమును - ప్రవృత్తిని వర్ణ శబ్దము చేత వ్యవహరించుచున్నారు. 

			5. 	సితః - స్వచ్ఛము - సత్వగుణము - ప్రకాశాత్మ శమదమాది స్వభావము; లోహితః - రజోగుణము - ప్రవృత్తాత్మ - శౌర్యము, తేజస్సు మొదలగు స్వభావము; పీతకః - రజస్సుతమస్సుల కలయిక - వ్యవసాయము మొదలగు కర్మములను ప్రవర్తింపజేయునది; అసితః - నల్లనిది - ఆవరణాత్మ - తమోగుణము - స్వయముగా ప్రకాశ ప్రవృత్తిలేనిది. 

			6. 	దీని నాక్షేపించుచున్నారు - వర్ణముచేత - జాతిచేత; వర్ణము సాత్త్వికము మొదలగునది వేరగుచున్నది. దానికి హేతువు చెప్పుచున్నారు. వర్ణ సంకరము అగుచున్నది కదా అని. 

			7. 	నః సర్వేషామ్ - మనకందరకు - బ్రహ్మనిష్ఠ ఉండవలసిన బ్రాహ్మణులకు కూడ - అని భావము; కామక్రోధాదికమైన రజస్తమః కార్యము ఏర్పడుచున్నది. దానివలన సత్యాది లక్షణమునకు వ్యతిక్రమము జరుగుచున్నది. కనుక దానివలన దగు జాతి వ్యవస్థ సరికాదని అనుచున్నాము.

			9. 	జంగమానామ్ - పశువులు మొదలగువాని; వానియందు అన్నింటికి సమానధర్మమే ఉండును కనుక; పశుపక్ష్యాదులందువలె మనుష్యులయందును జాతిభేదనిశ్చయము లేదని భావము. 

			10. 	బ్రాహ్మ్యమ్ - బ్రాహ్మణజాతి కలది; వర్ణతామ్ - క్షత్రియాది భావమును 

			11.	రక్తాఙ్గః - రజోగుణముతో నిండినవారు. 

			12.	 పీతాః - రజస్తమోమయులు. 

			13. 	కృష్ణాః - కేవలము తమోగుణముతో నిండినవారు; 

			14. 	వ్యస్తాః - వేరుచేయబడినవారు; ద్విజాః - బ్రాహ్మణులు; తేషామ్ - ఆ నాలుగు వర్ణముల వారికిని;

			15.	 బ్రాహ్మీ, సరస్వతీ - వేదమయియగు సరస్వతి, వేదమును బ్రహ్మ నాలుగు వర్ణముల వారికిని విధించెను. కాని లోభగుణమువలన కొందరా అధికారమును కోల్పోయిరని భావము. 

			16. 	బ్రహ్మతంత్రస్థాః - వేదము చెప్పిన అనుష్ఠానమునందు నిలుకడతో ఉన్నవారు; బ్రహ్మధారయతామ్ ఆత్మతత్త్వమును పురుషార్థముగా నిశ్చయించుకొను జిజ్ఞాసువులకు, తపః - తపస్సు, ననశ్యతి - నశింపదు. 

			17. 	సృష్టమ్ - ఏర్పడిన సర్వకార్యము; పరంబ్రహ్మ -  పరబ్రహ్మముగా - బ్రహ్మము కంటె వేరుకానిదిగా; అద్విజాః - హీనద్విజులు; 

			19. 	బ్రాహ్మణః - బ్రహ్మమునందు వేదమునందు విహితమైనది. అపరే - తరువాతి కాలమునకు సంబంధించిన ఋషులు; పరైః - ప్రాచీనులచేత; 

			20. 	ఇట్లు వచ్చిపడిన మీమాంసకులు చెప్పెడు అనవస్థను నివారించుచున్నారు. అక్షయా - నాశము లేనిది; అవ్యయా - తరుగుదలలేనిది; ఏలయనగా - మానసి కనుక - రజ్జు రూపమైన పామువలె మనస్సునందు మాత్రమే ఏర్పడినది కనుక; త్రాటియందు భ్రమవలన తోచిన పాము నశించదు, తరుగదు. అది ఉత్పన్నము కానిది కదా! ధర్మతన్త్రపరాయణా - యోగానుష్ఠానమే పరమైన స్థానము, లీనమగుచోటు కలది.

			వర్ణవిభాగమును చెప్పుట 

			1. 	వెనుకటి అధ్యాయమున ‘ఇట్టి కర్మములను వదలివైచినవారు వర్ణాంతరమును పొందిరి’. అని చెప్పియున్నారు. దానిని ప్రశ్నపూర్వకముగా వివరించుచున్నారు. 

			2. 	జాతకర్మాదిభిః - జాతకర్మము మొదలగునవి నలుబది యెనిమిది సంస్కారములు “యస్యైతే - ష్టాచత్వారింశ త్సంస్కారాః స బ్రాహ్మణః సాయుజ్యతామ్, సరూపతాం గచ్ఛతి” అని స్మృతి - ‘నలుబది యెనిమిది సంస్కారములను పొందిన బ్రాహ్మణుడు బ్రహ్మముతో సాయుజ్యమును సరూపతను పొందును. “షట్సు కర్మసు - అవస్థితః - ఆరు కర్మములు. 

			“సంధ్యా, స్నానం, జపో, హోమో, దేవతానాం చ పూజనమ్,

			 ఆతిథ్యం, వైశ్వ దేవం చ షట్కర్మాణి దినేదినే.” 

				సంధ్యావందనము, స్నానము, జపము, హోమము, దేవతారాధనము, అతిథులను పూజించుట, వైశ్వదేవము అను ఈ ఆరును ప్రతిదినము బ్రాహ్మణుడు చేయవలసిన కర్మములు.

			3. 	విఘసాశీ - విఘసమనగా బ్రాహ్మణాదులగు అతిథులు భుజింపగా మిగిలిన అన్నము - దానిని తినువాడు విఘసాశి. 

			4. 	ఆనృశంస్యమ్ - నిష్ఠురుడుగా ఉండకపోవుట; త్రపా - లజ్జ - పాడు పనులకు సిగ్గుపడుట; ఘృణా - దయ 

			5. 	క్షత్రమనగా హింస - దానికొరకు ఏర్పడినది క్షత్రజమ్ - యుద్ధాత్మకమగు కర్మము; దానమ్ - విప్రులకిచ్చుట; ఆదానమ్- ప్రజలనుండి పన్నులరూపమున గ్రహించుట. 

			6.	విశతీతి వైశ్యః అని వ్యుత్పత్తి - పశుపక్ష్యాదుల వలన ప్రతిష్ఠను పొందువాడని భావము. 

			8. 	ఏతత్ - నాలుగవ శ్లోకమున చెప్పిన సత్యము మొదలగు ఏడు లక్షణముల సముదాయము; ధర్మమే వర్ణవిభాగమున కారణము కాని పుట్టుక కాదని శ్లోక తాత్పర్యము. 

			9. 	బ్రాహ్మణ్యమునకు హేతువైన ధర్మమునిందు చెప్పుచున్నారు. 

			11.	నిరాశీర్బంధనాః - ఇష్టములను కోరుట అనుబంధనము వదలినవి; సమారంభాః -  కార్యములు - యజ్ఞము మొదలైనవి; కామ్యకర్మములను త్యజించినవాడని భావము. 

			12. 	అహింస్రః - అహింసాశీలుడు, మైత్రాయణగతః - మైత్ర మనగా మిత్రభావము - చెలిమి - అదియే అయనము - పరమప్రాప్య స్థానము - దానియందు ఉన్నవాడు; 

			13. 	అశోకం స్థాన మాతి ష్ఠేత్ - శోకములేని స్థానమునందు అభిముఖ భావముతో నిలువవలయును. ఆత్మధ్యాన పరుడు కావలయునని భావము. 

			14. 	సంగేషు - ఇది నాది అని సంగమునకు కారణములైన స్థానములయందు - పుత్రదారాదుల యందు 

			15. 	ఇంద్రియములకు పట్టుబడనిది అవ్యక్తము; అది; విజ్ఞేయమ్ - సాక్షాత్కరింప జేసికొనవలయును; లింగగ్రాహ్యమ్ - లింగము; గ్రాహ్యము - అయినది సూక్ష్మశరీరము; యోగులకు కానవచ్చునదని భావము. 

			16. 	అవిస్రంభే - అవిశ్వాసము నిమిత్తముగానుండగా; న గన్తవ్యమ్ - అది చేరదగిన తావు కాదు; అందువలన; విస్రంభే - నమ్మదగిన దానియందు - గురు దేవుల వాక్యమునందు; మనస్సును నెలకొల్పవలయును. 

			17.	 నకిఞ్చిద్ విచిన్తయేత్ - ధ్యేయము, ధ్యాత, ధ్యానము అను విభాగమును యోగి చింతింపరాదు.

			18.	 సంక్షేపముగా యోగాధికారిని నిరూపించుచున్నారు. 

			వర్ణ స్వరూప కథనము  

			నవత్యధిక శతతమోఽధ్యాయః

		

		
			
			

		

		
			1. 	శుక్లము - తెలుపు బ్రాహ్మణ ధర్మమనియు, కృష్ణము - నలుపు శూద్రధర్మమనియు వెనుక చెప్పియున్నారు. ఆ శుక్లకృష్ణముల స్వరూపములను వివేకించుచున్నారు. 

				సత్యమ్ - సత్యమగు వస్తువును పొందించునది; బ్రహ్మ - వేదము, తపః - స్వధర్మముననుష్ఠించుట; సత్యేన - బ్రహ్మతపోరూపమగు సత్యముచేత; 

			2. 	అనృతమ్ - సత్యమునకు వ్యతిరేకమైనది; వేదసంబంధము కానిది, యథేష్టముగా ఆచరించుట అనునది; తమోగ్రస్తాః - అవిద్యాదిరూపమైన విపర్యయముచేత మ్రింగబడినవారు; తమసా - మూలాజ్ఞానముచేత; ఆవృతాః - క్రమ్ముకొనబడిన వారు; ప్రకాశమ్ - స్వర్గమును, 

			3. 	స్వర్గః - దేవత్వము; ప్రకాశః- సత్వగుణముచేత పొందదగినది; నరకమ్ -పశుపక్ష్యాదుల తనము; సత్యానృతమ్ - ఆ రెంటి కలయిక చేతనగు మానుషత్వము; 

			7. 	ప్రాణుల సుఖము- పుత్రుని కౌగిలింత మున్నగు దానివలన కలుగునది - అనిత్యము - ఎల్లప్పుడు నిలువనిది - తాత్కాలికము; అందువలన అట్టి సుఖముకొరకు ప్రయత్నింపరాదు. ఉపాధియగు జీవుని పట్టియున్న దుఃఖమును మొత్తముగా వదలించుకొనుటకు ప్రయత్నింపవలయును. 

			8. 	అయినచో నిత్యమైన సుఖము లేనే లేదా? అని ఆశంకించి ఉన్నను అది ప్రకాశించుటలేదని దృష్టాంతపూర్వకముగా చెప్పుచున్నారు; నశ్యతే - అంతర్హితమగును. 

			9.	 ప్రవృత్తయః - కనబడెడు, కనబడని ఫలముగల పనులు; అభిధీయన్తే - చెప్పబడును - వేదమునందని అర్థము.

			10.	 సుఖము పరమస్థితిని మేము తెలియజాలకున్నాము; మహతి - యోగైశ్వర్యమునందు; 

			11. 	నిత్యమగు సుఖము లభింపనివిషయమున హేతువును చెప్పి దానిని నిరాకరించుచున్నారు. ఆవృతాత్ - సత్యము, అసత్యములచేత నిర్వచింపనలవి కాని అజ్ఞానమువలన; తమః - అజ్ఞానము; - అది ఎట్టిదనగా అనిత్యము, అపరిశుద్ధము, దుఃఖము అను రూపములు గల దేహము మొదలగు వానియందు, నిత్యము, శుచి, సుఖము అనెడు బుద్ధిరూపమైన వ్యతిరేక స్థితికలది; అది పైకొన్నవారు లోకదు:ఖములనే సుఖముగా భ్రాంతినందించుచున్నారని తాత్పర్యము.

			12. 	ఈ విపర్యాసము (తడబాటు) లేని యపుడు నిత్యమగు సుఖము ప్రకాశించునని చెప్పుచున్నారు. వచైతే దోషాః - దీనినే స్వర్గపదము చెప్పుచున్నదని భావము; సుఖాన్న పరమస్తి - స్వర్గము కోరువారి ప్రవృత్తి - సుఖముకొరకే అని చెప్పుట సరియైన మాట. 

			15. 	సర్వభూతానాం జనిత్రీ - భూతములన్నింటిని పుట్టించినది; పృథివీ - భూమివంటిది కనుక భూమి - అనగా అవిద్య - అన్ని విధములకు క్లేశములకు క్షేత్రము వలెనయినది. తద్విధాః - ఆ భూమివంటి వారు; తత్ర - స్వర్గమునందు; స్త్రియః - స్త్రీలు కలరు - అనంతములగు క్లేశములకు సంతానమునకు క్షేత్రముగా నయినవారు. ఇందు పురుషుడు అవిద్య కలవాడై అనేక క్లేశములకు పాత్రమగు చున్నట్లే అందు ప్రజాపతి. 'ప్రజాపతి తన బిడ్డను పొందుటకు ధ్యానించెను. అంతనతని శిరస్సును రుద్రుడు తీసివైచెను. మధుకైటభులు అతనిని చంపుటకు సిద్ధపడిరి. యక్ష రాక్షసులతని నణచి వేయుటకు ప్రయత్నించిరి. ఈ మొదలగు శ్రుతిస్మృతి వాక్యములవలన ప్రజాపతికి కూడ భయము, అరతి మొదలగునవి ఉన్నట్లు తెలియుచున్నది. ఇది మాత్రము అక్కడ విశేషము, అత్ర - ఇందు; శుక్రమ్ - మరియొక జన్మమునకు బీజము - వాసనాజాలము - పుణ్యము, పాపము అనువాని స్వరూపము, తత్ర - ఆ స్వర్గమున; తేజోమయమ్ - కేవలము పుణ్యమయము. ఈ విధముగా నిరుపాధి సుఖమే పరమమగు పురుషార్థము. స్వర్గము కాదు. దీనిని సాధించుచు నిర్విషయ సుఖమైన మోక్షమునకు సంబంధించిన ఆత్మతత్వమును చెప్పిరి. 

			వర్ణస్వరూపమును చెప్పుట  

			ఏకనవత్యధిక శతతమోఽధ్యాయః

		

		
			భరద్వాజ ఉవాచ - భరద్వాజు డిట్లనెను. 

			దానస్య కింఫలం ప్రాహు ర్ధర్మస్య చరితస్య చ, 

			తపసశ్చ సుతప్తస్య స్వాధ్యాయస్య హుతస్య వా 	1 

			దానము, చక్కగా ఆచరించిన ధర్మము, మిక్కిలి శ్రద్ధతో చేసిన తపస్సు. స్వాధ్యాయము, హోమకార్యము అనువాని ఫలము ఏమని చెప్పుదురు? 

			భృగు రువాచ - భృగు విట్లు చెప్పెను. 

			హుతేన శామ్యతే పాపం స్వాధ్యాయైః శాన్తి రుత్తమా, 

			దానేన భోగా నిత్యాహు స్తపసా స్వర్గ మాప్నుయాత్. 	2 

			హుతముచేత పాపమణగును. వేదాధ్యయనములచేత ఉత్తమమగుశాంతి లభించును. దానముచేత భోగములు కలుగును. తపస్సుచేత నరుడు స్వర్గమును పొందును. 

			దానం తు ద్వివిధం ప్రాహుః పరత్రార్థ మిహైవ చ, 

			సద్భ్యో యద్దీయతే కిఞ్చి త్తత్పర త్రోపతిష్ఠతే. 	3 

			దానము రెండు విధములని చెప్పుదురు. పరలోకము కొఱకు, ఈ లోకము కొరకును అని. ఉత్తమ గుణములు కలవారి కిచ్చిన దేకొంచెమైనను అది పరలోకమునందు నిలుచును. 

			అసద్భ్యో దీయతే యత్తు తద్దాన మిహ భుజ్యతే, 

			యాదృశం దీయతే దానం తాదృశం ఫలమశ్నుతే. 	4 

			చెడునడవడి కలవారి కిచ్చినది ఈ లోకమునందే అనుభవమునకు వచ్చునది. ఏ విధమగు దానము చేసినచో ఆ విధమగు ఫలము కలుగును. 

			భరద్వాజ ఉవాచ - భరద్వాజు డిట్లనెను. 

			కిం కస్య ధర్మాచరణం కిం వా ధర్మస్య లక్షణమ్, 

			ధర్మః కతివిధో వాఽపి తద్భవాన్ వక్తు మర్హతి. 	5 

			ఏది ఎవనికి ధర్మాచరణ మగును? ధర్మము లక్షణమేమి? ధర్మము ఎన్ని విధములైనది? దీనిని తమరు చెప్పవలయును. 

			భృగు రువాచ - భృగు విట్లు చెప్పెను. 

			స్వధర్మాచరణే యుక్తా యే భవన్తి మనీషిణః, 

			తేషాం స్వర్గఫలావాప్తి ర్యోఽన్యథా స విముహ్యతి. 	6 

			ఏ బుద్ధిశాలులు తమ ధర్మము నాచరించుటయందు శ్రద్ధ గలవారో వారికి స్వర్గ ఫలము లభించును. వేరు విధముగా చేయువాడు మోహము నందును. 

			భరద్వాజ ఉవాచ - భరద్వాజు డిట్లనెను. 

			యదేత చ్చాతురాశ్రమ్యం బ్రహ్మర్షి విహితం పురా 

			తేషాం స్వేస్వే సమాచారా స్తన్మే వక్తు మిహార్హసి. 	7 

			మునుపు బ్రహ్మర్షు లేర్పరచిన నాలుగు ఆశ్రమముల ధర్మమును, వారికి ఆయా ఆశ్రమములందు పాటింపదగిన చక్కని ఆచారములను, నాకు తమరు తెలుపవలయును. 

			భృగు రువాచ - భృగు విట్లు చెప్పెను. 

			పూర్వమేవ భగవతా బ్రహ్మణా లోకహిత మనుతిష్ఠతా ధర్మ సంరక్షణార్థ మాశ్రమా శ్చత్వారోఽభి నిర్దిష్టాః- 

			మొదటనే భగవంతుడు బ్రహ్మ లోకహితమును చేయగోరినవాడై ధర్మ సంరక్షణము కొరకు నాలుగు ఆశ్రమములను ఏర్పరచెను. 

			తత్ర గురుకులవాస మేవ ప్రథమ మాశ్రమ ముదాహరన్తి. 

			అందు గురుకులవాసమే మొదటి ఆశ్రమముగా చెప్పుదురు. 

			సమ్యగ్యత్ర శౌచ సంస్కార నియమవ్రత వినియతాత్మా ఉభే సన్ద్యే భాస్కరాగ్ని దైవతాన్యుపస్థాయ, విహాయ తన్ద్రాలస్యే, గురోరభివాదన వేదాభ్యాసశ్రవణ పవిత్రీకృతాంత రాత్మా త్రిషవణ ముపస్పృశ్య బ్రహ్మచర్యాగ్ని పరిచరణ గురుశుశ్రూషా నిత్యభిక్షా భైక్ష్యాది సర్వనివేదితాంతరాత్మా గురువచన నిర్దేశానుష్ఠానా ప్రతికూలో గురుప్రసాద లబ్ధస్వాధ్యాయతత్పరః స్యాత్. 	8 

			ఇందు సరిగా శౌచము సంస్కారము నియమములు, వ్రతములు మొదలగు వానిచేత మనస్సును అదుపున నుంచుకొన్నవాడును, రెండు సంధ్యలయందును సూర్యుడు, అగ్ని, దేవతలు అనువానిని ఉపాసించి, కునుకుపాటు, సోమరితనములను వదలివైచి,గురువునకు అభివాదనము చేయుట, వేదముల నభ్యసించుట, వినుట అనువానిచేత పవిత్రత నందిన అంతరాత్మ కలవాడును, మూడు సమయములలో స్నానముచేయుచు, బ్రహ్మచర్యము, అగ్నిపూజ, గురుశుశ్రూష, నిత్యభిక్ష చేయువాడును, భిక్షావృత్తితో వచ్చిన దానిని సర్వమును గురువునకు/దైవమునకు నివేదించెడు బుద్ధి కలవాడును, గురువుల వాక్యములు నిర్దేశించినదానిని ఆచరించుటలో వ్యతిరేకభావము లేనివాడును, గురువు అనుగ్రహముతో పొందిన వేద విద్యయందు శ్రద్ధ కలవాడును కావలయును. 

			భవతి చాత్ర శ్లోకః - ఇచట నొక శ్లోకము కలదు. 

			గురుం యస్తు సమారాధ్య ద్విజో వేద మవాప్నుయాత్, 

			తస్య స్వర్గఫలావాప్తిః సిధ్యతే చాస్య మానసమ్. – ఇతి 	9

			 గురువును చక్కగా ఆరాధించిన ద్విజుడు వేదమును పొందును. అతనికి స్వర్గఫలము లభించును. దానివలన మానససిద్ధిని పొందును. 

			గార్హస్థ్యం ఖలు ద్వితీయ మాశ్రమం వదన్తి. 

			గృహస్థ స్థితిని రెండవ ఆశ్రమముగా పలుకుదురు. 

			తస్య సముదాచార లక్షణం సర్వ మను వ్యాఖ్యాస్యామః. 

			దాని సముదాచార లక్షణము నంతటిని వరుసగా వ్యాఖ్యానించెదము. 

			సమావృత్తానాం సదాచారాణాం సహ ధర్మచర్య ఫలార్థినాం గృహా శ్రమో విధీయతే. 

			గురుకుల విద్యను ముగించుకొని సదాచారము కలవారై సహధర్మ చర్య ఫలమును కోరువారికి గృహాశ్రమమును శాస్త్రము విధించినది. 

			ధర్మార్థ కామావాప్తి ర్హ్యత్ర త్రివర్గ సాధన మపేక్ష్య అగర్హితేన కర్మణా ధనాన్యాదాయ స్వాధ్యాయోపలబ్ధప్రకర్షేణ వా బ్రహ్మర్షినిర్మితేన వా అద్రిసారగతేన వా, హవ్యకవ్య నియమాభ్యాస దైవత ప్రసాదోపలబ్ధేన వా ధనేన గృహస్థో గార్హస్థ్యం వర్తయేత్. 

			ధర్మము, అర్థము, కామము అనువానిని పొందుట యెందు గలదో అది గార్హస్థ్యము. మూడింటి వర్గమునకు సాధనమును కోరి ఎవ్వరు నిందింపని కర్మముతో ధనములను గ్రహించి దీనిని నిర్వహింపవలయును. వేదాధ్యయనము చేయుటచేత లభించిన మహిమచేతనో, బ్రహ్మర్షులు నిర్మించిన విధానము చేతనో, మణులు, దివ్యౌషధములు మొదలగువానిచేతనో, హవ్యము, కవ్యము, నియమము, అభ్యాసము, దేవతా ప్రసాదము మొదలగు వానివలన దొరకిన దానిచేతనో అయిన ధనములతో గృహస్థుడు గృహస్థ ధర్మమును నిర్వహింపవలయును. 

			తద్ధి సర్వాశ్రమాణాం మూల ముదాహరన్తి. 

			దానిని తక్కిన ఆశ్రమము లన్నింటికి కుదురుగా చెప్పుదురు. 

			గురుకుల నివాసినః పరివ్రాజకా యే చాన్యే సంకల్పితవ్రత నియమ

			ధర్మానుష్ఠాయిన స్తేషా మప్యత ఏవ భిక్షాబలి సంవిభాగాః ప్రవర్తన్తే.	10 

			గురుకులములందు నివసించెడు బ్రహ్మచారులు, పరివ్రాజకులు, ఇంకను మరియు సంకల్పించిన వ్రతనియమ ధర్మములను అనుష్ఠించువారును ఎవరెవరు కలరో వారికి ఈగృహస్థుని నుండియే భిక్షలో బలిలో భాగములు ఏర్పడుచున్నవి. 

			వానప్రస్థానాం చ ద్రవ్యోపస్కార ఇతి ప్రాయశః ఖల్వేతే సాధవః

			సాధు పథ్యౌదనాః స్వాధ్యాయ ప్రసఙ్గిన స్తీర్థాభిగమన దేశదర్శనార్థం పృథివీం పర్యటన్తి. 

			ఇక వానప్రస్థులకు ద్రవ్యము కూడబెట్టుట ఉండరాదు. సాధారణముగా వీరు సాధువులు, మంచిది, పథ్యమైనది అగు ఆహారము కలవారు. స్వాధ్యాయమును గూర్చియే ప్రసంగము కలవారు. తీర్థములను సేవించుకొరకును, ఆయా ప్రదేశములను దర్శించుట కొరకును భూమిపై తిరుగుచుందురు. 

			తేషాం ప్రత్యుత్థానాభివాదనానసూయ వాక్ర్పదాన సుఖ శక్త్యాసన 

			సుఖశయనాభ్యవహార సత్ర్కియా చేతి.	 11 

			వారికి లేచి ఎదురేగి అభివాదనము, అసూయలేని మంచి మాటలాడుట, సుఖశక్తితో ఆసనము, మంచిశయనము, భోజనము మొదలగునవి కూర్చి సత్కారము చేయవలయును. 

			భవతి చాత్ర శ్లోకః 

			ఇచట నొక శ్లోకము కూడ కలదు. 

			అతిథి ర్యస్య భగ్నాశో గృహాత్ప్రతినివర్తతే, 

			స దత్వా దుష్కృతం తస్మై పుణ్య మాదాయ గచ్చతి.	 12 

			ఎవని యింటనుండి అతిథి ఆశాభంగము పొంది మరలిపోవునో అతని కతడు పాపము నొసగి అతని పుణ్యమును గైకొని పోవును. 

			అపి చాత్ర యజ్ఞ క్రియాదిభి ర్దేవతాః ప్రీయన్తే నివాపేన పితరో విద్యాభ్యాస 

			శ్రవణధారణేన ఋషయః అపత్యోత్పాదనేన ప్రజాపతి రితి.	 13 

			మరియు నిందు (గృహస్థ ధర్మము నందు) యజ్ఞ క్రియ మొదలగువాని చేత ఋషులు, పితృతర్పణముచేత పితృదేవతలు, విద్యాభ్యాసము, శ్రవణము, ధారణములచేత ఋషులు, సంతానమును పొందుటచేత ప్రజాపతియు ప్రీతు లగుదురు. 

			శ్లోకౌ చాత్ర భవతః 

			ఇందు రెండు శ్లోకములు కలవు.

			వాత్సల్యా త్సర్వభూతేభ్యో వాచ్యాః శ్రోత్రసుఖా గిరః, 

			పరితాపోపఘాతశ్చ పారుష్యం చాత్ర గర్హితమ్.	 14 

			సర్వభూతముల యెడలను వాత్సల్యభావమువలన చెవికింపైన పలుకులను పలుకవలయును. బాధించుట, పీడించుట, పరుషముగా నుండుట అనునవి ఇందు దోషము. 

			అవజ్ఞాన మహంకారో దంభశ్చైవ విగర్హితః, 

			అహింసా సత్య మక్రోధః సర్వాశ్రమగతం తపః .	 15 

			అవమానించుట, అహంకరించుట, దంభము ఇందు నిందితములు. అహింస, సత్యము, క్రోధము లేకుండుట అనునది అన్ని ఆశ్రమములకు చెందిన తపస్సు. 

			అపి చాత్ర మాల్యాభరణ వస్త్రాభ్యంగ నిత్యోపభోగ నృత్యగీత వాదిత్ర

			శ్రుతిసుఖ నయనాభి రామదర్శనానాం ప్రాప్తి ర్భక్ష్య భోజ్య లేహ్య 

			పేయచోష్యాణా మభ్యవహార్యాణాం వివిధానా ముపభోగః స్వ విహార 

			సంతోషః కామసుఖా వాప్తి రితి.	 16 

			మరియు నిందు మాల్యములు, ఆభరణములు, వస్త్రములు, తలంటు స్నానము, నిత్య భోగములు, నృత్యము, గీతములు, వాద్యములు, చెవికింపైన, కనుటకు మనోహరమైన వాని దర్శనములు లభించుటయు, భక్ష్యములు, భోజ్యములు, లేహ్యములు, పేయములు, చోష్యము అను పెక్కింటి భోజన పదార్థముల ఉపభోగము, తమ విహారములకు సంబంధించిన సంతోషము, కామ సుఖము లభించుట అనునవి కలుగును. 

			త్రి వర్గగుణ నిర్వృత్తి ర్యస్య నిత్యం గృహాశ్రమే, 

			స సుఖాన్యనుభూయేహ శిష్టానాం గతి మాప్నుయాత్. 	17 

			మూడింటి సముదాయముతో కూడి గుణములు కృతార్థతయు గృహస్థాశ్రమమున ఎవనికి సర్వకాలములందును కలుగునో అతడు ఇచట సుఖము లన్నింటి ననుభవించి పిదప శిష్టులగతిని పొందును. 

			ఉఞ్ఛ వృత్తి ర్గృహస్థా యః స్వధర్మాచరణే రతః, 

			త్యక్త కామ సుఖారంభః స్వర్గ స్తస్య న దుర్లభః .	 18 

			ఇతి శ్రీ మహా భారతే శాన్తి పర్వణి మోక్షధర్మపర్వణి 
భృగుభరద్వాజ సంవాదే ఏకనవత్యధికశతతమోఽధ్యాయః 

			గింజలేరుకొని తిను బ్రతుకు తెరువుగల గృహస్థుడు తన ధర్మము నాచరించుటలో ఆసక్తి కలవాడై కామసుఖములకు సంబంధించిన పనులు వదలి వైచినచో అతనికి స్వర్గము దుర్లభము కాదు. 

			ఇది శ్రీ మహాభారతము శాంతి పర్వమున మోక్షధర్మ పర్వమున భృగు 
భరద్వాజ సంవాదము గల నూట తొంబది యొకటవ అధ్యాయము.

			భృగు రువాచ : భృగు విట్లు పలికెను. 

			వానప్రస్థాః ఖల్వపి ధర్మమనుసరన్తః పుణ్యాని తీర్థాని నదీ ప్రస్రవణాని సువివిక్తే ష్వరణ్యేషు మృగ మహిష వరాహ శార్దూల వనగజా కీర్లేషు తపస్యన్తోఽను సంచరన్తి. త్యక్త గ్రామ్య వస్త్రా భ్యవహా రోపభోగా వన్యౌషధి ఫలమూల పర్ణ పరిమిత విచిత్ర నియతాహారాః స్థానాసనినో భూమిపాషాణ సికతా శర్కరా వాలుకా భస్మశాయినః, కాశకుశచర్మ వల్కల సంవృతాంగాః కేశశ్మశ్రు నఖ రోమ ధారిణో, నియతకాలోపస్పర్శనా అస్కన్దిత కాలబలి హోమానుష్ఠాయినః సమిత్కుశ కుసుమాపహార సంమార్జన లబ్ధ విశ్రామాః శీతోష్ణ వర్షపవన విష్టంభ విభిన్న సర్వత్వచః వివిధ నియమోపభోగ చర్యానుష్ఠాన విహిత పరిశుష్క మాంసశోణిత త్వగస్థిభూతా ధృతిపరాః సత్త్వయోగా చ్ఛరీరాణ్యుద్వహన్తే.	  1 

			వానప్రస్థులును ధర్మముననుసరించుచు పుణ్యతీర్థములను నదీప్రవాహములను సేవించుచు, పూర్తిగా ఏకాంతము గల అరణ్యములయందు - లేళ్లు, దున్నలు, అడవి పందులు, పెద్దపులులు, అడవి యేనుగులు మొదలగువానితో నిండియున్న అరణ్యములందు - తపస్సు చేసికొనుచు తిరుగుచుందురు. గ్రామములకు చెందిన వస్త్రములను భోజనములను వదలివైచి అడవులలో దొరకెడు తృణలతలు, పండ్లు, ఆకులు మొదలగు వానితో పరిమితము, విచిత్రము, నియతమునగు ఆహారము కలవారై యుందురు. నేలయే ఆసనము, భూమి,రాలు, ఇసుక, గులకరాల నేల, రాలతో నిండిన నేల, బూడిద అను వానియందు పడు కొందురు. రెల్లు, దర్భ, చర్మము, నారబట్టలు అనువానితో దేహమును కప్పుకొందురు. జుట్టు, గడ్డములు, గోళ్లు, రోమములను ధరింతురు. నిర్ణయించిన కాలమందు స్నానములు చేయుచుందురు. హద్దుమీరని కాలమున బలి, హోమము అనువాని ననుష్ఠింతురు. సమిధలు, దర్భలు, పూవులు తెచ్చుట, ఊడ్చుట అనువానిచేత విశ్రాంతిని పొందుదురు. చలి, వేడి, వాన, గాలి అనువానిని విలాసముగా సహించుటచేత పగుళ్లు వారిన చర్మము గలిగియుందురు. పెక్కువిధములగు నియమములతో కూడిన భోజనముల చేతను, అనుష్ఠానముల చేతను బాగుగా ఎండి పోయిన మాంసము, రక్తము, చర్మము, ఎముకలు కలిగియుందురు. ధైర్యమును విడనాడరు. సత్యయోగము వలన శరీరములను నిలుపుకొని యుందురు. 

			యస్త్వేతాం నియత శ్చర్యాం బ్రహ్మర్షి విహితాం చరేత్, 

			స దహేదగ్నివ ద్దోషాన్ జయే ల్లోకాంశ్చ దుర్జయాన్. 	2 

			నియమము తప్పక, బ్రహ్మర్షులు ఏర్పరచిన ఈ వానప్రస్థచర్యను ఆచరించు వాడు, అగ్నివలె, అన్ని దోషములను కాల్చివేయును, గెలువనలవి కాని లోకములను కూడ గెలుచును. 

			పరివ్రాజకానాం పునరాచారః తద్యథా విముచ్యాగ్ని ధన కలత్ర 

			పరిబర్హణం సంగేష్వాత్మనః స్నేహపాశా నవధూయ పరివ్రజన్తి. 

			ఇక పరివ్రాజకుల ఆచారము ఎట్టిదనగా వారు అగ్ని, ధనము, భార్య, శయ్యమొదలగు భోగ సామగ్రి అనువానిని వదలివైచి తగులముల యందు తనకున్న స్నేహ పాశమును త్రెంచి వైచుకొని తిరుగుచుందురు. 

			సమలోష్ఠాశ్మకాంచనా స్త్రి వర్గ ప్రవృత్తే ష్వసక్తబుద్ధయోఽ రిమిత్రోదాసీనానాం తుల్యదర్శనాః స్థావర జరాయుజాండజ స్వేదజోద్భిజ్జానాం భూతానాం వాఙ్మనః కర్మభి రనభిద్రోహిణోఽ నికేతాః పర్వత పులిన వృక్షమూల దేవతాయతనా న్యను చరన్తో వాసార్థ ముపేయు ర్నగరం గ్రామం వా నగరే పఞ్చరాత్రికాః గ్రామే చైకరాత్రికాః ప్రవిశ్య చ ప్రాణ ధారణార్థం ద్విజాతీనాం భవనా న్యసంకీర్ణ కర్మణా ముపతిష్ఠేయుః పాత్రపతితాయాచిత భైక్ష్క్ష్యాః కామక్రోధ దర్పలోభ మోహ కార్పణ్యదంభ  పరివాదాభిమాన హింసానివృత్తా ఇతి. 	3 

			మట్టి బెడ్డ, రాయి, బంగారము అనువానియందు ఒకే విధమగు భావన కలవారు, ధర్మార్థ కామముల ప్రవృత్తులయందు తగులము లేని బుద్ధి కలవారు, శత్రువులు, మిత్రులు, ఉదాసీనులు అనువారిని ఒకే విధముగా చూడగలవారు, స్థావరములు, జరాయుజములు, అండజములు, స్వేదజములు, ఉద్భిజ్జములు అను ప్రాణులకు మాటతో గాని మనసుతో గాని చేష్టతో గాని ద్రోహము చేయనివారు, ఇల్లు లేని వారు, కొండలు, ఇసుకతిప్పలు, చెట్లమొదళ్లు, దేవాలయములు, అనువాని యందు తిరుగుచుండువారు, ఎప్పుడైన ఉండుటకై నగరమునో గ్రామమునో చేరినను నగరమునందు అయిదు రాత్రుల కాలము, గ్రామమునందు ఒక్క రాత్రి కాలము అను నియమముతో ప్రాణధారణకై, సంకరము పొందని కర్మములు గల ద్విజుల యిండ్లయందు, పాత్రలోపడిన, అడుగుకొనని భిక్షాపదార్థమును మాత్రము భుజించువారు, కామము, క్రోధము, లోభము, మోహము, దీనత, పొగరు, నిందించుట, అభిమానము, హింస అనువానిని విడచివైచినవారు. (పరివ్రాజకులు). భవన్తి చాత్ర శ్లోకాః 

			ఇచట కొన్ని శ్లోకములు కలవు. 

			అభయం సర్వభూతేభ్యో దత్వా యశ్చరతే మునిః, 

			న తస్య సర్వభూతేభ్యో భయ ముత్పద్యతే క్వచిత్. 	4 

			మునియై సర్వభూతములకు అభయమొసగి ప్రవర్తించుమనుజునకు సర్వభూతములవలనను ఎందును భయము కలుగదు. 

			కృత్వాగ్ని హోత్రం స్వశరీర సంస్థం 

			శారీర మగ్నిం స్వముఖే జుహోతి, 

			విప్రస్తు భైక్ష్యోపగతై ర్హవిర్భి 

			శ్చితాగ్నినాం సవ్రజతే హి లోకమ్. 	5 

			తన శరీరమందున్న అగ్నిని ఏర్పరచుకొని శరీరమునందలి అగ్నిని భిక్షవలన వచ్చిన హవిస్సులతో తన ముఖమున వ్రేల్చుకొనువాడు చితాగ్నుల లోకములను పొందును. 

			మోక్షాశ్రమం యశ్చరతే యథోక్తం 

			శుచిః సుసంకల్పిత ముక్తబుద్ధిః, 

			అనిన్దనం జ్యోతి రివ ప్రశాన్తం 

			స బ్రహ్మలోకం శ్రయతే మనుష్యః . 	6 

			శాస్త్రము చెప్పిన విధముగా శుచియై చక్కగా వదలివైచిన సంకల్పముగల బుద్ధి కలవాడై మోక్షాశ్రమధర్మము నాచరించువాడు ఇంధనములేని జ్యోతివలె ప్రశాంతమగు బ్రహ్మలోకమును చేరుకొనును. 

			భరద్వాజ ఉవాచ - భరద్వాజు డిట్లనెను. 

			అస్మాల్లోకాత్పరో లోకః శ్రూయతే నోపలభ్యతే, 

			తమహం జ్ఞాతు మిచ్ఛామి తద్భవాన్ వక్తు మర్హతి. 	7 

			ఈ లోకముకంటె వేరైన లోక మొకటి వినవచ్చుచున్నది. కాని దొరకుటలేదు. దానిని నేను తెలిసికొనగోరుచున్నాను. దానిని తమరు నాకు చెప్పవలయును. 

			భృగు రువాచ - భృగు విట్లు చెప్పెను. 

			ఉత్తరే హిమవత్పార్శ్వే పుణ్యే సర్వగుణాన్వితే, 

			పుణ్యః క్షేమ్యశ్చ కామ్యశ్చ సపరో లోక ఉచ్యతే. 	8 

			ఉత్తరదిక్కునందు హిమవత్పర్వతము పార్శ్వమున సర్వగుణములతో కూడినది అగుచోట పుణ్యము, క్షేమముతో కూడినది, అందరకు కోరదగినది యగు స్వర్గమే పరలోకమని చెప్పబడును. 

			తత్ర హ్యపాపకర్మాణః శుచయోఽ త్యన్త నిర్మలాః,	 9 

			లోభమోహ పరిత్యక్తా మానవా ననిరుపద్రవాః . 

			అందు పాపకర్మములు లేనివారు, పవిత్రులు, మిక్కిలి నిర్మలతకలవారు, లోభమోహములను వదలివైచిన వారు నగు మానవులు ఏ ఉపద్రవములు లేక ఉందురు. 

			స స్వర్గ సదృశో దేశ స్తత్ర హ్యుక్తాః శుభా గుణాః, 

			కాలే మృత్యుః ప్రభవతి స్పృశన్తి వ్యాధయో న చ . 	10 

			స్వర్గమునకు సాటి వచ్చునది ఆదేశము. అందు మంచి గుణములన్నియు నుండును. కాలమున అమృత్యువు వచ్చును. రోగములు మనుజులను తాకవు. 

			న లోభః పరదారేషు స్వదారనిరతో జనః, 

			నాన్యోన్యం బధ్యతే తత్ర ద్రవ్యేషు చ న విస్మయః, 

			పరో హ్యధర్మో నైవాస్తి సందేహో నాపి జాయతే. 	11 

			పరుల భార్యలయందు లోభము లేదు. అజనుడై తన భార్యయందు ప్రీతి కలిగియుండును. అందొకరి కొకరు అందు చిక్కువడరు. పరమైన అధర్మము లేనేలేదు. సందేహము కూడ కలుగదు. 

			కృతస్య తు ఫలం తత్ర ప్రత్యక్ష ముపలభ్యతే, 

			పానాసనాశనోపేతాః ప్రాసాద భవనాశ్రయాః. 	12 

			చేసినదాని ఫలము అందు ప్రత్యక్షముగా చేతికందును. పానము, ఆసనము, భోజనములతో కూడినవారును, ప్రాసాదభవనములు చేరుకొన్నవారును అగుదురు. 

			సర్వకామై ర్వృతాః కేచి ద్ధేమాభరణ భూషితాః,

			ప్రాణధారణ మాత్రం తు కేషాంచి దుపపద్యతే . 	13 

			శ్రమేణ మహతా కేచి త్కుర్వన్తి ప్రాణధారణమ్,

			ఇహధర్మపరాః కేచిత్ కేచిన్నైకృతికా నరాః, 

			సుఖితా దుఃఖితాః కేచి న్నిర్ధనా ధనినోఽపరే . 	14 

			ఇందు కొందరు యోగులు సర్వకామములతో చుట్టుకొనబడి హేమాభరణ భూషితులై యుందురు. కొందరికి ప్రాణమునందు ధారణము లభించును. మరికొందరు గొప్ప శ్రమతో ప్రాణధారణము చేయుదురు. కొందరు ధర్మపరులు, కొందరు ఆత్మవంచనపరులు. కొందరు సుఖము కలవారు, మరికొందరు దుఃఖితులు - కొందరు ధనహీనులు, ఇతరులు ధనవంతులు. 

			ఇహ శ్రమో భయం మోహః క్షుధా తీవ్రా చ జాయతే, 

			లోభశ్చార్థకృతో నౄణాం యేన ముహ్యన్త్యపణ్డితాః . 	15 

			ఇందు శ్రమ, భయము, మోహము, తీవ్రమగు ఆకలి కలుగును. అర్థ సంబంధముగా నరులకు లోభము కలుగును. దానితో పండితులును మోహపడుదురు. 

			ఇహ వార్తా బహువిధా ధర్మాధర్మస్య కారిణః, 

			యస్తద్వేదోభయం ప్రాజ్ఞః పాప్మనా న స లిప్యతే. 	16 

			ఇచట కుశలులు పెక్కు వాదముల వారు, ధర్మాధర్మములను చేయుచుందురు. ఈ ధర్మాధర్మములను రెంటిని తెలిసిన వాడు ప్రజ్ఞావంతుడు. అతనికి పాపమంటదు. 

			సోపధం నికృతి స్తేయం పరీవాదో హ్యసూయితా, 

			పరోపఘాతో హింసాచ పైశున్య మనృతం తథా . 	17 

			ఏతా నాసేవతే యస్తు తప స్తస్య ప్రహీయతే, 

			యస్త్వేతా న్నాచరే ద్విద్వాం స్తప స్తస్య ప్రవర్ధతే . 	18 

			ఆర్భాటము, అపకారము, దొంగతనము, నింద, అసూయపడుట, ఇతరులను పీడించుట, హింస, పిసినిగొట్టుతనము, అనృతము - వీనిని సేవించువాని తపస్సు మిక్కిలిగా తరిగిపోవును. వీనిని చేయని విద్వాంసుని తపస్సు వృద్ధి పొందును. 

			ఇహచిన్తా బహువిధా ధర్మాధర్మస్య కర్మణః, 

			కర్మభూమి రియం లోకా ఇహ కృత్వా శుభాశుభమ్,

			శుభైః శుభ మవాప్నోతి తథా శుభ మథాన్యధా . 	19 

			ధర్మాధర్మకర్మమునకు సంబంధించిన విచారణను ఇచట పలువిధములుగా చేయవలయును. ఇది కర్మభూమి. ఈలోకమున శుభము, అశుభము అను కర్మమును చేసి శుభ కర్మములతో శుభమును, అశుభ కర్మముతో అశుభమును పొందును. 

			ఇహ ప్రజాపతిః పూర్వం దేవాః సర్షిగణా స్తథా,

			ఇష్ట్వేష్టతపసః పూతా బ్రహ్మలోక ముపాశ్రితాః . 	20 

			ఇచట మునుపు ప్రజాపతియు, ఋషుల గణములతో కూడిన దేవతలును ఇష్టమైన తపస్సు నాచరించి పవిత్రులై బ్రహ్మలోకమునకు చేరుకొనిరి. 

			ఉత్తరః పృథివీభాగః సర్వపుణ్యతమః శుభః, 

			ఇహస్థా స్తత్ర జాయన్తో యేవై పుణ్యకృతో జనాః. 	21 

			ఉత్తరమైన భూమిభాగము అన్నింటికంటె మిక్కిలి పుణ్యము కలది. శుభ మైనది. ఈలోకము నందలి పుణ్యములు చేసిన జనులు అందు పుట్టుదురు. 

			యది సత్కార మృచ్ఛన్తి తిర్యగ్యోనిషు చాపరే, 

			క్షీణాయుష స్తథా చాన్యే నశ్యన్తి పృథివీతలే. 	22 

			కోరినచో యోగమున ఆదరమును పొందుదురు. ఇతరులు పశుపక్ష్యాదుల కడుపులలో పుట్టుదురు. ఆయువు తరిగి పోయిన వారై పృథివీతలమున నశింతురు. 

			అన్యోన్య భక్షణాసక్తా లోభమోహ సమన్వితాః, 

			ఇహైవ పరివర్తన్తే న తే యాన్త్యుత్తరాం దిశమ్. 	23 

			ఒకరినొకరు మ్రింగుకొనునాసక్తి కలవారై లోభమోహములు పైకొన్నవారై ఇందే తిరుగాడుచుందురు. వారు ఉత్తర దిక్కున కరుగరు. 

			యే గురూన్ పర్యుపాసన్తో నియతా బ్రహ్మచారిణః, 

			పన్థానం సర్వలోకానాం విజానన్తి మనీషిణః. 	24 

			నియమములు కలవారై గురువులను చక్కగా ఉపాసించుచు బ్రహ్మచారులైనవారు, బుద్ధిమంతులై సర్వలోకముల మార్గము నెరుగుదురు. 

			ఇత్యుక్తోఽ యం మయా ధర్మః సంక్షిప్తో బ్రహ్మనిర్మితః, 

			ధర్మాధర్మౌహి లోకస్య యోవై వేత్తి స బుద్ధిమాన్. 	25 

			వేదము వెల్లడి చేసిన ధర్మమును నీకు సంక్షిప్తముగా చెప్పితిని. లోకమునకు  సంబంధించిన ధర్మాధర్మములను తెలిసినవాడు బుద్ధిమంతుడు. 

			భీష్మ ఉవాచ - భీష్ము డిట్లనెను. 

			ఇత్యుక్తో భృగుణా రాజన్ భరద్వాజః ప్రతాపవాన్, 

			భృగుం పరమధర్మాత్మా విస్మితః ప్రత్యపూజయత్. 	26 

			ఇట్లు ప్రతాపముగలవాడు, పరమధర్మాత్ముడునగు భరద్వాజుడు భృగు విట్లు చెప్పగా విని విస్మితుడై అతనిని మిక్కిలి గౌరవముతో పూజించెను. 

			ఏష తే ప్రసవో రాజన్ జగతః సంప్రకీర్తితః, 

			నిఖిలేన మహాప్రాజ్ఞ కిం భూయః శ్రోతుమిచ్ఛసి. 	27 

			ఇతి శ్రీమహాభారతే శాన్తిపర్వణి మోక్షధర్మ పర్వణి 
భృగు భరద్వాజ సంవాదే ద్వినవత్యధికశత తమోఽధ్యాయః 

			రాజా! ఇది జగత్తు పుట్టుక అని మొత్తముగా ఉన్నదంతయు నీకు చెప్పితిని. మహాప్రాజ్ఞా! ఇంకను ఏమి వినగోరెదవు? 

			ఇది శ్రీమహాభారతము శాంతి పర్వమున మోక్షధర్మపర్వమున 
భృగుభరద్వాజ సంవాదము గల నూటతొంబది రెండవ అధ్యాయము.

			సంక్షిప్తముగా వెనుక చెప్పిన ఆచారమును యోగమును విస్తరించి ప్రతిపాదించుటకై మూడు అధ్యాయముల భాగమును ప్రారంభించుచున్నారు. 

			యుధిష్ఠిర ఉవాచ - ధర్మరా జిట్లనెను. 

			ఆచారస్య విధిం తాత ప్రోచ్యమానం త్వయాఽ నఘ, 

			శ్రోతు మిచ్ఛామి ధర్మజ్ఞ సర్వజ్ఞో హ్యసి మే మతః. 	1 

			తాతా! ధర్మజ్ఞా! నీవు సర్వజ్ఞుడవని నా అభిప్రాయము. ఆచారవిధిని గూర్చి నీవు చెప్పుచుండగా వినగోరెదను. 

			భీష్మ ఉవాచ - భీష్ము డిట్లు చెప్పెను. 

			దురాచారా దుర్విచేష్టా దుష్ప్రజ్ఞాః ప్రియసాహసాః, 

			అసన్త స్త్వితి విఖ్యాతాః సన్త శ్చాచార లక్షణాః. 	2 

			చెడు ఆచారములు, పాడుచేష్టలు, పాపపు తెలివితేటలు, తొందరపాటుతనము పై ప్రీతి గలవారు అసత్పురుషులని పేరుగాంచెదరు. సత్పురుషులనగా ఆచార లక్షణము కలవారు.

			పురీషం యది వా మూత్రం యే న కుర్వన్తి మానవాః, 

			రాజమార్గే గవాం మధ్యే ధాన్యమధ్యే చ తే శుభాః . 	3 

			రాజమార్గమునందును, గోవులనడుమను, ధాన్యమున్నచోటునను మలమూత్రములను వదలని మానవులు మంచివారు. 

			శౌచ మావశ్యకం కృత్వా దేవతానాం చ తర్పణమ్, 

			ధర్మ మాహు ర్మనుష్యాణా ముపస్పృశ్య నదీం తరేత్. 	4 

			శుచికర్మము నాచరించి ఆచమనము చేసి నదియందు స్నానము చేయ వలయును. అటుపై దేవతలకు తర్పణము చేయవలయును. ఇది మనుష్యులకు ధర్మమని చెప్పుదురు. 

			సూర్యం సదోపతిష్ఠేత న చ సూర్యోదయే స్వపేత్, 

			సాయంప్రాత ర్జపే త్సంధ్యాం తిష్ఠన్ పూర్వాం తథేతరామ్ . 	5 

			ఎల్లవేళల సూర్యుని ఆరాధింపవలయును. సూర్యోదయకాలమునందు నిద్రింపరాదు. సాయంకాలమునందు, పడమర వైపునకును, ఉదయకాలమునందు తూర్పునకును మొగము పెట్టి సంధ్యను జపింపవలయును. 

			పఞ్చార్ద్రో భోజనం భుంజ్యాత్ ప్రాఙ్ముఖో మౌన మాస్థితః, 

			న నిన్ద్య దన్నభక్ష్యాంశ్చ స్వాదు స్వాదు చ భక్షయేత్ . 	6 

			తడిగా అయిదు అవయవములుండునట్లుగా, తూర్పునకు మొగముపెట్టి మౌనమును పాటించుచు భోజనము చేయవలయును. అన్నములను, భక్ష్యములను నిందింపరాదు. రుచిగానుండు వానిని తినవలయును. 

			ఆర్ద్రపాణిః సముత్తిష్ఠే న్నార్ద్రపాదః స్వపే న్నిశి, 

			దేవర్షి ర్నారదః ప్రాహ ఏత దాచారలక్షణమ్. 	7 

			తడిచేతులతో లేవవలయును. రాత్రియందు తడికాళ్లతో నిద్రింపరాదు. ఇది ఆచారలక్షణమని దేవర్షి నారదుడు చెప్పెను. 

			శుచిం దేశ మనడ్వాహం దేవగోష్ఠం చతుష్పథమ్, 

			బ్రాహ్మణం ధార్మికం చైత్యం నిత్యం కుర్యాత్ప్రదక్షిణమ్ . 	8 

			పవిత్రమగు దేశమును, ఎద్దును, దేహప్రతిమను నాలుగువీధుల కూడలిని, ధార్మికుడైన బ్రాహ్మణుని, చైత్యమును ప్రదక్షిణము చేయవలయును. 

			అతిథీనాం చ సర్వేషాం ప్రేష్యాణాం స్వజనస్య చ 

			సామాన్యం భోజనం భృత్యైః పురుషస్య ప్రశస్యతే . 	9 

			అతిథులందరకును, సేవకులకును, తనవారికిని, తనపై ఆధారపడి బ్రదుకు వారికిని సమానమగు భోజనము పెట్టుట మనుజునకు ప్రశస్తము. 

			సాయం ప్రాత ర్మనుష్యాణా మశనం వేదనిర్మితమ్, 

			నాన్తరా భోజనం దృష్ట ముపవాసీ తథా భవేత్. 	10 

			ఉదయ సాయంకాలములందు మనుష్యులకు భోజనము వేదము చెప్పినట్టిది. నడుమ నడుమ తినుట శాస్త్రము అంగీకరించినది కాదు. ఈ విధముగా భోజనము చేయువాడు ఉపవాసము చేసినవాడే యగును. 

			హోమకాలే తథా జుహ్వన్నృతు కాలే తథా వ్రజన్, 

			అనన్యస్త్రీజనః ప్రాజ్ఞో బ్రహ్మచారీ తథా భవేత్. 	11 

			హోమకాలమున హోమము చేయుచు ఋతుకాలమున భార్యను పొందుచు, అన్యస్త్రీలను భావింపకుండువాడు బ్రహ్మచారి యగును. 

			అమృతం బ్రాహ్మణోచ్ఛిష్టం జనన్యా హృదయం కృతమ్, 

			తజ్జనాః పర్యుపాసన్తే సత్యం సన్తః సమాసతే. 	12 

			బ్రాహ్మణులు తినగా మిగిలినది తల్లి హృదయమువలె అమృతము వంటిదిగా బ్రహ్మ ఏర్పరచెను. దానిని ఆ విధముగా ఉపాసించు జనులు సత్పురుషులు బ్రహ్మమునే చేరుకొందురు. 

			లోష్ఠమర్దీ తృణచ్ఛేదీ నఖఖాదీ తు యో నరః, 

			నిత్యోచ్ఛిష్టః సంకుసుకో నేహాయు ర్విన్దతే మహత్. 	13 

			మట్టి పిసుకువాడు, దర్భలను త్రుంచువాడు, గోళ్లుకొరుకువాడు, నిత్యము ఉచ్ఛిష్టమును తినువాడు సంకుసుకుడై పెద్దకాలము ఆయువును పొందడు. 

			యజుషా సంస్కృతం మాంసం నివృత్తో మాంసభక్షణాత్, 

			నభక్షయే ద్వృథామాంసం పృష్ఠమాంసం చ వర్జయేత్ . 	14 

			యజ్ఞమునందు సంస్కారము పొందిన మాంసమునైనను యజుర్వేదవేత్త తినరాదు. సంస్కారమును పొందని మాంసమును, శ్రాద్ధశేషమైన మాంసమును వదలవలయును. 

			స్వదేశే పరదేశే వా అతిథిం నోపవాసయేత్, 

			కామ్య కర్మ ఫలం లబ్ధ్వా గురూణా ముపపాదయేత్ . 	15 

			స్వదేశమున గాని పరదేశమున గాని అతిథిని ఉపవసింప జేయరాదు. కామ్యకర్మము ఫలముగా పొందిన అన్నమును గురువులకు నివేదింపవలయును. 

			గురుభ్య ఆసనం దేయం కర్తవ్యం చాభివాదనమ్, 

			గురూ నభ్యర్చ్య యుజ్యన్తే ఆయుషా యశసా శ్రియా . 	16 

			గురువులకు ఆసనమొసగవలయును. అభివాదనము చేయవలయును. గురువులను చక్కగా పూజించి మానవులు ఆయువుతో, కీర్తితో, సంపదతో కూడిన వారగుదురు. 

			నేక్షేతాదిత్య ముద్యన్తం న చ నగ్నాం పరస్త్రియమ్, 

			మైథునం సతతం ధర్మ్యం గుహ్యే చైవ సమాచరేత్ . 	17 

			ఉదయించుచున్న సూర్యుని చూడరాదు. బట్టలు లేని పరస్త్రీని చూడరాదు. ధర్మము తప్పని భార్యసంగమమును రహస్యమున ఆచరింపవలయును. 

			తీర్థానాం హృదయం తీర్థం శుచీనాం హృదయం శుచిః, 

			సర్వ మార్య కృతం చౌక్ష్యం వాలసంస్పర్శనాని చ . 	18 

			తీర్థముల రహస్యము గురువు. పవిత్రుల హృదయము అగ్ని. ఆర్యులు చేసిన మంచి పనులన్నియు ప్రశంసింప దగినవి. ఆవుల తోకను స్పృశించుట మొదలగునవి చేయదగిన పనులు. 

			దర్శనే దర్శనే నిత్యం సుఖ ప్రశ్న ముదాహరేత్, 

			సాయంప్రాత శ్చ విప్రాణాం ప్రదిష్ట మభివాదనమ్ . 	19 

			పెద్దలను, గురువులను చూచినపుడెల్ల సుఖము నడుగుచుండవలెను. ఉదయ సాయంసమయములలో విద్యావంతులకు అభివాదనము శాస్త్రము చెప్పుచున్నది. 

			దేవాగారే గవాం మధ్యే బ్రాహ్మణానాం క్రియాపథే, 

			స్వాధ్యాయే భోజనే చైవ దక్షిణం పాణి ముద్ధరేత్. 	20 

			దేవాలయమునందును, గోవులనడుమను, బ్రాహ్మణులు చేయు శ్రౌతస్మార్త కర్మముల అనుష్ఠానమునందును, వేదము నభ్యసించునపుడును, భోజన సమయము నందును కుడిచేతి నెత్తవలయును. (యజ్ఞోపవీతమును కుడిచేతి క్రిందికి ధరింపవలయును. దీనినే 'ఉపవీతి' గా నుండుట యందురు.) 

			సాయంప్రాతశ్చ విప్రాణాం పూజనం చ యథావిధి, 

			పుణ్యానాం శోభతే పుణ్యం కృషీణాం బాద్యతే కృషిః, 

			బహుకారం చ సస్యానాం వాహ్యేవాహో గవాం తథా . 	21

			ఉదయసాయంకాలములందు శాస్త్రవిధి ననుసరించి విప్రుల పూజనము చేయవలయును. అది పుణ్యముల కెల్ల పుణ్యమై శోభిల్లును. కృషులలో కృషియై స్థిరముగా నిలుచును. పంటలను అధికముగా చేయును. గోవులను పొందవలసిన చోటిని పొందించునది అగును. 

			సంపన్నం భోజనే నిత్యం పానీయే తర్పణం తథా, 

			సుశ్రుతం పాయసే బ్రూయా ద్యవాగ్వాం కృసరే తథా. 	22 

			భోజనసమయమున ‘సంపన్నమా’ అనియు, నీరొసగినపుడు 'తర్పణమా' అనియు, పాయసవిషయమునను, గంజి, కృసరమునందును 'శ్రుతమా' అనియు ఆడుగవలయును. 

			శ్మశ్రు కర్మణి సంప్రాప్తే క్షుతే స్నానేఽథ భోజనే, 

			వ్యాధితానాం చ సర్వేషా మాయుష్య మభినన్దనమ్. 	23 

			క్షురకర్మము చేసికొనినపుడును, తుమ్మినపుడు, స్నానము, భోజనము చేసినపుడును విప్రుల కభివందనము చేయవలయును. అది వ్యాధులు పొందిన వారికందరకును ఆయువును పెంచునది అగును. 

			ప్రత్యాదిత్యం న మేహేత న పశ్యేదాత్మనః శకృత్, 

			సహ స్త్రియాఽథ శయనం సహ భోజ్యం చ వర్జయేత్. 	24 

			సూర్యునివైపునకు తిరిగి మూత్రము చేయరాదు. తాను విసర్జించిన మలమును చూడరాదు. స్త్రీతో శయనము, భోజనము చేయుటను వదలవలయును. 

			త్వంకారం నామధేయం చ జ్యేష్ఠానాం పరివర్జయేత్,

			అవరాణాం సమానానా ముభయేషాం న దుష్యతి . 	25 

			'నీవు' అనుట, పేరుపెట్టి వ్యవహరించుట పెద్దవారి విషయమున వదలవలయును. చిన్నవారి, సమానుల విషయమున ఇట్టి వ్యవహారము తప్పుకాదు. 

			హృదయం పాపవృత్తానాం పాపమాఖ్యాతి వైకృతమ్, 

			జ్ఞానపూర్వం వినశ్యన్తి గూహమానా మహాజనే . 	26 

			పాపపు నడవడి గలవారి పాపమును వారి హృదయ వికారమే తెలియజేయును. మహాజనులకడ వారు పాపమును దాచుకొన్నను అది అందరకు ఎరుకపడగా నశింతురు. 

			జ్ఞానపూర్వకృతం పాపం ఛాదయత్యబహుశ్రుతః, 

			నైనం మనుష్యాః పశ్యన్తి పశ్యన్త్యేవ దివౌకసః . 	27 

			తెలిసి తెలిసి చేసిన పాపమును, చక్కని చదువు లేనివాడు కప్పుకొనును. దానిని ఇతరమనుజులు తెలియకున్నను దేవతలు దానిని చూచెదరు. 

			పాపేనాపిహితం పాపం పాప మేవానువర్తతే, 

			ధర్మేణాపిహితో ధర్మో ధర్మ మేవానువర్తతే, 

			ధార్మికేణ కృతో ధర్మో ధర్మ మేవానువర్తతే . 	28 

			పాపము కప్పిన పాపిని పాపమే వెంటనంటును. ధర్మముతో కప్పిన ధర్మమునే అనుసరించును. ధార్మికుడు చేసిన ధర్మము ధర్మమునే అనుసరించును. 

			పాపం కృతం న స్మరతీహ మూఢో 

			నివర్తమానస్య తదేతి కర్తుః, 

			రాహు ర్యథా చన్ద్ర ముపైతి చాపి 

			తథాఽ బుధం పాప ముపైతి కర్మ. 	29 

			మూఢుడు చేసిన పాపమును స్మరింపడు. శాస్త్ర విరుద్ధముగా నడచు కర్తనే అది వచ్చి చేరుకొనును. రాహువు చంద్రుని చేరు విధముగా, వివేకములేని వానిని పాపకర్మము చేరుకొనును. 

			ఆశయా సఞ్చితం ద్రవ్యం దుఃఖం నైవోపభుజ్యతే, 

			తద్బుధా న ప్రశంసన్తి మరణం న ప్రతీక్షతే. 	30 

			ఆశతో కూడబెట్టిన సొమ్ము దుఃఖమే. అది అనుభవమునకు రాదు. దానిని వివేకము కలవారు మెచ్చుకొనరు. మరణము వేచిచూడదు. 

			మానసం సర్వభూతానాం ధర్మ మాహు ర్మనీషిణః, 

			తస్మాత్సర్వేషు భూతేషు మనసా శివమాచరేత్ . 	31 

			సర్వప్రాణులకును మానసధర్మమే ఉత్తమమని వివేకము కలవారు చెప్పుదురు. అందువలన సర్వభూతముల విషయమునను మనస్సుతో శుభమునే చేయ వలయును. 

			ఏక ఏవ చరేద్ధర్మం నాస్తి ధర్మే సహాయతా, 

			కేవలం విధి మాసాద్య సహాయః కిం కరిష్యతి . 	32 

			తానొక్కడే ధర్మమునాచరింపవలయును. ధర్మవిషయమున తోడు అనునది లేదు. కేవలము ధర్మమును సాధించినచో సహాయ మేమి చేయును? 

			ధర్మో యోని ర్మనుష్యాణాం దేవానా మమృతం దివి 

			ప్రేత్యభావే సుఖం ధర్మా చ్ఛశ్వత్తై రుపభుజ్యతే. 	33 

			ఇతి శ్రీ మహాభారతే శాంతిపర్వణి మోక్షధర్మ పర్వణి 
భీష్మయుధిష్ఠిర సంవాదే ఆచారవిధౌ త్రినవత్యధిక శతతమోఽధ్యాయః 

			మనుష్యులకు ధర్మమే యోని. అది స్వర్గమున దేవతలకు అమృతము. మరణించిన తర్వాత సుఖము ధర్మమువలననే లభించును. నిత్యసుఖమును మానవుడు ధర్మప్రవృత్తులచేత అనుభవించును. 

			ఇది శ్రీ మహాభారతము శాంతిపర్వమున మోక్షధర్మపర్వమున 
భీష్మయుధిష్ఠిర సంవాదమునందు ఆచారవిధిగల 
నూటతొంబదిమూడవ అధ్యాయము. 

			యుధిష్ఠిర ఉవాచ - ధర్మరా జిట్లు పలికెను. 

			అధ్యాత్మం నామ యదిదం పురుషస్యేహ చిన్త్యతే, 

			యదధ్యాత్మం యథా చైతత్ తన్మే బ్రూహి పితామహ. 	1 

			అధ్యాత్మమని మానవుడు చింతించునది అది యేది? దేనిని అధ్యాత్మ మందురు. దాని తీరుతెన్నులెట్టివి? తాతా! దానిని నాకు చెప్పుము. 

			కుతః సృష్ట మిదం విశ్వం బ్రహ్మన్ స్థావరజంగమమ్, 

			ప్రళయే కథ మభ్యేతి తన్మే వక్తు మిహార్హసి. 	2 

			ఓ బ్రహ్మజ్ఞా! ఈ విశ్వమంతయు - స్థావరజంగమాత్మకమైనది - ఎచటినుండి ఏర్పడినది? ప్రళయమున ఎట్లు పోవును? దీనిని నాకు చెప్పవలయును. 

			భీష్మ ఉవాచ - భీష్ము డిట్లు చెప్పెను. 

			అధ్యాత్మ మితి మాం పార్థ యదేత దనుపృచ్ఛసి, 

			తద్వ్యాఖ్యాస్యామి తే తాత శ్రేయస్కరతమం సుఖమ్ . 	3

			కుంతీకుమారా! ఆధ్యాత్మమను దానినిగూర్చి నీవు అడుగుచున్నదానిని వ్యాఖ్యానించెదను. నాయనా! అది శ్రేయస్సును గూర్చువానిలో అన్నింటికంటె మించిన సుఖము. 

			సృష్టి ప్రళయసంయుక్త మాచార్యైః పరిదర్శితమ్, 

			యద్జ్ఞాత్వా పురుషో లోకే ప్రీతిం సౌఖ్యం చ విన్దతి, 

			ఫలలాభశ్చ తస్య స్యాత్ సర్వభూతహితం చ తత్ . 	4 

			ఇది సృష్టి ప్రళయములతో కూడినదని ఆచార్యులు కనుగొనిరి. దానిని తెలిసికొని పురుషుడు లోకమున ప్రీతిని సౌఖ్యమును పొందును. అతనికి ఫలలాభమును కలుగును. అది సర్వభూతములకు హితమైనది. 

			పృథివీ వాయు రాకాశ మాపో జ్యోతిశ్చ పఞ్చమమ్, 

			మహాభూతాని భూతానాం సర్వేషాం ప్రభవాప్యయౌ . 	5 

			భూమి, వాయువు, ఆకాశము, జలములు, అగ్ని అను మహాభూతములు సర్వభూతములకు ఉత్పత్తి లయస్థానములు. 

			యతః సృష్టాని తత్రైవ తాని యాన్తి పునః పునః, 

			మహాభూతాని భూతేభ్యః సాగర స్యోర్మయో యథా . 	6 

			దేనినుండి వెలువడినవో వానినే మరల మరల చేరుకొనును. సముద్రముల తరంగముల వలె భూతములనుండి మహాభూతములు వెలువడుచున్నవి. కలిసిపోవుచున్నవి. 

			ప్రసార్య చ యథాఙ్గాని కూర్మః సంహరతే పునః, 

			తద్వద్భూతాని భూతాత్మా సృష్టాని హరతే పునః . 	7 

			తాబేలు తన అవయవములను బయటకు వెలువరించి మరల లోనికి తీసికొనునట్లు భూతాత్మ భూతములను సృజించి మరల హరించును. 

			మహాభూతాని పఞ్చైవ సర్వభూతేషు భూతకృత్, 

			అకరో త్తేషు వైషమ్యం తత్తు జీవో న పశ్యతి . 	8 

			సర్వభూతములయందును మహాభూతములు అయిదే కలవు. భూతములను సృజించినవాడు వానియందు వైషమ్యమును చేసెను. జీవుడు దానిని చూడకున్నాడు. 

			శబ్దః శ్రోత్రం తథా ఖాని త్రయ మాకాశ యోనిజమ్, 

			వాయోః స్పర్శ స్తథా చేష్టా త్వక్చైవ త్రితయం స్మృతమ్. 	9

			శబ్దము, శ్రోత్రము, అట్లే రంధ్రములు - ఈ మూడును ఆకాశము కారణముగా పుట్టినవి. స్పర్శము, చేష్ట, చర్మము అను మూడును వాయువునుండి ఏర్పడినవి. 

			రూపం చక్షు స్తథా పాక స్త్రివిధం తేజ ఉచ్యతే, 

			రసః క్లేదశ్చ జిహ్వాచ త్రయో జలగుణాః స్మృతాః . 	10 

			రూపము, కన్ను, పాకము అను మూడువిధములు కలది తేజము (అగ్ని). రసము, ద్రవము, నాలుక అను మూడును నీటి గుణములు. 

			ఘ్రేయం ఘ్రాణం శరీరం చ ఏతే భూమిగుణాః స్మృతాః, 

			మహాభూతాని పఞ్చైవ షష్ఠం చ మన ఉచ్యతే . 	11 

			వాసన, ముక్కు, శరీరము ఈ మూడును భూమి గుణములు. మహాభూతములు అయిదే. ఆరవది మనస్సు అని చెప్పుదురు. 

			ఇన్ద్రియాణి మనశ్చైవ విజ్ఞానాన్యస్య భారత, 

			సప్తమీ బుద్ధి రిత్యాహుః క్షేత్రజ్ఞః పున రష్టమః . 	12 

			ఇంద్రియములు మనస్సును అతని విజ్ఞానములు. ఏడవది బుద్ధి. క్షేత్రజ్ఞుడు ఎనిమిదవవాడు. 

			చక్షురాలోచనా యైవ సంశయం కురుతే మనః, 

			బుద్ధి రధ్యవసానాయ క్షేత్రజ్ఞః సాక్షివత్ స్థితః . 	13 

			కన్ను మొదలగునవి ఆలోచనకొరకు అయినవి. మనస్సు సంశయమును కలుగజేయును. బుద్ధి నిశ్చయముకొరకు అయినది. క్షేత్రజ్ఞుడు సాక్షివలె నిలిచియుండును. 

			ఊర్ధ్వం పాదతలాభ్యాం యదర్వా క్చోర్ధ్వంచ పశ్యతి, 

			ఏతేన సర్వ మేవేదం విద్ధ్యభివ్యాప్త మన్తరమ్ . 	14 

			పాదతలములు మొదలుకొని పైకి వ్యాపించి యున్న శరీరమును పైకి క్రిందికి వ్యాపించియున్న చైతన్యము అను సాక్షి చూచుచున్నది. దీనిచేత ఇది యంతయు లోపల వ్యాపించియున్నదని తెలియుము. 

			పురుషై రిన్ద్రియాణీహ వేదితవ్యాని కృత్స్నశః, 

			తమో రజశ్చ సత్త్వం చ తేఽపి భావా స్తదాశ్రితాః. 	15 

			మనుజులు ఈ ఇంద్రియములను మొత్తముగా తెలియవలయును. తమస్సు, రజస్సు, సత్త్వము అనువాని నాశ్రయించిన భావములను కూడ తెలియవలయును. 

			ఏతాం బుద్ధ్వా నరో బుద్ధ్యా భూతానా మాగతిం గతిమ్, 

			సమవేక్ష్య శనై శ్చైవ లభతే శమముత్తమమ్ . 	16 

			నరుడు దీనిని బుద్ధితో తెలిసికొని భూతముల రాకపోకలను చక్కగా గమనించి మెల్లమెల్లగా ఉత్తమమగు శమమును పొందును. 

			గుణై ర్నేనీయతే బుద్ధి ర్బుద్ధి రేవేన్ద్రియా ణ్యపి, 

			మనః షష్ఠాని భూతాని తదభావే కుతో గుణాః . 	17 

			బుద్ధి గుణములచేత మిక్కిలిగా రూపొందుచుండును. బుద్ధియే మనస్సు ఆరవదిగా గల ఇంద్రియములు. భూతములు అదియే. బుద్ధి లేనిచో గుణము లెక్కడివి? 

			ఇతి తన్మయ మేవైత త్సర్వం స్థావరజంగమమ్, 

			ప్రలీయతే చోద్భవతి తస్మా న్నిర్దిశ్యతే యథా . 	18 

			కావున స్థావరజంగమాత్మకమయిన సర్వము బుద్ధిమయమే. అందే అంతయు అణగుచున్నది. ఏర్పడుచున్నది. దానివలననే కానవచ్చుచున్నది. 

			యేన పశ్యతి తచ్చక్షుః శృణోతి శ్రోత్ర ముచ్యతే, 

			జిఘ్రతి ఘ్రాణ మిత్యాహుః రసం జానాతి జిహ్వయా. 	19 

			త్వచా స్పర్శయతే స్పర్శం బుద్ధి ర్విక్రియతే సకృత్, 

			యేన ప్రార్థయతే కిఞ్చిత్తదా భవతి తన్మయః . 	20 

			ఆ బుద్ధి దేనితో చూచుచున్నదో అది కన్ను. వినుచున్నదో అది చెవి. వాసన చూచుచున్నదో అది ముక్కు. రసము నాలుకతో తెలియుచున్నది. చర్మముతో స్పర్శను ఎరుగుచున్నది. ఇట్లు బుద్ధియే పెక్కుమారులు ఆయా వికారములను పొందుచున్నది. దాని నేది కోరుచుండునో అది తన్మయముగా నగుచుండును. 

			అధిష్ఠానాని బుద్దేర్హి పృథగర్ణాని పఞ్చధా, 

			ఇన్ద్రియాణీతి యాన్యాహు స్తాన్యదృశ్యోఽధితిష్ఠతి . 	21 

			బుద్ధికి అధిష్ఠానములు వేరువేరు ప్రయోజనములు గలిగి అయిదుగానైనవి. వానినే యింద్రియములందురు. చిదాత్మ అదృశ్యుడై వాని నధివసించి యుండును. 

			పురుషే తిష్ఠతీ బుద్ధి స్త్రీషు భావేషు వర్తతే, 

			కదాచి ల్లభతే ప్రీతిం కదాచి దనుశోచతి . 	22 

			పురుషునియందు నిలిచియున్నదై ఈ బుద్ధి మూడు భావములందు తిరుగుచుండును. ఒకప్పుడు ప్రీతిని పొందును. మరియొక సమయమున శోకము పొందుచుండును. 

			న సుఖేన న దుఃఖేన కదాచిదపి వర్తతే, 

			ఏవం నరాణాం మనసి త్రిషు భావే ష్వవస్థితా . 	23 

			ఒకప్పుడు సుఖదుఃఖములు రెండును లేక ప్రవర్తించుచుండును. ఇట్లు నరుల మనస్సునందు బుద్ధి మూడు భావములయందు నెలకొనియుండును. 

			సేయం భావాత్మికా భావాం స్త్రీ నేతా నతివర్తతే, 

			సరితాం సాగరో భర్తా మహావేలా మివోర్మివాన్. 	24 

			ఇట్లీ భావాత్మిక అయిన బుద్ది ఈ మూడు భావములను, నదుల భర్త సాగరుడు, పెద్ద అలలతో చెలియలికట్టను వలె, అతిక్రమించును. 

			అతిభావగతా బుద్ధి ర్భావే మనసి వర్తతే, 

			ప్రవర్తమానం తు రజ స్తద్భావ మనువర్తతే. 	25 

			భావముల నతిక్రమించిన బుద్ధి భావమునందు మెలగుచుండును. ప్రవర్తమానమగురజస్సు మాత్రము బుద్ధిభావమును వెంటనంటుచుండును. 

			ఇన్ద్రియాణి హి సర్వాణి ప్రవర్తయతి సా తదా, 

			తతః సత్త్వం తమోభావః ప్రీతియోగా త్ప్రవర్తతే . 	26 

			అప్పుడా బుద్ధి ఇంద్రియములన్నింటిని ప్రవర్తింపజేయును. అప్పుడు సత్త్వము ఏర్పడును. ప్రీతియోగమువలన తమోభావము ప్రవర్తించును. 

			ప్రీతిః సత్త్వం రజ శ్శోక స్తమో మోహస్తు తే త్రయః, 

			యే యే చ భావా లోకేఽ స్మిన్ సర్వేష్వేతేషు వై త్రిషు. 	27 

			సత్త్వము, ప్రీతి, రజస్సుశోకము, తమస్సు మోహము. ఈ మూడును ఈ విధమైనవి. ఈ లోకమునగల ఇట్టి భావములన్నియు ఈ మూడింటియందే రూపొందును. 

			ఇతి బుద్ధిగతిః సర్వా వ్యాఖ్యాతా తవ భారత, 

			ఇన్ద్రియాణి చ సర్వాణి విజేతవ్యాని ధీమతా . 	28 

			భారతా! ఇదిగో నీకు సర్వమైన బుద్ధిగతిని వివరించి చెప్పితిని. బుద్ధిమంతుడు ఇంద్రియముల నన్నింటిని గెలువవలయును. 

			సత్త్వం రజ స్తమ శ్చైవ ప్రాణినాం సంశ్రితాః సదా, 

			త్రివిధా వేదనా చైవ సర్వసత్త్వేషు దృశ్యతే, 

			సాత్త్వికీ రాజసీ చైవ తామసీ చేతి భారత. 	29 

			సత్త్వము, రజస్సు, తమస్సు అను ఈ మూడు గుణములును ఎల్లప్పుడు ప్రాణులను ఆశ్రయించుకొని యుండును. ప్రాణు లన్నింటియందును మూడు విధములైన వేదన కానవచ్చును. అది సాత్త్వికి, రాజసి, తామసి అనునదిగా నుండును. 

			సుఖస్పర్శః సత్త్వగుణో దుఃఖస్పర్శో రజోగుణః, 

			తమోగుణేన సంయుక్తౌ భవతో వ్యావహారికౌ . 	30 

			సుఖస్పర్శ సత్త్వగుణము, దుఃఖస్పర్శ రజోగుణము. తమోగుణము కలుగగా ఈ వ్యావహారికములైన సుఖ దుఃఖములు రెండును కలుగవు. 

			తత్ర యత్ప్రీతి సంయుక్తం కాయే మనసి వా భవేత్ . 

			వర్తతే సాత్త్వికో భావ ఇత్యాచక్షీత తత్తథా . 	31 

			శరీరమునందును, మనస్సునందును ప్రీతితో కూడినదై మెలగునది సాత్త్వికభావము అని పెద్దలు చెప్పుదురు. 

			అథ యద్దుఃఖ సంయుక్త మప్రీతికర మాత్మనః, 

			ప్రవృత్తం రజ ఇత్యేవ తన్న సంరభ్య చిన్తయేత్ . 	32

			దుఃఖములతో కలసియున్నది, ఆత్మకు ప్రీతికరము కానిదియు అయి మెలగునది రజస్సు. దానిని భయముతో చింతింపరాదు. 

			అథ యన్మోహసంయుక్త మవ్యక్త విషయం భవేత్, 

			అప్రతర్క్య మవిజ్ఞేయం తమస్త దుపధారయేత్. 	33 

			ఇక ఏది మోహముతో కూడినదియు, వ్యక్తము కాని విషయములు కలదియు, ఊహింపనలవి కానిదియు, తెలియరానిదియునగునో దానిని తమస్సుగా నిర్ణయించుకొనవలయును. 

			ప్రహర్షః ప్రీతి రానన్దః సుఖం సంశాన్తచిత్తతా, 

			కథఞ్చి దభివర్తన్త ఇత్యేతే సాత్త్వికా గుణాః - 	34 

			ప్రహర్షము, ప్రీతి, ఆనందము, సుఖము, ప్రశాంతచిత్తత అనునవి సాత్త్వికగుణములు. ఇవి మిక్కిలి దుర్లభములై ఏర్పడుచుండును. 

			అతుష్టిః పరితాపశ్చ శోకో లోభ స్తథా క్షమా, 

			లిఙ్గాని రజస స్తాని దృశ్యన్తే హేత్వహేతుభిః . 	35 

			తుష్టిలేకుండుట, పరితాపము, శోకము, లోభము, అసహనము అనునవి. రజస్సు లింగములు (గుర్తులు). ఇవి హేతువులతో, అహేతువులతో కూడ కానవచ్చును. 

			అవమాన స్తథా మోహః ప్రమాదః స్వప్న తన్ద్రితా, 

			కథఞ్చి దభివర్తన్తే వివిధా స్తామసా గుణాః . 	36 

			అవమానము, ఒడలు తెలియని తనము, ప్రమాదము, నిద్ర, కునుకుపాటు అను పెక్కువిధములైన తామసగుణములు ఎట్లో ఏర్పడుచుండును. 

			దూరగం బహుధాగామి ప్రార్థనా సంశయాత్మకమ్, 

			మనః సునియతం యస్య స సుఖీ ప్రేత్య చేహ చ. 	37 

			దూరము పోవునది, పెక్కువిధములుగా తిరుగునది, ప్రార్థనలతో సంశ యాత్మకమైనది అగు మనస్సును గట్టిగా అదుపున నుంచుకొనువాడు ఇందును, పరలోకమునందును సుఖము కలవాడగును. 

			సత్త్యక్షేత్రజ్ఞయో రేత దన్తరం పశ్య సూక్ష్మయోః, 

			సృజతే తు గుణానేక ఏకోన సృజతే గుణాన్. 	38 

			సూక్ష్మములగు సత్యము, క్షేత్రజ్ఞుడు అనువాని విశేషమును చూడుము. ఒకటి గుణములను సృజించును. ఇంకొకటి సృజింపదు. 

			మశకోదుమ్బరౌ వాఽ పి సంప్రయుక్తౌ యథా సదా, 

			అన్యోన్య మేతౌ స్యాతాం చ సంప్రయోగ స్తథా తయోః. 	39 

			దోమ మేడిపండులవలె ఈ రెండును కలిసియుండును. ఈ సత్త్వక్షేత్రజ్ఞుల కలయిక అటువంటిది. 

			పృథగ్భూతౌ ప్రకృత్యా తౌ సంప్రయుక్తౌ చ సర్వదా, 

			యథా మత్స్యో జలం చైవ సంప్రయుక్తౌ తధైవ తౌ. 	40 

			సహజముగా అవి రెండును వేరువేరుగా నయినట్టివి. కాని యెల్లవేళల కలసియే యుండును. ఈ కలయిక చేప, నీరు అనువాని కలయిక వంటిది. 

			న గుణా విదు రాత్మానం స గుణా న్వేత్తి సర్వశః, 

			పరిద్రష్టా గుణానాం తు సంసృష్టా న్మన్యతే తథా. 	41 

			గుణములు ఆత్మను ఎరుగజాలవు. ఆత్మ అన్నివిధముల గుణముల నెరుగును. ఆత్మగుణములను చక్కగా చూచునది అయి తనతో కలసియున్న వానినిగా భావించును. 

			ఇన్ద్రియై స్తు ప్రదీపార్థం కురుతే బుద్ధిసప్తమైః 

			నిర్విచేష్టై రజానద్భిః పరమాత్మా ప్రదీపవత్. 	42 

			బుద్ధితోపాటు ఏడైన ఇంద్రియములు, చేష్టలు లేనివి, ఏమియు నెరుగనివి అయి పెద్దవెలుగుకొరకు ప్రయత్నించుచుండును. పరమాత్మ ఆ ప్రదీపము వంటిది. 

			సృజతే హి గుణాన్ సత్త్వం క్షేత్రజ్ఞః పరిపశ్యతి, 

			సంప్రయోగ స్తయో రేష సత్త్వ క్షేత్రజ్ఞయో ర్ధ్రువః . 	43 

			సత్త్వము గుణములను సృజించును. క్షేత్రజ్ఞుడు వానిని అన్నివైపులనుండి చూచుచుండును. సత్వక్షేత్రజ్ఞులకు గల సంబంధము ఇట్లు ధ్రువము (అనాది సిద్ధము). 

			ఆశ్రయో నాస్తి సత్త్వస్య క్షేత్రజ్ఞస్య చ కశ్చన, 

			సత్త్వం మనః సంసృజతే న గుణాన్ వై కదాచన. 	44 

			సత్త్వమునకు క్షేత్రజ్ఞనకు ఏవిధమైన ఆశ్రయమును లేదు. సత్వము మనస్సును నిర్దేశించును. కాని ఎన్నటికిని గుణములను కాదు. 

			రశ్మీంస్తేషాం స మనసా యదా సమ్య ఙ్నియచ్ఛతి, 

			తదా ప్రకాశతేఽ స్యాత్మా ఘటే దీపో జ్వల న్నివ. 	45 

			క్షేత్రజ్ఞుడు సత్వము కిరణములవంటి ఇంద్రియములను ఎప్పుడు చక్కగా నిలువరించునో అప్పుడు అది కుండయందలి దీపమువలె ప్రకాశించును. 

			త్యక్త్వా యః ప్రాకృతం కర్మ నిత్య మాత్మరతి ర్మునిః, 

			సర్వభూతాత్మభూ స్తస్మాత్ స గచ్ఛే దుత్తమాం గతిమ్ . 	46 

			ఎవడు ప్రాకృత కర్మమును వదలివైచి నిత్యము ఆత్మమునందే ప్రీతికలవాడై, మునియై, సర్వభూతముల ఆత్మయే అయినవాడగునో అతడు దానివలన ఉత్తమ గతి కరుగును. 

			యథా వారిచరః పక్షీ సలిలేన న లిప్యతే, 

			ఏవమేవ కృతప్రజ్ఞో భూతేషు పరివర్తతే . 	47 

			నీటిలో తిరిగెడు పక్షికి నీరు అంటని విధమున ప్రజ్ఞ పండినవాడు భూతముల యందు అంటులేకుండ తిరుగుచుండును. 

			ఏవం స్వభావ మే వైతత్స్వ బుద్ధ్యా విహరే న్నరః, 

			అశోచ న్నప్రహృష్యంశ్చ సమో విగతమత్సరః . 	48 

			ఇట్లు అంటులేని ఈ స్వభావమును స్వబుద్ధితో నిశ్చయించుకొని దుఃఖములతో క్రుంగిపోక, సంతోషముతో పొంగిపోక, రెంటియందును సముడై మత్సరమును విడనాడి నరుడు తిరుగుచుండవలయును. 

			స్వభావయుక్త్యా యుక్తస్తు స నిత్యం సృజతే గుణాన్, 

			ఊర్ణనాభి ర్యథా సూత్రం విజ్ఞేయా స్తంతువద్గుణాః. 	49 

			ఈ విధముగా తత్త్వమెరిగినవాడు స్వభావమునందలి యోగముతో కూడినవాడై, సాలెపురుగు దారమును నిర్మించినట్లు, నిత్యము గుణములను సృజించును. గుణములు దారములవంటివని తెలియనగును. 

			ప్రధ్వస్తా న వివర్తన్తే నివృత్తి ర్నోపలభ్యతే, 

			ప్రత్యక్షేణ పరోక్షం తదనుమానేన సిధ్యతి.	 50 

			ఏవమేకేఽ ధ్యవస్యన్తి నివృత్తి రితి చాపరే, 

			ఉభయం సంప్రధార్యైత ద్వ్యవస్యేత యథామతి. 	51 

			కొందరు అట్టినరుల గుణములు నశింపవందురు. కొందరు అవి యన్నియు రూపుమాసిపోవు నందురు. ఈ స్థితి ప్రత్యక్ష ప్రమాణముతో తెలియదగినది కాదు. అనుమాన ప్రమాణముతో సిద్ధించును. 

			ఇట్లు కొందరు నిర్ణయింతురు. ఇతరులు నివృత్తి కూడ ప్రత్యక్షమే అందురు. ఈ రెంటిని చక్కగా విచారించి తన బుద్ధిని బట్టి నిర్ణయించుకొనవలయును. 

			ఇతీమం హృదయగ్రన్ధిం బుద్ధిభేదమయం దృఢమ్, 

			విముచ్య సుఖ మాసీత నశోచే చ్ఛిన్నసంశయః. 	52

			బుద్ధిభేదమువలన ఏర్పడిన ఈ ఎదలోని పీటముడిని విడగొట్టుకొని సుఖముగా నుండవలయును. సంశయము విడిపోయినవాడు శోకింపడు. 

			మలినాః ప్రాప్నుయుః సిద్ధిం యథా పూర్ణాం నదీం నరాః, 

			అవగాహ్య సువిద్వాంసో విద్ధి జ్ఞాన మిదం తథా . 	53 

			మాలిన్యము గల నరుడు నిండునదిలో మునిగి సిద్ధిని పొందినట్లు గొప్ప విద్వాంసులు జ్ఞానసిద్ధిని పొందుదురు. ఈ జ్ఞానమట్టిదని ఎరుగుము. 

			మహానద్యా హి పారజ్ఞ స్తప్యతే న తదన్యథా, 

			న తు తప్యతి తత్త్వజ్ఞః ఫలే జ్ఞాతే తరత్యుత. 	54 

			మహానది ఆవలిఒడ్డును తెలిసినవాడు కృతార్థుడు కాడు. తత్త్వమెరిగినవాడు బాధపడడు. ఫలము తెలియరాగా సాధనముతో దానిని దాటును. 

			ఏవం యే విదు రాధ్యాత్మం కేవలం జ్ఞానముత్తమమ్. 	55 

			ఇట్లు కేవలము, ఉత్తమము అయిన, అధ్యాత్మజ్ఞానమును ఎరిగినవారు మాత్రమే ఈ సంసారమును దాటుదురు. 

			ఏతాం బుద్ధ్వా నరః సర్వాం భూతానా మాగతిం గతిమ్, 

			అవేక్ష్య చ శనై ర్బుద్ధ్యా లభతే శమనం తతః. 	56 

			ఇట్లు భూతముల రాకపోకలను తెలిసికొని నరుడు, బుద్ధితో దాని తత్త్వమును మెల్లగా పట్టుకొని అనంతమైన సుఖమును పొందును. 

			త్రివర్గో యస్య విదితః ప్రేక్ష్య యశ్చ విముఞ్చతి, 

			అన్విష్య మనసా యుక్త స్తత్త్వదర్శీ నిరుత్సుకః. 	57 

			ఎవడు త్రివర్గమును చక్కగా తెలిసికొని, పరికించి వదలివైచి, మనసుతో కూడినవాడై తత్వదర్శియగునో వాడు నిరుత్సుకుడు - ఏ కోరికలు లేనివాడు - అగును. 

			న చాత్మా శక్యతే ద్రష్టు మిన్రియై శ్చ విభాగశః, 

			తత్ర తత్ర విసృష్టైశ్చ దుర్వార్యై శ్చాకృతాత్మభిః. 	58 

			అందందు చెదిరినవి, వారింపనలవి కానివి, బుద్ధిపండనివి అగు ఇంద్రియములకు విస్పష్టముగా ఆత్మను దర్శించుట సాధ్యము కాదు. 

			ఏత ద్బుద్ధ్వా భవద్బుద్ధః కిమన్య ద్బుద్ధ లక్షణమ్, 

			విజ్ఞాయ తద్ధి మన్యన్తే కృతకృత్యా మనీషిణః 	59 

			ఇది తెలిసికొన్న వాడే నిజముగా తెలివిగల వాడగును. ఇంతకంటె బుద్ధ లక్షణము మరియేమి కలదు? దానిని చక్కగా ఎరిగిన జ్ఞానసంపన్నులు తమ్ము కృతకృత్యులుగా భావింతురు. 

			న భవతి విదుషాం తతో భయం 

			యదవిదుషాం సుమహద్భయం భవత్, 

			న హి గతి రధికాఽస్తి కస్యచిత్ 

			సతి హి గుణే ప్రవదన్త్యతుల్యతామ్ . 	60 

			చక్కగా తెలిసినవారికి భయము కలుగదు. తెలియనివారికి పెనుభయము కలుగును. దీనికంటె గొప్పదియగు గతి ఎవ్వనికిని లేదు. గుణమున్నచో హెచ్చు తగ్గులను చెప్పుదురు. 

			యః కరో త్యనభిసంధిపూర్వకం 

			తచ్చ నిర్ణుదతి యత్పురాకృతమ్, 

			నాప్రియం తదుభయం కుతః ప్రియం 

			తస్య తజ్జనయతీహ సర్వతః . 	61 

			తగులములు లేకుండ కర్మములు చేయువానికి అది పూర్వజన్మ కర్మమును కూడ తొలగించి వేయును. అట్టివానికి ప్రియము, అప్రియమును - రెండును ఉండవు. అతనికి అది అన్నియెడల పుణ్యపాపములను పుట్టింపదు. 

			లోకమాతుర మసూయతే జన, 

			స్తస్య తజ్జనయతీహ సర్వతః . 	62 

			జనుడు ఆతురమైన లోకమునెడ అసూయ పొందుచుండును. అట్టివానికది అన్నియెడల పుణ్యపాపములను పుట్టించును. 

			లోక ఆతురజనా న్నిరావిశం 

			స్తత్త దేవ బహు పశ్య శోచతః, 

			తత్ర పశ్య కుశలా నశోచతో 

			యే విదు స్తదుభయం పదం సతామ్. 	63 

			ఇతి శ్రీ మహాభారతే శాన్తిపర్వణి మోక్షధర్మపర్వణి 
అధ్యాత్మకథనే చతుర్న వత్యధిక శతతమోఽధ్యాయః 

			లోకమునందు చక్కని పరిశీలన బుద్ధి కలవాడవగుచు ఆతురులైన జనులను, పెల్లుగా శోకించువారిని చూడుము. మరియు నందే జ్ఞానసంపన్నులై దుఃఖింపని వారిని కూడ చూడుము. ఆ ఉభయమును చక్కగా ఎరిగినవారే ఉపాసకులకు పదము. 

			ఇది శ్రీ మహాభారతము శాంతిపర్వమున మోక్షధర్మపర్వమున 
అధ్యాత్మకథనము గల నూటతొంబదినాలుగవ అధ్యాయము.

			భీష్మ ఉవాచ - భీష్ము డిట్లు పలికెను. 

			హన్త వక్ష్యామి తే పార్థ ధ్యానయోగం చతుర్విధమ్, 

			యం జ్ఞాత్వా శాశ్వతీం సిద్ధిం గచ్ఛ న్తీహ మహర్షయః. 	1 

			నాయనా! పార్థా! నాలుగు విధములైన ధ్యానయోగములను నీకు చెప్పెదను. దీని నెరిగియే మహర్షులు శాశ్వతసిద్ధిని పొందుచున్నారు. 

			యథా స్వనుష్ఠితం ధ్యానం తథా కుర్వన్తి యోగినః, 

			మహర్షయో జ్ఞానతృప్తా నిర్వాణ గత మానసాః. 	2 

			జ్ఞానముచేత తృప్తినందినవారు, నిర్వాణమునందు లగ్నమైన మనస్సు కలవారు యోగులునగు మహర్షులు ధ్యానమును చక్కగా అభ్యసించి చేయుచుందురు. 

			నావర్తన్తే పునః పార్థ ముక్తాః సంసారదోషతః, 

			జన్మదోష పరిక్షీణాః స్వభావే పర్యవస్థితాః. 	3

			అట్టివారు సంసారదోషములనుండి విడివడిన వారు, జన్మ దోషములను ఎండ గట్టినవారు, స్వరూపము నందు స్థిరముగా నున్నవారునై మరల తిరిగి రారు. (వారికి మరల జన్మము లేదు). 

			నిర్ద్వన్ద్వా నిత్యసత్త్వస్థా విముక్తా నియమస్థితాః, 

			అసఙ్గా న్యవివాదీని మనఃశాన్తి కరాణి చ. 	4 

			ద్వంద్వములను వదలినవారు, నిత్యము ప్రకాశమునందున్నవారు, లోభాదులను విడనాడినవారు, నియమములందు నిలిచి యున్నవారు. సంగములు లేనివి, వివాదములు లేనివి, మనస్సును ప్రసన్నము చేయునవి యగు స్థానములను సేవించువారు - నగుదురు. 

			తత్ర ధ్యానేన సంశ్లిష్ట మేవాగ్రం ధారయేన్మనః, 

			పిణ్డీకృత్యేన్ద్రియగ్రామ మాసీనః కాష్ఠవన్మునిః. 	5 

			అట్టి స్థానములందు ధ్యానముతో కూడియున్న మనస్సును ఏకాగ్రముగా పట్టుకొన వలయును. ఇంద్రియముల సముదాయమును ముద్దగా చేసి కొయ్యవలె కూర్చుండి మౌనమును పాటింపవలయును. 

			శబ్దం న విన్దే చ్ఛ్రోత్రేణ స్పర్శం త్వచా న వేదయేత్, 

			రూపం న చక్షుషా, విద్యా జ్జిహ్వయా న రసాంస్తథా. 	6 

			చెవితో శబ్దమును, చర్మముతో స్పర్శను, కంటితో రూపమును, నాలుకతో రుచులను గ్రహింపరాదు. 

			ఘ్రేయాణ్యపి చ సర్వాణి జహ్యా ద్ధ్యానేన యోగవిత్, 

			పఞ్చవర్గప్రమాథీని నేచ్ఛేచ్చైతాని వీర్యవాన్. 	7 

			యోగము నెరిగినవాడు ధ్యానముతో వాసనల నన్నింటిని వదలివేయ వలయును. చెవి మొదలగు అయిదింటిని వ్యాకుల పరిచెడు ఈ శబ్దాదులను కోరరాదు. 

			తతో మనసి సంగృహ్య పఞ్చవర్గం విచక్షణః, 

			సమాదధ్యా న్మనో భ్రాంత మిన్ద్రియైః సహ పంచభిః. 	8 

			ఈ అయిదింటిని మనస్సున సంగ్రహించి భ్రమ చెందెడు మనస్సును ఇంద్రియములతో పాటు చెదరకుండ నిలుపవలయును. 

			విసంచారి నిరాలంబం పఞ్చద్వారం చలాచలమ్, 

			పూర్వం ధ్యాన పథే ధీరః సమాదధ్యా న్మనోఽన్తరా. 	9 

			పెక్కు తీరుల సంచరించునదియు, అయిదు ఇంద్రియములే ద్వారములుగా కలదియు, చలించు విషయములయందు కదలకుండునదియు నగుమనస్సును, హార్దాకాశమున ఆలంబనములేనిదిగా చేసి ధ్యానమార్గమున స్థిరముగా నుండునట్లు చేయవలయును. 

			ఇన్ద్రియాణి మనశ్చైవ యదా పిండీకరో త్యయమ్, 

			ఏష ధ్యానపథః పూర్వో మయా సమనువర్ణితః. 	10

			ఇంద్రియములను మనస్సును ముద్దగా చేయుట అనునదియే ముఖ్యమైన ధ్యాన పథము. నేను ఇంతకు ముందు వర్ణించినది అదియే. 

			తస్య తత్పూర్వ సంరుద్ధ మాత్మనః షష్ఠ మాన్తరమ్,

			స్ఫురిష్యతి సముద్భ్రాన్తా విద్యుదంబుధరే యథా. 	11 

			ఆ ఆత్మలోపలి ఆరవ అంగమగు మనస్సు మునుపు బాగుగా అరికట్టబడినప్పటికిని, మేఘమునందు మెరపు చకచక అటునిటు కదలినట్లు సంచలించును. 

			జలబిన్దు ర్యథా లోలః పర్ణస్థః సర్వత శ్చలః, 

			ఏవ మేవాస్య చిత్తం చ భవతి ధ్యానవర్త్మని. 	12 

			ఆకుపై నున్న నీటి బిందువు చంచలమై అంతట కదలుచున్నట్లు ఈతని చిత్తము కూడ ధ్యానమార్గమున కదలిపోవుచుండును. 

			సమాహితం క్షణం కిఞ్చి ద్ధ్యానావర్త్మని తిష్ఠతి, 

			పున ర్వాయుపథం భ్రాన్తం మనో భవతి వాయువత్. 	13 

			ఒక్క క్షణము ధ్యాన మార్గమున నిలువరింప బడినదై నిలిచి యుండును. కాని మనస్సు వాయు మార్గమును చేరుకొని వాయువు వలె భ్రమించునది యగును. 

			అనిర్వేదో గతక్లేశో గతతన్ద్రి రమత్సరీ, 

			సమాదధ్యా త్పున శ్చేతో ధ్యానేన ధ్యానయోగవిత్. 	14 

			క్లేశము పొందినవాడయ్యు నిర్వేదమును విడనాడినవాడును, అలసత, మత్సరములేనివాడై ధ్యానయోగము నెరిగినవాడు ధ్యానముతో మరల చిత్తమును కదలకుండ చేయవలయును. 

			విచారశ్చ వివేకశ్చ వితర్కశ్చోపజాయతే, 

			మునేః సమాదధానస్య ప్రథమం ధ్యానమాదితః. 	15 

			మొదట ధ్యానము చేయబోవు మునికి విచారము, వివేకము, వితర్కము పుట్టుచుండును. 

			మనసా క్లిశ్యమానస్తు సమాధానం చ కారయేత్,	 16 

			న నిర్వేదం మునిర్గచ్ఛేత్కుర్యా దేవాత్మనో హితమ్.

			మనస్సుతో నలిగిపోవుచున్నవాడైనను, సమాధిని చేయవలయును. ముని నిర్వేదమును పొందరాదు. తనకు హితమునే చేయవలయును. 

			పాంసుభస్మకరీషాణాం యథా వై రాశయ శ్చితాః, 

			సహసా వారిణా సిక్తా న యాన్తి పరిభావినమ్. 	17 

			దుమ్ము, బూడిద, ఎండుపిడకలపొడి అనువాని కుప్పలు ఒక్క పెట్టున నీటితో తడుపబడినను ప్రతిమలుగా మారుట లేదు. 

			కిఞ్చిత్ స్నిగ్ధం యథా చ స్యా చ్ఛుష్క చూర్ణ మభావితమ్, 

			క్రమశస్తు శనై ర్గచ్చేత్ సర్వం తత్పరిభావనమ్. 	18 

			ఆ ఎండు పొడిని కొంచెము తడిచేసి నానబెట్టినచో క్రమముగా మెల్లగా అది అంతయు విగ్రహము చేయు స్థితిని పొందును. 

			ఏవ మేవేన్ద్రియగ్రామం శనైః సంపరిభావయేత్, 

			సంహరేత్ క్రమశ శ్చైవ స సమ్యక్ ప్రశమిష్యతి. 	19 

			ఇట్లే ఇంద్రియముల సముదాయమును మెల్లగా పాకమునకు తేవలయును. క్రమముగా దానిని ఉపసంహరింప వలయును. అప్పుడది చక్కగా అణగారును. 

			స్వయమేవ మనశ్చైవం పంచవర్గం చ భారత, 

			పూర్వం ధ్యానపథే స్థాప్య నిత్యయోగేన శామ్యతి. 	20 

			ఈ విధముగా మనస్సును, అయిదింద్రియముల గణమును మొదట ధ్యానపథమున నిలుపగా నిత్యయోగముచేత అవియే అణగారిపోవును. 

			న తత్పురుషకారేణ న చ దైవేన కేనచిత్, 

			సుఖ మేష్యతి తత్తస్య యదేవం సంయతాత్మనః. 	21 

			పురుష ప్రయత్నముతో కాని ఏదేని దైవముచేత కాని మనస్సును నిలువరించినవాడు పొందెడు ఈ సుఖమును పొందుట (ఇతరులకు) సాధ్యము కాదు. 

			సుఖేన తేన సంయుక్తో రంస్యతే ధ్యానకర్మణి, 

			గచ్ఛన్తి యోగినో హ్యేవం నిర్వాణం సన్నిరామయమ్. 	22 

			ఇతి శ్రీ మహాభారతే శాన్తిపర్వణి మోక్షధర్మ పర్వణి 
ధ్యాన యోగకథనే పఞ్చనవత్యధిక శతతమోఽధ్యాయః 

			ఈ ఆనందముతో కూడినవాడు ధ్యాన కర్మమునందే రమించుచుండును. యోగులు కూడ ఇదే విధముగా ఇతర వాసనలు లేని కైవల్యమును పొందెదరు. 

			ఇది శ్రీమహాభారతము శాంతి పర్వమున మోక్షధర్మ పర్వమున ధ్యాన యోగ కథనముగల నూట తొంబదియైదవ అధ్యాయము. 

			యుధిష్ఠిర ఉవాచ - యుధిష్ఠిరు డిట్లనెను. 

			చాతురాశ్రమ్య యుక్తం తే రాజధర్మా స్తథైవ చ, 

			నానాశ్రయాశ్చ బహవ ఇతిహాసాః పృథగ్విధాః. 	1 

			నీవు నాలుగాశ్రమములను గూర్చి చెప్పితివి. అట్లే రాజధర్మములను వివరించితివి. పెక్కు భావముల నాశ్రయించిన పెక్కు అంశములను, వేరు వేరు విధములుగల ఇతిహాసములను కూడ నీవలన వింటిమి. 

			శ్రుతా స్త్వత్తః కథాశ్చైవ ధర్మయుక్తా మహామతే, 

			సందేహోఽస్తి తు కశ్చిన్మే తద్భవాన్ వక్తు మర్హతి. 	2 

			ఓ మహామునీ! ధర్మముతో కూడిన కథల నెన్నింటినో నీ వలన వింటిని. ఒక్క సందేహము మాత్రము కలదు. దానిని నీవు తీర్పవలయును. 

			జాపకానాం ఫలావాప్తిం శ్రోతు మిచ్ఛామి భారత, 

			కిం ఫలం జపతా ముక్తం క్వ వా తిష్ఠన్తి జాపకాః. 	3 

			జపము చేయువారెట్టి ఫలమును పొందుదురో వినగోరుచున్నాను. జపించువారు పొందెడు ఫలమేమి? జపము చేయువారు ఎందు నిలుతురు? 

			జప్యస్య చ విధిం కృత్స్నం వక్తు మర్హసి మేఽనఘ, 

			జాపకా ఇతి కిఞ్చైతత్ సాంఖ్యయోగ క్రియావిధిః. 	4

			పుణ్యాత్మా! జపసంబంధమైన దాని విధిని మొత్తముగా నాకు చెప్పుడు. జాపకులు అనువారు వేదాంతవిచారము, యోగము, యోగాదికర్మములు అనునవి చేయువారిలో ఏ విభాగమునకు చెందినవారు? 

			కిం యజ్ఞవిధి రేవైష కిమేత జ్జప్య ముచ్యతే, 

			ఏతన్మే సర్వమాచక్ష్వ సర్వజ్ఞో హ్యసి మే మతః. 	5 

			లేక ఇది బ్రహ్మయజ్ఞ విధియా? జపమునకు సంబంధించినది ఇది ఏది? దీని నంతయు నాకు తెలియ జెప్పుము. నా అభిప్రాయమున నీవు సర్వము తెలిసినవాడవు. 

			భీష్మ ఉవాచ - భీష్ము డిట్లు చెప్పెను. 

			అత్రా ప్యుదాహరన్తీమ మితిహాసం పురాతనమ్, 

			యమస్య యత్పురా వృత్తం కాలస్య బ్రాహ్మణస్య చ. 	6 

			ఈ విషయమునందును ప్రాతకాలపు ఇతిహాసమును చెప్పుచుందురు. యముడు, కాలము, బ్రాహ్మణుడు అను వారికి సంబంధించి జరిగినదీ కథ. 

			సాంఖ్యయోగౌ తు యావుక్తౌ మునిభి ర్మోక్షదర్శిభిః, 

			సంన్యాస ఏవ వేదాన్తే వర్తతే జపనం ప్రతి. 

			వేదవాదాశ్చ నిర్వృత్తాః శాన్తా బ్రహ్మణ్యవస్థితాః. 	7

			మోక్షమును దర్శించిన మునులు సాంఖ్యమును యోగమును తెలిపియున్నారు. అందు వేదాంతమున జపమును గూర్చి సంన్యాసమే ఫలముగా నగుచున్నది. ఏలయన వేదవాదములన్నియు బ్రహ్మమునందే పర్యవసించునవి. శాంతములు నిర్వృత్తములు. 

			సాంఖ్యయోగౌ తు యావుక్తౌ మునిభిః సమదర్శిభిః, 

			మార్గౌ తావప్యుభా వేతౌ సంశ్రితౌ న చ సంశ్రుతౌ. 	8 

			సమమును దర్శించెడు మునులు చెప్పెడు సాంఖ్యము యోగము అను రెండు మార్గములును జపమును ఆశ్రయించి యున్నట్టివే. మరియు సంబంధింపనివే. 

			యథా సంశ్రూయతే రాజన్ కారణం చాత్ర వక్ష్యతే, 

			మనః సమాధి రత్రాపి తథేన్ద్రియజయః స్మృతః. 	9 

			రాజా! ఇందు వినవచ్చెడు కారణమును చెప్పుచున్నాము. ఇందును మనస్సును నిగ్రహించుట, ఇంద్రియములను గెలుచుట అనునవి కలవు. 

			సత్య మగ్నిపరీచారో వివిక్తానాం చ సేవనమ్, 

			ధ్యానం తపో దమః క్షాన్తి రనసూయా మితాశనమ్.	10 

			విషయప్రతి సంహారో మితజల్ప స్తథా శమః, 

			ఏష ప్రవర్తకో యజ్ఞో నివర్తక మథో శృణు. 	11

			సత్యము, అగ్ని పరిచర్య, ఏకాంత ప్రదేశములను సేవించుట, ధ్యానము, తపస్సు, దమము, క్షమ, అసూయ లేకుండుట, మిత భోజనము, విషయములను జయించుట, మితముగా పలుకుట, శమము అనునవి జపమునకు అంగమగు ప్రవర్తక ధర్మము. ఇక నివర్తకమగు ధర్మమును గూర్చి వినుము. 

			యథా నివర్తతే కర్మ జపతో బ్రహ్మచారిణః, 

			ఏతత్సర్వ మశేషేణ యథోక్తం పరివర్తయేత్. 	12 

			జపమొనరించు, బ్రహ్మచారికి కర్మము మరలిపోవు విధమున ఇంతకుముందు చెప్పిన మనస్సును నిలువరించుకొనుట మొదలగునది అంతయు నిష్కామరూపమున మారిపోవలయును. 

			నివృత్తం మార్గ మాసాద్య వ్యక్తావ్యక్త మనాశ్రయమ్.	 13 

			వ్యక్తమును గాని అవ్యక్తమును గాని ఆశ్రయింపని వెనుకకు మరలిన మార్గమును అవలంబింపవలయును. 

			కుశోచ్చయనిషణ్ణ స్సన్ కుశహస్తః కుశైః శిఖీ, 

			కుశైః పరివృత స్తస్మిన్ మధ్యేచ్ఛన్నః కుశై స్తథా. 	14 

			కుశల సముదాయముపై కూర్చున్నవాడై, కుశములు చేత దాల్చిన వాడై, కుశములతో శిఖలు కలవాడై, కుశలనే అన్ని వైపుల నుంచుకొన్నవాడై, కుశముల నడుమ కప్పబడిన వాడై యుండవలయును. 

			విషయేభ్యో నమస్కుర్యా ద్విషయా న్న చ భావయేత్, 

			సామ్య ముత్పాద్య మనసా మనస్యేవ మనో దధత్. 	15 

			విషయములకు నమస్కరింపవలయును. విషయములను భావింపరాదు. మనస్సుతో సమస్థితిని ఏర్పరచుకొని మనస్సునందే మనస్సును పట్టియుంచుచుండ వలయును. 

			తద్ధియా ధ్యాయతి బ్రహ్మ జపన్ వై సంహితాం హితామ్, 

			సంన్న్య స్య త్యథవా తాం వై సమాధౌ పర్యవస్థితః. 	16 

			ఆ సమత్వము పొందిన బుద్ధితో బ్రహ్మమును ధ్యానించును. మేలుగూర్చు సంహితను (వేద భాగమును) జపించుచుండును. సమాధియందు చక్కగా నెలకొన్నవాడై పిదప సంన్యసించును. 

			ధ్యానముత్పాదయ త్యత్ర సంహితా బలసంశ్రయాత్, 

			శుద్ధాత్మా తపసాదాన్తో నివృత ద్వేష కామవాన్. 

			అరోగమోహో నిర్దన్ద్వో న శోచతి న సజ్జతే. 	17 

			బలము పుంజుకొనుటవలన సంహిత అతనియందు ధ్యానమును పుట్టించును. దానితో నతడు శుద్ధమైన బుద్ధి కలవాడు, తపస్సు చేత అలవడిన ఇంద్రియనిగ్రహము కలవాడు, రోగ మోహములు లేనివాడు, ద్వంద్వములు రూపు మాపినవాడు నయి శోకింపడు, తగులము పొందడు. 

			న కర్తా కారణానాం చ నకార్యాణా మితి స్థితిః.	 18

			న చాహంకార యోగేన మనః ప్రస్థాపయే త్క్వచిత్, 

			న చార్థగ్రహణే యుక్తో నావమానీ నచాక్రియః 	19 

			అట్టి దశలో అతడు కారణములకు కార్యములకు కర్త కారాదు. అహంకార సంబంధము చేత మనస్సును ఎందును తగులుకొన నీయరాదు. ధనాదుల రాబడియందు తగులము ఉండదు. అవమానములను లెక్క చేయడు. అట్లని నిష్క్రియుడై ఉండడు. 

			ధ్యానక్రియాపరో యుక్తో ధ్యానవాన్ ధ్యాననిశ్చయః, 

			ధ్యానే సమాధి ముత్పాద్య తదపి త్యజతి క్రమాత్. 	20 

			ధ్యానక్రియయే సర్వము అయినవాడు, ధ్యాననిష్ఠ కలవాడు, ధ్యానమునందు నిశ్చయముకలవాడునై ధ్యానసమాధిని ఏర్పరచుకొని క్రమముగా దానిని కూడ త్యజించును. 

			సవై తస్యా మవస్థాయాం సర్వత్యాగ కృతః సుఖమ్, 

			నిరిచ్ఛ స్త్యజతి ప్రాణాన్ బ్రాహ్మీం సంవిశతే తనుమ్. 	21 

			అతడు అట్టి అవస్థయందు సర్వ త్యాగము చేసిన వాని సుఖమును పొందును. కోరికలు లేనివాడై ప్రాణములను వదలును. బ్రాహ్మియగు తనువును ప్రవేశించును. 

			అథవా నేచ్ఛతే తత్ర బ్రహ్మకాయ నిషేవణమ్, 

			ఉత్క్రామతి చ మార్గస్థో నైవ క్వచన జాయతే. 	22 

			ఆ స్థితిలో బ్రహ్మ కాయమును పొందుట కతడు ఇష్టపడనిచో, మార్గమునందున్నవాడై పైకి వెడలును. మఱి యెందును పుట్టడు. 

			ఆత్మబుద్ధ్యా సమాస్థాయ శాన్తీభూతో నిరామయః, 

			అమృతం విరజః శుద్ధ మాత్మానం ప్రతిపద్యతే. 	23 

			ఇతి శ్రీ మహాభారతే శాన్తిపర్వణి మోక్షధర్మ పర్వణి 
జాపకోపాఖ్యానే షణ్ణవత్యధిక శతతమోఽధ్యాయః 

			ఆత్మ బుద్ధితో స్థిరముగా నిలిచి శాంతిగా రూపొందినవాడై చావు, ముదిమి లేనివాడై అమృతము, విరజము, శుద్ధము నగు ఆత్మను పొందును. 

			ఇది శ్రీ మహాభారతము శాంతి పర్వమున మోక్ష ధర్మపర్వమున 
జాపకోపాఖ్యానము గల నూట తొంబది ఆరవ అధ్యాయము.

			యుధిష్ఠిర ఉవాచ - యుధిష్ఠిరు డిట్లు పలికెను. 

			గతీనా ముత్తమ ప్రాప్తిః కథితా జాపకే ష్విహ, 

			ఏకై వైషా గతి స్త్వేషా ముత యాన్త్యపరా మపి. 	1 

			జపపరాయణులైన వారి విషయమున గతులలో ఉత్తమగతి లభించునని చెప్పితివి. వీరికి ఇదియే గతియా? మరియొక గతిని కూడ వారు పొందుదురా? 

			భీష్మ ఉవాచ - భీష్ము డిట్లు చెప్పెను. 

			శృణుష్వావహితో రాజన్ జాపకానాం గతిం విభో, 

			యథా గచ్ఛన్తి నిరయా ననేకాన్ పురుషర్షభ. 	2 

			పురుష శ్రేష్ఠా! విభూ! రాజా! జపపరాయణుల గతిని గూర్చి చెదరని మనసు కలవాడవై వినుము. అట్లే వారు పెక్కు నిరయములను ఎట్లు పొందుదురో దానిని కూడ వినుము. 

			యథోక్త పూర్వం పూర్వం యో నానుతిష్ఠతి జాపకః, 

			ఏకదేశక్రియ శ్చాత్ర నిర్ణయం స చ గచ్ఛతి. 	3 

			జాపకుడు ఇంతకుమునుపు చెప్పినదానిని ముందు అనుష్ఠింపక ఒక భాగమున మాత్రమే జపకార్యము కలవాడైనచో అతడు నరకమునకు పోవును. 

			అవమానేన కురుతే న ప్రియతి న హృష్యతి, 

			ఈదృశో జాపకో యాతి నిర్ణయం నాత్ర సంశయః. 	4 

			శ్రద్ధ లేకుండ జపము చేయువాడు, ప్రీతి పొందని వాడు, హర్షము పొందనివాడునగు జాపకుడు నరకము పొందును. ఇందు సంశయము లేదు. 

			అహఙ్కార కృత శ్చైవ సర్వే నిరయగామినః, 

			పరావమానీ పురుషో భవితా నిరయోపగః. 	5 

			అహంకారముతో జపము చేయువారందరు నరకమునకు పోవువారే. ఇతరుల నవమానించు జాపకుడు నరకమునకు పోవువాడే యగును. 

			అభిధ్యాపూర్వకం జప్యం కురుతే యశ్చ మోహితః, 

			యత్రాస్య రాగః పతతి తత్ర తత్రోపపద్యతే. 	6 

			ఫలముమీది ఆశతో మోహముకలవాడై జపముచేయువాడు, అతని రాగ మెందుపడునో, అందందు జన్మమెత్తును. 

			అథైశ్వర్య ప్రవృత్తేషు జాపక స్తత్ర రజ్యతే, 

			స ఏవ నిరయ స్తస్య నాసౌ తస్మాత్ప్రముచ్యతే. 	7 

			అట్లే అణిమ మొదలగు సిద్ధులయందు అనురాగము పొందు జాపకునకు అదియే నరకము. అతడు దానినుండి ఎన్నటికిని విముక్తి పొందడు. 

			రాగేణ జాపకో జప్యం కురుతే తత్ర మోహితః, 

			యత్రాస్య రాగః పతతి తత్ర తత్రోపపద్యతే. 	8 

			మోహము కలవాడై రాగముతో జాపకుడు జపమాచరించునేని యెందెందు అతని రాగము పడునో అందందు పుట్టుచుండును. 

			దుర్భుద్ధి రకృతప్రజ్ఞ శ్చలే మనసి తిష్ఠతి, 

			చలా మేవ గతిం యాతి నిరయం వా నియచ్ఛతి. 	9 

			చెడినబుద్ధికలవాడు, పండనిప్రజ్ఞకలవాడునై చంచలమగుమనస్సునందే నిలుచువాడు చంచలమగు గతికే యరుగును. నరకమునందే స్థిరముగా నిలుచును. 

			అకృత ప్రజ్ఞకో బాలో మోహం గచ్ఛతి జాపకః, 

			స మోహా న్నిరయం యాతి తత్ర గత్వాఽనుశోచతి. 	 10 

			ప్రజ్ఞ నిలువని బాలుడగు జాపకుడు మోహమును పొందును. ఆ మోహమువలన నతడు నిరయమున కరుగును. అచట కరిగి దుఃఖించుచునే యుండును. 

			దృఢగ్రాహీ కరోమీతి జాప్యం జపతి జాపకః, 

			న సంపూర్ణో న సంయుక్తో నిరయం సోఽనుగచ్ఛతి. 	11 

			గట్టిపట్టు పట్టి చేయుదునని జపమును జపించు జాపకుడు సంపూర్ణుడు కాడు. దానియందు లగ్నమగు బుద్ధి కలవాడును కాడు. అట్టివాడు నరకమున కరుగును. 

			యుధిష్ఠిర ఉవాచ - యుధిష్ఠిరు డిట్లు పలికెను. 

			అనివృత్తం పరం యత్త దవ్యక్తం బ్రహ్మణి స్థితమ్, 

			తద్భూతో జాపకః కస్మా త్స శరీర మిహావిశేత్. 	12 

			స్వభావ సిద్ధము, పరము, అవ్యక్తము, బ్రహ్మమునందు నెలకొని యున్నది. యగు ఏది కలదో అదియే అయి పోయిన జాపకుడు దేనివలన ఈ శరీరమును మరల ప్రవేశించును? 

			భీష్మ ఉవాచ - భీష్ము డిట్లు చెప్పెను. 

			దుష్ప్రజ్ఞానేన నిరయా బహవః సముదాహృతాః, 

			ప్రశస్తం జాపకత్వం చ దోషా శ్చైతే తదాత్మకాః.  	13 

			ఇతి శ్రీమహాభారతే శాన్తిపర్వణి మోక్షధర్మ పర్వణి 
జాపకోపాఖ్యానే సప్తనవత్యధిక శతతమోఽధ్యాయః. 

			పాడుబడిన ప్రజ్ఞానముచేత ఏర్పడు నరకములు పెక్కింటిని చెప్పియున్నారు. జపపరాయణత ప్రశస్తమైనది. దానికి సంబంధించిన దోషములు కూడ చెప్పబడినవి.   

			ఇది శ్రీమహాభారతము శాంతిపర్వమున మోక్షధర్మపర్వమున 

			జాపకోపాఖ్యానమున నూటతొంబది యేడవ అధ్యాయము.

			యుధిష్ఠిర ఉవాచ - యుధిష్ఠిరు డిట్లనెను. 

			కీదృశం నిరయం యాతి జాపకో వర్ణయస్వ మే, 

			కౌతూహలం హి రాజ న్మే తద్భవాన్ వక్తు మర్హసి. 	1 

			జప మొనరించు వాడు (భ్రష్టుడై) ఎటువంటి నరకమును పొందునో నాకు వర్ణించి చెప్పుము. రాజా! నాకు ఉత్కంఠ చెలరేగుచున్నది. నీవు చెప్పవలయును. 

			భీష్మ ఉవాచ - భీష్ము డిట్లనెను. 

			ధర్మ స్యాంశప్రసూతోఽసి ధర్మిష్ఠోఽసి స్వభావతః, 

			ధర్మమూలాశ్రయం వాక్యం శృణుష్వావహితోఽనఘ. 	2 

			పుణ్యాత్మా! నీవు ధర్ముని అంశతో పుట్టినవాడవు. స్వభావమును బట్టి ధర్మిష్ఠుడవు. ధర్మమూలము నాశ్రయించిన వాక్యమును చెదరని మనస్సుతో ఆలకింపుము. 

			అమూని యాని స్థానాని దేవానాం పరమాత్మనామ్, 

			నానాసంస్థాన వర్ణాని నానారూప ఫలాని చ. 	3 

			దొడ్డబుద్ధి గల ఈ దివ్య దేహము కలవారి ఈ స్థానములు పెక్కు విధములగు ఆకృతులు, వర్ణములు, పెక్కు రూపములు గల ఫలములు అనువానిని తెలిపెదను వినుము.. 

			దివ్యాని కామచారీణి విమానాని సభా స్తథా, 

			ఆక్రీడా వివిధా రాజన్ పద్మిన్యశ్చైవ కాంచనా.	4

			చతుర్ణాం లోక పాలానాం శుక్రస్యాథ బృహస్పతేః, 

			మరుతాం విశ్వదేవానాం సాధ్యానా మశ్వినో రపి.	5

			రుద్రాదిత్యవసూనాం చ తథాన్యేషాం దివౌకసామ్, 

			ఏతే వై నిరయా స్తాత స్థానస్య పరమాత్మనః.	6

			దివ్యములు, కోరినతీరున సంచరించునవి యగు విమానములు, సభలు, పెక్కువిధములగు ఉద్యానవనములు, బంగారు తామరతీగలు, నలుగురు లోకపాలురకు, శుక్రునకు, బృహస్పతికి, మరుత్తులకు, విశ్వదేవులకు, సాధ్యులకు అశ్వులకు, రుద్రులు, ఆ దిత్యులు, వస్తువులు - అనువారికి అట్లే ఇతరులగు స్వర్గవాసులకు కలవు. ఇవియే, పరమాత్మకంటె వేరుకాని స్థానము కోరుకొనువారికి, నాయనా!, నరకములు.

			అభయం చానిమిత్తం చ న తత్ల్కేశ సమావృతమ్, 

			ద్వాభ్యాం ముక్తం త్రిభిర్ముక్త మష్టాభి స్త్రిభిరేవ చ. 	7 

			ఆ పరమాత్మ స్థానము భయములేనిది, స్వభావసిద్ధమైనది, క్లేశములు చుట్టుముట్టనిది, రెంటిని వదలినది, మూటిని వదలినది, ఎనిమిదింటిని వదలినది, మరల మూటిని వదలినది. 

			చతుర్లక్షణ వర్ణంతు చతుష్కారణ వర్జితమ్, 

			అప్రహర్ష మనానన్ద మశోకం విగతక్లమమ్. 	8 

			నాలుగు లక్షణములను వదలినది, నాలుగు కారణములను విడచివైచినది, హర్షము, ఆనందము, శోకము, రోగములు అనునవి లేనట్టిది. 

			కాలః సంపద్యతే తత్ర కాల స్తత్ర న వై ప్రభుః, 

			స కాలస్య ప్రభూ రాజన్ స్వర్గస్యాపి తథేశ్వరః. 	9 

			కాలము ఆ పరమాత్మనుండియే ఏర్పడుచున్నది. కాలము ఆ పరమాత్మ విషయమున సమర్థము కాదు. అతడే కాలమునకు ప్రభువు, స్వర్గమునకును ఈశ్వరుడు. 

			ఆత్మకేవలతాం ప్రాప్త స్తత్ర గత్వా న శోచతి, 

			ఈదృశం పరమం స్థానం నిరయా స్తే చ తాదృశాః. 	10 

			ఆత్మ కైవల్యమును పొందినవాడు అందేగి శోకమునందడు. అది యిట్టి పరమస్థానము. ఇక నిరయములు దీనికంటె వేరైనట్టివి. 

			ఏ తే తే నిరయాః ప్రోక్తాః సర్వఏవ యథాతథమ్, 

			తస్య స్థాన వరస్యేహ సర్వే నిరయసంజ్ఞితాః. 	11

			ఇతి శ్రీ మహాభారతే శాన్తిపర్వణి మోక్షధర్మ పర్వణి 
జాపకోపాఖ్యానే అష్టనవత్యధిక శతతమోఽధ్యాయః. 

			ఈ నిర్ణయములన్నియు ఉన్నవున్నట్లు నీకు చెప్పితిని. ఆ శ్రేష్ఠమగు స్థానము దృష్టితో ఇచట తక్కిన వన్నియు నిరయమను పేరు కలవియే. 

			ఇది శ్రీమహాభారతము శాంతి పర్వమున మోక్ష ధర్మ పర్వమున 
జాపకోపాఖ్యానమున నూట తొంబది యెనిమిదవ అధ్యాయము. 

			ఆఖ్యాయికముఖమున జాపకునకు యమాదులు వశ్యులగుదురనియు, అతడు తన్ను, ఇతరులను కూడ తరింపజేయుననియు, అతడు సత్యాదికమును రక్షింప వలయుననియు, దంభాదికమును వదలవలయుననియు రెండధ్యాయములతో నిరూపించుచున్నారు. 

			యుధిష్ఠిర ఉవాచ - యుధిష్ఠిరు డిట్లు పలికెను. 

			కాల మృత్యుయమానాం తే ఇక్ష్వాకో ర్బ్రాహ్మణస్య చ, 

			వివాదో వ్యాహృతః పూర్వం తద్భవాన్ వక్తు మర్హసి. 	1 

			కాలుడు, మృత్యువు, యముడు, ఇక్ష్వాకుడు, బ్రాహ్మణుడు అనువాని సంవాదము ఇంతకుమున్ను ప్రస్తావనకు వచ్చినది. దానిని నీవు వివరించి చెప్పవలయును. 

			భీష్మ ఉవాచ - భీష్ము డిట్లు చెప్పెను. 

			అత్రా ప్యుదాహరన్తీమ మితిహాసం పురాతనమ్, 

			ఇక్ష్వాకోః సూర్యపుత్రస్య యద్వృత్తం బ్రాహ్మణస్య చ. 	2 

			ఇందును ప్రాతకాలపు ఇతిహాసము నొకదానిని చెప్పుకొందురు. అది సూర్యుని కుమారుడగు యమునకు ఇక్ష్వాకువునకు ఒక బ్రాహ్మణునకు నడుమ జరిగినది. 

			కాలస్య మృత్యోశ్చ తథా యద్వృత్తం త న్నిబోధ మే, 

			ప్రథా స తేషాం సంవాదో యస్మిన్ స్థానేఽపి చాభవత్. 	3 

			అట్లే అది కాలమునకు, మృత్యువునకును సంబంధించి జరిగినది. దానిని నా నుండి తెలిసికొనుము. అది యెట్లు జరిగెనో, ఏ స్థానమున జరిగెనో చెప్పెదను. 

			బ్రాహ్మణో జాపకః కశ్చి ద్ధర్మవృత్తో మహాయశాః, 

			షడఙ్గవిన్మహాప్రాజ్ఞః పైప్పలాదిః స కౌశికః. 	4 

			ఒకానొక జాపకుడు ధర్మమైన నడవడి కలవాడు, గొప్ప కీర్తి కలవాడు, ఆరు అంగములతో వేదము నెరిగిన గొప్ప ప్రజ్ఞాశాలి ఉండెడివాడు. అతని పేరు కౌశికుడు. పిప్పలాదుని కుమారుడు. 

			తస్యాపరోక్షం విజ్ఞానం షడఙ్గేషు బభూవ హ, 

			వేదేషు చైవ నిష్ణాతో హిమవత్పాదసంశ్రయః. 	5 

			అతనికి వేదమునంగము లారింటి యందును తత్త్వదర్శనాత్మకమైన విజ్ఞానముండెడిది. వేదములయందును నిష్ణాతుడు. హిమవత్పర్వత సమీపమున నుండెడివాడు. 

			సోద్యం బ్రాహ్మం తప స్తేపే సంహితాం సంయతో జపన్, 

			తస్య వర్షసహస్రం తు నియమేన తథా గతమ్. 	6 

			జ్ఞానసహితముగా అతడు బ్రహ్మమునకు సంబంధించిన తపస్సును, సంహితను జపించుచు, నిష్ఠతో చేసెను. అట్లా నియమముతో అతనికి వేయి యేండ్లు గడచెను. 

			స దేవ్యా దర్శితః సాక్షాత్ ప్రీతాఽస్మీతి తదా కిల, 

			జప్య మావర్తయం స్తూష్ణీం న స తాం కిఞ్చిదబ్రవీత్. 	7 

			సాక్షాత్తు దేవి అతనికి ప్రత్యక్షమై ప్రీతురాలనైతి నని పలికెనట. అతడు జపమును అట్లే చేయుచు ఆమెతో ఏమియు పలుకకుండెను. 

			తస్యానుకంపయా దేవీ ప్రీతా సమభవత్తదా, 

			వేదమాతా తత స్తస్య తజ్జప్యం సమపూజయత్. 	8 

			అతనిపై దయతో దేవి ప్రీతురాలయ్యెను. ఆ వేదమాత అంత నతని జపమును మన్నించెను. 

			సమాప్యజప్య స్తూత్థాయ శిరసా పాదయో స్తదా, 

			పపాత దేవ్యా ధర్మాత్మా వచనం చేద మబ్రవీత్. 	9 

			జపకార్యమును ముగించుకొని లేచి ఆతడు ఆదేవి పాదములపై పడి శిరముతో నమస్కరించెను. ఆ ధర్మాత్ముడు మరియు నిట్లు పలికెను. 

			దిష్ట్యా దేవి ప్రసన్నా త్వం దర్శనం చాగతా మమ, 

			యది చాపి ప్రసన్నాఽసి జప్యే మే రమతాం మనః. 	10 

			దేవీ! అదృష్టవశమున నీవు ప్రసన్నవయితివి. నాకు దర్శనమును కూడ అనుగ్రహించితివి. నీకు నాపై దయగలదేని నా మనస్సు ఈ జపకార్యమునందే రమించు గాక!

			సావిత్ర్యువాచ - సావిత్రీ దేవి యిట్లు పలికెను. 

			కిం ప్రార్థయసి విప్రర్షే కిం చేష్టం కరవాణి తే, 

			ప్రబ్రూహి జపతాం శ్రేష్ఠ సర్వం తత్తే భవిష్యతి. 	11 

			ఓ విప్రర్షీ! నీవేమి కోరెదవు. నీ ఇష్టమును నేను తీర్చెదను. ఓయి జాపకశ్రేష్ఠా! ఆలోచించి చెప్పుము. నీవడిగిన దెల్ల కాగలదు. 

			ఇత్యుక్తః స తదా దేవ్యా విప్రః ప్రోవాచ ధర్మవిత్, 

			జప్యం ప్రతి మమేచ్ఛేయం వర్ధత్వితి పునః పునః. 	12 

			ఆదేవి అట్లు పలుకగా ఆమెతో ధర్మమెరిగిన ఆ విప్రుడు అమ్మా! జపకార్యమును గూర్చిన నా యిచ్ఛ పెరుగుచుండు గాక! అని మరల మరల పలికెను. 

			మనసశ్చ సమాధి ర్మే వర్ధేతాహరహః శుభే, 

			తత్తథేతి తతో దేవీ మధురం ప్రత్యభాషత. 	13 

			'నా మనస్సునియమము ప్రతిదినము పెరుగుచుండవలయును' అని పలుకగా ఆదేవి అది యట్లే యగుగాక అని మధురముగా బదులు పలికెను. 

			ఇదం చైవాపరం ప్రాహ దేవీ తత్ప్రియకామ్యయా, 

			నిరయం నైవ యాతా త్వం యత్ర యాతా ద్విజర్షభాః. 	14 

			మరియు నాదేవి అతనికి ప్రియము చేయుకోరిక కలదియై మరియొక మాట చెప్పెను. నాయనా! శ్రేష్ఠులగు ద్విజులు కూడ పోయెడు నిరయమునకు నీవు ఎన్నటికిని పోకుందువు.

			యాస్యసి బ్రహ్మణః స్థాన మనిమిత్త మనిన్దితమ్, 

			సాధయే భవితా చైత ద్యత్త్వయాఽహ మిహార్థితా. 	15 

			పునరావృత్తియు, ఏదోషములును లేనిది యగు బ్రహ్మ స్థానమునకు నీవరుగుదువు. నన్ను నీవు కోరిన విధముగా నేను దీనిని సాధింతును. నీవట్లు అగుదువు. 

			నియతో జప చైకాగ్రో ధర్మ స్త్వాం సముపైష్యతి, 

			కాలో మృత్యు ర్యమ శ్చైవ సమాయాస్యన్తి తేఽన్తికమ్. 	16 

			భవితా చ వివాదోఽత్ర తవ తేషాం చ ధర్మతః. 

			నియమము కలవాడవు, నిశ్చలబుద్ధి కలవాడవునై జపము చేయుము. ధర్మదేవత నీకడకు వచ్చును. కాలుడు, మృత్యువు, యముడు నీకడకు వత్తురు. ఈ విషయమున వారికి నీతో ధర్మమునకు సంబంధించిన వివాదము కలుగును. 

			భీష్మ ఉవాచ - భీష్ము డిట్లు పలికెను. 

			ఏవ ముక్త్వా భగవతీ జగామ భవనం స్వకమ్.	 17 

			బ్రాహ్మణోఽపి జప న్నాస్తే దివ్యం వర్షశతం తథా, 

			సదా దాన్తో జితక్రోధః సత్యసంధోఽ నసూయకః.	18 

			ఇట్లు పలికి ఆ భగవతి తన భవనమున కరిగెను. బ్రాహ్మణుడును ఎల్లవేళల ఇంద్రియ నిగ్రహము కలవాడు, క్రోధమును జయించినవాడు, సత్యమునందు పట్టుదల కలవాడు, అసూయ లేనివాడునై దేవతల వేయి యేండ్లు జపించుచుండెను. 

			సమాప్తే నియమే తస్మిన్నథ విప్రస్య ధీమతః, 

			సాక్షాత్ప్రీత స్తదా ధర్మో దర్శయామాస తం ద్విజమ్. 	19 

			ధీమంతుడగు ఆవిప్రుని ఆనియమము ముగియగా ప్రీతినొందిన ధర్ముడు స్వయముగా ఆ బ్రాహ్మణునకు సాక్షాత్కరించెను. 

			ధర్మ ఉవాచ - ధర్ము డిట్లు పలికెను. 

			ద్విజాతే పశ్య మాం ధర్మ మహం త్వాం ద్రష్టుమాగతః,

			 జప్యస్యాస్య ఫలం యత్తత్సంప్రాప్తం తచ్చ మే శృణు. 	20 

			ఓయి బ్రాహ్మణా! ధర్ముడను నన్ను చూడుము. నిన్ను చూచుటకై నేను వచ్చితిని. నీవు పొందిన ఈ జపకార్య ఫలమెట్టిదో చెప్పెదను, వినుము.

			జితా లోకా స్త్వయా సర్వే యే దివ్యా యే చ మానుషాః, 

			దేవానాం నిలయాన్ సాధో సర్వానుత్క్రమ్య యాస్యసి. 	21 

			దేవతలకు, మానవులకు చెందిన లోకముల నన్నింటిని నీవు గెలిచితివి. దేవలోకముల నన్నింటిని దాటి నీవు పైకి అరిగెదవు. 

			ప్రాణత్యాగం కురు మునే గచ్ఛ లోకాన్ యథేప్సితాన్, 

			త్యక్త్వాత్మనః శరీరం చ తతో లోకా నవాప్స్యసి. 	22 

			ఓ మునీ! ప్రాణత్యాగమొనరింపుము. కోరిన లోకముల కరుగుము. నీ శరీరమును వదలివైచి అటుపై లోకములను పొందెదవు. 

			బ్రాహ్మణ ఉవాచ - బ్రాహ్మణు డిట్లు పలికెను. 

			కింను లోకై ర్హిమే ధర్మ గచ్ఛ త్వం చ యథాసుఖమ్, 

			బహుదుఃఖ సుఖం దేహం నోత్సృజేయ మహం ప్రభో. 	23 

			ధర్ముడా! నాకు లోకములతో పనియేమి? నీవు సుఖముగా నరుగుము. జాపకుడనైన నేను పెక్కు సుఖదుఃఖములుగల మరియొక దేహమును, ప్రభూ! కల్పించుకొనను. 

			ధర్మ ఉవాచ - ధర్ము డిట్లు పలికెను. 

			అవశ్యం భోః శరీరం తే త్యక్తవ్యం మునిపుఙ్గవ, 

			స్వర్గ మారోహ భో విప్ర కిం వా వై రోచతేఽనఘ. 	24 

			ఓ ముని పుంగవా! నీవు తప్పక శరీరమును వదలవలయును. ఓ విప్రా! నీ కిష్టమైనచో స్వర్గము నధిరోహింపుము. 

			బ్రాహ్మణ ఉవాచ - బ్రాహ్మణు డిట్లనెను. 

			న రోచయే స్వర్గమహం వినా దేహ మహం విభో, 

			గచ్ఛ ధర్మ న మే శ్రద్ధా స్వర్గం గన్తుం వినాత్మనా. 	25 

			ధర్మా! ఈ ఆత్మలేని స్వర్గమును నే నిష్టపడను. నీవు వెళ్లు. ఆత్మలేక స్వర్గమునకు పోవు శ్రద్ధ నాకు లేదు. 

			ధర్మ ఉవాచ - ధర్ము డిట్లనెను. 

			అలం దేహే మనః కృత్వా త్యక్త్వా దేహం సుఖీ భవ, 

			గచ్ఛ లోకా నరజసో యత్ర గత్వా న శోచసి. 	26 

			ఓయి! దేహమునందు మనసుపెట్టకు. దేహమును వదలి సుఖవంతుడవు కమ్ము. ఎందేగి శోకింపకుందువో అట్టి పాపములేని లోకముల కరుగుము. 

			బ్రాహ్మణ ఉవాచ - బ్రాహ్మణు డిట్లు పలికెను. 

			రమే జపన్ మహాభాగ కిం ను లోకైః సనాతనైః, 

			సశరీరేణ గన్తవ్యం మయా స్వర్గం నవా విభో. 	27 

			పుణ్యాత్ముడా! నేను జపించుచు ఆనందమందుచున్నాను. ఇంక సనాతనము లగు లోకములతో నాకు పని యేమి? దేహముతో నేను స్వర్గమునకు పోవలయును. లేదా ఆ స్వర్గము నాకు వలదు. 

			ధర్మ ఉవాచ - ధర్ము డిట్లనెను. 

			యది త్వం నేచ్ఛసే త్యక్తుం శరీరం పశ్య వై ద్విజ, 

			ఏష కాల స్తథా మృత్యు ర్యమశ్చ త్వాముపాగతాః. 	28 

			నీవు శరీరమును వదలగోరవేని, ఓ ద్విజా! చూడు ఇదిగో కాలుడు, మృత్యువు, యముడు నీకడకు వచ్చి యున్నారు. 

			భీష్మ ఉవాచ - భీష్ము డనెను. 

			అథ వైవస్వతః కాలో మృత్యుశ్చ త్రితయం విభో, 

			బ్రాహ్మణం తం మహాభాగ ముపగమ్యేద మబ్రవీత్. 	29 

			అంత యముడు, కాలుడు, మృత్యువునను మువ్వురును ఆ పుణ్యాత్ముడగు బ్రాహ్మణుని సమీపించి యిట్లు పలికిరి. 

			యమ ఉవాచ - యము డిట్లనెను. 

			తపసోఽస్య సుతప్తస్య తథా సుచరితస్య చ, 

			ఫలప్రాప్తి స్తవ శ్రేష్ఠా యమోఽహం త్వా ముపబ్రువే. 	30 

			నీవు చక్కగా ఆచరించిన తపస్సునకు, మంచి నడవడికి చక్కని ఫలము దొరకుట మేలైనది. నేను యముడను. నిన్ను పలుకరించుచున్నాను. 

			కాల ఉవాచ - కాలు డిట్లనెను. 

			యథావదస్య జప్యస్య ఫలం ప్రాప్త మనుత్తమమ్, 

			కాల స్తే స్వర్గ మారోఢుం కాలోఽహం త్వా ముపాగతః. 	31 

			నీవు నియమము తప్పక చేసిన జపమునకు మేలైన ఫలము పొందవలయును. ఇది నీవు స్వర్గ మెక్కుటకు తగిన కాలము. నేను కాలుడను. నీకడకు వచ్చితిని. 

			మృత్యు రువాచ - మృత్యు విట్లనెను. 

			మృత్యుం మాం విద్ధి ధర్మజ్ఞ రూపిణం స్వయ మాగతమ్, 

			కాలేన చోదితో విప్ర త్వామితో నేతు మద్య వై. 	32 

			ఓ ధర్మజ్ఞా! నన్ను మృత్యువుగా నెరుగుము. రూపము ధరించి స్వయముగా వచ్చితిని. కాలుడు ప్రేరణ చేయగా నిన్నిటనుండి కొనిపోవుటకై నేడు నీకడకు వచ్చితిని. 

			బ్రాహ్మణ ఉవాచ - బ్రాహ్మణు డిట్లనెను. 

			స్వాగతం సూర్య పుత్రాయ కాలాయ చ మహాత్మనే, 

			మృత్యవే చాథ ధర్మాయ కిం కార్యం కరవాణి వః. 	33 

			సూర్యపుత్రునకు, మహాత్ముడగు కాలునకు, మృత్యువునకు, ధర్మునకు స్వాగతము. నేను మీకేమి చేయుదును? 

			భీష్మ ఉవాచ - భీష్ము డిట్లు పలికెను. 

			అర్ఘ్యం పాద్యం చ దత్త్వా స తేభ్య స్తత్ర సమాగమే, 

			అబ్రవీ త్పరమ ప్రీతః స్వశక్త్యా కింకరోమి వః. 	34 

			అంత నతడు వారికి అర్ఘ్యమును పాద్యమును ఒసగి పరమ ప్రీతితో ఇట్లు పలికెను. నా శక్తితో నేను మీకేమి చేయగలవాడను? 

			తస్మిన్నే వాథ కాలే తు తీర్థయాత్రా ముపాగతః, 

			ఇక్ష్వాకు రగమ త్తత్ర సమేతా యత్ర తే విభో. 	35 

			అదే సమయమున వారు కూడియున్న చోటికి తీర్థయాత్రలు చేయుచున్న ఇక్ష్వాకుడను రాజు వచ్చెను. 

			సర్వానేవ తు రాజర్షిః సంపూజ్యాథ ప్రణమ్య చ,

			 కుశల ప్రశ్న మకరోత్ సర్వేషాం రాజసత్తమః. 	36 

			అంత నారాజర్షి, రాజులలో శ్రేష్ఠుడు వారందరిని పూజించి ప్రణమిల్లి కుశల ప్రశ్న మడిగెను. 

			తస్మై సోఽథాసనం దత్త్వా పాద్యమర్ఘ్యం తథైవ చ, 

			అబ్రవీ ద్ర్బాహ్మణో వాక్యం కృత్వా కుశల సంవిదమ్. 	37 

			ఆ బ్రాహ్మణుడును అతని కాసన మొసగి అర్ఘ్యమును, పాద్యమును ఇచ్చి కుశల ప్రశ్న మడిగి యిట్లు పలికెను. 

			స్వాగతం తే మహారాజ బ్రూహి యద్య దిహేచ్ఛసి, 

			స్వశక్త్యా కిం కరోమీహ తద్భవాన్ ప్రబ్రవీతు మామ్. 	38 

			ఓ మహారాజా! నీకు స్వాగతము. ఏదేది కోరుదువో దానిని చెప్పుము. నా శక్తి మేరకు నేనేమి చేయుదునో నీవు పలుక వలయును. 

			రాజోవాచ - రాజిట్లు పలికెను. 

			రాజాఽహం బ్రాహ్మణ శ్చ త్వం యదా షట్కర్మసంస్థితః, 

			దదాని వసు కించిత్తే ప్రథితం త ద్వదస్వ మే. 	39 

			నేను రాజను. నీవు ఆరుకర్మములందు నిష్ఠకల బ్రాహ్మణుడవు. నీకు మేలైన ధన మిత్తును. ఏమేమి కోరెదవో చెప్పుము. 

			బ్రాహ్మణ ఉవాచ - బ్రాహ్మణు డిట్లనెను. 

			ద్వివిధా బ్రాహ్మణా రాజన్ ధర్మశ్చ ద్వివిధః స్మృతః, 

			ప్రవృత్తాశ్చ నివృత్తాశ్చ నివృత్తోఽ హం ప్రతిగ్రహాత్. 	40 

			రాజా! బ్రాహ్మణు లిరుతెరగులవారు. ధర్మము కూడ రెండువిధములైనదిగా జనులు భావింతురు. ప్రవృత్తులు, నివృత్తులు అని ఆ రెండు విధముల వారు. నేను పుచ్చుకొనుట అను కర్మమునుండి మరలినవాడను. 

			తేభ్యః ప్రయచ్ఛ దానాని యే ప్రవృత్తా నరాధిప, 

			అహం న ప్రతిగృహ్ణామి కిమిష్టం కిం దదామి తే.

			బ్రూహి త్వం నృపతిశ్రేష్ఠ తపసా సాధయామి కిమ్. 	41 

			ఎవరు ప్రవృత్తిధర్మముకలవారో, రాజా! దానములు వారి కొసగుము. నేను నీ నుండి యేదియు గ్రహింపను. నీకేది యిష్టమో దాని నొసగెదను. అడుగుము. దేనిని తపస్సుతో సాధింతునో చెప్పుము. 

			రాజోవాచ - రాజిట్లనెను. 

			క్షత్రియోఽహం న జానామి దేహీతి వచనం క్వచిత్, 

			ప్రయచ్ఛ యుద్ధ మిత్యేవం వాదినః స్మో ద్విజోత్తమ. 	42 

			నేను క్షత్రియుడను. దేహి(ఇమ్ము) అను పదము నెందును ఎరుగను. మాకు యుద్ధ మొసగుమని మాత్రమే పలుకువారము. 

			బ్రాహ్మణ ఉవాచ - బ్రాహ్మణు డిట్లనెను. 

			తుష్యసి త్వం స్వధర్మేణ తథా తుష్టా వయం నృప, 

			అన్యోన్యస్యాన్తరం నాస్తి యదిష్టం తత్సమాచర. 	43 

			నృపా! నీవు నీ ధర్మముతో తుష్టుడవగుచున్నావు. మేమును అట్లే. మన యిరువురకు భేదము లేదు. నీకేది యిష్టమో దాని నాచరింపుము. 

			రాజోవాచ - రాజిట్లనెను. 

			స్వశక్త్యాఽహం దదానీతి త్వయా పూర్వ ముదాహృతమ్, 

			యాచే త్వాం దీయతాం మహ్యం జప్యస్యాస్య ఫలం ద్విజ. 	44 

			నా శక్తి మేర కిత్తునని నీవు ఇంతకు ముందు పలికితివి. కనుక నిన్ను అడుగుచున్నాను. నాకు నీ జపక్రియా ఫలము నొసగుము. 

			బ్రాహ్మణ ఉవాచ - బ్రాహ్మణు డిట్లు పలికెను. 

			యుద్ధం మమ సదా వాణీ యాచతీతి వికత్థసే, 

			న చ యుద్ధం మయా సార్థం కిమర్థం యాచసే నృప. 	45 

			నా వాక్కు ఎల్లవేళల యుద్ధమునే కోరునని గొప్పలు పలికితివి. నాతో పాటు యుద్ధము నేల కోరుకొనవు? 

			రాజోవాచ - రాజిట్లు పలికెను. 

			వాగ్వజ్రా బ్రాహ్మణాః ప్రోక్తాః క్షత్రియా బాహుజీవినః, 

			వాగ్యుద్ధం తదిదం తీవ్రం మమ విప్ర త్వయా సహ. 	46 

			బ్రాహ్మణులు వాక్కులే వజ్రముగా గలవారందురు. క్షత్రియులు బాహువులతో బ్రదుకువారు. ఆ ఈ తీవ్రమగు వాగ్యుద్ధము నీతో నాకు నగుచున్నది. 

			బ్రాహ్మణ ఉవాచ - బ్రాహ్మణు డిట్లనెను. 

			సైవాద్యాపి ప్రతిజ్ఞా మే స్వశక్త్యా కిం ప్రదీయతామ్, 

			బ్రూహి దాస్యామి రాజేన్ద్ర విభవే సతి మాచిరమ్. 	47 

			రాజేంద్రా! ఇప్పటికిని నా ప్రతిజ్ఞ అదియే. నా శక్తి మేరకు ఏమి ఈయవలయును చెప్పు ఇత్తును. విభవము ఉండగా ఆలసింపరాదు.

			 రాజోవాచ - రాజిట్లనెను. 

			యత్తద్వర్షశతం పూర్ణం జప్యం వై జపతా త్వయా, 

			ఫలం ప్రాప్తం తత్ప్రయచ్ఛ మమ దిత్సు ర్భవాన్ యది. 	48

			నీవు నాకు దానమొసగు కోరిక కలవాడవైనచో నిండు నూరేండ్లు నీవు చేసిన జపము ఫలమును నాకొసగుము. 

			బ్రాహ్మణ ఉవాచ - బ్రాహ్మణు డిట్లనెను. 

			పరమం గృహ్యతాం తస్య ఫలం యజ్జపితం మయా, 

			అర్ధం త్వమవిచారేణ ఫలం తస్య హ్యవాప్నుహి. 	49 

			నేను చేసిన జపముయొక్క పరమ ఫలము నందలి సగమును నీవు విచారింపక గ్రహింపుము. 

			అథవా సర్వ మేవేహ మామకం జాపకం ఫలమ్, 

			రాజన్ ప్రాప్నుహి కామం త్వం యది సర్వ మిహేచ్ఛసి. 	50 

			లేదా నా జపఫలము మొత్తమును, రాజా నీవు కోరిన యెడల కైకొనుము. 

			రాజోవాచ - రాజిట్లనెను. 

			కృతం సర్వేణ భద్రం తే జప్యం యద్యాచితం మయా, 

			స్వస్తి తేఽస్తు గమిష్యామి కిఞ్చ తస్యఫలం వద. 	51 

			మొత్తము జపఫలము, నేనడిగినది నాకు అక్కరలేదు. నీకు మేలగుగాక! నేను పోయి వచ్చెదను. కాని దాని ఫలమేమో నాకు చెప్పుము. 

			బ్రాహ్మణ ఉవాచ - బ్రాహ్మణు డిట్లనెను. 

			ఫలప్రాప్తిం న జానామి దత్తం యజ్జపితం మయా, 

			అయం ధర్మశ్చ కాలశ్చ యమో మృత్యుశ్చ సాక్షిణః. 	52 

			నేను జపించిన దాని ఫలమును గూర్చి నేనెఱుగను. నీకిచ్చితిని. ఈ ధర్ముడు, కాలుడు, యముడు, మృత్యువు దీనికి సాక్షులు. 

			రాజోవాచ - రాజనెను. 

			అజ్ఞాత మస్య ధర్మస్య ఫలం కిం మే కరిష్యతి, 

			ఫలం బ్రవీషి ధర్మస్య న చేజ్జప్యకృతస్య మామ్ 

			ప్రాప్నోతు తత్ఫలం విప్రో నాహ మిచ్ఛే ససంశయమ్. 	53 

			తెలియని ఈ ధర్మపు ఫలము నాకేమి యొరిగించును. ఈ జపము చేసిన ధర్మపు ఫలమును నాకు చెప్పవేని ఆ ఫలము విప్రుడవగు నిన్నే చేరుగాక. సంశయముతో కూడిన దానిని నేను కోరను. 

			బ్రాహ్మణ ఉవాచ - బ్రాహ్మణు డిట్లు పలికెను. 

			నాదదేఽపరవక్తవ్యం దత్తం చాస్యఫలం మయా, 

			వాక్యం ప్రమాణం రాజర్షే మమాద్య తవ చైవ హి. 	54 

			చెప్పవలసిన మరియొక మాట నాకు లేదు. దీని ఫలమును నేను నీ కిచ్చి వైచితిని. రాజర్షీ! నీకు గాని నాకు గాని మాటయే ప్రమాణము. 

			నాభిసంధి ర్మయా జప్యే కృత పూర్వః కదాచన, 

			జప్యస్య రాజశార్దూల కథం వేత్స్యా మ్యహం ఫలమ్. 	55 

			రాజా! నేను మునుపెన్నడు ఈ జపమునకు ఫలము పై కోరిక పెట్టలేదు. అట్టియెడ ఈ జపము ఫలమేమో నాకెట్లు తెలియును? 

			దదస్వేతి త్వయా చోక్తం దదానీతి మయా తథా, 

			న వాచం దూషయిష్యామి సత్యం రక్ష స్థిరో భవ. 	56 

			ఇమ్మని నీవంటివి. ఇత్తునని నేను పలికితిని. మాటను చెడగొట్ట జాలను. సత్యమును రక్షింపుము. స్థిరుడవు కమ్ము. 

			అథైవం వదతో మేఽద్య వచనం న కరిష్యసి, 

			మహానధర్మో భవితా తవ రాజన్ మృషా కృతః. 	57 

			ఇట్లు పలుకుచున్న నా మాటను నీవు పాటింపకున్నచో, నాకు అసత్యదోషము కల్పించునీకు గొప్ప అధర్మము కలుగును. 

			న యుక్తం తు మృషా వాణీ త్వయా వక్తు మరిందమ, 

			తథా మయాప్యభిహితం మిథ్యా కర్తుం న శక్యతే. 	58 

			ఓ అరిమర్దనా! నీవు నీ మాటను పొల్లు చేయుట తగదు. అట్లే నేనును పలికిన దానిని కాదనజాలను. 

			సంశ్రుతం చ మయా పూర్వం దదానీ త్యవిచారితమ్, 

			తద్గృహ్ణీ ష్వావిచారేణ యది సత్యే స్థితో భవాన్. 	59 

			నేను ఏమియు విచారింపక ఇత్తునని పూర్వము మాట యిచ్చితిని. నీవును మాటపై నిలుచువాడ వైనచో సంకోచింపక దానిని గ్రహింపుము. 

			ఇహా గమ్య హి మాం రాజన్ జాప్యం ఫల మయాచథాః, 

			తన్మే నిసృష్టం గృహ్ణీష్వ భవ సత్యే స్థిరోఽపి చ. 	60 

			నీ విచటకు వచ్చి, రాజా! నన్ను ఫలమును కోరితివి. నేను దాని నొసగితిని. గ్రహింపుము. మాటపై గట్టిగా నిలబడుము. 

			నాయం లోకోఽస్తి నపరో నచ పూర్వాన్ సతారయేత్, 

			కుత ఏవ జనిష్యాంస్తు మృషా వాద పరాయణః. 	61 

			కల్లలాడుటయే పని యైనవానికి ఈలోకము గాని, పరలోకము గాని లేదు. అతడు తనమునుపటి వంశమువారిని తరింపజేయుడు. ఇక పుట్టబోవు వారి సంగతి చెప్పనేల? 

			నయజ్ఞ ఫల దానాని నియమా స్తారయన్తి హి, 

			యథా సత్యం పరే లోకే తథేహ పురుషర్షభ. 	62 

			ఓయి పురుషవరా! సత్యము పరలోకమున తరింపజేయునట్లు, యజ్ఞ ఫలదానములు నియమములు తరింపజేయ జాలవట! 

			తపాంసి యాని చీర్ణాని చరిష్యన్తి చ యత్తపః, 

			శతైః శతసహస్రైశ్చ తైః సత్యాన్న విశిష్యతే. 	63 

			ఇంతకు మునుపు చేసిన తపములు, ఇటుపై చేయబోవు తపములు, వందలు, వందల వేలు అయినను సత్యము కంటె మించవు. 

			సత్య మేకాక్షరం బ్రహ్మ సత్య మేకాక్షరం తపః, 

			సత్య మేకాక్షరో యజ్ఞః సత్య మేకాక్షరం శ్రుతమ్. 	64 

			సత్యము సాటిలేని, వినాశము లేని బ్రహ్మము. సత్యము ఏకాక్షరమగు తపము. సత్య మేకాక్షరమగు యజ్ఞము. సత్యము ఏకాక్షరమగు జ్ఞానము. 

			సత్యం వేదేషు జాగర్తి ఫలం సత్యే పరం స్మృతమ్, 

			సత్యా ద్ధర్మో దమశ్చైవ సర్వం సత్యే ప్రతిష్ఠితమ్. 	65 

			సత్యము వేదములయందు మేల్కొని యుండును. సత్యమునందలి ఫలము పరమమైనది. సత్యమువలన ధర్మము దమము కలుగును. సత్యము నందంతయు నెలకొని యున్నది. 

			సత్యం వేదా స్తథాఙ్గాని సత్యం విద్యా స్తథా విధిః, 

			వ్రతచర్యా తథా సత్య మోఙ్కారః సత్య మేవచ.	 66 

			వేదములు, అంగములు, విద్యలు, విధులు, వ్రతచర్యలు అన్నియు సత్యమే. ఓంకారము కూడ సత్యస్వరూపమే. 

			ప్రాణినాం జననం సత్యం సత్యం సన్తతి రేవ చ, 

			సత్యేన వాయు రభ్యేతి సత్యేన తపతే రవిః. 	67 

			ప్రాణుల పుట్టుక, సంతానము అనునదంతయు సత్యస్వరూపమే. సత్యముచేతనే వాయువు కదలుచున్నది. సత్యము చేతనే సూర్యుడు వెలుగొందుచున్నాడు. 

			సత్యేన చాగ్ని ర్దహతి స్వర్గః సత్యే ప్రతిష్ఠితః, 

			సత్యం యజ్ఞ స్తపో వేదాః స్తోభా మన్త్రాః సరస్వతీ. 	68 

			సత్యముచేతనే అగ్ని కాలుచున్నది. సత్యమునందే స్వర్గము ప్రతిష్ఠ నొందుచున్నది. సత్యమే యజ్ఞము, తపస్సు, వేదములు, స్తోభములు, మంత్రములు, సరస్వతియు. 

			తులా మారోపితో ధర్మః సత్యం చైవేతి నఃశ్రుతమ్, 

			సమకక్షాం తులయతో యతః సత్యం తతోఽధికమ్. 	69 

			ధర్మమును సత్యమును తులపై నుంచిరని మేము వినియుంటిమి. తూచుటకై చేసిన ఆ పనిలో సత్యమున్న వైపే మొగ్గు చూపినది. 

			యతో ధర్మ స్తతః సత్యం సర్వం సత్యేన వర్ధతే, 

			కిమర్థ మనృతం కర్మ కర్తుం రాజం స్త్వ మిచ్ఛసి. 	70 

			ధర్మ మెటు వైపున నుండునో సత్య మచటనే యుండును. సర్వమును సత్యము చేతనే వృద్ధి పొందును. రాజా! అసత్యమగు కర్మము నాచరింపగోరుదు వేల? 

			సత్యే కురు స్థిరం భావం మా రాజ న్ననృతం కృథాః, 

			కస్మాత్త్వ మనృతం వాక్యం దేహీతి కురుషేఽశుభమ్. 	71 

			రాజా! సత్యమున స్థిరభావమును చేయుము. అనృతము చేయకుము. ‘ఇమ్ము’ అను వాక్యమును అశుభము, అనృతము అయినదిగా ఏల చేయుదువు? 

			యది జప్యఫలం దత్తం మయా నైషిష్యసే నృప, 

			ధర్మేభ్యః సంపరిభ్రష్టో లోకా ననుచరిష్యసి. 	72 

			నేను జపఫలము నొసగగా నీవు దానిని అంగీకరింప కుందువేని ధర్మములనుండి పరిభ్రష్టుడవై పాపలోకములకు పోవుదువు. 

			సంశ్రుత్య యో న దిత్సేత యాచిత్వా యశ్చ నేచ్ఛతి, 

			ఉభా వనృతకా వేతౌ నమృషా కర్తుమర్హసి. 	73 

			మాటయిచ్చి ఈయగోరనివాడు, అడుగుకొని పుచ్చుకొనగోరనివాడు - ఈ యిరువురును అబద్ధాల కోరులే యగుదురు. కనుక అసత్యము చేయగోరకుము. 

			రాజోవాచ - రాజు పలికెను. 

			యోద్ధవ్యం రక్షితవ్యం చ క్షత్రధర్మః కిల ద్విజ, 

			దాతారః క్షత్రియాః ప్రోక్తా గృహ్ణీయాం భవతః కథమ్. 	74 

			పోరొనర్చుట, రక్షించుట అనునవి కదా క్షత్రధర్మములు. రాజులు దాతలని చెప్పబడుదురు. అట్టి నేను నీనుండి యెట్లు గ్రహింతును? 

			బ్రాహ్మణ ఉవాచ - బ్రాహ్మణు డిట్లు పలికెను. 

			నచ్ఛందయామి తే రాజ న్నాపి తే గృహ మావ్రజమ్, 

			ఇహాగమ్యతు యాచిత్వా న గృహీషే పునః కథమ్. 	75 

			రాజా! నేను నీ యింటికి రాలేదు. నన్నడుగుమని ఒత్తిడి చేయలేదు. నీవై యిచటకు వచ్చి, అడిగి, గ్రహింపవిది యేమి? 

			ధర్మ ఉవాచ - ధర్ము డిట్లనెను. 

			అవివాదోఽస్తు యువయో ర్విత్తం మాం ధర్మ మాగతమ్, 

			ద్విజో దానఫలై ర్యుక్తో రాజా సత్యఫలేన చ. 	76 

			మీ యిరువురకు వివాదమింక వలదు. ఇటకు వచ్చిన ధర్మునిగా మీరిరువురు నన్నెరుగుడు. ఈ ద్విజుడు దానఫలములను, రాజు సత్యఫలములను పొందుదురు గాక!

			స్వర్గ ఉవాచ - స్వర్గ మిట్లనెను. 

			స్వర్గం మాం విద్ధి రాజేన్ద్ర రూపిణం స్వయమాగతమ్, 

			అవివాదోఽస్తు యువయో రుభౌ తుల్యఫలౌ యువామ్ .	 77 

			రాజేంద్రా! నన్ను రూపము తాల్చి స్వయముగా వచ్చిన స్వర్గముగా నెరుగుడు. మీ యిరువురకు వివాదము లేకుండుగాక! ఇద్దరు సమానమగు ఫలము కలవారగుదురు గాక! 

			రాజోవాచ - రాజిట్లు పలికెను. 

			కృతం స్వర్గేణ మే కార్యం గచ్ఛ స్వర్గం యథాగతమ్, 

			విప్రో యదీచ్ఛతే గన్తుం చీర్ణం గృహ్ణాతు మే ఫలమ్ . 	78 

			నాకు స్వర్గముతో పని తీరిపోయినది. స్వర్గమా! నీవు నీ స్వర్గమునకు వచ్చినట్లే యరుగుము. ఈ విప్రు డచటికి పోగోరునేని నేను కూడబెట్టిన ఫలమును గ్రహించుగాక! 

			బ్రాహ్మణ ఉవాచ - బ్రాహ్మణుడు పలికెను. 

			బాల్యే యది స్యాదజ్ఞానా న్మయా హస్తః ప్రసారితః, 

			నివృత్తలక్షణం ధర్మ ముపాసే సంహితం జపన్ . 	79 

			చిన్ననాడు తెలియక ఒకవేళ నేను చేయి చాచితినేమో! ఇప్పుడు నివృత్తి లక్షణముగల ధర్మమును, మంత్రమును జపించుచు, ఉపాసించుచున్నాను.

			నివృత్తం మాం చిరా ద్రాజన్ విప్ర లోభయసే కథమ్,

			స్వేన కార్యం కరిష్యామి త్వత్తో నేచ్ఛే ఫలం నృప.

			తపః స్వాధ్యాయశీలోఽహం నివృత్తశ్చ ప్రతిగ్రహాత్. 	80 

			రాజా! ప్రతిగ్రహమునుండి మరల నన్నూరక ఊరింతువేల? నా పనిని నాయంత నేను చేసికొనగలను. నీనుండి ఫలము నపేక్షింపను. తపస్సు, వేదాధ్యయనము అనునవి శీలముగా గల నేను ప్రతిగ్రహమునుండి మరలితిని. 

			రాజోవాచ - రాజు ఇట్లనెను. 

			యది విప్ర విసృష్టం తే జప్యస్య ఫల ముత్తమమ్, 

			ఆవయో ర్యత్ఫలం కిఞ్చిత్సహితం నౌ తదస్త్విహ . 	81 

			విప్రా! నీవు నీ జపఫలమును ఉత్తమమైన దానిని ఇచ్చివేసితివి. కనుక మన యిరువురి ఆ ఫలము ఇచట కూడినది యగుగాక! 

			ద్విజాః ప్రతిగ్రహే యుక్తా దాతారో రాజవంశజాః, 

			యది ధర్మః శ్రుతో విప్ర సహైవ ఫలమస్తు నౌ . 	82 

			బ్రాహ్మణులు దానము పుచ్చుకొనుట కర్హులు. రాజవంశము వారు దాతలు, ఓ విప్రా! ఈ ధర్మము నీచెవిని బడియున్నచో మనయిరువురి ఫలము కలిసియే ప్రవర్తిల్లును గాక! 

			మా వా భూత్సహభోజ్యం నౌ మదీయం ఫల మాప్నుహి, 

			ప్రతీచ్ఛ మత్కృతం ధర్మం యది తే మయ్యనుగ్రహః .	83 

			అది యట్లు మన యిరువురము కలిసి అనుభవించెడిది కాకున్నచో నాదైన ధర్మఫలమును నీవు పొందుము. నాయందనుగ్రహము ఉన్నచో నేను చేసిన ధర్మములు స్వీకరింపుము. 

			భీష్మ ఉవాచ - భీష్ము డిట్లు చెప్పెను. 

			తతో వికృతరూపౌ ద్వౌ పురుషౌ సముపస్థితౌ, 

			గృహీత్వాఽన్యోన్య మావేష్ట్య కుచైలా వూచతు ర్వచః . 	84 

			అంత నచటికి వికృతరూపులగు పురుషు లిరువురు వచ్చిరి. వారి నొకరి నొకరు చుట్టబెట్టుకొని లాగుకొనుచు చినుగు గుడ్డలవారై యిట్లు పలికిరి. 

			న మే ధారయసీ త్యేకో ధారయామీతి చాపరః, 

			ఇహాస్తి నౌ వివాదోఽయ మయం రాజానుశాసకః . 	85 

			నీవు నాకప్పుపడలేదని యొకడు, పడితినని మరియొకడు పలుకుచు ఇదిగో మాకీ వివాదము కలిగినది. ఇతడు ధర్మమును శాసించు రాజు - అనుచు వచ్చిరి. 

			సత్యం బ్రవీమ్యహ మిదం న మే ధారయతే భవాన్, 

			అనృతం వద సీహ త్వ మృణం తే ధారయా మ్యహమ్. 	86 

			నేను సత్యము పలుకుచున్నాను. నీవు నాకు ఋణపడియుండలేదు. నీవు అబద్ధము పలుకుచున్నావు. నేను నీకు అప్పుపడియున్నాను.” 

			తావుభౌ సుభృశం తప్తౌ రాజాన మిద మూచతుః, 

			పరీక్ష్య త్వం యథా స్యావో నావా మిహ విగర్హితా. 	87 

			వారిద్దరు మిక్కిలి ఉడికిపోవుచున్నవారై రాజుతో ఇట్లనిరి. నీవు పరీక్షించి మే మిరువురము నిందనొందకుండు విధమును చేయవలయును. 

			విరూప ఉవాచ - విరూపు డిట్లనెను. 

			ధారయామి నరవ్యాఘ్ర వికృతస్యేహ గోఃఫలమ్, 

			దదతశ్చన గృహ్ణాతి వికృతో మే మహీపతే . 	88 

			రాజా! ఈ వికృతునకు నేను జపఫలమును అప్పుపడితిని. ఈ వికృతుడు నేను ఇచ్చుచుండగా గ్రహింపకున్నాడు.

			వికృత ఉవాచ - వికృతు డిట్లనెను. 

			నమే ధారయతే కిఞ్చి ద్విరూపోఽయం నరాధిప, 

			మిథ్యా బ్రవీత్యయం హి త్వాం సత్యాభాసం నరాధిప. 	89 

			రాజా! ఈ విరూపుడు నాకేమియు అప్పుపడలేదు. పైకి సత్యమువలె కన్పట్టు అబద్ధమును నీతో పలుకుచున్నాడు. 

			రాజోవాచ - రాజిట్లనెను. 

			విరూప కిం ధారయతే భవా నస్య బ్రవీతు మే, 

			శ్రుత్వా తథా కరిష్యేఽ హ మితి మే ధీయతే మనః . 	90 

			ఏమోయి విరూపా! నిజము చెప్పుము. నీవు ఈతనికి అప్పుపడితివా? అది విని నేను చేయవలసిన దానిని చేసెదను. నామనసిట్లు భావించుచున్నది. 

			విరూప ఉవాచ - విరూపు డిట్లనెను. 

			శృణు ష్వావహితో రాజన్ యథైతద్ధారయామ్యహమ్, 

			వికృతస్యాస్య రాజర్షే నిఖిలేన నరాధిప . 	91 

			ఓ రాజర్షీ! ఈ వికృతునకు నేనెట్లు ఋణపడితినో అంతయు చెప్పెదను. శ్రద్ధగా వినుము. 

			అనేన ధర్మప్రాప్త్యర్థం శుభా దత్తా పురాఽనఘ, 

			ధేను ర్విప్రాయ రాజర్షే తపః స్వాధ్యాయ శీలినే . 	92 

			మునుపితడు మంచిగోవును ధర్మము పొందుటకొరకు, తపస్సు, వేదాధ్యయనము శీలముగా గల విప్రున కొసగెను. 

			తస్యా శ్చాయం మయా రాజన్ ఫలమభ్యేత్య యాచితః, 

			వికృతేన చ మే దత్తం విశుద్ధే నాస్తరాత్మనా. 	93 

			నేను ఈతనికడ కరిగి దాని ఫలమును యాచించితిని. స్వచ్ఛమగు అంతరాత్మతో ఈ వికృతుడు దానిని నాకు దానమిచ్చెను. 

			తతో మే సుకృతం కర్మ.కృత మాత్మవిశుద్ధయే, 

			గావౌ చ కపిలే క్రీత్వా వత్సలే బహుదోహనే. 	94 

			తే చోంఛ వృత్తయే రాజ న్మయా సమపవర్జితే,

			యథావిధి యథా శ్రద్ధం తదస్యాహం పునః ప్రభో. 	95 

			ఇహాద్యైవ గృహీత్వా తు ప్రయచ్ఛే ద్ద్విగుణం ఫలమ్,

			ఏవం స్యాత్పురుష వ్యాఘ్ర కఃశుద్ధః కోఽత్ర దోషవాన్ . 	96 

			అటుపై నేను పుణ్యకార్యమును ఆత్మవిశుద్ధి కొరకు చేసితిని. ఎక్కువ పాలిచ్చునవి, దూడలు కలవియునగు రెండు ఆవులను కొని వానిని యథావిధిగ శ్రద్ధకు తగినట్లుగా ఉంఛవృత్తి గల ఈతనికి దానమొసగుటకై తెచ్చితిని. ఇప్పుడు ఇక్కడనే గ్రహించి యిచ్చినచో ఫలము రెట్టింపగును. ఇది యిట్లుండగా ఇందు శుద్ధుడెవడు? దోషము కలవాడెవడు? 

			ఏవం వివదమానౌ స్వస్త్వామిహా భ్యాగతౌ నృప, 

			కురు ధర్మ మధర్మం వా వినయే నౌ సమాదధ . 	97 

			ఇట్లు మేము వాదులాడుచు ఇచట నీకడకు వచ్చితిమి. ధర్మమో, అధర్మమో నీవే నిర్ణయింపుము. మాకు సరియగు సమాధానము చెప్పుము. 

			యది నేచ్ఛతి మే దానం యథా దత్త మనేన వై, 

			భవా నత్ర స్థిరో భూత్వా మార్గే స్థాపయితాఽద్య నౌ . 	98 

			నా దానము నీతడు ఇష్టపడని నాకెట్లు ఈతడు దానమొసగెను? ఇందు నీవు గట్టిగా నిలబడి మా యిద్దరిని ఒక దారిలో పెట్టుము. 

			రాజోవాచ - రాజిట్లనెను. 

			దీయమానం నగృహ్ణాసి ఋణం కస్మాత్త్వమద్య వై,

			యథైవ తేఽభ్యనుజ్ఞాతం తథా గృహ్ణీష్వ మాచిరమ్. 	99 

			తిరిగి ఇచ్చుచున్న ఋణమును నీ వేకారణమున గ్రహింపవు? నీ అనుమతిని పొందిన విధముగా ఇచ్చెడు దానిని ఆలసింపక తీసికొనుము. 

			వికృత ఉవాచ - వికృతు డిట్లనెను. 

			ధారయామీత్యనేనోక్తం దదానీతి తథా మయా, 

			నాయం మే ధారయత్యద్య గచ్ఛతాం యత్ర వాంఛతి. 	100 

			ఇతడు అప్పుపడెనని పలికెను. ఇచ్చెదను అని నేనంటిని. నేను ఇప్పుడు అప్పుపడలేదు. అతడు కోరినచోటి కరుగవచ్చును. 

			రాజోవాచ - రాజిట్లు పలికెను. 

			దదతోఽస్య న గృహ్ణాసి విషమం ప్రతిభాతి మే, 

			దణ్డ్యో హి త్వం మమ మతో నాస్త్యత్ర ఖలు సంశయః. 	101 

			ఇత డిచ్చుచుండగా నీవు తీసికొనకున్నావు. ఇది నాకు విపరీతముగా కన్పట్టుచున్నది. నా అభిప్రాయములో నీవు దండింపదగినవాడవు. ఇందు సంశయము లేదు. 

			వికృత ఉవాచ - వికృతుడిట్లనెను. 

			మయాస్య దత్తం రాజర్షే గృహ్ణీయాం తత్కథం పునః, 

			కామ మత్రాపరాధో మే దణ్డ మాజ్ఞాపయ ప్రభో. 	102 

			రాజర్షీ! నేనతని కొసగినదానిని మరల ఎట్లు పుచ్చుకొందును? ఇందు నా అపరాధమేమో గుర్తించి దండమును ఆజ్ఞాపింపుము. 

			విరూప ఉవాచ - విరూపు గిట్లనెను. 

			దీయమానం యది మయా నేషిష్యసి కథంచన, 

			నియంస్యతి త్వాం నృపతి రయం ధర్మాను శాసకః. 	103 

			నేనిచ్చుదానిని నీవెన్నటికి గ్రహింపవేని, ధర్మమును పాలించు ఈ రాజు నిన్ను నిగ్రహించును. 

			వికృత ఉవాచ - వికృతు డిట్లు పలికెను. 

			స్వం మయా యాచితే నేహ దత్తం కథమిహాద్యతత్, 

			గృహ్ణీయాం గచ్ఛతు భవా నభ్యనుజ్ఞాం దదాని తే. 	104 

			నన్నడుగగా సొమ్మునిచ్చితిని. మరల ఇప్పుడు దానిని నేనెట్లు తీసికొందును? నీవరుగుము. నీ కనుమతి నిచ్చెదను. 

			బ్రాహ్మణ ఉవాచ  - బ్రాహ్మణుడిట్లనెను. 

			శ్రుత మేతత్త్వయా రాజ న్ననయోః కథితం ద్వయోః,

			 ప్రతిజ్ఞాతం మయా యత్తే తద్గృహాణా విచారితమ్ . 	105 

			రాజా! ఈ యిరువురు చెప్పిన మాట వింటివా? అట్లే నేనును ఇత్తునని చెప్పినదానిని ఆలోచింపక గ్రహింపుము. 

			రాజోవాచ - రాజిట్లు పలికెను. 

			ప్రస్తుతం సుమహత్కార్య మనయో ర్గహ్వరం యథా, 

			జాపకస్య దృఢీకారః కథ మేత ద్భవిష్యతి . 	106 

			ప్రస్తుతమగు ఈ మహాకార్యము వీరిరువురి కార్యమువలె మిక్కిలి గంభీరమైనది. జాపకుని గట్టితనమను నిది ఏమి కానున్నది? 

			యది తావ న్నగృహ్ణామి బ్రాహ్మణే నాపవర్జితమ్, 

			కథం లిప్యేయ మహం పాపేన మహతాఽద్య వై . 	107 

			బ్రాహ్మణుడు వదలిన దీనిని గ్రహింపకుందునేని గొప్ప పాపము అంటక నేనెట్లుందును? 

			తౌ చోవాచ స రాజర్షిః కృతకార్యౌ గమిష్యథ, 

			నేదానీం మామిహాసాద్య రాజధర్మో భవేన్మృషా . 	108 

			ఆ రాజర్షి వారిరువురితో ఇట్లనెను. మీరు కార్యము తీరినవారై వెళ్లెదరు. నన్ను చేరుకొని రాజధర్మము అబద్ధము కారాదు. 

			స్వధర్మః పరిపాల్యస్తు రాజ్ఞా మితి వినిశ్చయః, 

			విప్రధర్మశ్చ గహనో మామనాత్మాన మావిశత్. 	109 

			రాజులు స్వధర్మమును చక్కగా పాలింపవలయునని నిర్ణయము. చొరనలవికాని విప్రధర్మము నా నీచబుద్ధిని ఆవేశించెను. 

			బ్రాహ్మణ ఉవాచ - బ్రాహ్మణు డిట్లనెను. 

			గృహాణ ధారయేఽహం చ యాచితం సంశ్రుతం మయా, 

			న చేద్గ్రహీష్యసే రాజన్ శపిష్యే త్వాం న సంశయః . 	110 

			నేను నీకప్పు పడితిని. తీసికొనుము. నీవు నన్నడిగితివి. నేను మాట యిచ్చితిని. నీవు గ్రహింపకున్నచో రాజా! నేను నిన్ను శపింతును. సంశయము లేదు. 

			రాజోవాచ - రాజిట్లు పలికెను. 

			ధిగ్రాజధర్మం యస్యాయం కార్యస్యేహ వినిశ్చయః, 

			ఇత్యర్థం మేగ్రహీతవ్యం కథం తుల్యం భవేదితి . 	111 

			ఛీ! రాజ ధర్మమెంత నీచమైనది! ఈ పని నిర్ణయము ఇటువంటిదాయెను. ఈ అర్థమును నేను గ్రహింపవలయును. ఈ రాజధర్మము బ్రాహ్మణ ధర్మముతో ఎట్లు తుల్యమగును? 

			ఏష పాణి ర పూర్వం మే నిక్షేపార్థం ప్రసారితః, 

			యన్మే ధారయసే విప్ర తదిదానీం ప్రదీయతామ్. 	112 

			ఈ నా చేతిని ఇంతకు మునుపు నిక్షేపముకొరకు చూచియుండలేదు. ఓయి విప్రా! నాకు అప్పుపడిన దానిని ఇప్పు డిమ్ము. 

			బ్రాహ్మణ ఉవాచ - బ్రాహ్మణు డిట్లు పలికెను. 

			సంహితాం జపతా యావాన్ గుణః కశ్చిత్కృతో మయా, 

			తత్సర్వం ప్రతిగృహ్ణీష్వ యది కిఞ్చిదిహాస్తి మే . 	113 

			సంహితను జపించుచు నేను ఎంత గుణమును సాధించినది ఏది యేది కలదో, దానినంతటిని తీసికొనుము. 

			రాజోవాచ - రాజిట్లనెను. 

			జల మేత న్నిపతితం మమ పాణౌ ద్విజోత్తమ, 

			సమమస్తు సహైవాస్తు ప్రతిగృహ్ణాతు వై భవాన్. 	114 

			బ్రాహ్మణోత్తమా! ఈ జలము నాచేతియందు ఉంచబడినది. ఇది సమమగు గాక! కలిసియే యుండుగాక! తమరు స్వీకరింపుడు. 

			విరూప ఉవాచ - విరూపు డిట్లనెను. 

			కామక్రోధౌ విద్ధి నౌ త్వమావాభ్యాం కారితో భవాన్, 

			సహేతి చ యదుక్తం తే సమా లోకా స్తవాస్య చ. 	115

			రాజా! మమ్ములను కామక్రోధములుగా ఎరుగుము. నిన్ను మేమే యిట్లు చేసితిమి. 'కలిసి' అని నీవు పలికినట్లు నీకును, ఇతనికిని లోకములు సమములే యగుగాక! 

			నాయం ధారయతే కిఞ్చి జ్జిజ్ఞాసా త్వత్కృతే కృతా, 

			కాలో ధర్మస్తథా మృత్యుః కామక్రోధౌ తథా యువామ్. 	116 

			సర్వమన్యోన్య నిష్కర్షే నిఘృష్టం పశ్యత స్తవ, 

			గచ్ఛ లోకాన్ జితాన్ స్వేన కర్మణా యత్ర వాంఛసి. 	117 

			ఇత డే కొంచెము ఋణపడలేదు. నీకు జ్ఞానబోధ చేయుటకై యిది యంతయు ఏర్పాటుచేయబడినది. కాలుడు, ధర్ముడు, మృత్యువు, కామ క్రోధములు, మీరిరువురు - ఒకరినొకరు చర్చించుకొని నీవు చూచుచుండగా నిన్ను పరీక్షించిరి. ఈ నీదగు కర్మముతో పుణ్యలోకముల నన్నింటిని జయించితివి. కోరినచోటి కరుగుము. 

			భీష్మ ఉవాచ - భీష్ముడిట్లు చెప్పెను. 

			జాపకానాం ఫలా వాప్తి ర్మయా తే సంప్రదర్శితా,

			 గతిః స్థానం చ లోకాశ్చ జాపకేన యథా జితాః. 	118 

			జపపరాయణులు ఫలము పొందుట యెట్లో నేను నీకు నిరూపించితిని. వారి గతి, స్థానము, లోకములు అనునవి సాధింపబడు తీరులను వివరించెదను. 

			ప్రయాతి సంహితాధ్యాయీ బ్రహ్మాణం పరమేష్ఠినమ్, 

			అథవాఽగ్నిం సమాయాతి సూర్య మావిశతేఽపి వా. 	119 

			వేదసంహితను అధ్యయనము చేయువాడు పరమేష్ఠియగు బ్రహ్మనో, అగ్నినో, సూర్యునో చేరుకొనును. 

			స తైజసేన భావేన యది తత్ర రమత్యుత, 

			గుణాం స్తేషాం సమాధత్తే రాగేణ ప్రతిమోహితః. 	120 

			ఆతడు తేజోమయభావముతో అందు ఆనందపడునేని రాగముతో ప్రతిమోహితుడై వారి గుణములను పొందును. 

			ఏవం సోమే తథా వాయౌ భూమ్యాకాశశరీరగః, 

			సరాగ స్తత్ర వసతి గుణాంస్తేషాం సమాచరన్. 	121 

			అట్లే చంద్రునియందు, వాయువునందు, భూమి, ఆకాశము అనువాని శరీరములను పొంది సంచరించువాడై, అందు రాగము కలవాడై వారి గుణములను సమాచరించుచు అందే వసించును. 

			అథ తత్ర విరాగీ స గచ్ఛతి త్వథ సంశయమ్, 

			పర మవ్యయ మిచ్ఛన్ స తమే వావిశతే పునః. 	122 

			అట్లుకాక అందు విరాగములేనివాడైనచో, లేదా సంశయము పొందినవాడైనచో, పరము, అవ్యయమునగు తత్త్వమును కాంక్షించుచు ఆ పరమేష్ఠినే చేరుకొనును. 

			అమృతాచ్చామృతం ప్రాప్తః శాన్తీభూతో నిరాత్మవాన్, 

			బ్రహ్మభూతః స నిర్ద్వన్ద్వః సుఖీ శాన్తో నిరామయః. 	123 

			అమృతమునుండి అమృతమును పొందినవాడు, శాంతీభూతుడు, నిరాత్ముడు, బ్రహ్మభూతుడు, ద్వంద్వములేని వాడు, సుఖవంతుడు, శాంతుడు, నిరామయుడు నగును. 

			బ్రహ్మస్థాన మనావర్త మేక మక్షర సంజ్ఞకమ్, 

			అదుఃఖ మజరం శాస్త్రం స్థానం తత్ప్రతిపద్యతే. 	124 

			తిరిగివచ్చెడు స్థితిలేనిది, ఏకము, అక్షరమను పేరుకలది, దుఃఖము లేనిది, ముదిమిలేనిది, శాంతము అగు బ్రహ్మస్థానము నతడు పొందును. 

			చతుర్భి ర్లక్షణై ర్హీనం తథా షడ్భిః సషోడశైః, 

			పురుషం తమతిక్రమ్య ఆకాశం ప్రతిపద్యతే. 	125 

			నాలుగు లక్షణములులేనివాడు, అట్లే ఆరింటితో, పదునారింటితో కూడనివాడు అగు పురుషుని, ఆకాశము నతిక్రమించి, చేరుకొనును. 

			అథ నేచ్ఛతి రాగాత్మా సర్వం తదధితిష్ఠతి, 

			యచ్చ ప్రార్థయతే తచ్చ మనసా ప్రతిపద్యతే. 	126 

			అట్లుకాక రాగమునందు బుద్ధికలవాడై ఆ పురుషుని కోరనివాడైనచో సర్వము నధిష్ఠించి మనస్సు దేనిని కోరునో ఆ రూపమును పొందును. 

			అథవా చేక్షతే లోకాన్ సర్వా న్నిరయసంశ్రితాన్, 

			నిఃస్పృహాః సర్వతో ముక్త స్తత్ర వై రమతే సుఖమ్. 	127 

			అట్లు కాక లోకములన్నియు నిరయమునాశ్రయించినవని పరిశీలించువాడైనచో నిస్పృహుడై అన్నింటినుండి ముక్తిపొందినవాడై అందు సుఖముగా రమించును. 

			ఏవ మేవ మహారాజ జాపకస్య గతి ర్యథా, 

			ఏతత్తే సర్వమాఖ్యాతం కిం భూయః శ్రోతు మర్హసి. 	128 

			ఇతి శ్రీ మహాభారతే శాన్తిపర్వణి మోక్షధర్మపర్వణి 
జాపకోపాఖ్యానే నవనవత్యధిక శతతమోఽధ్యాయః 

			మహారాజా! ఇట్లు నీకు జాపకుని గతిని గూర్చి సర్వమును చెప్పితిని. ఇంకను ఏమి వినగోరుదువు? 

			ఇది శ్రీ మహాభారతము శాంతిపర్వమున మోక్షధర్మపర్వమున 
జాపకోపాఖ్యానము గల నూటతొంబది తొమ్మిదవ అధ్యాయము. 

			యుధిష్ఠిర ఉవాచ - యుధిష్ఠిరుడిట్లు పలికెను. 

			కి ముత్తరం తదా తౌ స్మ చక్రతు స్తస్యభాషితే, 

			బ్రాహ్మణో వాఽథ వా రాజా తన్మే బ్రూహి పితామహ . 	1 

			ఆ విరూపుని మాటను విన్న తరువాత ఆ బ్రాహ్మణుడును, ఆ రాజును ఏమి చేసిరో తాతా! దానిని నాకు చెప్పుము. 

			అథవా తౌ గతౌ తత్ర యదేత త్కీర్తితం త్వయా, 

			సంవాదో వా తయోః కోఽభూత్ కిం వా తౌ తత్ర చక్రతుః .	2 

			లేక వారిరువురు నీవు చెప్పినలోకముల కరిగిరా? పిదప వారిరువురకు నయిన సంవాదమెట్టిది? అందు వారేమి చేసిరి? 

			భీష్మ ఉవాచ - భీష్ముడిట్లు చెప్పెను. 

			తథేత్యేవం ప్రతిశ్రుత్య ధర్మం సంపూజ్య చ ప్రభో, 

			యమం కాలం చ మృత్యుం చ స్వర్గం సంపూజ్య చార్హతః . 	3 

			పూర్వం యే చాపరే తత్ర సమేతా బ్రాహ్మణర్షభాః, 

			సర్వాన్ సంపూజ్య శిరసా రాజానం సోఽబ్రవీ ద్ద్విజః . 	4 

			అట్లే యని మాటనొసగి ధర్ముని, యముని, కాలుని, మృత్యువును, స్వర్గమును, ఇతర పూజ్యులను చక్కగా పూజించి, మరియు అచటకు చేరవచ్చిన బ్రాహ్మణ శ్రేష్ఠులను తలవంచి గౌరవించి ఆ బ్రాహ్మణుడు రాజుతో ఇట్లు పలికెను. 

			ఫలే నానేన సంయుక్తో రాజర్షే గచ్ఛ ముఖ్యతామ్, 

			భవతా చాభ్యనుజ్ఞాతో జపేయం భూయ ఏవ హి . 	5 

			రాజర్షీ! ఈ ఫలముతో కూడినవాడవై నీవు గణనీయస్థితిని పొందుము. నీ వనుమతింపగా నేనును మరల జపము చేసికొందును. 

			వరశ్చ మమ పూర్వం హి దత్తో దేవ్యా మహాబల, 

			శ్రద్ధా తే జపతో నిత్యం భవత్వితి విశాంపతే. 	6 

			ఓ మహాబలా! పూర్వము దేవి నాకు జపమొనరించు నీకు చెడని శ్రద్ధ కలుగుగాక! అని వరమును కూడ ఇచ్చెను. 

			రాజోవాచ - రాజిట్లనెను. 

			యద్యేవ మఫలా సిద్ధిః శ్రద్ధా చ జపితుం తవ, 

			గచ్ఛ విప్ర మయా సార్ధం జాపకం ఫల మాప్నుహి . 	7 

			ఈ విధముగా నీసిద్ది ఫలములేనిది అయినను ఓ విప్రుడా! పొమ్ము. నాతోపాటు జపమువలన కలిగెడు ఫలమును పొందుము. 

			బ్రాహ్మణ ఉవాచ - బ్రాహ్మణు డిట్లనెను. 

			కృతః ప్రయత్నః సుమహాన్ సర్వేషాం సన్నిధా విహ, 

			సహ తుల్య ఫలా వావాం గచ్ఛావో యత్ర నౌ గతిః .	8 

			ఈ అందరి యెదుట పెద్ద ప్రయత్నము చేసితిమి. కలిసి సమానమగు ఫలము పొందిన మన మిరువురము మన మన తావుల కరుగుదము. 

			వ్యవసాయం తయో స్తత్ర విదిత్వా త్రిదశేశ్వరః,

			 సహ దేవై రుపయయౌ లోకపాలై స్తథైవ చ . 	9 

			ఆ యిద్దరి వ్యవసాయమును తెలిసికొని దేవేంద్రుడు, దేవతలతో, లోకపాలురతో పాటుగా నచటకు వచ్చెను. 

			సాధ్యాశ్చ విశ్వే మరుతో వాద్యాని సుమహాన్తి చ,

			 నద్యః శైలాః సముద్రాశ్చ తీర్థాని వివిధాని చ. 	10 

			తపాంసి సంయోగవిధి ర్వేదాః స్తోభాః సరస్వతీ, 

			నారదః పర్వతశ్చైవ విశ్వావసు ర్హహా హుహూః . 	11 

			గన్ధర్వ శ్చిత్రసేనశ్చ పరివారగణై ర్యుతః, 

			నాగాః సిద్ధాశ్చ మునయో దేవదేవః ప్రజాపతిః, 	12 

			విష్ణుః సహస్రశీర్షశ్చ దేవోఽ చిన్త్యః సమాగమత్. 

			సాధ్యులు, విశ్వదేవతలు, మరుత్తులు, గొప్పవాద్యములు, నదులు, కొండలు, సముద్రములు, వివిధములగు తీర్థములు, తపస్సులు, వేదాంతములు, వేదములు, స్తోభములు, సరస్వతి, నారదుడు, విశ్వావసువు, హహాహుహువు, పరివారగణములతో కూడిన గంధర్వుడు చిత్రసేనుడు, నాగులు, సిద్ధులు, మునులు, దేవదేవుడగు ప్రజాపతి, వేయి తలలు గలవాడు, ఊహకందని వాడునగు విష్ణుదేవుడు - వీరందరు వచ్చిరి. 

			అవాద్యన్తా న్తరిక్షే చ భేర్య స్తూర్యాణి వా విఖో,	 13 

			 పుష్పవర్షాణి దివ్యాని తత్ర తేషాం మహాత్మనామ్, 

			ననృతు శ్చాప్సరః సంఘా స్తత్ర తత్ర సమస్తతః . 	14 

			అంతరిక్షమున భేరులు, వాద్యములు మ్రోగినవి. అందామహాత్ముల దివ్యములగు పూలవానలు కురిసినవి. అప్సరసల గుంపులు అందందు నిండుగా నృత్యములొనర్చెను. 

			అథ స్వర్గ స్తథా రూపీ బ్రాహ్మణం వాక్య మబ్రవీత్, 

			సంసిద్ధ స్త్వం మహాభాగ స్త్వం చ సిద్ధ స్తథా నృప . 	15 

			అంత రూపముతాల్చి వచ్చిన స్వర్గము బ్రాహ్మణునితో ఇట్లు పలికెను. ఓయి! నీవు పుణ్యాత్ముడవు సంసిద్ధి నందితివి. ఓ రాజా! నీవును సిద్ధుడవయితివి. 

			అథ తౌ సహితౌ రాజ న్నన్యోన్యవిధినా తతః, 

			విషయ ప్రతి సంహార ముభా వేవ ప్రచక్రతుః . 	16 

			రాజా! అంత నాయిరువురు ఒకరినొకరు ఉపకారము చేసికొను పనితో కలిసినవారై విషయములను అణచివేయుటను ఇద్దరు ఆచరించిరి. 

			ప్రాణాపానౌ తథోదానం సమానం వ్యాన మేవ చ, 

			ఏవం తౌ మనసి స్థాప్య దధతుః ప్రాణయో ర్మనః. 	17 

			ప్రాణము, అపానము, ఉదానము, సమానము, వ్యానము అనువానిని మనస్సునందు నెలకొల్పి ప్రాణములను మనస్సునందు నిలిపిరి. 

			ఉపస్థితకృతౌ తౌ చ నాసికాగ్ర మధో భ్రువోః, 

			భ్రుకుట్యా చైవ మనసా శనై ర్ధారయత స్తదా. 	18 

			పద్మాసనము వేసికొన్నవారై కనుబొమల క్రింద నాసికాగ్రమును చూచుచు, మనస్సుతోపాటు ఆ ప్రాణాపానములను కనుబొమల నడుమ ప్రదేశమున మెల్లగా నిలుపుకొనిరి. 

			నిశ్చేష్టాభ్యాం శరీరాభ్యాం స్థిరదృష్టీ సమాహితౌ, 

			జితాత్మానౌ తథాఽఽదాయ మూర్ధన్యాత్మాన మేవ చ 	19 

			చేష్టలుడిగిన శరీరములతో, కదలని దృష్టులు కలవారై, నిశ్చలభావముతో, మనస్సును జయించినవారై ఆత్మను తలయందు నెలకొల్పుకొనియుండిరి. 

			తాలుదేశ మథోద్దాల్య బ్రాహ్మణస్య మహాత్మనః, 

			జ్యోతి ర్జ్వాలా సుమహతీ జగామ త్రిదివం తదా. 	20 

			అప్పుడు మహాత్ముడగు బ్రాహ్మణుని బ్రహ్మరంధ్రమును పగులగొట్టి మిక్కిలి పెద్దదియగు జ్యోతిర్జ్వాల స్వర్గమున కరిగెను. 

			మహాకార స్తథా దిక్షు సర్వేషాం సుమహా నభూత్,

			 తజ్జ్యోతిః స్తూయమానం స్మ బ్రహ్మాణం ప్రావిశత్తదా. 	21 

			అందరి హాహాకారము పెద్ద పెట్టున దిక్కులందు చెలరేగెను. అందరు కొనియాడుచుండగా ఆ జ్యోతి అప్పుడు బ్రహ్మను చేరుకొనెను. 

			తతః స్వాగత మిత్యాహ తత్తేజః ప్రపితామహః,

			 ప్రాదేశమాత్రం పురుషం ప్రత్యుద్గమ్య విశాంపతే. 	22 

			జానెడు కొలతగల పురుష స్వరూపమైన ఆ వెలుగునకు ఎదురేగి బ్రహ్మ స్వాగతము పలికెను. 

			భూయశ్చైవాపరం ప్రాహ వచనం మధురం తదా, 

			జాపకై స్తుల్యఫలతా యోగానాం నాత్ర సంశయః. 	23 

			మరియు మధురమగు నొక వాక్యము నిట్లు అతడు పలికెను. యోగులకు జాపకులతో సమానమగు ఫలము కలదు. ఇందు సంశయము లేదు. 

			యోగస్య తావ దేతేభ్యః ప్రత్యక్షం ఫలదర్శనమ్, 

			జాపకానాం విశిష్టం తు ప్రత్యుత్థానం సమాహితమ్ . 	24 

			యోగియొక్క ఫలదర్శనము వీరికి ప్రత్యక్షము. జాపకులకన్ననో బ్రహ్మ ఎదురేగుట విశిష్టముగా ఏర్పడినది. 

			ఉష్యతాం మయి చేత్యుక్త్యా చేతయత్సతతం పునః,

			 అథాస్యం ప్రవిశేశాస్య బ్రాహ్మణో విగతజ్వరః .	25 

			నాయందు నీవు వసింతువు గాక అని పలికి ఆ జ్యోతికి మరల ఒకసారి చైతన్యము కలిపించెను. అంత నా బ్రాహ్మణుడు, ఎట్టి బాధలు లేనివాడై ఆ బ్రహ్మదేవుని ముఖములోనికి ప్రవేశించెను. 

			రాజాప్యేతేన విధినా భగవంతం పితామహమ్, 

			యథైవ ద్విజశార్దూల స్తథైవ ప్రావిశ త్తదా . 	26 

			ఆ బ్రాహ్మణుడెట్లో అట్లే ఆ నృపతియు ఇదే విధితో భగవంతుడగు బ్రహ్మలోనికి ప్రవేశించెను. 

			స్వయంభువ మథో దేవా అభివాద్య తతోఽబ్రువన్, 

			జాపకానాం విశిష్టం తు ప్రత్యుత్థానం సమాహితమ్ . 	27 

			అప్పుడు దేవతలందరు బ్రహ్మకు అభివాదము చేసి యిట్లు పలికిరి; జాపకులకు విశిష్టమగు ప్రత్యుత్థానము ఏర్పరచిరి. 

			జాపకార్థమయం యత్నో యదర్థం వయ మాగతాః, 

			కృతపూజా విమౌ తుల్యౌ త్వయా తుల్యఫలా విమౌ . 	28 

			జాపకులకొరకు ఈ ప్రయత్నమని మేమందరము ఇచటకు వచ్చితిమి. పూజచేసిన వీరిరువురు సమానులు. అట్లే నీవు వీరిని సమానఫలము గలవారినిగా చేసితివి. 

			యోగ జాపకయో ర్దృష్టం ఫలం సుమహ దద్య వై, 

			సర్వాన్ లోకా నతిక్రమ్య గచ్ఛేతాం యత్ర వాంఛితమ్. 	29 

			యోగులయు జాపకులయు గొప్పఫలమెట్టిదో ఈనాడు ప్రత్యక్షముగా చూచితిమి. లోకములనన్నింటిని దాటి వీరిరువురు అనంతసుఖము కల కోరిన చోటి కరుగుదురు. 

			బ్రహ్మోవాచ - బ్రహ్మ యిట్లు పలికెను. 

			మహాస్మృతిం పఠేద్యస్తు తథైవానుస్మృతిం శుభామ్,

			తావప్యేతేన విధినా గచ్ఛేతాం మత్సలోకతామ్. 	30 

			మహాస్మృతిని పఠించువాడును, శుభమైన అనుస్మృతిని పఠించువాడును ఇదే విధానముతో నా సాలోక్యమున కరుగుదురు. 

			యశ్చ యోగే భవేద్భక్తః సోఽపి నాస్త్యత్ర సంశయః, 

			విధినానేన దేహాన్తే మమ లోకా నవాప్నుయాత్. 

			సాధయే గమ్యతాం చైవ యథాస్థానాని సిద్ధయే 	31 

			యోగమునందు భక్తిగలవాడును ఇదే విధానముతో దేహమునశించిన పిదప నాలోకములను పొందును. ఇందు సందియము లేదు. 

			మీ అందరి ఇష్టమును నేను నెరవేర్తును. సిద్ధికొరకు మీమీ స్థానముల కరుగుడు. 

			భీష్మ ఉవాచ - భీష్ము డిట్లు పలికెను. 

			ఇత్యుక్త్యా తు తదా దేవ స్తత్రై వాంతరధీయత, 

			ఆమన్త్య్ర చ తతో దేవా యయుః స్వంస్వం నివేశనమ్ . 	32 

			అని పలికి ఆ దేవు డచటనే అంతర్ధానమందెను. దేవతలును సెలవుగైకొని తమతమ నెలవుల కరిగిరి. 

			తే చ సర్వే మహాత్మానో ధర్మం సత్కృత్య తత్ర వై, 

			పృష్ఠతో ఽనుయయూ రాజన్ సర్వే సుప్రీతచేతసః . 	33 

			 తక్కిన ఆ మహాత్ములందరు ధర్ముని సత్కరించి వారివెంటనే మిక్కిలి ప్రీతినొందిన హృదయములతో నరిగిరి. 

			ఏతత్ఫలం జాపకానాం గతిశ్చైషా ప్రకీర్తితా, 

			యథాశ్రుతం మహారాజ కిం భూయః శ్రోతు మిచ్ఛసి . 	34 

			ఇతి శ్రీ మహాభారతే శాన్తిపర్వణి మోక్షధర్మపర్వణి 
జాపకోపాఖ్యానే ద్విశతతమోఽధ్యాయః 

			మహారాజా! జపపరాయణులు పొందు ఫలమిట్టిది. గతి యిట్టిది. విన్న మేరకు, నీకు చెప్పితిని. ఇంకను ఏమి వినగోరుదువు. 

			ఇది శ్రీ మహాభారతము శాంతిపర్వమున మోక్షధర్మపర్వమున 
జాపకోపాఖ్యానము గల రెండువందల సంఖ్యగల అధ్యాయము. 

		

		
			
			

		

		
			1. 	ఇట్లు అనృతము వలన తమస్సు పుట్టును మొదలగు గ్రంథ భాగమును వినుట చేత దుఃఖము వలన ఉద్విగ్నుడై మోక్షము దుర్లభమని తలచుచు చిత్తశుద్ధి ద్వారమున మోక్షమును పొందించెడు పుణ్యమే శ్రేయమని నిశ్చయించుకొని దాని విశేష ఫలములను గూర్చి, సారాసార వివేకము కొరకు, ప్రశ్నించుచున్నాడు. 

			2. 	శాంతి అనగా ఉపరతి - ప్రవృత్తి నుండి మరలుట. 

			5. 	కస్య - ఏ అధికారికి, కిమ్ - ఏవిధమగు ధర్మాచరణము 

			6. 	స్వధర్మః - తమ తమ వర్ణములకు, ఆశ్రమములకు నియతమగు ధర్మము, దానిని ఆచరించుట 

				యందు, యుక్తాః - శ్రద్ధ గలవారు, యః అన్యథా - విపరీతాచారములు గలవాడు 

			7. 	తనకు ఉచితమైన ధర్మమును గూర్చియే అడుగుచున్నాడు. నాలుగు ఆశ్రమములకు సంబంధించిన ధర్మమే చాతురాశ్రమ్యము. తేషామ్ - ఆ ఆశ్రమముల; 

			8. 	తన్ద్రీ - కునుకుట, ఆలస్యమ్ - సోమరితనము; అభ్యాసః - అక్షరరూపమున గ్రహించుట; శ్రవణమ్ - దాని యర్థమును విని విచారించుట; 

			10. 	భిక్ష -అతిథులకు; బలి - నేలపై చేయు హోమము; సంవిభాగః - పుత్రాదులకు విభజనము. 

			11. 	ద్రవ్యోపస్కారః - ధనము లేకుండుట; సుఖశక్త్యా - సుఖము కలిగినట్టిది, శక్తికి తగనట్టిది; దేహపీడ లేకుండు ఆసనాదికములతో సత్కారము. 

			13. 	నివాపేన- పితృతర్పణముచేత; 

			16. 	అత్ర- ఈ గృహస్థ ధర్మమునందు వాత్సల్యము మొదలగు విశేషధర్మములను పాటించు నపుడు మాల్యాదుల లాభము సంకల్ప సమకాలమునందే సిద్ధించునని భావము. 

			17. 	త్రివర్గః - ధర్మార్థకామములు - వానితో కూడిన గుణములు - సత్త్వరజస్తమస్సులు - వాని; నిర్వృత్తిః - కృతార్థత ( ముక్తి కారణముగా ) సత్వగుణము గల పురుషుడు - అని కాక ఇతరమైన ఖ్యాతి కల జననము వలన అధికారము - యోగ్యత నశించినవాడగునని భావము. శిష్టానాం - 'తత్త్యమసి' మొదలగు వాక్యములను గురువుల వలన ఉపదేశము పొందిన వారి;

			బ్రహ్మచర్యము, గార్హస్థ్య ముల
 ధర్మములు

			వానప్రస్థము, సంన్యాసము 
అనువాని  ధర్మములు

			1. 	సికతాః - ఇసుకనేల; శర్కరాః - గులకరాల నేల; వాలుకాః - కంకరరాల వంటి వానితో కూడిన ఇసుక; ఉపస్పర్శవమ్ - స్నానము; బలిః - భూమియందు ఇచ్చెడు ఆహుతి; హోమః - అగ్నియందు ఉంచెడు ఆహుతి; విష్టంభః - విలాసముగా - లెక్కచేయక సహించుట; నియమః - అయిదు అగ్నుల నడుమ నుండి సాధనముచేయుట; ఉపయోగః - ఆహారమును తగ్గించుట; చర్యా - పర్యటనము; విహితమ్ - విధానము. 

			3. 	పరిబర్హణమ్ : శయ్యమొదలగు భోగసామగ్రి. 

			5. 	తనయందు అగ్నులను చక్కగా ఆరోపించుకొని అగ్ని నుద్దేశించి హవిస్సులతో హోమము చేయవలయును. మునిబృందములతో కూడి అగ్నిచయనము చేసిన వారి లోకమును - ప్రాజాపత్యమను దానిని - అట్టివాడు పొందును. 

				శ్లోకమునకు మరియొక యర్థము. 

				స్వశరీర సంస్థమ్ - తన శరీరమునందలి ప్రాణమను అగ్ని హోత్రమును, భైక్లోసగతైః హవిర్బిః - భిక్షావృత్తి చేవచ్చిన హవిస్సులతో; కృత్వా - చేసికొని - భిక్షువుగా నయి అని భావము. శారీరమ్ - శరీరమునందలి, అగ్నిమ్ - అగ్ని వలె ప్రకాశించుచుండెడు జీవుని; స్వముఖే - తన ముఖమనెడు వెలువడు మార్గమునందు - పరమాత్మయందు, జుహోతి - వ్రేల్చును; జీవుని బ్రహ్మమునందు ప్రవిలాపనము చేయువాడు - అని భావము; సః - అట్టివాడు; చితాగ్నినామ్ - నష్టమైన అగ్నులుగల వారి; లోకమ్ - లోకమును - అవ్యక్త భావమును; పొందునని భావము. 'చి' ధాతువునకు నాశము అనునర్థము మంత్రములందు గలదు. 

			6. 	సుసంకల్పితముక్త బుద్ధిః- పూర్తిగా, సంకల్పములను వదలిన బుద్ధికలవాడు, బ్రహ్మలోకమ్ - బ్రహ్మమే లోకము - దానిని; 

			7. 	ఇట్లు సాధనములతో కూడిన బ్రహ్మవిద్యను గూర్చి విని బ్రహ్మ సాక్షాత్కారోపాయమును తెలిసికొనగోరినవాడై అడుగుచున్నాడు. 

				పరోలోకః - పరమాత్మ; జ్ఞాతుమ్ సాక్షాత్కరించుకొనుటకు; ఇచ్ఛామి - కోరుచున్నాను. 

			8. 	ఇచట ఈ విషయమును తెలియవలయును. ఇచట కేవలము హిమత్పర్వతమునకు ఉత్తరమున నున్నది పరలోకముగా ప్రసిద్ధి కెక్కినది యగు స్వర్గమునే చెప్పుచున్నారా? లేక శ్రుతియందు ప్రసిద్ధమైన పరమాత్మనా? స్వర్గము వంటి పుణ్యములు చేయువారు పొందెడు భూభాగమే మూడు ఆశ్రమముల ధర్మఫలముగా నిర్ణయింతుమన్నచో - చెప్పెదము. ‘అవిన్దనం జ్యోతిరిన ప్రశాస్త్రం పబ్రహ్మలోకం శ్రయతే మనుష్యః’ - 'ఇంధనములేని జ్యోతివలె ప్రకాశవంతమగు బ్రహ్మలోకమును ఆ మనుష్యుడు ఆశ్రయించును' అను ఈ వాక్యమునకు వెనువెంటనే పుట్టిన ప్రశ్నకు ఆ సంబంధమే ఉత్తరములకు - బ్రహ్మవిద్యా ప్రకరణము నందలి వాక్యములకును ఉండవలయును గదా! అంతేకాని సంబంధములేని మునుపటి మూడు ఆశ్రముల ధర్మఫలమును చెప్పుటలో ఉపసంహారము పొసగదు. ఆ ఆశ్రమములకు అందందు స్వర్గఫలము పొందుట ఫలమనుట సిద్ధించుచునేయున్నది. అట్టి సాధకునకు మానసమను స్వర్గము దుర్లభము కాదనియు తెలియుచున్నది. ‘పుదహే దగ్ని వద్దోషాన్ జయేల్లో కాంశ్చ దుర్జయావ్’ - ‘అతడు అగ్నివలె దోషములను కాల్చివేయును. గెలువనలవికాని లోకములను గెలుచును’ - అని ఫలము యొక్క ఉపసంహార రూపముగా అది (స్వర్గము) యిచట చెప్పుట అనవసరము. దానివలన ఆనర్థక్య ప్రతిహతములతో బలాబలములు తారుమారగును - అను న్యాయము ననుసరించి శ్రుతియే చెడెడు ప్రమాదము కలదు. ఎట్లనగా “ఆకాశాస్తల్లింగా దిత్యత్ర సర్వాణి హ వా ఇ మాని భూతాన్యా కాశాదేవ సముత్పద్యన్తే’’ ఆకాశము తల్లింగము వలన- అనుచోట సర్వభూతములును ఆకాశము వలననే ఏర్పడుచున్నవి. అన్నప్పుడు సర్వభూతముల ఉత్పాదకత అను కారణమును బట్టి ఆకాశము - భూతాకాశమును చెప్పునదే అయినను బ్రహ్మపరముగా నిర్ణయింపబడినది - అట్లేయిందును చూడదగును. 

			9. 	అపాపకర్మత మొదలగు నాలుగు గుణములు కలవారై మానవులయందు చేరుకొని ఉపద్రవములు లేని వారగుదురని శ్లోకభావము. శ్రుతియు నట్లే చెప్పుచున్నది. - “తం వా ఏతం పేతుం తీర్త్వాఽన్ద సన్న వన్ధోభవతి ఉపతాపీ సన్నమపతాపీ భవతి’’ - ఆ సేతువును - ఆత్మను దాటి - సమాధి కాలములో పొంది గ్రుడ్డివాడు గ్రుడ్డితనము లేనివాడు, తాపము పొందినవాడు-- తాపములు లేనివాడును అగును. 

			10. 	తత్ర కాలే - అని సంబంధము - ఆమృత్యుః - ఆత్మ; తత్ర కాలే - సమాధి కాలమున, ప్రభవతి - ప్రభువగును. ఆత్మ సత్య సంకల్పము కలది అని శాస్త్రవచనము. సత్యసంకల్పము వలన విద్వాంసుడు ‘అనన్యాధిపతి’ యగును. మరియొక అధిపతి లేనివాడు- సర్వేశ్వరుడు - అగును. అందువలననే ఆదేశము - హిమవత్పర్వత పార్శ్వభూమి - అనగా భ్రూమధ్య స్థానము - స్వర్గ సదృశము. 

			11. 	ఈ శ్లోకమున “ఆత్మమిథువ ఆత్మక్రీడ ఆత్మరతిః’’ మొదలగు శ్రుతి వాక్యముల అర్థమును సంగ్రహించుచున్నారు. పరదారలు - అను దానికి పరులు - ఆత్మకంటే వేరయినవారు; దారలు - అని సమాసార్థము; స్వః - ఆత్మయే; దారాః - భార్య, అందు - నిరతః - నిండైన ప్రీతికలవాడు; అజవః - బాహ్యలోకమును బాధించినవాడు త్రోసివేసినవాడు. న అవ్యోన్యం బధ్యతే - ఒకరినొకరు చిక్కువడరు. భేదము లేదు కనుక బంధించువాడు, బంధింపబడు వాడు ఉండరని భావము; ద్రవ్యేషు - సంకల్పమాత్రముచేత వచ్చిన ద్రవ్యములయందు, న విస్మయః ఆశ్చర్యబుద్ధి యుండదు. ఇదం పర్వం యదయ మాత్మా' - ఈ సర్వము ఆత్మయే - మొదలైన శ్రుతివాక్యముల వలన సర్వము ఆత్మమే అను నిశ్చయజ్ఞానము కలుగుట దానికి కారణము. 

				ఏలయన : పరోహ్యధర్మోనైవాస్తి - అందు పరము - ఆత్మముకంటె వేరయినది; అధర్మము - అనృతము మొదలగునది; నాస్తి - లేదు; సందేహః - సందేహము - దేహము మొదలగునదియే ఆత్మయా? మరియొకటియా ఆ అన్యము కూడ కర్తయా? అకర్తయా అది ఒకటియా పెక్కు విధములైనదియా? అను నీ మొదలైన సంశయము కలుగదు. తత్వము అపరోక్షమగుటచే సర్వసంశయములు పటాపంచలగునని వేదము చెప్పినదికదా! 

			12. ఇహ - ఇందు - అనగా భ్రూమధ్యముననున్నవారు - అనగా యోగులు. సర్వకామములతో క్రమ్ముకొనబడినవారై తిరిగి భూలోకమున కరుదెంతురు. ప్రాణధారణమాత్రమ్ - ప్రాణమనగా పరమాత్మ అందు; ధారణమనగా సర్వకామములను ప్రవిలాపనము చేయుట - అది మాత్రమే. అనగా వారు దివ్యభోగములయందు విరక్తులై యుందురు. కామభోగమును అనుభవింపరని భావము.

				మధ్యముల సంగతి. శ్రమేణ - కొందరు యోగైశ్వర్యమును పొంది ధర్మపరులగుదురు వ్యాసనారదాదులు; ఇతరులు ఉపకారము కొరకే వారి సిద్ది తమ భోగమునకు కాదని భావము; నైకృతికాః - ఆత్మవంచనపరులు - దుఃఖితులు; నిర్ధనాః - క్షీణమైన పుణ్యము కలవారు; అపరే, ధర్మపరాః ధనివః - యోగమువలన కలిగిన పరోపకారమువలన పుట్టిన ధర్మధనమును పెంపొందించుకొనువారు. 

			15.	ఆత్మవంచనపరులకు ఈలోకమున శ్రమాధికము కలుగునని భావము. 

			16. 	వార్తాః - కుశలులు; ఉభయమ్ - ధర్మము గ్రహింపదగినదనియు, అధర్మము హేయమనియు ; వేద - తెలిసికొనునో; 

			17. 	సోపధమ్ - దంభముతో పాటుగ, 

			18. 	తపః - యోగమువలన కలిగెడు ధర్మము 

			19. 	అందు వలన ఇందే ధర్మాధర్మ విచారమును చేయవలయునని చెప్పుచున్నారు; చిన్తా - విచారము. 

			20. 	ఇష్టమ్ - మిక్కిలి ఆప్తమైనది.; బ్రహ్మలోకమ్ - హిమవత్పార్మ్వము. 

			21 	తత్ర వై - అందే; జాయన్తే - ఆవిర్భవింతురు. 

			22. 	సత్కారం - యోగమునందు ఆదరమును; ఋచ్ఛన్తి - పొందుదురు లేనిచో నయ్యెడు దోషమును తరువాతి వాక్య భాగముచే చెప్పుచున్నారు. 

			23. 	ఇహైవ - ఈ సంసారమునందే; ఉత్తరాం దిశమ్ - హిమత్పార్శ్వభూమిని;

			24. 	యోగ కళ సిద్ధించుటకు ఆచార్యునే సర్వదా ఆశ్రయింప వలెను. “ఆచార్యవాన్ పురుషోవేద” - “ఆచార్యుడు కలవాడే పరమాత్మ నెరుగును!” “నైషా తర్కేణ మతి రాపనేయా” - ‘ఈ బుద్ధిని - తర్కముతో పొందదలపరాదు’ - ఇత్యాది శ్రుతి వాక్యములు దీనినే తెలుపుచున్నవి; నియతాః - శమము; దమము మొదలగువానితో కూడినవారు; బ్రహ్మచారిణః - బ్రహ్మమునందే త్రికరణముల ప్రవృత్తి కలవారు; పన్థానమ్ - రాకపోకల మార్గమును- సగుణమైన బ్రహ్మమును, నిర్గుణ వస్తువును పొందెడు ద్వారమును; విజానన్తి - చక్కగా ఎరుగుదురు. 

			25. 	బ్రహ్మనిర్మితః - వేదము ప్రకాశింప జేసిన; లోకస్య - లోకమునకు సంబంధించిన; ధర్మాధర్మౌ - కర్తవ్యము, అకర్తవ్యము అను విషయములను 

			26. 	విస్మితః - విస్పష్టమైన అద్వైతశాస్త్ర శ్రవణము చేత అచ్చెరువొందినవాడై. 

			27. 	ఏషః - ఈ ప్రత్యగాత్మ; జగతః ప్రసవః - జగత్తునకు కారణమైనది; అని; నిఖిలేన - మొత్తముగా; 

			“పరై రదర్శితః పన్థాః శ్రుతియుక్తి బలాన్మయా | 

			యథా కథంచి దున్నీతః పణ్డితాః శోధయన్తు తమ్|| 

				“ఇది ఇతరులు దర్శింపని మార్గము. శ్రుతి, యుక్తి అనువాని బలముతో నేనెట్లో దీనిని సాధించితిని. పండితులు దీనిని శోధింతురుగాక” - నీలకంఠులు  

		

		
			
			

		

		
			
			

		

		
			
			

		

		
			
			

		

		
			
			

		

		
			
			

		

		
			
			

		

		
			త్రినవత్యధిక శతతమోఽధ్యాయః 

		

		
			
			

		

		
			2. 	ఆచార లక్షణాః - ఆచారము - లక్షణముగా - జ్ఞాపకముగా గలవారు, ఆచారమును తెలియగోరువారు. దీనివలన నీవు మంచివాడవు - అని తాత్పర్యము. 

			4. 	ఉపస్పృశ్య - ఆచమనముగావించి; నదీం తరేత్ - నదియందు స్నానమునకై మునగవలయును. అటుపై తర్పణమని భావము. 

			5. 	ఉపతిష్ఠేత - తనగృహ్యమంత్రములతో పూజింపవలయునని భావము; ఇతరామ్ - పశ్చిమదిక్కును 

			6. 	పఞ్చార్ద్రః - రెండుచేతులు, రెండుకాళ్లు, నోరు ఈ అయిదింటిని నీటితో బాగుగా కడుగుకొన్నవాడై - అని భావము 

			7. 	ఆర్ద్రపాణిః - ఉత్తరాపోశనము చేసి - ఆ విధముగా తడిసిన చేతితో భోజనము ముగింపవలయునని భావము 

			8. 	శుచిం దేశమ్ - యజ్ఞశాల వంటి వానిని; చైత్యమ్ - దేవాలయమును. 

			9. 	సామాన్యమ్ - సాధారణమైనది. వంటలో పదార్థములలో ఒకేతీరు ఉండవలయును. పాకభేదము చేయరాదని తాత్పర్యము. 

			10. 	తథా - ఆ విధముగా భోజనము చేయువాడు; ఉపవాసీ - ఉపవాస ఫలము పొందు వాడగునని భావము. 

			12. 	బ్రాహ్మణోచ్ఛిష్టమ్ - బ్రాహ్మణులు భుజింపగా మిగిలినది; జనన్యాః హృదయమ్ - తల్లి హృదయమువలె; కృతమ్ - బ్రహ్మచే చేయబడినది; దానిని ఉపాసించువారు సత్యమునే - బ్రహ్మమునే పొందుదురని భావము. ఆహారశుద్ధి ఉన్నచో సత్యశుద్ధి కలుగును. సత్యశుద్ధి యున్నచో స్థిరమైన స్మృతి కలుగును. స్మృతికలుగగా ముడులన్నియు విడివడిపోవును అను క్రమముచేత ఆహారశుద్ధి బ్రహ్మమును పొందించునదగునని వేదము చెప్పుచున్నది.

			13. 	లోష్ఠమర్దీ - యజ్ఞవేదికను నిర్మించుటకొరకు మట్టిని పిసుకువాడు; తృణచ్ఛేదీ - దర్భలను తెచ్చుట కొరకు గడ్డిని కోయువాడు; నఖఖాదీ - గోళ్లతో కోసికోసి యజ్ఞశేషమైన మాంసమును భుజించువాడు; నిత్యోచ్ఛిష్టః - నిత్యమగు సోమపానము చేయువాడు; సంకుసుకః - ఫలములందు లంపటము గలవాడై; మహదాయుః - గొప్పఆయువుగల బ్రహ్మమును; న విన్దతే పొందడు - ఇందు హింసగల యజ్ఞాది కర్మమును నిందించుచున్నారు. 

				దీనికి మరియొక విధమగు నర్థమిట్లున్నది. మట్టిపిసుకుట మొదలగు పనులుచేయువాడు సంకుశుకుడగును. శంకుశుకుడనగా మేకునకు కట్టిన చిలుకవంటివాడు పరాధీనుడు; వృధా పండితుడు అని భావము. 

			14. 	యజుషా - యజుర్వేదము ఎరిగిన వాడగు అధ్వర్యువు యజ్ఞమునందు సంస్కరింపబడిన మాంసమునుకూడ తినరాదు; వృథా మాంసమ్ - సంస్కారము పొందని మాంసమును; పృష్ఠమాంసమ్ - చరమ మాంసము - శ్రాద్ధమున మిగిలినది - అట్టిదానిని తినరాదు; దీనిచేత హింసాయుక్తమైన ధర్మము చేయరాదను నర్థము సిద్ధించుచున్నది. 

			15 	గృహస్థుడు చేయవలసిన ధర్మమును చెప్పుచున్నారు. కామ్యకర్మఫలమ్ - కమనీయమగు కర్మమగు భిక్షాటనమునకు ఫలమైన అన్నాదికమును; గురూణామ్ - తల్లిదండ్రులు మొదలగువారికి; సమర్పింపవలయునని భావము. 

			17. 	ధర్మ్యమ్ - ఋతుకాలమునకు సంబంధించినది; 

			18. 	హృదయమనగా రహస్యము; తీర్థమ్ - గురువు; శుచిః - అగ్నిః; ఆర్యకృతమ్ - శిష్టులు ఆచరించినది; చౌష్యమ్ - ప్రశంసింపదగినది; వాలమ్ - ఆవుతోక; 

			19. 	ప్రదిష్టమ్ - కర్తవ్యముగా ఉపదేశింపబడినది. 

			20 	క్రియాపథే - శ్రుతిస్మృతులు చెప్పిన కర్మములను ఆచరించునపుడు; దక్షిణం పాణి ముధరేత్ - యజ్ఞోపవీతి కావలయును -“అజినంవాసోవా దక్షిణత ఉపవీయ దక్షిణబాహు ముద్ధరతేఽవధత్తే సవ్యమితి యజ్ఞోపవీత మేతదేవ విపరీతం ప్రాచీనావీతమ్” అనిశ్రుతి - కుడిచేయి యెత్తి జందెమును ధరించుటకు ఉపవీతమనియు, దీనికి భిన్నమైనది ప్రాచీనావీత మనియు నెరుగదగును. 

			21. 	విప్రులపూజనమే ఉత్తమ పుణ్యము, ఉత్తమకృషి, దానివలె ఫలము కానవచ్చునని భావము. బాద్యతే - స్థిరముగా చేయబడును. బదస్థైర్యే అని ధాతువు. ధాన్యానామ్ బహుకారం - ధాన్యములను మిక్కిలిగా పెంపొందించుట; గోవులనగా ఇంద్రియములు; అవి పొందవలసిన చోటును పొందించునది యగును. 

			22	భోజనము పెట్టునపుడు పెట్టువాడు 'సంపన్నమా?' అని యడుగవలయును. తినెడువాడు సుసంపన్నమనవలయును. పానీయ విషయమున తృప్తి కలిగెనా? అనవలయును. 'మిక్కిలితృప్తి' అని త్రావినవాడనవలయును. పాయసము, గంజి మొదలగు వానినిచ్చి ‘శ్రుతమా’ అని యిచ్చువాడు, సుశ్రుతమని గ్రహించువాడును అనవలయును; యవాగువనగా - గంజి; కృసరమనగా ఒక విధమగు పొంగలి. 

			23. 	సంప్రాప్తే - చేయబడగా; విప్రాణామ్ అభినందనమ్ - వందనాదికముత సంతోషణము అది ఆయుష్కర మగునని భావము. 

			24. 	ప్రత్యాదిత్యమ్ - సూర్యుని కెదురుగా ఉండి; నమేహేత - మూత్రమును వదలరాదు; శకృత్- మలము; 

			25. 	అవరాణామ్ - తమ్ములు, చిన్నవారు మొదలగువారికిః 

			26. 	ఆర్యవృత్తమును సేవింపవలయునని చెప్పిరి. ఆ అభివాదనము మొదలగునది దంభము - 

				ఆడంబరముకొరకును చేయవచ్చును. అట్టి యెడ ఆర్యవృత్తము నెట్లు నిర్ణయించుట అను దానికి సమాధానము చెప్పుచున్నారు; వైకృతమ్ - కన్నులలో కానవచ్చెడు వికారము మొదలగునది. నేత్ర వక్త్ర వికారేణ జ్ఞాయతే ఽన్తర్గతం మనః" - 'ముఖనేత్రవికారములు లోపలి మనస్సును తెలుపును' కదా! 

			28. పాపమ్ - పాపము చేసిన వానిని; పాపమును వెల్లడిచేయవలయును. ధర్మమును ప్రకటింపరాదని భావము. 

			29. నివర్తమానస్య - శాస్త్రపద్ధతుల యందు నిలువని వానికి 

			31. మానసమ్ - మనస్సుచేత చేయబడినది; సర్వభూతములకు అభయము నొసగవలయునని తాత్పర్యము.

			32. 	“సహోభౌ చరతాం ధర్మమ్” - ధర్మమును దంపతులు కలిసి నిర్వహింపవలయును అని హోత్రాదిధర్మము 	దంపతులకు కలిపి విధించియుండగా ధ్యానయోగమను ధర్మమును ఒక్కడే చేయవలయుననుట యెట్లు? అని శంకించి చెప్పుచున్నారు - నాస్తి ధర్మే సహాయతా - స్త్రీ మొదలగు వారి సహాయత కూడదని భావము అయినచో విధికి గతియేమి యన్నచో మనసు ధర్మశూన్యమైనచో బాహ్యసహాయము విధిచేత లభించినను అది అనర్థకమే అని తాత్పర్యము. దీనినే యిట్లు చెప్పుచున్నారు.  

			“మన సైవ కృతం రామ న శరీర కృతం కృతమ్ ।

			యేనైవాలింగ్యతే కాన్తా తేనై వాలింగ్య తే సుతా ॥” 

				రామా! మనస్సుతో చేసినదే చేత . శరీరము చేసినదికాదు. కాంతను కౌగిలించుకొనినవాడే కూతును కూడ కౌగిలించుకొనును. అందువలన స్త్రీలు మొదలగు సహాయుల అపేక్ష గల ధర్మము ననాదరించి మానసికమైన యోగధర్మమునందు మనస్సును నిలుపవలయునని భావము. 

			33. 	దీనినే ప్రశంసించుచున్నారు. యోనిః - ఉత్పత్తి ప్రళయస్థానము. దేవత్వమును గాని మనుష్యత్వమును గాని పొందించునది ధర్మమే యని భావము. దివి - హృదయాకారమనెడు బ్రహ్మలోకమున; అమృతమ్ - కైవల్య కారణమగు ధర్మమే. అట్లే; ప్రేత్యభావే - అపూర్వ దేహ ప్రాప్తియందును; ధర్మము వలననే సుఖము లభించును - అని భావము; 

			ఆచారవిధి 

			1. 	పూర్వము మానసికమైన ధర్మము దేవాదులకును యోని యని చెప్పియున్నారు. అందు ధర్మమనుదాని స్వరూపమేమి? అది దేవాదులకు కారణమెట్లగును? అని అడుగుచున్నారు. అధ్యాత్మమ్ - ఆత్మయనగా చిత్తము దానిని గూర్చి ప్రవృత్తమగు యోగధర్మము అధ్యాత్మము; మానవున కిది కర్తవ్యము అని ఏది శాస్త్రమున విచారణకు వచ్చునో అది అధ్యాత్మము. యత్, యథా అను రెండు శబ్దములచేత దాని లక్షణమేమి?, దాని విధానమేమి? అని రెండు ప్రశ్నలను అడుగుచున్నారు. 

			2. 	బ్రహ్మమే ప్రజలకు కారణమని ప్రసిద్ధము. నీవు మానసమగు ధర్మము కారణముగా చెప్పుచున్నావు - ఇది యెట్లు - అని ప్రశ్నతాత్పర్యము. 

			3. 	శ్రేయస్కరతమమ్ - శ్రేయస్కరము ధనము మొదలగునది. శ్రేయస్కరతమము ధర్మము, శ్రేయస్కరతమము ధ్యానయోగము; సుఖమ్ - స్వరూపసుఖమేర్పడుటకు కారణమగుటవలన సుఖమైనది.

			4. 	సృష్టిస్రళయములను గూర్చి వక్కాణించుటయు అధ్యాత్మవ్యాఖ్యలో ఒకభాగమే. ఎట్లనగా - తెలియదగిన ఆత్మఅనునది ప్రత్యగాత్మకంటి ఇతరమైనచో అది ఉపాసనలో భాగమే యగును. కావున దానియందు వినవచ్చెడు జగత్తు పుట్టుకకు కారణమగుట మొదలగునది ఆకులతో నిండిన ఫలమువలె అర్థవాదమే యగును. ద్రవ్యసంస్కార కర్మములందు మరియొక అర్థము చెప్పుటయే తాత్పర్యము కావున ఫలశ్రుతి అర్థవాద మగుననుట గంటలఘోషవలె మిక్కిలి స్పష్టమైన విషయము. స్త్రీ అగ్ని అనుటవలె ఆరోపణతో చెప్పబడిన నీలగ్రీవత్వము, పీతాంబరత్వము, సత్యకామత్వము, సత్యసంకల్పత్వము, జగత్తు ఏర్పడుటకు కారణమగుట మొదలగు గుణముల చేత ఉపాసనకు స్వరూపసిద్ధి ఏర్పడుచున్నది. అక్కడ ఆరోపింపబడిన గుణములే కలవనుకొందము. అయినను ఆత్మ సర్వగుణములతో కూడినదై తెలియదగినదిగా ఉండుటవలన కుండ మొదలగు వానివలె జడముగా భావించుట తప్పనిసరియే యగుచున్నది. ఆత్మ చిన్మయముకదా, దానిగుణములుకూడ చిన్మయములే కనుక ఆ గుణములకు జడత్వము కలుగదు - అన్నచో ఇందు మా ప్రశ్న ఇది - చిన్మయత్వమా, చిద్వికారత్వమా, చిద్రూపత్వమా? - మొదటిదికాదు, “వాచారంభణం వికారో నామధేయమ్” - ‘క్కులు మొదలగుట వికారము - దానితో పేరు ఏర్పడును’ అను శ్రుతి వాక్యమువలన వికారమైనదానికి అనృతత్వము సిద్ధించును. అప్పుడా గుణములు తుచ్ఛములగును. స్వాత్మయందు వృత్తి విరోధ మేర్పడును కనుక చివరిది కాదు. చిత్తే మరియొక చిత్పదార్థముచేత గ్రహింపదగినదగుట సంభవింపదు. ఆవిధముగా గ్రహింపబడెడు చిత్తునకు చిత్తు కాకపోవుట అను స్థితి ఏర్పడును. 

				ఈ విధముగా తెలియదగినదను ఆత్మ ప్రత్యగాత్మకంటె వేరయినది కాదు. ఆ విధముగా సృష్టికి మొదట ఆత్మసృష్టికి ఉపాదానము (ముడివస్తువు) అని చెప్పుట ఆత్మకు, సృష్టికి భేదము లేదని చెప్పుటకే అధ్యాత్మవ్యాఖ్యానమందే సృష్టిప్రళయములజ్ఞానమునకు సమన్వయము కుదురును. కనుక ఆధ్యాత్మప్రసంగమునందు దానికి సంబంధించిన ప్రశ్నసమాధానములందు సృష్ట్యాదుల ఉపన్యాసము హేతుబద్ధము అగును. 

				అచార్యైః పరిదర్శితమ్ - పై విషయమున ప్రమాణమును వక్కాణించుచున్నారు. “ఆత్మైవేదం సర్వమ్” “బ్రహ్మైవేదం సర్వమ్” - “ఈ సర్వమును ఆత్మయే, ఈ సర్వమును బ్రహ్మమే” మొదలగు వేదవాక్యముల ద్వారమున ఆచార్యులు దీనిని సమగ్రముగా దర్శించిరి.

				ప్రీతిం సౌఖ్యం చ విన్దతి - ప్రీతిని - కానవచ్చెడు సుఖమును, సౌఖ్యమ్ - సుఖాత్మక భావమును - స్థితిని; విన్దతి - పొందుచున్నాడు. “యోవేద నిహితంగుహాయాం పరమే వ్యోమన్ సోఽశ్నుతే సర్వాన్ కామాన్ సహ” నిష్క్రియం నిష్కలం శాన్తమ్” - మొదలైనశ్రుతులువీని విషయమునే తెలుపుచున్నవి. 'పరమాకాశమున గుహలో నిహితమైయున్న ఆ ఆత్మను తెలిసినవాడు సర్వకామములను అనుభవించును. కావున ఆత్మనెరిగినవాడు పొందు ఫలము సర్వకామములను పొందుట; హితమనగా దానికి సంబంధించిన జ్ఞానము. 

			5. 	ఆధ్యారోప అపవాద న్యాయము ద్వారమున జ్ఞేయమగు బ్రహ్మమును తటస్థలక్షణము ద్వారా తెలుపుచున్నారు. (అధ్యారోపము - ఒకదానియందు మరొకదానిని ఆరోపించి చెప్పుట; అపవాదము - దానిని తొలగించుట; తటస్థ లక్షణము - గుర్తింపవలసిన దానికి దగ్గరలో నున్నవానిని చూపుట ఆ కాకి వాలినయిల్లు - అన్నట్లు) 

				భూతానామ్ - జరాయుజములు మొదలగు నాలుగు విధములైన జీవములకు; ప్రభవాప్యయౌ - పుట్టుకస్థానములు, లయము పొందు స్థానములు. 

			6. 	యతః - ఆనందాత్మకమైన ఏబ్రహ్మమువలన; శ్రుతి “ఆనన్దాన్ధ్యేవ ఖల్విమాని భూతాని జాయన్తే ఆనన్దేన జాతాని జీవన్తి ఆనన్దం ప్రయన్త్యభిసంవిశన్తి” - ‘ఈభూతము లన్నియు ఆనందమువలననే కదా పుట్టుచున్నవి. పుట్టినవై ఆనందముతోడనే జీవించుచున్నవి. ఆనందమును గూర్చియే ప్రయాణించుచు అందు లీనమగుచున్నవి’ - అని చెప్పుచున్నది. తాని యాన్తి - సృజింపబడినవై అందే - ఆనందరూపబ్రహ్మమునందే - లయమునందుచున్నవి. మహాభూతాని - పృథివి మొదలగు మహాభూతములు; భూతేభ్యః - జరాయుజములు మొదలగువాని వలన సాగరస్య, ఊర్మయః, యథా - సముద్రమున అలలు పుట్టి అణగిపోయిన విధముగా - 

				ఇచట జరాయుజములు మొదలగు వాని వలన ఆకాశముమున్నగు వాని ఉత్పత్తి ప్రళయములను చెప్పుచు వానికి ఆనందరూపత్వమును ప్రతిపాదించుచున్నారు. ఆకాశము మొదలగువానికి స్వయముగా ప్రకాశించుట మొదలగు లక్షణములుండుట కల్పనామాత్ర మనియు చెప్పుచున్నారు. 

			7. 	భూతాని - ఆకాశము మొదలగువానిని; భూతాత్మా - జీవుడు పంచభూతములనే దేహాదుల ఆకారములతో పరిణామము చెందినవానిని భావించుచున్నవాడై - “అస్తి ఖల్వన్యోఽపరో భూతాత్మా యోఽయం సితాసితై రభిభూయమానః సదసద్యోని మాపద్యతే” - అని శ్రుతి ప్రసిద్ధి కలదు. మరియొక భూతాత్మ ఇతరముగా కలదు. అది తెల్లని, నల్లని కర్మ ఫలములు పట్టుకొనిత్రిప్పుచుండగా సత్, అసత్ గర్భములను పొందుచున్నది. దీనివలన తాబేటికంటె అవయవములు వేరుకానియట్లు ఆకాశము మొదలగు పంచభూతములు ప్రత్యగాత్మకంటి ఇతరములు కావని తెలియుచున్నది. 

			8. 	అవునయ్యా భూతములతో ఏర్పడిన వానివలన భూతముల ఉత్పత్తి యెట్లు సంభవించును? తండ్రి కొడుకు నుండి పుట్టడు గదా! అను ప్రశ్నకు సమాధానము చెప్పుచున్నాము. విత్తనమునుండి చెట్టు, చెట్టునుండి విత్తనములు, ఆ విత్తనములనుండి మరల మఱ్ఱిచెట్లు - అన్న విధముగా అవి యేర్పడును. అందు ప్రతిబీజమునందును సూక్ష్మస్వరూపముతో మఱ్ఱిచెట్టుగలదు. అంకురించుటకు మొదలిడిన చింతగింజ పొట్టయందు మొత్తము చింతచెట్టు కూర్పు కానవచ్చుచున్నది కదా! అయినచో ప్రత్యగాత్మకంటె వేరుకానిదిగా గ్రహింపబడిన దేహమునందు సూక్ష్మరూపమున మహాభూతములు కలవు. కనుక ప్రత్యగాత్మ ఆత్మతో తుల్యమైనది అనుఅభిప్రాయముతో చెప్పుచున్నారు. 

				భూతకృత్ - ఈశ్వరుడు; సర్వభూతేషు - శరీరములయందు; మహాభూతాని - ఆకాశము మొదలగు మహాభూతములను; అకరోత్, ఏవ - చేసెననుట నిశ్చయము; తేషు - అట్లు చేయబడిన వానియందున్న; వైషమ్యమ్ - విడివిడిగా కన్పట్టుట అను విలక్షణత్వమును; జీవః - దేహమే ఆత్మ అను అభిమానము గలజీవుడు; నపశ్యతి - చూడకున్నాడు. దేహమే ఆత్మగా భావించు జీవునకు ఇది ఆకాశము, ఇది వాయువు మొదలగు విధముగా అయిదు భూతములు విడివిడిగా కానరాకున్నవని తాత్పర్యము. దీనిభావమిది - జీవుడు తాను జీవుడే అను అభిమానమును వదలివైచినచో తాను సర్వమునకు కారణము అని గుర్తించును. ఆవదలివైచుట లేని కారణమువలన కలయందు పట్టుకొన్నను దానిని విశ్వసింపకున్నాడు. అందువలన బాహ్యసృష్టి ఆంతరసృష్టి అనువాని సత్యత్వమును మిథ్యాత్వమును నిశ్చయింపజాలకున్నాడు. 

			9. 	జీవుడు జగత్తునకు ఉపాదానము (ముడి పదార్థము) అనుదానిని ప్రకటించుటకై అతనికి ఆత్మభూతమైన దేహమునందు ఆకాశాదుల అంశములను విభజించి చూపుచున్నారు. ఖాని - ఇంద్రియస్వరూపములైన రంధ్రములు; ఆకాశయోనిజమ్ - ఆ కాశమే కారణమైనది. దాని వలన పుట్టినది. 

			10. 	పాకః - అన్నాదులేర్పడుటకు కారణమైనది. 

			11. 	పఞ్చ+ఏవ - అయిదే - 'దేహమునందున్న' అను అర్థమును కలుపుకొనవలయును. 

			12. ఇంద్రియములు భూతములందంతర్భూతములు - అందే కలిసియున్నట్టివి. మనస్సనెడు కర్తను జీవుడందురు. అతని విజ్ఞానములు వృత్తిరూపములు. ఆ యింద్రియములు మనస్సు కలసిన స్వరూపమే బుద్ధి. అది ఏడవది. క్షేత్రజ్ఞుడు సాక్షిమాత్రముగా నుండును. 

			13. 	చక్షుః - కన్ను - ఇది తక్కిన ముక్కు మొదలగు వానిని కూడ తెలియజేయును. ఆలోచనాయ - విషయములను గ్రహించుటకును; అధ్యవసానాయ - నిశ్చయించుటకు; క్షేత్రజ్ఞః - క్షేత్రజ్ఞుడు, సాక్షివత్ - ఏదియు పట్టనివాడై తెలిసినవానివంటివాడు. సాక్షికికూడ సాక్ష్యము అనునది ఉపాధికనుక ఆత్మధర్మము దానికుండదని చెప్పినట్లయినది. 

			14. 	ఈ సాక్షి అను చైతన్యము రెండు అరికాళ్లు మొదలుకొని పైనున్న శరీరమునంతటిని క్రిందికి మీదికి చూచుచుండును. కనుక పైకి కానవచ్చుచున్న దేహమును, సందులు కలిగిన ఆకాశమే ఉదరముగా గలలోపలి భాగమును మొత్తముగా వ్యాపించియున్నదని భావము. 

			15.	ఇట్లు బుద్ధి మొదలగువానికి సాక్షిగా నయిన క్షేత్రజ్ఞనకు బ్రహ్మభావమును చెప్పిరి. అట్లు బుద్ధ్యాదులతో కూడియున్న ప్రత్యగాత్మ మహాభూతములను సృష్టించెననియు ఇంతకు ముందు చెప్పియున్నారు. దానిని యుక్తిచేతను, శ్రుతిచేతను ఆలోచింపవలయునని ఈ శ్లోకమున చెప్పుచున్నారు. కృత్ప్నశః - సంపూర్ణముగా; వేదితవ్యాని - పరీక్షింపదగినవి. ఇన్ద్రియాణి - ఇంద్రియములు - ఇది మనస్సును, బుద్ధిని కూడ గ్రహించును. 

			16. 	పై శ్లోకమున చెప్పిన దానినే మరింత రుచి కలిగించుటకై వివరింపగోరుచు అజ్ఞానఫలమును గూర్చి చెప్పుచున్నారు. ఏతామ్ - ఈ త్రిగుణాత్మికయగు బుద్దిని - మూల ప్రకృతిని; భూతానామ్ - ఆకాశము మొదలగు పంచభూతముల, జరాయుజములు మొదలగు ప్రాణులయు, ఆగతిమ్ - పైకివచ్చు స్థానమును; గతిమ్ - లయస్థానమును, బుద్ధ్యా - విచారపూర్వకముగా పరిశీలించి; శనైః మెల్లగా - వైరాగ్యము, వివేకమును పెంపొందించుకొనుట అనుక్రమముతో, ఉత్తమం, శమమ్ - సుఖమును - ప్రత్యగానందమును, లభతే - పొందును; మెడయందేయున్న బంగారుహారమును మరచినవాడుగుర్తు తెచ్చుకొనుట ద్వారా ఆనందపడినట్లు తత్త్వమసి మొదలగు వేదాంత వాక్యముల ద్వారా తెలిసికొని ఆనందించునని భావము.

			17. 	భూతముల రాకపోకలనే వివరించుచున్నారు. 

				గుణైః - తమస్సు మొదలగు గుణములచేత; బుద్ధిః - బుద్ధి; నేనీయతే - మరల మరల అతిశయముగా విషయముల స్వరూపముగా (శబ్దము మొదలగునవి విషయములు) రూపొందును; అందువలన; బుద్ధిః, ఏవ, ఇన్ద్రియాణి, ఆపి - మనస్సుతోపాటుగ ఆరైన ఇంద్రియములు బుద్ధియే; భూతాని - ఆకాశము మొదలైన అయిదు భూతములు, జరాయుజములు మొదలైన నాలుగువిధములైన ప్రాణులును; బుద్ధియే. తదభావే - ఆ బుద్ది లేనియెడల; కుతోగుణాః - గుణములకు స్వరూపమే ఉండదు కనుక - అవి లేనివే యగును. 

				దీనిచేత సాంఖ్యమతము చెప్పెడు గుణముల అబాధ్యత్వము, నిత్యత్వము అను సిద్ధాంతమును త్రోసివేసినట్లయినది. 

				దీని భావమిది - అది త్రాడు అని తెలియకపోవుటవలన దానిని చూచినపుడు ఏర్పడిన పాము, దానివలన నగు భయము కలుగుచున్నవి. పరీక్షించిచూడగా పాము లేని స్థితి తెలియవచ్చినది. ఉన్నది త్రాడనియు తెలిసినది. అప్పుడు భ్రాంతికి మూలమైన అజ్ఞానము తొలగినది. దానివలన కలిగిన భయము కూడ పోయినది. ఇట్లే బుద్ధి తొలగిపోగా బుద్ధికి చెందిన కార్యము, కారణము కూడ నశించును. ఇచట గుణ శబ్దముచేత సత్వరజస్తమస్సులును, మనస్సుతోపాటు ఆరైన ఇంద్రియములు, వాని విషయములును గ్రహంపబడుచున్నవి. 

			18.	తన్మయమ్ ఏవ - ఆబుద్ధి యొక్క స్వరూపమే; ప్రలీయతే - బుద్ధి ప్రలీనమగునపుడు ఆస్థావర జంగమాత్మకమగు సర్వము ప్రళయము - నామరూపములు లేకుండ పోవుటను పొందును; ఉద్భవతి - బుద్ధి ఏర్పడినపుడు అది యంతయు ఏర్పడును; తస్మాత్, నిర్దిశ్యతే - అందువలన వేదము నందు ఈ విషయము నిర్దేశింపబడుచున్నది. “మనసా హ్యేవ పశ్యతి మనసా శృణోతి” - “మనస్సుచేతనే చూచుచున్నాడు, వినుచున్నాడు. “ప్రాణేభ్యోదేవా దేవేభ్యో లోకాః” - ‘ఇంద్రియముల వలన దేవులు, దేవుల వలన లోకములు’ - మొదలగు మంత్రములు దీనిని నిర్దేశించుచున్నవి. బుద్ధి, మనస్సులకు భేదము లేక పోవుటచేత బుద్ధియే శ్రవణాదులకు సాధ్యమగుచున్నది. శ్రోత్రాదిరూపముతో ప్రాణములైన ఇంద్రియములవలన సూర్యుడు మొదలగు దేవతలు, వాని వలన లోకములు ఏర్పడు చున్నవని మంత్రార్థము

			19,20 పై విషయమునే రెండు శ్లోకములతో వివరించుచున్నారు. ఆబుద్ధి దేనిద్వారమున చూచునో దానిని కన్ను అనుచున్నాము, జిహ్వయా - నాలుకగానయిన బుద్ధి రసమును గ్రహించుచున్నది. -అనిభావము అట్లే; త్వచా - చర్మము రూపమైన బుద్ధి స్పర్శను తెలియుచున్నది. 

			20 	అందు హేతువును చెప్పుచున్నారు. విక్రియతే - బుద్ధియే జీవుడను మరియొక పేరుగల కర్తృత్వమును కరణత్వమును పొందుచున్నది. శ్రుతి యిట్లు చెప్పుచున్నది. “స ప్రాణన్నేవప్రాణో నామ భవతి వదన్ వాక్ పశ్యన్ చక్షుః శృణ్వన్ శ్రోత్రం మన్వానో మన స్తాన్య స్య కర్మ నామాన్యేవ” 'అది ప్రాణకార్యము చేయుచు ప్రాణమను పేరుగలది యగుచున్నది. పలుకుచు వాక్కు, చూచుచు కన్ను, వినుచు చెవి, తలపోయుచు మనస్సు అను పేర్లు కలది యగుచున్నది. ఇవి యన్నియు దాని కర్మ నామములే' . సకృత్ - ఈ కార్యములన్నియు ఏక కాలమున జరుగుచున్నవి; దీనివలన ఆకాశము నుండి వాయువు, వాయువునుండి అగ్ని - అని చెప్పిన వాక్యములందు క్రమమును చెప్పుట ఇష్టము కాదు. జ్ఞాత, జ్ఞేయము, జ్ఞానము అనునవి కలిసియే యేర్పడెనని యర్థము. 

			21. 	అధిష్ఠానాని - బుద్ధి రూపాదులను వీనిచేత ప్రకాశింప జేయును గావున ఈ కరణములు అధిష్ఠానములు, బుద్ధేః - కర్రియగుబుద్ధికి; అదృశ్యః - కానరాని చిదాత్మ; అధితిష్ఠతి - తన స్వరూపము యొక్క ఉనికి చేత; తాని - ఆ ఇంద్రియములను; అధితిష్ఠతి - అయస్కాంతము లోహమును వలె, కదలించుచున్నది - పనిచేయించుచున్నది.

			22. 	దీనినే వివరించుచున్నారు - త్రిషు భావేషు - సత్త్వరజస్తమోమయములైన సుఖదుఃఖ మోహము లనెడు భావములందు; వానినే క్రమముగా చెప్పుచున్నారు. 

				1. 	కదాచిల్లభతే ప్రీతిమ్ - సుఖము; 2. కదాచిత్, అమశోచతి - దుఃఖము 

			23. 	3. న సుఖేన నదుఃఖేన కదాచిదపివర్తతే - మోహము ఇట్లు మూడు భావముల యందును బుద్ధి మనస్సునందు వర్తించును. మనస్సుద్వారా ఇంద్రియవిషయములందును వర్తించునని తెలియదగును. 

			24. 	సా, ఇయమ్ - ఆయీబుద్ధి; సర్వాత్మికా అపి - అన్ని భావముల స్వరూపము కలదియే అయినను, ఈ భావములను సుఖదుఃఖమోహములను; అతిక్రమ్య, వర్తతే - అతిక్రమించి ప్రవర్తించును; అందు యోగ్యమగు దృష్టాంతమును చూపుచున్నారు. సరితాం భర్తా - నదులను నింపునది; ఊర్మిమాన్ - పెద్దఅలలుకలది; సాగరః - సముద్రము; మహావేలామ్; ఇవ - గొప్పదియగు తీరమునువలె 

				దీనిభావమిది - నదులు సముద్రమువలననే ఏర్పడుచున్నవి. సముద్రమునే చేరుకొనుచున్నవి. సముద్ర తరంగములలో లీనమైపోవుచున్నవి. ఇట్లే బుద్ధివలన ఏర్పడిన దేహము, ఇంద్రియములు, విషయములును (శబ్దాదులు) యోగముతో బుద్ధియందు లీనములైపోగా వాని సంస్కారములు బుద్ధి బ్రహ్మాకారము కనుక తిరోధానము పొందుచున్నవి. ఈవిధముగా బుద్ధి గుణాతీత అని చెప్పినట్లయినది. 

				కుండను కన్పింపజేయుటలో కన్ను వెలుగు సహకారముతో సమర్థమగుచున్నది. దీపమును కన్పట్టజేయుటలో దానికి ఆ సహకారమక్కరలేదు. ఆ దీపమే ప్రకాశాత్మకము కదా! ఇట్లు బుద్ధివృత్తి చిదాభాస సహకారము తోడనే ఘటాదులను ప్రకాశింపజేయును. 

				ఆత్మయందన్ననో ధీవృత్తియే కావలసినట్టిది. ఆనందము ప్రకాశించుచుండగా ధీవృత్తి ఇందుప గింజ గంధమువలె సజాతీయమైన మరియొక వృత్తిని నశింపజేయుచు తానుకూడ లయమైపోవును. అప్పుడు సంస్కారరూపముతోకూడినదై సత్యము మొదలగువాని కార్యములైన సుఖదుఃఖమోహములను అతిక్రమించి పోవును. సుషుప్తియందన్ననో మోహము నశింపదు. అది సుషుప్తికిని, సమాధికిని భేదము.

			25. 	అట్లయినచో ఆత్మాకార వృత్తిగల బుద్ధికి గుణాతీతస్థితి ఉన్నట్లు చెప్పినచో జ్ఞానము కలిగిన సమకాలమందే దేహము పడిపోవలయునుగదా! నశించిన బుద్దికి మూలకారణమైన అజ్ఞానము నశింపగా మరల పుట్టుట సంభవింపదు గదా - అని ఆశంకించి సమాధానము చెప్పుచున్నారు. అతిభావగతా - సుఖము, దుఃఖము, మోహము అను భావములను దాటిపోయిన, బుద్ధిః - బుద్ధి; భావే - మనస్సునందు; వర్తతే - వృత్తులు - కదలికలు లేని స్థితితో ఉండునని భావము. తు - కాని; తరువాత - అనగా పైకి లేచివచ్చుకాలమున; ప్రవర్తమానం రజః - ఏర్పడుచున్న రజోగుణము; తద్భావమ్ - బుద్ధిభావమును; అనువర్తతే - అనుసరించి ప్రవర్తించును. పేరుకొన్న నెయ్యి వేడికి కరగి ద్రవముగానైనను, మరల చల్లదనముచేత పేరుకొనిపోయినట్లు బుద్ధి రజోగుణముచేత మరల గట్టిపడునని భావము. 

				ఇచట భావమిది - అజ్ఞానము నశించినప్పటికిని వెల్లుల్లి వాసనపట్టిన పాత్రమును శుద్ధిచేసినను ఆ వాసన కొంచెముగా మిగిలియున్నట్లు అంటిపెట్టుకొని యున్న అవిద్య ప్రారబ్ధకర్మమునకు వశమైనదై మరల మరల దేహాదులను ఏర్పరచుచుండును. ప్రారబ్ధ కర్మము పూర్తిగా నశించినపుడు సమూలముగా నశించుటవలన ఏ అడ్డులు లేని కైవల్యము సిద్ధించును.

			26. 	ఆ బుద్ధి ఎపుడు రజస్సుతో స్వరూపమును పొందునో అప్పుడు ఇంద్రియములను ప్రవర్తింప జేయును తతః - దానివలన - విషయసంబంధమువలన; సత్త్వమ్ - సత్త్వస్వరూపము గల బుద్ధి; విషయముల యాథాత్మ్యజ్ఞానము; ప్రవర్తతే - ఏర్పడును; అట్లే; తమో భావః - తమస్సుచేత - విషయముల అజ్ఞానము చేత - ఏర్పడిన భావము; ప్రీతియోగాత్ - పురుషుల యందలిరాగాది దోషములవలన ఏర్పడును. అది విషయముల విపర్యాసరూపమైనది. అనగా శుక్తి యందలి తెల్లదనము వెండివలె కానవచ్చుటవంటిది. నిజమైనదో, తారుమారయినదో అయిన జ్ఞానము విషయేంద్రియ సంబంధము వలన పుట్టునని భావము.

			27. 	దాని వలన ప్రీత్యాదులు కలుగును. అవి సత్త్వరజస్తమో గుణాత్మకములు. భావాః - శమము, దమము, కామము, క్రోధము, భయము, విషాదము మొదలగునవి. 

			28. 	బుద్ధి వ్యాఖ్యానమును ప్రయోజనముతో పాటు ముగించుచున్నారు. 

			30. 	తమోగుణము పుట్టగా; సంయుక్తౌ - వెనుకచెప్పిన సుఖదుఃఖ స్పర్శములు కలుగవు. కేవలము మోహమే కలుగునని భావము. 

			32. 	సంరభ్య - భయపడి; దుఃఖమును మరల మరల కూర్చుకొనుటచేత దుఃఖమే వర్ధిల్లును - అని భీతితో దుఃఖమును గూర్చి చింతింపరాదు - అని భావము.

			34. 	ప్రహర్షము, ప్రీతి, ఆనందము, సుఖము అనునవి ఇష్టవస్తువును గూర్చి వినుట, దానిని దర్శించుట, పొందుట అనుభవించుట అనువానివలన కలుగునవి. వీనికి ప్రియము, మోదము, ప్రమోదము, ఆనందము అనియు వ్యవహారము కలదు. ప్రశాన్తచిత్తతా - నిర్వికల్పమైన సుఖము కలుగుట; కథఞ్చిత్ - అనుట వలన ఇవి చాల దుర్లభములని తెలియదగును. 

			35.	హేత్వహేతుభిః - అతుష్టి మొదలగునవి కలుగుటకు కొన్నింటికి హేతువులుండును, కొన్నింటికి ఉండవు అని భావము; అన్నము దొరకకుండుట మొదలగు వానివలన కలుగు అతుష్టి సహేతుకము, అన్ని సంపదలు ఉన్నను అతుష్టి కలుగుట అహేతుకము. 

			36. 	స్వప్నతన్ద్రితా - నిద్రతో కూడిన కునుకుపాటు; 

				కథఞ్చిత్ - దురదృష్టవశమున - అని భావము.

			37. దూరగమ్ - దుర్లభమైన వస్తువునందును తగులము కలది అని భావము; బహుధాగామి పెక్కు విషయములందు ఒక్క మారుగా పడెడు శీలము; ప్రార్థనా - 'ఇమ్ము' అని లేకిగా అడుగుకొనుట; సునియతమ్ - గట్టిగా అడ్డుకొను ప్రవృత్తి కలుగునట్లుగా; 

			38. 	వృత్తిని - మనస్సు సంచరించుటను అదుపున నుంచుకొను దాని ఫలమును వివేచించుచున్నారు. సత్త్వమ్ - బుద్ధి సత్త్వము, క్షేత్రజ్ఞః సాక్షి; ఈ రెంటి; అన్తరమ్ - భేదము; కాలిన ఇనుపగుండు వలె ఏదిఏది అను వివేకమును మునుపు గ్రహింపని కారణముగా - ఆ భేదమును వివేచించి చూపుచున్నారు. ఒకటి - అనగా సత్త్వము, గుణాన్ - అహంకారము మొదలగువానిని; సృజతే - సృజించును; ఏకః - మరియొకటి (క్షేత్రజ్ఞుడు) న సృజతే - సృజింపడు. 

			39. 	ఏతౌ - ఈ మేడిపండు, దోమ అనునవి; తయోః - ఆ సత్త్వ క్షేత్రజ్ఞుల; 

			40. 	ప్రకృత్యా - స్వభావముచేత; 

			41. మేడిపండు దోమలవలెగాని; నీరు, చేపలవలె గాని, సత్త్వ క్షేత్రజ్ఞులకు సంయోగము ఉన్నయెడల రెండును సర్వతంత్ర స్వతంత్రములు కావున సంయోగము పరిహరింపరానిదగును కదా అని శంకించి సమాధానము చెప్పుచున్నారు. గుణములు ఆత్మను తెలియజాలవు. క్షేత్రజ్ఞుడు ఎరుగును. కనుక గుణములు జడములు. క్షేత్రజ్ఞుడు చిదాత్మస్వరూపుడు. కనుక చిత్తునకు జడమునకు వాస్తవమైన సంబంధము కుదరదు. దృష్టాంతముగా చెప్పిన చేపయు శరీరములును జడములు. వానికి జడములే అయిన జలాదులతో సంబంధము. 

				దీనినే వివరించుచున్నారు. 

				పురుషుడు గుణములైన దేహము, అహంకారము మొదలగువానిని చూచువాడైనను, వానిని; సంసృష్టాన్ - తనతో తాదాత్మ్యమును పొందినవానినిగా; మన్యతే - తలచును; పురుషుని - గుణములైన ద్రష్ట, దృశ్యము అనువానికి అభేదము సంభవింపదు కదా! నేను గౌరుడను, నేను కాణుడను, నేను సుఖిని, నేను కర్తను అన్న విధముగా అభేదము తెలియవచ్చును. అందువలన ఎడారి, గొప్ప జలాశయములు అనువానికి వలె ఈ రెంటికి ఉన్నట్లు కనపించునట్టి సంబంధము మాత్రమే కలదు. 

			42. 	అట్లు చిదాత్మ గుణములతో తగులము కలది అయినచో కుండలో ఉన్న దీపమువలె ఏ కొంచెమును ప్రకాశింపజేయదుగదా - అను శంకకు సమాధానము చెప్పుచున్నారు. ఇంద్రియములు కుండకుగల చిల్లులవంటివి. వాని ద్వారమున జ్ఞానస్వరూపమగు పరమాత్మ వెలుతురు నొసగునని భావము. దేహమందున్న చిదాత్మ చిల్లులుగల కుండలో నున్న దీపము వంటిదని తాత్పర్యము. ఇన్ద్రియైః, బుద్ధిసప్తమైః - అయిదు ఇంద్రియములు, ఆరవది మనస్సు, ఏడవదియగు బుద్ధి అనువానితో 

			43. 	సంప్రయోగః - సంబంధము; ధ్రువః - మొదలు చెప్పరానిది - అనాదిసిద్ధము. 

			44. 	సత్త్వక్షేత్రజ్ఞుల సంప్రయోగము నిర్వచింపనలవి కానిదని చెప్పుచున్నారు. ఆత్మ సంగములేనిది, గుణములు లేనిది అగుటవలన జతుకాష్ఠమునకు వలెనో, రూపము, రూపము కలది అనువానికి వలెనో ఆ రెంటికి, ఆశ్రయించినది, ఆశ్రయమైనది అనువాని సంబంధము ఉండదని అర్థము. క్షేత్రజ్ఞానకు ఒకానొక ఆశ్రయము లేదు. దాని మహిమతోడనే ఆది నెలకొనియుండును. 

				పైని చెప్పిన అర్థమున హేతువును తెలుపుచున్నారు. మనః - మనస్సును ; సంసృజతే - నిర్దేశించును - ప్రకాశింపజేయును. మనస్సు మొదలగునదియే సత్త్వము యొక్క కార్యము వ్యక్తపరచును. కాని దాని మూలభూతమైన గుణములు కావు. 

			45. 	అధ్యాస తొలగెడు ఉపాయమును చెప్పుచున్నారు. వృత్తులు అనేకములై ఉండుటను బట్టి; తేషామ్ - అని బహువచనమును వాడిరి. తేషామ్ - దానియొక్క - సత్త్వము యొక్క; రశ్మీన్- కిరణములవంటి ఇంద్రియములను. 

			47. 	ఇట్టి జ్ఞానము కలవారికి కర్మతగులము - అంటు ఉండదని చెప్పుచున్నారు. వారిచరః - నీటి పక్షి - హంస; శ్రుతియు “తం విదిత్వా న కర్మణా లిప్యతే పాపకేన” - ‘ఆ ఆత్మతత్త్యమును తెలిసికొని కర్మముతోడను పాపముతోడను అంటులేనివాడగును’ అని చెప్పుచున్నది. 

			48. ఏవం స్వభావమ్ – ఈ అంటులేని స్వభావమును; ఏతత్ - ఆత్మస్వరూపమును; తన బుద్ధితో నిశ్చయించుకొనునని భావము; 

			49. 	ఇట్లెరిగినవానికి జీవన్ముక్తి కలుగునని చెప్పుచున్నారు. స్వభావయుక్త్యా - స్వరూపమునందలి యోగము - కలయిక చేత; యుక్తః - దేహేంద్రియముల తాదాత్మ్యనము వలన ఏర్పడిన అధ్యాస అయిన పరరూపతను విడనాడి స్వభావరూపమైన చక్కనిస్థితిలో కూడినవాడు - అనగా జ్ఞాన సంపన్నుడు; నిత్యమ్ - ఎల్లవేళల; గుణాన్ - భూతములను, భూతసంబంధములైన వానిని; యోగైశ్వర్యబలము చేత; సృజతే - సృజించును; సాలెపురుగు దృష్టాంతము అభిన్న నిమిత్తత్వమును ఉపపాదించుటకు గ్రహించిరి. (వస్తుసృష్టికి కారణము, ముడిపదార్థము కూడ ఒకటియే యగుట అభిన్ననిమిత్తత్వము.) 

				“యస్యానువిత్తః ప్రతిబుద్ధ ఆత్మా” అని మొదలుకొని “స విశ్వకృత్స హి విశ్వస్య కర్మా” అని శ్రుతి చెప్పుచున్నది. ‘జ్ఞానియే విశ్వమునకు కర్త’ - జ్ఞానియే ఆత్మ - అని తాత్పర్యము. 

			50. 	ఇట్లు జీవన్ముక్తుడు ప్రారబ్ధకర్మమునకు చిక్కువడిన దేహము కలవాడై పూర్వ సంస్కారవశమున వచ్చిపడిన గుణములతో దృష్టి సమసమయ (చూచిన వెంటనే ఏర్పడినదగు) యగు సృష్టిని చూచుచు యోగైశ్వర్యమగు అణిమాదికముచేతనో, నిర్వికల్పధ్యానముచేతనో మెలగుచుండును - అని చెప్పియున్నారు. ప్రారబ్ధకర్మము సమాప్తిచెందగా గుణములు కుండవలె మరలిపోవునా? లేక త్రాటియందు కాననగు పామువలె తొలగిపోవునా? అను దానిని రెండు శ్లోకములతో చర్చించుచున్నారు.

			52.	హృదయగ్రన్ధిమ్ - ఒకదానిపై ఒకటి అధ్యాసమైన దానిని; కాలినయినుపగుండువలె బుద్ధి, క్షేత్రజ్ఞుడు అనువాని ఏకత్వమును; అంతేకదా - క్షేత్రజ్ఞునియందు బుద్ధధర్మములైన దుఃఖాదులు, బుద్ధియందు క్షేత్రజ్ఞధర్మములైన సత్త్వము, చిత్త్వము మొదలగునవి కానవచ్చుచున్నవి. అందుచే అవి రెండును ఒకదానితో నొకటి కలిసి ఒక్కటిగానే ఉన్నట్లు కానవచ్చుచున్నది. అదియే హృదయగ్రంథి; బుద్ధిభేదమయమ్ - బుద్ధిచేసిన భేదమయమయిన దానిని; విముచ్య - ఇదిసత్త్వము, ఇతడు పురుషుడు అను విభాగజ్ఞానముతో వదలివైచి; సుఖముగా నుండవలయును. వేదమిట్లే చెప్పుచున్నది. “భిద్యతే హృదయగ్రన్థి శ్ఛిద్యన్తే సర్వసంశయాః” ‘ఆత్మదర్శనమయినపుడు హృదయమునందలి ముడి విడివడి పోవును. సర్వసంశయములు తెగిపోవును᾽. 

			53. 	నదినివలె ఈ జ్ఞానమునందు మునిగి మలినులు - అజ్ఞానమలము కలవారు - శుద్దిని పొందుదురు - అని ఎరుగుము; “నహి జ్ఞానేన సదృశం పవిత్ర మిహ విద్యతే” - ‘జ్ఞానముతో తులదూగు పవిత్రమైనది యిందు మరొకటి లేదు᾽ అని శ్రుతి. 

			54. 	ఆవలి ఒడ్డును కనుగొనినంత మాత్రమున మనుజుడు కృతకృత్యుడు కాడు. నౌక మొదలగు ఉపాయముతో ఆఒడ్డును చేరుకొన్నవాడే కృతార్థుడు. జ్ఞానవిషయమున మాత్రము జ్ఞానము కలుగుటయే కృతార్థత. మరల ఇంకొక అనుష్ఠానాదికముతో పనిలేదని భావము. 

			55. 	విషయమును ఉపసంహరించుచున్నారు. అధ్యాత్మమ్ - ఆత్మయందు - హృదయాకాశమునందు; 

				కేవలమ్ - విషయస్పర్శలేని స్థితి; దీని నెరిగినవారు జ్ఞానమును పొందుదురని భావము; 

			56. 	ఏతామ్ - దీనిని; ఇచట 'ఇదమ్' అని నపుంసకలింగశబ్దమునే వాడవలయును. కాని ఆగతిమ్ అను విధేయమును బట్టి స్త్రీలింగమును వాడిరి; బుద్ధ్వా - తెలిసికొని - ఈ జ్ఞానమే అన్నింటియందు ప్రత్యగాత్మరూపమున నున్నదియు, సర్వభూతములకు ఉత్పత్తిలయ స్థానమదియే యనియు శాస్త్రమువలన తెలిసికొని - అని భావము; బుద్ధ్యా, అవేక్ష్య - ధ్యానముచేత ఏర్పడిన సూక్ష్మబుద్ధితో నిశ్చయజ్ఞానముపొంది; అనంతతః, శమ్, లభతే - అంతములేని సుఖమును పొందును; 

			57. శమము నెట్టివాడు పొందునో వివరించుచున్నారు. యస్య - ఎవనికి; త్రివర్గః - మూడుగుణముల సముదాయము విదితః - తెలియబడినదో; అది క్షీణించుస్వభావము కలదని ఎవడెరుగునో; ప్రేక్ష్య చక్కగా పరికించి - ఏదికృతకమో అది అనిత్యము, కార్యము కనుక, అని గుర్తించి - “తద్యథేహ ర్మచితో లోకః క్షీయతే ఏవ మేవాముత్ర పుణ్యచితో లోకః క్షీయతే” 'ఇచట కర్మముతో కూడబెట్టుకొన్న లోకము క్షీణించు విధమున, అచట - పరలోకమున పుణ్యముతో కూడ బెట్టుకొన్న లోకమును క్షీణించును' అను శ్రుతి ననుసరించి అర్థకామసుఖములు అనిత్యత్వమును నిశ్చయించుకొని; విముఞ్చతి - వదలివైచునో - సంన్యసించునో - అనిభావము. అట్టివాడు అవ్విష్య - శ్రవణమననముల చేత నిర్ణయించుకొని; యుక్తః - ధ్యానశీలుడై; నిరుత్సుకః - ఆత్మదర్శనము చేతనే సర్వకామములను పొందువాడగును కావున తక్కినదానియందు కోరికలు లేనివాడగును. 

			58. 	తత్ర, తత్ర - రూపము, శబ్దము మొదలగు వాని యందు; నిజమునకు ఇంద్రియములకు దొరకునది ఆత్మయే కావలయును. కాని అద్దమునందు ముఖమువలె అది మరియొకటి వలె కన్పట్టును. అందువలన భేదము లేనిదానిని భేదముకలదివలె గ్రహించుట కృతార్థత పొందకపోవుటయు, నాశహేతువును అగును. కావున ఇంద్రియములను విషయములవైపునకు పోనీక పట్టుకొన వలయునని భావము; 

			59. 	ఇంతకంటె తెలియదగినది మరియొకటి లేదని చెప్పుచున్నారు. 

			60,61. జ్ఞానఫలము దృష్ట అదృష్ట భయ నివారకమని రెండు శ్లోకములతో చెప్పుచున్నారు. భయమ్ - సంసార దుఃఖమ్; అవిదుషామ్ - త్రాటియందు సర్పమునుగాంచుట అనెడుద్వైత భావము కల అజ్ఞానులకు; కలుగును; అట్టిది; విదుషామ్ - జ్ఞానవంతులకు, న - కలుగదు; అజ్ఞానము

				బంధ హేతువు, జ్ఞానము మోక్షము; అతః - అందువలన; నహి, గతిః, అధికా, అస్తి, కస్యచిత్ - గతి అనగా ముక్తి అందరకు ఒకేవిధమైనది, అందు హెచ్చుతగ్గులు లేవు; గుణే, సతి - గుణము పొందుటయో, తొలగించుకొనుటయో అనునది కలిగినపుడు; అతుల్యతామ్ - హెచ్చుతగ్గులస్థితి సంభవించును; నిర్గుణమునందు అట్టిది కలుగదని భావము; 

			61. 	నిష్కామమగు కర్మము పూర్వకర్మదోషమును పరిహరించును; తదుభయమ్ - ఆరెండును - ప్రాచీనము, ఇప్పటిది అగు రెండు కర్మములనును; తన్య - జ్ఞానముతో చేయువానికి; అప్రియములేదు, ప్రియమును లేదు - 'గడ్డిపరకను అగ్నిలో వేయగా ఎట్లు నశించునో అట్లే ఆజ్ఞానాగ్నిలో సర్వపాపములు కాలిపోవును అట్లే తామరాకున నీరు అంటనివిధమున ఆత్మతత్త్వ మెరిగిన వానియందు పాపకర్మము అంటదు' అను శ్రుత్యర్థమును ఇచ్చట భావింపవలయును. మోక్షవిషయమున మాత్రము కర్మము కారణము కాదు. 
“నస్త్యకృతఃకృతేవ” అనిశ్రుతి - కర్మముచేత మోక్షము కలుగదని భావము. 

			62. 	అజ్ఞానమువలన దృష్టభయము, అదృష్టభయము కలుగునని చెప్పుచున్నారు. ఆతురమ్ - కామక్రోధాది వ్యసనములచే నలుగగొట్టబడిన; లోకమ్ - లోకమును; జనః - జనుడు; అసూయతే - తప్పులెన్ని ధిక్కరించును; తత్ - ఆ నింద్యమగు కర్మము; తస్య - అతనిని; సర్వతః - అన్ని విధములగు యోనుల యందు, జనయతి - పుట్టించును, ఆతురుడు బ్రతికి నిందలు పొందును, చచ్చి నీచములైన గర్భములందు పుట్టును - అని తాత్పర్యము.

			63. 	లోకే - లోకమున; నిరావిశన్ - చక్కగా పరిశీలించిన వాడవై; ఆతురాన్ - ఆతురులైనవారిని; పశ్య - చూడు; వారెట్టివారనగా; తత్, తత్, ఏవ, బహు, శోచతః - తాను కోల్పోయిన పుత్రదారాదులను గూర్చి పెల్లుగా ఏడ్చి మొత్తుకొనుచుండువారిని; తత్ర - అందే - అనగా పుత్ర శోకాదుల నాశమునందే; కుశలాన్ - సారమును, అసారమును వివేకించుటలో నేర్పుగలవారై; అశోచతః - దుఃఖింపనివారిని; పశ్య - చూడుము; ఇట్లు కనుగొని, ఉభయమ్ - క్రమముక్తి, సద్యోముక్తి పొందెడు ఉపాసకులు జ్ఞానులు అయిన; సతామ్ - సత్పురుషుల పదమ్ - స్థానమును చేరుకొనవలయునని భావము.

			194

		

		
			
			

		

		
			
			

		

		
			
			

		

		
			
			

		

		
			
			

		

		
			
			

		

		
			
			

		

		
			
			

		

		
			
			

		

		
			
			

		

		
			
			

		

		
			
			

		

		
			
			

		

		
			
			

		

		
			
			

		

		
			
			

		

		
			
			

		

		
			పంచనవత్యధిక శతతమోఽ ధ్యాయః 

		

		
			
			

		

		
			1. 	ఆత్మతత్త్వమును నిర్ణయించిన తరువాత దానిని సాక్షాత్కరింప జేసికొను ఉపాయమగు యోగమును గూర్చి చెప్పుచున్నారు. 

				చతుర్విధమ్ - ఆలంబన భేదమును బట్టి నాలుగు ప్రకారములైనది. ఆ ఆలంబనములను యోగశాస్త్రమున చెప్పియున్నారు. ప్రాణము యొక్క ప్రచ్ఛన్దన, విచారణములను వానిచేత. ప్రవృత్తి విషయవతి యగుట. స్వప్న నిద్రా జ్ఞానాలంబనము. అభిమత ధ్యానము వలన ఇతరాలంబనములకు కూడ వీనియందే అంతర్భావము. 

				దీని అర్థము ఇది - రేచకమునో పూరకమునో అభ్యసించుటవలన వాయువును కదలకుండ చేసి మనస్సును దాని కాలంబనము చేయవలయును. వాయువు స్థిరమైనచో మనస్సు స్థిరమగుట తప్పక అయ్యెడుపని కనుక. లేదా వెలుపల నున్న సూర్యచంద్రులు, వాని కిరణములు, ప్రతిమ మొదలగు వానిని ఆలంబనముగా చేసికొనుట, లోపలివగు ముక్కుకొన, నాలుక కొన అను వానిని చిత్తాలంబనము చేయవలయును. లేదా జాగ్రన్నిద్రలకు నడుమ అస్మితామాత్రముగా తోచెడు దానిని ఆలంబనముగా చేయుట. తన అభిమతమున కనుగుణముగా నీలగ్రీవుని గాని పీతాంబరుని గాని విగ్రహమునో షట్చక్రదేవతాదికమో ఆలంబనముగా చేసికొని చిత్తమును స్థిరముగా చేయవలయును. ఇచట చెప్పవలసినది చాల కలదు. దానిని ముందు ముందు చెప్పెదము. 

			2. 	స్వభావే - స్వరూపమునందు 

			4. 	సర్వ విద్యలయందును సాధారణి యగు ఇతికర్తవ్యతను చెప్పుచున్నారు. నిర్ద్వన్ద్వాః- శీతోష్ణములు, సుఖదుఃఖములు - అను జంటలను ఒకే తీరున సహించువారు; నిత్య సత్త్వస్థాః - నిత్యము సత్వమునందు ప్రకాశము నందు - ఉండువారు; విముక్తాః - లోభాదుల చేత అని కలుపు కొనవలయును - లోభాదులు లేనివారని భావము, నియమేషు - శౌచము, సంతోషము మున్నగు వానియందు ఉండువారు; నిష్ఠావంతులని భావము; అసంగాని - స్త్రీ సంగము మొదలగునవి లేనివి; అవివాదీని - ప్రతి పక్షములు లేనివని భావము; శాంతి అనగా ప్రసన్నత ఇట్టి స్థానములందుండు వారు; 

			5. 	అందు - ఆ స్థానములందు ధ్యానమనగా ఇచట ధ్యేయమగు వస్తువు - దానితో; సంశ్లిష్టమ్ . ఒక్కటిగా నగుటను పొందినది; ఏకాగ్రమ్ - ఒకటియగు ధ్యేయమే అగ్రమునందు విషయముగా స్ఫురించినట్లు; అందు ఉపాయమును చెప్పుచున్నారు. 

				పిండీకృత్య - “మనసాహ్యేవ పశ్యతి, మనసా శృణోతి” - ఇత్యాదిగా శ్రుతి చెప్పుచున్నది. జీవుడు మనస్సు ప్రసరింపజేయగా అవి విషయములను తాకును. గురువు చెప్పిన యుక్తిబలముతో జీవుడు ఆ మనస్సుతోడనే యింద్రియములను వెనుకకు - లోపలికి గుంజుకొన్నచో - తాకవు. ఆ విధముగా ఇంద్రియములను మనోమాత్ర స్వరూపముతో నిలుపుటయే పిండీకరణము.

			6. 	దీనినే మరింత స్పష్టము చేయుచున్నారు. 

			7. 	పఞ్చవర్గ ప్రమాథీని - అయిదింటి సముదాయమును వ్యాకుల పరచునవి; ఏతాని - శబ్ద, స్పర్శ,	రూప, రస, గంధములు - అనెడు విషయములను. 

			8. 	ఇంద్రియములతో కలిపి భ్రమపడిన మనస్సును చక్కజేయవలయును - అనగా ధ్యేయమునందే లగ్నమైనదానినిగా చేయవలయును. దీనికి ముందు అయిదైన ఇంద్రియముల సముదాయమును మనస్సున కదలకుండ చేయవలయును. 

			9. 	విసంచారి - విషయములందు తిరుగు శీలము కలది, 

				పఞ్చద్వారమ్ - విషయ దేశమునందు చేర్చెడు అయిదు వెలువడు మార్గములు కలది; చలాచలమ్ - చలించెడు విషయములందును కదలనిది; అంతరా - హృదయాకాశమునందు; నిరాలంబమ్ - దేహము మొదలగు ఆలంబనము లేనిదిగా, చేసి; ధ్యాన పథే సమాదధ్యాత్ - నాలుగు విధములైన ధ్యానాలంబనమున, నిలుపవలయును.

			10. 	ఏషః - మనస్సుతో కూడిన ఇంద్రియములను ముద్దగా చేయుట యనెడు; ధ్యానపథః - ధ్యాన మార్గము. 

			11. 	ఇంత మాత్రమైనను కృతకృత్యత లేకపోదు - అని. అయిదు ఇంద్రియములు - అను అంగములు గల ఆ జీవుని; షష్ఠమ్, ఆంతరమ్ - ఆరవదియగు లోపలి అంగము - మనస్సు; పూర్వ సంరుద్ధమ్ మునుపు చక్కగా నిరోధింపబడినదైనను; స్ఫురిష్యతి - వేగముగా కదలాడును - ఎట్లనగా మేఘమునందు అతివేగముగా కదలాడుమెరుపువలె- 

			13. 	వాయుపథమ్ - నాడీ మార్గమును, పొంది; మనస్సు; భ్రాంతం భవతి - భ్రమించునదియగును. 

				పెక్కు విధములగు రూపములను చూచి - అని కలుపుకొన వలయును. 

			14. 	గతక్లేశః - పొందిన క్లేశములు కలవాడు - అయినను; అనిర్వేదః - యోగమున నిర్వేదము - విచారము - లేనివాడు కావలయునని భావము. అట్లే, గతతన్ద్రిః - అలసత లేనివాడు; అమత్సరీ - పరుల హెచ్చు తనమును సహించువాడు - కావలయును; ధ్యానేన - ధ్యానముతో - అనగా - ధ్యేయమగు ఆకారము నందు చెదరని ప్రవాహ రూపముతో- 

			15. 	ప్రథమం సమాదధానస్య - ఇంతకు పూర్వము యోగానుష్ఠానము చేయనివానికి; ఆదితః - మొదట; విచారః - విచారమను పేరుకలది; వివేకః - వివేకమను పేరుకలది; వితర్కః - వితర్కమను పేరుకలదియు నగు ధ్యానము ; ఉపజాయతే - అధికారిభేదమును బట్టి కలుగును. 

				వీనిస్థితిగతు లిట్టివి. మధ్యవిధమువారికి సూక్ష్మము, మనస్సు కల్పించినదియగు పీతాంబరుడు మున్నగువారి విగ్రహమునందు చేతస్సు నిలుపుట అనునది విచారధ్యానము. అది సవిచారము, నిర్విచారము అని రెండు విధములు. శబ్దము, దాని యర్థము అను వానిని పేర్కొనుట ద్వారమున భావన ప్రవర్తించినచో అది సవిచారము. అట్లు పేర్కొనుటలేనిది నిర్విచారము. అధమాధికారి విషయమున స్థూలమైన ఆలంబనముగల వితర్కమునందును సవితర్కము, నిర్వితర్కము అను భేదములు కూడనిట్లే ఏర్పడును. 

				అవునయ్యా! విచారమునందో, వితర్కమునందో మానసికమైనదో, భౌతికమైనదో మూర్తియేకదా ఆలంబనము. దానిని ధ్యానించుటచేత భ్రమరకీటన్యాయమువలె ఆమూర్తి సారూప్యమే కదా లభించునది. కైవల్యము కాదుకదా! 

				అన్నచో నిజమే; ధ్యానము భావన, ప్రణిధానము - అని రెండు విధములు. అందు మొదటిది సిద్ధమో, కల్పితమో అయిన విషయముపై ప్రవర్తించును. రెండవది - తనకు తెలియరాని విశేషమును తెలిసికొనుటకై మణిని గ్రహించితిమి. ఇతరుడు దాని తత్త్వమును తెలిపియున్నాడు. ఆతత్త్వమునే కన్ను ప్రయత్నముతో నిశ్చయించుచున్నది. - ఇట్టిది ప్రణిధానము - అనగా వస్తు తత్త్వవిషయము. స్ఫటికము సహజముగా శుద్ధమైనది. ఎఱ్ఱనిదాసానిపువ్వు సన్నిధానమున నుండగా మధ్యవిధము వాడు స్ఫటికము ఎఱ్ఱనిదని భావించును. అధముడు స్ఫటికలక్షణమును పూర్తిగా తుడిచివైచి పద్మరాగమే అని భావించును. దానినే మూఢులలో మూఢుడు వెన్నెలలో ఇంద్రనీలమని తలపోయును. ఇట్లు చిదాత్మ సహజముగా శుద్ధమైనదైనను మాయతో చుట్టబడి యుండుటవలన ఈశ్వరు డగుచున్నాడు. దానియందే బ్రహ్మభావము, అజ్ఞానముచేత తొలగిపోవుటవలన సూత్రాత్మభావమేర్పడుచున్నది. దానియందే అవిద్య మరింత ముదురుటచేత విరాట్టు అనుస్థితి తోచుచున్నది. ఆవస్తువునందు చిత్తమును చెదురుపాటు లేకుండ నిలుపుటవలన తరువాతి తరువాతి అధ్యాసలు తొలగిపోయి తొలుతటి తొలుతటి అధ్యాస నిలిచియుండును. అజ్ఞానము మూలముట్టుగా తొలగినప్పుడు స్ఫటికము తప్ప మఱియొకటి కానరాని విధముగా ఆత్మతత్త్వము ప్రకాశించును. అందు విచారముతో చిత్తము మూర్తిఆకారస్థితిని పొందగా ఆమూర్తిలో ఒక్కొక్క అవయవమును క్రమముగా తొలగించుకొనుచు మూర్తిముఖమునందలి చిరునవ్వునో, కాలిగోటిచంద్రునో భావించుచుండవలయును. అటు పిమ్మట దానిని కూడ వదలివైచి గురువు బోధించిన యుక్తితో విరాట్స్వరూపమున మనస్సును నిలుపవలయును. పిదప పైని చెప్పిన విధముగ నిర్గుణభావన ఏర్పడును. ఆ విధముగా వితర్కమునకు ఆలంబనమైన స్థూలప్రతిమయందు చెదరకుండ నిశ్చలముగా నిలిపిన చిత్తము తత్త్వమును గ్రహించునది యగును.

				అది అట్టిదేకదా. ప్రతిమయొక్క విరాడ్రూపమగు చేతనము స్థాణువువలె అధ్యస్తత్వముచేత అచేతనతను పొందిన తత్త్వము చైతన్యమేకదా! అదెట్లన్న- తీవ్రమైన పట్టుదలతో చూచినపుడు శుక్తియందలిరజతము మరలిపోవును. శుక్తి ప్రకాశించును. ఈ విధముగా ఈశ్వరుడుగా భావనకు వచ్చెడు మూర్తియొక్క జడత్వము రూపుమాసిపోవును. చైతన్యము సాక్షాత్కరించును. అందువలననే బాణాదులు తమకు ఆరాధ్యులైన శివాదులతోపాటు వ్యవహరించుచున్నారు - అని పెక్కు ఉపాఖ్యానములు తెలుపుచున్నవి. ఆ విధముగా చేతనమూర్తి తత్త్వముకూడ విశ్వరూపమే. దానిని నిశితముగా చూచునపుడు ఆ విశ్వరూపమే కానవచ్చును. దానినే యశోద కృష్ణముఖమునందును, అర్జునుడు కృష్ణదేహమునందును గాంచిరి. ఆయీ వితర్కమువలన పుట్టిన ప్రత్యక్షమును యోగభాష్యము - తత్పరమగు ప్రత్యక్షము శబ్దము, అనుమానము అను ప్రమాణములకు విత్తనము - అని చెప్పినది. 

				అట్లే నిర్విచార పరిపాకమునందును సర్వజ్ఞత్వము ఇట్లు సూత్రింపబడినది - “నిర్విచారవైశారద్యే ఽధ్యాత్మ ప్రసాదః ఋతంభరా తత్రప్రజ్ఞా” నిర్విచారముపంటకు వచ్చునపుడు ఆధ్యాత్మ ప్రసాదము - అచటి ప్రజ్ఞకు ఋతంభర అని పేరు. దానితో వెనుక చెప్పిన విధముగా నిర్గుణప్రతిపత్తి సిద్ధించును. 

				దేహవిస్మరణముచేత బాహ్యమూర్తి ఆకారము తాల్చిన చేతస్సు సర్వవిధముల ఏర్పడినపుడు భృంగముగానైన కీటమునకు పురుగుతనమే ఏర్పడినట్లు అట్టివానికి జీవభావము తొలగిపోయి కేవలము మూర్తి స్వరూపమే కలుగును. ఇదియే మహావిదేహ అను పేరుగలధారణ. దాని నిట్లు సూత్రించిరి. వెలుపల కల్పింపబడని వృత్తి మహావిదేహ. దాని సంయమనము వలన ప్రకాశావరణముల క్షయమగునని సూత్రించిరి. ఇట్లు చెప్పబడిన విచార వితర్కములు వ్యక్తమైన ఆలంబనము కలవి యై మధ్యములకు, అధములకు యోగ్యములగును. అందు గురూపదేశబలమున అవ్యక్తమునందు చిత్తమును నిలిపిన వానికి అత్యంతముగా దేహవిస్మరణము కలుగగా 'ఇది నేనే' 'సర్వుడనైయున్నాను' అను శ్రుతిప్రసిద్ధములైన సర్వాత్మత, సర్వకామ్యత మొదలగు ఈశ్వర గుణములు నెలకొనును. ఉత్తముని ఈస్థితి సానందము. ఆగుణములను ప్రవిలాపనముచేయుట 'అస్మిత' - ఉన్నాడ ననుభావము - మిగిలియున్నది. అట్టియీ సాస్మితము సత్యపురుషునికంటె వేరైనవాడను పేరు కలదియైన హృదయగ్రంథి భేదము ఇచట వివేకశబ్దము కలది యగును. అత్యుత్తముడు, అతిశయమైన వైరాగ్యము కలవాడు, సర్వభోగవాసనలు నశించినవాడునగు సాధకునకు ఐశ్వర్యావిర్భావము లేకున్నను కలుగును. అది ముఖ్యమైనది. సానందమగు వివేకము కూడ దీనియందే అంతర్భవించునని చెప్పగోరి మూడింటి సముదాయమును - “విచారశ్చ, వివేకశ్చ, వితర్కశ్చ” - అని చెప్పిరి. అవ్యక్తమగు ఆలంబనము కలదానిని గూర్చియు భావింపవలసియున్నది. 

				నిద్రకు మొదట, జాగరమునకు అంతమున ఏభావము కలుగునో ఆభావమును భావించుచు ప్రాజ్ఞుడు అక్షయమగు సుఖము ననుభవించును - అని శాస్త్రమున స్పష్టముగా చెప్పిరి. కాని దేహాభిమానము కలవారికి అట్టి అనుభవము గురూపదేశము లేకుండ కలుగుట దుర్లభము, క్లేశసాధ్యము. దీనిని “క్లేశోఽధికతర స్తేషా మవ్యక్తాసక్త చేతసామ్” అను గీతావాక్యముకూడ స్పష్టముగా ప్రకటించి యున్నది. దీనిచేత ప్రాణము ఆలంబనముగా గల గతి వ్యక్తము, అవ్యక్తము అనురెండును ఆలంబనముగా గలది అని తెలియవలయును. ఇట్లు నాలుగు విధములుగానైన యోగపద్ధతులయందు వితర్కము, స్థూలము, సూక్ష్మము, కారణము అను చైతన్యములతో కూడిన విచారము స్థూల కారణచైతన్యములు మూడింటితోడనే ఏర్పడును. వివేకము కారణచైతన్యములు రెంటి తోడనే. బీజములేని కైవల్యరూపమైనది ఫలభూతమని సాధనరూపములగు వీని యందు దానిని లెక్కింపలేదు. 

			16. 	ఇచటి తు శబ్దము అప్యర్థకము - నలగిపోవుచున్నవాడైనను - అని యర్థము. సమాధానమ్ - సమాధిని; కారయేత్ - చేయనేవలయును; ననిర్వేదమచ్చేత్ ఈ యోగము ఫలమునకు రాదని మానివేయుట పనికి రాదని భావము; 

			17. 	అట్లు విరమించుట పనికిరాదనియు, కాలక్రమమున ఫలము తప్పక సిద్ధించుననియు దృష్టాంతముఖమున చెప్పుచున్నారు. కరీషమ్ - ఎండినపేడపొడి; దుమ్ము, బూడిద, పిడకలపొడి అనునవి నీటితో తడిపిన మాత్రమున ప్రతిమలు ఏర్పడవు. 

			18. 	పెద్దకాలము నీటిలో నాని చిక్కదనము పొంది ప్రతిమగానగుటకు సమర్థములగును. అట్లే చిత్తము చిరకాల యోగముచేత హృదయమగ్నమైన తత్త్వాకారమును పొందుటకు సమర్థమగునని భావము. 

			19. 	దృష్టాంతార్థమును సమన్వయించుచున్నారు. 

				సంపరిభావయేత్ - మూర్త్యాద్యాకారమును పొందించవలయును. క్రమముగా మూర్తిలో ఒక్కొక్క అవయవమును వదలివైచుచు ఆ చిత్తము ఆకారమును కూడ తొలగింపవలయును. 

				దీనిభావమిది - ఏయే ఆలంబనమునందు చిత్తము స్థిరత్వమును పొందునో ఆయాయాకారమును వదలి మెట్లు ఎక్కిన విధముగా పైపై ఆకారమును ప్రవేశింపవలయును. అట్లు అన్ని ఆకారములు 

				మరలిపోయినపుడు; ప్రశమిష్యతి - ప్రకర్షముగా - అత్యధికముగా శమమును పొందును - నిర్వికల్పమగునని తాత్పర్యము. అంతియేకదా - వితర్కము నుండి విచారము, విచారము వలన ఆనందము, ఆనందము నుండి అస్మిత, దానినుండి కైవల్యము అను విక్రమము యోగశాస్త్రమున ప్రసిద్ధమై యున్నది. 

			20. 	మొదట బుద్ది గ్రహింపబడును. అది మనస్సును అయిదు ఇంద్రియముల సముదాయమును, వెనుకచెప్పిన ధ్యానపథమునందు యోగముతో నెలకొల్పి - అనగా ప్రవిలాపనముచేసి - రూపాదులు లేకుండ కలిపివైచి - కాలిపోయిన కట్టెలుగల అగ్నివలె తానును స్వయముగా అణగిపోవును. బ్రహ్మాకారయగు చిత్తవృత్తి యిందుపగింజ గంధమువలె ఇతరములగు వృత్తులను అణగ గొట్టుచు తానుగూడ అణగిపోవునని భావము. 

			21. 	ఐహికమైన పరమ సుఖమువలనను, సర్వాంగసంపన్నమైన సార్వభౌమత్వమువలనను, ఆముష్మికమైన బ్రహ్మపదమువలనను, ఆసుఖము కలుగదు. ఆసుఖము సంయతాత్మనః - నిరుద్ధమైన చిత్తముగల యోగి పొందెడు సుఖము. శ్రుతియు నిట్లు చెప్పుచున్నది. 

			“సమాధినిర్ధూతమలస్య చేతసో 

			నివేశితప్యాత్మని యత్సుఖం భవేత్. 

			న శక్యతే వర్ణయితుం గిరా తదా
స్వయం తదన్తఃకరణేన గృహ్యతే”. 

				సమాధి వలన సర్వమలములు తొలగి పోయినది, ఆత్మయందు చక్కగా నెలకొల్పబడినది అగు చేతస్సు పొందెడు సుఖమును మాటతో వర్ణింపనలవి కాదు. అది కేవలము అంతఃకరణము మాత్రమే పట్టుకొన జాలినట్టిది.

			22. 	రంప్యతే - ఆరుచి మరిగినవాడు స్వయముగానే అందు పరమప్రీతిని పొందును. దాని లాభమునందు మొండిపట్టుదల కార్యసాధకముకాదని భావము; నిర్వాణమ్ - కైవల్యము; నిరామయమ్ - నిర్ద్వైతము. 

			ధ్యాన యోగ కథనము 

			షణ్ణవత్యధిక శతతమోఽ ధ్యాయః

		

		
			1. 	ఇంతకు మునుపు ఏకాంతమున మనస్సును ఏకాగ్రముగా చేసి నిరోధింపవలయునని చెప్పి యున్నారు. అందు జపము మిక్కిలి శ్రేష్ఠమైనదని తెలిసికొని దాని విధి, ఫలము మొదలగువానిని తెలిసికొనగోరి విన్నదానిని ఒకమారు స్మరించుచు అడుగుచున్నారు. 

				చాతురాశ్రమ్యమ్ - నాలుగు ఆశ్రమములకు హితమైనది. 

			2. 	కథ - తత్త్వమును తెలియజేసెడు పూర్వవృత్తము. 

			4. 	సాంఖ్యమ్ - వేదాంతవిచారము; యోగః - చిత్తవృత్తి నిరోధము; క్రియాః - కర్మములు; వీని; విధిః - ప్రకాశనము; జాపకశబ్దము విచారశీలుడు, యోగానుష్ఠాత; కర్మఠుడు - అనువీరిలో ఎవనిని చెప్పును - అని ప్రశ్నభావము.

			5. 	యజ్ఞ విధిః - బ్రహ్మయజ్ఞ విధి 

			6.	 ఆత్ర - ఇందు - ఈ జప విషయము నందు; చ - అనుట మృత్యువు మొదలగు వారిని కూడ గ్రహించును; పురావృత్తమ్ - వెనుక జరిగినది - ఇటుపై నేను నీకు చెప్పబోవుచున్నది. 

			7. 	సాంఖ్యము యోగము అను వానిలో సాంఖ్యమునందు జపక్రియాత్యాగమే అని చెప్పుచున్నారు. వేదాన్తే - సాంఖ్యమను పేరుగల వేదాంగమునందు; జపనమును గూర్చి సంన్యాసమే వర్తించును - అందు కారణమును చెప్పుచున్నారు. 'వేదవాదాశ్చ' ఇందలి చకారము హేత్వర్థకము - ఎందువలన ననగా - వేదవాదములన్నియు బ్రహ్మమునందే సిద్ధాంతములు కలవి. శాన్తాః - నివృత్తియే ప్రధానముగా గలవి. ఉపాసన యనునది మానసిక క్రియ అగుటవలన తత్పరమైన జపమునందు వేదాంతముల శాంతత్వము పొసగదని భావము. 

				ఆ మ్నాయము క్రియయే ప్రధానముగా కలది. 'ఆ అర్థము లేనివానికి అనర్థకతయే సిద్ధించును' అని పరమర్షి క్రియా ప్రయోజనము లేనివి సిద్ధమైన అర్థమును తెలుపునవి అగు 'ఇదిగో రాజుపోవు చున్నాడు' వంటి వాక్యములు అనర్థకములే అని చెప్పుటచేత భావించుట అనునది; దమః - అదుపునకు తెచ్చుకొన్న ఇంద్రియములు తత్త్వజ్ఞానము నందు కదలకుండు నట్లుచేయుట;

			8. 	ఇట్లు బ్రహ్మాత్మైక్య జ్ఞానమునందు జపముతో పనిలేదు - అని చెప్పినప్పటికి ఈ రెండు మార్గములతో జపము మిక్కిలి తొందరగా ఉపకారము చేయునదగుటచేత దాని అపేక్షకలదు, సాక్షాత్కారము కలుగుటలో అపేక్షలేదు అని చెప్పుచున్నారు. 

				సంశ్రితౌ - జపమును అను పదమును కలుపుకొనవలయును. జపము విషయమున ఆ రెండును కలిసియే యుండునట్టివి; న, చ, సంశ్రుతౌ - మరియు సంబంధము లేనివియు నగును.

			9. 	పై చెప్పినదానినే వివరించుచున్నారు; అత్ర, అపి ఈ రెండు మార్గములందును; మనః సమాధిః - మనస్సును నిగ్రహించుట; ఇన్ద్రియజయః - ఇంద్రియములను అదుపులోనికి తెచ్చుట, అనునవి కలవు. 

			10. 	అగ్నిపరీచారః - అగ్నులపరిచర్యచేయుట; వివిక్తానాం, చ, సేవనమ్ - శుద్ధమగు ఆహారాదులను గ్రహించుట, మరియు, ఏకాంత ప్రదేశమును ఎన్నుకొనుట; ధ్యానమ్ - దేనిపై బుద్ధినిలిపితిమో దానియందు తదేకమైన భావనాప్రవాహమును నిలుపుట; తపః- ఆలోచనము - విషయములందు దోషములను భావించుట అనునది; దమః - అదుపునకు తెచ్చుకొన్న ఇంద్రియములు తత్త్వజ్ఞానమునందు కదలకుండునట్లు చేయుట; 

			11. 	విషయ ప్రతి సంహారః విశేషముగా బంధించెడు కామములను అణచివేయుట; శమః - నిలువరించిన మనస్సునకు చెదరుపాటు రానీకుండుట; ఏషః - ఈ మనస్సమాధి మొదలగునది; 

				ప్రవర్తకః - కామనలు కలవానికి స్వర్గాదులను కలుగజేయు జపాంగభూతమైన ధర్మము అని భావము; 

				తరువాత నివర్తక ధర్మమును చెప్పుచున్నాము. వినుము. 

			12. 	జపము చేయువాని నివర్తకమగు యజ్ఞమును వ్యాఖ్యానించుచున్నారు. యథానివర్తతేకర్మ - కర్మనివృత్తి యనగా మోక్షము - అది యెట్లు చక్కగా సిద్ధించునో అట్టి యజ్ఞము నివర్తక మని భావము; దాని ప్రకారమును వివరించుచున్నారు; ఏతత్ సర్వం, పరివర్తయేత్ ఈ మనస్సమాధి మొదలగున దంతటిని నిష్కామరూపమైన అనుష్ఠానముగా విపరీతముగా - వ్యతిరేక స్థితికలదిగా - చేయవలయును; 

			13. 	నివృత్తమ్, మార్గమ్ - నివృత్తిమార్గమును తెలుపుచున్నారు; వ్యక్తమ్ - వెలుపలిదో, లోపలిదో 

			 	అయిన ఆలంబనము - స్థూలము, లేక సూక్ష్మము అయినది; అవ్యక్తమ్ - సానందము, సాస్మితము అనువానికి ఆలంబనమైనది; అనాశ్రయమ్ - విషయముల నుండి తొలగినది. శుద్ధచిన్మాత్రమైనదని యర్థము; 

			14. 	మార్గమును పొందుటలో హేతువును చెప్పుచున్నారు. - కడిమి మొగ్గవలె నుండు హృదయపిండము నుండి బయలుదేరు నాడులు దర్భపరకలవలె మొదలు స్థూలముగా, కొన సూక్ష్మముగా నున్నవి యగును. అగ్రములతో హృదయ పిందమును స్పృశించుచు, మొదళ్లతో బ్రహ్మాండమును నింపియు నుండును. దానినే యిచట చెప్పుచున్నారు. కుశోచ్చయనిషణ్ణః - క్రిందివైపు; కుశహస్తః - ముందువైపు; కుతైః శిఖీ - పైవైపు; కుశైః పరివృతః - అన్నివైపులకు; తస్మిన్ మధ్యే ఆ కుశల సముదాయమునడుమ; హృదయపిండమునందును; కుశైః, ఛన్నః - దర్భలవంటి నాడులతో కప్పబడినవాడై; ఈ పురుషుడు ఉండును; ప్రభలద్వారా ప్రదీపము అంతట వ్యాపించినట్లు పురుషుడు ఆత్మతత్వరూపుడగు పురుషుడు నాడులద్వారా బ్రహ్మాండమంతటిని వ్యాపించియున్నాడని భావము, 

				శ్రుతియందును “తావా అస్యైతా హితానామనాడ్యః” అని మొదలుపెట్టి "తస్య వా ఏతస్యపురుషస్య ప్రాచీదిక్ప్రాఞ్చః ప్రాణా దక్షిణా దక్షిణే ప్రాణా” - అను నీ మొదలైన వాక్కులద్వారమున ఈ యర్థమే వివరింపబడినది. 

				వార్తికము నందా మంత్రముల యర్థము నిట్లు వ్యాఖ్యానించి యున్నారు. కదమ్బపుష్పవత్సైషా దేవతా హృదయాశ్రయా, 

			బహిర్గతాను నాడీషు వివిక్తా హృదయాదధి, 

			యథాస్య నాడ్యః పుంసః స్యు రధ్యాత్మం సర్వతోగతాః, 

			అధిభూతం తథైవాస్య వాయుమధ్యః సమన్తగాః, 

			ఏత స్మాదేవ నిఃసృత్య శరీరాత్సర్వతోగతాః, 

			అధిభూతాత్మ నైవాయం నాడీ లక్షణ వర్త్మనా, 

			ఆపూర్యేదం జగత్సర్వం స్థిత ఆధ్యాత్మికః పుమాన్, 

				అట్లే మూకుడుమూసిన దీపపు వెలుగువలె దారులన్నియు మూసివేయగా హార్దాకాశమున ఒక్కటిగానయిన ప్రజ్ఞానము అనాదియగు సంసారమున చక్కగా అనుభవించిన సమస్త ప్రపంచపు వాసనలతో వాసితమైనదై సర్వమును ప్రకాశింపజేయుచుండును. ఇట్లు చిత్పదార్థము సర్వాత్మకమనుట స్పష్టమగుచున్నది. 

			15. బాహ్యాన్, న, చ, భావయేత్ - బాహ్యములను భావింపరాదు - అనుటచేత ఆంతరములను విడచివేయవలయునని చెప్పినట్లయినది; సామ్యమ్ - జీవబ్రహ్మముల ఏకత్వమును; ఉత్పాద్య - ఏర్పరచుకొని; మనసి, ఏవ, మనః, దధత్ - మనస్సునందే మనస్సును ప్రవిలాపనము చేయవలయును; ఏలయన - మనస్సు కూటస్థునియందు లయముకాదు అది దాని వికారము కాదు కనుక; మరియు మాయయందును లీనము కాదు - మాయ తుచ్ఛమైనది కనుక, ఇక పరిశేషన్యాయముచేత తనయందే తనకు లయము - అని చెప్పిరి. 

			16. 	తద్ధియా - ఆబుద్ధితో సామ్యబుద్ధితో ప్రత్యక్కుకంటే వేరు కాదనెడు బుద్ధితో, బ్రహ్మ శుద్ధము, బుద్ధము ముక్తము మొదలగు లక్షణములు గల బ్రహ్మమును; నేను దేహము ఇంద్రియములు మొదలగువానికంటె భిన్నమైనవాడను, విశుద్ధుడను అని భావించుచుండవలయును; సంహితామ్ యథాయోగ్యముగ ప్రణవగాయత్ర్యాదిరూపమైన సంహితను - జపించుచు; సంన్యస్యతి - చిత్తస్థైర్యసంపత్తి సిద్ధింపగా, సన్న్యసించును; అథ - తరువాత; వా - నిశ్చయముగా; 

			17. 	ధ్యానమ్, ఉత్పాదయతి - ధ్యానమనగా ధ్యేయమగు ఆకారము ఏమాత్రము చెదరిపోకుండ ప్రవాహరూపమున నుండుట - దానిని కలిగించును; సంహిత దానిని పుట్టించు విధానమును చెప్పుచున్నారు; శుద్ధాత్మా - శుద్ధచిత్తుడయి; తపసా - విచారముచేత; దాన్తః - జిజేంద్రియుడై; నివృత్తద్వేషకామవాన్ - దేనియందును ద్వేషములేని - సర్వభూతములకు అభయము నొసగెడు యోగుల కామము - బ్రహ్మమును పొందుట అనుకోరిక కలవాడు - అగును.

			 18. 	కారణానామ్ - కర్మములకు; కార్యాణామ్ - ఫలభోగములకును;

			19. 	న, ప్రస్థాపయేత్, క్వచిత్- కర్మములను చేయటయందుగాని ఫలభోగముల కర్తృత్వమున గాని కూడునట్లు చేయరాదు. 

			20. 	ధ్యానక్రియాపరః - ధ్యానక్రియయే మిక్కిలిగొప్పదిగా ఎవనికి అభిమతమో అతడు; ధ్యానమునందు శ్రద్ధ కలవాడని భావము; అందువలననే; ధ్యానవాన్ - ధ్యానమునందు నిష్ఠ కలవాడు; ధ్యాననిశ్చయః -ధ్యానము ద్వారముగా తత్త్వనిశ్చయముకలవాడు; ధ్యానే - ధ్యానమును ఆలంబనమునందు, సమాధిమ్ - చిత్తఏకాగ్రతను; ఉత్పాద్య - ఏర్పరచుకొని: తద్, అపి - ఆ ఆలంబనమునుకూడ; త్యజతి - వదలి వేయును. 

			21. 	తప్యామ్, అవస్థాయామ్ - వదలివైచిన అన్ని ఆలంబనములు గల ఆ దశయందు; సర్వత్యాగకృత: - బీజములుకూడ లేని సమాధి కలవానికి; సుఖమ్ - ప్రత్యగానందముః విశతే - అనుమాటను క్రింది వాక్యమునుండి తెచ్చి కలుపు కొనవలయును (ప్రవేశించును) ఎవడనగా; నిరిచ్ఛః - యోగఫలములైన అణిమ మొదలగు వానియందును కోరికలు లేనివాడుః ప్రాణావ్ ప్రాణము, మనస్సు, బుద్ధి, ఇంద్రియములను వాని సముదాయరూపమైన లింగ శరీరమును; త్యజతి - వదలును; బ్రాహ్మీం, తనమ్ - బ్రహ్మాత్మకమైన తనువును; సంవిశతే - ప్రవేశించును. 

				'సుఖం ప్రవిశతి' అనుట వలన దానిని ప్రవేశించును కాని దానిని వదలి పైకి వెడలిపోవడు - అనునర్థము సిద్దించును. శ్రుతియు అట్లే చెప్పుచున్నది; “యోఽకామో నిష్కామ ఆప్తకామో నతప్య ప్రాణా ఉత్క్రామన్తి అత్రైవ సమవనీయన్తే” ‘అకాముడు, నిష్కాముడు, ఆప్తకాముడు ఆయిన వాని ప్రాణములు పైకి లేచిపోవు శుద్ధబ్రహ్మము నెరిగినవాడగునతని ఆత్మయందే ఏకీభావముతో - ఒక్కటిగానయిన స్థితితో విలీనములై పోవును’ అని ఆ వాక్యముల కర్థము.

			22. 	బ్రహ్మకాయసుఖమ్ - బ్రహ్మకాయమనగా బ్రహ్మస్వరూప సుఖము; న + ఇచ్చతే, తర్హి - కోరని వాడైనచో; ఉత్రామతి - పైకివెడలును; నజాయతే - తిరిగి జన్మమును ఎన్నటికిని పొందడు; అట్టియోగి ఇష్టపూర్వకముగ కైవల్యమునకో బ్రహ్మలోకమునకో అరుగును. కాని సంసారమును పొందడు. మార్గస్థః - దేవయాన మార్గమునందున్నవాడై; శ్రీమద్భాగవతము నందును - “యదిప్రయాస్యన్నృపపారమేష్ఠ్యమ్" ఇత్యాదికము చేత ఈ యర్థమునే ప్రతిపాదించి యున్నారు. 

			23. 	ఆత్మబుద్ధ్యా - తత్త్వసాక్షాత్కారముచేత; విరజః - రజోగుణముతో కూడినది కార్యబ్రహ్మభావరూపమైనది. దానికంటే భిన్నమైనది - విరజము; ఆత్యంతికమైన అమృతమును; సమాస్థాయ - చక్కగా రూపొందించుకొని; శాన్తిభూతః - నిష్కాముడు; నిరామయః - జరామరణములు లేనివాడు - అయిన సాధకుడు; విశుద్ధమ్ - నిష్కలమైన; ఆత్మానమ్ - పరమాత్మ స్వరూపమును; ప్రతి పద్యతే పొందును.

			జాపకోపాఖ్యానమ్ 

			సప్తనవత్యధిక శతతమోఽ ధ్యాయః

		

		
			
			

		

		
			1. 	జపపరాయణులకు యోగసిద్ధిని పొందుట ద్వారా చావు, ముదిమి లేకుండు స్థితిని, ఇచ్ఛ కలిగినపుడు దేహమును వదలుట, బ్రహ్మ లోకమున కరుగుట, విశుద్ధ కైవల్యము అనునవి కలుగునని చెప్పి యున్నారు. ఇంతకంటె వేరైన గతియేమైన కలుగునా? అని అడుగుచున్నారు; ప్రాప్తిః - గతి. 

			2. 	ఇంతకంటె వేరైన గతులు పూర్వము చెప్పిన గతికంటే హీనములని సూచించుటకై నిరయ పదమును ప్రయోగించి సమాధానము చెప్పుచున్నారు. నిరయము అనగా నరకము. 

			3. 	ఏకదేశ క్రియః - పూర్ణమైన అంగములు లేని జపమునందు శ్రద్ధ కలవాడని భావము. 

			4. 	అవమానేన - శ్రద్ధలేని మనస్సుతో; ప్రీత్యాదులు లేనివాడు;

			5. 	అహంకార కృతః - దర్పభావము కలవారు; పురుషః - జపమాచరించు పురుషుడని భావము. 

			6. 	అభిధ్యా - లౌకికమైన ఫలము నందలి కోరిక; దానితో జపము చేయువారు; యత్ర, ప్రీతిః - అతనికెందు అనురాగముండునో - దాని ఫలభోగ నిమిత్తముగా; తత్ర తత్ర ఉపపద్యతే - అందందు పుట్టుచుండునని తాత్పర్యము. 

			7. 	ఐశ్వర్యమ్ - అణిమ మొదలగు సిద్దులు - అందు ప్రవృత్తి కలవారికి; స ఏవ - వానియందలి రాగమే; తస్య - వానికి; నిరయః - నరకము. 

			8. 	తత్ర - ఐశ్వర్య విషయమున; మోహితః - రాగముతో మోహపడినవాడు 

			9. 	దుర్బుద్ధిః - దుష్టమైన భోగములందు ఆసక్తి కల బుద్ధి కలవాడు; అకృత ప్రజ్ఞః - భోగములు చివరకు చెరచునవి అనెడు జ్ఞానము లేనివాడు; 

			11. 	న సంపూర్ణః, న సంయుక్తః - విరక్తి పొందక కేవలము మొండి తనముతో భోగములను వదలెడు వాడు - అని భావము. 

			12. 	అనివృత్తమ్ - ఎటనుండియో వచ్చినది కాదు కావున స్వభావ సిద్ధమైనది; అవ్యక్తమ్ - వాక్కునకు, మనస్సునకు అతీతమైనది; బ్రహ్మణి - బ్రహ్మమునందు - ప్రణవమునందు; స్థితమ్ - ఉన్నది - దాని ద్వారా పొందదగినది; తద్భూతః - బ్రహ్మ భావమును పొందినవాడు. 

			13. 	దుష్ప్రజ్ఞానేన - కామములుపై కొన్న బుద్ధిచేత; దోషాః - దోషములు - రాగాదులు; తదాత్మకాః - ఆదుష్ప్రజ్ఞాన రూపములే అయినట్టివి.

			జాపకుని  ఉపాఖ్యానము 

			1. 	ప్రసిద్ధమైన నిరయపదము నర్థమును పట్టుకొని అడుగుచున్నారు. కౌతూహలమ్ - శుభము నాచరించు వానికి అశుభ ఫలమగుట యెట్లు అని ఆశ్చర్యము వలన కలిగిన ఉత్కంఠ. 

			2. 	ధర్మమూలాశ్రయమ్ - ధర్మమునకు మూలము వేదమును, పరమాత్మయును - అవి ఆశ్రయముగా కలదానిని, 

			3. 	ఆమూని - ఈ - చెప్పబోయెడు; పరమాత్మనామ్ - గొప్ప బుద్ధి కలవారి; దేవానామ్ - దివ్యమగు దేహము కలవారి సంస్థానాని - ఆకారములు, వర్ణాః - తెలుపు, పసుపు మొదలగు రంగులు. 

			4. 	ఆక్రీడాః - ఉద్యానవనములు; 

			6.	పరమాత్మవః స్థానస్య - పరమాత్మకంటె వేరుకాని స్థానమును కోరుకొను వానికి - అని భావము. 

			7.	దీనినే వర్ణించుచున్నారు. అభయమ్ - నశించునను భయము లేనిది; ఎందువలననగా; అనిమిత్తమ్ - ఒక కారణముచే ఏర్పడనిది - స్వభావ సిద్ధమైనది; క్లేశ సమావృతమ్, న క్లేశములనగా అవిద్య, అస్మిత, రాగము, ద్వేషము, అభినివేశము - అనునవి - వానితో చుట్టబడినది కానిది; (ఆవిద్య - ప్రజ్ఞానము; అస్మిత - ఉన్నాను, అనెడు భావము - అహంకారము, అభినివేశము - ఆయా లౌకిక కార్యములందు పట్టుదల) సంగము లేనిది కనుక వేరుచోటి నుండి కలిగెడు భయము కూడ లేనిదని భావము; ద్వాభ్యామ్ ముక్తః - రెంటితో విడువబడినది - ప్రియులు, ఆప్రియులు అనునవి లేనిది; “అశరీరం వావ సన్తం ప్రియా ప్రియే న స్పృశతః” - ‘శరీరము లేని ఆ సత్పదార్థమును ప్రియా ప్రియములు స్పృశింపవు’ అని వేదము చెప్పుచున్నది; త్రిభిః ముక్తమ్ - ప్రియా ప్రియములకు కారణములైన మూడు గుణములచేత విడువబడినది; (మూడు గుణములు - సత్వరజ స్తమస్సులు) అష్టాభిః ముక్తమ్ - ఎనిమిదింటి చేత విడువబడినది - ఇవి ‘పురి’ అను పేరు కలవి. “భూతేన్ద్రియమనో బుద్ధి ర్వాసనా కర్మ వాయవః, అవిద్యా చేత్యముం వర్గ మాహుః పుర్యష్టకం బుధా ః” 

				(1) పంచ భూతములు (2) అయిదు ఇంద్రియములు (3) మనస్సు (4) బుద్ధి (5) వాసన (6) కర్మము (7) వాయువులు (8) అవిద్య - అను వీనిని ఎనిమిది పురములుగా పండితులు చెప్పుదురు - వీని నుండి విడివడినది; త్రిభిః ముక్తమ్ - జ్ఞేయము, జ్ఞానము, జ్ఞాత - అను మూడు భావములతో విడువ బడినది; 

			9. 	సంపద్యతే - పుట్టును, గడచినది, గడవనున్నది మొదలైన వ్యవహారములకు కారణమైనది, అఖండమగు దండము వంటిది అను కాలమనెడు నిత్యము మరియొక తత్త్వము కలదు కదా! దాని ఉపాధి పుట్టినవస్తువునకు మాత్రమే సంబంధించినదని చెప్పుదురు. అందు ఉపాధులే తనకు మున్నగు వ్యవహారములకు కారణములగుచున్నవి. అట్టి కాలముచేత నయ్యెడిదేమి అను అభిప్రాయముతో చెప్పుచున్నారు. 'ప్రభుః' అనుట చేత పరమాత్మ ఆద్యంతములు లేని వస్తువని చెప్పినట్లయినది. 

			10. 	ఆత్మకేవలతామ్ - ప్రత్యగాత్మ కంటె జ్ఞాన జ్ఞేయజ్ఞాతృభావములు లేనిదై ఏకాకిత్వము పొందుటను; 

				తత్ర - ఆ పరమ స్థానమున; 

			11. 	స్థానవరస్య - అతిశ్రేష్ఠమగు స్థానము దృష్టిలో 

			నవనవత్యధిక శతతమోఽధ్యాయః

		

		
			
			

		

		
			1. 	ఆయువునకు హద్దు లేర్పరచు దేవత కాలము. ప్రాణములను తీయునది మృత్యువు. పుణ్య పాపముల ఫలములను ఒసగుదేవత యముడు. 

			2. 	సూర్యపుత్రస్య - యముని;

			4. 	జాపకః - మంత్రమును అధ్యయనము చేయుట యందు శ్రద్ధ కలవాడు; షడంగాని - శిక్ష, వ్యాకరణము, ఛందస్సు, నిరుక్తము, జ్యోతిషము, కల్పము - అను ఆరు వేదాంగములు, 

			5. 	అపరోక్షమ్ - పరోక్షము కానిది; విస్పష్టముగా తత్త్వముతో పాటు తెలియవచ్చినదని భావము. 

			6. 	సోద్యమ్ - ఉద్యమనగా అర్థజ్ఞానము - దానితో కూడినది సోద్యము. బ్రాహ్మమ్ - బ్రాహ్మణునకు యోగ్యమైన; బ్రహ్మ జ్ఞానమునకు సంబంధించిన; తపః - స్వధర్మానుష్ఠానము. 

			7. 	దేవ్యా - సావిత్రీ దేవి చేత; దర్శితః - దర్శన దానము చేత అనుగ్రహింప బడినవాడు. 

			13. 	సమాధిః- నియమము 

			14. 	నిరయమ్ - తరుగువోయెడు స్వర్గమును; నయాతా - అరుగవు; 

			16. 	జప - జపము చేయుము; యత్ - దేనిని - నీవు “జప్యే మేరమతాంమనః” అని దేనిని కోరితివో దానిని; 

			23. 	‘ఉత్’ - అనగా జపము చేయువాడు అని అర్థము. ‘అవతే - శబ్దం కరోతి’ అని దానికి వ్యుత్పత్తి అట్టి నేను పెక్కు దుఃఖములతో కూడిన సుఖము గల, దేహమ్ - ఆ మరియొక దేహమును; న సృజేయమ్ - సృజింపను; మరియేమన ఈ దేహము తోడనే ముక్తుడనగుదును - అని భావము. ‘ఉత్’ అను శబ్దమునకు సర్వ పాప విముక్తుడు - అను నర్థము కూడ వేదమున చూపబడినది. ‘అట్టి నేను’ అను నర్థము కూడ గ్రహింపవచ్చును. 

			25. 	వినా+అదేహమ్ - శరీరము కాని ఆత్మ లేకుండ, అనగా దానిని వదలి - ఆత్మకాని దాని సుఖమునందు నాకు రుచి కాని శ్రద్ధ కాని లేదు, కావున నేనీ దేహమును వదలను అని తాత్పర్యము. 

			27. 	దేహముతో స్వర్గము లభించినను అది జపఫలము కంటె తక్కువదియే యగునను నర్థమును ‘నవా' - కాదా! అను పదముల చేత అభివ్యక్తము చేయుచున్నాను.

			39. 	జాపకునకు ఆముష్మిక సుఖమునందలి నిస్పృహను నిరూపించి ఐహిక సుఖమునందును ఆశలేని తనమును ఆఖ్యాయికాముఖముననే తెలియజేయుచున్నారు. ప్రథితమ్ - మేలైనది - రత్నములు సువర్ణములు మొదలైనది; యజనము, యాజనము, అధ్యయనము, అధ్యాపనము, దానము, ప్రతిగ్రహము నని ఆరు కర్మములు బ్రాహ్మణునకు విహితములు. వానిలో ప్రతిగ్రహము కలదు కదా! 

			51. 	కృతమ్ - చాలు, వలదు 

			54. 	అపర వక్తవ్యమ్ - పలుకదగిన మరియొక మాట 

			55. 	అభిసంధిః - కామము; నిష్కామమైన జపము ఫలము అనంతమని భావము. 

			56. 	దూషయిష్యామి - చెడగొట్టను, మరొక విధముగా చేయజాలనని భావము. 

			60.  	మే - మయా - నా చేత; నిసృష్టమ్ - ఇచ్చివేయబడినది;

			63. 	న విశిష్యతే - విశేషమును చేయదు. 

			64. 	ఏకాక్షరమ్ - ఏకము అనగా దానికదే సాటి అయినది. అక్షరమనగా నాశనము లేనిది.

			69.	స్తోభాః - సామవేదములో ఒక విభాగపుమంత్రములు. 

			75. 	గ్రహణసమయములందు బ్రాహ్మణుడు ప్రతిగ్రహమును ఇష్టపడనియపుడు మరొకవిధముగా దానము చేసినచో అది దాతకు ఫలమును కూర్చునదగును. ప్రతిగ్రహీతకు దోషమంటదు - అన్నభావముతో 'అవివాదమగును' - అను నీ వాక్యమును పరిశీలింపవలయును. ధర్మశాస్త్రమిట్లే చెప్పుచున్నది. 

			“మనసా పాత్ర ముద్దిశ్య జలమధ్యే జలం క్షిపేత్, 

			దాతా తత్ఫల మాప్నోతి ప్రతిగ్రాహీ న దోషభాక్. 

				మనస్సుతో యోగ్యుని నుద్దేశించి జలమధ్యమున జలమును విడువవలయును. దాత ఆ ఫలము పొందును. పుచ్చుకొనువానికి దోషమంటదు.

			77. 	పుణ్యమును దానము చేయుటచేత పుణ్యము పెరుగును. ధనదానమువలె తరుగదు - అని యర్థము. 

			84. 	ద్వౌపురుషౌ - ఇద్దరు పురుషులు - కామక్రోధములు.

			88. 	ప్రార్థన రాజునకు తగనిది అని అతని కామము వికృతసంజ్ఞ గల పురుషుడు. శాంత స్వభావము కలవాడయ్యు ఙాపకుడు. భిక్షమడిగియు ఇచ్చుచున్న దానిని గ్రహింపడని రాజునెడల కలిగిన క్రోధము విరూపుడు. గోఃఫలమ్ - వాక్కుఫలము - ఇచట వాక్కు జపము. జపఫలమని భావము.

			92. 	ధేమవనగా ఇచట వాక్కు. జపమంత్రమని భావము; విప్రుడనగా పరమేశ్వరుడు; ధర్మప్రాప్త్యర్థము, స్వార్థమునకు కాదు. 

			94. 	నేను రెండు పశువులను దానమొసగుటచేత జపయజ్ఞఫలమును పొందితిని. కనుక ఈతడిచ్చు దానిని నేను కైకొనుట కిష్టపడను - అని అర్థము.

			96. 	స్వీకరించియు తిరిగి ప్రతిదానము చేసెదనని భావము. 

			100.	తీసికొనియు మరల ప్రతిదానము చేయుదునని భావము.

			112. 	నిక్షేపార్థమ్ -తీసికొని దానమొసగుట కొరకు; 

			114. సమమస్తు - దానము ప్రతిదానముతో తుల్యమగుగాక. సహైవ - నీకే నిన్ను తిరిగి యిచ్చితిని అని భావము. 

			115.	ఇందు పుచ్చుకొనువాడు అధికారి - పుచ్చుకొనుటకు యోగ్యుడు కాడు కనుక దాతకు దానసమమగు పుణ్యమే కలుగును. అట్లుకానిచో పుణ్యప్రదానముచేత పెక్కురెట్లు గల పుణ్యవృద్ధి అయ్యెడిదని భావము. కారితః - ప్రవర్తింపబడినది. ఇచట నీవు అనువాడు రాజు.

			118.	గతి యనగా ముక్తి; స్థానము - బ్రహ్మలోకము; లోకములు - సూర్యాదులలోకములు. వీనినెట్లు గెలుచునో దానిని చెప్పెదను అను నర్థమును కలుపుకొనవలయును. 

			119.	విరక్తుడైన వాని ఫలమును చెప్పి రాగముకలవారు పొందెడు లోకములను చెప్పుచున్నారు. 

			120.	తైజసేవ - తేజోమయమైన - స్వప్నరూపమైన అని యర్థము. 

			121.	భూమి శరీరమున ఘనపదార్థమునందును పోవును. ఆకాశ శరీరమున అనగా ఆధారములేని చోట కూడ గమనము చేయును అని భావము. సూర్యాదిలోకపాలుర గుణములను ప్రకాశాదులను పొందదని భావము. 

			122.	తత్ర - అందు - అగ్ని మొదలగు వానియందు, పరమ్ - ఉత్కృష్టమగు; అవ్యయమ్ - మోక్షమును - క్రమముగా కోరుచు; తమేవ - ఆ పరమేష్ఠినే; 

			123.	అమృతాత్ - పరమేష్ఠి భావరూపమైన మరియొకదానితో సంబంధముగల అమృతభావమునుండి; అమృతమ్ - కైవల్యమను అమృతమును; ప్రాప్తః పొందినవాడై; శాస్త్రీభూతః - కామభావనలు - కోరికలు లేనివాడై; నిరాత్మవాన్ - ఆత్మయనగా ఇచట బుద్ధి - అది కలది అహంకారము; అహంకారభావన లేనివాడై - అని భావము; అందువలననే; బ్రహ్మభూతః - బ్రహ్మమే అయినవాడు; నిర్ద్వన్ద్వః - సుఖదుఃఖాదులకు అతీతుడు, నిరామయః - ద్వైతదర్శనమను జాడ్యము లేనివాడు. 

			124.	బ్రహ్మస్థానమ్ - బ్రహ్మమనెడు స్థానము; అనావర్తమ్ - మరల పుట్టుట అనునది లేనివాడు. 

			125.	లక్షణములనగా జ్ఞాపకములు - తెలియజేయునవి. అవి నాలుగు - ప్రత్యక్షము, అనుమానము, ఆగమము, చేతస్సు - వీనితో హీనము - అనగా ఇవి - రూప, గుణ, సంబంధ, జడత్వాదులు - లేనిది; అందువలననే షడ్భిః హీనమ్ ఆరు ఊర్ములు- తరంగములవంటివి లేనిది. ఆకలిదప్పులనెడు ప్రాణధర్మములు రెండు, చిత్త ధర్మములగు శోకమోహములు రెండు, దేహధర్మములగు జరామృత్యువులు రెండు - వెరసి - ఆరు- ఇవి లేనిది; 

				సషోడశైః - ఆ ఆరు ఊర్ములు పదునారింటిలో కలిసియున్నవి, వానితో, హీనమ్ - లేనిది; ప్రాణము, శ్రద్ధ, ఆకాశము, వాయువు, అగ్ని, జలము, భూమి, ఇంద్రియము, మనస్సు, అన్నము, వీర్యము, తపస్సు, మంత్రములు, కర్మము, లోకము, నామము - అనునవి లేనిది. ఆకాశమ్ - ఆకాశమనగా ఇచట కారణ బ్రహ్మము; అతిక్రమ్య - దానిని దాటి; పురుషమ్; ఉపాధులు - శరీరము మొదలగు తొడుగులు - లేని జ్ఞానమే స్వరూపమైన పురుషుని; ప్రతిపద్యతే - పొందును. ఆ అవ్యయతత్త్వముగా నయిపోవునని భావము. 

			126.	న, ఇచ్ఛతి - పురుషప్రాప్తిని కోరనివాడగునేని; సర్వమ్ - సర్వాత్మకుడగు ఆ ఆకాశమను పేరుగల కారణ బ్రహ్మమును; అధితిష్ఠతి - అధిష్ఠించును. దానియందభిమానము కలవాడై యుండునని భావము; యచ్చ - దేనిని; 'అతడు పితృలోకకాముడైనచో సంకల్పము వలననే అతని పితరులు లేచివత్తురు' అను వేదవాక్యము అర్థముననుసరించి సత్యకాముడు, సత్యసంకల్పుడు అగు విద్వాంసుడగునని చెప్పినట్లయినది.

			127.	పరమవైరాగ్యము కలవాడు సర్వలోకములను త్యజించునని భావము. 

			జాపకుని ఉపాఖ్యానము

			ద్విశతతమోఽ ధ్యాయః

		

		
			
			

		

		
			1.	ఉత్తరమ్ - తరువాత - ఆయిరువురకు లోకములు సమములని విరూపుడు పలికిన తరువాత; తౌ - ఆ ఇక్ష్యాకు పైప్పలాదులు; తస్యభాషితే - ఆ విరూపుని మాట విషయమున. 

			2.	యదేతత్ - సద్యోముక్తి, క్రమముక్తి, లోకాంతర ప్రాప్తి అను మూడింటి సముదాయమును. 

			3.	ఆర్హతః - పూజ్యులను.

			7. 	అఫలా యది - నీ జపఫలము నంతటిని నాకు ధారపోసితివి కనుక నీ సిద్ధిఫలము లేనిదైనను, జపప్రదాన పుణ్యముచేతనే నీ ఫలవృద్ధి కలిగిన కారణమున; జాపకమ్ - జపము వలన ఆర్జించిన; ఫలమ్ - ఫలమును; ప్రాప్నుహి - పొందుము. 

			8. 	ప్రయత్నః - నీకు జపదానము చేయు ప్రయత్నము; 

			9.	వ్యవసాయం - నిశ్చయమును 

			11.  సంయోగవిధిః - జీవబ్రహ్మముల ఐక్యమును ప్రతిపాదించు వేదాంతవాక్యములు, స్తోభాః - సామగీతి పూరణము అర్థముగా గల అక్షరములు ‘హావుహావు’ వంటివి. 

			16. అన్యోన్య విధివా - ఒకరినొకరు ఉపకారము చేసికొనుట అనుపనితో; విషయప్రతిసంహారమ్ - విషయములను రూపాదులు ప్రతీపసంహారము - అనగా విషయములకు కారణమైన యింద్రియముల నణచుట చేతనే అణచివేయుటను. 

			17. 	పై పనిలో క్రమమును చెప్పుచున్నారు. మూలాధారము నందలి కుండలిని మేల్కొల్పి పైపై చక్రముల జయము అనుక్రమముచేత; మనసి - హృదయమనెడు అనాహత చక్రమున; స్థాప్య - నిరోధించి; అండున్న మనస్సును, ఒక్కటిగా చేయబడిన ప్రాణాపానములయందు వశముచేసి, దధతుః - పట్టుకొనిరి - అని భావము.  

			18. 	ఉపస్థితకృతౌ - పద్మాసనమును వేసికొన్నవారై, భ్రువోః, అధః - కనుబొమలక్రింద; నాసికాగ్రమ్ - ముక్కుకొనను చూచుచు - తన ముక్కు కొనను తాను చూచుట సాధ్యము కాని పని. ముక్కుకొనను అద్దములో చూడనగును కాని అది ప్రయోజనము లేని పని. అందువలన 'కనుబొమలక్రింద’ అని ప్రత్యేకముగా చెప్పిరి. దానివలన పూర్తిగా కన్నులు మూతపడవు. పడినచో నిద్ర రావచ్చును. పూర్తిగా తెరచుకొనవు. అట్లయినచో లోకదర్శనముచేత విక్షేపము చెదరుట సంభవించును. కనుక అరమోడ్పు కనులతో ఉన్నారని భావము. 

				'ఉపస్థాప్యోదరే తౌచ' అనియు పాఠము. అపుడు ఉదరమున అనగా స్వాధిష్ఠానమున నెలకొల్పి అని అర్థము. అటుపై మనస్సుతోపాటు; తౌ - ఆ ప్రాణాపానములను; భ్రుకుట్యాం - భ్రూమధ్యదేశమున ఆజ్ఞాచక్రమున, ధారయతః - నిలిపిరి - అని అర్థము. 

			19.	తథా - చెప్పిన విధముగా; జితాత్మానౌ - చిత్తమును గెలిచినవారు; ఆత్మానమ్ - చిత్తమును, ప్రాణపహితముగా; మూర్ధని - సహస్రార కమలమునందు; నిలిపిరి - అని పూర్వముతో అన్వయము. 

			20. 	తాలుదేశమ్ - బ్రహ్మరంధ్రము; ఉద్దాల్య - పగుల గొట్టుకొని. 

			23. 	యోగానామ్ - యోగులయొక్క 

			24. 	యోగస్య - యోగియొక్క; ఏతేభ్యః - ఇక్కడ ఉన్న ఈ సభ్యులకు; సమాహితమ్ - విహితము. 

			25. 	ఇందు బ్రహ్మముఖమునందు ప్రవేశించుట అను మాటను బట్టి దుఃఖహేతువైన వ్యష్టి లింగవియోగము - (దేహాదుల ఎడబాటు) బ్రహ్మలోకమున కరిగిన జాపకునకు అప్పటికప్పుడు కలుగునని చెప్పినట్లయినది. అచేతయత్ - అతనికి బ్రహ్మాత్శైక్యమును తెలిపిన వాడాయెను - అనునది అక్కడ హేతువు. 

				ఈ అర్థమును భగవద్గీత ఇట్లు సంగ్రహించినది. 

			“సర్వద్వారాణి సంయమ్య మనో హృది నిరుధ్య

			మూర్ధ్న్యాధా యాత్మనః ప్రాణ మాస్థితో యోగధారణామ్”.

			“ఓమిత్యేకాక్షరం బ్రహ్మ వ్యాహర న్మామనుస్మరన్ 

			యః ప్రయాతి సమద్భావం యాతి వాస్త్యత్ర సంశయః.” 

				ద్వారములన్నింటిని మూసివైచి మనస్సును హృదయమున నిరోధించి, తన ప్రాణమును తలయందు నిలిపి యోగధారణయందు పూర్తిగా నిలుచును. 

				ఓమ్ అను ఒక అక్షరమగు బ్రహ్మమును జపించుచు నన్నే తలపోయుచు ప్రయాణించువాడు నా భావమునే పొందును. సందియము లేదు. 

				ఇతరులు స్మృతి వాక్యమును బట్టి కల్పాంతరమున వ్యష్టిలింగము నుండి ముక్తినందుదురని చెప్పుదురు. 

			“బ్రహ్మణా సహ తే సర్వే సంప్రాప్తే ప్రతిసంచరే 

			పరస్యాన్తేకృతాత్మానః ప్రవిశన్తి పరంపదమ్” ఇది ఆ స్మృతి వాక్యము. 

				బ్రహ్మతో లీనమగుట సంభవించినపుడు వారందరు కల్పాంతరమున పరమపదమును చేరుకొందురు. 

			29. 	వాంఛితమ్ - అనంతమైన సుఖమును - అని భావము. 

			30. 	మహాస్మృతి యనగా వేదసంహిత. అనుస్మృతులనగా మనువు మొదలగు వారి స్మృతులు.

			31.  	సాధయే - సాధింతును - మీ యిష్టమును సాధింతునని భావము.

			1. 	వెనుక జపప్రసంగము ననుసరించి యోగము యొక్క శ్రేయస్సును గూర్చియు ప్రస్తావించి యున్నారు. యోగము, జపము అనువాని కానవచ్చు ఫలము చాలగొప్పది అని తెలిపి జపఫలకాలమున బ్రహ్మజ్ఞానమునకు అది ద్వార మగుటను వివరించిరి. ఇట్లు యోగము జ్ఞానమునకు సహాయమా? లేక జ్ఞానఫలమును కలిగించునదియా? అనుభావముతో అడుగుచున్నాడు. జ్ఞానయోగస్య - జ్ఞానమనగా విచారము, దానితో కూడిన యోగము జ్ఞానయోగము. “యోగవిధిని, తత్కారణమగు సాంఖ్యయోగజ్ఞానమును మొత్తముగా తెలిసికొందును" అనునిట్టి వాక్యములందు ఈరెంటికి కలయిక యున్నట్లు తెలియుచున్నది కదా! కనుక జ్ఞాన యోగఫలమేమి? అని మొదటి ప్రశ్న. దానికి సంబంధించి వేదములకు, నియమస్య - అగ్నిహోత్రార్చనము మొదలగు కర్మముల నాచరించుటకు ఫలమేమి? అనిప్రశ్న భావము. భూతాత్మా - జీవుడు. 

			4. 	కారణమ్ - జగత్తునకు అనుమాట కలుపుకొనవలయును; యత్ర - ఏదినిమిత్తముగా; విధిః - కర్మముల సముదాయము, జ్ఞానే - జ్ఞానము కలుగగా; - ఏ ఫలము కలుగునని విద్యావంతులు గట్టిగా చెప్పుదురో; మన్త్రశబ్దైః- వేదవాక్యముల చేత; అకృతప్రకాశమ్ - చక్కగా తెల్లము కానిదేదో పరమాత్మ వాఙ్మనస్సులకు అతీతము కనుక; 

			5. 	అర్థశాస్త్రము - మూడు పురుషార్థములకు సంబంధించిన శాస్త్రము; ఆగమః - వేదము; మన్త్రాః - “ఇషేత్వా” మొదలగు వేదములందలి వాక్యములు - అవి కలవారు దేని నుపాసింతురని ప్రశ్నము. అట్లే యజ్ఞము మొదలగు వానితో ఏ సుఖము లభించునో - అది; ఆ వస్తువేది? ఏ విధముగా అది లభ్యమగును. ఏ ప్రదేశమున - అనగా మరియొకతావునందా? ప్రత్యగాత్మయందేనా? అని భావము. 

			6. 	మహీజాః - భూమియందు పుట్టినవి - స్థావరములైన చెట్లు చేమలు, జంగమములైన మనుష్యులు, పశువులు మొదలగునవి. 

			7. 	ఏ విషయమున జ్ఞానమును మనుష్యులు కోరుదురో ఆ విషయమునందు ప్రవర్తింతురు. నాకు పరమము, పురాణము అయిన తత్త్వమును గూర్చి యేమియు తెలియదు. తెలియని దానిని గూర్చి ప్రవర్తించుట మిథ్యాప్రవృత్తియేకదా! అని భావము. 

			8. 	“సో ఽహం భగవో మన్త్రవిదే వాస్మి నాత్మవిత్” అని శ్రుతి - పూజ్యుడా! అట్టినేను మంత్రముల నెరిగిన వాడనే కాని ఆత్మము నెరిగినవాడను కాను - అనుట చేత ఋగ్వేదాదుల జ్ఞానము ఆత్మజ్ఞానము కాదని శ్లోకభావము; భూతప్రకృతిమ్ - ఆకాశము మొదలగు భూతముల మూలకారణమగు ఆత్మతత్త్వమును; న వేద్మి - ఎరుగను.

			10. 	యత్ర విధిః - కర్మకాండ దేనికై బయలుదేరినదను దానికి సమాధానము 

			11. 	జ్ఞానే ఫలం యత్ - అనుప్రశ్నకు ఉత్తరము. 

			12.	“యచ్చార్థశాస్త్రమ్” మొదలగు ప్రశ్నకు సమాధానము చెప్పుచున్నారు. కామాత్మకాః - కామమే ప్రధానముగా కలవి; ఛందసి - వేదమునందు; వేదమునందు చెప్పబడిన కర్మములు- యజ్ఞాదులు - కామము ప్రధానముగా గలవి. ఏభిః - వీనితో - కామములతో; విముక్తః - విముక్తి పొందినవాడు; పరమ్ - పరమైన ఆత్మతత్వమును; అశ్నువీత - అనుభవించును; సుఖార్థీ - సుఖములను కోరువాడై; కర్మపథే - కర్మమార్గమున; ప్రవృత్తః - ప్రవర్తించువాడు; నిర్ణయం ప్రయాతి - నరకమున కరుగును. తరువాతి అర్ధశ్లోకముతో దీనిని ఆక్షేపించుచున్నారు. ఇష్టము సుఖమైనది కనుక గ్రహింపదగినది, అనిష్టము దుఃఖము కనుక త్యజింపదగినది. మానవుడు ఈ రెండింటికై కోరును. కర్మములు ఆ కోరికలను తీర్చును. ఇందు దోసమేమి? అని ఆక్షేపణస్వరూపము. 

			13. “వివిదిషన్తియజ్ఞేన” యజ్ఞముతో బ్రహ్మమును తెలియగోరుచున్నారు - మొదలగు వాక్యమువలన కామభావన లేక కర్మానుష్ఠానము చేయువారికి పరబ్రహ్మమును తెలియవలయునను కోరిక పుట్టును. ఆవిధముగా వారు బ్రహ్మమునందు ప్రవేశింతురు. స్వర్గాదులు సిద్ధించునని ఫలములను గూర్చి వినుటచేత కర్మవిధి కామములనే క్రమ్ముకొనును. అట్లగుట నరకము. కావున కామములనుండి విముక్తి పొందవలయును. బ్రహ్మజ్ఞానముకొరకే యజ్ఞాదుల నాచరింపవలయును. కాని క్షుద్రఫలములకొరకు కాదని శ్లోకతాత్పర్యము. 

			14. 	ఆత్మా - చిత్తము; ఆదిభిః - మొట్టమొదటి వానిచేత - నిత్యములగు కర్మములచేత అని భావము; ఇధ్యమానః - రాగము మొదలగు దోషములు తొలగుటచేత అద్దమువలె ప్రకాశించుచున్నదై; ద్యుతిమాన్ - సత్తు, అసత్తు అను విషయములను చక్కగా తెలిసికొను శక్తి కలది యగును; అందువలననే; సుఖార్థీ - పరమసుఖమగు మోక్షమును కోరునది యగును; పరమ్ - అత్యంతము - కర్మములకు గోచరము కానిది యని భావము; నిరాశిషమ్ - ఆశలు లేనిది - ఈ మాటచే వెనుక చెప్పిన “ఆశీస్త్వవచ్చన్దతి” అను మాటను కొట్టివైచుచున్నారు; అట్టి పరబ్రహ్మను; అవైతి - పొందును - తన వృత్తిచే పరబ్రహ్మము వైపు ప్రసరించునని తాత్పర్యము. 

			15. 	బంధమును కలిగించు కర్మములు బంధ నివర్తకము లగుననుట కల్లుత్రావి శుద్ధుడయ్యె నన్నట్లున్నది అను ఆక్షేపమును తొలగించుచున్నారు. 

			 	ఏతౌ - ఈ మనస్సు, కర్మము అనునవి; సత్పథౌ - బ్రహ్మప్రాప్తికి మార్గములు; ఎట్లో నిరూపించుచున్నారు; ఇది - దృష్టమ్ - ప్రత్యక్షము - శ్రుతి దీనిని బోధించుచున్నదని భావము; కర్మ - కర్మము; శాశ్వతమ్ - మోక్షహేతువైనను; అన్తవత్, చ - క్షుద్రమైన ఫలము కలదైనను; అందు; మనస్త్యాగః - మనస్సుతో చేయు కర్మఫలత్యాగము; కారణమ్ - శాశ్వతమగు ఫలము నిచ్చుటలో కారణమగును; న, అన్యత్, ఆస్తి - కర్మమును మొత్తముగా వదలివైచుట - అనునది ఉండదు. చేయవలసినది కర్మఫలత్యాగమే కానీ కర్మత్యాగము కాదని ఫలితార్థము.

			16. 	చక్షుః ప్రణేతా - కన్ను అనెడు నడపించువాడు; నిశాత్యయే - రాత్రి ముగిసిన సమయమున - సూర్యోదయమైన పిదప; తమసా - చీకటితో; అసంవృతాత్మా - కప్పబడని స్వరూపము 
కలవాడై; స్వేన, ఆత్మనా - తన తేజస్సుతో - లేదా సూర్యతేజస్సు వలన కలిగిన వెలుగుతో; వర్జనీయమ్ -ముండ్లు మొదలగు పరిహరింపవలసిన దానిని; పశ్యతి - చూచును; 

				అట్లే జ్ఞానమ్ - బుద్ధి; విజ్ఞానగుణేన - వివేకమగు గుణముతో; యుక్తమ్ - కూడినదై; అశుభమ్ - బ్రహ్మజ్ఞానమునకు ప్రతిబంధకమైన దానిని; పశ్యతి - చూచును - పిదప దానిని తొలగించుకొనునని తాత్పర్యము. 

			17. 	దృష్టాంతమును మరింత వివరించుచు జ్ఞానఫలము యొక్క శ్రేష్ఠతను నిరూపించుచున్నారు. ఉదపానమ్ - నుయ్యి 

			18. 	కర్మము అయిదు విధములుగా నుండును. ఆ అయిదు - మంత్రము, అనుష్ఠానము, దక్షిణలు, అన్నదానము, మనోనిగ్రహము అనునవి; మనసః, సమాధిః - మనస్సును ఏకాగ్రము చేయుట - దేవతాధ్యానాదులయందని భావము. ఏ దేవత హవిస్సును గ్రహింపవలయునో ఆదేవతను ధ్యానించుచుండవలయునని శ్రుతి చెప్పుచున్నది. ఫలమ్ - ఫలముకలది యగునని యర్థము.

			19. 	కర్త స్వరూప భేదమును బట్టి కర్మముల ఫలభేదముండునని చెప్పుచున్నారు. 

				కర్మగుణాత్మకము- సాత్త్వికము, రాజసము, తామసము. అట్లే మంత్రము కూడ సాత్త్వికము, రాజసము తామసమని మూడు విధములు - “అగ్నిమీళే” ఇత్యాది మంత్రములు - సాత్త్వికములు, “ఇషేత్వోర్జేత్వా” మొదలగునవి రాజసములు, “సర్వంప్రవిధ్య హృదయం ప్రవిధ్య” మొదలగునవి తామసములు. 

				ఇట్లు విధికూడ మూడు విధములు, “ఆత్మకామో యజేత” - వంటివి సాత్వికములు, “స్వర్గకామో యజేత” వంటివి రాజసములు, “అభిచరన్ యజేత” వంటివి తామసములు. కర్తృస్వభావమునుబట్టియు ఆభేదములుండునని “మనసోపపత్తిః” అను దానిని బట్టి నిరూపించిరి. “యదేవ విద్యయా కరోతి శ్రద్ధయోపనిషదా తదేవ వీర్యవత్తరం భవతి” - ‘విద్యతో శ్రద్ధతో, ఉపనిషద్జ్ఞానముతో చేయునది మిక్కిలి వీర్యము కలది యగును’ అని విద్యాదులతో కూడిచేయువాడు సాత్త్వికుడు. విద్యాదులు లేనివాడై కేవలము చేయవలయును కనుక చేయువాడయినచో రాజసుడు. ఇతరుల మెప్పుకొరకు చేయువాడు తామసుడు. 

				వారి కర్మములు కూడ క్రమముగా వీర్యవత్తరము, వీర్యవంతము, నిర్వీర్యము - అని మూడు విధములుగా నుండును. 

				ఫలములోని భేదములనుబట్టి ఫలము ననుభవించువారిలో కూడ భేదములు మూడు విధములుగా నుండును. అందు మొదటివాడు సుఖి, రెండవవాడు దుఃఖి, మూడవవాడు మూఢుడు. 

			20. 	ఇందు చెప్పిన శబ్దాదులు కర్మఫలములు. అవి కర్మము ద్వారమున సిద్ధించు లోకమున - స్వర్గమున - అందుబాటు లోనికి వచ్చును. ఇందు చేయుట, అందనుభవించుట అనునిట్టిది అదృష్టఫలము. కాని జ్ఞానమువలన కలుగు ఫలము- ' న సంస్థానగతః' మరణము పొందని వాడు పొందునది - అనగా 

				మరణింపకముందే లభించునది. అనగా దృష్టఫలము. అదృష్టఫలము కంటె దృష్టఫలము గొప్పదికదా! అని శ్లోకభావము. 

			21.	కర్మములవలననే మోక్షము కలిగినచో జ్ఞానమునకు ఫలమేమి? అని శంకించి సమాధానము చెప్పుచున్నారు. 

				శరీరముకలవాడు చేసిన కర్మము శరీరముతో కూడినవాడే అయి అనుభవింపవలయును. కర్మఫలమగు దుఃఖాదులకు ఆశ్రయము శరీరమే కాని శరీరములేని ఆత్మకాదు. అందువలన శరీరములేని తనము లక్షణముగా గల మోక్షము శరీరసంబంధమగు కర్మముతో సిద్ధింపదని భావము. 

			22. 	అయినచో వాచికమగు జపాదికముతో గాని, మానసమగు ధ్యానాదికముతో కాని మోక్షము సిద్ధింపవలయును గదా - అన్నచో - కాదని చెప్పుచున్నారు. 

				వాక్కుతో, మనసుతో చేసిన కర్మము అవికల శరీరముతోడనే అనుభవింపవలసియుండును. దాని కతీతమైన వస్తువు నది కన్పట్టచేయదు. అని భావము. 

			23. 	కర్మగుణమ్ - కర్మమునందలి గుణము. సత్త్వము, రజస్సు, తమస్సు అను రూపమైనది - దానిని, ఫలము పొందగోరుచు చేయువాడు - శుభాశుభ కర్మఫలములననుభవించునని తాత్పర్యము. 

			24.	చేప నీటివేగముచేత తనకిష్టములేని వైపునకును పోవును. అట్లే పూర్వకర్మఫలము తన ఇష్టానిష్టములతో సంబంధములేకయే తన్ను చేరుకొనును. ఇట్లు కాగా శుభాశుభ కర్మఫలములు పొంది సంతసించుట, ఏడ్చుట అనునది మూఢతయే కదా అని శ్లోక తాత్పర్యము. 

			25. 	ఇట్లు కర్మగతిని చెప్పి జ్ఞానమును గూర్చి చెప్పెదనని ప్రతిజ్ఞ చేయుచున్నారు. ఆత్మవన్తః - చిత్తమును దృఢముగా అదుపున నుంచుకొన్నవారు. వ్యతి యాన్తి - జగత్తును విశేషముగా అతిక్రమించి ఏ పరమస్థితిని చేరుకొందురో; తత్ - ఆ; పరమ్ - శ్రేష్ఠమైన దానిని గురించి చెప్పెదను వినుము - అని భావము.

			26. 	రసాదిహీనమైనను, ఒక్కటియైనను అనుభవించెడు జనులకొరకు అయిదయిదు విధములుగా శబ్దాదులను, పంచభూతములను, పంచతన్మాత్రలను, పంచేంద్రియములను ఆబ్రహ్మము సృజించెనని భావము. అవర్ణమ్ - అనుటవలన - ఎరుపు, తెలుపు, నలుపు వర్ణములుగలది రజస్సు, సత్యము, తమస్సు అనువాని రూపమయినది అగు 'ప్రధాన' మనబడు తత్త్వము పరబ్రహ్మముకంటె భిన్నమైనదని భావము. 

			27. 	సత్ - ప్రధానము, పరమాణువు మొదలగునది; అసత్ - శూన్యము; సదసత్ - నిర్వచింపశక్యము కానిదగు మాయాశబలిత స్వరూపము - పరమాత్మ ఈ మూడును కాదని భావము; అందువలననే, అక్షరమ్ - ఎట్టి మార్పులు లేక ఏకరూపముగా నుండు నట్టిది; 

				“నాసదాసీన్నో సదాసీత్తదానీం నాపీద్రజో నో వ్యోమాపరో యత్” అనుశ్రుతియందును సృష్టికి పూర్వము సదసద్రజఃశబ్దములచే చెప్పబడెడు ప్రధాన, శూన్య, పరమాణువులును, పరవ్యోమ శబ్దముచేత తెలియనగు మాయాశబలస్వరూపమును జగత్కారణములు కావని చెప్పబడినది.

		

		
			ఏకాధిక ద్విశతతమోఽధ్యాయః

		

		
			యుధిష్ఠిర ఉవాచ - ధర్మరా జిట్లనెను 

			కిం ఫలం జ్ఞానయోగస్య వేదానాం నియమస్య చ, 

			భూతాత్మా చ కథం జ్ఞేయ స్తన్మే బ్రూహి పితామహ. 	1 

			తాతా! జ్ఞానయోగము ఫలమేమి? వేదములను అధ్యయనము చేయగా కలుగు ఫలమెట్టిది? నియమమునకు ఫలమేమి? జీవుని గూర్చి తెలియదగు విధమేది? దీనిని నాకు తెలియజెప్పుము. 

			భీష్మ ఉవాచ -భీష్ము డిట్లు చెప్పెను. 

			అత్రా ప్యుదాహ రన్తీమ మితిహాసం పురాతనమ్, 

			మనోః ప్రజాపతే ర్వాదం మహర్షి శ్చ బృహస్పతేః 	2 

			ఇందును ప్రాతకాలపు ఇతిహాసమును చెప్పుకొనుచుందురు. అది ప్రజాపతియగు మనువునకును, మహర్షి బృహస్పతికిని అయిన సంవాదము. 

			ప్రజాపతిం శ్రేష్ఠతమం ప్రజానాం 

			దేవర్షిసంఘప్రవరో మహర్షిః,, 

			బృహస్పతిః ప్రశ్న మిమం పురాణం 

			పప్రచ్ఛ శిష్యోఽథ గురుం ప్రణమ్య.	 3 

			ప్రజలలో మిక్కిలి గొప్పవాడగు ప్రజాపతిని గురువుగా భావించి దేవర్షుల సముదాయములో శ్రేష్ఠుడు, మహర్షి అయిన బృహస్పతి, శిష్యుడై ప్రణమిల్లి ప్రాతకాలపు ఈప్రశ్నను అడిగెను. 

			యత్కారణం యత్ర విధిః ప్రవృత్తో 

			జ్ఞానే ఫలం యత్ర వదన్తి విప్రాః, 

			యన్మన్త్ర శబ్దై రకృత ప్రకాశం 

			తదుచ్యతాం మే భగవన్ యథావత్. 	4 

			ఓ భగవంతుడా! ఈజగత్తునకు కారణమేదో, ఏకారణముగా కర్మకాండము ఏర్పడినదో, జ్ఞానము కలుగగా ఏ ఫలము సమకూడునని విప్రులు చక్కగా వక్కాణింతురో, ఏది మంత్రశబ్దములచేత విస్పష్టముగా తెలియరాదో దానిని ఉన్నదున్నట్లు నాకు తెలియజెప్పుము. 

			యచ్చార్థశాస్త్రాగమ మన్త్రవిద్భి - 

			ర్యజ్ఞై రనేకై రథ గోప్రదానైః, 

			ఫలం మహద్భి ర్యదుపాస్యతే చ 

			కిం తత్కథం వా భవితా క్వ వా తత్. 	5 

			అర్థశాస్త్రములను, ఆగమములను, మంత్రములను తెలిసినవారు పెక్కు యజ్ఞములతోడను, రథములను గోవులను పెల్లుగా దానమిచ్చుటలచేతను, ఇంకను గొప్పవారిచేత ఏఫలము ఉపాసింపబడుచున్నదో అది ఏమి?, దానిని పొందుటెట్లు? ఎందు లభించును? 

			 మహీ మహీజాః పవనోఽన్తరిక్షం 

			జలౌకస శ్చైవ జలం దివం చ, 

			దివౌకస శ్చాపి యతః ప్రసూతా 

			స్తదుచ్యతాం మే భగవన్ పురాణమ్. 	6 

			ఈభూమి, దానియందేర్పడిన స్థావరములు, జంగమములు, వాయువు, అంతరిక్షము, నీటిజీవులు, నీరు, ఆకాశము, దేవతలు ఈ యన్నియు ఎందునుండి పుట్టినవి? అన్నింటికంటె మొదటిదగు ఆతత్త్వమును గూర్చి నాకు తెలియ జెప్పుము. 

			జ్ఞానం యతః ప్రార్థయతే నరో వై 

			తత స్తదర్థా భవతి ప్రవృత్తిః, 

			న చాప్యహం వేద పరం పురాణం 

			మిథ్యా ప్రవృత్తిం చ కథం ను కుర్యామ్. 	7 

			నరుడు ఏ విషయమునందలి జ్ఞానమును మిక్కిలిగా తెలియగోరునో ఆజ్ఞానమునకు సంబంధించి ప్రవృత్తి కలుగును. నేను పరము, పురాణము నైన తత్త్వము నెరుగను. తెలియనిదానియందు ప్రవృత్తి నెట్లు చేయుదును? 

			ఋక్సామసంఘాంశ్చ యజూంషి చాపి 

			చ్ఛ న్దాంసి నక్షత్రగతిం నిరుక్తమ్, 

			అధీత్య చ వ్యాకరణం సకల్పం 

			శిక్షాం చ భూతప్రకృతిం న వేద్మి. 	8 

			ఋక్కులను, సామమంత్రముల సముదాయములను, యజుర్వేద మంత్రములను, ఛందస్సులను, జ్యోతిషమును, నిరుక్తమును, కల్పశాస్త్రముతో పాటు వ్యాకరణమును చదివియు నేను భూతముల ప్రకృతిని తెలియకున్నాను.

			స మే భవాన్ శంసతు సర్వమేత- 

			త్సామాన్య శబ్దైశ్చ విశేషణై శ్చ 

			స మే భవాన్ శంసతు తావదేత- 

			జ్జ్ఞానే ఫలం కర్మణి వా యదస్తి. 

			యథాచ దేహా చ్చ్యవతే శరీరీ 

			పునః శరీరం చ యథాఽప్యుపైతి 	9 

			తమరు నాకు దీని నంతటిని సామాన్య శబ్దములతోడను, విశేషణములతోడను ఎరుగజెప్పుడు. మరియు ఫలమునందా? కర్మమునందా అనుదానిని కూడ తమరు నాకు బోధింపవలయును. అంతే కాదు ఈ శరీరమునందున్న జీవాత్మ దేహమునుండి ఎట్లు జారిపోవును? మరల శరీరమునం దెట్లు ప్రవేశించును - దీనిని కూడ తమరు తెలియజెప్పవలయును. 

			మను రువాచ - మను విట్లు పలికెను 

			యద్యత్ర్పియం యస్య సుఖం తదాహు- 

			స్త దేవ దుఃఖం ప్రవదన్త్యనిష్టమ్, 	10 

			ఇష్టం చ మే స్యా దితరచ్చ న స్యా – 

			దేతత్కృతే కర్మవిధిః ప్రవృత్తః. 

			ఇష్టం త్వనిష్టం చ న మాం భజేతే- 

			త్యేతత్కృతే జ్ఞానవిధిః ప్రవృత్తః. 	11 

			ఎవనికి ఏది ఏది ప్రియమో దానిని సుఖమనియు, ఏది అప్రియమో అది దుఃఖమనియు నందురు. నాకిష్టము కలుగవలయును. అనిష్టము కలుగరాదు అనుకొనుటవలన కర్మవిధి బయలుదేరినది. ఇష్టముగాని అనిష్టముగాని నన్ను చెందవు - అనుభావముతో జ్ఞానవిధి ఏర్పడినది. 

			కామాత్మకా శ్ఛన్దసి కర్మయోగా 

			ఏభి ర్విముక్తః పర మశ్నువీత, 

			నానావిధే కర్మపథే సుఖార్థీ 

			నరః ప్రవృత్తో నిరయం ప్రయాతి. 

			వేదము చెప్పిన కర్మయోగములన్నియు కామప్రధానములు. ఈ కామములు విడనాడినవాడు పరమఫలము ననుభవించును. సుఖములు కోరెడు నరుడు పెక్కువిధములుగల కర్మమార్గమున తిరుగాడుచు నరకమున కరుగుచున్నాడు. 

			బృహస్పతి రువాచ - బృహస్పతి యిట్లనెను 

			ఇష్టం త్వనిష్టం చ సుఖాసుఖే చ 

			సాశీ స్త్వవచ్ఛన్దతి కర్మభి శ్చ. 	12 

			ఇష్టము, అనిష్టము, సుఖము దుఃఖముగా నగును. ఆ ప్రార్థన కర్మములతో ప్రార్థించువానిని వ్యాపించును. 

			మను రువాచ - మను విట్లు పలికెను. 

			ఏభి ర్విముక్తః పర మావిశేశ 

			ఏతత్కృతే కర్మవిధిః ప్రవృత్తః, 

			కామాత్మకాంశ్ఛన్దతి కర్మయోగ 

			ఏభి ర్విముక్తః పర మాదదీత. 	13 

			కామములను విడనాడి కర్మముల నాచరించినచో నరుడు పరమును బ్రహ్మమును ప్రవేశించును. దానికొరకే కర్మముల అనుష్ఠానము బయలుదేరినది. కాని కర్మయోగము కామాత్మకములనే క్రమ్ముకొనుచున్నది. అందువలన కోరికలను విడనాడినచో బ్రహ్మమునే పొందును. 

			 ఆత్మాదిభిః కర్మభి రిధ్యమానో 

			ధర్మే ప్రవృత్తో ద్యుతిమాన్ సుఖార్థీ, 

			పరం హి తత్కర్మపథా దపేతం 

			నిరాశిషం బ్రహ్మపరం హ్యవైతి. 	14 

			నిత్యములగుకర్మములచేత దోషములు తొలగి ప్రకాశించుచున్న చిత్తము ధర్మమునందు ప్రవృత్తి కలదై కాంతితో వెలిగిపోవుచు మోక్షసుఖమును కోరునదిగా రూపొందును. అటుపై మిక్కిలిగా ఆ కర్మమార్గమునుండి తొలగినది, ఆశలు లేనిదియగు బ్రహ్మమునందు లగ్నమగు స్థితిని పొందును. 

			ప్రజాః సృష్టా మనసా కర్మణా చ 

			ద్వావేవైతౌ సత్పథౌ లోకజుష్టౌ, 

			దృష్టం కర్మ శాశ్వతం చాన్తవచ్చ 

			మనస్త్యాగః కారణం నాన్య దస్తి. 	15 

			జీవులందరు మనస్సుతో కర్మముతో పాటు, సృజింపబడిరి. లోకము తగులముగల ఈ రెండును మంచిదారులే. ఇది ప్రత్యక్షము. శాశ్వతమగు మోక్షమునకు గాని, అంతము గల క్షుద్రఫలమునకు కాని కారణమగు కర్మమునందు మనస్త్యాగము మోక్షసాధకమగును. మరియొకటికాదు. 

			స్వేనాత్మనా చక్షు రివ ప్రణేతా 

			నిశాత్యయే తమసా సంవృతాత్మా, 

			జ్ఞానం తు విజ్ఞాన గుణేన యుక్తం 

			కర్మాశుభం పశ్యతి వర్జనీయమ్. 	16 

			చీకటితో మూసికొనిపోయిన కన్ను అను నాయకుడు రాత్రి కడచినంతనే తన స్వరూపముతో అంతయు చూచునట్లు, జ్ఞానము విజ్ఞానగుణముతో కూడినదై వదలివేయదగిన అశుభ కర్మమును కనుగొనును. 

			సర్పాన్ కుశాగ్రాణి తథోదపానం 

			జ్ఞాత్వా మనుష్యాః పరివర్జయన్తి 

			అజ్ఞానత స్తత్ర పతన్తి కేచి- 

			జ్జ్ఞానే ఫలం పశ్య యథా విశిష్టమ్. 	17 

			పాములను, దర్భముండ్లను, నూతిని చక్కగా తెలిసికొని మనుష్యులు ఆ వంకకు పోకుందురు. కొందరు తెలియక అందు పడుదురు. చూడు! జ్ఞానమునందు ఫలమెంత గొప్పదియో! 

			కృత్స్న స్తు మన్త్రో విధివత్ప్రయుక్తో 

			యథా యథోక్తా స్త్విహ దక్షిణాశ్చ, 

			అన్నప్రదానం మనసః సమాధిః 

			పఞ్చాత్మకం కర్మఫలం వదన్తి. 	18 

			సమగ్రమైన మంత్రము, శాస్త్రముననుసరించి ప్రయోగించిన విధానము, శాస్త్రము చెప్పిన విధముగానున్న దక్షిణలు, అన్నదానము, మనస్సునే కాగ్రము చేయుట అను అయిదు తీరులుగల కర్మము ఫలవంతమగునని చెప్పుదురు. 

			గుణాత్మకం కర్మ వదన్తి వేదా- 

			స్తస్మా న్మన్త్రో మన్త్రపూర్వం హి కర్మ 

			విధి ర్విధేయం మనసోపపత్తిః 

			ఫలస్య భోక్తా తు తథా శరీరీ. 	19 

			వేదములు కర్మమును గుణాత్మకమని చెప్పును. ఆకారణమున మంత్రము కూడ గుణాత్మకము. మంత్రపూర్వకమగు కర్మ కూడ అట్లే. విధియు నట్టిదే మనస్సును బట్టి ఏర్పడు ఫలముకూడ గుణాత్మకముగా నుండును. ఫలమును అనుభవించు భోక్తయు అదే తీరున నుండును. 

			శబ్దాశ్చ రూపాణి రసాశ్చ పుణ్యాః 

			స్పర్మాశ్చ గన్ధాశ్చ శుభా స్తథైవ, 

			నరో న సంస్థానగతః ప్రభుః స్యా 

			దేత త్ఫలం సిద్ధ్యతి కర్మలోకే.	20 

			చక్కని శబ్దములు, రూపములు, పుణ్యములగు రసములు, స్పర్శలు, ఇంపైన వాసనలు - ఇవి యన్నియు కర్మములఫలములు, కర్మలోకమునందు కలుగును. కాని నరుడు మరణింపక ముందే జ్ఞాన ఫలమునందు అధికారి కావలయును. 

			యద్య చ్ఛరీరేణ కరోతి కర్మ 

			శరీరయుక్తః సముపాశ్నుతే తత్, 

			శరీర మే వాయతనం సుఖస్య, 

			దుఃఖస్య చాప్యాయతనం శరీరమ్. 	21 

			శరీరముతో ఏ యే కర్మము నాచరించునో ఆఫలమును శరీరముతో కూడినవాడై అనుభవించును. సుఖమునకును, దుఃఖమునకును శరీరమే ఆశ్రయము. 

			వాచా తు యత్కర్మ కరోతి కిఞ్చి- 

			ద్వాచైవ సర్వం సముపాశ్నుతే తత్, 

			మనస్తు యత్కర్మ కరోతి కిఞ్చి - 

			న్మనఃస్థ ఏవాయ ముపాశ్నుతే తత్. 	22 

			వాక్కుతో చేసిన కర్మము ఫలము వాక్కుతోడనే నరు డనుభవించును. మనస్సు చేయు పని ఏకొంచెమైనను మనస్సునందున్న వాడయియే నరు డనుభవించును. 

			యథా యథా కర్మగుణం ఫలార్థీ 

			కరోత్యయం కర్మఫలే నివిష్టః, 

			తథా తథాఽయం గుణసంప్రవిష్టః 

			శుభాశుభం కర్మఫలం భునక్తి. 	23 

			ఫలమును కోరువాడై కర్మఫలమునందు మునిగి తేలుచు కర్మగుణమును ఎట్లెట్లు ఆచరించునో అట్లట్లు ఆ గుణములయందు చొరబారినవాడై శుభాశుభ కర్మఫలము ననుభవించును. 

			మత్స్యో యథా స్రోత ఇవాభిపాతీ 

			తథా కృతం పూర్వ ముపైతి కర్మ, 

			శుభే త్వసౌ తుష్యతి దుష్కృతే తు 

			న తుష్యతే వై పరమః శరీరీ. 	24 

			చేప ప్రవాహమున (కు ఎదురుగా) పోవు విధమున పూర్వ మొనరించిన కర్మము పురుషుని చేరుకొనును. దేహమునందలి జీవుడు శుభ ఫలమునందు సంతసించును. దుష్కృతమునందు దుఃఖించును. 

			యతో జగత్సర్వ మిదం ప్రసూతం 

			జ్ఞాత్వాఽఽ త్మవన్తో వ్యతియాన్తి యత్తత్, 

			యన్మన్త్ర శబ్దై రకృతప్రకాశం 

			తుదుచ్యమానం శృణు మే పరం తత్. 	25 

			ఈ జగత్తు మొత్తము దేనినుండి పుట్టినదో, దేనిని తెలిసికొని ఆత్మవంతులు ఈ జగత్తును దాటిపోవుదురో, ఏది మంత్రశబ్దములతో ప్రకాశింపదో ఆ పరమవస్తువును గూర్చి చెప్పుచున్నాను. వినుము. 

			 రసై ర్విముక్తం వివిధైశ్చ గన్ధై - 

			రశబ్ద మస్పర్శ మరూపవచ్చ, 

			అగ్రాహ్య మవ్యక్త మవర్ణ మేకం 

			పఞ్చ ప్రకారాన్ ససృజే ప్రజానామ్. 	26 

			ఆ పరమబ్రహ్మము, రసములు, వివిధములైన గంధములు, శబ్దములు, స్పర్శలును, రూపములును లేనిది. పట్టుకొననలవి కానిది, తక్కిన వస్తువులవలె తెలియరానిది, వర్ణములు లేనిది. ఏకరూపమైనది - అయినను అయిదు విధములుగల ప్రజలను సృజించెను. 

			న స్త్రీ పుమాన్నాపి నపుంసకం చ, 

			న సన్న చాసత్సదసచ్చ తన్న, 

			పశ్యన్తి యద్బ్రహ్మవిదో మనుష్యా - 

			స్తదక్షరం నక్షరతీతి విద్ధి. 	27 

			ఇతి శ్రీమహాభారతే శాన్తిపర్వణి మోక్ష ధర్మపర్వణి 
మనుబృహస్పతి సంవాదే ఏకాధిక ద్విశతతమోఽధ్యాయః 

			ఆబ్రహ్మము ఆడుది కాదు, పురుషుడు కాడు, పేడియు కాదు. సత్తుకాదు, అసత్తుకాదు. సత్తు అసత్తు అయినదియు కాదు. బ్రహ్మమునెరిగిన మనుష్యులు దానిని దర్శింతురు. అది అక్షరము. నశించునది కాదని యెరుగుము . 

			ఇది శ్రీమహాభారతము శాంతి పర్వమున మోక్షధర్మపర్వమున మనుబృహస్పతి సంవాదము గల రెండువందలయొకటవ అధ్యాయము. 

			మను రువాచ - మను విట్లు పలికెను. 

			అక్షరాత్ఖం తతో వాయు స్తతో జ్యోతి స్తతో జలమ్, 

			జలాత్ప్రసూతా జగతీ జగత్యాం జాయతే జగత్. 	1 

			అక్షరమునుండి ఆకాశము, దానినుండి వాయువు, దానినుండి అగ్ని, దానినుండి నీరు, నీటి నుండి భూమి, భూమినుండి జగత్తు పుట్టును. 

			ఏతైః శరీరై ర్జల మేవ గత్వా 

			జలాచ్చ తేజః పవనోఽన్తరిక్షమ్, 

			ఖాద్వై నివర్తన్తి న భావిన స్తే 

			మోక్షం చ తేవై పర మావ్నువన్తి.	2 

			ఈ శరీరములతో మరల జలమునే పొంది, దానినుండి అగ్నిని, గాలిని, ఆకాశమును చేరుకొని ఆకాశమును దాటి మరలుచున్నవి. మరియు అవి పరమైన మోక్షమును పొందుచున్నవి. 

			నోష్ణం న శీతం మృదునాఽపి తీక్ష్ణం 

			నామ్లం కషాయం మధురం న తిక్తమ్, 

			న శబ్దవన్నాపి చ గన్ధవత్త - 

			న్న రూపవత్తత్పర మస్వభావమ్. 	3 

			అది వేడిది, చల్లనిది, మెత్తనిది, కఠినమైనది, పులుపు, చేదు, తీపి, ఒగరు మొదలగు రుచులు కలది, శబ్దము, గంధము, రూపము అను గుణములు కలదియు కాదు. ఆ పరమము అస్వభావము. 

			స్పర్శం తను ర్వేద రసం చ జిహ్వా 

			ఘ్రాణం చ గన్ధాన్ శ్రవణౌ చ శబ్దాన్, 

			రూపాణి చక్షు ర్న చ తత్పరం యద్ 

			గృహ్ణ న్త్యనధ్యాత్మవిదో మనుష్యాః. 	4 

			స్పర్శను చర్మము, రసమును నాలుకయు, వాసనలను ముక్కు, శబ్దములను చెవులును, రూపములను కన్ను తెలియును. ఆవిధముగా ఆ పరమైన దానిని అధ్యాత్మజ్ఞానములేని మనుజులు గ్రహింపజాలరు. 

			నివర్తయిత్వా రసనాం రసేభ్యో 

			ఘ్రాణం చ గన్ధా చ్ఛ్రవణౌ చ శబ్దాత్, 

			స్పర్శా త్త్వచం రూపగుణాత్తు చక్షు - 

			స్తతః పరం పశ్యతి స్వం స్వభావమ్. 	5

			నాలుకను రుచులనుండి, ముక్కును గంధములనుండి, చెవులను శబ్దమునుండి చర్మమును స్పర్శనుండి, కంటిని రూపగుణమునుండియు మరలించి పరమైన స్వస్వభావమును యోగి దర్శించును. 

			యతో గృహీత్వా హి కరోతి యచ్చ 

			యస్మిం శ్చ తామారభతే ప్రవృత్తిమ్, 

			యస్మింశ్చ యద్యేన చ యశ్చ కర్తా 

			యత్కారణం తే సముదాయ మాహుః. 	6 

			 కర్త దేనినుండి దేనిని కైకొని దేనియందు ప్రవృత్తిని ఆరంభించునో దేనియందు దేనిచేత ఏది కారణముగా ప్రవర్తించునో దానిని సముదాయమని మునులు చెప్పుదురు. 

			యద్వ్యాప్య భూ ద్వ్యాపకం సాధకం చ 

			యన్మన్త్ర వత్ స్థాస్యతి చాపి లోకే, 

			యః సర్వహేతుః పరమాత్మకారీ 

			తత్కారణం కార్య మతో మదన్యత్. 	7 

			అన్నింటిని వ్యాపించియున్నది, సాధకము, మంత్రమునందు చెప్పినట్లు లోకమున కదలక మెదలక యుండునది, సర్వమునకు కారణమైనది, తనంత తాను సర్వమును చేయునది అగు పరతత్త్వమే ఆకారణము. దీనికంటె వేరైనది కార్యము. 

			యథా హి కశ్చి త్సుకృతై ర్మనుష్యః 

			శుభాశుభం ప్రాప్నుతే ఽథావిరోధాత్, 

			ఏవం శరీరేషు శుభాశుభేషు 

			స్వకర్మణై ర్జ్ఞానమిదం నిబద్ధమ్. 	8 

			ఒకానొక నరుడు చక్కగా ఆచరించిన పనులచేత విరుద్ధము కాని విధముగా శుభమును అశుభమును పొందుచుండును. అట్లే (తన కర్మములవలన ఏర్పడిన) శుభము, అశుభము అయిన శరీరములయందు ఇది కట్టువడి యుండును. 

			యథా ప్రదీప్తః పురతః ప్రదీపః 

			ప్రకాశ మన్యస్య కరోతి దీప్యన్, 

			తథేహ పఞ్చేన్ద్రియదీప వృక్షా 

			జ్ఞాన ప్రదీప్తాః పరవన్త ఏవ. 	9 

			ఎదురుగా వెలిగించి పెట్టిన దీపము తాను ప్రకాశించుచు ఇతరమునకును ప్రకాశమును కలిగించుచున్నది. అట్లే అయిదు ఇంద్రియములనెడు దీపముల వృక్షములు జ్ఞానముచే ప్రకాశింపజేయబడుచు పరాధీనములే యగుచున్నవి. 

			యథా చ రాజ్ఞా బహవో హ్యమాత్యాః 

			పృథక్ ప్రమాణం ప్రవదన్తి యుక్తాః, 

			తద్వచ్ఛరీరేషు భవన్తి పఞ్చ 

			జ్ఞానైకదేశః పరమః స తేభ్యః. 	10 

			ఒకరాజు నియమించిన పెక్కండ్రు అమాత్యులు విడివిడిగా ప్రమాణ వాక్యమును పలుకుచుందురు. అదే విధముగా శరీరములయందు అయిదు ఇంద్రియములు పనిచేయుచుండును. జ్ఞానమునకు ముఖ్యస్థానమగు ఆస్వభావము వానికంటె పరమము. 

			యథార్చిషో ఽగ్నేః పవనస్య వేగో 

			మరీచయోఽర్కస్య నదీషు చాపః, 

			గచ్ఛన్తి చాయాన్తి చ సఞ్చరన్త్య - 

			స్తద్వచ్ఛరీరాణి శరీరిణాం తు. 	11 

			అగ్నియెక్క జ్వాలలు, గాలి వేగము, సూర్యుని కిరణములు, నదులయందు నీరు వచ్చుచుండును. పోవుచుండును. సంచరించుచుండును. శరీరుల శరీరములు కూడ అట్టివే. 

			యథా చ కశ్చి త్పరశుం గృహీత్వా 

			ధూమం నపశ్యే జ్జ్వలనం చ కాష్ఠే, 

			తద్వచ్ఛరీరోదరపాణి పాదం 

			ఛిత్వా న పశ్యన్తి తతో యదన్యత్. 	12 

			ఒకానొకడు గొడ్డలితో కట్టెలను నరుకును. కాని దానియందున్న అగ్నిని గాని పొగను గాని చూడజాలడు. అట్లే శరీరమునందు పొట్టను, చేతులను, కాళ్ళను నరకియు వానికంటె వేరైన ఆత్మను కనుగొనజాలరు. 

			తాన్యేవ కాష్ఠాని యథా విమథ్య

			ధూమం చ పశ్యే జ్జ్వలనం చ యోగాత్, 

			తద్వత్సబుద్ధిః సమ మిన్ద్రియాత్మా 

			బుద్ధిం పరం పశ్యతి తం స్వభావమ్. 	13 

			ఆ కట్టెలనే ఉపాయముతో మథించి అందున్న పొగను, నిప్పును మనుజుడు చూచుచున్నాడు. అట్లే జీవుడు బుద్ధితో కూడినవాడై పరమైన స్వభావమును, బుద్ధిని ఏక కాలమున చూచుచున్నాడు. 

			యథాత్మనో ఽ ఙ్గం పతితం పృథివ్యాం 

			స్వప్నాన్తరే పశ్యతి చాత్మనోఽ న్యత్, 

			శ్రోత్రాదియుక్తః సమనాః సబుద్ధి 

			ర్లి ఙ్గా త్తథా గచ్ఛతి లిఙ్గ మన్యత్. 	14 

			కలలో ఒకడు తనదేహము నేలపై పడియుండగా తనకంటె వేరుగా దానిని చూచును. అట్లే మనస్సు బుద్ధి అనువానితో, చెవిమున్నగువానితో కూడినవాడై ఒక స్థూలదేహము నుండి మరియొక స్థూలదేహమునకు జీవు డరుగును. 

			ఉత్పత్తి వృద్ధి వ్యయ సన్నిపాతై - 

			ర యుజ్యతేఽసౌ పరమః శరీరీ, 

			అనేన లిఙ్గేన తు లిఙ్గ మన్యద్ 

			గచ్ఛ త్యదృష్టః ఫలసన్నియోగాత్. 	15 

			పుట్టుట, పెరుగుట, తరుగుట, నశించుట అనువానితో ఈ పరమమైన ఆత్మకు అంటుసొంటులు లేవు. ఫల సంబంధముచేత ఎవరికి కానరానిదై ఈ దేహమునుండి మరియొక దేహమున కరుగును. 

			న చక్షుషా పశ్యతి రూప మాత్మనో 

			న చాపి సంస్పర్శ ముపైతి కిఞ్చిత్, 

			న చాపి తైః సాధయతే తు కార్యం 

			తే తం న పశ్యన్తి స పశ్యతే తాన్. 	16 

			మనుజుడు కంటితో ఆత్మరూపమును చూడజాలడు. స్పర్శను ఏ మాత్రమును పొందడు. వానితో ఏ కార్యమును సాధింపడు. అవి అతనిని చూడవు. అతడు వానిని చూచును. 

			యథా సమీపే జ్వలతోఽనలస్య 

			సంతాపజం రూప ముపైతి కశ్చిత్, 

			న చాపరం రూపగుణం బిభర్తి 

			తథైవ తద్దృశ్యతి రూప మస్య. 	17 

			సమీపమున మండుచున్న అగ్నిరూపమును వేడిమివలన ఒకడు తెలిసికొను చున్నాడు. మరియొక రూపగుణము అగ్ని తాల్చుటలేదు. అట్లే దానిరూపము తెలియవచ్చుచున్నది. 

			తథా మనుష్యః పరిముచ్య కాయ - 

			మదృశ్య మన్య ద్విశతే శరీరమ్, 

			విసృజ్య భూతేషు మహత్సు దేహం 

			తదాశ్రయం చైవ బిభర్తి రూపమ్. 	18 

			మనుష్యుడు తన దేహమును మొత్తముగా విడచివైచి కనులకు కానరాని మరియొక శరీరమును చేరుకొనుచున్నాడు. మహాభూతములలో తనదేహమును వదలివైచి మరియొక దేహము నాశ్రయించిన రూపమును పొందుచున్నాడు. 

			ఖం వాయు మగ్నిం సలిలం తథోర్వీం 

			సమన్తతోఽ భ్యావిశతే శరీరీ, 

			నానాశ్రయాః కర్మసు వర్తమానాః 

			శ్రోత్రాదయః పఞ్చ గుణాన్ శ్రయన్తి. 	19 

			జీవుడు మరణసమయమున ఆకాశము, వాయువు, అగ్ని, నీరు, నేల అనువానిని దేహమునందలి ఆయా అంశములతో చేరుకొనును. అట్లే చెవి మొదలగునవియు పెక్కు ఆశ్రయములు కలవియై కర్మములయందు ప్రవర్తించుచు అయిదు గుణములను ఆశ్రయించును. 

			శ్రోత్రం ఖతో ఘ్రాణ మథో పృథివ్యా - 

			స్తేజోమయం రూప మథో విపాకః, 

			జలాశ్రయం తేజ ఉక్తం రసం చ 

			వాయ్వాత్మకః స్పర్శకృతో గుణశ్చ. 	20 

			ఆకాశగుణము చెవిగా, భూమిగుణము ముక్కు గానగును. అగ్నిమయమగు రూపము కన్నుగా పాకమునకు వచ్చును. నీటి నాశ్రయించిన తేజస్సు నాలుకగా నగును. వాయు స్వరూపము స్పర్శకొరకు ఏర్పడిన గుణముగా - త్వగింద్రియముగా మారును. 

			మహత్సు భూతేషు వసన్తి పఞ్చ 

			పంచేద్రియార్థాశ్చ తథేన్డ్రియేషు, 

			సర్వాణి చైతాని మనోనుగాని 

			బుద్ధిం మనో౨ న్వేతి మతిః స్వభావమ్ 	21 

			మహాభూతములయిదింటియందును అయిదుగుణములు వసించును. ఆ అయిదు ఇంద్రియముల విషయములును ఇంద్రియములందు నెలకొనియుండును. ఇవి యన్నియు మనస్సు ననుసరించి యుండును. మనస్సు బుద్ధిని, బుద్ధి స్వభావమును అనుసరించును. 

			శుభా శుభం కర్మ కృతం యదన్య - 

			త్తదేవ ప్రత్యాదదతే స్వదేహే, 

			మనోఽను వర్తన్తి పరావరాణి 

			జలౌకసః స్రోత ఇవానుకూలమ్. 	22 

			వెనుక దేహమున చేసిన శుభాశుభ కర్మమునే ఇంద్రియాదులు క్రొత్తది యగు తమ దేహమున గ్రహించును. నీటి ప్రాణులు వాలుగానున్న ప్రవాహము ననుసరించునట్లు అర్థములు బుద్ధిమొదలగునవి మనస్సు ననుసరించును. 

			చలం యథా దృష్టి పథం పరైతి 

			సూక్ష్మం మహద్రూప మివాభిభాతి, 

			స్వరూప మాలోచయతే చ రూపం 

			పరం తథా బుద్ధిపథం పరైతి. 	23 

			 ఇతి శ్రీమహాభారతే శాన్తి పర్వణి మోక్షధర్మపర్వణి 
మను బృహస్పతి సంవాదే  ద్వ్యధిక ద్విశతతమోఽధ్యాయః 

			జనుడు దృష్టిపథమును చంచలమైనదిగా ఎట్లు తెలిసికొనుచున్నాడో, సూక్ష్మమైన దానిని గొప్పరూపము కల దానినిగా భావించుచున్నాడో, రూపమును స్వరూపముగా చూచుచున్నాడో అట్లే పరతత్వము బుద్ధి పథమును పొందుచున్నది. 

			ఇది శ్రీమహా భారతము శాంతి పర్వమున మోక్షధర్మ పర్వమున మను బృహస్పతి సంవాదముగల రెండువందల రెండవ అధ్యాయము. 

			మను రువాచ - మను విట్లు పలికెను. 

			యదిన్ద్రియై స్తూపహితం పురస్తాత్ 

			ప్రాప్తాన్ గుణాన్ సంస్మరతే చిరాయ, 

			తేష్విన్ద్రియే షూపహతేషు పశ్చాత్ 

			స బుద్ధిరూపః పరమః స్వభావః. 	1 

			ఏ జీవచైతన్యము ఇంద్రియములతో కూడుకొన్నదై ముందు లభించిన గుణములను పెద్దకాలము స్మరించుచుండునో అది, ఆ ఇంద్రియములు విలీనములై పోగా తరువాత బుద్ధిరూపమైన పరమస్వభావమై నిలిచియుండును. 

			యథేన్ద్రియార్థాన్ యుగప త్సమన్తా - 

			న్నోపేక్షతే కృత్స్న మతుల్యకాలమ్, 

			తథా చలం సంచరతే స విద్వాం - 

			స్తస్మాత్స ఏకః పరమః శరీరీ. 	2 

			ఆ పరముడు ఆత్మ ఒక్కడు. ఇంద్రియార్థములను అన్నివైపుల ఒక్క కాలమునను, పెక్కు కాలములందును మొత్తముగా ఉపేక్షింపడు. అట్లే సాక్షిరూపుడై అన్ని అవస్థల యందును సంచరించుచుండును. 

			రజస్తమ స్సత్త్య మథో తృతీయం 

			గచ్ఛత్యసౌ స్థానగుణాన్ విరూపాన్,

			తథేన్ద్రియా ణ్యావిశతే శరీరీ 

			హుతాశనం వాయు రివేన్దనస్థమ్. 	3 

			ఈ శరీరి (జీవాత్మ) రజస్సును, తమస్సును, మూడవదియగు సత్త్వమును, బుద్ధి స్థానములైన జాగ్రదాది దశల విరూపములగు గుణములను తెలియు చున్నాడు. అట్లే కట్టెలో నున్న అగ్నిని వాయువువలె, ఇంద్రియములను ఆవేశించును. 

			న చక్షుషా పశ్యతి రూప మాత్మనో 

			న పశ్యతి స్పర్శన మిన్ద్రియేన్ద్రియమ్, 

			న శ్రోత్రలిఙ్గం శ్రవణేన దర్శనం 

			తథా కృతం పశ్యతి తద్వినశ్యతి.	4

			ఆత్మరూపమును ఎవ్వడును కంటితో చూడజాలడు. ఇంద్రియములకు ఇంద్రియమైన దానిని స్పృశింపజాలడు. అట్లే అది చెవికి తెలియబడునది కాదు. శ్రవణముతో దర్శనము అగును. అపుడు చూచును. కాని అపుడా యింద్రియము నశించును. 

			శ్రోత్రాదీని న పశ్యన్తి స్వస్వ మాత్మాన మాత్మనా, 

			సర్వజ్ఞః సర్వదర్శీ చ సర్వజ్ఞ స్తాని పశ్యతి. 	5 

			చెవి మొదలగు ఇంద్రియములు తమస్వరూపముతో తమస్వరూపమునే చూడజాలవు. సర్వము నెరిగినవాడు, సర్వమును చూచువాడు అగు సర్వజ్ఞుడు వానిని చూచును. 

			యథా హిమవతః పార్శ్వం పృష్ఠం చన్ద్రమసో యథా, 

			న దృష్టపూర్వం మనుజై ర్న చ తన్నాస్తి తావతా. 	6 

			మంచుకొండ ప్రక్కభాగమును, చంద్రుని వెనుక భాగమును మనుజులు చూడలేదు - అన్నంత మాత్రమున అవి లేక పోవుటలేదు కదా! 

			త ద్వ ద్భూతేషు భూతాత్మా సూక్ష్మో జ్ఞానాత్మవానసౌ,

			అదృష్టపూర్వ శ్చక్షుర్భ్యాం నచాసౌ నాస్తి తావతా. 	7 

			అట్లే సర్వభూతముల యందు సూక్ష్మస్వరూపుడు, జ్ఞానస్వరూపుడైయున్న ప్రత్యగాత్మ మునుపెన్నడు కన్నులకు కానరాకున్నచో అతడు లేడని చెప్పుటకు 

			వీలు లేదుకదా! 

			పశ్య న్నపి యథా లక్ష్మ జగత్సోమేన విన్దతి, 

			ఏవ మస్తి న చోత్పన్నం న చ త న్నపరాయణమ్. 	8 

			చంద్రునియందు ప్రతిబింబించిన జగత్తును మచ్చరూపమున చూచుచు కూడ నరుడు తెలియకున్నాడు. ఇట్లు ఆత్మ ఉన్నది. అది పుట్టలేదు. అది పరాయణము కాకుండుటయు లేదు. 

			రూపవన్త మరూపత్వా దుదయాస్తమనే బుధాః, 

			ధియా సమనుపశ్యన్తి తద్గతాః సవితు ర్గతిమ్. 	9 

			ఉదయమునందును, అస్తమయమునందును రూపములేని దగుటవలన రూపము కల పదార్థమును, వానిని చూచువారు బుద్ధితో చక్కగా దర్శించుచున్నారు. అట్లే సూర్యుని గతిని కూడ చక్కగా తెలిసికొనుచున్నారు. 

			తథా బుద్ధిప్రదీపేన దూరస్థం సువిపశ్చితః,

			ప్రత్యాసన్నం నినీషన్తి జ్ఞేయం జ్ఞానాభిసంహితమ్. 	10 

			అట్లే చక్కని వివేకము కలవారు బుద్ధి అనెడు పెద్దదీపముతో జ్ఞానమను పేరు కలదియు, మిక్కిలి దూరముగా నున్న జ్ఞేయమును - ప్రపంచమును జ్ఞానమను పేరుగల బ్రహ్మమునుగా పొందగోరుదురు. 

			న హి ఖల్వనుపాయేన కశ్చిదర్థోఽభిసిద్ధ్యతి,

			సూత్రజాలై ర్యథా మత్స్యాత్ బధ్నన్తి జలజీవినః. 	11 

			ఉపాయము లేకుండ ఏదియును లభింపదు గదా! బెస్తవారు వలలతో చేపలను పట్టుకొందురు. 

			మృగై ర్మృగాణాం గ్రహణం పక్షిణాం పక్షిభి ర్యథా, 

			గజానాం చ గజై రేవ జ్ఞేయం జ్ఞానేన గృహ్యతే. 	12 

			మృగములతో మృగములను, పక్షులతో పక్షులను, ఏనుగులతో ఏనుగులను వశముచేసికొను తీరున జ్ఞానముతోడనే జ్ఞేయమును పట్టుకొనవలయును. 

			అహి రేవ హ్యహే పాదాన్ పశ్యతీతి హి నః శ్రుతమ్,

			తద్వన్మూర్తిషు మూర్తిస్థం జ్ఞేయం జ్ఞానేన పశ్యతి. 	13 

			పాము కాళ్లను పామే చూచునని మాకు వినవచ్చినది. అట్లే ఆకారముగల వానియందే మూర్తియందున్న జ్ఞేయమును జ్ఞానముతో సాధకుడు చూచును. 

			 నో త్సహన్తే యథా వేత్తు మిన్ద్రియై రిన్ద్రియాణ్యపి,

			తథై వేహ పరా బుద్ధిః పరం బోధ్యం న పశ్యతి.	14

			ఇంద్రియములతో ఇంద్రియములను తెలియుటకు జనులు ఉత్సహింపరు. అట్లే ఇందును పరయైన బుద్ధి పరమైన బోధ్యమును చూడదు. 

			యథా చన్ద్రో హ్యమావాస్యా మలిఙ్గత్వా న్న దృశ్యతే, 

			న చ నాశోఽస్య భవతి తథా విద్ధి శరీరిణమ్. 	15 

			అమావాస్యనాడు చంద్రుడు, చిహ్నములు లేని కారణముగా, కానరాకుండును. అంతమాత్రమున చంద్రునకు నాశనము లేదుగదా! ఆత్మను కూడ అదేవిధముగా తెలియుము. 

			క్షీణకోశో హ్యమావాస్యాం చన్ద్రమా న ప్రకాశతే, 

			తద్వ న్మూర్తి విముక్తోఽ సౌ శరీరీ నోపలభ్యతే. 	16 

			అమావాస్యనాడు క్షీణించిన స్థూలశరీరము గల చంద్రుడు ప్రకాశింపడు. అట్లే మూర్తి నుండి విముక్తుడగు శరీరి చిక్కకున్నాడు. 

			యథాకాశాన్తరం ప్రాప్య చన్ద్రమా భ్రాజతే పునః,

			తల్లిఙ్గా న్తరం ప్రాప్య శరీరీ భ్రాజతే పునః.	17 

			మరియొక అవకాశమును పొంది చంద్రుడు మరల విరాజిల్లుచున్నాడు. అట్లే మరియొక స్థూల దేహమును పొంది ప్రత్యగాత్మ మరల ప్రకాశించుచున్నాడు. 

			జన్మ వృద్ధిః క్షయశ్చాస్య ప్రత్యక్షేణోపలభ్యతే, 

			సా తు చాన్ద్రమసీ వృత్తి ర్నతు తస్య శరీరిణ:. 	18 

			పుట్టుక, పెరుగుదల, నశించుట అనునవి దేహమునకు ప్రత్యక్షముగా కన్పట్టుచున్నవి. అది చంద్రమండలము యొక్క ధర్మము. కాని ఆత్మకు అట్టి స్థితి లేదు. 

			ఉత్పత్తి వృద్ధివయసా యథా స ఇతి గృహ్యతే, 

			చన్ద్ర ఏవ త్వమావాస్యాం తథా భవతి మూర్తిమాన్. 	19 

			ఏర్పడుట, పెరుగుట, వయస్సుచేత అతడే ఇతడని చంద్రుని తెలిసికొనుచున్నాము. అట్లే అమావాస్యనాడును ఆ చంద్రుడే మూర్తికలవాడై యుండెనని తెలియవలయును. 

			నోపసర్ప ద్విముఞ్చద్వా శశినం దృశ్యతే తమః,

			విసృజం శ్చోపసర్పంశ్చ తద్వత్పశ్య శరీరిణమ్. 	20 

			రాహువు చంద్రుని చొరబారుటయో, వదలివైచుటయో స్పష్టముగా తెలియరాదు. అట్లే ఆత్మ ఒక దేహమును వదలి మరియొక దేహమును చేరుకొనుటయు తెలియరాదు. 

			యథా చన్ద్రార్కసంయుక్తం తమ స్తదుపలభ్యతే, 

			తద్వచ్ఛరీర సంయుక్తః శరీరీత్యుపలభ్యతే. 	21 

			సూర్యచంద్రుల కలయిక కలవాడు రాహువు అని తెలియవచ్చుచున్నది. అట్లే శరీరముతో కలసియున్నదై ఆత్మ శరీరి యని తెలియవచ్చుచున్నది. 

			యథా చన్ద్రార్కనిర్ముక్తః సరాహు ర్నోపలభ్యతే,

			తద్వచ్ఛరీర నిర్ముక్తః శరీరీ నోపలభ్యతే. 	22 

			చంద్రుడు, సూర్యుడు వదలివైచిన రాహువు కానరాడు. అట్లే తానుగల శరీరమును వదలిన శరీరి ప్రకాశింపడు. 

			యథా చన్ద్రో హ్యమావాస్యాం నక్షతై ర్యుజ్యతే గతః,

			తద్వచ్ఛరీర నిర్ముక్తః ఫలై ర్యుజ్యతి కర్మణః. 	23

			ఇతి శ్రీ మహాభారతే శాన్తిపర్వణి మోక్షధర్మపర్వణి 
మనుబృహస్పతి సంవాదే త్ర్యధికద్విశతతమోఽధ్యాయః 

			అమావాస్యను పొందిన చంద్రుడు నక్షత్రములతో కూడియే యున్నాడు. అట్లే శరీరమును వదలిన జీవుడు కర్మఫలములతో కూడి ఉన్నాడు. 

			ఇది శ్రీమహాభారతము శాంతిపర్వమున మోక్షధర్మపర్వమున మను బృహస్పతిసంవాదముగల రెండు వందల మూడవ అధ్యాయము. 

			యథా వ్యక్త మిదం శేతే స్వప్నే చరతి చేతనమ్,

			జ్ఞాన మిన్ద్రియ సంయుక్తం తద్వత్ప్రేత్య భవాభవే. 	1 

			ఈస్థూలదేహము నిద్రించునపుడు చేతనము స్వప్నమున తిరుగాడుచుండును. ఇంద్రియములతో కూడిన లింగశరీరము కూడ నిద్రించును. జ్ఞానము లింగమునుండి విడివడి తిరుగుచుండును. ఇవియే భవము, అభవము అనునవి. 

			యథామ్భసి ప్రసన్నే తు రూపం పశ్యతి చక్షుషా, 

			తద్వ త్ప్రసన్నేన్ద్రియత్వా జ్జ్ఞేయం జ్ఞానేన పశ్యతి. 	2 

			ప్రసన్నమగు నీటియందు జనుడు కంటితో తనరూపమును చూచుచున్నాడు. అట్లే ఇంద్రియములు ప్రసన్నముగా నుండుట వలన జ్ఞేయమును జ్ఞానముతో చూచును. 

			స ఏవ లులితే తస్మిన్ యథా రూపం న పశ్యతి, 

			తథేన్ద్రియాకులీభావే జ్ఞేయం జ్ఞానే న పశ్యతి. 	3 

			ఆ నీరు చెదరినపుడు అట్టివాడే రూపమును చూడజాలడు. అట్లే ఇంద్రియములు చెల్లాచెదరైనపుడు ఆత్మతత్త్వమును బుద్ధియందు పట్టుకొనజాలడు. 

			అబుద్ధి రజ్ఞానకృతా అబుద్ధ్యా కృష్యతే మనః, 

			దుష్టస్య మనసః పఞ్చ సంప్రదుష్యన్తి మానసాః. 	4 

			అవిద్య అజ్ఞానముచేత ఏర్పడునది, అవిద్య మనస్సు నాకర్షించును. మనసు చెడినపుడు మనస్సునకు సంబంధించిన అయిదును (శ్రోత్రాదులు) మిక్కిలిగా పాడైపోవును. 

			అజ్ఞాన తృప్తో విషయే ష్వవగాఢో న తృప్యతే, 

			అదృష్టవచ్చ భూతాత్మా విషయేభ్యో నివర్తతే. 	5 

			అజ్ఞానము చేత తృప్తినందువాడు, విషయములందు మునిగిపోయినవాడునగు జీవుడు అదృష్టముననుసరించి తృప్తినందడు. విషయముల భోగములకై మరలి వచ్చును. 

			తర్షచ్ఛేదో న భవతి పురుషస్యేహ కల్మషాత్, 

			నివర్తతే తదా తర్షః పాప మన్తగతం యదా.	 6 

			పురుషునకు ఇచట దాహము ఆగిపోవుట, పాపమువలన, కలుగదు. ఎప్పుడు పాపము అంతమును పొందునో అప్పుడు తృష్ణ మరలిపోవును. 

			విషయేషు తు సంసర్గా చ్ఛాశ్వతస్య తు సంశ్రయాత్,

			మనసా చాన్యథా కాంక్షన్ పరం న ప్రతిపద్యతే. 	7 

			విషయములు తగులమువలనను, అదియే శాశ్వతమని ఆశ్రయించుటవలనను మనస్సుతో కోరదగినదానికంటె వేరైనదానిని కాంక్షించుచు పరతత్వమును పొందకున్నాడు. 

			జ్ఞాన ముత్పద్యతే పుంసాం క్షయాత్ పాపస్య కర్మణః, 

			యథాఽఽ దర్శతలే ప్రఖ్యే పశ్యత్యాత్మాన మాత్మని. 	8 

			పాపకర్మము నశించినపుడు పురుషులకు జ్ఞానము పుట్టును. స్వచ్ఛమైన అద్దమునందు తనస్వరూపమును చూచినట్లు ఆత్మయందు ఆత్మను దర్శించును. 

			ప్రసృతై రిన్ద్రియై ర్దుఃఖీ తై రేవ నియతః సుఖీ, 

			తస్మా దిన్ద్రియరూపేభ్యో యచ్ఛే దాత్మాన మాత్మనా. 	9 

			ఈ విషయములవైపు స్రవించు శీలముగల ఇంద్రియములతో నరుడు దుఃఖము కలవాడగును. వానినే నిలువరించినచో సుఖముకలవాడగును. అందువలన ఇంద్రియరూపముల నుండి ఇంద్రియమును మనస్సుతోడనే నిగ్రహింప వలయును. 

			ఇన్ద్రియేభ్యో మనః పూర్వం బుద్ధిః పరతరా తతః,

			బుద్ధేః పరతరం జ్ఞానం జ్ఞానాత్ పరతరం మహత్. 	10 

			ఇంద్రియములకంటె మనస్సు వెనుకటిది. దానికంటె మరింత ఆవలిది బుద్ధి. బుద్ధికంటె ఇంకను పరమైనది జ్ఞానము. జ్ఞానముకంటెను ఇంకను మించినది మహత్తు. 

			అవ్యక్తా త్ర్పసృతం జ్ఞానం తతో బుద్ధి స్తతో మనః,

			మనఃశ్రోత్రాదిభి ర్యుక్తం శబ్దాదీన్ సాధు పశ్యతి. 	11 

			అవ్యక్తమునుండి జ్ఞానము వెలువడును. దానినుండి బుద్ధి, దానినుండి మనస్సు వెలువడును. చెవి మొదలగువానితో కూడిన మనస్సు శబ్దము మొదలగు వానిని చక్కగా పరికించును. 

			యస్తాం సృజతి శబ్దాదీన్ సర్వాశ్చ వ్యక్తయ స్తథా, 

			విముఞ్చేత్ ప్రాకృతాన్ గ్రామాం స్తాన్ముక్త్యాఽ మృతమశ్నుతే. 	12

			శబ్దాదులను, సర్వవ్యక్తులను వదలివైచినవాడును, ప్రకృతివలన నేర్పడు గ్రామములను వదలివైచువాడు వానిని వదలి అమృతమును అనుభవించును. 

			ఉద్యన్ హి సవితా యద్వత్ సృజతే రశ్మిమణ్డలమ్, 

			స ఏవాస్త మపాగచ్ఛం స్తదేవాత్మని గచ్ఛతి. 	13 

			సూర్యుడు ఉదయించుచు కిరణములసముదాయమును సృజించును. అతడే అస్తమించుచు ఆకిరణములసమదాయమును తనయందే కలుపుకొనును. 

			అన్తరాత్మా తథా దేహ మావిశ్యేన్ద్రియరశ్మిభిః,

			ప్రాప్యేన్ద్రియగుణాన్ పఞ్చ సోఽస్త మావృత్య గచ్ఛతి. 	14 

			అట్లే అంతరాత్మయు దేహమును ఆవేశించి ఇంద్రియములనెడు కిరణములతో ఇంద్రియగుణము లయిందింటిని పొంది మరల అస్తమించును.

			ప్రణీతం కర్మణా మార్గం నీయమానః పునఃపునః, 

			ప్రాప్నోత్యయం కర్మఫలం ప్రవృత్తం ధర్మ మాప్తవాన్. 	15 

			కర్మము తెచ్చిపెట్టిన దారిలోనికి కర్మముతోడనే తీసికొనిరాబడినవాడై మరల మరల కర్మఫలము ననుభవించును. ప్రవృత్తి ప్రధానమైన ధర్మమును పొందెనుకదా! 

			విషయా వినివర్తన్తే నిరాహారస్య దేహినః, 

			రసవర్జం రసో ప్యస్య పరం దృష్ట్వా నివర్తతే. 	16 

			ఆహారమును వదలివైచిన దేహికి విషయములు మరలిపోవును. రసము మాత్రము పోదు. పరమును దర్శించినపుడు అతని రసము కూడ మరలిపోవును. 

			బుద్ధిః కర్మగుణై ర్హీనా యదా మనసి వర్తతే, 

			తదా సంపద్యతే బ్రహ్మ తత్రైవ ప్రళయంగతమ్. 	17 

			కర్మగుణములులేనిదై బుద్ధి మనసున ప్రవర్తించునపుడు అతడు బ్రహ్మమే యగును. మనస్సు అందే ప్రళయము నందెను కదా! 

			అస్పర్మన మశృణ్వాన మనాస్వాద మదర్శనమ్,

			అఘ్రాణ మవితర్కంచ సత్త్వం ప్రవిశతే పరమ్.	18 

			స్పృశింపనిది, విననిది, రుచి నందనిది, చూడనిది, మూర్కొననిది, తర్కమున కందనిది అగుపరమును సత్త్వము చేరుకొనును. 

			మనస్యాకృతయో మగ్నా మనస్త్వభిగతం మతిమ్, 

			మతి స్త్వభిగతా జ్ఞానం జ్ఞానం చాభిగతం పరమ్. 	19 

			ఆకృతులన్నియు మనస్సునందు మునిగి పోవును. మనస్సు మతిని చేరుకొనును. మతి జ్ఞానమునందు చొరబారును. జ్ఞానము పరమాత్మయందు ప్రవేశించును. 

			ఇన్ద్రియై ర్మనసః సిద్ధి ర్న బుద్ధిం బుధ్యతే మనః, 

			న బుద్ధి ర్బుధ్యతే వ్యక్తం సూక్ష్మం త్వేతాని పశ్యతి.	20 

			ఇతి శ్రీమహాభారతే శాన్తిపర్వణి మోక్షధర్మ పర్వణి 
మను బృహస్పతి సంవాదే చతురధికద్విశతతమోఽధ్యాయః 

			ఇంద్రియములతో మనస్సునకు సిద్ధిలేదు. మనస్సు బుద్ధిని ఎరుగదు. బుద్ధి అవ్యక్తమును తెలియజాలదు. సూక్ష్మము మాత్రము ఈఅన్నింటిని దర్శించును. 

			ఇది శ్రీమహాభారతము శాంతిపర్వమున మోక్ష పర్వమున మనుబృహస్పతి సంవాదము గల రెండువందల నాలుగవ అధ్యాయము. 

			మను రువాచ - మనువు చెప్పెను. 

			దుఃఖోపఘాతే శారీరే మానసే చాప్యుపస్థితే, 

			యస్మి న్న శక్యతే కర్తుం యత్నం తం నానుచిన్తయేత్ 	1 

			శరీరమునకును, మనసునకును సంబంధించిన దుఃఖరూపమైన యోగవిఘ్నము వచ్చినపుడు యోగాభ్యాసము చేయుటకు సాధ్యముకాని స్థితిలో ఆ విఘ్నమును గూర్చి భావించుచుండరాదు. 

			భైషజ్య మేత ద్దుఃఖస్య యదేత న్నాను చిన్తయేత్, 

			చిన్త్యమానం హి చాభ్యేతి భూయ శ్చాపి ప్రవర్తతే. 	2 

			అట్లు చింతింపకుండుటయే దుఃఖమను ఆరోగమునకు చికిత్స. చింతించుచున్న యెడల నదియే మరల మరల వచ్చిపడును. మరియు తనయందే మెలగుచుండును. 

			ప్రజ్ఞయా మానసం దుఃఖం హన్యా చ్ఛారీర మౌషధైః, 

			ఏతద్విజ్ఞాన సామర్థ్యం న బాలైః సమతా మియాత్ 	3 

			ప్రజ్ఞతో మనస్సునకు చెందినదుఃఖమును, మందులతో శరీరదుఃఖములను రూపుమాపవలయును. పిల్లతనము కలవారు ఈ విజ్ఞానసామర్థ్యమును క్రమ బద్ధము చేయజాలరు. 

			అనిత్యం యౌవనం రూపం జీవితం ద్రవ్యసఞ్చయః,

			ఆరోగ్యం ప్రియసంవాసో గృధ్యే త్తత్ర న పణ్డితః. 	4 

			యౌవనము, రూపము, బ్రదుకు, ధనములప్రోవు, ఆరోగ్యము, ప్రియులతో కలసి యుండుట - అనునది యంతయు అనిత్యము. తెలివికలవాడు దానియందు లోభపడరాదు. 

			న జానపదికం దుఃఖ మేకః శోచితు మర్హతి, 

			అశోచన్ ప్రతికుర్వీత యది పశ్యేదుపక్రమమ్. 	5 

			మందికి చెందిన దుఃఖమును గూర్చి తానొక్కడు కుమిలి పోరాదు. కుమిలిపోకుండ, తాను ప్రతిక్రియను కనుగొన్నచో దానిని ఆచరణలో పెట్ట వలయును. 

			సుఖా ద్బహుతరం దుఃఖం జీవితే నాస్తి సంశయః,

			స్నిగ్ధస్య చేన్ద్రియార్థేషు మోహా న్మరణ మప్రియమ్. 	6 

			బ్రదుకున సుఖముకంటె దుఃఖము మిక్కిలి ఎక్కువ. సంశయము లేదు. ఇంద్రియ విషయములయందు స్నేహముకలవానికి మోహమువలన చావు అప్రియమైన దగును. 

			పరిత్యజతి యో దుఃఖ సుఖం చాప్యుభయం నరః,

			అభ్యేతి బ్రహ్మ సోఽత్యన్తం న తే శోచన్తి పణ్డితాః. 	7 

			సుఖదుఃఖములను రెండింటిని పట్టించుకొనని నరుడు బ్రహ్మమును మిక్కిలిగా పొందును. అట్లు బ్రహ్మమును పొందిన పండితులు శోకింపరు. 

			దుఃఖ మర్థా హి యుజ్యన్తే పాలనేన చ తే సుఖమ్,

			దుఃఖేన చాధిగమ్యన్తే నాశ మేషాం న చిన్తయేత్	8 

			అర్థములు - ధనములు - దుఃఖపడి సాధింపవలసినవి. రక్షించుటయందును సుఖము లేదు. దుఃఖముతోడనే నాశమును పొందుచున్నవి. కనుక వానిని గూర్చి చింతింపరాదు. 

			జ్ఞానం జ్ఞేయాభినిర్వృత్తం విద్ధి జ్ఞానగుణం మనః, 

			ప్రజ్ఞాకరణ సంయుక్తం తతో బుద్ధిః ప్రవర్తతే. 	9 

			తెలియదగినదానినుండి ఏర్పడునది జ్ఞానము. కనుకనే మనస్సును జ్ఞానమే గుణముగా గలదిగా ఎఱుగుము. అది జ్ఞానేంద్రియములతో కూడినదై నపుడు బుద్ధి ప్రవర్తిల్లును. 

			యదా కర్మగుణోపేతా బుద్ధి ర్మనసి వర్తతే, 

			తదా ప్రజ్ఞాయతే బ్రహ్మ ధ్యానయోగసమాధినా. 	10 

			కర్మగుణములతో కూడిన బుద్ధి మనస్సునందు ప్రవర్తించునపుడు ధ్యానయోగ సమాధిచేత బ్రహ్మము చక్కగా తెలియవచ్చును. 

			సేయం గుణవతీ బుద్ధి ర్గుణేష్వే వాభివర్తతే, 

			అపరా దభినిః సృత్య గిరేః శృఙ్గా దివోదకమ్. 	11 

			ఇంద్రియాది గుణములు గల అబుద్ధి అజ్ఞానమువలన వెడలినదై, కొండ కొమ్మునుండి జాలువారు నీటివలె, గుణములయందే తిరుగాడుచుండును. 

			యదా నిర్గుణ మాప్నోతి ధ్యానం మనసి పూర్వజమ్, 

			తదా ప్రజ్ఞాయతే బ్రహ్మ నికషం నికషే యథా. 	12 

			అన్నింటికంటె ముందే ఏర్పడియున్న ఆధ్యేయవస్తువు బుద్ధివృత్తియందు గుణములు లేనిదై సిద్ధించునపుడు, ఒరగంటియందు బంగారురేఖవలె, బ్రహ్మము అనుభవమునకు వచ్చును. 

			మనస్త్వపహృతం పూర్వ మిన్ద్రియార్థ నిదర్శకమ్, 

			న సమక్షగుణాపేక్షి నిర్గుణస్య నిదర్శకమ్. 	13 

			మనస్సు ఇంద్రియార్థములను నిరూపించునది కావున అది ముందే రూపుమాసిపోయినది. ఆస్థితి ఇంద్రియములకు చాల దగ్గరగా నున్న గుణమును కోరునట్టిది కాదు. గుణములు లేని దానిని - బ్రహ్మమును - ప్రదర్శించునట్టిది. 

			సర్వాణ్యేతాని సంవార్య ద్వారాణి మనసి స్థితః,

			మనస్యేకాగ్రతాం కృత్వా తత్పరం ప్రతిపద్యతే. 	14 

			ఇంద్రియములను ద్వారములనన్నింటిని మూసివైచి మనస్సునందు నిలుప వలయును. దానిని కూడ బుద్ధియందు లయమొనర్చి ఏకాగ్రతను సాధింప వలయును. దానితో తరువాతి స్థితిని - పరమాత్మస్థితిని - పొందును. 

			యథా మహాన్తి భూతాని నివర్తన్తే గుణక్షయే, 

			తథేన్ద్రియాణ్యుపాదాయ బుద్ధి ర్మనసి వర్తతే. 	15 

			గుణములగు శబ్దాదులు నశింపగా వాని కార్యములగు మహాభూతములు లయము చెందిన విధముగా మనసునందు లయమొందుచున్న బుద్ధి ఇంద్రియములను గ్రహించియే లయమొందును. 

			యదా మనసి సా బుద్ధి ర్వర్తతేఽ న్తరచారిణీ, 

			వ్యవసాయగుణోపేతా తదా సంపద్యతే మనః. 	16 

			మనసునందు లోపల తిరుగునట్టిదై బుద్ధి ప్రవర్తించునపుడు, అది నిశ్చయాత్మకమగు గుణముతో కూడినదైనను మనస్సే యగును. 

			గుణవద్భి ర్గుణోపేతం యదా ధ్యానగుణం మనః,

			తదా సర్వాన్ గుణాన్ హిత్వా నిర్గుణం ప్రతిపద్యతే. 	17 

			ధ్యాన గుణముగల మనస్సు గుణములగు శబ్దాదులతోపాటు గుణములను పొందిన దైనపుడు గుణముల నన్నింటిని పట్టుకొని నిర్గుణమగు బ్రహ్మమును పొందును. 

			అవ్యక్త స్యేహ విజ్ఞానే నాస్తి తుల్యం నిదర్శనమ్, 

			యత్ర నాస్తి పదన్యాసః క స్తం విషయ మాప్నుయాత్. 	18 

			అవ్యక్తమునకు సంబంధించిన విజ్ఞానమునందు సమానమగు దృష్టాంత మేదియును లేదు. ఎందు వాగ్వ్యవహారములేదో అట్టి విషయమును పొందువాడెవడు? 

			తపసా చానుమానేన గుణై ర్జాత్యా శ్రుతేన చ, 

			నినీషే త్పరమం బ్రహ్మ విశుద్ధే నాన్తరాత్మనా. 	19 

			తపస్సుచేతను, అనుమానముచేతను, గుణములచేతను, జాతిచేతను, వేదాంతము చేతను, విశుద్ధమగుఅంతరాత్మచేతను ఆపరమబ్రహ్మమును తెలియగోరదగును. 

			గుణోహీనో హి తం మార్గం బహిః సమనువర్తతే, 

			గుణాభావాత్ర్పకృత్యా వాని స్తర్క్యం జ్ఞేయసమ్మితమ్. 	20 

			గుణముల అంటుసొంటులు లేనివాడు ఆపరమాత్మను వెలుపలి ఆకారము లందును సమన్వయించుకొనును. తెలియదగినదిగా ప్రసిద్ధికెక్కిన ఆపరమాత్మ గుణములు లేని కారణముననో, స్వభావసిద్ధముగనో తర్కముల కందనిది. 

			నైర్గుణ్యా ద్బహ్మ చాప్నోతి సగుణత్వా న్నివర్తతే,

			గుణప్రచారిణీ బుద్ధి ర్హుతాశన ఇవేన్ధవే. 	21 

			గుణములయందు తిరుగమరిగిన బుద్ధి గుణములు లేకుండ చేసికొనుటవలన బ్రహ్మమును పొందును. గుణముల సంపర్కముండుటవలన దానినుండి మరలిపోవును. తడికట్టెయందు అగ్ని ప్రవర్తింపదు. ఎండుకట్టెయందు సుఖముగా 

			చొరబడునుగదా! 

			యథా పఞ్చ విముక్తాని ఇంద్రియాణి స్వకర్మభిః, 

			తథా హి పరమం బ్రహ్మ విముక్తం ప్రకృతేః పరమ్. 	22 

			సుషుప్తిదశలో అయిదు ఇంద్రియములును తమ వ్యాపారములనుండి విడివడి పోయినట్లు పరబ్రహ్మము ప్రకృతినుండి సంపర్కము లేని దగును. 

			ఏవం ప్రకృతితః సర్వే ప్రవర్తన్తే శరీరిణః, 

			నివర్తన్తే నివృత్తే చ స్వర్గం చైవోపయాన్తిచ. 	23 

			ఇట్లు జీవులందరు ప్రకృతివలన ప్రవర్తించుచున్నారు. ప్రకృతి మరలి పోయినపుడు ముక్తులగుచున్నారు. అట్టి నివృత్తిలేనిచో స్వర్గమును - ప్రవృత్తి ఫలముగా పొందుచున్నారు. 

			పురుషః ప్రకృతి ర్బుద్ధి ర్విషయా శ్చేన్ద్రియాణి చ, 

			అహంకారోఽభిమానశ్చ సమూహో భూతసంజ్ఞకః 	24 

			పురుషుడు, ప్రకృతి, బుద్ధి, విషయములు, ఇంద్రియము, అహంకారము, అభిమానము అను నీసముదాయము భూతమను పేరు కలిగినట్టిది. 

			ఏతస్యాద్యా ప్రవృత్తి స్తు ప్రధానా త్సంప్రవర్తతే, 

			ద్వితీయా మిథునవ్యక్తి మవిశేషా న్నియచ్ఛతి. 	25 

			ఈ భూతసంఘపు మొదటి సృష్టి ప్రధానమువలన కొనసాగుచున్నది. రెండవసృష్టి విశేషములేకుండుటవలన మిథునధర్మముతో ఏర్పడుటను నియమించు చున్నది. 

			ధర్మా దుత్కృష్యతే శ్రేయ స్తథాఽశ్రేయోఽప్యధర్మతః, 

			రాగవాన్ ప్రకృతిం హ్యేతి విరక్తో జ్ఞానవాన్ భవేత్.	26 

			ఇతిశ్రీమహాభారతే శాన్తిపర్వణి మోక్షధర్మపర్వణి 
మనుబృహస్పతి సంవాదే పఞ్చాధికద్విశతతమోఽధ్యాయః 

			ధర్మమువలన భూతసంఘము శ్రేయస్సును సాధించుచున్నది. అధర్మమువలన ప్రేయస్సును పొందుచున్నది. రాగముకలవాడు ప్రకృతిని పొందుచున్నాడు. విరక్తుడు జ్ఞానము కలవాడగుచున్నాడు 

			ఇది శ్రీమహాభారతము శాంతి పర్వమున మోక్షధర్మ పర్వమున మనుబృహస్పతి సంవాదమున రెండువందల అయిదవ అధ్యాయము 

			మను రువాచ - మను విట్లు పలికెను. 

			యదా తైః పఞ్చభిః పఞ్చ యుక్తాని మనసా సహ, 

			అథ తద్రక్ష్యతే బ్రహ్మ మణౌ సూత్ర మివార్పితమ్. 	1 

			ఈ అయిదు విషయములతో అయిదు ఇంద్రియములను మనస్సుతోపాటు నిగ్రహించినపుడు మణియందు నిక్షిప్తమైన సూత్రమువలె బ్రహ్మము దర్శింప బడును. 

			తదేవ చ యథా సూత్రం సువర్ణే వర్తతే పునః,

			ముక్తా స్వథ ప్రవాళేషు మృన్మయే రాజతే తథా.	2

			తద్వద్గోఽ శ్వమనుష్యేషు తద్వద్ధస్తి మృగాదిషు,

			తద్వత్కీటపతఙ్గేషు ప్రసక్తాత్మా స్వకర్మభిః.	3 

			అదే సూత్రము సువర్ణమునందు, ముత్యములయందు, పగడములయందు, మట్టిపూసలయందు, వెండినగయందు ఉండును. అట్లే తగులము పొందిన చిత్తము 

			కలవాడు తన కర్మములతో ఆవు, గుఱ్ఱము, మనుష్యులు, ఏనుగులు, మృగములు, పురుగులు, పక్షులు అనువాని యందు తిరుగాడుచుండును. 

			యేన యేన శరీరేణ యద్యత్కర్మ కరోత్యయమ్,

			తేన తేన శరీరేణ తత్తత్ఫల ముపాశ్నుతే. 	4 

			జీవుడు ఏయే శరీరముతో ఏయే కర్మమును చేయునో ఆయాశరీరముతో ఆయాఫలమును అనుభవించును. 

			యథా హ్యేకరసా భూమి రోషధ్యర్థానుసారిణీ, 

			తథా కర్మానుగా బుద్ధి రన్తరాత్మాను దర్శినీ. 	5 

			ఒకేరసము గలదైనను భూమి ఓషధుల లక్షణములను అనుసరించి వేరువేరు పంటలను పండించునది అయినవిధముగా బుద్ధి అంతరాత్మ సాక్షిగా గలది యయినను కర్మముల ననుసరించునది యగును. 

			జ్ఞానపూర్వా భవే ల్లి ప్సా లిప్సా పూర్వా ఽ భిసన్ధితా, 

			అభిసన్ధిపూర్వకం కర్మ కర్మమూలం తతః ఫలమ్. 	6 

			బుద్ధినిబట్టి రాగము, రాగమును బట్టి ప్రయత్నము, ప్రయత్నమునుబట్టి కర్మము, కర్మమూలముగా ఫలము ఏర్పడును. 

			ఫలం కర్మాత్మకం విద్యాత్ కర్మజ్ఞేయాత్మకం తథా, 

			జ్ఞేయం జ్ఞానాత్మకం విద్యాద్ జ్ఞానం సదసదాత్మకమ్. 	7 

			ఫలము కర్మమునుబట్టి, కర్మము జ్ఞేయమునుబట్టి, జ్ఞేయము జ్ఞానమును బట్టి, జ్ఞానము సదసదాత్మకమైనదానిని బట్టి పుట్టునని తెలియదగును. 

			జ్ఞానానాం చ ఫలానాం చ జ్ఞేయానాం కర్మణాం తథా, 

			క్షయాన్తే యత్ఫలం విద్యా జ్ఞానం జ్ఞేయప్రతిష్ఠితమ్. 	8 

			జ్ఞానములు ఫలములు, జ్ఞేయములు, కర్మములు అనువాని క్షయముతుదిని ఏదిఫలమో అది విద్యాజ్ఞానము. అది జ్ఞేయమునందు చక్కగా కుదురుకొని యుండునట్టిది. 

			మహద్ధి పరమం భూతం యత్ప్రపశ్యన్తి యోగినః, 

			అబుద్ధాస్తం న పశ్యన్తి హ్యాత్మస్థం గుణబుద్ధయః. 	9 

			మహత్తు అనునది పరమమగు భూతము. దానిని యోగులు చక్కగా దర్శింతురు. గుణములందే బుద్ధిగల అబుద్ధులు ఆత్మయందున్న దానిని చూడజాలరు. 

			పృథివీరూపతో రూప మపా మిహ మహత్తరమ్, 

			అద్భ్యో మహత్తరం తేజ స్తేజసః పవనో మహాన్.	10

			పవనా చ్చ మహ ద్వ్యోమ తస్మా త్పరతరం మనః,

			మనసో మహతీ బుద్ధి ర్బుద్ధేః కాలో మహాన్ స్మృతః.	11 

			కాలా త్స భగవాన్ విష్ణు ర్యస్య సర్వమిదం జగత్,

			నాది ర్న మధ్యం నైవాన్త స్తస్య దేవస్య విద్యతే. 	12 

			పృథివి రూపముకంటె నీటిరూపము మిక్కిలి పెద్దది. దానికంటె మహత్తర మైనది అగ్ని. అగ్నికంటె గొప్పది వాయువు. వాయువుకంటె ఆకాశము గొప్పది. దానికంటె మించినది మనస్సు, మనస్సుకంటె గొప్పది బుద్ధి. బుద్ధికంటె కాలము, కాలముకంటె, ఈజగత్తు అంతయు తనదే అయిన విష్ణు భగవానుడు గొప్ప. ఆదేవునకు ఆది, మధ్యము, అంతము లేదు. 

			అనాదిత్వా దమధ్యత్వా దనన్తత్వాచ్చ సోఽ వ్యయః

			అత్యేతి సర్వదుఃఖాని దుఃఖం హ్యస్తవదుచ్యతే. 	13 

			ఆది మధ్యము, అంతములేనివాడగుటవలన అతడు అవ్యయుడు. సర్వదుః ఖములను అతిక్రమించినవాడు. దుఃఖము అంతము కలది యని చెప్పుదురు. 

			తద్ర్బహ్మ పరమం ప్రోక్తం తద్ధామ పరమం పదమ్, 

			తద్గత్వా కాలవిషయా ద్విముక్తా మోక్ష మాశ్రితాః 	14 

			ఆబ్రహ్మమును పరమమని చెప్పుదురు. ఆతనిస్థానము పరమపదము. దానిని చేరుకొని కాల విషయమునుండి విముక్తులై మోక్షము నాశ్రయింతురు. 

			గుణేష్వేతే ప్రకాశన్తే నిర్గుణత్వా త్తతః పరమ్,

			నివృత్తిలక్షణో ధర్మ స్తథా నన్త్యాయ కల్పతే. 	15 

			వీరు గుణములయందు ప్రకాశింతురు. ఆపరమైనది గుణములు లేనిది కనుక అంతకు మించినట్టిది. ఆవిధముగా నివృత్తిలక్షణమైన ధర్మము మోక్షమునకు కారణమగును. 

			ఋచో యజూంషి సామాని శరీరాణి వ్యపాశ్రితాః, 

			జిహ్వాగ్రేషు ప్రవర్తన్తే యత్నసాధ్యా వినాశినః. 	16 

			ఋక్కులు, యజుస్సులు, సామములు శరీరములను చేరుకొన్నవై నాలుకకొనల యందు మెలగుచుండును. అవి యత్నముచేత సాధింపబడునవి. వినాశము పొందునట్టివి. 

			న చైవ మిష్యతే బ్రహ్మ శరీరాశ్రయసంభవమ్, 

			న యత్న సాధ్యం తద్ర్బహ్మ నాదిమధ్యం నచాన్తవత్. 	17 

			శరీరము నాశ్రయించి ఆవిర్భావము కలదియైనను బ్రహ్మము ఇట్టిదిగా దొరకునది కాదు. ఆబ్రహ్మము ప్రయత్నముతో సాధింపబడునది కాదు. ఏలయన దానికి ఆది, మధ్యము, అంతము అనునవి లేవు. 

			ఋచా మాది స్తథా సామ్నాం యజుషా మాది రుచ్యతే, 

			అన్త శ్చాదిమతాం దృష్టో నత్వాది ర్బ్రహ్మణః స్మృతః 	18 

			ఋక్కులకు, సామములకు, యజుస్సులకు మొదలు కలదని చెప్పుదురు. ఆది కలవానికి అంతము కానవచ్చుచున్నది. బ్రహ్మమునకు ఆది అనునది తలపునకు రాని విషయము. 

			అనాదిత్వా దనన్తత్వా త్తదనన్త మథావ్యయమ్, 

			అవ్యయత్వా చ్చ నిర్దుఃఖం ద్వన్ద్వాభావ స్తతఃపరమ్. 	19 

			ఆది, అంతములు లేనిదైన కారణమున అది అనంతము, అవ్యయము అగును. అవ్యయమగుటవలన దుఃఖము లేనిదగును. అటుపై ద్వంద్వములు లేనిదగును. 

			అదృష్టతోఽ నుపాయాచ్చ ప్రతిసన్ధేశ్చ కర్మణః, 

			న తేన మర్త్యాః పశ్యన్తి యేన గచ్ఛన్తి తత్పదమ్. 	20 

			అదృష్టము వలనను, ఉపాయములేని కారణమునను, కర్మము ప్రతిసంధివలనను మర్త్యులు దేనితో ఆ బ్రహ్మపదము నెరుగుదురో ఆ మార్గమును కానకున్నారు. 

			విషయేషు చ సంసర్గా చ్ఛాశ్వతస్య చ దర్శనాత్,

			మనసా చాన్య దాకాంక్షన్ పరం న ప్రతిపద్యతే. 	21 

			విషయములందలి తగులమువలనను, శాశ్వతమును చూచుటవలనను, మనసుతో మరియొక దానిని గట్టిగా పొందగోరుచు నరుడు పరమును పొంద కున్నాడు. 

			గుణా న్యదిహ పశ్యన్తి తదిచ్ఛన్త్యపరే జనాః, 

			పరం నైవాభికాంక్షన్తి నిర్గుణత్వా ద్గుణార్థినః. 	22 

			మఱికొందరు జనులు ఇందు గుణములు చూచిన కారణముగా వానినే కోరుచుందురు. గుణములను కోరువారు నిర్గుణమగుటవలన పరమును నిశ్చయముగా కోరరు. 

			గుణైర్య స్త్వవరై ర్యుక్తః కథం విద్యా త్పరాన్ గుణాన్,

			అనుమానాద్ధి గన్తవ్యం గుణై రవయవైః పరమ్. 	23 

			తక్కువజాతివైన గుణములతో కూడినవాడు పరములైన గుణముల నెట్లు ఎరుగును? అవయవములైన గుణములతో అనుమానము వలన కదా పరము పొందదగినది! 

			సూక్ష్మేణ మనసా విద్మో వాచా వక్తుం న శక్నుమః, 

			మనో హి మనసా గ్రాహ్యం దర్శనేన చ దర్శనమ్. 	24 

			సూక్ష్మమగు మనస్సుతో దానిని తెలిసికొందుము. కాని వాక్కుతో దానిని చెప్పజాలము. మనస్సు చేత మనస్సు, కంటిచేత కన్ను మాత్రమే గ్రహింపబడునది యగును. 

			జ్ఞానేన నిర్మలీకృత్య బుద్ధిం బుద్ధ్యా మనస్తథా,

			మనసా చేన్ద్రియగ్రామ మక్షరం ప్రతిపద్యతే. 	25 

			జ్ఞానముచేత బుద్ధిని, బుద్ధిచేత మనస్సును, మనస్సుచేత ఇంద్రియముల సముదాయమును నిర్మలముగా చేసి అక్షరమును పొందగలుగును. 

			బుద్ధిప్రవీణో మనసా సమృద్ధో 

			నిరాశిషం నిర్గుణ మభ్యుపైతి,

			పరం త్యజన్తీహ విలోడ్యమానా 

			హుతాశనం వాయు రివేన్ధనస్య. 	26 

			బుద్ధివృత్తిని రూపుమాపినవాడు, మనస్సుతో సమృద్ధుడునైన వ్యక్తి ఆశలులేనిది, గుణములు లేనిది అగు పరమాత్మను పొందును. ఆశలతో అల్లకల్లోలముగానయినవారు కట్టెలోని అగ్నిని వాయువువలె పరమును త్యజింతురు. 

			గుణాదానే విప్రయోగే చ తేషాం 

			మనః సదా బుద్ధిపరావరాభ్యామ్, 

			అనేనైవ విధినా సంప్రవృత్తో 

			గుణాపాయే బ్రహ్మ శరీర మేతి. 	27 

			గుణాదానమునందును, వాని ఎడబాటునందును మనస్సు ఎల్లవేళల బుద్ధిపరమైన బ్రహ్మముకొరకు, బుద్ధిఅవరమైన ఐశ్వర్యముకొరకును సిద్ధమగును. ఇదే విధితో గుణములు తొలగిపోవుట యందు మెలగువాడు బ్రహ్మశరీరమును పొందును. 

			అవ్యక్తాత్మా పురుషో వ్యక్త కర్మా 

			సో ఽ వ్యక్తత్వం గచ్ఛతి హ్యన్తకాలే, 

			తై రేవాయం చేన్ద్రియై ర్వర్ధమానై 

			రాయద్భి ర్వా వర్తతే ఽ కామరూపః 	28 

			అవ్యక్తమగు ఆత్మకల పురుషుడు వ్యక్తములగు కర్మములు కలవాడగు చున్నాడు. మరియు అంతకాలమున అవ్యక్తతను పొందును. వృద్ధి పొందుచున్నవి, నలిగిపోవుచున్నవి వలెనున్న ఆ యింద్రియముల తోడనే అకామరూపుడై తిరుగు చుండును. 

			సర్వై రయం చేన్ద్రియైః సంప్రయుక్తో 

			దేహం ప్రాప్తః పఞ్చభూతాశ్రయః స్యాత్, 

			నాసా మర్థ్యా ద్గచ్ఛతి కర్మణే హ 

			హీనస్తేన పరమేణావ్యయేన. 	29 

			సర్వములగు ఇంద్రియములతో కూడి యున్నదై ఈ జీవతత్త్వము దేహమును పొంది పంచభూతములుగా ఆశ్రయముగా నగుచున్నది. పరమము, అవ్యయము నగు తత్త్వము అందులేని కారణముచేత, అసమర్థతవలన అది కర్మముకొరకు పోజాలకున్నది. 

			పృథ్వ్యాం నరః పశ్యతి నాన్త మస్యా 

			హ్యన్త శ్చాస్యా భవితా చేతి విద్ధి,

			పరం నయన్తీ హ విలోడ్యమానం 

			యథా ప్లవం వాయు రివార్ణవస్థమ్. 	30 

			నరుడు భూమి అంతమును చూడడు. కాని అది దానికి కలదు. అట్లే దుఃఖ సంతతికిని అంతము కలదని ఎరుగుము. సముద్రములో నున్న గడ్డిమున్నగు దానిని ప్రవాహము నకనుగుణముగా గాలి కదలించుచు ఒడ్డునకు చేర్చు విధముగా కర్మములే జీవుని ఒడ్డునకు చేర్చుచున్నవి. 

			దివాకరో గుణ ముపలభ్య నిర్గుణో 

			యథా భవే దపగతరశ్మి మణ్డలః,

			యథా హ్యసౌ ముని రిహ నిర్విశేషవాన్ 

			స నిర్గుణం ప్రవిశతి బ్రహ్మ చావ్యయమ్. 	31 

			సూర్యుడు కిరణముల సముదాయమును స్వీకరించియు, గుణములను వదలి తొలగిన కిరణముల సముదాయము కలవాడు నగునో అట్లే జీవుడును పోయిన సుఖిత్వాదిధర్మములు కలవాడై అవ్యయము, నిర్గుణమునగు బ్రహ్మమును ప్రవేశించును. 

			అనాగతం సుకృతవతాం పరాం గతిం 

			స్వయంభువం ప్రభవనిధాన మవ్యయమ్,

			సనాతనం యదమృత మవ్యయం ధ్రువం 

			నిచాయ్య తత్పర మమృతత్వ మశ్నుతే. 	32 

			ఇతి శ్రీ మహాభారతే శాంతిపర్వణి మోక్షధర్మపర్వణి 
మనుబృహస్పతి సంవాదే షడధిక ద్విశతతమోఽధ్యాయః 

			రాకడ లేనిది, పుణ్యవంతులకు పరమమగుగతి యయినది, స్వయంభువు, సర్వమునకు ప్రభవము, నిధానము అయినది, సనాతనము, అమృతము, అవ్యయము, ధ్రువము అయిన పరబ్రహ్మమును చక్కగా తెలిసికొని ఆ పరమమగు అమృతత్వమును మానవుడు అనుభవించును. 

			ఇది శ్రీమహాభారతము శాంతిపర్వమున మనుబృహస్పతి సంవాదముగల రెండువందల ఆరవ అధ్యాయము. 

			యుధిష్ఠిర ఉవాచ - యుధిష్ఠిరు డిట్లనెను. 

			పితామహ మహాప్రాజ్ఞ పుణ్డరీకాక్ష మచ్యుతమ్, 

			కర్తార మకృతం విష్ణుం భూతానాం ప్రభవాప్యయమ్. 	1 

			నారాయణం హృషీకేశం గోవిన్ద మపరాజితమ్,

			తత్త్వేన భరతశ్రేష్ఠ శ్రోతు మిచ్ఛామి కేశవమ్. 	2 

			మహాప్రాజ్ఞా! తాతా! పుండరీకాక్షుడు, అచ్యుతుడు, సర్వమునకు కర్త తనకు కర్తలేనివాడు, విష్ణువు, సర్వభూతములకు పుట్టుకస్థానమైనవాడు, నారాయణుడు, హృషీకేశుడు, గోవిందుడు, అపరాజితుడు అయిన కేశవుని గూర్చి తత్త్వపూర్వకముగా వినగోరుచున్నాను. 

			భీష్మ ఉవాచ - భీష్ము డిట్లు పలికెను. 

			శ్రుతోఽయ మర్థో రామస్య జామదగ్న్యస్య జల్పతః,

			నారదస్య చ దేవర్షేః కృష్ణ ద్వైపాయనస్య చ. 	3 

			జమదగ్ని కొడుకు పరశురాముడు, దేవర్షియగు నారదుడు, కృష్ణద్వైపాయనుడు అనువారి మాటల వలన నాకీ యర్థము వినవచ్చినది. 

			అసితో దేవల స్తాత వాల్మీకిశ్చ మహాతపాః, 

			మార్కణ్డేయశ్చ గోవిన్దే కథయన్త్యద్భుతం మహత్. 	4 

			నాయనా! అసితుడగు దేవలుడు, మహాతపశ్శాలి వాల్మీకి, మార్కండేయుడును 

			గోవిందునియందు అద్భుతమైన మాహాత్యమును చెప్పుచుందురు. 

			కేశవో భరతశ్రేష్ఠ భగవా నీశ్వరః ప్రభుః, 

			పురుషః సర్వమిత్యేవ శ్రూయతే బహుధా విభుః. 	5 

			భరతశ్రేష్ఠా! కేశవుడు భగవంతుడు, ఈశ్వరుడు, ప్రభువు, పురుషుడు, విభువు, సర్వము అని పెక్కు విధముల వినవచ్చుచున్నది. 

			కింతు యాని విదు ర్లోకే బ్రాహ్మణాః శార్ఙ్గధన్వని,

			మహాత్మని మహాబాహో శృణు తాని యుధిష్ఠిర. 	6 

			యుధిష్ఠిరా! శార్ఙ్గధన్వుడు, మహాత్ముడునగు శ్రీకృష్ణునియందు బ్రాహ్మణు లెరిగిన కర్మములెట్టివో చెప్పెదను. వానిని వినుము. 

			యాని చాహు ర్మనుష్యేన్ద్ర యే పురాణవిదో జనాః, 

			కర్మాణి త్విహ గోవిన్దే కీర్తయిష్యామి తాన్యహమ్. 	7 

			పురాణవేత్తలగు జనులు గోవిందునియందలి యేయేకర్మములను ప్రీతితో చెప్పుకొందురో వానిని కొనియాడెదను. 

			మహాభూతాని భూతాత్మా మహాత్మా పురుషోత్తమః, 

			వాయు ర్జ్యోతి స్తథా చాపః ఖం చ గాం చాన్వకల్పయత్. 	8

			మహాత్ముడు, భూతాత్ముడునగు పురుషోత్తముడు మహాభూతములగు వాయువు, అగ్ని, జలము, ఆకాశము, భూమి అనువానిని సృజించెను. 

			స సృష్ట్వా పృథివీం చైవ సర్వభూతేశ్వరః ప్రభుః,

			అప్స్వేవ భవనం చక్రే మహాత్మా పురుషోత్తమః. 	9 

			మహాత్ముడు, పురుషోత్తముడు, సర్వభూతేశ్వరుడు నగు ప్రభువు పృథివిని స్పజించి జలములయందే నివాసమును చేసికొనెను. 

			సర్వతేజోమయ స్తస్మిన్ శయానః పురుషోత్తమః. 

			సోఽ  గ్రజం సర్వభూతానాం సంకర్షణ మకల్పయత్. 	10

			సర్వతేజోమయుడు, అందు పవ్వళించినవాడునగు పురుషోత్తముడు భూతములన్నింటికి మొదటపుట్టిన సంకర్షణుని సృష్టించెను. 

			ఆశ్రయం సర్వభూతానాం మనసేతీహ శుశ్రుమ,

			స ధారయతి భూతాని ఉభే భూతభవిష్యతీ. 	11 

			మనస్సుతోపాటుగా అట్లు సృష్టినందిన ఆసంకర్షణుడు సర్వభూతములకు ఆశ్రయమని మేము వినియుంటిమి. అతడు కడచిన, కడవనున్న భూతములను రెండు విధములను పట్టినిలుపుచున్నాడు. 

			తత స్తస్మిన్ మహాబాహౌ ప్రాదుర్భూతే మహాత్మని,

			భాస్కర ప్రతిమం దివ్యం నాభ్యాం పద్మ మజాయత. 	12 

			ఆ విధముగా మహాబాహువు, మహాత్ముడునగు నతడు పుట్టగా అతని బొడ్డునందు సూర్యునివలె వెలుగొందెడు దివ్యమగు పద్మము పుట్టెను. 

			స తత్ర భగవాన్ దేవః పుష్కరే భ్రాజయన్ దిశః, 

			బ్రహ్మా సమభవ త్తాత సర్వభూతపితామహః. 	13 

			ఆపద్మమునందు, నాయనా! దిక్కులను వెలుగొందజేయుచు, దేవుడు, భగవంతుడు, సర్వభూతములకు పితామహుడునగు బ్రహ్మ పుట్టెను. 

			తస్మిన్నపి మహాబాహౌ ప్రాదుర్భూతే మహాత్మని, 

			తమసా పూర్వజో జజ్ఞే మధు ర్నామ మహాసురః. 	14 

			మహాత్ముడు, మహాబాహువునగు ఆబ్రహ్మ అట్లు పుట్టగా తమోగుణముతో అనాదియగు మధువను మహాసురుడు పుట్టెను. 

			తముగ్ర ముగ్ర కర్మాణ ముగ్ర కర్మ సమాస్థితమ్, 

			బ్రహ్మణోపచితిం కుర్వన్ జఘాన పురుషోత్తమః. 	15 

			ఉగ్రుడు, ఉగ్రకర్ముడు, ఉగ్రమగు కర్మమునందే నిలుకడకలవాడునగు నతనిని, బ్రహ్మకు ఉన్నతిని చేయుచు, పురుషోత్తముడు సంహరించెను. 

			తస్య తాత వధా త్సర్వే దేవదానవ మానవాః,

			మధుసూదన మిత్యాహు రృషభం సర్వసాత్వతామ్. 	16 

			ఆమధువును వధించుటవలన దేవతలు, దానవులు, మానవులు-అందరును యోగీశ్వరుడగు ఆపురుషోత్తముని మధుసూదనుడని పలికిరి. 

			బ్రహ్మానుససృజే పుత్రాన్ మానసాన్ దక్షసప్తమాన్,

			మరీచి మత్ర్యంగిరసం పులస్త్యం పులహం క్రతుమ్. 	17

			బ్రహ్మ మరీచి, అత్రి, అంగిరసుడు, పులస్త్యుడు, పులహుడు, క్రతువు అను వారిని, ఏడవవాడగు దక్షుని - ఈ మానసులగు పుత్రులను సృజించెను. 

			మరీచిః కశ్యపం తాత పుత్ర మగ్రజ మగ్రజః,

			మానసం జనయామాస తైజసం బ్రహ్మవిత్తమమ్.	18

			మానసపుత్రులలో పెద్దవాడగు మరీచి తేజస్సు రూపమైనవాడు, బ్రహ్మవేత్తలలో శ్రేష్ఠుడు అగు కశ్యపుని మానసపుత్రునిగా పుట్టించెను. 

			అంగుష్ఠా త్ససృజే బ్రహ్మా మరీచే రపి పూర్వజమ్,

			సోఽభవ ద్భరతశ్రేష్ఠ దక్షో నామ ప్రజాపతిః. 	19 

			బ్రహ్మ తనబొటనశ్రేలినుండి మరీచికంటె ముందున్నవానిని సృజించెను. అతడు దక్షుడను ప్రజాపతి ఆయెను. 

			తస్య పూర్వ మజాయన్త దశ తిస్రశ్చ భారత,

			ప్రజాపతే ర్దుహితర స్తాసాం జ్యేష్ఠోఽభవ ద్దితిః. 	20 

			అతనికి పూర్వము ప్రజాపతి కూతుండ్రు నలుబది మంది పుట్టిరి. వారిలో పెద్దది దితి. 

			సర్వధర్మవిశేషజ్ఞః పుణ్యకీర్తి ర్మహాయశాః, 

			మారీచః కశ్యప స్తాత సర్వాసా మభవ త్పతిః. 	21 

			ధర్మములన్నింటి విశేషముల నెరిగినవాడు, పుణ్యకీర్తి గొప్పయశస్సు కలవాడు, మరీచి తనయుడునగు కశ్యపుడు వారికి పతి యాయెను. 

			ఉత్పాద్య తు మహాభాగ స్తాసా మవరజా దశ, 

			దదౌ ధర్మాయ ధర్మజ్ఞో దక్ష ఏవ ప్రజాపతిః. 	22 

			ఆ నలువదిమందిలో చివరి పదిమందిని కని పుణ్యాత్ముడు, ధర్మజ్ఞుడునగు దక్షప్రజాపతి వారిని ధర్మునకు ఒసగెను. (భార్యలుగా) 

			ధర్మస్య వసవః పుత్రా రుద్రా శ్చామిత తేజసః, 

			విశ్వేదేవాశ్చ సాధ్యాశ్చ మరుత్వన్తశ్చ భారత. 	23 

			ధర్మునకు వసువులు, అమితమగు తేజస్సుగల రుద్రులు, విశ్వేదేవులు, సాధ్యులు, మరుత్వంతులు అనువారు పుత్రులు. 

			అపరాశ్చ యవీయస్య స్తాభ్యో ఽ న్యాః సప్తవింశతిః,	

			సోమ స్తాసాం మహాభాగః సర్వాసా మభవ త్పతిః. 	24 

			వారికి చెల్లెండ్రయిన కన్యలు ఇరువది యేడుగురు మహాభాగుడగుచంద్రుడు వారందరికి పతియాయెను. 

			ఇతరాస్తు వ్యజాయన్త గన్ధర్వాం స్తురగాన్ ద్విజాన్,

			గాశ్చ కింపురుషాన్ మత్స్యా నుద్భిజ్జాంశ్చ వనస్పతీన్. 	25  

			కశ్యపుని స్త్రీలు తక్కినవారు గంధర్వులను, గుఱ్ఱములను, పక్షులను, గోవులను, కింపురుషులను, చేపలను, ఉద్భిజ్జములను (వృక్షజాతులను) వనస్పతులను పుట్టించిరి. 

			ఆదిత్యా నదితి ర్జజ్ఞే దేవశ్రేష్ఠాన్ మహాబలాన్, 

			తేషాం విష్ణు ర్వామనోఽ భూద్గోవిన్ద శ్చాభవత్ప్రభుః. 	26 

			ఆదితి మహాబలము గలవారు, దేవశ్రేష్ఠులునగు ఆదిత్యులను కనెను. వారిలో విష్ణువు, గోవిందుడునగు ప్రభువు వామనుడును కలడు. 

			తస్య విక్రమణా చ్చాపి దేవానాం శ్రీ ర్వ్యవర్ధత, 

			దానవాశ్చ పరాభూతా దైతేయీ చాసురీ ప్రజా. 	27 

			అతని విక్రమమువలన దేవతల సంపద వృద్ధిచెందెను. దానవులు పరాభవము నొందిరి. దితి సంతానమగు ఆసురసంతతి కూడ పరాభవమునొందెను. 

			విప్రచిత్తి ప్రధానాంశ్చ దానవా నసృజ ద్దనుః, 

			దితిస్తు సర్వా నసురాన్ మహాసత్త్వా నజీజనత్. 	28 

			దనువు విప్రచిత్తి మొదలగు దానవులను సృజించెను. దితి గొప్పబలము గల అసురుల నందరను పుట్టించెను. 

			అహోరాత్రం చ కాలం చ యథర్తు మధుసూదనః, 

			పూర్వాహ్ణం చాపరాహ్ణం చ సర్వ మేవాను కల్పయత్. 	29 

			మధుసూదనుడు ఋతువులననుసరించి, రాత్రింబగళ్లు గల కాలము, పూర్వాహ్ణము, ఆపరాహ్ణము అను కాల భాగములను అన్నింటిని ఏర్పరచెను. 

			ప్రధ్యాయ సోఽసృజ న్మేధాం స్తథా స్థావర జఙ్గమాన్, 

			పృథివీం సోఽసృజ ద్విశ్వాం సహితాం భూరితేజసా. 	30 

			ఆ మధుసూదనుడు చక్కగా భావనచేసి మేధను, స్థావరజంగమములను, సమస్తము, సహితమునగు పృథివిని గొప్ప తేజస్సుతో సృజించెను. 

			తతః కృష్ణో మహాభాగః పున రేవ యుధిష్ఠిర,

			బ్రాహ్మణానాం శతం శ్రేష్ఠం ముఖా దేవాసృజ త్ప్రభుః. 	31 

			అంత పుణ్యాత్ముడు, ప్రభువునగు (వాసుదేవుడు) తనముఖమునుండి అనంతసంఖ్యలో శ్రేష్ఠులగు బ్రాహ్మణులను సృజించెను. 

			బాహుభ్యాం క్షత్రియశతం వైశ్యానా మూరుతఃశతమ్, 

			పద్భ్యాం శూద్రశతం చైవ కేశవో భరతర్షభ. 	32 

			భరతవరేణ్యా! కేశవుడు బాహువులనుండి క్షత్రియులను, తొడలనుండి వైశ్యులను, పాదములనుండి శూద్రులను మహాసంఖ్యలో పుట్టించెను.

			స ఏవం చతురో వర్ణాన్ సముత్పాద్య మహాతపాః,

			అధ్యక్షం సర్వభూతానాం ధాతార మకరో త్స్వయమ్. 	33 

			ఆమహాభావుకుడు ఇట్లు నాలుగువర్ణములను పుట్టించి సర్వభూతములకు అధ్యక్షునిగా బ్రహ్మను స్వయముగా ఏర్పరచెను. 

			వేదవిద్యావిధాతారం బ్రహ్మాణ మమితద్యుతిమ్, 

			భూత మాతృగణాధ్యక్షం విరూపాక్షం చ సోఽసృజత్. 	34

			వేదవిద్యకు రూపకల్పన చేసినవాడు, గొప్పవర్చస్సు కలవాడు నగు బ్రహ్మను, భూతములకు మాతృగణములకు అధ్యక్షుడు అగు విరూపాక్షుని ఆకేశవుడు సృష్టి చేసెను. 

			సిపితారం చ పాపానాం పితౄణాం సమవర్తినమ్,

			అసృజత్ సర్వభూతాత్మా నిధిపం చ ధనేశ్వరమ్, 	35 

			పాపములను (పాపులను) పితృదేవతలను శాసించెడు సమవర్తిని (యముని) ధనముల కీశ్వరుడగు కుబేరుని సర్వభూతాత్ముడగు ఆ విష్ణువు సృజించెను. 

			యాదసా మసృజ న్నాథం వరుణం చ జలేశ్వరమ్,

			వాసవం సర్వదేవానా మధ్యక్ష మకరో త్ప్రభుః. 	36 

			జలజంతువులకు నాథుడు, జలములకు ఈశ్వరుడునగు వరుణుని సృజించెను. ఆప్రభువు దేవతలందరకు అధ్యక్షునిగా ఇంద్రుని ఏర్పరచెను. 

			యావద్యావ దభూ చ్ఛ్రద్ధా దేహం ధారయితుం నృణామ్,

			తావత్తావదజీవం స్తే నాసీ ద్యమకృతం భయమ్. 	37 

			నరులకు దేహమును నిలుపుకొను శ్రద్ధ ఎంతెంతగా కలదో అంతంతగా వారు బ్రదికిరి. వారికి యమునివలన కలుగు భయము లేకుండెను. 

			న చైషాం మైథునో ధర్మో బభూవ భరతర్షభ,

			సంకల్పాదేవ చైతేషా మపత్య ముపపద్యతే. 	38 

			ఆనాటి వారికి మిథున కర్మరూపమైన ధర్మము (స్త్రీపురుషుల కలయిక) లేకుండెను. సంకల్పమాత్రము చేతనే వారికి సంతానము కలుగుచుండెను. 

			తత స్త్రేతాయుగే కాలే సంస్పర్శా జ్జాయతే ప్రజా, 

			న హ్య భూ న్మైథునో ధర్మ స్తేషామపి జనాధిప. 	39 

			జనాధిపా! అటుపై త్రేతాయుగ సమయమున తాకుటవలన ప్రజ పుట్టెను. ఆకాలమునాటి వారికిని మిథున ధర్మము లేకుండెడిది. 

			ద్వాపరే మైథునో ధర్మః ప్రజానా మభవ న్నృప,

			తథా కలియుగే రాజన్ ద్వంద్వ మాపేదిరే జనాః. 	40 

			ద్వాపరయుగమున ప్రజలకు మైథునధర్మము ఏర్పడెను. అట్లే రాజా! కలియుగమునందును జంటలుగా నగుటను ప్రజలు పొందిరి.

			ఏష భూతపతి స్తాత స్వధ్యక్షశ్చ తథోచ్యతే, 

			నిరపేక్షాం శ్చ కౌన్తేయ కీర్తయిష్యామి తచ్ఛృణు. 	41 

			నాయనా! ఇతడు (కేశవుడు) భూతపతి, అందరకు గొప్ప అధ్యక్షుడు. అతనిని గూర్చి ఇంతవరకు చెప్పితిని. ఇక నిరపేక్షులను గూర్చి కౌంతేయా!, వివరించెదను. దానిని వినుము. 

			దక్షిణాపథజన్మానః సర్వే నరవరాన్ధ్ర కాః, 

			గుహాః పులిన్దాః శబరా శ్చూచుకా మద్రకైఃసహ. 	42 

			దక్షిణాపథమున జన్మించినవారు ఆంధ్రకులు, గుహులు, పుళిందులు, శబరులు, చూచుకులు, మద్రులు - వీరు నిరపేక్షులు. 

			ఉత్తరాపథజన్మానః కీర్తయిష్యామి తా న పి, 

			యౌన కాంబోజ గాన్ధారాః కిరాతా బర్బరైః సహ. 	43 

			ఉత్తరాపథమున జన్మించినవారిలో అట్టివారిని గూర్చి చెప్పెదను. యౌనులు, కాంబోజులు, గాంధారులు, కిరాతులు, బర్బరులు. 

			ఏతే పాప కృత స్తాత చరన్తి పృథివీ మిమామ్, 

			శ్వపాకబల గృధ్రాణాం సధర్మాణో నరాధిప. 	44 

			నాయనా! వీరందరు పాప కార్యములు చేయుచు ఈభూమిలో తిరుగు చుందురు. కుక్కమాంసము తినువారు, రాబందులు, గ్రద్దలు అనువానితో సమానులగు వారు. 

			నైతే కృతయుగే తాత చరన్తి పృథివీ మిమామ్,

			త్రేతాప్రభృతి వర్ధనే తే జనా భరతర్షభ. 	45 

			భరతవరేణ్యా! ఇట్టివారు కృతయుగమున ఈభూమియందు తిరుగాడలేదు. త్రేత మొదలుకొని ఇట్టివారు పెరుగజొచ్చిరి. 

			తత స్తస్మిన్ మహాఘోరే సన్ధ్యాకాల ఉపస్థితే, 

			రాజానః సమసజ్జన్త సమాసాద్యేత రేతరమ్. 	46 

			అంత ఆమహాఘోరమగు సంధికాలము (త్రేతాద్వాపరముల నడిమికాలము) దాపురింపగా రాజులు ఒకరినొకరు తలపడి యుద్ధము లొనర్చిరి. 

			ఏవ మేష కురుశ్రేష్ఠ ప్రాదుర్భూతో మహాత్మనా, 

			దేవం దేవర్షి రాచష్ట నారదః సర్వలోకదృక్. 	47 

			కురుశ్రేష్ఠా! మహాత్ముడగు శ్రీకృష్ణునిచేత ఈ విధముగా ఈభూతసృష్టి ఏర్పడెను. సర్వలోకములను దర్శించు దేవర్షి నారదుడు దేవుని గూర్చి దీనిని చెప్పెను. 

			నారదోఽ ప్యథ కృష్ణస్య పరం మేనే నరాధిప,

			శాశ్వతత్వం మహాబాహో యథావ దృరతర్షభ. 	48 

			మహాబాహూ! నరాధిపా! నారదుడు కృష్ణుని సమున్నతమగు శాశ్వతత్వమును చక్కగా ఉన్నదున్నట్లు భావించెను. 

			ఏవ మేష మహాబాహుః కేశవః సత్యవిక్రమః, 

			అచిన్త్యః పుణ్డరీకాక్షో నైష కేవల మానుషః	49 

			ఇతి శ్రీమహాభారతే శాన్తి పర్వణి మోక్ష ధర్మపర్వణి సర్వ 
భూతోత్పత్తి కథనే సప్తాధిక ద్విశతతమోఽధ్యాయః 

			ఇట్లు ఈమహాబాహువు, సత్యవిక్రముడు, పుండరీకాక్షుడు, చింతింపనలవి కానివాడు. ఈకేశవుడు కేవలము మానుషుడు కాడు. 

			ఇది శ్రీమహాభారతము శాంతిపర్వమున మోక్షధర్మపర్వమున సర్వభూతోత్పత్తి కథనముగల రెండువందల యేడవ అధ్యాయము. 

			యుధిష్ఠిర ఉవాచ - యుధిష్ఠిరు డిట్లు పలికెను. 

			కే పూర్వ మాసన్ పతయః ప్రజానాం భరతర్షభ,

			కే చర్షయో మహాభాగ దిక్షు ప్రత్యేకశః స్మృతాః. 	1 

			మహాభాగా! మునుపు ఆయాదిక్కులయం దొక్కొక్కదానికి ప్రజలకు రాజులెవరైరి? ఋషులెవ్వరు? 

			భీష్మ ఉవాచ - భీష్ము డిట్లు పలికెను. 

			శ్రూయతాం భరతశ్రేష్ఠ యన్మాం త్వం పరిపృచ్ఛసి, 

			ప్రజానాం పతయో యేఽ స్మిన్ దిక్షు యే చర్షయః స్మృతాః. 	2 

			భరతశ్రేష్ఠా! నన్ను నీవడిగిన దానిని గురించి వినుము. ఏ దిక్కులందు ప్రజలకు నాథులెవ్వరో, ఋషులెవ్వరో చెప్పెదను. 

			ఏకః స్వయంభూ ర్భగవా నాద్యో బ్రహ్మా సనాతనః, 

			బ్రహ్మణః సప్త వై పుత్రా మహాత్మానః స్వయంభువః. 	3 

			మొట్టమొదటివాడు, తనకు తానై పుట్టినవాడు, సనాతనుడు అగు భగవానుడు బ్రహ్మ ఒక్కడే. ఆతనికి మహాత్ములగు పుత్రులు ఏడుగురు కలరు. 

			మరీచి రత్ర్యంగిరసౌ పులస్త్యః పులహః క్రతుః, 

			వసిష్ఠ శ్చ మహాభాగః సదృశో వై స్వయంభువా. 	4 

			మరీచి, అత్రి, అంగిరసుడు, పులస్త్యుడు, పులహుడు, క్రతువు, సాక్షాత్తు స్వయంభువున కెనయగు మహాభాగుడు వసిష్ఠుడు - వీరు ఆ యేడుగురు పుత్రులు. 

			సప్త బ్రహ్మాణ ఇత్యేతే పురాణే నిశ్చయం గతాః, 

			అత ఊర్ధ్వం ప్రవక్ష్యామి సర్వా నేవ ప్రజాపతీన్. 	5 

			ఈ ఏడుగురును బ్రహ్మలని పురాణములందు నిశ్చయము పొందినవారు. ఇటుపై ప్రజాపతులందరిని గూర్చి వక్కాణించెదను. 

			అత్రి వంశసముత్పన్నో బ్రహ్మయోనిః సనాతనః,

			ప్రాచీనబర్హి ర్భగవాం స్తస్మా త్ర్పాచేతసో దశ. 	6 

			అత్రివంశమున పుట్టినవాడు, బ్రహ్మయే జన్మకారణమైనవాడు, సనాతనుడు అగు భగవానుడు ప్రాచీనబర్హి. అతనినుండి ప్రాచేతసులు పదుగురు జన్మించిరి. 

			దశానాం తనయ స్త్వేకో దక్షో నామ ప్రజాపతిః, 

			తస్య ద్వే నామనీ లోకే దక్షః క ఇతి చోచ్యతే. 	7

			ఆ పదిమందికి దక్షుడను ప్రజాపతి ఒక్కడే కుమారుడు. అతనికి దక్షుడని, 'క' అని రెండు పేర్లు. 

			మరీచేః కశ్యపః పుత్ర స్తస్య ద్వే నామనీ స్మృతే, 

			అరిష్టనేమి రిత్యేకే కశ్యపేత్యపరే విదుః. 	8 

			మరీచికి కశ్యపుడు పుత్రుడు. అతనికి రెండు పేర్లు కలవు. కొందరు అరిష్టనేమి యందురు. మరికొందరు కశ్యపుడని ఎరుగుదురు. 

			అత్రే శ్చైవౌరసః శ్రీమాన్ రాజా సోమశ్చ వీర్యవాన్, 	9 

			సహస్రం యశ్చ దివ్యానాం యుగానాం పర్యుపాసితా.

			 అత్రి ఔరసపుత్రుడు శ్రీమంతుడు, వీర్యవంతుడు, రాజునగు సోముడు. అతడు వేయి దివ్యయుగముల కాలము తపమాచరించెను. 

			అర్యమా చైవ భగవాన్ యే చాస్య తనయా విభో, 

			ఏతే ప్రదేశాః కథితా భువనానాం ప్రభావనాః. 	10 

			ఆర్యముడనియు నొక ప్రజాపతి కలడు. అతడును, అతని కుమారులును ఈ భువనము లన్నింటికి స్రష్టలై పాలించు శీలము కలవారైరి. 

			శశబిన్దోశ్చ భార్యాణాం సహస్రాణి దశాచ్యుత, 

			ఏకైకస్యాం సహస్రం తు తనయానా మభూ త్తదా. 	11 

			శశబిందునికి పదివేలమంది భార్యలు గలరు. వారి కొక్కరికి వేయిమంది చొప్పున పుత్రులు కలిగిరి. 

			ఏవం శతసహస్రాణి దశ తస్య మహాత్మనః, 

			పుత్రాణాం చ న తే కఞ్చి దిచ్ఛంత్యన్యం ప్రజాపతిమ్. 	12 

			ఇట్లు ఆ మహాత్మునకు పదినూరు వేల సంఖ్యలవారు కుమారులు కలిగిరి. వారిలో ఏ ఒక్కడును ఏ ఒక్కనిని ప్రజాపతిగా ఉండుటకు ఇష్టపడలేదు. 

			ప్రజా మాచక్షతే విప్రాః పురాణాః శాశబిన్దవీమ్, 

			సవృష్టి వంశ ప్రభవో మహావంశః ప్రజాపతేః. 	13 

			చక్కని విద్యారహస్యముల నెరిగినపురాణతత్త్వవేత్తలు శశబిందుని సంతానమును గూర్చి చక్కగా చెప్పుకొనుచుందురు. అతడు వృష్ణివంశమునకు మూలకారణమైనవాడు. ఆ ప్రజాపతిది మహావంశము. 

			ఏతే ప్రజానాం పతయః సముద్దిష్టా యశస్వినః, 

			అతః పరం ప్రవక్ష్యామి దేవాం స్త్రిభువనేశ్వరాన్. 	14 

			ఈ కీర్తిమంతులు ప్రజాపతులుగా ప్రసిద్ధి కెక్కిరి. అటుపై మూడులోకములకు నేలికలైన దేవులను గూర్చి చెప్పెదను. 

			భగోఽంశ శ్చార్యమా చైవ మిత్రోఽథ వరుణ స్తథా, 

			సవితా చైవ ధాతా చ వివస్వాంశ్చ మహాబలః.	15 

			త్వష్టా పూషా తథై వేన్ద్రో ద్వాదశో విష్ణు రుచ్యతే, 

			ఇత్యేతే ద్వాదిశాదిత్యాః కశ్యప స్యాత్మసంభవాః. 	16 

			భగుడు, అంశుడు, అర్యముడు, మిత్రుడు, వరుణుడు, సవిత, ధాత, మహాబలుడగు వివస్వంతుడు, త్వష్ట, పూష, ఇంద్రుడు, విష్ణువు - ఈ పన్నిద్దరు కశ్యపుని కుమారులు ఆదిత్యులు. 

			నాసత్య శ్చైవ దస్రశ్చ స్మృతౌ ద్వా వశ్వినా వపి,

			మార్తణ స్యాత్మజా వేతా వష్టమస్య మహాత్మనః. 	17 

			మహాత్ముడగు ఎనిమిదవ ఆదిత్యుడు మార్తండుని కుమారులు నాసత్యుడు, దస్రుడు అనువారు. వీరిని అశ్వులనియు నందురు. (మార్తండుడే వివస్వంతుడు). 

			తే చ పూర్వం సురాశ్చేతి ద్వివిధాః పితరః స్మృతాః, 

			త్వష్టు శ్చై వాత్మజః శ్రీమాన్ విశ్వరూపో మహాయశాః. 	18 

			వీరును మొదట దేవతలే. పితృదేవతలు రెండు విధములైనవారు. త్వష్టకుమారుడు విశ్వరూపుడు గొప్ప సంపద, గొప్ప కీర్తి కలవాడు. 

			అజైక పాదహిర్భుధ్న్యో విరూపాక్షోఽథ రైవతః, 

			హరశ్చ బహురూపశ్చ త్ర్యంబకశ్చ సురేశ్వరః.

			సావిత్రశ్చ జయన్తశ్చ పినాకీ చాపరాజితః, 	19 

			అజుడు, ఏకపాత్తు, అహిర్బుధ్న్యుడు, విరూపాక్షుడు, రైవతుడు, హరుడు, బహురూపుడు, దేవతల కీశ్వరుడగు త్ర్యంబకుడు, పావిత్రుడు, జయంతుడు, ఓటమి యెరుగని పినాకి - వీరును త్వష్టకుమారులే. 

			పూర్వమేవ మహాభాగా వసవో ఽష్టౌ ప్రకీర్తితాః. 	20 

			మహాభాగులు ఎనమండుగురు వసువులను గూర్చి మునుపే వివరించితిని.

			ఏత ఏవంవిధా దేవా మనో రేవ ప్రజాపతేః, 

			తే చ పూర్వం సురా శ్చేతి ద్వివిధాః పితరః స్మృతాః. 	21 

			ఈ విధమువారగు ఈ దేవతలందరు మనువను ప్రజాపతికి చెందినవారే. వారు, మొదట దేవతలనువారును తరువాత పితృదేవతలుగా పరిగణింపబడుదురు. 

			శీలయౌవనత స్త్వన్య స్తథాన్యః సిద్ధసాధ్యయోః, 

			ఋభవో మరుతశ్చైవ దేవానాం చోదితో గణః. 	22 

			సిద్ధులు సాధ్యులు అను వారిలో మొదటివారి గణము శీలమును బట్టియు, రెండవవారి గణము యౌవనవమును బట్టియు ఏర్పడినవి. దేవతల గణము ఋభువులు, మరుత్తులుగా అయినది. 

			ఏవ మేతే సమామ్నాతా విశ్వేదేవా స్తథాశ్వినౌ, 

			ఈ విధముగా వీరు విశ్వదేవులు, అశ్వులుగా పేరుపొందిరి.

			ఆదిత్యాః క్షత్రియా స్తేషాం విశశ్చ మరుత స్తథా,

			అశ్వినౌ తు స్మృతౌ శూద్రౌ తపస్యుగ్రే సమాస్థితౌ. 	23 

			వారిలో ఆదిత్యులు క్షత్రియులు, మరుత్తులు, వైశ్యులు, తీవ్రమగు తపస్సునందు నెలకొనియున్న అశ్విదేవతలు శూద్రులు. 

			స్మృతా స్త్వఙ్గిరసో దేవా బ్రాహ్మణా ఇతి నిశ్చయః, 

			ఇత్యేతం సర్వదేవానాం చాతుర్వర్ణ్యం ప్రకీర్తితమ్. 	24 

			అంగిరసులగు దేవులు బ్రాహ్మణులుగా స్మరింపబడిరి. ఇది నిశ్చయము. ఈ విధముగా దేవతలందరిలో నాలుగు వర్ణముల ఏర్పాటు చెప్పబడినది.

			ఏతాన్ వై ప్రాత రుత్థాయ దేవాన్ యస్తు ప్రకీర్తయేత్, 

			స్వజా దన్యకృతాచ్చైవ సర్వపాపా త్ప్రముచ్యతే. 	25 

			ప్రాతఃకాలమున నిద్రలేచి యీ దేవతలను స్తుతింతువాడు తనంతతానుగా గాని యితరుల ప్రేరణతోగాని చేసిన పాపమంతటినుండి పూర్తిగా విడుదల పొందును. 

			యవక్రీతోఽథ రైభ్యశ్చ అర్వావసు పరావసూ, 

			ఔశిజ శ్చైవ కక్షీవాన్ బలశ్చాఙ్గిరసఃస్మృతః,	26

			ఋషి ర్మేధాతిథేః పుత్రః కణ్వో బర్హిషద స్తథా.

			త్రైలోక్యభావనా స్తాత ప్రాచ్యాం సప్తర్షయస్తథా,	27 

			యవక్రీతుడు, రైభ్యుడు, అర్వావసువు, పరావసువు, ఔశిజుడైన కక్షీవంతుడు, అంగిరసుని పుత్రుడు బలుడు. అట్లే మేధాతిథి పుత్రుడు కణ్వుడు, బర్హిషదుడు, మరియు నేడుగురు ఋషులు, మూడు లోకములకు మార్గదర్శకులగు వీరందరు తూర్పుదిక్కున నుండెడివారు. 

			ఉన్ముచో విముచ శ్చైవ స్వస్త్యాత్రేయశ్చ వీర్యవాన్.	28

			ప్రముచ శ్చేధ్మవాహశ్చ భగవాం శ్చ దృఢవ్రతః,

			మిత్రా వరుణయోః పుత్ర స్తథాగస్త్యః ప్రతాపవాన్. 

			ఏతే బ్రహ్మర్షయో నిత్య మాస్థితా దక్షిణాం దిశమ్, 	29

			ఉన్ముచుడు, విముచుడు, ఇధ్మవాహుడు, భగవంతుడగు దృఢవ్రతుడు, మిత్రావరుణుల కుమారుడును, ప్రతాపము కలవాడునగు అగస్త్యుడు - ఈ బ్రహ్మర్షులు నిత్యము దక్షిణదిక్కునందు నెలకొనియుండిరి. 

			ఉషంగుః కవషో ధౌమ్యః పరివ్యాధశ్చ వీర్యవాన్. 

			ఏకతశ్చ ద్వితశ్చైవ త్రితశ్చైవ మహర్షయః, 	30 

			అత్రేః పుత్రశ్చ భగవాం స్తథా సారస్వతః ప్రభుః. 

			ఏతే చైవ మహాత్మనః పశ్చిమా మాశ్రితా దిశమ్, 	31 

			ఉషంగుడు, కవషుడు, ధౌమ్యుడు, శక్తిసంపన్నుడగు పరివ్యాధుడు, ఏకతుడు, ద్వితుడు, త్రితుడు అను మహర్షులు, అత్రి కుమారుడు సారస్వతుడు - ఈ మహాత్ములు పడమటిదిక్కున నుండిరి. 

			ఆత్రేయశ్చ వసిష్ఠశ్చ కాశ్యపశ్చ మహానృషిః. 

			గౌతమోఽథ భరద్వాజో విశ్వామిత్రోఽథ కౌశికః, 	32

			తథైవ పుత్రో భగవా నృచీకస్య మహాత్మనః. 

			జమదగ్నిశ్చ సప్తైతే ఉదీచీ మాశ్రితా దిశమ్, 	33

			ఆత్రేయుడు, వసిష్ఠుడు, మహర్షియగు కాశ్యపుడు, గౌతముడు, భరద్వాజుడు, కుశికగోత్రమువాడగు విశ్వామిత్రుడు, మహాత్ముడగు ఋచీకుని పుత్రుడగు జమదగ్ని అను నీ యేడుగురును ఉత్తరదిక్కున ఉండిరి. 

			ఏతే ప్రతిదిశం సర్వే కీర్తితా స్తిగ్మతేజసః	34

			సాక్షీభూతా మహాత్మానో భువనానాం ప్రభావనాః.

			ఏవ మేతే మహాత్మానః స్థితాః ప్రత్యేకశో దిశమ్. 	35

			ప్రతి దిక్కునను ఉన్నవారు, గొప్ప తేజస్సు కలవారునగు ఋషులను గూర్చి చెప్పితిని. వీరు సాక్షిభూతులు, మహాత్ములు. లోకములన్నింటికి గొప్ప సృష్టికర్తలు. ఈ మహాత్ములు ఒక్కొక్కదిక్కునందు ప్రత్యేకముగా నివసించియుండిరి. 

			ఏతేషాం కీర్తనం కృత్వా సర్వపాపా త్ప్రముచ్యతే, 

			యస్యాం యస్యాం దిశి హ్యేతే తాం దేశం శరణం గతః

			ముచ్యతే సర్వపాపేభ్యః స్వస్తిమాం శ్చ గృహాన్ వ్రజేత్. 	36

			ఇతి శ్రీ మహాభారతే శాంతిపర్వణి మోక్షధర్మ పర్వణి 
దిశాస్వస్తికం నామ అష్టాధిక ద్విశతతమోఽధ్యాయః 

			వీరిని స్తుతించి మనుజుడు సర్వపాపములనుండియు ముక్తినందును. ఏయే దిక్కునందున్న వారిని ఆయాదిక్కునందు శరణము పొందినవాడు, సర్వపాపములనుండి విముక్తి పొందినవాడు, శుభములు కలవాడునై గృహముల కరుగును. 

			ఇది శ్రీ మహాభారతము శాంతిపర్వమున మోక్షధర్మపర్వమున దిశాస్వస్తికమను
రెండువందల యెనిమిదవ అధ్యాయము. 

			యుధిష్ఠిర ఉవాచ - యుధిష్ఠిరు డిట్లనెను. 

			పితామహ మహాప్రాజ్ఞ యుధి సత్యపరాక్రమ, 

			శ్రోతు మిచ్ఛామి కార్త్న్న్యేన కృష్ణ మవ్యయ మీశ్వరమ్. 	1 

			తాతా! మహాప్రజ్ఞాశాలీ! యుద్ధమున సత్యపరాక్రమముగల వీరుడా! అవ్యయుడు, ఈశ్వరుడునగు శ్రీకృష్ణుని గూర్చి సంపూర్ణముగా వినగోరుచున్నాను. 

			యచ్చాస్య తేజః సుమహ ద్యచ్చ కర్మ పరాకృతమ్,

			తన్మే సర్వం యథాతత్త్వం బ్రూహి త్వం పురుషర్షభ. 	2 

			మిక్కిలి మహిమగల ఈతని తేజమెట్టిదో, పూర్వ మీత డేయే మహాకార్యములను చేసెనో అది యంతయు తత్త్వవ్యాఖ్యానపూర్వకముగా నాకు చెప్పుము. 

			తిర్యగ్యోని గతో రూపం కథం ధారితవాన్ ప్రభుః, 

			కేన కార్యనిసర్గేణ తమాఖ్యాహి మహాబల. 	3 

			ఈ ప్రభుడు ఏపని సంబంధముతో పశుపక్ష్యాదుల కడుపున పుట్టిన రూపమును ఎందుకు ధరించెనో, ఓ మహాబలా! దానిని నాకు చక్కగా వక్కాణింపుము. 

			భీష్మ ఉవాచ - భీష్ము డిట్లు చెప్పెను. 

			పురాఽహం మృగయాం యాతో మార్కండేయాశ్రమే స్థితః,

			తత్రాపశ్యం మునిగణాన్ సమాసీనాన్ సహస్రశః. 	4 

			మునుపొకనాడు నేను వేటకై వెళ్లి మార్కండేయాశ్రమమున నుంటిని. అందు వేలకొలది సంఖ్యలలో ఆసీనులై యున్న మునిగణములను చూచితిని. 

			తతస్తే మధుపర్కేణ పూజాం చక్రు రథో మయి,

			ప్రతిగృహ్య చ తాం పూజాం ప్రత్యనన్ద మృషీ నహమ్. 	5 

			అంత ఆ ఋషులు మధుపర్కముతో నాయందు మన్నన గావించిరి. నేనా పూజను గ్రహించి మరల ఆ ఋషులను గౌరవించితిని. 

			కథైషా కథితా తత్ర కశ్యపేన మహర్షిణా, 

			మనః ప్రహ్లాదినీం దివ్యాం తా మిహైకమనాః శృణు. 	6 

			అచట కశ్యపమహర్షి నాకీ కథను చెప్పెను. మనస్సున పరమానందము కలిగించు దివ్యమైన ఆ కథను దానియందే మనసునిలుపుకొని వినుము. 

			పురా దానవముఖ్యా హి క్రోధలోభ సమన్వితాః,

			బలేన మత్తాః శతశో నరకాద్యా మహాసురాః.	7

			తథైవ చాన్యే బహవో దానవా యుద్ధ దుర్మదాః,

			న సహన్తే స్మ దేవానాం సమృద్ధిం తా మనుత్తమామ్.	8 

			పూర్వము క్రోధము, లోభము పై కొన్న దానవశ్రేష్ఠులు కొందరు బలముతో మదించినవారు నరకుడు మొదలగువారు, యుద్ధమున ఒడలెరుగనివారు వందలకొలదిగా దేవతల మిక్కిలి శ్రేష్ఠమగు ఆ సమృద్ధిని చూచి ఓర్వలేకుండిరి. 

			దానవై రర్ద్యమానాస్తు దేవా దేవర్షయస్తథా, 

			న శర్మ లేభిరే రాజన్ విశమానా స్తత స్తతః. 	9 

			దానవులు పీడించుచుండగా దేవతలు, దేవర్షులును సుఖమును పొందనివారై యందందు చొరబారుచుండిరి. 

			పృథివీ మార్తరూపాం తే సమపశ్యన్ దివౌకసః,

			దానవై రభిసంస్తీర్ణాం ఘోరరూపై ర్మహాబలై. 	10 

			ఆ రక్కసులు పిక్కటిల్లిన బలముతో, ఘోరములైన రూపములతో భూమి నంతటిని ఆక్రమించుకొనియుండగా స్వర్గవాసులగు దేవతలు కుమిలి పోవుచున్న భూమిని పరిశీలనతో చూచిరి. 

			భారార్తా మప్రహృష్టాం చ దుఃఖితాం సంనిమజ్ఞతామ్,

			అథాదితేయాః సంత్రస్తా బ్రహ్మాణ మిద మబ్రువన్. 	11 

			భారముతో పీడనొందినది, ఏ మాత్రము హృదయ వికాసము లేనిది, దుఃఖముతో కుమిలిపోవుచున్నది. క్రుంగిపోవుచున్నది యగు భూమిని చూచి ఆదిత్యులు నిండు భయము కలవారై బ్రహ్మతో నిట్లు పలికిరి. 

			కథం శక్ష్యామహే బ్రహ్మన్ దానవై రభిమర్దనమ్, 

			స్వయంభూ స్తానువా చేదం నిసృష్టోఽత్ర విధి ర్మయా. 	12

			బ్రహ్మదేవా! ఈ రాక్షసుల మహాపీడ నెట్లు సహింపగలము? - అనగా బ్రహ్మ దీనికొక ఏర్పాటు నేను చేసియుంచితి నని పలికెను. 

			తే వరేణాభిసంపన్నా బలేన చ మదేన చ, 

			నావబుధ్యన్తి సంమూఢా విష్ణు మవ్యక్తదర్శనమ్. 	13

			వారు వరముతో, బలముతో, మదముతో తెగబలిసినవారై ఒడలెరుగక వ్యక్తము కాని దర్శనము గల విష్ణుని తెలియజాలకుండిరి. 

			వరాహరూపిణం దేవ మధృష్య మమరై రపి,

			ఏష వేగేన గత్వా హి యత్ర తే దానవాధమాః.	14

			అన్తర్భూమిగతా ఘోరా నివసన్తి సహస్రశః,

			శమయిష్యతి తచ్ఛ్రుత్వా జహృషుః సురసత్తమాః.	15 

			ఆ విష్ణువు వరాహరూపము కలవాడు. అమరులకును అణప నలవికాడు. అట్టివానిని వీరెరుగరు. అతడు వేగముతో నరిగి భూమిలోపల ఘోరరూపములతో వేలకొలదిగా నున్న ఆ దానవాధములను అణచివేయును - అని చెప్పగా విని దేవతలందరు హర్షము నొందిరి. 

			తతో విష్ణు ర్మహాతేజా వారాహం రూప మాస్థితః,

			అన్తర్భూమిం సంప్రవిశ్య జగామ దితిజాన్ ప్రతి. 	16 

			అంత గొప్పతేజస్సుగలవిష్ణువు వరాహరూపమును తాల్చి భూమిలోనికి చొచ్చుకొనిపోయి ఆ రాక్షసులపైకి వెడలెను. 

			దృష్ట్వా చ సహితాః సర్వే దైత్యాః సత్త్వ మమానుషమ్,

			ప్రసహ్య తరసా సర్వే సంతస్థుః కాలమోహితాః. 	17 

			దివ్యమైన ఆ సత్త్వగుణపూర్ణుడగు విష్ణువును గాంచి ఆ దైత్యులందరు ఒక్కుమ్మడిగా కాలమోహితులై వడివడిగా ఒక్క పెట్టున నాశమొందిరి.

			తతస్తే సమభిద్రుత్య వరాహం జగృహుః సమమ్, 

			సంక్రుద్ధాశ్చ వరాహం తం వ్యకర్షన్త సమస్తతః. 	18 

			అంత వారందరు వరాహస్వామి పై బడి ఒక్కమారుగా పట్టుకొనిరి. క్రోధము పైకొన్నవారై అన్నివైపులనుండి ఆ స్వామిని గుంజసాగిరి. 

			దానవేన్ద్రా మహాకాయా మహావీర్యబలోచ్ఛ్రితాః,

			నాశక్నువంశ్చ కిఞ్చిత్తే తస్య కర్తుం తదా విభో. 	19 

			ఆ దానవేంద్రులు పెద్దపెద్దకాయములు కలవారు. గొప్ప పరాక్రమము, బలము పొంగు లెత్తుచున్నవారు అయినను ఆ స్వామికి ఏ కొంచెమును కీడు చేయజాలనివారైరి. 

			తతోఽ గచ్ఛ న్విస్మయం తే దానవేన్ద్రా భయం తథా,

			సంశయం గత మాత్మానం మేనిరే చ సహస్రశః	20 

			అంత నా దానవేంద్రులందరు వేలకొలది అచ్చెరువందిరి. భయపడిరి. తమ విషయమున సంశయమును భావించిరి. 

			తతో దేవాధిదేవః స యోగాత్మా యోగసారథిః,

			యోగ మాస్థాయ భగవాం స్తదా భరతసత్తమ.	21

			విననాద మహానందం క్షోభయన్ దైత్యదానవాన్, 

			సన్నాదితా యేన లోకాః సర్వాశ్చైవ దిశో దశ. 	22

			అంత దేవులకు అధిదేవుడు, యోగాత్ముడు, యోగసారథియయిన ఈ భగవంతుడు యోగమును పూన్చుకొని దైత్యులను దానవులను క్షోభ పెట్టుచు ఒక మహానాదమును గావించెను. దానితో లోకములన్నియు, దిక్కులన్నియు మ్రోగిపోయెను. 

			తేన సన్నాదశబ్దేన లోకానాం క్షోభ ఆగమత్, 

			సంత్రస్తాశ్చ భృశం లోకే దేవాః శక్ర పురోగమాః. 	23 

			ఆ పెటపెటలాడు శబ్ధముతో లోకములకు క్షోభ కలిగెను. దేవేంద్రునితో పాటు దేవతలందరు మిక్కిలిగా భయపడిరి. 

			నిర్విచేష్టం జగ చ్చాపి బభూ వాతిభృశం తదా,

			స్థావరం జఙ్గమం చైవ తేన నాదేన మోహితమ్. 	24 

			జగత్తంతయు మిక్కిలిగా చేష్టలుడిగినదాయెను. ఆ నాదముతో స్థావరము జంగమము అయిన సమస్తము ఒడలెరుగని స్థితికి వచ్చెను. 

			తత స్తే దానవాః సర్వే తేన నాదేన భీషితాః, 

			పేతు ర్గతాసవశ్చైవ విష్ణు తేజః ప్రమోహితాః. 	25 

			అంత నా దానవులందరు ఆ నాదముతో భయపడిపోయిరి. విష్ణుతేజస్సుతో మోహమందిన వారై ప్రాణములు కోల్పడి నేలకొరిగిరి. 

			రసాతలగత శ్చాపి వరాహ స్త్రిదశ ద్విషామ్, 

			ఖురై ర్విదారయామాస మాంస మేదోఽస్థి సంచయాన్. 	26 

			ఆ వరాహము రసాతలమునకు కూడ నరిగి దేవతల పగవారగు రాక్షసుల మాంసములను, మేదస్సును, ఎముకల ప్రోగులను గిట్టలతో చీల్చి చెండాడెను. 

			నాదేన తేన మహతా సనాతన ఇతి స్మృతః,

			పద్మనాభో మహాయోగీ భూతాచార్యః స భూతరాట్. 	27 

			ఆ మహానాదముచేత మహాయోగి, భూతాచార్యుడు, భూతరాట్టు అయిన పద్మనాభుడు సనాతనుడని తలపులందాడెను. 

			తతో దేవగణాః సర్వే పితామహ ముపాద్రవన్, 

			తత్ర గత్వా మహాత్మాన మూచు శ్చైవ జగత్పతిమ్. 	28 

			అంత దేవతల గుంపులన్నియు బ్రహ్మకడకు పరువు లెత్తెను. అందరిగి జగత్పతియగు ఆ మహాత్మునితో నిట్లు పలికిరి. 

			నాదోఽయం కీదృశో దేవ నైతం విద్మ వయం ప్రభో, 

			కోఽసౌ హి కస్య వా నాదో యేన విహ్వలితం జగత్. 	29 

			ప్రభూ! ఇది యెట్టి నాదమో మేమెరుగకున్నాము. ఇది యేమి? ఎవనిది? దీనితో జగమంతయు కళవళ పడిపోయినది. 

			దేవాశ్చ దానవా శ్చైవ మోహితా స్తస్య తేజసా . 

			దేవతలు దానవులు నందరు దాని తేజస్సుతో మోహితులైరి. 

			ఏతస్మి న్నన్తరే విష్ణు ర్వారాహం రూప మాస్థితః, 

			ఉదతిష్ఠ న్మహాబాహో స్తూయామానో మహర్షిభిః.	30 

			ఇంతలో విష్ణువు వరాహరూపమును తాల్చి మహర్షులందరు కొనియాడుచుండగా పైకి లేచెను. 

			పితామహ ఉవాచ - బ్రహ్మ యిట్లు పలికెను. 

			నిహత్య దానవ పతీన్ మహావర్ష్మా మహాబలః, 

			ఏష దేవో మహాయోగీ భూతాత్మా భూతభావనః. 	31 

			సర్వ భూతేశ్వరో యోగీ ముని రాత్మా తథా ఽఽ త్మనః,

			స్థిరీభవత కృష్ణోఽయం సర్వ విఘ్న వినాశనః. 	32 

			ఈ మహాకాయము గలవాడు, గొప్పబలము కలవాడు, మహాయోగి, భూతాత్ముడు, భూతములను భావించువాడు (రక్షించువాడు) సర్వభూతేశ్వరుడు, యోగి, ముని, ఆత్మమునకు ఆత్మయైనవాడు, సర్వవిఘ్నములను రూపుమాపువాడునగు నీతడు కృష్ణుడు. మీ రందరు కుదురుగా నుండుడు. 

			కృత్వా కర్మాతి సాధ్వేత దశక్య మమిత ప్రభః, 

			సమాయాతః స్వమాత్మానం మహాభాగో మహాద్యుతిః. 	33 

			మిక్కిలి సాధువైన, ఇతరులకు చేయనలవి కాని ఈ కార్యమును చేసి అవధులు లేని కాంతులు గల ఈ మహానుభావుడు, గొప్ప వర్చస్సు గలవాడు ఈ స్వామి తన రూపమును పొందుచున్నాడు. 

			పద్మనాభో మహాయోగీ మహాత్మా భూతభావనః, 

			న సంతాపో నభీః కార్యా శోకో వాసురసత్తమాః. 	34 

			ఈతడు పద్మనాభుడు మహాయోగి మహాత్ముడు భూతముల నెల్ల కాపాడువాడు. దేవతోత్తములారా! మీరు సంతాపము పొందకుడు. భయము వలదు. దుఃఖము పడకుడు. 

			విధి రేష ప్రభావశ్చ కాలః సంక్షయ కారకః, 

			లోకాన్ ధారయతా తేన నాదో ముక్తో మహాత్మనా. 	35 

			ఈతడు విధి. ప్రభావము కలవాడు. సర్వమును లయము చేయు కాల స్వరూపుడు. ఈ లోకముల నన్నింటిని పట్టి నిలుపు ఈ మహాత్ముడు ఈ నాదమును వెలువరించెను. 

			స ఏష హి మహాబాహుః సర్వలోకన మస్కృతః,

			అచ్యుతః పుండరీకాక్షః సర్వభూతాది రీశ్వరః. 	36

			ఇతి శ్రీ మహాభారతే శాన్తిపర్వణి మోక్షధర్మపర్వణి 
అన్తర్భూమివిక్రీడనం నామ నవాధిక ద్విశతతమోఽధ్యాయః 

			ఈ జీవాత్మ స్వరూపుడే మహాబాహువు, సర్వలోకముల నమస్కారములు పొందువాడు, అచ్యుతుడు, పద్మములవంటి కన్నులతో అలరారువాడు. సర్వభూతములకు మొదటివాడు ఈశ్వరుడు. 

			ఇది శ్రీమహాభారతము శాంతిపర్వమున మోక్షధర్మపర్వమున అంతర్భూమివిక్రీడనమను రెండువందల తొమ్మిదవ అధ్యాయము. 

			యుధిష్ఠిర ఉవాచ - యుధిష్ఠిరు డిట్లు పలికెను. 

			యోగం మే పరమం తాత మోక్షస్య వద భారత,

			తమహం తత్త్వతో జ్ఞాతు మిచ్ఛామి వదతాం వర. 	1

			తాతా! భారతా! వాగ్విశారదా! నాకు పరమమైన మోక్ష సంబంధమగు యోగమును గూర్చి పలుకుము. నేను దానిని తత్త్వ పూర్వకముగా తెలియ గోరుచున్నాను. 

			భీష్మ ఉవాచ - భీష్ము డిట్లు పలికెను. 

			అత్రా ప్యుదాహరన్తీమ మితిహాసం పురాతనమ్, 

			సంవాదం మోక్షసంయుక్తం శిష్యస్య గురుణా సహ. 	2 

			ఇందును ఒక ప్రాతకాలపు ఇతిహాసమును ఉదాహరింతురు. మోక్ష సంబంధముగా ఇది శిష్యునకు గురువుతోనైన సంవాదము. 

			కశ్చి బ్రాహ్మణ మాసీన మాచార్య మృషి సత్తమమ్, 

			తేజోరాశిం మహాత్మానం సత్యసంధం జితేన్ద్రియమ్.	3 

			శిష్యః పరమమేధావీ శ్రేయోఽ ర్థీ సుసమాహితః,

			చరణా వుపసంగృహ్య స్థితః ప్రాంజలి రబ్రవీత్. 	4

			చక్కగా కూర్చున్నవాడు, ఋషులలో శ్రేష్ఠుడు, తేజస్సులకు రాశి, మహాత్ముడు, సత్యసంధుడు, జితేంద్రియుడు నగు ఒక ఆచార్యుని కడకు గొప్ప ప్రజ్ఞ కలవాడు, శ్రేయమును కోరువాడు, స్థిరచిత్తము కలవాడునగు ఒక శిష్యు డరుదెంచి పాదముల నంటి నమస్కరించి చేతులు జోడించి యిట్లు పలికెను. 

			ఉపాసనాత్ ప్రసన్నోఽసి యది వై భగవ న్మమ,

			సంశయో మే మహాన్ కశ్చి త్తన్మే వ్యాఖ్యాతు మర్హసి,	5

			కుత శ్చాహం కుతశ్చ త్వం తత్సమ్యగ్ బ్రూహి యత్పరమ్

			భగవంతుడా! నా ఉపాసనవలన నీవు ప్రసన్నుడవైనచో,నాకొక పెద్ద సంశయము కలదు. దీనిని నీవు వివరించి చెప్పవలయును. నేనెటనుండి వచ్చితిని? నీవెటనుండి వచ్చితివి? పరమైనదేది? దానిని నాకు చక్కగా తెలియజెప్పుము. 

			కథం చ సర్వభూతేషు సమేషు ద్విజసత్తమ, 

			సమ్య గ్వృత్తా నివర్తన్తే విపరీతాః క్షయోదయాః.	6 

			ద్విజసత్తమా! భూతములన్నియు సమములే అయినపుడు చక్కగా సాగవలసిన తరుగుదల, పెరుగుదల అను విపరీతస్థితు లెట్లేర్పడును? 

			వేదేషు చాపి యద్వాక్యం లౌకికం వ్యాపకం చ యత్, 

			ఏత ద్విద్వన్ యథాతత్త్వం సర్వం వ్యాఖ్యాతు మర్హసి. 	7 

			వేదములందును లౌకికము, వ్యాపకము అయిన వాక్యము కలదు. విద్వాంసుడా! దీనిని గూర్చి మూలముట్టుగా అంతయు నాకు వివరింపుము. 

			గురు రువాచ - గురు విట్లు పలికెను. 

			శృణు శిష్య మహాప్రాజ్ఞ బ్రహ్మ గుహ్య మిదం పరమ్, 

			అధ్యాత్మం సర్వవిద్యానా మాగమానాం చ యద్వసు. 	8 

			ఓయి బుద్ధిశాలీ! శిష్యా! వినుము. ఇది వేదము నందలి శ్రేష్ఠమగు రహస్యము. ఈ అధ్యాత్మజ్ఞానము సర్వ విద్యలయు, ఆగమములయు ధనము. 

			వాసుదేవః పర మిదం విశ్వస్య బ్రహ్మణో ముఖమ్, 

			సత్యం జ్ఞాన మథో యజ్ఞ స్తితిక్షా దమ ఆర్జవమ్. 	9 

			ఇది సమస్తమైన వేదమునకు ముఖము. శ్రేష్ఠము. సత్యము, జ్ఞానము, యజ్ఞము, తితిక్ష, దమము, ఆర్జవము ఇదియంతయు వాసుదేవుడే. 

			పురుషం సనాతనం విష్ణుం యం తం వేదవిదో విదుః 

			సర్గ ప్రళయ కర్తార మవ్యక్తం బ్రహ్మ శాశ్వతమ్. 	10 

			పురుషుడు, సనాతనుడు, విష్ణువు అని వేదతత్త్వ మెరిగిన వా రెవనిని భావింతురో ఆ తత్త్వము అవ్యక్తము, శాశ్వతమగు బ్రహ్మము. ఆదియే సృష్టికి ప్రళయమునకు కర్త. 

			తదిదం బ్రహ్మ వార్ష్ణేయ మితిహాసం శృణుష్వ మే, 

			బ్రాహ్మణో బ్రాహ్మణైః శ్రావ్యో రాజన్యః క్షత్రియై స్తథా. 	11 

			వైశ్యో వైశ్యై స్తథా శ్రావ్యః శూద్రైః శూద్రో మహామనాః

			మాహాత్మ్యం దేవదేవస్య విష్ణో రమితతేజసః. 	12 

			ఆ యీ వార్ష్ణే యమను వేదరూపమైన ఇతిహాసమును నానుండి వినుము. బ్రాహ్మణుడు బ్రాహ్మణులతో, క్షత్రియుడు క్షత్రియులతో, వైశ్యుడు వైశ్యులతో, దొడ్డబుద్ధిగల శూద్రుడు శూద్రులతో కలిసి వాసుదేవుని తత్త్వమును వినవలయును. దేవదేవుడు, పట్టనలవికాని తేజస్సుగల వాడునగు ఈ విష్ణుని మాహాత్మ్యమును ఆకర్ణింపవలయును. 

			అర్హస్త్వమసి కల్యాణం వార్ష్ణేయం శృణు యత్పరమ్,

			కాలచక్ర మనాద్యన్తం భావాభావస్వలక్షణమ్. 	13 

			మంగళము పరమమగు కాలచక్రము, తుది మొదళ్లు లేనిది, సృష్టి ప్రళయములు స్వరూపలక్షణముగా గలది యగు వార్ష్ణేయతత్త్వమును అర్హుడవగు నీవు వినుము. 

			త్రైలోక్యం సర్వ భూతేశే చక్రవ త్పరివర్తతే, 

			యత్తదక్షర మవ్యక్త మమృతం బ్రహ్మ శాశ్వతమ్. 

			వదన్తి పురుషవ్యాఘ్ర కేశవం పురుషర్షభమ్ 	14 

			సర్వ భూతములకు ప్రభువగు నాతనియందు మూడులోకములు చక్రమువలె తిరుగుచున్నవి. అక్షరము, అవ్యక్తము, అమృతము, బ్రహ్మము, శాశ్వతము అగు తత్త్వముగా పురుష శ్రేష్ఠుడగు కేశవుని పలుకుదురు. 

			పితౄన్ దేవా నృషీం శ్చైవ తథా వై యక్షరాక్షసాన్,

			నాగాసురమనుష్యాంశ్చ సృజతే పరమోఽ  వ్యయః. 	15 

			పితృదేవతలను, దేవతలను, ఋషులను, యక్షులను, రాక్షసులను, నాగులను, అసురులను, మనుష్యులను ఆ పరముడు, అవ్యయుడు నగు వాసుదేవుడు సృజించుచున్నాడు. 

			తథైవ వేదశాస్త్రాణి లోకధర్మాం శ్చ శాశ్వతాన్, 

			ప్రలయం ప్రకృతిం ప్రాప్య యుగాదౌ సృజతే పునః, 	16 

			అట్లే వేదములను, శాస్త్రములను, శాశ్వతములగు లోకధర్మములను, ప్రళయమును, ప్రకృతిని పొంది మరల యుగము మొదట సృజించును. 

			యథార్తా వృతు లిఙ్గాని నానారూపాణి పర్యయే,

			దృశ్యన్తే తాని తాన్యేవ తథా భావా యుగాదిషు. 	17 

			ఋతువునందు ఋతువు గుర్తులు పెక్కు విధములుగా ఒకప్పుడిది ఒకప్పుడది యన్నట్లు కానవచ్చును. అట్లే యుగాదులయందు భావములును కానవచ్చును. 

			అథ యద్యద్యదా భాతి కాలయోగా ద్యుగాదిషు, 

			తత్త దుత్పద్యతే జ్ఞానం లోకయాత్రావిధానజమ్. 	18 

			కాలయోగమువలన యుగాదులయందు ఏది ఏది యెప్పుడు ప్రకాశించునో లోకయాత్రకు సంబంధించిన విధానమువలన ఏర్పడిన ఆయాజ్ఞానము అప్పుడప్పుడు కలుగుచుండును. 

			యుగాన్తేఽ న్తర్హితాన్ వేదాన్ సేతిహాసాన్ మహర్షయః, 

			లేభిరే తపసా పూర్వ మనుజ్ఞాతా స్వయంభువా. 	19 

			యుగము తుదిని స్వరూపము తెలియకుండ పోయిన ఇతిహాసములతో కూడిన వేదములను బ్రహ్మ ఉపదేశమును పొందిన మహర్షులు తపస్సుతో మరల పొందిరి. 

			వేదవి ద్వేద భగవాన్ వేదాఙ్గాని బృహస్పతిః, 

			భార్గవో నీతిశాస్త్రం తు జగాద జగతో హితమ్. 	20 

			వేదముల నెరిగిన భగవానుడు బ్రహ్మ శిక్ష మొదలగు వేదాంగములను బృహస్పతి, జగత్తునకు హితమైన నీతి శాస్త్రమును శుక్రాచార్యుడును తెలిసికొని తెలియజెప్పిరి. 

			గాన్ధర్వం నారదో వేద భరద్వాజో ధనుర్గ్రహమ్, 

			దేవర్షి చరితం గార్గ్యః కృష్ణాత్రేయ శ్చికిత్సితమ్. 	21 

			నారదుడు సంగీత విద్యను, భరద్వాజుడు ధనుర్విద్యను, గార్గ్యుడు దేవర్షుల చరిత్రను, కృష్ణాత్రేయుడు వైద్యవిద్యను ఎరిగిరి. 

			న్యాయతన్త్రాణ్యనేకాని తై స్తై రుక్తాని వాదిభిః,

			హేత్వా గమసదాచారై ర్యదుక్తం తదుపాస్యతామ్. 	22 

			వాదపటిమగల ఆయాబుద్ధిశాలులు ఉపదేశించిన పెక్కు న్యాయతంత్రములను - యుక్తి, వేదము, సదాచారము అను ప్రమాణములలో నిరూపించిన వానిని మానవుడు ఉపాసింపవలయును. 

			అనాద్యం తత్పరం బ్రహ్మ న దేవా నర్షయో విదుః, 

			ఏక స్తద్వేద భగవాన్ ధాతా నారాయణః ప్రభుః. 	23 

			తనకొక కారణమని లేని ఆ పరబ్రహ్మమును దేవతలు, ఋషులును ఎరుగరు. దాని నెరిగినవాడు ఒక్క నారాయణుడు మాత్రమే. అతడే ధాత, ప్రభువు. 

			నారాయణా దృషి గణా స్తథా ముఖ్యాః సురాసురాః 

			రాజర్షయః పురాణాశ్చ పరమం దుఃఖ భేషజమ్. 	24 

			నారాయణునివలన ఋషుల గణములు, అట్లే ముఖ్యులగు దేవతలు రాక్షసులు, పూర్వకాలమువారగు రాజర్షులు దుఃఖమునకు ఔషధమైన ఈ పరమ జ్ఞానమును పొందిరి. 

			పురుషాధిష్ఠితాన్ భావాన్ ప్రకృతిః సూయతే యదా,

			హేతుయుక్తమతః పూర్వం జగత్సంపరివర్తతే. 	25 

			పురుషుడు ఆలోచించిన భావములను ప్రకృతి వెలువరించునపుడు అంతకు మునుపు హేతువులతో కూడిన జగత్తు చక్కగా రూపు దిద్దుకొనును. 

			దీపాదన్యే యథా దీపాః ప్రవర్తన్తే సహస్రశః, 

			ప్రకృతిః సూయతే తద్వ దానన్త్యా న్నాపచీయతే. 	26 

			ఒక దీపమునుండి వేలకొలది దీపములు వెలుగు పొందును. అదేవిధముగా ప్రకృతి తక్కిన వానిని పుట్టించును. అయినను అనంతత్వము నుండి తరుగువోదు. 

			అవ్యక్తా త్కర్మజా బుద్ధి రహంకారం ప్రసూయతే, 

			ఆకాశం చాప్యహంకారా ద్వాయు రాకాశ సంభవః.	27

			 వాయో స్తేజ స్తత శ్చాప అద్భ్యోఽథ వసుధోద్గతా,

			మూల ప్రకృతయో హ్యష్టా జగదేతా స్వ వస్థితమ్. 	28

			అవ్యక్తమను తత్త్వమునుండి కర్మమువలన నేర్పడు బుద్ధి అహంకారమును పుట్టించును. అహంకారమునుండి ఆకాశము పుట్టును. వాయువు ఆకాశము నుండి ఏర్పడినట్టిది. వాయువు నుండి అగ్ని, అగ్నినుండి జలములు, దానినుండి భూమియు ఏర్పడినవి. ఇట్లు మూలప్రకృతులు ఎనిమిది. జగత్తు వీనియందు నెలకొని యున్నది. 

			జ్ఞానేన్ద్రియా ణ్యతః పఞ్చ పఞ్చ కర్మేంద్రియాణ్యపి, 

			విషయాః పఞ్చ చైకం చ వికారే షోడశం మనః. 	29 

			ఆ ప్రకృతినుండి అయిదు జ్ఞానేంద్రియములు, అయిదు కర్మేంద్రియములు, అయిదు విషయములు, వాని వికారము నందేర్పడిన పదునారవది యగు మనస్సు వెలువడినవి. 

			శ్రోత్రం త్వక్చక్షుషీ జిహ్వా ఘ్రాణం జ్ఞానేన్ద్రియాణ్యథ,

			పాదౌ పాయు రుపస్థశ్చ హస్తౌ వాక్కర్మణీ అపి. 	30 

			చెవి, చర్మము, కన్నులు, నాలుక, ముక్కు అనునవి జ్ఞానేంద్రియములు. కాళ్లు, మలవిసర్జన అవయవము, గుహ్యాంగము, చేతులు, నోరు అనునవి కర్మేంద్రియములు. 

			శబ్దః స్పర్శం చ రూపం చ రసో గన్ధ స్తథైవ చ, 

			విజ్ఞేయం వ్యాపకం చిత్తం తేషు సర్వగతం మనః 	31 

			శబ్దము, స్పర్శ, రూపము, రసము, గంధము అనునవి వ్యాపించు లక్షణము గల చిత్తమని తెలియదగినది. వాని నన్నింటిని చేరుకొనునది మనస్సే. 

			రసజ్ఞానే తు జిహ్వేయం వ్యాహృతే వాక్ తథోచ్యతే, 

			ఇన్ద్రియై ర్వివిధై ర్యుక్తం సర్వం వ్యక్తం మన స్తథా. 	32 

			రసమును ఎరుగునపుడు అదియే (మనస్సే) నాలుక. పలుకునపుడు అదియే వాగింద్రియము. ఇట్లు వేర్వేరు ఇంద్రియములతో కూడినదై సర్వమును వ్యక్తము చేయునది మనస్సే.

			విద్యాత్తు షోడశైతాని దైవతాని విభాగశః, 

			దేహేషు జ్ఞాన కర్తార ముపాసీన ముపాసతే. 	33 

			ఈ పదునారు దేవతలును విడివిడి స్వరూపములతో దేహములందు స్థిరముగా కూర్చున్న జ్ఞానకర్తను ఉపాసించుచున్నవి. 

			తద్వత్సోమగుణా జిహ్వా గన్ధస్తు పృథివీ గుణః,

			శ్రోత్రం నభోగుణం చైవ చక్షు రగ్నే ర్గుణ స్తథా,

			స్పర్శం వాయుగుణం విద్యా త్సర్వభూతేషు సర్వదా. 	34

			నాలుక జలగుణము కలది. వాసన నేలగుణము, చెవి ఆకాశము యొక్క గుణము. కన్ను అగ్నిగుణము. స్పర్శ వాయుగుణము. ఇది సర్వభూతములయందు ఎల్లవేళల ఇట్టిదే. 

			మనః సత్త్వ గుణం ప్రాహుః సత్వ మవ్యక్తజం తథా, 

			సర్వ భూతాత్మ భూతస్థం తస్మా ద్బుధ్యేత బుద్ధిమాన్. 	35 

			మనస్సు సత్వగుణమందురు. సత్వము అవ్యక్తమునుండి పుట్టినది. అందువలన అది సర్వభూతముల ఆత్మగానయిన దానియందున్నదిగా బుద్ధి మంతుడు తెలియవలయును. 

			ఏతే భావా జగత్సర్వం వహన్తి సచరాచరమ్, 

			శ్రితా విరజసం దేవం య మాహుః ప్రకృతేః పరమ్. 	36 

			ఈ భావములు చరాచరములతో కూడిన సర్వజగత్తును తాల్చియున్నవి. ప్రకృతి కావలనున్న రజోగుణ స్పర్శ లేని దేవుని ఆశ్రయించి యున్నవి.

			నవద్వారం పురం పుణ్య మేతై ర్భావైః సమన్వితమ్, 

			వ్యాప్య శేతే మహా నాత్మా తస్మాత్పురుష ఉచ్యతే 	37 

			ఈ భావములతో కూడి యున్నట్టిది, పుణ్యమైనది తొమ్మిది ద్వారములు కలది యగు పురమును వ్యాపించి శయనించును కనుక ఆ గొప్పది యగు ఆత్మను పురుషుడు అని చెప్పుదురు. 

			అజరః సోఽ మరశ్చైవ వ్యక్తి వ్యక్తోప దేశవాన్, 

			వ్యాపకః సగుణ: సూక్ష్మః సర్వ భూత గుణాశ్రయః. 	38 

			ఆ పురుషుడు అజరుడు, అమరుడు, వ్యక్తము, అవ్యక్తము అని వేదమునందు ఉపదేశము కలవాడు. అంతట వ్యాపించు లక్షణము కలవాడు. గుణముల కలయిక కలవాడు, సూక్ష్మస్వరూపుడు, సర్వ భూతములకు గుణములకు ఆశ్రయమైనవాడు. 

			యథాదీపః ప్రకాశాత్మా హ్రస్వో వా యది వా మహాన్, 

			జ్ఞానాత్మానం తథా విద్యాత్ పురుషం సర్వ జన్తుషు. 	39 

			ప్రకాశించుస్వరూపము గల దీపము పొట్టిదో పొడుగుదో అయి వెలుగు చున్నట్లు సర్వప్రాణులయందును పురుషుడు ఆ విధముగా జ్ఞానస్వరూపుడై యుండునని తెలియదగును. 

			శ్రోత్రం వేదయతే వేద్యం స శృణోతి స పశ్యతి, 

			కారణం తస్య దేహోఽ యం స కర్తా సర్వకర్మణామ్. 	40 

			చెవి దేనితో తెలియదగినదానిని తెలియుచున్నదో అదియే వినుచున్నది దానికి ఈ దేహము కారణము. అదియే సర్వ కర్మములకు కర్త. 

			అగ్ని ర్దారుగతో యద్వ ద్భిన్నే దారౌ న దృశ్యతే,

			తథైవాత్మా శరీరస్థో యోగేనైవానుదృశ్యతే. 	41 

			కట్టెయందు నిప్పు కలదు. కాని కట్టెను చీల్చినచో అది కనబడదు. అట్లే శరీరమునందున్న ఆత్మ యోగముతో మాత్రమే కానవచ్చును. 

			అగ్ని ర్యథా హ్యుపాయేన మథిత్వా దారు దృశ్యతే, 

			తథైవాత్మా శరీరస్థో యోగే నై వాత్ర దృశ్యతే. 	42 

			కొయ్యను రాపిడి పెట్టుట అను ఉపాయముతో దానియందు అగ్ని కానవచ్చుచున్నది. అట్లే శరీరమునందున్న ఆత్మ యోగము లేని కారణముచే కానరాకున్నది. 

			నదీ ష్వాపో యథా యుక్తా యథా సూర్యే మరీచయః,

			 సంతతత్వా ద్యథా యాన్తి తథా దేహాః శరీరిణమ్. 	43 

			నదులయందు జలములు, సూర్యునియందు కిరణములు ఎట్లు కూడియుండి అవిచ్ఛిన్నముగా ప్రసరించుచుండునో అట్లే దేహములు ఆత్మను చేరుకొనుచున్నవి. 

			స్వప్నయోగే యథైవాత్మా ప ఞ్చేన్ద్రియ సమాయుతః, 

			దేహ ముత్సృజ్య వై యాతి తథైవాత్మోపలభ్యతే. 	44 

			స్వప్న యోగమున ఆత్మ ఇంద్రియము లైదింటితో కూడినదై దేహమును వదలి వెళ్లిన 

			తీరున ఆత్మయు దేహమును వదలి తెలియవచ్చును.

			కర్మణా బాధ్యతే రూపం కర్మణా చోపలభ్యతే, 

			కర్మణా నీయతేఽన్యత్ర స్వకృతేన బలీయసా. 	45 

			మిక్కిలి బలము కలది, తానై చేసికొన్నది యగు కర్మముతో పూర్వ దేహము చెడును. మరియొక దేహమునకు కొనిపోబడుచున్నది. 

			సతు దేహా ద్యథా దేహం త్యక్త్వాఽన్యం ప్రతిపద్యతే,

			తథాఽ న్యం సంప్రవక్ష్యామి భూత గ్రామం స్వకర్మజమ్. 	46 

			ఇతి శ్రీ మహాభారతే శాన్తి పర్వణి మోక్షధర్మ పర్వణి వార్ష్ణే 
యాధ్యాత్మ కథనే దశాధికద్విశతతమోఽ ధ్యాయః 

			ఆ ఆత్మ ఒక దేహమును విడిచి మరియొక దేహమును పొందు విధముగా తన కర్మములవలన పుట్టిన భూతసముదాయమును కూడ మరియొక దేహమును చేరుకొనునని చెప్పుదును. 

			ఇది శ్రీ మహాభారతము శాంతి సర్వమున మోక్షధర్మపర్వమున వార్ష్ణే యాధ్యాత్మకథనము గల రెండువందల పదియవ అధ్యాయము.

			1. 	అక్షరాత్ - మాయసహాయముగా గల అక్షరము వలన; 

			 	“నో వ్యోమాపరో యత్” అని సృష్టికి పూర్వము మాయాశబలమైన బ్రహ్మము లేదని చెప్పిరి గదా! అట్టి యెడ అక్షరమునందు మాయాసహాయమైన విశేషణము నుంచుట యెట్లు? అని ఆక్షేపము. నిజమే. “తుచ్చేనాభ్వపిహితం యదాసీత్” అని అచటనే మిగిలిన వాక్యము కలదు. తుచ్ఛమైన మిథ్యగా నయిన, తమస్సుచేత; ఆభు - అంతట వ్యాపించు లక్షణము కలది; అపిహితమ్ - కప్పబడినది - అను మాటవలన; తమస్సునకు తుచ్ఛము అను పేరు ఉండుటవలన పరమార్థదృష్టితో సర్పముతో త్రాటికి వలె అక్షరత్వమునకు రెండవదానితో కూడి యుండుట లేదనియే తెలియదగును. ఈ విధముగా తుచ్ఛజ్ఞానముచే ఆవృతమైన అక్షరమువలన ముత్తెపు చిప్పవలన వెండి ఏర్పడినట్లు కన్పట్టు విధమున ఆకాశాదుల ఉత్పత్తి కలిగె నని చెప్పుటలో ఏదోషమును లేదు. 

				పార్థివైః - పృథివీ భాగముతో ఏర్పడిన శరీరములతో; జలం గత్వా - లవణోదక న్యాయము చేత శరీరము కలవారు జలమున స్వరూపము లేకుండ కలిసిపోయి; (నీటిలో పడిన ఉప్పు కరగిపోవుట వంటి స్థితిని లవణోదక న్యాయ మందురు). ఈ విధముగా సృష్టికి విపరీతక్రమమున సంహారము ఇందు చెప్పబడినది. విపరీతక్రమమనగా క్రింది నుండి పైకి పైకి చేరుకొనుతీరు. తేజసః - అగ్ని నుండి; పవనమ్ - గాలిని; తతః - దానినుండి; అన్తరిక్షమ్ - ఆకాశమును - చేరుకొని అని అర్థము; అంతరిక్షమనగా పంచభూతములలోని ఆకాశము: ఖాత్ - మాయాశబలమైన ఖశబ్దముతో చెప్పబడుదానిని దాటి - అని అర్థము; భావినః ఇచట భావమనగా అక్షరము - అది యెవరికీ ఆత్మస్వరూపముగా నుండునో వారు; న నివర్తన్తి - మరల సంసారమును - అజ్ఞానరూపమైన ప్రపంచమును - పొందరు. మఱియేమన వారు పరమమైన మోక్షమును పొందుదురు.

			3. 	ఇట్లు పరతత్వము తెలియవచ్చినను ఆది యోగమనెడు ఒక్కదానికే పొందదగినదని చెప్పుటకై లక్షణమును చెప్పుచున్నారు. స్వభావమనగా తెలియువాడు, తెలియబడునది, తెలియుట అను లక్షణములు కలది - అది లేనిది - అస్వభావము. 

			4. 	అయినచో రసము మొదలగువానిని తెలియునది ఏది - అనుప్రశ్నకు సమాధానము చెప్పుచున్నారు., తనుః - త్వగింద్రియము; చర్మము మొదలగు ఇంద్రియములు ఆపరమవస్తువును పట్టుకొనజాలవు. ఏలయన - అవధ్యాత్మవిదః - ఆత్మను గూర్చి ప్రవర్తించునట్టి యోగము అధ్యాత్మము - అది - యెఱుగనివారు.

			5. 	వివర్తయిత్వా - ఇంద్రియములను విషయములనుండి మరలించుట మానవప్రయత్నముచేత సాధ్యము కాదు. గురువు ఉపదేశించిన యుక్తి చేత మాత్రమే సాధ్యమగును. దీనిని వార్తిక మిట్లు చెప్పుచున్నది. 

				“శాన్తో దాన్త ఉపరత స్తితిక్షుః సమాహితో భూత్వా ఆత్మన్యేవాత్మానం పశ్యేత్’’ - 'శాంతుడు, దాంతుడు, ఉపరతుడు, తితిక్షువు, సమాహితుడు నై ఆత్మయందే ఆత్మను దర్శింపవలయును' - అను శ్రుతిని వ్యాఖ్యానించు వార్తికము ఇట్లున్నది. 

			“ స్వాతంత్య్రం యేషు కర్తుః స్యాత్ కరణాకరణం ప్రతి 

			తాన్యేవ తు నిషిద్ధాని కర్మాణీహ శమాదిభి’’

				కర్తకు చేయుట, చేయక పోవుట అను విషయమున స్వాతంత్య్రము లేనితనము ఎందు కలదో అవి మాత్రమే శమాదులతో నిషిద్ధములగు కర్మములు. 

			“అస్వాతంత్ర్యం తు యేషు స్యాత్ కర్తుః కర్మసు సర్వదా, 

			సమాహితో క్త్యాఽ థేదానీం తన్ని రోధో విధీయతే’’ 

				ఏపనులయందు ఎల్లవేళల కర్తకు అస్వతంత్రత ఉండునో వాని విషయమున ‘సమాహితము’ అను పేరున వానిని నిరోధించుట విధింపబడు చున్నది. 

			“పిణ్డీకృత్యేన్ద్రియగ్రామం బుద్ధా వారోప్య నిశ్చలమ్, 

			విషయాం స్తత్స్మృతీ స్త్యక్త్యా తిష్ఠే చ్చిదనురోధతః’’ 

				ఇంద్రియముల మందను ముద్దగా చేసి బుద్ధియందారోపించి నిశ్చలముగా నొనర్చి విషయములను, వానిస్మృతులను వదలివైచి చిత్పదార్థము వెంటబడి నిలువవలయును. 

			“ఏషో ఽ భ్యుపాయః సర్వత్ర వేదాన్తేషు ప్రతిష్ఠితః, 

			తత్త్వమస్యాది వాక్యోత్థ జ్ఞానోత్పత్త్య ర్థ మాదరాత్’’ 

				వేదాంతవిషయములందన్నియెడల ఇది చక్కగా కుదురుకొన్న శ్రేష్ఠమగు ఉపాయము. 'తత్త్వమసి' మొదలగువానికంటె పై స్థానమున నుండునట్టి పరమును; స్వమ్ - ప్రత్యగాత్మకంటె వేరుకాని దానిని; స్వభావమ్ - స్వరూపసత్తామాత్రమును, పశ్యతి - దర్శించును. 

			6. 	తే - ఆమునులు; సముదాయమ్ - కర్త మొదలగువాని గుంపును; యత్కారణమ్ - ఏది కారణమైనదిగా; ఆహుః - చెప్పుదురో; అట్టి స్వభావమును దర్శింతురని పూర్వ శ్లోకముతో అన్వయము. 

				సముదాయమును వివరించుచున్నారు - యః - ఏవ్యక్తి - కర్త; యేన - దేనితో - జ్ఞానకర్మమునకు కరణమైన దానితో; యత్ - పొందదగిన దేనిని ఉద్దేశించి; యస్మిన్ - ఏతావున, ఏ కాలమునందు;

				యస్మిన్ - నిమిత్తముగానైన సుఖము, దుఃఖము అనువాని విషయమున; తామ్ - దానికి అనుకూలమైన ఆ; ప్రవృత్తిమ్ - యత్నమును; ఆరభతే - ప్రారంభించి, తత్కర్మ - చూచుట, పోవుట మొదలగు కర్మమును; కరోతి - చేయునో; యతః - ఏరాగద్వేషాదికమువలన; అదృష్టమువలననో, ఈశ్వరేచ్ఛవలననో -  గ్రహించి - అట్టి కర్మమును చేయునో - అది స్వభావము - అని తాత్పర్యము. 

			7. 	వ్యాపకమ్ - ఈశ్వరుడను పేరు గలిగి అంతట వ్యాపించునది; వ్యాప్యమ్ - జీవుడను పేరుగలిగి వ్యాపింపబడి యున్నది; ఈరెండును విభువులు, నిత్యములు కనుక తుల్యములు - అందుచే ఒకటి నియమింపబడునది, మరియొకటి నియమించునది అనుస్థితి యిందు లేదు. అందువలన “అన్తః ప్రవిష్టః శాస్తా జనానాం సర్వాత్మా’’ - ‘లోపల చొచ్చినవాడు, జనులను శాసించువాడు, సర్వాత్ముడు’ మొదలగు వేదవాక్యములకు ఇచట ఇబ్బంది లేదు. ఒకటి రెండు స్వరూపములుగా నుండుటలో ప్రమాణమును చెప్పుచున్నారు. మంత్రవత్- 

			“ఏక ఏవ తు భూతాత్మా భూతే భూతే వ్యవస్థితః, 

			ఏకధా బహుధా చైవ దృశ్యతే జలచన్ద్రవత్’’ 

				‘ఒకే భూతాత్మ ప్రతి భూతమునందును నెలకొని యున్నదై ఒక్క విధముగా పెక్కువిధములుగా, నీటి యందలి చంద్రుని వలె కానవచ్చుచున్నది’ - అను మంత్రమే యిచట ప్రమాణము. భూతములయందలి ఆత్మ నిత్యాత్మగా వ్యాపించి యుండుటవలన ఒక్క స్వరూపముతో నుండును. అన్నింటి సాధక స్వరూపముతో పెక్కు రూపములతో నుండును. 

				‘స్థాస్యతి’ - అనుటవలన స్థాణుత్వమును చెప్పినట్లయినది. కూటస్థమను శబ్దార్థము ఇచట నన్వయించును. యః ఆత్మకారీ - తనతో ఏకము, అద్వితీయము నై సర్వమును చేయుచుండునది ఆత్మకారి. “తదాత్మానం స్వయ మకురుత’’ - ‘అది తన్ను స్వయముగా చేసికొనినది’ అను శ్రుతి యిందు ప్రమాణము. అది పరమమైన కారణము “ఆనన్దాద్ధ్యేవ ఖల్విమాని భూతాని జాయన్తే”- ‘ఆనందము వలననే కదా ఈ భూతములన్నియు పుట్టుచున్నవి’ అని శ్రుతి చెప్పుచున్నది. ఆనందమయుడను పేరుగల ఈశ్వరుడు అవాంతర కారణము. శుద్ధతత్త్వ దృష్టితో కార్యము అగును. దానినే “కార్యమతో యదన్యత్’’

				అను వాక్యముతో చెప్పిరి.

			8. 	ఇట్లు స్వభావము పరమకారణమని చెప్పి అది జ్ఞానస్వరూపమనియు మూడు శ్లోకములతో నిరూపించుచున్నారు. 

				సుకృతైః - చక్కగా చేసిన పుణ్యపాపములచేత; స్వకర్మజైః - తనకర్మములచే ఏర్పడిన పుణ్యపాపముల చేత; శుభాశుభేషు, శరీరేషు - శుభములు, అశుభములునైన జడములగు శరీరములందు; ఇదమ్ - ఈ జడము కాని స్వభావమను పేరుగల పరమకారణమగు జ్ఞానము; నిబద్ధమ్ - ఎల్లవేళల జ్ఞాపకమాత్రముగా నిలిచియున్నది; శుభము, అశుభముల వలె జడము అజడము అనునవియు కలిసియే యుండును. ఒకదాని కొకటి విరోధము లేని కారణమున అనిభావము. 

			9. 	చెట్టుపై భాగముననున్న దీపము ఎక్కువ విషయమును ప్రకాశింపజేయును. కాని చెట్టు మొదట (క్రిందిభాగమున) ఉన్నది అట్లు కాదు. ఇట్లే అయిదు ఇంద్రియరూపములైనవి, చైతన్యమనెడు పెద్దదీపము కలవియు నగు వృక్షములు - వృక్షములవలె స్వయముగా వెలుగులేనివి జ్ఞానదీపముచే ప్రకాశించుచున్నవియై పరాధీనములై యున్నవి. వానికి వెలుగు చిత్పదార్థముచేత కలుగుచున్నది కాని సహజముగా కాదని భావము. శ్రుతులు కూడ “యేనా హు ర్మనో మతమ్” దేనితో వాక్కు వెలువడుచున్నదో, కన్నులు చూచుచున్నవో, మనస్సు ఆలోచించుచున్నదో - అది ఆత్మ’ - అని చెప్పుచున్నవికదా! 

			10. 	తేభ్యః - ఆయింద్రియములకంటె; జ్ఞానరూపమైన స్వభావము పరమమైనది. 

			11. 	ఈ జ్ఞానము నిత్యమని చెప్పుచున్నారు. శరీరములయందు జ్ఞానము మనస్సు ద్వారా చిక్కుపడియున్నను శరీరములే నశించును గాని జ్ఞానము నశింపదు. 

			12. 	బుద్ధి ఉపాధి, జ్ఞానము అందుండు వస్తువు. ఈ రెండును కానరానివియే అనుదానిని దృష్టాంతముఖమున నిరూపించుచున్నారు; గృహీత్వా - గొడ్డలి చేయవలసిన పనిని చేయించి అని అర్థము; కట్టెను నరికి - అని భావము. 

			13. 	యోగాత్ - ఉపాయమువలన - చూచుచున్నాను. అని అనుభవించుచు; ఇన్ద్రియాత్మా - జీవుడు; సబుద్ధిః - బుద్ధితో కూడినవాడై; పరం, బుద్ధిం, చ, సమంపశ్యతి - పరమైన ఆత్మను బుద్ధినికూడ ఏకకాలమున చూచుచున్నాడు. 

			14. 	దేహనాశము కలుగుట మొదలగుదానిద్వారా బుద్ధిఉపాధిగా గల చిదాత్మకు - జ్ఞానస్వరూపమునకు - బాధకలుగదు. అని రెండు శ్లోకములతో చెప్పుచున్నారు. 

				అఙ్గమ్ - శరీరము; ఆత్మనః, పృథక్ - తన కంటె వేరైనదిగా; స్వప్నాన్తరే - కలనడుమ; పశ్యతి - చూచును; సమనాః, సబుద్ధిః - మనస్సుతో, బుద్ధితో కూడినవాడై; శ్రోత్రాదియుక్తః - అయిదు జ్ఞానేంద్రియములు, అయిదుకర్మేంద్రియములు, అయిదు ప్రాణములు - అనుపదునేడింటితో కూడినవాడై; మరణమున తాను తన శరీరముకంటె వేరైనవాడని చూచుచు కూడ ఆత్మతో అభిన్నుడనని తెలియజాలక మరొకశరీరముతో కూడినవాడగుచున్నాడు. 

				లిఙ్గాత్ - స్థూలదేహము నుండి; అన్యత్ లిఙ్గమ్ - మరొక స్థూలదేహమునకు, గచ్ఛతి - పోవుచున్నాడు. 

			15. 	సన్నిపాతః - మరణము; ఫలసన్నియోగాత్ - సుఖము, దుఃఖమును కూర్చెడు కర్మసంబంధము వలన; అనేన లిఙ్గేన - శవముగానయిన ఈ దేహముతో; అదృష్టః - చూడబడనివాడై; 

			16.	ఇట్లు ఆత్మకు బుద్ధి తాదాత్మ్యము వలన ఏర్పడిన భ్రాంతి వలన కలిగిన సంసారమును చెప్పి నిజమునకు ఆది సంగములేనిదని చెప్పుచున్నారు. 

				- “న చక్షుషాపశ్యతి” మొదలైనదానిచేత ఇంద్రియములకు అది గ్రాహ్యము కాదని నిరూపించు చున్నారు. “న స్పర్శముపైతి’’ - భోక్తగా దానికి సంగములేదనుటను ఇది చెప్పును. నచాపి తైః సాధయతే - కర్తృత్వ రూపమున సంగము లేదని నిరూపించును; తే - అవి - అనగా కన్ను మొదలగునవి; స పశ్యతే తాన్ - అనుట వలన ఆత్మసాక్షి మాత్రము - అని చెప్పినట్లయినది. న పశ్యన్తి - ఫలరూపమున దాని స్థితిని చెప్పిరి. 

			17. 	ఆత్మకు సంగములేదు కాని కాలినయినుపగుండువలె బుద్ధి తాదాత్మ్యపు భ్రాంతివలన దానికి సంసారము ఉన్నదనిపించునని చెప్పుచున్నారు. రూపమ్ - పింగళవర్గము మొదలగునది; ఇక్కడ ఒకడు అనగా కాలినయినుపగుండు మొదలగునది; అగ్ని ఉనికి ఇనుపగుండులో తెలియవచ్చునది. గాని విడిగా దానికి రూపమో గుణమో ఉండదు. అట్లే ఆత్మరూపమైన చైతన్యము దేహమునందు తెలియవచ్చును గాని దేహము చేతనము కాదు. అయినను లోహమునందలి నాలుగు కోణములున్న స్థితి మొదలగునది అగ్నియందు కానవచ్చిన విధముగా ఆత్మయందును దేహగతమగు దుఃఖాదికము తోచును. 

			18.	పైని చెప్పిన దృష్టాంతమును బట్టి ఆత్మ ఏయే శరీరమును పొందునో దాని దాని ధర్మములు ఆత్మయందు భావింపబడుచుండును. అదృశ్యమ్ - తటస్థులకు కానరానిది. తదాశ్రయమ్ - మరియొక దేహమునకు ఆశ్రయమైనది; 

			19. ఇచట ప్రసంగము ననుసరించి పూర్వదేహమును విడుచుట మరియొక దేహమును పొందుట అనుదాని తీరుతెన్నులను వివరించుచున్నారు. (19,20,21 శ్లోకములతో) 

				శరీరీ - జీవాత్మ (మరణించుచు - శరీరము నశించునపుడని భావము) ఆకాశము మొదలగు అంశములతో వెలుపలి పంచభూతములగు ఆకాశాదులను చేరుకొనును. ఇట్లే శ్రోత్రము మొదలగు పదునేడును (అయిదు జ్ఞానేంద్రియములు, అయిదు కర్మేంద్రియములు, అయిదు విధములైన ప్రాణములు, బుద్ధి, మనస్సు = 17) నానాశ్రయాః - తమకు తమకు ఆశ్రయములైన వానిని పొందినవియై; కర్మసు - వెనుకటి తెలివితో కూడినవగు ఆయాపనులయందు; వర్తమానాః - కలిసిపోయి ప్రవర్తించుచు; పఞ్చగుణాన్- శబ్దము మొదలగు అయిదు గుణములను; శ్రయన్తి - చేరుకొనును. 

				దీని అర్థ మిది - స్థూలదేహము నశించినను కర్మముతో కట్టుబడిన పదునేడింటి స్వరూపమైన లింగదేహము నశింపదు. మఱి యేమగుననిన, తృణజలూకాన్యాయము ననుసరించి మరియొక దేహమును చేరుకొనును. (జలగ ఒక గడ్డి పరకనుండి మరియొక గడ్డి పరకను చేరుకొను తీరును తృణజలూకాన్యాయమందురు).

				శ్రుతియు నిట్లు చెప్పుచున్నది- ‘‘తముత్ర్కామన్తం ప్రాణోఽ నూత్ర్కామతి ప్రాణమనూత్ర్కా మన్తం సర్వే ప్రాణా అనూత్ర్కామన్తి’’ - ‘జీవుడు దేహమునుండి పైకి లేచి పోవుచుండగా ప్రాణము వానితో పాటు పైకి లేచిపోవును. ఆప్రాణమును తక్కిన ప్రాణములు అనుసరించును.’ “తం విద్యాకర్మణీ సమన్వారభేతే పూర్వప్రజ్ఞాచేతి’’- ‘ఆజీవాత్మను విద్యాకర్మములు, పూర్వప్రజ్ఞయు వెంటనంటి పోవును.’ అని. జలగ గడ్డిపోచ చివరిదాక వెళ్లి క్రొత్తపరకను పట్టుకొని ముందుదానిని వదలివేయునుగదా! 

			20. 	అందు ఏ ఇంద్రియము ఏభూతము గుణము నాశ్రయించునో అనుదానిని వ్యవస్థ చేయుచున్నారు. శ్రోత్రము ఆకాశమునుండి తనగుణమగు శబ్దము నాశ్రయించును. పృథివి గుణమగు గంధము నాసికను చేరుకొనును. విపాకః - కన్ను రూపముగా నున్న తేజస్సుయొక్క పరిణామము తేజోమయమగు రూపము నాశ్రయించును. నీటి నాశ్రయించిన తేజస్సు రసమును తెలియజేయుచు రసనేంద్రియము నాశ్రయించును. వాయుస్వరూపమైనది; స్పర్శకృతః -  స్పర్శకొరకు చేయబడిన ఇంద్రియమగు త్వక్కును - చర్మమును చేరుకొనును. శబ్దము మొదలగు వాసనలతో కూడినవియే ఆయి శ్రోత్రము మొదలగునవి ఆయాపనులయందు అల్లుకొని పోవునని భావము. 

			21. 	పఞ్చేన్ద్రియార్థాః - అయిదు ఇంద్రియముల అర్థములగు శబ్దము మొదలగు గుణములు; మహత్పు, భూతేషు - అయిదు మహాభూతముల యందు; వసన్తి - ఉండును; అవి అయిదును ఇంద్రియముల యందు ఉండును; సర్వాణి చ, ఏతాని - ఈ అన్నియు - శబ్దాదులు, ఆకాశాదులు, ఇంద్రియములు - అనునవి అన్నియు మనస్సు నందుండును. మనస్సు బుద్ధి, బుద్ధి స్వభావమును అనుసరించును. 

				అందుచేత 'ఇంద్రియములు పరములు, ఇంద్రియములకంటె పరమైనది మనస్సు, మనస్సుకంటె విశిష్టమైనది బుద్ధి. దానికంటె ఉత్కృష్టమైనది ఆ ఆత్మ' - అని గీత చెప్పుట సరిపడును. ఈవిధముగా అర్థములకు - శబ్దాదులకు - కారణము ఇంద్రియములు, వానికి మనస్సు, దానికి బుద్ధి, దానికి చిదాత్మ కారణము. ఈ వరుసతో సర్వవాసనలు అంటియున్న బుద్ధియందు సర్వము కలదు. 

			22. 	స్వదేహే - తన కర్మముతో ఆర్జించిన నూతన దేహమునందు; ఇంద్రియాదులు, ఆ పూర్వకర్మమునే గ్రహించును. పరావరాణి - అర్థములు - శబ్దాది విషయములు, బుద్ధి మొదలగునవి; పూర్వసంస్కార వశమున ఉత్తర దేహమునందు కర్మములను చేయుచు వదలిపోకుండును. 

			23. 	అయినచో ఇట్లు వాసనలసముదాయము పరిహరింపనలవి కానిదైనచో ఇంకమోక్షమును గూర్చి చింతయే అక్కరలేదు కదా అని ఆశంకించి ఈ భ్రమ అనాదికాలముగా వచ్చునది అయినను దీనిని తత్వబుద్ధి కలవాడు కూకటి  వ్రేళ్ళతో పెకలించి వేయగలడని ప్రతిపాదించుటకై దృష్టాంతపూర్వకముగా సంసారము భ్రమమూలకమని నిరూపించుచున్నారు.

				దృష్టిపథమ్ - దృష్టి అనగా జ్ఞానము, దానిని మించిపోని చక్కగా తెలియవచ్చెడు వస్తువు - దాని బాట వంటి బాట - వదలుట గ్రహించుట అను మార్గములు దేనికి కలవో అది - అనగా భ్రాంతివలనకలిగెడు జ్ఞానమని అర్థము; చలమ్ - అస్థిరమైన దానిని; పరైతి - జనుడు తొలగించుకొని వస్తు తత్త్వమును గ్రహించుచున్నాడు; నావయందున్నవాడు ఒడ్డునందలి చెట్టు కదలుచున్నట్లు భావించును. అనగా నావకదలికను చెట్టునందు ఆరోపించుచున్నాడు. నావ నిలుకడగా నున్నపుడు ఆ చెట్టు కదలిక భ్రాంతివలన నైనదని ఎట్లు తెలిసికొనునో అట్లే పరమాత్మ కూటస్థమైనదైనను బుద్ధి లక్షణమువలన కూటస్థము కాని దన్నట్లు కన్పట్టుచుండగా ఆబుద్ధి మార్గమును జ్ఞానముతో నిలువరించి సాధకుడు పరతత్వమును పట్టుకొనుచున్నాడు. 

				సూక్ష్మముగా నున్న పుస్తకాక్షరమును కంటిని శక్తిమంతము చేయు కంటి అద్దము బలముతో పెద్దరూపము కలదానినిగా చేసికొనును. అట్లే సూక్ష్మమైనను చిదాత్మ తత్త్వము బుద్ధియోగము వలన స్థూల ప్రపంచరూపముగా కన్పట్టును. 

				అట్లే తనరూపమును అద్దమునందు ప్రతిబింబరూపముగా చూచును. నిజమునకు తనకంటికి కానరానిదయ్యును ముఖము అద్దముద్వారా కానవచ్చుచున్నది. 

				కంటి అద్దమును, అద్దమును తొలగించినచో అక్షరముల పెద్దతనము, ముఖము కానవచ్చుట అనునవి తొలగిపోవును. ఇట్లే చిత్పదార్థముయొక్క స్థూలత్వము, దృశ్యత్వము తొలగిపోవును. కూటస్థమగు ఆత్మ నిర్వికారము, సూక్ష్మము, ఇంద్రియగోచరముకానిది. కాని నావకదలిక, కంటిఅద్దములు, అద్దము అనువంటి వాసనాబలము ద్వారమున వికారములు కలది, స్థూలము, దృశ్యము అయినట్లు తోచుచున్నది. కారణరూపములైన చలనాదులను అరికట్టినచో తత్త్వము అనుభవమునకు వచ్చును. 

				ఇట్లు భ్రాంతి అనాది యయినను, దానికంటె తరువాతిది అయిన తత్త్వజ్ఞానము బలముతో రూపుమాసి పోవును. 

				బుద్ధి తత్త్వపక్షపాతము కలది కనుక ఒక మారుతొలగిన భ్రాంతి మరల లేచివచ్చుట అనునది సంభవింపదు. అందువలన భ్రాంతిని రూపుమాపుటకై ఆత్మజ్ఞాన విషయమున మానవుడు ప్రయత్నింపవలయునని తాత్పర్యము.

			త్ర్యధిక ద్విశతతమోఽధ్యాయః

		

		
			
			

		

		
			1. 	నిర్వికారమునకు వికారిత్వము, సూక్ష్మమునకు స్థూలత్వము, అదృశ్యమునకు దృశ్యత్వము బుద్ధియోగము వలన నేర్పడుచున్నదని వెనుక నిరూపించియున్నారు. కనుక బుద్దికంటె వేరుగా ఆత్మ ఆను పదార్థము ఉండుటకు వీలులేదు కదా! అని శంకించి చెప్పుచున్నారు. 

				‘‘ఆత్మేన్ద్రియ మనో యుక్తం భోక్తే త్యాహు ర్మనీషిణః’’ ఇంద్రియములతో మనస్సుతో కూడిన ఆత్మయే భోక్త యని బుద్ధిశాలులు చెప్పుదురు - అను శ్రుతి ననుసరించి మనస్సుతో కూడిన ఇంద్రియములతో కూడిన జీవచైతన్యము చిరాయ - పెద్దకాలము; పురస్తాత్ - పూర్వము, ప్రాప్తాన్ గుణాన్ - లభించిన విషయములను; సంస్మరతే - వేరు కాలమున స్మరించును; చిన్నప్పుడు నేనిది యనుభవించితిని అన్నట్లు, కోరికలు పుట్టుసమయమున విషయములకు ఇంద్రియములకు సన్నికర్షము ఉండని కారణమున జ్ఞేయము, జ్ఞానము, జ్ఞాత అనువాని వాసనలు కల బుద్ధియే సర్వాత్మతను పొందినదై దానికంటె వేరైన చైతన్యముచేత తెలియవచ్చుచున్నది కనుక బుద్దికంటె మిన్న అయిన చేతనము తప్పక ఉన్నదని తెలియవచ్చుచున్నది. 

				ఒకవేళ ఇంద్రియములే విషయవాసలతో వాసితములై బుద్ధితో పొందుచున్నవేమో! అని ఆశంకించి చెప్పుచున్నారు. 

				ఇన్ద్రియేషు, ఉపహతేషు - ఇంద్రియములు విలీనములైనపుడు; శబ్దాదులను గ్రహించుటలేదు కదా! పశ్చాత్ - పిదప - స్వప్నకాలమున; బుద్ధిరూపః - తెలియు వాడు, తెలియుట, తెలియబడునది అను త్రిపుటీ స్వరూపమైన బుద్ధిరూపము వంటి రూపముగల; పరమః - సర్వోత్కృష్టమైన; స్వభావః - చిద్రూపమైన ఆత్మ; కలదు - 

				దీని భావమిది - మెలకువగా నున్నదశలో కుండను కన్ను చూచుచున్నది. అట్లు చూచుటకు వీలు కల్పించు కూటస్థుడు, నిర్వికారుడు అయిన సూర్యుడు కంటికి చూచుశక్తిని, కుండకు ప్రకాశమును చేయుచున్నాడు. ఇట్లు కలయందును తెలియువాడు, తెలియబడునది అను స్వరూపముతో ఉన్న బుద్ధిని, దానికంటె వేరయిన ఉదాసీనమగు ప్రకాశమే తెలియునట్లు చేయవలయును కదా! అందువలన బుద్ధికంటె వేరుగా ఆత్మ ఉన్నదనుట సిద్ధము. అది బుద్ధి తాదాత్మ్యనము అను భ్రాంతితో వికారములు కలది మొదలగు లక్షణములు క్రమ్మికొన్నట్టిది. 

			2. మనోరథమునందువలె స్వప్నమునందును వాసనామయములైన ఇంద్రియములు ఉండనేయున్నవి. కనుక అందును విశేషములేకుండ బుద్ధియే ప్రకాశింపజేయునది. అట్టి యెడ బుద్ధికంటె వేరుగా చేతన అనుదానికి స్థితిలేదు - అని ఆశంకించి పరిహారము చెప్పుచున్నారు. 

				సఃపరమః -ఆ పరముడు - ప్రత్యగాత్మస్వరూపుడు; యుగపత్ - ఒక్క కాలమునందును; అతుల్యకాలమ్ - పెక్కు కాలములందును; కృత్స్నమ్ - కడచిన, కడవనున్న కాలమునకు సంబంధించిన పదార్థసముదాయము నంతటిని; ఇప్పుడో మరియొక జన్మమునందో చూచినదానిని; సమన్తావ్ - సన్నిహితముగానున్న; ఇన్ద్రియార్థాన్ - ఇంద్రియముల విషయములగు శబ్దము మొదలగు వానిని; న - ఉపేక్షతే - ఉపేక్షింపడు. మరి ప్రకాశింపజేయుచునే యుండునని భావము; తథా - అట్లే; చలమ్ - ఒకదానితో నొకటి చొచ్చుకొనిపోవుచు - మూడు అవస్థలయందును - జాగ్రత్, స్వప్న, సుషుప్తి దశలయందును; సఞ్చరతే - తిరుగాడుచునే యుండును; అందువలన; విద్యావ్ - అన్నియు తెలిసినవాడు; సాక్షియని తాత్పర్యము; అందువలన నతడు పువ్వులలోని దారమువలె; ఏకః - ఒక్కడు; 

				దీని అర్థమిది - కలదశలో భూతకాలమునకు; భవిష్యత్తునకు సంబంధించిన వస్తుజాతమంతయు ఒక్కమారుగా కానవచ్చును. అప్పుడు ఇంద్రియములకు అస్తిత్వమున్నచో భూతకాల విషయాదుల జ్ఞానము ఉండదు. అతీతాదులతో వానికి సాన్నిధ్యము ఉండదు కదా! సమీపతలేని జ్ఞానవిషయమున నన్ననో - అప్పుడు ఇంద్రియములుండుట అను వాగుడు వ్యర్థమైనది. రజ్జూరగాదులయందు వలె అధిష్ఠానజ్ఞానము కొరకు ఇంద్రియముల అపేక్ష ఉండదుకదా! (త్రాటిని సర్పముగా భ్రమతో చూచినపుడు ఇంద్రియము సర్పజ్ఞానమునే తెలుపునుగాని త్రాటితనము చూపదుకదా! అని భావము) ఆత్మకో, బుద్ధికో అధిష్ఠానము ఇంద్రియమనుట పొసగనిది. అందువలన కలలో బుద్ధి యొక్కటే మాత, మేయము, మానము అని మూడింటి స్వరూపముతో ఉన్నదై, దానికంటె భిన్నమైన సాక్షితో ప్రకాశమును పొందుచున్నది. అందువలననే అది మూడుదశలయందును సంచరించుచుండును. 

				ఇట్లు బుద్ధికంటె వేరుగా సాక్షిరూపుడగు ప్రత్యగాత్మ కలడని స్పష్టమగుచున్నది. 

			3. 	పైశ్లోకమునందలి “చలం సంస్మరతే” అనుదానిని వివరించుచున్నారు. జాగ్రద్దశ, స్వప్నదశ, సుషుప్తిదశ అనుమూడును ఒక్కొక్కటి మూడు మూడు గుణముల - సత్యాదుల - స్వరూపము కలవియై బుద్దికి స్థానములగును. వాని గుణములను - సుఖదుఃఖాదులను; విరూపాన్ - ఒకదాని కొకటి విలక్షణములయిన వానిని; శరీరీ - శరీరమునందలి ఆత్మ; గచ్ఛతి - తెలియుచుండును; అంతేకాని అనుభవింపదు; దీనికి ప్రమాణభూతమగు శ్రుతికలదు - ‘‘స యత్తత్ర పశ్యత్యతిపుణ్యం చ పాపం చానన్వాగతస్తేవ భవత్యసంగో హ్యయం పురుషః’’ 'ఆపురుషుడు దానియందలి అతిపుణ్యమును, పాపమును దానివెంటనే పోవుచు సంగములేనిదై చూచుచుండును' ఈవిధముగా సుఖదుఃఖాదులను అనుభవించునది బుద్ధియే దానినుండి కర్తయు అదియే. కాని ఆత్మకు భోక్తయగుట, కర్తయగుట అనునది సిద్ధింపదు. అది కేవలము ఉదాసీనముగా నుండి తెలియునది మాత్రమే యగును. 

				ఈ న్యాయమునే ఇంద్రియములందలి సంచారవిషయమునందును నిరూపించుచున్నారు. జాగ్రదాది అవస్థల మార్గమున నెట్లో ఇంద్రియముల మార్గముచేతను బుద్ధియే సుఖాదులను అనుభవించునది. దీనికొక దృష్టాంతమును చెప్పుచున్నారు - "ఇంధనమునందున్న అగ్నిని వాయువువలె”అని, 

				కట్టెలోనున్న అగ్నియే కట్టెను కాల్చును కాని వాయువు కాదుకదా! వాయువు అగ్నిని మండునట్లు చేయును. ఇట్లే ఇంద్రియములయందున్న బుద్ధియే ఇంద్రియములవలన పుట్టిన సుఖాదికము ననుభవించును. చేతన బుద్ధిని ప్రవర్తింపజేయునదియే కాని తానై అనుభవింపదు.

			 4.	ఇట్లు బుద్దికంటె వేరుగా సాధింపబడిన ఆత్మతత్త్యము కన్ను మొదలగువానికి అగోచరము - అనిచెప్పుచున్నారు. ఆత్మనః - ఆత్మయొక్క; రూపమ్ - స్వరూపమును; చక్షుషా - కంటితో; నపశ్యతి చూడడు (మానవుడు); స్పర్శనమ్ - స్పృశించునదియగు చర్మేంద్రియము; 

				నపశ్యతి - చూడదు - తాకదు అని అర్థము; ఏలయన ఆత్మకు రూపస్పర్శాదులు లేవు. ఇందు కారణమును చెప్పుచున్నారు. అది ఇంద్రియములకు ఇంద్రియము. ‘‘ప్రాణస్యప్రాణముత చక్షుషశ్చక్షుః శ్రోత్రస్యశ్రోత్రం మనసో యే మనో విదుః’’ - 'అది ప్రాణమునకు ప్రాణము, కంటికి కన్ను, చెవికి చెవి, మనస్సునకు మనస్సు అని విద్వాంసు లెరుగుదురు' - అనుశ్రుతి ఆత్మ ఇంద్రియములను ప్రకాశింపజేయునదియే కాని ఇంద్రియములచేత ప్రకాశింపబడునది కాదని చెప్పుచున్నది. శ్రోత్రలిఙ్గం  న - శ్రోత్రముచేత తెలియబడునది కాదు ఆత్మశబ్దములేనిది కావున చెవికి తెలియ వచ్చునది కాదని భావము. తక్కిన ప్రమాణములను కూడ ఇది సూచించును. అయినచో “తం త్వౌపనిషదం పురుషం పృచ్ఛామి’’ ‘‘దృశ్యతే త్వగ్ర్యయా బుద్ధ్యా’’ - ఆఔషనిషద పురుషునిగూర్చి అడుగుచున్నాను. ‘అతి సూక్ష్మమైన బుద్ధితో చూడబడుచున్నది’ మొదలగు శ్రుతులు ‘ఆత్మ ఉపనిషత్తులకు గమ్యము’, బుద్ధికి తెలియవచ్చునది’ అని చెప్పుట యెట్లు అని శంకించి సమాధానము చెప్పుచున్నారు. 

				“ఆత్మా వా అరే ద్రష్టవ్యః శ్రోతవ్యో మన్తవ్యో నిదిధ్యాసితవ్యః’’ - అని ఆత్మను దర్శించుటకే శ్రవణము మొదలగునవి విధింపబడుచున్నవి. (ఆత్మయే చూడబడవలసినది, వినబడవలసినది, భావింపబడవలసినది, నిదిధ్యాసనము చేయవలసినది) అందును తత్, త్వమ్ పదార్థముల అర్థము నెరిగి 'తత్త్వమసి' అను వాక్యమువలన తానే బ్రహ్మము అను స్థితిని పొందినవానికి వేదములు కూడ అవేదములే యగును అని వేదాంత వాక్యములకును అవసరము లేదనియు వినవచ్చుచున్నది. ఇతరున కన్ననో వాక్యార్థ ధ్యానముచేత అది తెలియరాగా మనస్సు కూడ లయమగుటయు వివవచ్చుచున్నది. “తావన్మనో నిరోద్ధవ్యం హృది యావత్ క్షయం గతమ్’’. హృదయమున అజ్ఞానము మొత్తము క్షయము పొందువరకే మనస్సును నిరోధింపవలసియున్నది.' 

				అందువలన దీనిని చెప్పిరి - ఏసాధనరూపమైన శబ్దముచేతనో మనస్సుచేతనో ఆత్మను సర్వమును దర్శించునో అది నశించును - అని. ఇట్లు శ్రవణముచేతను వేదాంతవాక్యార్థ విచారముచేతను ఆత్మదర్శనమును, అట్లే అటువంటిదే అయిన పూర్తిగా అస్తమించిన క్రియాకారకాది ద్వైతమును చేయబడినది. శ్రుతియు “యత్ర త్వస్య సర్వ మాత్మైవాభూతత్కేన కం పశ్యేత్" - 'ఎందు ఇతనికి సర్వము ఆత్మయే అయినదో అపుడు దేనితో దేనిని చూచును' అని చెప్పుచున్నది. ఇట్టి వాక్యములు మరియును కలవు. 

			5. 	స్వంస్వమ్ ఆత్మానం న పశ్యన్తి - తన తన స్వరూపమును చూడవు. ఇంద్రియము ఇంద్రియ స్వరూపమును చూడజాలదు - అన్నచో పరమాత్మను చూడదని చెప్పనేల? అనిభావము; 

				సర్వజ్ఞః - సర్వుడు, జ్ఞుడు - అని అద్వయ జ్ఞానస్వరూపమాత్రము నీపదము చెప్పును; సర్వదర్శీ - ఆత్మపదార్థము దృశ్యము, ద్రష్టలను ఉభయస్వరూపములు కలది అని ఈపదమున కర్థము; సర్వజ్ఞః - దృశ్యము, ద్రష్టఅనువానికి నిత్యసంబంధము కలదు -  అని రెండవమారు ప్రయోగింపబడిన ఈపదమున కర్ణము - కనుక పునరుక్తిలేదు. 

			6. 	ఇట్లు ఆత్మవిషయమున సాధక ప్రమాణమును ప్రదర్శించి బాధకము లేకుండుటను కూడ ఈ శ్లోకముతో చెప్పుచున్నారు. 

			7. 	జ్ఞానాత్మవాన్ - జ్ఞానముతో మాత్రమే స్వరూపము కలవాడు - జ్ఞాన స్వరూపుడని యర్థము.

			8. 	ఆత్మ తెలియవచ్చుచుకూడ తెలియరాదు - అని దృష్టాంత పూర్వకముగా చెప్పుచున్నారు. సోమే - అద్దమువంటి చంద్రునియందు; లక్ష్మ యథా - మచ్చ యెట్లో; తథా - అట్లు; జగత్ - జగత్తును; పశ్యన్, అపి, న విన్దతి - జనుడు చూచుచుకూడ తెలియకున్నాడు. ఈజగత్తే చంద్రుని యందు కానవచ్చుచున్నదని తెలియకున్నాడని భావము. మరియు నిట్లు చెప్పుదురు - ఆత్మ మొత్తముగా అవిషయము - తెలియరానిది - కాదు. నేను అను జ్ఞానమునకు విషయమైనది, పరోక్షము కానిది కనుక. ఈవిధముగా తెలియరాని కారణమున ఉత్పన్నమగు జ్ఞానము లేదు. ఆత్మయే బ్రహ్మమైనచో అది తెలియునదే కదా! అన్నచోకాదు. ఆజ్ఞానమున్నను శోకాదులనివృత్తి రూపమగు ఫలము కలుగుట లేదు కదా! కనుక శాస్త్రముతో పనియేమి? అనిశంకించి “ న చ తన్న పరాయణమ్’’ - అని చెప్పుచున్నారు. ఆత్మను గూర్చి తెలిసికొనుట పరాయణము కాదని కాదు - అదియే పరాయణము - పరమగతి - అనిభావము. 

				శ్రుతియునిట్లు చెప్పుచున్నది - 

			‘‘ యదా చర్మవదా కాశం వేష్టయిష్యన్తి మానవాః,

			 తదా దేవ మవిజ్ఞాయ దుఃఖస్యాన్తో భవిష్యతి’’. 

				‘ఆకాశమును చర్మముతో మానవులు కప్పినప్పుడు దేవుని తత్త్వ మెరుగకుండ దుఃఖము అంతము సంభవించును’. ఆకాశమును చర్మముతో కప్పుటయు, తత్త్వమెరుగక దుఃఖవినాశము జరుగటయు రెండును అసంభవములే అని తాత్పర్యము. కావున ఏదో కొంత తెలిసినను మరియొకటిగా భావించినందువలన సరియైన జ్ఞానము కొరకు శాస్త్రము తప్పనిసరిగా అవసరమే. 

				భర్జువను నొకడు రాజుకు ప్రియుడు. ఒకనాడు అతడు దూరదేశమున నుండగా తక్కినమంత్రులు భర్జువు మరణించెను, బ్రహ్మరాక్షసుడయ్యెనని చెప్పిరి. భర్జువు తిరిగి తన దగ్గరకు వచ్చినను రాజు బుద్ధి దోషము వలన అతనిని భర్జువుగా చూడకుండెనట - ఆత్మవిషయమున కూడ ఈ న్యాయము వర్తించును. కనుక యథార్థజ్ఞానమునకై శాస్త్రమును ఆశ్రయింపవలయునని తాత్పర్యము. 

			9. 	మరియు కానరానివస్తువును కూడ అనుమానప్రమాణముచే తెలియుదురని చెప్పుచున్నారు. స్థూలదృష్టితో రూపముకలదియైనను ఒక వృక్షమును, ఉదయాస్తమనే - పుట్టుసమయమునను, నశించిన సమయమునందును, అరూపత్వాత్ - రూపములేని కారణమున; బుధాః విజ్ఞులు; ధియా - బుద్ధి విశేషముచేత; బుధాః - విజ్ఞులు; ధియా - బుద్ధివిశేషము చేత; మట్టి మాత్రమే అయినదిగా; సమనుపశ్యన్తి - ఊహద్వారమున తెలిసికొందురు. “ఆదావన్తే చ యన్నాస్తి వర్తమానేఽపి తత్తథా” - మొదటను, తుదిని లేనిది వర్తమానమునందును లేనిదే యగును’ - అని యందురుగదా! 

				తద్గతాః - దానిని దర్శించువారు; సవితు ర్గతిమ్ సూర్యుని గతిని; దూరముగానుండుట యను దోషము చేత ప్రత్యక్షముగా కానవచ్చునదైనను; మరియొక దేశమును చేరుకొనుట అనెడు లింగముచేత బుద్ధితో తెలిసికొనుచున్నారు. 

				తూర్పున ఉదయించినట్లు పడమటిదిక్కున అస్తమించినట్లు కనబడుటచేత సూర్యుని గమనమును ఊహద్వారా తెలిసికొనుచున్నారని భావము. అట్లే ఆత్మ ప్రత్యక్షము కాకపోయినను ఊహబలమున తెలియవచ్చునదే యగునని భావము. 

			10. 	యథా - ఎట్లు; ఇది; దూరస్థమ్ - సూర్యుని గతివలె గొప్ప ప్రయత్నముతో తెలియదగినదగు ఆత్మను; బుద్ధిప్రదీపేన - వెనుక చెప్పినవిధముగా బుద్ధి అనెడు పెద్దదీపముతో; సమనుపశ్యన్తి - చూతురు; ప్రత్యాసన్నమ్ - మిక్కిలి దగ్గరగానున్న ప్రపంచమును; నినీషన్తి - తెచ్చుకొనగోరెదరు. దేనిని గూర్చి - అనగా; జ్ఞానాభిసంహితమ్ - జ్ఞానశబ్దముచేత చెప్పబడు బ్రహ్మమును గూర్చి ‘‘సత్యం జ్ఞాన మవన్తం బ్రహ్మ’’ ‘‘విజ్ఞాన మానన్దం బ్రహ్మ’’ - ఇత్యాది శ్రుతులు బ్రహ్మమును జ్ఞానశబ్దముతో వ్యవహరించుచున్నవి కదా! కనుక జ్ఞానమను వ్యవహారము కలది బ్రహ్మమే, నినీషన్తి అనగా ఆ ప్రపంచమును బ్రహ్మమునందు ప్రవిలాపనము చేయగోరుదురని భావము. 

			11. 	ఇట్లు జ్ఞేయరూపమైన ఆత్మ ఉపాయముచేత మాత్రమే తెలియవచ్చునని దృష్టాంతపూర్వకముగా చెప్పుచున్నారు. 

			12. 	ఉపాదానము ఉపాదేయము అనునవి తత్త్వతః భేదము లేనివి కావున మృగము వంటి జ్ఞానముతో అదే జాతికి చెందినదానితో; జ్ఞేయమ్ - ఆత్మపదార్థము; గృహ్యతే - వశము చేసికొనబడునని భావము. భూమి చేత చెట్టును గ్రహించినట్లు. 

			13. 	మూర్తిషు - స్థూలదేహములయందు; మూర్తిస్థమ్ - లింగదేహమునందు - కారణదేహమునందున్న; జ్ఞేయమ్ - తెలియవలసినదగు ఆత్మమును; జ్ఞానేన - ధీవృత్తితో; పశ్యతి - చూచును; 

			14. 	అయ్యా! ఆత్మ బుద్ధివృత్తికి విషయమైనచో జడము అయిపోదా! అను ఆ శంకకు సమాధానము చెప్పుచున్నారు. - పరా బుద్ధిః - చరమ అయిన ధీవృత్తి (బుద్ధి, వ్యాపారము) పరమ్ - శుద్ధమైన; బోధ్యమ్ - తెలియదగినదానిని; న పశ్యతి - ఒక కుండను వలె - చూడదు; ఆత్మ ఒక పదార్థము వలె - చూడదు; ఆత్మ ఒక పదార్థము వలె కన్పట్టదని తాత్పర్యము. బ్రహ్మమునందు బుద్ధివృత్తి వ్యాపించుటయే కలదు. కాని ఫలవ్యాప్తి కాదని భావము. దీనిని ఇట్లు చెప్పియున్నారు.

			 “ఫల వ్యాప్తత్వ మేవేహ శాస్త్రకృద్భి ర్నిరాకృతమ్, 

			బ్రహ్మణ్యజ్ఞాన నాశాయ వృత్తివ్యాప్తి రపేక్ష్యతే” 

				‘ఇందు శాస్త్రకారులు, ఫలము యొక్క వ్యాప్తిని మాత్రమే నిరాకరింతురు. బ్రహ్మము విషయమున అజ్ఞానము నశించుట కొరకు వృత్తి వ్యాప్తి కావలసియున్నది.’ 

				బ్రహ్మము ఒక ఫలమువలె లభించునది కాదు. బుద్ధివృత్తి అందు ప్రవేశించుటయే జరుగునని భావన. 

			15. 	వృత్తిరూపయయిన ఉపాధి లయము పొందినను బ్రహ్మమే ఉండును. ఉండునది శూన్యము కాదని దృష్టాంతముతో నిరూపించుచున్నారు. 

				అమావాస్యామ్ - సూర్యునితో కూడియుండుటను పొంది; అలిఙ్గాత్వాత్ - తెలియజేసెడు ఉపాధిలేకుండుట వలన - చంద్రుడు కన్పట్టకుండును; అంతేకాని నశింపడు కదా! అట్లే ప్రత్యగాత్మకును నాశము లేదని భావము. 

			16. 	కోశమనగా స్థూలశరీరము; మూర్తివిముక్తః - మూర్తియనగా నిచట వృత్తి - వ్యాపనము - అది లేనిదై అని తాత్పర్యము. 

			17. 	ఇట్లు గాఢనిద్ర, సమాధి యనువానియందును ఆత్మకలదని నిరూపించి మరల కనబడుట అను స్థితిచేత అది అన్నిదశలలో ఉన్నట్లు తెలియవచ్చునని చెప్పుచున్నారు. ఆకాశాన్తరమ్ - అవకాశ భేదమును; 

			18. 	చాన్ద్రమసీ - చంద్రమండల సంబంధమైన; వృత్తిః - ధర్మము, ఇట్లు శరీరమునకే జన్మాదికము కాని ఆత్మకు కాదని అర్థము. 

			19. 	ఉత్పత్తి మొదలగు వాని కాలభేదముచేతను, మార్పులయందలి భేదము చేతను శరీరములో భేదము కానవచ్చినను ఆతడే ఈ దేవదత్తుడు అన్నట్లు శరీరమునంది ఆత్మ యొక్క ఏకత్వము తెలియవచ్చుచున్నది. అమావాస్యయందు కానరాకుండుట, తక్కిన తిథులయందు కానవచ్చుట అనునవి యున్నను చంద్రుడు నశింపనివాడై ఏకరూపమున నున్నట్లు తెలియుచునేయున్నది. బాల్యము మొదలగు అవస్థలయందువలె మరియొకదేహమును పొందినప్పుడును ఆత్మ ఒక్కటియే. 

			20. 	దేహము దేహి అనువాని సంబంధము తోచుచున్నను సర్వకాలములందును అది లేదని చెప్పుచున్నారు. చిద్రూపమైన ఆత్మను, అచిద్రూపమైన దేహము, ప్రకాశమును అంధకారము వలె, తాకుటకు గాని వదలుటకు గాని శక్తికలది కాదు - అని భావము. 

			21. 	ఇట్లయినను దేహము లేనిదే దేహికి, దేహి లేనిదే దేహమునకు ప్రకాశము లేదని దృష్టాంతముతో నిరూపించుచున్నారు; తమః - రాహుగ్రహము; చన్ద్రార్క సంయుక్తమ్ - చంద్రునితో సూర్యునితో కలసియున్నదై; ఉపలభ్యతే - అదృశ్యమైయున్నను ఉన్నట్లు తెలియవచ్చుచున్నది; అట్లే: శరీరసంయుక్తః 
- దేహముతో కూడియున్నవాడై; శరీరీ - శరీరమును తాల్చిన ఆత్మ; ఉప లభ్యతే - ఉన్నదని తెలియవచ్చుచున్నాడు. దేహములేనియపుడును, సుషుప్తియందును స్పష్టముగా ప్రకాశింపదు. 

			22. 	సూర్యుని వదలిన రాహువునకు ప్రకాశము లేదు. అట్లే చైతన్యము లేక జడమైన దేహమునకు ప్రకాశము లేదు. శరీరి ప్రకాశింపడనగా ఉన్నట్లు తెలియరాడు కాని ఉండునని తాత్పర్యము. తద్వచ్ఛరీర నిర్ముక్తః - రాహువువలె ప్రకాశింపని శరీరము తనదిగా ఎవనికి కలదో అతడు తద్వచ్ఛరీరుడు - దానితో విడువబడినవాడు - 'స్వర్గి నశించెను' అనుచోట అతని స్వర్గము నశించె ననియే యర్థము - ఆవిధముగా ఇచట శరీరమాత్రము లభింపక పోవుటయే చెప్పదలచిన విషయము. 

			23. 	అట్లయినచో మరణమున శరీరము ఉండదు. కనుక ఆత్మయు లేదందుమా! అని ఆశంకించి సమాధానము చెప్పుచున్నారు. అప్పుడును మరియొక శరీరము సంబంధముండునని దృష్టాంతపూర్వకముగా చెప్పుచున్నారు.

				అమావాస్యాం గతః - సూర్యునితో కలసి ఉండుటను పొందిన; చన్ద్రః - చంద్రుడు; నక్షత్రైః - నక్షత్రములతో, యుజ్యతే - కూడియున్నాడు; అమావాస్యనాడు కనబడకున్నను ఇతర సమయములలో చంద్రుడు కన్పట్టుచున్నాడు. ఇట్లే ఒక శరీరముతో కూడియే యున్నాడు. కనుక శరీరము లేనిచో ఆత్మ లేదనుట పొసగదు. 

			మనుబృహస్పతి సంవాదము 

			చతురధిక ద్విశతతమోఽధ్యాయః

		

		
			
			

		

		
			1. 	దేహసంబంధము పరిహరింపరానిదని తెలిసికొని ముక్తిపొందగోరువానికి కళవళపాటు కలుగకుండుగాక అని ఆఉద్వేగము పోగొట్టు సాధనమగుయోగమును చెప్పుగోరుచు దృష్టాంత పూర్వకముగా దేహవియోగ ప్రకారము వివరించు చున్నారు. 

				యథా - ఏవిధముగా; వ్యక్తమ్ - పైకి స్పష్టముగా కానవచ్చెడు స్థూలశరీరము; శేతే - నిద్రించుచు; స్వప్నే - కలయందు; చేతనమ్ - కారణదేహము; ప్రేత్య - స్థూలదేహమునుండి విడివడి; చరతి - తిరుగుచుండునో - తద్వత్ - అట్టిస్థితిని; భవః - సంసారమందురు; తథా  - అట్లే; ఇన్ద్రియసంయుక్తమ్ - ఇంద్రియములతో కూడిన - లింగశరీరము కూడ నిద్రించును; సుషుప్తియందు కేవలము జ్ఞానము; ప్రేత్య - లింగశరీరమునుండి వెలువడి; చరతి - తిరుగుచుండును - ఆస్థితిని; అభవః - మోక్షము - అందురు. 

			2.	జ్ఞేయమ్ - తెలియదగినదగు ఆత్మను; జ్ఞానేన - బుద్ధితో; పశ్యతి - చూచును. ఆత్మజ్ఞానముచేత ముక్తి పొందును. అదియు ఇంద్రియములను జయించుట వలన సిద్ధించునని భావము.

			3. 	జ్ఞానే - బుద్ధియందు; న పశ్యతి - చూడడు; ఇంద్రియములు చెల్లాచెదరయినపుడు బుద్ధితో ఆతడు ఆత్మపదార్థమును పట్టుకొనజాలడని భావము.

			4. 	అబుద్ధిః - అవిద్య - అనిత్యము, ఆశుచి, దుఃఖము, ఆత్మకానిది యగు దేహము మొదలగు వానియందు, నిత్యము శుచి, సుఖము, ఆత్మ అను విపరీతబుద్ధి యగుట; అజ్ఞానకృతా - అజ్ఞానముచేత చేయబడినది; దానిచేత; మనః - మనస్సు; ఆకృష్యతే - ఆకర్షింపబడును - రాగాదులు పైకొన్నది; యగును; అట్లగుటయే మనస్సు దుష్టమగుట - దానివలన; పఞ్చ, మానసాః - మనస్సు ప్రధానముగా గల అయిదు; చెవి, కన్ను, ముక్కు, నాలుక, చర్మము అనునవి; సంప్రదుష్యన్తి - చెడిపోవును. 

			5. 	అజ్ఞానతృప్తః - అజ్ఞానమనగా మోహము, దానితో నిండినది, అవగాఢః - అత్యంతము మునిగిన; భూతాత్మా - జీవుడు; అదృష్టవత్ - ధర్మము, అధర్మము అనువానితో కూడిన విధముగా; విషయేభ్యః - విషయములగు శబ్దాదులవలన; న తృప్యతే - తృప్తినందుడు; నివర్తతే - మరలివచ్చును. అనుభవము కొరకు మరల మరల పుట్టుచుండునని భావము. 

			6. 	అన్తగతమ్ - నాశనమును పొందినది ; 

			7. 	అన్యథా - సుఖదుఃఖములకు సాధనము కాని దానిని 

			8. 	ప్రఖ్యే - స్వచ్ఛమైన; ఆత్మని - బుద్ధియందు 

			9. 	ప్రసృతైః - జాలువారెడు - ఇంద్రియవిషయములవైపు జారిపోయెడు; ఇన్ద్రియరూపేభ్యః - ఇంద్రియములచేత నిరూపింపబడినవగు శబ్దము మొదలగు వానినుండి; ఆత్మానమ్ - ఇంద్రియమను పేరు గలదానిని; ఆత్మనా - మనస్సు తోడనే; నిగృహ్ణీయాత్ - పట్టి నిలుపవలయును 

			10. 	లవణోదకన్యాయముచేత కారణమునందు కార్యమును లయించుట అను నియమము ననుసరించి ఇంద్రియములు, మనస్సు, బుద్ధి, జ్ఞానము, మహత్తు అనువానిని వెనుకటి వెనుకటి వానిని తరువాతి తరువాతి వానిలో ప్రవిలీనము చేయుటకొరకు వాని కార్య కారణభావమును వివరించుచున్నారు. 

				పూర్వము - ఇచట కారణము అని అర్థము; జ్ఞాన మనగా జీవాత్మ; మహత్తనగా పరమాత్మ. ఇదేవిధముగా శ్రుతియందును ఇంద్రియాదుల ప్రవిలాపనము - నామరూపములు లేకుండ కలిపి వేయుట - కానవచ్చుచున్నది. 

			యచ్ఛే ద్వాఙ్మనసీ ప్రాజ్ఞ స్తద్యచ్ఛే జ్జ్ఞాన ఆత్మని, 

			జ్ఞాన మాత్మని మహతి నియచ్ఛే చ్ఛాప్త ఆత్మని” 

				ఈశ్రుతికి అర్థము - ప్రాజ్ఞః - ప్రజ్ఞకలవాడు; వాక్ - వాక్కును వాక్కుమొదలగు వానిచేత గ్రహింపదగు ఇంద్రియములను; మనసి, - మనస్సునందు; మనసీ - అని దీర్ఘము ఆర్షము; వాక్కుమొదలగు వ్యాపారములను వదలివైచి మనోమాత్రముగా నిలువవలయునని భావము. 

				తత్ - ఆమనస్సును, విషయ వికల్పములకు అభిముఖమైనదానిని; జ్ఞానే - జ్ఞానశబ్దము బోధించెడు బుద్ధియందు; యచ్ఛేత్ - కట్టిపడవేయవలయును; జ్ఞావమ్ - ఆబుద్ధిరూపమైనజ్ఞానమును; మహతిఆత్మని - భోక్త అయిన తత్వమునందు; నియచ్ఛేత్ - లీనము చేయవలయును; ‘ఉన్నాను' అన్నంతమాత్రముగా ఉండవలయునని భావము? దానినికూడ; శాక్తే ఆత్మని -  పరమాత్మయందు; చిట్టచివరి దిక్కుఅయినది, తొలగినసమస్త విశేషములు కలదియగు పరమాత్మయందు; నియచ్ఛేత్ - నిలువరింపవలయును. 

			11. 	ప్రవిలాపనక్రమమును స్పష్టముగా చెప్పుటకై ఉత్పత్తి క్రమమును చెప్పుచున్నారు. 

				అవ్యక్తాత్ - శుద్ధము, చిన్మాత్రము అయిన ఆత్మ నుండి; యుక్తమ్ - వ్యాపించియున్న - అనిభావము; మనస్సునుండి శ్రోత్రాదులు, వానినుండి శబ్దాదులు వెలువడినవని తాత్పర్యము. ఆవిధముగా సుషుప్తియందు చెవి సర్వశబ్దములతోపాటు లయమగును. మనస్సు సర్వధ్యానములతోపాటు లయమగును - అని యిట్లు ఆత్మయందు విషయములతో కూడిన ఇంద్రియములు, మనస్సు మొదలగు వానిలయము అగును. జాగ్రధవస్థయందు ‘‘ఏదస్మాదాత్మనః సర్వేప్రాణా యథాయతనం విప్రతిష్ఠన్తే. ప్రాణేభ్యోదేవా దేవేభ్యోలోకాః’’ - ఈ ఆత్మవలన సర్వప్రాణములు వాని వాని స్థానములతోపాటు ఏర్పడును. (ఇచట ప్రాణములనగా ఇంద్రియములు) ప్రాణములవలన ఆదిత్యాదులగు దేవతలు, వానివలన లోకములు ఏర్పడునని వినవచ్చుచున్నది. ఇట్లు శబ్దార్థమును చెప్పితిమి. కాని ఈ క్రమము చెప్పుటలో ప్రయోజనమేమి? అన్నచో అసమాధియందు సమాధిభ్రమను తొలగించుటకు - అని చెప్పెదము. 

				అదియిట్టిది. వెనుకటి వెనుకటి కక్షనుండి తరువాతి తరువాతి కక్షలోనికి ప్రవేశింపగోరు యోగికి నిరోధింపబడుచున్న చిత్తము దైనందిన (దినదినమునకు సంబంధించిన) లయము యొక్క అభ్యాసమువలన లీనమగును. లేదా భయపడినపక్షివలె ఒకప్పుడు పూర్వావస్థను అప్పటికప్పుడు చేరుకొనును. ఇట్లే లయము, విక్షేపము అను నీరెండును హేయములే అని వినవచ్చుచున్నవి. 

			“లయవిక్షేప రహితం మనః కృత్వా సునిశ్చలమ్ 

			యదా యాత్యున్మ నీభావం తదా తత్పరమంపదమ్” 

			'	‘మనస్సును, లయములేనిది, విక్షేపము (చెదరుపాటు) లేనిది, మిక్కిలి నిశ్చలమైనదిగా చేసి సాధకుడు ఉన్మనీ భావమును పొందుటయే పరమపదము’ 

				అందు స్థూలప్రపంచమునుండి సూక్ష్మమునకు పోవుచు మధ్యలీనమగుట సుషుప్తియే. సూక్ష్మము నుండి కారణమున కరుగుచు లీనమగుట విదేహస్థితి. కారణమునుండి శుద్ధతత్త్వమును చేరుకొనుచు లీనమగుట ప్రకృతిలయము. శుద్ధమును పొందినవాడు జీవన్ముక్తుడు. అందు మొదటివాడు సంసారియే. నడిమివారిద్దరు క్రమముక్తిని పొందినవారు. చివరివాడు సద్యోముక్తిని పొందినవాడు. 

			12.	పైఆర్థమునే వివరించుచున్నారు. 

				త్యజతి - వదలివేయవలయునని భావము; వ్యక్తయః - వ్యక్తులను - శబ్దము మొదలగువానికి ఆశ్రయభూతములయిన ఆకాశము మొదలగువానిని, కారణ శరీరములను; ముక్త్వా - వదలి; విముఞ్చేత్ - హృదయాకాశమున తోచెడు వానిని వదలవలయును; ప్రాకృతాన్ - ప్రకృతి వలన పైకిపొడమివచ్చెడు; గ్రామాన్ - గ్రామములవంటివి, అంతఃకరణమనెడు బాటసారికి నడుమ తటస్థపడు మజిలీలవంటివి అయిన స్థూలసూక్ష్మ కారణదేహములను వదలివైచి; అమృతమ్, అశ్నుశే - అమృతమును అనుభవించును. మోక్షానందమందునని భావము. 

			13. 	ప్రాకృతాన్ గ్రామాన్ అన్నచోట సాంఖ్యులు చెప్పెడు ప్రకృతికి ఇచట ప్రసంగములేదని, ఇంద్రియాదుల ఉదయాస్తమయములు ఆత్మవే అనియు దృష్టాంతపూర్వకముగా రెండు శ్లోకములతో వివరించుచున్నారు. 

			14. 	ఇన్ద్రియగుణాన్ - ఇంద్రియములకు భోగ్యములైన రూపము మొదలగువానిని; ఆవృత్య - మరలించుకొని అస్తమించునని భావము.

			15. 	ఇతనికి మరల మరల దేహము వచ్చుట యెట్లో తెలుపుచున్నారు. 

				ప్రణీతమ్ - కర్మముతో తెచ్చిపెట్టబడిన; మార్గమ్ - మార్గమును - విషయమును; కర్మణా, ఏవ - కర్మముతోడనే; నీయమానః - పొందింపబడిన వాడగుచు; కర్మఫలమ్ - కర్మముల ఫలమగు, సుఖము మొదలగుదానిని; ప్రాప్నోతి - పొందుచున్నాడు; ఎందువలననగా; ప్రవృత్తమ్ - ప్రవృత్తికి - సంసారమున ప్రవర్తించుటకు - సంబంధించిన; ధర్మమ్ - ధర్మమును; ఆప్తవాన్ - పొందెను కదా! 

			16.	దీనిని పరిహరించుటకై నివృత్తిధర్మమును ఉపదేశించుచున్నారు. 

				నిరాహారస్య - ఆహరణమే - తెచ్చిపెట్టుకొనుటయే ఆహారము - అనగా విషయభోగము - దానిని వదలివైచినవానికి; విషయాః - శబ్దముమొదలగు అభిలాషలు; వినివర్తన్తే - మరలిపోవును - అట్టివానియందు ప్రవేశింపవు; కాని; రసవర్జమ్ - కాని వాసనాత్మకమైన ప్రీతిభావము మాత్రము ఉండును; పరం దృష్ట్వా పరమాత్మను దర్శించిన, అస్య - పొందిన సర్వకామములు కలిగిన పురుషునకు; రసః - అపి, రసము - ఆవాసనాత్మకమైన భావముకూడ; నివర్తతే - వెనుదిరిగిపోవును. భోగముల ఇచ్ఛను వదలి ఆత్మను దర్శించువానికి విషయబంధము తెగిపోవునని భావము 

			17. 	కర్మగుణైఃహీనా - కర్మములు గుణములుగానయిన విషయముల తగులములను వదలివైచిన; బుద్ధిః - బుద్ధి; మనసి - మనస్సు ప్రధానముగా నయిన త్వం పదార్థము - నీవు అనెడు భావమునందు (తత్త్వమసి అను మహావాక్యములోని 'త్వమ్' అనుపదమునకు అర్థమునందు; తదా - అప్పుడు మనస్సుకూడ; బ్రహ్మ, సంపద్యతే - బ్రహ్మముగా నగును; ఎందువలన ననగా అందే కదా బుద్ధియు మనస్సును లయమగునది! 

			18. 	బ్రహ్మ పదార్థమును వివరించుచున్నారు - స్పర్శాదులు లేని దగుటవలన తాకుట మొదలగు క్రియలకు ఆశ్రయము కానిది. ఇంద్రియములు లేని దగుటచే శ్రవణాది క్రియలు లేనిది. 

				అశృణ్వానము, అవితర్కము అనుటచే అనుమాన ప్రమాణమునకు తెలియబడనిది. ఇట్టి పర బ్రహ్మమును; సత్త్వమ్ - బుద్ది; ప్రవిశతే - ప్రశేశించును. 

			19. 	అధ్యాయతాత్పర్యమును ముగించుచున్నారు. 

				ఆకృతయః - కుండమొదలగు స్వరూపములు; మనస్సంకల్పముచేత ఏర్పడినవి కనుక; మనస్సునందే మగ్నములగును - మునిగిపోవును. మరల కానరాకుండలయమై పోవును. అక్షపాదాచార్యుల సూత్రము కూడ ఇట్లే యున్నది - “దోషనిమిత్తం రూపాదయో విషయాః సంకల్పకృతాః” - “దోషమునకు కారణముగా రూపము మొదలగు విషయములు సంకల్పముచేత చేయబడినవి.' ఇట్లు మనస్సు బుద్ధి యందును, బుద్ధి జీవుని యందునుజీవుడు బ్రహ్మమునందును లయమగునని తాత్పర్యము. 

			20. ‘సిద్ధిర్న’ అనుచోటి నశబ్దము కాకాక్షి న్యాయము ననుసరించి రెండువైపుల అన్వయించును. కార్యముతో కారణమునకు అవ్యాప్తిఉన్న కారణమున ఇంద్రియాదులు తమతమ కారణములైన వాని నెరుగజాలవు. సూక్ష్మమైన చిదాత్మమాత్రము సర్వమును గాంచును. దానితో కూడినపుడు మాత్రము అవి తమ తమ కార్యములను దర్శించును - అని అర్థము.

			1. 	దుఃఖోపఘాతే - దుఃఖరూపమైన ప్రతిబంధము - ఆటంకము; అనగా యోగమున విఘ్నము కలిగినపుడని తాత్పర్యము; శారీరే - రోగము మొదలగునది; మానసే - శోకము మొదలగునది; యత్నం - యోగాభ్యాసము - ఏదుఃఖరూపమైన విఘ్నము కలుగునో దానిని గూర్చి చింతించుచుండరాదని భావము. 

			5. 	జానపదికమ్ - జానపదులకు - వివేకము లేని వారికి సంబంధించినది; లేక పదిమందికి సంబంధించినది. ఉపక్రమమ్ - ప్రతీకారమునకైన ఉపాయమును; 

			6.	మరణమ్ - చావు - అగునని భావము. 

			7. 	తే - వారు - బ్రహ్మమును సాధించినవారు; ఇంతవరకు దుఃఖనివృత్తికి ఉపాయమైన వైరాగ్యమును తెలిపి, ఇకపై సుఖప్రాప్తికి ఉపాయమైన బ్రహ్మాత్మజ్ఞానమును గూర్చి చెప్పుచున్నారు. 

			8. 	‘‘పాలనే చ తే సుఖం న’’ - అని సంబంధము - ధనమును పాలించుటయందును సుఖము లేదని తాత్పర్యము. దుఃఖేన చ అధిగమ్యతే - ఎంత దుఃఖ పడినను ఎన్నటికిని లభింపదని భావము.

			9. 	జ్ఞేయ; అభినిర్వృత్తమ్ - జ్ఞేయమనగా తెలియదగినది - అహంకారము మొదలుకొని కుండ మొదలగు దానివరకు ఉన్న వస్తుసముదాయము - అది యంతము అవిద్యారూపము. దానిచేత ఏర్పడునది. అందువలననే మనస్సు జ్ఞేయమే గుణముగా గలది. ప్రజ్ఞా కరణసంయుక్తమ్ - ఆమనస్సు, ప్రజ్ఞాకరణములనగా జ్ఞానేంద్రియములు, వానితో కూడినదైనపుడు; బుద్ధిః - విషయములే ఆకారముగా గల వృత్తి; భవతి - ఏర్పడును. 

			10. 	బుద్ధిని నిలిపిపట్టుట బ్రహ్మము అభివ్యక్తికి కారణమనుచున్నారు. 

				కర్మగుణములచేత - కర్మములవలన ఏర్పడిన సంస్కారములతో కూడిన బుద్ధి; మనసి - మననమే స్వరూపముగా గల ధీవృత్తియందు; ప్రవర్తించినచో అదే స్వరూపముగా పరిణమించినచో - అప్పుడు బ్రహ్మము చక్కగా తెలియవచ్చునని భావము. అట్టి వృత్తి పొడము కారణమును చెప్పుచున్నారు; 

				‘ధ్యానయోగసమాధినా’ - ధ్యానమనగా యమనియమాది అంగములతో కూడినది - దేనిని మనస్సున నిలుపు కొనదలచితిమో దాని ఆకారము చెదరకుండునట్టి స్థితి - అదియే యోగము. దానివలన ఏర్పడెడు సమాధితో బ్రహ్మజ్ఞానము కలుగునని ఫలితార్థము. 

			11. 	గుణవతీ - ఇంద్రియాదులతో కూడినది; గుణేషు - రూపము మొదలగు గుణములందు; అపరాత్ అజ్ఞానమువలన; 

			12. 	యదా - ఎప్పుడైతే - అజ్ఞానమునశించిన కాలమునందని భావము; ధ్యానమ్ - ధ్యానలక్ష్యమగు వస్తువు; మనసి - బుద్ధివృత్తియందు; ప్రాప్నోతి - తెలియవచ్చునో; పూర్వజమ్ - అన్నింటికంటె ముందు ఏర్పడినది - అజ్ఞానమునకును కారణమైనదని భావము; నికషే - ఒరగల్లునందు; నికషమ్, ఇవ - బంగారురేఖవలె; ప్రజ్ఞాయతే - నిస్సంశయముగా తెలియవచ్చును. 

			13. 	అదియు ఒక విషయ రూపమున నికషమువలె తెలియవచ్చినచో బ్రహ్మమునకు జడత్వము ఏర్పడదా? అని శంకించి సమాధానము చెప్పుచున్నారు. 

				మనః - మనస్సు - అఖండాకారమైన వృత్తి; పూర్వమ్ - అఖండమగు చైతన్యము అభివ్యక్తమగుటకు ముందే; ఆహృతమ్ - ఆఖండమగు బ్రహ్మము ప్రకాశముచేత రూపుమాసిపోయినది - నశించిపోయినది; ఏలయనగా అది ఇంద్రియార్థములగు శబ్దముమొదలగు వానినే చూపగలిగినట్టిది. మరియు దగ్గరగానున్న శబ్దము, రూపము మొదలగువానిని మాత్రమే అపేక్షించునట్టిది. ఆకారణముచేత; నిర్గుణస్య - గుణసంబంధ మేమాత్రమును లేని బ్రహ్మమునకు; అది, నిదర్శకము కాజాలదు. ఇట్లు బ్రహ్మమునకు జడభావము కలుగదు. 

			14. 	ద్వారాణి - ద్వారములవంటివగు ఇంద్రియములను; సంవార్య - మూసివైచి; మనసి - మనస్సునందు మనసి - సంకల్పమాత్రముగా ఉన్నవాడై; ఆసంకల్పమునుకూడ; బుద్ధౌ - బుద్ధియందు; కృత్వా ప్రవిలాపనమొనర్చి; ఏకాగ్రతామ్ - అస్మి - ఉన్నాను - అని ఆత్మమాత్రాకారభావమును - పొంది; తత్పరం - దానికంటె తరువాతి స్థితిని - బ్రహ్మభావమును; ప్రతిపద్యతే - పొందును. ఇంద్రియములను విషయములందు ప్రవర్తింపనీయక మనస్సును బుద్ధియందు ప్రవిలాపనము - పూర్తిగా లేనితనమును - చెందించి ఏకాగ్రస్థితిని సాధించిన వాడు బ్రహ్మైక్యభావమును పొందునని తాత్పర్యము. 

			15. 	గుణక్షయే - గుణములనగా, ఇచట, అయిదుగా విడివడని శబ్దతన్మాత్రాదులు; వాని క్షయము కలుగగా; మహాన్తి, భూతాని - వాని కార్యములగు - అయిదుగా నేర్పడిన భూమిమొదలగు మహాభూతములు; నివర్తన్తే - నశించిపోవును; అట్లే బుద్ధి మననాకార రూపమైన అహంకారమునందు నిలిచిపోవునప్పుడు ఇంద్రియములను తీసికొనియే లయమైపోవునని భావము. 

			16. 	వ్యవసాయగుణోపేతా - వ్యవసాయమనగా నిశ్చయము - అదియే గుణము - ధర్మము; దానితో కూడినది అట్టిబుద్ధి; అన్తరచారిణీ - అంతరమనగా అహంకారము నందు - తిరుగాడు నట్టిది అయినచో ఆ అహంకారరూపమైనదే అగును. కుండలము అను ఒక ఆకారమును పొందినను బంగారము బంగారమే యగును కదా! 

			17. 	మనస్సు అను పేరుగల అహంకారము మూడుగుణముల స్వరూపమైనట్టిది. అది విజాతీయమగు నిర్గుణమునందు లయమగుచు తనధర్మముతో దానిని కూడ చెడగొట్టును - గుణములు కలదిగా చేయునుగదా - అని శంకించి సమాధానము చెప్పుచున్నారు. 

				ధ్యానగుణమ్ - ధ్యానముచేత సర్వ ఉత్కృష్ట స్థితిని బొందుట అనుధర్మము గలది యగు; మనః - అహంకారము; గుణవద్భిః - రూపముమొదలగు గుణములుగల విషయములతో పాటు; యదా ఎప్పుడు; గుణోపేతం - గుణములగు సత్త్వము మొదలగు వానిని కూడినది - అనగా మూలప్రకృతిని పొందినది అగునో, తదా - అప్పుడు; సర్వాన్ గుణాన్ హిత్వా సర్వగుణాత్మకమగు అవ్యక్తమును కూడ తాల్చి; నిర్గుణం ప్రతిపద్యతే - గుణములు లేని పరబ్రహ్మస్వరూపమును పొందును. 

				సత్త్వము మొదలగునవి ప్రవిలాప్యములు కాని యెడల, వానియందు లీనమైన మనస్సు, సుప్తి, ప్రళయముల యందువలె మరల పైకి లేచివచ్చును. కారణము నాశనము కాలేదు కనుక. అదృష్టము అను పేరుగల మరియెక నిమిత్తము లేని కారణమున పైకి లేచివచ్చుట సంభవింపదు అనరాదు. దానివలన విన్నది నశించుటయ,  విన కుండినది కల్పన మగుటయ నను దోషము సంభ వించును. 'తత్త్వమసి' అది నీవే అయి ఉన్నావు అను వాక్యార్ధ జ్ఞానమువలన కృతకృత్యత వినవచ్చుచున్నది. 'దేవుని గూర్చి తెలిసికొని, సర్య పాశములను త్రెంచుకొనవచ్చును' అన్న అర్ధముగల వేద వాక్యమును భట్టి, అహంకారము ప్రధానమున వీనమైపొవుట వలన కృతకృత్యత్వము అను నిమిత్తము అప్రయోజకము–అని నీ సూత్రకారుని వలననే అదృష్టమునకు ప్రయోజకత్వము లేదని చెప్పబడినది. అందువలన సత్త్వము కూడ ప్రవిలాపనీయమే. గునాత్మకమైన దానికి నిర్గుణత కలుగదు.  ఏలయన పైన చెప్పిన దోశము వచ్చిపడును కనుక. అందువలన త్రాటి యందు తోచిన సర్పము మొదలగుదానివలె బాధకలుగుటయే దీని ప్రళయము. అట్టి  యీ విషయమునే ఇక్కడ చెప్పుచున్నారు. మనస్సు గుణములను ధారణ చేసి నిర్గుణత్వమును పొందును అని. హిత్యా అనునది ధాఞ్ ధాతువురుపము. ఓహాక్ త్యాగే అనుధాతువునుండి ఏర్పడిన రుపము కాదు. హిత్యా–'ఆలంబముగా చేసికొని' అను నర్ధమును చెప్పుకొనవలయును. వదలివైచి అను నర్ధమును తీసికొనరాదు. (అదృ ష్టితోనే తాత్పర్యములో పట్టుకొని అనునర్ధమును గ్రహించుట). గుణాన్ ఉపాదాయ — గుణములను పట్టుకొని ఏలయన కారణమును వదలివైచి కార్యమునకు మరియొకటి ప్రాప్తించుట సంభవింపదు కనుక. మనస్సులయమగుటకు ఆధారభూతమైన బ్రహ్మము నందు మానవ దోష ప్రసక్తి కలుగును–అని భావము.

			18. 	అహంకారము మొదలగునది ముడివస్తువుగా గల అవ్యక్తమను పేరుగల గుణత్రయము స్వరూపము వాక్కులకందనిది అనుచున్నారు. 

				అవ్యక్తము సత్తు కాదు - ‘నేహ నానాస్తి కించన’ ఇందు అనేకము అనునది ఏకొంచెమును లేదు - అనుశ్రుతికి కుదరనిది కనుక. అట్లని కుందేటి కొమ్మువలె అసత్తును కాదు. దాని కార్యము ఏర్పడుచున్నది కదా! పోనీ ఉండియు లేనిదనుకొందమా - సదసత్తా - అన్నచో అదియు కాదు. అది విరోధము కదా! - కనుక నిదర్శనము - దృష్టాంతము లేదనుచున్నారు. కనుకనే దానిని పొందుటయు సాధ్యము కాదని చెప్పుచున్నారు. పదన్యాసః - వాక్కుల వ్యవహారము. 

			19. 	అందువలన వేదాంత శ్రవణము మొదలగువాని వలన కలిగిన సాక్షాత్కారము చేతనే ఆత్మతత్త్వమును నిశ్చయింపవలయునని చెప్పుచున్నారు. 

				తపసా - గాఢమైన ఆలోచన చేత-ధ్యానరూపమైనదాని చేత; అనుమానేన - మననమను పేరుగలదాని చేత - యుక్తులను సమన్వయించుకొనుట చేత అనిభావము; గుణైః - శమము, దమము మొదలగు లక్షణములచేత; జాత్యా - జాతికి ఉచితమైన స్వధర్మాచరణముచేత; శ్రుతేన - వేదాంతవిద్యా శ్రవణముచేత; విశుద్ధేన, అంతరాత్మనా - ఏదోషములు లేని మనస్సుచేత; పరమం బ్రహ్మ - పరబ్రహ్మమును; నినీషేత్ - తెలియగోరవలయును. 

			20. 	పైని చెప్పిన విధముగా తత్త్వమును దర్శించువానికి లోపలను, వెలుపలను ఒకే తీరుగా నుండును. 

				భేదము కన్పట్టుట యుండదనుచున్నారు. 

				గుణహీనః - సత్వరజస్తమములను మొదలంట వదలివైచిన జ్ఞాని; తం మార్గమ్ - ఆ ప్రపంచము లేని దారిని; బహిః - వెలుపలకూడ; సమనువర్తతే - సమన్వయించుకొని ప్రవర్తించును. లోపలను, బయటను బ్రహ్మమునే పరికించునని భావము. ఏలయనగా - జ్ఞేయము - తెలియదగినదగు ఆబ్రహ్మము నందు గుణములు లేవు. సహజముగా అది అట్లు మాత్రమే తెలియ దగినది. అందువలన నిస్తర్కము - ఇతరప్రపంచ విషయములకు వలె, తర్కింపనలవి కానిది. 

			21. 	నైర్గుణ్యాత్ - విషయములవైపు ప్రసరించినది కావున; బుద్ధి; బ్రహ్మ - బ్రహ్మమును; ఆప్నోతి - పొందును. సగుణత్వాత్ - గుణములు కలదియైన కారణమున; నివర్తతే - బ్రహ్మమునుండి మరలిపోవును. బ్రహ్మమును చేరజాలనిదగునని భావము; గుణప్రచారిణీ - గుణములయందు - విషయములయందు - తిరుగాడునది; ఇంధనమునందు అగ్నివలె - ఇంధనము తడిగానుండుట సగుణతకు, ఆ తడి లేకపోవుట నిర్గుణత్వమునకును గుర్తుగా భావింపదగును. 

			22. 	యథా - ఇచట సుషుప్తిదశయందు అనునర్థమును భావింపవలయును. ఆదశలో ఇంద్రియములకు తమ తమ పనులతో - చూచుట మొదలగు వానితో సంబంధ ముండదు. అట్లే తురీయదశలో - అనగా గుణములకు అతీతమైన దశలో బ్రహ్మానుభవము తప్ప మరియొక అనుభవముండదని తాత్పర్యము. అదియే ప్రకృతికంటె పరమమైన దశ. 

			23. 	శరీరిణః - చిదాభాసగల జీవులనబడువారు; ప్రకృతితః - ప్రకృతివలన - అనగా అజ్ఞానము వలన; ప్రవర్తన్తే - ప్రవృత్తిమార్గమున తిరుగుచున్నారు - ప్రపంచజ్ఞానము కలవారగుచున్నారని భావము; నివృత్తే - అజ్ఞానము మరలిపోయినపుడు; నివర్తన్తే - ప్రపంచదృష్టిలేక బ్రహ్మమునందే నిలుచుచున్నారని తాత్పర్యము. 

			24. 	పురుషః - జీవుడు; అభిమానః - ఇది యిట్టిదే అను తెలివి; లేదా ఇది ఇట్టిదికాదను తెలివి; 

			25. 	ఏతస్య - ఈ భూతసంఘము యొక్క; ఆద్యా, ప్రవృత్తిః - మొదటి సృష్టి; ప్రధానాత్ - మాయతో శబలితమైన అవ్యాకృతమువలననే; సంప్రవర్తతే - ఏర్పడుచున్నది. ద్వితీయా - తరువాతిదగు రెండవసృష్టి; అవిశేషాత్ - ఇచట - విశేషములనగా పంచమహాభూతములు; అవిశేషములనగా - అయిదు తన్మాత్రలు; పదునొకండు ఇంద్రియములు (జ్ఞానేంద్రియములైదు, కర్మేంద్రియములైదు, మనస్సు) అహంకారము అనునవి. ఈ అన్నియు ఒక జాతి అనుదృష్టితో ఏకవచనమును ప్రయోగించిరి. ఈసృష్టి ఈఅవిశేషమువలన; మిథునవ్యక్తిమ్ - బీజము, అంకురము అనున్యాయముతో ఏర్పడు అభివ్యక్తిని - ఏర్పడుటను; నియచ్ఛతి - నియమించుచున్నది. ఏ బీజమునకు ఆ అంకురమే అన్న పద్దతిని దాటకుండ చేయుచున్నదని భావము. 

				ఇట్లు కుండ,మూకుడు, బాన మొదలగు విశేష వస్తువులకు అవిశేషము మట్టియే కారణమైనట్లు ఆకాశాది విశేషములకును అవిశేషము ప్రధానమనబడునది యగును గావున సృష్టిఅనునది ప్రవాహనిత్యత్వము లేనిది అని తాత్పర్యము. 

			26. 	ప్రకృతిమ్ - ప్రళయకాలమునందు - ప్రకృతిని పొందునని భావము. విరక్తః, తు - విషయములయందు ప్రీతిలేనివాడు; జ్ఞానవాన్ - ప్రకృతిని కాదని; జ్ఞానవంతుడగును. ముక్తి నందునని భావము.

			1. 	ధర్మముకంటె శ్రేయము మిన్నయైనది అనిచెప్పినమాటను వివరించుచు, మొదలిడిన యర్థమును ఈ అధ్యాయముతో ఉపసంహరించుచున్నారు. 

				పఞ్చభిః - శబ్దము మొదలగు అయిదు విషయములతో పాటు, పఞ్చ - అయిదు ఇంద్రియములను; 

				మనసా సహ - కారణమగు మనస్సుతో పాటు; యుక్తాని - నిగ్రహింపబడినవి అయినపుడు - ఇచట మనస్సుతో పాటు బుద్ధిని కూడ గ్రహింపవలయును. శ్రుతియు- 

			“యదా పఞ్చావతిష్ఠనే జ్ఞానాని మనసా సహ 

			బుద్ధిశ్చ న విచేష్టతి తామాహుః పరమాం గతిమ్” 

				మనస్సుతోపాటు అయిదు జ్ఞానములు (ఇంద్రియములు) బుద్ధియు ఎందు కదలక నిలిచియుండునో ఆస్థితిని పరమగతి యందురు' అనిచెప్పుచున్నది. ఆత్మ, అనాత్మలు పూర్తిగా భిన్నమైనవి అని మణిసూత్ర దృష్టాంతము తెలుపుచున్నవి. 

			2,3 	ఏకాత్మను నిరూపించుటకు ఈదృష్టాంతముతోడనే అన్నియెడల ఆత్మ వ్యాప్తి కలదని చెప్పుచున్నారు. ప్రసక్తాత్మా - తగులముగల చిత్తము కలవాడు; తగులమునకు కారణము స్వకర్మములు 

			4. 	యేన యేవ - పితృదేవతలు, దేవతలు, గంధర్వులు ప్రజాపతి అనువారి నుద్దేశించి చేసెడు; యద్యత్కర్మ - ఏయే యజ్ఞము మొదలగు కర్మము. ఆపితృదేవతాది స్వరూపమతో జీవుడు - కర్మఫలము ననుభవించునని భావము. 

			5. 	కర్మభేదము వలన దేహ విశేషసంబంధము కలుగుటలో దృష్టాంతమును చెప్పుచున్నారు. భూమియొక్కటియే బీజములను బట్టి వేరు వేరు పంటలను పండించుచున్నది. అన్తరాత్మానుదర్శినీ - అంతరాత్మ, అనుదర్శి - సాక్షిగా - కలది - అయినను బుద్ధి, కర్మానుగా - పూర్వ కర్మము నను సరించునదియే యగును. 

			6.	జ్ఞానపూర్వా - బుద్దికారణముగా కలదియై; లిప్సా - పొందవలయుననెడు కోరిక, భవేత్ - కలుగును; లిప్సా పూర్వా - లిప్స వెనుకకలదియై; అభిసంధితా - అభిసంధియనగా నేను దీనిని సాధింపవలయునను ప్రయత్నము; దానితో కర్మము; దాని వలన ఫలము కలుగును.

			7. 	ఫలమ్ - ఆయాదేహములను పొందెడు రూపముగల ఫలము; కర్మాత్మకమ్ - కర్మమువలన నేర్పడునట్టిది; కర్మ - కర్మము; జ్ఞేయాత్మకము - 'ఆహమ్' శబ్దము యొక్క అర్థము నుండి ఏర్పడినది; జ్ఞేయమ్ - అట్టిజ్ఞేయము; జ్ఞానాత్మకమ్ - జీవస్వరూపమైనట్టిది; ఆజ్ఞానము; సదసదాత్మకమ్ - సత్తు అయినది, అసత్తు అయినది యగు చిజ్జడ స్వరూపమైనది. 

			8. 	జ్ఞానానామ్ - చిత్తు జడము అనువాని ముడుల యొక్కయు, ఫలానామ్ - ఫలస్వరూపములైన దేహముల యొక్కయు; జ్ఞేయానామ్ - తెలియదగినవగు బుద్ధుల యొక్కయు; కర్మణామ్ - సంచితములైన (కూడబెట్టుకొనియున్న) కర్మములయు; క్షయాన్తే - నాశనము తుదిని; యత్ ఫలమ్  ఫలమువలె నేది మిగిలియుండునో ఆ ఆత్మతత్త్యప్రకాశము; విద్యాజ్ఞానమ్ - విద్యచేత ఏర్పడుజ్ఞానము -బ్రహ్మాకారము గానయిన చరమాంతఃకరణవృత్తిచేత నేర్పడు సాక్షాత్కార రూపమైనది; అది; జ్ఞేయప్రతిష్ఠితమ్ - తెలియదగినవస్తువునందు చక్కగా చెదరక నిలిచి యుండునది. 

			9. 	జ్ఞేయస్వరూపమను చెప్పుచున్నారు; మహత్ - మూడు విధములైన పరిచ్ఛేదములు - విభాగములు - లేనిది - దేశము, కాలము, పాత్రము అనునవి ఆవిభాగములు - అవి లేనిది; అందువలననే అది పరమమ్ - ఇచట 'మా' అనగా బుద్ధి అది, పరా - దూరముగా దేనికి ఉన్నదో అది పరమము; భూతమ్ - నిత్య సిద్ధమైనది; ఆత్మస్థమ్ - బుద్ధియందున్నది; గుణబుద్ధయః - గుణములనగా విషయములు, వానియందు బుద్ధికలవారు; అందువలననే వారు అబుద్ధులు - పరమము నందు బుద్దిలేనివారు. 

			10. 	మహత్త్వమును మూడు శ్లోకములతో వివరించుచున్నారు. 

			11. 	కాలః - అవ్యక్తమను పేరుగల జగత్కారణము;

			12. 	విష్ణుః - శుద్ధబ్రహ్మము; 

			13. మహత్త్యమునకు కారణమైన పరమత్వమును వక్కాణించుచున్నారు. (రెండు శ్లోకములతో) అవ్యయః అపక్షయము - తరిగిపోవుట మొదలైన వికారములు లేనివాడు; అన్తవత్ - తెలియువాడు, తెలియబడునది అను విభాగములు కలది; అది దుఃఖము; ‘‘యత్రాన్యత్ పశ్యత్యన్యచ్ఛుణోతి తదల్పమ్, అథ యదల్పం తన్మర్త్యం, తద్దుఃఖమ్’’ - ఎందు మరియొకదానిని చూచునో, వినునో అది అల్పము. అల్పమైనది మర్త్యము (మరణించు స్వభావముకలది) అది దుఃఖము అని శ్రుతి చెప్పుచున్నది.

			14. 	ఇచట ధామమనగా - స్థానము - వంటిది - ఆశ్రయము; తద్ - దానిని - పొందదగినదానిని; గత్వా - తెలిసికొని; కాలవిషయాత్ - అనిత్యము, దుఃఖాత్మకము అయిన కాల విషయమునుండి; విముక్తాః - విడివడినవారు, మోక్షము నాశ్రయించిన వారగుదురని భావము. 

			15. 	ఏతే - వీరు - ముక్తులు - శుద్ధమైన చిదాత్మకలవారు; గుణేషు - మానము, మేయము అనువాని వ్యవహారముల యందు; ప్రకాశన్తే - ప్రకాశింతురు. 

				మేయములయందు - నిశ్చయముగా తెలియవలసిన వానియందు జ్ఞానరూపముతోడనో, ఘటము, పటము మొదలగు వానియందు సత్త్వరూపముననో స్వరూపముతోడనో - ప్రకాశింతురని భావము. అందువలననే 

			“అస్తి భాతి ప్రియం రూపం నామ చేత్యంశ పంచకమ్, 

			ఆద్యం త్రయం బ్రహ్మరూపం జగద్రూపం తతోద్వయమ్” 

				ఉన్నది, ప్రకాశించుచున్నది, ప్రియమైనది, రూపము, నామము అని అయిదు అంశములు కలవు. అందు మొదటి మూడును బ్రహ్మరూపము. తక్కిన రెండును జగద్రూపము - అని చెప్పియున్నారు. తతః - ఆ గుణములకంటె; పరమ్ - ఉత్కృష్టమైనది; బ్రహ్మము; అది నిర్గుణ స్వరూపము కలదియగుటచేతనే; నివృత్తిలక్షణః - జగత్తునుండి మరలుటయే లక్షణముగా గల శమము, దమము, ఉపరమము మొదలగు రూపములు గల; ధర్మః - ధర్మము; వికల్పము లేని ధర్మమని భావము; అది తెలియబడినదై; ఆనన్త్యాయ - అనంతభావముకొఱకు - మోక్షమునకు; కల్పతే - సమర్థమగును. 

			16. 	ఋక్కులు మొదలగు వానిచేత అధ్యయనాది ధర్మములు చెప్పబడుచున్నవి. శరీరాణి - కారణదేహములను; వ్యపాశ్రితాః - వాని సంస్కారకములుగా వానిని పొందుచున్నవి; అంతేకాని ఆధేయములేనివానితో మిన్నయగు చిదాత్మయందు ప్రవేశింపవు. అందువలననే అవి యత్నముతో సాధింపదగినవి. కనుకనే నశించు స్వభావము కలిగినట్టివి. 

			17.	 బ్రహ్మమునందు దాని విపర్యయస్థితిని - వ్యతిరేకస్థితిని చెప్పుచున్నారు. 

				శరీరాశ్రయసంభవమ్ - శరీరము నాశ్రయించి ఆవిర్భావము కలిగిన దానివంటిదైనను, యత్నసాధ్యం, న, భవతి - యత్నముతో సాధింపబడునది కాదు. ఏలయన ఆదిమధ్యములు లేనిది కావున. బ్రహ్మభావము సాధింపబడునదైనచో అనిత్యత్వము కలుగునని యర్థము. లేదా శరీరమును - లింగశరీరమును పుణ్యము, పాపము అను రూపముతో ఆశ్రయించును. కావున శరీరాశ్రయము. దానినుండి ఏర్పడినది - ధర్మస్వరూపము; బ్రహ్మము మాత్రము అ శరీరము - ఉదాసీనము అని భావము. 

			18. 	బ్రహ్మభావమునకు కూడ ఆది కలుగుట యున్నచో అది తప్పక నశించునదే యగునని భావము. 

			19. 	అనాదిత్వాత్ - ఆది లేని కారణమున - ఆదియనగా పుట్టుక; అనన్తత్వాత్ - అంతములేని కారణమున - అంతమనగా మరణము; అనన్తమ్ - సర్వవ్యాపకము; అవ్యయమ్ - ఆకాశమువలె మార్పులులేనిది; ద్వన్ద్వాభావః - ద్వంద్వములనగా మానాపమానములు మొదలగునవి, అవి లేనిది. 

			20. 	అవునయ్యా ! ఆ ఆత్మసుఖము ప్రయత్నసాధ్యము కాదు. నిత్యము - అయినచో అందరు దానియందేల ప్రీతి పొందకున్నారు అని ఆశంకించి చెప్పుచున్నారు. 

				అదృష్టతః - భాగ్యము నాలంబించి; అనుపాయాత్ - ఉపాయము లేని కారణముగా; ఇచట అదృష్టతః అనునది నాలుగు విధములైన ఆధ్యాత్మికతుష్టులకు ఉపలక్షణము. తథా - అట్లే; కర్మణః - విషయభోగమనెడు కర్మము యొక్క; ప్రతిసన్ధిః - ప్రతీపమైన సంధి - వియోగము - విషయముల నుండి ఉపరమము పొందుట అనునది; దీనిచేత అయిదు విధములగు బాహ్య తుష్టి చెప్పబడినది; తేన - ఆవిధమగు రెండువిధములగు తుష్టి కారణముగా; ఉపాయముల యందు ప్రవర్తింపనివారై; మర్త్యాః - పురుషులు; యేన - ఏ ఉపాయముతో; తత్ పదమ్, గచ్ఛన్తి - ఆ పదమును చేరుకొందురో; తత్, న పశ్యన్తి - దానిని చూడకున్నారు. 

				సాంఖ్యసప్తమి యందు తుష్టులను ఈ విధముగా వివరించియున్నారు. 

				‘‘ఆధ్యాత్మికా శ్చతస్రః ప్రకృత్యుపాదావకాలభాగ్యాఖ్యాః, బాహ్యా విషయోపరమా త్పఞ్చ చతుష్టయోఽభహితాః’’ దీని అర్థము. 'శాస్త్రము వలన ప్రకృతి పురుషుల వివేకము తెలియవచ్చినది. సాక్షాత్కారము మాత్రము వృత్తిరూపము - ప్రకృతియొక్క పరిణామము. అది స్వయముగా పరిణామక్రమముతో ఏర్పడును. ఇక ధ్యానాయాసముతో పనియేమి?- ఇది ప్రకృతి యను పేరుగల తుష్టి దీనికి అరంభము అని పేరు. 

				ఇంతమాత్రముతో కృతకృత్యత కలుగుటలేదు. ఏలయన అందరకు ఆయాసము లేకుండ వివేకము కలుగునని ఖ్యాతి వచ్చిపడును. దానివలన ప్రవ్రజ్యావిధి (సంన్యాసము) పనికి మాలినదగును. అందువలన ఆ మాత్రముచేతనే కృతకృత్యత కలుగుచుండగా ధ్యానముతో పనియేమి? అనునది ఉపాదానమను పేరుగల తుష్టి - దీనిని సలిలమందురు. 

				సన్యాసము కూడ కాలవిశేషము నపేక్షించుటచేతనే కైవల్యహేతువగును. కనుక ఊరక ఉడికిపోవుట యేల అని ఊరకుండుట కాలమను పేరుగల తుష్టి - దీనికి ఓఘ మని పేరు. 

				కాలము కూడ పూర్వపుణ్యవశమువలననే వివేక సాక్షాత్కారమును కలిగించును. మదాలస పుత్రులు పసివారైనను వారికి వివేకము కలుగలేదా? కనుక ధ్యానాయాసముతో పనియేమి అనెడు తుష్టి భాగ్యమను పేరు కలది. దీనిని వృష్టి అను పేరుతో వ్యవహరింతురు. 

				అదియే యిచట ముఖ్యమైనదగుట వలన ‘అదృష్టతః’ అను పదముచేత గ్రహింపబడినది. దీనిచేతనే దానికి పూర్వమున నున్న తుష్టులకు కూడ ఆక్షేపమువలన లాభము కలుగును. 

				విషయములైదు. వానియందలి వైరాగ్యములు కూడ అయిదు విధములు. అందు ధనార్జన విషయమున దుఃఖమును చూచి మనుజుడు పొందెడు ఉపరతి మొదటిది. దీనిని 'పారము' అందురు. రాజువలననో దొంగలవలననో ధనము నశింపగా కలిగెడు దుఃఖమును చూచి పొందెడు ఉపరతిని “సుపారము’’ అందురు. అనుభవించుటచేతను ధనము తరగిపోవును - అది చూచుటవలన దుఃఖమేర్పడును. దానివలన కలిగెడు ఉపరతి ‘పారాపారము’. భోగమునందును క్షీణించుట మొదలగు దోషములను చూచుటవలన కలిగెడు దానిని ‘అనుత్తమాంభము’ అందురు. “నానుపహత్య భూతాని భోగ: సంభవతి’’ - భూతములను హింసింపక భోగము కలుగదు. అను న్యాయము ననుసరించి భోగమునందు హింసను చూచుటవలన కలిగెడు ఉపరతి ‘ఉత్తమాంభము’. ఇట్లు విషయములను మానుటవలన ఏర్పడు అయిదు తుష్టులను కర్మప్రతిసంధి శబ్దముచేత చెప్పిరి. 

				ఇట్లు తొమ్మిది విధములగు తుష్టులు ఏర్పడుచున్నవి. వీని మాత్రముననే కృతకృత్యతను భావించుచు, ఉపాయములయందు ప్రవృత్తి లేనివానికి ఆత్మదర్శనము కలుగదని భావము.

			21. 	ఒకప్పుడు తుష్టులను తొమ్మిదింటిని గెలిచి ధ్యానముతో కుదురుకొన్నవాడైనను, ధ్యానమువలన పుట్టెడు సిద్ధి, తారుమారగుట చేతను ఆత్మతత్వమును తెలియజాలడని చెప్పుచున్నారు. 

				ప్రాణులకు విషయములందలి తగులము స్వభావసిద్ధమైనది. విషయములును హృదయాకాశమను పేరుగల బ్రహ్మలోకమును పొందినవి. కనుక శాశ్వతములు. మధుమతియగు యోగభూమి యందున్నయోగికి సంకల్పమాత్రముచేతనే వచ్చిపడునవి. ఆ ఇవి సత్యములు, కామములు, అనృతము చేత మూయబడినవి. దేహమనెడు ఉపాధిచేత కప్పబడినవి. ‘‘సంకల్పా దేవాస్య పితరః సముత్తిష్ఠన్తి” - 'సంకల్పముచేతనే అతని తలిదండ్రులు పైకి లేచుచున్నారు' మొదలగు శ్రుతులు దీనిని చెప్పుచున్నవి. ఈ కారణమున విరక్తి నందని యోగి మనస్సుతో మరియొకటి యగు యోగైశ్వర్యసుఖమును కోరుచు సమస్తకామనలను పూర్తిగా దులిపివేసినప్పుడు మాత్రమే పొందదగినదగు పరబ్రహ్మమును సాక్షాత్కరించుకొనకున్నాడు. 

				ఇచట ‘అన్యత్’ - మరియొకటి అను పదము చేత సిద్ధి విపర్యయము - సిద్ధి తారుమారగుట చూపబడినది. సాంఖ్యసప్తతి యను గ్రంథమున సిద్ధులను గూర్చి యిట్లు చెప్పియున్నారు. 

			ఊహః శబ్దాఽధ్యయనం దుఃఖవిఘాతా స్త్రయః సుహృత్సాప్తిః

			దానం చ సిద్ధయోఽసౌ సిద్ధేః పూర్వోఽంకుశ స్త్రివిధః" 

			1. 	ఊహ - అనగా వితర్కము. విన్న అర్థమును యుక్తితో చింతించుట, మననము చేయుట అని అర్థము. 

			2. 	శబ్దము - శబ్దమువలన పుట్టెడు జ్ఞానము. మోక్షశాస్త్రమును ఉపక్రమ ఉపసంహారముల పర్యాలోచన పూర్వకముగా పొందెడు తాత్పర్య జ్ఞానము. 

			3. 	అధ్యయనము - ఉపనిషద్గ్రంథములను పఠించుట, (4,5,6) దుఃఖ విఘాతములు - ఆధ్యాత్మిక, ఆధిభౌతిక, ఆధిదైవికములని దుఃఖములు మూడు విధములు. వాని విఘాతములు కూడ మూడు విధములు. అట్లే (7) సుహృత్ప్రాప్తి - పరవిద్య ననుగ్రహించు సదాచార్యుడు లభించుట; (8) దానము - చిత్తశుద్ధి వలన పుట్టెడు వివేకము కలుగుట; (దైప్ శోధనే - అను ధాతువు రూపమిది) ఇవి అష్టసిద్ధులు. 

				ఇందు ఊహ, శబ్దము, అధ్యయనము, సుహృత్ప్రాప్తి అనువానికి క్రమముగా తారము, సుతారము, తారాతారము, రమ్యకము అని పేర్లు. దానము, మూడు విధములైన దుఃఖవిఘాతములు అనువానికి సదాముదితము, ప్రమోదము, ముదితము, మోదమానము అనిపేర్లు. 

				ఇవి ప్రజ్ఞాప్రాసాదమునకు సోపానముల వంటివే అయినను కుయోగి విషయమున తారుమారు ఫలముల నొసగునని యగును. దీనినే ‘‘సిద్ధేః పూర్వోంకుశ స్త్రివిధః’’ అను వాక్యము చెప్పుచున్నది. సిద్ధి మోక్షము - అను ఏనుగును మరలించు అంకుశము - ఇది మూడు విధములు. మొదటిది విద్యాది - ఇది యైదు విధములైన మార్పు. రెండవది శక్తి - అది పదునొకండు ఇంద్రియవధములు, బుద్ధివధములతో పాటు అశక్తి అనబడును. చెవుడు మొదలగునవి పదునొకండు ఇంద్రియవధములు. వెనుక చెప్పిన తుష్టులయు, వెనువెంటనే చెప్పిన సిద్ధులయు విపర్యయమువలన నేర్పడు పదునేడు బుద్ధి వధములు. అందు గో బలీవర్దన్యాయముచేత తుష్టులను వేరుచేసి, విపర్యయములు, శక్తి, తుష్టులు అనునవి మూడువిధములైన అంకుశము. “మనసాచాన్య దాకాంక్షన్” అను వాక్యభాగము దీనినే సూచించుచున్నది. 

			22. 	ఇతరమును కోరుటలో హేతువును చెప్పుచున్నారు. గుణాన్ - విషయములను; యత్ - ఏ కారణమున; తత్ - ఆ కారణము వలన; పరమ్ - విషయముల స్పర్శములేని; బ్రహ్మమును; గుణార్థినః - గుణములను కోరెడు పురుషులు. 

				గుణములను చూచుచు వానినే కోరువారికి నిర్గుణమగు పరబ్రహ్మమునందు కోరిక పుట్టుట అసంభవమని భావము. 

			23. 	అతిమూఢతవలన బాహ్యగుణములు లంపటము గలవారు యోగులకు మాత్రమే పొందదగు పరవిషయములను పొందజాలరు - అని చెప్పుచున్నారు. 

				ఆ గుణములకు ఈ గుణములకు సమానత్వమున్నప్పటికిని ఆంతరములైన గుణములు - బ్రహ్మమునకు స్వరూపములవంటివైన సత్యకామాదులచేత పరబ్రహ్మము ఊహకందును. అని “అనుమానాత్” అను పదముతో చెప్పుచున్నారు. పొగను చూచి నిప్పును తెలిసికొనుచున్నాము. చెట్టు కొమ్మను చూచి దానికి పైభాగమున నున్న చంద్రరేఖను కనిపెట్టుచున్నాము. ఇట్లే సత్యకామాది గుణములచేత పరబ్రహ్మము ఊహకందునని తాత్పర్యము. 

			24. 	ఇందు స్వానుభవమును ప్రమాణముగా చెప్పుచున్నారు. 

				సూక్ష్మేణ - ధ్యానముతో నిశితమైన; ‘‘దృశ్యతే త్వగ్ర్యయా బుద్ధ్యా సూక్ష్మయా సూక్ష్మదర్శిభిః’’ 'సూక్ష్మము, సునిశితము అయిన బుద్ధితో, సూక్ష్మమును దర్శింపగలవారు దానిని చూతురు' - అని శ్రుతియు చెప్పుచున్నది. శబ్దము - చెవి, గంధము - ముక్కు మున్నగు వానియందు ప్రకాశింపబడునది - ప్రకాశింపజేయునది అనువానికి సంబంధించిన ఆకాశము, భూమి అనునవి ఒక్కొక్కటి మాత్రమే ఉపాదానము అను నియమమును ఉండుటవలన ఘటాదుల రూపమును మనస్సే కన్ను మొదలగు ఇంద్రియముల ద్వారా గ్రహించును. అట్లే ద్రష్ట - దృశ్యము అనునవియు దర్శనము అను ఉపాదానమునందు దర్శనముకంటె అభిన్నములే అని అర్థము. 

			25. 	ఇట్టి అభేదమునందు హేతువుగా అనుభవమునే చెప్పుచున్నారు. జ్ఞాన మనగా బ్రహ్మాత్మముగా నేర్పడిన బుద్ధివృత్తి, దానితో; బుద్ధిమ్ - దేహమే ఆత్మ అను రూపమున కలుషితమైన బుద్ధిని; నిర్మలీకృత్య - సమస్తసంశయములు తొలగినదానిని చేసి; శ్రుతియు ‘‘భిద్యతే హృదయగ్రన్థి శ్ఛిద్యన్తే సర్వసంశయాః క్షీయన్తే చాప్య పాపాని తస్మిన్ దృష్టే పరాపరే’’ ‘ఆ పరావరమైన తత్త్వము తెలియవచ్చునపుడు హృదయపుముడి విచ్చిపోవును. సర్వసంశయములు పటాపంచలగును. అతని పాపములన్నియు నశించిపోవును’ అని చెప్పుచున్నది కదా! 

				అట్లే బుద్ధ్యా - బుద్ధితో; మనః అపి - మనస్సు కూడ సంకల్పాత్మకమైనదై సంకల్పించి సంకల్ప రూపముతో స్వప్నాదులతో ఉన్నదానినిగా నిశ్చయించి (ఇట్లు నిశ్చయించుటయే నిర్మలముగా చేయుట) 

				అట్లే, మనసా ఇన్ద్రియగ్రామమ్ నిర్మలీకృత్య - జాగ్రత్కాలమునందును ఇంద్రియ సముదాయము మనోమాత్రమే 	అని నిశ్చయించి (అదియే నిర్మలీకరణము). 

				అక్షరమ్ - క్షరతి - క్షీణించును అను వ్యుత్పత్తిచేత ద్రష్ట - దృశ్యము అనునవియే మార్పుచెందునవి కనుక వికారములు - దానికంటె భిన్నమైనది - చిన్మాత్రము. అది; ప్రతిపద్యతే - పొందబడును. ఆవిధముగా అక్షరతత్త్వము అవగత మగునని భావము. 

			26. 	బుద్ధిప్రవీణః - ధ్యానపరిపాకమువలన పుట్టిన చరమవృత్తిని పూర్తిగా వదలివైచినవాడు; అనగా బుద్ధికదలికను నిండుగా అరికట్టినవాడు; మనసా, సమృద్ధః - విచార స్వరూపముగల మనస్సు పుష్కలముగా కలవాడు - శ్రవణమననములను పండించు కొన్నవాడు - అని భావము; నిరాశిషమ్ 'ఆశీస్సుఅనగా లభించనిదానిని కోరుట - ఆదిలేనిది - స్వరూపముతోడనే పరమానందాత్మక మైనది కనుక - అందు ఆశలుండవు; నిర్గుణమ్ - గుణములు లేనిది - అయిన ఆత్మను; అభ్యుపైతి - పొందును; 

				విలోడ్యమానాః - ఆశలతో ఆకులపాటు పొందుచున్నవారు; ఇంధనస్య - కట్టెలోపల దాగియున్న; హుతాశనమ్ - అగ్నిని; వాయుః, ఇవ - గాలివలె; పరమ్ - ఆత్మతత్త్యమును; త్యజన్తి - వదలుదురు. గాలి కట్టెలో గూఢముగా నున్న అగ్నిని రగుల్కొల్ప జాలదు. దాని జోలికి పోకవదలి వేయును. అట్లే ఆశలతో అతలాకుతలమగువారు పరతత్వమును వదలివైచెదరని భావము. 

			27. 	పై చెప్పిన యర్థమునే స్పష్టము చేయుచున్నారు. 

				గుణాదానే - గుణములను విషయములను - తనవైపుగా ఖండనము చేయుట అనగా ఆత్మయందు ప్రవిలాపనము - స్వరూపము లేకుండ కలిపివేయుట - చేయబడగా; గుణములను రూపుమాపివేయగా - అని యర్థము; మనః - మనస్సు; బుద్ధిపరాయ - బుద్ధిదృష్టితో పరమైనది - మిక్కిలి ఉత్కృష్టమైనది - అగు బ్రహ్మము కొరకు; భవతి - అగును. విషయములను ప్రవిలాపనము చేయగా మనస్సు పరబ్రహ్మమును చేరుకొనునని భావము. 

				విప్రయోగే - ఆగుణములను ఆత్మతత్త్వముకంటె వేరుగా గ్రహించినచో; మనః - మనస్సు; సదా - ఎల్లప్పుడు; బుద్ధి - అవరాయ - బుద్ధికంటె తక్కువదియగు - బుద్ధి కల్పించుకొన్న బ్రహ్మలోకము తుదిగాగల ఐశ్వర్యము, అవీచి అనునది అంతముగా గల ఆనైశ్వర్యము - దానికొరకు; భవతి - అగును. విషయములను విడిగా చూచినచో ఐశ్వర్యము, అనైశ్వర్యము అనువానిని మనస్సు చేరుకొనునని అర్థము. మనస్సు సుఃఖదుఃఖాత్మకమగునని భావము. 

				అనేన, ఏవ, నిధినా - ఈ విధానముతోడనే; గుణాపాయే - గుణములను తొలగించుకొనుటయందు ప్రవృత్తి కలవాడు; బ్రహ్మశరీరమ్ - బ్రహ్మస్వరూపమును; ప్రాప్నోతి - పొందును, “బన్దాయ విషయాసక్తం ముక్త్వా నిర్విషయం మవః’’ - 'మనస్సు విషయములందు తగులు కొనుట బంధము కొరకు, నిర్విషయమగుట ముక్తి కొరకును అగును' అని పెద్దలమాట. 

			28. లోకమున భేదము నాలుగు విధములుగా కానవచ్చుచున్నది. 'సువర్ణము కుండలము' అన్నపుడు ఉపాదానోపాదేయములకు సంబంధించిన భేదము (ఉపాదానము - ముడివస్తువు, ఉపాదేయము - దానితో నేర్పడిన వస్తువు ) 'తెల్లని కుండ' అన్నప్పుడు. ఒకటి గుణము - రెండవది అదికలది - ఇదిరెండవ విధమగుభేదము. 'శుక్తి రజతము' - ఇందు అధిష్ఠానము నందు మరొకదానిని భావించుటచేత కలిగిన భేదము మూడవది. దేవదత్తుడు సింహము అన్నచోట సింహమునకు సంబంధించిన గుణముల సంబంధము చేత ఏర్పడెడు భేదము నాలుగవది. 

				జీవ బ్రహ్మములకు ఉండెడి భేదము మొదటి విధము కాదు. బ్రహ్మమునకు వికారిలక్షణము ఏర్పడి కూటస్థత అను లక్షణము చెడిపోవును. రెండవదియు కాదు. ఆశ్రయము నశించిననే కాని గుణములు నశింపవు. కనుక ముక్తియందు జీవత్వము నశించినపుడు బ్రహ్మమునకు కూడ నాశము అనునది వచ్చిపడును. మూడవదియు కాదు. ఏలయన మిథ్యగా నయిన జీవునకు ముక్తి నన్వయించుట కుదరదు. 

				ఇక మిగిలినది నాలుగవ పక్షము మాత్రమే. అందును “అనన్తం వై మనోఽనన్తా విశ్వేదేవాః’’ మనస్సు అనంతము కనుక విశ్వదేవతలు అనంతసంఖ్యలవారు - అని పెక్కింటి సామ్యమువలన మనస్సునందు విశ్వేదేవుల సంపత్తి ఏర్పడుచున్నది. ఆ విధముగా దేహాదులను పెంపొందించుట అనుసంబంధము వలన జీవునియందును బ్రహ్మశబ్దమును వ్యవహరింపవలసివచ్చును. లేదా “యోషా వా గౌతమాగ్నిః’’ - గౌతమ అగ్నియే యోష - స్త్రీ - అనుచోట ప్రతీకమైన స్త్రీ రూపము లేనిదివలె చేసికొని అందు అగ్ని ఉపాసనము చేయవలయునని భావము. అట్లే జీవుడు లేడన్నట్లు చేసికొని మనస్సునందే బ్రహ్మభావమును ఆరోపించుకొని ఉపాసింపవలయును. ఇట్లు జీవునియందును బ్రహ్మభావము నారోపించుకొని అమృతత్వమును కోరువానికి ఉపాసనము “ఆత్మేత్యేవోపాసీత’’ ఆత్మ అనియే ఉపాసింపవలయును మున్నగుశ్రుతులయందు - విధింపబడుచున్నదికదా! అని ఆశంకించి చెప్పుచున్నారు. 

				అవ్యక్తాత్మా - అవ్యక్తము అనుటచే వాక్కునకు, మనస్సునకు గోచరము కానిది అని చెప్పుటచే మనస్సు మొదలగుదానివలె ప్రతీకత మొదలగుదానిని నిరసించుచున్నారు. ఆత్మ అనుటవలన వ్యాపకమగు ప్రత్యక్చైతన్యమును చెప్పుటచేత కీటభృంగము వలె మరియొక ప్రయత్నముచేత పొందనిది అని చెప్పినట్లయినది. పురుషః - 'పురిశేతే' - పురమునందు ఉండునది అను వ్యుత్పత్తి చేత గౌణాత్మతను - అప్రధానతను - నిరసించుచున్నారు. వ్యక్తకర్మా - దేహాదులగు ఉపాధుల సంబంధముచేత కర్మముల సమవాయము కలది వలె కన్పట్టుచున్నది. అందువలననే వినవచ్చుచున్నది. “ఆరామ మస్య పశ్యన్తి న తం పశ్యతి కశ్చన’’ - 'ఆతని ఆరామమును చూతురు గాని అతనిని చూచువాడొక్కడును లేడు.' 

				అన్తకాలే - సుప్తి, ప్రళయము, మోక్షము అనువానిలో ఒకదాని కాలమున - ఆతడు ఎప్పుడును అవ్యక్తుడు ఇంద్రియములకు తెలియబడనివాడే కనుక అతని వ్యక్తత నడుమ తెలియనగుట అబద్దమే. 

				ఆ విధముగా అవ్యక్తస్వరూపమగు ఆత్మకు, అవ్యక్తమగు బ్రహ్మముతోపాటు లక్షణభేదము లేదు కనుక భేదము ఏర్పడదు. బింబప్రతిబింబన్యాయముచేత, భేదము - ఉపాధిని బట్టి ఏర్పడునదే కాని సత్యమైనది కాదు. ఆభేదము కూడ ఉపాధిగానయిన అవిద్య తొలగినంతనే ఏమాత్రము మిగులు లేకుండ లయమైపోవును కనుక ‘బ్రహ్మశరీర మే’ ‘బ్రహ్మశరీరమును పొందును’ అనుట యుక్తమే. 

				ఇట్లైనచో ఆత్మయందు దుఃఖిత్వము తెలియవచ్చుట యెట్లైనది? అను శంకకు సమాధానము చెప్పుచున్నారు. తైః - ఆప్రసిద్ధములైన; ఇంద్రియములతో; అకామస్వరూపః - కామరహితమగు స్వరూపముగల ఆత్మ - జల సూర్యన్యాయముచేత ఆత్మయందు దుఃఖిత్వము మొదలగునది భ్రమవలన కలుగుచున్నదని భావము. నీటిలో సూర్యుడు కాననగుట భ్రమమే కదా! 

				గ్లాయద్భిః వా - ఆ ఇంద్రియముల చేత ఆత్మ దుఃఖపడుచున్నదానివలె కన్పట్టుచున్నదని భావము. ఇచట వా శబ్దము - ఇవ - వలె అనునర్థము కలిగినది. ఆవర్తతే - ఇహపరలోకములయందు తిరుగాడుచున్నది. ఘటాకాశము నందువలె. 

				‘‘అత ఏవ చోపమా సూర్యం ప్రతికృత్తి కాదివత్’’ - 'ప్రతిబింబ సూర్యుడు మొదలగు వాని వంటి ఉపమ అందువలననే' అను సూత్రము కూడ ఈ యర్థమునే చెప్పుచున్నది. 

				ఆత్మవిషయమున భేదమును, గతిని శ్రుతులుకూడ నివారించుచున్నవి. 

			‘‘హ్యయం జ్యోతి రాత్మా వివస్వా నపోభిన్నా బహుధైకోఽ ను గచ్ఛన్ 

			ఉపాధివా క్రియతే భేదరూపో దేవః క్షేత్రేష్వేవ మజోఽ య మాత్మా 

			ఘటసంవృత మాకాశం నీయమానే యథా ఘటే 

			ఘటో నీయేత వాకాశం తద్వజ్జీవో నభోపమః’’ 

				ఆత్మయను జ్యోతి ఒక్కటియే. నీటిలో పెక్కు విధములుగా కానవచ్చు సూర్యునివలె, పెక్కు విధములుగా నుండును. ఈ భేదము రూపము ఉపాధివలననైనది. కాని క్షేత్రములయందు అజుడై, దేవుడు నైన ఆత్మ అట్టివాడే. కుండ ఏర్పడగా ఆకాశము కుండచేత సంవృతమై యున్నది. ఘటమును తొలగింప వచ్చును. కాని ఆకాశమును కాదు. ఆవిధముగా జీవుడు ఆకాశము -ఉపమగాగలవాడు. 

			29. 	అయమ్ - ఈ చిదాభాప - చిత్తు - జ్ఞానస్వరూపము వలె కన్పట్టు జీవుడు; దేహమ్ - లింగశరీరమును; ప్రాప్తః - పొందినదై; పఞ్చభూతాశ్రయః - స్థూలదేహాకారముగా పరిణమించిన పంచభూతములుగా, వానికి ఆశ్రయముగా; స్యాత్ - అగుచున్నాడు. పరమేణ - బింబముగా అయిన అంతర్యామిచేత; హీనః - హీనుడు - పరమము లేనివాడు, అయిన; గచ్ఛతి - పోడు - పోడు ఇచట పోవుట ఉపలక్షణము. ఏపనియు చేయజాలడని భావము. ఎందువలనననగా - అసామర్థ్యాత్ - సమర్థతలేక పోవుట వలన; ఎందుఅనగా, కర్మణే - కర్మముకొరకు - కర్మచేయుటకు తగిన సామర్థ్యము లేకపోవుట వలన ఏపనియు చేయజాలకుండునని భావము. ‘హ’ అను	అవ్యయము ‘‘ఏన హ్యేన సాధు కర్మ కారయతి’’ - ఇదియే మంచి పనిని చేయించుచున్నది - మొదలగు శ్రుతిప్రసిద్ధిని తెలుపుచున్నది. 

				దీనిభావమిది - జలసూర్యుడు, ఘటాకాశము అనువానియందు, కదలిక, గమనము అనువానివలె ఆత్మయందు దుఃఖపడువాని లక్షణము మొదలగునది కన్పట్టినను, పరమార్థమునకు అదిలేదు. మరియు ఉపాధిపక్షపాతిత్వమువలన దానికి దానిని తొలగించుటయందు సామర్థ్యమును లేదు. ఉపాధి పూర్వకర్మము ననుసరించు ఈశ్వరేచ్చచేత చేష్టలకు ఆశ్రయమగుచున్నది. అందువలన ఈశ్వరుడు అంతర్యామి యనుట సముచితము. 

			30. ఉపాధిఅంతర్యాములు రెండును అనాదులే, అందువలన నిత్యములే. అందొకటి ప్రవృత్తిని పొందెడిది, ఇంకొకటి ప్రవర్తింపజేయునది అయి యుండగా ఎట్లో చిదాభాసరూపుడగు జీవునకు దుఃఖము చెప్పుచున్నారు. 

				పృథ్వ్యాం నరః పశ్యతి న అన్తమ్ - భూమి తుదిని నరుడు చూడడు - అయినను - దానికది కలదు. ఏలయన ఆదియు ఏర్పడిన ఒక ద్రవ్యముకదా! అట్లేః అప్యాః - ఈ జీవుని కష్టసంతతికి కూడ; అన్తః - అంతము; భవితా - అగును; ఇతి - అని; విద్ధి - ఎరుగుము - ఏలయన అది జన్యము కదా - పుట్టునది కదా! 

				అర్ణవస్థమ్ - సముద్రమునందున్న గడ్డి మొదలగువానిని; విలోడ్యమానమ్ - గాలిచేతనే కదల్పబడుచున్నదానిని; యథాప్లవం - ప్రవాహమునకు వాలుగా నున్న దానిని; వాయుః - గాలి; పరమ్ - ఒడ్డునకు; నయతి - ఎట్లు చేర్చునో; ఇహ - ఇందును; సంసారసముద్రమున నున్న జీవుడనెడు తెప్పను; కర్మములే - చిత్తశుద్ధి మొదలగువానిని పుట్టించుట ద్వారా; పరమ్ - ఒడ్డునకు - నయన్తి - చేర్చును. “కర్మణైవ హి సంసిద్ధి మాస్థితా జనకాదయః’’ - ‘జనకుడు మున్నగువారు కర్మముతోడనే సంసిద్ధిని పొందిరి’ అని గీత చెప్పినది కదా! ఇచట సంసిద్ధియనగా జ్ఞానయోగ్యత. 

			31. 	సూర్యకిరణములకు ఉదయాస్తములున్నట్లే చైతన్యము భాసించినవారికిని అవి కలవని చెప్పుచున్నారు. 

				గుణమ్ - రశ్మిమండలముతో జగత్తు వ్యాపించు లక్షణము అట్లే జీవుడును చిత్తశుద్ధి కలుగగా జ్ఞానోదయము ఏర్పడగా రాత్రింబగళ్లవలె సంసారముయొక్క లయ, ఉదయములను చూచును -అని అర్థము. నిర్విశేషవాన్ - పోయిన సుఖిత్వాదిధర్మములు కలవాడు - అహంకారము తొలగిపోయినవాడని భావము. 

			32. 	ప్రకరణమును ఉపసంహరించుచున్నారు. అనాదియగు సంసారమున సర్వమగు సుఖము పురుషునకు ఏదో జన్మమున అందినదే యగును. ఈ అమృతత్వము మాత్రము. అనాగతము - రాకడ అనునది లేనిది. స్వయంభువమ్ - పుట్టినది కానిది; పుట్టినదైనచో నాశము తప్పనిదగును కదా! ప్రభవనిధానమ్ - దేనియందు సమస్తమైన కార్యజాతము పుట్టుచున్నదో, లయము పొందుచున్నదో - అది; అయినను; ఆవ్యయమ్ - ప్రధానమువలె పరిణామములు లేనిది; నిత్యమైనది. మార్పులు గలదానికి నాశము తప్పక కలుగును కావున నిత్యత్వము సంభవింపదు. సనాతనమ్ - అమృతము - ఆదిమధ్యాంతములు లేనిది - అందువలననే, ధ్రువమ్ - కదలింపనలవికానిది; ఇట్టి ప్రత్యగాత్మకంటె వేరుగాని వస్తువును; నిచాయ్య - చక్కగా తెలిసికొని; తత్ - ఆ వేదప్రసిద్దమైన; పరమ్ - అప్రధానముకాని; అమృతత్వమ్ - మోక్షమును; అశ్నుతే పొందును. 

				“అపాపమసోమ మమృతా అభూమ’’ అని కర్మముతో లభించు అమృతత్వము కూడ కలదు. ఆది గౌణము. ఏలయన కర్మము వలన ఏర్పడుదానికి నిత్యత్వము కలుగదు కదా! శ్రుతియు ‘‘తద్యథేహ కర్మచితో లోకః క్షీయతే ఏవమేవాముత్ర పుణ్యచితో లోకః క్షీయతే’’ - ఇచట కర్మముతో కూడబెట్టుకొనిన లోకము క్షీణించినట్లే అచట పుణ్యముచేత కూడబెట్టుకొనబడిన లోకము కూడ క్షీణించును. అని చెప్పుచున్నది. 

				“ఆ భూత సంప్లవం స్థాన మమృతత్వం హి భాష్యతే’’ అనియు చెప్పుదురు. 'మొత్తముగా భూతములన్నియు ప్రళయము పొందు స్థానమును అమృతత్వముగాచెప్పుదురు.’ 

				ముఖ్యమగు అమృతత్వమును పొందినవాడు మాత్రము సంసారమండలమున మరల తిరుగడు. అందువలన సనాతనాదివిశేషములతో కూడిన నిత్యసుఖము మోక్షమను పేరు గలది. అది స్వతస్సిద్ధమైనను అజ్ఞానము వలన లభింపనిది అనిపించును. మెడలో నున్న సువర్ణహారమును మరచిన విధముగా పొందదగినదిగను అనిపించును. ఇది అజ్ఞానము తొలగిన మాత్రమున సిద్ధించును.

				వెనుకటి అధ్యాయమున “నిచాయ్య తత్పర మశ్నుతే" అని బ్రహ్మసాక్షాత్కారము మోక్షహేతువని చెప్పియున్నారు. అందు నిర్గుణస్వరూపమును దర్శించుట సగుణ జ్ఞాన పూర్వకముగనే యగునని తలచి సన్నిహితముగా నున్న శ్రీకృష్ణుడు పరమాత్మ యని మహర్షులముఖమున ఇంతకుముందే వినియున్నవాడు కనుక రాజు మతిసంవాదము కొరకు (తనభావన సరియైనదను నిశ్చయజ్ఞానము పొందుట కొరకు) శ్రీకృష్ణతత్వమును గూర్చి ప్రశ్నించుచున్నాడు. 

				ఇచట పుండరీకాక్షపదము చేత విగ్రహమును చూపించి అందు అచ్యుతత్వాది విశేషణమును భావించుట అసంగతము కదా! కృష్ణశరీరము కూడ ఇతరములకు వలె ఉత్పన్నము అనుపక్షము నందు కూడ అట్లు పుట్టినవారికి జన్మము, వినాశము కలవు కనుక అట్టివారి విగ్రహమునకు కూడ జన్మాదులుండుటను తిరస్కరింపజాలము. విగ్రహమును వివక్షింపని యెడల మనకును అచ్యుతత్వము మొదలగునది సమానమే. అట్టి పుండరీకాక్ష విశేషణము వలన ప్రయోజన మేమి? అన్నచో చెప్పెదము. భూమి, విత్తనము, మొలక, చెట్టు, పండు అను వానితో పోలిక కలిగి పరమేశ్వర రూపములు అయిదుగా నున్నవి. అవి శుద్దము, శబలము, సూత్రము, విరాట్టు, విష్ణువు అనునవి. నేలలో ఓషధులు పుట్టును అను శ్రౌతదృష్టాంతము నకనుగుణముగా నేలవంటి చిత్పదార్థమున దానికంటె అతిరిక్తములు కాని బీజాదులతో తుల్యములయిన మాయ, శబలము మొదలగునవి కలవు. అందు వృక్షమునందున్నదే అయినను పండుట అనునది ఒకే విత్తనము గర్భముగా గలది యగుటవలన బీజము, అంకురము, చెట్టు అనువాని కంటె మిక్కిలిగొప్పది. ఇట్లు విశ్వమను పేరుగల విగ్రహము గల బ్రహ్మము కూడ అనేకములగు శబలాదులకు గర్భమగుటవలన ఈశసూత్రవిరాట్టుల కంటె మిన్నఅయినది. అందువలననే ఛాందోగ్యమున - ‘‘ఆదిత్యరూపం పురుషం హిరణ్యశ్మశ్రు ర్హిరణ్యకేశః’’ అని విగ్రహధర్మములతో ప్రత్యేకముగా చెప్పి ‘‘తస్య ర్క్బ సామచగేష్ణౌ’’ అని అతని వ్రేళ్లకణుపులుగా నయిన ఋక్సామ శబ్దములతో చెప్పబడిన సర్వప్రపంచము నిరూపితమైనది. 

			“దేవానాం కార్యసిద్ధ్యర్థ మావిర్భవతి సా యదా, 

			ఉత్పన్నేతి తదా లోకే సా నిత్యాభిధీయతే” 

				దేవతల కార్యము సిద్ధించుటకొరకు ఆమూర్తి ఆవిర్భవించినంతనే ఆది ఉత్పన్నమయినది. అప్పుడు అది (మూర్తి) లోకమున ‘నిత్య’గా చెప్పబడినది. అని యిట్లు జీవాదృష్టముల ననుసరించి నిత్యయగు ఆమూర్తి ఆవిర్భావతిరోభావములే ఉత్పత్తిలయశబ్దములచే వ్యవహరింపబడుచున్నవి. అను నీయర్థమును ప్రతిపాదించు ఆగమముతో విరోధమగును - కావున ఆమూర్తి అనిత్య అని శంకింపరాదు. ఇందు చెప్పవలసిన దంతయు పూర్వమే చెప్పియుంటిమి. 

				అందువలన పుండరీకాక్షునియందును అచ్యుతత్వాదిక విశేషణము తగినదే యగును. 

				ఆచ్యుతుడనగా క్షయములేనివాడు. కర్త అనగా కార్యసముదాయమునకు కర్త అని యర్థము. అకృతుడు - ఉత్పత్తి లేనివాడని యర్థము; విష్ణువు - వ్యాపించియున్నవాడు; బీజఫలన్యాయముచేత కారణమునకు కూడ కారణమైనవాడు. అందు వలననే; భూతానామ్ - ఆకాశము మొదలగువానికి; ప్రభవాప్యయమ్ - యోని; 

			2. 	అపరాజితమ్ - దేహాదులధర్మములగు ముదిమి మొదలగు వానిచేత పరాజయము పొందనివాడు; 

			3. 	జల్పతః - జల్పము - వాక్యమువలన - వారి మాటల వలన అని భావము. 

			4. 	మహత్ - మాహాత్మ్యము 

			5. 	భగవాన్ - 

			“ఐశ్వర్యస్య సమగ్రస్య జ్ఞానస్య యశసః శ్రియః 

			వైరాగ్యస్య చ ధర్మస్య షణ్ణాం భగ ఇతీరణా” 

				సమగ్రమగు ఐశ్వర్యము, జ్ఞానము, యశస్సు, సంపద, వైరాగ్యము, ధర్మము అనునారింటికి 'భగ'మని వ్యవహారము - అట్టి ఆరుగుణములు కలవాడు. ఈశ్వరః అంతర్యామి; ప్రభుః - రాజువలె వెలుపలనుండి సర్వమును నియమించువాడు; విభుః - అంతట వ్యాపించియున్నవాడు. 

			6. 	యాని - కర్మాణి అను తరువాతి శ్లోకము పదముతో సంబంధము - ఏకర్మములను - అని యర్థము. హరి మాహాత్మ్యము అనంతమైనను కొలది మాత్రమును చెప్పెదను అని భావము.

			8. 	భూతాత్మ అనుటచేత క్రమముగా పదత్రయముతో చెప్పబడిన జీవ - ఈశ - శుద్ధులు వాయువు మొదలగు మహాభూతములను చేసిరనియు, ఆదియు ఇదియు సమానాధికరణములగుట వలన అభేదము కలదనియు చెప్పినట్లయినది. 

			9. 	అందు “తత్సృష్ట్వా తదేవాను ప్రావిశత్” అనుచోట వినవచ్చు ఈక్షణము మొదలుకొని, ప్రవేశమువరకు గల 'ఐశి' అనుసృష్టి చెప్పబడినది. అప్పు - జలములందు "ఆపఃపురుషవచసః” అనుశ్రుతినిబట్టి నీరు పెల్లుగాగల దేహముల యందు - అని అర్థము; 

			10. 	జాగ్రత్తు మొదలుకొని విమోక్షమువరకు గల జీవసంబంధమగు సృష్టిని ఇందు చెప్పుచున్నారు. తేజోమయః - వాసనామయుడు జాగ్రద్వాసనామయుడగు స్వప్నమును దర్శించువానియందు తైజసపదమును ప్రయోగించియుండుటవలన ఈ యర్థమును గ్రహించుచున్నాము; తస్మిన్ - ఆజలమయమగు దేహమునందు; సంకర్షణమ్ - అహంకారమును; అకల్పయత్ - సృజించెను. 

			11. 	మనసా - మనస్సుతోపాటు సృజించెనని పూర్వశ్లోకముతో సంబంధము సః - ఆసమనస్కమగు ఆహంకారముతోపాటు “సోఽహ మిత్యగ్రే వ్యాహర త్తతోఽహం నామాభవత్’’ - ‘అతడు మొదట ‘ఆహమ్’ అని పలికెను. అందువలన అతడు అహంనాముడాయెను’ అని అహంకారసృష్టిని చెప్పి 
“సోఽబిభేత్ స నారమత’’ - ‘అతడు భయపడెను. రమింపకుండెను’ అను వాక్యముతో భయము, అరతి మొదలుగా గల మనోధర్మము వినవచ్చుటచేత ఆసృష్టియే అందు చెప్పగోరినట్లు తెలియుచున్నది. 
‘‘సైషా బ్రహ్మణోఽతిపృష్టి ర్యన్మర్త్యః సన్నమృతా వసృజత’’ ఆయిది బ్రహ్మయొక్క అతిసృష్టి మర్త్యుడైయుండి అమృతులను సృజించెను - అనునది’ - అనుస్మృతి సామ్యమువలన ఇది జీవసృష్టి ప్రకరణమని నిశ్చయముగా తెలియుచున్నది. 

			12. 	కలయందువలె వెలుపల ప్రకాశించుచున్నదైనను లోపలనే బ్రహ్మాండము కలదు. అది మానసమగుటవలన - అనుట ఇచట చూపబడినది. ‘‘నాభ్యాముపరితిష్ఠతి. విశ్వస్యాయతనం మహత్’’ - ‘విశ్వమునకు నెలవైన మహత్తు నాభికి పై భాగమున నున్నది’ అను శ్రుతి యిచట ప్రమాణము. 

			13. 	పుష్కరే - బొడ్డుతామరయందు; “అథ యదిద మస్మిన్ బ్రహ్మపురే దహరపుండరీకే వేశ్మ” - ‘ఈ బ్రహ్మపురమున దహర పుండరీకమున ఈ నిలయము’ అనుశ్రుతి వాక్యమువలన ఈకమలము లోపలనున్నదియే కాని వెలుపలిది కాదని తెలియదగును. బ్రహ్మపురమనగా బ్రహ్మను తెలిసికొనుస్థానము, దహరమనగా సూక్ష్మము. అతడు సమనస్కుడగు అహంకారము. ఆ కమలమునుండి అన్ని భూతములను సృజించువాడుగా నాయెనని భావము. 

				హృదయపుండరీకము మొదలగు తావున నిరుద్ధమగుమనస్సే సర్వేశ్వరుడని పెక్కుమారులు చెప్పియుంటిమి. 

			14. 	ఇట్లు హృదయపుండరీకమున బ్రహ్మ ఆవిర్భవింపగా, తమసా - తమోగుణ కార్యభూతుడై మధువనువాడు లయమను మరొక పేరు కలవాడు, యోగమునకు విఘ్నమైనవాడు, దినదినము లయమున అభ్యాసము కలవాడగుటచే, పూర్వజుడు - అనాది; బ్రహ్మను మ్రింగుటకై పుట్టెనని భావము. 

			15. 	అపచితిమ్ - ఉన్నతిని; పురుషోత్తమః - చిదాత్మ; యోగమునందు ఉపస్థితమైన లయమును జ్ఞానముచేతనే అంతము చేయవలయునని భావము. ఇది విక్షేపము మొదలగు దానిని కూడ తెలియజేయును. “లయే సంబోధయే చ్చిత్తం విక్షిప్తం శమయే త్పువః” - ‘లయవిషయమున చిత్తమును ఎచ్చరింపవలయును. చెదరిన దానిని అణగగొట్టి అంకెకు తీసికొని రావలయు నని సంప్రదాయవేత్తలు చెప్పుదురు. 

			16. 	ఇది మొదలుకొని ఆధ్యాయసమాప్తివరకు ఆంతరసృష్టి ప్రపంచ వివరణము. సాత్వతామ్ - ‘సాత్’ అనగా పరమాత్మ - అది కలవారు సాత్వతులు - యోగులని యర్థము. 

			17. 	మానసాన్ - మానసత్వము యోగిసృష్టికి, మూఢసృష్టికి తుల్యమే అయినను యోగులు మనస్సును జయించినవారు కనుక ఆ సృష్టి దుఃఖము నొసగనిది. మూఢులసృష్టి అట్టిది కాదు కనుక దుఃఖము నొసగునది. జ్ఞానము, అజ్ఞానము అనువాని ముద్దుబిడ్డలే మోక్ష బంధములు - అనునది ప్రసిద్ధమే. “అత్ర ద్వయా హ ప్రాజాపత్యా దేవాశ్చాసురాశ్చ తత్రకానీయసా ఏవ దేవా జ్యాయసా అసురాస్త ఏషు లోకేస్వ స్పర్ధన్త” - ‘ప్రజాపతి సంతానము దేవులు, అసురులు అని రెండు విధములు. అందు దేవతలు చిన్నవారు. అసురులు పెద్దవారు. ఈ లోకముల విషయమున స్పర్ధ పొందిరి’ అను శ్రుతి ననుసరించి శమము మొదలగు దేవ భావములు శాస్త్రబలముతో సాధింపవలసినవి కనుక అంతకు ముందే సిద్ధముగా నున్న అసురభావములకంటె చిన్నవి. కామము మొదలగు అసురభావములు స్వభావసిద్ధముగా ఏర్పడియున్నవియే కనుక అవి పెద్దవి. (తమ్ములు, అన్నలు) వారిలో వారు తమ్ము ముక్తి నొందించు కొనుటకును, మోహపాశములతో బంధించుకొనుటకు పరస్పరము స్పర్థవహింపగా విష్ణువను పేరు గల సత్యము వృద్ధిపొందగా దేవతలకు జయము, అసురులకు పరాజయము - అని ఆత్మవిమోక హేతువుగానైనదని అఖ్యాయిక తాత్పర్యము. 

			25.	 ఇతరాః - తక్కిన కశ్యపుని భార్యలు; వ్యజాయన్త - కనిరని భావము.

			30. 	ప్రధ్యాయ - ఆలోచించి; సః - ఆమధుసూదనుడు; 'పృథివి' అనగా పృథివియందున్న సర్వభూతములను అని యర్ధము. 

			31. 	శతమనగా అనంతము 

			33. 	ధాతారమ్ - సమష్టి అహంకారమును; 

			34. 	ఆ మధుసూదనునినుండియే చతుర్ముఖుడు మొదలగువారు పుట్టిరనిభావము. 

			35. 	సమవర్తినమ్ - యముని; ‘సమవర్తీ పరేతరాట్’ అని అమరము. 

			41. 	నిరపేక్షాన్ - నిరయమునే - నరకమునే చూచువారిని; పాపాత్ములనని యర్థము. 

			47. 	ప్రాదుర్భూతః - ఏర్పడినది అనుట వలన సర్వము నిత్య సిద్ధమైనదియే. మునుపు లేక క్రొత్తగా ఏర్పడినది కాదని చెప్పినట్లయినది. ఆవిధముగా ‘సర్వభూతోత్పత్తి’ అను అధ్యాయనామము సరిపడును; మహాత్మనా - మహాత్ముడగు శ్రీకృష్ణుడు హేతువుగా ఇది ఏర్పడినని భావము. 

			49. 	విగ్రహవిశిష్టుడగు కృష్ణుని జగద్ధేతుత్వ ప్రతిపాదనమును ఉపసంహరించుచున్నారు. కేవలమానుషోన - కేవలము మనుష్యుడు కాదు పరమాత్మయే. అందువలననే ఆచింత్యుడు - ఊహలకందని వాడని భావము. 

			సర్వభూతముల ఉత్పత్తిని  చెప్పుట

			అష్టాధిక ద్విశతతమోఽధ్యాయః 

		

		
			
			

		

		
				* వెనుక ధ్యానము కొరకు కృష్ణుని మాహాత్మ్యమును వివరించిరి. అందు ధ్యానమును పాడుచేయు లోపలి శత్రువులు కామాదులు కలవు. వానిని అణచుటకు పూర్వులగు గురువులను స్మరించుట కర్తవ్యమని - ఆ ప్రయోజనముకొఱకు ఈ అధ్యాయమును ప్రారంభించుచున్నారు. ‘‘అసతో మా సద్గమయ తమసో మా జ్యోతిర్గమయ’’ అని వేదమున అభ్యారోహ మంత్రము వలె ఇందును నాలుగువర్ణముల వారు సాధారణముగ యోగసోపానముల నెక్కుటకై జపింపబడిన ఇది అన్ని దిక్కులలో నున్న విఘ్నములను అణచునను దృష్టితో ఈ అధ్యాయము ‘దిశాస్వస్తిక’ మని పేరు పొందెను. 

			10. 	ప్రదేశాః - ప్రదిశన్తి - ఆజ్ఞాపింతురు అను వ్యుత్పత్తి చేత ప్రదేశులు - ఈశనశీలురు పాలించువారు అని అర్థము; ప్రభావనాః - మిక్కిలి ఎక్కువగా సృష్టిచేయువారు; 

			25. 	స్వజాత్ - స్వయముగా తెలిసిగాని తెలియకగాని చేసిన పాపము వలన; అన్యకృతాత్ - ఇతరుల సంగమువలన;  

			దిశాస్వస్తికము*

			నవాధిక ద్విశతతమోఽధ్యాయః 

		

		
			
			

		

		
				*ఈ విధముగా స్వస్త్యయన పూర్వకముగా కృష్ణుని ధ్యానించు పురుషునకు హృదయములో పొడసూపు శ్రీకృష్ణుడు హృదయమున నున్న కామాదులను - యోగమునకు శత్రువులైన వానిని -- నశింపజేయును అను భావముతో అంతర్భూమి విక్రీడనమను పేరుగల ఈ అధ్యాయమున వరాహాఖ్యాయిక ముఖమున ప్రతిపాదించుచున్నారు.

			10. 	వృథివీమ్ - బుద్ధిని, వాసనారూపమైన బీజములకు క్షేత్రముగా నయినదానిని; దానవైః - కామము, క్రోధము మొదలగు చెడ్డ భావములలో; అభిసంస్తీర్ణామ్ - అంతట వ్యాపించి యున్నదానిని; 

			14. 	వరాహరూపిణమ్ - ‘వరం చ తదహశ్చ’ - వరమైన అహస్సు అను వ్యుత్పత్తి చేత శ్రేష్ఠమగు క్రతుసంబంధము - అందు; రూపయితుమ్ - ఆవిర్భవించుట, శీలముగా గలవాడు అని యర్థము. ఇచట అహశ్శబ్దము క్రతువనునర్థము కలుగుట “ఆహ్నః ఖః క్రతౌ” మొదలగు తావులలో కానవచ్చుచున్నది. దానవాః - కామక్రోధాదులగు దుష్టభావములు; 

			15. 	అన్తర్భూమిగతాః - ఇచట భూమి అనగా దేహము - దేహములోపల నున్నవారని భావము. 

			16. 	విష్ణుః - ఇచట విష్ణువనగా సత్వగుణము, వారాహమ్ - యాగాత్మకమైనరూపమును. 

			17. 	సత్యమ్ - సత్యగుణముగల విష్ణువును, అమానుషమ్ - దివ్యమైన - దూరముగా నున్నవానిని కూడ గ్రహింపగల సామర్థ్యము కలదగుట చేత దివ్యము; సంతస్థుః - నాశమొందిరి; 'సమ్' అను ఉపసర్గము పూర్వమున గల స్థాధాతువునకు 'సమాప్తి' అని యర్థము. 

			18. పైని ఫలమును చెప్పి ఆనాశక్రమమును ఈ శ్లోకము మొదలుకొని వివరించుచున్నారు. 

			27. 	సవాతవః - సనాత్ అవగా సతతము ఆనతి - చేష్టతే - కదలాడును - ఎల్లవేళల భక్తుల ననుగ్రహించుట కొరకు క్రియాశీలుడగు వాడు సనాతనుడు. ఇచట నాదముతో కూడిన అనునర్థమున సనాదనః అని యుండవలసి యుండగా తకారము నిరుక్తమును బట్టి ఏర్పడినది. నాదముతో కలసి ప్రవర్తించువాడు అని భావము. 

			31. 	మహావర్ష్మా - పెద్దకాయము కలవాడు 

			32. 	ఆత్మా - పారమార్థికమైన స్వరూపము; ఆత్మనః - ఆత్మకు - జీవునకు అని యర్థము 

			33. 	స్వమ్ ఆత్మానమ్ - ప్రత్యక్స్వరూపము యొక్క నిజమైన స్థితిని; సమాయాతః - పొందినవాడాయెను. 

			36. 	ఏషః - ఈ జీవుడు - అందువలననే సంతాపము మొదలగునది చేయరాదు - అని భావము. ఆ సంతాపము మొదలగునదియే మూలకారణముగా ఆత్మదర్శనము కాకుండుట అనునది అంతరించి పోయెను. కనుక సంతాపాదికముతో పనిలేదని భావము.

		

		
			
			

		

		
			
			

		

		
			అంతర్భూమి విక్రీడనము*

				* ఇట్లు మూడు ఆధ్యాయములలో ఈశ్వరప్రణిధానమును గూర్చి వివరించిరి. దానివలన మిక్కిలి 	వేగముగా యోగము సిద్ధించును. యోగమునకు అంతరాయములైన వ్యాధిదుఃఖాదులు నశించును. ఇప్పుడు ప్రధానమైన యోగమును తెలియగోరి అడుగుచున్నాడు. (ఈశ్వర ప్రణిధానము - ఈశ్వరునితో సామీప్యము)

			1. 	పరమమ్ - సబీజ యోగముకంటె మిన్నయగు నిర్బిజయోగము; 

				మోక్షస్య - మోక్షమునకు కారణమైన దానిని; 

			2.3.	ఈ రెండు శ్లోకములలో క్రమముగా గురుశిష్యలక్షణములను సూచించుచున్నారు. 

			5. 	కుతః - నీవును నేనును ఏ ఉపాదానము వలన ఏర్పడితిమి. (ఉపాదానము - ముడి వస్తువు వంటిది); కుతః - ఏది నిమిత్తముగా - ఏర్పడితిమి. మన ఇరువురి యిప్పటి స్థితికి మూల పదార్థమేది? సాధన సంపత్తి యెట్టిది? అని ప్రశ్నల భావము. యత్, పరమ్ - శ్రేష్ఠమైన ఉపాదానము, నిమిత్తము అయిన దేది? అది తలిదండ్రుల వంటిది, పుణ్యాపుణ్యముల వంటిది అగు నడుమ వచ్చినట్టిది కాదనియు, దానికంటె శ్రేష్ఠమైనదనియు భావము. 

			6, 7. 	అయిదు భూతములు స్థూలముగా అందరకు. అన్నింటికి ఉపాదాన కారణములు. కాగా ఎగుడుదిగుళ్లుగానయిన క్షయము, నాశము, ఉదయము - పెంపుదల అనునవి యెట్లు కలుగుచున్నవి? అని ప్రశ్న భావము. 

				వేదే - వేదములయందు వర్ణ ధర్మవ్యవస్థాపరమైన వాక్యము కలదు; లౌకికమ్ - లోకసంబంధమైనది "బ్రాహ్మణుడు బృహస్పతి స్తవముతో, క్షత్రియుడు రాజసూయముతో, వైశ్యుడు వైశ్యస్తోమముతో యజింపవలయును. అందువలన శూద్రుడు యజ్ఞమున అర్హత లేని వాడు" మొదలగు లౌకికవాక్యము హెచ్చు తగ్గులను నిరూపించుచున్నవి. అట్లే అందరకు వర్తించు' ఏ ప్రాణిని హింసింపరాదు' వంటి వాక్యములు కలవు. ఇది యెట్లు? హేతువు సమానముగా నుండగా కార్యమున విషమ స్థితి ఏర్పడుటకు బీజమేమి? దానిని నాకు వివరింపుము - అని ప్రార్థన. 

			8. 	బ్రహ్మ గుహ్యమ్ - వేదముచే గుట్టుగా రక్షింపబడినది; వసు - ధనము - దానివలె రక్షింపదగినది, లేదా ఉపకరించునది. 

			9. 	బ్రహ్మణః - వేదము యొక్క ; ముఖమ్ - మొదటి పదము ప్రణవము అని అర్థము; ఉపాయము, దానిచే పొందదగినది అనువానికి అభేదము కనుక ప్రణవము మొదలగువానికి వాసుదేవత్వము సిద్దించుచున్నది. 

			10 	ఈ శ్లోకమున ఉపేయ - పొందదగినదాని - స్వరూపమును చెప్పుచున్నారు. 

			11. 	వార్ష్ణేయమ్ - వృష్టివంశము వారియందు అవతరించిన వాడగు కృష్ణుని, ఇతిహాసమ్ - దాని స్వరూపమును ప్రకాశించుటయే తాత్పర్యముగా గల గ్రంథము. 

			13. 	వార్ష్ణే యమ్ - కృష్ణుడను పేరుగలది, పరమ్, కాల చక్రమ్ - ఆతి పురాతనమగు కాలమనెడు చక్రము. అంతేకాని ఇప్పటిదగు సంవత్సరము కాదని భావము; భావాభావ స్వ లక్షణమ్ - సృష్టి ప్రళయములే స్వరూపజ్ఞాపకములుగా కలవానిని; ‘ఆధ్యారోపఅపవాదములతో ప్రపంచరహితమగుతత్త్వము నిరూపింపబడుచున్నది’ - అనున్యాయముననుసరించి మాత్రమే తెలియదగిన తత్త్వము. అంతేకాని కొమ్ముగలది ఆవు అన్నట్లు తెలియదగినది కాదని భావము. 

			15. 	అవ్యయః - ఎట్టి మార్పులును లేనివాడు. 

			16. 	‘‘బ్రహ్మణో మహతో భూతస్య నిః శ్వసిత మేత ద్య దృగ్వేదః’’ - మొదలైన శ్రుతులు వేదకర్తృత్వమును పరమాత్మకు స్పష్టముగా చెప్పుచున్నవి ‘గొప్పదియగు భూతము బ్రహ్మముయొక్క నిట్టూర్పే ఈ ఋగ్వేదము మొదలగునది’ అని ఆ వాక్య భావము. 

				ప్రళయమ్ - మహదాది కార్యము ఇతనియందు పూర్తిగా లీనమగును కనుక అతడు ప్రలయకాల స్వరూపుడు. ప్రకృతిమ్ - ప్రకరోతీతి ప్రకృతిః - అతిశయముగా చేయుచున్నది కనుక ప్రకృతి - ఇట్లు పరమాత్మ లయమునకు ఉత్పత్తికి స్థానమగు మాయాశబలమగు తత్త్వమును గూడ అతడే సృజించునని భావము. శ్రుతియు అట్లే చెప్పుచున్నది - ‘‘నాపదాసీన్నో సదాసీ త్తదానీం నాసీద్రజో వ్యోమాపరోయత్’’ అను మంత్రమున సత్తు, అసత్తు, రజస్సు అను శబ్దములు తెలిపెడు ప్రధానము, శూన్యము, పరమాణువు అను అనుమానమువలన తెలియవచ్చెడు వానివలె శ్రుతి ప్రతిపాదించెడు పరవ్యోమమునకును, మాయాశబలమను మరియొకపేరు గల సృష్టికంటె ముందు లేనితనమును చెప్పుచున్నదై అదియు పుట్టునదే అని నిరూపించుచున్నది. మాయ తుచ్ఛము, బ్రహ్మము సంగము లేనిది కనుక ఆ రెంటికి ఒక్కటి అగు లక్షణము లేదు. కావున ప్రకృతిని సృజించుచున్నాడు అనుట యుక్తమే. 

			17. 	ప్రతి సంవత్సరము వసంతమున మామిడిచెట్లు, గ్రీష్మమున మల్లెలు, వర్షర్తువున కడిమిచెట్లు నియమముగా పూచును. అట్లే ప్రతికల్పమునందును బ్రహ్మ, హరుడు, విష్ణువు సృష్టి ప్రళయ స్థితి కర్తలుగా ఆవిర్భవించుచుందురని భావము. 

			18. 	పై అభిప్రాయమునే వివరించుచున్నారు; తత్ తత్ - అది అది ఆయా విషయమునందు లోకయాత్రా విధానజమ్ - లోకయాత్ర అనగా వ్యవహారము, దాని విధానము- ప్రమాణముతో ప్రమేయమును తెలిసికొను దానిని - తెలియజెప్పు పద్ధతి; దానివలన ఏర్పడిన; జ్ఞానమ్ - జ్ఞానము; వ్యవహారజ్ఞానము ఉపాధితో కూడినదే కాని ఉపాధిలేనిది కాదని తాత్పర్యము. 

			19. 	యుగాన్తే - యుగము ముగియునప్పుడు ; అన్తర్హితాన్ - తెలియరాకుండ నిలిచియున్న - అని భావము, పూర్వ యుగమున నున్నవియే యగు వేదములు, ఇతిహాసములు అను వానిని; స్వయంభువా - బ్రహ్మ చేత, అనుజ్ఞాతాః - ఉపదేశము పొందినవారై; మహర్షులు పొందిరని భావము.

			20. 	వేదవేత్త భగవానుడు బ్రహ్మ యనియు వేదాంగములను బృహస్పతి యెరిగెననియు సంబంధము. 

			22. 	న్యాయతన్త్రాణి - తర్కము, వైశేషికము, సాంఖ్యము, యోగము మొదలైన దర్శనములు, హేత్వాగమపదాచారైః - హేతువనగా యుక్తి, (అనుమాన ప్రమాణము.) ఆగమ మనగా - వేదము - శబ్ద ప్రమాణము. సదాచార మనగా ప్రత్యక్ష ప్రమాణము- వీనితో దీనిని ఊహింప వలయును. అనగా వీని జ్ఞానము అముఖ్యముగా దానితో తెలియవచ్చు బ్రహ్మము ఉపాసనకు సంబంధించినదే కాని, వేదాంతము చేత మాత్రమే తెలియదగు పరమాత్మ జ్ఞానము కాదని తాత్పర్యము. ఆట్లు ఉపాసింపబడునది బ్రహ్మము కాదని శ్రుతియు చెప్పుచున్నది ‘‘తదేవ బ్రహ్మ త్వంవిద్ధి నేదం యదిదముపాసతే’’ అదియే బ్రహ్మమని నీ పెరుగుము. దేనిని ఉపాసింతురో అది బ్రహ్మము కాదు. 

			23. 	అనాద్యమ్ - ఆద్యమనగా కారణము. అది లేనిది అనాద్యము - లేదా- ఆదియందు తెలియవచ్చునది ఆద్యము. ఆది కానిది అనాద్యము. సృష్టి మొదట తెలియరాకుండునది అని భావము. అట్లైనచో దేవతలు తెలియరనుట యెట్లు? అనుదానికి ఒక్క నారాయణుడు మాత్రమే దాని నెరుగును, దేవతలు, ఋషులు అతని అమగ్రహముచే తరువాత తెలిసి కొనిరి - ఆని భావము. 

			25 	బ్రహ్మజ్ఞానము ఆత్యంతిక దుఃఖమును నివారించునది అని చెప్పి అధ్యారోప అపవాద న్యాయముచే బ్రహ్మమును నిరూపించుచున్నారు, పురుషాధిష్ఠితాన్ - పురుషునిచేత- పరమాత్మచేత, ఆధిష్ఠితాన్ ఆలోచింపబడిన, భావాన్ - భావములను, యదా - ఎప్పుడు, ప్రకృతిః - ప్రకృతి, సూయతే 
- వెలువరించుటకు ఉన్ముఖముగా నుండునో, తదా - అప్పుడు; హేతుయుక్తమ్ - ఇచట 'హేతువులనగా ధర్మాధర్మములు; వానితో కూడిన, జగత్ - జగత్తు, సంపరివర్తతే - చక్కగా రూపొందును. 

			26. 	హేతు యుక్తమనుమాట ఇక్కడ కూడ అన్వయించును. వత్తి మున్నగు హేతువులుండగా ఒక దీపము నుండి అనేకదీపములు వెలుగొందునట్లు అదృష్టసంబంధమువలన ప్రకృతి మహదాది కార్యముల సముదాయమును కలిగించును. వెలిగించిన దీపమువలె అనంతత్వము నుండి తొలగియు పోదు. ఈశుడు అదృష్టము అనువాని వలన ప్రకృతి సాగుచుండునని భావము. 

			27. 	సృష్టిక్రమమును వివరించుచున్నారు. 

				'కర్మజా'అను పదమువలన ఈశ్వరుని కంటె కర్మమునకు గల ప్రాబల్యము కానవచ్చుచున్నది. ఆ ఈశ్వరుడు కర్మాపేక్షతోడనే మంచి, చెడు ఫలముల నిచ్చువాడగుచున్నాడు కదా! బుద్ధి యనగా మహత్తత్వము. ఆ విధముగా సృష్టి మొదట కర్మమే ప్రకృతిని ప్రవర్తింపజేయుచున్నదని యర్థము. ఆకాశాది పదములతో శబ్దము మొదలగు తన్మాత్రాదులను తెలియదగును. 

			29. 	అందువలన పురుషుడు అధిష్ఠించియున్న ప్రకృతి మొదలగు నెనిమిదికంటె వేరుగా విషయములనగా శబ్దము మొదలగువానికి ఆశ్రయము లైన స్థూలాకాశము మొదలగునవి - అని అర్థము. వాయువు, ఆకాశము అనువానిని స్పర్శ, శబ్దము అనువానిచేత ఊహించు చున్నాము కనుక అవి విషయము లగుచున్నవి. 

			30. 	వాక్కర్మణీ - అనుచోట 'వాక్' అనగా వాగింద్రియము - ముఖము. కర్మ శబ్దముచేత ఇంద్రియము లన్నింటి కర్మములగు మాట, గ్రహించుట, గమనము, విసర్జనము, ఆనందము అనువానిని తెలియవలయును. 

			31. 	శబ్దాదులు చిత్తమని తెలియదగును. చిత్తమాత్రమే ఉపాదానముగా - ముడి పదార్థముగా గలవి అని తాత్పర్యము. అక్షపాదాచార్యులు చెప్పినదాని నిట అన్వయించుకొనవలయును “దోష నిమిత్తం రూపాదయో విషయాః సంకల్పకృతాః’’- దోషమునకు నిమిత్తముగా రూపాదులగు విషయములు సంకల్పముచేత చేయబడినవి. 

				ఇట్లు ప్రమేయము - తెలియవచ్చునది - అనునది చిత్తమాత్రముగా చెప్పి ప్రమాణము నిశ్చయ జ్ఞానమును కలిగించుదానిని గూర్చి చెప్పుచున్నారు. తేషు - ఆ యింద్రియముల ; సర్వగతమ్ - అన్నింటియందు చేరియున్నది - చెవి మున్నగు రూపములో చేరియున్నది. మనః - మనస్సే. 

			32.	 దీనినే స్పష్టము చేయుచున్నారు. రసజ్ఞానే - రసమును - రుచిని - తెలియునపుడు, మనస్సే; ఇయం జిహ్వా - ఈ నాలుక - నాలుక అని రుచిని గ్రహించు కరణముగా మనము వ్యవహరించునది మనస్సే అని తాత్పర్యము. ‘‘మనసా హ్యేవ పశ్యతి మనసా శృణోతి’’ మనస్సుతోడనే చూచుచున్నాడు. 'మనస్సుతోడనే వినుచున్నాడు' మొదలగు శ్రుతులు దీనినే స్పష్టము చేయుచున్నవి. వ్యాహృతే 
- శబ్దప్రయోగ సమయమున; ఇదమ్ - ఇది; వాక్ - వాక్కు. ఇది జ్ఞానేంద్రియ పంచకమును కర్మేంద్రియ పంచకమును తెలుపును. సర్వమ్ - లోపలిదగు బుద్ధి, సుఖము, దుఃఖము మొదలగునది. బాహ్యమైన ఆకాశము, శబ్దము మొదలగునది, అట్లే అవ్యక్తమైన మహత్తు మొదలు ఘటమువరకు అంతయు మనస్సే అని భావము. శ్రుతియు నిట్లు చెప్పుచున్నది. ‘‘అసతోఽధి మనోఽ సృజ్యత మనః ప్రజాపతి మసృజత ప్రజాపతిః ప్రజా అసృజత తద్వా ఇదం మనస్యేవ పరమం ప్రతిష్ఠితమ్ యదిదం కిఞ్చ’’ ‘అవ్యక్తము నుండి మనస్సు ఏర్పడెను. మనస్సు ప్రజాపతిని సృజించెను. ప్రజాపతి ప్రజలను సృజించెను ఆ విధముగా ఈ సర్వము మనస్సునందే నెలకొని యున్నది.’ 

			33.	షోడశ - పదునారు పది ఇంద్రియములు. మనస్సు, పంచభూతములు, జ్ఞాన కర్తారమ్ - విజ్ఞానాత్మను, ఉపాసీనమ్ - దేహమునందు నెలకొని యున్నవానిని - అనగా పరమాత్మను - అని అర్థము. ఈ పరమాత్మ ఇంద్రియాదు లన్నింటి సముదాయరూపముగా నుండియు, ఆ అన్నిటికంటె భిన్నముగా నున్నట్లు తెలియ వచ్చుటచేత ఇవి అతనిని ఉపాసించునట్లు చెప్పిరి. 

			34.	సోమగుణః - చంద్రుడు రసాత్మకుడు కనుక జలము. అతని గుణము - కార్యమును చేయునది నాలుక అని భావము. గన్ధః - గంధమును గ్రహించునది. గ్రహింపబడునది అనువానికి అభేదము కనుక గంధమే ఘ్రాణము. స్పర్శమ్ - స్పర్శనేంద్రియము - చర్మము; జిహ్వాదులకు జలాది కార్యత్వము వానియందున్న రసాదులను గ్రహించు స్థితివలన నగుచున్నది కనుక గ్రాహ్య గ్రాహకములు సమాన జాతీయములను నియమము దీనిచేత సూచింపబడుచున్నది.

			35. 	సత్త్వ గుణమ్ - సత్వకార్యము, అవ్యక్తజమ్ - ప్రధాన కార్యము, సర్వభూతాత్మ భూతస్థమ్ - సర్వ భూతములకు ఆత్మభూతముగా ఉన్నవాడు - ఈశ్వరుడు అగుచున్నది. -సత్వము సర్వమునకు అంతరంగము అని భావము; బుద్ధ్యేత - సత్వమే తెలియదగినది - అని తెలియ వలయునని భావము. నిజమునకు తెలియవలసినది చిత్పదార్థము. అది సత్యము విశేషముగా కలది యగుట వలన దానిని తప్పక తెలియవలయునని తాత్పర్యము. 

			36. 	ఏతే ఈ సత్వము మొదలగునవి - లేదా ఈశుడు మొదలగువారు, విరజసమ్ - ఎట్టి ప్రవృత్తియు లేని కూటస్థుడగు పరమాత్మను. 

			37. 	నవద్వారమ్ - అయిదు జ్ఞానేంద్రియములు, బుద్ధి మనస్సు, దేహము, ప్రాణము అను తొమ్మిది ద్వారములు కలది, ద్వారములన విషయములను పొందించునవి అని భావము, భావైః - శబ్దము మొదలగు భావములతో;

			38 	అజరము, అమరము - ఆనుపదములతో దేహధర్మముల స్పర్శ లేకుండుటను చెప్పిరి. వ్యక్తమనగా ఆకారముకలది. అవ్యక్తమనగా ఆకారము లేనిది, ఆ రెండు స్వరూపములు కలది వేదము ఉపదేశించిన తత్త్వము - వ్యక్తావ్యక్తోపదేశవాన్ “ద్వే వావ బ్రహ్మణో రూపే మూర్తం చైవామూర్తం చ” బ్రహ్మమునకు రెండురూపములు- మూర్తము అమూర్తము అనునవి - కార్య కారణాత్మ అని తాత్పర్యము, ఇట్టి వాడైనను, వ్యాపకః- కారణాత్మ, సగుణః - యః సర్వజ్ఞః మొదలైన శ్రుతి చెప్పెడు సర్వజ్ఞత మొదలైన గుణములతో కూడినవాడు, సూక్ష్మః - ఇంద్రియములకు అందనివాడు, సర్వభూత గుణాశ్రయః - అన్ని భూతములకు, సత్వము మొదలైన గుణము లన్నింటికి ఆశ్రయమైనవాడు. 

			39. 	ఉపాధిని - పొందిన ఆధారభూతమగు దానిని బట్టి ఆ పురుషుడు గొప్పతనమో ఆల్పత్వమునో పొందినవాడైనను దీపము వలె సర్వజంతువులయందును వెలుగొందు వాడాతడే అని భావము. 

			40. 	చెవి ఏది కారణముగా వేద్యమగు తన విషయమును అనగా శబ్దమును, వేదయతే - తెలిసికొనుచున్నదో, ఆ కారణ భూతమైనదియే వినుచున్నది. అట్లే, పశ్యతి - చూచుచున్నది దీనిని మిగిలిన విషయములందును అన్వయించుకొనవలయును, శ్రుతులును “యేన శ్రోత్రం శృణోతి యేన చక్షుశ్చ పశ్యతి” దేనితో చెవి వినుచున్నదో దేనిచేత కన్ను చూచుచున్నదో ‘ -ఇత్యాదిగా చెప్పుచున్నవి. అయం దేహః - ఈ దేహము మాత్రము ఆ శబ్దాదులు వినుట మొదలగుదానికి కారణము మాత్రమే కర్త కాదు. ఆ పురుషుడే కర్త, 

			41.	అయినచో ఈ ఆత్మ ఏల కానరాదు అని ఆశంకించి ఉపాయము లేనికారణమున కానరాదని తెలియజెప్పుచున్నారు, అయోగే - అయోగము ఉపాయము - లేని సమయమున, నైవ అనుదృశ్యతే 
- ఏవిధముగను కానరాదు, ఇచట యోగమనగా తత్వజ్ఞానాదికమని భావింపదగును. 

			42. 	వ్యతిరేకమును చెప్పి అన్వయమును చెప్పుచున్నారు. 

				దారు - దారుణి - కట్టెయందు, యోగేవ, ఏవ - యోగము చేత మాత్రమే, మరియొక ఉపాయముచేత కాదని భావము. 

			43. 	యోగము లేనిచో దేహ సంబంధము తెగిపోదని తాత్పర్యము, 

			44. 	ఆత్మ మరియొక దేహమును పొందుట ఒక శాలలోనికి వెళ్లునట్లు కాదు స్వప్నమునందువలె అని భావము. తథైవ - అట్లే మరణము తరువాత దేహమును వదలి మరియొక దేహమును చేరుకొనునని శాస్త్ర దృష్టితోడనో, యోగము చేతనో తెలియ వచ్చునని భావము. 

			45. 	ఏ కారణముచేత దేహాంతరమును పొందునో చెప్పుచున్నారు. కర్మణా - కర్మముతో. రూపమ్ పూర్వశరీరము, బాధ్యతే - బాధింపబడును - చెడును. అంతేకాని ఆ దేహమే మరియొక దేహముగా మారదు - అని భావము 

			46. 	దీనినే మరింత స్పష్టము చేయుటకై ‘సంప్రవక్ష్యామి’ చక్కగా గట్టిగా తెలియజేయుదును. అని ప్రతిజ్ఞ చేయుచున్నారు

			భీష్మ ఉవాచ - భీష్ము డిట్లు పలికెను. 

			చతుర్విధాని భూతాని స్థావరాణి చరాణి చ, 

			అవ్యక్త ప్రభవాన్యాహు రవ్యక్త నిధనాని చ, 

			అవ్యక్త లక్షణం విద్యా దవ్యక్తిత్మాత్మకం మనః. 	1 

			నాలుగు విధములైన భూతములు, స్థావరములు, జంగమములు అవ్యక్తము నుండి పుట్టినవని, అవ్యక్తమునందే లయము పొందునవని చెప్పుదురు. మనస్సు అవ్యక్త లక్షణమని, అవ్యక్తాత్మాత్మకమని తెలియనగును. 

			యథా శ్వత్థ కణీకాయా మన్తర్భూతో మహాద్రుమః, 

			నిష్పన్నో దృశ్యతే వ్యక్త మవ్యక్తా త్సంభవ స్తథా. 	2 

			మఱ్ఱివిత్తనమునందు మహావృక్షము లోలోపల ఉండి వెలుపలికి వచ్చినపుడు స్పష్టముగా కానవచ్చుచున్నది. అట్లే అవ్యక్తమునుండి పుట్టుక అనునది కన్పట్టుట. 

			అభిద్రవత్యయస్కాన్త మయో నిశ్చేతనం యథా, 

			స్వభావహేతుజా భావా యద్వ దన్యదపీదృశమ్. 	3

			చేతనములేని యినుపముక్క అయస్కాంతము వైపు ఒక్క పెట్టున పోవుచున్నది. అట్లే స్వభావము కారణముగా ఏర్పడు భావములు, అటువంటిదే యగు అవిద్య మొదలగునది పరువున వచ్చి చేరుచున్నవి. 

			తద్వ దవ్యక్తజా భావాః కర్తుః కారణలక్షణాః, 

			అచేతనా శ్చేతయితుః కారణా దభిసంహితాః. 	4 

			అవిద్యవలన ఏర్పడిన భావములు అచేతనములైనవి కర్తయగు చైతన్యకారకుని కారణలక్షణములై కట్టకట్టుకొని జీవునిలో నుండును. 

			న భూ ర్న ఖం ద్యౌర్భూతాని నర్షయో న సురాసురాః, 

			నాన్యదాసీ దృతే జీవ మాపేదు ర్న చ సంహతమ్. 	5 

			భూమి, ఇంద్రియము, ఆకాశము, తక్కిన భూతములు, ప్రాణములు, శమము, కామము మొదలగు భావములు జీవుడు లేక లేవు. జీవుని వెంటనంటియు నుండలేదు. 

			పూర్వం నిత్యం సర్వగతం మనోహేతు మలక్షణమ్, 

			అజ్ఞాన కర్మనిర్దిష్ట మేత త్కారణలక్షణమ్. 	6 

			అనాది, నిత్యము, సర్వగతము, మనస్సు హేతువుగా గలది, నిర్వచింపనలవి కానిది, అజ్ఞానకర్మముగా నిర్దిష్టమైనది అగునిది దీనికి కారణ లక్షణము. 

			తత్కారణై ర్హి సంయుక్తం కార్యసంగ్రహకారకమ్,

			 యేనైత ద్వర్తతే చక్ర మనాదినిధనం మహత్. 	7 

			అది యిట్టి కారణములతో కూడినట్టిది. కర్మము యొక్క సంగ్రహమును చేయించునది. ఆ సంగ్రహముతో ఆది, అంతములు లేని గొప్పదియగు ఈ చక్రము తిరుగుచున్నది. 

			అవ్యక్తనాభం వ్యక్తారం వికార పరిమణ్డలమ్, 

			క్షేత్రజ్ఞాధిష్ఠితం చక్రం స్నిగ్ధాక్షం వర్తతే ధ్రువమ్. 	8 

			అవ్యక్తమనెడునాభి, వ్యక్తమను ఆకులు, వికారమనెడు గుండ్రని స్వరూపము, స్నేహమనెడు జిడ్డు గల ఇరుసు కల ఈ చక్రము క్షేత్రజ్ఞుడు ఎక్కియుండగా ఎల్లవేళల తిరుగుచున్నది. 

			స్నిగ్ధత్వాత్తిలవత్పర్వం చక్రేఽస్మిన్ పీడ్యతే జగత్, 

			తిలపీడై రివాక్రమ్య భోగై రజ్ఞాన సంభవైః.	9 

			అజ్ఞానము చేత ఏర్పడెడు భోగములు, తెలకులవారివలె ఆక్రమించి త్రిప్పుచుండగా ఈ జగత్తంతయు రాగముకలది యగుటవలన నువ్వుల వలె ఈ చక్రమున నలగగొట్టబడుచున్నది. 

			కర్మ తత్కురుతే తర్షా దహంకార పరిగ్రహాత్. 

			కార్యకారణసంయోగే సహేతు రుపపాదితః. 	10 

			ఆ చక్రము ఫలమునందలి దాహమువలనను, అహంకారముపట్టువలనను కర్మమును చేయుచున్నది. కార్యకారణ సంయోగమునందు ఆ కర్మము హేతువుగా సమర్థింపబడుచున్నది. 

			నాభ్యేతి కారణం కార్యం న కార్యం కారణం తథా, 

			కార్యవ్యక్తేన కరణే కాలో భవతి హేతుమాన్. 	11 

			కారణము కార్యమును, కార్యము కారణమును ప్రవేశింపవు. అధిష్ఠానమునందు కార్యము అభివ్యక్తమగుటకు కాలము కారణముకలదగుచున్నది. 

			హేతుయుక్తాః ప్రకృతయో వికారాశ్చ పరస్పరమ్, 

			అన్యోన్య మభివర్తన్తే పురుషాధిష్ఠితాః సదా. 	12 

			పురుషుడు అధిష్ఠించినవగు హేతువుతో కూడిన ప్రకృతులు, వికారములు పరస్పరము ఒకదాని చుట్టు ఒకటి తిరుగుచుండును. 

			రాజసై స్తామసై ర్భావై శ్చ్యుతో హేతుబలాన్వితః, 

			క్షేత్రజ్ఞ మేవానుయాతి పాంసు ర్వాతేరితో యథా. 	13 

			రాజసములు, తామసములు అయిన భావముల చేత పూర్వదేహమునుండి జారిన జీవుడు హేతుబలముతో కూడినవాడై గాలికెగురగొట్టబడిన దుమ్ము కణమువలె క్షేత్రజ్ఞునే అనుసరించి పోవును. 

			న చ తైః స్పృశ్యతే భావై ర్నతే తేన మహాత్మనా, 

			సరజస్కోఽరజస్కశ్చ నైవ వాయు ర్భవేద్యథా. 	14 

			అతడు ఆ భావములచేత స్పృశింపబడడు. ఆ మహాత్మునితో అవియు స్పర్శను పొందవు. దుమ్ముకలదియో, లేనిదియో అయిన వాయువునకు దాని స్పర్శ ఉండనే ఉండదు కదా! 

			తథై తదస్తరం విద్యాత్ సత్వక్షేత్రజ్ఞయో ర్బుధః, 

			అభ్యాసాత్స తథాయుక్తో న గచ్ఛేత్ప్రకృతిం పునః. 	15 

			తెలివిగలవాడు సత్త్వక్షేత్రజ్ఞులకు గల భేదమును ఆవిధముగా తెలియ వలయును. కాని అభ్యాసమువలన ఆ విధముగా కూడియున్నవాడై మరల ప్రకృతిని పొందడు. 

			సందేహ మేత ముత్పన్న మచ్ఛినద్ భగవా నృషిః,

			 తథావార్తాం సమీక్షేత కృతలక్షణ సంమితామ్. 	16 

			ఇట్లు పుట్టుకొని వచ్చిన సందేహమును భగవంతుడగు ఋషి తొలగించి వైచెను. కృతలక్షణ సంమితమగు వార్తను ఆ విధముగా సమీక్షింప వలయును. 

			బీజా న్న్యగ్న్యుపదగ్ధాని న రోహన్తి యథా పునః, 

			జ్ఞానదగ్ధై స్తథా క్లేశై ర్నాత్మా సంపద్యతే పునః 	17 

			ఇతి శ్రీమహాభారతే శాంతిపర్వణి మోక్షధర్మపర్వణి వార్ష్ణే
యాధ్యాత్మకథనే ఏకాదశాధిక ద్విశతతమోఽధ్యాయః 

			అగ్నికి వేగిన విత్తనములు మరల మొలకెత్తని విధముగా జ్ఞానముతో కాలిపోయిన క్లేశములతో ఆత్మ మరల తగులము పొందదు. 

			ఇది శ్రీమహాభారతము శాంతి పర్వమున మోక్షధర్మపర్వమున వార్ష్ణే యాధ్యాత్మ కథనము గల రెండువందల పదునొకండవ అధ్యాయము.

			ఈ అధ్యాయమున క్లేశముల పుట్టుకకు కారణమైన దానిని వదిలించు కొనుటకును, వాని లయమునకు కారణమైనదానిని గ్రహించుటకును ఉపాయమును వివరించు చున్నారు. 

			భీష్మ ఉవాచ - భీష్ము డిట్లు పలికెను. 

			ప్రవృత్తి లక్షణో ధర్మో యథా సముపలభ్యతే, 

			తేషాం విజ్ఞాననిష్ఠానా మన్యత్తత్వం న రోచతే. 	1 

			కర్మమునందు నిష్ఠ కలవారికి ప్రవృత్తిని తెలియచేయు ధర్మము లభించెడు విధముగా విజ్ఞానమునందు నిష్ఠ కలవారికి దానికంటె వేరగు తత్త్వము రుచింపదు. 

			దుర్లభా వేదవిద్వాంసో వేదోక్తేషు వ్యవస్థితాః, 

			ప్రయోజనం మహత్త్వాత్తు మార్గమిచ్ఛన్తి సంస్తుతమ్. 	2 

			వేదవాక్యములయందు నిష్ఠగలవేదవిద్వాంసులు అంత తేలికగా లభింపరు. బుద్ధిశాలులు మిక్కిలిగా ప్రశంసింపదగిన మార్గమును ప్రయోజనమునందలి భేదము ననుసరించి గొప్పది యగుటవలన అనుసరింపగోరుదురు. 

			సద్భి రాచరితత్వాత్తు వృత్త మేత దగర్హితమ్, 

			ఇయం సా బుద్ధి రభ్యేత్య యయా యాతి పరాం గతిమ్. 	3

			నివృత్తి రూపమైన ఈ నడవడి సత్పురుషులు ఆచరించినదగుటచే నిందింపదగినది కాదు. ఈ ఆ బుద్ధిని పొంది నరుడు పరమగతిని చేరుకొనును. 

			శరీరవా నుపాదత్తే మోహా త్సర్వాన్ పరిగ్రహాన్, 

			క్రోధలోభాదిభి ర్భావై ర్యుక్తో రాజసతామసైః 	4

			శరీరమున అభిమానము కలవాడు రాజసములు, తామసములునైన క్రోధము లోభము మొదలగు భావములతో తగులము కలవాడై విషయము లన్నింటిని కైకొనుచుండును. 

			నా శుద్ధ మాచరే త్తస్మా దభీప్సన్ దేహయాపనమ్, 

			కర్మణా వివరం కుర్వన్ న లోకా నాప్నుయా ఞ్ఛుభాన్. 	5 

			దేహమును పోగొట్టు కొనుటను ప్రబలముగా కోరుచు అశుద్ధమగు కర్మము నాచరింపరాదు. కర్మముతో ద్వారమును చేయుచు శుభలోకములను స్వీకరింపరాదు. 

			లోహయుక్తం యథా హేమ విపక్వం న విరాజతే, 

			తథాఽపక్వ కషాయాఖ్యం విజ్ఞానం న ప్రకాశతే. 	6 

			లోహముతో కలసియున్న బంగారము పాకమునకు రాక విరాజిల్లదు. అట్లే పక్వము కాని కషాయములు గలవానియందు చేసిన ఉపదేశ రూపమైన విజ్ఞానము ప్రకాశింపదు. 

			యశ్చాధర్మం చరే ల్లోభా త్కామక్రోధా వనుప్లవన్, 

			ధర్మ్యం ప్రజ్ఞాన మాక్రమ్య సానుబన్ధో వినశ్యతి. 	7 

			కామక్రోధముల వెంటబడి లోభమువలన అధర్మము నాచరించినచో ధర్మమును విడనాడని మార్గమును చెడగొట్టుకొని, సంబంధము గలవానితో పాటు, నశించును. 

			శబ్దాదీన్ విషయాం స్తస్మా న్న సంరాగా దయం వ్రజేత్,

			 క్రోధో హర్షో విషాదశ్చ జాయన్తే హ పరస్పరాత్. 	8 

			అందువలన శబ్దము మొదలగు ఇంద్రియవిషయములను అధికమగు రాగముతో పొందరాదు. దానివలన ఒకదానినుండి ఒకటిగా క్రోధము, హర్షము, విషాదము అనునవి పుట్టుకొనివచ్చును. 

			పఞ్చభూతాత్మకే దేహే సత్త్వే రాజసతామసే, 

			క మభిష్టువతే చాయం కం వాఽక్రోశతి కిం వదన్. 	9 

			దేహము అయిదు భూతముల స్వరూపమైనది. అట్టిది కాగా ఇతడు ఏమి పలుకుచు ఎవనిని స్తుతించును? ఎవనిని గూర్చి నిందించును? 

			స్పర్శ రూపరసాద్యేషు సఙ్గం గచ్ఛన్తి బాలిశాః, 

			నావగచ్ఛన్తి విజ్ఞానా దాత్మానం పార్థివం గుణమ్. 	10 

			పసితనపు బుద్ధిగలవారు స్పర్శ, రూపము, రసము మొదలగు వానియందు తగులము పొందుదురు. తెలివితక్కువతనముతో దేహమును మట్టిదగు గుణముగా తెలియజాలరు. 

			మృన్మయం శరణం యద్వ న్మృదైవ పరిలిప్యతే, 

			పార్థివోఽయం తథా దేహో మృద్వికారాన్న నశ్యతి. 	11 

			మట్టితో కట్టబడిన యింటిని మట్టితోడనే అలుకుదురు. అదే విధముగా మట్టిదైన యీదేహముకూడ మట్టినుండి యేర్పడిన పదార్థముతోడనే నశింపకుండును. 

			మధు, తైలం, పయః, సర్పి ర్మాంసాని, లవణం, గుడః, 

			ధాన్యాని ఫల మూలాని మృద్వికారాః సహాంభసా. 	12 

			తేనె, నూనె, పాలు, నేయి, మాంసములు, ఉప్పు, బెల్లము, ధాన్యములు, పండ్లు, దుంపలు - ఇవియన్నియు నీటితోపాటుగా మట్టినుండి యేర్పడినవియే. 

			యద్వత్కాన్తార మాతిష్ఠ న్నౌత్సుక్యం సమనువ్రజేత్, 

			గ్రామ్య మాహార మాదద్యా దస్వా ద్వపి హి యాపనమ్. 	13 

			సంన్యాసి అడవి నంటి పెట్టుకొనియుండి రుచి గల పదార్థములపై రాగమును పొందకుండును. బ్రతుకును వెళ్లబుచ్చుచుండును. 

			తద్వ త్సంసార కాన్తార మాతిష్ఠన్ శ్రమతత్పరః, 

			యాత్రార్థ మద్యా దాహారం వ్యాధితో భేషజం యథా. 	14 

			అట్లే మోక్షకాంక్ష గలవాడు సంసారమను అడవియందుండి శ్రమయే బ్రదుకుగానైనవాడై, కేవలము దేహయాత్రకొరకు - రోగి మందును తీసికొను విధముగా - అన్నమును తినవలయును. 

			సత్యశౌచార్జవత్యాగై ర్వర్చసా విక్రమేణ చ 

			క్షాన్త్యా ధృత్యా చ బుద్ధ్యా చ మనసా తపసైవ చ.	15 

			భావాన్ సర్వా నుపావృత్తాన్ సమీక్ష్య విషయాత్మకాన్, 

			శాన్తి మిచ్ఛ న్నదీనాత్మా సంయచ్ఛే దిన్ద్రియాణి చ. 	16 

			సత్యము, శుచిత, ఋజుత్వము, త్యాగము, వర్చస్సు, విక్రమము, ఓరిమి, ధైర్యము, బుద్ధి, మనస్సు, తపస్సు అనువానిచేత విషయములే స్వరూపముగా గల భావములన్నియు వానినుండి మరలినవిగా చూచుకొని శాంతిని కోరుచు ఉదార చిత్తుడై ఇంద్రియములను నిలువరింపవలయును. 

			సత్త్వేన రజసా చైవ తమసా చైవ మోహితాః, 

			చక్రవత్పరివర్తనే హ్యజ్ఞానా జ్జన్తవో భృశమ్. 	17 

			సత్త్వము, రజస్సు, తమస్సు అను గుణములతో మోహితులై జంతువులు అజ్ఞానమువలన మిక్కిలిగా చక్రమువలె తిరుగుచుందురు. 

			తస్మా త్సమ్య క్పరీక్షేత దోషా నజ్ఞానసంభవాన్, 

			అజ్ఞాన ప్రభవం దుఃఖ మహంకారం పరిత్యజేత్. 	18 

			అందువలన అజ్ఞానపు ముద్దుబిడ్డలగు దోషములను మెలకువగా పరికించు చుండవలయును. అజ్ఞానమువలన పుట్టిన దుఃఖమును, అహంకారమును వదలి వేయవలయును. 

			మహాభూతా నీన్ద్రియాణి గుణా స్సత్త్వం రజస్తమః, 

			త్రైలోక్యం సేశ్వరం సర్వ మహంకారే ప్రతిష్ఠితమ్. 	19 

			మహాభూతములు, ఇంద్రియములు, సత్త్వరజస్తమోగుణములు ఈశ్వరునితో పాటు మూడురకముల సముదాయము - ఇదియంతయు అహంకారమున నిలువద్రొక్కుకొనియున్నది. 

			యథేహ నియతః కాలో దర్శయత్యార్తవాన్ గుణాన్, 

			తద్వద్భూతే ష్వహంకారం విద్యాత్కర్మ ప్రవర్తకమ్. 	20 

			నియతమగు కాలము ఋతుసంబంధములగు గుణముల నెట్లు చూపునో అదేవిధముగా అహంకారము భూతములయందు కర్మములను ప్రవర్తింప జేయునదిగా తెలిసికొన వలయును. 

			సంమోహకం తమో విద్యాత్ కృష్ణ మజ్ఞానసంభవమ్, 

			ప్రీతిదుఃఖనిబద్ధాం శ్చ సమస్తాం స్త్రీ నథో గుణాన్. 	21 

			అజ్ఞానమువలన పుట్టెడు తమస్సు నల్లనిది, సమ్మోహమును కలిగించునది అనియు, ప్రీతి, దుఃఖములకు కట్టువడియుండుట అనునవి అందరిని పట్టియుండెడు గుణములనియు తెలియవలయును. 

			సత్త్వస్య రజస శ్చైవ తమసశ్చ నిబోధ తాన్, 

			ప్రసాదో హర్షజా ప్రీతి రసందేహో ధృతిః స్మృతిః. 	22 

			సత్త్వము, రజస్సు, తమస్సు అనువాని గుణములను తెలియుము. ప్రసాదము, హర్షమువలన కలుగు ప్రీతి, సందేహములు లేకుండుట, ధృతి, స్మృతి అనునవి సత్త్వము గుణములు. ఇటుపై చెప్పబోవునవి రజస్తమస్సుల గుణములు. 

			కామక్రోధౌ ప్రమాదశ్చ లోభమోహౌ భయం క్లమః, 

			విషాదశోకా వరతి ర్మానదర్పా వనార్యతా. 	23 

			కామక్రోధములు, ప్రమాదము, లోభమోహములు, భయము. అలసత అనునవి రాజసములగు గుణములు, విషాదము, శోకము, దేనియందును ప్రీతిలేకుండుట, మానము, దర్పము, నీచత్వము అనునవి తమస్సు గుణములు. 

			దోషాణా మేవ మాదీనాం పరీక్ష్య గురులాఘవమ్, 

			విమృశే దాత్మ సంస్థాన మేకైక మనుసంతతమ్. 	24 

			ఇవి మొదలుగా గల గుణములు హెచ్చుతగ్గులను పరిశీలించి తనలోని వీని నొక్కొక్కదానిని ఎల్లవేళల విమర్శించి చూచుకొనవలయును. 

			యుధిష్ఠిర ఉవాచ - యుధిష్ఠిరు డిట్లు పలికెను. 

			కే దోషా మనసా త్యక్తాః కే బుద్ధ్యా శిథిలీకృతాః, 

			కే పునః పున రాయాన్తి కే మోహా దఫలా ఇవ. 	25 

			మనస్సుతో (పూర్వము ముముక్షువులు) త్యజించిన దోషములేవి. బుద్ధితో సడలించుకొనినవి ఏవి? మరల మరల వచ్చిపడునవి యేవి? మోహమువలన, వచ్చిపడినను పనికిమాలిన వంటివి ఏవి? 

			కేషాం బలాబలం బుద్ధ్యా హేతుభి ర్విమృశే ద్భుధః, 

			ఏష మే సంశయ స్తాత తన్మే బ్రూహి పితామహ. 	26 

			వేని బలమును, బలములేనితనమును బుద్ధిమంతుడు హేతువులతో విమర్శింపవలయును? తాతా! ఇది నా సంశయము. దానిని గూర్చి నీవు చెప్పుము. 

			భీష్మ ఉవాచ - భీష్ము డిట్లు పలికెను. 

			దోషై ర్మూలా దవచ్ఛిన్నై ర్విశుద్ధాత్మా విముచ్యతే, 

			వినాశయతి సంభూత మయస్మయ మథో యథా. 	27 

			మొదలంట కోసివేసిన దోషబలముతో విశుద్ధమగు ఆత్మ కలవాడు విడుదల పొందును. మరల పుట్టిన దోషమును, ఇనుపసంకెలవలె, నశింపజేయును. ఆవిధముగా ధ్యానముతో సంస్కారము పొందిన బుద్ధి తామసములగు దోషములతో పాటు నశించును. 

			రాజసం తామసం చైవ శుద్ధాత్మక మకల్మషమ్, 

			తత్సర్వం దేహినాం బీజం సత్య మాత్మవతః సమమ్.	28

			తస్మా దాత్మవతా వర్ణ్యం రజశ్చ తమ ఏవ చ, 	

			రాజసము, తామసము, కల్మషములులేని శుద్ధస్వరూపము గల సత్త్వము - ఇది యంతయు దేహులకు బీజము. ఆత్మవంతునకు మాత్రము సత్త్వము సమము. అందువలన ఆత్మవంతుడు రజస్సును, తమస్సును విడనాడవలయును. 

			రజస్తమోభ్యాం నిర్ముక్తం సత్త్వం నిర్మలతా మియాత్. 	29 

			రజస్సు, తమస్సు అనువానిని పూర్తిగా వదలివైచిన సత్యము నిర్మలతను పొందును. 

			అథవా మన్త్రవద్ బ్రూయు రాత్మాదానాయ దుష్కృతమ్, 

			స వై హేతు రనాదానే శుద్ధ ధర్మానుపాలనే. 	30 

			కొందరు బుద్ధిని వశము చేసికొనుటకైన మంత్రముతో కూడిన కర్మమును చెడుపనిగా చెప్పుదురు. శుద్ధమగు ధర్మమును విడువక పాలించుటయందును, వైరాగ్యమునందును అదియే కారణమగును. 

			రజసాఽధర్మయుక్తాని కార్యాణ్యపి సమాప్నుతే, 

			అర్థయుక్తాని చాత్యర్థం కామాన్ సర్వాంశ్చ సేవతే. 	31 

			రజోగుణముతో అధర్మముతో కూడిన అర్థయుక్తములైన కార్యములను కూడ పొందుచున్నాడు. మిక్కిలిగా కామములన్నింటిని సేవించుచున్నాడు. 

			తమసా లోభయుక్తాని క్రోధజాని చ సేవతే, 

			హింసావిహారాభిరత స్తన్ద్రీనిద్రా సమన్వితః. 	32 

			హింసతో కూడిన తిరుగుళ్లు మరిగి, కునుకుపాటు, నిద్ర అనువానితో కూడినవాడై లోభముతో, క్రోధమువలన పుట్టిన కార్యములను తమస్సుచేత సేవించు చున్నాడు. 

			సత్త్వస్థ: సాత్త్వికాన్ భావాన్ శుద్ధాన్ పశ్యతి సంశ్రితః, 

			స దేహీ విమలః శ్రీమాన్ శ్రద్ధావిద్యాసమన్వితః. 	33 

			ఇతి శ్రీ మహాభారతే శాన్తిపర్వణి మోక్షధర్మ పర్వణి వార్ష్ణే 
యాధ్యాత్మకథనే ద్వాదశాధికశతతమోఽధ్యాయః 

			శ్రద్ధతో విద్యతో కూడియున్నవాడు, సత్యమున నిష్ఠ కలవాడును, దోషములు లేనివాడు, శ్రీమంతుడు అయి సాత్త్వికములు, శుద్ధములు అగు భావములను 

			చూచుచుండును. 

			ఇది శ్రీ మహాభారతము శాంతిపర్వమున మోక్షధర్మపర్వమున వార్ష్ణే యాధ్యాత్మకథనముగల రెండువందల పన్నెండవ అధ్యాయము 

			వెనుకటి అధ్యాయము చివరి శ్లోకములను మూడింటిని వ్యాఖ్యానించుటకై ఈ అధ్యాయమును ప్రారంభించుచున్నారు. 

			భీష్మ ఉవాచ - భీష్ముడిట్లు చెప్పెను. 

			రజసా సాధ్యతే మోహ స్తమసా భరతర్షభ, 

			క్రోధ లోభౌ భయం దర్ప ఏతేషాం సాదనా చ్ఛుచిః . 	1 

			భరతశ్రేష్ఠా! రజస్సు తమస్సులు మోహమును తెచ్చిపెట్టును. దానివలన క్రోధము, లోభము, భయము, మిడిసిపాటు అనునవియు కలుగును. వీనిని రూపుమాపుటవలన మనుజుడు శుచి యగును. 

			పరమం పరమాత్మానం దేవ మక్షయ మవ్యయమ్, 

			విష్ణు మవ్యక్త సంస్థానం విదు స్తం దేవసత్తమమ్. 	2 

			పరముడు, పరమాత్మ, దేవుడు, అక్షయుడు, అవ్యయుడు, అవ్యక్తమున ఉనికి కలవాడు నగు దేవశ్రేష్ఠుని ప్రాచీనులు తెలిసికొనిరి. 

			తస్య మాయాపినద్ధాఙ్గా నష్టజ్ఞానా విచేతసః, 

			మానవా జ్ఞానసంమోహా త్తతః క్రోధం ప్రయాన్తి వై. 	3 

			ఆతనిమాయ క్రమ్ముకొన్న అంగములు కలవారు, జ్ఞానము నశించినవారు, వివేకములేనివారు నగు మానవులు జ్ఞానసంమోహమువలన క్రోధము బారిని పడుచున్నారు. 

			క్రోధా త్కామ మవాప్యాథ లోభమోహౌ చ మానవాః, 

			మానదర్పా వహంకార మహంకారా త్తతః క్రియాః. 	4 

			క్రియాభిః స్నేహసంబంధాత్ స్నేహా చ్ఛోక మనన్తరమ్, 

			సుఖ దుఃఖ క్రియారంభా జ్జన్మ జ్జన్మకృతక్షణాః. 	5 

			 జన్మతో గర్భవాసం తు శుక్రశోణితసంభవమ్, 

			పురీష మూత్ర విక్లేదం శోణితప్రభవావిలమ్. 	6

			మానవులు క్రోధముతో కామమును పొంది పిదప లోభమోహములను, మానదర్పములను, అహంకారమును, దానివలన క్రియలను, క్రియలతో స్నేహ సంబంధము, స్నేహమువలన శోకము పొంది, సుఖదుఃఖముల క్రియారంభముగల జన్మమువలన జననమరణముల స్వీకారములు కలవారగుచున్నారు. జన్మము వలన శుక్రశోణితములతో ఏర్పడిన గర్భవాసము, మలమూత్రములలో మునిగి తేలుట, రక్తముతో ఏర్పడు చీకాకును గలుగుచున్నవి. 

			తృష్ణాభిభూత స్తై ర్బద్ధ స్తానేవాభిపరిప్లవన్, 

			సంసారతంత్రవాహిన్య స్తత్ర బుద్ద్యేత యోషితః. 	7 

			పేరాసలు పైకొన్నవాడు, క్రోధాదులకు కట్టుబడిన వాడునై, వానిని దాటగోరు వాడగుచు మొట్టమొదట సంసారతంత్ర వాహినులగు స్త్రీలను గూర్చి తెలియవలయును. 

			ప్రకృత్యాః క్షేత్రభూతా స్తా నరాః క్షేత్రజ్ఞ లక్షణాః, 

			తస్మా దేవావిశేషేణ నరోఽతీయా ద్విశేషతః. 	8 

			స్త్రీలు ప్రకృతికి క్షేత్రముగా నయినవారు. నరులు క్షేత్రజ్ఞుని లక్షణములు కలవారు. అందువలననే సామాన్యముగను, విశేషముగను వీరిని దాటిపోవలయును. 

			కృత్యా హ్యేతా ఘోరరూపా మోహయ న్త్యవిచక్షణాన్,

			 రజస్యన్తర్హితా మూర్తి రిన్ద్రియాణాం సనాతనీ. 	9 

			వీరు ఘోరరూపలగు కృత్యలు, వివేకములేనివారలను మోహపెట్టుదురు. సనాతనియగు ఇంద్రియముల మూర్తి రజస్సునందు దాగియున్నది. 

			తస్మా త్తదాత్మకా ద్రాగా ద్బీజా జ్జాయన్తి జన్తవః, 

			స్వదేహజా నస్వసంజ్ఞాన్ యద్వదఙ్గా త్కృమీం స్త్యతేజ్. 	10 

			అందువలన స్త్రీప్రధానముగాగల రాగమనెడు విత్తనమునుండి జంతువులు పుట్టుచున్నవి. తనదేహము నందే పుట్టి, తనవి కానివిగా నుండెడు పురుగులను ఏ విధముగా త్యజింతుమో, తనవియనుకొనెడునవి, నిజమునకు తనవికానివి అయిన సంతానరూపములగు కృములను కూడ వదలివేయవలయును. 

			శుక్రతో రసత శ్చైవ దేహా జ్జాయన్తి జన్తవః. 

			స్వభావాత్ కర్మయోగా ద్వా తా నుపేక్షేత బుద్ధిమాన్, 	11 

			శుక్రమువలన సంతానము, స్వేదజలమువలన సూక్ష్మక్రిములును దేహమునుండి స్వభావమువలననో, కర్మయోగమువలననో పుట్టుచున్నవి. బుద్ధిమంతుడు వానిని ఉపేక్షింపవలయును. (మమకారమును పెంచుకొనరాదని భావము) 

			రజస్తమసి పర్యస్తం సత్త్వం చ రజసి స్థితమ్, 

			జ్ఞానాధిష్ఠాన మవ్యక్తం బుద్ధ్యహంకార లక్షణమ్. 	12 

			సత్త్వము రజస్సునందు నెలకొనియున్నది. రజస్సు తమస్సులో కలిసి పోయినది. జ్ఞానమునకు అధిష్ఠానమైన అవ్యక్తము బుద్ధి, అహంకారములతో తెలియవచ్చునది అగును. 

			తద్బీజం దేహినా మాహు స్తద్బీజం జీవసంజ్ఞితమ్, 

			కర్మణా కాలయుక్తేన సంసారపరివర్తనమ్. 	13 

			అది దేహులకు బీజమైన జీవమను పేరుగలది అని చెప్పుదురు. కాలముతో కూడిన కర్మముతో సంసారపరివర్తనము ఏర్పడుచున్నది. 

			రమత్యయం యథా స్వప్నే మనసా దేహవా నివ, 

			కర్మగర్భై ర్గుణై ర్దేహీ గర్భే తదుపలభ్యతే. 	14 

			ఈ జీవుడు స్వప్నమునందు మనస్సుతో దేహము కలవానివలె రమించుచున్నాడు. అట్లే కర్మము గర్భముగా గల గుణములతో ఈజీవుడు తల్లి గర్భమున దానిని పొందుచున్నాడు. 

			కర్మణా బీజభూతేన చోద్యతే యద్యదిన్ద్రియమ్, 

			జాయతే తదహంకారా ద్రాగయుక్తేన చేతసా. 	15 

			విత్తనమువంటి దగు కర్మముతో ఏయే యింద్రియము ప్రచోదన పొందునో అహంకారము వలన రాగముతోకూడిన చేతస్సుతో అది అది పుట్టుకొనివచ్చును. 

			శబ్దరాగా చ్ఛ్రోత్రమస్య జాయతే భావితాత్మనః, 

			రూపరాగా త్తథా చక్షు ర్ఘ్రాణం గన్దచికీర్షయా. 	16

			స్పర్శనే త్వ క్తథా వాయుః ప్రాణాపాన వ్యపాశ్రయః,

			 వ్యానోదానౌ సమానశ్చ పఞ్చధా దేహయాపనమ్. 	17 

			దానికి శబ్దమునందలి రాగమువలన చెవి, రూపరాగమువలన కన్ను, గంధమును కూర్చుకొనుకోరికతో ముక్కు, స్పర్శనమునందలి యిచ్ఛవలనచర్మము, దేహయాత్రను నిర్వహించునట్టి ప్రాణము, అపానము, వ్యానము, ఉదానము, సమానము అను అయిదు విధములైన వాయువు ఏర్పడుచున్నవి. 

			సఞ్జాతై ర్జాయతే గాత్రైః కర్మజై ర్వర్ష్మణా వృతః, 

			దుఃఖాద్యనై ర్థుఃఖమధ్యె ర్నరః శారీరమానసైః. 	18 

			ఇట్లు చక్కగా ఏర్పడినవి, కర్మమువలన పుట్టినవి యగు చెవి మున్నగు అంగములతో రూపొందిన నరుడు చర్మముతో కప్పబడినవాడై పుట్టుచున్నాడు. శరీరసంబంధములు, మనస్సంబంధములు, దుఃఖములు ఆది, అంతములలో, నడుమను గలిగినట్టి ఆ యవయవములతో పుట్టుచున్నాడు. 

			దుఃఖం విద్యా దుపాదానా దభిమానా చ్చ వర్ధతే,

			 త్యాగా త్తేభ్యో నిరోధః స్యాన్నిరోధజ్ఞో విముచ్యతే. 	19 

			దుఃఖము ఉపాదానమువలన కలిగినదని తెలియదగును. అభిమానముచే వృద్ధి పొందును. దేహత్యాగము వలనను పెంపొందును. అందువలన వానినుండి నిరోధము చేయవలయును. నిరోధము నెరిగినవాడు ముక్తి పొందును. 

			ఇన్ద్రియాణాం రజస్యేవ ప్రళయప్రభవా వుభౌ, 

			పరీక్ష్య సంచరే ద్విద్వాన్ యథావ చ్ఛాస్త్ర చక్షుషా. 	20 

			ఇంద్రియముల వినాశము, ఉత్పత్తి అను రెండును రజస్సునందే యగును. విద్వాంసుడు చక్కగా శాస్త్రమను కంటితో పరికించి, అది చూపినట్లు మెలగ వలయును. 

			జ్ఞానేన్ద్రియాణీ న్ద్రియార్థా న్నోపసర్ప న్త్యతర్షులమ్, 

			హీనైశ్చ కరణై ర్దేహీ న దేహం పున రర్హతి. 	21 

			ఇతి శ్రీ మహాభారతే శాన్తిపర్వణి మోక్షధర్మపర్వణి వార్ష్ణే 
యాధ్యాత్మకథనే త్రయోదశాధికద్విశతతమోఽధ్యాయః 

			తృష్ణలేనివానిని, ఇంద్రియార్థములపై వ్యాపించినను జ్ఞానేంద్రియములు సమీపింపజాలవు. క్షీణించిన యింద్రియములతో దేహి మరల దేహమును పొందడు. 

			ఇది శ్రీ మహాభారతము శాంతిపర్వమున మోక్షధర్మపర్వమున వార్ష్ణే యాధ్యాత్మకథనముగల రెండువందల పదుమూడవ అధ్యాయము. 

			భీష్మ ఉవాచ - భీష్ముడిట్లనెను. 

			అత్రోపాయం ప్రవక్ష్యామి యథావ చ్ఛాస్త్రచక్షుషా, 

			తత్త్వజ్ఞానా చ్చరన్ రాజన్ ప్రాప్నుయాత్ పరమాం గతిమ్. 	1 

			రాజా! శాస్త్రమను కంటితో దర్శించి ఇందు ఉపాయమును జెప్పెదను. తత్త్వజ్ఞానమును పొంది మెలగుచు పరమగతిని పొందవలయును. 

			సర్వేషా మేవ భూతానాం పురుషః శ్రేష్ఠ ఉచ్యతే, 

			పురుషేభ్యో ద్విజా నాహుర్ద్విజేభ్యో మన్త్రదర్శినః. 	2 

			సర్వభూతాత్మభూతాస్తే సర్వజ్ఞాః సర్వదర్శినః, 

			బ్రాహ్మణా వేదశాస్త్రజ్ఞా స్తత్త్వార్థ గతనిశ్చయాః. 	3 

			భూతములన్నింటిలో మానవుడు శ్రేష్ఠుడు. మానవులలో సంస్కారమును పొందినవారు ఉత్తములు. వారిలో మన్త్రములను దర్శించినవారు ఇంకను గొప్పవారు. అట్టివారు సర్వభూతముల ఆత్మయు తమ ఆత్మయే అయినవారు సర్వజ్ఞులు, సర్వమును దర్శించువారు వేదశాస్త్రముల తత్త్వము నెరిగినవారు. తత్వము అర్థమునకు సంబంధించి నిశ్చయము పొందినవారు బ్రహ్మజ్ఞాన సంపన్నులు. 

			నేత్రహీనో యథా హ్యేకః కృచ్ఛ్రాణి లభతేఽధ్వని, 

			జ్ఞానహీన స్తథా లోకే తస్మాద్ జ్ఞానవిదోఽధికాః. 	4 

			కన్నులు లేనివాడు దారిలో పడరానిపాట్లు పడును. అట్లే లోకమున జ్ఞానము లేనివాడును. అందువలన జ్ఞానము నెరిగిన వారు గొప్పవారు 

			తాం స్తా నుపాసతే ధర్మాన్ ధర్మకామా యథాగమమ్, 

			నత్వేషా మర్థసామాన్య మన్తరేణ గుణా నిమాన్. 	5 

			ధర్మమును కోరువారు శాస్త్రముల ననుసరించి ఆయా ధర్మములను ఉపాసింతురు. ఈగుణములు లేక వీరికి ఫలసామ్యము కలుగదు. 

			వాగ్దేహమనసాం శౌచం క్షమా సత్యం ధృతిః స్మృతిః, 

			సర్వధర్మేషు ధర్మజ్ఞా జ్ఞాపయన్తి గుణా ఞ్ఛుభాన్. 	6 

			వాక్కు, దేహము, మనస్సు అనువాని శౌచము, ఓర్పు, సత్యము, ధృతి, స్మృతి అనునవి ధర్మము లన్నింటియందును శుభములగు గుణములని ధర్మతత్వ మెరిగినవారు తెలియజెప్పుదురు. 

			యదిదం బ్రహ్మణో రూపం బ్రహ్మచర్య మితి స్మృతమ్, 

			పరం తత్సర్వ ధర్మేభ్య స్తేన యాన్తి పరాం గతిమ్.	7 

			బ్రహ్మము రూపమే యనదగు బ్రహ్మచర్యమను ధర్మమేది కలదో అది సర్వధర్మములకంటెను మిన్న అయినది. దానితో నరులు పరమగతి కరుగుదురు. 

			లిఙ్గ సంయోగహీనం యచ్ఛబ్ద స్పర్శ వివర్జితమ్,

			శ్రోత్రేణ శ్రవణం చైవ చక్షుషా చైవ దర్శనమ్. 	8 

			వాక్సంభాషా ప్రవృత్తం యత్తన్మనః పరివర్జితమ్, 

			బుద్ధ్యా చాధ్యవసీయేత బ్రహ్మచర్య మకల్మషమ్. 	9 

			లింగముతో సంయోగము లేనిది, శబ్ద స్పర్శములను వదలివైచినది, చెవితో వినుటను, కంటితో చూచుటను, వాక్కుతో పలుకుట అను ప్రవృత్తిని, భావించుట అను మనస్సు వ్యాపారమును అను వీనిని పూర్తిగా వదలివైచినది అగు కల్మషములు లేని బ్రహ్మచర్యమును బుద్ధితో నిశ్చయించు కొనవలయును. 

			సమ్యగ్వృత్తి ర్బ్రహ్మలోకం ప్రాప్నుయా న్మధ్యమః సురాన్,

			 ద్విజాగ్ర్యో జాయతే విద్వాన్ కన్యసీం వృత్తి మాస్థితః. 	10 

			ఈబ్రహ్మచర్యమును చక్కగా నిర్వహించువాడు బ్రహ్మలోకమునకు - మోక్షమునకు - అరుగును. మధ్యముడు దేవతలను చేరుకొనును. ఇంకను తక్కువ వృత్తి నవలంబించువాడు తత్త్వమెరిగిన ద్విజశ్రేష్ఠుడుగా పుట్టును. 

			సుదుష్కరం బ్రహ్మచర్య ముపాయం తత్ర మే శృణు, 

			సుప్రదీప్త ముదీర్ణం చ నిగృహ్ణీయా ద్ద్విజో రజః. 	11 

			ఈ బ్రహ్మచర్యము మిక్కిలి దుష్కరమైనది. అందు ఉపాయమును చెప్పెదను వినుము. పుట్టి పెరుగుచుండెడు రజస్సును ద్విజుడు అణచివేయవలయును. 

			యోషితాం న కథా శ్రావ్యా న నిరీక్ష్యా నిరంబరాః, 

			కథఞ్చి ద్దర్శనా దాసాం దుర్బలానాం విశే ద్రజః. 	12 

			స్త్రీలకు సంబంధించిన మాటయు వినదగినది కాదు. వస్త్రములేని వారి నెన్నడును చూడరాదు. వారి దర్శనమువలన దుర్బలులకు ఎట్లైనను రాగము చొరబారును. 

			రాగోత్పన్న శ్చరేత్ కృచ్ఛ్రం మహార్తిః ప్రవిశే దపః, 

			మగ్నః స్వప్నే చ మనసా త్రి ర్జపే దఘమర్షణమ్. 	13 

			రాగము పుట్టినవాడు కృచ్ఛ్రము నాచరింపవలయును. గొప్ప ఆర్తి కలవాడై కలలో మనస్సుతో జారినవాడు నీటిలో మునిగి మూడుసారులు అఘమర్షణమును జపింపవలయును. 

			పాప్మానం నిర్దహే దేవ మన్తర్భూత రజోమయమ్,

			 జ్ఞానయుక్తేన మనసా సంతతేన విచక్షణః. 	14 

			లోలోపల ఉన్నరాగముతో కూడిన ఇట్టి పాపమును జ్ఞానముతో కూడిన ఎగతెగని మనస్సుతో వివేకము కలవాడై కాల్చివేయవలయును. 

			కుణపామేధ్య సంయుక్తం యద్వ దచ్ఛిన్న బంధనమ్, 

			తద్వద్దేహగతం విద్యా దాత్మానం దేహబన్ధనమ్. 	15 

			అమేధ్యముతో కూడిన ప్రేగుల సముదాయము దేహమున తెగనిబంధముతో నుండునట్లు దేహము నందున్న ఆత్మ దేహమున కట్టుబడియున్నదని తెలియ వలయును. 

			వాత పిత్త కఫాద్రక్తం త్వఙ్మాంసం స్నాయు మస్థి చ, 

			మజ్జాం దేహం శిరాజాలై స్తర్పయన్తి రసా నృణామ్. 	16 

			పెక్కువిధములగు రసములు వాతము, పిత్తము, కఫము అనువానివలన నేర్పడు రక్తమును, చర్మమును, మాంసమును, స్నాయువును, అస్థిని, మజ్జను - మొత్తము దేహమును శిరల సముదాయములతో తృప్తి పరచుచుండును.

			 దశ విద్యా ద్ధమన్యోఽత్ర పఞ్చేన్ద్రియగుణావహాః, 

			యాభిః సూక్ష్మాః ప్రతాయన్తే ధమన్యోఽ న్యాః సహస్రశః. 	17 

			అయిదు ఇంద్రియగుణములను ప్రసారము చేయునట్టి పదిధమనులు ఇందు కలవు. వానినుండి వేలకొలది ఇతరధమనులు అల్లిబిల్లిగా అల్లుకొని దేహమున వ్యాపించి యున్నవి. 

			ఏవ మేతాః శిరా నద్యో రసోదా దేహ సాగరమ్, 

			తర్పయన్తి యథాకాల మాపగా ఇవ సాగరమ్. 	18 

			ఇట్లీ శిరలనెడు నదులు రసమనెడు నీరు కలవియై దేహమనెడు సాగరమును కాలానుసారముగా, నదులు సముద్రమును వలె, తృప్తిపరచుచున్నవి.

			మధ్యే చ హృదయస్యైకా శిరా తత్ర మనోవహా, 

			శుక్రం సంకల్పజం నౄణాం సర్వగాత్రై ర్విముఞ్చతి. 	19 

			హృదయము నడుమ మనోవహ యనెడు ఒక శిర కలదు. అది సంకల్పము వలన పుట్టెడు శుక్రమును నరుల అవయములన్నింటినుండి గ్రహించి వదలుచుండును. 

			సర్వగాత్ర ప్రతాయిన్యస్త స్యా హ్యనుగతా శిరాః, 

			నేత్రయోః ప్రతిపద్యన్తే వహన్య స్తైజసం గుణమ్. 	20 

			ఆ మనోవహయనెడు శిరను అనుసరించి అన్ని అవయవములకు వ్యాపించి యున్న శిరలు కలవు. అగ్ని సంబంధమగు గుణమును మోసికొనిపోవు శిరలు కనులయందు చేరుకొనుచున్నవి. 

			పయస్య న్తర్హితం సర్పి ర్యద్వ న్నిర్మథ్యతే ఖజైః, 

			శుక్రం నిర్మథ్యతే తద్వద్దేహ సంకల్పజైః ఖజైః. 	21 

			పాలలో కనబడకుండ నున్న నేతిని (వెన్నను) కవ్వములు చిలికి పైకి తెచ్చు విధమున, దేహమునందలి సంకల్పములవలన ఏర్పడు భావములనెడు కవ్వములు శుక్రమును చిలుకును. 

			స్వప్నేఽప్యేవం యథాఽభ్యేతి మనఃసంకల్పజం రజః, 

			శుక్రం సంకల్పజం దేహాత్ సృజత్యస్య మనోవహా. 	22 

			కలయందు సంకల్పమువలన పుట్టిన రజస్సు మనస్సును చేరుకొనును. అట్టివాని దేహమునుండి మనోవహయనునాడి సంకల్పమువలన కలిగెడు శుక్రమును వెలుపలికి వదలును. 

			మహర్షి ర్భగవా నత్రి ర్వేద తచ్ఛుక్ర సంభవమ్, 

			త్రిబీజ మిన్ద్రదైవత్యం తస్మా దిన్ద్రియ ముచ్యతే, 	23 

			మహర్షి అత్రి భగవానుడు ఆ శుక్రము పుట్టుకను ఎరిగినవాడు. అది మూడు బీజములు గలది, ఇంద్రుడు దేవతగా గలది అనియును ఎరిగెను. అందువలన దానిని ఇంద్రియమందురు. 

			యేవై శుక్రగతిం విద్యు ర్భూతసంకరకారికామ్, 

			విరాగా దగ్ధదోషా స్తే నాప్నుయు ర్దేహసంభవమ్. 	24 

			భూతములలో సంకరమును చేయునట్టి శుక్రగతిని చక్కగా తెలిసినవారు రాగము విడనాడినవారు, కాలిపోయిన దోషములు కలవారునై మరల దేహ మేర్పడుటను పొందరు. 

			గుణానాం సామ్య మాగమ్య మనసైవ మనోవహమ్, 

			దేహకర్మా నుదన్ ప్రాణా నంతకాలే విముచ్యతే. 	25 

			దేహమాత్రమునకై కర్మములను చేయువాడు మనస్సుతోడనే గుణ సామ్యమును సాధించి మనోవహము వైపు అంతకాలమున ప్రాణములను ప్రేరణ చేయుచు విడుదల పొందును. 

			భవితా మనసో జ్ఞానం మన ఏవ ప్రజాయతే, 

			జ్యోతిష్మ ద్విరజో నిత్యం మన్త్రసిద్ధం మహాత్మనామ్. 	26 

			మనస్సంబంధి జ్ఞానము కలుగును. మహాత్ముల మంత్రసిద్ధము, జ్యోతి ష్మంతము, విరజము, నిత్యము అగు మనస్సే అయి పుట్టును. 

			తస్మాత్తదభిఘాతాయ కర్మ కుర్యా దకల్మషమ్, 

			రజ స్తమశ్చ హిత్వేహ యథేష్టాం గతి మాప్నుయాత్. 	27 

			అందువలన ఆ మనస్సు లయమగుటకు అకల్మషమగు కర్మమును చేయవలయును. రజస్తమస్సులను ఇక్కడనే వదలివైచి మోక్షమును పొందును. 

			తరుణాధిగతం జ్ఞానం జరాదుర్బలతాం గతమ్, 

			విపక్వబుద్ధిః కాలేన ఆదత్తే మానసం బలమ్. 	28 

			మంచి వయస్సులో పొందిన జ్ఞానము ముసలితనముతో బలము తరిగినది అగును. చక్కగా పాకమునకు వచ్చిన బుద్ధిగలవాడు కాలముమీద మానసమైన బలమును సంహరించును. 

			సుదుర్గ మివ పన్థాన మతీత్య గుణబంధనమ్, 

			యథా పశ్యేత్తథా దోషా నతీత్యామృత మశ్నుతే. 	29 

			ఇతి శ్రీ మహాభారతే శాన్తిపర్వణి మోక్షధర్మ పర్వణి వార్ష్ణేయాధ్యాత్మకథనే చతుర్దశాధికద్విశతతమోఽధ్యాయః 

			ఇది మిక్కిలిగా కష్టసాధ్యమైన మార్గము. దీనిని దాటి దేహాదులు బంధనమును సాధకుడు పోగొట్టుకొనును. దోషములను మొదలంట పరిశీలించి చూచి వానిని దాటుకొని అమృతము ననుభవించును. 

			ఇది శ్రీ మహాభారతము శాంతిపర్వమున మోక్షధర్మపర్వమున వార్ష్ణే యాధ్యాత్మకథనముగల రెండువందల పదునాలుగవ అధ్యాయము. 

			భీష్మ ఉవాచ - భీష్ము డిట్లు చెప్పెను. 

			దురన్తే ష్విన్ద్రియార్థేషు సక్తాః సీదన్తి జన్తవః, 

			య త్వసక్తా మహాత్మాన స్తే యాన్తి పరమాం గతిమ్. 	1 

			దురంతములగు ఇంద్రియవిషయములందు తగులుకొనిన జంతువులు నశించిపోవుదురు. అట్టి తగులము లేనివారు పరమగతి కరుగుదురు. 

			జన్మమృత్యు జరాదుఃఖై ర్వ్యాధిభిర్మానసక్లమైః, 

			దృష్ట్వైవ సంతతం లోకం ఘటేన్మోక్షాయ బుద్ధిమాన్. 	2 

			పుట్టుక, చావు, ముసలితనము అను దుఃఖములతో, పెనురోగములతో, మనస్సునకు చెందిన క్లేశములతో వ్యాప్తమైయున్న లోకమును చూచి బుద్ధిమంతుడు మోక్షమునకు ప్రయత్నింపవలయును. 

			వాఙ్మనోభ్యాం శరీరేణ శుచిః స్యా దనహంకృతః, 

			ప్రశాన్తో జ్ఞానవాన్ భిక్షు ర్నిరపేక్ష శ్చరేత్సుఖమ్. 	3 

			వాక్కుతో, మనస్సుతో, దేహముతో పరిశుద్ధుడై అహంకారములేనివాడై, ప్రశాంతుడై, జ్ఞానము కలవాడై, ఏ అపేక్షలును లేనివాడై సంన్యాసియై సుఖముగా తిరుగుచుండవలయును. 

			అథవా మనసః సఙ్గం పశ్యే ద్భూతానుకంపయా 

			తత్రాప్యుపేక్షాం కుర్వీత జ్ఞాత్వా కర్మఫలం జగత్. 	4 

			భూతములపై జాలితో కూడ మనస్సుతగులమును పరిశీలింపవలయును. జగత్తు కర్మమే ఫలముగా గలది యని గుర్తించి అందును ఉపేక్షనే వహింపవలయును. 

			యత్కృతం స్యాచ్ఛుభం కర్మ పాపం వా యది వాశ్నుతే,

			 తస్మా చ్ఛుభాని కర్మాణి కుర్యా ద్వా బుద్ధికర్మభిః. 	5 

			ఏ పనిని చేసి శుభఫలమును పొందునో, దేనిని చేసి పాపము ననుభవించునో దానిని చక్కగా పరిశీలించి శుభములగు కర్మములనే బుద్ధి కర్మములతో చేయవలయును. 

			అహింసా సత్యవచనం సర్వభూతేషు చార్జవమ్, 

			క్షమా చై వా ప్రమాదశ్చ యస్యైతే స సుఖీ భవేత్ 	6 

			అహింస, సత్యవచనము, ప్రాణులన్నిటియందును సమబుద్ధితో నుండుట, ఓర్పు, పొరపాటు పడకుండుట- ఇవి ఎవనికుండునో వాడు సుఖవంతుడగును. 

			తస్మా త్సమాహితం బుద్ద్యా మనో భూతేషు ధారయేత్, 

			యశ్చైవం పరమం ధర్మం సర్వభూత సుఖావహమ్. 	7 

			అందువలన బుద్ధితో నిశ్చలతను పొందిన మనస్సును సర్వభూతములయందును నిలుపవలయును. అట్టివాడు సర్వభూతములకు సుఖమును కూర్చెడు ఈ పరమధర్మమును చేయువాడగును. 

			దుఃఖా న్నిస్సరణం వేద సర్వజ్ఞః స సుఖీ భవేత్, 

			తస్మాత్ సమాహితం బుద్ధ్యా మనో భూతేషు ధారయేత్, 	8 

			దుఃఖమునుండి బయటపడుట తెలిసినవాడు సర్వజ్ఞుడు. అట్టివాడు సుఖవంతుడగును. అందువలన బుద్ధితో నిశ్చలతను పొందిన మనస్సును సర్వభూతములయందును నిలుపవలయును. 

			నాపధ్యాయే న్న స్పృహయే న్నా బద్ధం చిన్తయే దసత్, 

			అథామోఘప్రయత్నేన మనో జ్ఞానే నివేశయేత్. 	9 

			తప్పుడు ఆలోచనలు చేయరాదు. అబద్ధమునందు ఆశలు పెట్టుకొనరాదు. అసత్తును గూర్చి భావింపరాదు. వ్యర్థము కాని ప్రయత్నముతో మనస్సును జ్ఞానమునందు పట్టి నిలుపవలయును. వాక్కు చేతను, మొక్కవోని ప్రయాస చేతను మనోజ్ఞమగు జ్ఞానము ప్రవర్తించును. 

			వివక్షతా చ సద్వాక్యం ధర్మం సూక్ష్మ మపేక్షతా, 

			సత్యాం వాచ మహింస్రాంచ వదే దనపవాదినీమ్. 	10 

			సూక్ష్మమగు ధర్మమును పరిశీలించువాడు, సద్వాక్యమును పలుకగోరు వాడునునగు సాధకుడు సత్యము, హింసలేనిది, అపవాదములు లేనిది యగుపలుకును పలుకవలయును. 

			కల్కాపేతా మపరుషా మనృశంసా మపైశునామ్, 

			ఈదృ గల్పం చ వక్తవ్య మవిక్షిప్తేన చేతసా. 	11 

			క్రూరత లేనిది, పరుషము కానిది, పాపము కానిది అయిన వాక్కును, తక్కువగా చెదరుపాటులేని చిత్తముతో పలుక వలయును. 

			వాక్ప్రబద్ధో హి సంసారో విరాగా ద్వ్యాహరే ద్యది, 

			బుద్ధ్యాప్యను గృహీతేన మనసా కర్మతామసమ్. 	12 

			ఈ సంసారము వాక్కుతో కట్టుబడినట్టిది. తామసమైన కర్మము కూడ బుద్ధితో అనుగ్రహింపబడిన మనస్సుతో, రాగములేనితనమువలన ప్రకటించినచో నశించును. 

			రజోభూతై ర్హి కరణైః కర్మణి ప్రతిపద్యతే, 

			స దుఃఖం ప్రాప లోకేఽస్మి న్నరకా యోపపద్యతే,

			తస్మా న్మనోవాక్ఛరీరై రాచరే ద్ధైర్య మాత్మనః, 	13 

			మలినములైన ఇంద్రియములతో కర్మమునందు ప్రవర్తించునేని అట్టివాడు ఈ లోకమున దుఃఖమును పొంది పిదప నరకమునకు గురియగును. అందువలన మనస్సుతో, మాటతో, చేష్టలతో, ధీరభావమును నిండుగా కూర్చుకొనవలయును. 

			ప్రకీర్ణమేషభారం హి యద్వద్ధార్యేత దస్యుభిః, 

			ప్రతిలోమాం దిశం బుద్ధ్వా సంసార మబుధా స్తథా. 	14 

			 తమేవ చ యథా దస్యుః క్షిప్త్వా గచ్ఛే చ్చివాం దిశమ్, 

			తథా రజస్తమః కర్మా ణ్యుత్స్పజ్య ప్రాప్నుయాచ్ఛుభమ్. 	15  

			దొంగలు మాంసపు మోపును మోసికొనిపోవునట్లు వివేకములేనివారు సంసారభారమును మోయుచుందురు. ఆ దొంగలే అది తమకు అనుకూలము కాని దిక్కని గుర్తించి ఆ బరువును విసరివైచి శుభయైన దిక్కున కరుగుదురు. అదే విధముగా రజస్తమోగుణముల కర్మములను వదలివైచి శుభమును పొందవలయును. 

			నిఃసందిగ్ధ మనీహో వై ముక్తః సర్వపరిగ్రహైః, 

			వివిక్తచారీ లఘ్వాశీ తపస్వీ నియతేన్ద్రియః. 	16 

			జ్ఞానదగ్ధ పరిక్లేశః ప్రయోగరతి రాత్మవాన్,

			నిష్ప్రచారేణ మనసా పరం తదధిగచ్ఛతి. 	17 

			చేష్టలు లేనివాడు పరిగ్రహములన్నింటిచేత విడువబడినవాడు, ఏకాంతమున తిరుగువాడు, అల్పముగా భుజించువాడు, తపస్వి, ఇంద్రియముల నదుపున పెట్టుకున్నవాడు, జ్ఞానము కాల్చివేసిన సర్వకష్టములు కలవాడు, యోగమార్గమున ప్రీతికలవాడు, ఆత్మవంతుడు, తిరుగుళ్లు మరగని మనస్సుతో ఆ పరమును చేరుకొనును. 

			ధృతిమా నాత్మవాన్ బుద్ధిం నిగృహ్ణీయా దసంశయమ్,

			 మనోబుద్ధ్యా నిగృహ్ణీయా ద్విషయా న్మనసాఽఽత్మనః. 	18 

			ధృతి కలవాడు, బుద్ధి కలవాడు బుద్ధిని తప్పనిసరిగా నిలువరింప వలయును. బుద్ధితో మనస్సును, మనస్సుతో ఆత్మవిషయములను పట్టియుంచవలయును. 

			నిగృహీతేన్ద్రియ స్యాస్య కుర్వాణస్య మనో వశే, 

			దేవతా స్తత్ప్రకాశన్తే హృష్టా యాన్తి తమీశ్వరమ్. 	19 

			ఇంద్రియములను పట్టుకొన్నవాడును, మనస్సును వశమందుంచు కొన్నవాడును నగు నతనికి దేవతలు ప్రకాశింతురు. ఆనందమందినవారై ఈశ్వరుడగు నాతనిని చేరుకొందురు. 

			తాభిః సుయుక్తమనసో బ్రహ్మ తత్సంప్రకాశతే, 

			శనై శ్చాపగతే సత్త్వే బ్రహ్మభూయాయ కల్పతే. 	20 

			వానితో కూడియున్న మనస్సు కలవానికి ఆ బ్రహ్మము చక్కగా ప్రకాశించును. మెల్లగా ఆ బుద్ధియు తొలగిపోయినపుడు బ్రహ్మభావమునకు యోగ్యుడగును. 

			అథవా న ప్రవర్తేత యోగతన్త్రై రుపక్రమేత్, 

			యేన తస్త్రయత స్తన్త్రం వృత్తిః స్యా త్త త్త దాచరేత్. 	21 

			ఒకవేళ ఆ విధముగా ప్రవర్తింపజాలకున్నచో, యోగతంత్రములతో సాధనను ప్రారంభింపవలయును. తంత్రము ననుష్ఠించువాడు ఏయేరూపముతో వృత్తిని పొందునో దానిదాని నాచరింపవలయును. 

			కణకుల్మాష పిణ్యాక శాక యావక సక్తవః, 

			తథా మూలఫలం భైక్ష్యం పర్యాయేణోపయోజయేత్. 	22 

			కణము, కుల్మాషము, పిండి, కూరలు, గంజి, పేలపిండి, దుంపలు, పండ్లు, భిక్షాన్నము అనువానిని ఒకటి విడిచి ఒకటి ఉపయోగించుచుండవలయును. 

			ఆహార నియమం చైవ దేశే కాలే చ సాత్తికమ్,

			తత్పరీక్ష్యానువర్తేత తత్ప్రవృత్త్యనుపూర్వకమ్. 	23 

			ఉచితమగు దేశమున, తగు సమయమున సాత్త్వికమగు ఆహారమును నియమ పూర్వకముగా తీసికొనవలయును. అదియును చక్కగా పరీక్షించి, సంన్యాసి ప్రవృత్తికి తగిన విధమైనదానినే స్వీకరించుచుండవలయును. 

			ప్రవృత్తం నోపరున్ధేత శనై రగ్ని మివేన్ధయేత్, 

			జ్ఞానాన్వితం తథా జ్ఞాన మర్కవత్సంప్రకాశతే. 	24 

			మొదలిడిన కర్మము యోగమున అంతరాయమును కల్పింపరాదు. మెల్లగా జ్ఞానముతో కూడిన కర్మమును అగ్నివలె పెంపొందింపవలయును. అట్లు చేయుచున్నవానికి జ్ఞానము సూర్యునివలె ప్రకాశించుచుండును. 

			జ్ఞానాధిష్ఠాన మజ్ఞానం త్రీన్ లోకా నధితిష్ఠతి, 

			విజ్ఞానానుగతం జ్ఞాన మజ్ఞానే నాపకృష్యతే. 	25 

			జ్ఞానముపై ఆధారపడియుండెడు అజ్ఞానము మూడులోకములను ఆవరించియున్నది. బుద్ధి ననుసరించు జ్ఞానము అజ్ఞానముచేత క్రిందికి గుంజివేయబడును. 

			పృథక్త్వాత్ సంప్రయోగాచ్చ నాసూయు ర్వేద శాశ్వతమ్. 

			స తయో రపవర్గజ్ఞో వీతరాగో విముచ్యతే. 	26 

			వేరుగానుండిన దగుటవలనను, కలసియుండుటవలనను అసూయ గలవాడు. శాశ్వతమైన ఆ బ్రహ్మతత్వము నెరుగడు. ఆ రెండింటి అపవర్గముల నెరిగినవాడు రాగము నశించినవాడై బంధమునుండి విడివడును. 

			వయోతీతో జరామృత్యూ జిత్వా బ్రహ్మ సనాతనమ్, 

			అమృతం తదవాప్నోతి యత్తదక్షర మవ్యయమ్. 	27 

			ఇతి శ్రీమహాభారతే శాన్తి పర్వణి మోక్షధర్మ పర్వణి వార్ష్ణే యాధ్యాత్మకథనే
పంచదశాధికద్విశతతమోఽధ్యాయః 

			వయస్సు పరిగణింపనివాడు, ముదిమిని, మృత్యువును గెలిచినవాడు, సనాతనము, అమృతము, అక్షరము, అవ్యయమునగు బ్రహ్మమును పొందును. 

			ఇది శ్రీ మహాభారతము శాంతి పర్వమున మోక్షధర్మ పర్వమున వార్ష్ణే యాధ్యాత్మ కథనముగల రెండువందల పదునైదవ అధ్యాయము. 

			 

			భీష్మ ఉవాచ - భీష్ముడిట్లు చెప్పెను. 

			నిష్కల్మషం బ్రహ్మచర్య మిచ్ఛతా చరితుం సదా, 

			నిద్రా సర్వాత్మనా త్యాజ్యా స్వప్నదోషా నవేక్షతా. 	1 

			ఎట్టి దోషములు లేని బ్రహ్మచర్యమును ఎల్లవేళలు పాటింప గోరు వాడు, కలలయందలి దోషములను గమనించువాడై, నిండు బుద్ధితో నిద్రను వదలవలయును. 

			స్వప్నే హి రజసా దేహీ తమసా చాభిభూయతే, 

			దేహాన్తర మివాపన్న శ్చరత్యపగతస్పృహః. 	2 

			ఏలయన స్వప్నమునందు దేహిని రజస్సును, తమస్సును పైకొనును. అట్టివాడు, మరియొక దేహమును పొందినవానివలె, స్పృహ లేనివాడై మెలగు చుండును. 

			జ్ఞానాభ్యాసా జ్జాగరణం జిజ్ఞాసార్థ మనన్తరమ్, 

			విజ్ఞానాభినివేశాత్తు స జాగర్త్యనిశం సదా. 	3 

			జ్ఞానాభ్యాసమువలనను, జిజ్ఞాస కొరకును జాగరణము అవసరము. విజ్ఞానము నందలి పట్టుదల వలన అతడు రాత్రింబవళ్లు మేలుకొనియే యుండును. 

			అత్రాహ కోన్వయం భావః స్వప్నే విషయవానివ, 

			ప్రలీనై రిన్ద్రియై ర్దేహీ వర్తతే దేహవానివ. 	4 

			ఇందు ఈభావమేమై యుండును? అని ఒకడు అడుగవచ్చును. స్వప్నమునందు దేహి విషయములు కలవానివలె, పూర్తిగా లయము పొందిన ఇంద్రియములతో దేహము కలవానివలె మెలగును. 

			అత్రోచ్యతే యథాహ్యేత ద్వేద యోగేశ్వరో హరిః, 

			తథైత దుపపన్నార్థం వర్ణయన్తి మహర్షయః. 	5 

			యోగేశ్వరుడగు హరి దీని నెట్టెరిగెనో దానిని ఈ విషయమున చెప్పుచున్నాను. ఈ చక్కగా సరిపడు అర్థమును మహర్షులు వర్ణింతురు. 

			ఇన్ద్రియాణాం శ్రమాత్ స్వప్న మాహుః సర్వగతం బుధాః, 

			మనస స్త్వప్రలీనత్వా త్తత్తదాహు ర్నిదర్శనమ్. 	6 

			బుధులు సర్వగతమగు స్వప్నమును ఇంద్రియముల శ్రమమువలన మనస్సు ప్రలీనము కాకుండుట వలననైనదిగా చెప్పుదురు. దానికి ఆయా నిదర్శనమును కూడ చెప్పుదురు. 

			కార్యేవ్యాసక్త మనసః సంకల్పో జాగ్రతో హ్యపి, 

			యద్వన్మనో రథైశ్వర్యం స్వప్నే తద్వన్మనో గతమ్. 	7 

			మెలకువలో నున్నవాడు ఒక పనియందు లగ్నమైన మనస్సు కలవాడైనను అతనికి కోరికల ఐశ్వర్యము నెడల సంకల్పము కలుగుచుండును. అట్లే మనసు నందున్న మనోరథముల ఐశ్వర్యము స్వప్నమున కానవచ్చును. 

			సంసారాణా మసంఖ్యానాం కామాత్మా తదవాప్నుయాత్, 

			మనస్యన్తర్హితం సర్వం స వేదోత్తమపూరుషః. 	8 

			విషయములయందు కోరికలుగల చిత్తము కలవాడు లెక్కపెట్టలేని సంసారముల స్వప్నాదుల ఐశ్వర్యమును పొందును. మనస్సు మూతపెట్టి ఉంచిన ఆ సర్వమును ఉత్తమ పురుషుడగు అతడు ఎరుగును. 

			గుణానా మపి యద్యేత త్కర్మణా చాప్యుపస్థితమ్, 

			తత్త చ్ఛంసన్తి భూతాని మనో యద్భావితం యథా. 	9 

			గుణములనడుమ ఏది ఏది కర్మముతో ఏర్పడి యున్నదో, మరియు ఏది కర్మముతో భావితమై మనస్సుగా నున్నదో దాని దానిని భూతములు స్వప్నమున చెప్పుచుండును. 

			తతః సముపసర్పన్తి గుణా రాజసతామసాః, 

			సాత్త్వికా వా యథాయోగ మానన్తర్య ఫలోదయమ్. 	10 

			అటు పైరాజసతామసభావములో సాత్త్వికములో యథాయోగముగా వెనువెంటనే సుఖాదులు కలుగు విధముగా అతనిని చేరుకొనును. 

			తతః పశ్యన్త్యసంబుద్ధ్యా వాతపిత్త కఫోత్తరాన్, 

			రజస్తమోగతై ర్భావై స్తద ప్యాహు ర్దురత్యయమ్. 	11 

			అంత అజ్ఞానమువలన వాతము, పిత్తము, కఫము అనునవి ప్రధానముగా గల దేహములను రజస్తమోగతములగు భావములతో చూచెదరు. అదియు అంత సులభముగా నశించునది కాదు. 

			ప్రసన్నై రిన్ద్రియై ర్యద్య త్సంకల్పయతి మానసమ్, 

			తత్తత్స్వప్నేఽప్యుపగతే మనో హృష్య న్నిర్నీక్షతే. 	12 

			ప్రసన్నములగు ఇంద్రియములతో మనస్సు దేనిని దేనిని సంకల్పించునో అది అది కలయందు కానరాగా మనసు ఆనందపడుచు చూచుచుండును. 

			వ్యాపకం సర్వభూతేషు వర్తతేఽప్రతిఘం మనః, 

			ఆత్మ ప్రభావాత్తం విద్యాత్ సర్వాహ్యాత్మని దేవతాః. 	13 

			మనస్సు సర్వభూతములయందును ఏ ఆటంకములు లేనిదై వ్యాపించి యుండునది. ఆత్మప్రభావమువలన ఆ ఆత్మను ఎరుగవలయును. దేవతలన్నియు ఆత్మయందున్నవియే కదా! 

			మనస్యన్తర్హితం ద్వారం దేహ మాస్థాయ మానుషమ్, 

			యద్యత్సదసదవ్యక్తం స్వపిత్యస్మిన్నిదర్శనమ్, 

			సర్వభూతా త్మభూతస్థం తమధ్యాత్మగుణం విదుః. 	14 

			ద్వారమైన స్థూలదేహమును మనస్సునందు దాగియుండినదానిని గ్రహించి అవ్యక్తమునందు నిద్రించును. 

			సదసదాత్మకము, అవ్యక్తము, నిదర్శనము, సర్వభూతములకు ఆత్మభూతమైన దానియందుండునది ఆగు దానిని అధ్యాత్మ గుణముగా తత్త్వవేత్త లెరుగుదురు. 

			లిప్సేత మనసా యశ్చ సంకల్పా దైశ్వరం గుణమ్, 

			ఆత్మప్రసాదం తం విద్యా త్సర్వా హ్యాత్మని దేవతాః. 	15 

			ఎవడు మనస్సుతో, సంకల్పమువలన ఈశ్వరసంబంధమగు గుణమును పొందగోరునో అట్టివానిని ఆత్మప్రసాదస్వరూపునిగా తెలియవలయును. ఏలయన ఆత్మయందే సర్వదేవతలు ఉండును. 

			ఏవం హి తపసా యుక్త మర్కవత్తమసః పరమ్, 

			త్రైలోక్యప్రకృతి ర్దేహీ తమసోఽమహేశ్వరః. 	16 

			ఇట్లు తపస్సుతో కూడి మనస్సు సూర్యునివలె చీకటికి ఆవలనున్నట్టిది. దేహి మూడులోకముల సముదాయము ప్రకృతిగా గలవాడై తమస్సు నశించిన వెనుక మహేశ్వరుడగును. 

			తపో హ్యధిష్ఠితం దేవై స్తపోఘ్న మసురై స్తమః, 

			ఏతద్దేవాసురై ర్గుప్తం తదాహు ర్జ్ఞా నలక్షణమ్. 	17 

			దేవతలు తపస్సునంటి పెట్టుకొనియుండిరి. అసురులు తపస్సును పాడు చేయు తమస్సు నాశ్రయించిరి. ఇట్టిది దేవాసురులకు కానరానిదై యుండినది. దానినే జ్ఞానలక్షణముగా చెప్పుదురు. 

			సత్త్వం రజ స్తమ శ్చేతి దేవా సుర గుణాన్ విదుః, 

			సత్త్వం దేవగుణం విద్యా దితరా వాసురౌ గుణా. 	18 

			సత్త్వము, రజస్సు, తమస్సు అనునవి దేవతల, అసురుల గుణములు. సత్త్వము దేవగుణమనియు, తక్కిన రెండును అసురగుణములనియు తెలియవలయును. 

			బ్రహ్మ తత్పరమం జ్ఞాన మమృతం జ్యోతి రక్షరమ్, 

			యే విదు ర్భావితాత్మాన స్తే యాన్తి పరమాం గతిమ్. 	19 

			బ్రహ్మము వానికంటె మిన్న అయినది. అదియే జ్ఞానము, అమృతము, జ్యోతి, అక్షరము. భావితాత్ములై దాని నెరిగినవారు పరమగతి కరుగుదురు. 

			హేతు మచ్ఛక్య మాఖ్యాతు మేతావజ్జ్ఞా నచక్షుషా, 

			ప్రత్యాహారేణ వా శక్య మక్షరం బ్రహ్మ వేదితుమ్. 	20 

			ఇతి శ్రీ మహాభారతే శాన్తిపర్వణి మోక్షధర్మ పర్వణి 
వార్ష్ణేయాధ్యాత్మకథనే షోడశాధిక ద్విశతతమోఽధ్యాయః 

			జ్ఞానమే కన్నుగానయినవాడు బ్రహ్మమును గురించి యింతమాత్రము హేతుపూర్వకముగా చెప్పగలుగును. అక్షరమగు బ్రహ్మమును ప్రత్యాహారముతో తెలియుటకు సాధ్యమగును. 

			ఇది శ్రీ మహాభారతము శాంతిపర్వమున మోక్షధర్మపర్వమున వార్ష్ణే యాధ్యాత్మకథనమున రెండువందల పదునారవ అధ్యాయము. 

			భీష్మ ఉవాచ - భీష్ము డిట్లు చెప్పెను. 

			న స వేద పరం బ్రహ్మ యో న వేద చతుష్టయమ్, 

			వ్యక్తావ్యక్తం చ యత్తత్త్వం సంప్రోక్తం పరమర్షిణా. 	1 

			పరమర్షి చక్కగా బోధించిన వ్యక్తావ్యక్త తత్త్వమగు పరబ్రహ్మమును, నాలుగింటి సముదాయము నెఱుగనివాడు ఎరుగజాలడు. 

			వ్యక్తం మృత్యుముఖం విద్యా దవ్యక్త మమృతం పదమ్,

			 ప్రవృత్తిలక్షణం ధర్మ మృషి ర్నారాయణోఽబ్రవీత్. 	2 

			వ్యక్తము మృత్యుముఖమనియు, అవ్యక్తము అమృతపదమనియు తెలియదగును. ప్రవృత్తిలక్షణమగు ధర్మమును నారాయణ స్వరూపమగు వేదము పలికినది. 

			తత్రైవావసితం సర్వం త్రైలోక్యం సచరాచరమ్, 

			నివృత్తిలక్షణం ధర్మ మవ్యక్తం బ్రహ్మ శాశ్వతమ్. 	3 

			చరము, అచరములతో కూడిన మూడులోకముల సముదాయమంతయు అందే కట్టుబడియున్నది. నివృత్తి లక్షణమగు ధర్మము అవ్యక్తము, శాశ్వతము నగు బ్రహ్మమే. 

			ప్రవృత్తిలక్షణం ధర్మం ప్రజాపతి రథాబ్రవీత్, 

			ప్రవృత్తిః పునరావృత్తి ర్నివృత్తిః పరమాగతిః. 	4 

			ప్రవృత్తి లక్షణమగు ధర్మమును ప్రజాపతి ఉపదేశించెను. ప్రవృత్తి మరల రాకడ కలిగినట్టిది. నివృత్తి పరమమైన గతి. 

			తాం గతిం పరమా మేతి నివృత్తి పరమో మునిః, 

			జ్ఞానతత్త్వపరో నిత్యం శుభాశుభనిదర్శకః. 	5 

			శుభమును, అశుభమును నిశ్చయముగా చూడగోరినవాడగుచు, జ్ఞానతత్త్వమున మునిగితేలెడువాడు, నివృత్తియందు మిక్కిలి శ్రద్ద కలవాడును అగు ముని ఆ పరమగతిని పొందును. 

			తదేవ మేతౌ విజ్ఞేయా వవ్యక్తపురుషా వుభౌ, 

			అవ్యక్తపురుషాభ్యాం తు యత్స్యా దన్య న్మహత్తరమ్. 	6 

			ఆ తత్త్వవిచారమున ఈవిధముగా అవ్యక్తము, పురుషుడు అనునీయిరువురు చక్కగా తెలియవలసినవారు. ఈ అవ్యక్తపురుషులకంటె వేరుగానున్నది మహత్తరము. 

			తం విశేష మవేక్షేత విశేషేణ విచక్షణః, 

			అనాద్యన్తా వుభా వేతా వలిఙ్గౌ చాప్యుభా వపి. 	7 

			వివేకవంతుడు ఆ విశేషమును విశేషదృష్టితో చూడవలయును. ఈరెండును, ఆది అంతములు లేనివి. రెండును అలింగములు. 

			ఉభౌ నిత్యా వవిచలౌ మహద్భ్యశ్చ మహత్తరౌ, 

			సామాన్య మేత దుభయో రేవం హ్యన్యద్విశేషణమ్. 	8 

			ఈ రెండును నిత్యములు, సుస్థిరమైనవి, మహత్తులకంటెను మహత్తరములు. ఇది ఈ రెంటికి సామాన్యలక్షణము. మరియొకటి విశేషణము ఈ విధమైనట్టిది. 

			ప్రకృత్యా సర్గధర్మిణ్యా తథా త్రిగుణధర్మయా, 

			విపరీత మతో విద్యాత్ క్షేత్రజ్ఞస్య స్వలక్షణమ్. 	9 

			సృజించుట ధర్మముగా గలదియు, మూడు గుణములు ధర్మములుగా గలదియునగు ప్రకృతితో క్షేత్రజ్ఞుని స్వలక్షణము విపరీతమైనదని తెలియదగును. 

			ప్రకృతేశ్చ వికారాణాం ద్రష్టార మగుణాన్వితమ్, 

			అగ్రాహ్యౌ పురుషా వేతా వలిఙ్గత్వా దసంహతౌ. 	10 

			ప్రకృతివికారములను దర్శించువానినిగా గుణములతో కూడియుండని వానినిగా పురుషుని తెలిసికొనవలయును. ఇక ఈ పురుషులు (క్షేత్రజ్ఞుడు, ఈశ్వరుడు అనువారు) గ్రహింపజాలనివారు. తెలియదగు లక్షణములు లేనివారగుటవలన కూడియుండువారు కారు. 

			సంయోగలక్షణోత్పత్తిః కర్మణా గృహ్యతే యథా,

			 కరణైః కర్మనిర్వృత్తిః కర్తా యద్యద్విచేష్టతే, 

			కీర్త్యతే శబ్దసంజ్ఞాభిః కోఽహ మేషోఽప్యసా వితి. 	11 

			సంయోగము, లక్షణము, ఉత్పత్తి కలవాడు, కర్మముతో గ్రహింపబడును. కరణములతో కర్మము దేనివలన ఉత్పన్నమగునో అదియే కర్త. అదియే వేరువేరు విధములుగా చేష్టలు చేయించుచుండును. నేనెవరు? అదియేమి? మొదలగు విధములుగా శబ్దసంజ్ఞలతో దానిని వ్యవహరించుచుందురు. 

			ఉష్ణీషవాన్ యథా వస్త్రై స్త్రిభి ర్భవతి సంవృతః,

			 సంవృతోఽయం తథా దేహీ సత్త్వ రాజసతామసైః. 	12 

			తలపాగచుట్టుకొన్నవాడు ముప్పేట వస్త్రముతో కప్పబడినట్లు, దేహి మూడింటితో - సత్తము, రజస్సు, తమస్సు - అనువానితో కప్పబడియున్నాడు. 

			తస్మాచ్చతుష్టయం వేద్య మేతై ర్హేతుభి రావృతమ్, 

			యథా సంజ్ఞో హ్యయం సమ్య గన్తకాలే న ముహ్యతి. 	13 

			ఈ కారణములతో కప్పబడినదగు నాల్గింటి సముదాయము కూడ తెలియ దగినది. చెప్పిన విధముగా జ్ఞానము నతిక్రమింపనివాడు అంతకాలమున మోహపడడు. 

			శ్రియం దివ్యా మభిప్రేప్సు ర్వర్ష్మవాన్ మనసా శుచిః, 

			శారీరై ర్నియమై రుగ్రై శ్చరే న్నిష్కల్మషం తపః. 	14 

			ఈ దివ్యసంపదను చక్కగా పొందగోరిన దేహవంతుడు మనస్సుతో పరిశుద్ధుడై ఉగ్రములైన శరీరసంబంధములగు నియమములతో నిష్కల్మషమైన తపము నాచరింపవలయును. 

			త్రైలోక్యం తపసా వ్యాప్త మన్తర్భూతేన భాస్వతా, 

			సూర్యశ్చ చన్ద్రమా శ్చైవ భాసత స్తపసా దివి. 	15 

			లోపలనుండి వెలుగొందు తపస్సుతో మూడు లోకముల సముదాయము వ్యాప్తమై యున్నది. ఆకాశమున సూర్యుడు, చంద్రుడును తపస్సుచేతనే భాసించుచున్నారు. 

			ప్రకాశ స్తపసో జ్ఞానం లోకే సంశబ్దితం తపః, 

			రజ స్తమోఘ్నం యత్కర్మ తపప స్తత్ స్వలక్షణమ్. 	16 

			తపస్సు యొక్క ఫలము జ్ఞానమే. అట్టిదానికే లోకమున ‘తపస్సు’ అనిపేరు. రజస్సు, తమస్సు, అనువానిని రూపుమాపు కర్మమేది కలదో అదియే తపస్సు స్వలక్షణము. 

			బ్రహ్మచర్య మహింసా చ శారీరం తప ఉచ్యతే, 

			వాఙ్మనో నియమం సమ్య ఙ్మానసం తప ఉచ్యతే. 	17 

			బ్రహ్మచర్యము, అహింస అనునది శరీరసంబంధమగు తపస్సు. వాక్కును, మనస్సును చక్కగా నియమించుట మానసమగు తపస్సు. 

			విధిజ్ఞేభ్యో ద్విజాతిభ్యో గ్రాహ్య మన్నం విశిష్యతే, 

			ఆహారనియమే నాస్య పాప్మా శామ్యతి రాజసః. 	18 

			శాస్త్రవిధులను చక్కగా నెరిగిన ఉత్తమ సంస్కారవంతుల నుండి గ్రహించెడు అన్నము మేలైనది. ఆహారనియమముచేత ఇతని రాజసమగు పాపము అణగారును. 

			వైమనస్యం చ విషయే యాన్త్యస్య కరణాని చ, 

			తస్మా తన్మాత్ర మాదద్యా ద్యాదంత్ర ప్రయోజనమ్. 	19 

			ఆట్లు ఆహారము తీసికొనువాని ఇంద్రియములు కూడ విషయమునందు వైరాగ్యమును పొందును. అందువలన ప్రయోజనము ఎంతయో అంతమాత్రమే గ్రహింపవలయును. 

			అన్తకాలే బలోత్కర్షా చ్ఛనైః కుర్యా దనాతురః, 

			ఏవం యుక్తేన మనసా జ్ఞానం యదుపపద్యతే. 	20 

			యోగముతో కూడిన మనస్సుతో పొందెడు జ్ఞానమును అంతకాలమున ఏ తొందరలు లేనివాడై మెల్లమెల్లగా బలము నధికముగా నుపయోగించుట వలనను సాధింపవచ్చును. 

			రజో వర్జ్యోఽప్యయం దేహీ దేహవా ఞ్ఛబ్దవచ్చరేత్, 

			కార్యై రవ్యాహతమతి ర్వైరాగ్యా త్ప్రకృతా స్థితః. 	21 

			ఈ దేహి రజస్సును వదలివేసినవాడైనను దేహముకలవాడై శబ్దాదులు గల సూక్ష్మశరీరమున తిరుగాడవలయును. కార్యములు నిలువరింపని బుద్ధిగలవాడు వైరాగ్యము వలన ప్రకృతియందు నిలిచినవాడగును. 

			ఆ దేహా దప్రమాదా చ్చ దేహాన్తా ద్విప్రముచ్యతే, 

			హేతుయుక్తః సదా సర్గో భూతానాం ప్రలయ స్తథా. 	22 

			దేహము ఉన్నంతవరకు ప్రమాదము లేకుండుట వలన దేహమురాలి పోగా యోగి విప్రముక్తుడగును. హేతువుతో కూడిన సృష్టియు, ప్రళయమును ఎల్లవేళల భూతముల కగును. 

			పరప్రత్యయసర్గే తు నియతి ర్నానువర్తతే, 

			భావాన్తప్రభవప్రజ్ఞా ఆసతే యే విపర్యయమ్. 	23 

			పరమైన ప్రత్యయము పుట్టునపుడన్ననో నియతి వెంటనంటిరాదు. తారుమారైన స్థితిని పొందియుండువారు భావముల ఉత్పత్తినాశములయందే ప్రజ్ఞ కలవారగుదురు. 

			ధృత్యా దేహాన్ ధారయన్తో బుద్ధిసంక్షిప్తచేతసః, 

			స్థానేభ్యో ధ్వంసమానాశ్చ సూక్ష్మత్త్యా త్తా నుపాసతే. 	24 

			ధృతితో దేహములను ధరించుచు బుద్ధితో కుంచించుకొనిపోయిన చేతస్సు కలవారై స్థానములనుండి జారిపోయినవారగుచు సూక్ష్మమగుటవలన వానిని ఉపాసించుచుందురు. 

			యథాగమం చ గత్వా వై బుద్ధ్యాత త్రైవ బుద్ధ్యతే, 

			దేహాన్తం కశ్చి దన్వాస్తే భావితాత్మా నిరాశ్రయమ్. 	25 

			ఆగమము ననుసరించి ఆ యా స్థానమును చేరుకొని అందే పరమమైన స్థితిని తెలిసికొనును. ఆ నిరాశ్రయమైన దేహాంతమును భావితాత్ము డెవడో ఒక్కడు తెలిసికొని అందు నిష్ఠతో నుండును. 

			యుక్తం ధారణయా సమ్యక్ సతః కేచి దుపాసతే, 

			అభ్యస్యన్తి పరం దేవం విద్యుత్సంశబ్దితాక్షరమ్. 	26 

			ఒకడు ధారణతో కూడిన ఆత్మను చక్కగా ఉపాసించును. కొందరు సత్పదార్థమును ఉపాసింతురు. మరికొందరు విద్యుత్తు అను పేరుగల అవ్యయమగు పరమైన దేవుని అభ్యసింతురు. 

			అన్తకాలే హ్యుపాసన్తే తపసా దగ్ధకిల్బిషాః, 

			సర్వ ఏతే మహాత్మానో గచ్ఛన్తి పరమాం గతిమ్. 	27 

			తపస్సుచేత కాలిపోయిన పాపములు కలవారు అంతకాలమున ఉపాసింతురు. ఈ మహాత్ములందరు పరమగతి కరుగుదురు. 

			సూక్ష్మం విశేషణం తేషా మవేక్షే చ్ఛాస్త్రచక్షుషా, 

			దేహాన్తం పరమం విద్యాద్ విముక్త మపరిగ్రహమ్. 	28 

			శాస్త్రమనుకంటితో వాని సూక్ష్మమగు విశేషణమును దేహాంతమే పరమమనుదానిని చక్కగా తెలిసికొనవలయును. విముక్తుడు, పరిగ్రహము లేనివాడు, ధారణయందు లగ్నమైన మనస్సు కలవాడునగు యోగి అంతరిక్షము మొదలగు వానిలో ఒక్కడని తెలియదగును. 

			అన్తరిక్షా దన్యతరం ధారణాసక్త మానసమ్, 

			మర్త్యలోకా ద్విముచ్యన్తే విద్యాసంసక్తచేతసః. 	29 

			విద్యయందు గట్టిగా లగ్నమయిన చేతస్సు కలవారు మర్త్యలోకమునుండి విముక్తి పొందెదరు. 

			బ్రహ్మభూతా విరజస స్తతో యాన్తి పరాం గతిమ్, 

			ఏవ మేకాయనం ధర్మ మాహు ర్వేదవిదో జనాః. 	30 

			అట్టివారు రజస్సు స్పర్శలేనివారు బ్రహ్మభూతులునై, పరమగతి కరుగుదురు. ఇట్లు వేదము నెరిగిన జనులు ఈ ధర్మమును ఒకేగతి కలదిగా చెప్పుదురు. 

			యథాజ్ఞాన ముపాసన్తః సర్వే యాన్తి పరాం గతిమ్, 

			కషాయ వర్జితం జ్ఞానం యేషా ముత్పద్యతేఽచలమ్. 	31 

			జ్ఞానము నుపాసించు వారందరును పరమగతి కరుగుదురు. దోషములేనిది, స్థిరమైనది అగు జ్ఞానము ఎవరికి కలుగునో వారును పరలోకముల కరిగి వారి వారి వైరాగ్య బలమును బట్టి ముక్తి నందుదురు. 

			భగవన్త మజం దివ్యం విష్ణు మవ్యక్త సంజ్ఞితమ్, 

			భావేన యాన్తి శుద్ధా యే జ్ఞానతృప్తా నిరాశిషః. 	32 

			భగవంతుడు, అజుడు, దివ్యుడు, విష్ణువు, అవ్యక్తమను వ్యవహారము కలవాడునగు పరమాత్ముని జ్ఞానముతో పరిశుద్ధులై తృప్తినందినవారు, ఆశలు ఏమాత్రము లేనివారునై భావముతో చేరుకొందురు. 

			జ్ఞాత్వాత్మస్థం హరిం చైవ న నివర్తన్తి తేఽవ్యయాః, 

			ప్రాప్య తత్పరమం స్థానం మోదన్తేఽక్షర మవ్యయమ్. 	33 

			ఆత్మమునందున్న హరిని చక్కగా తెలిసికొని మరల వెనుకకు మరలనివారు అవ్యయు లగుదురు. అక్షరము, అవ్యయమునగు ఆపరమస్థానమును పొంది ఆనంద మందుదురు. 

			ఏతావ దేత ద్విజ్ఞాన మేత దస్తి చ నాస్తి చ, 

			తృష్ణా బద్ధం జగత్సర్వం చక్రవత్పరివర్తతే. 	34 

			ఇది యీ విజ్ఞాన స్వరూపము. ఈ జగత్తు కొందరికి కలదు. కొందరికి లేదు. ఈ సమస్తమగు జగత్తును తృష్ణకు కట్టువడి చక్రమువలె తిరుగుచున్నది. 

			బిసతన్తు ర్యథైవాయ మన్తస్థః సర్వతో బిసే, 

			తృష్ణాతన్తు రనాద్యన్త స్తథా దేహగతః సదా. 	35 

			తామరతూడులో దారమనునది దానిలోపల అంతటను వ్యాపించియుండును. అట్లే తుదిమొదలులేని తృష్ణ అనుదారము ఎల్లవేళల దేహమందంతటను వ్యాపించియుండును. 

			సూచ్యా సూత్రం యథా వస్త్రే సంసారయతి వాయక:, 

			తద్వత్సంసారసూత్రం హి తృష్ణా సూచ్యా నిబద్ధ్యతే. 	36 

			సాలెవాడు వస్త్రమున సూదితో దారమును అల్లివేయునట్లు తృష్ణ అనెడు సంసారమను సూత్రము అల్లుకొని కట్టువడియున్నది. 

			వికారం ప్రకృతిం చైవ పురుషం చ సనాతనమ్, 

			యో యథావ ద్విజానాతి స వితృష్ణో విముచ్యతే. 	37 

			వికారము, ప్రకృతి, సనాతనుడగు పురుషుడు అనువీనిని ఉన్నదున్నట్లుగా తెలిసికొనినవాడు జగత్తునందలి పేరాసను వదలుకొని ముక్తి నందును. 

			ప్రకాశం భగవా నేత దృష్టి ర్నారాయణోఽమృతమ్,

			భూతానా మమకంపార్థం జగాద జగతో గతిః. 	38 

			ఇతి శ్రీమహాభారతే శాన్తిపర్వణి మోక్షధర్మ పర్వణి వార్ష్ణే యాధ్యాత్మకథనే సప్తదశాధికద్విశతతమోఽధ్యాయః 

			ఈ మోక్షసాధనమును భగవంతుడు, ఋషి, జగత్తునకు గతియగు నారాయణుడు ప్రాణులయెడల దయతో స్పష్టముగా తెలియజెప్పెను. 

			ఇది శ్రీమహాభారతము శాంతిపర్వమున మోక్ష ధర్మపర్వమున వార్ష్ణేయాధ్యాత్మకథనముగల రెండువందలపదునేడవ అధ్యాయము.

			యుధిష్ఠిర ఉవాచ - యుధిష్ఠిరు డిట్లు పలికెను. 

			కేన వృత్తేన వృత్తజ్ఞ జనకో మిథిలాధిపః, 

			జగామ మోక్షం మోక్షజ్ఞో భోగా నుత్సృజ్య మానుషాన్. 	1 

			వృత్తజ్ఞా! మిథిలాధిపతి జనకుడు, మోక్షతత్త్వమెరిగినవాడై మానుషములగు భోగములను వదలివైచి, ఏనడవడితో మోక్షమును పొందెను? 

			భీష్మ ఉవాచ - భీష్ముడిట్లు చెప్పెను. 

			అత్రా ప్యుదాహరన్తీమ మితిహాసం పురాతనమ్, 

			యేన వృత్తేన ధర్మజ్ఞః స జగామ మహత్సుఖమ్. 	2 

			ఈ విషయమున ప్రాతకాలపు ఇతిహాసమును చెప్పుకొందురు. అది ఆధర్మజ్ఞుడు ఏనడవడితో మహాసుఖమును పొందెనో తెలియజేయును. 

			జనకో జనదేవస్తు మిథిలాయాం జనాధిపః, 

			ఔర్ధ్వదైహికధర్మాణా మాసీ ద్యుక్తో విచిన్తనే. 	3 

			జనకవంశమువాడు, మిథిలకు అధిపతి జనదేవుడు దేహమున కావలిదగు బ్రహ్మమును పొందించు ధర్మముల విచారణలో పరమాసక్తి కలవాడై యుండెను. 

			తస్య స్మ శత మాచార్యా వసన్తి సతతం గృహే, 

			దర్శయన్తః పృథగ్ధర్మా న్నానాశ్రమనివాసినః. 	4 

			అతనియింట పెక్కుఆశ్రమములయందు నెలకొనియుండు వారు, వేర్వేరు ధర్మములను ప్రదర్శించువారు నూరుగురు ఆచార్యులు ఉండెడివారు.

			స తేషాం ప్రేత్య భావే చ ప్రేత్య జాతే వినిశ్చయే, 

			ఆగమస్థః స భూయిష్ఠ మాత్మతత్త్వే న తుష్యతి. 	5 

			అతడు వారు చెప్పెడు మరణానంతరము స్థితిని గూర్చియు, మరణము తరువాత పుట్టుకను గూర్చియు నిశ్చయమునందు, ఆగమభావములయందు నిలుకడకలవాడు కనుక, మిక్కిలి తృప్తి నందకుండెను. 

			తత్ర పఞ్చశిఖో నామ కాపిలేయో మహామునిః, 

			పరిధావ న్మహీం కృత్స్నాం జగామ మిథిలా మథ. 	6

			అందు కపిలకొడుకు మహాముని పంచశిఖుడనువాడు భూమినంతటిని తిరుగుచు ఒకనాడు మిథిలను చేరుకొనెను. 

			సర్వ సంన్యాసధర్మాణాం తత్త్వజ్ఞానవినిశ్చయే,

			 సుపర్యవసితార్థశ్చ నిర్ద్వన్ద్వో నష్టసంశయః. 	7 

			అతడు సన్యాసధర్మములన్నింటి తత్త్వజ్ఞానమును సిద్ధాంతముచేయుటలో చక్కగా నిర్ణయించిన ప్రయోజనము కలవాడు, వికల్పములు లేనివాడు, సంశయములు సమసిపోయినవాడు. 

			ఋషీణా మాహు రేకం తం యం కామానావృతం నృషు, 

			శాశ్వతం సుఖ మత్యంత మన్విచ్ఛన్తం సుదుర్లభమ్. 	8 

			అతడు ఋషులలో ఒకడు. కామములు క్రమ్ముకొననివాడు. నరుల యందుమిక్కిలి దుర్లభమైన శాశ్వతసుఖమును నెలకొల్పవలయునను కోరికకలవాడు - అనిచెప్పుకొనుచుందురు. 

			య మాహుః కపిలం సాంఖ్యాః పరమర్షిం ప్రజాపతిమ్,

			 స మన్యే తేన రూపేణ విస్మాపయతి హి స్వయమ్. 	9 

			సాంఖ్యులు పరమఋషియని, ప్రజాపతియనియు ప్రశంసించు కపిలుడు ఆతనిరూపముతో స్వయముగా అందరను ఆశ్చర్యపరచుచుండెను. 

			ఆసురేః ప్రథమం శిష్యం య మాహు శ్చిరజీవినమ్, 

			పఞ్చస్రోతసి యః సత్ర మాస్తే వర్షసహస్రకమ్. 	10 

			ఆతనిని గూర్చి, ఆసురి మొదటి శిష్యుడనియు, చిరంజీవి యనియు పంచ స్రోతస్సు అను తావునందు వేయియేండ్ల సత్రయాగము చేసె ననియు చెప్పుకొందురు 

			యత్ర చాసీన మాగమ్య కాపిలం మన్డలం మహత్, 

			పఞ్చస్రోతసి నిష్ణాతః పఞ్చరాత్ర విశారదః. 	11

			పఞ్చజ్ఞః పఞ్చకృత్పఞ్చగుణః పఞ్చ శిఖః స్మృతః,

			 పురుషావస్థ మవ్యక్తం పరమార్థం న్యవేదయత్. 	12 

			ఆతడు కూర్చుండగా కపిలుని మతము ననుసరించువారి పెద్ద సముదాయము వచ్చి సేవించుచుండెడిది. పంచస్రోతస్సులయందు నిష్ణాతుడు. పంచరాత్రవిశారదుడు, పంచతత్త్వముల నెరిగినవాడు, అయిదు కార్యములను చేయువాడు, అయిదుగుణములు కలవాడునగు పంచశిఖుడు వారికి పురుషావస్థము, అవ్యక్తము నగు పరమార్థమును బోధించెను. 

			ఇష్టసత్రేణ సంపృష్టో భూయశ్చ తపసాఽసురిః, 

			క్షేత్ర క్షేత్రజ్ఞయో ర్వ్యక్తిం బుబుధే దేవదర్శనః. 	13

			ఆత్మయజ్ఞము కారణముగా ఆదివ్యదృష్టికలఋషి తన గురువు ఆసురిని మరల చక్కగా ప్రశ్నించి క్షేత్రక్షేత్రజ్ఞుల స్పష్టతను గూర్చి చక్కగా తెలిసికొనెను. 

			యత్తదేకాక్షరం బ్రహ్మ నానారూపం ప్రదృశ్యతే, 

			ఆసురి ర్మణ్డలే తస్మిన్ ప్రతిపేదే తదవ్యయమ్. 	14 

			బ్రహ్మము ఏకాక్షరము. కాని పెక్కు రూపములతో కానవచ్చుచున్నది. ఆసురి ఆ ఋషిమండలమున ఆ అవ్యయపదము నందినవా డాయెను. 

			తస్య పఞ్చశిఖః శిష్యో మానుష్యా పయసా భృతః,

			 బ్రాహ్మణీ కపిలా నామ కాచి దాసీత్కుటుంబినీ.	 15 

			ఆసురికి ఈ పంచశిఖుడు శిష్యుడు. కపిలయను ఒక బ్రాహ్మణి యగు ఇల్లాలు కలదు. ఆమె పాలతో పెరిగినవాడు. 

			తస్యాః పుత్రత్వ మాగమ్య స్త్రియాః స పిబతి స్తనౌ, 

			తతః స కాపిలేయత్వం లేభే బుద్ధిం చ నైష్ఠికీమ్. 	16 

			ఆమెకు కొడుకుగా నయి ఆమెస్తనముల పాలుత్రావెను. అందువలన ఆతడు కాపిలేయుడాయెను. నిష్ఠగల బుద్ధినికూడ పొందెను. 

			ఏతన్మే భగవానాహ కాపిలేయస్య సంభవమ్. 

			తస్య తత్కాపిలేయత్వం సర్వవిత్త్వ మనుత్తమమ్. 	17 

			ఆతని కపిలకొడుకుతనమును, మిక్కిలి ఉత్తమమగు సర్వజ్ఞతను పుట్టుకను గూర్చి నాకు భగవానుడు (మార్కండేయుడు లేక సనత్కుమారుడు) తెలిపెను. 

			సామాన్యం జనకం జ్ఞాత్వా ధర్మజ్ఞో జ్ఞాన ముత్తమమ్, 

			ఉపేత్య శత మాచార్యాన్ మోహయామాస హేతుభిః. 	18 

			జనకుడు ఆచార్యులందరియందును సమానమగు బుద్ధికలవాడని తెలిసికొని ఉత్తమమగు జ్ఞానమును పొందిన ధర్మజ్ఞుడగు పంచశిఖుడు అతనికడ కరుగుదెంచి ఆనూరుగురు ఆచార్యులను చక్కని హేతువులతో మోహపెట్టెను. 

			జనక స్త్వభిసంరక్తః కాపిలేయాను దర్శనాత్, 

			ఉత్సృజ్య శత మాచార్యాన్ పృష్ఠతోఽనుజగామ తమ్. 	19 

			కపిలాకుమారుని దర్శనమువలన జనకుడు మిక్కిలిభక్తికలవాడై ఆ నూరుగురు ఆచార్యులను వదలివైచి ఆతని వెనుక బయలుదేరెను.

			తస్మై పరమకల్యాయ ప్రణతాయ చ ధర్మతః, 

			అబ్రవీత్ పరమం మోక్షం యత్తత్సాంఖ్యేఽభిధీయతే.   	20 

			గొప్ప సమర్థత కలవాడు, ధర్మపూర్వకముగా మ్రొక్కినవాడు నగు ఆ జనకునకు సాంఖ్యమున చక్కగా నిరూపితమైన పరమమగు మోక్షధర్మమును బోధించెను. 

			జాతినిర్వేద ముక్త్వా స కర్మవిర్వేద మబ్రవీత్, 

			కర్మనిర్వేద ముక్త్వా చ సర్వనిర్వేద మబ్రవీత్. 	21 

			మొదట జాతి నిర్వేదమును చెప్పి, తరువాత కర్మనిర్వేదమును బోధించెను. అటుపై సర్వనిర్వేదమును తెలియజెప్పెను. 

			యథార్థం ధర్మసంసర్గః కర్మణాం చ ఫలోదయః 

			తమనాశ్వాసికం మోహం వినాశి చల మధ్రువమ్. 	22 

			ధర్మము ననుష్ఠించుట, కర్మములఫలము పుట్టుట, అనునది దేనికొరకగునో, ఆ నమ్మరానిది, నాశనమగునది, చంచలమైనది, స్థిరముకానిది అగు మోహమును గూర్చి వివరించెను. 

			దృశ్యమానే వినాశే చ ప్రత్యక్షే లోకసాక్షికే, 

			ఆగమాత్ పరమస్తీతి బ్రువన్నపి పరాజితః. 	23 

			వినాశము ప్రత్యక్షముగా, లోకులందరు సాక్షులై యుండగా, కన్పట్టుచుండగా, దేహముకంటె వేరుగా పరమైన దొకటి ఆగమప్రమాణమువలన ఉన్నదని చెప్పు చున్నను అతడు ఓడిన వాడే యగును. 

			అనాత్మా హ్యాత్మనో మృత్యుః క్లేశో మృత్యు ర్జరామయః, 

			ఆత్మానం మన్యతే మోహా త్తదసమ్యక్ పరం మతమ్. 	24 

			ఆత్మకు చావు అది లేకుండుటయే. క్లేశము, ముసలితనము, రోగము అనునవియే మృత్యువు. మోహమువలన ఆత్మ పరమైనదిగా భావించుచో అది సరియైన భావనకాదు. 

			అథ చే దేవ మప్యస్తి యల్లోకే నోపపద్యతే, 

			అజరోఽయ మమృత్యుశ్చ రాజాఽసౌ మన్యతే యథా. 	25 

			ఆ ఆత్మ అనునది ఉండిన యెడల లోకమున కనబడదేమి? రాజు ముదిమి, చావులు లేనివాడు అని ఆశీర్వదించినచో ఆతడట్లే భావించును. అట్లగుచున్నాడా? 

			అస్తి నాస్తీతి చాప్యేత త్త సి న్నసతి లక్షణే, 

			కిమధిష్ఠాయ తద్ర్బుయా ల్లోకయాత్రా వినిశ్చయమ్. 	26 

			ఉన్నది, లేదు అను ప్రశ్న కలిగినపుడు ఉన్నదను దానిలక్షణమే లేనియపుడు ఏది ఆధారముగాఁ గొని లోక యాత్ర వినిశ్చయమును చెప్పగలడు?

			 ప్రత్యక్షం హ్యేతయో ర్మూలం కృతాన్తైతిహ్యయో రపి, 

			ప్రత్యక్షే ణాగమో భిన్నః కృతాన్తో వాన కిఞ్చన. 	27 

			అనుమానము, ఐతిహ్యము అను ఈ ప్రమాణములకు మూలము ప్రత్యక్షము. ప్రత్యక్షము ఆగమమును త్రోసివైచినచో అనుమానము ప్రమాణము కాజాలదు కదా! 

			యత్ర యత్రానుమానేఽస్మిన్ కృతం భావయతోఽపి చ, 

			నాన్యో జీవః శరీరస్య నాస్తికానాం మతే స్థితః. 	28 

			ఏదో ఏదో అనుమానమును పట్టి ఊహలు చేయుట చాలును. నాస్తికుల మతమున నిలిచి చూచినచో శరీరముకంటె జీవుడు వేరుగా లేడు. 

			రేతోవటకణీకాయాం ఘృతపాకాధివాసనమ్, 

			జాతిః స్మృతి రయస్కాన్తః సూర్యకాన్తోఽమ్బుభక్షణమ్. 	29 

			రేతస్సు, మఱ్ఱివిత్తనము, నేయి, పాకము, నీటిలో కొంతకాలముంచుట, జాతి, స్మృతి, అయస్కాంతము, సూర్యకాంతము, లోహములు నీరు పీల్చుట అనునవి యిందు ప్రమాణములు. 

			ప్రేతీభూతేఽత్యయ శ్చైవ దేవతా ద్యుపయాచనమ్, 

			మృతే కర్మనివృత్తిశ్చ ప్రమాణ మితి నిశ్చయః. 	30 

			దేహము ప్రేతముకాగా చైతన్యము నశించుట, దేవతాదులను ప్రార్థించుట, దేహము మృతిచెందినపుడు కర్మములు తొలగుట అనునవి ఆత్మకలదు అనుటకు ప్రమాణమని నిశ్చయము (సిద్ధాంతము) 

			నన్వేతే హేతవః సన్తి యే కేచి న్మూర్తి సంస్థితాః, 

			అమూర్తస్య హి మూర్తేన సామాన్యం నోపపద్యతే. 	31 

			పైని పేర్కొన్న హేతువు లేవి కలవో అవియన్నియు దేహమునంటి పెట్టుకొని యున్నట్టివి. ఆకారములేనిదానికి, కలదానితో సమానత్వము కుదరదు కదా! 

			 అవిద్యా కర్మచేష్టానాం కేచి దాహుః పునర్భవే, 

			కారణం లోభమోహౌ తు దోషాణాం తు నిషేవణమ్. 	32 

			కొందరు మరుజన్మమున అవిద్య, కర్మ, చేష్టలు అనువానిని కారణములుగా చెప్పుదురు. లోభమోహములు, దోషములను మిక్కిలిగా సేవించుటయు దీనికి కారణమందురు. 

			అవిద్యాం క్షేత్ర మాహు ర్హికర్మబీజం తథా కృతమ్, 

			తృష్ణా సంజననం స్నేహ ఏష తేషాం పునర్భవః.	 33 

			అవిద్యను క్షేత్ర మందురు. ఆవిధముగా చేసిన కర్మము బీజము. తృష్ణ దాని పుట్టుకకు కారణమైన జలము. ఇది వాని పురర్జన్మము. 

			తస్మిన్ గూఢే చ దగ్ధే చ భిన్నే మరణధర్మిణి, 

			అన్యోఽ స్మా జ్జాయతే దేహ స్త మాహుః సత్య సంక్షయమ్. 	34 

			అది గూఢముగా నున్నపుడును, మరణ ధర్మముకలది కనుక నశించినప్పుడును, దానినుండి మరియొకదేహము పుట్టును. జ్ఞానముచేత కాలిపోయినచో దానిని సత్యసంక్షయమందురు. 

			యదా స్వరూపత శ్చాన్యో జాతితః శుభతోఽర్థతః 

			కథ మస్మిన్ స ఇత్యేవం సర్వం వా స్యాదసంహితమ్ 	35 

			స్వరూపమును బట్టి, జాతిని బట్టి, శుభమును బట్టి, అర్థమును బట్టి ఇతరుడైనపుడు ఇతనియందు అతడే అను భావము ఎట్లు? ఇట్లు సర్వము అసంగత మగును. 

			ఏవం సతి చ కా ప్రీతి ర్దానవిద్యా తపోబలైః, 

			యదస్యా చరితం కర్మ సర్వ మన్యత్ ప్రపద్యతే. 	36 

			ఇట్లే అయినచో దానము, విద్య, తపస్సు, బలము అనువానితో కలుగు ప్రీతి యెట్టిది? ఏలయన ఇతడాచరించిన కర్మమంతయు మరొకదానిని చేరుకొనును. 

			అపి హ్యయ మిహై వాన్యైః ప్రాకృతైర్దుఃఖితో భవేత్, 

			సుఖితో దుఃఖితో వాఽపి దృశ్యా దృశ్యవినిర్ణయః. 	37 

			మరియు ఇతడు ఇక్కడనే పూర్వకృతములగు ఇతరకర్మములతో దుఃఖము కలవాడైనచో, సుఖవంతుడో దుఃఖము కలవాడో అయినచో, అందు దృశ్యా దృశ్య వినిర్ణయము చేయరాదు. 

			తథా హి ముసలై ర్హన్యుః శరీరం తత్సువర్భవేత్, 

			పృథ గ్జ్ఞానం యదన్యచ్చ యేనైత న్నోపపద్యతే. 	38 

			అట్లే అయినచో రోకండ్లతో చితుకబాదిన శరీరము కూడ మరల ఏర్పడవలయును. పూర్వజ్ఞానము తోడనే మఱొక జ్ఞానముదయించు ననుటయు సరిపడదు. 

			ఋతుసంవత్సరౌ తిష్యః శీతోష్ణేఽథ ప్రియాప్రియే, 

			యథాతీతాని పశ్యన్తి తాదృశః సత్త్వసం క్షయః. 	39 

			ఋతువులు, సంవత్సరములు, కలియుగము, శీతోష్ణములు, ప్రియాప్రియములు కడచిపోయినవి. వానిని జనులు చూచుచున్నారు. సత్త్వ సంక్షయము కూడ అటువంటిదే. 

			జరయాభిపరీతస్య మృత్యునా చ వినాశినా, 

			దుర్బలం దుర్బలం పూర్వం గృహస్యేవ వినశ్యతి. 	40 

			ముసలి తనము, నాశమొందించు మృత్యువు ఒడలెల్ల క్రమ్ముకొనగా ఇంటిలో బిగువు సడలిన ఒక్కొక్క భాగము కూలిపోయినట్లు అతడు నశించును. 

			ఇన్ద్రియాణి మనో వాయుః శోణితం మాంస మస్థి చ, 

			ఆనుపూర్వ్యా వినశ్యన్తి స్వం ధాతు ముపయాన్తి చ. 	41 

			ఇంద్రియములు, మనస్సు, వాయువు, రక్తము, మాంసము, ఎముక అనునవి ఒకదాని వెంట నొకటి నశించును. తన మూలపదార్థమును చేరుకొనును. 

			లోకయాత్రా విఘాతశ్చ దాన ధర్మ ఫలాగమే, 

			తదర్థం వేదశబ్దాశ్చ వ్యవహారాశ్చ లౌకికాః. 	42 

			దానము, ధర్మము అనువాని ఫలితముల రాకయందును లోకయాత్రకు విఘాతము కలుగును. వేదశబ్దములు, లౌకికమైన వ్యవహారములు అన్నియు దానికొరకే కదా! 

			ఇతి సమ్య జ్మన స్యేతే బహవః సన్తి హేతవః, 

			ఏత దస్తీద మస్తీతి న కిఞ్చిత్ ప్రతిదృశ్యతే. 	43 

			ఇట్లు మనస్సునందు ఏర్పడు హేతువులు పెక్కులు కలవు. ఇది కలదు, అది కలదు అనుటకు ఏ కొంచెమును కొనరాదు. 

			తేషాం విమృశతా మేవ తత్త త్సమభిధావతామ్, 

			క్వచి న్నివిశతే బుద్ధి స్తత్ర జీర్యతి వృక్షవత్. 	44 

			ఆయాభావముల వెంటబడి పరువెత్తుచు విచారము చేయువారికి ఎందో ఒకచోట బుద్ధి చొరబారును. అందు వృక్షము వలె జీర్ణమై పోవును. 

			ఏవ మర్థై రనర్థైశ్చ దుఃఖితాః సర్వజన్తవః, 

			ఆగమై రపకృష్యన్తే హస్తిపై ర్హస్తినో యథా. 	45 

			ఇట్లు అర్థములతో, అనర్థములతో ప్రాణులన్నియు దుఃఖము పొందుచున్నవి. మావటివాండ్రు ఏనుగులను వలె ఆగమములు అట్టివారిని పైకి లాగుచున్నవి. 

			అర్థాం స్తథాఽత్యన్త సుఖావహాంశ్చ 

			 లిప్సన్త ఏతే బహవో విశుష్కాః, 

			మహత్తరం దుఃఖ మనుప్రపన్నా 

			 హిత్వాఽఽమిషం మృత్యువశం ప్రయాన్తి 	46 

			మిక్కిలి సుఖము కలిగించు అర్థములను పొందగోరుచున్నవారై యీ ఎండిన రక్తమాంసములు గల పెక్కండ్రు మరింత గొప్ప దుఃఖమును పొందినవారగుచు ఎరను వదలి మృత్యువునకు వశమై పోవుచున్నారు. 

			వినాశినో హ్యధ్రువ జీవితస్య 

			 కిం బన్ధుభి ర్భిన్న పరిగ్రహై శ్చ 

			విహాయ యో గచ్ఛతి సర్వమేవ 

			 క్షణేన గత్వా న నివర్తతే చ. 	47 

			నశించు స్వభావము కలదియు, నిలుకడలేని జీవితము కలదియు నగు దేహమునకు బంధువులతో, పెక్కు రూపములు గల పరిగ్రహములతో పనియేమి? ఈ అన్నింటిని వదలి వెడలి పోవువాడు క్షణములో నరిగి మరల తిరిగిరాకుండును. 

			భూ వ్యోమ తోయానల వాయవోఽపి 

			 సదా శరీరం పరిపాలయన్తి 

			ఇతీద మాలక్ష్య రతిః కుతో భవేద్ 

			 వినాశినోఽప్యస్య న శర్మ విద్యతే. 	48 

			భూమి, ఆకాశము, నీరు, అగ్ని, గాలి అనునది ఎల్లవేళల శరీరమును కాపాడుచున్నవి. అయినను నశించు స్వభావము కల దీనికి సుఖము లేకున్నది. ఇట్టి దీనిని పరికించు దానికి శరీరమున ప్రీతి ఎక్కడ నుండి కలుగును? 

			ఇద మనుపధివాక్య మచ్ఛలం 

			 పరమ నిరామయ మాత్మ సాక్షికమ్ 

			నరపతి రభివీక్ష్య విస్మితః 

			 పున రనుయోక్తు మిదం ప్రచక్రమే.	 49 

			ఇతి శ్రీ మహాభారతే శాన్తిపర్వణి మోక్షధర్మ పర్వణి పఞ్చశిఖవాక్యే పాషణ్డ ఖణ్డనం నామ అష్టాదశాధిక ద్విశతతమోఽధ్యాయః 

			ఎట్టి కల్లకపటములు లేనిదియు, స్వచ్ఛమైనదియు ఆరోగ్యకరమైనదియు, ఆత్మయే సాక్షిగా గలదియు నగు నీ వాక్యమును లోతుగా పరిశీలించి రాజు అచ్చెరువు పొందినవాడై మరల ప్రశ్నించుటకు పూనుకొనెను. 

			ఇది శ్రీ మహాభారతము శాంతిపర్వమున మోక్ష ధర్మపర్వమున పంచశిఖువి వాక్యమగు పాషండ ఖండనము ఆను రెండువందల పదునెనిమిదవ అధ్యాయము. 

			భీష్మ ఉవాచ - భీష్ము డిట్లు పలికెను. 

			జనకో జనదేవ స్తు జ్ఞపితః పరమర్షిణా, 

			పున రేవానుపప్రచ్ఛ సాంపరాయే భవాభవౌ. 	1 

			పరమమహర్షి ఇట్లు తత్త్వమును వినిపింపగా జనకుడు జనదేవుడు మరణమున సంసారమోక్షములను గూర్చి మరల ప్రశ్నచేసెను. 

			జనక ఉవాచ - జనకుడు ఇట్లు పలికెను. 

			భగవాన్ యది న ప్రేత్య సంజ్ఞా భవతి కస్యచిత్, 

			ఏవం సతి కిమజ్ఞానం జ్ఞానం వా కిం కరిష్యతి. 	2 

			భగవానుడా! మరణించిన తరువాత ఎవనికిని విశేషవిజ్ఞానము కలుగనిచో అజ్ఞానముగాని జ్ఞానము కాని ఏమి చేయును? 

			సర్వ ముచ్ఛేదనిష్ఠం స్యా త్పశ్య చైత ద్ద్విజోత్తమ, 

			అప్రమత్తః ప్రమత్తో వా కిం విశేషం కరిష్యతి. 	3 

			సర్వము ఆత్మనాశమే ముగింపుగా గలది యగుచో, ఓయి ద్విజోత్తమా! ఇది అంతయు పరికింపుము. ప్రమత్తుడో, అప్రమత్తుడో చేయగల విశేష మెట్టిది? 

			అసంసర్గో హి భూతేషు సంసర్గో వా వినాశిషు, 

			కస్మై క్రియేత కల్పేత నిశ్చయః కోఽత్ర తత్త్వతః.	 4 

			భూతములయందు సంసర్గములేదు. నశించువానియందు సంసర్గము కలదు - అన్నచో మానవుడు దేనికై తత్త్వపూర్వకముగా ఏ నిశ్చయము చేసికొనవలయును? చేసికొని ఏమి సాధింపవలయును? 

			భీష్మ ఉవాచ - భీష్ము డిట్లు చెప్పెను. 

			తమసా హి ప్రతిచ్ఛన్నం విభ్రాన్త మివ చాతురమ్, 

			పునః ప్రశమయన్ వాక్యైః కవిః పఞ్చశిఖోఽబ్రవీత్. 	5 

			నిలువెల్ల చీకటి క్రమ్ముకొన్నవాడు, దిక్కుతోచక కొట్టుమిట్టాడుచున్నవాడు వలెనున్న రాజును తన వాక్యములతో శాంతింపజేయుచు కవియగు పంచశిఖు డిట్లు పలికెను. 

			ఉచ్ఛేదనిష్ఠా నేహాస్తి భావనిష్ఠా న విద్యతే, 

			అయం హ్యపి సమాహారః శరీరేన్ద్రియ చేతసామ్, 

			వర్తతే పృథ గన్యోన్య మప్యపాశ్రిత్య కర్మసు. 	6 

			ఇందు ఉచ్ఛేదనిష్ఠ లేనేలేదు. భావనిష్ఠయు లేదు. శరీరము, ఇంద్రియములు, మనస్సు అను ఈ సముదాయము కర్మములయందు ఒకదాని నొకటి అంటి పెట్టుకొని వేరువేరుగా ప్రవర్తించును. 

			ధాతవః పఞ్చభూతేషు ఖం వాయు ర్జ్యోతిషో ధరా, 

			తే స్వభావేన తిష్ఠన్తి వియుజ్యన్తే స్వభావతః. 	7 

			అయిదు భూతముల సముదాయమగు ప్రాణులయందు ధాతువులైన ఆకాశము, వాయువు, అగ్ని, భూమి మొదలగునవి స్వభావముతో కలిసియుండును. స్వభావముతో విడివడి పోవును. 

			ఆకాశో వాయు రూష్మా చ స్నేహో యశ్చాపి పార్థివః, 

			ఏష పఞ్చసమాహారః శరీర మపి నైకధా.	 8 

			ఆకాశము, వాయువు, వేడి, జిడ్డు, మట్టిపదార్థము అనునైదింటి సముదాయము ఈ దేహము ఈ శరీరముకూడ పెక్కు విధములైనది. 

			జ్ఞాన మూష్మా చ వాయుశ్చ త్రివిధః కార్యసంగ్రహః, 

			ఇన్ద్రియా ణీన్ద్రియార్థాశ్చ స్వభావ శ్చేతనా మనః 

			ప్రాణాపానౌ వికారశ్చ ధాతవ శ్చాత్ర నిఃసృతాః. 	9 

			జ్ఞానము, జఠరాగ్ని, వాయువు ఈమూడును కార్యములు సంగ్రహము. వీనినుండి ఇంద్రియములు, ఇంద్రియార్థములు, చేతన, మనస్సు, ప్రాణాపానములు, ధాతువులును వెలువడును. 

			శ్రవణం, స్పర్శనం, జిహ్వా, దృష్టి, ర్నాసా, తథైవ చ, 

			ఇన్ద్రియాణీతి పఞ్చైతే చిత్తపూర్వం గతా గుణాః 	10 

			వినుట, తాకుట, రుచీపొందుట, చూచుట, మూర్కొనుట - ఈ కార్యములను చేయు అయిదును ఇంద్రియములు. ఇవి చిత్తపూర్వమును పొందిన గుణములు. 

			తత్ర విజ్ఞాన సంయుక్తా త్రివిధా చేతనా ధ్రువా, 

			సుఖదుఃఖేతి యా మాహు రదుఃఖా మసుఖేతి చ. 	11 

			అందు విజ్ఞానముతో కూడిన చేతన స్థిరముగానుండునది మూడు విధములుగా నుండును. సుఖము, దుఃఖము, సుఖ దుఖఃములు లేకుండుట అని ఆమూడు విధములు. 

			శబ్దః స్పర్శం చ రూపం చ రసో గన్ధశ్చ మూర్తయః, 

			ఏతే హ్యామరణాత్ పఞ్చ షడ్గుణా జ్ఞానసిద్ధయే. 	12 

			శబ్దము, స్పర్శ, రూపము, రసము, గంధము, మూర్తులు ఇవియైదును మరణము చెందువరకును జ్ఞానసిద్ధి కొరకు ఉపయోగపడు ఆరుగుణములు. 

			తేషు కర్మవిసర్గశ్చ సర్వతత్త్వార్థ నిశ్చయః, 

			త మాహుః పరమం శుక్రం బుద్ధి రిత్యవ్యయం మహత్. 	13 

			వానియందు కర్మవిసర్గము సర్వతత్త్వార్థమును నిశ్చయించునది. అట్టి పరమమగు బీజమును బుద్ధి యని, అవ్యయమనియు, మహత్తు అనియు నందురు. 

			ఇమం గుణసమాహార మాత్మభావేన పశ్యతః, 

			అసమ్య గ్దర్శనై ర్దుఃఖ మనన్తం నోపశామ్యతి. 	14 

			ఈ గుణసముదాయమును ఆత్మభావముతో చూచువానికి సరికాని దర్శనములచేత అనంతమగు దుఃఖము అణగారకుండును. 

			అనాత్మని చ యద్దృష్టం తేనాహం న మమేత్యపి, 

			వర్తతే కిమధిష్ఠానా త్ప్రసక్తా దుఃఖసన్తతిః. 	15 

			కానవచ్చున దేదియో అది అనాత్మ. అందువలన నేను, నాది అనుభావములు ప్రవర్తింపవు. ఇక ఏది ఆధారముగా దుఃఖసముదాయము ఏర్పడును? 

			అత్ర సమ్యగ్వధో నామ త్యాగశాస్త్ర మనుత్తమమ్, 

			శృణు యత్తవ మోక్షాయ భాష్యమాణం భవిష్యతి. 	16 

			ఇందు సమ్యగ్వధమను మిక్కిలి శ్రేష్ఠమగు త్యాగశాస్త్రము కలదు. అది నీకు చెప్పుచున్నాను. అది నీమోక్షమునకు సాధనము. 

			త్యాగ ఏవ హి సర్వేషాం యుక్తానా మపి కర్మణామ్, 

			నిత్యం మిథ్యావినీతానాం క్లేశో దుఃఖవహో మతః. 	17 

			మోక్షమున ఎల్లవేళల సంబంధము కలవారికి సర్వకర్మముల త్యాగమే నిత్యముగా సమ్మతమైనది. మిథ్యా వినీతులకు దుఃఖమున కాస్పదమగు క్లేశమే మతము. 

			ద్రవ్యత్యాగే తు కర్మాణి భోగత్యాగే వ్రతాన్యపి, 

			సుఖత్యాగే తపో యోగం సర్వత్యాగే సమాపనా.	18 

			ద్రవ్యత్యాగముకొరకు కర్మములను, భోగత్యాగముకొరకు వ్రతములను, సుఖత్యాగముకొరకు తపస్సును సర్వత్యాగముకొరకు యోగమును విధించిరి. అది అన్నింటికి సమాప్తి 

			తస్య మార్గోఽయ మద్వైధః సర్వత్యాగస్య దర్శితః, 

			విప్రహాణాయ దుఃఖస్య దుర్గతి స్త్వన్యథా భవేత్. 	19 

			ఆ సర్వత్యాగమునకు ఈ చెప్పబోవు ఆద్వైధమను మార్గమును ప్రదర్శించిరి. అది దుఃఖము సమూలముగా నశించుటకు మార్గము. అది లేనిచో దుర్గతి కలుగును. 

			పఞ్చ జ్ఞానేన్ద్రియా ణ్యుక్త్వా మనఃషష్ఠాని చేతసి, 

			బలషష్ఠాని వక్ష్యామి పఞ్చ కర్మేన్ద్రియాణి తు. 	20 

			ఆయిదుజ్ఞానేంద్రియములు మనస్సుతోపాటు ఆరై బుద్ధియందున్నవి. అయిదు కర్మేంద్రియములను బలము ఆరవదిగా కలిగిన వానిని - చెప్పెదను. 

			హస్తౌ కర్మేన్ద్రియం జ్ఞేయ మథ పాదౌ గతీన్ద్రియమ్, 

			ప్రజనానన్దయోః శేఫో నిసర్గే పాయు రిన్ద్రియమ్. 	21

			వాక్చ శబ్దవిశేషార్థ మితి పఞ్చాన్వితం విదుః, 

			ఏవ మేకాదశైతాని బుద్ధ్యాఽఽశు విసృజే న్మనః. 	22 

			చేతులు కర్మముచేయు ఇంద్రియములు, కాళ్లు గతికి సంబంధించిన ఇంద్రియ ములు, సంతానము పొందుటకు ఆనందమునకు చెందినది గుహ్యేంద్రియము. మలమును విసర్జించునది పాయువు (ఆసనము) అను ఇంద్రియము. 

			వాక్కు శబ్ద విశేషము కొరకైన ఇంద్రియము. ఈ అయిదింటితో కూడినది మనస్సు. ఇవి యిట్లు పదునొకండు. వీనిని బుద్ధితోపాటు మనస్సును శీఘ్రముగా విడువవలయును. 

			కర్ణౌ శబ్దశ్చ చిత్తం చ త్రయః శ్రవణ సంగ్రహే, 

			తథా స్పర్మే తథా రూపే త థైవ రసగన్ధయోః. 	23 

			చెవులు, శబ్దము, చిత్తము అను నీమూడును శ్రవణ సంగ్రహమున పనిచేయునట్టివి. అట్లే స్పర్శ, రూపము, రసము, గంధము అనువాని విషయము నందును తెలియదగును. 

			ఏవం పఞ్చత్రికా హ్యేతే గుణా స్తదుపలబ్ధయే, 

			యేనాయం త్రివిధో భావః పర్యాయాత్సముపస్థితః. 	24

			ఇట్లివి అయిదు త్రికములు. ఈ గుణములు శబ్దాదుల జ్ఞానమును వ్యక్తము చేయుటకు ఉపకరించునవి. దీనితో త్రివిధమగు భావము పర్యాయముగా ఏర్పడియున్నది. 

			సాత్త్వికో రాజస శ్చాపి తామస శ్చాపి తే త్రయః, 

			త్రివిధా వేదనా యేషు ప్రపూతాః సర్వసాధనాః. 	25 

			సాత్త్వికములు, రాజసములు, తామసములు అని అవి మూడు. వీనియందు మూడు విధములగు వేదనలు పుట్టుచున్నవి. అవి సర్వసాధనములు. 

			ప్రహర్షః ప్రీతి రానన్దః సుఖం సంశాంతచిత్తతా, 

			అకుతశ్చిత్కుతశ్చిద్వా చిన్తితః సాత్త్వికో గుణః. 	26 

			ప్రహర్షము, ప్రీతి, ఆనందము, సుఖము, సంశాంత చిత్తత ఇది యంతయు సాత్త్వికమగు గుణము. ఇది ఎందుండి వచ్చెనో తెలియకయు, తెలిసియు భావింపబడును. 

			అతుష్టిః పరితాపశ్చ శోకో లోభ స్తథాఽక్షమః, 

			లిఙ్గాని రజస స్తాని దృశ్యన్తే హేత్వహేతుతః. 	27 

			అసంతుష్టి, పరితాపము, శోకము, లోభము, అసహనము అనునవి సకారణ ముగా, అకారణముగా ఏర్పడునవియై రజస్సు లింగములు కానవచ్చుచున్నవి. 

			అవివేక స్తథా మోహః ప్రమాదః స్వప్నతన్ద్రితా, 

			కథఞ్చి దపి వర్తన్తే వివిధా స్తామసా గుణాః. 	28 

			అవివేకము, మోహము, ప్రమాదము, నిద్ర, కునుకుపాటు అనునవి పెక్కువిధములైన తామసగుణములును ఎట్లెట్లో కలుగుచుండును. 

			అత్ర యత్ప్రీతిసంయుక్తం కాయే మనపి వా భవేత్,

			 వర్తతే సాత్త్వికో భావ ఇత్యపేక్షేత్ర తత్తథా. 	29 

			దేహమునందుగాని, మనస్సునందుగాని ప్రీతితో కూడిన దే దైనగాని సాత్త్విక భావము కలుగును. దాని నావిధముగా మానవుడు అపేక్షింపవలయును. 

			యత్త్వసంతోషసంయుక్త మప్రీతికర మాత్మనః, 

			ప్రవృత్తం రజ ఇత్యేవం తత స్తదపి చిన్తయేత్. 	30 

			సంతోషము పొడలేనిది, ఆత్మకు ప్రీతికరము కానిది అగు నేదేని ఏర్పడినచో అది రజస్సుగా తెలిసికొని దానిని కూడ విచారింపవలయును. 

			అథ యన్మోహ సంయుక్తం కాయే మనపి వా భవేత్, 

			అప్రతర్క్య మవిజ్ఞేయం తను స్త దుపధారయేత్. 	31 

			కాయమునందుగాని, మనస్సునందు కాని హేతుపూర్వకముగా తర్కింప రానిదియు, ఏమాత్రము తెలియరానిది అగు మోహముతో కూడినదేదైనగాని అది తమోగుణముగా నిర్ణయించుకొనవలయును. 

			శ్రోత్రం వ్యోమాశ్రితం భూతం శబ్దః శ్రోత్రం సమాశ్రితః,

			నోభయం శబ్దవిజ్ఞానే విజ్ఞాన స్యేతరస్య వా. 	32 

			చెవి ఆకాశము నాశ్రయించిన భూతము. శబ్దము చెవి నాశ్రయించియుండును. శబ్దవిజ్ఞానమునందు విజ్ఞానమునకు గాని, ఇతరమునకు గాని ఆ రెండును విషయములు కావు. 

			ఏవం త్వక్చక్షుషీ జిహ్వా నాసికా చేతి పఞ్చమీ, 

			స్పర్శే రూపే రసే గన్ధే తాని చేతో మనశ్చ తత్. 	33 

			ఇట్లే చర్మము, కన్ను, నాలుక, అయిదవదగు ముక్కు స్పర్శ, రూపము, రసము, గంధము అనువాని యందు ప్రవర్తించును. అవి చేతస్సును అది మనస్సును ఆశ్రయించి యుండును. 

			స్వకర్మ యుగపద్భావో దశ స్వేతేషు తిష్ఠతి,

			చిత్త మేకాదశం విద్ధి బుద్ధి ర్ద్వాదశమీ భవేత్. 	34 

			ఈ పదింటియందును తమ తమ కర్మముల యుగ పద్భావమువలన పదునొకండవది యగు చిత్తము నిలిచి యుండును. పండ్రెండవది బుద్ధి యగును. 

			తేషా మయుగపద్భావ ఉచ్ఛేదో నాస్తి తామసే, 

			ఆస్థితో యుగపద్భావో వ్యవహారః స లౌకికః. 	35 

			ఆ పండ్రెండింటి యుగపద్భావము లేనియపుడు తామసమగు ఉచ్ఛేదము లేదు. యుగపద్భావము అనునది లౌకికమైన వ్యవహారము. (యుగపద్ధావము - కలసి సంభవించుట)

			ఇన్ద్రియాణ్య పి సూక్ష్మాణి దృష్ట్వా పూర్వశ్రుతాగమాత్, 

			చిన్తయ న్నానుపర్యేతి త్రిభి రేవాన్వితో గుణైః. 	36 

			వెనుకటి శబ్దాదుల ఆగమమువలన జీవుడు సూక్ష్మములగు ఇంద్రియములను భావించుచు మూడు గుణములతో కూడినవాడై అనుసరించి ప్రవర్తించును. 

			యత్తమోపహతం చిత్త మాశు సంహార మధ్రువమ్, 

			కరో త్యుపరమం కాయే తదాహు స్తామసం బుధాః.	37 

			తమస్సుచేత వేటుపడిన చిత్తము స్థిరము కాని శీఘ్రమగు తెగుదలను దేహమున చేయునపుడు దానిని బుధులు తామసముగా చెప్పుదురు. 

			యద్యదాగమ సంయుక్తం న కృచ్ఛ్ర మనుపశ్యతి, 

			అథ తత్రా ప్యుపాదత్తే తమో వ్యక్త మివానృతమ్. 	38 

			ఆగమముతో కూడినది, దుఃఖమును ఏ మాత్రము చూడనిది అగు స్థితియందును అవ్యక్తము, అనృతము నగు తమస్సు పైకొనినట్లుండును. 

			ఏవ మేష ప్రసంఖ్యాతః స్వకర్మ ప్రత్యయో గుణః, 

			కథంచి ద్వర్తతే సమ్య క్కేషాంచి ద్వా నివర్తతే. 	39 

			ఇట్లీ గుణము తన కర్మమును వెలువరించునదియై ప్రత్యాఖ్యాతమై ఒక విధముగా ప్రవర్తించును. కొందరి విషయమున చక్కగా మరలిపోవును. 

			ఏత దాహుః సమాహారం క్షేత్ర మధ్యాత్మచిన్తకాః, 

			స్థితో మనసి యో భావః స వై క్షేత్రజ్ఞ ఉచ్యతే. 	40 

			ఆధ్యాత్మ భావుకులు ఈ సముదాయమును క్షేత్రమని వ్యవహరింతురు. మనసున నిలిచియుండు ఆ భావమును క్షేత్రజ్ఞుడనియు నందురు. 

			ఏవం సతి క ఉచ్ఛేదః శాశ్వతో వా కథం భవేత్, 

			స్వభావా ద్వర్తమానేషు సర్వభూతేషు హేతుతః. 	41 

			ఇట్లు సర్వభూతములు హేతువును బట్టి వ్యవహారమున స్వభావమువలన ప్రవర్తించుచుండగా ఉచ్ఛేదమనగా నేమి? అదియు శాశ్వతమగుట యెట్లు? 

			యథార్ణవగతా నద్యో వ్యక్తీ ర్జహతి నామ చ 

			నదాశ్చ తా నియచ్చన్తి తాదృశః సత్త్వ సంక్షయః.	 42 

			సముద్రమును చేరుకొన్న నదులు తమ స్వరూపములను, పేరులను వదలివేయును. అట్లే చిన్నవాగులు నదులలో కలిసి నామ రూపములను కోల్పోవును. సత్త్వ సంక్షయ మనగా అటువంటిది. 

			ఏవం సతి కుతః సంజ్ఞా ప్రేత్యభావే పున ర్భవేత్, 

			జీవే చ ప్రతిసంయుక్తే గృహ్యమాణే చ సర్వతః. 	43 

			ఉపాధితో కూడియున్న జీవుడు సర్వాత్మనా గ్రహింపబడుచుండగా ఉపాధి లేనియపుడు మరల సంజ్ఞ ఎచటి నుండి కలుగును? 

			ఇమాం చ యో వేద విమోక్షబుద్ధి 

			 మాత్మాన మన్విచ్ఛతి చాప్రమత్తః 

			న లిప్యతే కర్మఫలై రనిష్టైః 

			 పత్రం బిసస్యేవ జలేన పిక్తమ్.	 44 

			ఈ విముక్తి బుద్ధిని చక్కగా తెలిసినవాడు పొరపాటు పడనివాడై ఆత్మను క్రమముగా చేరుకొనును. ఇష్టములు కాని కర్మఫలములు, నీటితో తడిసిన తామరాకును వలె అతని నంటవు. 

			దృఢై ర్హి పాశై ర్భహుభి ర్విముక్తః 

			  ప్రజానిమిత్తై రపి దైవతైశ్చ 

			యదా హ్యసౌ సుఖదుఃఖే జహాతి 

			 ముక్త స్తదా గ్ర్యాం గతి మేత్యలిఙ్గః. 	45 

			పెక్కు రూపములైన గట్టి పాశములతోడను, ప్రజ నిమిత్తముగా గల దైవతములతోడను విముక్తుడై అతడు సుఖదుఃఖములను వదలి వైచునపుడు ముక్తుడై, లింగములేనివాడై గొప్పదియగు గతికి చేరుకొనును. 

			శ్రుతి ప్రమాణాగమ మంగళైశ్చ 

			 శేతే జరామృత్యు భయా దభీతః 

			క్షీణే చ పుణ్యే విగతే చ పాపే 

			 తతో నిమిత్తే చ ఫలే వినష్టే 

			అలేప మాకాశ మలిఙ్గ మేవ 

			 మాస్థాయ పశ్యన్తి మహత్యసక్తా:. 	46 

			శ్రుతి ప్రమాణములచేతను, ఆగమ మంగళముల చేతను జరామృత్యువుల భయము నుండి తొలగి నిర్భయుడై సుఖముగా నిద్రించును. పుణ్యము నశింపగా, పాపము తొలగిపోగా, నిమిత్తమైన ఫలము వినష్టము కాగా, అంటుసొంటులు లేనిది, లింగము లేనిది అగు ఆకాశమున మహత్తునందు నిలిచియుండి తగులము లేనివారై చూచుచుందురు. 

			యథోర్ణనాభిః పరివర్తమాన - 

			 స్తన్తుక్షయే తిష్ఠతి పాత్యమానః, 

			తథా విముక్తః ప్రజహాతి దుఃఖం 

			 విధ్వంసతే లోష్ఠ ఇవాద్రి మృచ్ఛన్. 	47 

			సాలెపురుగు తానే అల్లుకొన్న గూటిలో పడి యుండునట్లు జీవుడు కర్మమయ సంసారమున నిలిచియుండును. దానివలెనే విముక్తుడై కొండను ఢీకొన్న మట్టిముద్ద వలె దుఃఖమును విధ్వంసము చేయును. 

			యథా రురుః శృఙ్గ మథో పురాణం 

			 హిత్వా త్వచం వా ప్యురగో యథా చ 

			విహాయ గచ్ఛత్యనవేక్షమాణ - 

			 స్తథా విముక్తో విజహాతి దుఃఖమ్. 	48 

			జింక పాత కొమ్మును, పాము కుబుసమును వదలి వైచునట్లు అతడు కర్మమయ సంసారమును వదలి వైచి తిరిగి చూడక వెడలిపోవును. ఆ విధముగా విముక్తుడై దుఃఖమును వదలివైచును. 

			ద్రుమం యథా వాఽప్యుదకే పతన్త - 

			 ముత్సృజ్య పక్షీ నిపత త్యసక్తః 

			తథా హ్యసౌ సుఖదుఃఖే విహాయ 

			 ముక్తః పరార్థ్యాం గతి మే త్యలిఙ్గః. 	49 

			నీటిలో కూలుచున్న చెట్టును వదలివైచి పిట్ట ఏతగులము లేనిదై ఆకాశమున కెగిరిపోయినట్లు ఈతడు సుఖదుఃఖములను వదలివైచి లింగ సంబంధము లేనివాడై శ్రేష్ఠమగు గతి కరుగును. 

			అపి చ భవతి మైథిలేన గీతం 

			 నగర ముపాహిత మగ్నినాఽభివీక్ష్య, 

			నఖలు మమ హి దహ్యతేఽత్ర కిఞ్చిత్ 

			 స్వయ మిద మాహ కిల స్మ భూమిపాలః 	50 

			మరియు మిథిలా రాజు తన నగరము అగ్నికాహుతి కాగా పరికించి ‘ఇందు నా దేదియు కాలదు’ అని స్వయముగా గానము చేయ దొడగెను. 

			ఇద మమృత పదం నిశమ్య రాజా 

			 స్వయ మిహ పఞ్చశిఖేన భాష్యమాణమ్, 

			నిఖిల మభి సమీక్ష్య నిశ్చితార్థః 

			 పరమసుఖీ విజహార వీతశోకః.	 51 

			పంచశిఖుడు ప్రవచించిన ఈ అమృతపదమును స్వయముగా చక్కగా ఆలకించి జనకుడు అంతయు చక్కగా సమన్వయించుకొని నిశ్చయము పొందినవాడై శోకమును వదలివైచి పరమ సుఖియై విహరించెను. 

			ఇమం హి యః పఠతి మోక్ష నిశ్చయం 

			 మహీపతే సతత మవేక్షతే తథా, 

			ఉపద్రవా న్నానుభవ త్యదుఃఖితః 

			 ప్రముచ్యతే కపిల మివైత్య మైథిలః. 	52 

			ఇతి శ్రీ మహాభారతే శాన్తిపర్వణి మోక్ష ధర్మపర్వణి పఞ్చ శిఖవాక్యం నామ ఏకోనవింశాధిక ద్విశతతమోఽధ్యాయః 

			ఈ మోక్షనిశ్చయమును చక్కగా అధ్యయనము చేసి ఎల్లవేళల పర్యాలోచన చేయువాడు, కపిలుని పొందిన మైథిలునివలె దుఃఖములేనివాడై ఉపద్రవముల ననుభవింపడు. విముక్తుడగును. 

			ఇది శ్రీ మహాభారతము శాంతిపర్వమున మోక్ష ధర్మపర్వమున 
పంచశిఖ వాక్యము అనెడు రెండు వందల పందొమ్మిదవ అధ్యాయము. 

			 

			యుధిష్ఠిర ఉవాచ - యుధిష్ఠిరు డిట్లనెను. 

			కిం కుర్వన్ సుఖ మాప్నోతి కిం కుర్వన్ దుఃఖ మాప్నుయాత్, 

			కిం కుర్వ న్నిర్భయో లోకే సిద్ధ శ్చరతి భారత. 	1 

			భారతా! నరుడు ఏమి చేసి సుఖము పొందును? ఏమి చేయుచు దుఃఖమును పొందును? ఏమి చేయుచు నిర్భయుడును, సిద్ధుడునై లోకమున సంచరించును? భీష్మ ఉవాచ - భీష్ము డిట్లు చెప్పెను 

			దమ మేవ ప్రశంసంతి వృద్ధాః శ్రుతిసమాధయః,

			సర్వేషామేన వర్ణానాం బ్రాహ్మణస్య విశేషతః. 	2 

			వేదములను దర్శించిన వృద్ధులు అన్ని వర్ణములవారికిని, విశేషించి బ్రాహ్మణునకు, దమమే గొప్పదిగా ప్రశంసించెదరు. 

			నాదాన్తస్య క్రియాసిద్ధి ర్యథావ దుపపద్యతే, 

			క్రియా తపశ్చ సత్యం చ దమే సర్వం ప్రతిష్ఠితమ్. 	3 

			దాంతుడుకానివానికి క్రియాసిద్ధి ఎన్నటికిని కలుగదు. క్రియ, తపస్సు, సత్యము - అన్నియును దమమునందే నిలువ ద్రొక్కుకొని యున్నవి. 

			దమస్తేజో వర్ధయతి పవిత్రం దమ ఉచ్యతే, 

			విపాస్మా నిర్భయో దాన్తః పురుషో విన్దతే మహత్, 	4 

			దమము తేజస్సును పెంపొందించును. దమమును పవిత్రమైనదిగా చెప్పుదురు. దమముకలపురుషుడు పాపములు లేనివాడు, భయమును వదలినవాడునై మహిమను పొందును. 

			సుఖం దాన్తః ప్రస్వపితి సుఖం చ ప్రతిబుధ్యతే, 

			సుఖం లోకే విపర్యేతి మనశ్చాస్య ప్రసీదతి. 	5 

			వెలుపలియింద్రియములపై పట్టుకలవాడు సుఖముగా నిద్రించును. సుఖముగా మేల్కొనును. లోకమున సుఖముగా తిరుగాడును. అతని మనస్సు ప్రసన్నముగా నుండును. 

			తేజో దమేన ధ్రియతే తత్ర తీక్ష్ణోఽధిగచ్ఛతి, 

			అమిత్రాం శ్చ బహూ న్నిత్యం పృథగాత్మని పశ్యతి. 	6 

			దమము తేజస్సును పట్టినిలుపును. అందు రాజసస్వభావము కలవాడు పెక్కండ్రు శత్రువులను ఎల్లవేళల మరియొక దేహమునం దున్నట్లు చూచును. 

			క్రవ్యాద్భ్య ఇవ భూతానా మదాన్తేభ్యః సదా భయమ్, 

			తేషాం విప్రతిషేధార్థం రాజా సృష్టః స్వయంభువా. 	7 

			దమములేనివారివలన సర్వప్రాణులకును, క్రూరమృగములవలన వలె, ఎల్లప్పుడు భయము కలుగును. వారిని ఆదుపున పెట్టుటకై బ్రహ్మ రాజును సృజించెను. 

			ఆశ్రమేఘ చ సర్వేషు దమ ఏవ విశిష్యతే, 

			యచ్చ తేషు ఫలం ధర్మే భూయో దాన్తే తదుచ్యతే. 	8 

			అన్ని ఆశ్రమములందున్నవారికిని దమమే మేలైనది. ఆయా ఆశ్రమములయందు ఫలమేది కలదో అది దాంతుని యందే అధికముగా సిద్ధించునని పెద్దలు చెప్పుదురు. 

			 తేషాం లిఙ్గాని వక్ష్యామి యేషాం సముదయో దమః, 

			అకార్పణ్య మసంరంభః సంతోషః శ్రద్దధానతా. 	9 

			వేని సముదాయము దమమో వాని లింగములను చెప్పెదను. దీనత లేకుండుట, మొండి పట్టుదల లేకుండుట, సంతోషము, శ్రద్ధకలిగి యుండుట 

			అక్రోధ ఆర్జవం నిత్యం నాతివాదోఽభిమానితా, 

			గురుపూజాఽనసూయా చ దయా భూతే ష్వపైశునమ్. 	10 

			క్రోధములేకుండుట, కపటములేకుండుట, తెగవాగుడు లేకుండుట, గర్వము లేకుండుట, గురుపూజ, అసూయ లేకుండుట, భూతములయందు దయ, కొండెములు చెప్పకుండుట - 

			జనవాద మృషావాద స్తుతినిన్దా వివర్జనమ్, 

			సాధుకామశ్చ స్పృహయే న్నాయతిం ప్రత్యయేషు చ. 	11 

			జనవాదము, అబద్ధములాడుట, స్తుతి, నింద అనువానిని మొత్తముగా వదలివేయుట, సాధుకాముడై యుండుట, సుఖదుఃఖాదుల అనుభవములందు ఉత్తరకాలమును గూర్చి గాలిమేడలు కట్టకుండుట అనులక్షణములు కలవాడు కావలయును. 

			అవైరకృత్ సూపచారః సమో నిన్దా ప్రశంసయోః, 

			సువృత్తః శీలసంపన్నః ప్రసన్నాత్మాఽఽత్మవాన్ ప్రభుః. 	12 

			కయ్యములు పెట్టుకొననివాడు, వంచనలేని ఉపచారములు కలవాడు, నిందయందును, ప్రశంసయందును సముడు, చక్కని నడవడి కలవాడు, శీలమే సంపదగా గలవాడు, ప్రసన్నమైన మనస్సు కలవాడు, ధైర్యము కలవాడు, కామాదులపై అధికారము కలవాడును కావలయును. 

			ప్రాప్య లోకే చ సత్కారం స్వర్గం వై ప్రేత్య గచ్ఛతి, 

			దుర్గమం సర్వభూతానాం ప్రాపయ న్మోదతే సుఖీ. 	13 

			ఇట్టివాడు లోకమున సత్కారమును పొంది, మరణము తరువాత స్వర్గమున కరుగును. సర్వభూతములకు పొందనలవికానిదానిని పొందించుచు సుఖవంతుడై ప్రమోద మందును. 

			సర్వభూతహితే యుక్తో న స్మ యో ద్విషతే జనమ్, 

			మహాహ్రద ఇవాక్షోభ్యః ప్రజ్ఞాతృప్తః ప్రసీదతి. 	14 

			అట్టివాడు సర్వప్రాణులహితమునందు తగులుకొని యుండును. ఎన్నడు నెవ్వరిని ద్వేషింపడు. అగాధమైన జలనిధివలె క్షోభలేనివాడై, ప్రజ్ఞతో తృప్తినందుచు ప్రసన్నుడై యుండును. 

			అభయం యస్య భూతేభ్యః సర్వేషా మభయం యతః, 

			నమస్యః సర్వభూతానాం దాన్తో భవతి బుద్ధిమాన్. 	15 

			అతనికి ఏ ప్రాణివలనను భయ ముండదు. ఏ ప్రాణికిని అతనివలన భయముండదు. సర్వభూతములకు నమస్కరింపదగిన ఆబుద్ధిమంతుడు దాంతుడు. 

			న హృష్యతి మహత్యర్థే వ్యసనే చ న శోచతి, 

			స వై పరిమితప్రజ్ఞః స దాన్తో ద్విజ ఉచ్యతే. 	16 

			గొప్పధనము లభింపగా పొంగిపోవడు. కష్టకాలమున క్రుంగిపోవడు. అట్టి తన ప్రజ్ఞ హద్దులను తెలిసిన సంస్కారవంతుని దాంతు డందురు. 

			కర్మభిః శ్రుతసంపన్నః సద్భిరాచరితః శుచిః, 

			సదైవ దమసంయుక్త స్తస్య భుంక్తే మహాఫలమ్. 	17 

			తన మంచి పనులచేత కీర్తి సంపదకలవాడగును. పవిత్రుడు, ఎల్లప్పుడు దమముతో కూడియుండును. అట్టివాడు దమము కూర్చెడు మహాఫలమును అనుభవించును. 

			అనసూయా క్షమా శాన్తిః సంతోష ప్రియవాదితా, 

			సత్యం దాన మనాయాసో నైష మార్గో దురాత్మనామ్. 	18 

			అసూయలేకుండుట, ఓర్పు, శాంతి, సంతోషము, ప్రియముగా మాటాడుట, సత్యము, దానము, ఆయాసము లేకుండుట అనునీమార్గము పాడుబుద్ధికలవారికి అలవడనిది. 

			కామక్రోధౌ చ లోభశ్చ పరస్యేర్ష్యావికత్థనా, 

			దురాత్మునకు కామక్రోధములు, లోభము, ఇతరుల విషయమున ఈర్ష్య, తన్ను తాను పొగడుకొనకుండుట అనునవి గుణములు. 

			కామక్రోధౌ వశే కృత్వా బ్రహ్మచారీ జితేన్ద్రియః, 	19 

			విక్రమ్య ఘోరే తమసి బ్రాహ్మణః సంశితవ్రతః, 

			కాలాకాంక్షీ చరే శ్లోకా న్నిరపాయ ఇవాత్మవాన్. 	20 

			ఇతి శ్రీమహాభారతే శాన్తి పర్వణి మోక్షధర్మ పర్వణి 
దమప్రశంపాయాం వింశత్యధిక ద్విశతతమోఽధ్యాయః 

			కావున నరుడు కామక్రోధములను తనవశమున నుంచుకొని బ్రహ్మచారియు, ఇంద్రియములను జయించినవాడును అయి, ఘోరమగు అజ్ఞానమున విక్రమించి, నిశితమైన వ్రతములు చేయుచు, కాలమును ఎదురు చూచుచు, ఏ అపాయములు లేని వానివలె బుద్ధిమంతుడై లోకములందు తిరుగాడవలయును. 

			ఇది శ్రీమహాభారతము శాంతిపర్వమున మోక్షధర్మపర్వమున దమప్రశంపగల రెండువందల యిరువదియవ అధ్యాయము. 

			 

			 

			 

			 

		

		
			
			

		

		
			1. 	అవ్యక్త ప్రభవానిని మరియొకదేహమును ప్రవేశించుట తెలియరానివి; అవ్యక్తనిధవాని - పూర్వ దేహమును విడనాడుట తెలియరానివి; పూర్వదేహత్యాగము అపరదేహయోగము అనునవి ఒకయింటి నుండి మరియొక యింటికి చేరుకొనుట వంటివి కావు. స్వప్నము వంటివి. దీనికి కారణము చెప్పుచున్నారు; అవ్యక్త లక్షణమ్ - తెలియజేయు లక్షణము తెలియశక్యముకానిదని భావము; అవ్యక్తాత్మాత్మకమ్ - అవ్యక్తమగు ఆత్మ స్వరూపముగా కలది; రెండవ చంద్రుని వంటిది; నిజమునకు రెండవచంద్రుడు లేడు కదా! ఆ విధముగా కల్పితమైనది అని భావము 

				ఆ విధముగా కల్పితమగుమనస్సు కల్పించిన ప్రభవనిధనములు - పుట్టుట, పోవుట అనునవి - కూడ అవ్యక్తములే అని తాత్పర్యము. 

			2. 	పుట్టుకయు, మరణమును అవ్యక్తములైనచో నడుమనున్న స్థితికూడ అవ్యక్తమే కావలయును కదా! అనుశంకకు సమాధానము చెప్పుచున్నారు. విత్తనములో నున్నమఱ్ఱి చెట్టు పుట్టకముందు, నశించినప్పుడు రానరాకున్నను మధ్య కన్పట్టుచున్నది కదా! ఇట్లే అవ్యక్తమైన మనస్సునుండి ఏర్పడిన దానికిని వ్యక్తత కలుగును.

			3. 	చేతనములేనిదైనను సూదంటురాయిని ఇనుపముక్క కదలి అంటుకొను విధముగా; స్వభావ హేతుజాః, భావాః - పూర్వసంస్కారము కారణముగా ఏర్పడిన భావములు - ధర్మము, ఆధర్మము మొదలగునవి పరువున వచ్చి క్రొత్తదేహమున చేరుకొనును; ఈదృశమే - ఇట్టిదే అయిన, అన్యత్, అపి, యత్, చ - మరియొకటి ఏది కలదో ఆదియును - విద్య మొదలగునదియు; అభిద్రవతి - వడిగా వచ్చి చేరుకొనును. 

			4. 	ఈ న్యాయమునే తక్కినచోటునను అతిదేశించుచున్నారు. అవ్యక్తజాః - అవిద్యవలన పుట్టుకొని వచ్చిన; భావాః - కామము, కర్మము, వాసనలు, దేహము, ఇంద్రియములు మొదలగునవి; ఆచేతనాః - చైతన్యములేనివై; అభితః సంహతాః - అన్నివైపుల సముదాయ రూపముగా నుండినవి. కర్తుః - కర్తయగు చేతనముయొక్క; కారణలక్షణాః - కారణమును సూచించునవి; కారణాత్ - కారణమగు బ్రహ్మమునుండి; భావాః - భావములు - సత్తగుట, చిత్తగుట - జ్ఞానరూపమగుట; ఆనందరూపమగుట మొదలగు వానినికూడ అభిసంహతాః - మరి యొక దేహమును పొందునపుడు పూర్వమువలె - తెచ్చిపెట్టుకొనును. 

			5. 	శుక్రశోణితముల సంయోగము మొదలగు వరుసతో కదా దేహమేర్పడుట, పెరుగుట మొదలగు నది జరుగుచున్నది. అట్టియెడ కలయందువలె ఆకస్మికముగా మరియొక దేహ మేర్పడుట యెట్లు? అనుశంకకు సమాధానము చెప్పుచున్నారు. జీవమ్, ఋతే - జీవుని వదలి; భూమి మొదలగునవి; ఋషయః - “ప్రాణా వా ఋషయః” అనుశ్రుతివాక్యమువలన ఋషులనగా నిచట ప్రాణములు; సురాసురాః - సురలనగా మంచిభావములు శమాదులు; అసురులనగా చెడ్డభావనలు - కామాదులు; ఇవియే యుండును; అన్యత్, స, ఏ, ఆసీత్ - ఉత్పత్తికి పూర్వము మరియొకటి లేనేలేదు. సంహతమ్ - అజ్ఞానము ఉపాధిగాగల జీవుని రాజును సేవకులవలె; న, ఆపేదుః - ఉత్పత్తికి తరువాత వెంటనంటియు నుండలేదు. భూమి మొదలగునవి నిత్యము జీవునితో కూడి యుండనివే అని భావము. 

			6. 	జీవుని యందు ఆసంబంధపు ప్రతీతి యెట్లేర్పడుచున్నదో చెప్పుచున్నారు; ఏతత్ - ఇది, జీవునియందు భూమి మొదలగు వాని తాదాత్మ్యము; అజ్ఞానకర్మనిర్దిష్టమ్ - అజ్ఞాన కర్మము నేను చేయవలసి యున్నది అని నిర్దిష్టమైనది; పూర్వమ్ - అనాది, నిత్యమ్ - అజ్ఞానము కలుగగా తెగగోసివేయుటకు అలవికానిది; సర్వగతమ్ - వ్యవహారకాలమునందు విద్వాంసుడు. అవిద్వాంసుడు అనుభేదము లేక అందరి యందు నుండునది; అందువలననే "పశ్వాదిభిశ్చా విశేషాత్" - పశువులు మొదలగు వానితో కూడ విశేషము లేకుండుట వలన - అని చెప్పిరి; మనోహేతుమ్ - మనస్సు కారణముగా పుట్టినది; అలక్షణమ్ - నిర్వచించుటకు సాధ్యము కానిది; కారణలక్షణమ్ - పూర్వవాసనయే గుర్తించుసాధనముగా గలది; 

				పూర్వజన్మ వాసనల వశమువలననే ఆయానర,పశుదేహముల తాదాత్మ్యము ఆత్మయందు తోచును. అట్లే కలలో రాజుకానివానికి రాజైనట్లు స్ఫురణ కలిగినట్లు మరియొక దేహము ఏర్పడినపుడు బాలుడు కానివానికి బాలుడైనట్లు స్ఫురణ కలుగును - అని అర్థము. 

			7. 	అయినచో ఏమి అన్నచో చెప్పుచున్నారు; తత్ - ఆ జీవ స్వరూపము; కారణైః - వాసనలతో, సంయుక్తమ్ - కూడినదై; కార్యసంగ్రహ కారకమ్ - కర్మసముదాయమును చేయించునది యగును. ఆ విధముగా జీవుడు వెనుకటి వాసనలవశమువలన కర్మమునందు ప్రవర్తించుచున్నాడని యర్థము; ఆ సంగ్రహముతోడనే తాదాత్మ్యము - అదియే తన స్వరూపమను భావము; వర్తతే - అనుసరించికలుగు చున్నది. వాసనావశమువలన కర్మము, కర్మవశమువలన వాసన అను చక్రము - చక్రము వలె మరల మరల తిరుగునట్టి స్థితి - ఏర్పడుచున్నదని భావము. 

			8. 	అవ్యక్తమనగా బుద్ధియు వాసనాసముదాయము - అదియే బొడ్డు - చక్రమునకు కేంద్ర స్థానము; వ్యక్త+ అరమ్ - దేహము, ఇంద్రియములు అనునవియే చక్రపు ఆకులు; వికారపరిమండలమ్ - వికారమనగా జ్ఞానక్రియాదులు - ఇవియే చక్రపుఅంచు - నేమి; స్నిగ్ధాక్షమ్ - రజోగుణమనెడు ఇరుసు కలది; చక్రమ్ - చక్రము వలె నిరంతరము సంచరించు జనన మరణముల ప్రవాహ సముదాయము; క్షేత్రజ్ఞ + అధిష్ఠితమ్ - దీనిపై నెక్కి తిరుగువాడు క్షేత్రజ్ఞుడు; ఇట్టి ఈ చక్రము; ధ్రువమ్ - సాధారణముగా ఇతరులకు త్రోసి వేయనలవికానిదై; వర్తతే- సాగుచున్నది. 

			9. 	స్నిగ్ధత్వాత్ - రజోగుణము ఆక్రమించియుండుటవలన; తిలపీడైః - నువ్వులనుండి నూనె తీయువారి వంటి - భోగములచేత - అని భావము: భోగములనగా సుఖదుఃఖముల సంబంధములు; వానిచేత; పీడ్యతే - నలుగగొట్టబడుచున్నది. 

			10. 	తత్ - ఆ సముదాయస్వరూపమైన చక్రము; తర్షాత్ - ఫలమునందలి దాహము వలనను; ఆహంకార పరిగ్రహాత్ - అహంకారము స్వీకరించుటవలనను; అహంకారమనగా అభిమానము - నేను నేను ఆనుభావన; అట్టిదానికి లోబడినదై; కర్మ - కర్మమును; కురుతే - చేయుచున్నది; కార్యకారణసంయోగే - ఇచట కార్యమనగా దేహము; కారణమనగా అది యేర్పడుటకు కారణమైన అజ్ఞానము - ఈ రెంటి కలయిక కలుగగా; రాబోవు కర్మమునందు; సః - అదీ - ఆ కర్మము; హేతుః - కారణమైనదిగా; ఉపపాదితః - సమర్థింపబడినది; (ఇచట కర్మశబ్దము నపుంసక లింగమైన హేతువు అను విధేయము పుంలింగము కనుక 'సః' అను పుంలింగ సర్వనామమును ప్రయోగించిరి). 

			11. 	ఇచట ఒక పూర్వపక్షము. సాంఖ్యులు కార్యము కారణము కంటె వేరు కాదని చెప్పుదురు. కుండలము బంగారము కంటె వేరైనదికాదు. బంగారమే ఒక స్వరూపమును పొంది కుండల మగుచున్నది. 

				ఆట్లే కారణముకంటె కార్యము భిన్నము, అభిన్నము అని ఒక అభిప్రాయము. ప్రపంచము కార్యదశ యందు బ్రహ్మముకంటె వేరైనది. కారణదశయందు అభిన్నము. ఈ మతమునందును కారణాంశముచేత కార్యమునకు కారణము కంటె అభేదము కలదు. 

				ఇంక కార్యకారణములు గోవు, గుఱ్ఱము అనువాని వలె భిన్నములే యనువారును కలరు. వారిమతము నందును కార్యకారణములు విడివిడిగా ఏర్పడునట్టివి కావు. 

				ఇంక ఇద్దరు మల్లులకు వలె కార్యకారణములకు కార్యము నిమిత్తముగా సంయోగము కలుగునని చెప్పవలసివచ్చును - అని పూర్వపక్షస్వరూపము. దీనిని ఆశంకించి వివర్తవాదము నాశ్రయించి సమాధానము చెప్పుచున్నారు. 

				త్రాటిని చూచి పాముగా భ్రమించినపుడు త్రాటియందు పాము ప్రవేశించినదా? లేదు. ఆ విధముగా కార్యకారణములు వేరు వేరు స్థితిగతులు కలవి కావున కుండలమునందు కనకము ప్రవేశించునట్లు కార్యకారణములొకదానియందొకటి ప్రవేశించుట కుదురదు. 

				అట్లయినచో గోవు, అశ్వము అనువాని వలె పూర్తిగా భిన్నములైన వానియందు కార్యకారణ భావమెట్లు -అని శంకించి సమాధానము చెప్పుచున్నారు. కరణమునందు - అధిష్ఠానమునందు కార్యము అభివ్యక్తమగుటకై; హేతుమాన్ - అదృష్టము మొదలగు సహాయ సాధనములు కల; కాలః - కాలము; భవతి - సమర్థమగుచున్నది. 

				దీని భావమిది - మట్టి కుండగా మారుటకు వలె ప్రత్యగాత్మయందు ప్రపంచము అభివ్యక్తమగుటకు కారకవ్యాపారము అవసరము లేదు. భోగములను కూర్చెడు కర్మములను పైకితెచ్చెడు కాలమే దానికి హేతువు, (త్రాటియందు పాము పుట్టిన విధముగా) ఆధారములేనిచోట భ్రమకు కూడ అవకాశము ఉండదు కనుక సత్యమునకు మిథ్యావస్తువునకు అత్యంతము భేద మున్నప్పటికిని కార్యకారణ భావము తప్పక కుదురునని ఫలితార్థము. 

			12. 	ఇట్లు అధిష్ఠానము, అధ్యస్తము (ఒకదానియందు భ్రమ వలన కానవచ్చువస్తువు) అనువానికి సంబంధము నందు కర్మమే హేతువని చెప్పి అధ్యస్తములైన ప్రకృతిమొదలగువానికి కూడ ఒకదానితో నొకటి కలియుటకు కర్మమే కారణమని చెప్పుచున్నారు; హేతుయుక్తాః - కర్మములతో కూడినవి; అభివర్తన్తే - ఒకదానితో ఒకటి పెనవేసికొని పోవుచున్నవి; ప్రకృతులు ఎనిమిది, వికారములు పదునారు మొత్తము ఇరువది నాల్గింటిని ఇంతకు పూర్వము వివరించియున్నారు. 

			13. 	ఇట్లు మరియొక దేహము పొందుట అను ప్రసంగము ననుసరించి మొత్తము కార్యము (ప్రపంచము) బ్రహ్మవివర్తమే (బ్రహ్మమే ఆట్లు కానవచ్చుచున్నది) అని చెప్పి ప్రకృతము ననుసరించుచున్నారు. చ్యుతః - పూర్వదేహమునుండి జారివచ్చిన జీవుడు; భావైః - ప్రాణములతో - భూతసూక్ష్మములగు సంస్కారములతో; అన్వితః - కూడినవాడై; హేతుబలాన్వితః - హేతువనగా కర్మము, బలమనగా ప్రజ్ఞ విద్యఅనునవి, వానితో చక్కగా కూడిన వాడై; క్షేత్రజ్ఞమ్ - పరమాత్మను; అను - లక్ష్యముగా నుంచుకొని, యాతి - మరియొక లోకమున కరుగును. ఈ విషయమును 

				“ప్రాజ్ఞేనాత్మనా సంపరిష్వక్త ఉత్సర్జన్య్ తి తం విద్యాకర్మణీ సమన్వారభేతే పూర్వప్రజ్ఞా చ. 

				తముత్ర్కామన్తం ప్రాణోఽనూత్ర్కామతి, ప్రాణమనూత్ర్కామన్తం సర్వేప్రాణాః అనూత్ర్కామన్తి” అనుశ్రుతి వాక్యములు స్పష్టము చేయుచున్నవి. ప్రజ్ఞబలముగల ఆత్మతో చక్కగా నిలువెల్ల సంపర్కము కలవాడు లోకవాసనలను వదలి వైచి వెడలును విద్యాకర్మములును, పూర్వప్రజ్ఞయు అనుసరించును. అట్లు పైకి లేచివెడలు నాతని ప్రాణములును పైకిలేచి అనుసరించును అట్లు అతని ననుసరించి వెడలు ప్రాణమును ప్రాణములన్నియు పైకి లేచి అతనితో వెడలును' - అని ఈ వాక్యముల స్థూలార్థము. 

			14. 	నాఖ్యేతి - ఇత్యాదిశ్లోకముతో చెప్పిన కార్యకారణముల ఆధ్యస్తత అధిష్ఠానతలు దేహమునకు, దేహికి కూడ కలవని చెప్పుచున్నారు ( త్రాటియందు పాము తనమును చూచుట అను భ్రాంతి విషయమున త్రాడు అధిష్ఠానము, పాము అధ్యస్తము). 

				తైః - ఆ సత్వరజస్తమోగుణములతో ఏర్పడిన; భావైః - దేహము, ఇంద్రియము, పంచభూతములు, సూక్ష్మము అను పేర్లుగల భావములతో; వెనుకచెప్పిన హేతుబలములతోడను, అధ్యస్తధర్మములు అధిష్ఠానమునందు అన్వయింపకుండుటవలన; నస్పృశ్యతే - స్పృశింపబడదు. దానికి సంగము లేని కారణమువలన ఆ దేహితో ఆ భావాదులును స్పృశింపబడవు. గాలియందు దుమ్ము కలిసియుండుట భ్రాంతివలన కానవచ్చును. నిజమునకు అది దుమ్ము కలయిక లేనిది. ఆవిధముగా ఆత్మయందు దేహాదుల సంగము, సంగము లేకుండుట అను వానిని తెలియవలయును. 

			15. ఆ గాలి, దుమ్ముల విడివిడితనమునువలె క్షేత్రజ్ఞునకు సత్యమునకు గల భేదమును పండితుడు తెలియవలయునని భావము; అభ్యాసాత్ - దేహాదులతో తాదాత్మ్యము అలవాటుగా వచ్చి పడుటవలన; ప్రకృతిమ్ - శుద్ధస్వరూపమును; న గచ్ఛేత్ - పొందకున్నాడని భావము. 

			16. 	కొందరు ఆత్మ ఆణువు, స్వభావముతో కట్టుబడినది అందురు. దేహముతో కూడియుండునది అని కొందరు. అంతటను వ్యాపించియున్నను స్వభావబద్ధమైనదని మరికొందరు. అంటు సొంటులు లేనిదని ఇతరులు - అందురు. అందు ఏ అభిప్రాయమును గ్రహింపవలయును, దేనిని వదలివేయవలయును అను; ఉత్పన్నమ్ ఏతం సందేహమ్ - పుట్టుకొనివచ్చిన ఈ సందేహమును; ఋషిః - మంత్రము - “అనశ్నన్నన్యో అభిచాకశీతి” - ‘తినకుండ మరియొకటి చూచుచున్నది’ “అసంగో హ్యయం పురుష” ‘ఈ పురుషుడు సంగము లేనివాడు’ మొదలగు మంత్రము; అచ్ఛినత్ - పగులగొట్టినది - తొలగించివైచినదని భావము. 

				అయినచో “స్వర్గకామో యజేత’’ - 'స్వర్గమును కోరినవాడు యజింపవలయును' మొదలగు మంత్రములందు సంగమున్నతనము కూడ వినవచ్చుచున్నది కదా! అట్టియెడ అసంగతను నిర్ణయించుట యెట్లు అను శంకకు సమాధానము చెప్పుచున్నారు. 

				కృతలక్షణ సంమితామ్ - క్రియతో పుట్టింపబడిన లక్షణముతో - మూర్ధాభిషేకము కలిగియుండుట మొదలగుదానితో అనుసరించి వచ్చినదగు; వార్తామ్ - సుఖ, దుఃఖములు ప్రాప్తి తొలగించుకొనుటకు ఉపాయముగానైన క్రియను; సమీక్షేత - పరిశీలింపవలయును; ఆవిధముగా ఆత్మను క్రియ ఆవేశించిన కర్తనుగా భావింపవలయును. 

				దేహము కంటె ఇతరముగానున్న ఆత్మను గమనించుచునే “రాజా రాజసూయేన స్వారాజ్య కామో యజేత” ‘రాజు స్వారాజ్య (స్వర్గరాజ్య) వాంఛకలవాడై రాజసూయముతో యజింపవలయును’ అను వాక్యము వలన కృత్రిమమైన మూర్ధాభిషిక్తత, రాజసూయముచేయు అధికార స్వరూపముగా క్రియాకాలమునందు అవసరముగా భావించును. అట్లే మోక్షమునందు కోరిక కలవాడు కూడ విద్యను సాధించు కాలమునందు నేను కర్తను మున్నగు విధముగా భావింపవలసియుండును. ఫలము సిద్ధించుసమయమున రాజు దేహమును వదలి వైచిన విధముగా మోక్షకాంక్ష కలవాడు 'నేను కర్తను' మొదలగు భావపరంపరను వదలివేయును. ఆవిధముగా అసంగత సిద్ధించునని తాత్పర్యము. 

			17. 	క్లేశైః - అవిద్య మొదలగు క్లేశములతో; 

			వార్ష్ణే యాధ్యాత్మ కథనము 

			ద్వాదశాధిక ద్విశతతమోఽధ్యాయః

		

		
			
			

		

		
			1. 	కర్మనిష్ఠ కలవారికి ధర్మమెట్లు లభించునో విజ్ఞాననిష్ఠ కలవారికి ఆ విధముగా విజ్ఞానముకంటె వేరైన దానియందు రుచి పుట్టదు. - అని తాత్పర్యము. 

			2. 	వేదోక్తేషు - వేదము చెప్పిన అగ్ని హోత్రము మొదలగు దానియందును, శమము మొదలగు దానియందును తమతమ అధికారమును - శక్తియుక్తులను బట్టి, వ్యవస్థితాః - నిష్ఠ కలిగియున్న వారు - దుర్లభులని భావము 

				ప్రయోజనమ్ - ప్రయోజనము రెండువిధములు ఒకటి స్వర్గము, మరియొకటి మోక్షము. ఈ రెంటి నడుమ; సంస్తుతమ్ - మిక్కిలిశ్రేష్ఠమగు; మార్గమ్ - నివృత్తి - ప్రపంచసంబంధములనుండి తొలగి పోవుట అను మార్గ రూపమైన మోక్షమార్గమును; మహత్త్వాత్ - గొప్పది యగుటవలన, ఇచ్ఛన్తి - మిక్కిలి బుద్ధి విశేషము కలవారు - కోరుదురు. అందు ప్రవర్తింతురని భావము. 

			3 	ముదిమి చావుల వరకు అగ్నిహోత్రము, బూడిద యగువరకు శరీరము మొదలగునవి జీవమున్నంత వరకు కర్మములు చేయనేవలయునని చెప్పుచున్న విధివాక్యములు. నివృత్తి మార్గమును ఇవి నిలువరించును కదా అను శంకించి చెప్పుచున్నారు. 

				" ఏతద్ధస్మ వై తత్పూర్వే విద్వాంసో మహాశాలా మహాశ్రోత్రియా అగ్నిహోత్రం న జుహుయాం చక్రిరే" - కొందరు ప్రాచీన విద్వాంసులు గొప్ప యజ్ఞ శాలలు కలవారు, మహాశ్రోత్రియులు ఈ నివృత్తి మార్గమును అవలంబించి అగ్నిహోత్రమును వ్రేల్వకుండిరి అను శ్రుతి వాక్యమువలన నివృత్తి మార్గ రూపమగు నడవడి నిందింపదగినది కానిదని స్పష్టమగుచున్నది. గీతయందు భగవంతుడును 

			“ఆరురుక్షో ర్మునే ర్యోగం కర్మ కారణ ముచ్యతే 

			యోగారూఢస్య తస్యైవ శమః కారణ ముచ్యతే” 

				' పై స్థితికి పోవగోరువానికి కర్మయోగము కారణముగా చెప్పబడుచున్నది. యోగశిఖరమును చేరుకొన్న అతనికే శమము కారణముగా చెప్పబడుచున్నది. అని ప్రవృత్తి నివృత్తి మార్గములు అధికారి భేదమును బట్టి యుండునను వ్యవస్థను చేసి యుండెను. 

				ఇయమ్ - ఈ నివృత్తిరూపమైన, బుద్ధి; పరాం గతిమ్ - మోక్షమును; నివృత్తి రూపమగు బుద్ధి మోక్షమును పొందించునని భావము. 

			4. 	ఇది లేనిచో కీడగునని చెప్పుచున్నారు - శరీరవాన్ - శరీరమునందు అభిమానము కలవాడు. 

			5. 	దేహయాపనమ్ - దేహమునకు చెందిన విచ్ఛేదము - దేహము రాకుండ చేసికొనుట - అనగా మోక్షము, దానిని కోరుచు అశుద్ధమగు కర్మమును చేయరాదు, అందు ఉపాయమును చెప్పుచున్నారు., కర్మణా - కర్మముతో, వివరమ్ - ద్వారమును - వివిదిష - తెలిసికొనగోరుట (ఆత్మతత్త్వజిజ్ఞాస) అను ద్వారమును; కుర్వన్ - చేయుచు; శుభాన్ - శుభములు కర్మఫల భూతములునగు స్వర్గము మొదలగు; లోకాన్ - లోకములను; న, ఆప్నుయాత్ - స్వీకరింపరాదు. ఫలత్యాగపూర్వకముగా చిత్తశుద్ధికొరకు మాత్రమే కర్మముల నాచరింపవలయును గాని స్వర్గాదులకొరకు కాదని భావము. 

			6. 	చిత్తశుద్ధి లేనిచో కలుగు దోషమును చెప్పుచున్నారు. విపక్వమ్ - సరిగా పాకమునకు రాని; అవిపక్వ కషాయాఖ్యమ్ - వశము చేసికొనని రాగము మొదలగు దోషములుగల పురుషునియందు చేసిన ఉపదేశము అయిన; విజ్ఞానమ్ - విశేషజ్ఞానము; నప్రకాశతే - ప్రకాశింపదు. కర్మముల ద్వారమున హృదయములందలి రాగాది దోషములను రూపుమాపుకొన్నవానికే విజ్ఞానము మోక్షదాయకమగునని భావము. 

			7. 	కషాయములను - రాగము మొదలగు దోషములను, ఎండగట్టక పోయినచో నగు దోషమును చెప్పుచున్నారు. అనుప్లవన్ - అనుసరించుచు; ఆక్రమ్య - నలిపివైచి - అను నర్థమును గ్రహింపవలయును. ఉత్ర్కమ్య అను పాఠము మేలైనది - తొలగద్రోసి అని అర్థము. 

			8. 	సంరాగాత్ - అధికమైన రాగమువలన; నవ్రజేత్ - పోవరాదు. మిక్కిలి రాగముతో విషయములను పొందరాదని భావము - పొందినచో నగు దోషమును - క్రోధహర్ష విషాదములు పుట్టునని రెండవపాదమున చెప్పుచున్నారు. ఇందు క్రోధము రాజసము. హర్షము సాత్వికము. విషాదము తామసము. 

			9.	 చిత్పదార్థమునకు వికారములు లేవు. వికారములు గల చేతస్సు జడమైనది. కావున స్తుతినిందలు ఆధారములేనివగునని తాత్పర్యము. 

			10. 	విజ్ఞానాత్ - విపరీత జ్ఞానము వలన; ఆత్మానమ్ - దేహమును; పార్థివమ్ - పృథివికి - మట్టికి చెందిన; గుణమ్ - గుణముగా తెలియకున్నారు. దేహము మట్టికి సంబంధించినదను జ్ఞానము అజ్ఞానులకు కలుగుట లేదని భావము. 

			11. 	దేహము పృథివీమయమని రెండు శ్లోకములతో నిరూపించుచున్నారు. శరణమ్ - గృహము; మృద్వికారాత్ - మరియొక పదార్థముగా మారిన మట్టివలననే - అనగా ఆహారాదికము వలననే; న నశ్యతి - నశింపకున్నది. జీవించుచున్నదని భావము. అందువలన, దేహము పార్థివమని స్పష్టమగుచున్నది. 

			12. మృద్వికారములను తెలుపుచున్నారు. 

			13. కాన్తార మాతిష్ఠన్ - సంన్యాసి మహాప్రయోజనముకొరకు అడవులలో తపించుచు, ఔత్సుక్యమ్ - రుచిపాకములు గల భోజనమునందలి రాగమును; న సమనువ్రజేత్ పొందకుండును; గ్రామ్యమ్ ఆహారమ్ - మిక్కిలి తక్కువస్థాయి యగు తిండిని; ఆదద్యాత్ - గ్రహింపవలయును; యాపనమ్ దేహము పడిపోకుండ ఎంతమాత్రము ఆహారమును తీసికొనవలయునో అంత ఆహారమును మాత్రమే తీసికొనవలయునని తాత్పర్యము. 

			14. 	సంన్యాసివలె గృహస్థుడు కూడ వైరాగ్యభావనతో ఉండవలయునని చెప్పుచున్నారు. సంసారమనగా ఇచట గృహము - అదియొక ఆడవిగా భావించి అని భావము; యాత్రార్థమ్ - వేదాంతశ్రవణము మొదలగు దానికి ఓపిక కలుగుటకొరకు మాత్రమే అన్నమును తీసికొనవలయును. అంతేకాని ఇంద్రియముల తృప్తికొరకు కాదని భావము. 

			15. 	ఇట్లు సంన్యాసికిని, గృహస్థునకురుచిగల భోజనాదులయందు వైరాగ్యమును తెలియజెప్పి, రెండు ఆశ్రమములకును సాధారణములైన మోక్షధర్మములను వివరించుచున్నారు - సత్యమ్ - యథార్థమును పలుకుట; శౌచమ్ - మట్టి, నీరు మొదలైనవానితోనగు బాహ్యశుద్ధి. ఆంతరమైన భావములను మలినము కాకుండ చేసికొనుట అను రెండు విధములైనది; ఆర్జవమ్ - కుటిలత లేకుండుట; త్యాగమనగా వైరాగ్యము; వర్చస్సు అనగా అధ్యయనము మొదలగువానితో నేర్పడు ముఖకాంతి; విక్రమమనగా మనస్సును జయించుట యందలి పట్టువీడని స్థితి; శ్రవణమువలన కలిగిన బుద్ధితో కష్టకాలమునందును చెదరని; ధృత్యా - ధైర్యముతో; చిత్తమును చెదరగొట్టు ప్రయత్నము గల మనస్సును బిగియబట్టుకొని; తపసా - మంచిచెడులను చక్కగా నిర్ణయింపగల భావనాబలముతో; భావములను చక్కగా పరిశీలించుకొని - తరువాతి శ్లోకముతో అన్వయము. 

			16. సంయచ్ఛే దిన్ద్రియాణి చ - అనుచోట సంభవేత యథాక్రమమ్ అను పొఠము కలదు. అప్పుడు సంసారియయినచో కామాదికముచేతను, ముముక్షువైనచో శమాదికముతోడను కూడియుండ వలయునని భావము; అదీనాత్మా - బెంబేలుపడని చిత్తము కలవాడు. 

			17. 	అట్లుకాని పక్షమున కలిగెడు శిక్షను చెప్పుచున్నారు. 

			18. 	అజ్ఞాన ప్రభవమ్ - అజ్ఞానము ఉత్పత్తి స్థానమైనది; 

			19. 	ఈశ్వరాదికమంతయు అహంకారము కల్పించినట్టిదని తాత్పర్యము. 

			20. ఇట్టిదియంతయు అహంకారకల్పితమే అయినచో కలవలె నిత్యనూతనమై యుండవలయునుగదా అని శంకించి పూర్వసంస్కారమునుబట్టి సమానరూపముగనే ఏర్పడునని దృష్టాంతపూర్వకముగా చెప్పుచున్నారు. భూతేషు - భూతములయందు - ఇది ఇంద్రియములు మొదలగువాని నన్నింటిని సూచించును. 

			21. 	త్రిగుణాత్మకమైన అహంకారపు గుణములను కార్యములను విభజించిచూపుచున్నారు. కృష్ణమ్ - చీకటివలె వస్తువులను కాననీయనిదని భావము; ప్రీతి - సాత్వికము, దుఃఖము - రాజసము. 

			22. తాన్ - ఆ కార్యభూతములైన విశేషగుణములను. 

			23. 	కామాదులు - రాజసములు, విషాదాదులు, తామసములు, విషాదమనగా క్రుంగిపోవుట; శోక మనగా ఇంద్రియముల చెదరుపాటు; మానమనగా తాను గొప్పవాడనని భావించుట; దర్పమనగా ఇతరులను లెక్కచేయకుండుట. 

			24. 	ఆత్మ సంస్థానమ్ - తన హృదయములో నిలువద్రొక్కుకొనియున్న; ఏకైకమ్ - ఒక్కొక్కటియునైన దోషమును; అను - అనుసరించి, లక్ష్యముగా పెట్టుకొని - ఒక్కొక్కదానిమీదను మనసు నిలుపుకొని - అని భావము; విమృశేత్ - గట్టిగా పరిశీలింపవలయును; దోషమేది, ఎంతవరకు నశించినది. ఇంకను ఎంత మిగిలియున్నది - మొదలగు స్థితిని గూర్చి చక్కగా భావించుచుండవలయునని భావము (ఈ భావన తొలగించుకొనుటకు) 

			25. 	త్యక్తాః - పూర్వులగు ముముక్షువులచేత వదలివేయబడినవని భావము; కే, పునః, ఆయాన్తి - మరల మరల వచ్చిపడునవి ఏవి - పరిహరింపనలవికానివి యేవి - అని ప్రశ్న భావము; అఫలాః - వచ్చినను పనికిమాలినవిగా నుండునవి యేవి? యని భావము: 25, 26 శ్లోకములలోనివి మొత్తము అయిదు ప్రశ్నలు.  

			27. 	మూలాత్ - కూకటి వేరువంటి అజ్ఞానము వలన ఏర్పడిన; దోషములను తెగగోసినవాడు విశుద్ధమైన మనస్సు కలవాడు దోషములనుండి ముక్తిపొందునని భావము. అట్లు తెగగోసిన దోషములు, ఒకవేళ పుట్టినను, తెగనరికిన చెట్టునుండి మరల పుష్పఫలములు రానివిధముగా, వానిని సాధకుడు నశింపజేయగలడని భావము. అయఃస్మయమ్ - ఇనుపసంకెల; అయస్సు అనగా ధారారూపమైన ధ్యానము అనియు చెప్పదగును. 

				తథా - ఈవిధముగా; కృతాత్మా - ధ్యానముచేత సంస్కరింపబడిన బుద్ధి; తామసైః - తమస్సునకు సంబంధించిన; సహజైః - తనతోపాటు పుట్టిన; దోషైః - దోషములతోపాటు; నశ్యతి - నశించును. ఇందుపగింజ గంధము నీటిలోని మాలిన్యమును తొలగించి దానితోపాటు తన స్వరూపము కూడ లేకుండ చేసికొనును. అట్లే ధ్యానముతో సంస్కరింపబడిన బుద్ధి దోషములను రూపుమాపి తానుకూడ రూపుమాసిపోవునని తాత్పర్యము. 

			28. 	పై శ్లోకమున నాలుగవ ప్రశ్నకు సమాధానము చెప్పియున్నారు. (కే అఫలాః అనుదానికి) ఇప్పుడు మూడుపాదములతో మూడవప్రశ్నకు - మరల మరల వచ్చునవి ఏవి? - అనుదానికి - సమాధానము చెప్పుచున్నారు; శుద్దాత్మకమ్ - శుద్ధమైన స్వరూపముగల సత్త్వము, అకల్మషమ్ - కామము, క్రోధము మొదలగునవి లేనిది, దేహము కలవారు దేహము పొందుటలో మూడు గుణములు; బీజమ్ - కారణమని తాత్పర్యము. 

				ఆత్మవతః - చిత్తమును స్వాధీనపరచుకొన్నవానికి; సత్త్వమ్ - సత్త్వగుణము; సమమ్ -బ్రహ్మము బ్రహ్మమును పొందించునది అని భావము. “నిర్దోషం హి సమం బ్రహ్మ” - మొదలగు వాక్యములలో సమ శబ్దము బ్రహ్మము అను నర్థమున ప్రయుక్తమగుటను ఇచట ప్రమాణముగా స్వీకరింపదగును. 

			29. 	మొదటి ప్రశ్నకు సమాధానము చెప్పుచున్నారు; సత్త్వమ్ - ఇచట దీనికి బుద్ధి అని యర్థము. 

			30. 	ఆత్మాదానాయ - బుద్ధిని వశముచేసికొనుటకు అయిన; మన్త్రవత్ - మంత్రముతో కూడినదైన యజ్ఞము మొదలగు కర్మమును; కొందరు; దుష్కృతమ్ - పాపముగా, బ్రూయుః - అందు పశువులయు, విత్తనములయు హింస ఉన్న కారణమున చెప్పుదురు. అందువలన జపము మొదలగునదియే హింసలేని బుద్ధిశుద్ధి ఉపాయమని భావము. 

			31. 	వైదికమగు కర్మమునందును రాజసము, తామసము అయిన కామక్రోధాదులకు హేతువగు కర్మమును విడనాడవలయునని మూడు శ్లోకములతో చెప్పుచున్నారు. లౌకికములను తామసములగు కర్మములను తప్పనిసరిగా విడనాడవలయునని భావము. 

			33. 	సాత్త్వికకర్మము ముముక్షువులకు పథ్యమని భావము. 

		

		
			
			

		

		
			
			

		

		
			వార్ష్ణే యాధ్యాత్మ కథనము 

			త్రయోదశాధిక ద్విశతతమోఽ ధ్యాయః

		

		
			
			

		

		
				వెనుకటి అధ్యాయము చివరిశ్లోకములను మూడింటిని వ్యాఖ్యానించుటకై ఈ అధ్యాయమును ప్రారంభించుచున్నారు. 

			1. 	రజస్తమస్సుల కార్యము మోహము. అనగా విపర్యయముగా కానవచ్చుట. ఆత్మకానిదానియందు ఆత్మ అనుబుద్ధియే ఇచట విపర్యయము. అదియే మోహము. దానివలన పుట్టునవి క్రోధము మొదలగునవి. వానిని రూపుమాపుటవలన సాధకుడు శుచి యగును. 

				అజ్ఞానమునకు రెండు శక్తులు. ఒకటి ఆవరణశక్తి, రెండు విక్షేపశక్తి. అందు మొదటిది త్రాడు మొదలగు దాని వస్తుస్వరూపమును కప్పివేయును. రెండవది లేని సర్పాదికమును తెచ్చిపెట్టును. ఆ రెంటిని ఇచట క్రమముగా తమోరజశ్శబ్దములు చెప్పుచున్నవి. క్రోధము, లోభము, భయము, దర్పము అనునవి మోహము వలన పుట్టిన గుణములు. 

			2. 	పరమమ్ - సర్వము అదియే అయినది; పరమ్ - పంచకోశములను అతిక్రమించినది; ఆత్మానమ్ - ప్రత్యగాత్మస్వరూపము; అక్షయమ్ - నాశనములేని; అవ్యయమ్ - తరుగుదలలేనివాడని; విదుః - తెలిసికొనిరి - శుచులైన ప్రాచీనమహర్షులు దర్శించిరని భావము; శుచియైనవాడు ఇప్పటివాడైనను అట్టి దర్శనము పొందునని భావము. 

			3. 	సివద్దార్గాః - రూపము మొదలగువానితో జడములుగా నయిన ఇంద్రియములు కలవారు; అందువలననే; నష్టజ్ఞానాః - చెడిన తెలివి కలవారు; విచేతసః - వివేకము కోల్పోయినవారు; జ్ఞానసంమోహాత్ - బుద్ధి బండబారిపోవుటవలన; లేదా, బ్రహ్మజ్ఞానము కలుగకపోవుటవలన; క్రోధమ్ - చిత్తము చెదరిపోయిన తనమును పొందుదురు. 

			4. 	మానః - తన్నుతాను గొప్పగా భావించుట; దర్పః - ఇష్టము వచ్చినట్లు ప్రవర్తించుట; అహంకారః - ఇతరులను నీచులుగా చేయుట 

			5. 	జన్మకృతక్షణాః - పుట్టుక, చావులకు వశమైపోయినవారు. 

			7. 	తైః - ఆ క్రోధాదులతో; బద్ధః - కట్టువడినవాడు; తాన్ - వానిని; అభిపరిప్లవన్ - అన్నివైపుల నుండి తరింపగోరినవాడగుచు; ప్రథమమ్ - మొట్టమొదటగా; యోషితః - స్త్రీలను; బుద్ధ్యేత - తెలియవలయును; ఏల యన వారు; సంసారతంత్ర వాహిన - సంసారమనెడు పటమునకు దారములవంటి వానిని సాలె వారివలె మోయువారు - సంసారమును నిరంతరముగా పెంచువారని భావము. (ఇచట మోక్షభావము గలవాడు వివేకముతో స్త్రీ సంగమువలన కలిగెడు అనర్థమును గుర్తింపవలయుననియే శ్లోకతాత్పర్యము. సాధారణముగా స్త్రీనిందయందు దీనికి తాత్పర్యము లేదు). 

			8. 	తాః ఆ స్త్రీలు; ప్రకృత్యాః - ప్రకృతికి; క్షేత్రభూతాః - క్షేత్రము వలెనైనవారు; ప్రకృతి ఎట్లు క్షేత్రజ్ఞుని బంధించునో అట్లు సాధకుని బంధించువారు - అని భావము. ఇట్లు వీరు సంతానము కలుగుటకు క్షేత్రము వంటివారై జీవుని బంధింతురు; కావున వారిని; అతీయాత్ - అతిక్రమింపవలయును; సంన్యాసధర్మము నవలంబించి దాటిపోవలయునని భావము. 

			9. 	కృత్యాః - శత్రువులను నశింపజేయుటకు మంత్రములతో ఏర్పరచెడు శక్తిరూపలు, రజసి, అన్తర్హితా - రజోగుణములతో దాగుకొనియున్నది; ఇంద్రియాణాం, మూర్తిః - మట్టియందు కుండ ఏర్పడకముందు దాగియున్నవిధముగా ఇంద్రియములతో కల్పింపబడినదని భావము. 

			10. 	తదాత్మకాత్ - ఆ స్త్రీయే ప్రధానస్వరూపముగా గల - ఈ మూడు పాదముల గ్రంథభాగము దోషనిమిత్తముగా రూపాదులైన విషయములు సంకల్పముచేత చేయబడినవి అను గౌతముని సూత్రార్థమును తెలియజేయుచున్నది. 

			11. 	శుక్రతః - రేతోరూపమైన ద్రవాంశమువలన; జన్తవః - సంతానరూపమైనవారు; జాయన్తి - పుట్టుచున్నారు; రసతః - స్వేదరూపమైన ద్రవమునుండి; సూక్ష్మక్రిములు పుట్టుచున్నవి; ఇట్లగుట స్వభావమువలననో, కర్మ సంబంధమువలననో అగుచున్నది. కావున దీనియందు మమకారమును పెట్టుకొనరాదని భావము. 

			12. 	ఇట్లు వదలవలసిన దానిని వివరించి తెలియదగినదానిని చెప్పుచున్నారు. 

				ప్రవృత్తిరూపమైన రజస్సు, ప్రకాశస్వరూపమైన సత్త్వము తమస్సునందు లయము పొందుచున్నవి. ఆ తమస్సు అజ్ఞానరూపమైనది; జ్ఞానాధిష్ఠానమ్ - ఆధారభూమిగా అయిన జ్ఞానమునందు; ఉన్నట్లు కానవచ్చుచున్నది. అట్లగుచు బుద్ధిని, అహంకారమును తెలియజేయునది అగుచున్నది. అదియే సంసారమునకు మూలకారణ మని తాత్పర్యము. 

			13. 	తత్ - ఆ బుద్ధి, అహంకారములు గల అజ్ఞానము, దేహినామ్ - దేహము గలవారికి, దేహము పొందుటలో: బీజమ్ - విత్తనమగును. ఆ తన కార్యమైన అజ్ఞానపు బీజము అధిష్ఠానముగా అయిన జ్ఞానము. అదియే జీవుడను పేరు గలిగి దేహి అను పదముతో వ్యవహరింపబడుచున్నది. 

			14. 	అయమ్ - ఆ జీవుడు లేక ఈశ్వరుడు; గర్భే - తల్లి గర్భమున; తత్ - అజ్ఞానముతో కూడిన ఈశ్వర సంజ్ఞకల బీజమును; ఉపపద్యతే - పొందుచున్నాడు. 

			15. 	ఆ తల్లి గర్భమున మాంసపిండరూపముననున్న జీవుడు పూర్వవాసనలవశమున ఏయే విషయమును స్మరించునో, దాని దానిని గ్రహించు ఇంద్రియము ఆ మాంసపిండమున ఏర్పడునని భావము. 

			16. 	ఘ్రాణం గన్ధచికీర్షయా - గంధమును చేయు కోరికతో ఘ్రాణము పుట్టుచున్నది - ఇట్లనుటచేత వాసనాబలము చేత ముక్కే గంధమును సృజించునదిగా నగుచున్నదని చెప్పినట్లయినది. 

			17. 	యాపనమ్ - దేహయాత్రను నిర్వహించుట. 

			18. 	సఞ్జాతైః - చక్కగా ఇట్లు రూపొందిన; గాత్రైః - శ్రోత్రము మొదలగువానితో ఏర్పడిన; నరః - నరుడు; వర్ష్మణా - శరీరముతో; వృతః సన్ - కప్పబడినవాడై; జాయతే - పుట్టుచున్నాడు. 'బ్రహ్మణాసహ' అని మరియొక పాఠము - అప్పుడు బ్రహ్మముతో పాటు పుట్టుచున్నాడని భావము 

			19. 	దుఃఖాద్యంతములు అను వెనుకటి శ్లోకార్థమును మరింత స్పష్టము చేయుచున్నారు. ఉపాదానాత్ - దేహము, ఇంద్రియములు అనువానిని గర్భమున స్వీకరించుటవలన; దుఃఖము కలుగుచున్నదని తెలిసికొనవలయును; అభిమానాత్ - దానినే ప్రీతిగా భావించుటవలన జన్మించిన పిదప దుఃఖము దేహము వలె; వర్ధతే - పెరుగుచున్నది; ఇట్లు త్యాగాత్ - దేహమును వదలిన తరువాత, కూడ, మరణించిన తరువాత కూడ; వర్ధతే - పెరుగును; కనుక; తేభ్యః - జీవుడు ఏర్పడుటకు గల కారణములనుండి, నిరోధః - దుఃఖమును అడ్డుకొనుట; స్యాత్ - కావలయును - చేయవలయునని భావము; ఏలయనగా; నిరోధజ్ఞః - అడ్డుకొను జ్ఞానము కలవాడు; విముచ్యతే - సంసారమునుండి ముక్తుడగును. 

			20. 	“రజస్యన్తర్హితా మూర్తి రిన్ద్రియాణామ్” అని మొదలు పెట్టిన ఇంద్రియముల రజస్స్వరూపమును ఉపసంహరించుచున్నారు. రజోరూపమగు ప్రవృత్తిని నిరోధించుటచేత ఇంద్రియ నిరోధ మేర్పడును. దానివలన దుఃఖనిరోధము కలుగునని అర్థము. 

			21. 	అతర్షలమ్ - విషయములపై దాహము లేనివానిని; జ్ఞానేంద్రియములు సమీపింపవు; ఇన్ద్రియార్థాన్ - ఇంద్రియముల విషయములను శబ్దాదులను, 'పొంది కూడ' అను నర్థమును కలుపుకొనవలయును; దాని ఫలమును చెప్పుచున్నారు. హీనైః - రూపుమాసిపోయిన; కరణైః - ఇంద్రియములచేత; దేహీ - జీవుడు; పునః - తిరిగి; దేహమ్ - దేహమునుః న అర్హతి - పొందడు, ముక్తినందునని తాత్పర్యము.

		

		
			
			

		

		
			
			

		

		
			వార్ష్ణే యాధ్యాత్మ కథనము 

			చతుర్దశాధిక ద్విశతతమోఽధ్యాయః

		

		
			
			

		

		
			1. 	అత్ర - ఇందు - ఇంద్రియమును జయించుట అను విషయమునందు; తత్త్వజ్ఞానాత్ - తత్త్యజ్ఞానమును పొంది; చరన్ - మెలగుచు - శమము మొదలగు వానిని అనుష్ఠించుచు. 

			2. 	పురుషః - మనుష్యుడు; ద్విజాః - ఉపనయన సంస్కారము గల మూడు వర్ణములవారు; మన్త్రదర్శినః - వేదాధ్యయనము చేయుచు తద్ధర్మములను పాటించువారు. 

			3. 	తత్త్వార్థగతనిశ్చయాః - తత్త్యార్ధమును గూర్చి పొందిన నిశ్చయము కలవారు; తత్త్వవిషయమున నిశ్చయజ్ఞానము కలవారని భావము. 

			4. 	జ్ఞానవిదః - బ్రహ్మవేత్తలు 

			5. 	ఇట్లు ఉపాయమెరిగిన వారిని ప్రశంసించి వారి గుణములను చెప్పుచున్నారు; యథాగనుమ్ - శాస్త్రముల ననుసరించి; తాన్, తాన్ - ఆయా ఇష్టాపూర్తాదులను; అర్థసామాన్యమ్ - ఫలము యొక్క సమస్థితిని - నిరతిశయమగు మోక్షమను ఫలమును; ఇమాన్ - ఇటుపై చెప్పబోవు. 

			6. 	అబద్ధము, హింస, కామము వంటివి లేకుండుట క్రమముగా వాక్కు, దేహము, మనస్సు అనువాని శౌచము - పరిశుభ్రత; సర్వధర్మేషు - అన్ని విధములగు ప్రవృత్తి, నివృత్తిరూపములగు ధర్మము లందు; 

			7. 	బ్రహ్మచర్యమ్ - బ్రహ్మమునందు చర్య - యోగధర్మమని తాత్పర్యము; బ్రహ్మణో రూపమ్ - బ్రహ్మమును పొందించునది కనుక బ్రహ్మముకంటె వేరుకానిది; పరాం, గతిమ్ - పరమగతి యనగా మోక్షము. 

			8. 	వెనుక చెప్పిన గతిని విశేషముగా చెప్పుచున్నారు. లిఙ్గ సంయోగ హీనమ్ - ఇచట లింగమనగా ఆయిదు ప్రాణములు, మనస్సు, బుద్ది, పది యింద్రియములు అను పదునేడింటి సముదాయము; దానితో ఎందు సంయోగము - కలయిక - ఉండదో అది; అందువలననే శబ్దస్పర్శాదులు లేనిది; శబ్ద స్పర్శాదులగు అనుభవములు కాక అట్లు వేరుచేయుటకు వీలులేని కేవలమగు అనుభవము స్వరూపముగా గలది - ఆదియే ముఖ్యమగు బ్రహ్మము. దానినే నిర్వికల్పమగు అవస్థ అందురు. అది పరబ్రహ్మమును పొందించునది. 

			9. 	వాకంభాషా ప్రవృత్తమ్ - వాక్కుతో పలుకుట ఎందు ప్రారంభమగునో అట్టిది; మనః పరివర్జితమ్, మనోమాత్రముతో ఉండుటను పూర్తిగా వదలివైచినది - విషయములపై ప్రసరించు ఇంద్రియములు లేని స్థితి కలది - అని అర్థము. శబ్దముతో చెప్పుటకు యోగ్యమైనది సవికల్పకమగు అవస్థ. శ్రవణమననములవలన పుట్టిన బుద్ధివిశేషముతో నిశ్చయించుకొనవలసినది - పరోక్షజ్ఞానము అని తాత్పర్యము. అట్టి బ్రహ్మచర్యమును ఏ దోషములు లేనిదానిని బుద్ధితో ముముక్షువు నిశ్చయించుకొనవలయునని భావము. 

			10. బ్రహ్మచర్యము ఫలమును క్రమముగా చెప్పుచున్నారు. సన్యుగ్ వృత్తిః - ఏ దోషములు లేకుండ బ్రహ్మచర్యమును పాటించినవాడు; బ్రహ్మలోకమ్ - బ్రహ్మమే లోకము - అనగా మోక్షము; ప్రాప్నుయాత్ పొందును; మధ్యమః - నడిమి విధమువాడు; సురాన్ దేవతల లోకములనని భావము; కన్యసీమ్ - కనీయసీమ్ - చివరి విధమగు వృత్తికలవాడు - విద్యాంసుడగు ద్విజన్ముడుగా పుట్టును; 

			11. 	సంప్రదీప్తమ్ - బాగుగా పుట్టిన; ఉదీర్ణమ్ - వృద్ధిని పొందినది; అగు; రజః - కామాదిరూపమైన దానిని. 

			12. 	రజః - రాగము. 

			13. 	కృచ్ఛమ్ - ఇది ఒక తపస్సువంటి వ్రతము 

			త్ర్యహం ప్రాత స్త్ర్యహం సాయం త్ర్యహ మద్యాదయాచితమ్, 

			త్ర్యహం పరం చ నాశ్నీయాత్ ప్రాజాపత్యోఽయ ముచ్యతే" 

				మొదటిమూడు రోజులు ప్రాతఃకాలమున భోజనము, తరువాత మూడు రోజులు సాయంకాలమున భోజనము, అటుపై మూడురోజులు బిచ్చమెత్తక లభించిన భోజనము, అటుతరువాత మూడు రోజులు భోజనము చేయకుండ నుండుట - ఈ విధముగా నియమముతో చరించుట కృచ్ఛ్రము. దీనిని ప్రాజాపత్య మనియు నందురు. 

				మహార్తిః - శుక్రము వృద్ధియగుట చేత మిక్కిలి పీడితుడైనవాడు; స్వప్నే - కలయందు - రేతః స్రావమైనచో అప్సుమగ్నః - నీటియందు మునిగినవాడై అఘమర్షణ మంత్రములను జపింప వలయును. 

			15. కుణపమనగా దుర్గంధము. అదిగల అమేధ్యములతో కూడిన ప్రేగుల సముదాయము దేహమున అవిచ్ఛిన్నముగా అంటిపెట్టుకొనియున్నట్లు; దేహగతమైన ఆత్మ అనగా ప్రత్యగాత్మ దేహమున కట్టుబడియున్నదని భావము. 

			16. 	శిరాజాలైః - రక్తమును గుండెనుండి అన్నిభాగములకు కొనిపోవు శిరలనెడు నాడుల సముదా యముల చేత; 

			17. 	దశ - వాతము మొదలగు పదింటిని మోసికొనుపోవునట్టి; ధమన్యః - ధమనులనెడునాడులు; అయిదు ఇంద్రియములందును గుణమును - ఆయాయింద్రియముల విషయమును గ్రహించు పాటవమును అన్నరసమును ఆయాభాగములకు చేర్చుటతో వహించుచున్నవి. ఆ పదియు రాగి ఆకు కొనతో సమానముగా నుండునట్టి ఆధమనులతోపాటు ఇంకను సూక్ష్మములగు నాడులు వేలకొలది దేహమంతటిని వ్యాపించియున్నవని భావము. 

			19. 	హృదయమనగా కడిమి మొగ్గవంటి ఆకారముగల మాంసపు ముద్ద. దాని నడుమ 'మనోవహ' ఆను నాడి కలదు. “అన్న మయం హి సౌమ్యమనః’’ 'మనస్సు, సౌమ్యుడా! అన్నమయము' అను శ్రుతిననుసరించి అన్నరసములతో ఏర్పడి గుండెలోపల నుండి మనస్సునకు ప్రీతికలిగించునట్టి నాడి యొకటి కలదు. 

			“అశ్వత్థ పత్రనాడీవ ద్విసప్తతి శతాధికా 

			వాడీ మనోవహేత్యుక్తం యోగశాస్త్రవిశారదైః’’

				'రావియాకుల యీనెవలె నూటడెబ్బెదిరెండు సన్నని నాడులు గల నాడి 'మనోవహ' అనునది అని యోగశాస్త్రవిశారదులు చెప్పుదురు". అది శరీరభాగము లన్నింటినుండి శుక్రమును గ్రహించి గుహ్యావయముకడకు చేరునట్లు చేయును. 

			20. 	ఒక్క శిర అన్ని అవయవములతో ఎట్లు ముడిపడియుండును అను ప్రశ్న కిట సమాధానము చెప్పుచున్నారు. 

				తైజసమ్ - అగ్ని గుణమగు వేడిని; 

			21. 	ఖజములు అనగా కవ్వములు; సంకల్పజములైన ఖజములనగా స్త్రీ దర్శన స్పర్శనాదులు;

			22. 	శుక్రము సంకల్పమువలన నేర్పడునదని ఉపపాదించుచున్నారు. స్త్రీ సంగము సాక్షాత్తుగా లేకున్నను సంకల్పమువలన ఏర్పడిన స్త్రీ సంబంధమగురాగము తనలో ప్రవేశించునపుడు మనోవహనాడి శుక్రమును సృజించును. 

			23. 	త్రిబీజమ్ - మూడుబీజములు కలది 1. అన్నరసము 2. మనోవహ యనునాడి 3. సంకల్పము 

			24. 	భూతములలో శుక్రోద్రేకమువలన అనులోమ విలోమ పద్ధతులలో స్త్రీ సంగము పొందగా వర్ణసంకరమేర్పడును. దానిని చేయునట్టి శుక్రగతిని గూర్చి వైరాగ్యము పొందినవారు వాసనలు లేని వారగుదురు అని భావము.  

			25. దేహము పొందకుండుటకు ఆచరింపవలసిన మరియొకదానిని చెప్పుచున్నారు. మనసా, ఏవ - మనస్సుతోడనే; గుణానాం, సామ్యమ్ - గుణముల సమస్థితిరూపమైన నిర్వికల్పత్వమును; ఆగమ్య - యోగబలముతో సాధించి; దేహకర్మా - దేహమాత్రము కొరకయిన కర్మములు కలవాడై - అనగా బాహ్యప్రవృత్తి యేమాత్రము లేనివాడై; మనోవహమ్ - ఇంతకు మునుపుచెప్పిన సత్యలోకమును ప్రసాదించు సుషుమ్న అను నాడి దారివైపు; అంతకాలే - మరణసమయమున; ప్రాణాన్ - ప్రాణములను; నుదన్ - ప్రేరణ చేయుచు; విముచ్యతే - బంధవిముక్తి పొందును. 

			26. 	దేహబంధమును త్రెంపికొనుటలో క్రముముక్తిమార్గమును చెప్పి జీవన్ముక్తిని కలుగజేయు జ్ఞానమార్గమును చెప్పుచున్నారు. 

				మనసః - విశ్వాత్మకుని; జ్ఞానమ్ - జ్ఞానము; భవితా - కలుగును; ఆ జ్ఞాన మెట్టిదనగా; మన ఏవ ప్రజాయతే - మనస్సే ఏర్పడును. కలయందువలె మనస్సే సర్వవిషయాకారముగా నగునని భావము. ఇట్టి జ్ఞానము కలవానికి కలుగు ఫలమును చెప్పుచున్నారు. ఆ మనస్సు మన్త్రసిద్దమ్ - ప్రణవోపాసన వలన సిద్ధించినది; నిత్యమ్ - అనాదియగు మాయామాత్రమైనది; విరజమ్ - వాసనలు లేనిది. జ్యోతిష్మత్ - ప్రకాశము కలది - అనగా సర్వజ్ఞము, సర్వశక్తిమంతము అయినది యగును. 

				వాసిష్ఠరామాయణమున దీనిని గూర్చి యిట్లు కలదు - 

			“విగతవాసన మాశు విపాశతా 

			 ముపగతం మన ఆత్మతయోదితమ్, 

			యదభివాఞ్చతి తద్భవతి క్షణా - 

			 త్సకలశక్తిమయో హి మహేశ్వరః" 

				‘వాసనలు లేనిది, అప్పటికప్పుడు బంధములన్నియు పోవుటను పొందినది ఆత్మగా రూపొందినది. అగు మనస్సు కలుగును. దేనిని కోరునో అది క్షణములో నగును. మహేశ్వరుడు సకలశక్తిమయుడు కదా!’

			27. 	తదభిఘాతాయ - ఆ మనస్సు నశించుటకై; అకల్మషమ్ - వికల్పములు లేని, నివృత్తి మార్గమును; 

				ఇష్టామ్, గతిమ్ - ఇష్టమైన గతి యిచట మోక్షము - దానిని; 

			28. 	జరాదుర్బలతామ్ - ముదిమిచే బక్కచిక్కినతనమును; మానసం; బలమ్- ఆదత్తే - సంహరించును. 

			29. 	గుణాః - దేహము; ఇంద్రియములు మొదలగునవి. అవియే బంధనము.

		

		
			
			

		

		
			
			

		

		
			వార్ష్ణే యాధ్యాత్మ కథనము 

			పంచదశాధిక ద్విశతతమోఽధ్యాయః

		

		
			
			

		

		
			1. 	వెనుక చెప్పిన బంధము, అమృతము అనువానియందలి అధికారి భేదములను చెప్పుచున్నారు. 

			2. 	క్లమైః - క్లేశములచేత, సంతతమ్ - బాగుగా వ్యాపింపబడి యున్న, లోకమ్ - లోకమును; దృష్ట్వా, ఏవ - చూచియే - ఇప్పుడు నాకే కష్టము లేదు కదా అ నియుపేక్షించి యుండరాదని భావము. 

			3. 	మోక్షమునకు ఎట్లు తన్నుతాను కూర్చుకొనవలయునో ఈ అధ్యాయముతో చెప్పుచున్నారు.  

			4. 	అథవా అనునది 'అయినను' అనునర్థము కలది యని తెలియనగును. భూతములయందలి జాలితో చేసికొనిన తగులము కూడ బంధహేతువే యగు నని తెలియవలయును. 

			“కృపయాఽ పి కృతః సఙ్గః పతనాయైవ యోగినామ్ 

			 ఇతి సందర్మయ న్నాహ భరతస్యైణ పోషణమ్’’

				జాలిచేత తగులము పెట్టుకొన్నను అది యోగులకు పతనమునకే యగును. అను విషయమును ప్రదర్శించుటకు భరతుడు లేడిని పోషించిన కథను దృష్టాంతముగా చెప్పిరి. 

			6. 	శుభమైన కర్మమనగా నేమియో వివరించుచున్నారు. 

			7. 	“ఇదం సర్వం యదయమాత్మా’’ - 'ఈ సర్వమును ఆ ఆత్మమే అను శాస్త్రము ననుసరించి పొందిన బుద్ధితో - సమాహితమ్ - చక్కగా స్థిరత్వమును పొందిన అనగా రాగద్వేషములను వదిలివైచిన; మనః - మనస్సును; ధారయేత్ - నిలుపవలయును; ఏనమ్ - ఈ అహింసాది రూపమైన పరమధర్మమును పాటింపవలయునని భావము. 

			9. 	అశుభమైన దానిని వర్ణింపవలయునని చెప్పుచున్నారు. 

				న, అపధ్యాయేత్ - పరులకు ఆనిష్టమైనదానిని తలపునకు రానీయరాదు; అబద్ధమ్ - తనకు పొందనలవికానిది, పొందరానిదియగు దానిని; రాజ్యాదికమును; స్పృహయేత్ - కోరరాదు; అసత్ - పోయినదానినో, రానున్నదానినో అయిన స్త్రీ పుత్రాదికమును గూర్చి; న చిన్తయేత్ - భావించుచుండరాదు; అమోఘ ప్రయత్నేన - ప్రయత్నము వ్యర్థముకానిది అని చెప్పుటవలన జ్ఞానఫలము తప్పక సిద్ధించునని సూచించుచున్నారు; జ్ఞానే - జ్ఞానసాధనములయిన అమానిత్వము మొదలగుదానియందును; శ్రవణాదులయందును; వాచా - వేదాంతవాక్యము చేతను; అమోఘ ప్రయాసేన - వ్యర్థము కాని తీవ్ర ప్రయత్నముచేతను; తత్ - ఆ జ్ఞానము; మనోజ్ఞమ్ - మనస్సునకు తెలియునట్టిదై పరమరమణీయమై; ప్రవర్తతే - ప్రవర్తించును. 

				“అనాగోఘ ప్రయోగేణ” - అనియు పాఠము - అప్పుడు వాక్కు, ఓఘము ఆనువాని ప్రయోగము లేనితనముచేత అని అర్థము; వాక్యబ్దము చేత వాక్కు మొదలగు ఇంద్రియ వ్యాపారము సూచనకు వచ్చును. ఓఘమనగా కాలమను పేరుగల ఒక విధమగు తుష్టి, కాలపరిపాకముచేత, ఋతువుల లక్షణమువలె, జ్ఞానమనెడు చిత్తపరిణామము కూడ స్వయముగనే వచ్చును. దానికై తపింపనేల? అనెడు భావన. ఆవిధముగా ఇంద్రియవ్యాపారము గల యమనియమాదులగు యోగాంగముల ప్రయోగముచేత జ్ఞానము సిద్ధించునని తాత్పర్యము. 

			10. సద్వాక్యమును పలుకగోరు వాడెట్టి వాక్యమును ఆదరింపవలయునో రెండు శ్లోకములతో చెప్పుచున్నారు. 

			11. 	కల్కా పేతామ్ - వంచన మొదలగు చెడు లక్షణములు లేనిది. 

			12.  సంసారః - ఇహలోకమునకు, పరలోకమునకు సంబంధించిన విషయము సర్వము; వాక్ప్రబద్ధః - వాక్కుతోడనే కట్టుబడియున్నట్టిది. అందువలన సాధువగు మాటనే పలుకవలయునని తాత్పర్యము. విరాగాత్ - రాగములేనితనమువలన - అట్టి స్థితి కలిగినచో; తామసం, కర్మ, వ్యాహరేత్ - తాను చేసిన పాపపు పనిని స్వయముగా ప్రకటింపవలయునని భావము; 

			14,15. ప్రకీర్ణమేషభారం - చంపబడిన మేకల బరువును - మాంసపు బరువును - అని భావము, 

				మాంసభారమును దొంగిలించుకొనిపోవు దొంగలు తాము పోయెడి దిక్కు తమకు అనుకూలము కాదని గుర్తించి, ఆ బరువును ఆవల పారవైచి, ఆపదలేని దిక్కునకు పోవుదురు. అట్లే వివేకవంతుడు సంసారభారమును వదలించుకొని శుభమార్గమున పోవలయునని తాత్పర్యము. 

			16. 	అనీహః - చేష్టలు లేనివాడు, తపస్వీ - మనస్సును, ఇంద్రియములను ఏకాగ్రము చేయుట గొప్ప తపస్సు- అది కలవాడు. 

			17. 	ప్రయోగరతిః - యోగాయోగముల అనుష్ఠానమునే ప్రయోగమందురు. దానియందు ప్రీతి కలవాడు, 

				నిష్ప్రచారేణ - కదలికలులేని - 

				“బుద్ధిశ్చ న విచేష్టతి తామహుః పరమాం గతిమ్’’ - "బుద్ధియు కదలకుండునో దానిని పరమగతి యందురు'. అని శ్రుతి వాక్యము. 

			18. 	ఆత్మవాన్ - నిశ్చయమగు బుద్ధి కలవాడు; బుద్ధిమ్-“అహం బ్రహ్మాస్మి’’ నేనే బ్రహ్మమను' అన్న వాక్యమువలన పుట్టెడు బుద్ధివృత్తిని, నిగృహ్ణీయాత్ - చెదరకుండపట్టుకొనవలయునని భావము; బుద్ధ్యా  - అట్టి ధీ వృత్తితో; 

				మనః - మనస్సును -సంకల్ప వికల్పాతమైనదానిని, మనసా - అట్టి మనసుతో, ఆత్మనః, విషయాన్ - మనస్సు రూపములైన శబ్దము మొదలగువానిని - పట్టుకొనవలయునని తాత్పర్యము. 

			19. 	ఇట్టి యోగమునకు నడుమ కలుగు ఫలమును చెప్పుచున్నారు. తత్ - ఆ అవస్థయందు, దేవతాః - ఇంద్రియములు; తమ్ - అతనిని - ఆ యోగమును, ఈశ్వరమ్ - ప్రభువునుగా, యాన్తి - చేరుకొందురు- దీనిచేత ఇంద్రియములు అచటినుండియే ఉత్పన్నములైనవనియు తెలియదగును. 

			20. 	తాభిః - ఆదేవతలతో, సంయుక్త మానసః - ఏకాత్మతను పొందిన మనస్సు కలవానికి, ధీ మాత్రముతో నిలిచియున్నవానికి, సత్త్వే- ఆ ధీమాత్రము, అపగతే - తొలగిపోగా; అట్టివాడు బ్రహ్మభావమున కర్హుడగునని తాత్పర్యము. 

			21. 	న ప్రవర్తేత - పూర్వము చెప్పిన విధానము సాగనిచో - అని భావము. యోగతన్త్రై - నిరోధము - ఇంద్రియాదుల నరికట్టుటయే ప్రధానముగా గల ప్రయత్నములతో, ఉపక్రమేత్ - ప్రారంభింపవలయును. సత్యసంకల్పాదులను భావింపరాదు. అస్థూలము మొదలగు సగుణ భావమునే భావింపవలయునని తాత్పర్యము. 

				అయ్యా ! ఒక్కటియేయగు ఆత్మవస్తువునకు సగుణత్వము నిర్గుణత్వము రెండును ఎట్లు సిద్ధించును - అను శంకకు సమాధానము చెప్పుచున్నారు. తన్త్రమ్ - తంత్రము ప్రతిపాదించు యోగము ఏ ఏ రూపముతో విశిష్టమగు వృత్తి కలుగునో ఆయారూపము నుపాసింపవలయు నని భావము, ఆవిశేషత్వము, వృత్తియైన ఉపాధికి సంబంధించినదే కాని నిజమునకు నిర్విశేషత్వమే ఉపాసన లక్ష్యమని భావము. 

			22. 	శరీరము నిలుచుటకు కణాదులనైన తినవలయును గాని యోగమువలన కలిగిన మహిమను జీవనోపాధిగా చేసికొనరాదని శ్లోక తాత్పర్యము 

				కణము - నూక; కుల్మాషములు - ఉడికిన మినుములు, యావకమ్ - యవలపిండితో చేసిన జావ ; సక్తవః - పేలపిండి. 

			24. 	ప్రవృత్తమ్ - కర్మము, న ఉపరున్ధేత - యోగమున అంతరాయమును కలిగింపరాదు జ్ఞానముతో కూడిన కర్మము క్రమముగా వృద్ధినందుచుండవలయును. ఆ విధానమును చేసికొను సాధకునకు; జ్ఞానమ్ - బ్రహ్మము; సంప్రకాశతే - చక్కగా భాసిల్లును. 

			25. 	జ్ఞానము ఆత్మకంటె వేరు కాదు. అట్టిది ప్రకాశించుట కుదరని మాట. అట్టి యెడ ప్రకాశించు నని చెప్పుట యెట్లు? అనుదానికి చెప్పుచున్నారు. 

				అజ్ఞానమనునది త్రీన్ లో కాన్ మూడులోకములను - జాగ్రత్, స్వప్న, సుషుప్తి దశలను మూడింటిని, క్రమ్ముకొని యుండును. కనుక బుద్ధి వెంట నంటు జ్ఞానమును అజ్ఞానము గుంజివేయుచుండును. 

			26. 	అంశములు - భాగములు కలది. భాగముల వలన ప్రకాశించును కానీ అంశములు లేనిది కాదు కదా! అందువలన బ్రహ్మమునకు ఏ విధముగా చూచినను ప్రకాశమో, అప్రకాశమో చెప్పదగినది కాదు - అని శంకించి సమాధానము చెప్పుచున్నారు. 

				పృథక్త్వాత్ - మూడు దశలను అతిక్రమించి ఉన్నదియగుటవలనను, సంప్రయోగాత్, చ - వానితో కూడియున్నట్లుగా కానవచ్చుటవలనను, అసూయుః - గుణములయందు దోషములను ఆరోపించి చెప్పువాడు, శాశ్వతమ్ - ఉపాధులు లేని ఆత్మమును, న వేద - ఇట్టిది అని తెలియజాలకున్నాడు; తయోః - వేరగుట, కాకపోవుట అను ఈ రెండుదశలలో భేదము నెరిగినవాడు, 

				అపవర్గజ్ఞః - మోక్షతత్త్వమును చక్కగా తెలిసినవాడై, వీతరాగః - రాగము పోయినవాడై, విముచ్యతే - ముక్తి నందును. 

			27. 	వయోఽతీతః - కాలమును గెలిచినవాడు. కాలము తెచ్చిపెట్టు వికారములు లేనివాడని తాత్పర్యము. "తతో నీత జరామృత్యు “ర్జ్ఞాత్వా" అను పాఠాంతరము సుగమము. అటుపై జరా మృత్యువులను వదలివైచి సనాతనమగు బ్రహ్మమమును తెలిసికొని - అని యర్థము. 

		

		
			
			

		

		
			
			

		

		
			వార్ష్ణే యాధ్యాత్మ కథనము 

			షోడశాధిక ద్విశతతమోఽధ్యాయః 

		

		
			
			

		

		
			* 	వెనుక యోగైశ్వర్యము ననుభవించియో, అనుభవింపకయో బ్రహ్మమును ప్రవేశింపవలయునని చెప్పిరి. అందు ఐశ్వర్యానుభవమును కాదనుటకై ఈ అధ్యాయమును ప్రారంభించుచున్నారు. 

			1. 	నిష్కల్మషమ్ - కామము లేని బ్రహ్మచర్యమ్ - బ్రహ్మచర్యమను యోగమును; నిద్రను అవిద్య మోహపెట్టునది కనుక త్యజింపదగినదని భావము. "తప్యత్రయఆవసథాస్త్రయః స్వప్నాః" అను శ్రుతి ననుసరించి జాగ్రత్స్వప్నములవలె యోగైశ్వర్యము కూడ సంప్రజ్ఞాతమగు కాలము కలదియై స్వప్నమే యగును. అందలి దోషములు, దేవాంగవలను పిలుచుట మొదలగునవి - వానిని; 

			2. 	స్వప్నము రెండు విధములు. మొదటిది సామాన్యమైనది, రెండవది సంప్రజ్ఞాత కాలికమైన యోగైశ్వర్యస్థితి - ఈ రెంటియందును, దేహీ - యోగి అయినవాడు, కానివాడును 

			3. 	పైని చెప్పిన నిద్రకు శత్రువైన జాగరణమును గూర్చి చెప్పుచున్నారు. 

				జ్ఞానాభ్యాసాత్ - 

			“తచ్చిన్తనం తత్కథన మవ్యోన్యం తత్ప్రబోధవమ్, 

			ఏతదేక పరత్వం చ జ్ఞానాభ్యాసం విదు ర్బధాః’’

				బ్రహ్మమునే చింతించుట, దానినిగూర్చియే మాటాడుట. దానినిగురించియే ఒకరికొకరు తెలియజెప్పుకొనుట అదికాక మరియొకటి భావింపకుండుట అనుదానిని జ్ఞానాభ్యాసమని బుధులు ఎరుగుదురు' అని చెప్పిన తీరుగల జ్ఞానాభ్యాసమువలన జాగరణము సిద్ధించును. జిజ్ఞాసార్థమ్ - తెలియగోరుటయే ప్రయోజనముగాగల స్థితి, అనంతరమ్ -ఎడము లేకుండ - నిరంతరముగా తత్త్వమెరిగిన వానికి ముఖ్యమైన జాగరణము విజ్ఞానాభినివేశమువలన కలుగునని రెండవపాదమున చెప్పి యున్నారు. 

			4. 	అత్ర ఆహ - ఇందు అనును - పూర్వపక్షి యిట్లు పలుకును అని భావము. కః న, అయం, భావః - కలయందు కానవచ్చు ఈ దేహము మొదలగు భావము ఏమై యుండును ? అది సత్యమా అసత్యమా, అనురెండు భావములను ఆలోచించి అందు మొదటి దానియందు అక్షేపము లేకపోవుటను సూచించుచున్నారు. 

				విషయవాన్, ఇవ - ఇవ - వలె అనుటచేత విషయములు కలవానివలె కన్పట్టునే కాని నిజమునకు విషయవంతుడు కాడని భావము. 

				ఆకాశమున నున్న చంద్రుడు నీటియందు ప్రతిబింబించి క్రిందనున్న వానివలె అనిపించును. అట్లే జాగ్రదవస్థయందలి దేహాదికమే మరియొక విధముగా స్వప్నమున భాసిల్లును. అంత మాత్రముచేత స్వప్నము విషయములు లేనిదగునా అని శంకించి చెప్పుచున్నారు. 

				దృష్టాంతమునందు జలము పైభాగమున ముద్దగా పడి నిలిచిన సూర్యుని తేజస్సుచేత ప్రతిహతమైన కంటికి సంబంధించిన తేజస్సు ప్రవిలీనము కాక ప్రవాహమున కెదురుగా ప్రవర్తించునదియై పైనున్న సూర్యుని కూడ పూర్వము ప్రవృత్తిగల సంస్కారము వలన క్రిందనున్నట్లు విషయముగా చేసికొనుచున్నది. కలయందన్ననో ఇంద్రియములు విలీనములైనవి. ఇది భేదము. 

				అట్లు కానిచో ప్రతిబింబమునకు సంబంధించిన భ్రమ సమయమున ముందున్న ఇతర ద్రవ్యము వలె బాహ్యమగు దేశము మొదలగునది కూడ స్వప్నమున కానరావలయును. అందువలన స్వప్నబంధమగు భావము సత్యము కాదు - అవి యర్థము. 

				మఱియు అసత్యమును కాదు. లోకమున ఎప్పుడును లేని అసత్యములగు కుందేటి కొమ్ము మొదలగునవి ఇంద్రియగోచరములు కావు కదా!  

			5. 	ఇట్లు పూర్వపక్షము చేసినవాని యుక్తివలన దారితోచని సిద్ధాంతి అనుభవబలముతోడనే సమాధానము చెప్పుచున్నాడు. 

				యోగీశ్వరుడు, హరి అనునవి రెండును హేతుగర్భములైన విశేషణములు. స్వప్నసంబంధమగు భావము యోగి సంకల్పమాత్రమే. వస్తుస్థితిలో చూచినచో అదిలేనిదే యగు చున్నదని భావము. దీనిని హరి యెట్లు ఎరిగియున్నాడో మహర్షులట్లు వర్ణింతురు. మరియు నిది ఉపసన్నార్థము - యుక్తితో కూడినది. అనియు. “సంకల్పాదేవాస్య పితరః సముత్తిష్ఠన్తి' - 'సంకల్పము వలననే అతని పితరులు పైకి వచ్చుచున్నారు'. అనుశ్రుతి దీనికి ప్రమాణము. యోగి సంకల్పము వలన పితరులు లేచివచ్చిన విధముగా మన సంకల్పము వలన పుట్టినదియే స్వప్నము మొదలగునది అని చెప్పుట సరియగు మాట- అని భావము. 

			6. 	సర్వగతమ్ :- సర్వప్రాణి ప్రసిద్ధము; ఇంద్రియములు అణగిపోగా సంకల్పమే స్వభావముగాగల మనస్సు అణగారకుండుటయే స్వప్నమని యర్థము. తత్ - ఆ స్వప్న విషయమున, తత్ - ప్రసిద్ధమగు ఈ చెప్పబడబోవుచున్న, నిదర్శనమ్ - నిదర్శనము, దృష్టాంతమగును. 

			7. 	దానినే చెప్పుచున్నారు (ఆనిదర్శనమును) మనోరథవృత్తి వలె స్వప్నబంధమగు వృత్తికూడ సంకల్పమాత్రమే శరీరముగా కలిగినట్టిది. అయినను మొదటిదానియందు ఇంద్రియముల విక్షేపము వలన చక్కగా కానరాకపోవుట ఉండును. స్వప్నమున ఆ విక్షేపము లేకుండుటవలన జాగ్రదవస్థల యందువలె అన్నియు చక్కగా కన్పడుట ఉండుట విశేషము. 

			8. 	స్వప్నాదులు మనోగతములు అనుదానిని వివరించుచున్నారు. ప్రాచీనములగు ఆనంతజన్మముల సంస్కారమువలన, కామాత్మా - విషయములయందు తగులుకొన్న చిత్తము కలవాడు, తత్ - ఆ స్వప్నాదుల ఐశ్వర్యమును, అవాప్నుయాత్ - పొందును. దానిని పొందు స్థితి యెట్టిదో చెప్పుచున్నారు. సః ఉత్తమపూరుషః - ఆ ఉత్తమ పురుషుడు - సాక్షి (అంతరాత్మ) మనః - తెలియువాడు తెలియబడునది, తెలియుట ఆను స్వరూపముగల మనస్సును, వేద- ప్రకాశింప జేయును. సాక్షియగు అంతరాత్మకు విక్రియ రూపమైన భోక్తృత్వము లేదు. సాక్ష్యమును ప్రకాశింపజేయు లక్షణము మాత్రమే కలదు. వికారములు గల ప్రమాత - తెలియువాడు దృశ్యకోటిలో ఉండువాడు మాత్రమే కాని సాక్షి కాడు - అని భావము. 

			9. 	గుణానామ్ - సత్వరజస్తమో గుణముల మధ్య; యద్యత్ - ఏది ఏది, కర్మణా - ప్రాచీనమగు కర్మముతో; ఉపస్థితమ్ - ఏర్పడియున్నదో, యద్భావితమ్ - ఏ కర్మముతో సంస్కారమును పొంది; మనః - మనస్సు, ఏర్పడినదో, భూతాని - సూక్ష్మములగు భూతములు, తత్, తత్ - దానిని దానిని - స్త్రీ మొదలగు ఆకార విశేషములను కలియదు. శంసన్తి - చెప్పును, తెలియునని భావము. 

			10. 	తతః - అట్లు ఆకారములు కనిపించిన తరువాత, ఫలోదయమ్ - వెనువెంటనే సుఖము మొదలగునవి పుట్టుట అగునట్లుగా, సముపసర్పన్తి - దరికి చేరుకొనును. 

			11. 	అసంబుద్ధ్యా - అజ్ఞానమువలన; వాతపిత్త కఫోత్తరావ్- మూడు ధాతువులతో కూడిన దేహములను; పశ్యన్తి - దర్శింతురు. తత్ - అట్లు ఆ దేహమును దర్శించుటకు అంతము అనునది, దురత్యయమ్ - పూర్వజన్మ వాసనల ప్రాబల్యమువలన యోగము లేక పరిహరింపనలవి కానిది. 

			12. 	తత్,తత్ - దానియందు, దానియందు - అని అర్థము. 

			13. 	వ్యాపకమ్ - అన్నింటిని వ్యాపించియున్నది. అదియే సర్వమునకు ఉపాదానము కనుక; అప్రతిఘమ్ - ప్రతిఘాతములు - ఎదురుదెబ్బలు లేనిది; అందు హేతువును చెప్పుచున్నారు. తమ్ - ఆత్మను; దేవతాః - ఆకాశము మొదలగునవి; ఆత్మజ్ఞానమువలన సర్వజ్ఞత్వము, సర్వాత్మత అను లక్షణము సిద్ధించునని తాత్పర్యము. 

			14. 	ఇట్లు స్వప్నదశను గూర్చి వివరించి సుషుప్త్యవస్థను గూర్చి చెప్పుచున్నారు. ద్వారమ్ - స్వప్నదర్శనమున ద్వారమువంటిదయిన; దేహమ్ - స్థూలదేహమును; మనసి, అన్తర్హితమ్, ఆ స్థాయ - మనస్సులో గుట్టుగానుండినదానిని పొంది; అస్మివ్ - ఆ దేహమునందే; స్వపితి - ఆత్మను చేరుకొనుచున్నది. ఎక్కడ? అనగా అవ్యక్తమున, సదసదాత్మకము, మాయాశబలము అయిన ఆత్మతత్త్వమునందు; ఆ తత్త్వము ఎట్టిదో వివరించుచున్నారు. 

				నిదర్శనమ్ - నిశ్చితమైన దర్శనము - సాక్షిరూపమైనది; సర్వభూతాత్మ భూతస్థమ్ - సమస్తమైన భూతములకు ఆత్మభూతమైన అహంకారమునందు ప్రతిబింబస్వరూపముతో నుండునది; అధ్యాత్మగుణమ్ - ఆత్మమనగా అహంకారము, గుణములనగా ప్రకృతిరూపములు - వాని పై భాగమున నుండునది. అహంకారాది గుణముల స్పర్శలేని బింబాత్మకమైనది కావున దీనిని అధ్యాత్మగుణమందురు. సుషుప్తియందు శుద్ధమగు సాక్షియందే అహంకారాదులు లీనమగునని భావము. 

			15. 	దృష్టాంతరముగానయిన స్వప్నసుషుప్తులను వివరించి దార్ష్టాంతికమైన సబీజ నిర్బిజావస్థలను, యోగులు పొందెడు వానిని చెప్పగోరి అందు మొదటిదైన సంప్రజ్ఞాతావస్థను తెలియజేయుచున్నారు. ఐశ్వర్యమ్ - ఈశ్వర సంబంధమైన జ్ఞానము, వైరాగ్యము, ఐశ్వర్యము, ధర్మము అనువానిలో ఒకటియగు గుణమ్ - గుణమును; లిప్సేత - పొందగోరవలయును; అట్లు పొందినవానిని; ఆత్మప్రసాదమ్ - చిత్త ప్రసన్నత కలవానినిగా - తెలియనగును. శుద్ధమైన మనస్సే ఈశ్వరుడని అర్థము. 

			16. 	తపసా - విషయాదులను భావించుటతో; యుక్తమ్ - కూడుకొనియున్న; మనః - మనస్సు; 

				ఏనమ్ - ఇట్టిది అగును; అది సూర్యునివలె చీకటికి ఆవలనున్నట్టిది. ఆ స్థితియందు దేహికి 

				ఉభయవిధబ్రహ్మభావము కలుగునని చెప్పుచున్నాడు. దేహీ - జీవుడు; త్రైలోక్య ప్రకృతిః - మూడులోకములకు కారణతత్త్వమగు బ్రహ్మమగుచున్నాడు. కారణముగానయిన తమస్సునకు అంతమున; అతడే మహేశ్వరః - శుద్ధబ్రహ్మభూతుడే యగును. దీనినే యిట్లు చెప్పుదురు. 

			“సోపాధి ర్నిరుపాధిశ్చ ద్వేధా బ్రహ్మవిదుచ్యతే, 

			సోపాధికః స్యా త్సర్వాత్మా నిరుపాఖ్యోఽమపాధికః 

				బ్రహ్మవేత్త సోపాధికుడని, నిరుపాధికుడని రెండు విధములుగా చెప్పబడుచున్నాడు. ఉపాధితో కూడినవాడు సర్వాత్ముడు. ఉపాధిలేనివాడు నిరుపాఖ్యుడు. 

			17. 	తపస్సనగా అగ్నిహోత్రము మొదలగునది. తమస్సనగా దంభము, దర్పము మొదలగునది; ఈ బ్రహ్మము మాత్రము హేతువులుగానయిన దేవాసురులకు పొందనలవికానిది. ఏలయనగా వారు రజస్తమోమయులు. గుప్తమ్ - వారికి అందకుండ భద్రపరుపబడినదని భావము; అది ఎట్టిదనగా; జ్ఞానలక్షణమ్ - జ్ఞానమే స్వరూపముగా గలది. 

			18. 	విభాగమునే విభజించి చూపుచున్నారు. 

			19. 	తత్పరమమ్ - ఆ సాత్త్వికములు, అసాత్వికములు ఆగు భావములకంటే ఉత్కృష్టమైనది; అది జ్ఞానమే కాని జ్ఞేయము కానిది, అమృతమ్ - జ్ఞానము తరువాత కూడ నష్టముకానిది; జ్యోతిః - స్వయముగా ప్రకాశించునది; అక్షరమ్ - అంతటను వ్యాపించియున్నది; భావితాత్మానః - ధ్యానము మొదలగువానిచేత పరిశుద్ధమైన మనస్సు కలవారు; 

			20. 	ఉపసంహరించుచున్నారు; జ్ఞానచక్షుషా - జ్ఞానమే కన్నుగానయినవానిచేత; ఏతావత్ - ఇంతమాత్రముగా, వాచ్యవృత్తితో సగుణమును; లక్షణచేత నిర్గుణమును; హేతుమత్ - యుక్తులు కలుగునట్లుగా; వ్యాఖ్యాతుమ్ - వివరించి చెప్పుటకు; శక్యమ్ - శక్యమగును. అంతేకాని కొమ్ముపట్టుకొని యిదిగో గోవు అన్నట్లు చూపుటకు సాధ్యముకాదని భావము. శ్రవణమననములతో చక్కగా తెలిసిన శాబ్దతత్త్వము కలవానికి; ప్రత్యాహారేణ - విషయములనుండి ఇంద్రియములను గుంజివేయగల లక్షణముతో; బ్రహ్మ - బ్రహ్మము; వేదితుమ్ - తెలియుటకు; శక్యమ్ - సాధ్యమయినది. 

				యోగాసనములో ప్రత్యాహారమే మిక్కిలి దుష్కరమైనది. తక్కినది ఎట్లో సాధింపదగినది. అందువలన బ్రహ్మప్రాప్తి కామనగలవాడు ఇంద్రియములను తప్పక జయింపవలయునని భావము. 

			1. 	చెప్పినది, చెప్పనున్నది అగు సాధనసముదాయమును గుదిగ్రుచ్చుచున్నారు. చతుష్టయమ్ - వెనుక చెప్పిన నాల్గింటి సముదాయము. 

				1. 	దృష్టాంతముగానయిన స్వప్నము, సుషుప్తి అను జంట 2. దానిచే తెలియవచ్చెడు సగుణ, నిర్గుణ బ్రహ్మముల స్వరూపము. ఇట్లివి నాలుగు. వ్యక్తమ్ - కన్పడునది; అవ్యక్తమ్ - చిదాత్మ; యత్, తత్త్వమ్ - ఆరోపితము కాని రూపము కలది; పరమర్షిణా - నారాయణునిచేత 

			2. 	వ్యక్తావ్యక్తముల తత్త్వమును స్వరూపమునుబట్టియు, ఫలమును బట్టియు నిరూపించుచున్నారు. 

				ఋషి అనగా వేదము; అదియే నారాయణుని వాక్యస్వరూపము కనుక నారాయణము. 

			3.	బ్రహ్మాండాధిపత్యము అంతముగాగల కర్మమంతయు ఫలములో నిమిడియున్నదని భావము. నివృత్తి అనగా దేహము, ఇంద్రియములు మొదలుకొని అహంకారము అంతముగా గలవి తొలగిపోవుట. అది లక్షణముగా గల ధర్మము బ్రహ్మమే. 

			4. 	ప్రజాపతిః - సృష్టికర్త- రజోమయుడు కనుక 

			5. 	తామ్ - దానిని - కైవల్యావస్థను - ఏషోఽస్య పరమ ఆవన్దః ఏషా అస్య పరమా సంపత్" మొదలైన శ్రుతివాక్యములలో ప్రసిద్ధమైనదానిని; శుభాశుభే - ముక్తి, సంసారము అనువాని, నిదర్శకః - నిశ్చయముగా చూడగోరినవాడు; జ్ఞానతత్వపరః - జ్ఞానస్వరూపముగ ఆత్మతత్త్వమును విచారించుట అతి ముఖ్య కర్తవ్యముగా గలవాడు; స్యాత్ - కావలయును. 

			6. 	తత్ - అందు- తత్త్వవిచారము కర్తవ్యము కాగా; ఏవమ్ - చెప్పబోవు ప్రకారమును; జానీయాత్ - తెలియవలయును; అవ్యక్తమనగా ప్రధానము, పురుషుడనగా క్షేత్రజ్ఞుడు జీవుడు. మహత్తరమనగా ఈశ్వరుడు. ఇవియే వరుసగా ప్రధానము, క్షేత్రజ్ఞపతి, గణేశుడని శ్రుతియందు ప్రసిద్ధముగా నున్నవి. 

			7. 	పైని చెప్పిన మూడింటిలో మహత్తరమని చెప్పినదానిని; విశేషమ్ - విశేషమైనదిగా; క్లేశములు మొదలగునవి తాకజాలనిది కనుక విశిష్టమైనది అగు పరమాత్మనుగా; అవేక్షేత - చూడవలయును సాక్షాత్కరింపజేసి కొనవలయును; విశేషేణ - బాధ్యము, అబాధ్యము అను రెండు విపరీత లక్షణములతో - భావింపవలయునని అర్థము; ఆ విశేషమునే చెప్పుచున్నారు. ఉభౌ - ఆ రెండును, ప్రధానము క్షేత్రజ్ఞుడు - అను రెండును; ఆనాదులు, అనంతములు; అలిఙ్గా - మరియొక ప్రమాణమునకు విషయములు కానివి; 

			8. 	నిత్యౌ - మూఢునకు పరిహరింపరానివి; అవిచలములు, మహత్తులకంటె మహత్తులు - అను నీ లక్షణములు, క్షేత్రజ్ఞునకు ప్రకృతికి; సామాన్యమ్ - సమానధర్మము; కాని; అన్యత్ - మరియొకటి యగు, విశేషణమ్ - విశేషధర్మము - వ్యావర్తక లక్షణము - ఈవిధముగా తెలియదగును. 

			9. 	ప్రకృతికి సృజించు ధర్మము, గుణములుండుట అనునవి కలవు. కాని పురుషుడు - క్షేత్రజ్ఞుడు 

				ప్రసవధర్మము, గుణములు లేనివాడు- ఇది విపరీతలక్షణము. 

			10. 	ప్రకృతియొక్క వికారములు మహదాదులు, పురుషుడు వానిని చూచువాడే కాని, దేనిచేతను చూడబడువాడు కాడు. ఏలయన అతనికి గుణములతో సంపర్కము లేదు. 

				ఇట్లు ప్రధానము, క్షేత్రజ్ఞుడు అనువానికి సాధర్మ్యము, వైధర్మ్యమును - రెంటిని చెప్పి క్షేత్రజ్ఞునకు, ఈశ్వరునకునుగల సమాన ధర్మతను చెప్పుచున్నారు. అగ్రాహ్యౌ - ఏ ప్రమాణములకును పట్టుబడనివారు; ఎందువలననగా ఆ పురుషులిరువురు చిద్రూపులు; అలిఙ్గత్వాత్ లింగమనగా తెలియజేయునది గుణము మొదలగునది; కనుక అలింగులనగా ఆ తెలియజేయు లక్షణము లేనివారని భావము; అపంహతౌ - అత్యంతము వేరువేరుగా నుండువారు. 

			11.	 మఱి అలింగతగల జీవుడు, ఈశ్వరుడు అనువారికి లింగభేద ప్రయుక్తమగు భేద మెచ్చటిది - అను శంకకు ఆభేదము ఉపాధి ననుసరించి వచ్చినదే కాని నిజమునకు లేదని ప్రతిపాదించుచున్నారు. 

				సంయోగలక్షణోత్పత్తిః - సంయోగము - దృక్కు, దృశ్యము అనువాని సంబంధము (చూచునది, చూడబడునది) లక్షణమనగా తెలియజేయునది. ఉత్పత్తి - అనగా ఆవిర్భావ హేతువు. ఈ మూడును కలవాడు; కర్తా - కర్తకు బుద్ధియందు చిత్ప్రతిబింబమగుట లక్షణముగా చెప్పబడినది. బుద్ధియే చిత్పదార్థము ఛాయను పొంది కర్త్రియగుచున్నది. ఇక ఆరెంటి కంటె వేరుగా మరియొక కర్తతో పనియేమి? అని ఆశంకించి చెప్పుచున్నారు. 

				కర్మనిర్వృత్తిః - శాస్త్రీయములు, లౌకికములు నయిన కర్మముల నిష్పత్తి - పుట్టుక - దేనివలన కలుగునో; అదియే; కర్త. అదియే చేష్టలు చేయునది. నేను, అది మొదలగు సంజ్ఞలతో దానిని కీర్తించుచుందురు. 

				దీనిభావమిది - కర్త అని ఒకనిచేత నియోగింపబడువాడు ఒకడు కలవాడు. అతనికి విధినిషేధముల కట్టుబాటు కలదు. అతడు బుద్ధిస్వరూపము కాదు. ఏల యన బుద్ధి కట్టె, మట్టి అనువానితో సమానమై విధినిషేధముల కట్టుబాటు లేనిది. పురుషుడును కాడు - ఏలయన అతనికి కర్తృత్వము లేదు. అందువలన ప్రధానము, ఈశ్వరుడు అనువానికంటె వేరుగా 'కర్త' అనువాడు తప్పక యుండవలయును. 

				అట్టి కర్త ఏదియేది యెట్లెట్లు కరణములచేత - ఇంద్రియాది సాధనములచేత, విచేష్టతే - కర్మమును చేయునో ఆయావిధముగా అట్లట్లు ఆయా యోని కూర్చెడు కర్మముతో కూడినవాడై గ్రహింపబడును. అందువలన దృక్కు, దృశ్యము అనువాని సంయోగము సమానమే అయినను దృశ్యము యొక్క ఉపాధి స్వరూపమునందలి భేదమువలన కర్తృభేద మని యర్థము. 

				ఇట్లు కర్త వ్యవహారమును బట్టి మూడవవాడగును. అయినను పరమార్థమునకు దృక్కోటిలోనేవాడే కానీ దృశ్యకోటిలోనివాడు కాడని దృష్టాంతముఖముగా చెప్పుచున్నారు. 

				కర్ణుడు తాను కుంతి కుమారుడనుట ఎరుగనివాడై కౌంతేయుడెవడు?' అని ప్రశ్నించును. సూర్యుడు ప్రబోధింపగా 'నేను కౌంతేయుడను' అని పలుకును. ఇట్లే అజ్ఞుడు "బ్రహ్మమనగా నేమి?” అని ప్రశ్నించును. తత్త్వమెరిగినవాడు నేను బ్రహ్మమ నని యెరుగును. ఇట్లు ఒక్కటియే యగు వస్తువునందు ఉపాధి భేదమువలన జ్ఞానము, అజ్ఞానము అను భేదము ఏర్పడి విభిన్నములగు శబ్ద వ్యవహారములు కలుగుచున్నవి. 

				ఇట్లే దృశ్యములయందును ఇది, అది అని దగ్గరతనము, దూరము అనువానిచేత ఒకేదాని యందు వేర్వేరు వ్యవహారములు కలుగుచున్నవి. ఈ విధముగనే జీవుడు, ఈశుడు అను వాని వ్యవహారము. 

			12. 	అవునయ్యా! తేల్చి నిర్ణయించు ప్రమాణము లేని కారణమువలన కర్త దృశ్యకోటిలోనిదే ఏల కారాదు - అని శంకించి చెప్పుచున్నారు. వస్త్రైః - వస్త్రముల వలె కప్పియుంచెడు; త్రిభిః -స్థూలసూక్ష్మ కారణములను మూడింటితో; సంవృతః - కప్పబడియున్నాడు. 

				తలపాగకలవాడు తలపాగకంటె వేరైనవాడే అయినట్లు దేహి - జీవుడు సత్త్వరజస్తమో గుణముల కంటె వేరైన వాడే యగును. అద్దములో కానవచ్చెడు ముఖము నిజమునకు అద్దములోపల నుండునది కాని యట్లు దేహమునందున్నట్లు తెలియవచ్చు జీవుడు దేహము కంటె వేరైనవాడే యగుచున్నాడు. 

			13. 	చతుష్టయమ్ - పురుషుడు ప్రధానము అనువాని సాధర్మ్యము, వైధర్మ్యము అనునవి రెండు, జీవుడు, ఈశ్వరుడు అనువారి సాధర్మ్య వైధర్మ్యములు రెండు మొత్తము నాలుగు; ఏతైః, హేతుభిః - వెనుక చెప్పిన ఆద్యంతములు లేకుండుట, చిజ్జడత్వము, అసంహతత్వము, కర్తృత్వము అను నాలుగు కారణముల చేత; ఆవృతమ్ - ఆవరింపబడిన దైనను - దీనిని నేను చక్కగా వ్యాఖ్యానించితినని భావము. 

			14. 	ఈ నాలిగింటిని తెలిసికొని చేయవలసినదేమో చెప్పుచున్నారు. దివ్యామ్ - దివ్యమగు హృదయాకాశమునందు - బ్రహ్మమునందు - ఏర్పడినదగు; శ్రియమ్ - సంపదను; వర్ష్మవాన్ - దేహము కలవాడు; శారీరైః - శరీరముచేత నిర్వర్తింపదగిన; నియమైః - శౌచము, సంతోషము, తపస్సు, స్వాధ్యాయము, ఈశ్వరప్రణిధానము అను పేర్లుగల వానితో; విష్కల్మషమ్ - కలుషము కాని " కామములేని అని భావము, తపః - యోగమును; చేయవలయును. 

			15. 	తపపా - యోగముచేత యోగబలముచేత అని అర్థము; అన్తర్భూతేన - లోపలనున్నట్టి; అంతే కాని సమిధలు, దర్భలు, నెయ్యి, పాలు, మొదలైన వెలుపలి వస్తువులతో సాధ్యమగుదానితో కాదనిభావము. భాస్వతా - చైతన్యప్రకాశముగల; తపసా - తపస్సుతో; దివి - హృదయాకాశమునందు; సూర్యాదికము కూడ యోగము చేతనే ప్రకాశించుచున్నదని భావము. శ్రుతియు "ఈ పై ఆకాశమెంతటిదో హృదయములోపలి ఆకాశము కూడ అంతటిదే, ఇందు ద్యావాపృథివులు రెండును కలిసియున్నవి. అగ్ని, వాయువు, సూర్యుడు, చంద్రుడు ఇందును ఉన్నారు" అని చెప్పుచున్నది. అంతయు దానిలోపల నున్నట్టిదే అనియు తెలియుచున్నది. అందువలననే యోగులకు దూరముగా నున్నట్టివాని సాక్షాత్కారము కలుగుట అనునది సరిపడుచున్నది. 

			16. 	ప్రశాశః - వికసనము - ఫలమని యర్థము; తపసః - యోగముయొక్క; సంశబ్దితమ్ - “యోగినస్తం ప్రపశ్యన్తి భగవన్తం సవాతనమ్” - 'యోగులు ఆసనాతనుడగు భగవంతుని చక్కగా దర్శింతురు' - ఆని యిట్లు అంతట చక్కగా ప్రఖ్యాతమైన జ్ఞానమునకు హేతువు కనుక దాని; స్వలక్షణమ్ - అసాధారణరూపము; రజస్తమోఘ్నమ్ - ప్రవృత్తిని, ఆవరణమును నశింపజేయునది; కర్మ - వైరాగ్యపూర్వకముగా వేదాంతశ్రవణము చేయుట అను కర్మము 

			17. 	తపో విశేషముల నిందు చెప్పుచున్నారు. 

			19. 	వైమనస్యమ్ - వైరాగ్యము; విషయే - శబ్దము మొదలగు ఇంద్రియార్థమునందు; కరణాని - ఇంద్రియములు; అస్య - యోగ్యత కల గృహస్థులు తినగా మిగిలిన అన్నమును తినువాని; తన్మాత్రమ్ - బ్రదుకుటకు కావలసిన ఆహారమును మాత్రమే కాని ధనము మొదలగుదానిని శిష్యులనుండియు గ్రహింపరాదని భావము. 

			20. 	ఆ జ్ఞానమును అంతకాలమున బలాతిశయమువలన చేయవలయునని - పైని చెప్పిన సాధన సంపత్తిలేనపుడును మోక్షము పొందుటలో వేరొక ఉపాయము కలదని చెప్పుచున్నారు. 

				ఇందలి ఆశయ మిది - ఆదిపర్వమున దేవతలు విష్ణువుననుగ్రహము చేత అమృతమును పొందిరి. రాహువు మాత్రము వంచనతో అమృతము పొందగోరినవాడై దేవతల పంక్తిలో కూరుచుండి దేహము రెండుగానగుటతోడనే దానిని పొందెనను ఉపాఖ్యానము కలదు. అందు అఖ్యాయికలకు స్వార్థమున తాత్పర్యము లేదు. కావున అందు కవి చెప్పదలచిన అర్థమేదియో ఊహించి సాధింపవలయును. ఆది యేమనగా - ఇంతకుముందు చెప్పిన సాధనముల ననుష్ఠించుటవలన సాత్త్వికులు ముక్తిని పొందువారగుదురు. సాత్వికతలేనివాడును మోక్షక్షేత్రమున మరణకాలమున ముక్తిని పొందును - అనునది. అట్లే అశ్వమేధ పర్వమున సంవర్తమరుత్తుల ఉపాఖ్యానమున కాశిలో నివసించుచున్న సంవర్తునకు శివదర్శనము చేత శివదర్శనము కాలేదనుట సూచింపబడినది. అందుచేత కాశిలో మరణించిన వానికి శివత్వము అనుటచేత శివప్రతిమవలె అతని శరీరమునకు లింగత్వము సూచింపబడుచున్నది. 

				అట్లే ఇక్కడ కూడ బలోత్కర్షమువలన అంతకాలమున జ్ఞానమును చేయవలయునని చెప్పిరి. ఈ మొత్తము వాక్యసందర్భమువలన - ఇందు ప్రాణికి ప్రాణములు లేచిపోవు సమయమున రుద్రుడు తారకమగు బ్రహ్మమును ఉపదేశించెను. దానితో నతడు అమృతుడై మోక్షము పొందినవాడగును. అందువలన అవిముక్తమునే (కాశిని అవిముక్త క్షేత్రమందురు) అంటిపెట్టుకొనియుండవలయును. అవిముక్తమును విడువరాదు అని ఈ శ్రుతికి అర్ధము. కాశిలో మరణించుచున్నవానికి రుద్రునిముఖము వలన తారకోపదేశప్రాప్తిచేత ముక్తి కలుగునను విషయము అన్ని పురాణములందును ఘంటాపథముగా చెప్పబడినది. అదియే యిందు సూచింపబడినదని తెలియవచ్చుచున్నది. బలోత్కర్షమువలన ననగా అతిగాఢమగు ప్రయత్నముచేత కాశిలో ఉండుటవలన - ముక్తి కలుగునని భావము. అన్తకాలమున జ్ఞానమును చేయవలయుననగా ఈశ్వరుని ఉపదేశమువలన సంపాదింపవలయునని భావము. 

			21. 	ఇట్లు మోక్షమున మరియొక సాధనమును చెప్పి తప్పనిసరిగా సాధించవలసిన దానిని కూడ చెప్పుచున్నారు. 

				ఆయందేహీ - ఈ దేహి; రజోవర్జ్యః - బాహ్యములగు ఇంద్రియముల ప్రవృత్తి లేనివాడైనను; సమాధియందు పూర్తిగా వదలివేయబడిన స్థూలదేహము కలవాడైనను; దేహవాన్ - దేహము కలవాడయి; శబ్దవత్ - శబ్దము మొదలగునవి కల కార్యమగు సూక్ష్మశరీరమును; చరేత్ - అనుసరించి తిరుగు చుండవలయును; 

				ఇక; కార్యైః - కార్యములచేత, అవ్యాహతమతిః - దెబ్బతినని బుద్ధి కలవాడు; వైరాగ్యాత్ - సూక్ష్మభోగములయందును స్పృహ లేనివాడై; ప్రకృతౌ - ప్రకృతియందు; స్థితః - లీనుడై యుండును. అంతేకాని పరమాత్మను పొందడని భావము. 

				దీనిభాన మిది; స్థూలసూక్ష్మకారణదేహములు మూడింటితో విడివడినవాడై యోగి అప్పటికప్పుడు మోక్షము ననుభవించును. స్థూలదేహము మాత్రము వదలినవాడు విదేహుడగును. స్థూలసూక్ష్మములు రెండును వదలినవాడు ప్రకృతిలయుడగును. ఈ చివరివారిద్దరు సుషుప్తిలో ఉన్నవారివలె తరువాతి కక్ష్యలోనికి ప్రవేశింపగోరువారగుచు నడుమ లయముతో దెబ్బతిన్నవారై నిర్వికల్పమగు పదము ననుభవించు వారి వలె నుందురు. అందువలననే వారికి అసంప్రజ్ఞాతము సంసారకారణమగును. యోగ సూత్రములందును అదియే చెప్పబడినది. “భవప్రత్యయో విదేహ ప్రకృతిలయానామ్” - ‘విదేహముక్తి ప్రకృతిలయము పొందినవారికి మరల సంసారము కలుగును’ అని భావము. 

			22. 	ఆ దేహాత్ - దేహముపడి పోవుట చివరిహద్దుగా; అప్రమాదాత్ - శ్రద్ధలేకపోవుట మొదలగునవి లేని కారణము వలన; దేహాన్తాత్ - దేహములగు స్థూల సూక్ష్మకారణములు రూపుమాసి పోగా; విప్రముచ్యతే - విశేషముగా - అప్పటికప్పుడు ముక్తిపొందును (యోగి). వెనుకటి వారిద్దరు క్రమముక్తి పొందువారని చెప్పుచున్నారు; హేతుయుక్తః - ఇచట హేతువనగా మూలాజ్ఞానము - దానితో కూడినదై; భూతానామ్ - తక్కిన ప్రాణులకు; కర్మము నశింపకుండుట - దానివలన పుట్టుక; చావు అనునవి కలుగుచుండును. 

			23. 	పరప్రత్యయసర్గే - పరమనగా శుద్ధబ్రహ్మము, ప్రత్యయమనగా సాక్షాత్కరించుట, సర్గము - ఉదయము - శుద్ధబ్రహ్మము అనుభవమునకు వచ్చుట ప్రారంభముకాగా - అని అర్థము; నియతిః - కట్టి పడవేయు ధర్మాధర్మములు, న, అనువర్తతే - అనుసరించిరాదు. శుద్ధబ్రహ్మతత్త్వము నెరిగినవానికి పూర్వతాపము నశించును. రాబోవు దాని అంటు సొంటులుండవు కనుక ముక్తి కలుగునని తాత్పర్యము; పరప్రత్యయము కలుగనిచో సంసారమనెడు అనర్థముతో యోగము తప్పదని చెప్పుచున్నారు. 

				యే - ఎవరు; విపర్యయమ్ - తారుమారు స్థితిని - ఆత్మకాని ప్రకృతి మొదలుకొని దేహము అంతముగా గల వానియందు ఒక్కొక్క దానియందో, సముదాయమునందో ఆత్మబుద్ధిని పెట్టుకొని; ఆనతే - ఉందురేని; భావాన్తప్రభవప్రజ్ఞాః - భావములైన మహత్తు మొదలగువాని - అంతము - నాశము, ప్రభవము - పుట్టుక అనువానియందు ప్రజ్ఞకలవారు; భవన్తి - అగుదురు. బ్రహ్మముకాని దాని యందు బ్రహ్మభావన చేయువారికి మోక్షమను మాటకూడ లేదని భావము. 

			24. 	ధృత్యా - ధీరతతో - అనగా ఆసనము మొదలగు యోగాంగములనుండి ఏమాత్రము జారుపాటులేని స్థితితో; దేహాన్ - దేహములను; ధారయన్తః - ధరించుచున్నవారై; బుద్ధిసంక్షిప్తచేతసః - బుద్ధిచేత విషయములనుండి వెనుకకు మరలించుకొనినచేతస్సుకలవారై; ఇంద్రియములతగులము లేకుండచేసికొనినవారు అనిభావము; స్థానేభ్యః - ఇంద్రియముల స్థానములగు కనుగ్రుడ్లు మొదలగువాని నుండి; ధ్వంసమానాః - జారిపోవుచున్నవారై - అన్నమయ కోశమును వదలిన వారు - అని భావము; సూక్ష్మత్వాత్ - అన్నమయ కోశముకంటెను సూక్ష్మ స్వరూపము కలవియగుటవలన; (సూక్ష్మత వస్తుతత్త్వమును బట్టికాదు) తాన్ - ప్రాణములు, ఇంద్రియములు మొదలగు వానిని; ఉపాసతే ఆత్మయందే నిశ్చలముగా చింతించుచుందురు. వేరొక పురాణమునందును ఇట్లే చెప్పియున్నారు - 

			“దశ మవ్వంతరాణీవా తిష్ఠన్తీన్ద్రియ చిత్తకాః 

			భౌతికాస్తు శతం పూర్ణం సహస్రం త్వాభిమానికాః 

			బౌద్ధా దశసహస్రం తు తిష్ఠన్త్యవ్యక్తచిత్తకాః 

			పురుషం నిర్గుణం ప్రాస్య కాలపంఖ్యా న విద్యతే” ఇతి 

				'ఇంద్రియచింతకులు పదిమన్వంతరములు ఇందు ఉందురు. భౌతికులు - నిండు మారు మన్వం తరములు, ఆభిమానికులు వేయిమన్వంతరములు, బుద్ధివిశిష్టులు బాధలు లేనివారై పదివేల మన్వంతరములు, అవ్యక్తచింతకులు నిండు నూరువేల మన్వంతరములు, బ్రహ్మలోకమున ఉందురు. నిర్గుణుడైన పురుషుని పొందిన వారికి కాలపరిగణనము లేదు.' వారందరు బ్రహ్మలోకమున ఉందురని భావము. 

			25. 	యథాగమమ్ - వేదముననుసరించుటను; అతిక్రమింపక ఆ ఆగమము ఈ విధమైనది. 

			"ఇన్ద్రియేభ్యః పరా హ్యర్థా అర్థేభ్యశ్చ పరం మనః, 

			మనసస్తు పరా బుద్ధిః బుద్ధే రాత్మామహాన్ పరః, 

			మహతః పద మవ్యక్త మవ్యక్తా త్పురుషః పరః 

			పురుషాన్నపరం కిఞ్చిత్ సా కాష్ఠా సా పరాగతిః 

				ఇట్లు ఈ మంత్రవాక్యములనుబట్టి దానికంటెను దానికంటెను పరమమైన స్థానమును; గత్వా - చేరుకొని; ఆ పరకాష్ఠ నందుకొనినపుడు; బుద్ధ్యా - ధీ వృత్తితో; స్వయముగా; బుద్ధ్యతే - పరమకాష్ఠాస్వరూపమగు దేహాంతమును ఎరుగును. దీనిచేత అవ్యక్తము కంటె పురుషుడు పరుడు ఆమచోట ప్రతికి సంబంధించిన అవ్యక్తపదము దేహమునే బోధించునది యగును కాని సాంఖ్యులుచెప్పెడు అవ్యక్తపరము కాదని తెలియుచున్నది. అట్టి; దేహాంతమ్ - దేహాంతమును; కశ్చిత్ - ఒకానొక; భావితాత్మా - యోగముచేత శోధితమైన బుద్ధికలవాడు; అన్వాస్తే- శాస్త్రమును, ఆచార్యుని ఉపదేశమును చక్కగా ఒంటబట్టించుకొన్నవాడై; నిరాశ్రయమ్ - ఆశ్రయము మరియొకటి లేకుండ ఉండును. 

			26. 	ధారణయా - ధారణకు- పట్టినిలుపుకొనుటకు విషయమైన మూర్తబ్రహ్మము కృష్ణుడు మొదలగు స్వరూపముతో కూడిన ఆత్మను ఒకడు ఉపాసించును. ఆది తాదాత్మ్యసంబంధముతోడనో, సేవ్యసేవకభావముతోడనో నిబద్ధమై యుండు ఆత్మ స్వరూపము. దానిని ఉపాసించును. కేచిత్ - కొందరు; సతః - సత్పదార్థమును - ఆవిద్యాశబలమైన దానిని; ఉపాసతే - ఉపాసింతురు; ఇతరులు  

				పరమ్ - శబలబ్రహ్మముకంటె మించినదానిని; విద్యుత్సంశబ్దితావ్యయమ్ - ఆబ్రహ్మము మెరుపువలె ఒక్కసారి పట్టశక్యము కాని కాంతులతో వెలుగొందును - "సకృద్విభాతో హ్యేష బ్రహ్మలోకః" - ఈ బ్రహ్మలోకము ఒక్కమారు వెలుగొందును' అని శ్రుతియు చెప్పుచున్నది. కనుక విద్యుత్తు (మెరుపు) వంటిది కనుక విద్యుత్తు అనుపేరు పొందినట్టిది. ఇది “కేనేషితమ్” ఆను ఉపనిషద్వాక్యమునందు ప్రసిద్ధమైనది. అక్షరమ్ - ఎట్టి పరిణామములు లేనిది - అట్టి దానిని ఇతరులు ఉపాసింతురు. 

				అయ్యా! ఇది పైని చెప్పిన 'దేహాంతము' అనుదానిలో గతార్థము కాదా? 

				అగును. కానీ అచట జ్ఞేయస్వరూపముగా చెప్పిరి. ఇచట ఉపాస్యస్వరూపముగా చెప్పుచున్నారు. ఇంతకు ఈ రెంటికి భేదమేమి? 

				మొదటిదానియందు శ్రవణము మొదలగు సోపాన పరంపర ద్వారా మీదపడి ఉన్న అనాత్మతత్త్వమును పోగొట్టుటచేత ఆత్మతత్త్వమును పొందుట ఉన్నది. (సర్పముకాదని తెలిసిన వెంటనే త్రాడు అని తెలియవచ్చిన విధముగా) ఈ రెండవదాని యందన్ననో మూల ప్రమాణము లేకున్నను నీచేతియందు పంచరత్నములున్నవి. అని ఒక మహానుభావుడు పలుకగా ఆది 'సత్యమైనట్లు, నీవే బ్రహ్మము అను గురువాక్యమును బట్టి, విశ్వాసము మాత్రముతో ప్రవర్తించువాడు తన బ్రహ్మభావమును గాఢముగా తలపోయుచు అనుభవించును. ఆ యీ ఉపాసన రత్నములను దర్శించిన సంవాదిభ్రమమువలె, బ్రహ్మసాక్షాత్కారమే ఫలముగా గలది యగుచున్నది. 

			27. 	తపసా - ఏమాత్రము ఎడతెగని ఉపాసనచేత; అంతకాలే - తుదిసమయమున; ఉపాసన్తే- బ్రహ్మమును పొందుదురు; ‘‘అసగతౌ” అనుధాతురూపమియ్యది; ఏతే - ఈ అయిదు విధములవారును; పరమాం గతిమ్ - పరమగతిని; క్రమముగానో, అప్పటికప్పుడో; గచ్ఛన్తి - పొందుదురు. 

			28. 	తేషామ్ - ఉపాధితో కూడిన బ్రహ్మము కలవారి; విశేషణమ్ - వ్యావర్తకలక్షణమును; అనేక్షేత్ - హేయమైనదిగా చూడవలయును; కల్పతరువను గ్రంథమున ఇట్లు చెప్పియున్నారు. 

				‘‘నిర్విశేషం పరంబ్రహ్మ సాక్షాత్కర్తు మునీశ్వరాః, 

			యేమన్దా స్తేఽమ కంప్యన్తే స విశేష నిరూపణైః 

			స్థిరీకృతే మన స్యేషాం స గుణబ్రహ్మ చిన్తనాత్, 

			తదేవావిర్భవేత్ సాక్షా దహేతోపాధి కల్పనమ్.” 

				'ఎట్టి విశేషములు లేని పరబ్రహ్మమును సాక్షాత్కరింపజేసికొను శక్తి చాలని మందులకొరకు జాలితలచి సవిశేషమగు నిరూపణలతో (సగుణస్వరూపముతో) వివరించియున్నారు. అట్టి సగుణబ్రహ్మమును చింతించుటవలన వారిమనస్సులో ఆభావము స్థిరపడగా ఉపాధులు లేనిబ్రహ్మభావము వారి హృదయములలో మెల్లగా సాక్షాత్కరించును. 

				'దేహాన్తమ్' - అవ్యక్తము లయమగు ఆధారభూమి - అనగా అవ్యక్తమనియే భావము; అది; పరమమ్ - చిట్టచివరి విశేషణము; దానికంటె మరియొకటి ధ్యానింపదగినది లేదని భావము. 'విముక్తమ్ ఆపరిగ్రహమ్' అనునది వేరొకవాక్యభాగము 

				విముక్తమ్ - స్థూలదేహము మొదలగు అధ్యాసలులేనివాడు; అపరిగ్రహమ్ - పరిగ్రహము లేనివాడు ఆగు సంన్యాసి 

			29. 	ధారణాసక్త మానసమ్ - ధారణయందు లగ్నమైన మనస్సు కలవాడు; అయిన యోగిని; అన్తరిక్షాత్ - హార్దాకాశము హృదయసంబంధమైన ఆకాశము మొదలుకొని; అన్యతరమ్ - ఇతరునిగా; ఈశుడనియో, సూత్రాత్ముడనియో; విద్యాత్ - తెలిసికొనవలయును. ఏ కొంచెమైనను శ్రుతివిహితమగు ఉపాసనలతోకూడి యున్నవారును మానవదేహమునుండి విముక్తి పొందుదురని భావము. 

			30. 	అటునుండి మెల్లమెల్లగా పైకి ఎక్కు పద్ధతితో పరమగతికి చేరుకొందురు. ఏకాయనమ్ - ఏకము అనగా బ్రహ్మము, అదియే అయనము - ప్రాప్తిస్థానము దేనియందు కలదో ఆ ధర్మమును గూర్చి వేదతత్త్వమును తెలిసినవారు చెప్పుదురని భావము. 

			31. 	కషాయవర్జితమ్ - కషాయమనగా దోషము - రాగము మొదలగు దోషములు లేని; అచలమ్ - శాస్త్రసంబంధమైన పరోక్ష జ్ఞానముకూడ ఎవరికి కలుగునో వారును; యథా బలమ్ - వారి వారికి కలిగిన వైరాగ్యము నందలి తీవ్రతను బట్టి; ముచ్యన్తే - ముక్తి పొందెదరు - అని తాత్పర్యము. 

			32. 	భగవన్తమ్ - అన్ని విధములగు ఐశ్వర్యము కలవానిని; 

			33. 	ఆత్మస్థమ్ - అయిదుకోశముల లోపలనున్నవానిని; 

			34. 	సంక్షేపముగా జ్ఞేయమేది, హేయమేది అనుదానిని చెప్పుచున్నారు. అస్తి, చ, నాస్తిచ, త్రాటియందలి పామువలె ఈ జగత్తు భ్రమపడినవారికి కలదు; భ్రమలేని వారికి లేదు. ఇది యిట్లు  అనిర్వచనీయము. 

				జగత్తుమిథ్య అనుభావము తెలియదగినది. భోగములయందలి తృష్ణ విడువదగినది. అని తాత్పర్యము  

			37. 	తృష్ణను - భోగములయందలి అతిదాహమును వదలివేయుటకు ఉపాయమును చెప్పుచున్నారు; వికారమనగా కార్యము - ఏర్పడినజగత్తును; ప్రకృతిమ్ - దీని నిట్లు చేసిన కారణరూపమైన - ప్రకృతిని; పనాతనమ్, పురుషమ్ - శుద్ధమగుబ్రహ్మతత్వమును చక్కగా తెలిసినవాడు తృష్ణవదలినవాడగును; ముక్తి పొందును. 

			38. 	ప్రకాశమ్ - స్పష్టముగా; అమృతమ్ - మోక్షసాధనమును. 

				వెనుక పురుషునకు ప్రకృతికి గల వైధర్మ్యమును గూర్చి చెప్పియున్నారు. దానిని వివరించుటకై పంచశిఖవాక్యము గల రెండధ్యాయముల గ్రంథభాగమును ప్రారంభించుచున్నారు. 

			1. 	అందు తృష్ణను వదలుట ముఖ్యమైన ముక్తి సాధనము. ఆది రాజులకు సులభము కాదు-అని తలచుచు 'మిథిల తగులబడుచుండగా నాకేదియు తగులబడదు.' అను జనకవాక్యమును తనభావమునకు విరుద్ధమైన దానిని గుర్తునకు తెచ్చుకొనుచు జనకుని ప్రవృత్తిని గూర్చి ధర్మరాజు ఆడుగుచున్నాడు. 

			2.	 మహత్సుఖమ్ - మోక్షమును 

			3.   జనకః - జనకవంశమువాడు; జనదేవః - అది అతనిపేరు; ఔర్ధ్వ దైహికధర్మాణామ్ - దేహముకంటె పైనున్నది అనగా శరీరములేని బ్రహ్మము, దానిని పొందించునట్టి ధర్మములు - ఔర్ధ్వ దైహిక ధర్మములు, వాని; విచిన్తనే విశేషమగుభావనయందు; యుక్తః - గట్టిశ్రద్ధకలవాడై; ఆసీత్ - ఉండెను; 

			4. 	ధర్మాన్ - ఉపాసనామార్గములను; 

			5. 	అందు కొందరు పాషండులు దేహనాశనమువలన ఆత్మనాశమగుటను ఇష్టపడుదురు; మరికొందరు దేహమునాశనమే లేదందురు; అందు మొదటివారు జగద్వైచిత్రి సరిపడకుండుటను, రెండవపక్షమువారు ప్రత్యక్ష విరోధమును ఊహించుచున్నవారు. తేషామ్ - అట్టివారిలో; ప్రేత్యభావే - చనిపోయినతరువాత ఉనికిని; ప్రేత్యజాతౌ - చనిపోయిన తరువాత మరల జన్మమును పొందుట అనువిషయమునందు చేసెడు, వినిశ్చయే నిర్ణయమునందు; భూయిష్ఠం - మిక్కిలిగా; న తుష్యతి - తృప్తి పడకుండెను; ఏలయనగా - ఆగమస్థః - ఆగమభావములందు జ్ఞానముకలవాడు కనుక 

				అందు తార్కికులు విభువులైన ఆత్మలకు పూర్వదేహత్యాగము మరణమనియు, అపూర్వమగు దేహము, ఇంద్రియములు అనువాని సంబంధము జన్మమనియు వినిశ్చయము కలవారు. సాంఖ్యులు ఆత్మలును, కరణములును విభువులే అరణులయందు అగ్నివలె అందందు వృత్తి లభించుట జన్మమనియు, అది నశించుట మృత్యువనియు చెప్పుదురు. అట్లే కర్తయు, భోక్తయు, విభువును ఆత్మలని తార్కికుల భావన. సాంఖ్యులు ఆత్మ భోక్తయే కాని కర్త కాదందురు. ఈ రెండును స్థూలముగా పాషండభావములు కావు కనుక జనకునకు అత్యంతము త్రోసివేయదగనివే అయినను వానియందు పూర్తిగా తృప్తి కలుగలేదు - అనువర్ణమును ‘భూయిష్ఠం’ అనుపదము చెప్పుచున్నది. ఏల యన అవి ఆగమ విరుద్ధములుగా నున్నవి. ఆగమము వెనుకటి దేహము నశించుటయు, మరియొక దేహము కలుగుటయు కలవంటిదని చెప్పుచున్నది. అట్లే ఆత్మ కర్త, భోక్త కాదనియు ఒక్కడనియును ప్రకటించుచున్నది. 

			6. 	కాపిలేయః - కపిల అను వనితయొక్క కుమారుడు; పరిధావన్ - ఒకచోట నివాసము చేయక - అని భావము; 

			7. 	సుపర్యవసితార్థః - చక్కగా నిశ్చయించిన ప్రయోజనము కలవాడు 

			8. 	కామైః, అనావృతమ్ - కామములు అతనిని పైకొనలేదని భావము, నృషు, సుఖమ్, అన్విఛ్ఛన్తమ్ - నరులయందు శాశ్వతమగు సుఖమును నెలకొల్పవలయునను కోరిక కలవాడగుచు; 

			9. 	కపిలుడు ఈ పంచశిఖుని రూపముతో - అతని ప్రశిష్యుడగుటవలన అతని రూపముతో సమానరూపము కలవాడగుచు అందరను ఆశ్చర్యపరచె నని భావము. 

			10. 	పఞ్చస్రోతసి - అయిదు కాలువలుగల మనస్సు అనెడు చోట; మానసమగు సత్రయాగమును చేసెనని భావము; 

			11. 	యత్ర - అతని సమీపమున - అని భావము; కాపిలమ్ - కపిలమతముననుసరించువారి; మణ్డలమ్ - మునుల సముదాయము; పఞ్చస్రోతసి, - అయిదు ప్రవాహములు - ఇంద్రియవిషయములనెడు కాలువలుగల మనస్సునందు; నిష్ణాతః - ఊహ, అపోహల కౌశలము కలవాడు; పఞ్చరాత్ర విశారదః పంచరాత్రమనునది విష్ణువును పొందించు ఒక యాగము. “పురుషోహ వై వారాయణోఽ కామయత అత్యతిస్థేయం సర్వాణి భూతాని అహమేవేదం సర్వం స్యామితి. స ఏవం పంచరాత్రం పురుషమేధం యజ్ఞక్రతు మపశ్యత్' - 'పురుషుడైన నారాయణుడు, నేను ఈ సర్వభూతములను ఆక్రమించియుండెదను. నేనే సర్వము నగుదును. అని అయిదురాత్రుల పురుషమేధమను యజ్ఞక్రతువును దర్శించెను' అని శతపథబ్రాహ్మణమున ప్రసిద్ధమైన యాగము. అందు విశారదుడు. దానికి సంబంధించిన సర్వకర్మములను అనుష్ఠిచినవాడని భావము. పఞ్చజ్ఞః - అన్నమయ, ప్రాణమయ, మనోమయ, విజ్ఞానమయ, ఆనందమయములనెడు అయిదు కోశములను, ఒకదాని కొకటి ఆత్మకంటె వేరుగానున్న వానిని చక్కగా తెలిసికొన్నవాడు. అందువలననే పంచకృత్ - వానికి సంబంధించిన అయిదు ఉపాసనలను చేయువాడు. “భృగుర్వైవారుణిః” అను వాక్యముతో ప్రారంభమై “సతపస్తప్త్యా అన్నం బ్రహ్మేతి వ్యజానాత్” అనువిధముగా విహితములైన అయిదు ఉపాసనలను - అన్న, ప్రాణ, మనో, విజ్ఞాన, ఆనందరూపములను, చేయువాడు; పఞ్చగుణః - “శాన్తో దాన్త ఉపరత స్తితిక్షు స్సమాహితో భూత్వాఽఽత్మన్యే నాత్మానం పశ్యతి’’- “శాంతుడు, దాంతుడు, ఉపరతుడు, తితిక్షువు, సమాహితుడు నై ఆత్మయందే ఆత్మను చూచును' - అనుదానిని బట్టి ఆ అయిదు గుణములు కలవాడు; పఞ్చశిఖః - “బ్రహ్మవిద్ బ్రహ్మైవ భవతి” - 'బ్రహ్మవేత్త బ్రహ్మమే యగును' - అను శ్రుతి ననుసరించి ఆ అయిదు కోశములను దాటుటవలన శిఖవలె నుండునది బ్రహ్మము. దాని నెరిగినవాడగుటవలన మునియు పఞ్చశిఖుడు 

				ఒక ఆక్షేపము; అయిదింటిని చేయువాడు ఆరవదాని నెరిగిన వాడగుట యెట్లు? అన్నచో వినుము. అన్నమయమగు వికారమును ఉపాసించి దాని ప్రకృతి అయిన అన్నమును విరాట్టుగా పొందును. ఇట్లు ప్రాణ, మనో, విజ్ఞానముల ఉపాసనచేసి మాయచేత వికారము పొందని ఆనందమును 

				ఆనందమను పేరుగల దానినిగా ఉపాసించి వికారము లేని ఆనందమును పొందును - అని యీ 

				విధముగా అయిదే ఉపాసనలు. ఆరవదాని జ్ఞానముకొరకు విడిగా ఆరవ ఉపాసన చెప్పవలసిన అవసరములేదు. అది అయిదవ ఉపాసన యొక్క ఫలమే కదా! - దానినే చెప్పుచున్నారు. పురుషావస్థమ్ - పురుషములనగా ఇచట అన్నమయాదులు. అవస్థయనగా బాధింపబడిన రూపములతో ఇతనియందు నిలిచియుండును అను నర్థమున పురుషావస్థము. అన్నమయాదికోశములయిదును బ్రహ్మమునందు రూపుమాసిపోవును. కనుక బ్రహ్మము పురుషావస్థమని భావము. 

				అందువలననే తలమొదలగు అవయవములు లేని కారణమున అవ్యక్తము. దీనిని బాధించునది మరియొకటి లేదు కనుక పరమార్థము - అట్టిదానిని పంచశిఖుడు కపిలానుయాయులకు బోధించెనని తాత్పర్యము. 

			13. 	ఇష్టసశ్రేణ - యజింపబడిన సత్రయాగము చేత - ఆత్మయజ్ఞము కారణముగా అని భావము; 

				సంపృష్టః - చక్కని ప్రశ్నకలవాడై, ఆత్మజ్ఞానముకొరకు ప్రశ్నించినవాడని భావము; వ్యక్తిమ్ - స్పష్టతను; దేవదర్శనః - దివ్యదృష్టికలవాడు 

			14. 	సాంఖ్యుల అభిప్రాయమైన గుణపురుషాంతరజ్ఞానమువలననే కైవల్యము, ప్రధానము జగత్తునకు ఉపాదానము అనుభావము నిట నిరసించుచున్నారు. అక్షరమే జగత్తునకు ఉపాదానముగా నానారూపములను ధరించుచున్నది. అంతేకాని క్షరమైన ప్రధానము కాదు. అవ్యయమ్ - బ్రహ్మమునే; ప్రతిపేదే - తెలిసికొనెను. అంతేకాని గుణపురుషాంతరుని కాదు. 

			17. 	ఇక్కడ 'భగవాన్' అనుపదము మార్కండేయునో, సనత్కుమారునో తెలియజేయును. 

			18. 	సామాన్యమ్ - ఆచార్యులందరియందును సమానమగు బుద్ధి కలవానినిగా 

			19. 	అభిసంకర్తః - మిక్కిలి భక్తికలవాడు. 

			20. 	పరమకల్యాయ - మిక్కిలి సమర్థుడగు; సాంఖ్యే - ఉపనిషత్కాండమున; అభిధీయతే - అపూర్వమని చెప్పబడినది, అంతేకాని యుక్తి బలముతో గుంజుకొని వచ్చినది కాదని భావము. 

			21. 	జాతి అనగా జన్మము, అది దుఃఖమును కలిగించునది అనుట జాతినిర్వేదము; కర్మమనగా యాగాదికము. అదియు దుఃఖమును కలిగించునదియే అనుట కర్మనిర్వేదము. సర్వనిర్వేదమనగా బ్రహ్మలోకము తుదిగాగల సర్వమును దుఃఖమయమే అనుట; దీనిని చెప్పుట అనగా హేతుయుక్తముగా నిరూపించుట. ఇవన్నియు దుఃఖరూపములు, దోషయుక్తములు, నశించునవి అనుదానిని వివరించి చెప్పెనని తాత్పర్యము. 

			22. 	తంమోహమ్ అబ్రవీత్ - ఆమోహమును గూర్చి చెప్పెనని పూర్వ శ్లోకముతో అన్వయము; యదర్థమ్ - ఏదేని ప్రయోజనము కర్మమో; దేని ఫలమును లోకము కాంక్షించునో, ఏది - అనాశ్వాసికమ్ - నమ్మశక్యము కానిదో; ముత్యపుచిప్పలో వెండిని వలె లేని విషయమును చూపుటవలన నమ్మవలవి కానిదని భావము; వినాశి - నశించునది; చలమ్ - నియతమైన కాల ప్రమాణము లేనిది; అధ్రువమ్ సత్పదార్థమా, అసత్తా అని నిర్ణయించుటకు సాధ్యము కానిది; 

			23. 	అది కాని దానియందు ఆబుద్ధి ఉండుట అను లక్షణము గల మోహమును వివరించుటకై లోకాయతుల మతమును తెలుపుచున్నారు. వారు - పృథివికి, జలములకు, అగ్నికి, వాయువునకు సంబంధించిన పరమాణువులు, స్వరము, స్నేహము, వేడి, వీచుట అనుస్వభావములు కలవియై తమంతతామే దేహము మొదలగు ఆకారముతో కూడియున్నవై మదశక్తివలె దేహమున చైతన్యమును పుట్టించుచున్నవి. కుండమొదలగు వానియందు కాదు. ఇది యంతయు స్వభావమువలన జరుగుచున్నది - అందురు. మరియు ఉన్న ఆత్మము లేదందురు. లేని దేహమును ఉన్నదందురు. దానినే యిచట వివరించుచున్నారు. 

				వినాశే - దేహరూపమైన ఆత్మధ్వంసము; ప్రత్యక్షేసతి - చక్కగా ఇంద్రియములకు తెలియవచ్చుచుండగా; పరమ్ - దేహమునకు ఆవలిదగు ఆత్మతత్వము; ఆగమాత్ - ఆగమప్రమాణము వలనను; ఆస్తి ఇతి బ్రువన్ - ఉన్నది అని పలుకుచు; పరాజితః ఏవ - ఓడినవాడే యగును; లోకవిరుద్ధమగు ఆగమమును ప్రమాణముగా వాదించువాడు ఓడినవాడే యగునని తాత్పర్యము. - ఇది లోకాయతుల మతము. 

			24. 	దేహమే ఆత్మ అయినచో “స్వర్గకామో యజేత” - ‘స్వర్గమును కోరువాడు యజింపవలయును’ మొదలైన పరలోకము ఫలముగాగల విధివాక్యములు అన్వయింపవు అని ఆశంకించి చెప్పుచున్నారు. ఆత్మనః - ఆత్మయొక్క; మృత్యుః - చావు; అనాత్మా ఏవ - స్వరూపము లేకుండుటయే. క్లేశః - దుఃఖము; జరా - వయస్సు తరుగుట; ఆమయః - రోగము - ఇవి ఆత్మకు చావే. అనగా ఒక్కొక్క అంశముగా స్వరూపము నశించుట అన్నమాట. ఇంటిలో పాడుబడిన ఒక్కొక్క భాగము పడిపోవుట ఇల్లు నశించుటయే కదా! అట్లే ఇంద్రియాదులు నశించుటచేతను, ఒక్కొక్క భాగముగా ఆత్మ నశించుటయే యగును. ఇట్లుకాగా; ఎవడైన ఆత్మను దేహము కంటె వేరుగా భావించినచో ఆ మతము సరియైనదికాదు. 

			25. 	స్వర్గమును కోరువాడు యజ్ఞముచేయవలెను అను ప్రచోదనవాక్యము కూడ ఆశీస్సువంటిది. ఓరాజా! నీకు ముసలితనముండదు, చాపు కలుగదు - అని ఆశీర్వదించుట ఒక మర్యాద. అట్లే కానవచ్చు సుఖమునందే స్వర్గమను భావన. అందువలన అగ్నిదైన పొగయే పగలు కనబడును. జ్వాల కాదు. అగ్నిదైన జ్వాలయే రాత్రి కనబడును. పొగ కాదు - మొదలైన మాటలవలె ప్రత్యక్షవిరుద్ధమైన శ్రుతి స్వార్థమున ప్రమాణము కాదు - అనుచున్నారు. 

				అట్లే అగ్నిహోత్రాదులు కూడ పనికిమాలిన వనుచుందురు 

			‘‘ఆగ్నిహోత్రం త్రయీధర్మ స్త్రి దణ్ణం భస్మకుంఠనమ్, 

			బుద్ధిపౌరుషహీనావాం జీవికేతి బృహస్పతిః’’ 

				అగ్నిహోత్రము, వేదము చెప్పిన ధర్మము, మూడు దండములు, బూడిదపూత - అనునవి బుద్ధియు, పౌరుషమును లేనివారికి బ్రదుకుతెరువని బృహస్పతి చెప్పెను. 

			26. 	ఇట్లు ప్రత్యక్షమునకు విరుద్ధమైన శ్రుతి ప్రామాణ్యమును దూషించి వ్యాప్తి పట్టకుండుటవలన అనుమానమునకును ఆది సరిపడదని చెప్పుచున్నారు. 

				చంద్రునిలో నక్షత్రములలో గమనము లేకుండుట ఉన్నదా? లేదా? అని సంశయము కలిగినది. కదలుట లేదు కనుక గమనము లేదు అని ప్రాప్తింపగా, ఉన్నది ఏలయన మరియొక స్థలమును చేరుకొనుచుండుటవలన - అని యిట్టి అనుమాన ప్రమాణముచేత గతిమొదలగు దాని సాధనము ఏర్పడుచున్నది. కాని ఇట్లు తెలియజేయు సాధనమే లేనిచో ఆయాత్రను నిర్ణయించుటకు ఏది ఆధారము? - ఆధారము లేదని తాత్పర్యము. కనుక అనుమాన ప్రమాణముచేత ఆత్మను సాధింపలేమని ఫలితార్థము. 

			27. 	కృతాన్త - ఐతిహ్యయోః - అనుమానము, ఆగమము అను వానికి ప్రత్యక్షము మూలము. ఆ ప్రత్యక్షము ఆగమప్రమాణమును త్రోసివేసినదైనచో ప్రమాణమేదియు నిలువదు కదా అని భావము.

			28. 	ఏదో ఒక అనుమానముతో ఈశుడు, అదృష్టము, నిత్యము, ఆత్మ అనువానిలో ఒకదానిని సాధింప దలచుట అనుదానితో పనిలేదు. ఏల యన ఇంతకుముందు చెప్పినట్లు అనుమానమునకే అప్రమాణత ఏర్పడినదికదా! అని శ్లోకతాత్పర్యము; 

				శరీరస్య - శరీరాత్ - శరీరముకంటె వేరుగా అని అర్థము.  

			29. 	అనుమానమునకు ప్రామాణ్యము సిద్ధించినచో దానివలననే దేహముకంటె వేరుకానిదిగా ఆత్మ అనునది సిద్దించునని చెప్పుచున్నారు. 

				రేతః - రేతస్సు - ఇది పైకి సమానముగానున్నను మనస్సు, బుద్ధి, అహంకారము, చిత్తము, శరీరాకారము, గుణములు అనునవి దీనియందు లోపల నిగూఢముగా నుండి పిదప ఆవిర్భవించుచున్నవి. 

				అట్లే మఱ్ఱి విత్తనమునందు యాకులు, పూవులు, పండ్లు, వ్రేళ్లు, చర్మము మొదలగునవి, రూపరసాదులు గూఢముగా నున్నవి. 

				అదే విధముగా ఆవు తిన్నగడ్డి, త్రాగిననీరు ఒక్కటియే యైనను పాలు - నేయి అనునవి భిన్న స్వ భావములు. 

				అనేక ద్రవ్యములు కలిపిన కషాయమునందు ఊరబెట్టిన పాకమున మాదకశక్తి కలుగుచున్నది. అట్లే రేతస్సునందు భూత సంయోగము వలన చైతన్యము పుట్టుచున్నది. 

				జాతి అనగా అగ్ని మొదలగునది పుట్టుట. కట్టెయు కట్టెయు నొరిపిడి పొందగా వానిని వెలుగొందజేసెడు అగ్ని పుట్టుచున్నది. ఇట్లే భూతములకలయికవలన వానిని ప్రకాశింపజేయు చైతన్యము ఏర్పడుచున్నది. 

				ఇట్లు రెండు జడములవలన అజడమైనది పుట్టుట అనుదానికి మరియొక దృష్టాంతము ఇతరుల లంగీకరించినది కలదు. అదియే స్మృతి. 

				తర్కమతమున ఆత్మ. మనస్సు అనునవి జడములైనను వాని కలయికవలన అజడమైన స్మృత్యాదిరూపమగు జ్ఞానము కలుగుచున్నది. అట్లే యిందును చైతన్యము పుట్టును. 

				ఇట్లు ఏర్పడిన చైతన్యము అయస్కాంతమణి లోహమును వలె ఇంద్రియసముదాయమును కదలించుచున్నది. కార్య వైచిత్ర్యముకూడ పార్థివాంశమునకు సంబంధించిన జాతిభేదమువలననే అగుచున్నది. సూర్యకాంతయోగమువలననే సూర్యకిరణములు అగ్నిని పుట్టించుచున్నవి. అంతేకాని మరియొక మట్టివస్తువు సంయోగముతో కాదు. అట్లే అంబుభక్షణము - కాలినయినుప గుండుపై పడిన నీటిని గుండు పీల్చివేయుచున్నది. 

				ఈవిధముగా వస్తుసంఘాతమే ఆయాకార్యములను నిర్వహించినట్లుగా తెలియవచ్చుచుండగా శరీరము కంటె వేరుగా జీవుడు లేడని స్పష్టముగా తెలియవచ్చు చున్నదికదా! అని శ్లోక తాత్పర్యము. 

			30. 	పైని చెప్పినదానిని ఖండించుచున్నారు; ప్రేతీభూతే - దేహము ప్రేతము - ప్రాణములేనిది కాగా; 

				అత్యయః - చైతన్యము నశించుట అనునది దేహముకంటె వేరుగా ఆత్మకలదు అనుదానికి ప్రమాణము అను వాక్యార్థమును అధ్యాహరించి అర్థము చెప్పుకొనవలయును. దేహమే చేతనము అన్నచో మరణించినపుడును దేహమునందు చైతన్యము కన్పట్టవలయునుకదా! అందువలన చైతన్యము దేహధర్మము కాదని నిరూపితమైనది. 

				ప్రేత్య భూతాత్యయః’’ - అని యొక పాఠము. అప్పుడు మరణింపగా భూతముల నాశనము కన్పట్టుచున్నది అని ఆర్థము. ఏది ఉండగా దేహము నశింపదో, ఏది లేక ఆది నశించునో అది దేహము కంటె వేరైనదే కదా అని భావము. 

				ఆట్లే దేవతాద్యుపయాచనమ్ - దేవతాదుల ప్రార్థనము కూడ ఒక ప్రమాణము (ఆత్మకలదనుటలో) ఎట్లనగా శీతజ్వరము తగ్గుటకు మంత్రముతో ప్రతిపాదింపబడు దేవతను లోకాయతికులు ప్రార్థింతురు. ఆదేవత భూతములతో ఏర్పడినదైనచో కుండమొదలగువానివలె కన్పట్టవలయును కదా! సూక్ష్మ శరీరమునకు లోకాంతరములు సంచరించుటను వారంగీకరింపరు. కనుక దేహముకంటె వేరుగా ఆత్మ కలదనుట కిదియు నొకప్రమాణము. 

				ఇందు 'ఆది' పదము కలదు. అది దయ్యము పట్టుట వంటి వానిని గ్రహించును. దయ్యము పట్టిన దేహమునందు చింతబరికెలతో కొట్టుదురు. అయినను ఆబాధ ముఖ్యుడగు దేహపతికి కలుగుటలేదు. పట్టినదయ్యమే దాని ననుభవించుచున్నది. అప్పుడు ఆదేహము నందభిమానము దానికే కదా! 

				దయ్యము వదలినవెంటనే ఒకవేళ ఇంకను బాధించుట జరిగినచో ముఖ్యదేహపతి బాధపడుచున్నాడు. ఇందువలన ప్రత్యక్షమునకు విరోధముగానుండుట వలన దేహము ఆత్మకాదని స్పష్టమగుచున్నది. 

				మృతే - చనిపోగా; కర్మనివృత్తిః - కర్మములు ఆగిపోవుచున్నవి. దేహమే ఆత్మ అయినచో అట్లు 

				ఆగిపోరాదు కదా! అని భావము. 

			31. 	ఇట్లు తనమతమునకు సాధకము లైనవానిని చెప్పి ఇతరులు చెప్పిన హేతువులు హేతువులవలె కన్పట్టునట్టివియే అని నిరూపించుచున్నారు. 

				మూర్తిసంస్థితాః - అగ్ని మొదలగునది జడమే అని ఇదివరకు చెప్పిన హేతువులన్నియు జడము వలన జడము ఏర్పడుట యందే తాత్పర్యము కలవి. అంతేకాని అజడమగుదాని సిద్ధియందు కాదు. ఎట్లన ఆకారముగల దేహమునుండి ఆకారములేని జ్ఞానము పుట్టినదన్నచో పృథివిమొదలగు నాలుగింటి సముదాయమునుండి ఆకాశముకూడ పుట్టవలయును కదా! సామాన్యమనగా సాదృశ్యము. 

				కార్యమునకు కారణముతోపాటు తెలియవచ్చుస్థితి మట్టికుండ అనువానియందే కాని అత్యంతము విలక్షణములయిన మూర్తిమూర్తములకు కుదరదు. 

				తర్కమతమునందలి "జడములయిన ఆత్మమనస్సుల యోగమువలన అజడమైన జ్ఞానము పుట్టును" అనునది కూడ దృశ్యము వలన ద్రష్టజన్మము కలుగుట సంభవింపదు కనుక త్రోసి వేయదగినదే యగును. 

			32. 	ఇట్లు లోకాయత మతమును నిరసించి సౌగతమతమును నిరసించుటకై చెప్పుచున్నారు. సౌగతులు లోకాయతుల అభిప్రాయమైన బాహ్యసంఘాతము కంటె వేరైన ఆధ్యాత్మికసంఘాత మొకటికలదని చెప్పుదురు. అది రూపము, విజ్ఞానము, వేదన, సంజ్ఞ, సంస్కారము అను పేర్లు గల పంచస్కంధాత్మకము. మరియు ఐహిక, ఆముష్మిక వ్యవహారమునకు ఆస్పదమైనది. అందువలన వారికి మరణించిన తరువాత చైతన్యము నశించుట మొదలగు దోషములు లేవు. వీరికిని ఇతరులకువలె స్థిరుడు, భోక్త, ప్రశాసకుడు అయిన చేతనుడు లేనప్పటికిని, (1) అవిద్య, (2) సంస్కారము (3) విజ్ఞానము (4) నామము (5) రూపము (6) ఆరువిధములైన ఆయతనము (7) స్పర్శ (8)వేదన (9)తృష్ణ (10)ఉపాదానము (11)భవము 
(12)జాతి (13)జర (14)మరణము (15)శోకము (16)పరిదేవనము (17) దుఃఖము (18)దుర్మనస్త అను పదునెనిమిది స్థితులు కలవు. వీనిలో కొన్నింటిని సంక్షేపముగా, కొన్నింటిని విస్తరించియు చెప్పినప్పటికిని సౌగతులందరికి ఇవి త్రోసివేయరానివి, వెనుకటివి తరువాతి వానికి నిమిత్తములుగానయి ఏతమువలె మరల మరల తిరుగుచుండెడివి. ఇవి సంఘాతము తమకు ఆశ్రయమైనదగుటచే తెచ్చిపెట్టునట్టివి. శరీరము షడాయతనము. ఎట్లన - స్కంధపంచకమునకు వానికి ఉపాదానమైన ఆరవదియగు చిత్తమునకు ఆశ్రయభూతమైనది. ఇట్లు సంఘాతము ఏర్పడగా, అది లోకయాత్రను నిర్వహించుచుండగా ఇంక స్థిరమగు ఆత్మ అనుదానిని సాధించవలసిన అవసరము లేదందురు. 

				అందు 'అవిద్య' అనుదానిని శ్లోకములో సాక్షాత్తుగా పేర్కొనియున్నారు. కర్మ. చేష్ట అనువానిని, లోభమోహ శబ్దములతో సంస్కార, ఉపాదానతృష్ణా దుర్మనస్త అనువానిని, దోషపదముతో తక్కినవానిని సంగ్రహించిరి. 

				కేచిత్ - కొందరు - అనగా సౌగతులు అవిద్యాదికమును; పురర్భవే - మరియొకదేహమును పొందుటయందు, కారణముగా చెప్పుదురని వాక్యాన్వయము. 

			33. 	దీనినే స్పష్టము చేయుచున్నారు; అవిద్య పొలము; పూర్వజన్మమున చేసిన కర్మము విత్తనము. తృష్ణ దానిని చెట్టుగా పెంచి పోషించుజలము. ఆవిధముగా వారి సిద్ధాంతములో పునర్జన్మము కలుగుట. 

			34. 	తస్మిన్ - ఆ అవిద్య మొదలగువాని సముదాయము; గూఢే - సుప్తి, ప్రళయములయందు సంస్కారరూపమున ఉండగా; మరణధర్మిణి మరణించు స్వభావముగల దేహము; భిన్నే - వినష్టముకాగా; అస్మాత్ - దీనినుండి; అన్యః, దేహః - మరియొకదేహము; జాయతే - పుట్టును; దగ్ధ - జ్ఞానముచేత కాలిపోగా, ఆస్థితిని; సత్త్వసంక్షయమ్ - మోక్షముగా; ఆహుః - చెప్పుదురు; సత్త్వము అనగా బుద్ధియనెడు ధాతువు, దాని సంక్షయమనగా చక్కని ఐశ్వర్యము - నిర్విషయత్వము ప్రవాహరూపముగా సాగుట - దానినే కైవల్యమందురు. 

			35. 	దీనిని దూషించుచున్నారు. 

				స్వరూపతః, అన్యత్వమ్ - వారి దృష్టిలో విజ్ఞానాదులన్నియు క్షణికములు. కనుక ముక్తియందును అన్యత్వమే యగును. జాతితః - ఆలయ విజ్ఞానము, బాహ్య విజ్ఞానము అని జాతిని బట్టియు వారికి అన్యత్వమే. శుభతః - పుణ్యమును బట్టి, అటులనే, అశుభతః - పాపమును బట్టియు అన్యత్వము; అర్థతః - బంధము, మోక్షము అను వానిని బట్టి విజ్ఞానముల పృథక్త్వము ఎప్పుడు కలుగునో అప్పుడు బాహ్యమునందు అతడే ఇతడు అను అభేద ప్రత్యభిజ్ఞానము కలుగుట యెట్లు? ఎప్పుడో చూచినకుండ ఇప్పటి దానికంటె వేరైనది కదా; ఏవమ్ - ఈ విధముగా; అసంహితమ్ - ఏ విధమైన సంబంధము లేని భోగము, మోక్షము అనునది అనుట ఎట్లు కుదురును? ఈ సిద్ధాంతము వలన ముముక్షువు ఒకడు సాధకుడొకడు, ముక్తుడొకడు అను తీరు ఏర్పడును. 

			36. 	ఇట్లే అయినచో దానాదులు కూడ పనికి మాలినవియే యగును. ఫలభోగకాలమున దాతయనువాడు ఉండడు కదా! అన్యమగు విజ్ఞానముతో చేయబడినది, మరియొక విజ్ఞానమును గూర్చి ప్రవర్తించును. అనగా ఫలమొసగుటకు పోవునని భావము. 

			37. 	ఇష్టాపత్తిని ఆశంకించి చెప్పుచున్నారు. వేరైనది మరియొకటి కలదనుటలో ప్రత్యేకత లేని కారణమున చైత్రుని పుణ్యములతో మైత్రుడును సుఖవంతుడు కావలసి వచ్చునని భావము. దృశ్యాదృశ్య వినిర్ణయః - స్పష్టమైన, అస్పష్టమైన దానిని నిర్ణయించుట, సాధ్యము కాదని భావము. 

			38. 	చైత్రుని జ్ఞానముకంటె మైత్రుని జ్ఞానము పోలినది కాదు. అట్లు వేరు జాతిదగుట వలన వెనుక శ్లోకమున చెప్పిన దూషణము నిలువదు. అందువలన చైత్ర జ్ఞాన ధారయే సజాతీయగా చెప్పుకొనవలయు నన్నచో అట్లేర్పడు సదృశజ్ఞానమునకు ఉపాదానమేది? పూర్వజ్ఞానము కాదు. అది క్షణకమై తరువాతి జ్ఞానము పుట్టుటకు తగిన వ్యాపారము లేనిదగును, నశించును - అని ఆక్షేపింతురేని రోకళ్లతో నలుగగొట్టిన శరీరము నుండి కూడ మరల ఇంకొక శరీరము ఏర్పడవలయును గదా! అట్లగుట లేదు. కనుక ఇప్పటి జ్ఞానమునకు ఉపాదానము ఆత్మయే యని చెప్పక తప్పదని తాత్పర్యము. 

			39. 	ఋతువులు మున్నగువాని వలె మోక్షము ఏర్పడి మరల మరలిపోవును. జ్ఞానధార అనంతరూపయై యుండును అని చెప్పుచున్నారు. తిష్యః - కలి - ఇది తక్కిన యుగములను కూడ సూచించును; సత్త్వ సంక్షయః - ప్రాణుల వినాశము. ఇట్లు అనేక దోషములు పట్టి పీకుకొని తినుట వలన క్షణిక విజ్ఞానవాదము నిలువజాలదని తాత్పర్యము. 

			40. 	కానిండు. విజ్ఞానములకు ఆశ్రయమై స్థిరముగానుండు ఆత్మ ఒకటి కలదు - అను తర్కమతము నాశంకించి సమాధానము చెప్పుచునన్నారు. 

			“ఉపయన్నపయన్ ధర్మో వికరోతి హి ధర్మిణమ్” 

				వచ్చుచు పోవుచుండెడు ధర్మము ధర్మిని (ధర్మము కలవానిని/దానిని) చెడగొట్టును - అను న్యాయము ననుసరించి అనిత్యమగు ధర్మమున కాశ్రయమైన ధర్మికి వినాశము అపక్షయము మొదలగు దానిచేత నగును - అని అర్థము. 

			41. 	అనిత్య ధర్మునకు ఆశ్రయమైనదైనను ఆకాశాదుల వలె నశింపదు అని ఆశంకించి ఇంద్రియాదుల వలె తప్పక నశించునని చెప్పుచున్నారు. ఇందు చెప్పిన మనో నాశము సాంఖ్యులకు సమ్మతమైనది. 

			42. 	కానిండు. బుద్ధి మొదలగు గుణములకు అది ఆశ్రయము కానిది, శుద్ధమైనది ఆన్నచో కర్త కానిది, భోక్త కానిది యగు దానికి దానాదుల ఫలము చేరదు. అప్పుడు దానాదులు వ్యర్థములే యగును. దానివలన ఆత్మ సుఖము కొరకైన లోక వేద వ్యవహారమంతయు దిక్కుమాలిన దగును. 

			43. 	ఇట్లు అనేకములగు తర్కములు మనస్సునుండి పుట్టుచుండగా యుక్తితో దీనిలో ఒక దానిని నిర్ణయించుటకు సాధ్యము కాదని భావము. 

			44. 	విమృశతామ్ - విచారించు వారికి; 

			45. 	నిర్ణయించి చెప్పెడు ప్రమాణమును తెలియజెప్పుచున్నారు. 

			46. 	వేదమువలన పుట్టెడుజ్ఞానమును గూర్చి ముందు చెప్పబోవు విషయమున శ్రోత యొక్క అధికార సంపదను ఇందు వివరించుచున్నారు. 

			48. 	రతిః - శరీరమునందు ప్రీతి; 

			49. 	అనుపధి - భ్రమము, వంచన మొదలగునవి లేనిది; వేదము మూలముగా నున్నది కావున - అని భావము; ఆచ్ఛలమ్ - వైదిక కర్మకాండము వలె మాయామూలకము కానిది; అనుయోక్తుమ్ - పూర్వపక్షము చేయుటకు 

		

		
			
			

		

		
			
			

		

		
			పంచ శిఖుని వాక్యము * 

			ఏకోనవింశాధిక ద్విశతతమోఽధ్యాయః 

		

		
			
			

		

		
			1.	జ్ఞపితః - ఇది కలదు, అదికలదు, కాని ఏదియు కానరాదు అని ఇట్లు అనేకమతములను గూర్చి ఉపన్యాసపూర్వకముగా జగత్తుయొక్క అనిర్వచనీయతను గూర్చి తెలుపబడినవాడై; సాంపరాయే - మరణమైనపుడు; భవాభవౌ సంసారము, అది లేకుండుట - అనగా మోక్షము అనువాని విషయములను గూర్చి; మరల ప్రశ్నించెను. 

			2.	ఉన్నది, లేదు ఆనువాని ద్వారమున సంసారము నిర్వచింపనలవి కానిదైనచో త్రాటియందు తోచిన పామువలె ఏతత్త్వమును లేని దాని వినాశముకొరకు ప్రయత్నము చేయుట వ్యర్థముకదా! అది నిత్యము నశించునదియే కదా అని శంకించుచున్నారు. 

				ప్రేత్య - మరణించిన పిదప - తెలిసికొనుతనము మొదలగుదానినుండి వెలుపలికి వచ్చి - అనిభావము; సంజ్ఞా - విశేషమగు విజ్ఞానము; నభవతి, యది - కలుగకపోయినచో; గాఢనిద్ర, మూర్ఛ అనువానియందువలె; అత్యంత విస్మృతిరూపమైన మోక్షమందును లేనియెడల; జ్ఞానమో, అజ్ఞానమో చేసెడిదేమి? అని ప్రశ్న. రెంటిలో విశేష మేమియు లేదని భావము. 

			3. 	అందువలన యత్నము పనికి మాలినదగునని శంకించి పలుకుచున్నాడు. ఉచ్ఛేదనిష్ఠమ్ ఆత్మనాశమే పర్యవసానముగా గలది; సర్వమ్ - యమము, నియమము మొదలగు సాధన సంపత్తి యంతయు; 

			4. 	భూతేషు - దివ్యాంగనలు మొదలగు వారియందు; అసంసర్గః - కలయికలేకుండుట; ఉన్నను; వినాశిషు, ఏవ - నశించువానియందే; సంసర్గః - కూడిక, ఉన్నచో ; ప్రత్యేకతలేని కారణముగా; కస్మై - ఎట్టి ఫలము కొరకు; అత్ర - ఇందు; కః, నిశ్చయః - ఏనిశ్చయము; క్రియేత - చేయబడవలయును. మోక్షమున స్వర్గసుఖములవంటివాని కూడిక లేదు. ఉన్నది నశించును - ఆన్నచో ఇంక ఏప్రయోజనము నపేక్షించి ప్రయత్నమును గూర్చి నిశ్చయము చేయవలయును? అని ప్రశ్నభావము; చేసినను; కథం కల్పేత - అది సిద్ధించుటయెట్లు? అందువలన నశింపనిదగు స్వర్గసుఖమే మోక్షము. ఆది నిర్వచనీయమే అని ఆశయము. 

			5. 	కవిః - క్రాంతదర్శి - భౌతికమైన అడ్డుగోడలను కూడ దాటి భావనతో సర్వమును చూడగలవాడని భావము. 

			6. 	‘‘విజ్ఞానఘన ఏవైతేభ్యో భూతేభ్యః సముత్థాయ తామ్యేవానువిపశ్యతి న ప్రేత్య సంజ్ఞాస్తి’’- 'విజ్ఞానఘనమైనదే ఈ భూతములనుండి లేచి వానినే అనుసరించి నశించును. మరణించిన వెనుక తెలివి యుండదు' - అని దేహము మొదలగు వానినుండి లేచి వెడలిన ఉపాధివిశిష్ట స్వరూపమునకు నాశము కలుగుటవలన విశేషవిజ్ఞానము లేదని యాజ్ఞవల్క్యుడు చెప్పగా మైత్రేయి ఆత్మము ఉచ్ఛేదమగునను బుద్ధితో 'ఇందే తమరు మోహపడిరి' అని పలికి అతనిని నిందించెను. అప్పుడు అతడు 'అయ్యో! నేను మోహమును పలుకుట లేదు' మొదలగు వాక్యములతో మరల జ్ఞానోపదేశము చేసెను. అట్లే యిచట కలత నొందిన రాజును పంచశిఖుడు ఊరడించుచున్నాడు- ఉచ్ఛేదనిష్ఠా - నాశమునందు పర్యవసానము; న - లేదు; భావనిష్ఠా, అపి - విశేషమునందు పర్యవసించుటయు; వ వర్తతే - లేదు; కాని అవిద్యచేత ఆత్మయందు ఆరోపింపబడిన బుద్ధి, ఇంద్రియములు మొదలగునవి త్రాటి యందలి పామువలె కేవలము తొలగింపబడుచున్నవి. అంతమాత్రముచేతనే అనర్థము తొలగిపోవును. స్వరూపానందము, మెడలోనే యున్నట్లు మరచిన హారము దొరకినవిధముగా, లభించును. కృతకృత్యత కలుగును. అందువలన ప్రయత్నము నిష్ఫలముకాదు - అని భావము. శ్రుతియు “అవినాశీ తు వా అరేఽయమాత్మాఽనుచ్ఛిత్తి ధర్మా మాత్రాసంసర్గ స్త్వస్యభవతి” - అనుచున్నది. 'ఈ ఆత్మనాశములేనిది. ఉచ్ఛిత్తిధర్మము లేనిది. దీనికి 'మాత'తో అసంసర్గము కలుగును'. ఇచట మాత అనగా ప్రమాత - జ్ఞానము పొందువాడు. జీవుడు - అతనితో అసంసర్గమనగా కలయిక లేకపోవుట - అనగా మోక్షము అని ప్రతిపాదించుచున్నారు. దీనికై దేహమునందు ఆత్మతత్వమును అధ్యారోపము చేయుటనే చెప్పుదురు. 

				సమాహారః - సముదాయము; అన్యోన్య మపాశ్రిత్య - ఈ దేహము, ఇంద్రియములు, చేతస్సు అనుమూడింటిలో ఏ ఒక్కటి నశించినను తక్కినవియు నశించునని దీనికి అర్థము. 

			7. 	శరీరాదులు ఆత్మకావు అని ప్రతిపాదించుటకు వాని ప్రకృతులను చెప్పుచున్నారు. ధాతువులనగా కార్యము వీనియందు విలీనమగును అనునర్థమును బట్టి ఉపాదానములు. జ్యోతిషః, ధరా - అనువాని నడుమ జలమును కూడ గ్రహింపవలయును. స్వభావేన - అనుమాట సాంఖ్యుల అభిప్రాయమును బట్టి చెప్పినట్టిది. వారి దృష్టిలో ఈశ్వరుడు, కాలము అనునవి లేవు. జీవులు ఉదాసీనులు, అదృష్టము కార్యము కనుక కారణములను ప్రవర్తింపజేయునది కాదు. అందువలన స్వభావమువలననే గుణముల ప్రవృత్తి అగునని వారిభావన. 

			8. 	ప్రవృత్తములైన భూతములు శరీరాకారముతో పరిణమించునని చెప్పుచున్నారు. ఇంద్రియములు ఆకాశము, ప్రాణము వాయువు, వేడి అగ్ని, తడిగలరక్తము మొదలగునది నీరు, గట్టిగా నుండు ఎముక మొదలగునది పృథివీపదార్థము. ఇట్లు శరీరములు; నైకధా - పెక్కువిధములు - అనగా జరాయుజములు, అండజములు, స్వేదజములు, ఉద్భిజ్జములు అను తీరులు కలవి యని భావము 

			9. 	శరీరము ఉత్పత్తిని చెప్పి యిపుడు ఇంద్రియముల ఉత్పత్తిని చెప్పుచున్నారు. 

				శరీరమున బుద్ధి, జఠరమునందలి అగ్ని, ప్రాణవాయువు అనునవి అన్ని కర్మములను నిర్వహించు సముదాయము. జ్ఞానమ్, ఊష్మా, చ వాయుశ్చ - అనునది యీ అర్థమును చెప్పుచున్నది. దీని నుండియే ఇంద్రియములు మొదలగు ఎనిమిదింటి సముదాయము వెలువడుచున్నది. 

				1. ఇంద్రియములు 2. ఇంద్రియార్థములు (శబ్దాదులు) 3. స్వభావము అనగా అర్థములను ప్రకాశింపజేయుధర్మము 4. చేతన (కుండ మొదలగు ఆకారము గల వృత్తి) 5. మనః (సంకల్పాది రూపమైనది) ఇది యంతయు జ్ఞానముపని. 6. ప్రాణము, అపానము అనునవియు తక్కిన వ్యాన, ఉదాన, సమానములును వాయు కార్యములు 7. వికారః - తిన్నదానిని, త్రావిన దానిని పచనముచేసి ఇంద్రియాదులను తృప్తిపరచుట - ఇది జాఠరకార్యము - ‘ఊష్మ’ అనుపదముచే చెప్పబడినది. 
8. ధాతువులు - రక్తము, మాంసము, ఎముకలు, మజ్జ, మేదస్సు, మొదలగునవి. 

				ఇవి ఇంద్రియాదుల అష్టకము.  

			10. 	శ్రవణము - శ్రోత్రము, స్పర్శనము - చర్మము, జిహ్వ - రసనేంద్రియము, దృష్టి - చక్షురింద్రియము; నాస - ఘ్రాణేంద్రియము - చిత్తపూర్వమ్ - చిత్తము వీనికి పూర్వకారణము - అది మాత్రమే ఉపాదానముగా కలుగుటను; గతాః - పొందినవి; గుణాః - గుణకార్యము లైనట్టివి. 

			11. 	విజ్ఞానసంయుక్తా - చిత్ప్రతిబింబగర్భయగు చేతనయనెడు వృత్తి. త్రివిధా - విషయములను గ్రహించుట, వదలివైచుట, ఉదాసీనముగా నుండుట అనుమూడు విధములు కలది. దానినే క్రమముగా, సుఖము, దుఃఖము, సుఖదుఃఖములు లేకుండుట అనుపదములతో చెప్పిరి. 

			12. 	మూర్తయః - రూపమునకు ఆశ్రయమైన ద్రవ్యములు; వాయువు, ఆకాశము అనునవి ఆకారములేనివిగా తెలియవచ్చుటచేత బాహ్యేంద్రియములకు గ్రహింపబడునవి కాకపోవుటవలన - వీనిని వేరుగా పేర్కొనిరి; ఇట్లు శబ్దాదులు అయిదును, మూర్తులతో కలిపి ఆరుగుణములు - విషయములు - జ్ఞానసిద్ధియే - జ్ఞానమనగా ప్రమ- నిశ్చయముగా తెలియవచ్చుట - దానిసిద్ధికొరకు; అది విషయకరణముల కలయికచేత కదా పుట్టును! 

			13. 	తేషు - ఆశ్రోత్రము మొదలగువానియందు; కర్మవిసర్గః - కర్మమనగా స్వర్గమును సాధించునది; విసర్గమనగా - దానిని వదలివేయుట - సంన్యాసము - అనగా బ్రహ్మలోకము నొసగునది. "సన్యాసాద్ బ్రహ్మణః స్థానమ్" - సంన్యాసము వలన బ్రహ్మస్థానము లభించును - అని స్మృతి. సర్వతత్త్వార్థనిశ్చయః - మోక్షమునకు హేతువైనది; తమ్ - ఆట్టి నిశ్చయమును; పరమమ్ - మిక్కిలి శ్రేష్ఠమైన; శుక్రమ్ - మోక్షబీజమును; బుద్ధిః ఇతి - బుద్ధి అని; అవ్యయమ్ - మోక్షము నిచ్చునది కావున అవ్యయమని; మహత్ - బ్రహ్మము అని - దానినిచ్చునది కనుక - అందురు. 

			14. 	ఆత్మకాని యీ సముదాయమునందు ఆత్మబుద్ధి అనర్థహేతువని చెప్పుచున్నారు. 

			15. 	ఇట్లు ఆధ్యారోపమును చెప్పి - అది కానిది యిందు అది అనుభావము నుంచుట అధ్యారోపము; 

				ఇందు అపవాదమును - దానిని తొలగించుటను - చెప్పుచున్నారు. 

				యద్ దృష్టం తదనాత్మా - కానవచ్చునదేదియో అది అనాత్మ - అని అన్వయము. ఆత్మయందు గలిసిన వృత్తివిరోధమువలన 'ఇది' అను భావముతో ఏది కానవచ్చుచున్నదో ఆ అహంకారము మొదలగునది ఆత్మకాదని భావము. దృశ్యము ద్రష్టకు ఆత్మ అనుట పొసగదు కదా! ఆకారణము చేత; అహమ్, మమ ఇతి న వర్తతే - నేనునాది అనునది పొసగని విషయము. 

				ఒకవేళ ఇందు అభేదదృష్టితో నేను నాది అనునది తోచినను అది శుక్తి రజతమువలె మిథ్యయే. ముత్యపుచిప్పయందు వెండివలె కన్పట్టునది నిజమునకు వెండికాదుకదా! అహంకారము, దేహము, ఇంద్రియములు మొదలగునవి ఇది నేను, నేను కుంటివాడను, నేను పచ్చనివాడను అన్నట్లు ఆత్మయందు అభేదరూపముతో కన్పట్టినచో అది మిథ్యయే కదా! అట్లే వానికి సంబంధించిన పుత్రాదికము కూడ మిథ్యయే యగును. 

				ఇట్లుండగా ప్రసక్తా - తెలియవచ్చునట్టి; దుఃఖసంతతిః - దుఃఖముల సముదాయము; కిమధిష్ఠానా - ఏది ఆధారమైనదిగా; వర్తతే - కలుగును? ఆత్మ సంగములేనిది; అహంకారము మిథ్య. ఇట్టియెడల దుఃఖసముదాయమునకు ఆధారభూమి లేనేలేదని తాత్పర్యము. 

			16. 	సమ్యగ్వథః - 'హన్' ధాతువు గుణించుట అనునర్థమున జ్యోతిశ్శాస్త్రమున ప్రసిద్ధము. వధశబ్దము దానినుండి ఏర్పడినట్టిది - సమ్యగ్వధమనగా చక్కని గుణనము కలది అని అర్థము. తత్త్త్వములను మరల మరల అభ్యసించు లక్షణము కలది అని దాని కర్థము. సాంఖ్యశాస్త్రమని తాత్పర్యము. త్యాగశాస్త్రమ్ - త్యాగ ప్రధానమగు శాస్త్రము. 

			17. 	యుక్తానామ్ - ముక్తికొరకు ఎల్లవేళల ప్రయత్నించు పురుషులకు; సర్వేషామ్ - సమస్తములగు; కర్మణామ్ - కర్మముల - ఇది ధనాదులనుకూడ సూచించును. త్యాగః - త్యాగము; మతః - ఇష్టము; మిథ్యావినీతాం తు - త్యాగము కాక శాంతిమొదలగు వానియందు ఆసక్తికలవారికి; క్లేశః - అవిద్యాదిరూపమైన క్లేశము; మతః - ఇష్టమగును. 

			18. 	సర్వశాస్త్రముల తాత్పర్యము త్యాగమునందే అని చెప్పుచున్నారు. ద్రవ్యము మొదలగు వాని త్యాగము నిమిత్తముగా కర్మాణి యఙ్ఞకర్మములను; 'ఉపదిశన్తి' అను పదమును కలుపుకొనవలయును; ఉపదేశింతురు; సర్వత్యాగే - సర్వమును త్యాగము చేయుట నిమిత్తముగా యోగమును ఉపదేశింతురు. ఏలయన ఆది త్యాగమునకు; సమాపనా - సమాప్తి. 

			19. 	అయమ్ - ఈ చెప్పబోవు యోగము; అద్వైధః - ప్రకార భేదములు లేనిది. భల్లవిశాఖులను వారు త్యాగమునకే ప్రాధాన్యమును చెప్పుదురు. 

			‘‘త్యాగ ఏవ హి సర్వేషాం మోక్షసాధన ముత్తమమ్ 

			త్యజతైవ హి తద్జ్ఞేయం త్యక్తుః ప్రత్యక్పరం పదమ్’’ 

				త్యాగమే అందరకు ఉత్తమమగు మోక్షసాధనము. వదలివేయు వానికి అది పరమ పదమని త్యజించు వానికే తెలియవచ్చునది. అన్యథా - త్యాగము లేనిచో. 

			20. 	త్యజింపదగిన వాని గణమును చెప్పుచున్నారు; చేతసి - బుద్ధియందు - అన్నియును బుద్ధియందు కలవు కనుక బుద్ధి త్యాగము చేసినచో అన్నియు త్యజించినట్లే యగునని భావము; బలమ్ - ప్రాణశక్తి 

			21. 	శేఫః - గుహ్యేంద్రియము; పాయుః - గుదము 

			22. 	పఞ్చాన్వితమ్, మనః - మనస్సు అయిదింటితో కూడినదని తెలిసికొని బుద్ధితోపాటు మనస్సును వదలివేయవలయును. మనస్సును త్యజింపగా విషయములతోపాటుగ కర్మేంద్రియముల త్యాగము సిద్ధించును. బుద్ధి త్యాగమున మనస్సుతోపాటు జ్ఞానేంద్రియముల త్యాగము సిద్ధించునని తాత్పర్యము. 

			23. 	కర్ణములు - చెవులు కరణము, శబ్దము విషయము, చిత్తము కర్త - ఈ మూడింటివలనను ఏర్పడు శ్రవణము క్రియ. ఇట్లే తక్కిన స్పర్శాదులకు ఈ మూడును ఉండును. మచ్చునకు - చర్మము ఇంద్రియము, స్పర్శ విషయము, చిత్తము కర్త - స్పృశించుట క్రియ. 

			24. 	పఞ్చత్రికాః - విషయము, కరణము అనువాని జంటపదమును ప్రయోగించిరి; ఏతేగుణాః - ఈ గుణములు; తద్, ఉపలబ్ధయే - శబ్దాది జ్ఞానముల అభివ్యక్తి కొఱకు; అగును; యేన - దేనితో - ఏ అనుభవ అభివ్యక్తి నిమిత్తముగా; ఆయమ్ - ఈ; త్రివిధః, భావః - కరణ కర్మ కర్తృరూపమైన భావము; పర్యాయాత్ - వేరు వేరుగా; సముపస్థితః - చేరియుండునో; 

			25. 	ఆత్రైవిధ్యమునే వివరించుచున్నారు. వేదనాః - అనుభవములు; సర్వసాధనాః - ప్రహర్షాదు లన్నింటిని సాధించునవి.  

			26. 	ఇష్టమైన శ్రవణము, దర్శనము, ప్రాప్తి, పరిష్వంగము అనువానివలన కలుగునవి క్రమముగా ప్రహర్షము, ప్రీతి, ఆనందము, సుఖము అను వ్యవహారము కలిగినట్టివి. సంశాంతచిత్తతా - తిన్నను, తినకున్నను ఏ విధమైన వికారము లేకుండ ఉండెడు స్థితి; అకుతశ్చిత్ - ఎక్కడనుండి వచ్చెనో తెలియకుండుటవలన - వైరాగ్యమువలన అని అర్థము; కుతశ్చిత్ - దేనినుండియో - ఇష్టమైనది లభించుట వలన అని అర్థము: చిన్తితః - భావింపబడినది. 

			27. 	హేత్వహేతుతః - కారణమునుబట్టియు, కారణము లేకుండుటను బట్టియు – 

			28. 	కథంచిత్ - పై దానివలెనే సకారణముగనో అకారణముగనో 

			29. 	అ పేక్షేత్ర - కోరవలయును అనుటచేత తక్కిన రాజసతామసములు హేయములని చెప్పినట్లయినది. 

			30. 	తదపి చిన్తయేత్ - దానినెట్లు వదలించుకొనవలయునో భావింపవలయు నని భావము. 

			32. 	ఇట్లు శబ్దము మొదలగు వానికి, చెవి మున్నగువానికిని త్రిగుణాత్మకముగా చిత్తమాత్రమును చెప్పియున్నారు. చిత్తత్యాగమువలననే గుణముల, కరణముల, విషయముల త్యాగము కలుగునను జ్ఞానముకొఱకు ఇప్పుడు శబ్దము, శ్రోత్రము మున్నగువానికి ఆకాశాదులకంటె వేరైన స్థితిని చెప్పుచున్నారు. శబ్దము, శ్రోత్రము అనువానిని ప్రవిలాపనము చేయుటచేతనే ఆకాశాదులకును ప్రవిలాపనము కలుగుగాక! అనుభావముతో చెప్పుచున్నారు. 

				ఆకాశము నాశ్రయించిన శ్రోత్రము ఆకాశమను పేరుగల భూతమే - చెవి రంధ్రములో కూడియున్న ఆకాశమే శ్రోత్రేంద్రియము కదా! ఇట్లు చెవి నాశ్రయించిన శబ్దము కూడ వెనుక చెప్పిన తీరును బట్టి భూతమే. ఇట్లు కాగా; శబ్ద విజ్ఞానే - శబ్దము నెరుగుటలో; ఉభయమ్ - ఆకాశము, శ్రవణేంద్రియము అను రెండును; విషయములు కావు. శబ్దమును తెలిసికొనుచున్నవాడు చెవిని, ఆకాశమును తెలిసికొనుటలేదు కదా! అని భావము. 

				అయినచో - అవి ఆట్లు అజ్ఞాతములుగనే ఉండుగాక! దానివలన మనకు పోయినదేమి? అని శంకించి సమాధానము చెప్పుచున్నారు. ఇతరప్య వా ఉభయం నవిషయౌ - ఇతరమనగా విజ్ఞానమునకు భిన్నమైనది - అజ్ఞానము. దానికిని అవి విషయములగుట లేదు. శబ్దమునకు అవి రెండును అనన్యములు కనుక. ఘటరూపాదుల వలె ఆశ్రయమునుండి వేరు చేయబడినవి. ఆకాశము యొక్క గుణ కార్యములు అయిన శబ్ద శ్రోత్రములను పట్టుకొనుటయో, ప్రవిలాపనము చేయుటయో సాధ్యము కాదు కదా! అందువలన శ్రోత్రాదులను ప్రవిలాపనము చేయుటచేతనే వానికంటె వేరైన శబ్దము, ఆకాశము మొదలగు వానికి ప్రవిలాపనము చేయుట అనునది సరియైన విషయము. శ్రోత్రాదులు కూడ చిత్తముకంటే అన్యములు కానివి కనుక అవియును, శబ్దాకాశాదులును కూడ స్మరణాత్మకముగు చిత్రమే. చిత్తము కూడ మనస్సు యొక్క నిశ్చయాత్మక స్వరూపమగుట వలన దానికంటె వేరైనది కాదు. ఇట్లు ధీమాత్రమంతయు మనస్సునందు లీనము కాగా లీనమగునని అర్థము. 

			34. 	అన్నియును మనో మాత్రములే అనుటలో యుక్తిని తెలుపుచున్నారు. 

				ఏతేషు దశసు - ఈ పదింటియందును - విషయము లైదు, ఇంద్రియములైదు - మొత్తము పది - వీనియందు, ఏకాదశమ్ - పదునొకండవదియగు; చిత్తమ్ - చిత్తము - అనుగతమై; తిష్ఠతి - ఉండును. కుండ, మూకుడు మొదలగువానిలో మట్టివలె; ఇందు కారణమును చెప్పుచున్నారు. స్వకర్మయుగపద్భావః - తమవి యగు ఇంద్రియ విషయముల పనులైన శ్రవణ, స్పర్శన, దర్శనాదుల యౌగపద్యమువలన - (యౌగపద్యమనగా అనేకము ఒక్కమారుగా నగుట). 

				నిద్రపోయి లేచిన మనుజుని పొందబడిన స్వరూపము గల మనస్సు ఒక్కమారుగా అచట మన్న విషయములను అనుభవించును. ఆదియును వానికి మన స్వరూపము లేకపోవుట వలన కుదురుచున్నది. ఉపాదానము తన కార్యములతో ఒక మారు కూడినదగును. ఉపాదానము కానిది క్రమముగా అగుననుట స్పష్టము. 

				ఒక్క మారుగా జ్ఞానము పొందకుండుటయే మనస్సునకు లింగమను జ్ఞానమువలన ఒక్కమారు సంభవించుటయే ఉపాదానము కాని మనస్సునకు సాధకమగు లింగమని వాదించువారికి గంగమడుగున మునిగినవానికి ఒక్కమారుగా అన్నియవయవములకు సంబంధించిన చల్లదనము అను అనుభవము బాధకమగును. అది అట్లు ఉండుగాక, చిత్తమునకును వ్యాప్తి కలిగించునది బుద్ధి: ద్వాదశమీ - పండ్రెండవది- ద్వాదశమి అనునది ఆర్ష ప్రయోగము 'ద్వాదశి' అనియే యుండవలయును. 

			35. 	తేషామ్ - వాని - ఆత్మయందు ఆరోపింపబడిన పది యింద్రియములు, చిత్తము, బుద్ధి అనువాని; అయుగపద్భావః - దృశ్యమునందలి అనుభవము పొందెడు చూచెడి వాని చిత్తము 'సర్వార్థమ'ని యోగశాస్త్రమున ప్రసిద్ధము. చిత్తముయొక్క సర్వార్థత్వము ఇచట యుగపద్భావమని చెప్పబడును. దానికంటె వేరైనది - విశేష విజ్ఞానము లేకుండుట లక్షణముగా గలది - జ్ఞాత, జ్ఞేయము, జ్ఞానము అమనవి ఒక్కమారుగా ఏర్పడకుండుట అయుగపద్భావము; తామసే - నిద్రారూపమయిన సుషుప్తి కాలమునకు సంబంధించిన స్థితి ఉన్నను; ఉచ్ఛేదః - ఆత్మ యొక్క తెగుదల - విరామ మేర్పడుట; నాస్తి - కలుగదు. నిద్రలేచిన వాడు నేను సుఖముగా నిద్రించితి నని భావించుట ఇందు కారణము. "సతా సోమ్య తదా పంపన్నో భవతి" - సుషుప్తి కాలమున సత్పదార్థముతో అతడు సంపన్నుడగును - అని శ్రుతి చెప్పుచున్నది. 

				ఆయుగపద్భావమే ఆత్మయొక్క వాస్తవతత్త్వము, యుగపద్భావము స్వప్నమువలె అజ్ఞానము వలననైనది అని శ్లోకము రెండవ పాదముచేత చెప్పుచున్నారు - యుగపద్భావము లౌకికమే కాని పారమార్థికము కాదు. 

			36. 	వ్యావహారికమైన యుగపద్భావమును జెప్పి స్వప్నకాలమునకు సంబంధించిన ప్రాతిభాసికమైన 

				యుగపద్భావమును ఈ శ్లోకమున చెప్పుచున్నారు (ప్రాతిభాసికము - ఉన్నట్లు కానవచ్చునది). 

				పూర్వశ్రుతాగమాత్ - వెనుకటి వినికిడివలన ప్రాప్తించిన; ఇచట శ్రుతమనగా శ్రవణక్రియ, ఆది తక్కిన స్పర్శాదులను కూడ తెలియజేయును. పూర్వానుభవ వాసనల వలన - అని భావము; సూక్ష్మాణి, ఇంద్రియాణి - సూక్ష్మములైన ఇంద్రియములను పదునొక్కింటిని; దృష్ట్వా - చూచి; చిన్నయన్ - విషయసంగమును భావించుచు; నా - పురుషుడు; త్రిఖిః, గుణైః - మూడైన సత్యాది గుణములతో కూడిన వాడై; అనుపర్యేతి - స్వప్నమునందును, జాగ్రదవస్థ ననుసరించి సంచరించును. 'కాయే' అను పదమును తరువాతి శ్లోకము నుండి పైకి తెచ్చుకొనగా తన శరీరమున కోరికల కనుగుణముగా మార్పు పొందుచుండునని తాత్పర్యము. 

			37. 	తమోపహతమ్ - తమోగుణముచేత తిరస్కరింపబడిన; చిత్తమ్ - ప్రవృత్తి ప్రకాశాత్మకమైన చిత్తము; ఆశు - శీఘ్రముగా, సంహారమ్ - వెనుకకు పోయినదై; అధ్రువమ్ - మోక్షము వలె అనంతత్వము లేని; ఉపరమమ్ - వెనుక చెప్పిన యుగపద్భావము యొక్క తెగుదలను; కరోతి - చేయును; అట్టి సుఖమును; తామనమ్ - అజ్ఞాన ప్రధానమైనదానిని; కాయే - శరీరమునందే; సుషుప్తి దశలో - అనుభవించును. అట్టి సుఖమును తామసమని బుధులు చెప్పుదురు. 

			38. 	యత్ - ఏ సుఖము; ఆగమ సంయుక్తమ్ - ‘‘ఆనందో బ్రహ్మ’’ ఇత్యాది వేద వాక్యములతో బోధింపబడినదో; యత్ - దేనియందు; కృచ్ఛ్రమ్ - ద్వైతదుఃఖమును; న, అనుపశ్యతి - పురుషుడు చూడకుండునో; 

				న కించిదనుశామ్యతి - అనుపాఠమున - ఎందుకొంచెమేని దుఃఖముగాని, సుఖము గాని ఉండదో తెలియువాడు, తెలియబడునది అనునవి ఉండవో, కాలిపోయిన కట్టెల యందు అగ్నివలె ఆచార్యోపదేశము పూర్తిగా శమించి పోవునో - అని అర్థము. 

				తత్ర, అపి - ఆట్టి సుఖమునందును; అవ్యక్తమ్ - వ్యక్తము కానిది; అనృతమ్ - సత్యము కానిదియగు; తమః - తమస్సు; ఉపాదత్తే ఇవ - గ్రహించినట్లుండును. నిజమునకు అందు తమస్సు లేదు. అయినను ద్వైతదర్శన అభావ సామ్యమువలన తమస్సు క్రమ్మినట్లుగా నుండునని భావము. అందు జ్ఞాత మొదలగు విభాగములు కానరావు. 

			39. 	ఏవమ్ - ఈ విధముగా గాఢనిద్రయందు వలె మోక్షముందును; ఏషః - అహంకారము మొదలుకొని ఘటము తుదిగా కానవచ్చు ఈ; గుణః - భోగ్య వర్గము; స్వకర్మ ప్రత్యయః - కర్మము కారణముగా పుట్టుకొని వచ్చునదియై; ప్రసంఖ్యాతః - త్రిప్పికొట్టబడినదై; కేషాంచిత్ - కొందరు అవిద్యావంతుల 

				- విషయమున; వర్తతే - వజ్రపంజరము వలె నిలిచియుండును; కేషాంచిత్ - కొందరు విద్యావంతుల విషయమున; వివర్తతే - మరలిపోవును - మూడు కాలములందును లేనిదే యగును. 

			40. 	ఏతత్ - ఈ; సమాహారమ్ - సముదాయమును; క్షేత్రమ్ - క్షేత్రమని; ఆహుః - చెప్పుదురు; మనసి - సముదాయమునకు విత్తనము వంటిదైన మనస్సునందు; యః భావః - ఏ భావము (దేని ఉనికి) ఉండునో; సః - అది; క్షేత్రజ్ఞః - క్షేత్రజ్ఞుడు; అని; ఉచ్యతే - చెప్పబడును. 

			41. 	సర్వభూతేషు - నాలుగు విధములైన భూతములు (జరాయుజాదులు); హేతుతః - ఆనాదియగు అవిద్య, కామము, కర్మము అను వానికి వశమగుట వలన; స్వభావాత్ - సత్యస్వరూపమైన ఆత్మను, అసత్యమగు అనాత్మను మిథునముగా చేయుటవలన; వర్తమావేషు - వ్యవహారమున బడి కొట్టుకొనిపోవుచుండగా; ఉచ్ఛేదః - కర్మబంధము విడివడుట అనునది; కః - ఎట్టిది? ఉండదని భావము; కోవా శాశ్వతః స్యాత్ - ఎవడు శాశ్వతుడగును. 

				‘‘నాసతో విద్యతే భావో నాభావో విద్యతే సతః’’ అసత్తునుండి భావము, సత్తునుండి అభావము లేదు - అను న్యాయము ననుసరించి అసత్తయిన సంఘాతమునకు స్వరూపమే ఉండదు కనుక ఉచ్ఛేద ప్రసంగము లేదని తాత్పర్యము. అందువలననే దానికి శాశ్వతత్వము కూడ ఉండదు. 

				లేదా శాశ్వతమగు ఆత్మ ఎట్లు ఉచ్ఛేదము కలది యగును? అని నీవు పూర్వము ఆత్మోచ్ఛేదశంక చేసితివే అది నిరాలంబనమని భావము. దీనిచేత పురుషునకు ప్రకృతికి అత్యంతము వైధర్మ్యము ఉపపాదింపబడినది. 

			42. 	నదులు సముద్రమునకు చేరుకొనినంతనే నామ రూపములను కోల్పోవును. అట్లే, నదాః - పెద్ద నదములు; నదీః - పిల్ల కాలువల వంటివానిని; నియచ్ఛని - తమ వశము చేసికొనును; ఆ విధముగా సత్త్వ సంక్షయము అగును.  

				సత్త్వమనగా మహత్తు మొదలుకొని ఘటము తుదిగా స్వరూపముతో ఉన్నది; దానికి ఉత్పత్తి విపరీత క్రమముతో సంక్షయము - నామ రూపములు లేకపోవుట. స్థూలము సూక్ష్మమునందు లీనమగును. సూక్ష్మము కారణమునందు, అది శుద్ధమగు ఆత్మయందును లీనమగునని యర్థము. 

			43. 	ప్రతి సంయుక్తే - ఉపాధితో మిశ్ర భావము నందిన; జీవే - జీవుడు; సర్వతః - అన్ని స్వరూపములతో (సర్వాత్మ భావముతో) అద్దమునందలి ముఖము వలె; గృహ్యమాణే, సతి - గ్రహింపబడుచుండగా; ప్రేత్యభావే - ఉపాధి తొలగిన సమయమున; సంజ్ఞా - నేను దేవదత్తుడనై యున్నాను అనునట్టి వ్యవహారము; కుతఃస్యాత్ - ఎందుండి కలుగును? ఎందును కలుగదని భావము. గ్రహణము లేకుండుట వలన ముఖమునకు వలె ఆత్మకు ఉచ్ఛేదము (సంబంధము లేనితనము) కూడ కలుగదని తాత్పర్యము. కనుక వెనుక చెప్పిన శంకకు అవకాశము లేదని భావము. 

			44. 	విద్యాఫలమును చెప్పుచున్నారు; వేద శాస్త్రము వలన తెలిసికొని; అన్విచ్ఛతి - పొందును. 

				శమాదులయందు తాత్పర్యము కలవాడగునని భావము; బిసస్య - తామర యొక్క; 

			45. 	పాశైః - స్నేహకర్మనిమిత్తములైన బంధములతో; ప్రజానిమిత్తైః - కొడుకులు మున్నగువారు కారణముగా ఏర్పడిన; దైవతైః - మేలైన పాశములతో; అలిఙ్గః - అయిదు ప్రాణములు, మనస్సు, బుద్ధి, పది యింద్రియములు - అనెడు రూపము గల కారణము లేనివాడై; 

			46. 	శ్రుతి ప్రమాణమ్ - తత్త్వమసి మొదలగు వాక్యములు; ఆగమోక్తం, మంగళమ్ - శమము మొదలగు సాధన సముదాయము; నిమిత్తే - మోహమువలన నేర్పడిన ఫలము సుఖదుఃఖాత్మకమైనది - అట్టి; మహతి - బుద్ధి తత్త్వమునందు - అది అస్మితా మాత్రముగా నుండునట్టిది (అస్మిత - ఉన్నాను అనుభావము); దానియందు; అసక్తాః - విరక్తులై, ఆకాశమ్ - హృదయాకాశమను పేరుగల సగుణ బ్రహ్మమును: ఆస్థాయ - చేరుకొని; నిర్గుణమగు బ్రహ్మమును దర్శింతురని భావము. 

			47. 	ఊర్ణనాభిః - సాలెపురుగు; తన్తుక్షయే - దారములతో అల్లిన గూటియందు; పాత్యమానః - పడవేయబడిన వాడగుచు (జీవుడు); అద్రిమ్ - పర్వతమును; ఋచ్ఛన్ - వేగముగా తాకుచు; లోష్ఠః - మట్టిముద్ద. 

			48. 	రురుః - ఒక విధమైన మృగము. 

			49. 	పరార్థ్యామ్ - శ్రేష్ఠమైన; 

			50. 	"కేన వృత్తేన వృత్తజ్ఞో జనకో మిథిలాధిపః" అని ధర్మరాజు అడిగిన ప్రశ్న బీజమును ఇందు నిరూపించుచునన్నారు. 

			52. 	అవేక్షతే - ఆర్థమును చక్కగా అన్వయించు కొనునో; కపిలమ్ - కపిలుని ప్రశిష్యుడగు పంచశిఖుని. 

			పంచ శిఖుని వాక్యము  

			1. 	ఇది మొదలుకొని “ఆద్యంతం సర్వభూతానాం జ్ఞాతు మిచ్ఛామి కౌరవ” అన్నంతవరకు గల (230వ అధ్యాయమువరకు) పదునొకండధ్యాయముల గ్రంథభాగము ఇంతకు ముందు చెప్పిన, ఇటుపై చెప్పనున్నదాని స్వరూపజ్ఞానలాభముకొరకు అయినట్టిది. సాధారణముగా అర్థము స్పష్టముగనే యుండును. అయినను కొంచెము బరువైన పదములకు వ్యాఖ్యానము చేయుదుము. 

			2. 	శ్రుతిసమాధయః - వేదములను దర్శించిన ఋషులు; 

			3. 	దమః - బాహ్యేంద్రియముల నిగ్రహము - అది లేనివాడు అదాంతుడు. 

			6. 	తీక్ష్ణః - రాజసస్వభావము కలవాడు; తీవ్ర నిష్ఠ కలవాడని భావము; అమిత్రావ్ - కామము మొదలగు అంతరంగ శత్రువులను; పృథక్, ఆత్మని - తన దేహము కంటె వేరైన మరొక దేహమునందున్న వానినిపలె; పశ్యతి - చూచును. కామాదులతనిని ఎన్నటికిని బాధింపవని భావము. 

			7. 	క్రవ్యాద్భ్యః - పెద్దపులి మొదలగు మాంసమును తినెడు జంతువుల వలన; 

			8. 	భూయః - ఎక్కువగా; 

			9. 	లిఙాని - స్వరూపములను; సముదయః - దీనినుండి పుట్టుకొని వచ్చును - అనునర్థమున సముదయమనగా హేతువు; అకార్పణ్యమ్ - దీనత లేకుండుట; అసంరంభః - మొండిపట్టుదల లేకుండుట; 

			10. 	అతివాదః - చొల్లు వాగుడు; అభిమానితా - గర్వము; 

			11. 	జనవాదః - రాజాదుల వార్త; సాధుకామః - సాధువగు పనియందు - మోక్షమునందు - కోరిక కలవాడు; ప్రత్యయేషు - సుఖదుఃఖాదులు అనుభవములయందు, ఆయతిమ్ - రాబోవు కాలమును గూర్చి; న స్పృహయేత్ - ఆశపడరాదు; ప్రాప్తించిన సుఖము మొదలగుదాని ననుభవింపవలయును గాని ఎప్పుడో రానున్న సుఖదుఃఖాదులను గూర్చి ఆలోచింపరాదని భావము. 

			12. 	సూపచారః - వంచన లేని ఆదరభావము కలవాడు; ప్రసన్నాత్మా - శుద్ధచిత్తుడు; ఆత్మవాన్ - ధృతి కలవాడు; ప్రభుః - కామాది దోషములను గెలిచినవాడని భావము; 

			13. 	దుర్గమమ్ - పాడు కాలమున దుర్లభమైన అన్నాదికమును; సర్వభూతానామ్ - ప్రాణులన్నింటికి; 

				ప్రాపయన్ - పొందించుచు; ఆనందపడువాడు - దయావంతుడని తాత్పర్యము.  

			దమమును ప్రశంసించుట 

			ఏకవింశత్యధిక ద్విశతతమోఽ ధ్యాయః 

		

		
			యుధిష్ఠిర ఉవాచ - యుధిష్ఠిరు డిట్లనెను 

			ద్విజాతయో వ్రతోపేతా యదిదం భుఞ్జతే హవిః, 

			అన్నం బ్రాహ్మణ కామాయ కథ మేతత్ పితామహ. 	1 

			బ్రాహ్మణకామముకొఱకు వ్రతముతో కూడిన ద్విజాతులు హవిస్సు అనెడు అన్నమును తినుచున్నారు. తాతా! ఇది యెట్లు?

			భీష్మ ఉవాచ - భీష్ము డిట్లు పలికెను. 

			అవేదోక్తవ్రతోపేతో భుఞ్జానాః కార్యకారిణః, 

			వేదోక్తేషు చ భుఞ్జానా వ్రతలుబ్ధా యుధిష్ఠిర. 	2 

			వేదము చెప్పని వ్రతములతో కూడి (మాంసాదులను) తినువారు కామాచారము కలవారు. వేదముచెప్పిన వానిని తినువారు వ్రతఫలముల యందు అనురాగము కలవారు. 

			యుధిష్ఠిర ఉవాచ - యుధిష్ఠిరు డిట్లనెను 

			యదిదం తప ఇత్యాహు రుపవాసం పృథగ్జనాః, 

			ఏతత్తపో మహారాజ ఉతాహో కిం తపో భవేత్. 	3 

			కొందరు జనులు ఈఉపవాసమను దానినే తపమందురు. మహారాజా! ఇది నిజముగా తపమా? లేక తపమని మరియొకటి కలదా? 

			భీష్మ ఉవాచ - భీష్ము డిట్లు చెప్పెను. 

			మాసపక్షోపవాసేన మన్యన్తే యత్తపో జనాః, 

			ఆత్మతంత్రోపఘాతస్తు న తప స్త త్యతాం మతమ్. 	4 

			నెలదినములు, పక్షము దినములు ఉపవాసముతో దేనిని తపస్సుగా జనులు భావింతురో అది ఆత్మవిద్యకు విఘ్నమైనచో తపస్సు కాదని సత్పురుషుల మతము. 

			త్యాగశ్చ సన్నతి శ్చైవ శిష్యతే తప ఉత్తమమ్, 

			సదోపవాసీ స భవేద్ బ్రహ్మచారీ సదా భవేత్. 	5 

			త్యాగము, భూతారాధనము అనునవి ఉత్తమమగు తపముగా ప్రసిద్ధి కెక్కును. అట్టివి చేయువాడు సదోపవాసి, సదా బ్రహ్మచారి యగును. 

			మునిశ్చ స్యాత్సదా విప్రో దైవతం చ సదా భవేత్, 

			కుటుంబికో ధర్మకామః సదాఽ  స్వప్నశ్చ భారత. 	6 

			ధర్మకాముడైన విప్రుడు, ఎల్లవేళల జాగరూకత కలవాడును, సంసారి అయినను సదా ముని, సదా దైవతము అగును. 

			అమాంసాదీ సదా చ స్యా త్పవిత్రశ్చ సదా భవేత్, 

			అమృతాదీ సదా చ స్యా ద్దేవతాతిథిపూజకః. 	7 

			ఎన్నడును మాంసము తిననివాడు సదా పవిత్రుడగును. దేవతలను, అతిథులను పూజించువాడు ఎల్లవేళల అమృతమును తినువాడగును. 

			విఘసాశీ సదా చ స్యా త్సదా చైవాతిథివ్రతః, 

			శ్రద్దధానః సదా చ స్యా ద్దేవతాద్విజపూజకః. 	8 

			అతిథులయందు ఎల్లవేళల నిష్ఠ కలవాడు విఘసాశీ యగును. దేవతల వలె అతిథులను పూజించువాడు సదా శ్రద్దధాను డగును. 

			యుధిష్ఠిర ఉవాచ - యుధిష్ఠిరు డిట్లనెను. 

			కథం సదోపవాసీ స్యాద్ బ్రహ్మచారీ కథం భవేత్, 

			విఘసాశీ కథం చ స్యా త్సదా చైవాతిథి వ్రతః. 	9 

			మనుజుడు సదోపవాసి, సదాబ్రహ్మచారి ఎట్లగును? అతిథులయందు వ్రతము కలవాడు విఘసాశి ఎట్లగును? 

			భీష్మ ఉవాచ - భీష్ము డిట్లు చెప్పెను. 

			అన్తరా ప్రాతరాశం చ సాయమాశం తథైవ చ, 

			సదోపవాసీ స భవే ద్యో న భుంక్తేఽ న్తరా పునః. 	10 

			ఉదయభోజనము, సాయంకాలభోజనము అనువానికి నడుమ ఏమియు తిననివాడు సదోపవాసి యగును. 

			భార్యాం గచ్ఛన్ బ్రహ్మచారీ ఋతౌ భవతి వై ద్విజః, 

			ఋతవాదీ భవే న్నిత్యం జ్ఞాననిత్య శ్చ యో నరః. 	11 

			సంస్కారము పొందిన యేనరుడు ఋతమునే పలుకుచు జ్ఞానమునందే నిష్ఠకలవాడై ఋతుకాలమున మాత్రమే భార్యను కలియుచు నుండునో అతడు సదా బ్రహ్మచారి యగును. 

			న భక్షయేద్ వృథా మాంస మమాంసాశీ భవత్యపి, 

			దాననిత్యః పవిత్రశ్చ అస్వప్నశ్చ దివాఽ స్వపన్. 	12 

			వ్యర్థముగా మాంసము తిననివాడు మాంసము తిననివాడే యగును. దానమునందు శ్రద్ధకలవాడు పవిత్రుడగును. పగలు నిద్రపోనివాడు అస్వప్ను డగును. 

			భృత్యాతిథిషు యో భుంక్తే భుక్తవత్సు సదా పదా, 

			అమృతం కేవలం భుంక్తే ఇతి విద్ధి యుధిష్ఠిర. 	13 

			ప్రతిదినము తనపోషణలో నున్నవారు, అతిథులు భుజించిన పిమ్మట భుజించువాడు కేవలము అమృతము తినువాడే యని, యుధిష్ఠిరా! ఎరుగుము. 

			అభుక్తవత్సు నాశ్నానః సతతం యస్తు వై ద్విజః, 

			అభోజనేన తేనాస్య జితః స్వర్గో భవత్యుత. 	14 

			అతిథులు మొదలగువారు తినకున్నచో భోజనము చేయకుండు ద్విజుడు, ఆ తినకుండుటతో స్వర్గమును సాధించినవాడే యగును. 

			దేవతాభ్యః పితృభ్యశ్చ భృత్యేభ్యోఽ తిథిభి స్స హ, 

			అవశిష్టం తు యోఽశ్నాతి తమాహు ర్విఘసాశినమ్. 	15 

			అతిథులతోపాటు, దేవతలకు, పితృదేవతలకు, భృత్యులకు పెట్టగా మిగిలిన దానిని భుజించువానిని విఘసాశి యందురు. 

			తేషాం లోకా హ్యపర్యన్తాః సదనే బ్రహ్మణా సహ, 

			ఉపస్థితా శ్చాప్సరోభిః పరియన్తి దివౌకసః. 	16 

			అట్టివారి లోకములు అంతములేనివి. బ్రహ్మదేవుని సదనమున స్వర్గవాసులై అప్సరసలతోపాటు కూడి యుందురు. 

			దేవతాభిశ్చ యే సార్ధం పితృభ్య శ్చోపభుఞ్జతే, 

			రమన్తే పుత్రపౌత్రైశ్చ తేషాం గతి రనుత్తమా. 	17 

			ఇతి శ్రీమహాభారతే శాన్తిపర్వణి మోక్షధర్మ పర్వణి 
అమృతప్రాశ్నికో నామ ఏకవింశత్యధిక ద్విశతతమోఽ ధ్యాయః 

			దేవతలతోపాటు పితృదేవతలకు అన్నమిడి తాము తినువారు పుత్రులతో పౌత్రులతో కలిసి ఆనంద మందుదురు. వారికి మిక్కిలి ఉత్తమగతి కలుగును. 

			ఇది శ్రీమహాభారతము శాంతి పర్వమున మోక్షధర్మపర్వమున 
అమృతప్రాశ్నికమము రెండువందల యిరువది యొకటవ అధ్యాయము. 

			 

			యుధిష్ఠిర ఉవాచ - యుధిష్ఠిరు డిట్లు పలికెను. 

			యదిదం కర్మ లోకేఽ స్మిన్ శుభం వా యది వాశుభమ్, 	1 

			పురుషం యోజయత్యేవ ఫలయోగేన భారత. 

			కర్తాఽస్తి తస్య పురుష ఉతాహో నేతి సంశయః, 

			ఏత దిచ్ఛామి తత్త్వేన త్వత్తః శ్రోతుం పితామహ. 	2 

			భారతా! ఈ లోకమున శుభమో, అశుభమో యగుకర్మము పురుషుని ఫలసంబంధముతో కలుపుచునే యున్నది. 

			అట్టియెడ ఆ కర్మమునకు ఆ పురుషుడు కర్త అగునా? కాడా? అని నాకు సంశయము. దీనికి తత్త్వపూర్వకముగా నీవలన వినగోరుచున్నాను. 

			భీష్మ ఉవాచ - భీష్ము డిట్లు చెప్పెను. 

			అత్రా ప్యుదాహరన్తీమ మితిహాసం పురాతనమ్, 

			ప్రహ్లాదస్య చ సంవాద మిన్ద్రస్య చ యుధిష్ఠిర! 	3 

			యుధిష్ఠిరా! ఈ విషయమున ఈ ప్రాతకాలపు ఇతిహాసము నొకదానిని - ప్రహ్లాదునికి, ఇంద్రునకు నైన సంవాదమును - ఉదాహరింతురు. 

			అసక్తం ధూతపాప్మానం కులేజాతం బహుశ్రుతమ్, 

			అస్తబ్ధ మనహంకారం సత్త్వస్థం సమయే రతమ్. 	4 

			తుల్య నిన్దాస్తుతిం దాన్తం శూన్యాగారనివాసినమ్, 

			చరాచరాణాం భూతానాం విదితప్రభవా వ్యయమ్. 	5 

			అక్రుధ్యన్త మహృష్యన్త మప్రియేషు ప్రియేషు చ 

			కాఞ్చనే వాఽథ లోష్ఠే వా ఉభయోః సమదర్శనమ్. 	6

			ఆత్మని శ్రేయసి జ్ఞానే ధీరం నిశ్చితనిశ్చయమ్, 

			పరావరజ్ఞం భూతానాం సర్వజ్ఞం సమదర్శనమ్. 	7

			శక్రః ప్రహ్లాద మాసీన మేకాన్తే సంయతేన్ద్రియమ్,

			బుభుత్సమాన స్తత్ప్రజ్ఞా మభిగమ్యేద మబ్రవీత్. 	8 

			తగులములు లేనివాడు, తొలగిన పాపములు కలవాడు, మంచికులమున పుట్టినవాడు, పెక్కు విద్యలు నేర్చినవాడు, ఆలసత లేనివాడు, అహంకారము లేనివాడు, సత్యగుణమున నిష్ఠకలవాడు, సమయమున ప్రీతికలవాడు నిందను స్తుతిని ఒకే విధముగా పరిగణించువాడు, ఇంద్రియములపై అదుపు కలవాడు, జనులసంచారములేని గృహములో నున్నవాడు, చరములు, స్థావరములు అయిన భూతములకు స్రష్టయు, మార్పులేని ఉపాదాన కారణము అయిన పరమాత్మను చక్కగా తెలిసికొన్నవాడు. 

			అప్రియములందు క్రోధము లేనివాడు, ప్రియములందు పొంగి పోనివాడు, బంగారమునందును, మట్టిబెడ్డయందును సమమును దర్శించువాడు. 

			ప్రత్యగాత్మయందును, ఆనందరూపమైన జ్ఞానమునందును  కుతర్కముల గొడవలేనివాడు, చక్కగా నిశ్చయించుకొన్న నిశ్చయము కలవాడు, పరమును అవరమును స్పష్టముగా తెలిసికొన్నవాడు, సర్వజ్ఞుడు, సమదర్శనుడు - ఇంద్రియములపై చెదరని పట్టు కలవాడు, ఒంటరి ప్రదేశమున కూర్చున్న వాడునగు ప్రహ్లాదుని సమీపించి అతనిప్రజ్ఞను చక్కగా తెలియగోరినవాడై దేవేంద్రుడు ఇట్లు పలికెను. 

			యైః కశ్చిత్సంమతో లోకే గుణైః స్యాత్పురుషో నృషు, 

			భవత్యనపగాన్ సర్వాం స్తాన్ గుణాన్ లక్షయామహే. 	9 

			లోకమున ఏ గుణములతో నరులయందు ఒకానొకడు సంమతుడగునో స్థిరములగు ఆ గుణములన్నింటిని నీ యందు చూచుచున్నాము. 

			అథ తే లక్ష్యతే బుద్ధిః సమా బాలజనై రిహ, 

			ఆత్మానం మన్యమానః సన్ శ్రేయః కిమిహ మన్యసే. 	10 

			నీ బుద్ధి పసివాండ్రబుద్ధితో సమానమై కానవచ్చుచున్నది. ఆత్మను గూర్చి చక్కగా తెలిసినవాడవై ఏది శ్రేయమని భావించుచున్నావు? 

			బద్ధః పాశై శ్చ్యుతః స్థానా ద్ద్విషతాం వశ మాగతః, 

			శ్రియా విహీనః ప్రహ్లాద శోచితవ్యే న శోచసి. 	11 

			పాశములతో బంధింపబడితివి. స్థానమునుండి భ్రష్టుడవైతివి. శత్రువులకు చేజిక్కితివి. సంపద కోల్పోయితివి. అయినను ప్రహ్లాదా! దుఃఖపడవలసినచోట దుఃఖపడకున్నావు. 

			ప్రజ్ఞాలాభాత్తు దైతేయ ఉతాహో ధృతిమత్తయా, 

			ప్రహ్లాద సుస్థరూపోఽసి పశ్యన్ వ్యసన మాత్మనః. 	12 

			దైతేయా! ప్రహ్లాదా! ప్రజ్ఞాలాభమువలననా? లేక ధీరత కలుగుటవలననా? నీదైన ఆపదను చూచుచును చెదరని హృదయముతో నున్నాడవు! 

			ఇతి సంచోదిత స్తేన ధీరో నిశ్చిత నిశ్చయః, 

			ఉవాచ శ్లక్ష్ణయా వాచా స్వాం ప్రజ్ఞా మనువర్ణయన్. 	13 

			ఇట్లతడు తరిమి అడుగగా ఆ చక్కని నిశ్చయము గల ధీరుడు ప్రియమైన పలుకుతో తన ప్రజ్ఞను అభివర్ణించుచు నిట్లు పలికెను. 

			ప్రవృత్తించ నివృత్తిం చ భూతానాం యో న బుధ్యతే, 

			తస్య స్తంభో భవే ద్బాల్యా న్నాస్తి స్తంభోఽ నుపశ్యతః. 	14 

			భూతముల ప్రవృత్తిని నివృత్తిని తెలిసికొననివానికి పసితనమునుండియు మ్రానుపాటు కలుగును. దానిని చక్కగా విడువక చూచువానికి స్తంభము కలుగదు. 

			స్వభావాత్ సంప్రవర్తనే నివర్తన్తే తథైవ చ, 

			సర్వే భావా స్తథాఽ భావాః పురుషార్థో న విద్యతే. 	15 

			భావములు మరియు అభావములు అన్నియు స్వభావమువలననే ప్రవర్తించును. మరలిపోవును. అందు పురుష ప్రయత్న మేమియు లేదు. 

			పురుషార్థస్య చాభావే నాస్తి కశ్చిచ్చ కారకః, 

			స్వయం న కుర్వత స్తస్య జాతు మానో భవే దిహ. 	16 

			పురుష ప్రయత్నము లేదన్నచో అచట చేయించువాడు ఎవ్వడును లేడు. స్వయముగా చేయనివానికి ఈ దేహాదికమునందు నేను చేయుచున్నాను అను భావము ఒకప్పుడు కలుగును.

			యస్తు కర్తార మాత్మానం మన్యతే సాధ్వసాధు వా,

			తస్య దోషవతీ ప్రజ్ఞా అతత్త్వజ్ఞేతి మే మతిః. 	17 

			ఎవడు మంచి, చెడు అయిన పనులయందు తన్ను కర్తనుగా భావించునో అట్టివాని ప్రజ్ఞ తత్త్వము ఎరుగనిది, దోషములు కలది అని నా భావన. 

			యది స్యా త్పురుషః కర్తా శక్రా త్మశ్రేయసే ధ్రువమ్, 

			ఆరంభా స్తస్య సిద్ధ్యేయు ర్న తు జాతు పరాభవేత్. 	18 

			ఇంద్రా! పురుషుడే తన శ్రేయస్సు కొరకు నిశ్చయముగా కర్త యగునేని అతని పనులన్నియు సిద్ధి పొందవలయును గదా! ఆతడెప్పుడును పరాభవము పొందరాదుకదా! 

			అనిష్టస్య హి నిర్వృత్తి రనివృత్తిః ప్రియస్య చ, 

			లక్ష్యతే యతమానానాం పురుషార్థ స్తతః కుతః. 	19 

			ఇష్టము కానిది వచ్చిపడుచున్నది. ప్రియమైనది రాకున్నది. ప్రయత్నము చేయుచున్న వారి కిట్టిది కానవచ్చునపుడు పురుషార్థ మనునది ఎక్కడిది? 

			అనిష్ట స్యాభినిర్వృత్తి మిష్టసంవృత్తి మేవ చ, 

			అప్రయత్నేన పశ్యామః కేషాంచి త్త త్స్వ భావతః. 	20 

			కొందరి విషయమున వారి ప్రయత్నము లేకుండగనే అనిష్టము వచ్చి పడుటయు, ఇష్టము మూసికొను పోవుటయు, స్వభావము వలననే కలుగుటను చూచుచున్నాము. 

			ప్రతిరూపతరాః కేచిద్ దృశ్యన్తే బుద్ధిమత్తరాః,

			విరూపేభ్యోఽ ల్పబుద్ధిభ్యో లిప్సమానా ధనాగమమ్.	21 

			కొందరు మిక్కిలి బుద్దివిశేషము కలవారు వారి బుద్ధికి విరుద్ధ స్థితికలవారై, విరూపులు, అల్పబుద్ధులునగు వారివలన ధనము రాకడను కోరుచు కన్పట్టు చున్నారు. 

			స్వభావ ప్రేరితాః సర్వే నివిశన్తే గుణా యదా, 

			శుభా శుభా స్తదా తత్ర కస్య కిం మానకారణమ్. 	22 

			గుణములన్నియు స్వభావము పురికొల్పగా శుభములు, అశుభములునై చొచ్చుకొని పోవునపుడు అందు దేని కేది అభిమాన కారణము? 

			స్వభావా దేవ తత్సర్వ మితి మే నిశ్చితా మతిః, 

			ఆత్మ ప్రతిష్ఠా ప్రజ్ఞా వా మమ నాస్తి తతోఽన్యథా. 	23 

			అది యంతయు స్వభావమువలననే అగుచున్నదని నా నిశ్చయము పొందిన బుద్ధి. ఆత్మప్రతిష్ఠయో, ప్రజ్ఞయో, దానికంటె మరియొక విధమో నాకు లేదు. 

			కర్మజం త్విహ మన్యన్తే ఫలయోగం శుభాశుభమ్, 

			కర్మణాం విషయం కృత్స్న మహం వక్ష్యామి తచ్ఛృణు. 	24 

			కొందరు శుభము, అశుభము అగు ఫలముల యోగము ఇచట కర్మములవలస పుట్టినదని భావింతురు. కర్మముల విషయమును మొత్తమును నేను చెప్పెదను. వినుము. 

			యథా వేదయతే కశ్చి దోదనం వాయసో హ్యదన్, 

			ఏవం సర్వాణి కర్మాణి స్వభావస్యైవ లక్షణమ్. 	25 

			ఒకకాకి అన్నమును తినుచు తక్కిన అన్నింటికి తెలుపును. అట్లే కర్మము లన్నియు స్వభావమునకే లక్షణమగును. 

			వికారా నేవ యో వేద న వేద ప్రకృతిం పరామ్, 

			తస్య స్తంభో భవే ద్బాల్యా న్నాస్తి స్తంభోఽ నుపశ్యతః. 	26 

			వికారములను మాత్రమే యెరిగినవాడు పరయగు ప్రకృతిని ఎరుగడు. బాల్యమువలన అట్టివానికి స్తంభము కలుగును. చక్కగా పరికించువానికి స్తంభము కలుగదు. 

			స్వభావభావినో భావాన్ సర్వానేవేహ నిశ్చయాత్, 

			బుద్ధ్యమానస్య దర్పో వా మానో వా కిం కరిష్యతి. 	27 

			సర్వభావములను స్వభావమువలననే కలుగునవిగా నిశ్చయమును పొంది తెలిసి కొనువానికి దర్పముగాని అహంకారముగాని ఏమి చేయును? 

			వేదధర్మవిధిం కృత్స్నం భూతానాం చాప్యనిత్యతామ్, 

			తస్మా చ్ఛక్ర నశోచామి సర్వం హ్యే వేద మన్తవత్. 	28 

			ధర్మములవిధి నంతటిని, భూతముల అనిత్యతను చక్కగా తెలిసినవాడను కనుక, శక్రా! నేను శోకింపను. ఇది యంతయు అంతము కలదియే కదా! 

			నిర్మమో నిరహంకారో నిరాశీ ర్ముక్తబన్ధనః, 

			స్వస్థోఽ వ్యపేతః పశ్యామి భూతానాం ప్రభవాప్యయౌ. 	29 

			మమకారము, అహంకారము, ఆశలు లేనివాడను, వదలి పోయిన బంధములు కలవాడను, స్వస్థుడను, స్వరూపమునుండి తొలగనివాడను అగు నేను భూతముల ఉత్పత్తి నాశముల స్థానమగు పరబ్రహ్మమును చూచుచుందును. 

			కృతప్రజ్ఞస్య దాన్తస్య వితృష్ణస్య నిరాశిషః, 

			నాయాసో విద్యతే శక్ర పశ్యతో లోక మవ్యయమ్. 	30 

			ఇంద్రా! ప్రజ్ఞను కూడగట్టుకొన్నవాడు, ఇంద్రియములపై అదుపు కలవాడు, ఏ దాహములు లేనివాడు, ఆశలు తొలగిపోయినవాడునై అవ్యయమగులోకమును దర్శించువానికి ఆయాసము ఉండదు. 

			ప్రకృతౌ చ వికారే చ న మే ప్రీతి ర్న చ ద్విషే, 

			ద్వేష్టారం చ న పశ్యామి యో మా మద్య మమాయతే. 	31 

			ప్రకృతియందును, వికారమునందును నాకు ప్రీతిలేదు. నేను ద్వేషింపను ద్వేషించువాడు గాని, నన్ను నావాడుగా తలచువాడుగాని నేడు నాకు కానరాడు. 

			నోర్ధ్వం నా వాఙ్న తిర్యక్చ న క్వచి చ్ఛక్ర కామయే, 

			నహి జ్ఞేయే న విజ్ఞానే న జ్ఞానే కర్మ విద్యతే. 	32 

			పై నున్న స్వర్గమును గాని, క్రిందనున్న పాతాళమును గాని, నడుమనున్న మర్త్యలోకమును గాని, ఏ కాలమున గాని శక్రా! నేను కోరను, జ్ఞేయమునందుగాని, విజ్ఞానమునందుగాని నాకు కర్మము లేదనుట లేదు. జ్ఞానమునందు మాత్రమే లేదు. 

			శక్ర ఉవాచ - ఇంద్రు డిట్లనెను. 

			యే నైషా లభ్యతే ప్రజ్ఞా యేన శాన్తి రవాప్యతే, 

			ప్రబ్రూహి త ముపాయం మే సమ్యక్ ప్రహ్లాద పృచ్ఛతః. 	33 

			ప్రహ్లాదా! ఈ ప్రజ్ఞ దేనిచేత నలవడునో, శాంతి దేనిచేత కలుగునో ఆ ఉపాయమును అడుగుచున్ననాకు చక్కగా బోధింపుము. 

			ప్రహ్లాద ఉవాచ - ప్రహ్లాదు డిట్లు చెప్పెను. 

			ఆర్జవే నాప్రమాదేన ప్రసాదే నాత్మవత్తయా, 

			వృద్ధశుశ్రూషయా శక్ర పురుషో లభతే మహత్. 	34 

			కపటస్వభావము లేకుండుట, ప్రమాదపడకుండుట, ప్రసాదము, ఇంద్రియములను గెలుచుట, వృద్ధులనుండి తత్త్వమును వినగోరుట - అనువానిచేత, ఇంద్రా! పురుషుడు మోక్షమును పొందును. 

			స్వభావా ల్లభతే ప్రజ్ఞాం శాన్తి మేతి స్వభావతః, 

			స్వభావా దేవ తత్సర్వం యత్కించి దనుపశ్యసి. 	35 

			స్వభావమువలననే ప్రజ్ఞను నరుడు పొందును. స్వభావమువలననే శాంతిని అందుకొనును. నీవు దేనిని వదలక చూచుచున్నావో దానినంతటిని స్వభావము వలననే పొందెదవు. 

			ఇత్యుక్తో దైత్యపతినా శక్రో విస్మయ మాగమత్, 

			ప్రీతిమాంశ్చ తదా రాజం స్తద్వాక్యం ప్రత్యపూజయత్. 	36 

			రాక్షసరా జిట్లు చెప్పగా దేవేంద్రుడు విస్మయము పొందెను. మిక్కిలి ప్రీతి కలవాడై రాజా! ఆతని ఆవాక్యమును ఎంతగానో ప్రశంసించెను. 

			స తదాఽ భ్యర్చ్య దైత్యేన్ద్రం త్రైలోక్యపతి రీశ్వరః, 

			అసురేన్ద్ర ముపామన్త్య్ర జగామ స్వం నివేశనమ్. 	37 

			ఇతి శ్రీమహాభారతే శాన్తిపర్వణి మోక్షధర్మపర్వణి 
శక్రప్రహ్లాద సంవాదో నామ ద్వావింశత్యధిక ద్విశతతమోఽ ధ్యాయః 

			అప్పుడు మూడులోకముల అధిపతి, ఈశ్వరుడు నగు దేవేంద్రుడు ఆరాక్షసరాజును పూజించి, సెలవు గైకొని తన స్థానమున కరిగెను. 

			ఇది మహాభారతము శాంతిపర్వమున మోక్షధర్మపర్వమున శక్రప్రహ్లాద 
సంవాదము గల రెండువందల యిరువది రెండవ అధ్యాయము. 

			యుధిష్ఠిర ఉవాచ - యుధిష్ఠిరు డిట్లనెను. 

			యయా బుద్ధ్యా మహీపాలో భ్రష్టశ్రీ ర్విచరే న్మహీమ్,

			కాలదణ్డ వినిష్పిష్ట స్తన్మే బ్రూహి పితామహ. 	1 

			సంపద కోల్పోయిన రాజు, కాలదండము నుగ్గు నుగ్గుగా చేయగా ఏ బుద్ధి నాశ్రయించి భూమియందు తిరుగవలయునో తాతా! దానిని నా కుపదేశింపుము. 

			భీష్మ ఉవాచ - భీష్ముడిట్లు పలికెను. 

			అత్రా ప్యుదాహరన్తీమ మితిహాసం పురాతనమ్, 

			వాసవస్య చ సంవాదం బలే ర్వైరోచనస్య చ. 	2 

			ఇందును ప్రాతకాలపు ఈ ఇతిహాసమును చెప్పుచుందురు. ఇది యింద్రునకును, విరోచనుని కుమారుడగు బలికిని నయిన సంవాదము. 

			పితామహ ముపాగమ్య ప్రణిపత్య కృతాఞ్జలిః, 

			సర్వా నేవాసురాన్ జిత్వా బలిం పప్రచ్ఛ వాసవః. 	3 

			రాక్షసుల నందరిని గెలిచి బ్రహ్మదేవుని కడకరిగి ప్రణమిల్లి చేతులు మోడ్చి దేవేంద్రుడు బలిని గూర్చి యిట్లు ప్రశ్నించెను. 

			యస్యస్మ దదతో విత్తం న కదాచన హీయతే, 

			తం బలిం నాధిగచ్ఛామి బ్రహ్మ న్నాచక్ష్వ మే బలిమ్. 	4 

			ఎందరి కెంత ధనమిచ్చినను తరుగువోని ధనము గల ఆ బలిని గూర్చి తెలియరాదు. తాతా! బలిని గూర్చి నాకు చెప్పుము. 

			స వాయు ర్వరుణ శ్చైవ స రవిః స చ చన్ద్రమాః, 

			సోఽ గ్ని స్తపతి భూతాని జలం చ స భవత్యుత. 	5 

			అతడే వాయువు, అతడే వరుణుడు. అతడే రవి. అతడే చంద్రుడు. అతడే అగ్నియై భూతములను కాల్చుచుండును. అతడే జలమును అగును. 

			తం బలిం నాధిగచ్ఛామి బ్రహ్మ న్నాచక్ష్య మే బలిమ్, 

			స ఏవ హ్యస్తమయతే స స్మ విద్యోతతే దిశః. 	6 

			ఆ బలిని కనుగొనకున్నాను. ఓ బ్రహ్మా! ఆ బలిని గూర్చి నాకు చెప్పుము. అతడే అస్తమించునట. అతడే దిక్కులను వెలుగొందజేయునట. 

			స వర్షతి స్మ వర్షాణి యథాకాల మతన్ద్రితః, 

			తం బలిం నాధిగచ్చామి బ్రహ్మ న్నాచక్ష్య మే బలిమ్. 	7 

			అతడే కాలమున కనుగుణముగా ఏ నిద్దురమత్తుతనము లేనివాడై వర్షములు కురియునట. ఓ బ్రహ్మదేవా! ఆ బలి తెలియరాకున్నాడు. అతనిని గూర్చి నాకు తెలియజెప్పుము. 

			బ్రహ్మోవాచ - బ్రహ్మ యిట్లు పలికెను. 

			నైత త్తే సాధు మఘవన్ యదేన మనుపృచ్ఛసి, 

			పృష్టస్తు నానృతం బ్రూయా త్తస్మా ద్వక్ష్యామి తే బలిమ్. 	8 

			ఇంద్రా! నీవు అడుగుచున్నది సరియగు విషయము కాదు. అయినను అడిగినపుడు అబద్ధము చెప్పరాదు. అందువలన నీకు బలిని గూర్చి చెప్పెదను. 

			ఉష్ట్రేషు యది వా గోషు ఖరే ష్వశ్వేషు వా పునః, 

			వరిష్ఠో భవితా జన్తుః శూన్యాగారే శచీపతే. 	9 

			శచీపతీ! ఒంటెలయందో, ఎద్దులయందో, గాడిదలయందో, గుఱ్ఱములయందో, ఎవ్వరులేని పాడు కొంపలో మేలైన జంతువుగా ఆ బలి పుట్టియుండును. 

			శక్ర ఉవాచ - శక్రు డిట్లనెను 

			యది స్మ బలినా బ్రహ్మన్ శూన్యాగారే సమేయివాన్, 

			హన్యా మేనం న వా హన్యాం తద్ర్బహ్మ న్ననుశాధి మామ్. 	10 

			బ్రహ్మదేవా! ఎవ్వరులేని స్థానమున ఆ బలితో నేను పోరుదునేని అతనిని చంపుదునా? వలదా? నన్ను ఆదేశింపుము. 

			బ్రహ్మో వాచ - బ్రహ్మ యిట్లు పలికెను. 

			మా స్మ శక్ర బలిం హింసే ర్న బలి ర్వధ మర్హతి, 

			న్యాయస్తు శక్ర ప్రష్టవ్య స్త్వయా వాసవ కామ్యయా. 	11 

			ఇంద్రా! నీవు బలిని హింసింపరాదు. బలి వధింపరానివాడు. నీవు ఇచ్చవడి అతనిని న్యాయమును గూర్చి అడుగవలయును. 

			భీష్మ ఉవాచ - భీష్ముడిట్లు పలికెను. 

			ఏవ ముక్తో భగవతా మహేన్ద్రః పృథివీం తదా, 

			చచా రైరావతస్కన్ధ మధిరుహ్య శ్రియా వృతః. 	12 

			బ్రహ్మ యిట్లు పలుకగా మహేంద్రుడు ఐరావతము మూపు నెక్కి సంపద వెల్లివిరియుచుండగా భూమిపై తిరుగాడ జొచ్చెను. 

			తతో దదర్శ స బలిం ఖరవేషేణ సంవృతమ్, 

			యథాఽఽ ఖ్యాతం భగవతా శూన్యాగారకృతాలయమ్. 	13 

			అంత గాడిద వేషముతో గుట్టుగా నున్నవాడును, బ్రహ్మచెప్పిన విధముగా పాడుబడ్డ కొంపను నివాసముగా చేసికొన్నవాడును నగు బలిని గాంచెను. 

			శక్ర ఉవాచ - ఇంద్రు డిట్లు పలికెను. 

			ఖరయోని మనుప్రాప్త స్తుషభక్షోఽ సి దానవ, 

			ఇయం తే యోని రధమా శోచస్యాహో న శోచసి. 	14 

			దానవా! గాడిద కడుపున పుట్టి ఊకను తినువాడవైతివి. ఈ నీపుట్టినతావు అధమమైనది. దీనికై ఏడ్తువా? ఏడువవా? 

			అదృష్టం బత పశ్యామి ద్విషతాం వశ మాగతమ్, 

			శ్రియావిహీనం మిత్రైశ్చ భ్రష్టవీర్య పరాక్రమమ్. 	15  

			ఆహా! అదృష్టము! శత్రువులచేతికి చిక్కినవానిని, సంపదలు పోయినవానిని, మిత్రములను కోల్పోయినవానిని సత్తువ, పరాక్రమము జారీపోయినవానిని నిన్ను చూచుచున్నాను. 

			యత్తద్యాన సహస్రై స్త్వంజ్ఞాతిభిః పరివారితః, 

			లోకాన్ ప్రతాపయన్ సర్వాన్ యాస్యస్మానవితర్కయన్. 	16 

			వేలకొలది వాహనములతో చుట్టపక్కములతో కూడినవాడవై, లోకములన్నింటికి ఉడుకు పుట్టించుచు, మమ్ములను పట్టించుకొనక తిరిగెడువాడవు. 

			త్వన్ముఖా శ్చైవ దైతేయా వ్యతిష్ఠం స్తవ శాసనే, 

			అకృష్టపచ్యా చ మహీ తవైశ్వర్యే బభూవ హ. 	17 

			దైతేయులకు నీవే మొనగాడవు. వారందరు నీ ఆజ్ఞలో నిలబడియుందురు. ప్రభుత్వమున భూమి దున్నకయే పండునదిగా నుండెడిది. 

			ఇదం చ తేఽ ద్య వ్యసనం శోచస్యాహో న శోచసి, 

			యదాఽఽ తిష్ఠః సముద్రస్య పూర్వకూలే విలేలిహన్ 

			జ్ఞాతీన్ విభజతో విత్తం తదాసీ త్తే మనః కథమ్. 	18 

			ఇప్పుడిదిగో నీకు కష్టము వచ్చిపడినది. దుఃఖింతువా? దుఃఖింపవా? మునుపు సముద్రపు తూర్పుగట్టున నీజ్ఞాతులకు ధనము పంచియిచ్చునపుడు నీమనస్సెట్టు లుండెడిది? 

			యత్తే సహస్రసమితా ననృతు ర్దేవయోషితః, 

			బహూని వర్షపూగాని విహారే దీప్యతః శ్రియా. 	19 

			సర్వాః పుష్కరమాలిన్యః సర్వాః కాఞ్చనసప్రభాః, 

			కథ మద్య తదా చైవ మనస్తే దానవేశ్వర. 	20 

			నీవు సంపదతో వెలిగిపోవుచు పెక్కేండ్లు విహరించునపుడు వేలకొలది దేవకాంతలు పద్మమాలలు తాల్చి బంగారువన్నెతో వెలిగిపోవుచు నీకడ నాట్యములు చేయుచుండెడివారు. ఇప్పుడు, అప్పుడు నీమన సెట్లుండును? 

			ఛత్రం తవాసీ త్సుమహ త్సౌవర్ణం రత్నభూషితమ్, 

			ననృతు స్తత్ర గన్ధర్వాః షట్ సహస్రాణి సప్తధా. 	21 

			నీ గొడుగు చాల పెద్దది. సువర్ణముతో చేసినట్టిది. రత్నములు పొదిగినట్టిది. అందారువేలమంది గంధర్వులు ఏడు విధములుగా నృత్యమొనర్చెడివారు. 

			యూప స్తవాసీ త్సుమహాన్ యజతః సర్వకాఞ్చనః, 

			యత్రాదదః సహస్రాణి అయుతానాం గవాం దశ. 	22 

			అనన్తరం సహస్రేణ తదాఽఽ సీ ద్దైత్య కా మతిః 	23 

			నీవు యజ్ఞములు చేయుచుండగా నీకు చాల పెద్దది యగు యూపముండెడిది. అది నిలువెల్ల బంగారమే అయినట్టిది. అచట నీవు పదిలక్షల గోవులను దాన మిచ్చితివి. తరువాత మరియు వేయి గోవుల నిచ్చితివి. అప్పటి నీబుద్ధి ఎట్లుండెడిది? 

			యదా చ పృథివీం సర్వాం యజమానోఽ ను పర్యగాః 

			శమ్యాక్షేపేణ విధినా తదాసీత్కిం ను తే హృది. 	24 

			యజ్ఞములు చేయుచు నీవు భూమి నంతటిని శమ్యాక్షేపమనేడు విధితో పరిహరించి తిరిగితివి. అప్పుడు నీహృదయమున ఏభావము ఉండెడిది? 

			న తే పశ్యామి భృంగారం నచ్ఛత్రం వ్యజనే న చ, 

			బ్రహ్మదత్తాం చ తే మాలాం న పశ్యా మ్యసురాధిప! 	25 

			ఓయి రాక్షసరాజా! ఆ బంగారు పాత్రయు, ఆ ఛత్రము, ఆ వింజామరలు, బ్రహ్మప్రసాదించిన మాలయు నాకిపుడు కానరాకున్నవి. 

			బలి రువాచ - బలి యిట్లనెను. 

			న త్వం పశ్యసి భృంగారం న చ్ఛత్రం వ్యజనే న చ, 

			బ్రహ్మదత్తాం చ మే మాలాం న త్వం ద్రక్ష్యసి వాసవ. 	26 

			ఓయి వాసవా! నా భృంగారమును, ఛత్రమును, చామరములను బ్రహ్మ యొసగిన మాలను నీవిపుడు చూడకున్నావు. 

			గుహాయాం నిహితాని త్వం మమ రత్నాని పృచ్ఛసి, 

			యదా మే భవితా కాల స్తదా త్వం తాని ద్రక్ష్యసి. 	27 

			గుహయందు దాచియుంచిన నారత్నములను గూర్చి నీవు అడుగుచున్నావు. నాకు కాలము కలిసివచ్చినపుడు వానిని నీవు కనుగొందువు. 

			నత్వేదనురూపం తే యశసో వా కులస్య చ, 

			సమృద్ధార్థోఽ సమృద్ధార్థం యన్మాం కత్థితు మిచ్చసి. 	28 

			ఇది నీకు, నీ కీర్తికి, నీకులమునకు తగినది కాదు. లప్పలుగా సంపదలుగల నీవు అవి లేని నన్ను దెప్పగోరుచున్నావు. 

			న హి దుఃఖేషు శోచన్తే న ప్రహృష్యన్తి చర్థిషు, 

			కృతప్రజ్ఞా జ్ఞానతృప్తాః క్షాన్తాః సన్తో మనీషిణః. 	29 

			ప్రజ్ఞ పాకమునకు వచ్చిన వారు, జ్ఞానముచేత తృప్తినందువారు, సహనము గలవారు నగు బుద్ధిమంతులు దుఃఖసందర్భములలో ఏడువరు. సంపదలున్నపుడు పొంగిపోరు. 

			త్వం తు ప్రాకృతయా బుద్ధ్యా పురందర వికత్థసే, 

			యదాఽ హ మివ భావీ స్యా స్తదా నైవం వధిష్యసి. 	30

			ఇతి శ్రీమహాభారతే శాన్తిపర్వణి మోక్షధర్మ పర్వణి 
బలివానవసంవాదో నామ త్రయోవింశత్యధిక ద్విశతతమోఽ ధ్యాయః

			నీవు వివేకము లేని బుద్ధితో ఓయి పురందరా! గొప్పలు చెప్పుకొనుచున్నావు. ఇప్పుడు నేనెట్లున్నానో అట్లయినపుడు ఇట్లు వాగవు. 

			ఇది శ్రీమహాభారతము శాంతిపర్వమున మోక్షధర్మపర్వమున 
బలివాసవ సంవాదమను రెండువందల యిరువది మూడవ అధ్యాయము. 

			 

			భీష్మ ఉవాచ - భీష్ము డిట్లు చెప్పెను. 

			పున రేవ తు తం శక్రః ప్రహస న్నిద మబ్రవీత్, 

			నిఃశ్వసస్తం యథా నాగం ప్రవ్యాహారాయ భారత. 	1 

			ఆ యింద్రుడు వెక్కిరింపు నవ్వు నవ్వుచు పామువలె బుస కొట్టుచున్న ఆ బలిని దెప్పి పొడుచుటకై మరల నిట్లనెను. 

			శక్ర ఉవాచ - శక్రు డిట్లనెను 

			యత్తద్యానసహస్రేణ జ్ఞాతిభిః పరివారితః, 

			లోకాన్ ప్రతాపయన్ సర్వాన్ యాస్యస్మా నవితర్కయన్. 	2 

			వేయి వాహనములు, చుట్టపక్కములు చుట్టుకొని రాగా లోకముల నన్నింటిని మండించుచు మమ్ము లెక్కగొనక తిరిగెడి వాడవు. 

			దృష్ట్వా సుకృపణాం చేమా మవస్థా మాత్మనో బలే, 

			జ్ఞాతి మిత్ర పరిత్యక్తః శోచస్యాహో న శోచసి? 	3 

			మిక్కిలి జాలిగొలిపెడు నీ యీ అవస్థను కనుగొని బలీ, బంధు మిత్రులు వదలిపోగా నీవు దుఃఖింతువా? దుఃఖింపవా? 

			ప్రీతిం ప్రాప్యాతులాం పూర్వం లోకాం శ్చాత్మవశే స్థితాన్, 

			వినిపాత మిమం బాహ్యం శోచస్యాహో న శోచసి? 	4 

			వెనుక నీకు వశమై యున్న లోకముల నన్నింటిని చూచి సాటిలేని ప్రీతిని పొంది యిప్పటి యీ వెలుపలిదైన వినాశనమును గాంచి శోకింతువా? శోకింపవా? 

			బలి రువాచ - బలి యిట్లనెను. 

			అనిత్య ముపలక్ష్యేహ కాల పర్యాయ ధర్మతః, 

			తస్మాచ్ఛక్ర న శోచామి సర్వం హ్యే వేద మన్తవత్. 	5 

			శక్రా! కాలము మారుట అను ధర్మము ననుసరించి సర్వమును అనిత్య మైనదిగా పరికించి నేను శోకింపను. ఇది అంతయు అంతము కలిగినదే. 

			అన్తవన్త ఇమే దేహా భూతానాం చ సురాధిప! 

			తేన శక్ర న శోచామి నాపరాధా దిదం మమ. 	6 

			ప్రాణుల యీ దేహము లన్నియు నాశము కలవియే. అందువలన ఓ యింద్రా ! ఇది నా దోషమువలన నైనది కాదు కనుక నేను దుఃఖింపను. 

			జీవితం చ శరీరం చ జాత్యైవ సహ జాయతే, 

			ఉభే సహ వివర్ధతే ఉభే సహ వినశ్యతః 	7 

			జీవితము శరీరము స్వభావముచేత కలిసియే ఏర్పడుచున్నవి. రెండును కలిసియే పెరుగుచున్నవి. రెండును కలిసియే నశించుచున్నవి. 

			నహీదృశ మహంభావ మవశః ప్రాప్య కేవలమ్, 

			యదేవ మభిజానామి కా వ్యథా మే విజానతః.	8 

			నేనిట్టి భావమును కేవలము అవశుడవై పొందినవాడనుకాను. దీనిని చక్కగా తెలిసికొనియున్నాను. ఆట్లు తెలిసిన నాకు వ్యథ యెట్టిది? 

			భూతానాం నిధనం నిష్ఠా స్రోతసా మివ సాగరః, 

			నైతత్సమ్య గ్విజానన్తో నరా ముహ్యన్తి వజ్రధ్రుక్. 	9

			నదులకు సముద్రమువలె ప్రాణులకు మరణము తుదిగతి. ఇది యంతయు చక్కగా నెరుగనినరులు, ఓ వజ్రపాణీ! మోహపడుదురు. 

			యేత్వేవం నాభిజానన్తి రజోమోహ పరాయణాః, 

			తే కృచ్ఛ్రం ప్రాప్య సీదన్తి బుద్ధి ర్యేషాం ప్రణశ్యతి. 	10 

			రజస్సు మోహము అనునవియే తుదిగతిగా గలవారు, దీనిని చక్కగా తెలియజాలనివారై, బుద్ధి నశింపగా పరమ కష్టమును పొంది నశింతురు. 

			బుద్ధిలాభాత్తు పురుషః సర్వం తుదతి కిల్బిషమ్, 

			విపాప్మా లభతే సత్త్వం సత్త్వస్థః సంప్రసీదతి. 	11 

			బుద్ధిలాభమువలన పురుషుడు పాపము నంతటిని పారద్రోలును. పాపము లేనివాడు సత్త్వ గుణమును పొందును. సత్త్వమున నిలుకడ కలవాడు మిక్కిలి ప్రసన్ను డగును. 

			తతస్తు యే నివర్తనే జాయన్తే వా పునః పునః, 

			కృపణాః పరితప్యన్తే తై రర్థై రభిచోదితాః. 	12 

			ఆ సత్త్వమునుండి మరలి పోయెడివారు మరల మరల పుట్టుచుందురు. దీనులై ఆ అర్థములు పురికొల్పుచుండగా కుమిలి పోవుచుందురు. 

			అర్థసిద్ధి మనర్థం చ జీవితం మరణం తథా, 

			సుఖదుఃఖ ఫలే చైవ న ద్వేష్మి న చ కామయే. 	13 

			అర్థసిద్ధిని అనర్థమును, జీవితమును మరణమును, సుఖదుఃఖరూపములైన ఫలములను ద్వేషింపను, కామింపను. 

			హతం హన్తి హతో హ్యేవ యో నరో హన్తి కఞ్చన, 

			ఉభౌ తౌ న విజానీతో యశ్చ హన్తి హతశ్చ యః 	14 

			ఎవ్వడేని నరుడు చంపినచో చచ్చినదానినే చంపును. చంపినవాడును చచ్చినవాడే యగును. ఆ యిద్దరును - చంపినవాడును చచ్చినవాడును - తెలివిమాలినవారే. 

			హత్వా జిత్వా చ మఘవన్ యః కశ్చి త్పురుషాయతే, 

			అకర్తా హ్యేవ భవతి కర్తా హ్యేవ కరోతి తత్. 	15 

			ఇంద్రా! చంపువాడు, గెలుచువాడునై ఎవ్వడు గాని పురుషుని వలె నగువాడు అకర్తయే యగును. కర్తయే దానిని చేయును. 

			కో లోకస్య కురుతే వినాశ ప్రభవా వుభౌ, 

			కృతం హి తత్కృతే నైవ కర్తా తస్యాపి చాపరః. 	16 

			లోకమునకు సృష్టివినాశములను ఎవ్వడు చేయుచున్నాడు? మనస్సే దానిని చేసినది. దానికిని కర్త మరియొకడు. 

			పృథివీ జ్యోతిరాకాశ మాపో వాయుశ్చ పశ్చిమః. 

			ఏతద్యోనీని భూతాని తత్ర కా పరిదేవనా. 	17 

			భూమి, అగ్ని, ఆకాశము, నీరు, గాలి ఇవి పుట్టుక స్థానములైనవి భూతములు. అందు దుఃఖ మన నెట్టిది? 

			మహావిద్యోఽ ల్పవిద్యశ్చ బలవాన్ దుర్బలశ్చ యః 

			దర్శనీయో విరూపశ్చ సుభగో దుర్భగశ్చ యః 	18 

			సర్వకాలః సమాదత్తే గంభీర: స్వేన తేజసా, 

			తస్మిన్ కాలవశం ప్రాప్తే కా వ్యథా మే విజానతః. 	19 

			గొప్ప విద్యకలవాడు, కొంచెముపాటి విద్యకలవాడు, బలవంతుడు దుర్బలుడు, రూపవంతుడు విరూపుడు, సంపన్నుడు దరిద్రుడు ఇది యంతయు గంభీరమైన కాలము తన తేజస్సుతో ఏర్పరచుచున్నది. అట్లాది యంతయు కాలమునకు వశముకాగా అది తెలిసికొన్న నాకు వ్యథ ఎక్కడిది? 

			దగ్ధమే వాను దహతి హత మేవానుహన్యతే, 

			నశ్యతే నష్ట మేవాగ్రే లబ్ధవ్యం లభతే నరః. 	20 

			మున్నే కాలిపోయిన దానిని కాల్చును. చచ్చిన వానినే చంపును. మున్ను నశించినదే నశించును. తాను పొందవలసినదానినే మానవుడు పొందును. 

			నాస్తి ద్వీపః కుతః పారో నావారః సంప్రదృశ్యతే, 

			నాన్తమస్య ప్రపశ్యామి విధే ర్దివ్యస్య చిన్తయన్. 	21 

			ఈ కాలము మహాసముద్రము. ఇందు ద్వీపము లేదు. ఇంక ఒడ్డెక్కడ? ఆవలి ఒడ్డు కనుచూపు మేరలో లేదు. దీనికి అంతము ఎంత చింతించినను కనబడదు. ఇది దివ్యమైన విధాత స్వరూపము. 

			యది మే పశ్యతః కాలో భూతాని న వినాశయేత్, 

			స్యాన్మే హర్షశ్చ దర్పశ్చ క్రోధ శ్చైవ శచీపతే. 	22 

			నేను చూచుచుండగా కాలము భూతములను నశింపజేయకుండునేని నాకు అప్పుడు హర్షము, దర్పము, క్రోధము మొదలగునవి కలుగవలయును. 

			తుషభక్షం తు మాం జ్ఞాత్వా ప్రవివిక్తజనే గృహే, 

			బిభ్రతం గార్దభం రూప మాగత్య పరిగర్హసే. 	23 

			ఏ ఒక్క మానవుడును తిరుగాడని కొంపలో గాడిదరూపమును తాల్చి ఊకదినుచున్న నన్నెరిగి వచ్చి వెక్కిరించుచున్నావు (నిందించుచున్నావు). 

			ఇచ్ఛన్నహం వికుర్యాం హి రూపాణి బహుధాఽఽ త్మనః, 

			విభీషణాని యానీక్ష్య పలాయేథా స్త్వమేవ మే. 	24 

			నేను కోరికోరి పెక్కువిధములగు భయము గొల్పురూపములను పెద్దగా చేసితినేని నీవు నానుండి తోకముడిచి యుండెడివాడవు. 

			కాలః సర్వం సమాదత్తే కాలః సర్వం ప్రయచ్ఛతి, 

			కాలేన విహితం సర్వం మాకృథాః శక్ర పౌరుషమ్. 	25 

			కాలమే సర్వమును పట్టుకొనును. కాలమే సర్వమును ఒసగును. అంతయు కాలము చేసినదే. ఇంద్రా! పౌరుషము చూపకుము. 

			పురా సర్వం ప్రవ్యథితం మయి క్రుద్ధే పురందర, 

			అవైమి త్వస్య లోకస్య ధర్మం శక్ర సనాతనమ్. 	26 

			త్వమప్యేవ మవేక్షస్వ మాఽఽ త్మనా విస్మయం గమః, 

			ప్రభవశ్చ ప్రభావశ్చ నాత్మసంస్థః కదాచన. 	27 

			వెనుక నేను క్రోధము తాల్పగా లోకమంతయు కుమిలిపోయినది. ఇంద్రా! సనాతనమై ఈ లోకపు ధర్మమును నేనెరుగుదును. నీవును దీనిని మెలకువతో పరికింపుము. నీ యిప్పటి స్థితిని చూచి ఆశ్చర్యపడకుము. ప్రభవము, ప్రభావము అనునవి ఎన్నడును తన అధీనములోనివి కావు. 

			కౌమారమేవ తే చిత్తం తథై వాద్య యథాపురా, 

			సమవేక్షస్య మఘవన్ బుద్ధిం విన్దస్వ నైష్ఠికీమ్. 	28 

			నీ చిత్తము మును పెట్లో ఇప్పుడును అట్లే పిల్లతనపు తీరులో నున్నది. గొప్ప యజ్ఞములు చేసినవాడవు, నిష్ఠతో నిండిన బుద్ధిని, చక్కగా పరికించి, పొందుము. 

			దేవా మనుష్యాః పితరో గన్ధర్వోరగరాక్షసాః, 

			ఆసన్ సర్వే మమ వశే తత్సర్వం వేత్థ వాసవ. 	29 

			దేవతలు, మనుష్యులు, పితృదేవతలు, గంధర్వులు, నాగులు, రాక్షసులు. ఈ అందరు మునుపు నా చెప్పు చేతలలో నుండిరి. వాసవా! ఇది యంతయు నీ వెరుగుదువు. 

			నమస్తస్యై దిశేఽ ప్యస్తు యస్యాం వైరోచనో బలిః, 

			ఇతి మామభ్యపద్యన్త బుద్ధిమాత్సర్య మోహితాః. 	30 

			విరోచనుని కుమారుడు ఉన్న ఆ దిక్కునకు కూడ నమస్కారము - అని బుద్ధిమాత్సర్య మోహితులై జనులు నన్ను పూజించెడివారు. 

			నాహం తదనుశోచామి నాత్మభ్రంశం శచీపతే, 

			ఏవం మే నిశ్చితా బుద్ధిః శాస్తు స్తిష్ఠా మ్యహం వశే. 	31 

			నేను దానిని గూర్చి బాధపడను. నేనా భ్రష్టతను గూర్చి విచారింపను. ఇది నా నిశ్చితమగు బుద్ధి. ఈశ్వరుని వశమున నేను స్థిరముగా నుందును. 

			దృశ్యతే హి కులే జాతో దర్శనీయః ప్రతాపవాన్, 

			దుఖం జీవన్ సహామాత్యో భవితవ్యం హి తత్తథా. 	32 

			మంచి కులమున పుట్టి అందచందములు ప్రతాపము కలవాడై, గొప్ప మంత్రులు కలవాడును, దుఃఖముతో బ్రదుకు వెళ్లబుచ్చుచు కన్పట్టుచున్నాడు. అట్లు జరుగవలసి యున్నది.  

			దౌష్కులేయ స్తథా మూఢో దుర్జనః శక్ర దృశ్యతే, 

			సుఖం జీవన్ సహామాత్యో భవితవ్యం హి తత్తథా. 	33 

			పాడుకులమున పుట్టి మూఢుడు, దుర్జనుడు నైనవాడు తన వారందరితోపాటు సుఖముగా బ్రదుకుచు కానవచ్చుచున్నాడు. భవితవ్యము అటువంటిది. 

			కల్యాణీ రూప సంపన్నా దుర్భగా శక్ర దృశ్యతే, 

			అలక్షణా విరూపా చ సుభగా దృశ్యతే పరా. 	34 

			శుభలక్షణములు రూపసంపద గల ఒక యువతి దౌర్భాగ్యముతో కానవచ్చుచున్నది. ఏ లక్షణములు లేనిదియు వికారరూపము గలదియు నగు మరియొకతె సౌభాగ్యముతో అలరారుచు కన్పట్టుచున్నది. 

			నైత దస్మత్కృతం శక్ర నైతచ్ఛక్ర త్వయా కృతమ్,

			యత్త్వ మేవం గతో వజ్రిన్ యచ్చాప్యేవం గతా వయమ్. 	35 

			ఓయి వజ్రీ! నీవిట్లుగానుండుటకును, మేమిట్లగుటకును, అది నీవు చేసినదికాదు. ఇది నేను చేసినది కాదు. 

			న కర్మ భవితాప్యేతత్ కృతం మమ శతక్రతో, 

			ఋద్ధి ర్వాఽ ప్యథవా నర్ధిః పర్యాయకృత మేవ తత్. 	36 

			ఓయి శతక్రతూ! ఇది నేను చేసిన కర్మము కాదు. సంపదయో అది లేకుండుటయో కాలక్రమమున జరుగునదియే. 

			పశ్యామి త్వాం విరాజన్తం దేవరాజ మవస్థితమ్, 

			శ్రీమన్తం ద్యుతిమన్తం చ గర్జమానం మమోపరి. 	37 

			గొప్పగా విరాజిల్లుచున్నావు. దేవరాజవై నిలువ ద్రొక్కుకొనియున్నావు. సంపదతో, తేజస్సుతో వెలిగిపోవుచున్నావు. నాపై గర్జించుచున్నావు. అట్టి నిన్ను చూచుచున్నాను. 

			ఏవం నైవ న చేత్కాలో మా మాక్రమ్య స్థితోభవేత్, 

			పాతయేయ మహం త్యాద్య స వజ్రమపి ముష్టినా. 	38 

			ఈ విధముగా కాలము నన్ను లోగొని యుండక పోయినచో ఈ నాడు వజ్రహస్తుడవై యున్నవాడవైనను నిన్ను పిడికిలితో కూల్చి యుండెడి వాడను. 

			న తు విక్రమకాలోఽయం శాన్తికాలోఽయ మాగతః, 

			కాలః స్థాపయతే సర్వం కాలః పచతి వై తథా. 	39 

			ఇది నేను విక్రమించు కాలము కాదు. శాంతికాలము వచ్చినది. సర్వమును కాలమే నిలువరించును. అట్లే కాలమే పంటకు తెచ్చును. 

			మాం చే దభ్యాగతః కాలో దానవేశ్వర పూజితమ్, 

			గర్జన్తం ప్రతపన్తం చ క మన్యం నాగమిష్యతి. 	40 

			దానవేశ్వరుల పూజలందుకొన్నవాడను, గర్జించుచు, అందరిని కాల్చివేయువాడను నగు నన్నే కాలము ఆక్రమించిన దన్నచో ఇంక ఎవనిని లోగొనదు? 

			ద్వాదశానాం తు భవతా మాదిత్యానాం మహాత్మనామ్, 

			తేజాం స్యేకేన సర్వేషాం దేవరాజ ధృతాని మే. 	41 

			మహాత్ములు పన్నిద్దరునైన మీ ఆదిత్యులందరి తేజస్సులను నేనొక్కడను తాల్చితిని. 

			అహ మేవోద్వహామ్యాపో విసృజామి చ వాసవ, 

			తపామి చైవ త్రైలోక్యం విద్యోతామ్యహ మేవ చ. 	42 

			నేనే జలములను తాల్చెదను. వదలెదను. మూడు లోకములను ఉడికింతును. నేనే గొప్ప తేజస్సుతో వెలిగిపోయెదను. 

			సంరక్షామి విలుంపామి దదామ్యహ మథాదదే, 

			సంయచ్ఛామి నియచ్ఛామి లోకేషు ప్రభు రీశ్వరః	43 

			లోకములన్నిటియందు ప్రభువనై ఈశ్వరుడనై కాపాడుదును. రూపుమాపుదును. ఇత్తును పుచ్చుకొందును. వదలుదును. పట్టుకొందును. 

			తదద్య వినివృత్తం మే ప్రభుత్వ మమరాధిప, 

			కాలసైన్యావగాఢస్య సర్వం న ప్రతిభాతి మే. 	44 

			అమరాధిపతీ! ఆ నా ప్రభుత్వ మిప్పుడు తిరుగబడి కాలసైన్యము గట్టిగా పీడించెడు నాకిప్పు డేమియు భాసింపకున్నది. 

			నాహం కర్తా న చైవ త్వం నాన్యః కర్తా శచీపతే, 

			పర్యాయేణ హి భుజ్యన్తే లోకాః శక్ర యదృచ్ఛయా. 	45 

			ఓయీ! శచీపతీ! శక్రా! నేనుగాని నీవుగాని మఱియొకడుగాని కర్తలము గాము. కాలముచేత ఎవని ప్రయత్నము లేక లోకములు అనుభవింప బడుచున్నవి. 

			మాస మాసార్ధవేశ్మాన మహోరాత్రాభిసంవృతమ్, 

			ఋతుద్వారం వాయుముఖ మాయుర్వేదవిదో జనాః. 	46 

			నెలలు పక్షములు, అనునవి అధిష్ఠానముగా గలది, పగళ్లు రాత్రులు అనువానితో కప్పబడినది. ఋతువులే ద్వారములుగాగలది, వాయువు ముఖముగాగలది యగుదానిని కాలముగా ఆయుర్వేదము నెరిగిన జనులు తెలిసికొందురు. 

			అహుః సర్వ మిదం చిన్త్యం జనాః కేచిన్మనీషయా, 

			అస్యాః పఞ్చైవ చిన్తాయాః పర్యేష్యామి చ పఞ్చధా. 	47 

			ఇది యంతయు కాలమను పేరుగల బ్రహ్మమనియు దీనినే ధ్యానింప వలయుననియు కొందరు జనులు బుద్ధివిశేషముతో చెప్పుదురు. ఈ చింతనకు అయిదే విషయములనియు, అయిదు విధములని నేను చక్కగా తెలిసికొను చున్నాను. 

			గంభీరం గహనం బ్రహ్మ మహత్తోయార్ణవం యథా, 

			అనాదినిధనం చాహు రక్షరం క్షర మేవ చ. 	48 

			బ్రహ్మము గంభీరము, చొరరానిది, గొప్ప నీటి సముదాయ రూపమైన సముద్రము వంటిది. ఆదియు అంతము లేనిది, అక్షరము, క్షరము అయినదని చెప్పుదురు. 

			సత్త్యేషు లింగ మావిశ్య నిర్లిఙ్గ మపి తత్స్వయమ్, 

			మన్యన్తే ధ్రువ మేవైనం యే జనా స్తత్త్వదర్శినః 	49 

			అది స్వయముగా లింగములు లేని దైనను సత్త్వములయందు చొచ్చుకొనిపోయి లింగమై కన్పట్టును. తత్త్వమును దర్శించినవారు దానిని ధ్రువమైనదనియే తలతురు. 

			భూతానాం తు విపర్యాసం కురుతే భగవా నితి, 

			న హ్యేతావ ద్భవే ద్గమ్యం న యస్మా త్ప్రభవే త్పునః. 	50 

			భగవంతుడు భూతములకు సంబంధించిన విపర్యాసమును చేయు నన్నంత మాత్రమున అదియే గమ్యము కాదు. దీనివలన మరల ఏదియు నేర్పడదో అది ఆత్మ స్వరూపము. 

			గతిం హి సర్వభూతానా మగత్వా క్వ గమిష్యతి, 

			యో ధావతా న హాతవ్య స్తిష్ఠ న్నపి న హీయతే. 	51 

			సర్వ భూతములకు గతియైన దానిని పొందక నరుడెక్కడి కరుగును? అది పరువెత్తువానికి వదలదగినది కాదు. నిలిచియుండియు విడువబడదు. 

			తమిన్ద్రియాణి సర్వాణి నానుపశ్యన్తి పఞ్చధా, 

			ఆహు శ్చైనం కేచి దగ్నిం కేచి దాహుః ప్రజాపతిమ్. 	52 

			ఆ ఆత్మను ఇంద్రియములన్నియు నైదు ప్రకారములతోడను చూడజాలవు. దానిని కొందరు అగ్ని అందురు. మరికొందరు ప్రజాపతి యందురు. 

			ఋతూన్ మాసార్ధమాసాంశ్చ దివసాంశ్చ క్షణాం స్తథా, 

			పూర్వాహ్ణ మపరాహ్ణం చ మధ్యాహ్న మపి చాపరే. 	53

			ముహూర్త మపి చైవాహు రేకం సన్త మనేకధా, 

			తం కాల మితి జానీహి యస్య సర్వ మిదం వశే. 	54 

			ఋతువులు, నెలలు, పక్షములు, దినములు, పూర్వాహ్ణము, అపరాహ్ణము, మధ్యాహ్నము, ముహూర్తము అని ఒక్కటిగా నున్న దానిని పెక్కు విధములుగా దానిని చెప్పుదురు. దానిని కాలమని ఎరుగుము. అంతయు దానికి వశమే అయి ఉన్నది. 

			బహూ నీన్ద్ర సహస్రాణి సమతీతాని వాస వ, 

			బల వీర్యోపపన్నాని యథైవ త్వం శచీపతే. 	55 

			ఓ శచీపతీ! ఇప్పుడు నీవెట్లో అట్లే బలము, వీర్యము కలిగిన వేలకొలది యింద్రులు మున్నును కడచిపోయిరి. 

			త్వా మప్యతిబలం శక్ర దేవరాజం బలోత్కటమ్, 

			ప్రాప్తే కాలే మహావీర్యః కాలః సంశమయిష్యతి. 	56 

			అతిబలుడవు, దేవరాజవు, పిక్కటిల్లిన బలము కలవాడవు నగు నిన్ను కూడ కాలము దాపురించినపుడు మహాశక్తి సంపన్నుడగు కాలుడు ఆణచివేయును. 

			య ఇదం సర్వ మాదత్తే తస్మా చ్ఛక్ర స్థిరో భవ 

			మయా త్వయా చ పూర్వైశ్చ నచ శక్యోఽతి వర్తితుమ్. 	57 

			ఆ కాలుడు సర్వమును మ్రింగి వేయును. అందువలన శక్రా! నిలుకడ పొందుము. నేను, నీవు, మన పూర్వులును ఎవ్వరును దానిని మించిపోయిన వారు లేరు. 

			యా మేతాం ప్రాప్య జానీషే రాజ్యశ్రియ మనుత్తమామ్, 

			స్థితా మయీతి తన్మిథ్యా నైషా హ్యేకత్ర తిష్ఠతి. 	58 

			చాలా గొప్పదియగు ఈ రాజ్యసంపదను పొంది ఈమె నాయందు నిలిచియున్నది అని నీవు భావించుచున్నావు. అది దబ్బర. ఈమె ఒక్కచోట నిలిచి యుండునది కాదు. 

			స్థితా హీన్ద్ర సహస్రేషు త్వద్విశిష్టతమే ష్వియమ్, 

			మాం చ లోలా పరిత్యజ్య త్వామగా ద్విబుధాధిప. 	59 

			ఈమె మునుపు నీతలదన్నిన వేలకొలది యింద్రులకడ నుండినది. చంచలయై నన్ను వదలి వైచి ఇప్పుడు నిన్ను చేరుకొనెను. 

			మై వం శక్ర పునః కార్షీః శాన్తో భవితు మర్హతి, 

			త్వా మప్యేవం విధం జ్ఞాత్వా క్షిప్ర మన్యం గమిష్యతి. 	60 

			ఇతి శ్రీ మహాభారతే శాన్తిపర్వణి మోక్షధర్మ పర్వణి బలివావనసంవాదే 
చతుర్వింశత్యధిక ద్విశతతమోఽ ధ్యాయః 

			మరల ఇట్లు చేయకుము. నీవు శాంతుడవు కావలయును. నిన్నును ఇట్టివానినిగనే యెరిగి వడివడిగా మరియొకనికడ కరుగును. 

			ఇది శ్రీ మహాభారతము శాంతిపర్వమున మోక్ష ధర్మపర్వమున బలివాసవ 
సంవాదముగల రెండు వందల యిరువది నాలుగవ అధ్యాయము. 

			భీష్మ ఉవాచ - భీష్ము డిట్లు చెప్పెను. 

			శతక్రతు రథాపశ్య ద్బలే ర్దీప్తాం మహాత్మనః, 

			స్వరూపిణీం శరీరాద్ధి నిష్క్రమన్తీం తదా శ్రియమ్. 	1 

			అంత దేవేంద్రుడు మహాత్ముడగు బలి శరీరమునుండి రూపముకైకొని వెలువడుచున్న లక్ష్మిని దర్శించెను. 

			తాం దృష్ట్వా ప్రభయా దీప్తాం భగవాన్ పాకశాసనః. 

			విస్మయోత్ఫుల్లనయనో బలిం పప్రచ్ఛ వాసవః. 	2 

			కాంతితో వెలిగిపోవుచున్న ఆ లక్ష్మిని చూచి భగవంతుడగు పాకశాసనుడు విస్మయముతో విప్పారిన కనులు కలవాడై బలి నిట్లు ప్రశ్నించెను. 

			శక్ర ఉవాచ - శక్రు డిట్లు పలికెను. 

			బలే కేయ మపక్రాన్తా రోచమానా శిఖణ్డినీ, 

			త్వత్తః స్థితా స కేయూరా దీప్యమానా స్వతేజసా. 	3 

			బలీ! ఇంతవరకు నీలోనుండి కేయూరములతో కూడినది, తన తేజస్సుతో ప్రకాశించుచున్నది, శిరోమణి కలదియై వెలుపలికి వచ్చిన యీమె ఎవరు? 

			బలి రువాచ - బలి యిట్లనెను. 

			న హీమామాసురీం వేద్మి న దైవీం న చ మానుషీమ్, 

			త్వ మేనాం పృచ్ఛ వా మా వా యథేష్టం కురు వాసవ. 	4

			ఓయి వాసవా! ఈమె రాక్షస వనిత కాదు. దేవకాంత కాదు. మనుష్యస్త్రీ కాదు. ఈమె ఎవరో నేనెఱుగను. నీవే ఆమె నడుగు. లేదా మాను. నీ యిష్టము వచ్చినట్లు చేయుము. 

			శక్ర ఉవాచ - ఇంద్రు డిట్లనెను. 

			కా త్వం బలే రపక్రాన్తా రోచమానా శిఖణ్డినీ, 

			అజానతో మమాచక్ష్వ నామధేయం శుచిస్మితే. 	5 

			చక్కని నవ్వు మొగము గల భామా! శిరోభూషణముతో వెలిగిపోవుచు బలినుండి వెలుపలికి వచ్చిన నీవెవరో తెలియనినాకు తెలియజెప్పుము. నీ పేరేమి? 

			కా త్వం తిష్ఠసి మా మేవం దీప్యమానా స్వతేజసా, 

			హిత్వా దైత్యవరం సుభ్రు తన్మమాచక్ష్య పృచ్ఛతః. 	6 

			నీ దగు తేజస్సుతో ప్రకాశించుచు రాక్షసశ్రేష్ఠుని వదలి నా ఎదుట నిలిచితివి. నీ వెవరో అడుగుచున్న నాకు చెప్పుము. 

			శ్రీ రువాచ - శ్రీ యిట్లు పలికెను. 

			న మాం విరోచనో వేద నా యం వైరోచనో బలిః, 

			ఆహు ర్మాం దుఃసహేత్యేవం విధిత్సేతి చ మాం విదుః. 	7 

			నన్ను విరోచను డెరుగడు. విరోచనుని కుమారుడు ఈ బలియు నెఱుగడు. నన్ను దుస్సహ అందురు. విధిత్స అనియు నన్నెరుగుదురు. (విధిత్య – కోరిక) 

			భూతి ర్లక్ష్మీతి మా మహుః శ్రీ రిత్యేవం చ వాసవ, 

			త్వం మాం శక్ర న జానీషే సర్వే దేవా న మాం విదుః. 	8 

			భూతి, లక్ష్మి శ్రీమొదలగు విధముగా నన్ను వ్యవహరింతురు. వాసవా! శక్రా! నీవును నన్నెఱుగవా. దేవతలందరును నన్నెరుగరు. 

			శక్ర ఉవాచ - ఇంద్రు డిట్లనెను. 

			కి మిదం త్వం మమకృతే ఉతాహో బలినః కృతే, 

			దుః సహే విజహాస్యేనం చిరసంవాసినీ సతీ. 	9 

			ఓ దుస్సహా! ఈతనికడ పెద్దకాలమున్నదానవు. నీవు నాకొఱకా లేక బలికొఱకా, ఈతనిని వదలుచున్నావు?  

			శ్రీ రువాచ - శ్రీ యిట్లు పలికెను. 

			నో ధాతా న విధాతా మాం విదధాతి కథఞ్చన, 

			కాలస్తు శక్ర పర్యాగాన్మైనం శక్రావమన్యథాః. 	10 

			ఓయి ఇంద్రా! ధాతగాని విధాతగాని ఎన్నడును నన్ను ఆజ్ఞాపింపరు. కాలమే అన్నింటిని నడపించును. కాలము నవమానింపకుము. 

			శక్ర ఉవాచ - ఇంద్రు డిట్లనెను. 

			కథం త్వయా బలి స్త్యక్తః కిమర్థం వా శిఖణ్డిని, 

			కథం చ మాం నజహ్యాస్త్వం తన్మే బ్రూహి శుచిస్మితే. 	11 

			ఓ శిఖండిని! ఓ శుచిస్మితా! నీవు బలి నేల వదలితివి. నన్నేల వదలకుంటివి. దానిని నాకు తెలియజెప్పుము. 

			శ్రీ రువాచ - శ్రీ యిట్లు పలికెను. 

			సత్యే స్థితాఽస్మి దానే చ వ్రతే తపసి చైవ హి, 

			పరాక్రమే చ ధర్మేచ పరాచీన స్తతో బలిః. 	12 

			నేను సత్యము, దానము, వ్రతము, తపస్సు, పరాక్రమము, ధర్మము అనువానియందు నిలిచియుండుదానను. బలి వీనినుండి పరాఙ్ముఖుడాయెను. 

			బ్రహ్మణ్యోఽ యం పురాభూత్వా సత్యవాదీ జితేన్ద్రియః, 

			అభ్యసూయద్ బ్రాహ్మణానా ముచ్ఛిష్ట శ్చాస్పృశద్ ఘృతమ్. 	13 

			పూర్వమితడు వేదనిష్ఠ కలవాడై సత్యమునే పలుకువాడు జితేంద్రియుడునై యుండెను. పిదప బ్రాహ్మణులయెడ అసూయ వహించెను. వారలు వదలివేయగా నేతిని తాకెను. 

			యజ్ఞశీలః పదా భూత్వా మా మేవ యజతే స్వయమ్, 

			ప్రోవాచ లోకా న్మూఢాత్మా కాలేనోపనిపీడితః 	14

			ఇత డెల్లప్పుడు యజ్ఞశీలుడు నన్నే స్వయముగా పూజించుచుండెడివాడు. కాలము నెత్తినణపగా మూఢాత్ముడై లోకులను తూలనాడ మొదలిడెను. 

			అపాకృతా తతః శక్ర త్వయి వత్స్యామి వాసవ, 

			అప్రమత్తేన ధార్యాస్మి తపసా విక్రమేణ చ. 	15 

			అందువలన, ఇంద్రా! ఈతనినుండి తొలగివచ్చితిని. వాసవా! నీకడనుందును. నన్ను చాల మెలకువతో తపస్సుతో, పరాక్రమముతో భరింపవలయును సుమా! 

			శక్ర ఉవాచ - ఇంద్రు డనెను. 

			నాస్తి దేవమనుష్యేషు సర్వభూతేషు వా పుమాన్, 

			యస్త్వా మేకో విపాహేతుం శక్నుయాత్కమలాలయే. 	16 

			ఓ కమలాలయా! దేవతలయందుగాని, మనుజులయందుగాని, సర్వ భూతములయందుగాని,ఒక్క పురుషుడు నిన్ను వదలక ధరింపగలవాడు లేడా? 

			శ్రీ రువాచ - లక్ష్మి యిట్లనెను. 

			నైవ దేవో న గన్దర్వో నాసురో న చ రాక్షసః, 

			యో మామేకో విషహితుం శక్తః కశ్చిత్పురన్దర. 	17 

			దేవుడు కానిమ్ము. గంధర్వుడు కానిమ్ము, అసురుడు కానిమ్ము రాక్షసుడు కానిమ్ము నన్ను చక్కగా సహించు శక్తి కలవా డొక్కడును లేడు. 

			శక్ర ఉవాచ - ఇంద్రు డిట్లనెను. 

			తిష్ఠేథా మయి నిత్యం త్వం యథా తద్ర్బూహి మే శుభే, 

			తత్కరిష్యామి తే వాక్య మృతం తద్వక్తు మర్హసి. 	18 

			ఓ మంచిదానా! నీవు విడువక నాయందు ఎట్లు నిలుతువో చెప్పుము. సత్యమగు ఆ వాక్యమును పలుకుము. నేను దానిని చేయుదును. 

			శ్రీ రువాచ - లక్ష్మి యిట్లు పలికెను. 

			స్థాస్యామి నిత్యం దేవేన్ద్ర యథా త్వయి నిబోధ తత్, 

			విధినా వేదదృష్టేన చతుర్థా విభజస్వ మామ్. 	19 

			దేవేంద్రా! నేను నీకడ విడువక యెట్లుందునో దానిని తెలిసికొనుము. వేదము దర్శించిన విధితో నన్ను నాలుగు భాగములుగా విభజింపుము. 

			శక్ర ఉవాచ - ఇంద్రు డిట్లు పలికెను. 

			అహం వై త్వాం నిధాస్యామి యథాశక్తి యథాబలమ్, 

			నతు మేఽ తిక్రమః స్యాద్వై సదా లక్ష్మి తవాన్తికే. 	20 

			నా శక్తి కొలది, నా బలము కొలది, లక్ష్మీ! నిన్ను నేను నిలుపుకొందును. నీకడ ఎల్లవేళల నాకు హద్దుమిరుట కలుగకుండుగాక! 

			భూమి రేవ మనుష్యేషు ధారిణీ భూతభావినీ, 

			సా తే పాదం తితిక్షేత సమర్థా హీతి మేమతిః 	21 

			మనుష్యులకు సంబంధించి భూతముల నెల్ల చల్లగా చూచుచు ధరించునదియైన భూమియే నీ యొక భాగమును సహింపగలదు. దాని కామె సమర్థ యని నా భావము. 

			శ్రీ రువాచ - లక్ష్మి యిట్లు పలికెను. 

			ఏష మే నిహితః పాదో యోఽయం భూమౌ ప్రతిష్ఠితః 

			ద్వితీయం శక్ర పాదం మే తస్మా త్సునిహితం కురు. 	22 

			ఇదిగో నా ఒక పాదమును భూమియందు చక్కగా నిలుచునట్లు ఉంచితిని. ఇంద్రా! నా రెండవ పాదమును భద్రముగా ఎచటనో నిలుపుము. 

			శక్ర ఉవాచ - ఇంద్రు డిట్లనెను. 

			ఆప ఏవ మనుష్యేషు ద్రవన్త్యః పరిచారిణీః, 

			తాస్తే పాదం తితిక్షన్తా మలమాప స్తితిక్షితుమ్. 	23 

			మనుష్యుల విషయమున జలములు ప్రవహించుచు వారిని సేవించుచుండును. అవి నీ రెండవ పాదమును సహించుగాక! అట్లు సహించు శక్తి జలములకు కలదు. 

			శ్రీ రువాచ - లక్ష్మి యిట్లనెను. 

			ఏష మే నిహితః పాదో యోఽయ మప్సు ప్రతిష్ఠితః,

			తృతీయం శక్ర పాదం మే తస్మా త్సునిహితం కురు. 	24 

			శక్రా! ఇదిగో నా రెండవ పాదమును భద్రముగా నీటియందుంచితిని. మూడవ పాదమును చక్కగా నిలుపుము.

			శక్ర ఉవాచ - ఇంద్రు డిట్లనెను. 

			యస్మిన్ వేదాశ్చ యజ్ఞాశ్చ యస్మిన్ దేవాః ప్రతిష్ఠితాః, 

			తృతీయం పాద మగ్నిస్తే సుధృతం ధారయిష్యతి. 	25 

			వేదములు, యజ్ఞములు, దేవతలు స్థిరముగా నిలిచియుండెడు అగ్ని నీ మూడవ పాదమును చెదరకుండ పట్టుకొనును. 

			ఏష మే నిహితః పాదో యోఽయ మగ్నౌ ప్రతిష్ఠితః, 

			చతుర్థం శక్ర పాదం మే తస్మాత్సునిహితం కురు. 	26 

			ఇదిగో నా మూడవపాదమును అగ్నియందు భద్రముగా నిలిపితిని. ఇంద్రా! నా నాలుగవ పాదమును చక్కగా నిలుపుము.

			శక్ర ఉవాచ - ఇంద్రు డిట్లనెను. 

			యే వై సన్తో మనుష్యేషు బ్రహ్మణ్యాః సత్యవాదినః, 

			తేతే పాదం తితిక్షన్తా మలం సన్త స్తితిక్షితుమ్. 	27 

			మనుష్యులలో బ్రహ్మనిష్ఠ కలవారు. సత్యమునే పలుకువారు నగు సత్పురుషులు నీ నాలుగవ పాదమును సహింతురు గాక! వారికట్లు తాల్చెడు సమర్థత కలదు. 

			శ్రీ రువాచ - లక్ష్మి యిట్లు పలికెను. 

			ఏష మే నిహితః పాదో యోఽయం సత్సు ప్రతిష్ఠితః, 

			ఏవం హి నిహితాం శక్ర భూతేషు పరిధత్స్వ మామ్. 	28 

			ఇదిగో సజ్జనులయందు నా పాదమును నెలకొనునట్లు ఉంచితిని. ఇట్లు భూతములయందు నెలకొనియున్న నన్ను చక్కగా భరింపుము. 

			శక్ర ఉవాచ - ఇంద్రు డిట్లనెను. 

			భూతానా మిహ యో వై త్వాం మయా వినిహితాం సతీమ్, 

			ఉపహన్యాత్ స మే ధృష్య స్తథా శృణ్వన్తు మే వచః. 	29 

			ఇట్లు ఆయా భూతములలో నేను నిల్పిన నిన్ను ఎవ్వడైన చెడగొట్టు నేని నేను వాని నణచివైచెదను. అందరు ఆ నా మాటను శ్రద్ధగా వినవలయును. 

			తత స్త్యక్తః శ్రియా రాజా దైత్యానాం బలి రబ్రవీత్ 	30

			అంత లక్ష్మి వదలించిన దైత్యరాజు బలి యిట్లు పలికెను. 	 

			బలి రువాచ - బలి యిట్లనెను. 

			యావత్పురస్తాత్ ప్రతపే త్తావద్వై దక్షిణాం దిశమ్, 

			పశ్చిమాం తావ దేవాపి తథోదీచీం దివాకరః 

			తథా మధ్యందినే సూర్యో నా స్తమేతి యదా తదా, 

			పున ర్దేవాసురం యుద్ధం భావి జేతాఽస్మి వ స్తదా. 	31 

			సూర్యుడు తూర్పున ఎంతకాలము తపించునో అంతకాలము దక్షిణదిక్కునను పశ్చిమమునను, ఉత్తరమునను తపించును. అట్లు దినము నడిమి భాగమున ఆస్తమింపకుండునపుడు మరల దేవాసురయుద్ధము జరుగును. అప్పుడు నేను మిమ్ములను జయించెదను. 

			సర్వలోకాన్ యదాదిత్య ఏకస్థః స్థాపయిష్యతి, 

			తదా దేవాసురే యుద్ధే జేతాఽహం త్వాం శతక్రతో. 	32 

			ఓయి శతక్రతూ! సూర్యుడు ఒక్క చోట నిలిచి సర్వ లోకములను తపింప జేయునపుడు జరిగెడు దేవాసుర యుద్ధమున నేను నిన్ను గెలిచెదను. 

			శక్ర ఉవాచ - ఇంద్రు డిట్లనెను. 

			బ్రహ్మణాఽస్మి సమాదిష్టో న హన్తవ్యో భవానితి, 

			తేన తేఽహం బలే వజ్రం న విముఞ్చామి మూర్ధని. 	33 

			ఓయి బలీ ! బ్రహ్మ నీవు చంపదగనివాడవని నన్ను ఆదేశించెను. అందువలన నీ నెత్తిపై నా వజ్రమును పడవేయకున్నాను. 

			యథేష్టం గచ్ఛ దైత్యేన స్వస్తి తేఽస్తు మహాసుర, 

			ఆదిత్యో నైవ తపితా కదాచిన్మధ్యతః స్థితః. 	34 

			రాక్షసరాజా! ఇచటకు వచ్చిన విధమున పొమ్ము. మహాసురా! నీకు స్వస్తియగుగాక! నడిమి భాగమున నుండి సూర్యుడెన్నటికిని లోకములను తపింప జేయడు. 

			స్థాపితో హ్యస్య సమయః పూర్వమేవ స్వయంభువా, 

			అజస్రం పరియాత్యేష సత్యేనావతపన్ ప్రజాః. 	35 

			మొదటనే స్వయంభువగు బ్రహ్మ ఇతనికి కట్టుబాటు ఏర్పరచెను. అందువలన ఇతడు సత్యమునకు కట్టువడి ప్రజలను తపింప జేయుచు ఎల్లవేళల తిరుగుచునే యుండును. 

			అయనం తస్య షణ్మాసా నుత్తరం దక్షిణం తథా, 

			యేన సంయాతి లోకేషు శీతోష్ణే విసృజన్ రవిః. 	36 

			అతనికి ఆరేసి మాసములు ఉత్తరదక్షిణదిక్కులలో గమనము. అందుచేత లోకములందు చల్లదనమును, వేడిని కలుగ జేయుచు రవి తిరుగుచుండును. 

			భీష్మ ఉవాచ - భీష్ము డిట్లు పలికెను. 

			ఏవ ముక్తస్తు దైత్యేన్ద్రో బలి రిన్ద్రేణ భారత, 

			జగామ దక్షిణా మాశా ముదీచీం తాం పురందరః. 	37 

			ఇంద్రు డిట్లు పలుకగా రాక్షస రాజగు బలి దక్షిణ దిక్కున కరిగెను. ఇంద్రుడు ఉత్తర దిక్కున కేగెను. 

			ఇత్యేత ద్బలినా గీత మనహంకార సంజ్ఞితమ్, 

			వాక్యం శ్రుత్వా సహస్రాక్షః ఖమేవారురుహే తదా. 	38 

			ఇతి శ్రీ మహాభారతే శాంతి పర్వణి మోక్షధర్మ పర్వణి 
శ్రీ సన్నిధానోనామ పఞ్చవింశత్యధిక ద్విశతతమోఽధ్యాయః 

			అనహంకారమను పేరుగల బలిచేసిన గీతమును విని సహస్రాక్షుడగు ఇంద్రుడు అప్పుడు ఆకాశమునే అధిరోహించెను. 

			ఇది శ్రీ మహాభారతము శాంతి పర్వమున మోక్ష ధర్మపర్వమున 
శ్రీ సన్నిధానమను రెండువందల యిరువదియైదవ అధ్యాయము. 

			భీష్మ ఉవాచ - భీష్ము డిట్లు చెప్పెను. 

			అత్రైవోదాహరన్తీమ మితిహాసం పురాతనమ్, 

			శతక్రతోశ్చ సంవాదం నముచే శ్చ యుధిష్ఠిర. 	1 

			యుధిష్ఠిరా! ఈ సందర్భముననే ప్రాతకాలపు ఇతిహాసము నొకదానిని చెప్పుచుందురు. అది యింద్ర నముచి సంవాద రూపమైనది. 

			శ్రియా విహీన మాసీన మక్షోభ్య మివ సాగరమ్, 

			భవాభవజ్ఞం భూతానా మిత్యువాచ పురందరః. 	2 

			సంపద లేనివాడు, కలతపాటు లేని సముద్రమువలె నున్నవాడు, భూతముల ఉత్పత్తి ప్రళయములను చక్కగా నెఱిగినవాడు నగు నముచిని చూచి పురందరు డిట్లనెను. 

			బద్ధః పాశై శ్చ్యుతః స్థానా ద్ద్విషతాం వశమాగతః, 

			శ్రియా విహీనో నముచే శోచస్యాహో న శోచసి. 	3 

			త్రాళ్లతో బంధింపబడితివి. స్థానమునుండి తొలగితివి. శత్రువులకు చేజిక్కితివి. సంపద కోల్పడితివి. నముచీ! దుఃఖింతువా? దుఃఖింపకుందువా? 

			నముచి రువాచ - నముచి పలికెను. 

			అనివార్యేణ శోకేన శరీరం చోపతప్యతే, 

			అమిత్రాశ్చ ప్రహృష్యన్తి శోకే నాస్తి సహాయతా. 	4 

			తప్పింప నలవికాని శోకముతో శరీరము కాలిపోవును. శత్రువులు సంతోషముతో పొంగిపోవుదురు. ఈ శోకమున సహాయత లేకున్నది. 

			తస్మాచ్ఛక్ర న శోచామి సర్వం హ్యే వేద మంతవత్, 

			సంతాపాద్ భ్రశ్యతే రూపం సంతాపాద్ భ్రశ్యతే శ్రియః 

			సంతాపాద్ భ్రశ్యతే చాయు ర్ధర్మశ్చైవ సురేశ్వర. 	5 

			అందువలన ఓ ఇంద్రా! నేను శోకింపను. ఇది యంతయు అంతము కలదియే కదా! సంతాపము వలన రూపము తరిగిపోవును. సంతాపము వలన నరుడు సంపదలనుండి దూరమగును. సంతాపమువలన ఆయువు క్షీణించును. ధర్మము నశించును. 

			వినీయ ఖలు తద్దుఃఖ మాగతం వైమనస్యజమ్. 

			ధ్యాతవ్యం మనసా హృద్యం కల్యాణం సంవిజానతా 	6 

			వైమనస్యమువలన వచ్చిపడెడు ఆ దుఃఖమును త్రోసివైచి వివేకము కలవాడు మనస్సుతో హృద్యమగు శుభమును ధ్యానింపవలయును. 

			యదా యదా హి పురుషః కల్యాణే కురుతే మనః, 

			తదా తస్య ప్రసిద్ధ్యన్తి సర్వార్థా నాత్ర సంశయః. 	7 

			పురుషుడు శుభమునందు మనస్సు పెట్టునపుడెల్ల అతని ప్రయోజనము లన్నియు నెరవేరును. ఇందు సంశయము లేదు. 

			ఏకః శాస్తా న ద్వితీయోఽస్తి శాస్తా 

			గర్భేశయానం పురుషం శాస్తి శాస్తా 

			తేనాను యుక్తః ప్రవణాదివోదకం 

			యథా నియుక్తోఽస్మి తథా వహామి. 	8 

			శాసించువాడు ఒక్కడే. రెండవవాడు లేడు. తల్లి గర్భమున నున్నపుడే పురుషుని ఆ శాసకుడు శాసించును. అతడు శాసింపగా, పల్లమునకు పారు నీరువలె, అతని ఆజ్ఞకు లోబడినవాడనై ప్రవర్తించుచుందును. 

			భవాభవౌ త్వభిజానన్ గరీయో 

			జ్ఞానాచ్ఛ్రేయో నతు తద్వై కరోమి 

			ఆశాసు ధర్మ్యాసు పరాసు కుర్వన్ 

			యథా నియుక్తోఽస్మి తథా వహామి 	9 

			బంధమేదియో, మోక్షమేదియో తెలిసియు అందు మేలైనదానిని జ్ఞానమువలన తెలిసికొనియు దానిని చేయకున్నాను. ధర్మము తప్పనివియు, విరుద్ధమైనవియునగు ఆశలు కారణముగా ఆయాకార్యములు చేయుచు ఆ శాసకు డెట్లు త్రిప్పునో అట్లు తిరుగుచున్నాను. 

			యథా యథాఽస్య ప్రాప్తవ్యం ప్రాప్నోత్యేవ తథా తథా, 

			భవితవ్యం యథా యచ్చ భవత్యేవ తథా తథా. 	10 

			మనుజుడు పొందవలసినది ఆయా విధములుగా తప్పక పొందును. భవితవ్య మెట్టిదో ఏదో అది యట్లే జరుగుచుండును. 

			యత్ర యత్రైవ సంయుక్తో ధాత్రా గర్భే పునః పునః, 

			తత్ర తత్రైవ వసతి న యత్ర స్వయ మిచ్ఛతి. 	11 

			బ్రహ్మదేవుడు ఏ యే గర్భమునందు సంబంధము కల్పించునో అందందు జీవుడు నివసించును. తానై కోరు కొన్నచోట కాదు. 

			భావో యోఽయ మనుప్రాప్తో భవితవ్య మిదం మమ, 

			ఇతి యస్య సదా భావో న స ముహ్యేత్ కదాచన. 	12 

			ఏ భావము ఇప్పుడు వచ్చిపడినదో అది నా భవితవ్యము (తప్పక జరుగవలసినట్టిది) అను భావము ఎల్లవేళల ఎవనికి కలుగునో వాడు మోహపడడు. 

			పర్యాయై ర్హన్యమానానా మభియోక్తా న విద్యతే, 

			దుఃఖ మేతత్తు యద్ద్వేష్టా కర్తాఽహ మితి మన్యతే. 	13 

			కాలమహిమవలన వచ్చిపడెడు సుఖదుఃఖములకు కారణమైన వాడొకడు లేడు. వీనిని ద్వేషించువాడు, నేను కర్త నని భావించువాడును పొందునది దుఃఖము మాత్రమే. 

			ఋషీంశ్చ దేవాంశ్చ మహాసురాంశ్చ 

			త్రైవిద్యవృద్ధాం శ్చ వనే మునీంశ్చ, 

			కాన్నాపదో నోపనమన్తి లోకే 

			పరావరజ్ఞాస్తు న సంభ్రమన్తి. 	14 

			ఋషులు దేవతలు, గొప్ప రాక్షసులు, వేదవిద్యలలో తలపండినవారు, అడవిలో నుండెడు మునులు - వీరిలో ఎవరిని ఆపదలు లోకమున ఆక్రమింపవు? సదసద్జ్ఞానము గలవారు మాత్రము వీని విషయమున బెదరిపోవరు.

			న పణ్డితః క్రుధ్యతి నాభిపద్యతే, 

			నా చాపి సంసీదతి న ప్రహృష్యతి, 

			న చార్థ కృచ్ఛ్రవ్యసనేషు శోచతే, 

			స్థితః ప్రకృత్యా హిమవా నివాచలః. 	15 

			జ్ఞానసంపద కలవాడు దేనియందును క్రోధము వహింపడు. తగులము పొందడు. క్రుంగిపోడు, పొంగిపోడు. ప్రయోజనములకు సంబంధించిన మహా కష్టములయందు శోకింపడు. తన స్వభావముతో హిమవత్పర్వతము వలె స్థిరముగా నిలిచియుండును. 

			యమర్థసిద్ధిః పరమా న మోహయే 

			త్తథైవ కాలే వ్యసనం న మోహయేత్, 

			సుఖం చ దుఃఖం చ తథైవ మధ్యమం 

			నిషేవతే యః స ధురంధరో నరః. 	16 

			ఎంత గొప్పదియగు అర్థసిద్ధియు అతనిని మోహపెట్ట జాలదు. అట్లే కాలము కారణముగా వచ్చిన కష్టము కూడ అతనిపై ప్రభావము చూపదు. సుఖమును, దుఃఖమును, ఈ రెండును లేని స్థితిని ఎవ్వడు వికారములు లేకుండ సేవించునో అట్టి నరుడు ధురంధరుడు. 

			యాం యామస్థాం పురుషోఽధిగచ్ఛే- 

			త్తస్యాం రమేతాపరితప్యమానః, 

			ఏవం ప్రవృద్ధం ప్రణుదన్మనోజం 

			సంతాపయామాస కరం శరీరాత్. 	17 

			పురుషు డేయే అవస్థను పొందునో దానియందే ఏ మాత్రము పరితాపము పొందక సంతోషపడవలయును. శరీరముననుండి మిక్కిలి సంతాపము కలిగించునది బాగుగా బలిసినదియునగు మానస దుఃఖమును త్రోసి వేయుచుండవలయును. 

			న తత్సదః సత్పరిషత్సభా చ సా 

			ప్రాప్య యాం న కురుతే సదా భయమ్, 

			ధర్మతత్త్వ మవగాహ్య బుద్ధిమాన్ 

			యోఽభ్యుపైతి స ధురంధరః పుమాన్. 	18 

			దేనిని పొంది మానవుడు భయము నందక తిరుగాడునో అది సభ కాదు. ధర్మతత్త్వమును లోతుగా పరిశీలించి ఏ బుద్ధిమంతుడు దానిని చేరుకొనునో అతడే ధురంధరుడు. 

			ప్రాజ్ఞస్య కర్మాణి దురన్వయాని 

			న వై ప్రాజ్ఞో ముహ్యతి మోహకాలే, 

			స్థానా చ్చ్యుత శ్చేన్న ముమోహ చోత్తమ- 

			స్తావ త్కృచ్ఛా మాపదం ప్రాప్య వృద్ధః. 	19 

			ప్రజ్ఞ కలవాని పనులు అందరకు అర్థమగునవి కావు. ప్రాజ్ఞుడు మోహము పొందవలసిన సమయమునందును మోహపడడు. ఎంత ఘోరమైన ఆపదను పొందియు, స్థానము నుండి తొలగినవాడైనను, వృద్ధుడైనను ఉత్తముడు మోహమునందడు. 

			న మన్త్ర బల వీర్యేణ ప్రజ్ఞయా పౌరుషేణ చ, 

			న శీలేన న వృత్తేన తథా నైవార్థ సంపదా, 

			అలభ్యం లభతే మర్త్య స్తత్ర కా పరిదేవనా. 	20 

			మంత్రబలము శక్తితోగాని, ప్రజ్ఞచేతగాని, శీలముచేతగాని పౌరుషముచేతగాని నడవడిచేతగాని అర్థ సంపదచేతగాని నరుడు అలభ్యమును అందుకొనజాలడు. ఇంక అందు ఏడుపేల? 

			యదేవ మనుజాతస్య ధాతారో విదధుః పురా, 

			తదేవానుచరిష్యామి కిం మే మృత్యుః కరిష్యతి. 	21 

			పుట్టినవానికి సృష్టికర్తలు పూర్వము ఏది ఏర్పరచియున్నారో నేను దానినే అనుసరించి తిరుగుదును. ఇంక నన్ను మృత్యువేమి చేయగలదు? 

			లబ్ధవ్యాన్యేవ లభతే గన్తవ్యాన్యేవ గచ్ఛతి, 

			ప్రాప్తవ్యాన్యేవ చాప్నోతి దుఃఖాని చ సుఖాని చ. 	22 

			మనుజుడు పొందవలసి యున్నవానినే పొందును. చేరుకొనవలసిన తావులనే చేరుకొనును. అవి దుఃఖములో సుఖములో రావలసినవి తప్పక వచ్చును. 

			ఏత ద్విదిత్వా కార్త్స్న్యేన యో న ముహ్యతి మానవః, 

			కుశలీ సర్వదుఃఖేషు స వై సర్వధనో నరః. 	23 

			ఇతి శ్రీ మహాభారతే శాన్తిపర్వణి మోక్షధర్మ పర్వణి 
శక్రనముచి పంచాదో నామ షడ్వింశత్యధిక ద్విశతతమోఽధ్యాయః 

			దీనిని మూలముట్టుగా తెలిసికొని మోహమందని నరుడు సర్వదుఃఖము లయందును కుశలియై యుండును. అతడే సర్వమైన ధనములు కలవాడు. 

			ఇది శ్రీ మహాభారతము శాంతి పర్వమున మోక్ష ధర్మ పర్వమున శక్రనముచి 
సంవాదము గల రెండువందల యిరువది యారవ అధ్యాయము. 

			యుధిష్ఠిర ఉవాచ - ధర్మరా జిట్లనెను. 

			మగ్నస్య వ్యసనే కృచ్ఛ్రే కిం శ్రేయః పురుషస్య హి, 

			బన్దునాశే మహీపాల రాజ్యనాశేఽథ వా పునః 	1 

			బంధువులందరు వదలిపోగా, రాజ్యము చేజారిపోగా మిక్కిలి ఘోర మగు కష్టమున మునిగిన పురుషునకు శ్రేయమైనదేది? 

			త్వం హి నః పరమో వక్తా లోకేఽస్మిన్ భరతర్షభ. 

			ఏతద్భవన్తం పృచ్ఛామి తన్మే త్వం వక్తు మర్హసి 	2 

			భరతవరేణ్యా! నీవు ఈలోకమున మాకుపరమవక్తవు. దీనిని గూర్చి నిన్నడుగుచున్నాను. నీవు నాకు చెప్పవలయును. 

			భీష్మ ఉవాచ - భీష్ముడిట్లనెను. 

			పుత్రదారైః సుఖై శ్చైవ వియుక్తస్య ధనేన వా, 

			మగ్నస్య వ్యసనే కృచ్ర్ఛే ధృతిః శ్రేయస్కరీ నృప. 	3 

			సంతానము, ధర్మపత్ని, సుఖములు, ధనము అనువానిని పోగొట్టుకొని చాల ఘోరమగు కష్టమున మునిగియున్న వానికి ధైర్యము మేలొనర్చునది. 

			ధైర్యేణ యుక్తం సతతం శరీరం న విశీర్యతే, 

			విశోకతా సుఖం ధత్తే ధత్తే చారోగ్య ముత్తమమ్. 	4 

			ఎల్లప్పుడు ధైర్యముతో కూడియుండువానికి శరీరము కృశించి పోదు. శోకము లేకుండుట సుఖమును కూర్చును. మేలైన ఆరోగ్యమును కూడ కూర్చును. 

			ఆరోగ్యాచ్చ శరీరస్య స పున ర్విన్దతే శ్రియమ్, 

			యచ్చ ప్రాజ్ఞో నర స్తాత సాత్త్యికీం వృత్తి మా స్థితః

			 తస్యైశ్వర్యం చ ధైర్యం చ వ్యవసాయశ్చ కర్మసు. 	5 

			శరీరమునకు ఆరోగ్యము కలుగుటవలన అతడు మరల సంపదను పొందును. సత్త్వ గుణముతో కూడిన నడవడిని విడువకుండు ప్రజ్ఞావంతునకు ఐశ్వర్యము, ధైర్యము, పనులయందు కృషిచేయవలయునను బుద్ధియు నేర్పడును. 

			అత్రైవోదాహార న్తీమ మితిహాసం పురాతనమ్.

			బలివాసవ సంవాదం పునరేవ యుధిష్ఠిర. 	6 

			ఈ విషయమునందే ప్రాతకాలపునాటి ఒక ఇతిహాసమును చెప్పుకొందురు. ఇది బలికిని ఇంద్రునకు అయిన మరియొక సంవాదము. 

			వృత్తే దేవాసురే యుద్ధే దైత్యదానవ సంక్షయే,	7 

			విష్ణుక్రాస్తేషు లోకేషు దేవరాజే శతక్రతౌ, 

			ఇజ్యమానేషు దేవేషు చాతుర్వర్ణ్యే వ్యవస్థితే, 	8

			సమృద్ధమాత్రే త్రైలోక్యే ప్రీతియుక్తే స్వయంభువి, 

			రుద్రే ర్వసుభి రాదిత్యై రశ్విభ్యా మపి చర్షిభిః, 	9 

			గన్దర్వై ర్భుజగేన్ద్రైశ్చ సిద్ధై శ్చాన్యై ర్వృతః ప్రభుః,

			చతుర్దన్తం సుదాన్తం చ వారణేన్ద్రం శ్రియా వృతమ్,

			ఆరుహ్యైరావతం శక్ర స్త్రైలోక్య మనుసంయయౌ. 	10 

			దితి కొడుకులు, దనువు పుత్రులు పెక్కండ్రు చచ్చిన దేవదానవుల యుద్ధము జరుగగా లోకము లన్నియు విష్ణువునకు వశమై యుండెను. అప్పుడు దేవతల రాజగు శతక్రతువు, దేవతలు యాగములు చేయుచుండగా నాలుగు వర్ణముల కట్టుబాటు చక్కని స్థితిలో నుండగా, మూడు లోకములును సమృద్ధితో అలరారగా, బ్రహ్మదేవుడు ప్రీతియుక్తుడు కాగా, రుద్రులు, వసువులు, ఆదిత్యులు, అశ్వినీ కుమారులు, ఋషులు, గంధర్వులు, నాగులు, సిద్ధులు ఇంకను ఇతరులు చుట్టును చేరి కొలుచుచుండగా నాలుగు దంతములు కలదియు, చక్కని శిక్షణ కలదియు, గొప్పవైభవముతో నలరారునదియు నగు ఐరావతము నెక్కి మూడులోకములను తిరుగాడ జొచ్చెను. 

			స కదాచి త్సముద్రాన్తే కస్మింశ్చిద్గిరిగహ్వరే 

			బలిం వైరోచనిం వజ్రీ దదర్శోపససర్ప చ. 	11 

			అత డొకప్పుడు సముద్రము ఒడ్డున ఒకానొక కొండగుహలో విరోచనుని కుమారుడగు బలిని చూచెను. అతనిని సమీపించెను. 

			త మైరావత మూర్ధస్థం ప్రేక్ష్య దేవగణై ర్వృతమ్, 

			సురేన్ద్ర మిన్ద్రం దైత్యేన్ద్రో న శుశోచ న వివ్యథే. 	12 

			ఐరావతము మూపున నున్నవాడు, దేవతలగుంపులతో కూడియున్నవాడు నగు దేవేంద్రుని గాంచి రాక్షసరాజు బాధపడలేదు. కుమిలిపోలేదు. 

			దృష్ట్వా త మవికారస్థం తిష్ఠన్తం నిర్భయం బలిమ్, 

			అధిరూడో ద్విపశ్రేష్ఠ మిత్యువాచ శతక్రతుః. 	13 

			ఏ వికారములు లేక నిర్భయముగా నిలిచియున్న బలిని చూచి గొప్ప యేనుగు నెక్కియున్న శతక్రతు విట్లు పలికెను. 

			దైత్య న వ్యథసే శౌర్యా దథ వా వృద్ధసేవయా, 

			తపసా భావితత్వా ద్వా సర్వథై త త్సుదుష్కరమ్. 	14 

			దైత్యా! వ్యథ నొందకున్నావు. ఇది శౌర్యమువలననా? పెద్దల సేవచేతనా? తపస్సుచేతనా? మనోబలమువలననా? అన్నివిధముల ఇది మిక్కిలి దుష్కరము సుమా! 

			శత్రుభి ర్వశ మానీతో హీనస్థానా దనుత్తమాత్, 

			వైరోచనే కి మాశ్రిత్య శోచితవ్యే న శోచసి? 	15 

			శత్రువులకు వశమైతివి. ఏ గొప్పయులేని హీనస్థానమున నుంటివి. వైరోచనీ! దేని నూతగాగొని దుఃఖపడవలసి యుండగా దుఃఖింపకున్నావు? 

			శ్రైష్ఠ్యం ప్రాప్య స్వజాతీనాం మహాభోగా ననుత్తమాన్, 

			హృతస్వరత్న రాజ్యస్త్వం బ్రూహి కస్మా న్న శోచసి? 	16 

			నీ జాతివారందరిలో మిక్కిలి శ్రేష్ఠమగు స్థానమును పొందితివి. సర్వోత్తమములగు మహాభోగముల ననుభవించితివి. ఇప్పుడు నీ శ్రేష్ఠములగు సంపదలు, రాజ్యము పోయినవి అయినను నీవే కారణముగా శోకింపకున్నావు? చెప్పు. 

			ఈశ్వరో హి పురా భూత్వా పితృపైతామహే పదే, 

			తత్త్వ మద్య హృతం దృష్ట్వా సపత్నైః కిం న శోచసి? 	17 

			మునుపు తండ్రి తాతల వరుసలో వచ్చిన స్థానమున ఈశ్వరుడవై యుండి, శత్రువులు కొల్లగొట్టిన సంపదను చూచుచు ఎట్లు దుఃఖింపకున్నావు? 

			బద్దశ్చ వారుణైః పాశై ర్వజ్రేణ చ సమాహితః, 

			హృతదారో హృతధనో బ్రూహి కస్మా న్న శోచసి? 	18 

			వరుణ సంబంధములగు పాశములు నిన్ను కట్టి పడవైచినవి. వజ్రము నిన్ను తలపై మొత్తినది. పెండ్లమును, ధనములను కోల్పోయితివి. అయినను ఏ కారణమున శోకింపకున్నావో చెప్పుము. 

			నష్టశ్రీ ర్విభవభ్రష్టో యన్న శోచసి దుష్కరమ్, 

			త్రైలోక్య రాజ్య నాశే హి కోఽన్యో జీవితు ముత్సహేత్. 	19 

			సంపద పోయినది, ప్రభుత్వము కూలినది. అయినను నీవు శోకింపవు. ఇట్లుండుట దుష్కరము. మూడులోకముల రాజ్యము చేజారిపోగా మరి యెవ్వడైన బ్రదుకుటకే ఇష్టపడడే! 

			ఏతచ్చాన్య చ్చ పరుషం బ్రువన్తం పరిభూయ తమ్, 

			శ్రుత్వా సుఖ మసంభ్రాన్తో బలి ర్వైరోచనోఽబ్రవీత్ 	20 

			అతనిని చులకన చేయుచు ఇంకను మరికొన్ని పరుషవాక్యములు పలుకగా సుఖముగా విని విరోచనుని కొడుకు బలి ఏ మాత్రము కలవరపాటు లేనివాడై యిట్లు పలికెను. 

			బలి రువాచ - బలి యిట్లు పలికెను. 

			నిగృహీతే మయి భృశం శక్ర కిం కత్థితేన తే, 

			వజ్ర ముద్యమ్య తిష్ఠన్తం పశ్యామి త్వాం పురందర! 	21 

			నేను కట్టుబడి యుంటిని. ఓయి శక్రా! నీకీ పొగరు మాటలేల? పురందరా! వజ్రమును పైకెత్తి నిలిచియున్న నిన్ను చూచుచునేయున్నాను. 

			అశక్తః పూర్వ మాసీ స్త్వం కథఞ్చి చ్ఛక్తతాం గతః, 

			కస్త్వదన్య ఇమాం వాచం సుక్రూరాం వక్తుమర్హతి? 	22 

			నీవు పూర్వము అసమర్థుడవై యుంటిని. ఎట్లో పుంజుకొంటివి. నీ కంటె వేరెవ్వడు గాని ఇంత క్రూరమగు మాట పలుకునా? 

			యస్తు శత్రో ర్వశస్థస్య శక్తోఽపి కురుతే దయామ్, 

			హస్తప్రాప్తస్య వీరస్య తం చైవ పురుషం విదుః. 	23 

			చేతికి చిక్కి తనకు వశమందున్న వీరుడైన శత్రువు నెడ దయ చూపువానినే వివేకవంతులు పురుషునిగా నెరుగుదురు. 

			అనిశ్చయో హి యుద్ధేషు ద్వయో ర్వివదమానయోః, 

			ఏకః ప్రాప్నోతి విజయ మేక శ్చైవ పరాజయమ్. 	24 

			ఇద్దఱు పోరాడుచుండగా యుద్ధములందు జయమో, అపజయమో అనిశ్చయముగా నుండును. ఒకడు విజయము పొందును. మఱియొకడు పరాజయము నందును. 

			మాచ తేఽభూ త్స్వ భావోఽయ మితి తే దేవపుఙ్గవ, 

			ఈశ్వరః సర్వభూతానాం విక్రమేణ జితో బలాత్. 	25 

			ఓయి దేవపుంగవా! ఇది నీకు స్వభావము కాకుండు గాక అనుటకే సర్వభూతములకు అధినాయకుడవు నీవు కూడ ఇతరుని పరాక్రమముతో ఓటమి నందితివి. 

			నైత దస్మత్కృతం శక్ర నైతచ్ఛక్ర కృతం త్వయా, 

			యస్త్వ మేవం గతో వజ్రిన్ యద్వాఽ ప్యేవం గతా వయమ్. 	26 

			ఇంద్రా! నీ విట్లగుట నీ ఘనకార్యము కాదు. మేమిట్లగుట మేము చేసినది కాదు. 

			అహ మాసం యదాఽద్య త్వం భవితా త్వం యథా వయమ్,

			 మాఽవయంస్థా మయా కర్మ దుష్కృతం కృత మిత్యుత. 	27  

			నీవు నేడున్నట్లు నేనును ఒకప్పు డుంటిని. నేనిప్పుడున్నట్లు నీవును ఉందువు. నేనేదో పొడిచి వేసెడు పని చేసితి ననుకొనుచు నన్నవమానింపకుము. 

			సుఖదుఃఖే హి పురుషః పర్యాయే ణాధిగచ్ఛతి, 

			పర్యాయేణాసి శక్రత్వం ప్రాప్తః శక్ర న కర్మణా. 	28 

			పురుషుడు సుఖదుఃఖములను ఒకమారదిగా, ఒకమారిదిగా పొందును. నీ ఇంద్రత్వము కూడ కాలమహిమచేతనే లభించునది. నీ నిర్వాకమువలన కాదు. 

			కాలః కాలే నయతి మాం త్వాం చ కాలో నయ త్యయమ్, 

			తే నాహం త్వం యథా నాద్య త్వం చాపి న యథా వయమ్. 	29 

			కాలమే కాలమునందు నన్ను నడుపుచున్నది. ఆకాలమే నిన్నును నడపుచున్నది. అందువలన నేను నీవానాడు ఉన్నట్లు లేను. నీవును మేమున్నట్లు లేవు. 

			న మాతృపితృశుశ్రూషా న చ దైవత పూజనమ్, 

			నాన్యో గుణ సమాచారః పురుషస్య సుఖావహః. 	30 

			తల్లిదండ్రులను సేవించుట, దేవతల నారాధించుట ఇతరములగు గుణముల సమాచారము పురుషునకు సుఖము కూర్చునది కాదు. 

			న విద్యా నతపో దానం న మిత్రాణి న బాన్ధవాః, 

			శక్నువన్తి పరిత్రాతుం నరం కాలేన పీడితమ్. 	31 

			కాలము పట్టి పీడించు నరుని కాపాడుటకు విద్యయో, తపస్సో, దానమో, మిత్రములో, బంధువులో సమర్థులు కారు. 

			నాగామిన మనర్థం హి ప్రతిఘాత శతై రపి, 

			శక్నువన్తి ప్రతివ్యోఢు మృతే బుద్ధి బలా న్నరాః. 	32 

			రావలసియున్న అనర్థమును వందల విఘాతములతో నైనను ఎదురొడ్డి నిలుపుదల చేయుటకు, బుద్ధిబలమువలన కాక, నరులు సమర్థులు కారు. 

			పర్యాయై ర్హన్యమానానాం పరిత్రాతా న విద్యతే, 

			ఇదం తు దుఃఖం యచ్ఛక్ర కర్తాఽహమితి మన్యసే. 	33 

			కాలమహిమలతో చావు దెబ్బలు తినుచున్నవారికి సర్వ రక్షకుడు లేడు. ఓయి ఇంద్రా! నీవు నేను కర్త నని తలచుచున్నావు. అదియే గొప్ప దుఃఖము. 

			యది కర్తా భవేత్కర్తా న క్రియేత కదాచన, 

			యస్మాత్తు క్రియతే కర్తా తస్మా త్కర్తా ప్యనీశ్వరః. 	34 

			కర్త నిజమునకు కర్తయే యగునేని ఆత డెన్నటికిని చేయబడువాడు కారాదు. ఆతడు మరియొకనికి కార్యభూతుడన్నచో అతడు అనీశ్వరుడే యగుచున్నాడు. 

			కాలేనాహం త్వా మజయం కాలే నాహం జిత స్త్వయా, 

			గన్తా గతిమతాం కాలః కాలః కలయతి ప్రజాః. 	35 

			కాలప్రభావముచేత మునుపు నిన్ను నేను గెలిచితిని. ఆ కాలప్రభావముచేతనే నీకు ఓడితిని. గతికలవారిని నడిపించునది కాలమే. ప్రజలను కూర్చునదియు కాలమే. 

			ఇన్ద్ర ప్రాకృతయా బుద్ధ్యా ప్రళయం నా వబుద్ధ్యసే, 

			కేచిత్త్వా బహు మన్యన్తే శ్రైష్ఠ్యం ప్రాప్తం స్వకర్మణా. 	36 

			ఇంద్రా! వివేకము లేని బుద్ధితో నీవు రానున్న ప్రళయమును ఎరుగకున్నావు. నీవు నీ కర్మముతో శ్రేష్ఠతను పొందినవానినిగా కొందరు గౌరవించుచున్నారు. 

			కథ మస్మ ద్విధో నామ జానన్ లోక ప్రవృత్తయః, 

			కాలే నాభ్యాహతః శోచే న్ముహ్యేద్వాఽప్యథ విభ్రమేత్. 	37 

			లోక ప్రవృత్తులను చక్కగా తెలిసికొనుచున్న నావంటివాడు కాలము దెబ్బకొట్టగా, ఎట్లు దుఃఖించును? మోహపడును? గుండె చెదరిన వాడగును? 

			నిత్యం కాలపరీతస్య మమ వా మద్విధస్య వా, 

			బుద్ధి ర్వ్యసన మాసాద్య భిన్నా నౌ రివ సీదతి. 	38 

			ఎల్లవేళల కాలముతో నిలువెల్ల చుట్టుకొనబడియున్న నాదియో, నావంటివానిదియో యగుబుద్ధి వ్యసనమును పొంది, పగిలిన నావవలె క్రుంగిపోవునా యేమి? 

			అహం చ త్వం చ యే చాన్యే భవిష్యన్తి సురాధిపాః, 

			తే సర్వే శక్ర యాస్యన్తి మార్గ మిన్ద్రశతై ర్గతమ్. 	39 

			నేను, నీవు, ఇంకను పెక్కండ్రు దేవతాధిపులును అందరును శక్ర! ఇంతకుమునుపు వందలకొలదిగా ఇంద్రులు పోయిన మార్గమునందే పోవుదురు. (నశింతురని భావము) 

			తా మప్యేవం సుదుర్ధర్షం జ్వలన్తం పరయా శ్రియా, 

			కాలే పరిణతే కాలః కాలయిష్యతి మా మివ. 	40 

			ఇప్పుడు ఎవ్వరికి నణపనలవికాని వానివలె మహాసంపదతో వెలిగి పోవుచున్న నిన్నును చేటుకాలము దాపురించినపుడు కాలము, నన్నువలె లోగొనును. 

			బహూ నీన్ద్ర సహస్రాణి దైవతానాం యుగే యుగే, 

			అభ్యతీతాని కాలేన కాలో హి దురతిక్రమః 	41 

			ప్రతియుగములో దేవతలలో వేలకొలది ఇంద్రులు కాలముతో కడచిపోయిరి. కాలము దాటనలవికానిది. 

			ఇదంతు లబ్ధ్వా సంస్థాన మాత్మానం బహు మన్యసే, 

			సర్వభూతభవం దేవం బ్రహ్మాణ మివ శాశ్వతమ్. 	42 

			ఇట్టి ఒక ఏర్పాటును పొంది సర్వభూతముల పుట్టుకకు కారణమైన దేవుడు, శాశ్వతుడునగు బ్రహ్మను వలె నిన్ను నీవు గొప్పగా భావించుచున్నావు. 

			న చేద మచలం స్థాన మనన్తం వాఽపి కస్యచిత్, 

			త్వం తు బాలిశయా బుద్ధ్యా మమేద మితి మన్యసే. 	43 

			ఇది యేమియు ఎవనికి అచలమైనది, అనంతమైనదియగు స్థానము కాదు. నీవు మాత్రము పిల్లతనపు బుద్ధితో ఇది నాదని తలచుచున్నావు. 

			అవిశ్వస్తే విశ్వసిహి మన్యసే వాఽధ్రువే ధ్రువమ్, 

			నిత్యం కాలపరీతాత్మా భవత్యేవం సురేశ్వర! 	44 

			సురేశ్వరా! నమ్మి యుండరానియందు నమ్మియున్నావు. ధ్రువము కాని దాని యందు ధ్రువమను బుద్ధి పెట్టుకొనుచున్నావు. కాలము క్రమ్ముకొనియున్న బుద్ధి కలవాడు ఎల్లవేళల ఇట్లే యగును. 

			మమేయ మితి మోహాత్త్వం రాజశ్రియ మభీప్ససి, 

			నేయం తవ న చాస్మాకం న చాన్యేషాం స్థిరా సదా. 	45 

			నీవు మోహమువలన ఈ రాజ్యలక్ష్మిని నీదై యుండ వలయునని కోరుచున్నావు. ఇది స్థిరముగా నీది కాదు. మాదియు కాదు, మరి యితరులదియు కాదు. 

			అతిక్రమ్య బహూనన్యాంస్త్వయి తావ దియం గతా, 

			కఞ్చిత్కాల మియం స్థిత్వా త్వయి వాసవ చఞ్చలా. 		46 

			ఎందరినో ఇతరులను అతిక్రమించి ఇప్పుడు నీయందు నిలిచియున్నది. నీయందును కొంతకాలముండి ఓయి వాసవా! కదలి పోవునదియే యగును. 

			గౌర్నిపాన మివోత్సృజ్య పున రన్యం గమిష్యతి, 

			రాజలోకా హ్యతిక్రాన్తా యాన్న సంఖ్యాతు ముత్సహే. 	47 

			ఆవు ఒక నీటి పడియను వదలి మరియొక దానిని చేరుకొనునట్లు ఈ రాజ్యసంపదయు, మరియొకనిని చేరుకొనును. రాజుల సముదాయ మెంతయో మునుపు కడచి పోయినది. దానిని నేను లెక్కించుటకును ఉత్సహింపను. 

			త్వత్తో బహుతరా శ్చాన్యే భవిష్యన్తి పురందర! 	47

			పురందరా! నీ తరువాత కూడ ఎందరో ఇతరులు ఇంద్రులగుదురు. 

			స వృక్షౌ షధి రత్నేయం సహసత్త్వవనాకరా, 

			తా నిదానీం న పశ్యామి యై ర్భుక్తేయం పురా మహీ. 	48 

			వృక్షములు, ఓషధులు, రత్నములతో కూడినది, మహాప్రాణులు గల సముద్రములతో అడవులతో కూడినదియు నగు నీ భూమిని ఎవ్వరెవ్వరు పాలించిరో వారు నాకిప్పుడు కానరారు. 

			పృథు రైలో మయో భీమో నరకః శంబర స్తథా. 	49 

			అశ్వగ్రీవః పులోమా చ స్వర్భాను రమితధ్వజః, 

			ప్రహ్లాదో నముచి ర్దక్షో విప్రచిత్తి ర్విరోచనః. 	50 

			హ్రీని షేవః సుహోత్రశ్చ భూరిహా పుష్పవాన్ వృషః,

			 సత్యేషు రృషభో బాహుః కపిలాశ్వో విరూపకః. 	51

			బాణః కార్తస్వరో వహ్ని ర్విశ్వదంష్ట్రోఽథ నైరృతిః, 

			సంకోచోఽథ వరీతాక్షో వరాహాశ్వో రుచిప్రభః 	52 

			విశ్వజిత్ప్రతిరూపశ్చ వృషాణ్డో విష్కరో మధుః

			 హిరణ్య కశిపు శ్చైవ కైటభ శ్చైవ దానవః. 	53 

			దైతేయా దానవాశ్చైవ సర్వే తే నైరృతైః సహ, 

			ఏతే చాన్యే చ బహవః పూర్వే పూర్వతరాశ్చ యే. 	54

			దైత్యేన్ద్రా దానవేన్ద్రాశ్చ యాంశ్చాన్యా ననుశుశ్రుమ, 

			బహవః పూర్వ దైత్యేన్ద్రాఃసంత్యజ్య పృథివీం గతాః. 	55 

			పృథువు, ఇలుడు, మయుడు, భీముడు, నరకుడు, శంబరుడు, అశ్వగ్రీవుడు, పులోముడు, కొలవనలవికాని ధ్వజము కలస్వర్భానువు, ప్రహ్లాదుడు, నముచి, దక్షుడు, విప్రచిత్తి, విరోచనుడు, హ్రీనిషేవుడు, సుహోత్రుడు, భూరిహుడు, పుష్పవంతుడు, వృషుడు, సత్యేషువు, ఋషభుడు, బాహువు, కపిలాశ్వుడు, విరూపకుడు, బాణుడు, కార్తస్వరుడు, వహ్ని, విశ్వదంష్ట్రుడు, నైరృతి సంకోచుడు, వరీతాక్షుడు, వరాహాశ్వుడు, రుచిప్రభుడు, విశ్వజిత్తు, ప్రతిరూపుడు, వృషాదుడు, విష్కరుడు, మధువు, హిరణ్యకశిపుడు, దనువు పుత్రుడగు కైటభుడు - ఈ దితికుమారులు దనుపుత్రులు, నిరృతి తనయులతోపాటుగా ఇంకను పెక్కండ్రు పూర్వకాలమువారు, వారికి వెనుకటివారు రాక్షసేంద్రులై, దానవేంద్రులై యుండిరి. ఇంకను ఎందరిని గూర్చియో వినియుంటిమి. ఆపూర్వదైత్యులు పెక్కండ్రు ఈ భూమిని వదలి వెళ్లిపోయిరి. 

			కాలే నాభ్యాహతాః సర్వే కాలో హి బలవత్తరః, 	

			కాలము చావగొట్టగా ఈ అందరు వెడలిపోయిరి. కాలము బలవత్తరమైనది. 

			సర్వైః క్రతుశతై రిష్టం న త్వమేకః శతక్రతుః. 	56

			నూరు యజ్ఞములను అందరు ఆచరించిరి. నీవొక్కడవే శతక్రతుడవు కావు. 

			సర్వే ధర్మపరా శ్చాసన్ సర్వే సతతపత్రిణః, 

			అన్తరిక్షచరా స్సర్వే సర్వేఽభిముఖయోధినః 	57 

			ఈ అందరు ధర్మపరులే అందరు ఎల్లప్పుడు సత్రయాగములు చేసినవారే. అందరు గగనమున తిరిగినవారే. అందరు మహాయోధులతో పోరినవారే. 

			సర్వే సంహననోపేతాః సర్వే పరిఘబాహవః, 

			సర్వే మాయాశతధరాః సర్వే తే కామరూపిణః. 	58 

			అందరు గొప్ప దేహదార్డ్యము కలవారు. అందరు పరిఘలవంటి బాహువులు కలవారు. అందరు నూర్ల కొలది మాయలు తాల్చువారు. ఆ అందరు కోరిన రూపములు ధరించువారు. 

			సర్వే సమర మాసాద్య నశ్రూయత్తే పరాజితాః, 

			సర్వే సత్యవ్రతపరాః సర్వే కామవిహారిణః. 	59 

			ఈ యందరును యుద్ధమును పొంది ఓడినవారుగా వినబడనివారు. అందరు సత్యవ్రతమున నిష్ఠ కలవారు. అందరు ఇష్టము వచ్చిన విహారములు కలవారు. 

			సర్వే వేదవ్రతపరాః సర్వే చైవ బహుశ్రుతాః, 

			సర్వే సంమత మైశ్వర్య మీశ్వరాః ప్రతిపేదిరే. 	60 

			అందరు వేదవ్రతములయందు నిష్ఠ కలవారు. అందరు గొప్ప శాస్త్ర జ్ఞానము కలవారు. అందరు సర్వ సామర్థ్యము కలవారై కోరిన ఐశ్వర్యమును పొందిరి. 

			న చైశ్వర్యమద స్తేషాం భూతపూర్వో మహాత్మనామ్, 

			సర్వే యథార్థదాతారః సర్వే విగతమత్సరాః. 	61 

			మహాత్ములగువారిలో ఎవ్వరికిని ఐశ్వర్య మదము లేదు. అందరు సముచితముగా దానములు చేసినవారు. మత్సరభావము లేనివారు. 

			సర్వే సర్వేషు భూతేషు యథావత్ప్రతిపేదిరే, 

			సర్వే దాక్షాయణీ పుత్రాః ప్రాజాపత్యా మహాబలాః. 	62 

			అందరు అన్ని భూతములయందును యోగ్యత ననుసరించి మన్ననలు పొందినవారు. వారందరు దాక్షాయణి పుత్రులు, ప్రాజాపత్యులు, మహాబలులు. 

			జ్వలన్తః ప్రతపంతశ్చ కాలేన ప్రతిసంహృతాః, 

			అందరు ప్రతాపముతో వెలిగి పోయినవారు. కాలము ననుసరించి మరలిపోయినవారు. 

			త్వం చైవేమాం యదా భుక్త్వా పృథివీం త్యక్షసే పునః;

			 న శక్ష్యసి తదా శక్ర నియన్తం శోకమాత్మనః. 	63 

			నీవు కూడ ఈ భూమిని అనుభవించి వదలివైచునపుడు కలుగు నీ శోకమును నిలువరించుకొనజాలవు. 

			ముఞ్చేచ్ఛాం కామభోగేషు ముఞ్చేమం శ్రీభవం మదమ్, 

			ఏవం స్వరాజ్యనాశే త్వం శోకం సంప్రసహిష్యసి. 	64 

			కామభోగముల పైని కోరికను విడనాడుము. సంపదవలన పుట్టిన మదమును వదలి పెట్టుము. అప్పుడు నీదగురాజ్యము నశించినపుడు శోకమును అదుపున పెట్టుకొన గలుగుదువు. 

			శోకకాలే శుచో మా త్వం హర్షకాలే చ మాహృషః, 

			అతీతానాగతే హిత్వా ప్రత్యుత్పన్నేన వర్తయ. 	65 

			శోకకాలమున శోకింపకు. హర్షకాలమున పొంగిపోవకుము. కడచిన దానిని, రాబోవు దానిని పట్టించుకొనక అప్పటికున్న దానితో మెలగుము. 

			మాం చే దభ్యాగతః కాలః సదా యుక్త మతన్ద్రితః, 

			క్షమస్వ న చిరా దిన్ద్ర త్వా మ ప్యుగమిష్యతి. 	66 

			ఎల్లవేళల కార్యదీక్షలో నుండు నన్నును మెలకువ కలదియగు కాలము పైకొన్న దన్నచో ఇంద్రా! సహింపుము. అచిరకాలముననే నిన్నును చేరుకొనును. 

			త్రాసయన్నివ దేవేన్ద్ర వాగ్భి స్తక్షసి మామిహ, 

			సంయతే మయి నూనం త్వ మాత్మానం బహుమన్యసే. 	67 

			దేవేన్ద్రా! నన్ను బెదరించుచు ఇచట మాటలతో కోసివేయుచున్నావు. నేను బంధింపబడియుండగా నీవు నిన్ను గొప్పవాడనని భావించుచున్నావు. 

			కాలః ప్రథమ మాయాన్మా పశ్చాత్త్వా మనుధావతి. 

			తేన గర్జసి దేవేన్ద్ర పూర్వం కాలహతే మయి. 	68 

			కాలము మొదట నాకడకు వచ్చినది. తరువాత నీపై పరువున వచ్చును. దేవేంద్రా! మొదట కాలము దెబ్బతిన్న నాయందు కారులు కూయుచున్నావు. 

			కో హి స్థాతు మలం లోకే మమ క్రుద్ధస్య సంయుగే, 		69 

			కాలస్తు బలవాన్ ప్రాప్త స్తేన తిష్ఠసి వాసన.

			యత్త ద్వర్ష సహస్రాన్తం పూర్ణం భవితు మర్హతి. 	70 

			యుద్ధమున నేను క్రోధము తాల్చినచో నాయందు నిలువగలవాడెవ్వడు. కాలము మిక్కిలి బలముగలదియై నాకు దాపురించినది. అందుచేత నీవు నాయెదుట నిలిచియున్నావు. ఆ వేయి సంవత్సరముల కాలము నిండనిమ్ము. 

			యథామే సర్వగాత్రాణి న సుస్థాని మహౌజసః, 

			అహ మైన్ద్రా చ్చ్యుతః స్థానా త్త్వ మిన్ద్రః ప్రకృతో దివి. 	71 

			పిక్కటిల్లిన సత్తువ గల నా అవయవములన్నియు ప్రకృతమునకు పసచెడియున్నవి. నేను ఇంద్రస్థానమునుండి జారితిని. నీవు దివియందు ఇప్పటికి ఇంద్రుడ వయితివి. 

			సుచిత్రే జీవలోకేఽస్మి న్నుపాస్యః కాల పర్యయాత్, 

			కిం హి కృత్వా త్వ మిన్ద్రోఽద్య కిం వా కృత్వా వయం చ్యుతాః. 	72 

			మిక్కిలి చిత్రమైన ఈ జీవలోకమున కాలము మారుటవలన నీవు ఉపాస్యుడ వయితివి. ఏమి చేసి నీవింద్రుడ వైతివి? ఏమి చేసి మేము అచటినుండి భ్రష్టులమైతిమి? 

			కాలః కర్తా వికర్తా చ సర్వ మన్య దకారణమ్. 

			నాశం వినాశ మైశ్వర్యం సుఖం దుఃఖం భవాభవౌ. 	73 

			నాశము, వినాశము, ఐశ్వర్యము, సుఖము, దుఃఖము, బంధము మోక్షము ఈ అన్నింటికి కాలమే కర్త. విపరీతముగా చేయునదియు అదియే. తక్కిన దేదియు కారణము కాదు. 

			విద్వాన్ ప్రాప్యైవ మత్యర్థం న ప్రహృష్యే న్న చ వ్యథేత్, 

			త్వ మేవ హీన్ద్ర వేత్థాస్మాన్ వేదాఽహం త్వాం చ వాసవ. 	74 

			ఎంత గొప్ప ప్రయోజనమును పొందియు తత్త్వ మెరిగిన వాడు పొంగిపోవడు. అట్లే దాని నాశమునందు క్రుంగియు పోవడు. ఇంద్రా! నీవు మమ్ముల నెరుగుదువు. నేనును నిన్నెరుగుదును. 

			కిం కత్థసే మా కిం చ త్వం కాలేన నిరపత్రప, 

			త్వ మేవ హి పురా వేత్థ యత్తదా పౌరుషం మమ,

			సమరేషు చ విక్రాన్తం పర్యాప్తం తన్నిదర్శనమ్. 	75 

			సిగ్గులేనివాడా! కాలమహిమచేత వృద్ధినందిన నీవిపుడు నన్ను నిందింతువేల? నా పౌరుష మెట్టిదో మునుపు యుద్ధములలో పరాక్రమము చూపిననాడు నీవెరుగుదువు. నేనపుడు సమర్థుడనగుటయే కాలవిషయమున నిదర్శనము. 

			ఆదిత్యాశ్చైవ రుద్రాశ్చ సాధ్యాశ్చ వసుభిః సహ, 

			మయా వినిర్జితాః పూర్వే మరుతశ్చ శచీపతే, 	76 

			శచీపతీ! ఆదిత్యులు, రుద్రులు, సాధ్యులు, వసువులతోపాటు మరుత్తులు మునుపు నాకు ఓడినవారే. 

			త్వమేవ శక్ర జానాసి దేవాసుర సమాగమే, 

			సమేతా విబుధా భగ్నా స్తరసా సమరే మయా. 	77 

			శక్రా! మునుపు దేవదానవుల యుద్ధమున దేవత లందరు కూడుకొని ఒక్కపెట్టున నా చేత చావుదెబ్బ తినిరి. అది నీవే యెరుగుదువు. 

			పర్వతా శ్చాసకృత్ క్షిప్తాః సవనాః సవనౌకసః, 

			సటంకశిఖరా భగ్నాః సమరే మూర్ధ్ని తే మయా. 	78

			అడవులతో, అడవిజంతువులతో కలసిన కొండలను నీపై విసరితిని. కొనలుతేరిన శిఖరములు గల ఆ కొండలను నీనెత్తిపై పగులగొట్టితిని. 

			కిం న శక్యం మయా కర్తుం కాలో హి దురతిక్రమః. 	79

			కాలము దాటనలవి కానిదై యున్నది కాని నేను చేయలేనిదేమి కలదు. 

			న హి త్వాం నోత్సహే హనుం స వజ్ర మపి ముష్టినా, 

			నతు విక్రమ కాలోఽయం క్షమా కాలోఽయ మాగతః. 	80 

			వజ్రముచేత బట్టిన నిన్నును పిడికిలితో కొట్టుటకు నాకిపుడు ఉత్సాహము లేదు. ఇది పరాక్రమమునకు కాలము కాదు. ఓర్చి యుండవలసిన కాలము వచ్చిపడినది.  

			తేన త్వాం మర్షయే శక్ర దుర్మర్షణతర స్త్వయా, 

			తం మాం పరిణతే కాలే పరీతం కాలవహ్నినా, 

			నియతం కాలపాశేన బద్ధం శక్ర వికత్థసే. 	81 

			నన్ను నీవేమియు చేయజాలని వాడవైనను నేను నిన్ను సహించుచున్నాను. కాలము పండగా కాలమనెడు అగ్ని కాల్చివేయగా, కాలపాశము నన్ను బంధింపగా నీవు పొగరు కూతలు కూయుచున్నావు. 

			అయం స పురుషః శ్యామో లోకస్య దురతిక్రమః. 

			బద్ధ్వా తిష్ఠతి మాం రౌద్రః పశుం రశనయా యథా. 	82 

			ఈ నల్లని పురుషుడు (కాలపురుషుడు) లోకమునకు దాట నలవి కానివాడు. రౌద్రుడు. నన్ను పశువును త్రాటిచేతను వలె బంధించి నిలిచి యున్నాడు. 

			లాభాలాభౌ సుఖం దుఃఖం కామక్రోధౌ భవాభవౌ, 

			వధ బన్ధ ప్రమోక్షం చ సర్వం కాలేన లభ్యతే. 	83 

			లాభము - నష్టము, సుఖము-దుఃఖము, కామము - క్రోధము, సంపద - లేమి, చావు, బంధము- మోక్షము అనునది యంతయు కాలము చేతనే కలుగును. 

			నాహం కర్తాన కర్తా త్వం కర్తా యస్తు సదా ప్రభుః, 

			సోఽయం పచతి కాలో మాం వృక్షే ఫల మివాగతమ్. 	84 

			నేనును నీవును కర్తలము కాము. కర్తయైనవాడు ఎల్లవేళల ప్రభువై యుండవలయును. వృక్షమునందు ఏర్పడిన ఫలమువలె కాలము నిన్ను పాకమునకు తెచ్చుచున్నది. 

			యాన్యేవ పురుషః కుర్వన్ సుఖైః కాలేన యుజ్యతే, 

			పున స్తాన్యేవ కుర్వాణో దుఃఖైః కాలేన యుజ్యతే. 	85 

			పురుషుడు కాలచోదనతో వేనిని చేయుచు సుఖములతో కూడియుండునో వానినే చేయుచు కాలముచేత దుఃఖములతో కూడి యుండును. 

			నచ కాలేన కాలజ్ఞః స్పృష్టః శోచితు మర్హతి.	86 

			కాలతత్త్వ మెరిగినవాడు కాలము మూడినపుడు దుఃఖ పడరాదు. 

			తేన శక్ర న శోచామి నాస్తి లోకే సహాయతా, 

			యధాహి శోచతః శోకో వ్యసనం నాపకర్షతి. 	87 

			అందుచేత శక్రా! నేను శోకింపను. శోకించినచో కలుగు తోడ్పాటును లేదు. ఏడ్చువాని శోకము కష్టమును తొలగింపదు. 

			సామర్థ్యం శోచతో నాస్తీత్యతోఽహం నాద్య శోచిమి. 

			ఏడ్చువానికి సామర్థ్య మేమియు నుండదని ఎరిగి నేను ఈ నాడు దుఃఖింపను. 

			ఏవముక్తః సహస్రాక్షో భగవాన్ పాకశాసనః 

			ప్రతి సంహృత్య సంరంభ మిత్యువాచ శతక్రతుః 	88 

			బలి యిట్లు పలుకగా వేయికన్నుల భగవానుడు, పాకశాసనుడు, శతక్రతువు పొగరును తగ్గించుకొని ఇట్లు పలికెను 

			స వజ్ర ముద్యతం బాహుం దృష్ట్వా పాశాంశ్చ వారుణాన్, 

			కస్యేహ నవ్యథే ద్భుద్ధి ర్మృత్యో రపి జిఘాంసతః 

			సా తేన వ్యథతే బుద్ధి రచలా తత్త్వ దర్శినీ. 	89 

			వజ్రముతోపాటు లేచిన చేతిని, వరుణుని వగు పాశములను చూచి ఎవని బుద్ధి వ్యథచెందదు? చంపుటయే శీలమగు మృత్యువునకు వ్యథ కలుగును. కాని 
తత్త్వమును దర్శించునది యగు నీ బుద్ధి మాత్రము నిశ్చలయై యున్నది. 

			ధ్రువం న వ్యథసేఽద్య త్వం ధైర్యా త్సత్య పరాక్రమ! 	90 

			ధైర్యమువలన సత్య పరాక్రమా! నీవు నేడు ఏ మాత్రము వ్యథ చెందకున్నావు. 

			కోహి విశ్వాస మర్థేషు శరీరే వా శరీరభృత్, 

			కర్తు ముత్సహతే లోకే దృష్ట్వా సంప్రస్థితం జగత్. 	91 

			శరీరధారి యెవ్వడు గాని దినదినము నశించుచున్న జగత్తును గాంచి ధనాదులయందు గాని, దేహమునందుగాని నమ్మకముంచుటకు ఉత్సహించును? 

			అహ మప్యేన మేవైనం లోకం జానా మ్యశాశ్వతమ్. 

			కాలాగ్నావాహితం ఘోరే గుహ్యే సతతగే ఽక్షరే 	92 

			నేనును ఈ లోకము శాశ్వతము కానిదనియు, ఘోరము, కానరానిది, ఎల్లప్పుడు కదలాడునది, అక్షరమునగు కాలమనెడు అగ్నియందు త్రోసి వేయబడిన దనియు ఎరుగుదును. 

			న చాత్ర పరిహారోఽస్తి కాలస్పృష్టస్య కస్యచిత్, 

			సూక్ష్మాణాం మహతాం చైవ భూతానాం పరిపచ్యతామ్. 	93 

			సూక్ష్మములుగాని, పెద్దవికాని కాలపాశమునకు చిక్కి పాకమున పడెడు ప్రాణులలో కాలము ముట్టిన ఎట్టివానికి తప్పించుకొను దారి యిందు లేదు. 

			అనీశస్యాప్రమత్తస్య భూతాని పచతః సదా, 

			అనివృత్తస్య కాలస్య క్షయం ప్రాప్తో న ముచ్యతే. 	94 

			ఆ కాలమున కొక ప్రభువు లేడు. ఏమరుపాటు లేక అది సర్వకాలములలో భూతములను వండి పారవేయును. అది వెనుకకు మరలునది కాదు. అట్టి కాలుని కొంపలో చిక్కిన వానికి ఎన్నటికిని విడుదల ఉండదు. 

			అప్రమత్తః ప్రమత్తేషు కాలో జాగర్తి దేహిషు. 

			ప్రయత్నే నాప్యపక్రాన్తో దృష్టపూర్వో న కేనచిత్. 	95 

			ప్రమత్తులగు దేహులయందు అప్రమత్తుడై కాలుడు మేలుకొని యుండును. ఎంత ప్రయత్నముచేతను అందుండి తప్పించుకొన్న వానినెవ్వనిని ఎవ్వడు మునుపు చూచి యుండలేదు. 

			పురాణః శాశ్వతో ధర్మః సర్వప్రాణభృతాం సమః, 

			కాలో న పరిహార్యశ్చ న చాస్యాస్తి వ్యతిక్రమః. 	96 

			ప్రాణుధారులందరకును సమము, పురాతనము, శాశ్వతము, ధర్మము నగు కాలము ఎవ్వనికిని తప్పించుకొనరానిది. దానిని దాటుటయు నెట్టి వానికిని సాధ్యమగునది కాదు. 

			అహోరాత్రాంశ్చ మాసాంశ్చ క్షణాన్ కాష్ఠా లవాన్ కలాః, 

			సం పీడయతి యః కాలో వృద్ధిం వార్ధు షికో యథా, 	97 

			పగళ్లను, రాత్రులను, నెలలను, క్షణములను, కాష్ఠములను, లవములను, కళలను, వడ్డీ వ్యాపారము చేయువాడు వడ్డీని లెక్కించినట్లు కాలము లెక్కించుచుండును. 

			ఇద మిద్య కరిష్యామి శ్వః కర్తా స్మీతి వాదినమ్, 

			కాలో హరతి సంప్రాప్తో నదీ వేగ ఇవ ద్రుమమ్. 	98 

			ఇది నేడు చేయుదును. దీనిని రేపు చేయుదును అని పలుకువానిని కాలము తెలియకుండ దరికి జేరి, నదీవేగము చెట్టునువలె, గుంజుకొని పోవును. 

			ఇదానీం తావ దేవాసౌ మయా దృష్టః కథం మృతః, 

			ఇతి కాలేన ప్రియతాం ప్రలాపః శ్రూయతే నృణామ్. 	99 

			ఇంతకుముందే నేను ఈతనిని చూచితిని. ఇంతలో ఎట్లు మరణించెను? అని కాలము ఈడ్చుకొని పోవు నరుల వాగుడు వినవచ్చు చుండును. 

			నశ్యన్త్యర్థా స్తథా భోగాః స్థాన మైశ్వర్య మేవ చ, 

			జీవితం జీవలోకప్య కాలే నాగమ్య నీయతే. 	100 

			జీవలోకపు ధనములు, భోగములు, పదవి, ప్రభుత్వము, జీవితము అనువానిని కాలము మెల్లగా చొరబారి లాగుకొని పోవుచున్నది. 

			ఉచ్ఛాయా వినిపాతాన్తా భావోఽభావః స ఏవ చ, 

			అనిత్య మధ్రువం సర్వం వ్యవసాయో హి దుష్కరః. 	101 

			పెరుగుట, విరుగుటయే ఫలమైనది. ఉండుటయు, ఊడుటయు నట్టిదియే. సర్వము అనిత్యము, అధ్రువము. కృషి పనికి మాలినదియే యగును. 

			సా తేన వ్యథతే బుద్ధి రచలా తత్త్వ దర్శినీ 	102 

			అట్టి నీబుద్ధి తత్త్వమును దర్శించినదై వ్యథనందక స్థిరముగా నుండునది. 

			అహ మాసం పురా చేతి మనసాఽపి న బుధ్యతే, 

			కాలే నాక్రమ్య లోకేఽస్మిన్ పచ్యమానే బలీయసా. 	103 

			కాలమాక్రమించి లోకమును వండివేయుచుండగా కొంచెము బలమెక్కువగా ఉన్నవాడు నేను పూర్వ మిట్లుంటినని మనస్సున కూడ తెలిసికొనడు. 

			అజ్యేష్ఠ మకనిష్ఠం చ క్షిప్యమాణో న బుద్ధ్యతే, 

			ఈర్ష్యాభిమానలోభేషు కామక్రోధభయేషు చ. 	104 

			కాలము పెద్దవాడని, చిన్నవాడని పరిగణింపక ఈర్ష్య, అభిమానము, లోభము, కామము, క్రోధము, భయము ఆనువానియందు విసరివేయుచుండగా తెలిసికొనజాలకున్నాడు. 

			స్పృహా మోహాభిమానేషు లోకః సక్తో విముహ్యతి, 

			భవాంస్తు భావతత్త్వజ్ఞో విద్వాన్ జ్ఞాన తపోఽన్వితః. 	105 

			కాలం పశ్యతి సువ్యక్తం పాణా వామలకం యథా, 

			కాలచారిత్ర తత్త్వజ్ఞః సర్వ శాస్త్ర విశారదః. 	106 

			లోకమేమో ఆశలు, మోహములు, అభిమానములు అను వానియందు తగులు కొని ఒడలు తెలియకున్నది. నీవో, భావమును తత్త్వమును చక్కగా తెలిసినవాడవు, విద్వాంసుడవు, జ్ఞానముతో, తపస్సుతో కూడినవాడవు, కాలము నడవడి తత్త్వమును బాగుగా మనస్సునకు పట్టించుకొన్న వాడవు, సర్వ శాస్త్రములలో ఆరితేరిన వాడవునై చాల స్పష్టముగా కాలమును పరికించుచున్నావు. 

			వివేచనే కృతాత్మాసి స్పృహణీయో విజానతామ్, 

			సర్వలోకో హ్యయం మన్యే బుద్ధ్యా పరిగత స్త్వయా. 	107 

			నీవు గుణదోషములను చక్కగా గుర్తించుటలో పండిన ప్రజ్ఞకల వాడవు, తత్త్వ మెరిగిన వారికిని కోరదగిన వాడవు. నీవు బుద్ధి విశేషముతో లోకమంతటిని చుట్టి వచ్చిన వాడవని నేను తలంతును. 

			విహరన్ సర్వతో ముక్తో న క్వచిత్ పరిషజ్జతే, 

			రజశ్చ హి తమశ్చ త్వాం స్పృశతే న జితేన్ద్రియమ్. 	108 

			అన్ని యెడల విహరించుచు నీవు ముక్తుడవైతివి. ఎందును తగులము పొందవు. రజస్సుగాని, తమస్సుగాని ఇంద్రియములను జయించిన నిన్ను స్పృశింపవు. 

			నిప్ప్రీతిం నష్టసంతాప మాత్మానం త్వ ముపాససే, 

			సుహృదం సర్వభూతానాం నిర్వైరం శాన్తమానసమ్. 	109 

			సర్వ భూతములకు చెలి పగ లేనిది, శాంతమగు మనస్సు కలది, ప్రీతిభావము లేనిది, సంతాపము ఏ మాత్రము లేనిది అగు ఆత్మ పదార్థమును నీవు ఉపాసించుచున్నావు. 

			దృష్ట్వా మాం మమ సంజాతా త్వయ్యనుక్రోశినీ మతిః 

			నాహ మేతాదృశం బుద్ధం హన్తు మిచ్ఛామి బన్ధనే. 	110 

			ఇట్టి నిన్ను చూచిన నాకు నీయందు జాలిబుద్ధి పుట్టినది. ఇట్టి జ్ఞాన సంపన్నుని, నిన్ను బంధనముననున్న వానిని నేను చంపగోరను. 

			ఆనృశంస్యం పరో ధర్మో హ్యనుక్రోశశ్చ మే త్వయి, 

			మోక్ష్యన్తే వారుణాః పాశా స్తవేమే కాలపర్యయాత్. 	111 

			క్రూరత లేకుండుట పరమధర్మము. మరియు నీయందు నాకు కరుణ ఏర్పడినది. నీయీ వరుణపాశములు కాలము మార్పువలన వీడిపోగలవు. 

			ప్రజానా మపచారేణ స్వస్తి తేఽస్తు మహాసుర, 

			యదా శ్వశ్రూం స్నుషాం వృద్ధాం పరిచారేణ యోక్ష్యతే. 	112 

			పుత్రశ్చ పితరం మోహాత్ ప్రేషయిష్యతి కర్మసు, 

			బ్రాహ్మణైః కారయిష్యన్తి వృషలాః పాదధావవమ్. 	113 

			శూద్రాశ్చ బ్రాహ్మణీం భార్యా ముపయాస్యన్తి నిర్భయాః, 	114 

			వియోనీషు విమోక్ష్యన్తి బీజాని పురుషా యదా. 

			సంకరం కాంస్య భాండైశ్చ బలిం చైవ కుపాత్రకైః, 

			చాతుర్వర్ణ్యం యదా కృత్స్న మమర్యాదం భవిష్యతి 	115 

			ఏకైకస్తే తదా పాశః క్రమశః పరిమోక్ష్యతే. 

			ప్రజలు ఆపచారములు చేసెడు కాలమున నకు స్వస్తి యగును. కోడలు వృద్ధయగు అత్తను పనికి ఉపయోగించునపుడును, కొడుకు తండ్రిని మోహమువలన పనులయందు నియోగించునపుడును, శూద్రులు బ్రాహ్మణులతో పాదములొత్తు పనిని చేయించుకొనునపుడును, బ్రాహ్మణ స్త్రీని భార్యగా చేసికొని శూద్రులు నిర్భయులై విహరించునపుడును, పురుషులు ధర్మవిరుద్ధముగా స్త్రీలయందు బీజములు వదలునపుడును, కంచుపాత్రలతో సంకరము చేయునపుడు, పనికిరాని పాత్రలతో బలులు పెట్టునపుడును, నాలుగు వర్ణములసముదాయము మొత్తముగా హద్దులు మీరినపుడును నీ ఒక్కొక్క పాశము వదలిపోవును. 

			అస్మత్తస్తే భయం నాస్తి సమయం ప్రతిపాలయ, 

			సుఖీ భవ నిరాబాధః స్వస్థచేతా నిరామయః. 	116 

			మా వలన నీకు భయము లేదు. సమయమునకై వేచియుండుము. బాధలు లేనివాడవై, స్వస్థమగు చిత్తము కలవాడవై, రోగములు లేనివాడవై సుఖమయుడవు కమ్ము. 

			త మేవ ముక్త్వా భగవాన్ శతక్రతుః 

			ప్రతి ప్రయాతో గజరాజ వాహనః, 

			విజిత్య సర్వా నసురాన్ సురాధిపో 

			ననన్ద హర్షేణ బభూవ చైకరాట్. 	117 

			అతనితో ఇట్లు పలికి భగవానుడగు శతక్రతువు గజరాజవాహనుడు తన దేశమునకు బయలుదేరెను. తక్కిన రాక్షసుల నందరను గెలిచి దేవరాజు ఆనందముతో పొంగిపోయెను. 

			మహర్షయ స్తుష్టువు రంజసా చ తం 

			వృషాకపిం సర్వచరాచరేశ్వరమ్ 

			హిమాూపహో హవ్య మువాహ చాధ్వరే 

			తథామృతం చార్పిత మీశ్వరోఽపి హి 	118 

			మహర్షులు చరాచరములకు ప్రభువగు పరమేశ్వరుని స్తుతించిరి. అగ్ని మరల యజ్ఞమునందు హవ్యములను మోయుచుండెను. ఈశ్వరుడును అమృతమును కాపాడెను. 

			ద్విజోత్తమైః సర్వగతై రభిష్టుతో 

			విదీప్తతేజా గత మన్యు రీశ్వరః, 

			ప్రశాన్తచేతా ముదితః స్వ మాలయం 

			త్రివిష్టపం ప్రాప్య ముమోద వాసవః. 	119 

			ఇతి శ్రీ మహాభారతే శాన్తి పర్వణి మోక్షధర్మ పర్వణి 
బలిసవన సంవాదే సప్తవింశత్యధిక ద్విశతతమోఽధ్యాయః 

			ఉత్తమ ద్విజులు, అన్ని తావులయందును ఉన్నవారు స్తుతులు చేయుచుండగా, మిక్కిలి వెలిగి పోవుచున్న తేజము కలవాడు, దిగులు తీరినవాడు, ప్రభువు, ప్రశాంతచిత్తము కలవాడు, మోదమందినవాడునగు దేవేంద్రుడు తన యాలయమగు స్వర్గమును చేరుకొని యానందమందెను. 

			ఇది శ్రీ మహాభారతము శాంతి పర్వమున మోక్షధర్మపర్వమున బలివాసవ 
సంవాదము గల రెండువందల యిరువది యేడవ అధ్యాయము.

			యుధిష్ఠిర ఉవాచ - యుధిష్ఠిరు డిట్లనెను. 

			పూర్వరూపాణి మే రాజన్ పురుషస్య భవిష్యతః, 

			పరాభవిష్యత శ్చైవ తన్మే బ్రూహి పితామహ. 	1 

			రాబోవు ప్రాభవములకును, పరాభవములకు కారణములైన పూర్వ రూపములను, రాజా! తాతా! నాకు తెలియజెప్పుము. 

			భీష్మ ఉవాచ - భీష్ము డిట్లు పలికెను. 

			మన ఏవ మనుష్యస్య పూర్వరూపాణి శంసతి, 

			భవిష్యతశ్చ భద్రం తే తథైవ న భవిష్యతః. 	2 

			రానున్న సంపదలకు, ఆపదలకు సంబంధించిన పూర్వరూపములను మనుజుని మనస్సే తెలియజెప్పును. నీకు మేలగుగాక! 

			అత్రా ప్యుదాహరన్తీమ మితిహాసం పురాతనమ్, 

			శ్రియా శక్రస్య సంవాదం తం నిబోధ యుధిష్ఠిర 	3 

			ఇందు ప్రాతకాలము నాటిదగు ఇతిహాసమును చెప్పుకొందురు. అది లక్ష్మికి, ఇంద్రునకునైన సంవాదము. యుధిష్ఠిరా! దానిని తెలిసికొనుము. 

			మహత స్తపసో వ్యుష్ట్యా పశ్యన్ లోకే పరావరౌ, 

			సామాన్య మృషిభి ర్గత్వా బ్రహ్మలోక నివాసిభిః.	4

			 బ్రహ్మేవామిత దీప్తౌజాః శాన్తపాప్మా మహాతపాః,

			విచచార యథాకామం త్రిషు లోకేషు నారదః. 	5 

			గొప్ప తపస్సు సంపదతో ఇహపరలోకములను రెండింటిని దర్శించుచు, బ్రహ్మలోకమున నివసించు ఋషులతో సమానత్వమును పొంది బ్రహ్మవలె మిక్కిలిగా ప్రకాశించు తేజము కలవాడై, శమించిన పాపములు కలవాడు, మహా తపస్వియు నగునారదుడు తన ఇచ్చ ననుసరించి మూడులోకములయందును   తిరుగుచుండెను. 

			కదాచి త్ప్రాత రుత్థాయ పిస్పృక్షుః సలిలం శుచి, 

			ధ్రువద్వారభవాం గఙ్గాం జగా మావతతార చ. 	6 

			ఒకప్పుడు అతడు వేకువజామున లేచి పవిత్రమగు జలమున స్నానమాడ గోరినవాడై ధ్రువద్వారము కడఁబుట్టిన గంగకడ కరిగి అందు దిగెను. 

			సహస్రనయన శ్చాపి వజ్రీ శంబరపాకహా, 

			తస్యా దేవర్షి జుష్టాయా స్తీర మభ్యాజగామ హ. 	7 

			వేయికనులవాడు, వజ్రము తాల్చినవాడు, శంబరుడు పాకుడు అను రాక్షసులను చంపినవాడునగు దేవేంద్రుడు, ఆ దేవర్షి స్నానమాడు ఆ గంగ తీరమునకే వచ్చెను. 

			తా వాప్లుత్య యతాత్మానౌ కృతజప్యౌ సమాసతః, 

			నద్యాః పులిన మాసాద్య సూక్ష్మ కాఞ్చన వాలుకమ్. 	8 

			పుణ్యకర్మభి రాఖ్యాతా దేవర్షికథితాః కథాః, 

			చక్రతు స్తౌ తథాసీనౌ మహర్షికథితా స్తథా. 	9

			వారిరువురు అందు స్నానమాడి, మనస్సులను కూడ దీసికొని జపకార్యమును ముగించుకొని సన్నని బంగరువన్నె కలయిసుక రేణువులు గలతిన్నెపై కూర్చుండి దేవర్షులు, మహర్షులు చెప్పెడు పుణ్యకర్మములకు చెందిన కథలు చెప్పుకొనుచు కొంతసేపు గడపిరి. 

			పూర్వవృత్త వ్యపేతాని కథయన్తౌ సమాహితౌ. 

			చెదరని మనస్సులతో వారిరువురు తమతమ పూర్వవృత్తములను చెప్పుకొను చుండిరి. 

			అథ భాస్కర ముద్యన్తం రశ్మిజాల పురస్కృతమ్, 

			పూర్ణమణ్డల మాలోక్య తావుత్థా యోపతస్థతుః. 	10 

			అంత కిరణముల సముదాయము ముందురాగా ఉదయించుచున్న భాస్కరుని నిండు బింబమును చూచి వారిరువురు లేచి సూర్యునారాధించిరి. 

			అభిత స్తూదయన్తం త మర్క మర్క మివాపరమ్, 

			ఆకాశే దదృశే జ్యోతి రుద్యతార్చిః సమప్రభమ్.	11

			తయోః సమీపం తం ప్రాప్తం ప్రత్యదృశ్యత భారత,			12 

			ఆట్లుదయించుచున్న సూర్యుని చుట్టును వ్యాపించి మరియొక సూర్యుడో యన్నట్లు కాంతులు విరజిమ్ముచున్న జ్యోతి యొకటి ఆకాశమున కానవచ్చెను. అది వారిరువురకు సమీపమునకు వచ్చినదై కన్పట్టెను. 

			తత్సుపర్ణార్కరచిత మాస్థితం వైష్ణవం పదమ్, 

			భాభి రప్రతిమం భాతి త్రైలోక్య మవభాసయత్.	13 

			ఆ విష్ణుసంబంధమగు పదము గరుడుని, సూర్యుని చిన్నెలతో అలరారు చుండెను. కాంతులతో సాటిదిలేనిదై, మూడులోకములను ప్రకాశింపజేయుచు మిరుమిట్లుగొలుపుచుండెను. 

			తత్రాభిరూపశోభాభి రప్సరోభిః పురస్కృతామ్, 

			బృహతీ మంశుమత్ప్రఖ్యాం బృహద్భానో రివార్చిషమ్.	14 

			అందు చక్కని రూపవతులగు అప్సరసలు ముందేగుదెంచుచుండగా అగ్నిజ్వాలవలె వెలుగొందుచు కిరణమాలికలతో విరాజిల్లు నొక పెద్ద జ్యోతి రాకృతి కానవచ్చెను. 

			నక్షత్ర కల్పాభరణాం తాం మౌక్తికసమస్రజమ్, 

			శ్రియం దదృశతుః పద్మాం సాక్షాత్పద్మదళస్థితామ్.	15 

			నక్షత్రముల వంటి ఆభరణములు, ముత్యాల హారములు తాల్చిన ఆ తేజస్సు సాక్షాత్తు పద్మదళమున నెలకొన్న పద్మ, లక్ష్మీదేవిగా వారికి కానవచ్చెను. 

			సా వరుహ్య విమానాగ్రా దఙ్గనానా మనుత్తమా, 

			అభ్యాగచ్ఛ త్త్రిలోకేశం దేవర్షిం చాపి నారదమ్.	16 

			అంగనలలో అత్యుత్తమ యగునామె విమానమునుండి దిగి త్రిలోకాధిపతి యగు నింద్రుని, దేవర్షియగు నారదుని సమీపించెను. 

			నారదానుగతః సాక్షాన్మఘవాం స్తా ముపాగమత్, 

			కృతాజ్ఞలిపుటో దేవీం నివేద్యాత్మాన మాత్మనా. 	17  

			నారదుడు వెంటనంటిరాగా దేవేంద్రుడు అంజలిఘటించి తన్ను తానామెకు తెలియపరచుకొని భక్తితో దరికి చేరుకొనెను. 

			చక్రే చానుపమాం పూజాం తస్యా శ్చాపి స సర్వవిత్, 

			దేవరాజః శ్రియం రాజన్ వాక్యం చేద మువాచ హ.	18 

			సర్వము నెరిగినవాడగు దేవరాజు ఆమెకు సాటిలేని పూజ నొనర్చి ఆ లక్ష్మీదేవితో ఇట్లు పలికెను. 

			శక్ర ఉవాచ - శక్రు డిట్లనెను. 

			కా త్వం కేన చ కార్యేణ సంప్రాప్తో చారుహాసిని, 

			కుత శ్చాగమ్యతే సుభ్రు గన్తవ్యం క్వ చ తే శుభే,	19 

			అందములొలుకు చిరునవ్వుల తల్లీ, చక్కని కనుబొమలతో అలరారు మంగళస్వరూపిణీ! నీవెవరు? ఏకార్యముపై నరుగుదెంచితివి? ఎక్కడనుండి నీ రాక? ఎందుబోవుచుంటివి?  

			శ్రీ రువాచ - శ్రీదేవి యిట్లనెను. 

			పుణ్యేషు త్రిఘ లోకేషు సర్వే స్థావరజఙ్గమాః, 

			మమాత్మభావ మిచ్ఛన్తో యతన్తే పరమాత్మనా.	20 

			పుణ్యములగు మూడులోకములందును స్థావరజంగమ స్వరూపములన్నియు నాభావమునే పొందగోరుచు దొడ్డ బుద్ధితో ప్రయత్నించుచున్నవి. 

			సాఽహం వై పంకజే జాతా సూర్యరశ్మి విబోధితే, 

			భూత్యర్థం సర్వభూతానాం పద్మా శ్రీః పద్మమాలినీ.	21 

			సూర్యకిరణములు మేల్కొలుపగా వికసించిన పద్మమున సర్వప్రాణుల అభ్యుదయముకొరకు ఉద్భవించినదానను. పద్మ, శ్రీ, పద్మమాలిని అనియు నన్నందురు. 

			అహం లక్ష్మీ రహం భూతిః శ్రీ శ్చాహం బలసూదన, 

			అహం శ్రద్ధాచ మేధా చ సన్నతి ర్విజితిః స్థితిః.	22 

			నేను లక్ష్మిని, భూతిని, శ్రీని. శ్రద్ధ, మేధ, సన్నతి, విజితి, స్థితి - ఇవి అన్నియు నేనే. 

			అహం ధృతి రహం సిద్ధి రహం త్వద్భూతి రేవ చ, 

			ఆహం స్వాహా స్వధా చైవ సన్నతి ర్నియతిః స్మృతిః.	23 

			ధృతి, సిద్ధి, నీదయిన ఐశ్వర్యము, స్వాహ, స్వధ, సన్నతి, నియతి, స్మృతి - ఇవి అన్నియు నేనే. 

			రాజ్ఞాం విజయమానానాం సేనాగ్రేషు ధ్వజేషు చ, 

			నివాసే ధర్మశీలానాం విషయేషు పురేషు చ,	24  

			జితకాశిని శూరే చ సంగ్రామే ష్వనివర్తిని 

			నివసామి మనుష్యేన్ద్రే సదైవ బలసూదన.	25 

			ఓయీ బలసూదన! విజయము పొందుచున్న రాజుల సేనల మొనల యందును, ధ్వజములయందును, ధర్మశీలురగు వారి దేశములయందును, పురములయందును, యుద్ధములలో వెన్నుచూపని, జయముచే ప్రకాశించు శూరుడైన రాజునందును నే నెల్లవేళల నివసింతును. 

			ధర్మనిత్యే మహాబుద్ధౌ బ్రహ్మణ్యే సత్యవాదిని, 

			ప్రశ్రితే దానశీలే చ సదైవ నివసామ్యహమ్.	26 

			ధర్మమునెన్నటికిని వదలనివాడు, గొప్పమేధాబలము కలవాడు, బ్రహ్మ తత్త్వవేత్త, సత్యమునే పలుకువాడు, వినయవంతుడు, దానశీలుడు - అగువారియందు ఎల్లవేళల నేను నివసింతును. 

			అసురే ష్వవసం పూర్వం సత్యధర్మనిబంధనా, 

			విపరీతాం స్తు తాన్ బుద్ధ్వా త్వయి వాస మరోచయమ్.	27 

			సత్య ధర్మములకు కట్టువడినదాననై నేను మునుపు రాక్షసులకడ నుంటిని. వారు మార్పు పొందినవారని యెఱిగి నీకడ నుండుట కిష్ట పడితిని. 

			శక్ర ఉవాచ - ఇంద్రు డిట్లనెను. 

			కథం వృత్తేషు దైత్యేషు త్వమవాత్సీ ర్వరాననే, 

			దృష్ట్వా చ కి మిహాగా స్త్వం హిత్వా దైతేయదానవాన్.	28 

			వరాననా! దైత్యు లెట్టినడవడి కలిగి యుండగా నీవు వారి కడనుంటివి? ఇపుడు ఆ దితిదను పుత్రులను వదలి యేమి చూచి ఇచటికి వచ్చితివి? 

			శ్రీ రువాచ - శ్రీ యిట్లు పలికెను. 

			స్వధర్మ మమతిష్ఠత్సు ధైర్యా దచలితేషు చ, 

			స్వర్గమార్గాభిరామేషు సత్యేషు విరతా హ్యహమ్.	29 

			వారు స్వధర్మమును శ్రద్ధగా అనుష్ఠించెడివారు. ధైర్యమునుండి కదలకుండెడివారు. స్వర్గమార్గమున మిక్కిలి మక్కువ కలవారు. సత్త్వగుణముతో అలరారువారు. అట్టివారికడ నేను ప్రీతితో నుంటిని. 

			దానాధ్యయన యజ్ఞే జ్యా పితృ దైవత పూజనమ్, 

			గురూణా మతిథీనాం చ తేషాం సత్య మవర్తత.	30 

			దానము, ఆధ్యయనము, యజ్ఞము, దేవతాపూజ, పితృదేవతల ఆరాధనము, గురువులయెడ, అతిథులయెడ మన్నన వారలకు ఉండెడిది. 

			సుసంమృష్టగృహా శ్చాసన్ జితస్త్రీకా హుతాగ్నయః, 

			గురుశుశ్రూషకా దాన్తా బ్రహ్మణ్యాః సత్యవాదినః.	31 

			చక్కగా శుద్ధి చేసి అలంకరించిన గృహములు వారి కుండెడివి. స్త్రీల యెడ వ్యామోహము లేనివారు. అగ్నులను ఆర్చించెడివారు. గురువులకు శుశ్రూషచేసెడి వారు. ఇంద్రియనిగ్రహము కలవారు, బ్రహ్మమునందు నిష్ఠ కలవారు. సత్యమునే పలికెడివారు. 

			శ్రద్దధానా జితక్రోధా దానశీలాఽనసూయవః, 

			భృతపుత్రా భృతామాత్యా భృతదారా హ్యనీర్షవః.	32 

			శ్రద్ధ కలవారు, క్రోధమును గెలిచినవారు, దానశీలురు, అసూయలేనివారు. పుత్రులను, అమాత్యులను, భార్యలను చక్కగా భరించుశీలము కలవారు. ఈర్ష్య లేనివారు. 

			అమర్షేణ న చాన్యోన్యం స్పృహయన్తే కదాచన, 

			న చ జాతూపతప్యన్తి ధీరాః పరసమృద్ధిభిః.	33 

			ఎన్నడును ఒకరినొకరు మించవలయు ననుతలపు లేనివారు. ఇతరుల సంపదలను చూచి ఎన్నటికిని కుళ్లుకొనని ధీరులు. 

			దాతారః సంగృహీతారః ఆర్యాః కరుణవేదినః, 

			మహాప్రసాదా ఋజవో దృఢభక్తా జితేన్ద్రియాః.	34 

			దాతలు, పొదుపరితనము కలవారు, ఆర్యులు, జాలిగుణమును బాగుగా నెరిగినవారు. గొప్ప అనుగ్రహబుద్ధి కలవారు, కపటశీలములేనివారు, చెదరనిభక్తి కలవారు, ఇంద్రియములపై గట్టి అదుపు కలవారు. 

			సంతుష్ట భృత్యసచివాః కృతజ్ఞాః ప్రియవాదినః, 

			యథార్హమానార్థకరా హ్రీనిషేవా యతవ్రతాః.	35 

			సేవకులను మంత్రులను సంతృప్తిపరచువారు, కృతజ్ఞులు, ప్రియమునే పలుకువారు, యోగ్యత నెరిగి ధనము నొసగువారు, పాడుపనులకు సిగ్గుపడువారు, నిష్ఠతోకూడిన వ్రతములు కలవారు. 

			నిత్యం పర్వసు సుస్నాతాః స్వనులిస్తాః స్వలంకృతాః, 

			ఉపవాసతపః శీలాః ప్రతీతా బ్రహ్మవాదినః.	36 

			పర్వదినములయందు శుభమైన స్నానములు చేయువారు, చక్కనిమైపూతలు, అలంకారములు ధరించువారు, ఉపవాసములు తపస్సు శీలముగా గలవారు, నమ్మదగినవారు, వేదముల నధ్యయనము చేయువారు నైయుండిరి. 

			నైవా నభ్యుదియాత్సూర్యో న చాప్యాసన్ ప్రగేశయాః, 

			రాత్రౌ దధి చ సక్తూంశ్చ నిత్యమేవ వ్యవర్జయన్.	37 

			సూర్యుడు వీరి నెన్నడును మేల్కొలుపలేదు. వారెన్నడు ప్రాతఃకాలమున నిద్రించువారు కారు. రాత్రియందు పెరుగును, పేలపిండిని అన్ని దినములలో వదలివైచిరి. 

			కల్యం ఘృతం చాన్వవేక్షన్ ప్రయతా బ్రహ్మవాదినః, 

			మఙ్గల్యాన్యపి చాపశ్యన్ బ్రాహ్మణాంశ్చా ప్యపూజయన్.	38 

			ఉషః కాలమున ఘృతమును శ్రద్ధకలవారై చూచెడివారు. వేదముల నధ్యయనము చేసెడివారు. మంగళవస్తువులను దర్శించెడివారు. బ్రహ్మ జ్ఞానులను గౌరవించెడివారు. 

			సదా హి వదతాం ధర్మం సదా చాప్రతిగృహ్ణతామ్, 

			అర్ధం చ రాత్ర్యాః స్వపతాం దివా చాస్వపతాం తథా.	39 

			ఎల్లవేళల ధర్మమును పలికెడువారు. ఎల్లవేళల ప్రతిగ్రహము (పుచ్చు కొనుట) లేనివారు. రాత్రిలో సగభాగము మాత్రమే నిద్రించువారు. పగలు నిద్రింపని వారు. 

			కృపణానాథ వృద్ధానాం దుర్బలాతురయోషితామ్, 

			దయాం చ సంవిభాగం చ నిత్య మేవాన్వమోదతామ్.	40 

			దీనులు, దిక్కులేని వారు, ముదుసలులు, బలహీనులు, రోగులు, స్త్రీలు-వీరి యందు దయను, దానమును ఎల్లవేళల చేయుచు ఆనందమందువారు. 

			త్రస్తం విషణ్ణ ముద్విగ్నం భయార్తం వ్యాధితం కృశమ్, 

			హృతస్వం వ్యసనార్తం చ నిత్య మాశ్వాసయన్తి తే.	41 

			వెరచినవానిని, క్రుంగిపోయిన వానిని, మనసుచెదరిన వానిని, భయపీడితుని, 

			వ్యాధిగ్రస్తుని, బక్కచిక్కిన వానిని, సొమ్ముకోల్పోయిన వానిని, కష్టములలో నున్న వానిని వారు నిత్యము ఊరడించెడి వారు. 

			ధర్మ మేవాన్వవర్తన్త న హింసన్తి పరస్పరమ్, 

			అనుకూలాశ్చ కార్యేషు గురువృద్ధోపసేవినః.	42 

			వారు ధర్మమునే వదలక ఆచరించిరి. తమలో తాము హింసించుకొన కుండిరి. పనులయందు అనుకూలురై యుండెడివారు. తల్లిదండ్రులను, గురువులను, పెద్దలను చక్కగా సేవించుచుండెడివారు. 

			పితౄన్ దేవాతిథీం శ్చైవ యథావత్తేఽభ్యపూజయన్, 

			అవశేషాణి చాశ్నన్తి నిత్యం సత్యతపోధృతాః.	43 

			పితృదేవతలను, దేవతలను, అతిథులను విధి ననుసరించి ఆరాధించిరి. వారికి నివేదింపగా మిగిలిన అన్నమును భుజించెడివారు సత్యమును, తపస్సును నిష్ఠతో ఆచరించిరి. 

			నైకేఽశ్నన్తి సుసంపన్నం న గచ్ఛన్తి పరస్త్రియమ్, 

			సర్వభూతే ష్వవర్తన్త యథాత్మని దయాం ప్రతి.	44 

			మృష్టమైన భోజనమును ఒక్కరై తినకుండిరి. పరస్త్రీని పొందకుండిరి. తమయందు తమ కెంత దయయో సర్వభూతములయందును అట్టిదయతోడనే మెలగిరి. 

			నైవాకాశే న పశుషు వియోనౌ చ న పర్వసు 

			ఇన్ద్రియస్య విసర్గం తే రోచయన్తి కదాచన.	45 

			బయలున, పశువులయందు, అన్యయోనియందు, పర్వములయందును ఇంద్రియమును వదలుటను వారెన్నడును ఇష్టపడెడివారు కారు. 

			నిత్యం దానం తథా దాక్ష్య మార్జవం చైవ నిత్యదా, 

			ఉత్సాహోఽథానహంకారః పరమం సౌహృదం క్షమా.	46 

			సత్యం దానం తపః శౌచం కారుణ్యం వా గనిష్ఠురా,

			మిత్రేషు చానభిద్రోహః సర్వం తే ష్వభవత్ ప్రభో.	47 

			దానము, దక్షత, ఋజుత్వము, ఉత్సాహము, అహంకారము లేకుండుట, పరమమైనచెలిమి, ఓర్పు, సత్యము, యజ్ఞములందు దక్షిణలను విరివిగా నొసగుట, తపస్సు, పరిశుద్ధత, జాలి, పరుషముగా పలుకకుండుట, మిత్రులయెడ ద్రోహచింతన లేకుండుట అనునవి యన్నియు వారిలో ఎల్లవేళల నుండెడివి. 

			నిద్రా తన్ద్రీ రసంప్రీతి రసూయా థానవేక్షితా, 

			అరతిశ్చ విషాదశ్చ స్పృహా చాప్యావిశ న్న తాన్.	48 

			నిద్ర, అలసత, అతృప్తి, అసూయ, ప్రమాదము, ఏడుపుగొట్టుతనము, క్రుంగిపోవుట, లౌల్యము అనునవి వారి నెన్నడును దరిజేరలేదు. 

			సాహ మేవం గుణేష్వేవ దానవే ష్వవపం పురా, 

			ప్రజాసర్గ ముపాదాయ నైకం యుగవిపర్యయమ్.	49 

			అట్టినేను ఇట్టి గుణములుగల దానవులయందు, సృష్టిమొదలైన నాటినుండియు పెక్కు యుగములు, కడచినకాలమున, వసించితిని. 

			తతః కాలవిపర్యాసే తేషాం గుణవిపర్యయాత్, 

			అపశ్యం నిర్గతం ధర్మం కామక్రోధవశాత్మనామ్.	50 

			అంత కాలము మారగా గుణములు తారుమారయి కామక్రోధములకు వశమైన బుద్ధిగల వారిలో ధర్మము జారిపోవుటను చూచితిని. 

			సభాసదానాం చ వృద్ధానాం సతాం కథయతాం కథాః,

			 ప్రాహస న్నభ్యసూయంశ్చ సర్వవృద్ధాన్ గుణావరాః.	51 

			హీనగుణములు కలవారు అన్నింటిలో తలపండిన పెద్దలను, సభలయందధి కారులై యుండగా, సత్పురుషుల కథలను చెప్పెడివారుకాగా, వెక్కిరింపదొడగిరి. అసూయపడజొచ్చిరి. 

			యువానశ్చ పమాసీనా వృద్ధానపిగతాన్ సతః, 

			నాభ్యుత్థానాభివాదాభ్యాం యథాపూర్వ మపూజయన్.	52 

			వృద్ధులు, సజ్జనులు అయినవారు రాగా యువకులు ఆసనములపై కూర్చుండి, ఎదురేగుట, గోత్రనామములు చెప్పి నమస్కరించుటలతో పూర్వమువలె మన్నింపకుండిరి. 

			వర్తయత్యేవ సతరి పుత్రః ప్రభవతే తథా, 

			అభృత్యా భృత్యతాం ప్రాప్య ఖ్యాపయన్త్యనపత్రపాః.	53 

			తండ్రి సమర్థుడైయున్నపుడే కొడుకు పెత్తనమును ప్రారంభించెను. మునుపెన్నడు సేవకవృత్తిలో లేనివారు సేవకులై సిగ్గులజ్జలు విడచి ప్రకటించు కొనజొచ్చిరి. 

			తథా ధర్మా దపేతేన కర్మణా గర్హితేన యే, 

			మహతః ప్రాప్నువన్త్యర్థాం స్తేషాం తత్రాభవత్ స్పృహా.	54 

			ధర్మమునుండి తొలగిన నింద్య కర్మము నాచరించి గొప్పధనములను పొందిన వారి విషయమున వీరికి ఆసక్తి కలిగెను. 

			ఉచ్చైశ్చాభ్యవదన్ రాత్రౌ నీచై స్తత్రాగ్ని రజ్వలత్, 

			పుత్రాః పితౄ వత్యచర న్నార్య శ్చాత్య చరన్ పతీన్.	55 

			రాత్రివేళలందు కారుకూతలు మెండయ్యెను. అగ్నిహోత్రము వెలుగుట తగ్గిపోయెను. తనయులు తండ్రులను, స్త్రీలు భర్తలను అతిక్రమింపదొడగిరి. 

			మాతరం పితరం వృద్ధ మాచార్య మతిథిం గురుమ్, 

			గురుత్వా న్నాభ్యనన్దన్త కుమారా న్నాన్వపాలయన్.	56 

			తల్లి, తండ్రి, పెద్దవాడు, ఆచార్యుడు, అతిథి, గురువు అనువారి పెద్దరికమును మన్నింపకుండిరి. పెద్దలు కుమారులను అదుపుచేయకుండిరి. 

			భిక్షాం బలి మదత్వా చ స్వయ మన్నాని భుఞ్జతే, 

			అనిష్ట్వాఽసంవిభజ్యాథ పితృదేవాతిథీన్ గురూవ్.	57 

			దేవపూజ చేయక, పితృదేవతలకు, దేవతలకు, అతిథులకు, గురువులకు పెట్టక బిచ్చము, బలి నొసగక ఎవరికి వారు అన్నములను తినదొడగిరి. 

			న శౌచ మనురుధ్యన్త తేషాం సూదజనా స్తథా, 

			మనసా కర్మణా వాచా భక్ష్య మాసీ దనావృతమ్.	58 

			వారి వంటవారు శౌచము నేమాత్రము పాటింపకుండిరి. మనసుతో, కర్మముతో, మాటతో కాపుదలలేని కూడు ఏర్పడెను. 

			విప్రకీర్ణాని ధాన్యాని కాకమూషికభోజనమ్, 

			అపావృతం పయోఽతిష్ఠ దుచ్ఛిష్టా శ్చాస్పృశన్ ఘృతమ్.	59 

			ధాన్యములు చెదరిపడియుండును. అది కాకులకు, ఎలుకలకు తిండి యయ్యెను. పాలపై మూతలుండవు. నేతిని ఎంగిలి మూతులతో తాకుచుందురు. 

			కుద్దాలం దాత్రపిటకం ప్రకీర్ణం కాంస్యభాజనమ్, 

			ద్రవ్యోపకరణం సర్వం నాన్వవైక్ష త్కుటుంబినీ.	60 

			ఇల్లాలు పలుగు, కత్తి, గంప, కంచుపాత్ర మొదలగు పనిముట్లు చెల్లా చెదరుకాగా వానిని గూర్చి పట్టించుకొనదు. 

			ప్రాకారాగార విధ్వంసా న్న స్మ తే ప్రతికుర్వతే, 

			నాద్రియన్తే పశూన్ బద్ధ్వా యవసే నోదకేన చ.	61 

			ప్రహరిగోడలు, ఇంటిగోడలు పగుళ్లు వారగా వానికి మరమ్మత్తులు చేయింపరు. గొడ్లను కట్టిపడవైచి గడ్డి, నీరు పెట్టి ఆదరింపరు. 

			బాలానాం ప్రేక్షమాణానాం స్వయం భక్ష్య మభక్షయన్, 

			తథా భృత్యజనం సర్వ మసంతర్ప్య చ దానవాః.	62 

			పసివారు చూచుచుండగా తమకూడు తాము తినుచుందురు. అట్లే తన పోషణ లోనివారందరు తినిరో లేదో అని దానిని పట్టించుకొనరు. 

			పాయసం కృసరం మాంస మపూపా వథ శష్కులీః, 

			అపాచయ న్నాత్మనోఽర్థే వృథామాంసా నభక్షయన్.	63 

			పాయసము, పులగము, మాంసము, గారెలు, జంతికలు మొదలగు వానిని తమకొరకే వండుకొందురు. ఊరక మాంసములు తినుచుందురు. 

			ఉత్సూర్యశాయిన శ్చాసన్ సర్వేచాసన్ ప్రగేనిశాః, 

			ఆవర్తన్ కలహా శ్చాత్ర దివారాత్రం గృహే గృహే.	64 

			అందరు సూర్యోదయమైన తరువాతను నిద్రించువారు, సంధ్యలలో పరుండువారు నయిరి. పగలనక రాత్రి యనక కొంపలందెల్ల కలహములు సాగుచుండెను. 

			అనార్యా శ్చార్య మాసీనం పర్యుపాప న్న తత్ర హ, 

			ఆశ్రమస్థాన్ విధర్మస్థాః ప్రాద్విషన్త పరస్పరమ్.	65 

			ఆర్యుడు కూర్చుండగా అనార్యులు అతనిని మన్నింపక విహరించిరి. ఆశ్రమములందు విష్ణకలవారిని ఇతరధర్మముల నవలంబించువారు పెద్దగా ద్వేషించిరి. 

			సంకరా శ్చాభ్యవర్తన్త న చ శౌచ మవర్తత, 

			యే చ వేదవిదో విప్రా విస్పృష్ట మనృచ శ్చ యే. 

			నిరన్తర విశేషాస్తే బహుమానావమానయోః.	66 

			సంకరములే పెల్లుగా సాగెను. పరిశుద్ధత ఏమాత్రము లేదు. సర్వవేదములను సాధించిన విప్రులు, చదువు సంధ్యలు లేనివారును బహుమాన, అవమానముల యందు ఏభేదము లేనివారైరి. 

			హార మాభరణం వేషం గతం స్థిత మవేక్షితమ్, 

			అసేవన్త భుజిష్యా వై దుర్జనాచరితం విధిమ్.	67 

			ఇండ్లలో పనిచేసికొని పోట్టపోసికొను స్త్రీలు హారములు, ఆభరణములు, వేషము, నడవడి, ఉనికి మొదలగువానిలో గృహిణులతో భేదమే లేనివారైరి. నీచ కృత్యములకు పాల్పడుచుండిరి. 

			స్త్రియః పురుషవేషేణ పుంపః స్త్రీవేషధారిణః, 

			క్రీడారతి విహారేషు పరాం ముద మవాప్నువన్.	68 

			స్త్రీలు మగవేషముతో, మగవారు స్త్రీవేషములతో ఆటపాటలయందును, మిథునకర్మములందును వ్యవహరించుచు పరమానందము నందుచుండిరి. 

			ప్రభవద్భిః పురా దాయా నర్హేభ్యః ప్రతిపాదితాన్, 

			నాభ్యవర్తన్త నాస్తిక్యా ద్వర్తన్తః సంభవేష్వపి.	69 

			యోగ్యులకు తమ పూర్వులు దానము చేసిన వానియందు తాము స్వాములై నాస్తికభావముతో వాని ననుభవించుచు వారికి తిరిగి యీయకుండిరి. 

			మిత్రేణాభ్యర్థితం మిత్ర మర్థసంశయితే క్వచిత్, 

			బాలకోట్యగ్రమాత్రేణ స్వార్థేనాఘ్నత తద్వసు.	70 

			వెంట్రుకముక్కకొన అంత స్వార్థము ఉన్నను ధనవిషయమున వివాదము కలిగినపుడు మిత్రుడు ప్రార్థింపగా చేయుదునని చెప్పి మిత్రుని ఆధనమును మ్రింగివైచును. 

			పరస్వాదానరుచయో విపణవ్యవహారిణః.	71 

			జనులందరు పరులపొమ్మునందు రుచికలవారైరి. వ్యాపారమే సర్వవ్యవహారముగా మారెను. 

			అదృశ్య న్తార్యవర్ణేషు శూద్రా శ్చాపి తపోధనాః 

			అధీయన్తేఽవ్రతాః కేచిద్వృథా వ్రత మథాపరే.	72 

			ఆర్యవర్ణములయందు శూద్రులు తపోధనులై కన్పట్టిరి. కొందరు ఏ నిష్ఠయు లేక అధ్యయనము చేయుదురు. ఇతరులు వ్యర్థముగా వ్రతము లాచరింతురు. 

			అశుశ్రూషు ర్గురోః శిష్యః కశ్చి చ్ఛిష్యసఖో గురుః, 

			పితా చైవ జనిత్రీ చ శ్రాన్తౌ వృత్తోత్సవా వివ. 

			అప్రభుత్వే స్థితౌ వృద్ధా వన్నం ప్రార్థయతః సుతావ్.	73 

			శిష్యుడు గురువునకు శుశ్రూష చేయుశీలము లేనివాడయ్యెను. ఒక గురువునకు శిష్యుడే పఖుడు. తల్లియు తండ్రియు పండుగలు పబ్బములు లేని వారివలె అలసతతో అలమటించిరి. కొడుకులను అన్నముకొరకు దేబెరించుచు వృద్ధులు సమర్థత లేనివారైరి.  

			తత్ర వేదవిదః ప్రాజ్ఞా గాంభీర్యే సాగరోపమాః, 

			కృష్యాది ష్వభవన్ సక్తా మూర్ఖాః శ్రాద్ధా న్యభుఞ్జత.	74 

			అందు వేదవేత్తలు, ప్రజ్ఞాధురంధరులు, గాంభీర్యమున సాగరముతో పోలిన వారు నగు విద్వాంసులు మూర్ఖులై పొలము దున్నుకొనుట మొదలగువానియందు తగులము కలవారును, శ్రాద్ధపుకూడు తినువారునై యుండిరి. 

			ప్రాతః ప్రాతశ్చ సుప్రశ్నం కల్పనం ప్రేషణక్రియాః, 

			శిష్యా న ప్రహితా స్తేషా మకుర్వన్ గురవః స్వయమ్.	75 

			ఉదయకాలములందెల్ల చక్కని ప్రశ్నమును, ఊహను చెప్పిన పనులను చేయని శిష్యులను తీర్చిదిద్దక గురువులు తమంతతామే వారి పనులను కూడ చేయుచుండిరి. 

			శ్వశ్రూశ్వశురయో రగ్రే వధూః ప్రేష్య నశాసత, 

			అన్వశాసచ్చ భర్తారం సమాహ్వా యాభిజల్పతి.	76 

			అత్తమామల యెదుట కోడలు పనివాండ్రపై పెత్తనము చేయుచుండెను. పెనిమిటిని పిలిచి పెద్దగా వాగుచు పెండ్లము శాసింపదొడగెను. 

			ప్రయత్నే నాపి చారక్ష చ్చిత్తం పుత్రస్య వై పితా, 

			వ్యభజచ్చాపి సంరంభా దుఃఖవాసం తథాఽవసత్.	77 

			తండ్రి ఎంత ప్రయత్నించియు కొడుకు మనస్సు నదుపు చేయలేకుండెను. ఆతని పొగరుబోతుతనమువలన ఆస్తులను పంపకము చేసి తాను దుఃఖవాసము చేయుచుండెను. 

			అగ్నిదాహేన చోరై ర్వా రాజభి ర్వా హృతం ధనమ్, 

			దృష్ట్వా ద్వేషా త్ప్రాహసన్త సుహృత్సంభావితా హ్యపి.	78 

			కొంపలంటుకొనుటచేతనో, దొంగలచేతనో, రాజులచేతనో ధనము నాశన మగుచుండెను. మిత్రములు, మునుపు తనవలన మన్నన పొందినవారును అది చూచి ద్వేషమువలన పకపక నవ్వ దొడగిరి. 

			కృతఘ్నా నాస్తికాః పాపా గురుదారాభిమర్శినః, 

			అభక్ష్యభక్షణ రతా నిర్మర్యాదా హతత్విషః.	79 

			వారందరు కృతఘ్నులు, నాస్తికులు, పాపులు, గురువుల భార్యలను చెఱచు వారు, తినరానివానిని తినుటయందు వేడుక కలవారు, మర్యాదలేనివారు, మొగమున కళయు కాంతియు లేనివారు నైరి. 

			తేష్వేవ మాదీ నాచారా నాచరత్సు విపర్యయే, 

			నాహం దేవేన్ద్ర వత్స్యామి దానవేష్వితి మే మతిః.	80  

			తన్మాం స్వయ మనుప్రాప్తా మభినన్ద శచీపతే.	81 

			ఇట్లు పాడుకాలము దాపురింపగా వారందరు ఇట్టి ఆచారములను చేయు చుండగా, దేవేంద్రా! నేను ఆ దానవుల కడనుండరాదను బుద్ధి పొడమినది. ఇట్లు స్వయముగా వచ్చిన నన్ను నీవు ఆదరింపుము. 

			త్వయార్చితాం మాం దేవేశ పురోధాస్యన్తి దేవతాః, 

			యత్రాహం తత్ర మత్కాన్తా మద్విశిష్టా మదర్పణాః.	82 

			సప్తదేవ్యో జయాష్టమ్యో వాస మేష్యన్తి తేఽష్టధా. 

			నీవు నన్నర్చింపగా దేవేశా! దేవతలందరు నన్ను గౌరవింతురు. నాకు ప్రియమైనవారు, నాతో కూడియుండువారు, నాకు సర్వము నర్పించినవారు నగు ఏడుగురు దేవులు జయ ఎనిమిదవదిగా కలవారు ఎనిమిది విధములుగా నే నెందుందునో అందే యుండువారై నీకడ వాసము చేసెదరు. 

			ఆశా శ్రద్ధా ధృతిః క్షాన్తి ర్విజితి స్సన్నతిః క్షమా. 

			అష్టమీ వృత్తి రేతాసాం పురోగా పాకశాసన!	83 

			ఆశ, శ్రద్ధ, ధృతి, క్షాన్తి, విజితి, సన్నతి, క్షమ, మరియు ఈఆన్నింటికి ముందుండునదియగు వృత్తి ఎనిమిదవది. 

			తా శ్చాహం చాసురాం స్త్యక్త్వా యుష్మద్విషయ మాగతాః,

			త్రిదశేషు నివత్స్యామో ధర్మనిష్ఠాన్తరాత్మసు.	84 

			వారును నేనును ఆ అసురులను వదలివైచి మీదేశమునకు వచ్చితిమి. ధర్మమున నిష్ఠగల అంతరాత్మ కలవారగు దేవతలయందు నివసించెదము. 

			ఇత్యుక్తవచనాం దేవీం ప్రీత్యర్థం చ ననన్దతుః, 

			నారదశ్చాత్ర దేవర్షి ర్వృత్రహన్తా చ వాసవః.	85 

			ఇట్లు పలికిన ఆదేవిని దేవర్షియగు నారదుడును, వృత్రుని చంపిన వాసవుడును ప్రీతిపూర్వకముగా అభినందించిరి. 

			తతోఽనలసఖో వాయుః ప్రవవౌ దేవవర్త్మసు, 

			ఇష్టగన్ధః సుఖస్పర్శః సర్వేంద్రియ సుఖావహః.	86 

			అంత అగ్నిసఖుడగు వాయువు కమ్మనివాసనలతో, సుఖమైన స్పర్శతో సర్వేంద్రియములకును సుఖము కలిగించునదియై దేవతల వీధులందు వీవదొడగెను. 

			శుచౌ వాభ్యర్థితే దేశే త్రిదశాః ప్రాయశః స్థితాః.87 

			 లక్ష్మీసహిత మాసీనం మఘవన్తం దిదృక్షవః.88 

			లక్ష్మితోపాటు కూర్చున్న దేవేంద్రుని చూచుకోరిక కలవారై దేవతలందరు పవిత్రము, కోరదగినది యగు తావున నుండిరి. 

			తతో దివం ప్రాప్య సహస్రలోచనః, 

			స్త్రియోపపన్నః సుహృదా మహర్షిణా, 

			రథేన హర్యశ్వయుజా సురర్షభః 

			సదఃసురాణా మభిసత్కృతో యయౌ.	89 

			అంత వేయికనులదేవర ఆ కాంతతోపాటు మహర్షియగు నారదునితో కూడినవాడై పచ్చని గుఱ్ఱములు పూన్చిన రథముతో, మన్ననల నందుకొనుచు దేవసభకు చేరుకొనెను. 

			అథేఙ్గితం వజ్రధరస్య నారదః 

			శ్రియశ్చ దేవ్యా మనసా విచారయన్ 

			శ్రియై శశంసామరదృష్ట పౌరుషః 

			శివేన తత్రాగమనం మహర్షిభిః	90 

			అంత దేవతలు కనుగొనుచున్న పౌరుషముగల ఇంద్రుని ఇంగితమును లక్ష్మీదేవి అభిప్రాయమును మనస్సుతో చక్కగా భావించువాడై నారదుడు శుభమగు పలుకుతో లక్ష్మీదేవి అచటిరాకను మహర్షులతోపాటుగా అందరకు తెలియజేసెను. 

			తతోఽమృతం ద్యౌః ప్రవవర్ష భాస్వతీ 

			పితామహ స్యాయతనే స్వయంభువః, 

			అనాహతా దుందుభయోఽథ నేదిరే 

			తథా ప్రసన్నాశ్చ దిశ శ్చకాశిరే.	91 

			అంత గొప్పగా వెలిగి పోవుచున్న ఆకాశము పితామహుడు, స్వయంభువు నగు బ్రహ్మలోకమున అమృతమును కురిసెను. దుందుభులు తమంతతామే మ్రోగినవి. అట్లే దిక్కులును ప్రసన్నములై ప్రకాశించెను. 

			యథర్తు సస్యేషు వవర్ష వాసవో 

			న ధర్మమార్గా ద్విచచాల కశ్చన, 

			అనేకరత్నాకరభూషణా చ భూః 

			సుఘోషఘోషా భువనౌకసాం జయే.	92 

			ఇంద్రుడు ఋతువుల ననుసరించి పంటలు పండుటకై వర్షమును ప్రసాదించెను. ఒక్కడును ధర్మమార్గమునుండి కదలకుండెను. భూమియు పెక్కు సముద్రములే భూషణములుగా కలదియై భూలోకవాసుల జయమునందు చెవికింన ఘోషలు కలది యాయెను. 

			క్రియాభిరామా మనుజా మనస్వినో 

			బభుః శుభే పుణ్యకృతాం పథి స్థితాః, 

			నరామరాః కిన్నర యక్షరాక్షసాః 

			సమృద్ధిమన్తః సుమనస్వినోఽభవన్.	93 

			మనుజులందరు పనిపాటలలో ఆనందమందువారు, బుద్ధిమంతులునై పుణ్యము నాచరించువారి శుభమార్గమున నిలిచి ప్రకాశించిరి. నరులు, అమరులు, కిన్నరులు, యక్షులు, రాక్షసులు సర్వసంపదలతో, చక్కని బుద్ధివిశేషములతో ఆలరారిరి. 

			న జాత్వకాలే కుసుమం కుతః ఫలం 

			పపాత వృక్షా త్పవనేరితా దపి, 

			రసప్రదాః కామదుఘాశ్చ ధేనవో 

			న దారుణా వాగ్విచచార కస్యచిత్.	94 

			గాలి ఎంతగా వీచినను చెట్టునుండి అకాలమున పూవు కూడ రాలేదు. ఇక పండుమాట చెప్పనేల? ఆవులు కోరిన వానినెల్ల నొసగుచు సమృద్ధిగా పాల నొసగిన వాయెను. ఒక్కని నోటినుండియు దారుణమగుమాట వెలువడలేదు. 

			ఇమాం సపర్యం సహ సర్వకామదైః 

			శ్రియాశ్చ శక్ర ప్రముఖైశ్చ దైవతైః, 

			పఠన్తి యే విప్రసదః సమాగతః 

			సమృద్ధకామాః శ్రియ మాప్నువన్తి తే.	95 

			సర్వకామములను ప్రసాదించు దేవేంద్రుడు మొదలగు దేవతలతో లక్ష్మీదేవి కైన యీ కలయికను విప్రుల సభలలో పఠించువారు సమృద్ధకాములై సంపదలను  పొందుదురు. 

			త్వయా కురూణాం వర యత్ప్రచోదితం 

			భవాభవస్యేహ పరం నిదర్శనమ్, 

			తదద్య సర్వం పరికీర్తితం మయా 

			పరీక్ష్య తత్త్వం పరిగన్తు మర్హసి.	96  

			ఇతి శ్రీమహాభారతే శాన్తిపర్వణి మోక్షధర్మ పర్వణి 
శ్రీవాసవసంవాదో నామ అష్టావింశత్యధిక ద్విశతతమోఽధ్యాయః 

			కురువరా! నీవు కలిమి, లేమి అనువానిని గూర్చి నన్నడిగినదాని సర్వమును నీకు ఇపుడు నిరూపించి చెప్పితిని. దానిని చక్కగా పరీక్షించి తత్త్వమును హృదయమునకు పట్టించుకొనుము. 

			ఇది శ్రీమహా భారతము శాంతిపర్వమున మోక్ష ధర్మ పర్వమున 
శ్రీవాసవ సంవాదమను రెండువందల యిరువది యెనిమిదవ అధ్యాయము. 

			యుధిష్ఠిర ఉవాచ - ధర్మరా జిట్లనెను. 

			కిం శీలః కిం సమాచారః కిం విద్యః కిం పరాక్రమః, 

			ప్రాప్నోతి బ్రహ్మణః స్థానం యత్పరం ప్రకృతే ర్ధ్రువమ్.	1 

			ఎట్టిశీలము కలవాడు, ఎట్టి చక్కని ఆచారము కలవాడు, ఏ విద్యలార్జించిన వాడు, ఎట్టి పరాక్రమము కలవాడు ప్రకృతి కతీతము, ధ్రువమునగు బ్రహ్మము స్థానమును పొందును? 

			భీష్మ ఉవాచ - భీష్ము డిట్లు చెప్పెను. 

			మోక్షధర్మేషు నియతో లఘ్వాహారో జితేన్ద్రియః, 

			ప్రాప్నోతి బ్రహ్మణః స్థానం తత్పరం ప్రకృతే ర్ధ్రువమ్.	2 

			మోక్షధర్మములయందు కట్టుబడి యున్నవాడు, తక్కువగా భుజించువాడు, ఇంద్రియముల పై అదుపు కలవాడు నగు నరుడు ప్రకృతికి పరము, ధ్రువమునయిన బ్రహ్మము పదవిని పొందును. 

			అత్రా ప్యుదాహర న్తీమ మితిహాసం పురాతనమ్, 

			జైగీషవ్యస్య సంవాద మసితస్య చ భారత.	3 

			ఈవిషయమునందును అసితజైగీషవ్యుల సంవాదమైన ప్రాతకాలపు ఇతిహాసమును చెప్పుకొనుచుందురు. 

			జైగీషవ్యం మహాప్రాజ్ఞం ధర్మాణా మాగతాగమమ్, 

			అక్రుధ్యన్త మహృష్యన్త మసితో దేవలోఽబ్రవీత్,	4 

			గొప్ప ప్రజ్ఞకలవాడు ధర్మముల జ్ఞానమును చక్కగా పొందినవాడు, క్రోధము నెఱుగనివాడు, దేనికిని పొంగిపోవనివాడు నగు జైగీషవ్యునితో అసితుడైన దేవలు డిట్లు పలికెను. 

			దేవల ఉవాచ - దేవలు డిట్లు పలికెను. 

			న ప్రీయసే వన్ద్యమానో నిన్ద్యమానో న కుప్యసే,

			కా తే ప్రజ్ఞా కుత శ్చైషా కింతే తస్యాః పరాయణమ్.	5 

			వందనము చేయగా ప్రీతినొందవు. నిందింపగా కోపింపవు. ఇట్టి నీ ప్రజ్ఞ ఎట్టిది? ఎందుండి ఏర్పడినది? దాని పరమగతి ఎట్టిది? 

			భీష్మ ఉవాచ - భీష్ము డిట్లనెను. 

			ఇతి తేనానుయుక్తః స తమువాచ మహాతపాః, 

			మహ ద్వాక్య మసందిగ్ధం పుష్కలార్థపదం శుచి,	6 

			ఇట్లాతడు మన్ననతో నడుగగా మహాతపస్సు గల ఆత డాతనితో సందేహములు లేనిది, నిండైన గొప్ప అర్థములు గలపదములు కలది, పవిత్రమైనది, గొప్పదియగు వాక్యము నిట్లు పలికెను. 

			జైగీషవ్య ఉవాచ - జైగీషవ్యు డిట్లనెను. 

			యా గతి ర్యా పరా కాష్ఠా యా శాన్తిః పుణ్యకర్మణామ్, 

			తాం తేఽహం సంప్రవక్ష్యామి మహతీ మృషిసత్తమ.	7 

			ఓ మునిసత్తమా! ఏదిగతియో, ఏది చిట్టచివరి గమ్యమో, పుణ్యకర్మములకు ఏది శాంతియో, అట్టి గొప్ప ప్రజ్ఞను గూర్చి నీకు చక్కగా తెలియబలుకుదును. 

			నిన్దత్సు చ సమా నిత్యం ప్రశంసత్సు చ దేవల, 

			నిహ్నవన్తి చ యే తేషాం సమయం సుకృతం చ యత్.	8 

			ఇతరులు నిందించుచుండగాను, కొనియాడుచుండగాను ఒకేతీరున నుండు వారు, తమసమయమును సుకార్యమును అన్నింటిని వెలుపలికి తెలియ రాకుండ దాచియుంచువారును మహాత్ములు. 

			ఉక్తాశ్చ న వదిష్యన్తి వక్తార మహితే హితమ్, 

			ప్రతిహన్తుం న చేచ్ఛన్తి హన్తారం వై మనీషిణః.	9 

			ఇతరు లేమి పలికినను మరల నిందింపరు. అహితుని యందును హితమునే 

			చేయుదురు. దెబ్బతీసిన వానిని తిరిగి దెబ్బకొట్టుటకు ఇష్టపడరు. 

			నా ప్రాప్త మనుశోచన్తి ప్రాప్తకాలాని కుర్వతే, 

			న చాతీతాని శోచన్తి న చైవ ప్రతిజానతే.	10 

			లభించనిదానినిగూర్చి దుఃఖింపరు. కాలమునకు లభించినవానిని మాత్రమే చేయుదురు. కడచిపోయిన వానినిగూర్చి బాధపడరు. వానిని మనసునందును తలపకుందురు. 

			సంప్రాప్తాయాం చ పూజాయాం కామా దర్థేషు దేవల, 

			యథోపపత్తిం కుర్వన్తి శక్తిమన్తః కృతవ్రతాః.	11 

			ఆయాపనులయందు ప్రయత్నము లేకయే ఏదైన మన్నన కలిగినచో శక్తియున్నంతవరకు, మిక్కిలి నిష్ఠకలవారై దాని కనుగుణముగా ప్రవర్తింతురు. 

			పక్వవిద్యా మహాప్రాజ్ఞా జితక్రోధా జితేన్ద్రియాః, 

			మనసా కర్మణా వాచా నాపరాధ్యన్తి కర్హిచిత్. 	12 

			విద్యల పాకమును సాధించువారు, గొప్పప్రజ్ఞ కలవారు, క్రోధమును గెలిచినవారు, ఇంద్రియములపై పట్టుగలవారు నై మనసుతో, చేష్టతో, మాటతో ఎన్నడును ఎవ్వరికిని అపరాధము చేయకుందురు. 

			అనీర్షవో న చాన్యోన్యం విహింసన్తి కదాచన, 

			న చ జాతూపతప్యన్తే ధీరాః పరసమృద్ధిభిః. 	13 

			ఈర్ష్యపడకుందురు. ఎన్నటికిని ఒకరినొకరు హింసించుకొనరు. ధీరులు కనుక ఇతరుల సంపదలను చూచి మనస్సులలో ఎన్నటికిని కుళ్లుకొనరు. 

			నిన్దాప్రశంసే చాత్యర్థం న వదన్తి పరస్య యే, 

			న చ నిన్దాప్రశంసాభ్యాం విక్రియన్తే కదాచన. 	14 

			పరుని నిందాప్రశంసలను గూర్చి పెద్దగా చెప్పుకొనరు. ఆనిందాప్రశంసలకు ఎన్నడును వికారము పొందరు. 

			సర్వతశ్చ ప్రశాన్తా యే సర్వభూతహితే రతాః, 

			న క్రుధ్యన్తి న హృష్యన్తి నా పరాధ్యన్తి కర్హిచిత్. 	15 

			అన్ని పరిస్థితులయందును ప్రశాంతులై యుందురు. సర్వభూతములకు మేలుచేయుటయే వారికి ప్రీతికరమైన విషయము. కోపమును దరికి రానీయరు. పొంగిపోరు. ఎన్నడును ఇతరులకు ద్రోహము చేయరు. 

			విముచ్య హృదయగ్రన్థిం చంక్రమన్తి యథాసుఖమ్, 

			న యేషాం బాన్ధవాః సన్తి యే చాన్యేషాం న బాన్ధవాః.  	16 

			హృదయమునందలి సందేహపు ముడిని వదలించి వైచికొని సుఖముగా బ్రహ్మపదార్థము వైపు గంతులిడుచు ప్రవర్తింతురు. వారెవరికి బంధువులు కారు. వారి కెవరును బంధువులు కారు. 

			అమిత్రాశ్చ న సన్త్యేషాం యే చామిత్రా న కస్యచిత్, 

			య ఏవం కుర్వతే మర్త్యాః సుఖం జీవన్తి సర్వదా. 	17 

			వారికి పగవారు లేరు. వారెవ్వరికిని పగవారు కారు. ఈవిధముగా మెలగునరులు సర్వకాలములలో సుఖముగా జీవింతురు. 

			యే ధర్మం చానురుధ్యన్తే ధర్మజ్ఞా ద్విజసత్తమ, 

			యే హ్యతో విచ్యుతా మార్గా త్తే హృష్య న్త్యుద్విజన్తి చ. 	18 

			ధర్మమార్గము నెవ్వరు అనుసరింతురో, ద్విజోత్తమా! వారు ధర్మజ్ఞులు. ఆ మార్గమునుండి భ్రష్టులైనవారు పొంగిపోవుదురు. కలవరపడుచుందురు. 

			ఆస్థిత స్తమహం మార్గ మసూయిష్యామి కం కథమ్, 

			నిన్ద్యమానః ప్రశస్తో వా హృష్యేఽహం కేన హేతునా?. 	19 

			అట్టిమార్గమున గట్టిగా నిలిచియున్న నేను ఎవ్వరేని నిందించినచో ఎట్లు అసూయ పొందుదును? నన్నితరులు ప్రశంసించినచో ఏ కారణముచే హర్షము పొందెదను? 

			యద్య దిచ్ఛన్తి తత్తస్మా దపి గచ్ఛన్తు మానవాః, 

			న మే విన్దా ప్రశంసాభ్యాం హ్రాసవృద్ధీ భవిష్యతః. 	20 

			మానవులు దేనిని దేనివలన కోరుదురో దానివలననే పొందుదురుగాక! నిందాప్రశంసలతో నాకు మాత్రము ఎన్నడు తరుగుదలయు, పెరుగుదలయు కలుగవు. 

			అమృతస్యేవ సంతృప్యే దవమానస్య తత్త్వవిత్, 

			విషస్యే వోద్విజ న్నిత్యం సంమానస్య విచక్షణః. 	21 

			తత్త్వమెరిగినవాడు అవమానమువలన - అమృతము వలనవలె - సంతృప్తి నందవలయును. వివేకము కలవాడు సంమానమువలన - విషము వలనవలె - ఉద్వేగము పొందవలయును. 

			అవజ్ఞాతః సుఖం శేతే ఇహ చాముత్ర చాభయమ్, 

			విముక్తః సర్వదోషేభ్యో యోఽవమన్తా స బుధ్యతే. 	22 

			అవమానము పొందినవాడు అన్ని దోషములనుండియు విడుదల పొందినవాడై ఈ లోకమునందును, పరలోకమునందును ఎట్టి భయము లేక సుఖముగా నిద్రించును, అవమానము చేయువానికి నిద్ర పట్టదు. 

			పరాం గతిం చ యే కేచిత్ ప్రార్థయన్తి మనీషిణః, 

			ఏతద్ర్వతం సమాహృత్య సుఖ మేధన్తి తే జనాః. 	23 

			వివేకబుద్ధికలవారై పరమగతిని కోరుకొనెడి జనులు ఈ వ్రతమును చక్కగా ఆచరించి సుఖమును పెంచుకొందురు. 

			సర్వతశ్చ సమాహృత్య క్రతూన్ సర్వాన్ జితేన్ద్రియః, 

			ప్రాప్నోతి బ్రహ్మణః స్థానం యత్పరం ప్రకృతే ర్ద్రువమ్. 	24 

			ఇంద్రియములను నిండుగా గెలిచినవాడు, అన్నిక్రతువులను చక్కగా సాధించి, ప్రకృతి కావలనుండునది, ధ్రువమైనది అగు బ్రహ్మముపదమును అందుకొనును. 

			నాస్యదే వా న గన్ధర్వా న పిశాచా న రాక్షసాః, 

			పద మన్వవరోహన్తి ప్రాప్తస్య పరమాం గతిమ్. 	25 

			ఇతి శ్రీమహాభారతే శాన్తిపర్వణి మోక్షధర్మ పర్వణి 
జైగీషవ్యాసితసంవాదే ఊనత్రింశదధికద్విశతతమోఽధ్యాయః 

			ఇట్టి పరమగతిని పొందినవాని మార్గమును, దేవతలు గాని, గంధర్వులు గాని, పిశాచులుగాని, రాక్షసులుగాని చేరుకొనజాలరు. 

			ఇది శ్రీమహాభారతము, శాంతిపర్వమున మోక్షధర్మ పర్వమున 
జైగీషవ్యాసిత సంవాదము గల రెండువందల యిరువది తొమ్మిదవ అధ్యాయము.  

			 

			యుధిష్ఠిర ఉవాచ - ధర్మరా జిట్లనెను. 

			ప్రియః సర్వస్య లోకస్య సర్వసత్త్వాభివన్దితా, 

			గుణైః సర్వై రుపేతశ్చ కోన్వస్తి భువి మానవః. 	1 

			సర్వలోకమునకు ప్రియుడు, సర్వప్రాణుల అభినందనలను పొందువాడు, అన్ని సద్గుణములతో కూడినవాడును అగు నరుడు. ఈ భువియం దెవ్వడైన గలడా? 

			భీష్మ ఉవాచ - భీష్ము డిట్లు చెప్పెను. 

			అత్ర తే వర్తయిష్యామి పృచ్ఛతో భరతర్షభ, 

			ఉగ్రసేనస్య సంవాదం నారదే కేశవస్య చ. 	2 

			నాయనా! భరతశ్రేష్ఠా! అడిగెడు నీకు ఈ విషయమున నొక ఇతిహాసమును చెప్పెదను. అది నారదవిషయమున ఉగ్రసేనునకు కేశవునకు అయిన సంవాదము. 

			ఉగ్రసేన ఉవాచ - ఉగ్రసేను డిట్లు పలికెను. 

			యస్య సంకల్పతే లోకో నారదస్య ప్రకీర్తనే, 

			మన్యే స గుణసంపన్నో బ్రూహి తన్మమ పృచ్ఛతః. 	3 

			లోకమంతయు నారదుని కొనియాడుటయందు సంకల్పము కలది యగును. కావున ఆతడు గుణసంపన్నుడని నేను తలంతును. దానిని గూర్చి నాకు తెలియజెప్పుము. 

			వాసుదేవ ఉవాచ - వాసుదేవు డిట్లు చెప్పెను. 

			కుకురాధిప యా న్మన్యే శృణు తాన్మే వివక్షతః, 

			నారదస్య గుణాన్ సాధూన్ సంక్షేపేణ నరాధిప. 	4 

			కుకురాధిపా! రాజా! నేను చెప్పుచున్నాను. వినుము. నేను భావించెడు నారదుని మంచి గుణముల నన్నింటిని సంక్షేపముగా చెప్పెదను. 

			న చారిత్రనిమిత్తోఽస్యా హంకారో దేహతాపనః, 

			అభిన్నశ్రుతచారిత్ర స్తస్మా త్సర్వత్ర పూజితః. 	5 

			నడవడి నిమిత్తముగా గల, దేహమును మంటబెట్టెడు అహంకార మతనిలో ఏ మాత్రమును లేదు. పాండిత్యమునందు గాని నడవడియందుగాని హెచ్చుతగ్గు లతనిలో కానరావు. అందువలన నతడు అన్నియెడలను మన్నన పొందిన వాడాయెను. 

			అరతిక్రోధచాపల్యే భయం నైతాని నారదే, 

			అదీర్ఘసూత్రః శూరశ్చ తస్మాత్సర్వత్ర పూజితః. 	6 

			దీనత, క్రోధము, చపలత, భయము అనునవి నారదునియందు మందునకైనను లేవు. ఆతడు దీర్ఘసూత్రుడు కాడు. శూరుడు. అందువలన నతని నందరు, అన్ని యెడల పూజింతురు. (దీర్ఘసూత్రత - ఎంతకు తెగని ఆలోచన; శూరః - బుద్ధితో కార్యములవైపునకు చొచ్చుకొని పోవులక్షణము) 

			ఉపాస్యో నారదో బాఢం వాచి నాస్య వ్యతిక్రమః, 

			కామతో యది వా లోభా త్తస్మా త్సర్వత్ర పూజితః. 	7 

			నారదుడు అందరికి ఉపాసింపదగినవాడు. కామమువలనగాని, లోభము వలనగాని అతనిమాటయందు వ్యతిక్రమము ఉండదు (వ్యతిక్రమము - మార్పు). అందువలన అన్నియెడల నతడు పూజ్యుడు. 

			అధ్యాత్మవిధి తత్త్వజ్ఞః క్షాన్తః శక్తో జితేన్ద్రియః, 

			ఋజుశ్చ సత్యవాదీ చ తస్మా త్సర్వత్ర పూజితః. 	8 

			అధ్యాత్మ విధుల తత్త్వమును చక్కగా ఎరిగినవాడు, క్షమకలవాడు. సమర్థుడు, ఇంద్రియములను గెలిచినవాడు, ఋజుస్వభావము కలవాడు, సత్యమునే పలుకువాడు. అందువలన అన్ని యెడల మన్నన కలవాడాయెను. 

			తేజసా యశసా బుద్ధ్యా జ్ఞానేన వినయేన చ, 

			జన్మనా తపసా వృద్ధ స్తస్మాత్సర్వత్ర పూజితః. 	9 

			తేజస్సు, యశస్సు, బుద్ధి, జ్ఞానము, వినయము, పుట్టుక, తపస్సు - ఈ అన్నింటిచేతను అతడు వృద్ధుడు. అందువలన అన్ని యెడలను పూజితుడు. 

			సుశీలః సుఖసంవేశః సుభోజః స్వాదరః శుచిః, 

			సువాక్య శ్చాప్యనీర్ష్యశ్చ తస్మాత్సర్వత్ర పూజితః. 	10 

			మంచిశీలము, సుఖమైన నివాసము, చక్కనిభోజనము, మంచి ఆదరము, పవిత్రత, మేలైనపలుకు, ఈర్ష్య లేకుండుట అను గుణములు కలవాడు. అందువలన అన్ని యెడల అర్చనల నందుకొన్నవాడాయెను. 

			కల్యాణం కురుతే బాఢం పాప మస్మి న్న విద్యతే, 

			న ప్రీయతే పరానర్థై స్తస్మా త్సర్వత్ర పూజితః. 	11 

			ఎల్లప్పుడు మంగళమగు పనినే చేయును. అతనిలో పాపమనునది ఏమాత్రమును లేదు. పరులకు అనర్థములు కలిగినచో ప్రీతి నందడు. అందువలన అన్ని యెడల పూజ్యుడు. 

			వేదశ్రుతిభి రాఖ్యానై రర్థా నభిజిగీషతి, 

			తితిక్షు రనవజ్ఞాత స్త స్మా త్సర్వత్ర పూజితః. 	12 

			వేదములందలి చక్కని విషయములతో, కథలతో సర్వప్రయోజనములను సాధింపగోరును. ( విషయములను మొత్తముగా గెలువగోరును). తితిక్ష కలవాడు. ఎవ్వరిని అవమానింపడు. అందువలన అన్నియెడల పూజ లందుకొనును. 

			సమత్వాచ్ఛ ప్రియో నాస్తి నాప్రియశ్చ కథఞ్చన, 

			మనోఽనుకూలవాదీ చ తస్మాత్సర్వత్ర పూజితః. 	13 

			అందరియెడల సమభావము కలవాడగుటవలన అతనికి ప్రియుడుగాని, ఆప్రియుడు గాని ఎన్నడు కలుగడు. ఆవలివారి మనస్సునకు అనుకూలముగా మాటాడుచుండును. అందువలన అత డన్ని సమయములలో గౌరవమందువాడు. 

			బహుశ్రుత శ్చిత్రకథః పణ్డితోఽలాలసోఽశఠః, 

			అదీనోఽక్రోధనోఽలుబ్ధ స్తస్మాత్సర్వత్ర పూజితః. 	14 

			పెక్కుశాస్త్రములు ఎరిగినవాడు, ఆకర్షణగల పలుకులు కలవాడు, పండితుడు, దేనియందును దేబెరింపుతనము లేనివాడు, వంచన యెందును లేనివాడు. దీనుడు కాడు, క్రోధములేనివాడు, పిసినిగొట్టుతనము లేనివాడు. అందువలన అంతట ఆరాధ్యుడు. 

			నార్థే ధనే వా కామే వా భూతపూర్వోఽస్య విగ్రహః, 

			దోషా శ్చాస్య సముచ్ఛిన్నా స్తస్మా త్సర్వత్ర పూజితః. 	15 

			ప్రయోజనము, ధనము, కామము అనునవి నిమిత్తముగా అతనికి ఎవ్వరితోడను విరోధము కలుగలేదు. దోషములన్నియు అతనియందు ఆదృశ్యములు. అందువలన అన్నియెడల పూజితుడు. 

			దృఢభక్తి రనిన్ద్యాత్మా శ్రుతవా ననృశంసవాన్, 

			వీతసంమోహదోషశ్చ తస్మాత్సర్వత్ర పూజితః. 	16 

			దృఢమైన భక్తి కలవాడు, నిందింపరాని బుద్ధి కలవాడు, చక్కని పాండిత్యము, హృదయమార్దవము కలవాడు. సంమోహమనెడు దోషము తొలగిపోయినవాడు. అందువలన అన్నియెడల మాన్యుడు. 

			అసక్తః సర్వసంగేషు సక్తాత్మేవ చ లక్ష్యతే, 

			అదీర్ఘసంశయో వాగ్మీ తస్మాత్సర్వత్ర పూజితః. 	17 

			అన్ని తగులములయందును అంటు సొంటులు లేనివాడయ్యు కలవానివలె కన్పట్టును. దీర్ఘమగు సంశయ మెన్నడు కలుగనివాడు. చెవుల కింపుగా మాటాడుశక్తి కలవాడు. అందువలన అన్ని యెడల పూజితుడు. 

			సమాధి ర్నాస్య కామార్థే నాత్మానం స్తౌతి కర్హిచిత్, 

			అనీర్షు ర్మృదుసంవాద స్తస్మాత్సర్వత్ర పూజితః. 	18 

			కామవిషయమున చింతనలేనివాడు. ఎన్నడును తన్నుదాను పొగడుకొననివాడు. ఈర్ష్యలేనివాడు. మెత్తని పలుకులు కలవాడు. అందువలన అందరి మన్నన లందు కొన్నవాడు. 

			లోకస్య వివిధం చిత్తం ప్రేక్షతే చాప్యకుత్సయన్, 

			సంసర్గవిద్యాకుశల స్తస్మాత్సర్వత్ర పూజితః. 	19 

			లోకమునందలి భిన్నభిన్నములగు మనఃప్రవృత్తులను ఏవగింపక చూచుచుండును. సృష్టివిద్య నెరుగుటలో నేర్పుకలవాడు. అందువలన అన్నియెడల మాన్యుడు. 

			నాసూయత్యాగమం కఞ్చి త్స్వనయే నోపజీవతి, 

			అవన్ధ్యకాలో వశ్యాత్మా తస్మాత్సర్వత్ర పూజితః. 	20 

			ఏశాస్త్రమును తప్పుపట్టడు. తననీతితో తాను బ్రదుకుచుండును. కాలము నెన్నడు వృథ చేయడు. అందువలన అందరకు పూజ్యుడు. 

			కృతశ్రమః కృతప్రజ్ఞో న చ తృప్తః సమాధితః, 

			నిత్యయుక్తోఽప్రమత్తశ్చ తస్మాత్సర్వత్ర పూజితః. 	21 

			కార్యసాధనకై పరిశ్రమించును. ప్రజ్ఞను పండించుకొనెను. బుద్ధి నిశ్చలత విషయమున ఇంక చాలు ననుకొనడు. ఎల్లప్పుడు మెలకువతో నుండును. పొరపాటు పడడు. అందువలన అన్నియెడల మన్నన నందెను. 

			నాపత్రపశ్చ యుక్తశ్చ నియుక్తః శ్రేయసే పరైః, 

			అభేత్తా పరగుహ్యానాం తస్మాత్సర్వత్ర పూజితః. 	22 

			ఎన్నడు సిగ్గుపడవలసిన స్థితి లేనివాడు. మనసుపెట్టి పనులు చేయును. ఇతరుల శ్రేయస్సునకై ఏర్పడినవాడు. పరులగుట్టులను రట్టుచేయనివాడు. అందువలన అన్నియెడల పూజితుడు. 

			న హృష్య త్యర్థలాభేషు నాలాభే తు వ్యథత్యపి, 

			స్థిరబుద్ధి రసక్తాత్మా తస్మాత్సర్వత్ర పూజితః. 	23 

			అర్థములు లభింపగా పొంగిపోవడు. కలుగనియపుడు వ్యథచెందడు. స్థిరమైనబుద్ధియు, తగులములేని ఆత్మయు కలవాడు. అందువలన అన్నియెడల  పూజలందుకొనువాడాయెను. 

			తం సర్వగుణ సంపన్నం దక్షం శుచి మనామయమ్, 

			కాలజ్ఞం చ ప్రియజ్ఞం చ కః ప్రియం న కరిష్యతి.	24

			ఇతి శ్రీమహాభారతే శాన్తి పర్వణి మోక్షధర్మపర్వణి 
వాసుదేవోగ్రసేనసంవాదే త్రింశాధికద్విశతతమోఽధ్యాయః 

			అట్టి సర్వగుణముల సంపదకలవాడు, సమర్థుడు, శుచి, ఏరోగమును లేనివాడు, కాలతత్త్వము నెరిగినవాడు, ప్రియము నెరిగినవాడు నగు ఆ మహానుభావుని ప్రియునిగా చేసికొనని వాడెవడుండును? 

			ఇది శ్రీమహాభారతము శాంతిపర్వమున మోక్షధర్మ పర్వమున 
వాసుదేవ ఉగ్రసేన సంవాదము గల రెండువందల ముప్పదియవ అధ్యాయము.

		

		
			
			

		

		
			1. 	“భూతావా మభయం యతః” - భూతములకు అభయము దేనివలననో అని అహింసావిధి. అయినపుడు 'అగ్నిష్టోమీయమైన పశువును బలిచేయవలయును', 'సురాగ్రహమును గ్రహించుచున్నాడు, మున్నగు వైదికమగు మంత్రమునకు సంబంధించిన కర్మప్రవర్తనవాక్యము, 'చండికను భక్తితో మాంసముతో సురతో ప్రీతి నొందింపవలయును' అను అవైదికమగు విధి వాక్యము అనునవి దానితో విరోధించునా? లేదా? అని ప్రశ్నభావము; ద్విజాతయః మూడువర్ణములవారు; వ్రత, ఉపేతాః - యజ్ఞదీక్ష, మంత్రదీక్ష అనువానితో కూడుకొన్న వారై; హవిః - దేవతలకు నివేదింపగా మిగిలిన పదార్థము; అన్నమ్ - తినదగిన దానిని - మాంసము - మద్యము మొదలగుదానిని; బ్రాహ్మణ కామాయ - ఇప్పుడు చెప్పిన రెండు విధములగు దానియందును కలకామము - స్వర్గము, పుత్రుడు మొదలగునది - దాని కొఱకు; భుఞ్జతే - తినుచున్నారు; ఏతత్, కథమ్ - ఇది యెట్లు అనగా ఇది సరియగుపనియా? కాదా? అనిభావము. అహింసా విధితో దీనిని సమన్వయము చేసికొనుట యెట్లు? అని ప్రశ్నతాత్పర్యము. 

			2. 	భుఞ్జానాః - తినదగనిదగుమాంసము మొదలగు దానిని తినువారు, కార్యకారిణః - ప్రయోజనమునుబట్టి ప్రవర్తించు వారు ఇందే పతితులగుదురని భావము: 

				వ్రతలుబ్ధాః - దీక్షయందు చెప్పినఫలమునందు అనురాగము కలవారై స్వర్గమును పొంది అందుండి పతితులగుదురు అని అర్థము. 

				వేదము చెప్పని వ్రతములు చేసి అభోజ్యములను భుజించువారు ఇందే పతితులు. వేదముచెప్పిన వ్రతములు ఆచరించి అభోజ్యములను తినువారు స్వర్గము చేరుకొని పతితులగుదురు. రెండు విధములును పతన హేతువులే- అని తాత్పర్యము. 

			3. 	ఇట్లు పరపీడాకరమగు యాగాదికమును నిందించి దేహపీడాకరమైన ధర్మము కూడ 	ముముక్షువులు గ్రహింపరాదని ప్రశ్నోత్తరములతో చెప్పుచున్నారు. 

			4. 	ఆత్మ తంత్ర, ఉపఘాతః- ఆత్మమంత్రమనగా ఆత్మవిద్య, దానికి విఘ్నమును చేయునది 

			5. 	ఆత్మవిద్యకు ఉపకారక మయినదే తపస్సని చెప్పుచున్నారు. త్యాగః - ప్రాణులకు భయము గొలుపు కర్మములను పూర్తిగా వదలివేయుటయే యిచట త్యాగము - ఆపనిచేయువాడు సదోపవాసి; సన్నతిః - భూతములను - ప్రాణులను ఆరాధించుట - ఇట్టివాడు సదా బ్రహ్మచారి యగునని భావము. 

			6. 	ధర్మకామః- ధర్మమును మాత్రమే కోరువాడు, ఫలకాముడు కాదని భావము 

			7. 	అతిథియనగా - వైశ్వదేవము ముగిసిన సమయమున వచ్చినవాడు; దేవతాతిథిపూజకః - దేవతలను వలె అతిథులను పూజించువాడు;

			12. 	వృథా - దేవ పితృశేషము కాక తక్కిన మాంసమును భుజింపనివాడు. 

			అమృత ప్రాశ్నికము
(అమృత ముభుజించు తత్త్వము)

			ద్వావింశత్యధిక ద్విశతతమోఽ ధ్యాయః

		

		
			
			

		

		
			1. 	ఇదమ్ - సదోపవాసి మొదలగుదాని చేత విహితమైన కర్మము. 

			2. 	పురుషుడు ఆ కర్మమునకు కర్తయగునా? కాదా? అని ప్రశ్న. కర్త అని కాణాదులు. అకర్త అని కాపిలులు. మొదటి పక్షమున మోక్షము కలుగదు. స్వభావమువలన నేర్పడెడు కర్తృత్వమునకు, అగ్నివేడిమివలె, ఆశ్రయము నశింపక నాశము కలుగదు కనుక. రెండవదానియందు శాస్త్రము అనర్థకము అగుట సిద్ధించును. జడమైనదానిని ప్రేరణచేయుటయు, అచేతనమునకు కర్తృత్వము సంభవించుటయు కుదరదు కనుక. 

			3. 	తత్త్వవిదుల లక్షణమే జ్ఞానసాధనమని తెలుపుటకై ప్రహ్లాదుని విశేషములను అభివర్ణించుచున్నారు. 

			4. 	అసక్తమ్ - ఫలమునందలికోరిక లేనివానిని; అస్తబ్ధమ్ - సోమరితనము లేనివానిని, అనహంకారమ్ గర్వమును పోద్రోలినవానిని; సత్యస్థమ్ - సత్యగుణమునందు నిలుకడగానుండు వానిని; అందువలననే; సమయే - తనకు ఉచితమైన శమము మున్నగు ధర్మమునందు; రతమ్ - మిక్కిలి ప్రీతి కలవానిని; 

			5. 	విదిత ప్రభవావ్యయమ్ - ప్రభవుడు, అవ్యయుడు అని యెట్టి పరిణామములు లేని ఉపాదానభూతుడగు పరమాత్మను తెలిసికొన్నవానిని 

			7. 	ఆత్మని - ప్రత్యగాత్మయందును; శ్రేయసి - ఆనందరూపమైన; జ్ఞానే - చిన్మాత్రమునందును; ధీరమ్ - కుతర్కములను త్రిప్పి కొట్టగలవానిని; అందువలననే; నిశ్చితనిశ్చయమ్ - ఊగిసలాట లేని నిశ్చయజ్ఞానము కలవానిని; పర, అవర, జ్ఞమ్ - హిరణ్యగర్భుడు ఎవనికంటె తక్కువవాడో అట్టి ఈశ్వరుని తత్త్వ మెరిగినవానిని; అందువలననే; సర్వజ్ఞుని; “ఆత్మనో వా అరే దర్శనే నేదం సర్వం విదితమ్” - అని శ్రుతి. ఆత్మదర్శనమువలన సర్వము విదితమే యగునని ఆ వాక్యమునకు అర్థము. అందువలన సర్వజ్ఞుడైనవానిని; సమదర్శనమ్ - ఎట్టివిశేషములు లేని దర్శనము కలవానిని; 

			8. 	బుభుత్సమానః - చక్కగా తెలియగోరినవాడగుచు; 

			9. 	భవతి - నీయందు; అనపగాన్ - స్థిరముగానుండునట్టి; 

			10. 	బాలజనైః, సమా - రాగద్వేషములు, కల్లకపటములు లేని కారణమున పసివారి బుద్ధివంటి బుద్ధి; ఆత్మానమ్, మన్యమానః - ఆత్మను తెలిసికొనువాడగుచు; కిమ్, శ్రేయః - ఏది మిక్కిలి యోగ్యమగు సాధనము - అని అడిగెను. 

			14. ఇందు సాంఖ్యమతమును కైకొని కర్తృత్వమును నిరాకరించుచున్నారు. ప్రవర్తించునది ప్రవృత్తి, మరలిపోవునది నివృత్తి అనగా పురుషుని భోగమును, అపవర్గమును సాధించుటకు అనులోమముగా, ప్రతిలోమముగా పరిణామము పొందెడు మూల ప్రకృతి. కర్త, కరణము, క్రియ అనెడు రూపములు గల దానిని ఆత్మకంటె వేరుగా తెలిసికొనని వానికి - అనగా ఆత్మయందు బుద్ధిధర్మములగు కర్తృత్వము మొదలగు వానిని ఆరోపించువానికి స్తంభము - చైతన్యము లేని స్థితి - కలుగును. ఆత్మను సరియైన విధముగా చూచువానికి అది కలుగదు. శ్రుతియు “తత్ర కో మోహః కఃశోకః ఏకత్వ మనుపశ్యతః” ' ఏకత్వమును చూచువానికి అందు మోహ మెక్కడిది? శోక మెక్కడిది?' అని చెప్పుచున్నది కదా!

			15. 	ప్రకృతి రథము మొదలగు వాని వలె చేతనత్వము లేనిది. అందు అధిరోహించువాడు లేనిచో అది ప్రవర్తించుట యెట్లు ? అనుశంకకు సమాధానము చెప్పుచున్నారు. దూడ పుట్టకముందే రక్తముతో నిండిన ఆవు పొదుగులో పాలు ఏర్పడుచున్నవి. అట్లు ఏర్పరచునది వాత్సల్యాదికమని చెప్పజాలము. దూడ పుట్టనే లేదుకదా! దూడ పుట్టిన తరువాత పాలు వెలువడుటకు వాత్సల్యము కారణము కావచ్చును కాని పాలు ఏర్పడుట స్వభావమువలన నైనదియే. అట్లే భావములు, అభావములు అన్నియు స్వభావమువలననే - ప్రకృతివలననే ప్రవర్తించును కాని వానికి ప్రవర్తకు డొకడు ఉండనవసరము లేదు. ఇట్లైనచో సాంఖ్యులు గెలిచినట్లే కదా! అని శంకించి చెప్పుచున్నారు. భావములు అనగా మహత్తు మొదలగునవి. ఆభావములనగా వాని ప్రళయములు. పురుషార్థమనగా భోగ అపవర్గాత్మకము. ఆది ఆత్మయందు లేదు. ప్రకృతి కర్త్రి, పురుషుడు భోక్త అని మేము చెప్పుటలేదు. ఆట్లు చెప్పియుండినచో సిద్ధాంతమునుండి భ్రష్టులమై యుండెడివారము. శాస్త్రఫలము ప్రయోగించువానియందే యుండును. ఆది లక్షణముగా నుండుటవలన అను న్యాయమును కూడ మేము చూడము. కాని మేము చెప్పునది ఏమనగా కర్త్రి  యేదియో అదియే భోక్త్రి. ఆత్మయందు భోక్తృత్వము నీటి చంచలతవలె భ్రాంతి మాత్రమే అని చెప్పెదము. 

			16. 	అయస్కాంతమణివలె పురుషుడు ఉదాసీనుడై యున్నను తనస్థితి మాత్రముచేతనే అతనికి ప్రవర్తకత కలుగును కదా! అను శంకకు సమాధానము చెప్పుచున్నారు - భోగము, అపవర్గము అనునది లేనిచో; కారకః - చేయించువాడు; కశ్చిత్ - ఒక్కడును; నాస్తి - ఉండడు. సత్తామాత్రముచేత చేయించువానితనము వికారమును పొందు సత్యమునకు అధీనమైనట్టిది. విక్రియ కూడ త్రాటియందు తోచెడు పాము వంటిదగు కారకత్వము లేదు. అందువలన పనిచేయుచున్నవాడో, చేయనివాడో అగుఆత్మకు దేహము మొదలగు దానియందు స్వయముగా నేను అను అభిమానము అవిద్యవలన కలుగును. అవిద్యచేత అనుపదము నిట కలుపుకొన వలయును. 

			17. 	అయినచో ఇందు దోసమెచ్చటిదో తెలుపుచున్నారు. 

			18. 	ఆత్మ కర్త అయినచో కానవచ్చెడు విరోధమును చూపుచున్నారు. 

			19. అదృష్టము అనుకూలముగా లేని కారణమున ఆరంభములకు విఘాతము కలుగుచున్నది కనుక చెప్పుచున్నారు - హితముకొరకు ప్రయత్నించు స్వతంత్రులకును ఆనిష్టమగునది ఏర్పడుట కానవచ్చుచున్నది. అది అయుక్తమే యగునుకదా! 

			20. 	ఈశ్వరుడు, కాలము అనునవి స్వభావమువలననే అగుచున్నది. అట్లే తక్కినదియు. కాగా, స్వభావమువలన పుట్టెడు అదృష్టము స్వభావమును ప్రవర్తింప జేయునది అని చెప్పరాదు. కార్యము కారణమునకు ప్రవర్తకము కాజాలదు కదా! అని భావము. 

			21,22 రెండు శ్లోకములతో ప్రకృతికి స్వాతంత్ర్యము ఉపసంహరించుచున్నారు. గుణాః - సుఖము,దుః ఖము మొదలగునవి. మానకారణమ్ - నేను కర్తను, నేను భోక్తను అను అభిమాన హేతువు. కిమ్ - ఏది? ఏదియును లేదని తాత్పర్యము.  

			23. 	ఆత్మప్రతిష్ఠా - మోక్షము; ప్రజ్ఞా - ఆత్మజ్ఞానము; అదియు; స్వభావాత్, ఏవ - స్వభావమువలననే; బంధమునకే ఉనికి లేనపుడు దానికి వ్యతిరేకమగు ముక్తియు అజ్ఞానమువలననే అని అర్థము. శ్రుతియు అట్లే చెప్పుచున్నది. 

			“న నిరోధో న చోత్పత్తి ర్న బద్ధో న చ సాధకః, 

			న ముముక్షు ర్న వై ముక్త ఇత్యేషా పరమార్థతా” 

				'నిరోధము, ఉత్పత్తి, బద్ధుడు, సాధకుడు, ముముక్షువు, ముక్తుడు - ఇవి యేమియు లేదు. ఇదియే పరమార్థత' 

			24. 	ఈశుడు కాలము అనువాని స్థానములో నున్నటువంటి ప్రకృతి సాధారణ మగు కారణము. కర్మము బీజమువలె అసాధారణ కారణము కదా! అని శంకించుచున్నారు. విషయమ్ - విశేషకార్యము. 

			25. 	కాకి అన్నమును వలె కర్మములు స్వభావమును ప్రకాశింపజేయును. అంతేకాని ప్రవర్తింపజేయవు. 

				లక్షణమ్ - జ్ఞాపకములు - అసాధారణధర్మమని భావము. 

				దీనిభావమీది: దారములే వస్త్రమునకు కారణము. అందున్న తెల్లదనము మొదలగునది వస్త్రమునకు చెందిన వైచిత్ర్యమునకు కారణము. ఇట్లే స్వభావమే జన్మమాత్రమునకు కారణము. దానియందలి ధర్మము మొదలగునది దాని వైచిత్ర్యమునందు అసాధారణమగు కారణము. యోగులు దీనినే యిట్లు చెప్పుదురు - “నిమిత్త మప్రయోజకం ప్రకృతీనా మావరణభేదస్తు క్షేత్రికవత్” - ఇతి - ధర్మము మొదలగునది గుణములకు ప్రవర్తకము కాదు. మరియేమన గుణప్రవాహముయొక్క అధర్మ స్రోతస్సును ఎండగట్టెడు దానిచేత (ధర్మాదికముచేత) ధర్మస్రోతస్సునకు సంబంధించిన ఆవరణము దూరముగా చేయబడును - అని సూత్రార్థము. 

			26.	ఫలితమును చెప్పుచున్నారు - వికారాన్ - ధర్మములను; పరామ్, ప్రకృతిమ్ - తరువాతిదైన త్రిగుణముల స్వరూపమైన ప్రకృతి కంటె శ్రేష్ఠమగు ప్రకృతిని - ఉపాదానమగు బ్రహ్మమును; యః, న, వేద - ఎవడు ఎరుగడో ; తస్య - అతనికి; - కర్మప్రధానమగు భేదమును చూచువానికి; స్తంభః - భవేత్ - భవతి - జడత్వము కలుగును; అనుపశ్యతః - ఆపర ప్రకృతిని వదలక చూచుచుండువానికి; న స్తంభః, అస్తి - జడత్వము లేదు; 

			27. 	బ్రహ్మవేత్తకు స్తంభ మేల కలుగదు అని ఆశంకించి ప్రకృతియే కర్త్రి, ఆత్మ కాదు అనుజ్ఞానమువలన - అని చెప్పుచున్నారు. కర్తృత్వము మొదలగు అభిమానమే దర్పము మొదలగువానికి కారణము కనుక కర్తృత్వాభిమానము లేనిచో దర్పాదులు కలుగవు అని భావము. 

				ఏ కారణమున సర్వము అంతముకలదియే అని ఎరిగితినో ఆకారణమున నాకు దుఃఖము లేదు - అని తాత్పర్యము. 

			29. 	శోకము లేకుండుటలో హేతువును చెప్పుచున్నారు. ముక్తబన్ధవః - వదలిపోయిన వాసనలు కలవాడు; స్వస్థః - స్వరూపమునందు స్థిరముగా నిలిచియుండువాడు; అవ్యపేతః - దేహాదులయందు అభిమానము లేకుండుటచేత స్వరూపమునుండి భ్రష్టత లేనివాడు; భూతానాం ప్రభవాప్యయౌ - భూతములు ఏర్పడుచోటు, లయమొందు చోటునగు పరబ్రహ్మమును; 

			30. 	అవ్యయమ్ - ఏ అపాయమును లేని; లోకమ్ - ఆత్మను 

			31. 	ప్రకృతౌ - విశ్వకర్తియగు దానియందు; వికారే - ధర్మాధర్మముల ఫలములగు సుఖదుఃఖములయందు; నుమ, ద్వేష్టారమ్ - నన్ను ద్వేషించువానిని; అహం - నేను, న పశ్యామి - చూడను; 

				(నాకు కానరాడని భావము); యశ్చ - ఎవ్వడుగాని; మమాయతే - నావాడు అన్నట్లుగా ఆచరించునో పుత్ర మిత్రాదిరూపుడైన ఆత్మీయుడు; అట్టివానిని కూడ; ఆహం, వ, పశ్యామి - నేను చూడను; 

			32. 	ఊర్ధ్వమ్ - స్వర్గమును; అవాక్ - పాతాళమును; తిర్యక్ - మర్త్యలోకమును; క్వచిత్ - ఏకాలమునందును; న, కామయే - కోరను; అందు కారణమును చెప్పుచున్నారు; జ్ఞేయే - విజ్ఞానే, కర్మ, న విద్యతే, ఇతి, న - జ్ఞేయము, విజ్ఞానము అనువానియందు కర్మము లేదనుట లేదు - అనగా తప్పక ఉన్నది; జ్ఞానే, తు, న విద్యతే - జ్ఞానమునందు మాత్రము లేదు. విజ్ఞానరూపమగు బుద్ధియందును, జ్ఞానరూపమైన చిదాత్మయందును, ఆత్మ ధర్మాధర్మములకు, తత్ఫల రూపములకు ఆశ్రయము కాదు కనుక నేను అట్టివానిని కోరనని భావము; 

			33. 	ప్రజ్ఞా - జ్ఞానము; శాన్తిః - దాని ఫలము 

			34. 	ప్రసాదేన - బుద్ధి నిర్మలత్వము చేత; ఆత్మవత్తయా - ఇంద్రియములు వశమైన కారణముచేత; మహత్ - మోక్షమును; 

			37. 	అనాత్మకు కర్తృత్వమును ఉపపాదించి ఉపసంహరించుచున్నారు. విద్యయు, ముక్తియు మాయకు సంబంధించినవే అని భావము. భాగవత మిట్లే చెప్పుచున్నది. 

			“విద్యాఽ విద్యేమమ తనూ విద్ధ్యుద్ధవ శరీరిణామ్, 

			మోక్షబద్ధకరీ ఆద్యే మాయయా మే వినిర్మితే” 

				'దేహులకు సంబంధించిన విద్య, అవిద్య అనునవి ఓయి ఉద్ధవా! నా రెండు దేహములే అని తెలిసి కొనుము. ఇవి తొలుత ఏర్పడినవి. వరుసగా మోక్షమును, బంధమును కలిగించునవి. నామాయతో నిర్మింపబడినవి'. మమ అనగా మాయావినగు నా యొక్క - అని అర్థము. 

			ఇంద్రప్రహ్లాదుల సంవాదము 

		

		
			
			

		

		
			
			

		

		
			
			

		

		
			222

		

		
			
			

		

		
			
			

		

		
			
			

		

		
			
			

		

		
			
			

		

		
			
			

		

		
			
			

		

		
			
			

		

		
			
			

		

		
			త్రయోవింశత్యధిక శతతమోఽ ధ్యాయః

		

		
			
			

		

		
				*ఇంద్రియ నిగ్రహము, నేనే కర్తను అను అభిమానమును విడనాడుట అనునవి కర్తవ్యములు అని రెండు అధ్యాయములతో విశదీకరించి, సంపదలు చంచలములు కనుక అవి లభించినప్పుడు హర్షమును, పోయినపుడు శోకమును పొందరాదని ఆఖ్యాయికాముఖమున మూడధ్యాయములతో చెప్పుచున్నారు. 

			1.	 కాలదణ్డ వినిష్పిష్టః - ఆపదలలో చిక్కుకొన్నవాడు - అని అర్థము. 

			4. 	తన శక్తిని ప్రకటించుటకై బలిని స్తుతించుచున్నాడు. 

			9. 	గోషు - ఎద్దులయందు;

			17. 	అకృష్ణపచ్యా - దున్నకయే పండునది 

			24. 	శమ్యాక్షేపేణ - కొన సన్నగా, మూలము స్థూలముగా నుండి ముప్పది యారంగుళముల పొడవుగల దండమును 'శమ్య' అందురు. దానిని మిక్కిలి బలముగలవాడు శక్తికొలది విసరినచో ఎంతదూరమున పడునో అంతదూరమును ఒక దేవయజనము అందురు. 

				ఇట్లు బలి భూమినంతటిని శమ్యాక్షేపవిధితో కొలిచి యజ్ఞములు చేసెను. అయినను అతని యజ్ఞములకు సరిపడలేదట. పర్యగాః - పరిహరించి వెళ్లినవాడు. 

			25. 	భృంగార మనగా కనకాలుకము అను పేరుగల బంగారపు నీటి పాత్ర. 

			27. 	గుహాయామ్ - మూల ప్రకృతి యందు; నిహితాని - దాగియున్న వానిని; 

			బలివాసవ సంవాదము

			చతుర్వింశత్యధిక ద్విశతతమోఽ ధ్యాయః

		

		
			
			

		

		
			1. 	ప్రవ్యాహారాయ - దెప్పి పొడుచుటకు; 

			6. 	ఇదమ్ - ఈ గాడిదతనము; న,మమ, అపరాధాత్ - నాదోషమువలన కలిగినదికాదు. మరేమన కాలమహిమవలన కలిగినది అని అర్థము. 

			7. 	జీవితమ్ - దీనిచే జీవించును అను వ్యుత్పత్తి చేత లింగదేహము, శరీరమ్- స్థూలదేహము; జాత్యా- స్వభావముచేత, దేహములు స్థూల సూక్ష్మ భేదములచేత రెండు విధములు, మరణమునందును లింగశరీరము మరియొక స్థూలదేహమును, తృణజలూకాన్యాయముచేత పొందుట తప్పనిసరియైన విషయము. కనుక స్థూలదేహమువలె కారణ శరీరముకూడ అన్నము చేత వృద్ధి పొందును. “అన్నమయం హి సౌమ్యమవః ఆపోమయః ప్రాణః తేజోమయీ వాక్” అని శ్రుతి చెప్పుచున్నది కదా! 'మనస్సు అన్నమయము, ప్రాణము జలమయము, వాక్కు తేజోమయి', వినశ్యతః - మోక్షకాలమున నశించును. దీని అర్థమిది - స్థూలసూక్ష్మ దేహధర్మములగు గర్దభత్వము, ఆకలి కలిగియుండుట మొదలగు కానవచ్చు వానిచేత ద్రష్టనగు నేను, వేరుగానుండు ఆత్మను తెలిసికొనువాడనై వ్యాకులపాటు పొందను - అని భావము. 

			8. 	ఈదృశం భావమ్ - ఈ గాడిదతనమును; ప్రాప్య - పొంది; అహమ్ - నేను; నఅవశః - దేహ ధర్మముల చేత పరాభవింపబడువాడను కాను; ఏవమ్ - ఆత్మయొక్క ఆసంగత్వమును. 

			9. 	భూతానామ్ - స్థూల సూక్ష్మ దేహముల; నిధనమ్ - మరణము; నిష్ఠా - పరమగతి; ఆత్మకు కాదు; 

				ఇది ఎరిగిన వారు మోహపడరని భావము. 

			10. 	మూఢుడు నశించును. అమూఢుడు తరించును. అని రెండు శ్లోకములతో చెప్పుచున్నారు. 

			11. 	సత్త్వష్ఠః - బుద్ధిమంతుడు; సంప్రసీదతి - మోహము వలన పుట్టిన కాలుష్యమును వదలివేయును. 

			12. 	తతః - దానినుండి - ఆసత్వమునుండి; నివర్తన్తే - మరలుదురో - రజస్తమస్సుల ప్రభావమునకు 

				లోనగుదురో అని భావము; అర్థై: - కామాదులచేత, 

			13. 	తనకు అట్టి స్థితి లేకుండుటను విశదీకరించుచున్నాడు. 

			14. 	ఇందు యుక్తిని చెప్పుచున్నారు; హతమ్- జీవములేని దేహమును; హన్తి - చంపుచున్నాడు. 

				అంతే కాని బ్రతికియున్నవానిని కాదు. దీనిచేత దేహము ఆత్మ కాదనుట స్పష్టమైనది. యః హన్తి - ఎవ్వడు చంపునో- నేను చంపితినన్న అహంభావన కలవాడు; సః అపి - అతడును, హతః ఏవ - చంపబడినవాడే; కనబడుచుండుటవలన దేహమువలె ఆత్మగా తోచువాడైనను జడుడే యగునని భావము. 

			15. 	హత్వా- చంపువాడు, జిత్వా - గెలుచువాడు - ఇవి క్వనిప్ ప్రత్యయాంతములు, అట్లు చంపువాడును, గెలుచువాడును బుద్ధితో తాదాత్మ్యమును పొందినవాడై కర్తను అను అభిమానము కలవాడై పురుషునివలె కన్పట్టువాడే కాని ముఖ్య పురుషుడు కాడు. అతడు అకర్తయే. నిజమునకు కర్త ఆయిన బుద్ధి యనెడు ధాతువే హననాదికమును చేయునది. 

			16. 	జగత్కర్తృత్వము కూడ పురుషునియందు లేదనుచున్నారు. తత్ - లోకసముదాయము; తేన - ఆ పుట్టుక గల మనస్సుచేత, కృతమ్ - చేయబడినది, తస్య - ఆ మనస్సునకు కూడ; కర్తా - కర్త; అపరః -మరియొకడు. 

			17. 	దానినే వివరించుచున్నారు- మనస్సుకూడ అయిదు భూతముల సముదాయమే- అని భావము. 

				భూతాని- స్థూలసూక్ష్మ శరీరములు. 

			18. 	విద్య, మహాబలము కలిగియుండుట మొదలగు మనస్సు దేహము అను భౌతిక అంశములు వికారములు పెరుగు పాలు మొదలగువాని వంటివి. కాలముచేత మాత్రమే ఏర్పడునవి. అంతేకాని ఆత్మకు సంబంధించినవికావు - అని ఎరిగిననాకు వ్యథ కలుగదని రెండు శ్లోకముల తాత్పర్యము. 

			19. 	తస్మిన్ - వెనుక చెప్పిన ధీ ధాతువు వికారము నందు 

			20. 	దగ్ధమ్ - కాలాత్మకుడైన ఈశ్వరుని చేత కాలిపోయిన దానిని మరల అగ్ని మొదలగునది కాల్చివేయునని భావము. “మయా హతాం స్త్వంబహి మా వ్యధిష్ఠాః” వీరు నా చేత మునుపు చచ్చినవారే నీవు చంపుము. వ్యథపడకుము, అని గీతావాక్యము. 

			21. 	అస్య -కాలము యొక్క; విధేః - విధాతయొక్క; దివ్యస్య - పుణ్యపాపములకంటె వేరైనవానియొక్క; 

			27. 	ప్రభవః -ఐశ్వర్యము; ప్రభావః -దాని ఆవిష్కరణము; న ఆత్మ సంస్థః - తనకు వశమైనది కాదు.

			36. 	నర్ధిః - సంపద లేకుండుట - దరిద్రత; పర్యాయకృతమ్- కాలక్రమముచేత చేయబడినది; కర్మములు కూడ విత్తనములు వానదేవుని ననుసరించి ఫలించునట్లే కాలమునే అనుసరించి ఫలించునని భావము. తమంత తాముగా ఫలింపవు. 

			41. 	ద్వాదశానామ్- పండ్రెండుగురి - “అరుణో మాఘమాసేతు సూర్యోవై ఫాల్గునే తథా” - “మాఘమాసమున అరుణుడు ఫాల్గునమున సూర్యుడు” మొదలగు విధముగా ఆదిత్యులు పన్నిద్దరు. 

			42. 	ఉద్వహామి -మేఘమనై నీటిని పీల్చుకొందును; తపామి - సూర్యుడనై కాల్చివేయుదును - అని భావము. 

			44. 	కాల సైన్యమ్ - నెలలు, పక్షములు మొదలగునదియే సేన. 

			45. 	న అహమ్ - దీనిచేత జీవునకు, నత్వమ్ అనుదానిచేత తటస్థుడగు ఈశ్వరునకు, న అన్యః- అనుదానిచేత ప్రకృతికి కర్తృత్వము కాదని చెప్పినట్లయినది. పర్యాయేణ - కాలక్రమముచేత; భుజ్యన్తే - పాలింపబడుచున్నారు, ఉపసంహరింపబడుచున్నారు - అని తాత్పర్యము. 

			46. 	ఈ కాలమనగానేమి? అనుదానిని వివరించుచున్నారు. మాసమాసార్ధవేశ్మానమ్ - నెలలు పక్షములు అనునవియే కాలమునకు ఆధారభూమి- అనగా మాయాశబలమగు బ్రహ్మమని భావము. అహోరాత్రాభిసంవృతమ్ - పగళ్లు రాత్రులు అనువానిచేత కప్పబడినది. కాలపురుషుడు వానియందు గూఢముగా నుండునని భావము. ఋతుద్వారమ్- వసంతము మొదలగు ఋతువులు ఇచట ఋతుశబ్దముచేత ఆయా ఋతువులలో చేయదగు కర్మకాండమును గ్రహింపవలయును. అదియే ద్వారము ప్రాప్తి సాధనముగాగలది, వాయుముఖమ్- వాయువనగా సూత్రాత్మ - అది ముఖముగా గలది ముఖమనగా మొదట పొందదగినది అని భావము- ఇట్టివిధమైన నిర్విషయధ్యానముచేత మాత్రమే పొందదగినది కాలమని తాత్పర్యము. ఆయుర్వేదవిదో జనాః -“తం మామాయురమృత మిత్యుపాస్స్వ” ‘ఆ నన్ను ఆయువు అమృతము అని ఉపాసింపుము’ అను శ్రుతి వాక్యమువలన ఆయు వనగా బ్రహ్మము. దానిని ప్రతిపాదించు వేదము ఉపనిషత్తు - దానినెఱిగిన జనులు అని భావము. 

			47. 	ఇదం సర్వమ్ ఆహుః - ఇది యంతయు కాలమను పేరుగల బ్రహ్మమునుగా కొందఱు- జైమిని మొదలగువారు; మనీషయా- బుద్ధి విశేషముచేత - భావనచేత- శాస్త్ర బలము చేత కాదని తాత్పర్యము- ఆహుః - చెప్పుదురు. మరియు అది; చిన్త్యమ్- ధ్యేయమనియు చెప్పుదురు. ఇది బ్రహ్మమే కానిమ్ము. కాని ప్రత్యగాత్మకంటె వేరుకానిదిగా దాని నుపాసింపరాదు. కేవలము వస్తుతత్త్వముగా దానిని ఎరుగవలయును. ఏలయన “తదేవ బ్రహ్మత్వం విద్ధి నేదం యదిదముపాసతే” అని శ్రుతి పెక్కుమారులు ఉపాసింపబడునది బ్రహ్మముకాదని చెప్పుచున్నదికదా! అంతేకాదు బ్రహ్మము జ్ఞేయము అనుటను కూడ శ్రుతి నిషేధించుచున్నది. “యన్మనసా న మనుతే” ఏది మనస్సు భావనకు అందదో' మొదలగు శ్రుతివాక్యములు. దీనికి ప్రమాణము. అందువలన చెప్పుచున్నారు. 

				అస్యాః - ఈ; చిన్తాయాః - భావనకు; పఞ్చ, ఏవ - అయిదే - అన్నమయ, ప్రాణమయ, మనోమయ విజ్ఞానమయ, ఆనందమయములను కోశములయిదే - పఞ్చథా - అయిదు విధములుగా రెండు పక్షములు, శిరస్సు, మధ్యదేశము, పుచ్ఛము -అను ప్రకారముగా, పర్యేష్యామి - శ్రుతి యందు తెలిసికొనుచున్నాను 

				అట్లేకదా వినవచ్చుచున్నవి “స వానీష పురుషోఽన్నరసమయః తస్యేద మేవ శిరః, అయం దక్షిణః పక్ష, అయముత్తరః పక్షః, అయమాత్మా, ఇదం పుచ్ఛం ప్రతిష్ఠా” ఆ యితడే అన్న రసమయుడగు పురుషుడు. అతని కిది శిరస్సు దక్షిణపక్షము, ఇది ఉత్తర పక్షము. ఇది ఆత్మ, ఇది పుచ్ఛము - అని ప్రతి పురుషుని విషయములో తల మొదలగు అయిదు అవయవములు చూపబడినవి. 

				దాని అర్థఏది - వీది జ్ఞేయమో, ఏది ఉపాస్యమో అది ఆత్మకంటె వేరైనది కనక బ్రహ్మము కాదు. ఆత్మయే బ్రహ్మము అయినచో ఇది యంతయు ఆత్మయే యనుట యెట్లు? అనగా ఇది అనుట సామానాధికరణ్యమును చెప్పునని చెప్పుదుము. వెండిని ప్రకాశింపజేయునది శుక్తి అన్నట్లు వృద్ధులిట్లు చెప్పుదురు. 

				“యోఽయం స్థాణుః పుమానేష పుంధియా స్థాణుధీ రివ, 

				బ్రహ్మాస్మీతి ధియా శేషాఽహం బుద్ధిర్నివర్త్యతే” 

				ఈ స్థాణువే పురుషుడు అన్నప్పుడు పురుషుడను బుద్ధిచేత స్థాణువను బుద్ధి తొలగిపోవుచున్నది. 

				అట్లే “బ్రహ్మాస్మి”- నేను బ్రహ్మమను - అను బుద్ధి కలిగినపుడు తక్కిన అహంకారబుద్ధి యంతయు మరలిపోవుచున్నది. 

				స్ఫటికము నందు ఎఱ్ఱదనము, పద్మరాగకాంతి, ఇంద్రనీలపు వన్నెయు నున్నట్లు కన్పట్టుచున్నవి. అందు తరువాతి తరువాతి వాని జ్ఞానమువలన వెనుకటి వెనుకటి జ్ఞానమే తాత్త్వికముగా జనుడు తలచును. ఇట్లే శుద్ధ చైతన్యమునందు ఈశ్వరుడు, సూత్రాత్మ, విరాట్టు అనునవి ఉన్నట్లు తోచును. 

				అందు దేహమనెడు విభాగపు అభిమానము తొలగిపోగా “నేను విరాట్టు” అను అధ్యాస మిగిలిపోవును. అది తొలగిపోగా నేను సూత్రాత్మను అనుభావన మిగులును. అదియును తొలగిపోగా ఈశుడవను భావము మిగులును. ఆదియును తొలగిపోయినపుడు వాక్కులకు, మనస్సుకు అతీతమైన ఏదో స్వరూపము సుషుప్తి వంటిది, మిగులును అని భావము. 

			48. 	గంభీరమ్-తర్కమునకు తెలియరానిది. గహనమ్ - శాస్త్రమువలన తెలియవచ్చినను ప్రవేశింపనలవి కానిది, బ్రహ్మ - మూడు విధములగు పరిచ్ఛేదములు లేనిది; 

				(దేశము, కాలము, వ్యక్తి అనునవి పరిచ్ఛేదములు) మహత్తోయార్ణవమ్ - ఈవలి ఒడ్డు ఆవలియొడ్డు కానరాని మహాసముద్రముతో తుల్యమైనది; క్షరమ్ -ముత్తెపు చిప్పయే వెండిగా కన్పడినట్లు తనకు తాను జన్మనాశనములు లేనిదైనను జగద్రూపముగా నశించు స్వభావము కలది. అక్షరమ్- జీవరూపములో ఏ విశేషములు లేనిదగు వస్తువు, అజ్ఞానముచేత అన్ని విశేషములతో కూడినట్లుగా కన్పట్టునట్టిది అని భావము. 

			49. 	దీనినే వివరించుచున్నారు - అద్దములో ముఖము చొరబారి స్వరూపమును తెలియజేయునది కాక పోయినను గమకము అయినట్లు, బుద్ధిసత్త్వములయందు చిత్ప్రతిబింబరూపముతో ఆవేశించి; లింగమ్- నిరుపాధికమగు చైతన్యమును తెలియజేయునది అగును. జీవునిదే ఉపాధిలేనిరూపము బ్రహ్మమని భావము. అందువలననే; ధ్రువమ్- ఉపాధి ధర్మములు స్పృశింపనిదై స్థిరమైనది. 

			50. 	భూతానాం విపర్యాసమ్ - చిత్తము మొదలగు ఆకారములుగా మార్పుచెందిన పంచ మహాభూతములకు సంబంధించిన మార్పు సచ్చిదానంద అనంత స్వరూపము కంటె వేరైనది. ఆనృతము, జడము, దుఃఖము, పరిధులు గలది అను రూపము గల దౌర్భాగ్యమును; భగవానుడు కూడ అవిద్యచేత ఆత్మయందు సంభవించును. నహ్యేతావ ద్భవేద్గమ్యమ్ - అంత మాత్రమున అదియే - అవిద్యచేత తెలియ వచ్చునట్లు చేయబడిన దుఃఖిత్వాదిలక్షణమే ఆత్మకు 'గమ్యము కాదు. నయస్మాత్ప భవేత్సునః - ఏ ప్రత్యక్స్వరూపము వలన మరియొక బ్రహ్మయో, రుద్రుడో, విష్ణువో మరల ఏర్పడకుండునో అది ఆత్మయొక్క రూపము. 
“అత ఏ న చావవ్యాధి పతి:” - అందువలననే అతడు అనన్యాధిపతి - ఆను న్యాయము ననుసరించి - అట్టిది ఆత్మ స్వరూపమని తాత్పర్యము. 

			51. 	అగత్వా - పొందక - ఏలయన ఆది నిత్యప్రాప్తి కలది; అది హేయము కానిది, వికార లక్షణములు లేనిది అని ఉత్తరార్ధము తెలియజెప్పుచున్నది. 

			52. 	ఇంద్రియములను మాట చిత్తవృత్తి మాత్రమునకు సూచకము. పఞ్చధా - ప్రమాణము, విపర్యయము, వికల్పము, నిద్ర, స్మృతి అను పేర్లుగల అయిదు విధములతో; ఏవమ్ – 

				ఇంద్రియాదులకు అగమ్యమైన దీనిని; కేచిత్ - ఉపనిషద్జ్ఞానము కలవారు; అగ్నిమ్ - అగ్నినిగా; ఆహుః - చెప్పుదురు - “అయమగ్ని ర్వెశ్వానరో యోఽయ మన్తః పురుషే” - పురుషునిలోనున్న యిది వైశ్వానరుడను పేరుగల అగ్ని' “అహం వైశ్వానరో భూత్వా” నేను వైశ్వానరుడనై' ఇత్యాదిగా శ్రుతి స్మృతి ప్రసిద్ధమగు జఠరాగ్ని యందు ఆరోపించి ఉపాసింపదగిన అగ్నినిగా చెప్పుదురని భావము; 

				అపరే - ఇతరులు - కర్మపరాయణులు; ప్రజాపతిమ్ - “సంవత్సరః ప్రజాపతిః” అని వినవచ్చు కాలాభిమానియగు సూత్రాత్మను, సర్వకర్మములతో తృప్తి పరుపబడదగినది, నిర్ణీతమైన కాలమును తప్పక సర్వ ఫలములను అనుగ్రహించునది. ఋతుమాసాది అభిమాన దేవతా స్వరూపమునుగా; 

				ఏకంసన్తమ్ - ఒకటిగా ఉన్నదానిని; అనేకధా - పెక్కు విధములుగా; ఆహుః - చెప్పుదురు. శ్రుతియు “సువర్ణం విప్రాః కవయో వచోభి రేకం సంతం బహుధా కల్పయన్తి” - విద్యావంతులైన భావుకులు ఒకే సువర్ణమును పెక్కు విధములుగా పలుకులతో వ్యవహరింతురు అనియు, “తద్యదిద మాహురముం యజాముం యజే త్యేతస్యైన సా విసృష్టిః” - దీనినే, దీనిని యజింపుము, దీనిని యజింపుము అని అందురు. అది దీనియొక్క విసృష్టియే అనియు తెలియజేయుచున్నది. ఈ విధముగా ఆ కాలాత్మకమైన పరమాత్మనే ఒక్కొక్కరు ఒక్కొక్క విధముగా వ్యవహరింతురని తాత్పర్యము. 

			*లక్ష్మీ దర్పము నణచుటకై ఆమె చంచలతను ఆఖ్యాయిక ముఖమున చెప్పుచున్నారు. ప్రసంగము ననుసరించి లక్ష్మిని కలిగించెడు నవియు, చెఱచునవియునగు ధర్మములను చెప్పుచున్నారు. 

			29. 	ధనము, తీర్థాదులవలననగు పుణ్యము, యజ్ఞము మొదలగు ధర్మము, విద్య- అను నీనాలుగును లక్ష్మికి నాలుగు పాదములు, భూమియందు జలములందు అగ్నియందు విద్వాంసులయందును నిలుపబడినవి. వాని ఉపఘాతము - దొంగతనము, కామము, అశౌచము, శమము లేకుండుట అనువాని వలన నగును. 

			30. 	మేరువు క్రింద నడుమభాగమున బ్రహ్మలోకము. నాలుగు దిక్కులందును ఇంద్ర, యమ, వరుణ, కుబేరుల పురములు కలవు. మేరువునకు ప్రదక్షిణముగా తిరుగు సూర్యుడు వీనిని ప్రకాశింపజేయుచుండును. అందు ప్రకాశింపజేయబడుదానిని బట్టి ప్రకాశింప జేయునది ఉండును. అందువలన ఏ పురియందు ప్రకాశమునకు ఆటంకము కలుగునో అందు సూర్యుడు ప్రకాశింపడని వ్యవహారము. ఆ విధముగా సూర్యుడు ఉదయించుట యనగా ఆదేశవాసులు కానవచ్చుట అస్తమించుట యనగా కానరాక పోవుట. అందే తూర్పు దిక్కున ఉదయించునప్పుడు పడమటి దిక్కు వారలకు సూర్యుడు అస్తంగతుడు. ఉత్తర దిక్కు వారికి దినగతుడు. దక్షిణ దిక్కు వారలకు అది మధ్యరాత్రమనియు వ్యవహారము. దక్షిణాది దిక్కులందును ఇట్లే తెలియనగును. 

				ఇట్లుండగా తూర్పున సూర్యుడు తపించునపుడు మేరు ప్రదక్షిణము సమానమే కనుక తక్కిన దిక్కులందును తపించుచునే యుండును. అందుచేత ఎంతకాలము తూర్పునందు తపించునో అంతకాలమే దక్షిణ దిక్కునందు తపించునని పలికె ననగా తూర్పున ఎంతకాలము కనబడడో దానికి రెట్టింపు కాలమున దక్షిణ దిక్కునందు కనబడడని చెప్పినట్లయినది. ఇట్లు పశ్చిమోత్తర దిక్కులందును అట్లే. 

				బ్రహ్మదినమున పదునారు భాగములుగా విభజింపగా అందు మొదట అంశము చేత తూర్పు ఉచ్ఛేదము (సూర్యుడు ఉండక పోవుట) రెండు అంశములతో సంయమనీ నగరమునకు (యముని పురికి) ఉచ్ఛేదము. నాలుగింటితో వారుణికి (వరుణపురికి) ఉచ్ఛేదము. ఎనిమిదింటితో ఉత్తరదిక్కునకు ఉచ్ఛేదము. అప్పుడు చూచువారు లేకపోవుటవలన సూర్యుని దర్శనము ఆదర్శనము అను స్వరూపములుగల ఉదయాస్తమయములు లేవు. కాని దినము నడిమి భాగమునకు వచ్చినప్పుడు ఎల్లవేళల బ్రహ్మలోకమును ప్రకాశింప జేయును. మరియొక పురిని అప్పుడు ప్రకాశింపజేయడు. అది లేదు కనుక. 32 వ శ్లోకమున దీనినే వివరించుచున్నారు. 

			32. 	ఏకస్థః - బ్రహ్మలోకమున నున్నవాడై మేరుపృష్ఠమునకు క్రిందనున్న లోకములన్నింటిని; తాపయిష్యతి తపింప జేయునో అప్పుడు బ్రహ్మకు మధ్యాహ్నము తుదిభాగము అగును. అది అప్పుడు జరుగుచున్న వైవస్వత మనువునకు అధికారము జారిపోయెడు సమయము. సావర్ణికమనువు వచ్చెడు కాలము, అప్పుడు బలి యింద్రుడగును. 

				లేదా వైవస్వత మన్వంతరమునే ఎనిమిది భాగములుగా విభజించి దాని యంతమున చెప్పిన క్రమము ననుసరించి సర్వపురముల ఉచ్ఛేదము కలుగగా మరియొక మన్వంతరమున బలి యింద్రుడగునని తెలియదగును. 

				“యావత్పురస్తాత్” మొదలైన మూడు శ్లోకముల తాత్పర్యమునిట్లు గ్రహింపవలయును. ఈ లోకనాశక్రమము ఛాందోగ్యోపనిషత్తులో మధువిద్యలో “యావదాదిత్యః పురస్తా దుదేతా పశ్చాదస్త మేతా ద్విస్తావ ద్దక్షిణ ఉదేతోత్తరతో ఽస్తమేతా” అను వాక్యములతో చూపబడినది. దానినే యిచట బలి తన రాజ్యకాల కథనము కొరకు వక్కాణించెను. 

			33. 	మన్వంతరముయొక్క ఎనిమిదవ కాలమున తన రాజ్యమునకు విఘాతము కలుగునను మాటవిని కోపించినవాడై కర్మఫలరూపమైన ఇంద్రపదవి నిత్యమైనదని భావించి పరుషముగా బలిని నిందించుచున్నాడు. 

			34. 	మధ్యభాగము నుండి తపింపజేయడు అనగా నాలుగు పురముల ఉచ్ఛేదము ఎన్నటికిని జరుగదని భావము. 

			35. 	అజస్రమ్ - ఎల్లవేళల; సత్యేన - సత్యమగు కర్మముతో - అందువలననే కర్మఠులు “ఎన్నటికిని ఈ జగత్తు ఇటువంటిది కాకపోవుట లేదు” అని పలుకుదురు. “నకదాచిదనీదృశం జగత్”

			37. 	దీని భావమిది - డెబ్బది యొక్క మహాయుగములు కడచిన తరువాత ఒక మనువు నశించును. ఇప్పటి మనువుకు ఇప్పుడు ఇరువది యెనిమిదవ యుగపర్యాయము జరుగుచున్నది. అందు ఇంతకు ముందు చెప్పినవిధముగా ఇంద్రునకు యమునికి సంబంధించిన పురముల ఉచ్ఛేదము కలిగినది. వరుణ దిక్కునకు క్షయకాలము ప్రారంభమైనది. ఉత్తరదిక్కునకు ఇంకను మొదలు కాలేదు. అను ఆశయముతో ఇంద్రుడు ఉత్తరదిక్కునకు వెళ్ళెను. బలి యన్ననో ఐశ్వర్యము పోయినవాడు కనుక అట్టిదే యగునని దక్షిణ దిక్కున కరిగెను. తూర్పుదిక్కు కూడ అప్పటికి ఐశ్వర్యము భ్రష్టమైనదే అయినను శత్రువునకు సన్నిహితముగా ఉన్నది కనుక అటువైపునకు వెళ్లలేదని తాత్పర్యము. 

			38. 	ఇతర పురాణములలో ఈ నాలుగు పురములకును ఒక్కమారే ఉచ్ఛేదము (తెగిపోవుట) కన్పట్టుచున్నదే. ఇక్కడ చెప్పిన క్రమములో కాదే అను శంకకు సమాధానము చెప్పుచున్నారు. అనహంకార సంజ్ఞితమ్ - అనహంకారము అనునది పేరునకు మాత్రమే. కొంచెము పాటి అహంకారముతో కూడినదియే యని భావము. ఈ విధముగా ఇట్లు మూడు పక్షములను పేర్కొనుచున్నారు. అహంకారము లేనివారికి ఇతర పురాణములలో చెప్పినట్లు ఒక్క మారే అన్ని పురముల ఉచ్ఛేదము. అహంకారముతో కూడిన ఇంద్రునకు పురముల ఉచ్ఛేదము ఎన్నటికిని కలుగదు. వాసిష్ఠమున ఇట్లు కలదు. 

			“యత్రాహం త్వం జగత్తత్ర పూర్వమాగత్య తిష్ఠతి, 

			త్రసరేణూదరే పీన్ద్రః పశ్యతి స్మ జగత్త్రయమ్” 

				నేనెందో నీవును, జగత్తును అందే కలదు. సూక్ష్మమగు దుమ్ముకణమునందును ముందే వచ్చినిలిచి ఉన్న ఇంద్రుడు మూడులోకములను చూచును. అహంకారముతో కూడినవాడైనను వివేకవంతుడగు బలికి జగత్తు క్రమముగా నశించుటతో కూడినదని విని ఉత్తర దిక్కున కరిగి, శ్రుతియుక్తి బలము చక్కగా ఆలోచించుకొని ఇంద్రుడు ఆకాశమును, హృదయమధ్యస్థానమును అధిరోహించెను అని భావము. 

		

		
			పఞ్చవింశత్యధిక ద్విశతతమోఽ ధ్యాయః 

			శ్రీసన్నిధానము* 

		

		
			
			

		

		
			
			

		

		
			
			

		

		
			
			

		

		
			
			

		

		
			
			

		

		
			షడ్వింశత్యధిక ద్విశతతమోఽధ్యాయః

		

		
			
			

		

		
			1. 	అత్ర, ఏవ - అహంకారము లేకుండుట అను విషయము నందే, 

			2. 	భవాభవజ్ఞమ్ - ఉత్పత్తి ప్రళయములను గూర్చి చక్కగా తెలిసినవాడు. 

			3. 	సహాయతా నాప్తి - దుఃఖమును తొలగించు విషయమున సానుభూతి కలవాడు లేడని భావము. 

			5. 	శ్రేయః - సంపదలనుండి అని భావము. 

			6. 	వినీయ - తొలగించుకొని; వైమనస్యజమ్ - కుదురు తప్పిన మనస్సుగల స్థితి వలన పుట్టెడు. 

			7. 	హృద్యమ్ - హృదయము నందున్న స్వరూపమగు; కల్యాణమ్ - మోక్ష రూపమైన దానిని, 

			8. 	అంతర్యామి స్వరూపమే కల్యాణమని భావము; ప్రవణాత్ - పల్లము వైపునకు;  

			9. 	భవాభవౌ - బంధమోక్షములు, భావాభావే అను పాఠమున సత్యము, అనృతము అనునవి యని యర్థము. వానిని; అభిజానన్ - చక్కగా తెలిసినవాడనగుచు; వాని రెండింటిలో; శ్రేయః - మోక్షము, గరీయః - గొప్పది అని తెలిసియు, న కరోమి - శ్రవణముమొదలగు అభ్యాసముచేత, సంపాదింపకున్నాను. 

				పరాసు - అధర్మ్యములు; అవినిమిత్తముగా కర్మములు చేయుచున్నాను. నియుక్తః - పైని చెప్పిన శాసకుడు నియమించిన విధముగా నున్నవాడనై; 

			13. 	పర్యాయైః - కాలక్రమమున వచ్చునట్టి సుఖదుఃఖములచేత; ద్వేష్టా - దుఃఖమును ద్వేషించువాడు - కర్తృత్వాభిమానమే దుఃఖమని భావము. 

			14. 	ఎవరిని ఆక్రమింపవు? అనగా ఎట్టివారినైనను విడువక ఆక్రమించునని భావము; పరావరజ్ఞాః - సత్తు, అసత్తు అనువాని సరియగు జ్ఞానము కలవారు; న సంభ్రమన్తి - భయపడరు. 

			15. 	న అభిపద్యతే - తగులము పొందడు; అర్థకృచ్ఛ్ర వ్యసనేషు - మహాభయంకరములగు అనివార్య దుఃఖములయందును. 

			17. 	ప్రణుదన్ - దూరముగా త్రోసివేయుచు 

			18. 	శ్రుతికి, స్మృతికి లోకమునకు సంబంధించిన న్యాయాన్యాయములను వివేచింపగలవారి సముదాయము సత్పరిషత్తు. 

				దానిని ప్రవేశించువాడు ధర్మ విప్లవమువలన కలిగెడు భయము కలవాడు కావలయును. అట్లు కానిచో అది సభయే కాదని తాత్పర్యము. ధురంధరః - సభ్యులలో శ్రేష్ఠుడని భావము. ధర్మతత్త్వమే యింత దురవగాహమైనచో బ్రహ్మతత్త్వమును గూర్చి చెప్పనేల అని భావము. 

			19. 	దురన్వయాని - సులభముగా తెలియుటకు శక్యము కానివి. “న ముమోహ గౌతమః” అని ఒక పాఠము. అప్పుడు అహల్యాజారుడైన యింద్రునకు సిగ్గుపుట్టించుటకై వెక్కిరింతగా ఆడినమాట యిది. గౌతముడు తన భార్యను ఇంద్రు డపహరించినను ధైర్యమును కోల్పోవలేదు. స్థావాత్, చ్యుతః - ధర్మపత్నియగు అహల్యను శపించుటవలన గృహస్థాశ్రమమనెడు స్థితినుండి తొలగినవాడు; వృద్ధుడు చాల కఠోరమగు ఆపదను పొందినవాడు- అయినను ఉత్తముడు కనుక మోహమందలేదు. 

				నముచి భావన ఇది - ఇంద్రా! నేను నీవలె చిత్తమునకు లొంగిపోయిన వాడను కాను. గౌతముని వలె జితచిత్తుడను అనుట. 

			20. 	అలభ్యమ్ - సులభముగా దొరకని చిత్త స్వాస్థ్యమును 

			శక్ర నముచి సంవాదము

			సప్తవింశత్యధిక ద్విశతతమోఽధ్యాయః 

		

		
			
			

		

		
			1. 	ఈ అధ్యాయము చేత ఆపదలయందు ధైర్యమే మేలైనదని మరల బలివాసవసంవాదమను ఆఖ్యాయిక ద్వారమున నిరూపించుచున్నారు. 

			బలి వాసవ సంవాదము

			అష్టావింశత్యధిక ద్విశతతమోఽధ్యాయః 

			శ్రీ వాసవ సంవాదము 

			22. 	సన్నతిః - వినయస్వరూపిణి; విజేతిః - విజయరూపిణి; స్థితిః - సర్వకాలములందును ఉండునది;

		

		
			ఊనత్రింశ దధిక ద్విశతతమోఽధ్యాయః 

			జైగీషవ్య, అసితసంవాదము

			త్రింశదధిక ద్విశతతమోఽధ్యాయః

		

		
			230

		

		
			
			

		

		
			
			

		

		
			వాసుదేవ, ఉగ్రసేనుల 
సంవాదము

